༄༅། །ལམ་གཙོ་རྣམ་གསུམ་གྱི་བཀའ་ཁྲིད་
ཕྱོགས་བསྒྲིགས།

༸གོང་ས་མཆོག་གི་གསུང་འབུམ་ཕྱོགས་སྒྲིག་ཁང་།

༢༠༢༢

༸གོང་ས་སྐུ་ཕྲེང་བཅུ་བཞི་པ་ཆེན་པོ་མཆོག་གི་
གསུང་འབུམ་ཕྱོགས་སྒྲིག་ཁང་།

ཏཱ་ལའི་བླ་མའི་དགེ་རྩ་ནས་བཀའ་ཁྲོལ་མེད་པར། པར་སྐྲུན་འགྲེམ་སྤེལ་དང་། སྐད་ཡིག་གཞན་དུ་བསྒྱུར་མི་ཆོག །

གསུང་བ་པོ།

༸རྒྱལ་མཆོག་བཅུ་བཞི་པ་ཆེན་པོ།

སྤྱི་ཁྱབ་ཞུ་སྒྲིག་པ།

ལྷ་རམས་པ་ཡང་སྟེང་སྤྲུལ་སྐུ།

སྤྱི་ཁྱབ་ཞུ་སྒྲིག་ལས་རོགས།

ལྷ་རམས་པ་རོང་པོ་བློ་བཟང་སྙན་གྲགས།

ཕབ་བཤུས་དང་ཕྱོགས་སྒྲིག་པ།

དགེ་བཤེས་འཇིགས་མེད་བློ་གྲོས།

ཞུས་དག་པ།

དགེ་བཤེས་དགེ་འདུན་ཆོས་གྲགས།

སྟོང་སྐོར་བློ་བཟང་དབང་ལྡན།

དེབ་གཟུགས་བྱུས་འགོད་པ།

སྟོང་སྐོར་བློ་བཟང་དབང་ལྡན།

པར་ཐེངས་དང་པོ། ཕྱི་ལོ་ ༢༠༢༢

པར་གྲངས། ༥༠༠

རྒྱལ་སྤྱིའི་དཔེ་རྟགས། 978-93-93373-36-6

པར་སྐྲུན་པ། ཏཱ་ལའི་བླ་མའི་དགེ་རྩ།

དྲ་བྱང་། www.dalailamatrust.org

གློག་འཕྲིན། sungbum@dalailama.com

པར་ཁང་། དིལླཱི་ཨར་ཆ་ན་དཔར་ཁང་། www.archanapress.com

CENTRE FOR COMPILATION AND EDITING OF HIS HOLINESS

THE 14th DALAI LAMA’S WRITINGS AND DISCOURSES

Compiled, Edited and Published under the auspice of
the Office of His Holiness the Dalai Lama

Copyright © The Dalai Lama Trust 2022

All Rights Reserved. No part of this publication may be reproduced, translated or circulated without the publisher’s prior consent.

Author

His Holiness the XIVth Dalai Lama

Chief Editor

Lharampa Yangten Tulku

Deputy Chief Editor

Lharampa Rongpo Lobsang Nyendak

Transcription & Compilation

Geshe Jigme Lodoe

Editors

Geshe Gedun Choedak

Lobsang Wangden Shastri

u

Layout

Lobsang Wangden Shastri

First Edition: 2022

Copies: 500

ISBN: 978-93-93373-36-6

Published by: Gaden Phodrang Trust

Thekchen Choeling

McLeod Ganj – 176219

Dharamsala (H.P.) INDIA

Website: www.dalailamatrust.org

E-mail: sungbum@dalailama.com

Printed at: Archana, India (www.archanapress.com)

དཀར་ཆག །

དཀར་ཆག །

དཔར་སྐྲུན་གསལ་བཤད།

བཀའ་ཁྲིད་ ༢༢ ཕྱོགས་སྒྲིག་ཇི་ལྟར་ཞུས་པ། XX

ཕྱོགས་སྒྲིག་ཞུ་སྟངས། XXI

ས་བཅད་ཀྱི་སྐོར། XXII

སྔོན་འགྲོའི་བཀའ་སློབ་དང་མཇུག་གི་རྗེས་གནང་སོགས་ཀྱི་སྐོར། XXIII

གཞུང་འདིའི་བཤད་ལུང་གི་རྒྱུན། XXV

ལམ་གཙོའི་བཀའ་ཁྲིད་དང་འབྲེལ་བའི་ཐུན་མིན་མཛད་པ། XXVI

ཐུན་མོང་མིན་པའི་བཤད་པ། XXVII

བཟོད་གསོལ་དང་བསྔོ་སྨོན། XXX

ལམ་གཙོའི་བཀའ་ཁྲིད་གྲངས་ཉེར་གཉིས་ཀྱི་མཚན་ཐོ། XXXIII

སྔོན་འགྲོའི་བཤད་པ་ཁག །

སོག་རིགས་དད་ལྡན་པས་ཞུས་ངོར་སྩལ་བའི་ལམ་གཙོའི་སྔོན་འགྲོའི་བཤད་པ། 1

ཆོས་ཀྱི་ཕན་ནུས། 3

འཇིག་རྟེན་བཀོད་པ་པོ་ཁས་ལེན་པ་དང་མི་ལེན་པའི་ཆོས་བརྒྱུད། 5

རྟེན་འབྲེལ་དང་བདེན་བཞི། 7

མི་དགེ་བཅུ་སྤོང་གི་ཚུལ་ཁྲིམས་ཙམ་ཕྱི་ནང་ཐུན་མོང་བ་ཡིན། 9

ལམ་གཙོ་རྣམ་གསུམ། 10

ང་མྱོང་བས་གྲུབ་ཚུལ། 12

ཕུང་པོའི་སྟེང་ནས་བདག་གི་མཚན་གཞི་རྙེད་དུ་མེད་པ། 15

ཕུང་པོ་ལས་དོན་གཞན་པའི་བདག་དགག་པ། 17

བདག་འཛིན་ལྷན་སྐྱེས་དང་ཀུན་བཏགས། 19

ཆགས་སྡང་གི་བློ་སྐྱེ་ཚུལ། 20

ང་འཇོག་ཚུལ། 22

ང་ལ་ཐོག་མ་ཡོད་མེད། 26

མི་རྟག་པ་ཕྲ་རགས་བཤད་པ། 30

ང་ལ་མཐའ་མ་ཡོད་མེད། 32

བཅོམ་ལྡན་འདས་ཀྱིས་བདག་ཡོད་མེད་བསྟན་ཚུལ། 34

དྲང་ངེས་ཀྱི་རྣམ་གཞག ། 37

བདེ་བ་མཐའ་མེད་དང་སྡུག་བསྔལ་མཐའ་ཡོད་དུ་བསྟན་པ། 40

སྡུག་བསྔལ་གྱི་རྒྱུ་མ་རིག་པ་དང་དེའི་འགལ་ཟླ་བཤད་པ། 42

ནང་པའི་གཞི་ལམ་འབྲས་གསུམ་གྱི་རྣམ་གཞག ། 44

བྱང་ཆུབ་ཀྱི་སེམས་སྒོམ་པའི་ཕན་ཡོན། 45

རྟེན་འབྱུང་ཤེས་པའི་ཕན་ཡོན། 47

ཚན་རིག་གི་ཤེས་ཡོན་ནང་རྟེན་འབྱུང་གི་ལྟ་བར་རྐུབ་སྟེགས་ཤིག་ཐོབ་ཡོད། 49

སོག་རིགས་དད་ལྡན་པས་ཞུས་ངོར་སྩལ་བའི་ལམ་གཙོའི་སྔོན་འགྲོའི་བཤད་པ། 51

དབང་དང་ཁྲིད་ཞུས་ནས་བསྲུང་དགོས་པའི་ཁས་ལེན། 52

ཏཱ་ལའི་པཀྵི་ཞེས་དགའ་ཞེན་ཆེན་པོ་བྱེད་ཀྱི་ཡོད། 53

སོག་ཡུལ་དུ་ཐེངས་དང་པོ་ཕེབས་པའི་སྐོར། 54

མངོན་མཐོ་དང་ངེས་ལེགས་སྒྲུབ་ཐབས། 55

འཇིག་རྟེན་ལ་ཐོག་མ་ཡོད་མེད། 58

སངས་རྒྱས་པའི་ཆོས་ཀྱི་ཁྱད་ཆོས། 61

ལམ་གཙོ་རྣམ་གསུམ། 62

ཨུ་རུ་སུའི་དད་ལྡན་པས་ཞུས་ངོར་སྩལ་བའི་ལམ་གཙོའི་སྔོན་འགྲོའི་བཤད་པ། 65

ཚན་རིག་པས་ནང་སེམས་ཁམས་རིག་པར་དོ་སྣང་བྱེད་པའི་འགོ་ཚུགས་པ། 65

བསླབ་པ་གསུམ་གྱི་གོ་རིམ། 68

ངེས་འབྱུང་སྒྲུབ་པའི་ཚུལ། 69

བྱང་ཆུབ་ཀྱི་སེམས་བསྐྱེད་པའི་ཚུལ། 73

ཡང་དག་པའི་ལྟ་བ་བསྐྱེད་པའི་ཚུལ། 77

ལྡི་ལིར་སྩལ་བའི་ལམ་གཙོའི་སྔོན་འགྲོའི་བཤད་པ། 83

མི་ཤེས་པ་སྡུག་བསྔལ་གྱི་རྒྱུར་བསྟན་པ། 83

མི་ཤེས་པ་སེལ་ཚུལ། 85

ཆོས་ཉིད་བདེན་པ་བསྟན་པས་གྲོལ་ཚུལ། 86

ཕྱིན་ཅི་ལོག་གི་ལྟ་བ་དང་དེ་སེལ་ཚུལ། 87

ཤེས་ནས་དད་པ་ཐོབ་པ་ཞིག་དགོས། 90

རིགས་པས་དཔྱད་པ་བྱེད་པའི་ལམ་སྲོལ་ཐུན་མོང་མིན་པ། 92

ཝེད་ནམ་དད་ལྡན་པས་ཞུས་ངོར་སྩལ་བའི་ལམ་གཙོའི་སྔོན་འགྲོའི་བཤད་པ། 95

ཉིན་དང་པོའི་ཆོས་ཐུན། 95

ལེགས་སྦྱར་དང་པཱ་ལིའི་ཆོས་བརྒྱུད་འཛིན་པའི་ཡུལ་གྲུ། 95

ཤེར་སྙིང་གིས་དངོས་བསྟན་དང་སྦས་དོན་བསྟན་ཚུལ། 96

ཤེར་སྙིང་གི་གཟུངས་དོན་ཉན་རང་གི་ལམ་དང་སྦྱར་བ། 98

ཤེར་སྙིང་གི་གཟུངས་དོན་ཐེག་ཆེན་གྱི་ལམ་དང་སྦྱར་བ། 99

འཕྲལ་ཕུགས་ཀུན་ཏུ་ཤེས་རབ་གལ་ཆེ་བ། 101

ཆོས་ལུགས་ཕལ་མོ་ཆེའི་བསྒྲུབ་བྱའི་གཙོ་བོ་བདེ་སྐྱིད་ཡིན། 104

ཆོས་དད་དང་རྒྱུ་མཚན་མཉམ་དུ་འགྲོ་དགོས། 105

བྱམས་བརྩེ་གོང་འཕེལ་གཏོང་ཐབས། 106

སངས་རྒྱས་པའི་ཆོས་ཀྱི་ཐུན་མིན་ཁྱད་ཆོས། 109

འཇིག་ལྟ་སངས་རྒྱས་ཀྱི་གདུང་ཡིན། 113

ཆོས་ལུགས་འཐེན་འཁྱེར། 114

སྡུག་བསྔལ་སྤོང་ནུས་པའི་ཚུལ། 116

ཀྱང་སྒྲས་བསྟན་པའི་གོ་བ་གཉིས། 120

རྒྱུ་འབྲས་ཕན་ཚུན་ལྟོས་གྲུབ། 122

གཏི་མུག་བདེན་འཛིན་སྤོང་ཚུལ། 123

ཐེག་ཆེན་བཀའ་སྒྲུབ། 126

འཕགས་བོད་དུ་སངས་རྒྱས་ཀྱི་བསྟན་པ་དར་རིམ། 128

སྟོན་པ་ཚད་མའི་སྐྱེས་བུར་ངེས་ཚུལ། 131

ལམ་གཙོ་རྣམ་གསུམ་གྱི་སྔ་ཕྱིའི་སྐྱེ་རིམ་དང་སྒོམ་རིམ། 134

ཉིན་གཉིས་པའི་ཆོས་ཐུན། 137

ཚན་རིག་གིས་ར་སྤྲོད་བྱེད་པ། 137

ཆོས་ལེགས་ཉེས་གདུལ་བྱའི་ཁམས་མོས་ལ་བསྟུན་ནས་བཤད་དགོས། 138

སྡུག་བསྔལ་གསུམ་གྱི་ངོས་འཛིན། 140

འགོག་བདེན་ཆོས་ཉིད་དུ་བཞེད་ཚུལ། 142

མ་ལེ་ཤི་ཡའི་དད་ལྡན་པས་ཞུས་ངོར་སྩལ་བའི་ལམ་གཙོའི་སྔོན་འགྲོའི་བཤད་པ། 145

སྒྲ་ཇི་བཞིན་པ་མིན། 146

ཕྱི་ནང་གི་སྐྱབས་འགྲོའི་ཁྱད་པར། 147

རྡོ་རྗེའི་གནས་བདུན་སངས་རྒྱས་ཆོས་ཚོགས་མ་དང་སྦྱར་བ། 149

པཱ་ལི་དང་ལེགས་སྦྱར་གྱི་ཆོས་ཚུལ་གཉིས་ཀྱི་ཁྱད་པར། 156

མིའི་རྣམ་དཔྱོད་ཀྱི་རྩལ་ལས་ཐོན་པའི་རྨད་བྱུང་ལེགས་བཤད། 158

རྗེའི་གསུང་རྩོམ་དང་ཐུགས་ཟིན་གྱི་སློབ་མ། 159

རྣམ་རྒྱལ་གྲྭ་ཚང་གིས་ཞུས་ངོར་སྩལ་བའི་ལམ་གཙོའི་སྔོན་འགྲོའི་བཤད་པ། 161

སྔོན་འགྲོའི་བཤད་པ་ལས་ཆོས་ཀྱི་དགོས་མཁོ་ཡོད་པའི་ཚུལ། 161

ཆེད་དུ་བྱ་བའི་གདུལ་བྱ། 161

ཆོས་ཀྱི་དགོས་མཁོ་ཡོད་མེད་དང་ཆོས་ངོ་སྤྲོད་བྱ་རྒྱུ་གལ་ཆེ་ཚུལ། 162

དངོས་པོའི་མཐུན་རྐྱེན་ཁག་སྡུག་བསྔལ་སྣོན་མ་བཟོ་བའི་རྐྱེན་དུ་འགྱུར་བཞིན་པ། 162

ཆགས་སྡང་ལ་བརྟེན་ནས་འཚེ་བ་འབྱུང་ཚུལ། 163

ལྷན་སྐྱེས་ཀྱི་སྡུག་བསྔལ་གྱི་སྟེང་མིས་བཟོས་པའི་དཀའ་ངལ། 164

བྱམས་བརྩེ་ཁྱབ་སྤེལ་གྱིས་དཀའ་ངལ་སེལ་ཐབས་བྱེད་ཚུལ། 165

སྤྱི་སེམས་ཀྱི་གོ་དོན་དང་ཆོས་ལུགས་ཁག་གི་དགོས་མཁོ། 165

ཆོས་ལུགས་ཕན་ཚུན་འཁྲུག་རྩོད་དང་འཐེན་འཁྱེར་བྱེད་པའི་རྒྱུ་མཚན། 166

བྱམས་བརྩེའི་བསླབ་བྱས་ཁོར་ཡུག་ལ་ཕན་ཚུལ། 167

རང་བདེ་འདོད་ན་སྤྱི་པའི་བདེ་དོན་སོམས། 168

མིའི་ལྷན་སྐྱེས་ཀྱི་རང་བཞིན་དེ་བྱམས་བརྩེའི་རང་བཞིན་ཅན་ཡིན་ཚུལ། 169

བྱམས་བརྩེ་ངོ་སྤྲོད་བྱེད་སྟངས། 170

སྒོ་ལྔའི་ཤེས་པ་དང་ཡིད་བློ་རྟོག་པར་བརྟེན་པའི་བདེ་སྐྱིད་གཉིས་ཀྱི་ཁྱད་པར། 170

བྱམས་བརྩེས་ཆགས་སྡང་གི་གཉེན་པོ་བྱེད་ཚུལ། 171

བྱམས་བརྩེ་ལྡན་པའི་འཛམ་གླིང་ཞིག་འཛུགས་སྐྲུན་བྱེད་དགོས། 172

Religion ཞེས་པའི་ཚིག་འདི་རྒྱ་གར་བའི་ཆོས་ལུགས་ལ་འཇུག་མིན་ཐེ་ཚོམ་རེད། 173

ཞི་ལྷག་གི་རྣམ་གཞག་ལྡན་པ་དེ་ལ་སེམས་ཁམས་རིག་པའི་རྣམ་གཞག་ཡོད། 173

བོད་ཀྱི་སངས་རྒྱས་པའི་ཆོས་ལ་གསར་དུ་དོ་སྣང་བྱེད་པའི་རྒྱུ་མཚན། 174

བོད་པས་གསར་གཏོད་བྱས་པ་ཞིག་མིན། 175

མཁས་པ་ཡིན་མིན་གསུང་རྩོམ་ལ་བལྟས་ནས་ཤེས་ཐུབ། 175

བླ་མའི་ཆོས་ལུགས་ཞེས་པའི་ལྟ་སྟངས་ལ་འགྱུར་བ་ཕྱིན་པ། 176

སངས་རྒྱས་པའི་ཆོས་འདྲ་འདྲའི་ནང་གི་མི་འདྲ་བ། 177

རིག་གཞུང་སྤྱི་ཚོགས་དང་འབྲེལ་ཞིང་ཆོས་དད་སྒེར་དོན་དང་འབྲེལ་བ། 177

སྔོན་འགྲོའི་བཤད་པ་ལས་ནང་ཆོས་ངོ་སྤྲོད་ཀྱི་སྐོར། 178

དཀོན་མཆོག་གིས་བཀོད་པའི་སེམས་ཅན་ཀུན་ལ་བྱམས་བརྩེ་བྱེད་དགོས། 178

དཀོན་མཆོག་གིས་བཀོད་པ་མིན། 179

འཇིག་རྟེན་བཀོད་པ་པོ་འདོད་པའི་ལྟ་གྲུབ་ལ་བརྟེན་ནས་བྱམས་བརྩེ་གོང་འཕེལ་གཏོང་ཚུལ། 179

འཇིག་རྟེན་བཀོད་པ་པོ་དང་ཕུང་པོ་ལས་དོན་གཞན་པའི་བདག་འདོད་མིན་གྱི་ཆོས་ལུགས། 180

འཁོར་ལོ་དང་པོས་གང་ཟག་གི་བདག་མེད་དང་བར་པས་ཆོས་ཀྱི་བདག་མེད་གསུང་ཚུལ། 181

བོད་དུ་ཕྱི་ནང་གི་ལྟ་གྲུབ་ལོགས་སུ་སྟོན་པའི་གྲུབ་མཐའི་གཞུང་བྱུང་ཚུལ། 182

གཞུང་མང་པོ་གུང་བསྒྲིགས་ནས་སློབ་གཉེར་བྱ་རྒྱུ་གལ་ཆེ་བའི་སྐོར། 182

བོད་དུ་ས་དགེ་བཀའ་རྙིང་གི་བརྒྱུད་པ་མི་འདྲ་བ་བྱོན་ཚུལ། 183

གཞུང་ཆེན་མོའི་བཤད་པ་གཅིག་གྱུར་ཡིན། 184

ཆོས་ལུགས་འཐེན་འཁྱེར་གྱི་འཁྲུག་རྩོད། 184

བོད་མི་རིགས་ཀྱི་ཁེ་ཕན་ལ་ཡང་ཕན་ཐོགས་ཡོད། 185

རྗེ་བཙུན་ཙོང་ཁ་པས་ཆོས་བརྒྱུད་རིས་མེད་ལ་གསན་བཞེས་མཛད་པའི་སྐོར། 186

གཞུང་རབ་འབྱམས་ལ་སློབ་གཉེར་བྱེད་དགོས། 187

ཁ་དབུ་མ། སྣ་དབུ་མ། 189

ཡོངས་རྫོགས་བསྟན་པའི་མངའ་བདག་ཙོང་ཁ་པ། 190

དགའ་ལྡན་ཚོགས་ཆེན་ལ་སྩལ་བའི་ལམ་གཙོའི་སྔོན་འགྲོའི་བཤད་པ། 191

རྗེའི་གསུང་ལ་བརྟེན་ནས་ཁོང་གང་འདྲ་ཞིག་ཡིན་མིན་ཤེས་ནུས། 191

བློ་གྲོས་མཁའ་ལྟར་ཡངས་པའི་གོ་དོན་གཉིས། 192

སྐུ་ཚེའི་སྟོད་དུ་རྟེན་འབྱུང་གི་དེ་ཁོ་ན་ཉིད་ཐུགས་ལ་ལེགས་པར་མ་ཤར་བའི་ཚུལ། 193

རྗེ་རིན་པོ་ཆེའི་གསུང་ངོ་མཚར་སྐྱེ་དགོས་པའི་རིགས། 194

མཆོད་རྟེན་མགོ་མཇུག་ལོག་ཀྱང་བང་རིམ་སྐེད་པ། 195

ཚད་མའི་གཞུང་ལུགས་བདག་པོ་རྒྱག་མཁན་བོད་པ་གཅིག་པུ་ཡིན། 195

བསྟན་པ་གཙོ་ཆེ་བ་ཚང་མར་གསན་བསམ་མཛད། 196

ཤིན་ཏུ་ངོ་མཚར་བའི་རྣམ་ཐར། 197

ཤུགས་རྐྱེན་བཟང་པོ་ཕར་ཐེབས་ཚུར་ཐེབས། 198

དཔེ་ཁྲིད་གནང་མཁན་དེ་དག་ཧ་ཅང་གལ་ཆེན་པོ་ཡིན། 199

རྗེའི་ཐུགས་ཟིན་གྱི་སྲས་ཀྱི་གཙོ་བོའི་གྲས་ཡིན་པའི་རྟགས། 199

བསྟན་པ་སྤྱི་བཙན་དང་གང་ཟག་སྒོས་བཙན་གྱི་ཆོས་སྐོར། 200

ལམ་སྒྲོན་དང་ལམ་གཙོའི་འཁྲིད་ཚུལ་མི་འདྲ་བའི་ཚུལ། 201

རྗེའི་གསུང་འབུམ་དང་བཤད་ལུང་གི་རྒྱུན། 202

སྲད་རྒྱུད་ལུགས་ཀྱི་བླ་མའི་རྣལ་འབྱོར་འདོན་སྐབས་དམིགས་རྣམ་སྐྱོང་སྟངས། 203

ཁིར་གིསྟཱན་དང་མ་ཎི་ཡིག་དྲུག་འཁོད་པའི་རྫ་ཁོག ། 203

བོད་རྒྱ་ཧོར་གསུམ་གྱི་རྒྱལ་པོའི་མཛད་པ་མི་འདྲ་བ། 204

རྒྱ་རིགས་ཤིག་གི་བོད་ཀྱི་ལོ་རྒྱུས་ལ་ལྟ་སྟངས། 205

རྒྱ་ཡི་མཁན་པོ་རིགས་གཉིས། 205

སྒོམ་རིམ་དང་ལམ་སྒྲོན་གྱི་འཁྲིད་ཚུལ་མི་འདྲ། 206

ལམ་རིམ་གྱི་འཁྲིད་ཚུལ་དེ་ཆོས་ལ་དད་པ་ཐོབ་ཟིན་གྱི་གང་ཟག་གི་དབང་དུ་བྱས་པ་ཡིན། 207

ཆོས་ངོ་སྤྲོད་བྱེད་སྟངས་མངོན་རྟོགས་རྒྱན་ལྟར་བྱེད་དགོས། 208

ཐེག་ཆེན་ཐེག་དམན་ཞེས་པའི་ཐ་སྙད་འདིར་མོས་པ་མེད། 208

གཞི་བདེན་པ་གཉིས་ཀྱིས་བསྟན་པའི་སྒྲོམ་སློང་ཚུལ། 209

བདེན་གཉིས་ཀྱི་གོ་བ་རྨང་གཞིར་བྱས་ཏེ་ལམ་ལ་སློབ་ཚུལ། 211

ཆོས་ལུགས་ཀུན་ལ་གུས་བརྩི་བྱེད་དགོས་པའི་རྒྱུ་མཚན། 212

བདག་མེད་རགས་པ་ནས་ཕྲ་མོའི་བར་སྟོན་པའི་རིམ་པ། 213

ལ་དྭགས་ནུབ་རར་སྩལ་བའི་ལམ་གཙོའི་སྔོན་འགྲོའི་བཤད་པ། 215

དུས་རབས་ཉེར་གཅིག་པའི་ནང་ཆོས་ཀྱི་དགོས་མཁོ་ཡོད་མེད། 215

ཁོང་ཁྲོའི་ཉེས་དམིགས། 220

ནང་པ་དང་ཚན་རིག་པའི་འབྲེལ་བ། 222

སངས་རྒྱས་པའི་ཆོས་ཀྱི་ངོ་སྤྲོད་མདོར་བསྡུས། 227

སེམས་བསྐྱེད་བཀའ་རྒྱ་མ་དང་དེའི་དམིགས་སྐོར་དགུ། 230

ཀུན་རྫོབ་ལ་ལྟོས་པའི་མཉམ་པ་དྲུག ། 231

དོན་དམ་ལ་ལྟོས་པའི་སྙོམས་པ་གྲུབ་ལུགས། 234

གཏོང་ལེན་གྱི་དམིགས་པ་སྐྱོང་ཚུལ། 237

ཐེ་ཝན་ཆོས་ཞུ་བར་སྩལ་བའི་ལམ་གཙོའི་སྔོན་འགྲོའི་བཤད་པ། 247

འཇམ་པའི་དབྱངས་ཀྱི་ཞལ་གཟིགས། 249

དབུ་མའི་ལྟ་བ་མཐར་ཐུག་ཐུགས་ལ་འཁྲུངས་པ། 250

ལམ་གྱི་གཙོ་བོ་རྣམ་པ་གསུམ་གྱི་དངོས་གཞིའི་
བཀའ་ཁྲིད་ཕྱོགས་བསྒྲིགས།

དངོས་གཞིའི་བཀའ་ཁྲིད་ཀྱི་སྤྱི་བཤད། 255

མཁན་སློབ་ཐུགས་རྗེ་ཟུང་འབྲེལ། 255

ལམ་སྒྲོན་རྩ་བར་བཟུང་བའི་ལམ་རིམ་གྱི་གཞུང་། 256

རྗེ་རིན་པོ་ཆེའི་ཆེ་བ། 258

ལམ་གྱི་ངོས་འཛིན་དང་དེར་ཇི་ལྟར་བགྲོད་ཚུལ། 265

ས་དགེ་བཀའ་རྙིང་དགོངས་པ་གཅིག་ཏུ་འབབ་ཚུལ། 267

གཉུག་སེམས་ལ་སྦྱར་བའི་སྒྲུབ་པ་རང་དབང་བའི་གོ་དོན། 269

དབང་པོའི་ནུས་པ་མི་ལས་དུད་འགྲོ་ཆེ། 270

གདོན་འདྲེ་ལྟ་ཞོག་ཙི་ཙི་ཡང་འཇུ་མི་ཐུབ། 271

གདོད་མའི་སངས་རྒྱས་དང་རང་རིག་ཀུན་བཟང་། 272

སྟོང་ཉིད་ཀྱི་ལྟ་བར་བརྟེན་ནས་ལམ་གྱི་གནད་འཚོལ་བ། 273

མངོན་མཐོ་དང་ངེས་ལེགས་སྒྲུབ་ཚུལ། 274

ཆོས་ལུགས་གཞན་ལ་ཡང་མངོན་མཐོ་སྒྲུབ་པའི་ནུས་པ་ཡོད། 278

མདོ་སྔགས་གཉིས་ཀར་སྟོང་ཉིད་ཀྱི་ལྟ་བ་གལ་ཆེ་བ། 279

ལམ་གཙོ་གསུམ་གྱི་གོ་རིམ། 285

སྟོན་པ་ཚད་མའི་སྐྱེས་བུར་ངེས་ཚུལ། 299

བཀའ་དྲིན་ཅན་གྱི་བླ་མ་གསུམ་གའི་དྲུང་ནས་ཐོབ་པ་ཡིན། 301

ཀླད་ཀྱི་དོན་བཤད་པ། 303

མཆོད་པར་བརྗོད་པ། 303

བླ་མ་ལ་མཆོད་པར་བརྗོད་པའི་རྒྱུ་མཚན། 303

བླ་མ་དང་སྤྲུལ་སྐུ་གཉིས་ལ་མུ་བཞི་ཡོད། 308

རྗེ་བཙུན་བླ་མ་ཞེས་པའི་ཚིག་གསུམ་གྱི་གོ་དོན། 308

བླ་མ་ཞེས་བརྗོད་པའི་གོ་དོན། 310

རྣམས་ཞེས་མང་ཚིག་གསུངས་པའི་གོ་དོན། 311

དངུལ་དང་བུད་མེད་འཚོལ་མཁན་གྱི་ཟོག་རྫུ། 314

རྩོམ་པར་དམ་བཅའ་བ། 316

ཚིག་རྐང་རེ་རེས་ལམ་གཙོ་རྣམ་གསུམ་ཆ་ཚང་བསྟན་ཚུལ། 316

སྣོད་ལྡན་ཉན་པར་བསྐུལ་བ། 318

ཚིག་རྐང་སོ་སོས་ལམ་གཙོ་རྣམ་གསུམ་སོ་སོར་བསྟན་ཚུལ། 318

ལམ་གཙོ་གང་ལ་བསྟན་ཡུལ་སྣོད་ཀྱི་མཚན་ཉིད། 320

ཚིག་རྐང་གསུམ་པོ་སྦྲེལ་ནས་འཆད་པ། 326

ཚིག་རྐང་གསུམ་པོ་ལམ་གཙོ་རྣམ་གསུམ་སོ་སོར་སྦྱར་ནས་འགྲེལ་ཚུལ། 328

ལམ་གཙོ་ཉམས་ལེན་ལ་འཁྱེར་ལུགས། 328

གཞུང་དངོས་གཞི་བཤད་པ། 329

ངེས་འབྱུང་བཤད་པ། 329

ངེས་འབྱུང་དགོས་པའི་རྒྱུ་མཚན། 329

རྣམ་དག་ངེས་འབྱུང་གི་གོ་དོན། 334

སྲིད་པའི་རྩ་བ་མ་རིག་པ། 337

འདུ་བྱེད་ཀྱི་སྡུག་བསྔལ་ལས་ཐར་འདོད་ཀྱི་བློ་བསྐྱེད་དགོས། 338

ཐར་པའི་ངོ་བོ། 340

ངེས་འབྱུང་ཇི་ལྟར་སྒོམ་པའི་ཚུལ། 341

ཚེ་འདིའི་སྣང་ཤས་ལྡོག་པ། 341

རྣམ་མཁྱེན་སྒྲུབ་པའི་རྟེན་བཟང་། 343

སྤྲང་པོ་བེར་ཀ་བཞག་ནས་འགྲོ། 344

སྣང་བ་སྐྱིད་དྲགས་པའི་བྱེད་སྟངས། 347

ཡིད་བློ་ཕྲ་རགས་ལས་སྔར་མྱོང་ཇི་བཞིན་མངོན་དུ་འགྱུར་དཀའ་སླའི་ཁྱད་པར་འབྱུང་ཚུལ། 348

སྣོད་བཅུད་མི་རྟག་པར་བསྟན་པ། 349

ཕྱིན་ཅི་ལོག་གི་རྣམ་རྟོག་བཞི། 352

པཱ་ལི་དང་ལེགས་སྦྱར་གྱི་ཆོས་བརྒྱུད་ཐུན་མོང་བའི་ཉམས་ལེན། 353

བསླབ་པ་གསུམ་ཕྱི་ནང་ཐུན་མོང་བའི་ཉམས་ལེན་ཡིན། 354

ཕུན་ཚོགས་སྡེ་བཞི། 356

སངས་རྒྱས་པའི་ཆོས་དང་མཐུན་པའི་དཔལ་འབྱོར་ཡར་རྒྱས་གཏོང་སྟངས། 357

ཕྱི་མའི་སྣང་ཤས་ལྡོག་པའི་ཚུལ། 359

ལམ་རིམ་དང་ལམ་གཙོའི་ཁྲིད་ལུགས་མི་འདྲ་བ། 359

ལས་འབྲས་མི་སླུ་བའི་ཚུལ། 361

ཉེས་པའི་རྟེན་དུ་གྱུར་པའི་ལུས། 363

སྤྲོས་པ་རྣམས་ཆོས་དབྱིངས་སུ་ཞི་བའི་ཚུལ། 369

རྐྱེན་གསུམ་གྱི་རྣམ་གཞག ། 370

རྒྱུ་འབྲས་དང་ལས་འབྲས་ཀྱི་ཁྱད་པར། 372

རིགས་པ་བཞིའི་རྣམ་གཞག ། 378

འགོ་སྐྱེ་བའི་སྡུག་བསྔལ་གྱིས་བཙུགས་ཤིང་མཇུག་འཆི་བའི་སྡུག་བསྔལ་གྱིས་སྡོག་པ། 380

དམིགས་སྐོར་གོང་འོག་སྐྱོང་རིམ་སྤྱིར་བཏང་དང་དམིགས་བསལ། 385

ཆོས་ཀྱི་བདག་འཛིན་གྱིས་གང་ཟག་གི་བདག་འཛིན་གྱི་གཞི་བྱེད་ཚུལ། 387

དགྲ་ཡི་དྭངས་མ་རང་གཅེས་འཛིན་དང་བདེན་འཛིན། 389

གཞུང་དོན་དཔེ་དང་སྦྱར་ནས་བཤད་པ། 389

འདིའི་བདག་འཛིན་དེ་བདག་འཛིན་ཕྲ་མོར་གོ་དགོས། 391

ཤེར་སྙིང་གི་ཀྱང་སྒྲས་བསྟན་པའི་གོ་བ་གཉིས། 391

ངེས་འབྱུང་གི་བསམ་པ་སྐྱེས་པའི་ཚད་བསྟན་པ། 393

སྟོང་ཉིད་ཀྱི་ལྟ་བས་ངེས་འབྱུང་སྐྱེ་བའི་གྲོགས་བྱེད་ཚུལ། 393

རྒྱུ་མཚན་མཐོང་སྟེ་བསླབ་གསུམ་ལ་གཅེས་སྤྲས་བྱེད་པ། 395

བློ་ཡུལ་ལ་གོམས་ལུགས་གཉིས། 396

ངེས་འབྱུང་དང་ཐར་པའི་གོ་དོན། 396

མ་རིག་པ་ཟློག་ཚུལ། 398

བྱང་ཆུབ་ཀྱི་སེམས་བཤད་པ། 400

སེམས་བསྐྱེད་དགོས་པའི་རྒྱུ་མཚན། 401

བྱང་ཆུབ་ཀྱི་གོ་དོན། 403

སྐྱེས་བུ་ཆུང་འབྲིང་གི་འདོད་དོན་ཞར་ལ་འགྲུབ་འོང་། 405

བྱང་ཆུབ་ཀྱི་སེམས་བསྐྱེད་ཚུལ་བཤད་པ། 406

གཅེས་ཤིང་ཕངས་པའི་བློ་སྒྲུབ་ཚུལ་གཉིས། 408

ཕུན་ཚོགས་ཐམས་ཅད་ཇོ་བོ་སེམས་ཅན་གྱི་དྲིན་ལ་བརྟེན་ཚུལ། 410

སྣང་སྲིད་གཉེན་དུ་འཆར་བའི་རྐྱེན། 413

ཚོགས་ཀྱང་དེས་རྫོགས། སྡིག་སྒྲིབ་ཀྱང་དེས་སྦྱོང་། 414

སེམས་མྱང་འདས་ལ་གནས་པ་ལྟ་བུ་འོང་རྒྱུ་ཡོད། 415

བྱང་སེམས་ལ་གདེང་ཐོབ་སྟེ་ཉམས་འོག་ཏུ་ཆུད་པ་ཞིག་བྱུང་། 415

སྙིང་རྗེའི་དབྱེ་བ་དང་དེ་གོང་འཕེལ་དུ་གཏོང་ཚུལ། 417

ཤི་ན་སྙམ་པའི་བསམ་བློ་མ་གཏོང་། 427

སྟོན་པ་དངོས་སུ་ཕེབས་ཀྱང་གནང་རྒྱུ་དེ་ཙམ་མེད། 428

ཉན་རང་དང་བྱང་སེམས་ཀྱི་ཁྱད་པར། 430

བྱང་ཆུབ་ཀྱི་སེམས་ལ་བརྩད་པར་བྱ་བའི་གནས་མེད། 432

སེམས་བསྐྱེད་ཇི་ལྟར་སྒོམ་པའི་ཚུལ། 434

ཡན་ལག་བཅུ་གཉིས། 434

དལ་བ་དང་འབྱོར་པ། 440

ཕན་ཚུན་ལག་སྦྲེལ་གྱི་ཚུལ་དུ་གནས་པའི་རང་གཅེས་འཛིན་དང་བདེན་འཛིན། 444

ལས་འབྲེལ་ཡོད་མེད་ཀྱི་ཁྱད་པར། 446

ཕྱིན་དྲུག་གི་ཉམས་ལེན། 449

སྟོང་ཉིད་ཀྱི་ལྟ་བ་བཤད་པ། 452

སྟོང་ཉིད་ཀྱི་ལྟ་བ་རྟོགས་དགོས་པའི་རྒྱུ་མཚན། 452

ལྟ་བ་དང་ལྟ་མིན་གྱི་ཉོན་མོངས། 460

འགལ་ཟླར་བརྟེན་ནས་ནང་ཕན་ཚུན་གནོད་བྱ་གནོད་བྱེད་དུ་འགྱུར་ཚུལ། 462

ངེད་གཉིས་མེད་ན་ཁྱེད་ཚོ་རང་མགོ་མི་ཐོན། 465

རྟེན་འབྲེལ་རྟོགས་དགོས་པར་གསུངས་པའི་གནད། 471

རྟེན་འབྲེལ་གྱི་དོན་དང་དབྱེ་བ། 474

རྒྱུ་འབྲས་ཕན་ཚུན་ལྟོས་གྲུབ། 475

ལྟ་བ་རྟོགས་པའི་ཚད། 480

བེའུ་བུམ་ལག་མཐིལ་ཙམ་ཞིག་སྟོན་པ་ཙུག་སྦེད་པ་ཙུག ། 480

དམིགས་གཏད་ཞིག་པའི་དོན། 481

དྲི་བ་གསུམ། 485

སྣོད་བཅུད་འཆར་རིམ་དང་སྡུད་རིམ། 489

ཐུགས་དམ་ལ་བཞུགས་པའི་སྐོར། 491

ཤེས་པའི་ཉེར་ལེན་ལ་ཤེས་པ་གཞག་དགོས་པའི་ཚུལ། 495

སྐྱེ་བ་སྔ་ཕྱི་སྒྲུབ་པའི་རིགས་པ། 497

དྲན་རྒྱུ་ཞིག་ཡོད་ནས་དྲན་པ་ཡིན། 498

སྐུ་གསུམ་ལ་དམར་འཇུས་བྱེད་པའི་ལམ། 499

ཚན་རིག་པས་ཀྱང་བཏགས་དོན་བཙལ་ནས་མ་རྙེད་པ་འཇོག་ཚུལ། 500

སྣང་སྟོང་ཟུང་དུ་འབྲེལ་དགོས་པར་བསྟན་པ། 502

སྣང་སྟོང་རེས་འཇོག ། 502

སྟོང་ཉིད་ཀྱི་དགོས་པ། 504

སྟོང་ཉིད་ཀྱི་ངོ་བོ། 506

སྟོང་ཉིད་ཀྱི་དོན། 507

སྔ་ཕྱི་མ་གཏོགས་མེད་པར་བཟོ་ཐུབ་སྙམ་པ་ཞིག་བློར་འཆར་གྱི་འདུག ། 507

མིང་ཙམ་བརྡ་ཙམ། 508

སྟོང་པ་ཁས་ལེན་བྲལ་བའི་དོན། 510

ལྟ་བའི་དཔྱད་པ་རྫོགས་པའི་ཚད། 511

ཐ་སྙད་ཚད་གྲུབ། 513

ལྟ་བ་རྟོགས་པའི་ཚད་དང་ལྟ་བའི་དཔྱད་པ་རྫོགས་པའི་ཚད་ལ་ཕྲ་རགས་ཡོད་ཚུལ། 513

དད་པ་ཙམ་གྱིས་འགྲིག་ན་བཀའ་བསྟན་གྱི་གཞུང་དེ་དག་གསུངས་དགོས་དོན་མེད། 514

ཅིག་ཅར་ཞེས་པའི་དོན། 515

མཉམ་གཞག་ནམ་མཁའ་ལྟ་བུ་དང་རྗེས་ཐོབ་སྒྱུ་མ་ལྟ་བུའི་སྐྱོང་ཚུལ། 516

རྟེན་འབྲེལ་གྱི་རྣམ་གཞག་གཞན་ངོ་ལ་སྐྱེལ་ཚུལ་གསུངས་པ། 517

སྐུ་ཚེའི་སྨད་དུ་སྟོང་ཉིད་ཀྱི་ལྟ་བ་དཔྱིས་ཕྱིན་པར་ངེས་ཚུལ། 518

དཔྱད་པ་གལ་ཆེ་བའི་ཚུལ། 520

ལྷན་ཅིག་དམིགས་ངེས་ཀྱི་ལྟ་བ་དང་དངོས་ཁམས་ཚན་རིག་གི་ལྟ་བ་མཚུངས་ཚུལ། 521

དངོས་ཁམས་ཚན་རིག་གི་ལྟ་བས་ཨ་འཐས་ཀྱི་འཛིན་པ་ཤུགས་ཆུང་དུ་འགྲོ་བར་ཕན་ཚུལ། 522

མཐར་འཛིན་གྱི་ལྟ་བས་མི་འཕྲོག་པར་བསྟན་པ། 523

བརྒྱུད་མའི་ཀླན་ཀ་སེལ་ཚུལ། 523

ཐ་སྙད་ཁྱད་ཆོས་གསུམ་ལྡན། 524

སྟོང་ཉིད་རྒྱུ་འབྲས་སུ་འཆར་བའི་དོན། 526

མདོར་བསྡུས་ཏེ་ཉམས་སུ་ལེན་པར་གདམས་པ། 526

བུའི་གྲས་སུ་ཚུད་པའི་ཚད། 526

ལམ་གཙོ་ཉམས་སུ་ལེན་ལུགས། 527

ག་ཏེ་ག་ཏེ་ཞེས་པའི་བཤད་པ་ཟབ་ཤོས་དེ་ཡིན། 537

དགྲ་བགེགས་གདོན་རིགས་ཀྱིས་ཚུར་གད་མོ་དགོད་པའི་ཉེན་ཁ་ཡོད། 539

མཛད་པ་པོ་གང་གིས་མཛད་པ་བསྟན་པ། 540

གང་ཟག་གི་བདག་མེད་རགས་པའི་ལྟ་བ་ཐུགས་རྒྱུད་ལ་འཁྲུངས་ཚུལ། 541

སྟོང་ཉིད་ཀྱི་ལྟ་བ་ལ་ཐུགས་སྣང་འཁྲུངས་ཚུལ། 542

མཐར་ནུབ་ཕྱོགས་སུ་ཨེ་ཐར་མི་ཐར་བལྟ་རྒྱུ་དེ་ཞབས་འདྲེན་ཡིན། 546

ཆོས་སྤོང་གི་ལས་སུ་འགྲོ་ཉེན་ཆེ་བས་གཟབ་དགོས། 547

ལམ་གཙོ་ལེགས་པར་ཤེས་པར་བཀའ་པོད་ལྔ་ལ་སྦྱང་དགོས། 549

ཆོས་པ་བྱབ་ཆུང་ཞིག་བྱ་རྒྱུ་མེད། 550

དཔར་བྱང་སྨོན་ཚིག ། 553

དཔར་སྐྲུན་གསལ་བཤད།

༄༅། །འཇམ་མགོན་ཆོས་ཀྱི་རྒྱལ་པོ་ཤར་རྒྱལ་བ་ཙོང་ཁ་པ་ཆེན་པོས། ཚ་ཁོ་དབོན་པོ་ངག་དབང་གྲགས་པར་གདམས་པའི་ལམ་གཙོ་རྣམ་གསུམ་གྱི་བཀའ་ཁྲིད་ཕྱོགས་བསྒྲིགས་འདི་ནི། ཕྱི་ལོ་ ༡༩༦༢ ཟླ་ ༤ ཚེས་ ༢༥ ཉིན། འཕགས་མཆོག་ཕྱག་ན་པདྨོ་ཁམས་གསུམ་ཆོས་ཀྱི་རྒྱལ་པོ་འཇིག་རྟེན་ཞི་བདེའི་ལམ་སྟོན། སྤྱི་ནོར་༸གོང་ས་༸སྐྱབས་མགོན་༸རྒྱལ་བའི་དབང་པོ་སྐུ་ཕྲེང་བཅུ་བཞི་པ་ཆེན་པོའི་ཞལ་སྔ་ནས་ཀྱིས། དྷ་རམ་ས་ལའི་བཞུགས་སྒར་དུ། གནས་ནང་དཔའ་བོ་སྤྲུལ་སྐུ་སོགས་ལ་ལམ་གཙོ་རྣམ་གསུམ་གྱི་བཀའ་ཁྲིད་ཐོག་མར་སྩལ་བ་ནས་བཟུང་། རྒྱལ་སྤྱིའི་དགེ་ལྡན་ལྷན་ཚོགས་དང་། བློ་གླིང་སྤྲུལ་སྐུ་ལྷན་ཚོགས་གཉིས་ཀྱིས་ཞུས་ངོར། ཕྱི་ལོ་ ༢༠༢༡ ཟླ་ ༥ ཚེས་ ༢༦ ས་ཟླའི་ཚེས་ ༡༥ ཉིན་བཞུགས་སྒར་ཕོ་བྲང་ནས་ཐད་གཏོང་དྲ་ལམ་བརྒྱུད་གཞུང་འདིའི་བཀའ་ཁྲིད་སྩལ་བའི་བར། ལམ་གཙོ་རྣམ་གསུམ་གྱི་བཀའ་ཁྲིད་ཁྱོན་ལན་གྲངས་ ༦༩ སྩལ་ཡོད་ཁོངས་ནས། ཕྱི་ལོ་ ༢༠༡༣ ཟླ་ ༡༡ ཚེས་ ༡༡ ཉིན་བཞུགས་སྒར་ཐེག་ཆེན་ཆོས་གླིང་གཙུག་ལག་ཁང་དུ། མ་ལེ་ཤི་ཡའི་དད་ལྡན་པ་གཙོར་གྱུར་ལ་སྩལ་བའི་ལམ་གཙོའི་བཀའ་ཁྲིད་རྨང་གཞིར་བྱས་ཏེ། གཤམ་དུ་མཚན་ཐོ་ཟུར་གསལ་ལྟར། ས་གནས་དང་། ལོ་དུས། གདུལ་བྱ་མི་འདྲ་བར་སྩལ་བའི་ལམ་གཙོའི་བཀའ་ཁྲིད་ཁྱོན་ ༢༢ ཕབ་བཤུས་བྱས་པའི་གསུང་གི་རིམ་པ་རྣམས་ཁྲིད་གཞུང་གཅིག་གི་ངོ་བོར་གླེགས་བམ་གཅིག་ཏུ་བསྒྲིགས་པ་ཞིག་ཡིན།

བཀའ་ཁྲིད་འདི་ཉིད། རིགས་ལམ་སློབ་ཟུར་དགེ་བཤེས་འཇིགས་མེད་བློ་གྲོས་ཀྱིས་ཕབ་བཤུས་དང་ཕྱོགས་བསྒྲིགས་བྱས་ཤིང་། དགེ་བཤེས་ཁོང་རང་ཉིད་དང་། དགེ་བཤེས་རོང་པོ་དགེ་འདུན་ཆོས་གྲགས་དང་། སེར་སྨད་ཤཱསྟྲཱི་བློ་བཟང་དབང་ལྡན། སེར་བྱེས་དགེ་བཤེས་ལྷ་རམས་པ་རོང་པོ་བློ་བཟང་སྙན་གྲགས་བཅས་ཀྱིས་ཞུས་དག་ཞིབ་ནན་འཕར་ལྡབ་མང་པོ་བྱས་ཏེ། སེར་སྨད་ཤཱསྟྲཱི་བློ་བཟང་དབང་ལྡན་གྱིས་དེབ་གཟུགས་ཇུས་འགོད་བྱས་པ། འགན་འཛིན་ཡང་སྟེང་སྤྲུལ་སྐུ་ལ་སྤྱན་ཞིབ་གཟིགས་འབེབས་ཞུས་པ་བརྒྱུད་མཐའ་མའི་གཏན་འབེབས་ཀྱིས་དགའ་ལྡན་ཕོ་བྲང་ཡིག་ཚང་ནས་དཔར་སྐྲུན་འགྲེམས་སྤེལ་བྱས་པ་ཡིན།

བཀའ་ཁྲིད་ ༢༢ ཕྱོགས་སྒྲིག་ཇི་ལྟར་ཞུས་པ།

བཀའ་ཁྲིད་གྲངས་ ༢༢ འདི་དག་ལས་གཞན་ཡིག་འབེབས་ཟིན་པའི་ལམ་གཙོའི་བཀའ་ཁྲིད་གཞན་རྣམས་སུ་གོང་གསལ་བཀའ་ཁྲིད་དེ་དག་གི་ནང་མ་གསལ་བའི་བཤད་པ་དམིགས་བསལ་བ་མེད་པར་བརྟེན། ཕྱོགས་སྒྲིག་ཞུ་རྒྱུའི་བཀའ་ཁྲིད་ཀྱི་གྲས་སུ་བཏང་མེད། བཀའ་ཁྲིད་དེ་དག་ལས་སྔ་དུས་སུ་སྩལ་བའི་བཀའ་ཁྲིད་ཕལ་མོ་ཆེ་ཐོག་མ་ནས་སྒྲ་འཇུག་ཞུ་རྒྱུ་མ་བྱུང་བའམ། བྱུང་ཡང་བདག་ཉར་མ་ཐུབ་པ་སོགས་གནས་སྟངས་སྣ་ཚོགས་ཀྱི་དབང་གིས་ད་ལྟའི་ཆར་ཐབས་འཚོལ་ཞུས་ཀྱང་ལག་སོན་མ་བྱུང་། འོན་ཀྱང་དུས་ཕྱིས་སུ་གནང་བའི་བཀའ་ཁྲིད་ཕལ་མོ་ཆེའི་སྒྲ་འཇུག་ད་ལྟ་བཞུགས་མུས་རྣམས་གསུང་འབུམ་ཕྱོགས་སྒྲིག་ཁང་ནས་ཡིག་འབེབས་ཕྱོགས་བསྒྲིགས་ཞུས་ཟིན་པ་ཡིན།

ཕྱི་ལོ་ ༡༩༨༠ ལོར་ཁེ་ན་ཌའི་ཊོ་རོན་ཊོའི་གྲོང་ཁྱེར་དུ་སྩལ་བའི་ལམ་གཙོའི་བཀའ་ཁྲིད་དང་། ཕྱི་ལོ་ ༡༩༨༡ ལོར་ཨ་རིའི་ནིའུ་ཇར་སིའི་སོག་པོ་དགེ་བཤེས་དབང་རྒྱལ་གྱི་ཆོས་ཚོགས་སུ་སྩལ་བའི་ལམ་གཙོའི་བཀའ་ཁྲིད། ཕྱི་ལོ་ ༡༩༨༤ ལོར་ཨ་རིའི་མངའ་སྡེ་ཀེ་ལི་ཧྥོར་ནི་ཡའི་ཐུབ་བསྟན་དར་རྒྱས་གླིང་ཆོས་ཚོགས་སུ་སྩལ་བའི་ལམ་གཙོའི་བཀའ་ཁྲིད་བཅས་ཀྱི་སྒྲ་རྣམས། གཞུང་འདི་ཉིད་ཕྱོགས་བསྒྲིགས་ཡོངས་སུ་ཟིན་ཏེ་དཔར་སྐྲུན་བྱེད་ཉེའི་མཚམས་སུ་གཞི་ནས་ལག་ཏུ་ཐོབ་པར་བརྟེན། དེ་དག་གི་ནང་གསལ་བའི་བཤད་པ་དམིགས་བསལ་བ་འགའ་ཞིག་ལམ་གཙོའི་བཀའ་ཁྲིད་ཕྱོགས་བསྒྲིགས་འདིའི་ནང་སྣོན་ཐབས་མ་གྱུར་ཀྱང་། འབྱུང་འགྱུར་གསུང་འབུམ་སྤྱིའི་པོད་ཕྲེང་ལེགས་སྒྲིག་སྐབས་དེ་དག་ཀྱང་སྣོན་སྒྲིག་ཞུ་ངེས། དེ་བཞིན་ད་ལྟའི་ཆར་འཚོལ་ཞིབ་ཞུས་ཀྱང་ལག་སོན་མ་བྱུང་བའི་གཞུང་འདིའི་བཀའ་ཁྲིད་ཀྱི་སྒྲ་དང་བརྙན་གཞན་དག་ལག་སོན་བྱུང་ཚེ། གཞུང་འདིའི་ནང་སྣོན་སྒྲིག་ཞུ་འཆར་ལགས།

ཁྲིད་གཞུང་གཅིག་གི་ངོ་བོར་ཕྱོགས་བསྒྲིགས་ཞུས་པའི་བཀའ་ཁྲིད་གྲངས་ ༢༢ བཞུགས་པའི་ནང་གི་ཕྱི་ལོ་ ༢༠༠༤ ཟླ་ ༣ ཚེས་ ༢༥ ཉིན་སྩལ་བའི་བཀའ་ཁྲིད་དེ་ཉིད། རྣམ་གྲྭ་ཐུབ་བསྟན་ཡར་འཕེལ་གྱིས་ཡིག་འབེབས་ཕྱོགས་བསྒྲིགས་བྱས་ཏེ། རྣམ་གྲྭ་ཤེས་ཡོན་ལྷན་ཚོགས་ནས་དཔར་སྐྲུན་ཞུས་འདུག་པ་དང་། ཕྱི་ལོ་ ༢༠༠༧ ཟླ་ ༡༡ ཚེས་ ༩ ཉིན་སྩལ་བའི་ལམ་གཙོའི་བཀའ་ཁྲིད་དེ་ཉིད། འཇམ་དབྱངས་དཀར་པོས་ཡིག་འབེབས་ཕྱོགས་བསྒྲིགས་ཀྱིས་རིགས་སློབ་ལྷག་བརྩེགས་ནས་དཔར་སྐྲུན་ཞུས་འདུག་པ་དེ་གཉིས་ལ་བསྐྱར་དུ་ཉན་ཞིབ་ཀྱིས་ལེགས་བཅོས་ཐོག་བཀའ་ཁྲིད་འདིའི་ནང་གསབ་འཇུག་ཕྱོགས་བསྒྲིགས་ཞུས་ཡོད། དེ་མིན་གྱི་བཀའ་ཁྲིད་གྲངས་ ༢༠ ཐམ་པ་ཆ་ཚང་ཡིག་འབེབས་ཕབ་བཤུས་དང་ཕྱོགས་བསྒྲིགས་བཅས་ཁྲིད་གཞུང་གཅིག་གི་ངོ་བོར་ཕྱོགས་བསྒྲིགས་ཞུས་ཡོད།

ཕྱོགས་སྒྲིག་ཞུ་སྟངས།

ཕྱི་ལོ་ ༢༠༡༣ ལོར་མ་ལེ་ཤི་ཡའི་དད་ལྡན་པ་གཙོར་གྱུར་ལ་སྩལ་བའི་བཀའ་ཁྲིད་དེ་ཉིད་དངོས་གཞིའི་བཤད་པ་ཅུང་ཟད་རྒྱས་པའི་ཆ་ནས་གཞི་རྩར་བཞག་སྟེ། ཐོ་ཡིག་ཟུར་གསལ་ལྟར་གྱི་བཀའ་ཁྲིད་གྲངས་ ༢༢ བཞུགས་པ་དེ་དག་ཕྱོགས་གཅིག་ཏུ་བསྒྲིགས་ཡོད། དེ་ཡང་། བཀའ་ཁྲིད་གཞན་རྣམས་སུ་རྩ་བའི་ཚིག་གང་དང་གང་ལ་བཤད་པ་ཅི་དང་གང་མཛད་པ་རྣམས། རྨང་གཞིའི་བཀའ་ཁྲིད་ཀྱི་རྩ་བའི་ཚིག་དེ་དང་དེའི་མཚམས་སུ་སྣོན་ཐབས་གཙོ་བོར་བྱས་ཡོད། ཡང་། སྐབས་འགར། བཀའ་ཁྲིད་གཞན་གྱི་རྩ་བའམ་ས་བཅད་བྱེ་བྲག་པ་ཞིག་གི་ཁོངས་སུ་གཏོགས་པའི་བཤད་པ་འགའ་ཞིག་རྨང་གཞིའི་བཀའ་ཁྲིད་ཀྱི་རྩ་བའམ་ས་བཅད་གཞན་དུ་འབྲེལ་ཆེ་བ་ཡོད་ན། དེ་ལྟར་སྣོན་ཐབས་གཙོ་བོ་ལས། རྨང་གཞིའི་བཀའ་ཁྲིད་དང་བཀའ་ཁྲིད་གཞན་གྱི་བཤད་པ་གཉིས་འཇུག་པ་མི་བདེ་བཞིན་དུ། རྩ་བའམ་ས་བཅད་གཅིག་པའི་བཤད་པའི་ནང་མཉམ་སྦྱར་ཡོང་ཐབས་ཞུས་མེད། དཔེར་ན། ལྟ་བའི་དཔྱད་པ་རྫོགས་པའི་ཚད་དང་། ལྟ་བ་རྟོགས་པའི་ཚད་ཀྱི་དབྱེ་བའམ་དེ་གཉིས་ལ་ཁྱད་པར་ཡོད་པའི་བཤད་པ་ལྟ་བུར་མཚོན་ན། ཕྱི་ལོ་༢༠༡༨ ལོར་ཐེ་ཝན་དད་ལྡན་པ་གཙོར་གྱུར་ལ་སྩལ་བའི་ལམ་གཙོའི་ནང་། དེ་ནི་སངས་རྒྱས་དགྱེས་པའི་ལམ་ལ་ཞུགས། །ཞེས་པའི་གཞུང་དོན་འགྲེལ་པའི་ཁོངས་སུ་བཤད་པ་བསྐྱོན་ཅིང་། ཕྱི་ལོ་༢༠༡༣ ལོར་སོག་རིགས་དད་ལྡན་པར་སྩལ་བའི་ལམ་གཙོའི་ནང་། དེ་ཕྱིར་རྟེན་འབྲེལ་རྟོགས་པའི་ཐབས་ལ་འབད། །ཅེས་པའི་གཞུང་དོན་འགྲེལ་པའི་ཁོངས་སུ་བཤད་པ་བསྐྱོན་ཡོད་ལ། ཡང་། ཕྱི་ལོ་༢༠༡༨ ལོར་དགའ་ལྡན་ཚོགས་ཆེན་དུ་སྩལ་བའི་ལམ་གཙོའི་ནང་། དེ་ཚེ་ལྟ་བའི་དཔྱད་པ་རྫོགས་པ་ལགས། །ཞེས་པའི་གཞུང་དོན་འགྲེལ་པའི་ཁོངས་སུ་བཤད་པ་གནང་ཡོད། འོན་ཀྱང་བཀའ་ཁྲིད་ཕྱོགས་སྒྲིག་གི་ཚེ། དེ་ཚེ་ལྟ་བའི་དཔྱད་པ་རྫོགས་པ་ལགས། །ཞེས་པའི་རྩ་བའི་གཞུང་དོན་འགྲེལ་པའི་ཁོངས་སུ་སྡུད་སྒྲིག་བྱས་ཏེ་བསྣན་པ་ལྟ་བུ་ཡིན།

ས་བཅད་ཀྱི་སྐོར།

གཞུང་འདིའི་བཤད་པ་གནད་ཆེ་བ་རྣམས་ཀྱི་འགོ་བརྗོད་རྣམས་གཟིགས་རྟོག་བདེ་སླད་ཡིག་འབེབས་ཕྱོགས་སྒྲིག་ཞུ་བ་པོས་བཀོད་པ་དང་། ལམ་གཙོའི་གཞུང་ཨ་མའི་ས་བཅད་ཕལ་མོ་ཆེ་༸གོང་ས་ཆེན་པོ་ཉིད་ཀྱིས་སྔ་ཕྱིའི་བཀའ་ཁྲིད་རྣམས་སུ་སྩལ་བ་ལྟར་བཀོད་ཡོད། རྩ་བའི་ས་བཅད་བཞིའི་དང་པོ་ཀླད་ཀྱི་དོན་བཤད་པ་ཞེས་པ་དང་། སྟོང་ཉིད་ཀྱི་ལྟ་བ་བཤད་པའི་ནང་གསེས་ས་བཅད་ལྔ་ལས། གསུམ་པ་སྣང་སྟོང་ཟུང་དུ་འབྲེལ་དགོས་པར་བསྟན་པ། ཞེས་པ་དང་། ལྔ་པ་མཐར་འཛིན་གྱི་ལྟ་བས་མི་འཕྲོག་པར་བསྟན་པ། ཞེས་པའི་ས་བཅད་རྣམས་༸གོང་ས་ཆེན་པོའི་བཀའ་ཁྲིད་རྣམས་སུ་མི་གསལ་ཡང་། གཞུང་དོན་རྟོགས་སླ་བའི་དོན་དུ་༸གོང་ས་ལྔ་པ་ཆེན་པོའི་ལམ་གཙོའི་འགྲེལ་པ་ལས་བླངས་ཏེ་བཀོད་ཡོད།

སྔོན་འགྲོའི་བཀའ་སློབ་དང་མཇུག་གི་རྗེས་གནང་སོགས་ཀྱི་སྐོར།

འདིར་ཁྲིད་གཞུང་གཅིག་གི་ངོ་བོར་ཕྱོགས་བསྒྲིགས་ཞུས་པའི་ལམ་གཙོའི་བཀའ་ཁྲིད་མི་འདྲ་བ་གྲངས་ ༢༢ བཞུགས་པ་དེ་དག་ལས། འགའ་ཞིག་བཀའ་ཆོས་ཆེ་ཁག་གཞན་གྱི་སྔོན་འགྲོ་དང་བོགས་འདོན་གྱི་ཚུལ་དུ་སྩལ་བ་ལས་ཁོལ་དུ་ཕྱུང་བ་ཡིན་པས། བཀའ་ཁྲིད་ཆེ་ཁག་དེ་དག་འདིར་འགོད་ཐབས་མེད་པ་སྨོས་ཅི། དེ་དག་གི་སྔོན་འགྲོའི་ཚུལ་དུ་སྩལ་བའི་ནང་ཆོས་ངོ་སྤྲོད་ཀྱི་བཤད་པ་རྣམས་ཀྱང་འདིར་མ་བཀོད། དཔེར་ན། ཕྱི་ལོ་༢༠༡༣ ལོར་ལྡི་ལིར་སོག་རིགས་དད་ལྡན་པར་སྩལ་བའི་ལམ་གཙོའི་བཀའ་ཁྲིད་དེ་ཉིད། འཇིགས་བྱེད་ལྷ་བཅུ་གསུམ་མའི་དབང་ཆེན་གྱི་སྔོན་འགྲོའི་ཚུལ་དུ་སྩལ་བ་ཡིན་པས། བཀའ་ཁྲིད་དེ་ཉིད་ལམ་གཙོའི་བཀའ་ཁྲིད་ཕྱོགས་སྒྲིག་ཞུ་རྒྱུའི་ཁོངས་སུ་གཏོགས་ཀྱང་། དེའི་སྐབས་ཀྱི་སྔོན་འགྲོའི་བཤད་པ་རྣམས་འདིར་མ་བཀོད་པ་ལྟ་བུ་ཡིན། འོན་ཀྱང་ལམ་གཙོའི་གཞུང་ཉིད་བཤད་བྱ་རྩ་བའི་ཚུལ་དུ་སྩལ་བ་རྣམས་ཀྱི་སྔོན་འགྲོའི་བཤད་པ་རྣམས་འདིར་ལོགས་སུ་བཀོད་ཡོད།

རྗེ་བླ་མས་ལམ་རིམ་ཆེ་འབྲིང་གཉིས་ཀའི་ནང་། ཐེག་པ་ཆེན་པོ་སྤྱི་ལ་བསླབ་ཚུལ་དང༌། ཁྱད་པར་དུ་རྡོ་རྗེའི་ཐེག་པ་ལ་སློབ་པའི་ཚུལ་ལོ། །ཞེས་གསུངས་པ་ལྟར། ལམ་རིམ་བསྡུས་དོན་དང་། ཡོན་ཏན་གཞིར་གྱུར་མ་གཉིས་སུའང་དེ་མཐུན་གསུངས་ཏེ། རྗེའི་ལམ་རིམ་གྱི་གཞུང་ཀུན་ཏུ། ཐུན་མོང་ལམ་སྦྱང་གི་སྐོར་རྣམས། མཐར་རྡོ་རྗེའི་ཐེག་པའི་བསྟན་པ་ལ་སློབ་པའི་སྔོན་འགྲོའི་ཚུལ་དུ་གསུངས་པ་ལྟར། ལམ་གཙོའི་གཞུང་ལ་བརྟེན་ནས་མཐར་ཐུག་གི་བགྲོད་ས་རྡོ་རྗེ་ཐེག་པའི་བསྟན་པར་ངེས་པའི་གནད་ལས། ཞང་སྟོན་བསྟན་པ་རྒྱ་མཚོའི་ལམ་གཙོའི་འགྲེལ་པ་ཚིག་དོན་གསལ་བའི་ནང་། གཏན་གྱི་འདུན་མ་མྱུར་དུ་སྒྲུབས་ཤིག་བུ། །ཞེས་པ་དང་། སྐལ་ལྡན་དེ་དག་དང་བའི་ཡིད་ཀྱིས་ཉོན། །ཅེས་པ་རྗེ་བླ་མས་ལམ་གཙོའི་གདུལ་བྱ་རྣམས་སྔགས་ལམ་ལ་འཇུག་པར་བསྐུལ་བར་མཛད་སྐོར་གསུངས་ཤིང་། ༸གོང་ས་ཆེན་པོས་ཀྱང་བཀའ་ཁྲིད་འདིའི་ནང་སྤྱིར་སྔགས་ལམ་གྱི་བཤད་པ་མང་དུ་བསྐྱོན་པར་མཛད་པ་དང་། ལྷག་པར་ལམ་གཙོ་རྣམ་གསུམ་གྱི་གོ་རིམ་ལས་སྟོང་ཉིད་ཀྱི་ལྟ་བ་མཇུག་ཏུ་གསུངས་པ་ངེས་འབྱུང་དང་བྱང་སེམས་སྒོམ་པ་སྔོན་དུ་སོང་སྟེ། སྔགས་ཀྱི་རྣལ་འབྱོར་དང་འབྲེལ་བའི་སྟོང་པ་ཉིད་རྩེ་གཅིག་ཏུ་སྒོམ་པའི་རིམ་པ་དང་འབྲེལ་སྐོར་གསུངས་པ་དང་། དེ་བཞིན་གཞུང་འདིའི་མདོར་བསྡུས་ཏེ་ཉམས་སུ་ལེན་པར་གདམས་པའི་ས་བཅད་ཀྱི་ཁོངས་སུ། བསོད་ནམས་ཀྱི་བསགས་རྒྱབ་དང་ལྡན་ཞིང་། བླ་མ་དང་ལྷག་པའི་ལྷ་ལ་གསོལ་བ་འདེབས་པ། གཞུང་ཆེན་མོར་དཔྱད་པ་བྱེད་པ་བཅས་སུམ་སྒྲིལ་གྱི་སྒོ་ནས་ལམ་གཙོ་ཉམས་སུ་ལེན་ལུགས། དེའི་སྟེང་དུ་སྔགས་ལམ་གྱིས་སྣོན་མ་འདེབས་ཚུལ་བཅས་གསུངས་ལ། ཕྱི་ལོ་༢༠༡༨ ལོར་ཝེད་ནམ་དད་ལྡན་པ་གཙོར་གྱུར་ལ་སྩལ་བའི་ལམ་གཙོའི་བཀའ་ཁྲིད་སོགས་ལམ་གཙོའི་བཀའ་ཁྲིད་འགའ་ཞིག་གི་མཇུག་ཏུ། སྤྱན་རས་གཟིགས་ལ་སོགས་པའི་ཡི་དམ་གྱི་ལྷ་མི་འདྲ་བའི་རྗེས་གནང་སོགས་གནང་བ་ཡང་། ལམ་གཙོའི་གཞུང་ལ་བརྟེན་ནས་ཐུན་མོང་ལམ་སྦྱང་གི་རྟོགས་པ་རྙེད་མཚམས། གདུལ་བྱ་སོ་སོའི་ཤེས་རྒྱུད་ལ་རང་ཆས་སུ་མངའ་བའི་སྐུ་བཞི་འགྲུབ་པའི་ས་བོན་ནམ་ནུས་པ་ལེགས་པར་སད་དེ། རྡོ་རྗེ་ཐེག་པའི་ལམ་ལ་ཁ་དྲང་བའི་དོན་དུ་ཡིན་པ་ཤིན་ཏུ་གསལ་བས། རྗེས་གནང་དེ་དག་ལམ་གཙོའི་བཀའ་ཁྲིད་ཀྱི་ཆ་ཤས་ཤིན་ཏུ་གལ་ཆེན་ཞིག་ཏུ་གྱུར་ཡོད་ཀྱང་། ད་ལན་ལམ་གཙོའི་བཀའ་ཁྲིད་ཕྱོགས་བསྒྲིགས་ཀྱི་གཞུང་འདིའི་མཇུག་ཏུ་དེ་དག་རེ་ཞིག་འགོད་ཐབས་མ་གྱུར་མོད། འབྱུང་འགྱུར་བཀའ་ཁྲིད་བྱེ་བྲག་པ་སོ་སོ་དཔར་སྐྲུན་ཞུ་བའི་གོ་སྐབས་བྱུང་ན་དེ་དག་གི་གཤམ་དུ་འགོད་ངེས་ཡིན།

གཞུང་འདིའི་བཤད་ལུང་གི་རྒྱུན།

བཀའ་ཁྲིད་འདིའི་གཞུང་དངོས་གཞིའི་ནང་། ༸གོང་ས་ཆེན་པོས་ལམ་གཙོའི་བཤད་ལུང་ཡོངས་འཛིན་སྟག་བྲག་རིན་པོ་ཆེ་དང་། ཡོངས་འཛིན་གླིང་རིན་པོ་ཆེ། ཡོངས་འཛིན་ཁྲི་བྱང་རིན་པོ་ཆེ་བཅས་བཀའ་དྲིན་ཅན་གྱི་བླ་མ་གསུམ་གའི་མདུན་ནས་གསན་པར་གསུངས་པ་ལྟར། ཡོངས་འཛིན་སྟག་བྲག་རིན་པོ་ཆེའི་བརྒྱུད་པ་ནི། ཁོང་གི་གསན་ཡིག་ནང་། ཕུར་ལྕོག་ངག་དབང་བྱམས་པ་ཡན་ཆུ་བཟང་གསན་ཡིག་ལྟར་དང་། དེ་ནས། ཡོངས་འཛིན་ཡེ་ཤེས་རྒྱལ་མཚན། གུང་ཐང་རིན་པོ་ཆེ། གྲུབ་དབང་བློ་བཟང་ཚེ་འཕེལ། རྗེ་བློ་བཟང་ལེགས་བཤད་དར་རྒྱས། མཚུངས་མེད་རྗེ་བཙུན་བློ་བཟང་སྦྱིན་པ་དཔལ་བཟང་པོ། ཡོངས་འཛིན་སྟག་བྲག་རིན་པོ་ཆེ་ངག་དབང་གསུང་རབ་མཐུ་ཐོབ། དེའི་དྲུང་ནས་༸གོང་ས་ཆེན་པོས་གསན་པ་ལྟར་ཡིན།

ཡོངས་འཛིན་གླིང་རིན་པོ་ཆེའི་བརྒྱུད་པ་ནི། པཎ་ཆེན་བསྟན་པའི་ཉི་མ་ཡན་དེའི་གསན་ཡིག་ལྟར་དང་། དེ་ནས་ཡོངས་འཛིན་ལྷོ་པ་བློ་བཟང་བསྟན་པའི་རྒྱལ་མཚན་ཆོས་འཕེལ། ཡོངས་འཛིན་གཏིང་སྐྱེས་པ་བློ་བཟང་བསྟན་པ་རྒྱལ་མཚན། ཡོངས་འཛིན་ཕུར་ལྕོག་པ་བློ་བཟང་ཚུལ་ཁྲིམས་བྱམས་པ་རྒྱ་མཚོ། སྒྲུབ་ཁང་རྡོ་རྗེ་འཆང་བློ་བཟང་ངག་དབང་བསྟན་འཛིན་རྒྱ་མཚོ། རྗེ་ཕ་བོང་ཁ་པ་བྱམས་པ་བསྟན་འཛིན་འཕྲིན་ལས་རྒྱ་མཚོ། ཡོངས་འཛིན་གླིང་རིན་པོ་ཆེ་ཐུབ་བསྟན་ལུང་རྟོགས་རྣམ་རྒྱལ་འཕྲིན་ལས་དཔལ་བཟང་པོ། དེའི་དྲུང་ནས་༸གོང་ས་ཆེན་པོས་གསན་པ་ལྟར་ཡིན།

ཡོངས་འཛིན་ཁྲི་བྱང་རིན་པོ་ཆེའི་བརྒྱུད་པ་ལ། གང་གི་གསན་ཡིག་ལྟར། ལམ་གཙོའི་རྩ་ཚིག་གི་སྟེང་ནས་བཤད་ཁྲིད་ཐོབ་པའི་བརྒྱུད་པ་གཅིག་དང་། ལམ་གཙོའི་རྩ་ཚིག་དང་པཎ་ཆེན་བསྟན་པའི་ཉི་མའི་ལམ་གཙོའི་ཁྲིད་ཡིག་གཞན་ཕན་སྙིང་པོ་གཉིས་ཀའི་སྟེང་ནས་བཤད་ཁྲིད་ཐོབ་པའི་བརྒྱུད་པ་གཅིག་སྟེ་གཉིས་སུ་བཞུགས་པ་ལས། སྔ་མ་ཡོངས་འཛིན་གླིང་རིན་པོ་ཆེའི་བརྒྱུད་པ་དང་གཅིག་གྱུར་དང་། ཕྱི་མ་ནི། པཎ་ཆེན་བསྟན་པའི་ཉི་མ་ཡན་དེའི་གསན་ཡིག་ལྟར་དང་། དེ་ནས་ཡོངས་འཛིན་ལྷོ་པ་བློ་བཟང་བསྟན་པའི་རྒྱལ་མཚན་ཆོས་འཕེལ། ཡོངས་འཛིན་གཏིང་སྐྱེས་པ་བློ་བཟང་བསྟན་པ་རྒྱལ་མཚན། ཡོངས་འཛིན་ཕུར་ལྕོག་པ་བློ་བཟང་ཚུལ་ཁྲིམས་བྱམས་པ་རྒྱ་མཚོ། མཚུངས་མེད་སྒྲུབ་ཁང་རྡོ་རྗེ་འཆང་བློ་བཟང་ངག་དབང་བསྟན་འཛིན་རྒྱ་མཚོ། ཡོངས་འཛིན་ཁྲི་བྱང་རིན་པོ་ཆེ་ངག་དབང་བློ་བཟང་བསྟན་འཛིན་རྒྱ་མཚོ། དེའི་དྲུང་ནས་༸གོང་ས་ཆེན་པོས་གསན་པ་ལྟར་ལགས།

ལམ་གཙོའི་བཀའ་ཁྲིད་དང་འབྲེལ་བའི་ཐུན་མིན་མཛད་པ།

ལན་གྲངས་ཀྱི་ཆ་ནས་བལྟས་ནའང་། ད་ལྟའི་བར་༸གོང་ས་ཆེན་པོས་ལམ་གཙོའི་བཀའ་ཁྲིད་ལན་གྲངས་ ༦༥ གནང་གྲུབ་ཅིང་། བཀའ་ཁྲིད་གནང་བ་པོའི་ཆ་ནས་ངེས་དོན་ཐུབ་པའི་རྒྱལ་ཚབ་གསུམ་ལྡན་རྡོ་རྗེ་འཛིན་པའི་བདག་ཉིད་དུ་བཞུགས་པ་དང་། གནང་ཡུལ་རྒྱལ་ཁབ་ཀྱི་ཆ་ནས་རྒྱ་གར་དང་། སོག་ཡུལ། ཐའེ་ལནྜ། འཇར་མི་ནི། ཨ་རི། ཁེ་ན་ཌ། ཨི་ཊ་ལི་སོགས་དང་། གདུལ་བྱའི་ཆ་ནས་རྒྱལ་བ་ཀརྨ་པ་སྐུ་ཕྲེང་བཅུ་དྲུག་པ། དགའ་ལྡན་ཁྲི་ལས་ཟུར་གྱིས་དབུས་ཆོས་བརྒྱུད་རིས་མེད་ཀྱི་བསྟན་བདག་བླ་ཆེན་རྣམ་པ་དང་། མཁན་ལས་ཟུར་དང་དགེ་བའི་བཤེས་གཉེན་སོགས་དགེ་བཙུན་སྔགས་གསུམ། གླིང་ཆེན་ལྔ་ཀའི་མི་རིགས། པཱ་ལི་དང་ལེགས་སྦྱར་གྱི་ཆོས་བརྒྱུད་ཁྲི་ཚོ་བརྒལ་བ་བཅས། ལམ་གཙོའི་བཀའ་ཁྲིད་འདི་ཉིད་གང་གིས་གནང་བའི་བླ་མ། སུ་ལ་གནང་བའི་གདུལ་བྱ། གང་དུ་གནང་བའི་གནས། ཇི་ཙམ་གནང་བའི་གྲངས་སོགས་གང་ལ་བསམས་ཀྱང་འཇམ་མགོན་བླ་མ་ཙོང་ཁ་པ་ཆེན་པོས། ཚ་ཁོ་དབོན་པོ་ངག་དབང་གྲགས་པར་གདམས་པ་འདི་སྩལ་བ་ནས་བཟུང་། གཞུང་འདིར་འཆད་ཉན་གྱི་རླབས་ཆེན་འཕྲིན་ལས་འདི་འདྲ་སྐྱོང་མཁན་ཞིག་བྱུང་མེད་པར་སྣང་། ཚུལ་འདི་གཅིག་པུར་བསམས་ཀྱང་བཀའ་དྲིན་ཟླ་མེད་༸རྒྱལ་བའི་དབང་པོ་གང་ཉིད་ཀྱིས་སྤྱི་སྒོས་རྒྱལ་བའི་བསྟན་པ་རིན་པོ་ཆེ་དར་སྤེལ་ཆེད་བསྐྱངས་པའི་མཛད་འཕྲིན་འགྲན་ཟླ་དང་བྲལ་བ་གསལ་བར་མཚོན་ནུས།

ཐུན་མོང་མིན་པའི་བཤད་པ།

བཀའ་ཁྲིད་ཕྱོགས་བསྒྲིགས་འདིའི་ནང་སྔར་གྱི་ལམ་གཙོའི་འགྲེལ་པ་གཞན་ལ་མེད་པའི་བཤད་པ་ཐུན་མོང་མིན་པ་མང་དག་ཅིག་ཡོད་པ་ལས། གནས་དུས་ཀྱི་ཆ་ནས་དེང་རབས་རིག་གསར་གྱི་ཤེས་བྱ་དང་། ནང་པའི་ལྟ་གྲུབ་སྦྲེལ་ནས་གཞུང་བཤད་མཛད་པ། དཔེར་ན། ཆོས་རྣམས་བཏགས་དོན་བཙལ་བའི་ཚེ་རྙེད་དུ་མེད་པའི་ཟབ་མོ་དབུ་མའི་ལྟ་བ་དང་། ལྷན་ཅིག་དམིགས་ངེས་ཀྱི་རྟགས་ཀྱིས་ཕྱི་དོན་མེད་པར་སྒྲུབ་པའི་སེམས་ཙམ་པའི་ལྟ་བ་གཉིས། དེང་རབས་ཚད་རྡུལ་དངོས་ཁམས་རིག་པའི་འདོད་ཚུལ་དང་སྦྱར་བ་ལྟ་བུ་དངོས་ཁམས་རིག་པ་དང་འབྲེལ་བའི་སྐོར། འཇིག་རྟེན་ཆགས་རིམ་གྱི་སྐོར་ཌར་ཝིན་གྱི་འཕེལ་འགྱུར་རིག་པ་དང་སྦྱར་ནས་བཤད་པ་མཛད་པ་ལྟ་བུ་འཕེལ་འགྱུར་རིག་པ་དང་འབྲེལ་བའི་སྐོར། མེ་ཏོག་དང་རྩི་ཤིང་ལ་སོགས་པའི་སྐྱེ་དངོས་ལ་ཡུལ་ཚོར་བའི་ནུས་པ་ཡོད་མེད་དང་། དངོས་པོ་ཞིག་རྣམ་ཤེས་ཀྱི་རྟེན་དུ་འགྱུར་རུང་བའི་མཚམས་གང་ནས་འཛིན་དགོས་མིན་གྱི་དཔྱད་པ་ལྟ་བུ་སྐྱེ་དངོས་རིག་པ་དང་འབྲེལ་བའི་སྐོར། ལུས་དང་སེམས་ཀྱི་བདེ་ཐང་ཕན་ཚུན་འབྲེལ་བ་ཡོད་ཚུལ་དེང་རབས་སྨན་བཅོས་དང་སེམས་ཁམས་རིག་པས་འདོད་ཚུལ་གསུངས་པ་ལྟ་བུ། དེང་རབས་སེམས་ཁམས་རིག་པ་དང་འབྲེལ་བའི་སྐོར། དབང་རྩ་དང་། ཀླད་པ། སེམས་ཁམས་ཀྱི་དབར་འབྲེལ་བ་ཡོད་པའི་བཤད་པ་ལྟ་བུ་ཀླད་ཁམས་རིག་པ་དང་འབྲེལ་བའི་སྐོར་སོགས། མགོན་པོ་གང་ཉིད་ཀྱིས་འདས་པའི་ལོ་ངོ་བཅུ་ཕྲག་གསུམ་བརྒལ་བའི་རིང་དེང་རབས་ཚན་རིག་པ་དང་བཀའ་བསྡུར་བགྲོ་གླེང་གནང་བའི་གྲུབ་དོན་གལ་ཆེ་བ་རྣམས་རྒྱུན་དུ་ནང་པའི་ལྟ་སྤྱོད་དང་སྦྱར་ནས་བཤད་པ་མཛད་སྲོལ་ལྟར་བཀའ་ཁྲིད་འདིའི་ནང་དུ་ཡང་ཚན་རིག་དང་འབྲེལ་བའི་བཤད་པ་གནང་ཡོད།

དེ་ནས་ལམ་གཙོའི་འགྲེལ་པ་གཞན་གྱི་ནང་མི་གསལ་བའི་ཐུན་མོང་མིན་པའི་བཤད་པ་གཅིག་ནི། དཔེར་ན། ལམ་གཙོ་ལས། དམིགས་པའི་གཏད་སོ་གང་ཡིན་ཀུན་ཞིག་པ། །ཞེས་པའི་དམིགས་གཏད་ཞིག་པའི་གོ་དོན་དང་། སྔ་འགྱུར་རྙིང་མའི་ལུགས་ཀྱི་གཞི་མེད་རྩ་བྲལ་གྱི་གོ་བ་གཉིས་གནད་གཅིག་ལ་འབབ་བཞིན་ཡོད་སྐོར་གསུངས་ཏེ། བོད་གངས་ཅན་ལྗོངས་ཀྱི་ཆོས་བརྒྱུད་ཆེ་ཁག་གི་མཐར་ཐུག་གི་དགོངས་པ་གནད་གཅིག་ལ་འབབ་སྐོར་གསུངས་པ་ལྟ་བུ་དང་། ཡང་། སྔ་འགྱུར་བའི་ངལ་གསོ་སྐོར་གསུམ་ལས་སེམས་ཉིད་ངལ་གསོའི་ལམ་གྱི་འཁྲིད་རིམ་དང་། བཀའ་བརྒྱུད་པའི་ཐར་པ་རིན་པོ་ཆེའི་རྒྱན། ས་སྐྱའི་སྣང་གསུམ་གྱི་མདོ་ལུགས་ཀྱི་ལམ་དུ་འཁྲིད་པའི་རིམ་པ། དགེ་ལྡན་པའི་ལམ་རིམ་ཆེ་འབྲིང་སོགས་ཀྱི་ལམ་དུ་འཁྲིད་པའི་རིམ་པ་རྣམས་འབབ་གཅིག་པར་གསུངས་ཏེ། བོད་ཀྱི་ཆོས་བརྒྱུད་ཆེ་ཁག་དག་གིས་རང་ལུགས་གདམས་པའི་གཅེས་ནོར་དུ་བཟུང་བའི་གཞུང་རྣམས་ཀྱི་གདུལ་བྱ་འཁྲིད་པའི་རིམ་པ་ལ་ཁྱད་པར་མེད་ཚུལ་གསུངས་པ་ལྟ་བུ་ཡིན།

ལམ་གཙོ་རྣམ་གསུམ་གྱི་གོ་རིམ་ལས་སྟོང་ཉིད་ཀྱི་ལྟ་བ་མཇུག་ཏུ་གསུངས་པའི་རྒྱུ་མཚན། གཙོ་བོ་རྣམ་ཀུན་མཆོག་ལྡན་གྱི་སྟོང་ཉིད་བསྒོམ་དགོས་པའི་ཆ་ནས་སམ། ཕར་ཕྱིན་དྲུག་གི་གོ་རིམ་དང་འབྲེལ་ནས་ཐོག་མར་ངེས་འབྱུང་དང་། དེ་ནས་བྱང་སེམས། དེ་ནས་སྦྱིན་སོགས་ཕྱིན་དྲུག་ལས་གཙོ་བོ་སེམས་བསྐྱེད་ཀྱིས་ཟིན་པའི་ཤེས་རབ་ཀྱི་ཉམས་ལེན་བྱེད་དགོས་པའི་ཆ་ནས་དང་། ཡང་། སྔགས་ཀྱི་རྣལ་འབྱོར་དང་འབྲེལ་བའི་སྟོང་པ་ཉིད་རྩེ་གཅིག་ཏུ་བསྒོམ་དགོས་པའི་ཆ་ནས་དང་། ཡང་། ལམ་གཙོའི་གཞུང་དུ་ངེས་འབྱུང་དང་བྱང་སེམས་ལས། ཡང་དག་པའི་ལྟ་བའི་སྐོར་བཤད་པ་རྒྱས་པར་མཛད་པས་རྗོད་བྱེད་ཀྱི་ཚིག་མང་བའི་ཆ་ནས་སམ། ཡང་ན། ངེས་འབྱུང་གི་མཇུག་དེ་མ་ཐག་ཏུ་ཡང་དག་པའི་ལྟ་བ་གསུངས་ན། བྱང་ཆུབ་ཀྱི་སེམས་མ་བསྟན་པའི་སྔ་རོལ་ནས་ཞི་བ་ཕྱོགས་གཅིག་པ་སྒྲུབ་ཐབས་ཀྱི་ལམ་ཆ་ཚང་བ་ཞིག་བསྟན་ཟིན་པས། གདུལ་བྱ་འགའ་ཞིག་ཞི་བ་ཕྱོགས་གཅིག་པ་སྒྲུབ་པའི་ཕྱོགས་སུ་འཇུག་ཉེན་ཡོད་པས། ངེས་འབྱུང་བསྟན་མ་ཐག་ཡང་དག་པའི་ལྟ་བ་བསྟན་ཏེ། ཐར་པ་སྒྲུབ་ཐབས་མི་སྟོན་པར་ངེས་འབྱུང་གི་བློ་ཚགས་སུ་ཚུད་མཚམས། བྱང་སེམས་ལ་བློ་སྦྱངས་ཏེ་རྣམ་མཁྱེན་སྒྲུབ་བྱེད་ཐེག་པ་ཆེན་པོའི་ལམ་ལ་རིགས་ངེས་པའི་ཚུལ་དུ་འཁྲིད་དགོས་པའི་ཆ་ནས་ཏེ། གནད་དེ་དག་ལ་བརྟེན་ནས་ཐོག་མར་ངེས་འབྱུང་དང་། དེ་ནས་བྱང་སེམས། མཐར་སྟོང་ཉིད་ཀྱི་ལྟ་བ་བསྟན་པར་གསུངས་པ་ཡང་ཐུན་མོང་མིན་པའི་བཤད་པར་སྣང་།

དེ་བཞིན་ངེས་འབྱུང་སྒྲུབ་པའི་ཐབས་ཕྱི་མའི་སྣང་ཤས་ཟློག་པའི་བློ་སྒོམ་པའི་ཚེ། འཁོར་བའི་སྡུག་བསྔལ་བསམ་པའི་ཚུལ་ལ་ཡོངས་འཛིན་ཡེ་ཤེས་རྒྱལ་མཚན་གྱིས་མཛད་པའི་ལམ་གཙོའི་ཁྲིད་ཡིག་ལམ་བཟང་གསལ་བའི་སྒྲོན་མེ་ལས། སྡུག་བསྔལ་བརྒྱད་བསམ་པ་དང་། དྲུག་བསམ་པ། གསུམ་བསམ་པ་སོགས་ཀྱི་རྣམ་གཞག་ཞིབ་རྒྱས་མཛད་དེ། འཁོར་བའི་སྡུག་བསྔལ་བསམ་ཚུལ་རྒྱས་པར་གསུངས་ཡོད་ཀྱང་། ༸གོང་ས་ཆེན་པོས། ངེས་འབྱུང་སྦྱོང་བའི་ཚེ་དམྱལ་བ་དང་ཡི་དྭགས་ལ་སོགས་པའི་སྡུག་བསྔལ་རྒྱས་པར་བསམ་པ་གཙོ་བོ་མིན་པར་གལ་ཆེ་བ་འདུ་བྱེད་ཀྱི་སྡུག་བསྔལ་བསམ་དགོས་པ་དང་། དེ་ཡང་། གཤམ་གྱི་བྱང་ཆུབ་སེམས་སྦྱོང་གི་གདམས་པ་སྟོན་པའི་གཞུང་། ཤུགས་དྲག་ཆུ་བོ་བཞི་ཡི་རྒྱུན་གྱིས་ཁྱེར། །ཞེས་སོགས་ཡར་བླངས་ཏེ། གནས་སྐབས་འདི་འདྲར་གྱུར་པའི་བདག་ཉིད་ཀྱི། །ངང་ཚུལ་བསམས་ནས་ངེས་འབྱུང་བསྐྱེད་པར་མཛོད། །ཅེས་ཁ་བསྒྱུར་གྱིས་བསམ་པ་ཤིན་ཏུ་ནུས་པ་ཆེ་སྐོར་ཐུགས་མྱོང་དང་སྦྲགས་ནས་གསུངས་པ་ལྟ་བུ་ཐུན་མོང་མིན་པ་དང་གནད་ཆེ་བའི་བཤད་པ་མང་དག་ཅིག་བཞུགས་པ་ལས། འགའ་ཞིག་མདོར་བསྡུས་པའི་ཚུལ་དུ་བརྗོད་ན།

རྟེན་འབྱུང་གི་ལྟ་བ་དེ་འཕྲོད་བསྟེན་དང་། དཔལ་འབྱོར། ཁོར་ཡུག །རྒྱལ་འབྲེལ་གྱི་གནད་དོན། སྲིད་དོན་ཚོགས་པ་རྣམས་ཀྱི་ལས་དོན་བྱེད་ཕྱོགས། ཆབ་སྲིད་པ་ཞིག་གི་བསམ་བློ་གཏོང་སྟངས་སོགས་གང་ལ་སྦྱར་ཡང་ཤིན་ཏུ་འབྱོར་པོ་ཡོད་པའི་ཚུལ་གསུངས་པ། ལམ་གཙོའི་འཁྲིད་ལུགས་དང་ལམ་རིམ་གྱི་འཁྲིད་ལུགས་ལ་མི་འདྲ་བའི་ཁྱད་པར་ཡོད་ཚུལ། སྐྱེ་བ་སྔ་ཕྱི་སྒྲུབ་པའི་ལུང་རིགས་དཔེ་གསུམ། ཐུགས་དམ་ལ་བཞུགས་པའི་སྐོར། ཕྱི་ནང་གི་ཆོས་ལུགས་གཙོ་ཆེ་བ་ཀུན་ལ་མངོན་མཐོ་སྒྲུབ་པའི་རྒྱུ། མི་དགེ་བཅུ་སྤོང་གི་ཉམས་ལེན་གཅིག་གྱུར་དུ་ཡོད་པ་སོགས་གནད་ཆེ་ལ་ཐུན་མོང་མིན་པའི་བཤད་པ་ཤིན་ཏུ་རྒྱས་པ་གཞུང་དངོས་གཞིར་གསལ་བ་ལྟར་དང་། གང་བཤད་པ་མཛད་པ་རྣམས་ཀྱང་ཐོས་པ་ཚིག་རྐྱང་ཙམ་ལ་མ་སོང་བར་གང་ཤེས་རྒྱུད་ལ་སྦྱར་ཏེ། ཉམས་ལེན་ལ་འཁྱེར་དགོས་པར་གདམས་པའི་དོན་དུ། གཞུང་དངོས་གཞི་རྫོགས་མཚམས་སུ་ལམ་གཙོ་རྣམ་གསུམ་ཇི་ལྟར་ཉམས་ལེན་དུ་འཁྱེར་ཚུལ་གསལ་བར་གདམས་པར་མཛད་ཡོད།

བཟོད་གསོལ་དང་བསྔོ་སྨོན།

དུར་ཁྲོད་རྒྱན་གྱི་རྒྱུད་ལས། གཞན་ཡང་ང་ཡིས་གསུངས་པའི་བཀའ། །གསུང་གཅིག་ཉིད་དུ་གསུངས་གྱུར་ཀྱང་། །དུ་མ་ཉིད་དུ་སོ་སོར་སྣང་། །ཞེས་གསུངས་པ་ལྟར། གདུལ་བྱའི་ཁམས་མོས་དབང་པོ་དང་ལས་ཚུལ་བག་ཆགས་ཀྱི་བྱེ་བྲག་ལས། སྟོན་པ་བདེ་བར་གཤེགས་པའི་བཀའ་གསུང་གཅིག་ཉིད་ཐེག་པ་དང་གྲུབ་མཐའི་རྣམ་གཞག་མི་འདྲ་བ་སྟོན་པའི་བདག་ཉིད་དུ་བཞུགས་པའི་ཚུལ་ལྟར། ༸གོང་ས་༸སྐྱབས་མགོན་ཆེན་པོའི་ཐུགས་ཀྱི་བཅུད་ཕྱུང་བ་ལྟ་བུའི་གདམས་པ་འདི་ཉིད་ཡིག་འབེབས་ཕྱོགས་སྒྲིག་ཞུ་བའི་ཚེ། ཡིག་འབེབས་ཕྱོགས་སྒྲིག་ཞུ་བ་པོའི་ཁམས་མོས་གོ་བ་དབང་བཙན་དུ་སོང་བ་དང་། གསུང་གི་སྒྲ་འཇུག་གསལ་པོ་མེད་པ་དང་ཆད་པ་སོགས་ལ་བརྟེན་ནས་༸རྒྱལ་བའི་ཐུགས་དགོངས་ཀྱི་མཐིལ་གང་ཡིན་ཡིག་ལམ་ནས་ཇི་བཞིན་གསལ་བར་བྱེད་མ་ནུས་པ་དང་། མདོར་ན། མ་རྟོགས་པ་དང་ལོག་པར་རྟོག་པའི་དྲི་མས་༸རྒྱལ་བའི་དགོངས་པའི་ཆ་ཤས་བསྒྲིབས་པའམ་ཡིག་འབེབས་ཕྱིན་ཅི་ལོག་ཏུ་སོང་བ། དེ་བཞིན་རྩ་བ་ཤིན་ཏུ་ཉུང་བསྡུས་ཤིག་ལ་བཤད་པ་མི་འདྲ་བ་དུ་མ་ཞིག་སྣོན་སྒྲིག་བྱས་པའི་དབང་གིས་འགྲེལ་པ་འབྱམས་ཀླས་དྲགས་ནས་སྙིང་པོའི་དོན་རྡོག་བསྒྲིལ་གྱིས་ཐོས་བསམ་ཉམས་ལེན་ལ་བསྒྲིལ་དཀའ་བ་ལྟ་བུ་དང་། འགྲེལ་པ་དེ་དག་སྣོན་ཚུལ་ཚད་ལྡན་མ་བྱུང་བ་སོགས་ནོངས་པའི་ཚོགས་གང་འཚམ་ཞིག་ཡོད་སྲིད་ན། ཚིག་དང་དོན་གྱི་བདག་པོ་༸གོང་ས་༸སྐྱབས་མགོན་ཆེན་པོ་གང་ཉིད་ལ་སྙིང་ནས་བཤགས་ཤིང་། གསུང་བཟང་འདི་ཉིད་ལ་ཐོས་བསམ་སྒོམ་པ་མཛད་པའི་རིས་མེད་དམ་པ་རྣམས་ལའང་བཟོད་གསོལ་ཞུ་བ་དང་། བཀའ་ཁྲིད་འདིའི་ནང་བརྗོད་དོན་གསལ་ཁ་མེད་པའམ་དོགས་གནས་ཀྱི་རིགས་མཆིས་ཚེ་བཀའ་ཁྲིད་ཀྱི་སྒྲ་རང་ལ་རྩ་འཛིན་གནང་སྐྱོང་ཡོང་བ་དང་། གཟུར་གནས་མཁྱེན་སྤྱན་ཡངས་པ་རྣམས་ཀྱིས་ནོར་འཁྲུལ་མཛུབ་སྟོན་གྱིས། སྤྱི་སྨན་དགོངས་འཆར་གནང་སྐྱོང་གི་རེ་འདུན་ཞུ་བཞིན་པ་ལྟར་ཡིག་ངག་གང་རུང་ནས་གསུངས་ན། དེ་ཡང་། འབྱུང་འགྱུར་གསུང་འབུམ་སྤྱི་ཡོངས་དཔར་བསྐྲུན་སྐབས་ལེགས་བཅོས་ཞུ་རྒྱུར་ཕན་ཐོགས་འབྱུང་ངེས་ལགས།

འདིར་འབད་རྣམ་དཀར་དགེ་བའི་ཕུང་པོ་ཅི་མཆིས་ལྟ་བ་རྟེན་འབྱུང་དང་སྤྱོད་པ་འཚེ་བ་མེད་པ་རྨང་གཞིར་བྱས་པའི་རྒྱལ་བསྟན་རིན་པོ་ཆེ་དར་ཞིང་རྒྱས་ལ་ཡུན་རིང་དུ་གནས་པ་དང་། བསྟན་པ་དེ་འཛིན་ཀུན་གྱི་གཙུག་རྒྱན་སྲིད་ཞིའི་རྣམ་འདྲེན་༸གོང་ས་༸སྐྱབས་མགོན་༸རྒྱལ་བའི་དབང་པོ་གང་ཉིད་ཀྱིས་དབུས་རིས་མེད་བསྟན་འཛིན་གྱི་སྐྱེས་བུ་དམ་པ་རྣམས་སྐུ་ཚེ་ཞབས་པད་བསྐལ་བརྒྱར་བརྟན་ཅིང་། རླབས་ཆེན་ཐུགས་བཞེད་མཐའ་དག་གེགས་མེད་ལྷུན་གྱིས་འགྲུབ་པའི་རྒྱུར་གྱུར་ཅིག །

༸གོང་ས་མཆོག་གི་གསུང་འབུམ་ཕྱོགས་སྒྲིག་ཁང་ནས། བོད་རྒྱལ་ལོ་ ༢༡༤༨ ཟླ་ ༤ ཚེས་ ༣། ཕྱི་ལོ་ ༢༠༢༡ ཟླ་ ༥ ཚེས་ ༡༤ ཉིན། །

ལམ་གཙོའི་བཀའ་ཁྲིད་གྲངས་ཉེར་གཉིས་ཀྱི་མཚན་ཐོ།

༡། ༡༩༨༡ ཟླ་ ༡ ཚེས་ ༡༢ ཉིན་གནས་མཆོག་རྡོ་རྗེ་གདན་དུ་སྩལ་བའི་ལམ་གཙོའི་བཀའ་ཁྲིད།

༢། ༢༠༠༤ ཟླ་ ༣ ཚེས་ ༢༥ ཉིན་འབྲས་བློ་གླིང་སྤྲུལ་སྐུ་ལྷན་ཚོགས་ཀྱིས་ཞུས་ངོར་གཙུག་ལག་ཁང་དུ་སྩལ་བའི་ལམ་གཙོའི་བཀའ་ཁྲིད། རྣམ་གྲྭ་ཐུབ་བསྟན་ཡར་འཕེལ་གྱིས་ཕབ་སྒྲིག་ཞུས།

༣། ༢༠༠༧ ཟླ་ ༡༡ ཚེས་ ༩ ཉིན་ཕྱི་སོག་དང་ཨུ་རུ་སུའི་མངའ་ཁོངས་ཀྱི་སོག་རིགས་དད་ལྡན་པས་ཞུས་ངོར་གཙུག་ལག་ཁང་དུ་སྩལ་བའི་ལམ་གཙོའི་བཀའ་ཁྲིད། འཇམ་དབྱངས་ཀྱིས་ཕབ་སྒྲིག་ཞུས།

༤། ༢༠༠༧ ཟླ་ ༡༢ ཚེས་ ༢༢ ཉིན་སོག་ཡུལ་དགའ་ལྡན་ཐེག་ཆེན་གླིང་འདུས་སྤྱི་ནས་ཞུས་ངོར་གཙུག་ལག་ཁང་དུ་སྩལ་བའི་ལམ་གཙོའི་བཀའ་ཁྲིད།

༥། ༢༠༠༩ ཟླ་ ༣ ཚེས་ ༡ ཉིན་སེར་སྨད་ཐོས་བསམ་ནོར་གླིང་གྲྭ་ཚང་དུ་སྩལ་བའི་ལམ་གཙོའི་བཀའ་ཁྲིད།

༦། ༢༠༠༩ ཟླ་ ༡༠ ཚེས་ ༡༨ ཉིན་ཐེ་ཝན་གྱི་དད་ལྡན་པས་ཞུས་ངོར་གཙུག་ལག་ཁང་དུ་སྩལ་བའི་ལམ་གཙོའི་བཀའ་ཁྲིད།

༧། ༢༠༠༩ ཟླ་ ༡༠ ཚེས་ ༢༢ ཉིན་སིངྒ་པུར་གྱི་དད་ལྡན་པས་ཞུས་ངོར་གཙུག་ལག་ཁང་དུ་སྩལ་བའི་ལམ་གཙོའི་བཀའ་ཁྲིད།

༨། ༢༠༠༩ ཟླ་ ༡༡ ཚེས་ ༢༥ ཉིན་ཁལ་མུག་གི་དད་ལྡན་པས་ཞུས་ངོར་གཙུག་ལག་ཁང་དུ་སྩལ་བའི་ལམ་གཙོའི་བཀའ་ཁྲིད།

༩། ༢༠༡༠ ཟླ་ ༡༢ ཚེས་ ༡༣ ཉིན་བཀའ་སྦུག་ཐར་པ་ཆོས་གླིང་དགོན་དུ་སྩལ་བའི་ལམ་གཙོའི་བཀའ་ཁྲིད།

༡༠། ༢༠༡༡ ཟླ་ ༡༡ ཚེས་ ༡༠ ཉིན་སོག་པོའི་རྒྱལ་ས་ཨུ་ལན་བྷ་ཌོར་སྩལ་བའི་ལམ་གཙོའི་བཀའ་ཁྲིད།

༡༡། ༢༠༡༡ ཟླ་ ༡༢ ཚེས་ ༡༩ དང་ ༢༠ ཉིན་ཁལ་མིག་དང་ཐུ་ཝ། སྦོ་རས་ཐུའི་དད་ལྡན་པས་ཞུས་ངོར་གཙུག་ལག་ཁང་དུ་སྩལ་བའི་ལམ་གཙོའི་བཀའ་ཁྲིད།

༡༢། ༢༠༡༣ ཟླ་ ༣ ཚེས་ ༩ ཉིན་ཏུ་ཥི་ཏའི་ཆོས་ཚོགས་ཀྱིས་ཞུས་ངོར་ལྡི་ལིའི་སངས་རྒྱས་སྐྱེད་ཚལ་དུ་སྩལ་བའི་ལམ་གཙོའི་བཀའ་ཁྲིད།

༡༣། ༢༠༡༣ ཟླ་ ༥ ཚེས་ ༢ ཉིན་རྒྱ་ནག་སྐམ་ས་ཆེན་མོའི་དད་ལྡན་པ་གྲངས་ ༢༠༠ ཙམ་ཞིག་གིས་ཞུས་ངོར་བཞུགས་སྒར་ཕོ་བྲང་དུ་སྩལ་བའི་ལམ་གཙོའི་བཀའ་ཁྲིད།

༡༤། ༢༠༡༣ ཟླ་ ༧ ཚེས་ ༡ དང་ ༢ ཉིན་ཝེད་ནམ་དད་ལྡན་པས་ཞུས་ངོར་གཙུག་ལག་ཁང་དུ་སྩལ་བའི་ལམ་གཙོའི་བཀའ་ཁྲིད།

༡༥། ༢༠༡༣ ཟླ་ ༡༡ ཚེས་ ༡༡ ཉིན་མ་ལེ་ཤི་ཡའི་དད་ལྡན་པས་ཞུས་ངོར་གཙུག་ལག་ཁང་དུ་སྩལ་བའི་ལམ་གཙོའི་བཀའ་ཁྲིད།

༡༦། ༢༠༡༣ ཟླ་ ༡༢ ཚེས་ ༣ ཉིན་སོག་རིགས་དད་ལྡན་པས་ཞུས་ངོར་ལྡི་ལིའི་Kempinski Ambience Hotel ལ་སྩལ་བའི་ལམ་གཙོའི་བཀའ་ཁྲིད།

༡༧། ༢༠༡༥ ཟླ་ ༥ ཚེས་ ༡༠ ཉིན་རྒྱུད་སྟོད་གྲྭ་ཚང་དུ་སྩལ་བའི་ལམ་གཙོའི་བཀའ་ཁྲིད།

༡༨། ༢༠༡༧ ཟླ་ ༡༡ ཚེས་ ༣ ཉིན་རྣམ་རྒྱལ་གྲྭ་ཚང་གིས་ཞུས་ངོར་གཙུག་ལག་ཁང་དུ་སྩལ་བའི་ལམ་གཙོའི་བཀའ་ཁྲིད།

༡༩། ༢༠༡༧ ཟླ་ ༡༢ ཚེས་ ༡༧ དགའ་ལྡན་ཚོགས་ཆེན་དུ་སྩལ་བའི་ལམ་གཙོའི་བཀའ་ཁྲིད།

༢༠། ༢༠༡༨ ཟླ་ ༧ ཚེས་ ༡༦ ལ་དྭགས་ནུབ་རའི་བསམ་གཏན་གླིང་དགོན་པའི་ཆོས་གྲྭར་སྩལ་བའི་ལམ་གཙོའི་བཀའ་ཁྲིད།

༢༡། ༢༠༡༨ ཟླ་ ༡༠ ཚེས་ ༦ ཉིན་ཐེ་ཝན་གྱི་དད་ལྡན་པས་ཞུས་ངོར་གཙུག་ལག་ཁང་དུ་སྩལ་བའི་ལམ་གཙོའི་བཀའ་ཁྲིད།

༢༢། ༢༠༡༩ ཟླ་ ༥ ཚེས་ ༡༡ ཉིན་ཨུ་རུ་སུའི་དད་ལྡན་པས་ཞུས་ངོར་གཙུག་ལག་ཁང་དུ་སྩལ་བའི་ལམ་གཙོའི་བཀའ་ཁྲིད།

ལམ་གཙོ་རྣམ་གསུམ་གྱི་བཀའ་ཁྲིད་ཕྱོགས་བསྒྲིགས།

སྔོན་འགྲོའི་བཤད་པ་ཁག །

སོག་རིགས་དད་ལྡན་པས་ཞུས་ངོར་སྩལ་བའི་ལམ་གཙོའི་སྔོན་འགྲོའི་བཤད་པ།

ཕྱི་ལོ་ ༢༠༠༧ ཟླ་ ༡༡ ཚེས་ ༩ ཉིན་བཞུགས་སྒར་ཐེག་ཆེན་ཆོས་གླིང་གཙུག་ལག་ཁང་དུ་༸གོང་ས་༸སྐྱབས་མགོན་ཆེན་པོར་བརྟན་བཞུགས་བསྟར་འབུལ་ཆེད་བཅར་བའི་ཕྱི་སོག་དང་ཨུ་རུ་སུའི་མངའ་ཁོངས་ཀྱི་སོག་རིགས་དད་ལྡན་པས་ཞུས་ངོར་སྩལ་བའི་ལམ་གཙོའི་བཀའ་ཁྲིད་ཀྱི་སྔོན་འགྲོའི་བཤད་པ།

དེ་རིང་འདིར་ལོ་བརྒྱ་ཕྲག་མང་པོའི་རིང་ལ་རྒྱ་ཧོར་བོད་གསུམ་ཞེས་ཐ་སྙད་དུ་གྲགས་པའི་ནང་ནས། ཨུ་རུ་སུའི་ཁོངས་ཀྱི་ས་ཁུལ་ཁལ་མུག་ Kalmykia དང༌། སྦོ་རས་ཐུ། Buryatia ཐུ་ཝ། Tuva སོག་པོ་རང་བཙན་རྒྱལ་ཁབ་ཀྱི་སོག་རིགས་བཅས། ཆེན་པོ་ཧོར་གྱི་རིགས་རྒྱུད་ཁག་ཚང་མའི་མི་སྣ་འཛོམས་ནས་གཙོ་བོ་བརྟན་བཞུགས་བྱེད་རྒྱུ་རེད།

ཆེན་པོ་ཧོར་གྱི་ཡུལ་ཁག་ཏུ་དར་བའི་སངས་རྒྱས་པའི་བསྟན་པ་ལ་སྔ་དར་དང༌། བར་དར། ཕྱི་དར་ཞེས་གསུངས་པ་ལས། བསྟན་པ་བར་དར་ཞེས་པ་བོད་ནས་མར་སངས་རྒྱས་པའི་བསྟན་པ་དར་ཁྱབ་ཕྱིན་པ་ནས་ངོས་འཛིན་བྱེད་པ་ཡིན་པས་རང་རེ་ཀུན་སངས་རྒྱས་བཅོམ་ལྡན་འདས་ཀྱི་རྗེས་འབྲང་གཅིག་གྱུར་དང་། ལྷག་པར་དཔལ་ནཱ་ལེནྡྲའི་ཐེག་པ་ཆེ་ཆུང་སྔགས་དང་བཅས་པ་ཆ་ཚང་བའི་བསྟན་པ་དྲི་མ་མེད་པ་བཤད་སྒྲུབ་གཉིས་ཀྱི་སྒོ་ནས་འཛིན་སྐྱོང་སྤེལ་གསུམ་གནང་མཁན་གྱི་ཆོས་བརྒྱུད་གཅིག་གྱུར་ཡིན། རྒྱུན་དུ་བོད་སོག་གཉིས་སྤུན་མཆེད་མཚེ་མ་ལྟ་བུ་ཞིག་ལ་ངོས་འཛིན་བྱེད་ཀྱི་ཡོད་ལ། དེ་རིང་འདིར་ཁྱེད་ཚོར་ཆོས་འབྲེལ་མདོར་བསྡུས་ཤིག་བྱེད་རྒྱུའི་གོ་སྐབས་བྱུང་བར་ངོས་རང་ཧ་ཅང་དགའ་པོ་བྱུང་། ཐོག་མར་ཁྱེད་ཚོ་ཚང་མར་འཚམས་འདྲི་ཡོད། རྒྱུན་དུ་ཆོས་འབྲེལ་བྱེད་པའི་ཚེ་སྔོན་དུ་དཀོན་མཆོག་རྗེས་དྲན་གྱི་མདོ་དང་དེ་ནས་ཤེས་རབ་སྙིང་པོ་འདོན་གྱི་ཡོད་པ་ལྟར་འདོན་རྒྱུ་ཡིན། དཀོན་མཆོག་རྗེས་དྲན་དང་ཤེར་སྙིང་། ཉན་ཐོས་ཞི་ཚོལ་མ། རྩ་ཤེའི་མཆོད་བརྗོད། མཎྜལ་སོགས་གསུངས་གྲུབ་མཚམས།

སངས་རྒྱས་པའི་ཆོས་ཉན་བཤད་བྱེད་པའི་སྐབས་སུ་ཐོག་མར་སངས་རྒྱས་ཆོས་ཚོགས་མ་འདོན་གྱི་ཡོད། དེའི་དགོས་དོན་ནི་ཉན་བཤད་ཅི་བྱས་ཐམས་ཅད་གནད་དུ་འགྲོ་བ་ཞིག་དགོས་ཤིང་། ཆོས་ཉན་བཤད་གནད་དུ་འགྲོ་བའམ་ཆོས་ཆོས་སུ་སོང་བ་ལ་སྐྱབས་འགྲོ་དགོས་པ་དང་། བྱེ་བྲག་ཏུ་ཐེག་ཆེན་གྱི་ཆོས་ཐེག་ཆེན་གྱི་ཆོས་སུ་འགྲོ་བ་ལ་སེམས་བསྐྱེད་ཀྱིས་ཟིན་པ་ཞིག་དགོས་པས། སངས་རྒྱས་ཆོས་ཚོགས་མའི་ཤློ་ཀ་གཅིག་པོ་དེའི་རྐང་པ་དང་པོ་གཉིས་ཀྱིས་སྐྱབས་འགྲོ་དང༌། རྐང་པ་ཕྱི་མ་གཉིས་ཀྱིས་སེམས་བསྐྱེད་བཤད་པ་ལྟར། སངས་རྒྱས་ཆོས་ཚོགས་མ་ལན་གསུམ་འདོན་པའི་སྐབས་སུ་སྐྱབས་འགྲོ་དང་སེམས་བསྐྱེད་གསལ་བཏབ་སྟེ་སྨོན་ལམ་ཡག་པོ་ཞིག་བརྒྱབ་ནས་ཆོས་ཉན་དགོས། ཕལ་ཆེར་ཁྱོད་ཚོ་མང་ཆེ་བས་སངས་རྒྱས་ཆོས་ཚོགས་མ་ཤེས་ཀྱི་ཡོད་སྲིད། སངས་རྒྱས་ཆོས་ཚོགས་མ་ལན་གསུམ་གསུངས་མཚམས།

གང་གིས་ཐུགས་བརྩེ་ཉེར་བཟུང་ནས། །

ལྟ་བ་ཐམས་ཅད་སྤང་བའི་ཕྱིར། །

དམ་པའི་ཆོས་ནི་སྟོན་མཛད་པ། །

གཽ་ཏམ་དེ་ལ་ཕྱག་འཚལ་ལོ། །

ཆོས་ཀྱི་ཕན་ནུས།

ལམ་གཙོའི་གཞུང་དངོས་གཞི་མ་བཤད་གོང་ལ་སངས་རྒྱས་ཀྱི་ཆོས་ངོ་སྤྲོད་ཅིག་བྱས་ན་ཡག་པོ་མེད་དམ་སྙམ། སངས་རྒྱས་ཀྱི་ཆོས་དེ་ཅི་འདྲ་ཞིག་ཡིན་ཞེ་ན། སྤྱིར་འཛམ་གླིང་འདིའི་སྒང་ལ་ཡོད་པའི་འཇིག་རྟེན་བཀོད་པ་པོ་འདོད་པ་དང་མི་འདོད་པའི་ཆོས་བརྒྱུད་ཁག་གཉིས་ཀ་རང་རེའི་བདེ་སྐྱིད་བསྒྲུབ་པའི་ཆེད་དུ་དམིགས་པ་འབའ་ཞིག་ཡིན། དེ་དག་གིས་བདེ་སྐྱིད་སྒྲུབ་སྟངས་ཅི་འདྲ་ཡིན་ཞེ་ན།

རང་རེར་དཀའ་ངལ་འཕྲད་དེ་མ་སྐྱིད་པ་ཡོང་བ་དེ་ཕྱོགས་གཅིག་ནས་ལྟོ་གོས་དང་འབྲེལ་ནས་འོང་བ་དང་། ཕྱོགས་གཅིག་ནས་ལྟོ་གོས་འགྲིགས་ཀྱང་སེམས་འཁྲུགས་ནས་མ་སྐྱིད་པ་འབྱུང་བ་ཡིན། དེ་ཡང་། རྒྱལ་སྲས་འཕགས་པ་ལྷས། མཆོག་ལ་ཡིད་ཀྱི་སྡུག་བསྔལ་ཏེ། །ཆུང་ངུ་རྣམས་ལ་ལུས་སྐྱེས་སོ། །ཞེས་མཐུན་རྐྱེན་ཡག་པོ་ཡོད་པའི་རིགས་ལ་སེམས་མ་སྐྱིད་པ་ཤུགས་ཆེ་བ་དང༌། མཐུན་རྐྱེན་ཞན་པའི་རིགས་ལ་གཙོ་བོ་ལུས་ལ་བརྟེན་པའི་སྡུག་བསྔལ་མང་བ་ཡོང་གི་ཡོད་ཅེས་གསུངས་ཡོད།

དངུལ་ཡོད་ན་ལུས་པོ་དང་འབྲེལ་བའི་ལྟོ་གོས་ཀྱི་སྡུག་བསྔལ་སེལ་ཐུབ་པ་འཛམ་གླིང་ཀུན་གྱིས་ཤེས་གསལ་ཡིན་སྟབས། ཚང་མས་དངུལ་གལ་ཆེན་པོར་བརྩིས་ནས་རྒྱུ་ནོར་གསོག་སྒྲུབ་ལ་འབད་བརྩོན་བྱེད་ཀྱི་ཡོད། དེ་བཞིན་ལུང་པའི་འཛུགས་སྐྲུན་ཐམས་ཅད་དངོས་པོ་ཡར་རྒྱས་གཏོང་བའི་ཆེད་དུ་ཡིན་པ་དང༌། དེས་ཕན་ཐོགས་ཀྱང་ཧ་ཅང་ཆེན་པོ་ཡོང་གི་ཡོད། ཚན་རིག་དང་འཕྲུལ་རིག་གཉིས་ལས། གཙོ་བོ་ཚན་རིག་དེ་རིམ་གྱིས་ཕྱི་དང་ནང་གི་གནས་ཚུལ་མཐའ་དག་ལ་ཁྱབ་ཐུབ་པ་ཞིག་དགོས་ལ་དེ་ལྟར་ཡོང་གི་རེད་སྙམ། ཡིན་ནའང་ད་ལྟའི་བར་ཚན་རིག་གིས་གཙོ་བོ་ཕྱི་གཟུགས་ཅན་གྱི་ཆོས་ལ་ཉམས་ཞིབ་བྱེད་པ་དང༌། དེ་ཡང་གཙོ་བོ་ཕྱི་དངོས་པོའི་མཐུན་རྐྱེན་ལ་དམིགས་པ་ཡིན་པས། ཚན་རིག་ལ་བརྟེན་པའི་འཕྲུལ་ཆས་ཀྱི་རིགས་དེ་དག་ཀྱང་དངོས་པོ་ཡར་རྒྱས་གཏོང་རྒྱུའི་ཆེད་དུ་ཡིན།

རང་བཞིན་འབྱུང་བའི་ཐོན་སྐྱེད་དེ་དག་མིའི་དགོས་མཁོ་ལ་བསྒྱུར་བའི་ཆེད་དུ་འཕྲུལ་ཆས་སྣ་ཚོགས་བྱུང་བ་རེད། དེར་བརྟེན་ཕྱི་དངོས་པོའི་ཡར་རྒྱས་དེ་དག་གཙོ་བོ་ལྟོ་གོས་ཀྱི་སྡུག་བསྔལ་སེལ་བའི་ཆེད་དང༌། ལྟོ་གོས་ཀྱི་སྡུག་བསྔལ་བསལ་བའི་ཐོག་ནས་མི་ཚེའི་ནང་བདེ་སྐྱིད་ཡོང་བའི་འབད་བརྩོན་བྱས་པ་རེད། འོན་ཀྱང་ནང་སེམས་ལ་བརྟེན་པའི་མ་སྐྱིད་པ་དེ་རྒྱུ་དངོས་པོ་ཡོད་པ་ཙམ་གྱིས་སེལ་མི་ནུས། རང་རེའི་མཐོང་ཆོས་ལ་ཡོད་པ་ལྟར་དཔལ་འབྱོར་དང་འབྲེལ་བའི་སེམས་ཁྲལ་བྱེད་མི་དགོས་པའི་འབྱོར་ལྡན་པའི་གྲས་ནས་སེམས་མ་སྐྱིད་པའི་དབང་གིས་ཐ་ན་རང་ཤི་རྒྱག་མཁན་ཡང་ཡོང་གི་ཡོད། དེས་ན་སྡུག་བསྔལ་ལ་ཕྱིའི་ལུས་ལ་བརྟེན་པའི་སྡུག་བསྔལ་ཞིག་དང་། གཙོ་བོ་ནང་ཡིད་བློ་ལ་བརྟེན་པའི་སྡུག་བསྔལ་ཞིག་བཅས་གཉིས་ཡོད་པ་རང་རེའི་མཐོང་ཆོས་ལྟར་ཡིན།

སེམས་མ་སྐྱིད་པའི་སྡུག་བསྔལ་སེལ་བའི་རིམ་པ་འདིའི་ནང་ཆོས་ཀྱིས་རེ་བ་ཞིག་སྤྲོད་ཀྱི་ཡོད། འཇིག་རྟེན་བཀོད་པ་པོ་འདོད་པའི་ཆོས་ལུགས་པར་མཚོན་ན། དཀའ་ངལ་གང་འདྲ་ཞིག་འཕྲད་ཀྱང་འཇིག་རྟེན་བཀོད་པ་པོར་ཡིད་ཆེས་དང་དད་པ་བྱེད་པ་དང་། དཀོན་མཆོག་གིས་བཀོད་པའི་ཆོས་འདི་དག་ཐམས་ཅད་མཐར་དཀོན་མཆོག་གི་ཕྱག་ཏུ་ཡོད་པར་འདོད་པས། དེ་ལྟ་བུའི་སྣོད་བཅུད་བྱེད་པ་པོ་དེར་རྩེ་གཅིག་པའི་ཡིད་ཆེས་ཀྱིས་བློ་གཏད་བཅོལ་བ་ལ་བརྟེན་ནས། སེམས་ནང་འཕྲལ་སེལ་གྱི་དཀའ་ངལ་འཕྲད་པ་དེས་ཡིད་ཐང་མ་ཆད་པར་ད་དུང་རེ་བ་བརྒྱག་ས་ཡོད་པ་ཞིག་ཏུ་མཐོང་འོང་ལ། དཀོན་མཆོག་གིས་སླུ་བར་མི་བྱེད་ལ། དཀོན་མཆོག་གིས་སྐྱོབ་པར་བྱེད་སྙམ་དུ་བསམས་པས་སེམས་ཀྱི་དཀའ་ངལ་སེལ་བར་ཕན་གྱི་ཡོད། གང་ལྟར་དེས་རེ་བ་མ་བརླག་པར་སེམས་ནང་རེ་བ་བརྒྱག་ས་ཡོད་པ་ཞིག་ཡོང་བ་ཡིན།

དེ་བཞིན་དུ་འཇིག་རྟེན་བཀོད་པ་པོ་མི་འདོད་པའི་ཆོས་བརྒྱུད་ཁག་ལ་མཚོན་ན། སྤྱིར་སངས་རྒྱས་པའི་ཆོས་དེ་འཇིག་རྟེན་བཀོད་པ་པོ་མི་འདོད་པའི་ཆོས་ཤིག་ཡིན་ཀྱང༌། རང་རེ་མང་པོ་ཞིག་གིས་དཀའ་ངལ་འཕྲད་པའི་ཚེ་དཀོན་མཆོག་གིས་མཁྱེན་སྙམ་པ་ལྟ་བུའི་སྒོ་ནས་འགྲོ་བཞིན་ཡོད་ཅིང་། དེས་ཞེ་ཐག་པ་ནས་ཡི་ཐང་ཆད་དེ་རེ་བ་ཟད་པ་ལྟ་བུ་མིན་པར་སེམས་ནང་རེ་བ་མི་བརླག་པར་བློ་གཞག་ས་ཡོད་པ་ལྟ་བུ་ཞིག་ཡོང་གི་ཡོད། དེ་ལྟར་ཆོས་བརྒྱུད་ཁག་གིས་མིའི་སེམས་ལ་རེ་བ་སྤྲོད་པ་དང༌། དེ་ལ་བརྟེན་ནས་རྦད་དེ་ཡི་ཐང་མི་ཆད་པའི་ཕན་ཐོགས་ཡོང་སྟངས་དེ་འདྲ་ཡིན།

འཇིག་རྟེན་བཀོད་པ་པོ་འདོད་པ་དང་མི་འདོད་པའི་ཆོས་བརྒྱུད་ཚང་མས་མིའི་རེ་བ་མི་བརླག་པར་བྱེད་པ་ཙམ་དུ་མ་ཟད། བརྩེ་བ་སོགས་ལྷན་སྐྱེས་སུ་ཡོད་པའི་མིའི་བཟང་པོའི་ཡོན་ཏན་ཁག་གལ་ཆེན་པོ་ཡིན་པ་ངོས་བཟུང་བའི་སྒོ་ནས། སེམས་བཟང་པོ་བྱེད་དགོས་པ་དང༌། གཞན་ལ་བརྩེ་བ་བྱེད་དགོས་པའི་བསླབ་བྱ་གསུང་གི་ཡོད། བརྩེ་བའི་བསམ་པ་ཡོད་ན་གཞན་ལ་འཚེ་བ་མི་བྱེད་པ་དང་། གཞན་གྱིས་གནོད་པ་བྱས་ཀྱང་དེར་བཟོད་པ་བསྒོམ་པ་འོང་བས་དེ་དག་གི་སྐོར་ཆོས་བརྒྱུད་ཚང་མས་གསུང་གི་ཡོད། དེས་ན་ཆོས་དད་ལ་བརྟེན་ནས་དཀའ་ངལ་འཕྲད་པའི་ཚེ་རེ་བ་མི་བརླག་པ་ཞིག་ཡོང་བར་མ་ཟད། ཆོས་བརྒྱུད་དེ་དག་ལ་མི་བཟང་པོ་ཞིག་འོང་ཐབས་ཀྱི་བསླབ་བྱ་བཟང་པོ་ཡོད་པ་ཡང་གཅིག་གྱུར་ཡིན།

འཇིག་རྟེན་བཀོད་པ་པོ་ཁས་ལེན་པ་དང་མི་ལེན་པའི་ཆོས་བརྒྱུད།

བྱེ་བྲག་ཏུ་ནང་པ་སངས་རྒྱས་པའི་ཆོས་ཀྱི་འགྲོ་སྟངས་ཅི་འདྲ་ཡིན་ཞེ་ན། ཐོག་མར་བཅོམ་ལྡན་འདས་ཀྱིས་བདེན་པ་བཞི་ཞེས་པའི་ཆོས་འཁོར་བསྐོར་ཡོད། དེ་ཡང་མི་འདོད་པའི་སྡུག་བསྔལ་དང་འདོད་པའི་བདེ་སྐྱིད་དང་འབྲེལ་ནས་བདེན་བཞིའི་རྣམ་གཞག་གསུངས་པ་ཡིན། སངས་རྒྱས་པའི་ཆོས་དེ་འཇིག་རྟེན་བཀོད་པ་པོ་མི་འདོད་པའི་ཆོས་ཤིག་ཡིན་ཞིང་། རྒྱ་གར་གྱི་ཆོས་བརྒྱུད་གྲས་ཀྱི་ཇཻན་གྱི་ཆོས་བརྒྱུད་ཀྱིས་ཀྱང་ལས་རྒྱུ་འབྲས་ཀྱི་རྣམ་གཞག་གསུངས་ཏེ་འཇིག་རྟེན་བཀོད་པ་པོ་འདོད་ཀྱི་མེད།

དེ་བཞིན་དུ་ནང་ཆོས་དང་ཇཻན་གྱི་ཆོས་བརྒྱུད་མ་བྱུང་གོང་ནས་ཡོད་པའི་གྲངས་ཅན་པའི་ཆོས་བརྒྱུད་ལ། གྲངས་ཅན་ལྷར་བཅས་པ་དང་གྲངས་ཅན་ལྷ་མེད་པ་གཉིས་སུ་ཕྱེ་ནས། གྲངས་ཅན་ལྷ་མེད་པས་རྣམ་འགྱུར་རྣམས་གཙོ་བོས་སྤྲོས་པར་འདོད་པ་ལས་འཇིག་རྟེན་བཀོད་པ་པོ་ཕལ་ཆེར་མི་འདོད་པས་གྲངས་ཅན་ལྷ་མེད་པ་ཞེས་ཐ་སྙད་གསུངས། དེ་ལྟར་ཡོངས་གྲགས་ལྟར་ན་གྲངས་ཅན་ལྷ་མེད་པ་དང༌། སངས་རྒྱས་པའི་ཆོས། སྟོན་པ་རྒྱལ་བ་པའམ་གཅེར་བུ་པའི་ཆོས་བཅས་གསུམ་ནི་འཇིག་རྟེན་བཀོད་པ་པོ་མི་འདོད་པའི་ཆོས་ཡིན། འཇིག་རྟེན་བཀོད་པ་པོ་མི་འདོད་པའི་ཆོས་བརྒྱུད་དེ་དག་གིས་བདེ་སྡུག་གཉིས་པོ་དེ་རང་རང་གི་རྒྱུ་དང་རྐྱེན་ཙམ་ལ་བརྟེན་ནས་འབྱུང་བ་ལས། དཀོན་མཆོག་གི་བློའི་གཡོ་བ་སྔོན་དུ་སོང་བའི་སྒོ་ནས་བྱུང་བ་མིན་ཞེས་གསུང་གི་ཡོད།

ཆོས་བརྒྱུད་དེ་གསུམ་ལས་གྲངས་ཅན་ལྷ་མེད་པ་དང་གཅེར་བུ་པ་གཉིས་ཀྱིས་བདེ་སྡུག་གཉིས་རྒྱུ་དང་འབྲས་བུའི་རྐྱེན་ཙམ་ལ་བརྟེན་ནས་འབྱུང་བར་འདོད་པ་སངས་རྒྱས་པ་དང་མཚུངས་ཀྱང༌། ཁྱད་པར་ནི་བདེ་སྡུག་ལོངས་སྤྱོད་པ་པོའི་བདག་དེ་རྟག་གཅིག་རང་དབང་བ་དང༌འགྱུར་བ་མེད་པ་ཞིག་ཏུ་འདོད་པ་ཡིན། སངས་རྒྱས་པས་བདེ་སྡུག་བྱེད་པ་པོའི་རྟག་པ་རང་བྱུང་གི་སྐྱེས་བུ་མི་འདོད་པར་མ་ཟད། བདེ་སྡུག་ལ་ལོངས་སྤྱོད་པ་པོའི་རྟག་གཅིག་རང་དབང་ཅན་གྱི་བདག་ཀྱང་མི་འདོད། དེའི་ཕྱིར་ལོངས་སྤྱད་བྱའི་ཆོས་རྣམས་རྟེན་ཅིང་འབྲེལ་བར་འབྱུང་བའི་རང་བཞིན་དང༌། ལོངས་སྤྱོད་པ་པོ་ཡང་རྟེན་ཅིང་འབྲེལ་བར་འབྱུང་བའི་རང་བཞིན་དུ་འདོད་པ་ཡིན། དེས་ན་རྒྱུ་རྐྱེན་གྱིས་འདུས་ཤིང་བྱས་པའི་ཆོས་ཐམས་ཅད་རྒྱུ་དང་རྐྱེན་ཙམ་ལ་བརྟེན་ནས་འབྱུང་བ་དང༌། རྟག་ཏུ་འགྱུར་བའི་རང་བཞིན་ཅན་ཡིན་པར་གསུངས་པ་དེ་སངས་རྒྱས་པའི་ཐུན་མོང་མ་ཡིན་པའི་ཁྱད་ཆོས་ཡིན་པས། རྟེན་ཅིང་འབྲེལ་བར་འབྱུང་བ་ཞེས་པའི་ཚིག་དེ་སངས་རྒྱས་པའི་ཆོས་སྐད་ཐུན་མོང་མ་ཡིན་པ་ཞིག་ཡིན།

རྟེན་འབྲེལ་དང་བདེན་བཞི།

རྟེན་ཅིང་འབྲེལ་བར་འབྱུང་བ་ཞེས་པའི་ཚིག་དེར་གོ་དོན་རིམ་པ་མང་པོ་ཡོད། རིམ་པ་དང་པོར་རྟེན་ཞེས་པའི་ཚིག་གིས་གཞན་ལ་བརྟེན་པའམ་ལྟོས་པའི་དོན་བསྟན་པས་གཞི་ཞིག་ལ་ལྟོས་དགོས་པར་བསྟན་ལ། གཞི་གང་ལ་བརྟེན་པའམ་ལྟོས་ཤེ་ན། རྒྱུ་ལ་ལྟོས་པ་སྟེ་དངོས་པོའི་ཆོས་གང་དང་གང་ཡིན་ཀྱང་རང་ཉིད་གྲུབ་པ་རྒྱུ་རྐྱེན་གྱི་གཞན་དབང་ཅན་ཡིན་པས་རྒྱུ་རྐྱེན་ལ་བརྟེན་ནས་བྱུང་བར་བཤད་པ་ཡིན། འབྱུང་ཞེས་པ་གྲུབ་པའི་དོན་ཏེ་ལྟོས་ནས་གྲུབ་པ་བསྟན་པ་ཡིན།

དེས་ན་སྐབས་འདིར་རྟེན་འབྱུང་གི་རིམ་པ་དང་པོ་འཆད་པའི་ཚེ་རྒྱུ་རྐྱེན་ལ་བརྟེན་པའམ་རྒྱུ་རྐྱེན་ལ་ལྟོས་ནས་འབྲས་བུའི་ཆོས་དེ་དང་དེ་འབྱུང་བར་བཤད་ཅིང་། བཅོམ་ལྡན་འདས་ཀྱིས་བདེན་བཞི་གསུངས་པའི་གནད་འགག་ཀྱང་དེར་ཐུག་ཡོད། མི་འདོད་པའི་སྡུག་བསྔལ་དེ་རང་གི་རྒྱུ་དང་རྐྱེན་ལ་བརྟེན་ནས་འབྱུང་བས་བཅོམ་ལྡན་འདས་ཀྱིས་སྡུག་བསྔལ་བདེན་པ་ཞེས་འབྲས་བུ་དང༌། སྡུག་བསྔལ་བདེན་པ་དེ་གང་ལས་འབྱུང་བའི་རྒྱུ་ཀུན་འབྱུང་བདེན་པ་དེ་གསུངས། སྐབས་འདིའི་འདོད་པའི་བདེ་བ་ཞེས་པ་ཚོར་བ་བདེ་བ་ཙམ་ལ་གསུངས་པ་མིན་ལ། སྡུག་བསྔལ་གསུངས་པའི་སྐབས་ཀྱི་སྡུག་བསྔལ་དེ་ཡང་ཚོར་བ་སྡུག་བསྔལ་ཙམ་མིན། ཚོར་བ་སྡུག་བསྔལ་ལ་སྡུག་བསྔལ་གྱི་སྡུག་བསྔལ་ཞེས་པའི་ཐ་སྙད་གསུངས་ཡོད།

སྡུག་བསྔལ་ལ་རིགས་གསུམ་ལས་ཚོར་བ་སྡུག་བསྔལ་ལ་སྡུག་བསྔལ་གྱི་སྡུག་བསྔལ་དང༌ཟག་བཅས་ཀྱི་ཚོར་བ་བདེ་བ་ལ་འགྱུར་བའི་སྡུག་བསྔལ་ཞེས་གསུངས། ཚོར་བ་བཏང་སྙོམས་དང་འབྲེལ་བའི་ལས་ཉོན་གྱི་གཞན་དབང་ཅན་གྱི་སྐྱེ་བའམ་ལས་ཉོན་གྱི་གཞན་དབང་ཅན་གྱི་ཕུང་པོ་དེ་དག་སྡུག་བསྔལ་འདུ་བྱེད་པོ་ཡིན་པས་འདུ་བྱེད་ཀྱི་སྡུག་བསྔལ་ཞེས་གསུངས་ཏེ། སྡུག་བསྔལ་ལ་རིགས་གསུམ་གསུངས་པའི་ནང་གི་སྡུག་བསྔལ་གྱི་རྩ་བ་དེ་འདུ་བྱེད་ཀྱི་སྡུག་བསྔལ་ཡིན་པས་བཅོམ་ལྡན་འདས་ཀྱིས་སྡུག་བསྔལ་གསུངས་པའི་ཚེ་ནའང་སྡུག་བསྔལ་གྱི་རྩ་བ་གང་ཡིན་མཛུབ་སྟོན་གནང་ཡོད།

དེས་ན་སྡུག་བསྔལ་གྱི་རྩ་བ་འདུ་བྱེད་ཀྱི་སྡུག་བསྔལ་དུ་གསུངས་པ་ལྟར་བདེ་བ་གསུངས་པའི་ཚེ་ནའང་འདུ་བྱེད་ཀྱི་སྡུག་བསྔལ་དང་བྲལ་བའི་སྤངས་པ་དེ་གསུངས། སྤངས་པ་དེ་དོན་དམ་པའི་མི་སླུ་བའི་བདེ་བའམ་གཏན་གྱི་བདེ་བ་དེ་ཡིན། དེའི་ཕྱིར་རང་རེའི་བསྒྲུབ་བྱའི་བདེ་སྐྱིད་དེ་ཚོར་བ་བདེ་བ་ཙམ་ཞིག་མིན་པར་སྡུག་བསྔལ་མཐའ་དག་ཉེ་བར་ཞི་བའི་གཏན་གྱི་བདེ་བ་ཡིན། དེ་བསྒྲུབ་བྱའམ་འཐོབ་བྱའི་འབྲས་བུ་ལ་བཞག་ནས། དེ་སྒྲུབ་བྱེད་ཀྱི་རྒྱུ་རྐྱེན་ལ་བདེན་པ་བཞི་པ་ལམ་གྱི་བདེན་པ་གསུངས། དེ་ལྟར་རྒྱུ་དང་རྐྱེན་ལ་བརྟེན་ནས་འབྱུང་བ་ཞེས་པའི་ལྟ་བ་དེ་དང་འབྲེལ་ནས་བདེན་བཞིའི་རྣམ་གཞག་གསུངས་པ་དེ། ནང་པ་སངས་རྒྱས་པའི་ཆོས་ཀྱི་ཐུན་མོང་མ་ཡིན་པའི་འགྲོ་སྟངས་ཡིན།

དེར་བརྟེན་ཀུན་འབྱུང་ལ་བརྟེན་ནས་སྡུག་བསྔལ་འབྱུང་བ་དང༌། ལམ་བདེན་ལ་བརྟེན་ནས་གཏན་གྱི་བདེ་བ་ཐོབ་པའི་རྣམ་གཞག་འདིའི་སྟེང་ནས་ནང་པའི་ཆོས་ངོ་སྤྲོད་བྱེད་དགོས། རྒྱུ་མཚན་ནི་སངས་རྒྱས་པའི་གཞུང་ནས་གསུངས་པའི་ཆོས་དཀོན་མཆོག་ཅེས་པ་གཉེན་པོ་བསྐྱེད་པའི་སྟོབས་ཀྱིས་སྡུག་བསྔལ་གྱི་རྒྱུ་ཉེ་བར་ཞི་བའི་མྱང་འདས་ལ་འཇོག་པ་དང་། འདིའི་མྱ་ངན་ཞེས་པ་སྡུག་བསྔལ་དང་དེ་སྐྱེད་བྱེད་ཀྱི་རྒྱུ་ལ་གོ་ཞིང་དེ་དག་ལས་ཡོངས་སུ་འདས་པའམ་གྲོལ་བ་ལ་མྱ་ངན་ལས་འདས་པ་ཞེས་བརྗོད། དེ་ལྟ་བུའི་ཆོས་དཀོན་མཆོག་ཏུ་གྱུར་པའི་མྱང་འདས་དེ་རང་རེའི་བསྒྲུབ་བྱར་བཞག་ནས་དེ་སྒྲུབ་བྱེད་ཀྱི་ཚུལ་ལས་བརྩམས་པའི་ཆོས་ཚུལ་དེར་སངས་རྒྱས་པའི་ཆོས་ཞེས་བརྗོད།

མི་དགེ་བཅུ་སྤོང་གི་ཚུལ་ཁྲིམས་ཙམ་ཕྱི་ནང་ཐུན་མོང་བ་ཡིན།

སྲོག་གཅོད་སྤོང་བ་དང༌མ་བྱིན་ལེན་སྤོང་བ་ཙམ་སངས་རྒྱས་པའི་ཆོས་སུ་འགྲོ་མིན་ཐེ་ཚོམ་ཡིན། དེ་ཡང་སངས་རྒྱས་པའི་གཞུང་ནས་མི་དགེ་བ་བཅུ་གསུངས་པ་ལྟར་གཅེར་བུ་པ་དང་གྲངས་ཅན་པའི་གཞུང་གི་ནང་དུ་ཡང་དེ་མཚུངས་གསུངས་ཡོད། ཡེ་ཤུ་དང་ཁ་ཆེ། ཇེའུ་སོགས་འཇིག་རྟེན་བཀོད་པ་པོ་འདོད་པའི་ཆོས་བརྒྱུད་ཕལ་མོ་ཆེས་སྲོག་མ་གཅོད། རྐུ་མ་བྱེད། བཙན་གཡེམ་མ་བྱེད། རྫུན་དང་ཕྲ་མ། ཚིག་རྩུབ། ངག་འཁྱལ་བཅས་མ་ཤོད། བརྣབ་སེམས་དང་གནོད་སེམས་མ་བྱེད། དཀོན་མཆོག་ལ་ལོག་ལྟ་མ་བྱེད་ཅེས་གསུངས་ཡོད་པས་དེ་དག་ཕལ་ཆེར་ཐུན་མོང་བ་ཡིན། མི་དགེ་བཅུ་སྤོང་གི་ལོག་ལྟ་བཤད་པའི་སྐབས་སུ་ངེས་པར་ནང་པའི་ལོག་ལྟ་ལ་བཤད་མི་དགོས་པར། ལོག་ལྟ་ལ་རང་རང་གི་ལྟ་གྲུབ་དང་འབྲེལ་བའི་ལོག་ལྟ་སྣ་ཚོགས་ཡོད་ཆོག །
དེས་ན་མི་དགེ་བཅུ་སྤོང་གི་ཚུལ་ཁྲིམས་དེ་ངོ་བོའི་ཆ་ནས་ཞི་གནས་དང་མཚུངས་པར་ཕྱི་ནང་ཐུན་མོང་བ་ཡིན་ཀྱང་ཟིན་བྱེད་ཀུན་སློང་གི་ཆ་ནས་འཐོབ་བྱ་ངེས་ལེགས་ཐོབ་པའི་དོན་དུ་དམིགས་པའམ། སྐྱབས་འགྲོའི་བསླབ་བྱ་དང་འབྲེལ་ནས་ཉམས་སུ་བླངས་ན་སངས་རྒྱས་ཀྱི་ཆོས་སུ་འགྲོ་བ་ཡིན།

གོང་དུ་ཞུས་པ་ལྟར་ཆོས་ཆོས་སུ་འགྲོ་བ་དང༌ཆོས་སངས་རྒྱས་པའི་ཆོས་སུ་འགྲོ་བ་ལ་སྐྱབས་འགྲོས་ཟིན་དགོས། དེས་ན་སྐྱབས་འགྲོའི་བསླབ་བྱས་བསྡུས་པའི་མི་དགེ་བཅུ་སྤོང་གི་ཚུལ་ཁྲིམས་ལ་བསླབས་ན་སངས་རྒྱས་པའི་ཆོས་སུ་འགྲོ་བས། ཀུན་འབྱུང་ཉེ་བར་ཞི་བའི་ཉེར་ཞི་དེ་ཆོས་དཀོན་མཆོག་ངོ་མར་བཞག་ནས། དེ་ལྟ་བུའི་ཆོས་དཀོན་མཆོག་སྒྲུབ་པའི་ཐབས་ཚུལ་ཞིག་ལ་སངས་རྒྱས་པའི་ཆོས་དང༌། ཆོས་མྱ་ངན་ལས་འདས་པའི་སར་བགྲོད་བྱེད་ལ་ལམ་བདེན་ཞེས་བརྗོད་པ་ཡིན།

ལམ་གཙོ་རྣམ་གསུམ།

འདིར་ལམ་གཙོ་གསུངས་པའི་སྐབས་ཀྱི་ལམ་གྱི་གཙོ་བོ་རྣམ་པ་གསུམ་དེ་གང་ཡིན་ཞེ་ན། ངེས་འབྱུང་དང་བྱང་ཆུབ་ཀྱི་སེམས། ཡང་དག་པའི་ལྟ་བ་གསུམ་པོ་དེ་ཡིན། འོ་ན་ལམ་གྱི་གཙོ་བོ་རྣམ་པ་གསུམ་ཞེས་གསུངས་དགོས་པའི་རྒྱུ་མཚན་ཅི་ཡིན་ཞེ་ན། སངས་རྒྱས་པའི་ཆོས་ངོ་མ་དེ་ཐར་པའམ་མྱང་འདས་བསྒྲུབ་རྒྱུ་དེ་ཡིན་ཞིང་། དེ་བསྒྲུབ་པ་ལ་མྱང་འདས་དོན་གཉེར་གྱི་བློ་དགོས་ལ་མྱང་འདས་ཐོབ་པའི་ཐབས་ལམ་བདེན་ལ་བསླབ་དགོས། མྱང་འདས་ཐོབ་པའི་ཐབས་ལམ་བདེན་ལ་སློབ་པ་ལ་དེ་ལ་འདུན་པ་བསྐྱེད་དེ་བརྩོན་འགྲུས་བརྩམ་དགོས། མྱང་འདས་ཐོབ་འདོད་ཀྱི་འདུན་པ་ཤུགས་དྲག་མེད་པར་མྱང་འདས་བསྒྲུབ་པའི་ཐབས་ལ་བརྩོན་པ་མི་འབྱུང་བས་ངེས་འབྱུང་གི་བསམ་པ་བསྐྱེད་དགོས་པ་ཡིན། ངེས་པར་འབྱུང་བ་ཞེས་པ་ཡིད་འབྱུང་བའི་དོན་དང༌། དེ་ཡང་འཁོར་བ་ལས་ཡིད་འབྱུང་བ་དང་སྡུག་ཀུན་གཉིས་ལས་ཡིད་འབྱུང་བའི་སྒོ་ནས་མྱང་འདས་དོན་དུ་གཉེར་བའི་བློ་ཞིག་ལ་ངེས་འབྱུང་ཞེས་བརྗོད།

བྱང་ཆུབ་ཀྱི་སེམས་ཞེས་པ་ནི། རང་རྒྱུད་ལ་མྱང་འདས་དོན་གཉེར་གྱི་ངེས་འབྱུང་གི་བློ་བསྐྱེད་པ་དེ་ལས་ཚད་མཐོ་རུ་ཕྱིན་ཏེ། རང་དང་འདྲ་བའམ་རང་དང་མཉམ་པའི་མཐའ་དང་མུ་མེད་པའི་སེམས་ཅན་མཐའ་དག་སྡུག་བསྔལ་མི་འདོད་པར་མཚུངས་པས། སེམས་ཅན་མཐའ་དག་སྡུག་ཀུན་ཉེ་བར་ཞི་བའི་ཉེར་ཞིའི་དབྱིངས་ལ་འགོད་འདོད་ཀྱི་བསམ་པའམ་གཞན་ཕན་གྱི་སྙིང་སྟོབས་ཕུལ་དུ་བྱུང་བ་ནམ་སྐྱེས་པ་ན་དེ་ལ་བྱང་ཆུབ་ཀྱི་སེམས་ཞེས་བརྗོད་ཅིང༌། ངེས་འབྱུང་དང་བྱང་ཆུབ་ཀྱི་སེམས་གཉིས་ཀར་གྲོགས་བྱེད་པ་པོ་དེ་སྟོང་པ་ཉིད་ཀྱི་ལྟ་བའམ་ཡང་དག་པའི་ལྟ་བ་ཡིན།

དེ་ལྟར་ངེས་འབྱུང༌། བྱང་སེམས། ཡང་དག་པའི་ལྟ་བ་གསུམ་ལས། ལྟ་བ་དེ་ལ་ཡང་དག་པའི་ལྟ་བ་ཞེས་བརྗོད་དགོས་པའི་རྒྱུ་མཚན་ནི། སངས་རྒྱས་པའི་ཆོས་ཡིན་པས་ཡང་དག་པ་ཡིན་ཟེར་བ་ལྟ་བུ་མིན་པར། ཡང་དག་པ་ནི་དོན་ཡིན་ལུགས་ཇི་ལྟར་ཡོད་པ་ལྟར་ཇི་མ་ཇི་བཞིན་ཤེས་པའི་བློ་ཞིག་ཡིན་པས་རྒྱུ་མཚན་ལྡན་པ་དང༌། ཕྱིན་ཅི་མ་ལོག་པ་ཡིན་པས་ཡང་དག་པ་ཞེས་བརྗོད། ཀླུ་སྒྲུབ་ཀྱིས་སྟོན་པའི་བཀའ་དྲིན་རྗེས་དྲན་གྱི་བསྟོད་ཕྱག་མཛད་པའི་ཚེ། གང་གིས་ཐུགས་བརྩེ་ཉེར་བཟུང་ནས། །
ལྟ་བ་ཐམས་ཅད་སྤང་བའི་ཕྱིར། །ཞེས་ཕྱིན་ཅི་ལོག་གི་ལྟ་བ་སྤོང་བའི་ཆེད་དུ་ཆོས་བསྟན་པར་གསུངས་པ་ལྟར། ཕྱིན་ཅི་ལོག་གི་ལྟ་བ་སྤོང་བ་ལ་ཕྱིན་ཅི་མ་ལོག་པའི་ལྟ་བ་བསྐྱེད་པའི་སྒོ་ནས་ཕྱིན་ཅི་ལོག་གི་ལྟ་བའི་ཞེན་ཡུལ་སུན་ཕྱུང་བའམ། དེའི་འཛིན་སྟངས་སུན་ཕྱུང་ནས་སྤོང་དགོས་པ་ལས། ཕྱིན་ཅི་ལོག་གི་ལྟ་བ་དེ་བྱམས་པ་དང་སྙིང་རྗེ་བསྒོམས་ནས་སེལ་མི་ཐུབ་ལ། ངེས་འབྱུང་ཙམ་བསྒོམ་པས་ཀྱང་སེལ་མི་ཐུབ། དེར་བརྟེན་ཕྱིན་ཅི་མ་ལོག་པའི་ལྟ་བ་བསྐྱེད་པའི་སྒོ་ནས་ཕྱིན་ཅི་ལོག་གི་ལྟ་བ་བསལ་དགོས་པ་ཡིན།

དེས་ན་ཡང་དག་པའི་ལྟ་བ་ཞེས་པ་ཕྱིན་ཅི་མ་ལོག་པའི་ལྟ་བ་ཞིག་ལ་བརྗོད་པ་དང་། ཕྱིན་ཅི་མ་ལོག་པ་ཞེས་པ་ཡང་དེ་ཁོ་ན་ཉིད་དམ་ཡིན་ཚུལ་ངོ་མ་དེ་ཇི་ལྟར་གནས་པ་ལྟར་ནོར་འཁྲུལ་མེད་པར་ཇི་བཞིན་ཤེས་པའི་ཆོས་རབ་ཏུ་རྣམ་འབྱེད་ཀྱི་ཤེས་རབ་ཅིག་ལ་གོ་ཞིང་དེ་ལ་ཡང་དག་པའི་ལྟ་བ་ཞེས་བརྗོད་པ་ལས། སངས་རྒྱས་པའི་ཆོས་ཡིན་པའི་ཆ་ནས་ཡང་དག་པ་ཞེས་མི་བརྗོད།

དབང་པོ་རྣོན་པོའི་དབང་དུ་བྱས་ན་ཡང་དག་པའི་ལྟ་བས་གྲོགས་བྱས་པ་ལ་བརྟེན་ནས་ངེས་འབྱུང་དང་བྱང་ཆུབ་ཀྱི་སེམས་སྐྱེ་བ་ཡིན་ལ། དབང་པོ་རྟུལ་པོའི་དབང་དུ་བྱས་ན་ཡང་དག་པའི་ལྟ་བ་མ་སྐྱེས་པའི་གོང་ནས་ངེས་འབྱུང་གི་བསམ་པ་སྐྱེ་བ་ཡིན། སྤྱིར་ཡང་དག་པའི་ལྟ་བ་ལ་འཇིག་རྟེན་པའི་ཡང་དག་པའི་ལྟ་བ་དང༌། འཇིག་རྟེན་ལས་འདས་པའི་ཡང་དག་པའི་ལྟ་བ་བཅས་རིམ་པ་གཉིས་གསུངས་ཡོད། ངེས་པར་འབྱུང་བ་ཞེས་པའི་ཚིག་དེ་བྱ་ཚིག་ཡིན་པས། གང་ལས་ངེས་པར་འབྱུང་བ་ཡིན་ཞེ་ན། སྡུག་ཀུན་གཉིས་ལས་ངེས་པར་འབྱུང་བ་དང༌། གང་དུ་ངེས་པར་འབྱུང་བ་ཡིན་ཞེ་ན། མྱང་འདས་འགོག་བདེན་དང༌། གང་གིས་ངེས་པར་འབྱུང་བ་ཡིན་ཞེ་ན། ལམ་བདེན་གྱིས་ངེས་པར་འབྱུང་བར་བྱེད་པ་ཡིན། གང་དུ་ངེས་པར་འབྱུང་ས་མྱང་འདས་མངོན་དུ་བྱེད་མཁན་དེ་བདག་གམ་ང་ཞེས་པ་དེ་ཡིན་པས། དེ་ལྟ་བུའི་ང་དེ་གང་དུ་ཇི་ལྟར་གྲུབ་མིན་བསམ་བློ་གཏོང་དགོས། ལྟ་བའི་ཆ་ནས་ཕྱི་ནང་གི་ཁྱད་པར་བཤད་སྐབས་ངའམ་བདག་གི་གྲུབ་ལུགས་འཇོག་ཚུལ་མི་འདྲ་བའི་ཆ་ནས་ཕྱི་ནང་གི་ཁྱད་པར་འབྱེད་ཀྱི་ཡོད།

ང་མྱོང་བས་གྲུབ་ཚུལ།

རང་རེ་ཚང་མའི་རྒྱུད་ལ་ང་ང་སྙམ་པའི་བློ་ཞིག་སྐྱེ་བཞིན་ཡོད་ལ། ཐ་སྙད་ཇི་ལྟར་ཡང་མི་ཙམ་དུ་མ་ཟད་སྲོག་ཆགས་གྲོག་སྦུར་ཚུན་ཆད་ཀྱི་སེམས་ཅན་ཐམས་ཅད་ཀྱི་རྒྱུད་ལ་ངའོ་སྙམ་པའི་བློ་སྐྱེ་བཞིན་ཡོད། དཔེར་ན། འདོད་པའི་ཕྱོགས་ལ་འགལ་རྐྱེན་འཕྲད་པའི་ཚེ་འབུ་ཆུང་ཆུང་ཞིག་ཡིན་ཡང་ཕྱིར་འཐེན་རྒྱག་པ་དང་ཤི་རྫུ་བྱེད་པ་ལྟ་བུ་རང་རང་ལ་ངའོ་སྙམ་པའི་བློ་ཞིག་དང༌ང་ལ་གཅེས་པའི་བློ་ཞིག་སེམས་ཅན་ཐམས་ཅད་ལ་ཡོད། རང་རེ་མི་རྣམས་ལ་ཆོས་རབ་ཏུ་རྣམ་པར་འབྱེད་པའི་རྣམ་དཔྱོད་ཅིག་ཡོད། ཆོས་རབ་ཏུ་རྣམ་པར་འབྱེད་པ་ཞེས་པའི་ཚིག་དེས་ཡུལ་གྱི་རྣམ་དབྱེ་སོ་སོར་ཕྱེ་ནས། དེའི་དོན་གང་འདྲ་ཡིན་མིན་དང༌། ངོ་བོ་ཅི་འདྲ་ཡིན་མིན་སོགས་ལ་དཔྱད་དེ་དོན་དེ་ཤེས་པར་བྱེད་པའི་དོན་བསྟན་ཅིང་། དེ་ལྟ་བུའི་ནུས་པ་ལྡན་པ་ཞིག་ལ་མིའི་རྣམ་དཔྱོད་ཅེས་བརྗོད།

དུད་འགྲོའི་རིགས་ལ་འཕྲལ་སེལ་འཕྲལ་སེལ་གྱི་དཔྱད་པ་བྱེད་པའི་རྣམ་དཔྱོད་ཅིག་ཡོང་སྲིད་ཀྱང་ཕུགས་རྒྱང་རིང་པོའི་དོན་ལ་དཔྱད་པ་བྱེད་པའི་རྣམ་དཔྱོད་མེད། དུད་འགྲོ་ནང་གསེས་ལའང་རྣམ་དཔྱོད་ཀྱི་ཀླད་པ་ཇི་ཙམ་ཆེ་བ་ཡོད་པ་དེའི་ཚོད་ཀྱིས་སྤྱང་གྲུང་ཆེ་བ་ཡོང་བཞིན་ཡོད། མིའི་རྣམ་དཔྱོད་དམ་ཀླད་པའི་ནུས་པ་ཧ་ཅང་ཤུགས་ཆེན་པོ་ཡོད་པས་ཡུལ་ལ་དཔྱད་པ་བྱེད་པའི་ནུས་པ་ཆེ་ཤོས་མི་ལ་ཡོད།

བཅོམ་ལྡན་འདས་མ་བྱོན་གོང་གི་ལོ་སུམ་སྟོང་ཙམ་གྱི་སྔོན་ནས་མིའི་བློ་ལ་ངའོ་སྙམ་པ་ཞིག་འཆར་བ་དེ་ཅི་འདྲ་ཞིག་ཡིན་མིན་དཔྱད་པ་བྱེད་པའི་འགོ་ཚུགས་ནས་དཔྱད་པ་བྱས་ཡོད། དེ་ཡང་རིམ་པ་དང་པོར་མིག་གིས་གཟུགས་མཐོང༌། རྣ་བས་སྒྲ་ཐོས། སྣས་དྲི་ཚོར་བ་སོགས་འཇུག་ཤེས་དེ་དག་གིས་ཡུལ་རིག་པའི་ཚེ་རང་རེའི་བློ་ངོར་ངའི་མིག་གིས་མཐོང༌། ངའི་རྣ་བས་ཐོས་སྙམ་དུ་མི་འཆར་བར་རང་གི་ངང་གིས་ངས་མཐོང༌། ངས་ཐོས། ངས་ཚོར། ངས་མྱོང་སྙམ་དུ་འཆར་གྱི་ཡོད། འདིས་རྒྱུ་མཚན་དེ་ཙམ་བཤད་རྒྱུ་མེད་ཀྱང་གཟུགས་མཐོང་བའི་མིག་དང་སྒྲ་ཐོས་པའི་རྣ་བ་ལས་ལོགས་སུ་ང་ཞིག་ཡོད་དགོས་པ་མྱོང་བས་གྲུབ་པ་ལྟ་བུ་ཞིག་ཡིན། ཕྱོགས་གཅིག་ནས་བསམ་བློ་བཏང་ན་ང་ཞེས་པ་རིགས་པས་བསྒྲུབ་མི་དགོས་པར་ངའོ་སྙམ་པ་ཞིག་བློ་ལ་འཆར་ཏེ་ཉམས་སུ་མྱོང་གི་ཡོད་ཅིང་། ཆོས་གང་དང་གང་ཡིན་ཀྱང་མཐར་གཏུགས་ན་མྱོང་བ་ལ་གཏུགས་ནས་ཐག་གཅོད་རྒྱུ་མ་གཏོགས་རྒྱུ་མཚན་དེ་ཙམ་བཤད་རྒྱུ་མེད། རྗེས་དཔག་ལོང་བ་བརྒྱུད་པ་ཞེས་གསུངས་པ་ལྟར་རྗེས་སུ་དཔག་པའི་སྒྲུབ་བྱེད་དམ་འཐད་སྒྲུབ་ཀྱི་རིགས་པ་དེ་དག་ཀྱང་མཐར་ཐུག་ངས་དེ་ལྟར་ཉམས་སུ་མྱོང་གི་འདུག་ཅེས་མྱོང་བ་ལ་གཏུགས་དགོས། དེས་ན་ང་ཡོད་པ་དེ་ཕལ་ཆེར་མྱོང་བའི་སྒོ་ནས་ཐག་ཆོད་པ་ཡིན།

རང་རེའི་ལུས་ཀྱི་རྫས་རྡུལ་ཕྲ་མོ་དང་མཚུངས་པའི་རྫས་རྡུལ་གྱི་རིགས་མང་པོ་ཞིག་ life ཞེས་བཤད་པའི་སྲོག་ལྡན་གྱི་དངོས་པོ་ཤིང་དང༌མེ་ཏོག་སོགས་ཀྱི་རིགས་ལའང་ཡོད་ཅིང་དེ་དག་ཀྱང་འབྱུང་བ་འདུས་པའི་བདག་ཉིད་ཅན་ཡིན་ལ། མེ་ཏོག་ལ་སོགས་པ་ཕྱིའི་སྐྱེ་ཤིང་གི་དངོས་པོ་གང་དང་གང་ཡིན་ཀྱང་དེ་དག་འབྱུང་བ་འདུས་པའི་སྟེང་ནས་སྐྱེས་ཤིང་རྒས་ཏེ་མཐར་འཇིག་པར་འགྱུར་བས་རང་རེའི་ཕུང་པོ་དང་གཅིག་གྱུར་ཡིན། དེ་བཞིན་དུ་སྐྱེ་ཤིང་གི་རིགས་ལ་རྫས་ཀྱི་ནུས་པར་བརྟེན་ནས་ཚོར་བའི་ནུས་པ་ཞིག་ཀྱང་ཕལ་ཆེར་ཡོད་པ་ལྟ་བུ་ཞིག་འདུག །རང་རེའི་ཤེས་པས་ཡུལ་ཉམས་སུ་མྱོང་བའི་ཚོར་བ་ལྟ་བུ་སྐྱེ་ཤིང་གི་རིགས་ལ་མེད་ཀྱང་ཕན་ཚུན་རྫས་ཀྱི་ནུས་པ་མི་འདྲ་བ་འདུས་པ་ལ་བརྟེན་ནས་ཡུལ་ཚོར་བ་ལྟ་བུ་ཞིག་ཡོང་བཞིན་ཡོད། འོན་ཀྱང་ཚོར་བ་དེ་རིགས་རྫས་ཀྱི་ནུས་པ་ཕན་ཚུན་འཕྲད་པའི་སྐབས་སུ་འབྱུང་བ་མ་གཏོགས་རྟོག་པའི་གཡོ་བ་དང་འབྲེལ་ནས་ཚོར་བ་འབྱུང་བ་ཕལ་ཆེར་མེད།

ཤེས་པར་མཚོན་ན་འབྱུང་བའི་རྫས་ཀྱི་ནུས་པ་ཕན་ཚུན་མ་འཕྲད་པའི་གོང་ནས་སམ་རྫས་ཀྱི་ནུས་པ་ཕན་ཚུན་འཕྲད་པ་ལ་ལྟོས་པ་མེད་པར་རྒྱང་རིང་པོའི་ཡུལ་ཚོར་ནུས་པ་དཔེར་ན། མིག་ལྡན་གྱིས་ཐག་རིང་པོའི་ཡུལ་མཐོང་བ་དང་རྣ་ཤེས་ཀྱིས་ཐག་རིང་པོའི་སྒྲ་ཐོས་པ་ལྟ་བུ་ཡོང་བཞིན་ཡོད་ཀྱང་། ལྕགས་ཁབ་ལེན་གྱིས་ལྕགས་ལེན་པའི་ནུས་པ་དེ་རྫས་ཀྱི་ནུས་པའི་ཁྱབ་ཚོད་ཙམ་ཞིག་ལ་འོང་བ་མ་གཏོགས་ཐག་རིང་པོའི་ལྕགས་ལེན་མི་ནུས་པ་ལྟར་རྩྭ་དང་ཤིང་ལ་སོགས་པའི་སྐྱེ་ཤིང་གི་རིགས་རྣམས་རྫས་ཀྱི་ནུས་པ་དང་འཕྲད་པའི་ཚེ་གཡོ་འགུལ་བྱེད་པ་ཡོད་ཀྱང་རྫས་ཀྱི་ནུས་པ་དང་མ་འབྲེལ་བར་དེ་ལྟར་མི་འོང་།

སྤྱིར་བཏང་ཨིན་སྐད་དུ་ Life ཞེས་པའི་དོན་ལྟར་ན་ལྗོན་ཤིང་ལ་སོགས་པར་ཡང་ life སྲོག་ཡོད་པས་སྲོག་ལྡན་དང་སྲོག་མེད་ཅེས་པའི་ཁྱད་པར་ཧ་ཅང་འབྱེད་ཁག་པོ་འདུག །སེམས་ལྡན་སེམས་མེད་ཀྱི་ཁྱད་པར་དང་འབྲེལ་ནས་བཤད་ན། སེམས་མེད་བེམ་པོ་དང་སེམས་ལྡན་གང་ཟག་ཅེས་པ་གཙོ་བོ་རྣམ་པར་ཤེས་པ་ཡོད་མེད་ཀྱི་སྟེང་ནས་བསམ་བློ་གཏོང་དགོས། དེ་ཡང་ཡུལ་རིག་ཅིང་མྱོང་བའི་སྒོ་ནས་ཤེས་པའམ། ཡུལ་རིག་ཅིང་མྱོང་བའི་སྒོ་ནས་རྟོགས་པའི་ཤེས་པའམ་རིག་པ་ཡོད་པ་ལ་སེམས་ལྡན་དང་དེ་མེད་པ་ལ་སེམས་མེད་དུ་འཇོག་པ་ཡིན།

ཕུང་པོའི་སྟེང་ནས་བདག་གི་མཚན་གཞི་རྙེད་དུ་མེད་པ།

རང་རེའི་རྒྱུད་ལ་སྐྱེ་བའི་ངའོ་སྙམ་པའི་བློ་དེ་ཤེས་པ་ཡིན་ཞིང་དེའི་དམིགས་པར་གྱུར་པའི་ང་ཞིག་ཀྱང་ཡོད། བློ་དེའི་དམིགས་པར་གྱུར་པའི་ང་དེ་ལུས་འདི་ཡིན་ནམ་ཞེ་ན་ཕལ་ཆེར་མིན། དཔེར་ན། ང་སྐྱོབ་པའི་དོན་དུ་ངའི་ལུས་གཅོད་གཏུབ་བྱེད་པར་མ་ཟད། ངའི་སྙིང་གཤག་བཅོས་ཀྱིས་བརྗེས་ཏེ་སྙིང་རྫུན་མ་བསྒར་གྱི་ཡོད། དེར་བརྟེན་ལུས་དེ་ངའི་ལུས་ཡིན་པ་ལས་ང་ཡིན་པར་ཕལ་ཆེར་འཇོག་མི་ཐུབ། དེ་ལྟར་རིགས་པས་གཏུགས་ཡོང་བ་ན་ཚོར་བ་དང་མྱོང་བ་འབྱུང་སའི་གཙོ་བོ་ཀླད་རྩ་དེ་ང་ཡིན་ནམ་ཞེ་ན། ཀླད་རྩ་དེ་ཡང་ང་ཡི་བ་ཡིན་པ་ལས་ང་ཡིན་པར་འཇོག་དཀའ། ཀླད་རྩའི་འགྱུར་བར་བརྟེན་ནས་ངའི་རྟོག་པ་དང་ཚོར་བར་འགྱུར་བ་འབྱུང་བ་ཡོད་ཀྱང་ཀླད་རྩ་ཉིད་ང་ཡིན་པར་བརྗོད་དཀའ་བ་ཡིན། དེས་ན་ལུས་ཀྱི་སྤྱི་གཙུག་ནས་རྐང་མཐིལ་གྱི་བར་ང་ཡི་མཚན་གཞིར་འཇོག་རྒྱུ་གང་ཡང་མེད།

གལ་ཏེ་ལུས་འདིའི་ནང་ནས་ང་ཞིག་གཞག་རྒྱུ་ཡོད་ན་ནང་ཤེས་པའི་སྟེང་ནས་གཞག་དགོས། ནང་ཤེས་པར་རིགས་མང་པོ་ཡོད་པ་ལས་སྒོ་ལྔའི་ཤེས་པའམ་དབང་པོའི་ཤེས་པ་རྣམས་སྐབས་རེར་མངོན་དུ་འགྱུར་བ་དང་སྐབས་རེར་འགག་འགྲོ་བས་དེའི་སྟེང་ནས་ཀྱང་ང་གཞག་རྒྱུ་དཀའ་བ་ཡིན། དཔེར་ན། གཉིད་ཁུག་པའི་གནས་སྐབས་སུ་སྒོ་ལྔའི་ཤེས་པ་ཕལ་ཆེ་བ་འགགས་ཏེ་བྱ་བ་མི་བྱེད་ཀྱང་སྐབས་དེར་ང་ཡོད་པར་འཇོག་དགོས་པ་ལྟ་བུ་ཡིན། དེས་ན་ཡིད་བློའི་སྟེང་ནས་ང་གཞག་ཏུ་ཡོད་མེད་དཔྱད་དགོས།

ཡིད་བློ་ལའང་སད་དུས་ཀྱི་གནས་སྐབས་སམ་སྒོ་ལྔའི་ཤེས་པ་མངོན་དུ་འགྱུར་བཞིན་པའི་སྐབས་ཀྱི་ཡིད་བློ་དང་། སྒོ་ལྔའི་ཤེས་པ་མངོན་དུ་མ་གྱུར་པའི་གནས་སྐབས་ཀྱི་ཡིད་བློ་སོགས་ཕྲ་རགས་མང་པོ་ཡོད། གཉིད་ཀྱི་སྐབས་སུ་ལུས་ཤེས་ཡོད་དམ་མེད། དེ་བཞིན་དུ་རྨི་ལམ་གྱི་གནས་སྐབས་ཀྱི་ཡིད་བློ་ལའང་རིགས་མི་འདྲ་བ་མང་པོ་ཡོད། དཔེར་ན། སྣང་ཆ་ཙམ་གྱི་རྨི་ལམ་ཞིག་དང༌། ཡང་མི་འགའ་ཞིག་ལ་སྔ་མའི་བག་ཆགས་ཀྱི་དབང་གིས་ཡིན་ནམ་གང་ལྟར་རྨི་ལམ་གྱི་གནས་སྐབས་སུ་ཕུང་པོ་རྙིང་པ་ལས་གོ་ས་ལོགས་སུ་གྲུབ་པའི་རྨི་ལམ་གྱི་ལུས་ཤིག་ཀྱང་དངོས་སུ་ཡོང་གི་ཡོད། སྐབས་དེའི་རྨི་ལམ་གྱི་ལུས་ཁྱད་པར་བ་དེར་ཡང་ལུས་དེ་དང་འབྲེལ་བའི་སྒོ་ལྔའི་ཤེས་པ་ཕལ་ཆེར་ཡོང་གི་ཡོད། འོན་ཀྱང་ཤེས་པ་དེ་དག་གི་རྟེན་དབང་པོ་ཇི་ལྟར་གཞག་དགོས་པ་ཡིན་ནམ། གང་ལྟར་རྨི་ལམ་གྱི་གནས་སྐབས་ཀྱི་རྨི་ལམ་གྱི་ལུས་དང་རྨི་ལམ་གྱི་སྣང་བ་ལ་ཡང་རིམ་པ་སྣ་ཚོགས་པ་ཞིག་ཕལ་ཆེར་ཡོད་པ་ལྟར་དེ་དག་གི་གནས་སྐབས་ཀྱི་ཡིད་བློའི་རིམ་པ་ཞིག་གཞག་དགོས།

ད་དུང་རིགས་པས་ཕར་དེད་ན་དྲན་མེད་དུ་བརྒྱལ་བའི་གནས་སྐབས་སུ་ཡང་ཡིད་བློ་ཞིག་གཞག་དགོས། དེ་ཡང་དྲན་པ་སོས་པའི་ཚེ་ཤེས་པ་སྐྱེ་བ་ཡིན་པས་དེའི་དེ་མ་ཐག་རྐྱེན་གྱི་ཤེས་པ་ཞིག་དགོས་ལ། དེ་དྲན་མེད་དུ་བརྒྱལ་བའི་གནས་སྐབས་སུ་གཞག་དགོས་པ་ཡིན། སྤྱིར་གསལ་རིག་གི་ཤེས་པ་ལས་སྒོ་ལྔའི་ཤེས་པ་སྐྱེ་བ་ལ་དམིགས་རྐྱེན་དང་བདག་རྐྱེན། དེ་མ་ཐག་རྐྱེན་བཅས་དགོས་པར་གསུངས་པ་ལྟར། ཤེས་པ་གསལ་རིག་གི་ངོ་བོར་སྐྱེ་བ་ལ་ཤེས་པ་སྔ་མའི་རྒྱུན་ཞིག་ལ་བརྟེན་དགོས་པ་ལས་ཤེས་པ་སྔ་མའི་རྒྱུན་མེད་པར་གློ་བུར་དུ་གསལ་རིག་གི་ཤེས་པ་སྐྱེ་བ་འཇོག་དཀའ་བས་གསལ་རིག་གི་རྒྱུན་སྔ་མར་དེ་མ་ཐག་རྐྱེན་གྱི་རྣམ་གཞག་གསུངས་པ་ལྟར། དྲན་མེད་དུ་བརྒྱལ་བ་ལས་སོས་པའི་ཚེ་དྲན་པ་སྐྱེ་བའི་གསལ་རིག་གི་རྒྱུན་སྔ་མ་ཞིག་ཡོད་དགོས། འོན་ཀྱང་དེ་ལ་ཕྲ་རགས་ཀྱི་ཁྱད་པར་ཡོང་ཆོག །དྲན་པ་ལ་ཡང་ཕྲ་རགས་མང་པོ་བཤད་དུ་ཡོད་པ་ལྟར་དྲན་པ་རགས་པ་སྐྱེ་བ་ལ་ཤེས་པ་སྔ་མའི་རྒྱུན་ཞིག་ལ་བརྟེན་དགོས་ཤིང་། ཤེས་པ་སྔ་མའི་གནས་སྐབས་སུ་རགས་པའི་ཤེས་པ་མེད་པར་ཅུང་ཟད་ཕྲ་བའི་ཤེས་པ་ཞིག་ཡོད་པར་འཇོག་དགོས། དེ་ལྟར་རིགས་པས་དེད་ནས་ཕྱིན་ན་ཡིད་བློའི་སྟེང་ནས་བདག་གི་མཚན་གཞི་གཞག་དགོས་བྱུང་ན་མི་བདེ་བ་ཡོད།

ཕུང་པོ་ལས་དོན་གཞན་པའི་བདག་དགག་པ།

རང་རེའི་བློ་ལྷན་སྐྱེས་ལ་ངའི་ལུས། ངའི་སེམས། ངའི་ཚོར་བ། ངའི་འདུ་ཤེས་སྙམ་དུ་འཆར་གྱི་ཡོད་ལ། དེ་ཙམ་དུ་མ་ཟད་སྔར་ང་གཞོན་ནུའི་ཚེ་སྙམ་དུ་བློར་འཆར་བ་སྟེ་གཞོན་དུས་ཀྱི་ཕུང་པོ་དང་རྒས་པའི་དུས་ཀྱི་ཕུང་པོ་གཉིས་ཀ་བདག་གིར་འཛིན་པའི་བདག་ཅིག་བློར་འཆར་བ་ཙམ་དུ་མ་ཟད་དེ་གཉིས་གཅིག་ལྟ་བུར་འཆར་གྱི་ཡོད། ལྷན་སྐྱེས་ཀྱི་བློ་ངོར་གཞོན་ནུའི་ཕུང་པོ་དང་རྒས་པའི་ཕུང་པོ། ནད་ཀྱིས་མནར་བའི་ཕུང་པོ་དང་ནད་ལས་གྲོལ་བའི་ཕུང་པོ་དང་འབྲེལ་ནས་ང་སྐྱེ་བའི་ཚེ། ང་གཞོན་ནུའི་ཚེ། ང་ན་བའི་ཚེ། ང་ནད་ལས་ཐར་བའི་ཚེ་སྙམ་དུ་འཆཪ་བ་ལྟར་སྐབས་དེ་དག་ཏུ་ངའི་རྒྱུན་ནམ་ང་ཞིག་ཡོད། མུ་སྟེགས་པས་དེ་ལྟ་བུའི་ང་དེ་ཕུང་པོ་ལས་དོན་གཞན་དུ་གྲུབ་པར་འདོད་པ་ཡིན། དེ་ཡང་ཕུང་པོ་རྣམས་ཉེ་བར་བླང་བྱ་དང་། བདག་ཉེ་བར་ལེན་པ་པོ་ཡིན་ལ་ཉེ་བར་ལེན་པ་པོ་དེ་ཉེ་བར་བླང་བྱ་ཕུང་པོའི་སྟེང་ནས་གཞག་མི་ནུས་པས་ཉེ་བར་ལེན་པ་པོ་དེ་ཕུང་པོ་ལས་དོན་གཞན་དུ་གྲུབ་པ་ཞིག་དགོས་ཞེས་ཕུང་པོ་ལས་དོན་གཞན་པའི་རྟག་གཅིག་རང་དབང་ཅན་གྱི་བདག་ཡོད་པའི་སྒྲུབ་བྱེད་འགོད་པར་བྱེད་པ་ཡིན།

ཕུང་པོ་དུ་མ་དང་འགྱུར་བའི་རང་བཞིན་ཅན་དང་། བདག་དེ་དུ་མའི་རང་བཞིན་མིན་པར་གཅིག་པུ་དང་། འགྱུར་བའི་རང་བཞིན་མིན་པར་རྟག་པ། དེ་ཡང་ཕུང་པོ་ལ་ལྟོས་པ་མེད་པའི་རང་དབང་བར་གྲུབ་པ་ཡིན་ཞེས་རྟག་གཅིག་རང་དབང་བའི་བདག་ཏུ་འདོད་པ་ཡིན།

གོང་དུ་བཤད་པ་བཞིན་འཇིག་རྟེན་བཀོད་པ་པོ་མི་འདོད་པའི་ཆོས་བརྒྱུད་ཀྱི་གྲས་སུ་ཡང་། རྟག་གཅིག་རང་དབང་བའི་བདག་ཡོད་པར་སྨྲ་བའི་སྡེ་ཚན་ཞིག་དང་། ཡང་བཅོམ་ལྡན་འདས་ཀྱིས་སྡུག་བསྔལ་བདེན་པ་གསུང་བའི་ཚེ་བདེན་བཞི་སོ་སོར་ཁྱད་ཆོས་བཞི་རེ་སྦྱར་ཏེ། སྡུག་བསྔལ་བདེན་པའི་ཁྱད་ཆོས་སུ་མི་རྟག །སྡུག་བསྔལ། སྟོང༌བ། བདག་མེད་ཅེས་བཞི་གསུངས་པ་དང༌། དེ་དང་འབྲེལ་ནས་སངས་རྒྱས་པའི་ལྟ་བའི་རྣམ་གཞག་གསུང་བའི་ཚེ། འདུས་བྱས་ཐམས་ཅད་མི་རྟག་པ། ཟག་བཅས་ཐམས་ཅད་སྡུག་བསྔལ་བ། ཆོས་ཐམས་ཅད་སྟོང་ཞིང་བདག་མེད་པ། མྱ་ངན་ལས་འདས་པ་ཞི་བ་ཞེས་ལྟ་བ་བཀར་བཏགས་ཀྱི་ཕྱག་རྒྱ་བཞི་གསུངས་པའི་ནང་གི་ཆོས་ཐམས་ཅད་སྟོང་ཞིང་བདག་མེད་པ་ཞེས་པས་སངས་རྒྱས་པའི་ཐུན་མོང་མ་ཡིན་པའི་ལྟ་བ་བསྟན་ཅིང་། དེས་ཕུང་པོ་ལས་དོན་གཞན་པའི་བདག་མེད་པར་བཤད།

འོ་ན་སྤྱིར་བདག་ཡོད་ཀྱང་ཕུང་པོ་ལས་དོན་གཞན་པའི་བདག་མེད་ན། བདག་དེ་ཅི་འདྲ་ཞིག་ཡིན་ཞེ་ན། བདག་དེ་ཕུང་པོ་ལ་བརྟེན་ནས་གྲུབ་པར་གསུངས་ཏེ། དཔེར་ན། ཤིང་རྟའི་ཡན་ལག་ལ་བརྟེན་ནས་ཤིང་རྟ་འཇོག་པ་བཞིན་དུ་ཕུང་པོ་ལ་བརྟེན་ནས་བདག་འཇོག་པ་མ་གཏོགས། ཕུང་པོ་ལས་དོན་གཞན་པའི་བདག་མེད་ཅེས་གསུངས། རང་རེའི་ཕུང་པོ་དེ་སྐྱེ་ཞིང་འཇིག་པའི་བདག་ཉིད་ཅན་གྱི་འདུས་བྱས་ཡིན་མོད། བདག་དེ་སྐྱེ་ཞིང་འཇིག་པའི་བདག་ཉིད་ཅན་མིན་པར་རྟག་པ་ཡིན་ན། དེ་གཉིས་འབྲེལ་མེད་དུ་འགྱུར་བ་དང༌། འབྲེལ་མེད་ཡིན་ན་ལུས་རྒན་གཞོན་ལ་བརྟེན་ནས་ང་རྒན་གཞོན་དང༌། ལུས་དར་རྒུད་དམ་ན་བ་དང་སོས་པ་ལ་བརྟེན་ནས་ང་ན་བ་དང་སོས་པར་འཇོག་མི་ཐུབ་པར་འགྱུར་ཞིང་། ཕུང་པོ་དང་འབྲེལ་བ་མེད་པར་ང་ཙམ་མམ་རྟག་གཅིག་རང་དབང་བའི་བདག་ཅིག་བཞག་ན་དེ་ལ་ཕོ་མོའི་རྣམ་གཞག་ཀྱང་འཇོག་དཀའ་བ་ཡིན། ལུས་དང་འབྲེལ་ནས་བདག་གི་རྣམ་གཞག་བཤད་ན་ཕོ་ཡི་ང་དང་མོ་ཡི་ང་སྟེ་ཕོ་མོའི་རྣམ་གཞག་འཇོག་ཐུབ་པ་ཡིན། དེས་ན་ང་ཞེས་པ་ཕུང་པོ་དང་འབྲེལ་མེད་མིན་པར་ཕུང་པོ་ལ་ལྟོས་པའམ་ཕུང་པོ་དང་ཤིན་ཏུ་འབྲེལ་ཚབས་ཆེ་བས། ཕུང་པོ་ལ་བརྟེན་ནས་འཇོག་པ་མ་གཏོགས་ཕུང་པོ་དང་མ་འབྲེལ་བར་ལྟོས་མེད་རང་དབང་གི་ངོ་བོར་གྲུབ་པ་མེད་ཅེས་ཕུང་པོ་ལས་དོན་གཞན་པའི་བདག་མེད་པར་གསུངས། ཐུན་མོང་གི་ཐོག་ནས་བཤད་ན་ཕལ་ཆེར་བདག་མེད་པའི་གོ་བ་དེ་འདྲ་ཞིག་གསུང་བཞིན་ཡོད།

བདག་འཛིན་ལྷན་སྐྱེས་དང་ཀུན་བཏགས།

བློ་ལྷན་སྐྱེས་ལ་ང་ཡི་ལུས་དང་ང་ཡི་སེམས་སྙམ་དུ་འཆར་བ་ལྟར་བདག་ཅེས་པ་ལུས་སེམས་ལ་བདག་པོ་རྒྱག་མཁན་གྱི་རྗེ་བོ་ལྟ་བུ་ཞིག་ཏུ་འཆར་བ་ཡིན། དེ་ཡང་འཇུག་པ་ལས། དང་པོར་ང་ཞེས་བདག་ལ་ཞེན་གྱུར་ཞིང༌། །བདག་གི་འདི་ཞེས་དངོས་ལ་ཆགས་བསྐྱེད་པ། །ཞེས་གསུངས་པ་ལྟར། བློ་ལྷན་སྐྱེས་ལ་རང་གི་ངང་གིས་ངའོ་སྙམ་དུ་འཆར་བའི་བདག་དེ་བདག་པོའི་ཚོད་ལྟ་བུ་དང༌། དེས་བདག་ཏུ་གཟུང་ཡུལ་ང་ཡི་ལུས་དང་ལོངས་སྤྱོད། དེ་ལས་རྒྱ་བསྐྱེད་དེ་ང་ཡི་གཉེན། ང་ཡི་གནས། ང་ཡི་རྒྱལ་ཁབ། ང་ཡི་འཛམ་གླིང་སོགས་ཀྱི་བར་དུ་འགྲོ་རྒྱུ་ཡོད། དེ་ཡང་རྩ་བ་ལྟ་བུ་ང་ལ་དམིགས་ཏེ་དེ་ལས་སྤྲོས་ནས་བདག་གིར་གཟུང་རྒྱུའི་ཆོས་གྲངས་མང་ལ་རྒྱ་ཆེན་པོ་ཞིག་ཡོང་བཞིན་ཡོད། དེས་ན་ང་དེ་ལོངས་སྤྱོད་པ་པོ་དང་ཕུང་པོ་ལ་དབང་སྒྱུར་མཁན་གྱི་རྗེ་བོ་ལྟ་བུ་དེ་ཡིན་ཞིང་། ཕུང་པོ་དེ་བྲན་ནམ་ཁོལ་པོ་ལྟ་བུ་དང་། རྗེ་བོ་ཁོལ་པོ་ལ་ལྟོས་པ་མི་རུང་བས་རྗེ་བོ་དེ་རང་རྐྱ་བ་ཞིག་དགོས་སྙམ་དུ་བློར་འཆར་བ་ཞིག་འོང་བ་ཡིན། དེ་ལྟར་རང་རེའི་བློ་ངོར་བདག་དེ་རྗེ་བོ་ལྟ་བུ་དང་ཕུང་པོ་ཁོལ་པོ་ལྟ་བུ། རྗེ་བོ་དེ་ཁོལ་པོ་ལ་ལྟོས་པ་མེད་པར་རང་དབང་བར་འཆར་བ་ལྟར་གྲུབ་པའི་བདག་ཅིག་མེད་པར་གསུངས། བདག་དེ་ཁོལ་པོ་དང་འདྲ་བའི་ཕུང་པོ་ལ་བརྟེན་ནས་གྲུབ་པ་ཙམ་ལས་ཕུང་པོ་ལ་དབང་སྒྱུར་བའི་རྗེ་བོ་ལྟ་བུའི་རང་མཚན་པ་ཞིག་ཏུ་མ་གྲུབ་པར་གསུངས་པ་འདིས་གང་ཟག་རང་རྐྱ་ཐུབ་པའི་རྫས་ཡོད་ཀྱི་བདག་མེད་པར་གསུང་གི་ཡོད།

གོང་དུ་བཤད་པའི་རྟག་གཅིག་རང་དབང་བའི་བདག་ཏུ་འཛིན་པའི་འཛིན་པ་དེར་བདག་འཛིན་ཀུན་བཏགས་ཞེས་བརྗོད་ཅིང་། དེ་ཉིད་མུ་སྟེགས་པའི་གྲུབ་མཐས་སྒྲོ་བཏགས་ནས་བཞག་པ་ལས་རང་གི་ངང་གིས་བློར་འཆར་བ་མེད་ཅེས་གསུངས། ལྷན་སྐྱེས་ཀྱི་བློ་ངོར་རང་གི་ངང་གིས་འཆར་བའི་བདག་ནི། ཁོལ་པོ་ལྟ་བུའི་ཕུང་པོ་ལ་ལྟོས་པ་མེད་པར་ཕུང་པོའི་གསེབ་ནས་ཕུང་པོ་ལ་དབང་སྒྱུར་བའི་རྗེ་བོ་ལྟ་བུ་རང་རྐྱ་བའི་ཚུལ་དུ་འཆར་བའི་བདག་དེ་ཡིན་ཞིང་། དེ་འཛིན་པའི་འཛིན་པ་དེར་ལྷན་སྐྱེས་ཀྱི་འཛིན་པ་ཞེས་བརྗོད་ལ། དེས་སྡུག་བསྔལ་གྱི་རྩ་བ་བྱེད་པས་དགག་དགོས་པར་གསུངས།

ཕུང་པོ་ལ་ལྟོས་པ་མེད་པར་ཕུང་པོའི་སྟེང་ནས་རྗེ་བོ་ལྟ་བུའི་རང་རྐྱ་བའི་ང་འཆར་བ་ལྟར་བཟུང་སྟེ་ཡུལ་ལ་ངེས་ཤེས་ལྟར་སྣང་འདྲེན་པའི་བློ་དེར་འཇིག་ཚོགས་ལ་ལྟ་བའམ་འཇིག་ལྟ་ཞེས་གསུངས་ལ། འདི་ཉིད་ཕྱིན་ཅི་ལོག་གི་ལྟ་བའི་རྩ་བ་ལྟ་བུ་ཡང་ཡིན། སྤྱིར་ཕྱིན་ཅི་ལོག་གི་ལྟ་བ་ལ་དབྱེ་བ་མང་ཡང་དེ་དག་གི་རྩ་བ་འཇིག་ལྟ་ཡིན་པར་མ་ཟད་འཁོར་བའི་རྩ་བ་ཡང་དེས་བྱེད་པར་གསུངས།

ཆགས་སྡང་གི་བློ་སྐྱེ་ཚུལ།

འོ་ན་འཇིག་ལྟས་འཁོར་བའི་རྩ་བ་བྱེད་ལུགས་ཇི་ལྟར་ཡིན་ཞེ་ན། གྲུབ་མཐའ་ཐམས་ཅད་ཀྱིས་ཆགས་སྡང་གི་བློ་སྐྱེ་བར་གསུངས་ཤིང་། གོང་དུ་ཞུས་པ་ལྟར་འཇིག་རྟེན་བཀོད་པ་པོ་འདོད་པའི་གྲུབ་མཐའི་ལུགས་ཀྱིས་ཀྱང་འདོད་ཆགས་དང་ཞེ་སྡང༌། བརྣབ་སེམས་དང་གནོད་སེམས། ལོག་ལྟ་སོགས་ཀྱི་བློ་རྣམས་མི་ལེགས་པའམ་སྐྱོན་ཅན་དུ་གསུང་བཞིན་ཡོད། ལོག་ལྟའི་འཇོག་ཚུལ་ལ་བསམ་བློ་ཞིབ་ཚགས་བཏང་སྟེ་ཞིབ་ཆ་འབྱེད་དགོས་པ་མ་གཏོགས་སྤྱིར་བརྣབ་སེམས་དང་གནོད་སེམས། ལོག་ལྟ་སོགས་གྲུབ་མཐའ་ཡོད་པའི་ཆོས་ལུགས་ཚང་མས་མི་ལེགས་པར་གསུང་བཞིན་ཡོད།

ནང་པའི་གཞུང་ནས་ཆོས་ལུགས་གཞན་དང་མི་འདྲ་བར་ཆགས་པ་ཞེས་པ་ཡུལ་ཡིན་ཙམ་མམ་ཡུལ་རྐྱང་པར་ཆགས་པ་མིན་པར་ཡུལ་ཡིད་དུ་འོང་བ་ལ་ཞེན་ཅིང་ཆགས་པ་དང་། སྡང་བ་ཡང་ཡུལ་ཡིད་དུ་མི་འོང་བ་ལ་མི་འདོད་པའམ་རྒྱབ་ཀྱིས་ཕྱོགས་པའི་བློ་ཞིག་ཡིན་པར་གསུངས། ཡིད་དུ་འོང་བ་དང་མི་འོང་བ་དེ་སུ་ལ་སྣང་བ་ཡིན་ཞེ་ན། ང་ལ་དེ་ལྟར་སྣང་ཞེས་བརྗོད་རྒྱུ་ལས་ཆགས་སྡང་སྐྱེ་སའི་ཡུལ་དེ་སེམས་ཅན་མཐའ་དག་ལ་ཡིད་དུ་འོང་བར་སྣང་བའི་ཆ་ནས་ཆགས་པ་སྐྱེ་བ་དང༌། སེམས་ཅན་མཐའ་དག་ལ་ཡིད་དུ་མི་འོང་བར་སྣང་བའི་ཆ་ནས་མི་འདོད་པ་ལ་རྒྱབ་ཀྱིས་ཕྱོགས་པའི་བློ་སྐྱེ་བ་མིན།

ཡུལ་གཅིག་ལ་དམིགས་ནས་གང་ཟག་བྱེ་བྲག་པ་ཞིག་གི་རྒྱུད་ལ་སྡང་བའི་བློ་དང་། གང་ཟག་བྱེ་བྲག་པ་གཞན་གྱི་རྒྱུད་ལ་ཆགས་པའི་བློ་སྐྱེ་བ་སྟེ། གང་ཟག་སོ་སོར་ཡིད་དུ་འོང་བར་སྣང་བའི་ཆ་ནས་ཆགས། ཡིད་དུ་མི་འོང་བར་སྣང་བའི་ཆ་ནས་སྡང་བ་སྐྱེ་བ་ཡིན་པས་ཆགས་སྡང་སྐྱེས་པའི་ཚེ་གང་ལ་ལྟོས་ནས་ཡིད་དུ་འོང་མི་འོང་སྣང་བའི་ཡིད་དེ་བདག་གི་ཡིད་ཡིན་ཞིང་། ང་ལ་ཡིད་དུ་འོང་བ་དང་ང་ལ་ཡིད་དུ་མི་འོང་བར་སྣང་བ་ལ་བརྟེན་ནས་ཆགས་སྡང་སྐྱེ་འོང་བ་ཡིན།

དེས་ན་ཇི་ཙམ་གྱིས་ངའོ་སྙམ་པའི་ཨ་འཐས་ཀྱི་ངར་འཛིན་ཤུགས་ཆེ་བ་ཡོད་པ་དེའི་ཚོད་ཀྱིས་ང་ལ་ཅུང་ཟད་ཡིད་དུ་འོང་བར་སྣང་བ་དེ་ཤིན་ཏུ་ཡག་པོ་ཡིན་སྙམ་པ་དང༌། ང་ལ་ཅུང་ཟད་ཡིད་དུ་མི་འོང་བར་སྣང་བ་ལ་བརྟེན་ནས་ཆེས་ཤིན་ཏུ་ཡིད་དུ་མི་འོང་བར་འདུག་སྙམ་པའི་སྒོ་ནས་ཡུལ་དེ་ལ་དམིགས་པའི་ཆགས་སྡང་གི་བློ་ཤུགས་ཆེ་བ་ཡོང་བ་དང༌། ཇི་ཙམ་གྱིས་ངའོ་སྙམ་པའི་ཨ་འཐས་ཀྱི་འཛིན་པ་ཅུང་ཤུགས་ཆུང་བ་ཡོད་པ་དེའི་ཚོད་ཀྱིས་ཆགས་སྡང་གི་བློ་ཡང་ཕལ་ཆེར་ཤུགས་ཆུང་བ་ཡོད། དེ་ལྟར་ཆགས་སྡང་གི་བློ་ལ་གྲུབ་མཐའ་ཕལ་ཆེ་བས་སྐྱོན་དུ་བལྟ་བ་གཅིག་གྱུར་ཡིན་མོད། ཁྱད་པར་ནི་ངའོ་སྙམ་པའི་ངར་འཛིན་གྱི་བློ་དང་འབྲེལ་ནས་ཡུལ་ཡིད་དུ་འོང་བ་ལ་ཆགས་པ་དང་། ཡིད་དུ་མི་འོང་བ་ལ་སྡང་བའི་བློ་སྐྱེ་བ་འགོག་པའི་དོན་དུ་ངར་འཛིན་གྱི་བློ་ཤུགས་དྲག་པོ་དེའི་ཤུགས་གཅོག་ཐབས་བྱེད་པ་ནང་པའི་ཐུན་མོང་མིན་པའི་ཁྱད་ཆོས་ཡིན། དེས་ན་ང་ལ་དམིགས་པའི་ཕྱིན་ཅི་ལོག་གི་ལྟ་བས་ཆགས་སྡང་སྐྱེ་བ་ཡིན་པས་ང་ཞེས་པ་གང་ཡིན་ཞིབ་ཚགས་པོའི་སྒོ་ནས་ཤེས་དགོས།

ང་འཇོག་ཚུལ།

ནང་པ་སངས་རྒྱས་པའི་གྲུབ་མཐའ་ལ་ཆོས་གང་དང་གང་ཡིན་ཀྱང་དོན་གྱི་ངོས་ནས་ཡོད་པར་འདོད་པའི་གྲུབ་མཐའི་སྡེ་ཚན་གཅིག་དང་། ཆོས་གང་དང་གང་ཡིན་ནའང་དོན་གྱི་ངོས་ནས་གྲུབ་པ་མེད་ཟེར་བའི་གྲུབ་མཐའི་སྡེ་ཚན་གཅིག་སྟེ། མདོར་ན། རང་བཞིན་ཡོད་པར་སྨྲ་བ་དང་རང་བཞིན་མེད་པར་སྨྲ་བའི་གྲུབ་མཐའི་སྡེ་ཚན་གཉིས་ཡོད།

རང་བཞིན་ཡོད་པར་སྨྲ་བའི་སྡེ་ཚན་གྱི་ནང་ནས་འགའ་ཞིག་གིས་ང་རང་བཞིན་གྱིས་ཡོད་པ་དང་ངོ་བོ་ཉིད་ཀྱིས་གྲུབ་པ་ཡིན་ཞེས་ཨུ་ཚུགས་ཀྱིས་ཕུང་པོའི་ནང་ནས་འཇོག་པར་བྱེད་ལ། དེའི་མཚན་གཞིར་ལུས་འཇོག་པ་མི་བདེ་ཞིང་། ཤེས་པ་སྤྱི་ལྡོག་ནས་འཇོག་པ་ཡང་མི་བདེ་བར་བརྟེན་མཚན་གཞི་ཡིད་ཀྱི་རྣམ་ཤེས་ཞེས་ཡིད་བློའི་སྟེང་ནས་གང་ཟག་གི་མཚན་གཞི་འཇོག་པར་བྱེད། འགའ་ཞིག་གིས་འུ་ཐུག་པའི་ཚེ་རྣམ་ཤེས་ཚོགས་བརྒྱད་བཤད་དེ་དེའི་ནང་ནས་ཀུན་གཞིའི་རྣམ་ཤེས་ཞེས་པ་གང་ཟག་གི་མཚན་གཞིར་འཇོག་པར་བྱེད། གང་ཟག་གི་མཚན་གཞི་དེ་ལྟར་འཇོག་པ་མི་བདེ་ཡང་ཨུ་ཚུགས་ཀྱིས་དེ་ལྟར་འཇོག་པ་ནི། ངས་མཚོན་པའི་སྣང་ཞིང་སྲིད་པའི་ཆོས་འདི་དག་ཐམས་ཅད་དོན་གྱི་ངོས་ནས་གྲུབ་པ་ཡིན་པས་དོན་གྱི་ངོས་ནས་ཆོས་དེ་དང་དེ་ཡིན་རྒྱུ་ཞིག་མེད་ན་ཆོས་དེ་གཏན་མེད་དུ་འགྲོ་བར་མཐོང་སྟེ། དབང་མེད་ཀྱིས་ཕུང་པོའི་ནང་ངམ་རྣམ་ཤེས་ཀྱི་ཕུང་པོའི་ནང་ནས་ང་ཡོད་དགོས་ཞེས་ངའི་མཚན་གཞི་འཇོག་པར་བྱེད་པ་ཡིན།

ཐ་སྙད་དུ་ཡང་རང་མཚན་ཞལ་གྱིས་མི་བཞེད་པར་ཆོས་རྣམས་རང་བཞིན་མེད་པར་སྨྲ་བ་རྣམས་ཀྱིས་ང་ཅི་འདྲ་ཞིག་འཇོག་པ་ཡིན་ཞེ་ན། ཆོས་གང་དང་གང་ཡིན་ནའང་དོན་གྱི་ངོས་ནས་གྲུབ་པ་མེད་པས། བློ་ལ་ངའོ་སྙམ་དུ་འཆར་བའི་ང་དེ་ཡང་མ་བརྟགས་མ་དཔྱད་པའི་ངང་ནས་འཇོག་ནུས་པ་ལྟར་དེ་ཙམ་གྱིས་ཚིམ་པའི་སྒོ་ནས་འཇོག་པ་རུང་ཡང་དོན་གྱི་ངོས་ནས་གྲུབ་མིན་རྩད་གཅོད་བྱས་ན་བཏགས་དོན་འཚོལ་བར་འགྲོ་བས་དེ་ལྟར་བཙལ་ཚེ་གཏན་ནས་རྙེད་དུ་མེད་པར་གསུངས།

རང་རེར་ཕུང་པོ་བློ་ཡུལ་དུ་འཆར་བའི་སྒོ་ནས་ངའོ་སྙམ་པའི་བློ་འཆར་བ་ཡིན་མོད། ང་རང་བཞིན་གྱིས་གྲུབ་ན་ཕུང་པོའི་ནང་ནས་ཡོད་པར་གཞག་དགོས་ཀྱང་རང་བཞིན་གྱིས་མ་གྲུབ་པ་ཡིན་པས་ཕུང་པོའི་ནང་དང་ཕྱི། ཕུང་པོའི་ཚོགས་པ་སོགས་གང་ནས་ཀྱང་མ་གྲུབ་པར་ཕུང་པོ་ལ་བརྟེན་ནས་བཏགས་ཙམ་ཡིན་ཞེས་གསུངས། ང་ཞེས་པ་ཕུང་པོ་ལ་བརྟེན་ནས་བཏགས་ཙམ་ཡིན་པས་ང་ཡི་མཚན་ཉིད་དམ་རང་བཞིན་འདི་ཡིན་ཞེས་མཛུབ་མོ་འཛུགས་ས་མེད་པར་གསུངས།

སུའམ་གང་གང་ལས་ངེས་པར་འབྱུང་བ་དང་། གང་དུ་ངེས་པར་འབྱུང་བ། གང་གིས་ངེས་པར་འབྱུང་བ་བཤད་སའི་གཞི་དེ་ང་ཡིན་ལ། དེ་ལྟ་བུའི་ང་དེ་བཙལ་ན་རྙེད་དུ་མེད་ཅིང་། བདག་མེད་པའི་གོ་བ་ཕྲ་ཤོས་དེ་དེའི་སྒོ་ནས་བསམ་བློ་གཏོང་དགོས། དེ་ཡང་ང་ཞེས་པ་ཕུང་པོ་ལ་བརྟེན་ནས་བཏགས་ཙམ་མམ་མིང་ཙམ་དུ་གྲུབ་པ་ལས་ཕུང་པོའི་གསེབ་ནས་རྙེད་རྒྱུ་ཡོད་པ་ཞིག་དང་མཛུབ་མོ་འཛུགས་ས་ཡོད་པ་ཞིག་གཏན་ནས་མ་གྲུབ་པར་གསུངས། བདག་མེད་པའི་གོ་བ་ཟབ་ཤོས་དེ་ཡིན། ང་ཞེས་པ་དོན་གྱི་ངོས་ནས་མེད་པར་ཐག་ཆོད་དེ་མིང་གི་དབང་གིས་ཡོད་ཙམ་གྱི་སྒྱུ་མ་ལྟ་བུ་ཞིག་ཏུ་འཇོག་ཐུབ་ན། ང་གང་ལ་བརྟེན་ནས་གདགས་སའི་ཕུང་པོ་ལྔ་པོ་དེ་དག་ཀྱང་བཏགས་དོན་བཙལ་བའི་ཚེ་རྙེད་དུ་མེད་པར་མ་བརྟགས་མ་དཔྱད་པའི་ངང་ནས་སྣང་ཙམ་མམ་མིང་གི་དབང་གིས་ཡོད་ཙམ་གྱི་སྒྱུ་མ་ལྟ་བུར་འཇོག་ཐུབ་པ་འབྱུང་ལ། དེ་འདྲ་ཞིག་བྱུང་ན་དངོས་གནས་འཇིགས་པ་ལས་གྲོལ་བ་ཡིན།

གང་ལ་དམིགས་ནས་ཆགས་སྡང་སྐྱེ་བའི་ཡུལ་དེ་དག་ཀྱང་སྒྱུ་མ་ལྟ་བུར་མཐོང༌ཞིང་། ཡུལ་དེ་དག་གང་ལ་སྣང་བའི་ང་ཡང་སྒྱུ་མ་ལྟ་བུར་མཐོང་སྟེ། ང་ལ་དམིགས་པའི་ཨ་འཐས་ཀྱི་འཛིན་པ་མེད་པ་དང༌། ཡུལ་ལ་དམིགས་ནས་ཀྱང་ཨ་འཐས་ཀྱི་འཛིན་པ་མེད་པ་ཞིག་བྱུང་ན། ཆགས་སྡང་གིས་མཚོན་པའི་ཉོན་མོངས་དེ་དག་གཞི་བཅོལ་ས་མེད་པར་འགྱུར་བ་ཡིན། དེ་ལྟ་མིན་པར་ཡུལ་བདེན་པར་འཛིན་པ་དང༌ཡུལ་ཅན་བདེན་པར་འཛིན་པའི་བློ་ཡོད་ཕྱིན་ཆད་ཆགས་སྡང་གནས་སའི་གནས་རྙེད་པ་ཡིན་པས་མགོན་པོ་ཀླུ་སྒྲུབ་ཀྱིས། གནས་བཅས་སེམས་དང་ལྡན་རྣམས་ལ། །ཉོན་མོངས་དུག་ཆེན་ཅིས་མི་འགྱུར། །ཞེས་གསུངས།

ཆགས་སྡང་གི་བློའི་དམིགས་གཏད་མཐའ་དག་རྩ་བ་ནས་བཤིག་སྟེ་གནས་མེད་པར་བྱས་ནས། མིང་ཙམ་ལས་གཞན་དུ་ཨ་འཐས་ཀྱི་འཛིན་པ་འཇུག་གཞི་གཏན་ནས་མེད་པར་གྱུར་པ་ཞིག་བྱུང་ན། ཆགས་སྡང་སྐྱེ་བའི་གཞི་གཏན་མེད་དུ་འགྲོ་བ་ཞིག་ཡོང་ལ། དངོས་ཡོད་ཀྱི་འགྲོ་སྟངས་དེ་འདྲ་ཞིག་ཡིན། དེས་ན་ངའི་ངོ་བོ་ཅི་འདྲ་ཞིག་ཏུ་གྲུབ་མིན་དཔྱད་དགོས་པ་ཤིན་ཏུ་གལ་ཆེ། དེ་དང་འབྲེལ་ནས་སྟོང་ཉིད་ཀྱི་ལྟ་བ་བསླེབ་འོང་བ་ཡིན།

འོ་ན་དེ་ལྟ་བུའི་ང་དེ་བརྟེན་ནས་བཏགས་པ་ཡིན་ན་གང་ལ་བརྟེན་ནས་བཏགས་ཤེ་ན། ཤེས་པའི་རྒྱུད་ལ་བརྟེན་ནས་བཏགས་པར་འཇོག་དགོས། མིའི་ང་དེ་མིའི་ལུས་ལ་བརྟེན་ནས་གཞག་ཆོག་ཀྱང་སྤྱི་ཁྱབ་ཀྱི་ང་དེ་མིའི་ལུས་ལ་བརྟེན་ནས་འཇོག་དཀའ། རྒྱུ་མཚན་ནི་མི་ལུས་འགགས་ཟིན་པའི་རྗེས་སུ་མིའི་ལུས་ལ་བརྟེན་ནས་གཞག་ཏུ་མེད། དཔེར་ན། ད་ལྟའི་༸རྒྱལ་བ་རིན་པོ་ཆེའི་ང་དེ། ༸རྒྱལ་བ་རིན་པོ་ཆེའི་ལུས་འདི་ལ་བརྟེན་ནས་གྲུབ་ཀྱང༌། ང་མངལ་དུ་ཉིང་མཚམས་སྦྱར་མ་ཐག་པའི་གནས་སྐབས་ཀྱི་ལུས་དེ། ད་ལྟའི་ངའི་རྒྱུན་གྱི་སྟེང་ནས་བསམ་བློ་གཏོང་དགོས་པ་ལས། མངལ་དུ་ཉིང་མཚམས་སྦྱར་མ་ཐག་པ་དེ་ལ་མིའི་ང་ཡིན་ཞེས་བརྗོད་དཀའ། གཞུང་ཆེན་མོའི་ནང་དུའང་མངལ་དུ་ཉིང་མཚམས་སྦྱར་མ་ཐག་པའི་གནས་སྐབས་དེར་མིར་ཆགས་པ་ཞེས་པ་ལས་མི་ཞེས་མ་གསུངས།

དེ་ལྟར་ཁུ་ཁྲག་འདྲེས་ནས་མངལ་དུ་ཉིང་མཚམས་སྦྱར་མ་ཐག་པའི་གནས་སྐབས་ལ་མིར་ཆགས་པ་ལས་མི་མིན་པས། སྲོག་གཅོད་བཤད་པའི་སྐབས་སུ་ཡང་མིའམ་མིར་ཆགས་པ་ཞེས་གསུངས་ཡོད། མིར་ཆགས་པའི་གནས་སྐབས་ལའང་ང་ཡོད་མོད། འོན་ཀྱང་ད་ལྟའི་ལུས་རགས་པ་འདི་ལ་བརྟེན་ནས་བཏགས་པའི་ང་དེ་དེའི་གནས་སྐབས་ལ་མེད། ང་ཞེས་པ་རགས་པའི་ལུས་འདི་ལ་བརྟེན་ནས་བཏགས་པའི་ང་ཙམ་ལ་བསམས་ན་མངལ་དུ་ཉིང་མཚམས་སྦྱར་མ་ཐག་པའི་གནས་སྐབས་སུ་རགས་པའི་ལུས་འགྲུབ་རྒྱུ་ཡིན་པས་དེའི་དུས་ཀྱི་ང་དེ་ད་ལྟའི་ང་འདིའི་རྒྱུན་མིན་ཞེས་བརྗོད་དགོས་པར་མི་འགྱུར་རམ། སྔོན་གནས་རྗེས་དྲན་ཡོང་མིན་ཇི་ལྟར་ཡང་དྲན་པ་ཤིན་ཏུ་གསལ་བ་འགའ་ཞིག་གིས་མངལ་དུ་ཉིང་མཚམས་སྦྱར་མ་ཐག་པའི་གནས་སྐབས་ཀྱི་ཚོར་བ་དྲན་པ་ཡོད་སྲིད། འོན་ཀྱང་དེ་འདྲ་ཡོང་བ་ཤིན་ཏུ་ཁག་པོ་ཡིན།

མདོར་ན། རགས་པའི་ལུས་འདི་སྐྱེ་བ་རེ་རེའི་དབང་དུ་བྱས་པ་སྟེ། ད་ལྟའི་མི་ལུས་འདི་མངལ་དུ་ཉིང་མཚམས་སྦྱར་བའི་གནས་སྐབས་ནས་གྲུབ་པ་དང༌། མཐའ་མ་རྣམ་ཤེས་དང་བྲལ་བའི་གནས་སྐབས་ལ་ལུས་རྟེན་འདི་དང་དེ་ལ་བརྟེན་པའི་བདག་གཉིས་རྟེན་བརྟེན་པའི་འབྲེལ་བ་ཆད་པ་ཡིན་པས། ལུས་རྟེན་འདི་དང་ང་སྤྱི་ཙམ་པའི་རྟེན་བརྟེན་པའི་འབྲེལ་བ་དེ་གནས་སྐབས་པ་ལས་གཏན་དུ་བ་མིན།

ང་དེ་དང་གཏན་དུ་བའི་འབྲེལ་བ་ཡོད་པ་ནི་ཤིན་ཏུ་ཕྲ་བའི་ལུས་དེ་ཡིན། རྟེན་ལུས་ཤིན་ཏུ་ཕྲ་བ་དེ་དང་དེ་ལ་བརྟེན་ནས་བཏགས་པའི་བདག་གཉིས་ཀྱི་རྟེན་བརྟེན་པའི་འབྲེལ་བ་དེ་གཏན་དུ་བ་ཡིན་པས་སངས་རྒྱས་ཀྱི་སའི་བར་དུ་འགྲོ་ཞིང༌། ལུས་ཕུང་འདི་རགས་པ་ཡིན་པས་ང་དེ་གཙོ་བོ་སེམས་ཕྲ་མོ་དང་འབྲེལ་ནས་འཇོག་དགོས།

དེས་ན་ང་ཞེས་པ་གང་ལ་བརྟེན་ནས་བཏགས་ཤེ་ན། ཤེས་པའི་རྒྱུད་ལ་བརྟེན་ནས་བཏགས་པ་སྟེ། ཤེས་པའི་རྒྱུད་ཅེས་པའི་རྒྱུད་དེ་རྒྱུན་གྱི་དོན་ཡིན་པས་ང་ཞེས་པ་ལུས་སེམས་གཉིས་སམ་གཟུགས་ཤེས་གཉིས་ལས་གཙོ་བོ་ཤེས་པའི་རྒྱུན་ལ་བརྟེན་ནས་བཏགས་པར་གསུངས། གཟུགས་ཞེས་པ་རགས་པ་དང་དེ་ཡང་ཚད་དང་དུས་ངེས་པ་ཅན་དུ་འཇོག་དགོས་ལ། ཤེས་པ་ལ་ཕྲ་རགས་ཀྱི་ཐ་སྙད་སྦྱར་མིན་ལ་མི་ལྟོས་པར་ཤེས་པ་ཕྲ་མོའི་རྒྱུན་འགག་པ་མེད་པའི་ཚུལ་དུ་ཡོད་པས་བདག་དེ་ཤེས་པའི་རྒྱུན་ལ་བརྟེན་ནས་བཏགས་པ་ཡིན་གསུངས། དེས་ན་ཤེས་པ་ལ་ཐོག་མ་ཡོད་མེད་དང་འབྲེལ་ནས་ང་ལ་ཐོག་མ་ཡོད་མེད་དཔྱད་དགོས།

ང་ལ་ཐོག་མ་ཡོད་མེད།

ང་ཡི་ངོ་བོ་བརྟེན་ནས་བཏགས་ཙམ་ཡིན་ན། བརྟེན་ནས་བཏགས་ཙམ་གྱི་ང་དེ་ལ་ཐོག་མ་དང་མཐའ་མ་ཡོད་མེད་དཔྱད་དགོས་པ་ཡིན། འཇིག་རྟེན་བཀོད་པ་པོ་འདོད་པ་ལྟར་ན་ང་ལ་ཐོག་མ་ཡོད་པར་འདོད་པས་ལས་སླ་ཡང་། དེ་དག་གིས་ཀྱང་མཐའ་མ་མེད་པ་ལྟ་བུ་ཞིག་ཏུ་འདོད་པ་མིན་ནམ། དེ་ཡང་འཇིག་རྟེན་བཀོད་པ་པོ་འདོད་པ་རྣམས་ཀྱིས་ཐོག་མ་དཀོན་མཆོག་གིས་བཀོད་པར་འདོད་པ་ལྟར། ཚེ་འདི་དཀོན་མཆོག་གིས་གནང་བའམ་བཀོད་པར་ཁས་ལེན་ཞིང་། དཀོན་མཆོག་གིས་བཀོད་ཅེས་པ་ཡང་ལུས་འདི་ཕལ་ཆེར་ཕ་མས་སྦྱིན་པའམ་ཕ་མ་ལས་བྱུང་མོད། རྟག་པ་དང་གཅིག་པུ་ཞེས་ཞིབ་ཆ་ཕྱེ་སྟེ་ཐ་སྙད་དེ་ལྟར་སྦྱར་མིན་ཇི་ལྟར་ཡང་། དོན་གྱིས་ཕུང་པོ་ལས་དོན་གཞན་པའམ་དེ་ལ་ལྟོས་པ་མེད་པ་དང་འགྱུར་བ་མེད་པའི་རྟག་གཅིག་རང་དབང་ཅན་གྱི་བདག་གམ། Soul ཞེས་པ་ཞིག་ཕལ་ཆེར་ཁས་ལེན་ཞིང་དེ་དཀོན་མཆོག་གིས་སྦྱིན་པར་འདོད་པས་ང་ལ་ཐོག་མ་འདོད་པར་འཇོག་དགོས། མཐར་ཤི་བའི་རྗེས་སུ་དེ་མ་ཐག་དཀོན་མཆོག་ལ་ཐིམ་པར་མི་འདོད་པར་ཡར་དག་ཞིང་ངམ་མར་དམྱལ་ཁམས་གང་རུང་དུ་སྐྱེ་བར་འདོད་པས་ཕལ་ཆེར་མཐའ་མ་མེད་པར་འདོད་པ་ཡིན་ནམ།

འཇིག་རྟེན་བཀོད་པ་པོ་མི་འདོད་པར་རྒྱུ་འབྲས་ཀྱི་རྣམ་གཞག་འདོད་པའི་མུ་སྟེགས་པ་རྣམས་ཀྱིས་བདག་ལ་ཐོག་མ་ཡོད་པ་ཕལ་ཆེར་མི་འདོད། ང་ལ་ཐོག་མ་བཞག་ན་ལས་ལ་ཐོག་མ་འཇོག་དགོས་ལ། དེ་ལ་ཐོག་མ་བཞག་ན་ལས་སྐད་ཅིག་དང་པོ་གང་ལས་བྱུང་ངམ་ཞེས་དྲིས་ན་རྙོག་གྲ་ཤིན་ཏུ་ཆེན་པོ་ཡིན། དེས་ན་དེ་དག་གི་ལུགས་ལ་བདག་ལ་ཐོག་མ་ཕལ་ཆེར་འཇོག་མི་ཤེས་པ་ལྟ་བུ་ཞིག་ཡིན།

སངས་རྒྱས་པའི་གཞུང་ནས་ང་དེ་ཤེས་པའི་རྒྱུད་ལ་བརྟེན་ནས་བཏགས་པར་གསུངས་པས། ང་གང་དུ་གདགས་པའི་གཞི་ཤེས་པ་དང༌ང་ཡི་ལུས་གཟུགས་ཅན་པ་གཉིས་ལ་ཐོག་མ་ཡོད་དམ་མེད་ཅེ་ན། དེ་གཉིས་ལ་ཐོག་མ་འཇོག་རྒྱུ་ཤིན་ཏུ་དཀའ་བ་ཡིན།

རང་རེའི་ལུས་འདི་ཕ་མའི་ཁུ་ཁྲག་ལས་བྱུང་བ་ཧ་ཅང་གསལ་པོ་ཡིན་ཞིང་། ཕ་མའི་ལུས་དེ་ཡང་དེའི་ཕ་མའི་ཁུ་ཁྲག་ལས་བྱུང་བ་སོགས་མི་རབས་སྟོང་ཕྲག །ཁྲི་ཕྲག །འབུམ་ཕྲག་བཅས་ལ་ཡར་དེད་ཚེ། མིའི་འགྲོ་བ་ཐོག་མར་ཆགས་པའི་གནས་སྐབས་ཀྱི་ལུས་རྟེན་ལ་ཐུག་ཅིང་། དེའི་ལུས་ཀྱི་རྫས་རྒྱུན་ཡར་དེད་ན། ཌར་ཝིན་ Darwin གྱི་འཕེལ་འགྱུར་རིག་པའི་ལྟ་གྲུབ་ཀྱི་ཐོག་ནས་ཐོག་མར་དུད་འགྲོ་དང་འབུ་སྲིན་སོགས་སྲོག་ཆགས་ཕྲ་མོའི་རིགས་རིམ་གྱིས་འཕེལ་རྒྱས་ཕྱིན་པར་བཤད་པ་ལྟར་དེ་དག་ལ་ཐུག་གི་ཡོད། འོན་ཀྱང་མིའི་ལུས་ཀྱི་རིགས་རྒྱུན་གྱི་ཆ་ནས་བཤད་ན་ཕལ་ཆེར་མངལ་དུ་ཉིང་མཚམས་སྦྱར་བའི་གནས་སྐབས་ནས་གྲུབ་པར་བཤད་དགོས་པ་མིན་ནམ་སྙམ།

ལུས་ཀྱི་རྫས་རྒྱུན་གྱི་ཆ་ནས་བཤད་ན་རང་གི་ཕ་མ་ནས་ཡར་དེད་དེ་ཕྱིན་ཀྱང་མཐའ་མའི་མཐའ་འཇོག་རྒྱུ་ཤིན་ཏུ་དཀའ་བ་ཡིན། སྲོག་ཆགས་ཕྲ་མོ་དེ་དག་གི་རྣམ་ཤེས་ཀྱི་རྟེན་དུ་རུང་བའི་ལུས་དེའི་རྫས་རྒྱུན་ཡར་དེད་ན་རྣམ་ཤེས་ཀྱི་རྟེན་དུ་མི་རུང་བའི་རྫས་རྒྱུན་ཞིག་ལ་ཐུག་པར་འགྱུར་ཏེ། སྤྱིར་བཏང་གི་ཐ་སྙད་ལྟར་བྱས་ན་རྩི་ཤིང་ནགས་ཚལ་ལ་སོགས་པར་སེམས་མེད་ཀྱང་སྲོག་ཡོད་པར་བཤད་པ་ལྟར་སེམས་མེད་ཀྱང་ཚེའམ་སྲོག་ Life ཡོད་པའི་རྫས་རྒྱུན་ཞིག་ལ་ཐུག་འགྲོ་བ་ཡིན། དེ་ཡང་ཡར་དེད་ན་འཛམ་གླིང་འདི་ཐོག་མར་ཆགས་པའི་གནས་སྐབས་ཀྱི་རྡུལ་ཕྲན་ཕྲ་མོ་དག་ལ་ཐུག་ཅིང༌། དེའི་ཡང་རྒྱུན་ཡར་དེད་ན་འཛམ་གླིང་འདི་མ་ཆགས་གོང་གི་གས་ཐོར་ཆེན་མོ་ Big Bang ལ་ཐུག་པར་འགྱུར་བ་ཡིན།

གས་ཐོར་ཆེན་མོ་ཡོང་བ་དེ་འབར་གས་སུ་འགྲོ་བའི་ནུས་པ་ཧ་ཅང་ཆེན་པོ་ཞིག་ཡོད་པའི་སྟོབས་ཀྱིས་བྱུང་བ་ལས། རྒྱུ་དང་རྐྱེན་མེད་པར་གས་ཐོར་ཆེན་མོ་འོང་མི་ཤེས། དེས་ན་གས་ཐོར་ཆེན་མོ་ཡོང་བ་དེ་ནུས་པ་ Energy ཤིན་ཏུ་ཤུགས་ཆེན་པོ་ཞིག་ཡོད་པའི་རྐྱེན་གྱིས་བྱུང་ཞིང་། ནུས་པ་དེ་ཡང་འབྱུང་བའི་ནུས་པར་འདོད་དགོས་པ་ཡིན། དེ་ལྟ་བུའི་འབྱུང་བའི་ནུས་པ་ཤིན་ཏུ་ཆེན་པོ་ཡོད་པར་བརྟེན་ནས་གས་ཐོར་ཆེན་མོ་བྱུང་བ་དང༌། འབྱུང་བའི་ནུས་པ་དེ་ཡང་གང་ལ་རྟེན་སའི་རྡུལ་ཕྲན་ཕྲ་མོར་གྱུར་པའི་གཟུགས་ཤིག་ཡོད་དགོས་པ་སོགས་ཡར་དེད་ན་རྫས་རྒྱུན་ལ་ཐོག་མ་མེད།

དེའི་རྒྱུ་མཚན་ནི་རྫས་དེའི་སྔ་མ་དང་དེའི་ཡང་སྔ་མ་ཞེས་ཡར་དེད་པའི་ཚེ་ཐོག་མ་མེད་པར་འགྱུར་བས་ཡིན། རྒྱུ་མཚན་དེ་ལ་བརྟེན་ནས་སློབ་དཔོན་ཨཱརྱ་དེ་ཝས་དབུ་མ་བཞི་བརྒྱ་པར། དངོས་པོའི་ཐོག་མའི་མཐའ་མེད་ཀྱང༌། མཐའ་མའི་མཐའ་ཡོད་པར་གསུངས་པ་བཞིན་དངོས་པོ་བྱེ་བྲག་པ་ལ་མཐའ་མའི་མཐའ་ཡོད་ཆོག་ཀྱང༌། དེའི་རྫས་རྒྱུན་ལ་དགོངས་ཏེ་ཐོག་མའི་མཐའ་མེད་པར་གསུངས། དེ་ལྟར་སེམས་མེད་བེམ་པོ་རྣམས་རང་རང་གི་སྐྱེད་བྱེད་ཀྱི་རྒྱུ་སྔ་མ་སྔ་མ་ལ་བརྟེན་ནས་འབྱུང་དགོས་པས་ཐོག་མའི་མཐའ་འཇོག་མི་ནུས་པ་ལྟར། ནང་ཤེས་པ་ཡང་ཉེར་ལེན་གྱི་རིགས་འདྲའི་རྒྱུན་སྔ་མ་སྔ་མ་ལ་བརྟེན་ནས་ཡོང་དགོས་པ་ལས། གསལ་རིག་གི་རང་བཞིན་གྱི་ཤེས་པའི་ཆོས་ཤིག་གསལ་རིག་གི་རང་བཞིན་མིན་པའི་གཟུགས་ཅན་གྱིས་ཉེར་ལེན་བྱས་ཏེ་འོང་རྒྱུ་ཤིན་ཏུ་དཀའ་བ་ཡིན། དེས་ན་ཤེས་པ་སྔ་མ་སྔ་མའི་རྒྱུན་ལ་བརྟེན་ནས་ཤེས་པ་དེ་དང་དེ་ཡོང་དགོས་པས་ཤེས་པའི་རིགས་རྒྱུན་ལ་ཐོག་མ་འཇོག་རྒྱུ་ཤིན་ཏུ་དཀའ།

ཅི་སྟེ་ཤེས་པའི་རིགས་རྒྱུན་ལ་ཐོག་མ་བཞག་ཚེ། ཤེས་པའི་རིགས་རྒྱུན་སྐད་ཅིག་དང་པོ་དེ་རང་དང་རིགས་མི་མཐུན་པའི་རྒྱུ་ལས་སྐྱེ་དགོས་པ་དང༌། ཤེས་པ་སྐད་ཅིག་དང་པོ་དེ་རང་དང་རིགས་མི་མཐུན་པའི་རྒྱུ་ལས་སྐྱེ་རུང་ན། སྐད་ཅིག་ཕྱི་མ་རྣམས་ཀྱང་རིགས་མི་མཐུན་པའི་རྒྱུ་ལས་སྐྱེ་རུང་བར་འགྱུར་བའི་སྐྱོན་དང་བཅས་པས་ཤེས་པའི་རྒྱུན་ལ་ཐོག་མ་འཇོག་དཀའ་བ་ཡིན། དངོས་པོ་གང་དང་གང་ཡིན་ཡང་རང་དང་རིགས་མཐུན་པའི་ཉེར་ལེན་གྱིས་རྒྱུ་བྱས་ཏེ་སྐྱེ་དགོས་ཤིང་། རིགས་མཐུན་པའི་ཉེར་ལེན་གྱི་རྒྱུ་ཞིག་ཡོད་པའི་སྟེང་ལྷན་ཅིག་བྱེད་རྐྱེན་གྱི་རྐྱེན་འཚོགས་པའི་ཚེ་འབྲས་བུའི་རྣམ་འགྱུར་སྣ་ཚོགས་སྐྱེ་འོང་བ་ཡིན། མདོར་ན། རང་རེའི་ལུས་ཀྱི་རྫས་རྒྱུན་གྱི་ཐོག་མའི་མཐའ་འཇོག་མི་ནུས་པ་ལྟར་ལུས་ལ་བརྟེན་པའི་ཤེས་པའི་རྒྱུན་ལ་ཡང་ཐོག་མ་འཇོག་རྒྱུ་ཤིན་ཏུ་དཀའ་བ་ཡིན། དེས་ན་ལུས་འདི་ལ་བརྟེན་པའི་ཤེས་པ་ལ་ཐོག་མ་མེད་པས་ཤེས་པའི་རྒྱུད་དེ་ལ་བརྟེན་ནས་བཏགས་པའི་ང་ལ་ཡང་ཐོག་མ་འཇོག་རྒྱུ་ཤིན་ཏུ་དཀའ་བར་གྱུར་ཡོད།

མི་རྟག་པ་ཕྲ་རགས་བཤད་པ།

འོ་ན་གསལ་རིག་གི་རྒྱུན་ལ་མཐའ་མའི་མཐའ་ཡོད་དམ་མེད་ཅེ་ན། མཐའ་མའི་མཐའ་ཡང་འཇོག་དཀའ་སྟེ། དངོས་པོ་གང་དང་གང་ཡིན་ཀྱང་སྐད་ཅིག་སྐད་ཅིག་གིས་འགྱུར་བ་ཙམ་མིན་པར་རང་ཉིད་འཇིག་པའམ་འགག་པ་རང་གནས་པར་བྱེད་པའི་རྒྱུ་རྐྱེན་མ་ཚང་བའི་དབང་གིས་ཡིན། འདུས་བྱས་ཐམས་ཅད་མི་རྟག་པ་ཞེས་གསུངས་པའི་མི་རྟག་པའམ་སྐྱེ་འགག་ལ་རགས་པའི་དབང་དུ་བྱས་པ་ཞིག་དང་། ཕྲ་བའི་དབང་དུ་བྱས་པ་ཞིག་སྟེ་གཉིས་ཡོད། རགས་པའི་མི་རྟག་པ་ཞེས་པ་རྒྱུན་འགག་པར་འགྱུར་བའི་མི་རྟག་པ་དེར་གོ་ཞིང་དེ་ལ་རྒྱུན་གྱི་མི་རྟག་པ་ཞེས་ཀྱང་བརྗོད། དེ་ལྟ་བུའི་རྒྱུན་གྱི་མི་རྟག་པ་དེ་རང་རེའི་མཐོང་ཆོས་ལ་ཡོད།

རང་རེའི་མཐོང་ཆོས་ལ་ཡོད་པའི་མངོན་གསལ་དོད་པོའི་འགྱུར་བ་འདི་མངོན་གསལ་དོད་པོར་མཐོང་མི་ཐུབ་པའི་སྐད་ཅིག་སྐད་ཅིག་ལ་འགྱུར་བ་འགྲོ་བའི་ཕྲ་བའི་མི་རྟག་པ་ཡོད་པ་ལ་བརྟེན་ནས་བྱུང་ལ། སྐད་ཅིག་སྐད་ཅིག་ལ་འགྱུར་བ་མེད་པར་མངོན་གསལ་དོད་པོའི་འགྱུར་བ་འདི་འོང་ཐབས་མེད། དཔེར་ན། ས་རྡོ་ཤིན་ཏུ་མཁྲེགས་པོ་དེ་དག་ཀྱང་ལོ་ས་ཡ་བརྒྱ་ཕྲག་གི་ནང་འགྱུར་བ་འགྲོ་བཞིན་ཡོད་ལ། དེའི་རིང་འདམ་བག་ལ་སོགས་པ་བྲག་རྡོར་འགྱུར་བ་དང་། བྲག་རྡོ་དེ་དག་རྣམ་པ་གཞན་དུ་འགྱུར་བ་སོགས་ཡོང་བཞིན་ཡོད།

ལོ་ས་ཡ་བརྒྱ་ཕྲག་མང་པོའི་རིང་གི་འགྱུར་བ་དེ། ལོ་ས་ཡ་གཅིག་གི་ནང་འགྱུར་བ་ཕྱིན་པ་ལ་བརྟེན་ནས་འོང་དགོས་ལ། ལོ་ས་ཡ་གཅིག་གི་རིང་གི་འགྱུར་བ་དེ་ལོ་འབུམ་ཕྲག་ནང་གི་འགྱུར་བ་ལ་བརྟེན་ཅིང་། དེ་ཡང་ལོ་ཁྲི་ཕྲག་དང་སྟོང་ཕྲག །བརྒྱ་ཕྲག །བཅུ་ཕྲག །ལོ་གཅིག །ཟླ་བ་གཅིག་གི་འགྱུར་བ་ལ་བརྟེན་ནས་འོང་བ་ཡིན་ལ། ཟླ་བ་གཅིག་གི་འགྱུར་བ་དེ་ཞག་གཅིག་གི་འགྱུར་བ་ལ་བརྟེན་ནས་འོང་བ་ཤིན་ཏུ་གསལ་པོ་ཡིན། ཞག་རེ་རེའི་ནང་གི་འགྱུར་བ་དེ་ཡང་ཆུ་ཚོད་རེ་རེའི་འགྱུར་བ་ལ་ལྟོས་ཤིང་། ཆུ་ཚོད་རེ་རེའི་འགྱུར་བ་དེ་ཡང་སྐར་མ་རེ་རེའི་འགྱུར་བ་དང་། སྐར་ཆ་རེ་རེའི་འགྱུར་བ་ལ་བརྟེན་ནས་འབྱུང་དགོས་པ་སོགས་ནམ་ཡང་འགྱུར་བའི་རང་བཞིན་ལས་མ་འདས་པ་ཡིན།

དེ་ལྟ་བུའི་འགྱུར་བ་དེ་གློ་བུར་བའི་རྒྱུ་རྐྱེན་གྱིས་བྱས་སམ་ཞེ་ན་མིན། རགས་པའི་མི་རྟག་པ་གློ་བུར་བའི་རྒྱུ་རྐྱེན་ལ་བརྟེན་ནས་བྱུང་ཡང༌། ཕྲ་བའི་མི་རྟག་པ་གློ་བུར་བའི་རྒྱུ་རྐྱེན་གྱིས་བྱས་པ་མིན་པར་རང་ཉིད་སྐྱེད་བྱེད་ཀྱི་རྒྱུ་ཉིད་ཀྱིས་འཇིག་པའི་བདག་ཉིད་དུ་སྐྱེས་པ་ཡིན་པས། ནང་པ་སངས་རྒྱས་པས་འདུས་བྱས་ཐམས་ཅད་མི་རྟག་པ་ཞེས་པའི་ལྟ་བ་གསུངས་པ་ལྟར། རྒྱུ་རྐྱེན་འདུས་ཤིང་བྱས་པའི་ཆོས་ཤིག་ཡིན་ན་སྐད་ཅིག་སྐད་ཅིག་ལ་འགྱུར་བའི་མི་རྟག་པ་ཡིན་དགོས་པར་གསུངས། དེ་ལྟར་རྒྱུ་རྐྱེན་གྱིས་སྐྱེས་པ་ཉིད་ཀྱིས་འཇིག་པའི་བདག་ཉིད་དུ་གྲུབ་པ་ཡིན་པས། སྐྱེ་འགག་ཕྲ་མོའི་སྟེང་ནས་བཤད་ན་སྐྱེ་བ་དང་འགག་པ་དུས་མཉམ་ཡིན། འོན་ཀྱང་ཞིབ་ཏུ་མ་བསམས་ན་བློར་དེ་མ་ཐག་འཆར་མི་བདེ་བ་ཡོད།

སྐྱེས་ཞེས་པ་གྲུབ་པའི་དོན་ཏེ། དེ་ཡང་རྒྱུ་དང་རྐྱེན་གྱིས་སྔར་མེད་གསར་དུ་གྲུབ་པའམ་ཡོད་པར་བྱས་པའི་དོན་ཡིན། འགག་ཅེས་པ་མེད་པར་གྱུར་པའི་དོན་ཡིན་པས། གློ་བུར་དུ་བལྟས་ན་སྐྱེ་བ་དང་འགག་པ་གཉིས་དུས་མཉམ་དུ་མི་འོང་སྙམ་དུ་བློ་ལ་འཁོར་འོང་ཡང་། སྐྱེ་འགག་ཕྲ་མོའི་སྟེང་ནས་བསམ་བློ་བཏང་ན་སྐྱེས་ཙམ་ཉིད་ནས་འགག་པའི་བདག་ཉིད་དུ་གྲུབ་པས་སྐྱེས་པ་དང་འགག་པ་དུས་མཉམ་ཞིང་། བྱས་ན་མི་རྟག་པས་ཁྱབ་གསུངས་པའི་དོན་ཡང་དེ་ཡིན། དེས་ན་རྒྱུ་རྐྱེན་གྱིས་བྱས་པ་ཞིག་ཡིན་ཕྱིན་ཆད་རྒྱུ་རྐྱེན་གྱིས་བྱས་མ་ཐག་ཏུ་འཇིག་པའི་བདག་ཉིད་དུ་གྲུབ་པར་གསུངས། མདོར་ན། སྐད་ཅིག་སྐད་ཅིག་གིས་འཇིག་ཅེས་པ་གློ་བུར་བའི་རྒྱུ་རྐྱེན་གྱིས་འཇིག་པའི་དོན་མིན་པར། སྐད་ཅིག་སྐད་ཅིག་གིས་འཇིག་པ་དེ་འདུས་བྱས་ཀྱི་ཆོས་ཐམས་ཅད་ཀྱི་རང་གཤིས་ཡིན།

ང་ལ་མཐའ་མ་ཡོད་མེད།

ང་ལ་མཐའ་མ་ཡོད་མེད་ནི་ང་གང་ལ་བརྟེན་ནས་བཏགས་པའི་ཤེས་པའི་རྒྱུན་ལ་མཐའ་མ་ཡོད་མེད་ལ་ཐུག་ཅིང་། ཤེས་པའི་རྒྱུན་ལ་མཐའ་མ་ཡོད་མེད་ཀྱང༌སྐད་ཅིག་སྐད་ཅིག་གིས་འཇིག་པའི་ཆ་ནས་འཇོག་རྒྱུ་མིན་པར། རགས་པའི་མི་རྟག་པའམ་རང་གནས་པ་ལ་གེགས་བྱེད་སྟོབས་ལྡན་ཡོད་མེད་ལ་བལྟ་དགོས། རང་གནས་པ་ལ་གེགས་བྱེད་སྟོབས་ལྡན་ཡོད་ན་རང་ཉིད་འགག་པ་འོང་ལ། ཤེས་པ་གསལ་རིག་གི་བདག་ཉིད་ཙམ་དུ་གྲུབ་པའི་ཆ་དེ་དང་ཤེས་པ་དང་ངོ་བོ་གཅིག་ཅིང་ཤེས་པའི་རྟེན་དུ་གྱུར་པའི་ཤིན་ཏུ་ཕྲ་བའི་ནུས་པ་ཞིག་ཡོད་པ་དེ་གཉིས་ལ་འཇིག་བྱེད་ཀྱི་རྒྱུའམ་རང་ཉིད་གནས་པ་ལ་གེགས་བྱེད་གང་ཡང་མེད་པས། ཤེས་པའི་རྒྱུན་ཕྲ་མོ་དེ་དང་དེའི་རྟེན་དུ་གྱུར་པའི་ཤིན་ཏུ་ཕྲ་བའི་ནུས་པ་གཉིས་ལ་འགག་པ་མེད་པས་དེ་ལ་བརྟེན་ནས་བཏགས་པའི་ང་ལ་ཡང་འགག་པའི་སྐབས་མེད།

འོ་ན་ང་ལ་འགྱུར་བ་འགྲོ་སྟངས་ཅི་འདྲ་ཡིན་ཞེ་ན། ང་དེ་ཤེས་པའི་རྒྱུད་ལ་བརྟེན་ནས་བཏགས་པ་ཡིན་པས། ཤེས་པ་ལ་འགྱུར་བ་ཕྱིན་པའི་དབང་གིས་ང་ལ་འགྱུར་བ་འོང་བ་ཡིན། དེར་བརྟེན་གང་ལས་ངེས་པར་འབྱུང་ཞེ་ན། ཤེས་པའི་རྒྱུད་ལ་བརྟེན་ནས་བཏགས་པའི་ང་དེ་ཇི་སྲིད་ཉོན་མོངས་པའི་གཞན་དབང་དུ་ཡོད་པ་དེ་སྲིད་དུ་འཁོར་བ་པ་དང༌། ཤེས་རྒྱུད་སློད་བྱེད་ཀྱི་ཉོན་མོངས་མེད་པར་གྱུར་པའི་སྐབས་ཤེས་པའི་རྒྱུད་ལ་བརྟེན་ནས་བཏགས་པའི་ང་དེ་ཐར་པ་ཐོབ་པའི་གང་ཟག་གམ་དགྲ་བཅོམ་པར་གྱུར་པ་ཡིན།

ཤེས་པའི་རྒྱུད་ལ་ཇི་ལྟ་ཇི་སྙེད་ཀྱི་ཤེས་བྱ་ཤེས་པ་ལ་བར་དུ་གཅོད་པའི་འགལ་རྐྱེན་ཇི་སྲིད་གནས་པ་དེ་སྲིད་དུ་སེམས་ཅན་དང༌། ཤེས་བྱ་ཤེས་པའི་སྒྲིབ་བྱེད་མཐའ་དག་དང་བྲལ་བའི་གནས་སྐབས་ལ་སངས་རྒྱས་སུ་འཇོག་པས་ང་ལ་འགྱུར་བ་འགྲོ་བའི་སྐབས་ཡོད། དེ་ལྟར་འགྱུར་བ་འོང་བའི་རྒྱུ་མཚན་ཅི་ཡིན་ཞེ་ན། ང་དེ་ཤེས་པའི་རྒྱུད་ལ་བརྟེན་ནས་བཏགས་པའི་ཆ་ནས་ཡིན།

ཤེས་པའི་རྒྱུད་ལ་དྲི་མས་བསླད་པའི་གནས་སྐབས་དང་དྲི་མས་མ་བསླད་པའི་གནས་སྐབས་ཡོད་པ་ནི། དཔེར་ན། རང་རེ་གསོན་པའི་གནས་སྐབས་སུའང་། ཁོང་ཁྲོ་མངོན་དུ་གྱུར་པ་དང་མ་གྱུར་པའི་གནས་སྐབས་ཀྱི་ང་གཉིས་ཤེས་པའི་རྒྱུད་ལ་བརྟེན་ནས་བཏགས་པའི་ང་ཡིན་པར་མཚུངས་ཀྱང༌། དེ་རིང་ཁོའི་རྒྱུད་ལ་ཁོང་ཁྲོ་སྐྱེས་འདུག །ང་ཡང་ཁོང་ཁྲོ་ལངས་སོང་། དེ་རིང་ཁོང་ཧ་ཅང་ཞི་བ་འདུག །དེ་རིང་ཁོང་ཧ་ཅང་དྲག་པོ་འདུག་ཅེས་རྗོད་ཀྱི་ཡོད་པ་ལྟར། མི་དེ་ཤེས་པའི་རྒྱུད་ལ་བརྟེན་ནས་བཏགས་པ་ཡིན་ཞིང་། ཁོང་ཁྲོ་དྲག་པོ་མངོན་དུ་གྱུར་ཏེ་དེས་ཤེས་རྒྱུད་བསླད་པའི་གནས་སྐབས་སུ་དེ་རིང་མི་དེ་ཁྲོས་འདུག་ཅེས་དང༌། ཤེས་རྒྱུད་དེ་ཉིད་ལ་གློ་བུར་བའི་ཞེ་སྡང་མངོན་དུ་མ་གྱུར་པའི་གནས་སྐབས་ལ་མི་དེ་ཤིན་ཏུ་ཞི་བ་དང་ཧ་ཅང་ཡག་པོ་འདུག་ཅེས་རྗོད་ཀྱི་ཡོད།

དེ་བཞིན་དུ་གང་ཟག་བྱེ་བྲག་པ་ཞིག་ལ་ཡོན་ཏན་ཡོད་མེད་དང་། རིག་པ་ཡོད་མེད་ལ་སོགས་པ་ཀུན་ཤེས་རྒྱུད་ཀྱི་སྟེང་ནས་འཇོག་དགོས་པ་ཡིན། འོན་ཀྱང་ཆེ་ཆུང་ལ་སོགས་པ་ལུས་ཀྱི་སྟེང་ནས་འཇོག་དགོས། དེ་ལྟར་གང་ཟག་དེ་ཉིད་གང་ལ་བརྟེན་ནས་གདགས་སའི་ཕུང་པོ་དང་། དེའི་ནང་ནས་ཀྱང་རྣམ་ཤེས་ཀྱི་ཕུང་པོའི་སྟེང་ནས་གང་ཟག་གམ་ང་ལ་འགྱུར་བ་འགྲོ་བའི་སྐབས་ཡོད་པ་དང་གནས་སྐབས་འདྲ་མིན་ཡོང་རུང་བའི་ཚུལ་བཤད་དགོས་པ་ཡིན། དེས་ན་ང་ལ་ཐོག་མའི་མཐའ་དང་མཐའ་མའི་མཐའ་གཉིས་ཀ་མེད་པར་གསུངས།

མུ་སྟེགས་དཔྱོད་པ་བ་ལྟ་བུ་དྲི་མ་སེམས་ཀྱི་རང་བཞིན་ལ་ཞུགས་པར་ཁས་བླངས་ཏེ། སེམས་མ་ཟད་བར་དུ་དྲི་མ་ཟད་པའི་སྐབས་མེད་པར་ཁས་ལེན་པ་ཡང་ཡོད་ཅིང་། ནང་པ་སངས་རྒྱས་པའི་གཞུང་ནས་ཤེས་པ་ཡིན་ན་དྲི་མ་ཅན་ཡིན་པས་ཁྱབ་པར་མ་གསུངས་ཀྱང་། ཕུང་པོ་ལྷག་མ་མེད་པར་མྱ་ངན་ལས་འདས་པའི་ཚེ་རིག་པ་རྒྱུན་ཆད་ཀྱི་རྣམ་གཞག་གསུངས་པ་ཡོད། དེ་ལས་གཞན་དུ་ནང་པ་སངས་རྒྱས་པའི་གཞུང་ནས་རིག་པ་ལ་ཐོག་མའི་མཐའ་དང་མཐའ་མའི་མཐའ་ཡོད་པར་ཁས་མི་ལེན་ལ། དེ་ལ་བརྟེན་ནས་བཏགས་པའི་ང་ལ་ཡང་ཐོག་མའི་མཐའ་དང་མཐའ་མའི་མཐའ་མེད་པར་འདོད། འོན་ཀྱང་ང་ཡི་སེམས་རྒྱུད་དུལ་མ་དུལ་གྱི་སྟེང་ནས་འཁོར་བ་པའི་གནས་སྐབས་དང་མྱ་ངན་ལས་འདས་པའི་གནས་སྐབས་ཏེ་འཁོར་འདས་གཉིས་གསུངས།

འཁོར་བ་དང་མྱང་འདས་ཞེས་པ་ཡང་སྡུག་བསྔལ་བའི་གནས་སྐབས་དེ་ལ་འཁོར་བ་དང༌། སྡུག་བསྔལ་ལས་གྲོལ་བའི་གནས་སྐབས་དེ་ལ་མྱང་འདས་སུ་འཇོག་པ་སྟེ། འཁོར་འདས་གཉིས་པོ་དེ་ང་ཡི་སེམས་རྒྱུད་དུལ་མ་དུལ་གྱི་སྟེང་ནས་འཇོག་ལ། ནང་པ་སངས་རྒྱས་པའི་འགྲོ་སྟངས་དེ་འདྲ་ཞིག་ཡིན། འདི་དག་བརྟག་དཔྱད་དང་བསམ་བློ་ཞིབ་ཚགས་བཏང་ནས་གསུངས་པ་ལས་དད་པ་གཅིག་པུའི་ལམ་ནས་གསུངས་པ་ཞིག་མིན། འདི་དག་ཐུགས་ལ་བཞག་སྟེ་བཅོམ་ལྡན་འདས་ཀྱིས་བདག་མེད་པ་དང་རྟེན་ཅིང་འབྲེལ་བར་འབྱུང་བའི་ལྟ་བའི་རྣམ་གཞག་གསུངས།

བཅོམ་ལྡན་འདས་ཀྱིས་བདག་ཡོད་མེད་བསྟན་ཚུལ།

རྟེན་འབྱུང་ཕྲ་རགས་དང་བདག་མེད་ཕྲ་རགས་ཀྱི་སྐོར་བཅོམ་ལྡན་འདས་ཀྱིས་གདུལ་བྱའི་ཁམས་དང་མོས་པ་ལ་བསྟུན་ནས་གསུངས་ཡོད། སྐབས་རེར་ཕུང་པོ་ལྔ་ནི་ཁུར་རོ། །ཁུར་འཁུར་བ་ནི་གང་ཟག་གོ །ཞེས་བདག་དང་ཕུང་པོ་གཉིས་ཐ་དད་ཡིན་པ་དང་། ཁུར་འཁུར་བ་པོའི་བདག་ཕུང་པོ་ལས་དོན་གཞན་དུ་གྲུབ་པ་ཞིག་ཡོད་ལ་ཁད་ལྟ་བུར་གསུངས། ཁུར་འཁུར་བ་པོའི་བདག་ཡོད་པར་གསུངས་པས་བློ་ལ་ཕན་པར་འགྱུར་བའི་གང་ཟག་ཡོད་པས་དེ་ལྟར་གསུངས་པ་ཡིན། འདི་ལྟ་བུའི་གནད་ལ་དགོངས་ཏེ་འཇིག་ལྟ་སངས་རྒྱས་ཀྱི་གདུང་ཡིན་པའི་གསུང་རྒྱུན་ཡོད། རྒྱུ་མཚན་ནི་འཇིག་ལྟའམ་ངའོ་སྙམ་དུ་ང་བདེན་པར་འཛིན་པའི་བློ་ཤུགས་དྲག་པོ་དེས། སྐབས་རེར་ང་སྡུག་བསྔལ་ལས་ཐར་ན། ང་ལ་ཐར་པ་འཐོབ་ན་སྙམ་པའི་ཐར་འདོད་ཀྱི་བློ་སྐྱེ་བའི་གྲོགས་བྱེད་པ་འོང་བས་འཇིག་ལྟ་སངས་རྒྱས་ཀྱི་གདུང་ཡིན་ཞེས་གསུངས། དེ་ལྟ་བུའི་དགོས་པའི་དབང་གིས་སྐབས་རེར་བཅོམ་ལྡན་འདས་ཀྱིས་བདག་ཡོད་པའམ་ཡོད་ལ་ཁད་ལྟ་བུར་གསུངས་ཡོད།

སྐབས་རེར་བཅོམ་ལྡན་འདས་ཀྱིས་བདག་མེད་ཀྱང་ཕུང་པོ་ཡོད་ཅེས་པ་དང་། བདག་མེད་ཀྱང་ལས་ཡོད་ཅེས་གསུངས་པ་ཡང་ཡོད། ལས་ཡོད་ཅེས་པའི་ལས་དེ་སེམས་བྱུང་སེམས་པའི་སྟེང་ནས་འཇོག་དགོས་པས་དེ་ཡོད་པར་གསུངས་པ་ཕུང་པོ་ཡོད་པར་དགོངས་པ་ཡིན། རྟག་གཅིག་རང་དབང་བའི་བདག་མེད་ཀྱང༌། བདག་ཅེས་པ་ཕུང་པོ་ལ་བརྟེན་ནས་འཇོག་པས་ཕུང་པོ་ཡོད་ཅེས་གསུངས་པ་ཡང་ཡོད། ཡང་མདོ་འགའ་ཞིག་ལས་ཕྱི་རོལ་མེད་ཀྱང་ནང་སེམས་ཡོད་ཅེས་གསུངས་པ་ཡང་ཡོད།

ཡང་རང་རེས་ནམ་རྒྱུན་འདོན་བཞིན་པའི་ཤེས་རབ་སྙིང་པོ་ལྟ་བུའི་མདོ་འགའ་ཞིག་ཏུ། ཕུང་པོ་ལྔ་པོ་དེ་དག་ཀྱང་རང་བཞིན་གྱིས་སྟོང་པར་གསུངས་ཏེ། དེའི་དབང་དུ་བྱས་ནས་མིག་མེད། རྣ་བ་མེད། སྣ་མེད། ལྕེ་མེད། ལུས་མེད། ཡིད་མེད། གཟུགས་མེད། སྒྲ་མེད། དྲི་མེད། རོ་མེད། རེག་བྱ་མེད་ཅེས་གསུངས་ཡོད། དེ་ལྟར་མདོའི་ནང་གསུང་སྟངས་མི་འདྲ་བ་མང་པོ་ཡོད་པའི་ནང་ནས་གང་ཁས་ལེན་དགོས་ཤེ་ན། བཅོམ་ལྡན་འདས་ཀྱིས་ཡོད་དང་མེད་ཅེས་སྣ་ཚོགས་སུ་གསུངས་པ་དེ། བཅོམ་ལྡན་འདས་ཉིད་ཀྱིས་མཐར་ཐུག་ལྟ་བའི་རྣམ་གཞག་ཅི་ཡིན་མ་མཁྱེན་པའམ། ཡང་ན། བཅོམ་ལྡན་འདས་རང་ཉིད་ལ་གདེང་ཁེལ་བའི་ངེས་ཤེས་མེད་པ་ལྟ་བུས་གསུངས་པ་གཏན་ནས་མིན། ཡང་བཅོམ་ལྡན་འདས་ཀྱིས་རང་རེ་སོག་པོ་དང་བོད་པ་ལྟ་བུའི་གདུལ་བྱ་མགོ་ཆེན་པོ་དེ་དག་གི་མགོ་རྙོག་སྐྱོར་བརྒྱག་པའི་དོན་དུ་ལྟ་བ་འདྲ་མིན་གསུངས་པ་ཡིན་ནམ་ཞེ་ན། དེ་འདྲ་ཡང་གཏན་ནས་མིན། གསུངས་ཏེ་བཞད།

འོ་ན་ཅིའི་དོན་དུ་གསུངས་པ་ཡིན་ཞེ་ན། མགོན་པོ་ཀླུ་སྒྲུབ་ཀྱིས། སྔོན་མཐའ་མངོན་ནམ་ཞེས་ཞུས་ཚེ། །དེ་ཚེ་རྒྱལ་བ་མི་གསུངས་བཞུགས། །ཞེས་གསུངས་པ་ལུང་མ་བསྟན་གྱི་ལྟ་བ་བཅུ་བཞི་དང་སྦྱར་ནས་གསུངས་པ་ལྟ་བུ་འགྲེལ་ལུགས་སྣ་ཚོགས་ཡོད་ཀྱང༌། མདོ་དོན་སྙིང་པོ་ནི་བཅོམ་ལྡན་འདས་ཀྱིས་གདུལ་བྱའི་ཁམས་དང་མོས་པ་མི་འདྲ་བ་སྣ་ཚོགས་ཡོད་པ་གཟིགས་ནས་དེ་དག་དང་འཚམས་པར་དགོས་པའི་དབང་གིས་བཀའ་སྩལ་བ་ལས། ཞེ་ས་མ་ཞུས་ན་བཅོམ་ལྡན་འདས་ཀྱིས་གདུལ་བྱའི་ཁམས་དང་མོས་པར་མ་བསྟུན་པར་རང་ཤེད་གཏན་ནས་གནང་བར་མི་མཛད། གདུལ་བྱའི་ཁམས་དང་བསྟུན་ནས་གང་ལ་གང་ཕན་པ་དང༌། གང་ཕུགས་ལ་དྲིན་འཇགས་ཐུབ་པ་འབའ་ཞིག་ལ་དགོངས་ནས་གསུངས་པ་ཡིན།

མུ་སྟེགས་པ་ཞིག་གིས་བཅོམ་ལྡན་འདས་ལ་འཇིག་རྟེན་ལ་ཐོག་མ་དང་མཐའ་མ་ཡོད་དམ་མེད་ཅེས་ཞུས་པའི་ཚེ། དེ་ཚེ་རྒྱལ་བ་མི་གསུངས་བཞུགས། །ཞེས་གསུངས་པ་ལྟར་ལན་བསྐྱོན་པར་མ་མཛད། ལན་མ་བསྐྱོན་པའི་རྒྱུ་མཚན་ནི་ལན་ཅི་འདྲ་ཞིག་བསྐྱོན་ཡང་ཕ་རོལ་པོར་ཕན་པར་མི་འགྱུར་བར་གཟིགས་པས་ཡིན། དེས་ན་ལན་མ་བསྐྱོན་པར་བཏང་སྙོམས་སུ་བཞུགས་པས་ལུང་དུ་མ་བསྟན་པ་ཞེས་བརྗོད། དེས་མཚོན་པའི་སྐབས་རེར་ལན་གང་ཡང་མ་གསུངས་པར་བཞུགས་པར་མཛད་ཅིང་། སྐབས་རེར་བདག་ཡོད་པར་གསུངས་པ་དང་། སྐབས་རེར་བདག་ཡོད་པ་ལྟར་གསུངས་པ་དང་། སྐབས་རེར་བདག་མེད་པར་གསུངས་པ་ལྟ་བུ་ཆོས་ཚུལ་སྣ་ཚོགས་སུ་གསུངས་པ་དེ་དག་གདུལ་བྱའི་ཁམས་དང་མོས་པ་ལ་བསྟུན་ནས་གསུངས་པ་ཤིན་ཏུ་གསལ་པོ་ཡིན། དེའི་ཕྱིར་མདོ་ལ་སྒྲ་ཇི་བཞིན་པར་ཁས་བླང་དུ་རུང་བ་ཞིག་དང་། སྒྲ་ཇི་བཞིན་པར་ཁས་བླང་དུ་མི་རུང་བ་ཞིག་སྟེ་དྲང་ངེས་གཉིས་སུ་གསུངས་ཤིང་། དྲང་ངེས་དེ་ཡང་མཐར་གཏུགས་ན་བརྗོད་བྱ་ལ་དྲང་ངེས་གཉིས་སུ་བཞག་ནས་དེ་དང་འབྲེལ་ཏེ་རྗོད་བྱེད་ཀྱི་ཚིག་གམ་མདོ་ལ་དྲང་ངེས་གཉིས་སུ་གསུངས་ཡོད།

དྲང་ངེས་ཀྱི་རྣམ་གཞག །

བཅོམ་ལྡན་འདས་ཀྱིས་གསུངས་པའི་ཆོས་ཚུལ་ཐམས་ཅད་བདེན་པ་གཉིས་ལ་བརྟེན་པས་དྲང་ངེས་གཉིས་སུ་འདུ་ཞིང་། ཀུན་རྫོབ་བདེན་པ་བརྗོད་བྱའི་གཙོ་བོར་བྱས་ནས་བསྟན་པའི་མདོ་ལ་དྲང་དོན་གྱི་མདོ་དང༌། དོན་དམ་བདེན་པ་བརྗོད་བྱའི་གཙོ་བོར་བྱས་ནས་བསྟན་པའི་མདོ་ལ་ངེས་དོན་གྱི་མདོ་ཞེས་གསུངས། འོ་ན་དོན་དམ་བདེན་པ་དང་ཀུན་རྫོབ་བདེན་པ་ཞེས་པ་གང་ཡིན་ཞེ་ན། གོང་དུ་བཤད་པ་ལྟར་ང་ཞེས་པ་མ་བརྟགས་མ་དཔྱད་པའི་དབང་དུ་ཡོད་ཅིང་། དེ་ཡོད་པས་འཁོར་བ་དང་ཐར་པའི་རྣམ་གཞག་འཇོག་ལ། སེམས་དུལ་བའི་ང་དང་སེམས་མ་དུལ་བའི་ང་ཡོད་པ་བསྙོན་མེད་ཡིན། འོན་ཀྱང་རྣམ་གཞག་དེ་དག་མ་བརྟགས་མ་དཔྱད་པའི་དབང་དུ་བྱས་ཏེ་བཞག་པ་དང་དེ་ལ་ཐ་སྙད་བདེན་པ་ཞེས་བརྗོད།

དེ་ལྟ་བུའི་བདེ་སྡུག་བྱེད་པ་པོ་དང༌། ལས་གསོག་པ་པོའི་ང་དེ་ཕུང་པོ་ལྔ་ལ་བརྟེན་ནས་བཏགས་ཙམ་ལས་དེའི་ཡིན་ལུགས་ཅི་འདྲ་ཡིན་བརྟགས་ན་རྙེད་དུ་མེད། ང་ཕུང་པོ་ལ་བརྟེན་ནས་བཏགས་ཙམ་ཡིན་པས་དོན་གྱི་ངོས་ནས་མ་གྲུབ་པ་ཤིན་ཏུ་གསལ་བར་གྲུབ་ལ། ང་དོན་གྱི་ངོས་ནས་མ་གྲུབ་ཀྱང་རང་རེར་དོན་གྱི་ངོས་ནས་གྲུབ་པར་སྣང་བ་ཡིན། དེ་ལྟར་སྣང་བ་ལྟར་དུ་གྲུབ་པས་སྟོང་པ་དེ་བཏགས་དོན་བཙལ་ནས་རྙེད་པ་ཡིན་ལ། སྣང་ཙམ་གྱིས་མ་ཚིམ་པར་བཏགས་དོན་བཙལ་ནས་རྙེད་པའི་དོན་དེར་སྟོང་པ་ཉིད་དམ་དོན་དམ་བདེན་པ་ཞེས་བརྗོད། དེས་ན་ཕྱི་ནང་གི་ཆོས་གང་དང་གང་ལ་ཡང་རང་གི་ངོ་བོར་བདེན་པ་གཉིས་ཀྱི་རྣམ་གཞག་བཤད་དུ་ཡོད།

དོན་དམ་བདེན་པ་ཞེས་པ་ཆོས་ཉིད་ལ་བརྗོད་ཅིང་ཆོས་ཉིད་ཅེས་པ་ཆོས་ཤིག་གི་ཡིན་ལུགས་ལ་བརྗོད། དེས་ན་དོན་དམ་བདེན་པའམ་སྟོང་པ་ཉིད་ཅེས་པ་ཆོས་ཅན་ཞིག་གི་ཁྱད་ཆོས་ཡིན་ཞིང་། ཁྱད་གཞི་ཁྱད་ཆོས་གཉིས་རྟེན་དང་བརྟེན་པ་ཡིན་པས་ཁྱད་གཞི་ལ་བརྟེན་ནས་ཁྱད་ཆོས་དང་ཁྱད་ཆོས་ལ་བརྟེན་ནས་ཁྱད་གཞི་འཇོག་པ་ལས་ཁྱད་གཞི་མེད་པའི་ཁྱད་ཆོས་འཇོག་མི་ནུས། དེ་ལྟར་ཆོས་ཉིད་ཅེས་པ་ཆོས་ཅན་དེའི་ཡིན་ལུགས་ལ་འཇོག་པས་ཆོས་ཅན་མེད་པའི་ཆོས་ཉིད་འཇོག་མི་ནུས་ཕྱིར་བདེན་གཉིས་ངོ་བོ་གཅིག་ཡིན་པར་གསུངས། བདེན་གཉིས་ངོ་བོ་གཅིག་ཡིན་ཀྱང་གཅིག་བཏགས་དོན་བཙལ་ནས་འཇོག་པ་དང་གཅིག་བཏགས་དོན་མི་འཚོལ་བར་སྣང་ཙམ་དེའི་ངང་ནས་འཇོག་པས་ལྡོག་པ་ཐ་དད་དེ་ངོ་བོ་གཅིག་ལ་ལྡོག་པ་ཐ་དད་དུ་གསུངས། དེ་ལྟར་མདོ་ལ་དྲང་ངེས་འབྱེད་དགོས་པ་ལས་བཅོམ་ལྡན་འདས་ཀྱི་བཀའ་ཡིན་ཚད་སྒྲ་ཇི་བཞིན་དུ་ཁས་ལེན་མི་རུང༌བར་གསུངས་པ་ཡིན།

སྐབས་རེར་རང་སྡེ་རང་བཞིན་ཡོད་པར་སྨྲ་བའི་སྡེ་ཚན་གྱི་ནང་ལ་བཅོམ་ལྡན་འདས་ཀྱི་གསུང་སྒྲ་ཇི་བཞིན་པ་དེ་ངེས་དོན་དང༌། སྒྲ་ཇི་བཞིན་པ་མིན་པ་དེ་དྲང་དོན་ཡིན་པའི་འགྲེལ་ལུགས་ཤིག་ཀྱང་ཡོད་མོད། རང་བཞིན་མེད་པར་སྨྲ་བས་དྲང་ངེས་ཀྱི་ཁྱད་པར་དེ་སྒྲ་ཇི་བཞིན་དུ་ཁས་ལེན་རུང་བ་དང་མི་རུང་བ་ཙམ་གྱི་སྒོ་ནས་འཇོག་པ་མིན་པར། གོང་དུ་བཤད་པ་ལྟར་བརྗོད་བྱ་བདེན་པ་གཉིས་སུ་གནས་ཕྱིར་རྗོད་བྱེད་ལ་དྲང་ངེས་གཉིས་སུ་འཇོག་དགོས་པར་གསུངས། དེར་བརྟེན་བཅོམ་ལྡན་འདས་ཀྱིས་གསུངས་པའི་མདོ་ཉིད་ལ་དཔྱད་པ་བྱས་ཏེ་མདོ་འདི་དང་འདིས་མཐར་ཐུག་གམ་ངེས་དོན་གྱི་དོན་སྟོན་པ་དང༌། མདོ་འདི་དང་འདིས་མཐར་ཐུག་གམ་ངེས་དོན་གྱི་དོན་མི་སྟོན་ཞེས་ཁྱད་པར་འབྱེད་པ་ཡིན།

དེ་ལྟ་བུའི་དཔྱོད་ཚུལ་དེ་བཅོམ་ལྡན་འདས་ཀྱི་མདོ་གཞན་ཞིག་ལ་བརྟེན་དགོས་ན། དེ་ལྟ་བུའི་མདོ་དེ་སྒྲ་ཇི་བཞིན་དུ་ཁས་ལེན་དུ་རུང་མིན་ཡང་མདོ་གཞན་ཞིག་ལ་བརྟེན་དགོས་པ་སོགས་ཐུག་མེད་དུ་འགྲོ་བས། མདོ་དེ་ཉིད་ལ་དོན་དམ་བདེན་པ་དངོས་བསྟན་བསྟན་བྱའི་གཙོ་བོར་བྱས་ནས་བསྟན་པའི་མདོ་ཡིན་མིན་རིགས་པས་དཔྱད་དེ། མཐར་གཏུགས་ན་རིགས་པ་ཁོ་ནའི་སྒོ་ནས་དྲང་ངེས་ཀྱི་རྣམ་གཞག་གཏན་ལ་འབེབས་པ་ལས་ལུང་ལ་བརྟེན་ནས་དྲང་ངེས་ཀྱི་རྣམ་གཞག་གཏན་ལ་འབེབས་མི་ནུས། དེའི་ཕྱིར་བཅོམ་ལྡན་འདས་ཉིད་ཀྱིས། དགེ་སློང་དག་གམ་མཁས་རྣམས་ཀྱིས། །བསྲེགས་བཅད་བརྡར་བའི་གསེར་བཞིན་དུ། །ལེགས་པར་བརྟགས་ལ་ང་ཡི་བཀའ། །བླང་བར་བྱ་ཡི་གུས་ཕྱིར་མིན། །ཞེས་ང་ལ་གུས་པ་ཡོད་པ་རྒྱུ་མཚན་དུ་བྱས་ནས་ངའི་བཀའ་ལ་བརྩི་བ་དང་ཁས་ལེན་པ་མིན་པར། ངས་གསུངས་པའི་བཀའ་ལ་ཁྱེད་ཅག་གིས་རིགས་པས་གནོད་པ་ཡོད་མེད་བརྟག་དཔྱད་བྱས་ཏེ། རིགས་པས་གནོད་པ་མེད་པའམ་རིགས་པའི་སྒྲུབ་བྱེད་དང་ལྡན་པ་རྣམས་ཁས་ལེན་པ་དང་། རིགས་པས་དཔྱད་པའི་ཚེ་གནོད་པ་དང་བཅས་པ་རྣམས་སྒྲ་ཇི་བཞིན་པར་ཁས་ལེན་དུ་མི་རུང་བས། དེའི་དགོངས་པ་གཞན་དུ་འགྲེལ་དགོས་པར་གསུངས་ཡོད།

དེ་ལྟར་མགོན་པོ་ཀླུ་སྒྲུབ་ཡབ་སྲས་ཀྱིས་གཙོ་བོ་བཅོམ་ལྡན་འདས་ཉིད་ཀྱིས་རིགས་པས་དཔྱད་དེ་ཐག་གཅོད་དགོས་པར་གསུངས་པའི་དགོངས་པ་ཇི་བཞིན་བསྒྲུབས་ཏེ་རིགས་པས་དཔྱད་པ་གནང་ནས་དབུ་མ་རིགས་ཚོགས་དྲུག་ལ་སོགས་པས་བཅོམ་ལྡན་འདས་ཀྱིས་སྟོང་པ་ཉིད་དམ་བདག་མེད་པའི་དོན་སྣ་ཚོགས་གསུངས་པའི་ནང་ནས། བདག་མེད་དམ་སྟོང་པ་ཉིད་ཀྱི་དོན་གང་ཞིག་རིགས་པས་ཇི་ཙམ་དཔྱད་ཀྱང་གནོད་པ་མེད་པར་ངེས་པ་ཇེ་འཕེལ་ཇེ་འཕེལ་དུ་འགྲོ་རྒྱུ་ཡོད་པ་དེ་ཉིད་བཅོམ་ལྡན་འདས་ཀྱི་དགོངས་པ་མཐར་ཐུག་ཡིན་པར་གཏན་ལ་ཕབ་ཡོད། དེ་ལྟར་དཔལ་ནཱ་ལེནྡྲའི་ཆོས་བརྒྱུད་འཛིན་པ་རྣམས་ཀྱིས་རིགས་པས་དཔྱད་པ་གནང་རྒྱུ་དེ་གཙོ་བོར་མཛད་ཡོད།

ལྟ་བ་དང་འབྲེལ་བའི་སྒོ་ནས་རྒྱ་ཆེ་བའི་རྣམ་གཞག་འགའ་ཞིག་ལ་འཇོག་སྟངས་མི་མཐུན་པ་ཅུང་ཟད་ཡོད་ཀྱང་མི་མཐུན་པ་ཆེན་པོ་དེ་འདྲ་མེད། ཟབ་མོ་ལྟ་བའི་ཕྱོགས་ལ་མི་མཐུན་པ་ཆེ་བར་བརྟེན་ལྟ་བ་འཆད་པའི་ཚེ་མགོན་པོ་ཀླུ་སྒྲུབ་ཡབ་སྲས་ཀྱི་བཞེད་པ་དེ་གཙོ་བོར་བརྩི་དགོས་པ་ཡིན། ཆེན་པོ་ཧོར་གྱི་ཆོས་གྲོགས་དང་བོད་པ་རྣམས་ལ་མཚོན་ན། རང་རེའི་ཆོས་བརྒྱུད་དེ་དཔལ་ནཱ་ལེནྡྲའི་ཆོས་བརྒྱུད་དྲི་མ་མེད་པ་དེ་ཡིན་པས་ལྟ་བ་འཆད་པའི་ཚེ་མགོན་པོ་ཀླུ་སྒྲུབ་ཀྱི་གཞུང་རྣམས་གཙོ་བོར་འཛིན་དགོས་ལ། བོད་གངས་ཅན་གྱི་ལྗོངས་ཀྱི་ས་དགེ་བཀའ་རྙིང་སོགས་རིས་སུ་མ་ཆད་པའི་ཆོས་བརྒྱུད་ཐམས་ཅད་ཀྱིས་མགོན་པོ་ཀླུ་སྒྲུབ་ཀྱི་གཞུང་གཙོ་བོར་འཛིན་གྱི་ཡོད།

བདེ་བ་མཐའ་མེད་དང་སྡུག་བསྔལ་མཐའ་ཡོད་དུ་བསྟན་པ།

མཚམས་འདིར་བཤད་འདོད་པ་ཞིག་ལ། ང་ལ་ཐོག་མའི་མཐའ་མེད་ཅེས་ཐག་བཅད་པ་ལྟར། ང་ལ་བདེ་སྡུག་མང་པོ་འོང་བཞིན་ཡོད་པས། རང་གི་ངང་གིས་ང་ལ་སྡུག་བསྔལ་མི་འདོད་པ་དང་བདེ་བ་འདོད་པའི་བློ་དེ་ཡང་ཐོག་མ་མེད་པ་ནས་ཡོད་པས་དེ་ལ་ཡང་ཐོག་མའི་མཐའ་མེད་པར་འདོད་དགོས། འོ་ན་བདེ་སྡུག་གཉིས་པོ་རྒྱུ་དང་རྐྱེན་ལ་བརྟེན་ནས་འབྱུང་བས། རྒྱུ་དང་རྐྱེན་ལ་ཐོག་མ་དང་མཐའ་མ་ཡོད་དམ་ཞེ་ན། དེ་ལ་ཡང་ཐོག་མ་མེད་ཅེས་གསུངས། འོན་ཀྱང་བདེ་བའི་རྒྱུ་ལ་ཐོག་མ་དང་མཐའ་མའི་མཐའ་མེད་ཀྱང་། སྡུག་བསྔལ་གྱི་རྒྱུ་ལ་མཐའ་མ་ཡོད་པས་སྡུག་བསྔལ་ལ་མཐའ་མའི་མཐའ་ཡོད། བདེ་བ་ལ་ཟག་མེད་ཀྱི་བདེ་བ་ཡང་བཤད་དུ་ཡོད་པས་མཐའ་མེད་པར་འདོད་དགོས། དེ་ལྟར་སྡུག་བསྔལ་ལ་མཐའ་ཡོད་པ་དང་བདེ་བ་ལ་མཐའ་མེད་པར་གསུངས་པས་སེམས་ལ་སྤོབས་པ་རྙེད་རྒྱུ་ལྟ་བུ་ལེགས་པོ་མི་འདུག་གམ། གསུངས་ཏེ་བཞད།

བདེ་སྡུག་ཅེས་པ་གང་ལ་བརྟེན་ནས་འབྱུང་ཞེ་ན། སྤྱོད་འཇུག་ལས། ཐོག་མེད་བདེ་སྡུག་ལས་ལས་ཡིན། །ཞེས་གསུངས་པ་ལྟར། སེམས་མེད་བེམ་པོའམ་འབྱུང་བའི་རྫས་རྒྱུན་དང༌། སེམས་ལྡན་གྱི་ཤེས་པའི་ཉེར་ལེན་ནམ་རིགས་འདྲའི་རྒྱུན་གཉིས་པོ་ཐོག་མ་མེད་པ་ནས་ཡོད་ཅིང་རྒྱུན་མཐུད་ནས་ཡོང་བ་དེ་ཆོས་ཉིད་ཡིན་པ་ལས་ལས་ཀྱི་སྟོབས་ཀྱིས་འབྱུང་བ་མིན། ཕྱིའི་གཟུགས་ཅན་ནམ་སེམས་མེད་བེམ་པོ་དང་འབྲེལ་ནས་བཤད་ན་རྫས་ཀྱི་ནུས་པ་འདྲ་མིན་སྣ་ཚོགས་ཡོང་ཆོག །དཔེར་ན། གཟུགས་ཅན་གྱི་རྫས་རྒྱུན་ཕྲ་མོ་གང་ཞིག་ཤེས་པའི་རྟེན་དང་སེམས་མེད་བེམ་པོའི་རྟེན་གང་དུ་འགྲོ་མིན་རྫས་ཀྱི་ནུས་པ་ལ་རག་ལས་པ་ལས་ལས་དང་འབྲེལ་བ་མེད།

དཔེར་ན། ལྗོན་ཤིང་དང་ས་རྡོ་རི་བྲག་ལ་སོགས་པ་འགྲུབ་བྱེད་ཀྱི་རྫས་ཀྱི་ནུས་པ་ཕྲ་མོའི་སྟེང་ནས་བཤད་ན། དེ་དག་དང་རང་རེའི་ལུས་པོ་འགྲུབ་བྱེད་ཀྱི་རྫས་ཀྱི་ནུས་པ་ཕྲ་མོ་གཉིས་རིགས་གཅིག་པ་ཡིན་པ་ལས་མི་འདྲ་བའི་ཁྱད་པར་བཤད་རྒྱུ་མེད། འོན་ཀྱང་རྫས་ཕྲ་མོ་ཧ་ཅང་མང་པོ་འདུས་པའི་ཚེ། དེ་དག་འདུས་པའི་ནུས་པ་ལ་བརྟེན་ནས་རྫས་འགའ་ཞིག་མཐར་རྣམ་ཤེས་ཀྱི་རྟེན་དུ་འགྲོ་བ་དང༌། རྫས་ཀྱི་རིགས་འགའ་ཞིག་རྣམ་ཤེས་ཀྱི་རྟེན་དུ་མི་འགྲོ་བའི་ཁྱད་པར་འབྱུང་བ་ཡིན། ཕལ་ཆེར་ཁྱད་པར་དེ་རྫས་ཀྱི་ནུས་པ་ལ་བརྟེན་པ་མིན་ནམ། ལས་དང་འབྲེལ་བ་ཡོད་མེད་མི་ཤེས། ཞི་བ་ལྷའི་སྤྱོད་འཇུག་ཏུ་འབྲས་བུའི་རྣམ་འགྱུར་མི་འདྲ་བ་སྣ་ཚོགས་པ་དེ་དག་རང་རང་གི་རྒྱུ་ལ་བརྟེན་ནས་འབྱུང་བ་ཡིན་ཞེས་སྤྱིར་བཏང་ནས། བྱེ་བྲག་ཏུ། ཐོག་མེད་བདེ་སྡུག་ལས་ལས་ཡིན། །ཞེས་བདེ་སྡུག་གཉིས་པོ་ལས་ལ་བརྟེན་ནས་བྱུང་བ་དམིགས་སུ་བསལ་ནས་གསུངས་ཡོད།

དེ་ཡང་ཅིའི་ཕྱིར་བདེ་སྡུག་གཉིས་ལས་ལས་བྱུང་བ་ཡིན་ཞེ་ན། བདེ་སྡུག་ཅེས་པ་རང་གིས་མྱང་རྒྱུ་ཞིག་ཡིན་ཞིང་། གང་མྱང་རྒྱུའི་འབྲས་བུའི་ཆོས་དེ་རང་གིས་མྱང་དགོས་པ་ཡིན་པས། དེའི་སྐྱེད་བྱེད་ཀྱི་རྒྱུ་དེ་ཡང་གཞན་ལ་བདེ་སྡུག་སྟེར་བ་ལ་ཕན་གནོད་འབྲེལ་བའི་བྱ་བའམ། གཞན་ལ་བདེ་སྡུག་སྟེར་བའི་ལས་ཤིག་གི་སྟོབས་ལ་བརྟེན་ནས་རང་གིས་འབྲས་བུ་བདེ་སྡུག་མྱོང་བ་ཕལ་ཆེར་ཡིན་པར་སྣང་། ལས་ཞེས་པ་བྱ་བར་གོ་ཞིང་། བྱ་བ་བྱེད་པ་པོ་དང་འབྲེལ་བ་ཡིན། བྱེད་པ་པོ་དང་མ་འབྲེལ་བར་བྱ་བ་འབྱུང་བ་མེད། བྱེད་པ་པོ་ཞིག་གིས་བྱས་པའི་བྱ་བའི་ཡུལ་ལ་ཕན་གནོད་འབྲེལ་བའི་བྱ་བ་ཞིག་ལ་ལས་ཞེས་བརྗོད་ཅིང་། ལས་སམ་བྱ་བ་དེས་གཞན་ཕ་རོལ་པོར་བདེ་སྡུག་གི་འབྲས་བུ་སྐྱེད་པར་བྱས་པ་དང་། དེ་ལ་བརྟེན་ནས་རང་ལ་བདེ་སྡུག་གི་འབྲས་བུ་འབྱུང་བ་ཡིན། དེ་ལྟར་རྒྱུ་འབྲས་ཀྱི་འབྲེལ་བ་སྤྱིར་བཏང་སྟེ་བྱེ་བྲག་ཏུ། ཐོག་མེད་བདེ་སྡུག་ལས་ལས་ཡིན། །ཞེས་གསུངས་པ་ཕལ་ཆེར་དེ་འདྲ་ཞིག་ལ་གོ་དགོས།

དེས་ན་ལས་ལ་ཐོག་མའི་མཐའ་མེད་པར་མ་ཟད། ཟག་མེད་ཀྱི་ལས་ལ་མཚོན་ན་མཐའ་མའི་མཐའ་ཡང་མེད། ཟག་བཅས་ཀྱི་ལས་ཀྱི་རྒྱུ་ཟག་པ་ཉོན་མོངས་ལ་ཐོག་མའི་མཐའ་མེད་ཀྱང་མཐའ་མའི་མཐའ་ཡོད་པས་དེ་ལ་བརྟེན་ནས་བྱུང་བའི་ཟག་བཅས་ཀྱི་ལས་ལ་ཡང་ཐོག་མའི་མཐའ་མེད་ཀྱང་མཐའ་མའི་མཐའ་ཡོད།

སྡུག་བསྔལ་གྱི་རྒྱུ་མ་རིག་པ་དང་དེའི་འགལ་ཟླ་བཤད་པ།

གོང་དུ་བཤད་པ་ལྟར་སྡུག་བསྔལ་འདོད་པ་སུ་ཡང་མེད་ཀྱང་སྡུག་བསྔལ་མཚམས་མ་ཆད་པར་འབྱུང་བ་དེ་མི་ཤེས་པའི་དབང་གིས་འབྱུང་བ་ཤིན་ཏུ་གསལ་པོ་ཡིན། ཤེས་བཞིན་དུ་སྡུག་བསྔལ་གྱི་རྒྱུ་སྒྲུབ་པ་མི་འོང་། དེ་ལྟར་མི་ཤེས་པའི་དབང་གིས་སྡུག་བསྔལ་གྱི་རྒྱུ་སྒྲུབ་བཞིན་པ་ཤིན་ཏུ་གསལ་ལ། དེ་ལྟ་བུའི་མི་ཤེས་པ་ལ་རང་གི་འགལ་ཟླར་གྱུར་པའི་ཤེས་པའི་བློའམ་གཉེན་པོ་སྟོབས་ལྡན་ཡོད་པས་ཐོག་མའི་མཐའ་མེད་ཀྱང་མཐའ་མའི་མཐའ་ཡོད།

མི་ཤེས་པ་དེ་ཡང་རྒྱུ་རྐྱེན་མ་ཚང་བའི་དབང་གིས་མི་ཤེས་པར་གྱུར་པ་ལས། རྒྱུ་རྐྱེན་ཚང་བའི་ཚེ་ན་མི་ཤེས་པ་སེལ་ནུས་ཀྱི་ཡོད། བརྗེད་ངས་དང་རྣམ་གཡེང་གི་གཞན་དབང་དུ་སོང་སྟེ་ཐད་ཀ་ཐད་ཀར་ཤེས་པའི་དོན་འགའ་ཞིག་བརྗེད་ནས་མི་ཤེས་པར་གྱུར་པའི་སྐབས་ཡོད་ཀྱང་། སྤྱིར་བཏང་བཤད་ན་ཡུལ་ཤེས་པའི་བློ་ལ་འགལ་ཟླ་མེད་ཅིང་། ཡུལ་ཤེས་པ་ཞེས་པ་དོན་ལ་ཡོད་པ་ཞིག་ཤེས་པར་གོ་བ་ཡིན། མི་ཤེས་པ་ལ་ཡུལ་གང་ཞིག་དོན་ལ་གྲུབ་ནའང་མི་ཤེས་པའི་རིགས་ཤིག་དང༌། ཡང་དོན་ལ་ཇི་ལྟར་གྲུབ་པ་དེའི་ལྡོག་ཟླ་འཛིན་པའི་མི་ཤེས་པ་ཞིག་སྟེ་གཉིས་སུ་དབྱེར་ཡོད། དེའི་ཕྱིར་མ་རིག་པ་ལ་རྨོངས་ཙམ་གྱི་མ་རིག་པ་ཞིག་དང༌། ཕྱིན་ཅི་ལོག་ཏུ་རྟོག་པའི་མ་རིག་པ་ཞིག་སྟེ་གཉིས་སུ་གསུངས་པ་ལྟར་རྨོངས་པ་ལ་རིགས་འདྲ་མིན་ཡོད།

མདོར་ན། སྡུག་བསྔལ་མི་ཤེས་པའི་དབང་གིས་བྱུང་ཞིང་། མི་ཤེས་པའི་གཙོ་བོ་ནི་དེ་ཁོ་ན་ཉིད་ལ་རྨོངས་པའི་བློ་དེ་ཡིན་ལ། དེ་ཁོ་ན་ཉིད་ལ་རྨོངས་པའི་ཕྱིན་ཅི་ལོག་གི་རྟོག་པའམ་མི་ཤེས་པའི་བློ་ཡིན་ཕྱིན་ཆད། དེའི་གཉེན་པོའམ་འགལ་ཟླར་གྱུར་པའི་ཡུལ་ཤེས་པའི་བློའམ་ཕྱིན་ཅི་མ་ལོག་པའི་རྟོག་པ་ཞིག་དུས་ནམ་ཡང་ཡོད། དོན་ལ་རྨོངས་ཏེ་ཕྱིན་ཅི་ལོག་ཏུ་འཛིན་པའི་བློ་ཡིན་ན། དོན་ལ་ཇི་ལྟར་ཡོད་པ་ལས་རྒྱབ་འགལ་དུ་འཛིན་པའི་བློ་ཡིན་དགོས། དོན་གྱི་དངོས་པོའི་གནས་ལུགས་དེ་གཏན་དུ་གནས་ཤིང༌། བདེན་པ་དེ་ནམ་ཡང་བདེན་པའི་ངོ་བོར་གནས་པས་དེ་ཤེས་པའི་བློ་ཞིག་ནམ་ཡིན་ཡང་ཡོང་སྲིད་པ་ཡིན།

བདེན་པ་ཤེས་པའི་བློ་སྐྱེས་པའི་ཉིན་མོ་དེར་བདེན་པ་ལ་ཕྱིན་ཅི་ལོག་ཏུ་རྟོག་པའི་བློ་འགག་པར་འགྱུར་བ་ཆོས་ཉིད་ཡིན། དེ་ཡང་ཕྱིན་ཅི་མ་ལོག་པའི་ལྟ་བ་དང་ཕྱིན་ཅི་མ་ལོག་པའི་རྟོག་པ་རང་རེའི་རྒྱུད་ལ་སྐྱེ་རྒྱུ་ཡོད་པ་ཙམ་དུ་མ་ཟད། དེ་ཉིད་གོང་ནས་གོང་དུ་འཕེལ་རྒྱུ་ཡོད་པས། ཕྱིན་ཅི་ལོག་གི་རྟོག་པར་འགག་རྒྱུ་ཡོད་པ་དང་། དེ་འགགས་པས་དེས་བསྐྱེད་པའི་སྡུག་བསྔལ་འགག་པར་འགྱུར་བས་ཕྱིན་ཅི་ལོག་གི་རྟོག་པ་དང་དེས་བསྐྱེད་པའི་སྡུག་བསྔལ་གཉིས་མཐའ་ཅན་ཡིན་པར་གྲུབ་པ་ཡིན། ནང་པའི་ཆོས་ལ་གཞི་ལམ་འབྲས་གསུམ་དུ་དབྱེར་ཡོད་པ་ལས་འདི་དག་གཞིའི་གནས་ཚུལ་ཡིན།

ནང་པའི་གཞི་ལམ་འབྲས་གསུམ་གྱི་རྣམ་གཞག །

གཞིའི་གནས་ཚུལ་བདེན་པ་བཞིར་གསུངས་པ་ལས་རང་རེ་རྣམས་སྡུག་བསྔལ་མི་འདོད་པ་དང་བདེ་བ་འདོད་པ་ཡིན་པས། སྡུག་བསྔལ་ཤེས་པར་བྱ། ཀུན་འབྱུང་སྤང་བར་བྱ། འགོག་པ་མངོན་དུ་བྱ། ལམ་བསྒོམ་པར་བྱ་ཞེས་བདེན་བཞིའི་འཇུག་ལྡོག་གསུངས་པ་ནི་ལམ་བགྲོད་སྟངས་ཀྱི་རིམ་པ་ཡིན། ཀུན་འབྱུང་ཕྱིན་ཅི་ལོག་གི་རྟོག་པས་འབྲས་བུ་སྡུག་བསྔལ་སྐྱེད་པར་བྱེད་པ་དང་། རང་རེ་རྣམས་འབྲས་བུ་སྡུག་བསྔལ་མི་འདོད་པ་ཡིན་པ། འབྲས་བུ་སྡུག་བསྔལ་སྐྱེད་བྱེད་ཀྱི་ཕྱིན་ཅི་ལོག་གི་རྟོག་པའི་འགལ་ཟླ་ཕྱིན་ཅི་མ་ལོག་པའི་ལྟ་བ་ནམ་ཡིན་ཡང་ཡོད་ཆོག་ཅིང་སྐྱེ་རུང་བ་ཡིན་པ་ལྟར། དེ་བསྐྱེད་དེ་ཕྱིན་ཅི་ལོག་གི་རྟོག་པས་དྲངས་པའི་སྡུག་བསྔལ་འགགས་པའི་འགོག་པ་མྱང་འདས་མངོན་དུ་བྱེད་ཐུབ་པའི་ཚུལ་གསུངས་པ་ནི་གཞི་དངོས་པོའི་གནས་ཚུལ་ལམ་ཡིན་ལུགས་དེ་ཡིན། འདིའི་སྐབས་ངོས་ཀྱིས་རྒྱུན་དུ་རྗོད་བཞིན་པའི་ནང་པའི་ཚན་རིག་ཅེས་པ་དེ་འཐོན་བཞིན་ཡོད་ལ། གོང་དུ་སེམས་ལྡན་དང་སེམས་མེད་ཀྱི་སྐོར་བཤད་པ་དེ་དག་ཀྱང་གཞིའི་གནས་ཚུལ་གྱི་སྐོར་ཡིན།

གཞིའི་གནས་ཚུལ་དེ་ལྟ་བུ་ཞིག་གི་སྟེང་ནས་སྡུག་བསྔལ་གྱི་རྩ་བ་ཕྱིན་ཅི་ལོག་གི་རྟོག་པར་ཐུག་པ་དང་། སྡུག་བསྔལ་ཟད་ནུས་པ། སྡུག་བསྔལ་ཟད་པའི་མཐའ་ཡོད་པར་གསུངས་པ་ལྟ་བུ་ནང་པའི་གྲུབ་མཐའ་འམ་ནང་པའི་ལྟ་གྲུབ་ཀྱི་སྡེ་ཚན་ཡིན། ནང་པའི་ལྟ་གྲུབ་དེའི་སྟེང་ནས་ནང་ཆོས་ཀྱི་ལག་ལེན་ནམ་ཉམས་ལེན་བྱུང་ཞིང་། ནང་ཆོས་ཀྱི་ཉམས་ལེན་དེ་ཡང་བསྡུས་ན་ངེས་འབྱུང་དང་བྱང་སེམས། ཡང་དག་པའི་ལྟ་བ་གསུམ་དུ་འདུས་ལ། རང་རེས་ཉམས་ལེན་བྱ་རྒྱུ་དེ་དག་ལ་ཐུག་ཡོད།

བྱང་ཆུབ་ཀྱི་སེམས་སྒོམ་པའི་ཕན་ཡོན།

གོང་དུ་ཞུས་པ་ལྟར་ཆོས་ལུགས་ཚང་མས་བསྒྲུབ་བྱ་བདེ་བ་ཡིན་པར་བཤད་དེ་དེ་སྒྲུབ་པའི་ཚུལ་འཆད་པ་ཡིན། ནང་པ་སངས་རྒྱས་པའི་ཆོས་ནས་ཀྱང་བསྒྲུབ་བྱ་བདེ་བ་ཡིན་པར་གསུངས་ཡོད། དེ་ལྟ་བུའི་བདེ་བ་ལ་མགོན་པོ་ཀླུ་སྒྲུབ་ཀྱི་དབུ་མ་རིན་ཆེན་ཕྲེང་བ་དང་ཨཱརྱ་དེ་ཝའི་བཞི་བརྒྱ་པ་སོགས་ནས་གསུངས་པ་ལྟར་གནས་སྐབས་མངོན་མཐོའི་བདེ་བ་དང་མཐར་ཐུག་ངེས་ལེགས་ཐར་པའི་བདེ་བ་གཉིས་སུ་ཡོད།

དེ་ཡང་ངེས་ལེགས་སྒྲུབ་པའི་ལམ་ཆ་ཚང་བར་བསླབས་ན་གནས་སྐབས་མངོན་མཐོའི་བདེ་བ་སྒྲུབ་པའི་ཐབས་རྣམས་ཞར་ལ་ཚང་འོང་བ་དང་། དེ་བཞིན་དུ་ངེས་ལེགས་ཐམས་ཅད་མཁྱེན་པའི་གོ་འཕང་སྒྲུབ་པར་བྱེད་ན་ཡང་ངེས་ལེགས་ཐར་པ་ཙམ་སྒྲུབ་པར་བྱེད་པའི་ཐབས་རྣམས་ཞར་ལ་ཚང་འོང་བ་ཡིན་པས། བྱམས་སྨོན་ལས། ངན་འགྲོའི་ལམ་ནི་བཟློག་བགྱིད་ཅིང༌། །མཐོ་རིས་ལམ་ནི་རབ་སྟོན་ལ། །རྒ་ཤི་མེད་པར་འདྲེན་བགྱིད་པ། །བྱང་ཆུབ་སེམས་ལ་ཕྱག་འཚལ་ལོ། །ཞེས་གསུངས་པ་ལྟར། ལམ་གཙོ་གསུམ་གྱི་གཙོ་བོ་གཞན་ཕན་གྱི་བསམ་པ་ཕུལ་དུ་བྱུང་བ་བྱང་ཆུབ་ཀྱི་སེམས་ཉམས་སུ་བླངས་ན་གཞན་ལ་གནོད་པའི་བྱ་བ་ཀུན་སློང་དང་བཅས་པ་ལྡོག་པ་རང་བཞིན་གྱིས་ཚང་འོང་བས་མངོན་མཐོ་སྒྲུབ་པའི་ཐབས་ཀྱང་དེའི་སྟེང་ནས་ཚང་འོང་བ་དང་། དེ་བཞིན་དུ་བྱང་ཆུབ་ཀྱི་སེམས་སམ་རྣམ་མཁྱེན་དོན་གཉེར་གྱི་བློ་ཡོད་ན། ཤེས་བྱའི་སྒྲིབ་པ་ལ་སྐྱོན་དུ་ལྟ་བ་འོང་ལ། ཤེས་བྱའི་སྒྲིབ་པ་ལ་སྐྱོན་དུ་ལྟ་བའི་གང་ཟག་དེས་ཉོན་མོངས་པའི་སྒྲིབ་པ་དང་དུ་ལེན་པ་མི་སྲིད་ཅིང་། རང་ཉིད་ཉོན་མོངས་པའི་གཞན་དབང་དུ་གཏོང་བ་མི་སྲིད་པས། རྣམ་མཁྱེན་དོན་དུ་གཉེར་ཞིང༌བྱང་ཆུབ་ཀྱི་སེམས་ཉམས་ལེན་བྱེད་པ་རྣམས་ལ་ཐར་པ་ཐོབ་པ་ལ་གེགས་བྱེད་པའི་ཉོན་མོངས་པའི་སྒྲིབ་པའི་གཉེན་པོ་ཞར་ལ་ཚང་འོང་བ་ཡིན། དེ་བཞིན་དུ་མཐར་ཐུག་རྣམ་མཁྱེན་དོན་གཉེར་གྱི་བློ་ཡོད་ན་ཐར་པ་དོན་གཉེར་གྱི་བློ་ཞར་ལ་འོང་བས་བྱང་ཆུབ་ཀྱི་སེམས་བསྒོམ་པ་དེ་གཙོ་བོར་གྱུར་ཡོད། དེ་ལྟར་ངེས་འབྱུང་དང་བྱང་སེམས་ཀྱི་ཉམས་ལེན་ཡོད་ན། མངོན་མཐོ་སྒྲུབ་བྱེད་ཞར་ལ་ཚང་ཞིང༌མངོན་མཐོའི་ཕུན་ཚོགས་ཀྱང་ཞར་ལ་འགྲུབ་ཡོང་བ་ཡིན།

མངོན་མཐོའི་བདེ་བ་ལ་ཚེ་ཕྱི་མའི་མངོན་མཐོའི་བདེ་བ་ཞིག་དང༌། ཚེ་འདིའི་མངོན་མཐོའི་བདེ་བ་ཞིག་སྟེ་གཉིས་སུ་ཡོད་པ་ལས་ཆོས་ཉམས་སུ་བླངས་ན། ཚེ་ཕྱི་མ་ལ་ཕན་པར་མ་ཟད་ཚེ་འདི་ལ་ཡང་རྐྱེན་ངན་གྲོགས་སུ་སྒྱུར་ཤེས་པ་དང༌། རྐྱེན་ངན་ལམ་དུ་འཁྱེར་ཤེས་པ་ཞིག་འོང་ལ། དེ་བྱུང་བས་སེམས་ཀྱི་སྡུག་བསྔལ་རང་བཞིན་གྱིས་ཉུང་དུ་ཕྱིན་ཏེ་སེམས་སྐྱིད་པ་དང་། འགལ་རྐྱེན་གང་དང་འཕྲད་ཀྱང་སེམས་ལ་མི་བདེ་བ་ཆེན་པོ་མི་འོང་བས་སེམས་སྐྱིད་པ་དང༌། སེམས་སྐྱིད་པ་བྱུང་བས་ལུས་བདེ་བ་འོང་བ་དེང་སང་ཚན་རིག་པའི་བརྟག་དཔྱད་ཀྱི་ལམ་ནས་ཀྱང་འགྲེལ་བཤད་ཧ་ཅང་གསལ་པོ་བརྒྱབ་ཡོད།

ཚན་རིག་པས་སེམས་སྐྱིད་མ་སྐྱིད་དང༌། སེམས་དུལ་མ་དུལ་ལ་བརྟེན་ནས་ཀླད་པའི་འགྱུར་བ་དང་དེ་ལ་བརྟེན་པའི་ལུས་ཀྱི་འབྱུང་བ་འཕོ་འགྱུར་འོང་བར་ཁྱད་པར་ཤིན་ཏུ་ཆེན་པོ་ཡོད་པ་ལྟ་བུ་ལུས་སེམས་གཉིས་ལ་འབྲེལ་བ་ཤིན་ཏུ་ཆེན་པོ་ཡོད་པར་བཤད་ཀྱི་འདུག །ཇི་ཙམ་གྱིས་སེམས་དུལ་བ་དེའི་ཚོད་ཀྱིས་སེམས་སྐྱིད་པ་དང༌། སེམས་སྐྱིད་པ་དེའི་ཚོད་ཀྱིས་ལུས་བདེ་བ་འོང་ལ། དོན་དམ་པའི་མི་ཚེ་དོན་དང་ལྡན་པའི་སྐྱིད་པོ་ཞིག་ཡོང་བར་ནང་སེམས་ཀྱི་སྟེང་ནས་བསམ་བློ་གཏོང་ཤེས་པ་ཞིག་དགོས་རྒྱུ་ཤིན་ཏུ་གལ་ཆེ། གལ་ཏེ་སྐྱེ་བ་ཕྱི་མ་ཁས་མི་ལེན་པ་ཞིག་ཡིན་ནའང་ཇི་ཙམ་གྱིས་ཆོས་ནས་བཤད་པའི་སེམས་འདུལ་བའི་ཐབས་ལམ་ལ་བསམ་བློ་བཏང་ན། དེའི་ཚོད་ཀྱིས་མི་ཚེ་སྐྱིད་པོ་ཡོང་བར་ཕན་ཐོགས་ཡོད་པ་ཏན་ཏན་ཡིན།

འཇིག་རྟེན་བཀོད་པ་པོ་འདོད་པའི་ཆོས་ལུགས་དང་འབྲེལ་ནས་བཤད་ན་གཙོ་བོ་དད་པ་ཡིན་པས། ཆོས་ཁས་མི་ལེན་པའི་མི་རྣམས་ཀྱིས་དེ་ལྟ་བུའི་དད་པའི་ལམ་ནས་སྡུག་བསྔལ་སེལ་ཐབས་བྱ་རྒྱུ་ཁག་པོ་ཡིན། སངས་རྒྱས་པའི་ཆོས་ཀྱིས་གཙོ་བོ་སེམས་ཞི་བར་བྱེད་པ་དང་། སེམས་མ་ཞི་བ་སེལ་བའི་ཐབས་སུ་ཤེས་རབ་ཀྱི་གྲོགས་དང་བཅས་པའི་དད་པ་དགོས་པར་གསུངས་ཤིང་། དེ་ཡང་དད་པ་རྐྱང་པ་ཙམ་གཙོ་བོ་མ་ཡིན་པར་ཤེས་རབ་ཀྱིས་དཔྱད་པ་བྱས་ཏེ་སེམས་ལ་ཞི་བདེ་བསྐྲུན་པའི་ཉམས་ལེན་བྱེད་ཐབས་གསུངས་ཡོད་པར་བརྟེན། ཆོས་ཁས་མི་ལེན་པའི་མི་རྣམས་ཀྱིས་ཀྱང་ཉམས་སུ་བླང་རྒྱུ་ཡོད་པ་ཞིག་ཡིན།

རྟེན་འབྱུང་ཤེས་པའི་ཕན་ཡོན།

ནང་པ་མིན་པའམ་ཆོས་ཁས་མི་ལེན་པ་ཞིག་ཡིན་ཀྱང་དེ་དག་གིས་ཚེ་འདིའི་བདེ་སྐྱིད་སྒྲུབ་པའི་ཆེད་དུ་ནང་པའི་གཞུང་ནས་བཤད་པའི་རྟེན་འབྱུང་གི་ལྟ་བ་དང༌བྱམས་པ་དང་བཟོད་པ་ལ་སོགས་པ་རྣམས་ཉམས་སུ་བླང་རུང་ལ། དེ་དག་ཚེ་འདིའི་བདེ་སྐྱིད་དང་འབྲེལ་བ་ཡོད་པ་ཞིག་ཡིན། ངེས་པར་དད་པ་བྱེད་དགོས་པའི་ཉམས་ལེན་ཞིག་ཡིན་ན་ཆོས་ཁས་མི་ལེན་པ་རྣམས་ཀྱིས་ཉམས་སུ་བླང་རྒྱུ་དཀའ་ན་ཡང༌། གོང་གསལ་རྣམས་དད་པ་མི་དགོས་པར་ཆོས་རབ་ཏུ་རྣམ་འབྱེད་ཀྱི་ལམ་ནས་རྒྱུ་མཚན་ལ་བསམ་བློ་བཏང་སྟེ་ཉམས་སུ་བླང་ཆོག་པ་ཞིག་ཡིན་པས་ཚེ་འདི་དོན་དུ་གཉེར་བའི་རྣམ་དཔྱོད་ཅུང་ཟད་ལྡན་པ་ཞིག་ཡིན་ན་ཉམས་ལེན་བྱེད་རྒྱུ་ཏན་ཏན་ཡོད།

དེས་ན་རྟེན་འབྱུང་གི་ལྟ་བ་ཞེས་པ་འབྱུང་ཁུངས་ཀྱི་ཆ་ནས་ནང་པའི་གཞུང་ནས་བྱུང་བ་ཡིན་ཀྱང༌། ལག་ལེན་གྱི་ཆ་ནས་འཛམ་བུ་གླིང་འདིའི་སྟེང་གི་དཔལ་འབྱོར་དང་སྦྱར་ནས་ཉམས་སུ་བླང་ན་ཤིན་ཏུ་འབྱོར་པོ་ཡོད་ལ། འཕྲོད་བསྟེན་དང་ཡང་ཤིན་ཏུ་འབྱོར་པོ་ཡོད་ཅིང་། ཁོར་ཡུག་ལ་སྦྱར་ཡང་ཤིན་ཏུ་འབྱོར་པོ་ཡོད་ལ། རྒྱལ་འབྲེལ་གྱི་གནས་སྟངས་ལ་སྦྱར་ཡང་ཤིན་ཏུ་འབྱོར་བར་མ་ཟད། འཛམ་བུ་གླིང་འདིའི་སྟེང་གི་སྲིད་དོན་གྱི་ཚོགས་པ་སོ་སོའི་ལས་དོན་བྱེད་ཕྱོགས་དང་། ཆབ་སྲིད་པ་ཞིག་གི་བསམ་བློ་གཏོང་སྟངས་སོགས་སྡེ་ཚན་གང་སར་ཤིན་ཏུ་འབྱོར་པོ་དང་འབྲེལ་བ་ཡོད་པ་ཞིག་ཡིན།

མདོར་ན། རྟེན་འབྱུང་གི་ལྟ་བ་ཡོད་ན་ཕྱོགས་ཡོངས་ཀྱི་ Holistic གནས་ཚུལ་ལ་ལྟ་ཐུབ་ཅིང༌། དེ་ཐུབ་པས་ནོར་འཁྲུལ་ཧ་ཅང་ཉུང་དུ་འགྲོ་བ་ཡིན། ཕྱོགས་གཅིག་ལས་མ་མཐོང་བ་དེས་ནོར་འཁྲུལ་ཤིན་ཏུ་མང་པོ་ཡོང་ལ་ཕྱོགས་ཡོངས་ཀྱི་གནས་ཚུལ་མཐོང་བས་ནོར་འཁྲུལ་ཉུང་དུ་འགྲོ་བ་ཡིན། ཕྱོགས་ཡོངས་ཀྱི་གནས་ཚུལ་མ་མཐོང་ན་ཨིན་སྐད་དུ་ Unrealistic ཞེས་བརྗོད་པ་ལྟར་དོན་དངོས་དང་མི་མཐུན་པའི་ཐབས་ཤེས་བྱེད་ལ། ཕྱོགས་ཡོངས་ཀྱི་གནས་ཚུལ་མཐོང་ན་དངོས་ཡོད་གནས་ཚུལ་དང་མཐུན་པའི་ Realistic ཐབས་ཤེས་བྱེད་པ་འོང་བས་ཁྱད་པར་ཤིན་ཏུ་ཆེན་པོ་ཡོད།

དེས་ན་རྟེན་འབྱུང་གི་ལྟ་བ་འདི་འབྱུང་ཁུངས་ཀྱི་ཆ་ནས་ནང་པའི་གཞུང་ལས་བྱུང་ཡང༌། ཕན་ཐོགས་ཀྱི་ཆ་ནས་འཛམ་བུ་གླིང་གི་གནས་ཚུལ་ཐམས་ཅད་ལ་ཕན་པའི་ནུས་པ་ཡོད་པས། སྐབས་རེར་ངོས་ཀྱིས་རྩེད་མོ་དང་སྦྲགས་ནས། མི་ལ་མགོ་སྐོར་ཞིག་གཏོང་དགོས་བྱུང་ཡང་རྟེན་འབྱུང་གི་ལྟ་བ་དང་འབྲེལ་ནས་མགོ་སྐོར་བཏང་ན་མགོ་སྐོར་ལེགས་པ་གཏོང་ཐུབ་ཅེས་རྗོད་ཀྱི་ཡོད། འདི་བདེན་པ་རེད། ཕྱོགས་ཡོངས་ཀྱི་གནས་ཚུལ་ཤེས་པའི་ཐོག་ནས་མགོ་སྐོར་གཏོང་གི་ཡོད་པ་རེད། ཕྱོགས་ཡོངས་ཀྱི་གནས་ཚུལ་མ་ཤེས་ན་འགའ་ཞིག་གིས་ཐད་ཀ་ཐད་ཀར་བསམ་བློ་བཏང་སྟེ་རྫུན་བཤད་པ་ཉིན་ཤས་རྗེས་རྫུན་རྐུབ་བརྡོལ་འོང་བ་དེ་རིགས་རྟེན་འབྱུང་མ་ཤེས་པས་ལན་པ་ཡིན། གསུངས་ཏེ་བཞད།

རྟེན་འབྱུང་གི་དོན་རྟོགས་པ་ཞིག་ཡིན་ན། དེ་རིང་ངས་རྫུན་བཤད་པ་འདི་སང་ཉིན་གནངས་ཉིན་ཁུངས་འཁྱོལ་ལམ་མི་འཁྱོལ། ལོ་རྗེས་མར་ཁུངས་འཁྱོལ་ལམ་མི་འཁྱོལ་སོགས་ཕྱོགས་ཚང་མར་བསམ་བློ་བཏང་སྟེ། ངས་རྫུན་འདི་ཙམ་ཞིག་བཤད་ན་རུང་བ་འདུག །འདི་ཙམ་ཞིག་བཤད་ན་ཐལ་དྲགས་པ་འདུག་སྙམ་དུ་བསམ་བློ་འཁོར་ནུས་པ་ཞིག་འོང་། གསུངས་ཏེ་བཞད། ངས་སྐྱོན་བརྗོད་བྱས་པ་མིན་ཡང་རྒྱ་མི་རྫུན་བཤད་མཁན་དེ་དག་གིས་དེ་རིང་བཤད་པའི་རྫུན་དེ་སང་ཉིན་རྫུན་རྐུབ་རྡོལ་བཞིན་འདུག་པ་རྟེན་འབྱུང་གི་ལྟ་བ་མེད་པའི་དབང་གིས་ཡིན། ཁོང་ཚོར་རྟེན་འབྱུང་གི་ལྟ་བ་མེད་པས་གང་བཤད་པའི་རྫུན་དེ་རྫུན་སླ་པོར་འགྱུར་བཞིན་ཡོད། རྫུན་གར་པོའམ་རན་པོ་ཞིག་བཤད་ཐུབ་ན་ལེགས་པོ་ཡོད། གསུངས་ཏེ་བཞད། མདོར་ན། རྟེན་འབྱུང་གི་ལྟ་བ་ཞེས་པ་ངོ་མཚར་ཧ་ཅང་ཆེན་པོ་ཡིན།

ཚན་རིག་གི་ཤེས་ཡོན་ནང་རྟེན་འབྱུང་གི་ལྟ་བར་རྐུབ་སྟེགས་ཤིག་ཐོབ་ཡོད།

ངོས་ཀྱི་ངོ་ཤེས་ཚན་རིག་པ་ཞིག་ཡོད་པ་ཁོང་གིས་རྒྱུན་དུ་རྟེན་ཅིང་འབྲེལ་བར་འབྱུང་བ་ཞེས་བཤད་ཀྱི་ཡོད། དེར་བརྟེན་ངོས་ཀྱིས་ཁོང་ལ་ཚན་རིག་གི་ཤེས་ཡོན་ནང་རྟེན་འབྱུང་གི་ལྟ་བའི་སྐོར་ཡོད་དམ་ཞེས་དྲིས་པར་མེད་ཅེས་བརྗོད་སོང་། འོ་ན་ཁྱེད་ཀྱིས་རྟེན་འབྱུང་གི་ལྟ་བ་ཞེས་ཡང་ཡང་བཤད་ཀྱི་འདུག་པ་གང་ཡིན་ནམ་ཞེས་བརྗོད་པར། ཁོང་གིས། ཚན་རིག་གི་ཤེས་ཡོན་ནང་ད་ལྟའི་ཆར་རྟེན་འབྱུང་གི་སྐོར་བཤད་ཀྱི་མེད་ཀྱང་ཚན་རིག་པའི་ཤེས་ཡོན་ནང་ཤིན་ཏུ་རན་པོ་ཡོད་པར་བརྟེན་ལྟ་བ་འདི་ཚན་རིག་གི་ཤེས་ཡོན་ནང་ཚུར་འཚངས་ཡོང་བ་རེད། འཚངས་པའི་རྗེས་སུ་ད་ཆ་ཚན་རིག་གི་ཤེས་ཡོན་ནང་རྟེན་འབྱུང་གི་ལྟ་བར་རྐུབ་སྟེགས་ཤིག་ཐོབ་ཡོད་ཅེས་བརྗོད་སོང་། གསུངས་ཏེ་བཞད། ངོས་ཀྱིས་རྒྱུན་དུ་བཤད་བཞིན་པ་ལྟར་ཁྱེད་ཚོར་ཡང་བཤད་འདོད་བྱུང་།

མི་ཞིག་གིས་ཁྱོད་ཀྱི་ཆོས་ལུགས་གང་ཡིན་ཞེས་དྲིས་ཚེ། ང་ནང་པ་ཡིན་ཞེས་བཤད་རྒྱུ་དང་། ནང་པ་ཞེས་པ་ཅི་འདྲ་ཞིག་ཡིན་ནམ་ཟེར་ན། སྤྱོད་པ་འཚེ་བ་མེད་པ་ཞེས་བཤད་པ་ལྟར་སྙིང་རྗེ་རྩ་བར་བཞག་སྟེ་དེའི་དབང་གིས་འཚེ་བའི་སྤྱོད་པ་མི་བྱེད་པ་དང་གཅིག །འཚེ་བའི་སྤྱོད་པ་ལ་བརྟེན་ནས་གཞན་ལ་སྡུག་བསྔལ་འབྱུང་བ་དང་། གཞན་ལ་སྡུག་བསྔལ་སྐྱེད་བྱེད་ཀྱི་བྱ་བར་ཞུགས་པས་རང་ལ་འབྲས་བུ་སྡུག་བསྔལ་འབྱུང་བའི་ཚུལ་དེ་རྟེན་ཅིང་འབྲེལ་བར་འབྱུང་བ་ཞེས་གསུངས་པ་ལྟར་རྟེན་འབྱུང་གི་ལྟ་བའི་སྒོ་ནས་གསུང་བཞིན་ཡོད་སྟབས་ནང་པའི་སྤྱོད་པ་འཚེ་བ་མེད་པ་དང་། ནང་པའི་ལྟ་བ་རྟེན་འབྱུང་གི་ལྟ་བ་ཡིན་ཞེས་ཚིག་འདི་གཉིས་ཤོད་ཅེས་རྗོད་ཀྱི་ཡོད། ཡང་ཚིག་འདི་གཉིས་ལ་འགྲེལ་བཤད་རྒྱོབས་ཞེས་བརྗོད་ན་མགོ་འཕུར་ནས་སྡོད་རྒྱུ་རེད། གསུངས་ཏེ་བཞད། གང་ལྟར་སྤྱོད་པ་འཚེ་བ་མེད་པ་དང་ལྟ་བ་རྟེན་འབྱུང་ཞེས་པའི་ཚིག་འདི་གཉིས་ཤེས་པར་བྱོས། ཤེས་སོང་ངམ། ནང་པའི་ཆོས་ཞེས་པ་དཀོན་མཆོག་གསུམ་ལ་སྐྱབས་སུ་འགྲོ་བ་དེ་ཡིན་ཞེས་བརྗོད་པ་ལེགས་ཀྱང་དེ་ཙམ་ལ་ནུས་པ་ཆེན་པོ་མེད། སྤྱོད་པ་འཚེ་བ་མེད་པ་དང་ལྟ་བ་རྟེན་འབྱུང་གཉིས་ལས་སྤྱོད་པ་འཚེ་བ་མེད་པ་ཞི་བདེ་དང་འབྲེལ་ཞིང་ལྟ་བ་རྟེན་འབྱུང་ཚན་རིག་དང་འབྲེལ་བ་ཡིན་ཞེས་བརྗོད་ན་ཏག་ཏག་ཡོད།

སོག་རིགས་དད་ལྡན་པས་ཞུས་ངོར་སྩལ་བའི་ལམ་གཙོའི་སྔོན་འགྲོའི་བཤད་པ།

ཕྱི་ལོ་ ༢༠༠༧ ཟླ་ ༡༢ ཚེས་ ༢༢ ནས་ ༢༦ བར་བཞུགས་སྒར་ཐེག་ཆེན་ཆོས་གླིང་གཙུག་ལག་ཁང་དུ་སོག་ཡུལ་དགའ་ལྡན་ཐེག་ཆེན་ཆོས་གླིང་འདུས་སྤྱི་ནས་གསོལ་འདེབས་ཞུས་པ་ལྟར་བླ་མ་མཆོད་པ་དང་དགེ་ལྡན་ཕྱག་རྒྱ་ཆེན་པོའི་བཀའ་ཁྲིད། དེའི་སྔོན་འགྲོར་འཇིགས་བྱེད་ལྷ་བཅུ་གསུམ་མའི་བཀའ་དབང་། དེའི་ཡང་སྔོན་འགྲོར་ལམ་གཙོ་རྣམ་གསུམ་གྱི་བཀའ་ཁྲིད་བཅས་སྩལ་བ་ལས་ཚེས་ ༢༢ ཉིན་སྩལ་བའི་ལམ་གཙོའི་བཀའ་ཁྲིད་ཟུར་དུ་ཕྱུང་བའི་སྔོན་འགྲོའི་བཤད་པ།

དེ་རིང་ནས་བཟུང་ཉིན་གྲངས་བཞི་ལྔ་ཞིག་གི་རིང་འཇིགས་བྱེད་བཅུ་གསུམ་མའི་དབང་སྔོན་དུ་འགྲོ་བའི་ཐོག་ནས་བླ་མ་མཆོད་པའི་ཁྲིད་མདོར་བསྡུས་ཤིག་བྱ་རྒྱུ་དང་། དུས་ཁོམ་བྱུང་ན་བླ་མཆོད་ཀྱི་ཁྲིད་ཀྱི་མཇུག་དེར་དགེ་ལྡན་ཕྱག་རྒྱ་ཆེན་པོའི་ཁྲིད་མདོར་བསྡུས་ཤིག་བྱ་རྒྱུའི་འཆར་གཞི་ཡིན། ཐེངས་འདིའི་བཀའ་ཆོས་ཀྱི་ཆེད་དུ་བྱ་བའི་གདུལ་བྱའི་གཙོ་བོ་མཁན་པོ་བླ་མ་གཞོན་པས་དབུ་མཛད་པའི་ཆེན་པོ་ཧོར་གྱི་ཡུལ་ནས་འབྱོར་བའི་ཆོས་གྲོགས་རྣམས་ཡིན། དེ་དང་ཆབས་ཅིག་རྒྱ་རིགས་འགའ་ཞིག་ཀྱང་སླེབས་ཡོད་ལ་ཀོ་རི་ཡའི་ཆོས་གྲོགས་འགའ་ཞིག་ཀྱང་སླེབས་ཡོད། དེ་བཞིན་དུ་རྒྱུན་དུ་གསུང་ཆོས་ལ་ཡོང་མཁན་ཁྱེད་ཚོ་ཕྱི་རྒྱལ་བའི་ཆོས་གྲོགས་རྣམས་དང་། དྷ་ས་གཙོ་བོར་གྱུར་པའི་རྒྱ་གར་གྱི་ས་ཁུལ་ཁག་ནས་སླེབས་པའི་བོད་མི་གང་འཚམ་ཞིག་ཡོད་པ་དེ་དག་དང་། བོད་ནས་གཉེན་འཕྲད་དུ་འབྱོར་བའི་བོད་མི་ཁག་ཅིག་ཡོད་པ་བཅས་ཁྱེད་རྣམས་ཐེངས་འདིའི་ཆོས་འབྲེལ་བྱ་ཡུལ་གྱི་གདུལ་བྱ་དེ་ཡིན།

དབང་དང་ཁྲིད་ཞུས་ནས་བསྲུང་དགོས་པའི་ཁས་ལེན།

བླ་མ་མཆོད་པའི་ཁྲིད་ཐོབ་པའི་རྗེས་སུ་བླ་མཆོད་འདོན་དགོས་ཀྱི་ཡོད། འཇིགས་བྱེད་ཀྱི་དབང་ཆེན་ཐོབ་རྗེས་ཐུན་དྲུག་བླ་མའི་རྣལ་འབྱོར་འདོན་དགོས་པས་ཐུན་དྲུག་དང་བླ་མ་མཆོད་པ་འདོན་ནུས་པ་རྣམས་ཀྱིས་སང་ཉིན་ནས་ཉིན་རེར་ཐུན་དྲུག་ལན་དྲུག་ངེས་པར་འདོན་རྒྱུ་དང་། བླ་མཆོད་ཀྱི་ཁྲིད་ཉན་པའི་རྗེས་བླ་མཆོད་རྒྱུན་འདོན་བྱ་རྒྱུའི་ཁས་ལེན་བྱ་དགོས། གལ་ཏེ་རྙིང་མ་དང་བཀའ་བརྒྱུད། ས་སྐྱ་བཅས་ཀྱི་ཆོས་གྲོགས་འགའ་ཞིག་ཕེབས་ཡོད་པ་དེ་དག་གིས་ངེས་པར་བླ་མཆོད་བདེ་སྟོང་དབྱེར་མེད་མ་འདོན་མ་ཐུབ་ཀྱང་རང་རང་གི་ལུགས་ལ་བླ་སྒྲུབ་ཡོད་པ་དེ་དག་བཏོན་པས་འཐུས་པ་ཡིན། དེ་བཞིན་དུ་ཐུན་དྲུག་ལ་མཚོན་ན་རྡོ་གྲུབ་ཀྱི་གསུང་གི་ནང་ཐུན་དྲུག་ཅིག་བཞུགས་པ་དེ་འདྲ་བཏོན་པས་ཀྱང་འཐུས་པ་ཡིན། ཡོངས་གྲགས་པཎ་ཆེན་བློ་བཟང་ཆོས་རྒྱན་གྱིས་མཛད་པའི་ཐུན་དྲུག་བླ་མའི་རྣལ་འབྱོར་དེ་འདོན་གྱི་ཡོད་པས་དེ་འདོན་ཐུབ་ཀྱང་ལེགས་པོ་ཡོད།

དེ་ནས་དམིགས་བསལ་ཞིག་ནི། བོད་ནས་ཕེབས་པ་ཁྱེད་ཚོའི་གྲས་སུ་འགའ་ཞིག་ཡི་གེ་ཀློག་མི་ཤེས་པ་དེ་འདྲ་ཡང་ཡོད་སྲིད་ལ། ལྷག་པར་བོད་ནས་རྒྱ་གར་དུ་ཡོང་རྒྱུ་ཤིན་ཏུ་དཀའ་བ་དང་། དཀའ་ངལ་ཧ་ཅང་མང་པོ་ཁྱད་དུ་བསད་ནས་སླེབས་ཤིང་། གཙོ་བོ་རྩེ་གཅིག་པའི་དད་པ་ཤུགས་དྲག་དང་དམ་ཚིག་གཙང་མ་ཡོད་པས་ཐུན་དྲུག་མདོར་བསྡུས་དེ་འདྲ་ཡོད་པ་བཏོན་པས་འཐུས་པ་ཡིན། ཤེས་སོང་ངམ།

འཇིགས་བྱེད་བཅུ་གསུམ་མའི་དབང་ཐོབ་པའི་རྗེས་ཐུན་དྲུག་དང་མཉམ་དུ་དགའ་ལྡན་ལྷ་བརྒྱ་མའི་རྣལ་འབྱོར་དང་འབྲེལ་བའི་དམིགས་བརྩེ་མ་ཕྲེང་སྐོར་རེ་ཆག་མེད་དུ་འདོན་ཐུབ་ན་ཡག་པོ་ཡོད་ཅེས་རྗོད་ཀྱི་ཡོད། དེར་བརྟེན་ཁྱེད་ཚོ་ཞལ་འདོན་མང་པོ་འདོན་མི་ནུས་པ་རྣམས་ཀྱིས་དམིགས་བརྩེ་མ་ཕྲེང་སྐོར་རེ་ཉིན་རེ་བཞིན་ཆག་མེད་དུ་འདོན་ཐུབ་པ་བྱེད་དགོས། དེ་ལ་ཐོག་མར་དབུ་མཛད་ཆེན་མོས་དཀོན་མཆོག་རྗེས་དྲན་གྱི་མདོ་དང་། ཤེས་རབ་སྙིང་པོ་གཉིས་སོག་པོའི་འདོན་པ་འདོན་སྟངས་ཇི་བཞིན་བྱས་ཏེ་ཐོན་ཅིག །ཅེས་གསུངས་ཏེ། དཀོན་མཆོག་རྗེས་དྲན་དང་ཤེར་སྙིང་། ཡོན་ཏན་གཞིར་གྱུར་མ། མཎྜལ་སོགས་ཀྱི་ཞལ་འདོན་གྲུབ་རྗེས།

ཏཱ་ལའི་པཀྵི་ཞེས་དགའ་ཞེན་ཆེན་པོ་བྱེད་ཀྱི་ཡོད།

སོག་པོའི་ཆོས་གྲོགས་རྣམས་ཀྱིས་མཎྜལ་ཅི་འདྲའི་ཡག་པོ་བཏོན་མ་སོང་ངམ། གསུངས་ཏེ་བཞད། ཐུགས་རྗེ་ཆེ་ཞེས་ཞུ་རྒྱུ་ཡིན། འཛམ་བུ་གླིང་འདིའི་སྒང་ལ་དཔལ་ནཱ་ལེནྡྲ་ནས་ལེགས་པར་བརྒྱུད་པའི་ཚང་ལ་མ་ནོར་བའི་སངས་རྒྱས་བཅོམ་ལྡན་འདས་ཀྱི་ཟབ་རྒྱས་ཀྱི་ཆོས་ཀྱི་ཉིང་ཁུ་ལྟ་བུ་དེ་བོད་དང་སོག་པོ་གཉིས་ཀྱིས་ལོ་ངོ་སྟོང་ཕྲག་གི་རིང་བཤད་སྒྲུབ་ཟུང་དུ་འབྲེལ་བའི་ཐོག་ནས་འཛིན་སྐྱོང་སྤེལ་གསུམ་བྱས་ཡོད། དུས་ད་ལྟ་ཡང་བོད་སོག་གཉིས་སུ་དཔལ་ནཱ་ལེནྡྲའི་ཆོས་བརྒྱུད་ཀྱི་བག་ཆགས་ཧ་ཅང་གཏིང་ཟབ་ཡོད། ཁྱེད་ཚོ་ཆེན་པོ་ཧོར་གྱི་ཡུལ་དུ་བར་སྐབས་དཀའ་ངལ་ཧ་ཅང་ཆེན་པོ་འཕྲད་ཡོད་ཀྱང་། སོག་པོ་རྒྱ་ཆེའི་མི་མང་གིས་རང་གི་ཕ་མེས་ཀྱི་ཆོས་ཚུལ་བཟང་པོའི་བག་ཆགས་དེ་སེམས་ཀྱི་གཏིང་དུ་བཟུང་སྟེ་གནས་ཐུབ་པ་བྱུང་ཡོད་ལ། སོག་ཡུལ་དུ་རང་དབང་གི་གོ་སྐབས་ཐོབ་མཚམས་སྔར་གྱི་བག་ཆགས་དེ་ཉིད་མྱུར་བ་ཉིད་དུ་མངོན་པར་སད་དེ་དེང་སྐབས་སངས་རྒྱས་པའི་གཞུང་ལ་སློབ་གཉེར་བྱེད་པ་དང་། དགོན་སྡེ་གྲྭ་ཚང་ཁག་ཉམས་གསོ་བྱེད་པ་སོགས་ཀྱི་ཐད་ཁྱེད་ཚོ་ཚང་མས་ཧུར་བསྐྱེད་ཆེན་པོ་བྱས་པར་རྗེས་སུ་ཡི་རང་ཡོད།

དེ་བཞིན་དུ་ཁྱེད་ཚོས་འགྲོ་སོང་དང་ལམ་གྱི་དཀའ་སྡུག་ཁྱད་དུ་བསད་དེ་དོན་གཉེར་ཆེན་པོས་ངོས་ཀྱི་སར་མདོ་སྔགས་ཀྱི་ཆོས་ཚུལ་ཉན་པར་ཡོང་བཞིན་ཡོད་ལ། ངོས་སྔ་རྗེས་སོག་ཡུལ་དུ་སླེབས་སྐབས་སུ་ཡང་ཁྱེད་ཚོ་སེར་སྐྱ་མི་མང་རྣམས་སངས་རྒྱས་པའི་ཆོས་ལ་ངོ་མཚར་སྐྱེ་དགོས་པའི་དོ་སྣང་དང་དོན་གཉེར་ཆེན་པོ་ཡོད་པར་མཐོང་ལ།
ངོས་ལ་མཚོན་ནའང་ཏཱ་ལའི་པཀྵི་ཞེས་དད་པ་དང་དམ་ཚིག་གཡོ་བ་མེད་པའི་ཐོག་ནས་རྩ་ཆེན་པོར་རྩི་བ་དང་དགའ་ཞེན་ཆེན་པོ་བྱེད་ཀྱི་ཡོད། དེ་རིང་འདིར་རང་རེ་བླ་སློབ་རྣམས་སླར་ཡང་དད་དམ་གཡོ་བ་མེད་པའི་ཐོག་ནས་ཐུག་འཕྲད་བྱ་རྒྱུའི་གོ་སྐབས་བྱུང་ཡོད།

སོག་ཡུལ་དུ་ཐེངས་དང་པོ་ཕེབས་པའི་སྐོར།

ཁྱེད་ཚོ་ཕལ་མོ་ཆེས་ཤེས་ཀྱི་ཡོད་ཀྱང་ཆོས་གྲོགས་གཞན་དག་གིས་ཤེས་ཀྱི་མེད། ངོས་སོག་ཡུལ་དུ་ཐོག་མར་ཕྱི་ལོ་ ༡༩༧༩ ལོར་བསྐྱོད་ཅིང་སྐབས་དེ་དུས་སོག་ཡུལ་དེ་དམར་པོའི་རྒྱལ་ཁབ་ཡིན། ཨུ་རུ་སུའི་ཁོངས་ཀྱི་སྦོ་རས་ཐུར་ Buryats ཡང་ཕྱིན་པ་ཡིན་ལ་དེ་ཡང་སྐབས་དེར་དམར་པོའི་དབང་སྒྱུར་འོག་ཡོད། དེ་དུས་ཡུལ་མི་ཚོས་ཕྱི་ལྟར་དུ་ཆོས་དད་ཡོད་པའི་རྣམ་པ་བསྟན་ཆོག་གི་མེད། འོན་ཀྱང་ནང་ལྟར་དུ་ངོ་མཚར་སྐྱེ་དགོས་པའི་ཆོས་དད་ཤུགས་ཆེན་པོ་དང་གཏིང་ཟབ་པོ་འདུག །དེ་ནས་དམར་པོའི་དབང་སྒྱུར་གྱི་འོག་ནས་རང་དབང་ཐོབ་པའི་རྗེས་སུ་ཡང་ངོས་ཐེངས་འགའ་ཞིག་སླེབས་ཡོད། དེ་ནས་བཟུང་སོག་ཡུལ་གྱི་སེར་སྐྱ་ཡོངས་ཀྱིས་རང་གི་ཕ་མེས་ཀྱི་ཆོས་ལ་དོ་སྣང་ཧ་ཅང་ཆེན་པོས་བསྟན་པ་ཉམས་གསོ་བྱེད་པའི་དོན་དུ་ནུས་པ་བཏོན་ཏེ་ཧུར་ཐག་བྱས་དང་བྱེད་བཞིན་པ་རེད། ཉེ་ཆར་རང་ངོས་སོག་ཡུལ་དུ་ཐེངས་ཤིག་སླེབས་ཡོད། སྐབས་དེ་དུས་གཞི་ནས་སོག་རིགས་གཞོན་སྐྱེས་ཀྱི་གྲས་སུ་སངས་རྒྱས་པའི་ཆོས་ལ་དོ་སྣང་བྱེད་མཁན་གང་འཚམ་ཤུགས་ཆེན་པོ་ཡོད་པའི་དོ་སྣང་བྱུང་།

ངོས་ཐེངས་དང་པོ་སོག་ཡུལ་དུ་སླེབས་སྐབས་དགོན་པའི་ནང་བཀའ་ཆོས་བྱེད་པ་དང་ཚོགས་འཚོགས་པ། ཞལ་འདོན་འདོན་པ་སོགས་བྱེད་ཆོག་ཀྱང་དགོན་པའི་ལྕགས་རིའི་ཕྱི་ལོགས་སུ་དེ་ལྟར་བྱེད་ཆོག་གི་མེད། སྐབས་དེ་དུས་དགོན་པའི་ནང་ཐོག་མར་བརྟན་བཞུགས་ཞབས་བརྟན་བཏོན་ཅིང་། མཎྜལ་སོ་བདུན་མའི་ཚོམ་བུ་བཀོད་དེ་བཏོན་ཟིན་མཚམས། གྲྭ་པ་ཕལ་ཆེ་བ་བླ་རྒན་ཡིན་པ་དེ་དག་གིས་གདོང་དམར་པོར་གྱུར་པའི་ཐོག་མིག་ཆུ་དང་བཅས་མཎྜལ་ཚིགས་བཅད་ལྔ་དྲུག་བདུན་བརྒྱད་ཙམ་སྐད་ཧ་ཅང་ཚ་པོ་བརྒྱབ་སྟེ་བཏོན་སོང་། ངོས་ཀྱང་དེ་དུས་སེམས་ཧ་ཅང་སྐྱོ་པོ་བྱུང་། སོག་ཡུལ་དེ་འགྲོ་མགོན་ཆོས་རྒྱལ་འཕགས་པའི་སྐབས་ནས་བཟུང་སྤྱིར་བོད་དང་ཐུན་མོང་མ་ཡིན་པའི་འབྲེལ་བ་ཡོད་ཅིང་། ཡང་སྒོས་༸རྒྱལ་བ་བསོད་ནམས་རྒྱ་མཚོའི་དུས་ནས་དམིགས་བསལ་འབྲེལ་བ་བྱུང་ཡོད་པས་དེ་དུས་ཞལ་འདོན་འདོན་མཁན་ཚོས་ཀྱང་མིག་ཆུ་བཏང་། ངོས་ཀྱིས་ཀྱང་མིག་ཆུ་བཏང་བ་སོགས་སེམས་ཧ་ཅང་སྐྱོ་པོ་བྱུང་། དེ་ནས་བཟུང་དུས་སྐབས་བཟང་དུ་བཟང་དུ་ཕྱིན་ཡོད།

རྒྱ་ནག་དང་ཀོ་རི་ཡ། ཉི་འོང་། ཝེད་ནམ་གྱི་ཆོས་གྲོགས་རྣམས་རང་རེ་དང་དཔལ་ནཱ་ལེནྡྲའི་ཆོས་བརྒྱུད་འཛིན་མཁན་གཅིག་གྱུར་ཡིན་ཀྱང་ཤྲཱི་ལང་ཀ་དང་ཐའེ་ལེནྜ། འབར་མ། ཀམ་བོ་ཌི་ཡ། ལཱའོ་སི་བཅས་པཱ་ལིའི་གཞུང་གཙོ་བོར་ཉམས་སུ་ལེན་མཁན་ཡིན་པས་རང་རེ་དང་སངས་རྒྱས་པའི་རྗེས་འབྲང་གཅིག་གྱུར་ཡིན་ཞིང་། འདུལ་བའི་ཕྱག་ལེན་ཧ་ཅང་སྤུས་དག་པོ་ཡོད་མོད་དཔལ་ནཱ་ལེནྡྲའི་ཆོས་བརྒྱུད་འཛིན་མཁན་མིན།

མངོན་མཐོ་དང་ངེས་ལེགས་སྒྲུབ་ཐབས།

འཇིགས་བྱེད་ལྷ་བཅུ་གསུམ་མའི་དབང་ཆེན་གྱི་སྟ་གོན་བྱེད་པ་ལ་ཐོག་མར་ཐུན་མོང་ལམ་སྦྱང་གི་ངོ་སྤྲོད་ཅིག་བྱེད་དགོས་ཀྱི་ཡོད་པ་རྗེ་རིན་པོ་ཆེས་མཛད་པའི་ལམ་གཙོའི་སྒོ་ནས་བྱས་ན་སྙམ། དེ་ལ་སངས་རྒྱས་བཅོམ་ལྡན་འདས་ཀྱིས་གདུལ་བྱའི་ཁམས་དང་མོས་པར་བསྟུན་ནས་ཆོས་ཚུལ་ཧ་ཅང་རྒྱ་ཆེན་པོ་ཞིག་གསུངས་པ་དེ་དག་གི་གནད་བསྡུས་པའི་སྡོམ་ལྟ་བུར། མགོན་པོ་ཀླུ་སྒྲུབ་ཀྱི་དབུ་མ་རིན་ཆེན་ཕྲེང་བར། སངས་རྒྱས་པའི་ཆོས་ཉམས་ལེན་བྱེད་མཁན་རྣམས་ཀྱི་བསྒྲུབ་བྱ་ལ་གནས་སྐབས་མངོན་མཐོ་དང་མཐར་ཐུག་ངེས་ལེགས་གཉིས་སུ་ངེས་པ་དང་། དེ་གཉིས་སྒྲུབ་བྱེད་དུ་མངོན་མཐོ་སྒྲུབ་པའི་ཐབས་རྒྱུ་འབྲས་རྟེན་འབྱུང་གི་རང་བཞིན་ཤེས་པའི་སྒོ་ནས་མི་དགེ་བཅུ་སྤོང་གི་ཚུལ་ཁྲིམས་ཉམས་སུ་ལེན་པ་དང་། མཐར་ཐུག་གི་བསྒྲུབ་བྱ་ངེས་ལེགས་སམ་ཐར་པའི་གོ་འཕང་སྒྲུབ་པའི་ཐབས་སུ་མིང་རྐྱང་བཏགས་ཡོད་ཙམ་གྱི་རྟེན་འབྱུང་གི་དེ་ཁོ་ན་ཉིད་ཕྱིན་ཅི་མ་ལོག་པར་ངེས་པའི་ལམ་གྱི་རྣམ་གཞག་གསུངས། རྒྱུ་འབྲས་རྟེན་འབྱུང་གི་གནད་ལ་ཞིབ་ཏུ་བསམས་པ་ལས་བརྟེན་ནས་བཏགས་པའི་རྟེན་འབྱུང་གི་གོ་བ་རང་ཤུགས་ཀྱིས་འོང་ལ། རང་གི་ངོ་བོས་གྲུབ་པ་མེད་པའི་བཏགས་ཡོད་མིང་རྐྱང་ཙམ་གྱི་རྟེན་འབྱུང་གི་དེ་ཁོ་ན་ཉིད་ཕྱིན་ཅི་མ་ལོག་པར་ཤེས་ཏེ་དེའི་དོན་ཡང་ནས་ཡང་དུ་བསམས་ཤིང་བསྒོམས་པ་ལས་ཐར་པའི་གོ་འཕང་འཐོབ་ནུས་པར་གསུངས།

མགོན་པོ་ཀླུ་སྒྲུབ་ཀྱི་སྲས་ཀྱི་ཐུ་བོ་ཨཱརྱ་དེ་ཝས་ཀྱང་དབུ་མ་བཞི་བརྒྱ་པའི་ནང་། བསོད་ནམས་མིན་པ་དང་པོར་བཟློག །ཅེས་མི་དགེ་བཅུ་སྤོང་གི་ཚུལ་ཁྲིམས་ཉམས་སུ་བླངས་ཏེ་མངོན་མཐོའི་ལུས་རྟེན་སྒྲུབ་ཐབས་གསུངས་ཤིང་། བར་དུ་བདག་ནི་བཟློག་པ་དང་། །ཞེས་སྲིད་པ་འཁོར་བར་འཆིང་བྱེད་བདག་འཛིན་ཡིན་ཞིང་། དེའི་གཉེན་པོ་བདག་མེད་རྟོགས་པའི་ཤེས་རབ་ཁོ་ན་ཡིན་པས། བཅོམ་ལྡན་འདས་ཀྱིས་གདུལ་བྱའི་ཁམས་དང་མོས་པར་འཚམས་པའི་བདག་མེད་ཕྲ་རགས་ཀྱི་རྣམ་གཞག་མང་དུ་གསུངས་པ་ལས་མཐར་ཐུག་གི་ལྟ་བ་ནི་བརྟེན་ནས་བཏགས་ཙམ་ཡིན་པ་རྒྱུ་མཚན་དུ་བྱས་ཏེ་ངོ་བོ་ཉིད་ཀྱིས་སྟོང་པའི་རྟེན་འབྱུང་གི་དེ་ཁོ་ན་ཉིད་ཅེས་པ་དེ་ཡིན་པས། བདག་འཛིན་གྱི་དངོས་གཉེན་རྟེན་འབྱུང་བདག་མེད་པའི་ཚུལ་དེ་ཉིད་བསྒོམས་པ་ལས་བདག་འཛིན་སྤངས་པའི་ངེས་ལེགས་ཐར་པའི་གོ་འཕང་སྒྲུབ་པའི་ཐབས་གསུངས།

ཐ་མར་ལྟ་ཞིག་ཀུན་བཟློག་པ། །གང་གིས་ཤེས་དེ་མཁས་པ་ཡིན། །ཞེས་པས་ངེས་ལེགས་ལ་ནང་གསེས་གཉིས་ལས་ངེས་ལེགས་མཐར་ཐུག་གམ་གཙོ་བོ་ཐམས་ཅད་མཁྱེན་པའི་གོ་འཕང་སྒྲུབ་པ་ལ་བསོད་ནམས་ཀྱི་ཚོགས་རྒྱ་ཆེན་པོའི་གྲོགས་དང་བཅས་པའམ་ཐབས་ཀྱི་རྣམ་པ་ཀུན་དང་ལྡན་པའི་སྟོང་ཉིད་ཀྱི་ལྟ་བ་བསྒོམ་དགོས་ལ། དེ་ལྟར་བསྒོམས་པས་སྟོང་ཉིད་ཀྱི་ལྟ་བ་དེ་ཉིད་ཤེས་སྒྲིབ་ཀྱི་གཉེན་པོར་བསྐྱེད་དེ་སྒྲིབ་གཉིས་བག་ཆགས་དང་བཅས་པ་སྤངས་པའི་རྒྱལ་བའི་ཆོས་ཀྱི་སྐུ་མངོན་དུ་བྱེད་ནུས་པ་ཡིན་ཞེས་མགོན་པོ་ཀླུ་སྒྲུབ་ཀྱི་དགོངས་པ་གསལ་དུ་བཏང་སྟེ་གསུངས་ཡོད། བོད་གངས་ཅན་ལྗོངས་ཀྱི་སངས་རྒྱས་པའི་ཆོས་ཚུལ་ནས་ཀྱང་གོང་དུ་བཤད་མ་ཐག་པ་ལྟར། གནས་སྐབས་མངོན་མཐོ་སྒྲུབ་པའི་རྒྱུ་ཚོགས་རྣམས་ཚགས་སུ་ཚུད་པར་བྱས། དེ་ནས་རིམ་པས་ངེས་ལེགས་ཀྱི་གཙོ་བོ་ཐམས་ཅད་མཁྱེན་པའི་གོ་འཕང་སྒྲུབ་པའི་རྒྱུ་ཚོགས་རྣམས་ཚགས་སུ་ཚུད་པར་བྱས་ཏེ་ལམ་ཉམས་སུ་ལེན་པའི་རྣམ་གཞག་གསུང་གི་ཡོད།

སྤྱིར་མངོན་མཐོ་ཙམ་མུ་སྟེགས་པའི་གཞུང་ནས་གསུངས་པའི་ཆོས་ཚུལ་ཁག་ཉམས་སུ་བླངས་པས་ཀྱང་འགྲུབ་ནུས་ཏེ། དཔེར་ན། ད་ལྟ་འཛམ་བུ་གླིང་འདིའི་ནང་ཡོད་མུས་ཡེ་ཤུ་དང་ཁ་ཆེ། ཇེའུ་གསུམ་གཙོ་བོར་གྱུར་པའི་འཇིག་རྟེན་བཀོད་པ་པོ་ཁས་ལེན་པའི་ཆོས་ལུགས་ཕལ་མོ་ཆེས། མི་གཙོ་བོར་གྱུར་པའི་སེམས་ཅན་ལ་གནོད་འཚེ་བྱ་མི་རུང་བར་སྙིང་རྗེ་དང་བྱམས་པ་བསྒོམ་དགོས་པ་དང་སྦྱིན་པ་གཏོང་བ་སོགས་ཀྱིས་ཕན་གདགས་དགོས་པར་གསུང་གི་ཡོད། དེ་དག་མངོན་མཐོ་སྒྲུབ་པའི་ཐབས་མ་ནོར་བ་ཡིན། མི་དགེ་བཅུ་ཞེས་ཐ་སྙད་ལོགས་སུ་བཏགས་མིན་ལ་མི་ལྟོས་པར་སྲོག་གཅོད་དང་། མ་བྱིན་ལེན། བཙན་གཡེམ། རྫུན། ཕྲ་མ། ཚིག་རྩུབ། ངག་འཁྱལ། བརྣབ་སེམས། གནོད་སེམས། ལོག་ལྟ་རྣམས་སྤང་དགོས་པར་གསུང་གི་ཡོད།

ལོག་ལྟར་མཚོན་ན་རང་རང་གི་གཞུང་དུ་གསུངས་པའི་ལྟ་གྲུབ་ཀྱི་རྣམ་གཞག་ཅིག་ཡོད་པ་དེ་ལ་ཕྱིན་ཅི་ལོག་ཏུ་རྟོག་པའི་ལོག་རྟོག་ལ་གོ་ན་འགྲིག །དཔེར་ན། འཇིག་རྟེན་བཀོད་པ་པོ་ཁས་ལེན་པ་རྣམས་ལ་མཚོན་ན། དཀོན་མཆོག་གི་བཀའ་ལ་རྩིས་མེད་རྡོག་རོལ་གྱིས་ཁྱད་དུ་གསོད་པའི་བསམ་བློ་ལྟ་བུ་ལོག་ལྟར་གཞག་ཆོག་པས་མི་དགེ་བཅུ་སྤོང་གི་ཚུལ་ཁྲིམས་ཙམ་འཇིག་རྟེན་བཀོད་པ་པོ་འདོད་པའི་ཆོས་ལུགས་ལ་ཡང་ཡོད།

འཇིག་རྟེན་ལ་ཐོག་མ་ཡོད་མེད།

ཕྱི་སྣོད་ཀྱི་འཇིག་རྟེན་དང་ནང་བཅུད་ཀྱི་འཇིག་རྟེན་གཉིས་ལ་ཐོག་མ་ཡོད་དམ་མེད། རྒྱུ་ཡོད་དམ་མེད། ཡོད་ན་གང་ཡིན་ཞེས་སོགས་ཀྱིས་དཔྱད་པ་བྱས་ཏེ། འཇིག་རྟེན་བཀོད་པ་པོ་འདོད་པ་རྣམས་ཀྱིས་འཇིག་རྟེན་དཀོན་མཆོག་གིས་བཀོད་པ་ཡིན་པས་སྣོད་ཀྱི་འཇིག་རྟེན་ལ་ཡང་ཐོག་མ་ཡོད། བཅུད་ཀྱི་འཇིག་རྟེན་ལ་ཡང་ཐོག་མ་ཡོད་པའི་རྣམ་གཞག་འཆད་ཀྱི་ཡོད། འཇིག་རྟེན་བཀོད་པ་པོ་མི་འདོད་པར་འཇིག་རྟེན་རྒྱུ་མེད་ལས་བྱུང་བར་འདོད་ན། ད་ལྟ་རྒྱུ་ལ་རག་ལས་པའི་སྒོ་ནས་སྐྱེ་འཇིག་བྱེད་པའི་དངོས་པོ་ཞིག་ཐོག་མར་གྲུབ་པའི་གནས་སྐབས་སུ་རྒྱུ་ལ་རག་མ་ལས་པའི་སྒོ་ནས་བྱུང་བའི་རྣམ་གཞག་བཤད་རྒྱུ་ཤིན་ཏུ་མི་བདེ་ལ། ཐོག་མར་རྒྱུ་ལ་མི་ལྟོས་ཀྱང་ད་ལྟ་ལྟོས་དགོས་པའི་རྒྱུ་མཚན་བཤད་རྒྱུ་ཡང་ཤིན་ཏུ་དཀའ།

ཡང་འཇིག་རྟེན་ལ་ཐོག་མ་བཞག་སྟེ་རྟག་པའི་རྒྱུ་ལས་བྱུང་བར་འདོད་པ་ཡང་ཤིན་ཏུ་དཀའ་སྟེ། རྒྱུ་གང་ལ་བརྟེན་ནས་བྱུང་བའི་འབྲས་བུའི་ཆོས་རྣམས་འགྱུར་བའི་རང་བཞིན་ཅན་དང་མི་རྟག་པའི་རང་བཞིན་ཅན་ཡིན་ན་དེ་འགྲུབ་བྱེད་ཀྱི་རྒྱུ་དེ་ཡང་འགྱུར་བའི་རང་བཞིན་ཅན་དང་མི་རྟག་པའི་རང་བཞིན་ཅན་ཡིན་དགོས་ཀྱི། རྒྱུ་འགྱུར་བ་མེད་པ་ཞིག་ལ་འབྲས་བུ་འགྱུར་བ་ཡོད་པ་ཞིག་གཞག་རྒྱུ་དཀའ་བ་ཡིན། འགྱུར་བའི་རང་བཞིན་ཅན་གྱི་འབྲས་བུའི་ཆོས་རྣམས་འགྱུར་བ་འགྲོ་བར་རྒྱུ་རྐྱེན་ཞིག་ངེས་པར་ཡོད་དགོས། འགྱུར་བའི་རང་བཞིན་ཅན་གྱི་འབྲས་བུ་དེ་རྒྱུ་རྐྱེན་ལ་བརྟེན་ནས་འགྱུར་བ་འགྲོ་བཞིན་ཡོད་པས་འགྱུར་བ་གཏོང་བྱེད་ཀྱི་ཆོས་དེ་ཡང་འགྱུར་བའི་བདག་ཉིད་ཅན་ཞིག་ངེས་པར་ཡིན་དགོས། དེས་ན། འཇིག་རྟེན་བཀོད་པ་པོ་མི་འདོད་པར་ཆོས་རྣམས་རྒྱུ་མེད་ལས་སྐྱེ་བར་བཤད་ཀྱང་མི་འགྲིག་ལ། རྟག་པའི་རྒྱུ་ལས་སྐྱེ་བར་བཤད་ཀྱང་མི་བདེ་བས། དངོས་པོ་རྣམས་རང་རང་གི་རྒྱུ་དང་རྐྱེན་ཙམ་ལ་བརྟེན་ནས་འབྱུང་བར་ནང་པ་སངས་རྒྱས་པ་དང་གཅེར་བུ་པ། གྲངས་ཅན་ལྷ་མེད་པ་གསུམ་གྱིས་བཞེད་པ་ཡིན། ཆོས་ལུགས་དེ་དག་གིས་འཇིག་རྟེན་རྒྱུ་ལ་བརྟེན་ནས་འབྱུང་བར་གསུངས་པ་ཙམ་དུ་མ་ཟད། ནང་པ་སངས་རྒྱས་པས་འཇིག་རྟེན་གང་ལ་བརྟེན་ནས་འབྱུང་བའི་རྒྱུ་ལ་ཡང་ཐོག་མ་མེད་པར་གསུངས།

རྒྱུའི་ཆོས་ཤིག་རྒྱུ་མེད་ལས་སྐྱེས་ན་འཇིག་རྟེན་ལ་ཐོག་མ་གཞག་དགོས་པར་འགྱུར་བ་སོགས་ཀྱི་མི་བདེ་བ་ཡོད་པས་རྒྱུ་ལ་ཐོག་མ་མི་འཇོག་པ་ཡིན། གཟུགས་ཅན་གྱི་ཆོས་ཕྱི་སྣོད་ཀྱི་འཇིག་རྟེན་ལྟ་བུ་རྡུལ་ཕྲ་རབ་ལས་གྲུབ་པས་དེའི་རྫས་རྒྱུན་ལ་ཐོག་མ་གཞག་དགོས་བྱུང་ན་ཧ་ཅང་མི་བདེ་བ་ཡོང་ལ། ནང་བཅུད་ཀྱི་འཇིག་རྟེན་ཤེས་པར་མཚོན་ནའང་གསལ་རིག་གི་རྫས་དང་མི་ལྡན་པའི་བེམ་པོའི་ཆོས་ཤིག་གིས་ཉེར་ལེན་བྱས་ཏེ་གྲུབ་པའི་རྣམ་གཞག་བྱ་རྒྱུ་ཡང་ཤིན་ཏུ་དཀའ་བ་ཡིན།

གཟུགས་ཅན་གྱི་ཆོས་གང་ཞིག་རྣམ་ཤེས་ཀྱི་རྟེན་བྱེད་པའི་ནུས་པ་ཅན་དུ་གྱུར་པའི་ཚེ་གཟུགས་ཅན་དེ་ཉིད་རྣམ་ཤེས་དང་རྟེན་དང་བརྟེན་པའི་འབྲེལ་བ་ཅན་དུ་གྱུར་ཏེ་ནང་བཅུད་ཀྱི་འཇིག་རྟེན་དང་འབྲེལ་འགྲོ་བ་ཡིན་ལ། བཅུད་ཀྱི་འཇིག་རྟེན་ཞེས་པའི་ཐ་སྙད་བྱེད་པའི་གོ་དོན་གཙོ་བོ་ཤེས་པའི་རྒྱུད་ལ་བརྟེན་ནས་བཏགས་པའི་སེམས་ལྡན་ལ་གོ་བ་ཡིན། རང་རེས་ཉིན་རེ་བཞིན་ཤེས་པ་ཉམས་སུ་མྱོང་བཞིན་ཡོད་པ་ལྟར་ཤེས་པའི་ངོ་བོ་དང་རང་བཞིན་ཅི་འདྲ་ཡིན་མིན་དཔྱད་པ་བྱ་དགོས། རྗེས་སུ་ཕྱག་ཆེན་གྱི་ཁྲིད་འཆད་པའི་ཚེ་དེའི་སྐོར་འཐོན་རྒྱུ་ཡིན། གསལ་ཙམ་རིག་ཙམ་གྱི་ཤེས་པ་དེ་ཡང་སྐད་ཅིག་སྐད་ཅིག་ལ་འགྱུར་འགྲོ་བ་དང་། རྣམ་རྟོག་གི་རིགས་འདྲ་མིན་སྐྱེ་བཞིན་ཡོད་པས་རང་རང་གི་སྐྱེད་བྱེད་ཀྱི་རྒྱུ་ལས་བྱུང་བ་ཧ་ཅང་གསལ་པོ་ཡིན། སྐྱེད་བྱེད་ཀྱི་རྒྱུ་དེ་དག་ཀྱང་གསལ་རིག་གི་རྫས་རིགས་འདྲ་བ་ཞིག་ལ་བརྟེན་ནས་ཡོང་དགོས། མདོར་ན། སངས་རྒྱས་པའི་གཞུང་ནས་གསུངས་པའི་མངོན་མཐོ་སྒྲུབ་བྱེད་ཀྱི་ཐབས་ཚུལ་རྣམས་ལྟ་གྲུབ་ཡོད་པའི་འཛམ་བུ་གླིང་གི་ཆོས་ལུགས་ཕལ་མོ་ཆེ་དང་གཅིག་གྱུར་ཡིན། རང་རང་གི་ལྟ་གྲུབ་དང་འབྲེལ་ཏེ་རྣམ་གཞག་བྱེ་བྲག་པ་འགའ་ཞིག་ལ་ཁྱད་པར་ཕྲན་བུ་ཡོད་ཀྱང་མངོན་མཐོ་སྒྲུབ་བྱེད་ཀྱི་ཐབས་ཚུལ་ཙམ་ལ་མི་འདྲ་བ་མེད།

སྤྱིར་གྲངས་ཅན་པ་དང་གཅེར་བུ་པ་ལྟ་བུའི་མུ་སྟེགས་པའི་གཞུང་དུ་ཡང་ཐར་པའི་རྣམ་གཞག་གསུངས་ཡོད། སངས་རྒྱས་པའི་ཆོས་ལུགས་མ་གཏོགས་པའི་འཛམ་བུ་གླིང་འདིའི་ཐོག་གི་འཇིག་རྟེན་བཀོད་པ་པོ་འདོད་མི་འདོད་ཀྱི་ཆོས་ལུགས་ཚང་མས་བདེ་སྡུག་ལ་ལོངས་སྤྱོད་པ་པོའི་བདག་དེ་ཕུང་པོ་ལ་དབང་སྒྱུར་བ་པོ་དང་། ཕུང་པོ་ལས་དོན་གཞན་དུ་གྲུབ་པའི་རང་དབང་བ་ཞིག་ལ་འདོད་པ་ཡིན། སངས་རྒྱས་པའི་ཆོས་ཁོ་ནས་དེ་ལྟ་བུའི་བདག་མེད་པ་དང་། དེ་ལྟ་བུའི་བདག་ཡོད་པར་ལྟ་བའི་བློས་ཆགས་སྡང་སྐྱེ་བའི་གཞི་བྱེད་པར་གསུངས། སྤྱིར་ཆགས་སྡང་གི་བློ་སྤོང་བའི་རྣམ་གཞག་ཅིག་མུ་སྟེགས་པའི་གཞུང་དུ་ཡང་འབྱུང་སྟེ། ལྷ་མིའི་ཐེག་པ་དང་ཚངས་པའི་ཐེག་པ་ཞེས་གསུངས་པའི་ཚངས་པའི་ཐེག་པར་ཉོན་མོངས་པའི་རྣམ་གཞག་ཅིག་དང་དེ་ལ་གཉེན་པོ་བསྟེན་ཚུལ་གྱི་སྐོར་ཞིག་གསུངས་ཡོད། སངས་རྒྱས་པའི་ཆོས་ཀྱིས་མར་གཞལ་བའི་ཚེ་ཚངས་པའི་ཐེག་པ་ནས་བཤད་པའི་ལམ་དེ་ཡང་ཞི་རགས་ཀྱི་རྣམ་པ་ཅན་ཡིན་པ་ལས་བདག་མེད་པའི་རྣམ་པ་ཅན་མིན་པར་གསུངས། ཞི་རགས་ཀྱི་རྣམ་པ་ཅན་གྱི་ལམ་སྒོམ་པ་ཉོན་མོངས་རགས་པའི་གཉེན་པོར་འགྲོ་བ་ལས་ཉོན་མོངས་ཕྲ་བའི་གཉེན་པོར་མི་འགྲོ་བ་ཡིན།

སངས་རྒྱས་པའི་ཆོས་ཀྱི་ཁྱད་ཆོས།

ཆགས་པ་ཞེས་པ་ཡིད་དུ་འོང་བའི་ཡུལ་དང་དུ་ལེན་པའི་ཞེན་པ་ཞིག་ལ་གོ་ལ། ཞེ་སྡང་ཞེས་པ་ཡིད་དུ་མི་འོང་བའི་ཡུལ་ལ་རྒྱབ་ཀྱིས་ཕྱོགས་པའི་སྒོ་ནས་སྡང་བའམ་ཐག་བསྲིང་བའི་བློ་ཞིག་ལ་གོ །ཡིད་དུ་འོང་མི་འོང་ཞེས་པ་ཡང་བདག་གམ་རང་ལ་ལྟོས་ནས་འཇོག་པ་ཡིན། དེ་ཡང་ང་ལ་ཡིད་དུ་འོང་བར་སྣང་ཞེས་ཆགས་པ་དང་ང་ལ་ཡིད་དུ་མི་འོང་བར་སྣང་ཞེས་སྡང་བར་བྱེད་པ་ཡིན། དེར་བརྟེན་ངའོ་སྙམ་པའི་བློ་དང་མ་འབྲེལ་བར་ཡིད་དུ་འོང་མི་འོང་འཇོག་སྟངས་མེད། དེ་ལྟ་བུའི་ང་དེར་དམིགས་པའི་ངར་འཛིན་ཨ་འཐས་ཇི་ཙམ་ཤུགས་ཆེ་བ་ཡོད་པ་དེའི་ཚོད་ཀྱིས་ང་ལ་སྣང་བའི་ཡུལ་ཡིད་དུ་འོང་བ་ལ་ཆགས་པ་དང་། ང་ལ་སྣང་བའི་ཡུལ་ཡིད་དུ་མི་འོང་བ་ལ་སྡང་བ་སྐྱེ་བ་ཡིན། དེས་ན་སངས་རྒྱས་པས་ཆགས་སྡང་གི་བློ་སྤོང་བ་ལ་ཆགས་སྡང་གང་ལ་བརྟེན་ནས་འབྱུང་བའི་གཞིའམ་རྩ་བ་བདག་ཏུ་འཛིན་པའི་བློ་སྤང་དགོས་པར་གསུངས་ཏེ་བདག་མེད་པ་ཞེས་པའི་ཆོས་ཚུལ་གསུངས།

སངས་རྒྱས་པའི་ཆོས་ཀྱི་ཁྱད་ཆོས་ནི་ཐར་པ་སྒྲུབ་པ་དང་འབྲེལ་བའི་ངེས་འབྱུང་གི་བསམ་པའི་སྟེང་ནས་བཤད་དགོས་པ་ཡིན། བཅོམ་ལྡན་འདས་ཀྱིས་ཡུལ་ཝཱ་རཱ་ཎ་སཱིར་ཆོས་འཁོར་དང་པོ་སྐོར་བའི་སྐབས་ནས་བདེན་བཞི་མི་རྟག་སོགས་བཅུ་དྲུག་གི་རྣམ་གཞག་གསུངས་ཏེ་དང་པོ་ཉིད་ནས་ངེས་ལེགས་སྒྲུབ་པའི་ཚུལ་དང་འབྲེལ་ནས་གསུངས་ཡོད། སྐབས་དེར་མངོན་མཐོ་སྒྲུབ་བྱེད་མི་དགེ་བཅུ་སྤོང་གི་ཚུལ་ཁྲིམས་སྐོར་གཙོར་འདོན་བྱས་ཏེ་མ་གསུངས། འོན་ཀྱང་ཐར་པ་སྒྲུབ་པའི་ལམ་གྱི་སྔོན་འགྲོར་མི་དགེ་བཅུ་སྤོང་གི་ཚུལ་ཁྲིམས་ཀྱི་ཉམས་ལེན་ངེས་པར་འགྲོ་དགོས། དེ་ལྟར་བཅོམ་ལྡན་འདས་ཀྱི་ཆོས་ཀྱི་ཁྱད་ཆོས་གཙོ་བོ་དེ་ཐར་པ་སྒྲུབ་པའི་རྣམ་གཞག་དང་འབྲེལ་ནས་འཐོན་དགོས་པས། སྐབས་འདིའི་ལམ་གྱི་གཙོ་བོ་རྣམ་པ་གསུམ་ཞེས་པ་དེ་ཡང་ཐར་པ་བསྒྲུབ་བྱར་བཞག་ནས་དེའི་སྒྲུབ་བྱེད་དུ་གསུངས་པ་ཡིན།

ལམ་གཙོ་རྣམ་གསུམ།

བསྒྲུབ་བྱ་ཐར་པ་དེ་རང་རྒྱུད་ལ་མངོན་དུ་བྱ་རྒྱུ་ཡོད་པ་དང་། དེ་མངོན་དུ་བྱས་པའི་ཚེ་གཏན་དུ་བདེ་བ་ཡིན་པའི་ཚུལ་མཐོང་བ་ལས། རང་བདེ་བ་འདོད་པ་དང་སྡུག་བསྔལ་མི་འདོད་པ་ཡིན་པས་གཏན་དུ་བདེ་བའི་གོ་འཕང་དེ་འདྲ་ཞིག་འཐོབ་རྒྱུ་ཡོད་ན་དེ་ངེས་པར་བསྒྲུབ་དགོས་སྙམ་པའི་འདུན་པ་རྩེ་གཅིག་པ་སྐྱེ་འོང་ལ་དེ་ལ་ངེས་འབྱུང་ཞེས་བརྗོད་པ་ཡིན། དེ་ལྟ་བུའི་ཐར་པ་ཐོབ་ཚེ་གཏན་དུ་བདེ་བ་ཐོབ་པ་དང་། དེ་མ་ཐོབ་པར་ཉོན་མོངས་པའི་གཞན་དབང་དུ་སོང་སྟེ་ཇི་སྲིད་ཉོན་མོངས་པའི་བྲན་གཡོག་ཏུ་གྱུར་པ་དེ་སྲིད་དུ་སྡུག་བསྔལ་བ་མ་གཏོགས་མེད་པའི་ཚུལ་རང་སྟེང་དུ་བསམས་པ་ལས་ངེས་འབྱུང་གི་བློ་འབྱུང་ཞིང་། ཚུལ་དེ་ཉིད་སེམས་ཅན་གཞན་སྟེང་དུ་བསམས་པ་ལས་སྙིང་རྗེའི་བློ་འབྱུང་བ་ཡིན། སྙིང་རྗེ་དེ་ཡང་འཕྲལ་སེལ་གྱི་ཚོར་བ་སྡུག་བསྔལ་གྱིས་མནར་བ་ལས་བྲལ་ན་སྙམ་པ་ཙམ་ཞིག་མིན་པར་འདུ་བྱེད་ཀྱི་སྡུག་བསྔལ་ལས་བྲལ་ན་སྙམ་པའི་སྙིང་རྗེ་ཤུགས་དྲག་པོ་འབྱུང་བ་ཡིན།

མགོན་པོ་ཀླུ་སྒྲུབ་ཀྱི་བྱང་ཆུབ་སེམས་འགྲེལ་དུ། དེ་ལྟར་སྟོང་པ་ཉིད་འདི་ནི། །རྣལ་འབྱོར་པ་ཡིས་བསྒོམ་བྱས་ན། །གཞན་གྱི་དོན་ལ་ཆགས་པའི་བློ། །འབྱུང་བར་འགྱུར་བར་ཐེ་ཚོམ་མེད། །ཅེས་སྟོང་ཉིད་ཀྱི་ལྟ་བར་ངེས་པ་རྙེད་པ་ཞིག་བྱུང་ན་དེའི་དབང་གིས་དབང་རྣོན་བསོད་ནམས་ཀྱི་བསགས་རྒྱབ་ཅན་རྣམས་ལ་འགྲོ་ལ་ཆགས་པའམ་འགྲོ་ལ་བརྩེ་བའི་བློ་རང་གི་ངང་གིས་འབྱུང་བར་གསུངས་པས། བདག་མེད་པའི་ལྟ་བས་དྲངས་ཏེ་ངེས་འབྱུང་གི་བློ་བརྟན་པོ་ཞིག་དང་སྙིང་རྗེའི་བློ་ཤུགས་དྲག་པོ་ཞིག་ཀྱང་ཡོང་བ་ཡིན། སྙིང་རྗེའི་ནུས་པ་གོང་ནས་གོང་དུ་འཕེལ་བ་ལས་ནམ་མཁའི་མཐས་གཏུགས་པའི་སེམས་ཅན་མཐའ་དག་སངས་རྒྱས་ཀྱི་ས་ལ་འགོད་སྙམ་པའི་ཞུམ་པ་མེད་པའི་ལྷག་བསམ་དང་ཕུལ་དུ་བྱུང་བའི་སྙིང་སྟོབས་ཤིག་བསྐྱེད་ནུས་ལ། གཞན་དོན་འཁུར་དུ་འཁྱེར་བའི་ལྷག་བསམ་དེས་ཇི་ལྟར་དམ་བཅས་པ་ལྟར་གཞན་དོན་བསྒྲུབ་པ་ལ་གཞན་དོན་བསྒྲུབ་ནུས་པ་ཞིག་རང་ངོས་ནས་བྱེད་དགོས་པས་རང་དོན་དུ་རྣམ་མཁྱེན་དོན་གཉེར་གྱི་བློ་རང་གི་ངང་གིས་འབྱུང་ལ། དེ་ལ་བྱང་ཆུབ་ཀྱི་སེམས་ཞེས་བརྗོད། ངེས་འབྱུང་དང་བྱང་ཆུབ་ཀྱི་སེམས་གཉིས་ཀ་ཤེས་རབ་ཀྱི་གྲོགས་དང་བཅས་ཏེ་སྐྱེ་དགོས།

དེ་ཡང་བྱང་ཆུབ་ཅེས་པའི་བྱང་ནི་སྐྱོན་དག་པའམ་ཟད་པར་གོ་བ་ཡིན་ལ། ཆུབ་ཅེས་པ་ཡོན་ཏན་རྒྱས་པའམ་ཡོན་ཏན་ཁོང་དུ་ཆུབ་པ་ལ་གོ་བས་ཐོག་མར་སྐྱོན་བསལ་རྒྱུ་ཡོད་པར་ཤེས་དགོས། སྐྱོན་རྣམས་བསལ་རྒྱུ་ཡོད་པར་ཤེས་ན་སྐྱོན་སྤངས་པའི་བྲལ་བའམ་སྐྱོན་གྱིས་མ་གོས་པའི་སེམས་ཀྱི་གནས་སྐབས་ཤིག་ཡོང་ཆོག་པ་བློར་ངེས་ནུས་ལ། དེ་ངེས་པའི་ཚེ་སྐྱོན་སྤངས་པའི་བྲལ་བ་དེ་འཐོབ་ན་སྙམ་པ་ཞིག་འོང་བ་ཡིན། སེམས་སྟེང་གི་སྐྱོན་ནམ་དྲི་མ་སྤང་རྒྱུ་ཡོད་པར་མ་ཤེས་ན། དྲི་མ་སྤངས་པའི་བྲལ་བ་ཞེས་པ་ཡག་པོ་ཡིན་སྙམ་པ་ཙམ་ལས་དོན་གཉེར་གྱི་འདུན་པ་ཤུགས་དྲག་པོ་མི་འོང་། དེར་བརྟེན་བྱང་ཞེས་པའི་སྦྱང་རྒྱུའི་དྲི་མ་རྣམས་ཀྱི་རྩ་བ་གང་ལ་ཐུག་མིན་དང་། རྩ་བ་དེ་ལ་གཉེན་པོ་སྟོབས་ལྡན་ཡོད་མེད་ཤེས་པའི་སྒོ་ནས་བྱང་ཞིང་དག་པ་ཞེས་པ་དེ་ཡོང་སྲིད་པའི་ཚུལ་ཤེས་དགོས་པ་ཡིན། དེ་ཡང་སྟོང་ཉིད་ཀྱི་ལྟ་བས་གྲོགས་བྱས་པ་ལས་ཡོང་དགོས།

རང་སྡུག་བསྔལ་གྱིས་མནར་བའི་ཚུལ་གཞན་སྟེང་དུ་ཁ་སྤོས་ཏེ་ནམ་མཁའི་མཐས་གཏུགས་པའི་སེམས་ཅན་ཐམས་ཅད་ཀྱང་རང་སེམས་ཀྱི་དབང་དུ་སོང་། སེམས་ཉོན་མོངས་པའི་གཞན་དབང་དུ་སོང་། ཉོན་མོངས་པའི་རྩ་བ་བདག་འཛིན་ལ་ཐུག་པ། བདག་འཛིན་དེ་བདག་མེད་རྟོགས་པའི་ཤེས་རབ་ཀྱི་འགལ་ཟླ་ཡིན་པ། བདག་མེད་རྟོགས་པའི་ཤེས་རབ་གོམས་པས་བདག་འཛིན་སྤོང་ནུས་པའི་ཚུལ་སོགས་ལ་ངེས་པ་རྙེད་པ་ཞིག་བྱུང་ན་སེམས་ཅན་གཞན་རྣམས་ཀྱང་མྱང་འདས་ཀྱི་སར་འགོད་འདོད་ཀྱི་བློ་འབྱུང་ལ། ཉོན་མོངས་དེ་གཉེན་པོ་སྟོབས་ལྡན་བསྐྱེད་པས་ཟད་རུང་བ་ཡིན་ན། གཉེན་པོ་དེ་ཉིད་ཡུན་རིང་དུ་གོམས་པ་ལས་ཉོན་མོངས་དེས་བཞག་པའི་བག་ཆགས་ཀྱང་ཟད་རུང་བའི་ཚུལ་བློར་འཆར་ནུས་པས་རྣམ་མཁྱེན་དོན་གཉེར་གྱི་བློ་ངེས་པར་བསྐྱེད་ནུས། དེས་ན་ཡང་དག་པའི་ལྟ་བས་ངེས་འབྱུང་གི་བསམ་པ་སྐྱེ་བའི་གྲོགས་བྱེད་པ་ཙམ་དུ་མ་ཟད། བྱང་ཆུབ་ཀྱི་སེམས་སྐྱེ་བར་ཡང་གྲོགས་བྱེད་པ་ཡིན།

ཨུ་རུ་སུའི་དད་ལྡན་པས་ཞུས་ངོར་སྩལ་བའི་ལམ་གཙོའི་སྔོན་འགྲོའི་བཤད་པ།

ཕྱི་ལོ་ ༢༠༡༡ ཕྱི་ཟླ་ ༡༢ ཚེས་ ༡༩ ནས་ཚེས་ ༢༡ བར་ཉིན་གྲངས་གསུམ་གྱི་རིང་ཨུ་རུ་སུའི་རང་སྐྱོང་ས་ཁུལ་ཁལ་མིག་ Kalmykia དང་ཐུ་ཝ། Tuva སྦོ་རས་ཐུ་ Buryatia སོགས་ཀྱི་དད་ལྡན་ཆོས་ཞུ་བའི་ངོར་བཞུགས་སྒར་ཐེག་ཆེན་ཆོས་གླིང་གཙུག་ལག་ཁང་དུ་བདེ་མཆོག་དྲིལ་བུ་ལྷ་ལྔའི་བཀའ་དབང་དང་དེའི་སྔོན་འགྲོར་རྟོགས་བརྗོད་མདུན་ལེགས་མ། བློ་སྦྱོང་ཚིགས་བརྒྱད་མ། ལམ་གཙོ་རྣམ་གསུམ་བཅས་ཀྱི་བཀའ་ཁྲིད་གནང་བ་ལས། ཚེས་ ༡༩ དང་ ༢༠ ཉིན་སྩལ་བའི་ལམ་གཙོའི་བཀའ་ཁྲིད་ཟུར་དུ་ཕྱུང་བའི་སྔོན་འགྲོའི་བཤད་པ། (སྔོན་འགྲོའི་བཤད་པ་འདི་ལམ་གཙོའི་བཀའ་ཁྲིད་ཉིན་གཉིས་པའི་སྔ་དྲོའི་ཆོས་ཐུན་གྱི་སྔོན་འགྲོའི་བཤད་པ་ཡིན།)

ཚན་རིག་པས་ནང་སེམས་ཁམས་རིག་པར་དོ་སྣང་བྱེད་པའི་འགོ་ཚུགས་པ།

ཐབས་མཁས་ལ་ཐུགས་རྗེ་ཆེན་པོ་དང་ལྡན་པའི་སངས་རྒྱས་བཅོམ་ལྡན་འདས་རྒྱ་གར་འཕགས་པའི་ཡུལ་དུ་བྱོན་ཏེ་ཆོས་ཀྱི་འཁོར་ལོ་བསྐོར་ནས་ལོ་ངོ་ཉིས་སྟོང་དྲུག་བརྒྱ་ལྷག་ཕྱིན་ཏེ། ད་ལྟ་རང་རེ་རྣམས་དུས་རབས་ཉེར་གཅིག་པའི་ནང་སླེབས་ཡོད། དུས་རབས་འདིའི་ནང་སྔར་སངས་རྒྱས་པའི་ཆོས་དར་མ་མྱོང་བའི་ཡུལ་གྲུ་ཁག་ཏུའང་ཤེས་ཡོན་ཅན་མང་པོས་སངས་རྒྱས་པའི་ཆོས་ལ་དོ་སྣང་བྱེད་ཀྱི་ཡོད་ལ། སྤྱིར་ཆོས་ལ་དད་པ་དང་དོ་སྣང་མེད་པ་ཁག་གིས་ཀྱང་སངས་རྒྱས་པའི་ཆོས་དེ་ཡག་པོ་ཡིན་པར་ངོས་འཛིན་གྱིས་བསྔགས་བརྗོད་བྱེད་ཀྱི་ཡོད། ཨའེན་སི་ཊན་ Einstein གྱིས་ཀྱང་མ་འོངས་པར་ཚན་རིག་དང་མཉམ་དུ་འགྲོ་ཐུབ་པའི་ཆོས་དེ་སངས་རྒྱས་པའི་ཆོས་ཡིན་ཞེས་སངས་རྒྱས་པའི་ཆོས་ལ་དམིགས་བསལ་བསྔགས་བརྗོད་གནང་བར་རྗོད་ཀྱི་འདུག །ཁོང་གི་བཀའ་མོལ་དེ་ཕལ་ཆེར་དངོས་ཡོད་དང་མཐུན་པ་ལྟ་བུ་ཞིག་རེད། བར་སྐབས་དུས་རབས་ཉི་ཤུ་པའི་སྨད་ཆ་ནས་བཟུང་སྟེ་དུས་རབས་ཉེར་གཅིག་པའི་འགོ་མའི་དུས་སྐབས་ནང་ཚན་རིག་པའི་ཁྲོད་ནས་མིའི་བསམ་བློ་དང་ཀུན་རྟོག་གི་རིགས་འདྲ་མིན་ལ་དོ་སྣང་གསར་པ་བྱེད་པའི་འགོ་ཞིག་ཚུགས་ཡོད། མིའི་བསམ་བློ་དང་རྣམ་རྟོག་གི་རིགས་རྣམས་མིའི་ལུས་ཀྱི་འཕྲོད་བསྟེན་དང་སྤྱི་ཚོགས་ཀྱི་བདེ་དོན། དེ་བཞིན་རྒྱ་ཆེ་ས་འཛམ་བུ་གླིང་གི་བདེ་སྐྱིད་ཐད་འབྲེལ་བ་ཆེན་པོ་ཡོད་པ་ཧ་ཅང་གསལ་པོ་ཡིན་པར་བརྟེན། མིའི་བསམ་བློའི་སྐོར་ལ་དོ་སྣང་གསར་པ་བྱེད་པའི་གནས་ཚུལ་ཞིག་ཡོང་བཞིན་ཡོད།

རང་རེ་སངས་རྒྱས་པའི་ཆོས་དེ་དད་པ་ཙམ་གཙོ་བོར་བྱེད་པ་མིན་པར་དངོས་པོའི་གནས་ཚུལ་གང་ཡིན་རྩད་གཅོད་བྱེད་པའི་ལམ་སྲོལ་ཅན་ཞིག་ཡིན་པ་ལྟར། རིག་གསར་ཚན་རིག་པས་ཀྱང་ཕྱིའི་རྡུལ་ཕྲན་དང་ནང་གི་ཀླད་པའི་རྡུལ་ཕྲན་སོགས་དངོས་ཁམས་རིག་པ་དང་འབྲེལ་བའི་རྡུལ་ཕྲན་གྱི་སྐོར་བཤད་པ་ཞིབ་ཚགས་རྒྱག་གི་ཡོད་པ་དེ་དག་དངོས་པོའི་གནས་ཚུལ་ལ་ཚོད་ལྟ་དང་ཞིབ་འཇུག །བརྟག་དཔྱད་བྱས་ཏེ་ཤེས་རྟོགས་བྱུང་བ་ཡིན། འོན་ཀྱང་ད་ལྟའི་ཆར་ནང་སེམས་ཁམས་རིག་པའི་སྐོར་རིག་གསར་གྱི་ཤེས་ཡོན་དེ་ཧ་ཅང་ཚད་དམའ་པོ་ཡིན་ཞེས་བརྗོད་ཆོག །དེ་སྔ་ཚན་རིག་པས་ཕྱིའི་དངོས་པོར་ཕར་ཞིབ་འཇུག་བྱེད་པ་ལས་ཞིབ་འཇུག་བྱེད་པ་པོ་རང་ཉིད་ཀྱི་ནང་སེམས་ཁམས་ཀྱི་སྐོར་ཏེ། བསམ་བློའི་བདེ་སྡུག་གི་འགྱུར་བ་དང་། བདེ་སྡུག་གི་ཚོར་བ་ཇི་ལྟར་ཡོང་གི་ཡོད་མེད་སོགས་ལ་དོ་སྣང་ཙམ་ཡང་བྱེད་ཀྱི་མེད། འོན་ཀྱང་དེང་སྐབས་གཞི་ནས་དེའི་སྐོར་དོ་སྣང་དང་ཞིབ་འཇུག་བྱེད་པའི་འགོ་ཚུགས་ཀྱི་ཡོད།

ནང་སེམས་ཁམས་རིག་པའི་སྐོར་གྱི་ཤེས་བྱ་ཞིབ་ཚགས་ཤོས་དེ་རྒྱ་གར་གྱི་ཕ་མེས་ཀྱི་ཆོས་བརྒྱུད་སྤྱི་དང་། ལྷག་པར་ཞི་ལྷག་གི་ཉམས་ལེན་ཡོད་པའི་ཆོས་བརྒྱུད་ཁག་ལ་ཡོད། སེམས་རྩེ་གཅིག་པའི་ཏིང་འཛིན་སྒྲུབ་ཚུལ་ཤེས་པར་ནང་སེམས་ཁམས་ཀྱི་འགྲོ་སྟངས་ཤེས་དགོས་ཤིང་། སོ་སོར་རྟོག་པའི་ཤེས་རབ་ཀྱིས་ཡུལ་ལ་དཔྱད་དེ་བློ་ཕྲ་རུ་ཕྲ་རུ་འགྲོ་བའི་རྣམ་གཞག་ཤེས་པར་ཡང་སེམས་ཁམས་ཀྱི་སྐོར་ཤེས་དགོས། དེས་ན་སེམས་ཁམས་རིག་པའི་སྐོར་རྒྱ་གར་གྱི་གནའ་རབས་ཀྱི་ཆོས་བརྒྱུད་སྤྱི་དང་། ལྷག་པར་སངས་རྒྱས་པའི་ཆོས་ཚུལ་ནང་ཧ་ཅང་ཞིབ་ཚགས་པོ་ཡོད།

དེ་ལྟར་སྔར་སངས་རྒྱས་པའི་ཆོས་ལ་དོ་སྣང་མེད་པའི་ཡུལ་གྲུ་ཁག་ནས་ཚན་རིག་པ་སོགས་ཀྱིས་སངས་རྒྱས་པའི་ཆོས་དང་སེམས་ཁམས་རིག་པའི་སྐོར་ལ་དོ་སྣང་གསར་པ་ཞིག་བྱེད་པའི་སྐབས་འདིར། རང་རེ་རྣམས་ཕ་མེས་ནས་སངས་རྒྱས་པའི་ཆོས་ཉམས་ལེན་བྱེད་མཁན་ཡིན་པའི་ཐོག་མི་གཞན་གྱིས་ཞིབ་འཇུག་བྱ་ཡུལ་དུ་གྱུར་པའི་ཆ་ནས། ཆོས་ལ་སློབ་སྦྱོང་བྱས་ཏེ་གཞན་ལ་ཆོས་ཀྱི་འགྲོ་ལུགས་ཇི་འདྲ་ཡིན་མིན་བཤད་རྒྱུ་ཡོད་པ་ཞིག་དང་། རང་ངོས་ནས་ཀྱང་རྒྱལ་བའི་དགོངས་པ་དང་མཐུན་པའི་ལྟ་སྤྱོད་ཚད་དང་ལྡན་པ་ཞིག་ཡོང་ཐབས་བྱ་རྒྱུ་ཧ་ཅང་གལ་ཆེན་པོ་ཡིན། གཞན་གྱིས་དོ་སྣང་གང་ཡང་བྱེད་ཀྱི་མེད་ན་རྐང་བརྐྱངས་ལག་བརྐྱངས་བྱས་ཏེ་བསྡད་ཀྱང་ཁྱད་པར་མེད། འོན་ཀྱང་གཞན་གྱིས་དོ་སྣང་བྱེད་པའི་སྐབས་འདིར་ཆོས་ལ་ཡིད་ཆེས་ཀྱིས་སློབ་སྦྱོང་བྱས་ཏེ་ཉམས་ལེན་བྱེད་ཀྱི་ཡོད་ཅེས་ཁས་འཆེས་པ་སོ་སོའི་ངོས་ནས་རང་གི་སྒོ་གསུམ་གྱི་སྤྱོད་པའི་ནང་ཆོས་ཀྱི་རིན་ཐང་ཁག་ལྡན་པ་ཞིག་བྱ་རྒྱུ་ཧ་ཅང་གལ་ཆེན་པོ་རེད། དེ་ལས་ལྡོག་སྟེ་སངས་རྒྱས་པའི་ཆོས་ལ་དོ་སྣང་གསར་པ་བྱེད་མཁན་རྣམས་ཀྱིས། སངས་རྒྱས་པའི་ཆོས་ལ་བཤད་རྒྱུ་མང་པོ་ཡོད་ཀྱང་ཆོས་དེ་ཉམས་ལེན་བྱེད་མཁན་དེ་དག་ལ་བལྟ་བཟོ་གང་ཡང་མི་འདུག་ཅེས་བཤད་དགོས་པའི་མཚམས་ལ་སླེབས་ན་ཐབས་སྐྱོ་པོ་རེད། དེས་ན་ཕ་མེས་ནས་བཟུང་སངས་རྒྱས་པའི་ཆོས་བྱེད་མཁན་རྣམས་ཀྱིས་རང་གི་ཕ་མེས་ཀྱི་གཅེས་ནོར་ངོ་ཤེས་པར་བྱས་ཏེ་བདག་པོ་ཡག་པོ་བརྒྱག་རྒྱུ་ཧ་ཅང་གལ་ཆེན་པོ་ཡིན།

ཆོས་ལ་བདག་གཅེས་བྱེད་སྟངས་ཀྱང་ཕྱི་ལོགས་སུ་ལྷ་ཁང་འཛུགས་སྐྲུན་བྱ་རྒྱུ་ལྟ་བུ་ཞིག་མིན་པར། རང་གི་སེམས་རྒྱུད་ཀྱི་སྟེང་དུ་ལུང་རྟོགས་ཀྱི་ཡོན་ཏན་མ་སྐྱེས་པ་སྐྱེ་བ་དང་། སྐྱེས་པ་གོང་ནས་གོང་དུ་སྤེལ་དགོས། དེས་ན་དེ་རིང་འདིར་ཁྱེད་ཚོ་ཕ་མེས་ནས་སངས་རྒྱས་པའི་ཆོས་བྱེད་མཁན་ཨུ་རུ་སུའི་ཁོངས་ཀྱི་མངའ་སྡེ་ཁག་གསུམ་གྱི་དད་ལྡན་པ་དང་བོད་ནས་ཕེབས་པའི་གསར་འབྱོར་བ་རྣམས་གཙོ་བོར་གྱུར་པའི་འདུས་ཚོགས་ཡོངས་ལ་ངོས་ཀྱིས་སངས་རྒྱས་པའི་ཆོས་ཀྱི་ངོ་སྤྲོད་ཕྲན་བུ་ཞིག་ཞུ་བཞིན་ཡོད་པ་རེད།

བསླབ་པ་གསུམ་གྱི་གོ་རིམ།

ཁ་སང་ཞུས་པ་ལྟར་ལམ་གཙོའི་གཞུང་འདིས་ངེས་ལེགས་ཐར་པ་སྒྲུབ་པའི་བློ་ཡི་གཙོ་བོ་ངེས་འབྱུང་ཡིན་པར་གསུངས་པ་ལྟར། ངེས་འབྱུང་བསྒྲུབ་པའི་དམིགས་ཡུལ་གཙོ་བོ་ཐར་པ་བསྒྲུབ་རྒྱུ་དེ་ཡིན། འོན་ཀྱང་ཐར་པ་བསྒྲུབ་པ་ལ་དེ་སྒྲུབ་པའི་ལམ་དངོས་སྟོང་ཉིད་རྟོགས་པའི་ཆོས་རབ་ཏུ་རྣམ་འབྱེད་ཀྱི་ཤེས་རབ་དང་ཞི་གནས་གཉིས་ཟུང་དུ་འབྲེལ་བའི་ཞི་ལྷག་ཟུང་འབྲེལ་གྱི་རྣལ་འབྱོར་བསྐྱེད་དགོས། བཅོམ་ལྡན་འདས་ཀྱིས་ལུང་སྡེ་སྣོད་གསུམ་གསུངས་པའི་བརྗོད་དོན་བསླབ་པ་གསུམ་ལས་ཤེས་རབ་ཀྱི་བསླབ་པ་ཞེས་པ་སྤྱིར་ཆོས་རབ་ཏུ་རྣམ་འབྱེད་ཀྱི་ཤེས་རབ་དང་། དེའི་ནང་ཚན་ནས་ཀྱང་བདག་མེད་རྟོགས་པའི་ཤེས་རབ་ཡིན་ཞིང་། དེ་ཡོང་བའི་གཞི་མ་ལྟ་བུར་སེམས་རྩེ་གཅིག་པའི་ཏིང་ངེ་འཛིན་དགོས། ད་ལྟའི་རང་རེའི་སེམས་རྣམ་གཡེང་དང་འཕྲོ་རྒོད་ཀྱི་གཞན་དབང་དུ་སོང་སྟེ་ཕྱི་རོལ་ཏུ་བྱེར་བའམ་འཕྲོས་ཏེ་གནས་པ་དེས། སྟོང་ཉིད་ཀྱི་དོན་བསམས་ཀྱང་ཡུད་ཙམ་ཡུད་ཙམ་བློར་འཆར་བ་མ་གཏོགས་དམིགས་པ་སྟོང་ཉིད་ཀྱི་སྟེང་དུ་བློ་རྒྱུན་བསྲིངས་ནས་གནས་ཐུབ་ཀྱི་མེད། དཔེར་ན། མེ་ལྟ་བུར་མཚོན་ན་སྦར་ཟིན་པའི་རྗེས་སུ་མུ་མཐུད་འབར་ནས་གནས་པ་ཞིག་བྱུང་ན་ཚ་དྲོད་ཇེ་ཆེ་ནས་ཇེ་ཆེར་འགྲོ་ཐུབ་པ་ཞིག་འོང་གི། ཡུད་ཙམ་འབར་རྗེས་ཡང་ཤི་བ་ལྟ་བུ་བྱུང་ན་ཚ་དྲོད་ཀྱི་ནུས་པ་ཐོན་པ་ཞིག་ཡོང་མི་ནུས། དེ་བཞིན་དུ་སེམས་ཀྱིས་ཇི་ལྟ་ཇི་སྙེད་ཀྱི་དོན་གང་བསམས་ཀྱང་བསམ་བྱའི་དོན་དེ་ཉིད་ཀྱི་སྟེང་བློ་རྩེ་གཅིག་ཏུ་གནས་པ་ཞིག་བྱུང་ན་དོན་དེར་ངེས་པ་ཇེ་ཆེ་ཇེ་ཆེར་འགྲོ་བ་ཞིག་འོང་གི། ཡུད་ཙམ་ཡུད་ཙམ་ལས་རྩེ་གཅིག་ཏུ་གནས་པ་ཞིག་མ་བྱུང་ན་མི་འོང་བ་ཡིན། དེའི་ཕྱིར་སེམས་རྩེ་གཅིག་པའི་ཏིང་ངེ་འཛིན་བསྒྲུབ་རྒྱུ་ཤིན་ཏུ་གལ་ཆེ།

དེ་ལྟ་བུའི་ཏིང་ངེ་འཛིན་གྱི་ཉམས་ལེན་འོང་བར་དྲན་ཤེས་ཀྱི་ནུས་པ་ཁྱད་ཐོན་པ་ཞིག་འོང་དགོས་ལ། དྲན་ཤེས་ཀྱི་ནུས་པ་ལེགས་པོ་ཞིག་ཡོང་བར་ཚུལ་ཁྲིམས་ཀྱི་བསླབ་པ་རྨང་གཞིར་ཡོད་དགོས། སེམས་ཀྱི་རྣམ་གཡེང་ཕྲ་མོའི་རིགས་རྣམས་ཤེས་བཞིན་གྱིས་རིག་སྟེ་དྲན་པས་ཟིན་པ་ཞིག་འོང་བར་དེའི་སྔོན་དུ་ལུས་ངག་གི་གཡེང་བ་རགས་པའི་རིགས་རྣམས་ཤེས་བཞིན་གྱིས་རིག་པར་བྱས་ཏེ་དྲན་ཤེས་བསྟེན་ནས་བསྡམ་དགོས། དེ་ལྟར་གོམས་འདྲིས་ལེགས་པར་བསྟེན་ཏེ་དྲན་པ་དང་ཤེས་བཞིན་གྱི་ནུས་པ་རིམ་གྱིས་ཤུགས་ཇེ་ཆེར་ཕྱིན་མཚམས་ཏིང་ངེ་འཛིན་གྱི་གེགས་བྱིང་རྒོད་ཕྲ་རགས་ལ་ཤེས་བཞིན་གྱིས་བྱ་ར་དང་དྲན་པས་ཟིན་པར་བྱས་ཏེ་འགོག་ཐུབ་པ་ཞིག་ཡོང་བ་ཡིན། དེས་ན་ཚུལ་ཁྲིམས་ཀྱི་བསླབ་པ་དང་ཏིང་ངེ་འཛིན་གྱི་བསླབ་པ། ཤེས་རབ་ཀྱི་བསླབ་པ་རྣམས་དངོས་པོའི་གནས་ཚུལ་དང་མཐུན་པར་གོ་རིམ་དེ་ལྟ་བུའི་ལམ་ནས་ཡོང་དགོས།

མདོར་ན། ཆོས་རབ་ཏུ་རྣམ་འབྱེད་ཀྱི་ཤེས་རབ་ཀྱིས་དཔྱད་པ་བྱེད་པར་མིའི་རྣམ་དཔྱོད་ཡོད་དགོས་པ་ལས་དུད་འགྲོའི་ལུས་རྟེན་ལ་དེ་ལྟར་དཔྱད་པ་བྱེད་པའི་ནུས་པ་མེད། དེའི་ཕྱིར་བསྒྲུབ་བྱའི་གཙོ་བོ་ངེས་ལེགས་བསྒྲུབ་པ་ལ་དེ་སྒྲུབ་པའི་རྟེན་གྱི་ཚུལ་དུ་མིའི་ལུས་རྟེན་རྙེད་པ་ཞིག་དགོས་རྒྱུ་མེད་དུ་མི་རུང་བས་ཐོག་མར་མངོན་མཐོའི་ལུས་རྟེན་བསྒྲུབ་རྒྱུ་གལ་ཆེན་པོར་གྱུར་ཡོད།

ངེས་འབྱུང་སྒྲུབ་པའི་ཚུལ།

གཞུང་འདིར། དལ་འབྱོར་རྙེད་དཀའ་ཚེ་ལ་ལོང་མེད་པ། །ཡིད་ལ་གོམས་པས་ཚེ་འདིའི་སྣང་ཤས་ལྡོག །ཅེས་ཚེ་འདིའི་སྣང་ཤས་ལྡོག་དགོས་པར་གསུངས་ཤིང་། ས་ཆེན་གྱིས་རྗེ་བཙུན་འཇམ་པའི་དབྱངས་ཀྱི་ཞལ་གཟིགས་སྐབས། འཇམ་དབྱངས་ཀྱིས། ཚེ་འདི་ལ་ཞེན་ན་ཆོས་པ་མིན། །ཞེས་གསུངས་པ་ལྟར་ཚེ་འདི་ལ་མ་ཞེན་པར་ཕྱི་མའི་དོན་ལ་དམིགས་ན་དགེ་བའི་ཕྱོགས་སུ་འགྲོ་བ་ཡིན། ཚེ་འདིར་ལས་ངན་པ་བསགས་ན་དེའི་འབྲས་བུར་ཕྱི་མ་ངན་འགྲོར་ལྟུང་སྟེ་བདེ་འགྲོའི་ལུས་རྟེན་འཐོབ་པའི་འགལ་རྐྱེན་དུ་འགྲོ་བས་ཚེ་འདིའི་སྣང་ཞེན་གྱི་དབང་དུ་མི་གཏོང་བར་ནམ་ཞག་གཏན་གྱི་འདུན་མ་བསྒྲུབ་པའི་བསམ་བློ་གཏོང་དགོས། ནམ་ཞག་གཏན་གྱི་འདུན་མ་བསྒྲུབ་པར་དགེ་བ་བསྒྲུབ་དགོས། མདོར་ན། བསོད་ནམས་མིན་པའི་ལས་མི་དགེ་བ་བཅུས་ངན་འགྲོའི་གནས་སུ་འཕེན་པས་དེ་དག་སྡོམ་པ་དང་། དེ་དག་སྤངས་པའི་བསོད་ནམས་ཀྱི་ལས་སམ་བདེ་འགྲོའི་སྐྱེ་བ་འཕེན་བྱེད་དཀར་པོ་དགེ་བའི་ལས་རྣམས་ཆེད་དུ་གཉེར་ནས་བསྒྲུབས་ཏེ་མངོན་མཐོའི་ལུས་རྟེན་འཐོབ་ཐབས་བྱ་དགོས་པ་ཡིན།

མངོན་མཐོའི་ལུས་རྟེན་ཐོབ་པའི་རྗེས་སུ་ཡང་ད་དུང་ཕྱི་མའི་སྣང་ཞེན་ལྡོག་ཐབས་ཀྱི་བསམ་བློ་གཏོང་དགོས། དཔེར་ན། ད་ལྟ་རང་ཅག་རྣམས་མངོན་མཐོའི་ལུས་རྟེན་ཐོབ་ཡོད་ཀྱང་ཉོན་མོངས་པའི་གཞན་དབང་དུ་གྱུར་ཏེ་དེའི་འཆིང་བས་བསྡམས་ནས་གནས་ཤིང་། རང་རྒྱུད་ལ་ཉོན་མོངས་སྐྱེས་པའི་ཚེ་རང་ལ་རང་དབང་གང་ཡང་མེད་པར་ཉོན་མོངས་དེས་གང་བྱས་ལྟ་བུའི་གནས་སྟངས་ཤིག་གི་འོག་ཡོད། སྤྱིར་མི་ཕལ་མོ་ཆེས་ཉོན་མོངས་ལ་ཉེས་དམིགས་སུ་མི་མཐོང་བར་ཉོན་མོངས་ཀྱི་རིགས་རྣམས་བློ་རང་བཞིན་པ་ལྟ་བུ་ཞིག་ཏུ་བརྩིས་ཏེ་ཉོན་མོངས་དང་དུ་ལེན་གྱི་ཡོད། དཔེར་ན། ཞེན་ཆགས་ཧ་ཅང་ཆེན་པོས་རང་ཕྱོགས་ལ་ཆགས་པ་དང་གཞན་ཕྱོགས་ལ་སྡང་སེམས་ཤུགས་ཆེ་ཡོད་མཁན་ཚོར་ཆགས་སྡང་གི་རུས་ཐོན་པ་ཞེས་འཇོན་ཐང་ཡོད་པའི་གྲས་སུ་རྩི་བཞིན་ཡོད། དེ་ལྟར་ཉོན་མོངས་དང་དུ་བླངས་པའི་དབང་གིས་འཛམ་བུ་གླིང་འདིའི་ཐོག་གི་རྙོག་གྲ་དེ་དག་བྱུང་བ་ཧ་ཅང་གསལ་པོ་རེད།

འཛམ་བུ་གླིང་འདིའི་སྟེང་གཞན་ཕན་གྱི་བྱ་བ་སྒྲུབ་པའི་བྱས་པ་ཅན་དེ་དག་ཆོས་ཤེས་མིན་ལ་མི་ལྟོས་པར་རང་དོན་དུ་འདོད་ཆུང་ཆོག་ཤེས་དང་བཟོད་སྒོམ་གྱི་ཉམས་ལེན་བྱེད་ཅིང་། བརྩེ་བའི་བསམ་པས་གཞན་གྱི་དོན་ལྷུར་ལེན་ལ་འཇུག་གི་ཡོད། དཔེར་ན། ཁྱི་དང་ཞི་མི་ལྟ་བུའི་དུད་འགྲོར་མཚོན་ན་རང་གི་བདག་པོ་དེ་ཁྲོས་ནས་གནས་པའི་སྐབས་མི་དགའ་བའི་བསམ་པས་བྲོས་འགྲོ་བཞིན་ཡོད་ཅིང་བདག་པོ་དེ་ཉིད་བྱམས་བརྩེའི་ངང་ལ་གནས་པའི་ཚེ་དགའ་བའི་རྣམ་འགྱུར་གྱིས་དྲུང་དུ་འཁོར་གྱི་ཡོད། ཞི་ཞིང་དུལ་བའི་བསམ་བློར་དུད་འགྲོ་ཚུན་ཆད་ཀྱིས་དགའ་མོས་བྱེད་ཅིང་མ་དུལ་ཞིང་མ་ཞི་བའི་བསམ་བློ་དང་སྤྱོད་ཚུལ་ལ་དུད་འགྲོ་ཚུན་ཆད་ཀྱིས་དགའ་མོས་མི་བྱེད་པ་ཙམ་དུ་མ་ཟད་འཇིགས་སྣང་དང་མི་བདེ་བ་བྱེད་ཀྱི་ཡོད། འདི་རིགས་ལ་རང་རེས་ནམ་རྒྱུན་དོ་སྣང་བྱེད་ཀྱི་མེད།

དེ་ལྟར་ལེགས་པར་བསམས་ན་ད་ལྟ་མི་ལུས་ཐོབ་ཡོད་ཀྱང་ཉོན་མོངས་པའི་བྲན་གཡོག་ཏུ་གྱུར་ནས་གནས་ན་དུད་འགྲོ་ལས་ཀྱང་སེམས་ཁྲལ་དང་དཀའ་ངལ་མང་བ་ལྟ་བུ་ཞིག་ཡོད། མི་ལ་ལྟོས་ན་དུད་འགྲོའི་རིགས་རྣམས་ཕལ་ཆེར་སེམས་ཁྲལ་ཉུང་བ་མེད་དམ། ཁ་སང་ཞུས་པ་ལྟར་དུད་འགྲོས་གཙོ་བོ་སྒོ་ལྔའི་ཤེས་པ་དང་འབྲེལ་བའི་བདེ་སྡུག་གི་རིགས་ལ་བླང་དོར་བྱེད་པ་ལས། ནང་ཡིད་བློའི་སྟེང་དུ་རྣམ་རྟོག་འདྲ་མིན་གྱི་དབང་གིས་རེ་དོགས་ལུ་གུ་རྒྱུད་དུ་བྱུང་བའི་བདེ་སྡུག་ལ་བླང་དོར་ཕལ་ཆེར་བྱེད་ཀྱི་མེད། དུད་འགྲོའི་རིགས་ལ་བསམ་བློ་འདྲ་མིན་འཁོར་བའི་ནུས་པ་མེད་སྟབས་དབང་པོའི་ཤེས་པ་དང་འབྲེལ་བའི་འཕྲལ་སེལ་གྱི་བདེ་སྡུག་ཙམ་མ་གཏོགས་མི་དང་མཚུངས་པར་ཡིད་བློའི་སྟེང་ནས་བདེ་སྡུག་གི་གནས་ཚུལ་འདྲ་མིན་མྱོང་བ་མེད་པས། ནང་བསམ་བློ་ཞི་ཞིང་དུལ་བ་ཞིག་མ་བྱུང་ཕྱིན་དུད་འགྲོའི་རིགས་རྣམས་མི་ལ་ལྟོས་ཏེ་རྙོག་གྲ་ཉུང་བ་དང་སྐྱིད་པ་ཡོད།

གང་ལྟར་ཡང་ཚེ་འདིའི་སྣང་ཤས་ལྡོག་པ་དང་ཕྱི་མའི་སྣང་ཤས་ལྡོག་པ་གཉིས་ཀྱི་སྟེང་ནས་སྲིད་པ་མཐའ་དག་སྡུག་བསྔལ་བའི་རང་བཞིན་དུ་བལྟས་ཏེ་དེ་ལས་ཐར་བའི་ཐར་པའི་གོ་འཕང་སྒྲུབ་འདོད་ཀྱི་ངེས་འབྱུང་གི་བློ་སྦྱང་དགོས་པ་ཡིན། སྤྱིར་ཐར་པ་ཞེས་པ་མུ་སྟེགས་པའི་གཞུང་ནས་ཀྱང་བཤད་ལ། མུ་སྟེགས་པའི་གཞུང་འགའ་ཞིག་ནས་ཐར་པ་ཞེས་པ་ཐར་པའི་གླིང་སྟེ་ཡུལ་ཁམས་ལྟ་བུ་ཞིག་ཏུ་ངོས་འཛིན་གྱིས་འགྲེལ་བཤད་བྱས་པ་ཡང་ཡོད། འོན་ཀྱང་སངས་རྒྱས་པས་ཐར་པ་ཞེས་པ་གཉེན་པོ་བསྐྱེད་པའི་སྟོབས་ཀྱིས་རང་གི་སེམས་སྟེང་དུ་ཉོན་མོངས་དུག་གསུམ་དང་བྲལ་བའི་བྲལ་ཆ་ཞིག་གི་སྟེང་ནས་ངོས་འཛིན་པ་ལས་ཕྱི་རོལ་གྱི་ཡུལ་ཁམས་ལྟ་བུ་ཞིག་ཏུ་ངོས་འཛིན་བྱེད་ཀྱི་མེད། དེ་ཡང་རང་སེམས་ཉོན་མོངས་པས་བཅིངས་པ་ལས་ཐར་བའི་ཆ་ནས་ཐར་པ་ཞེས་བརྗོད་དེ་རྗེའི་ལམ་རིམ་ཆེན་མོ་ལས། ཐར་པ་ཞེས་པ་བཅིངས་པ་ལས་གྲོལ་བ་སྟེ། ཞེས་གསུངས། འཆིང་བྱེད་ཉོན་མོངས་ཡིན་ཞིང་། གང་དུ་བཅིངས་པ་ནི་ལས་ཉོན་གྱི་གཞན་དབང་ཅན་གྱི་ཕུང་པོའམ་སྐྱེ་བའི་གནས་སུ་བཅིངས་པ་སྟེ། དེ་ལྟ་བུའི་འཆིང་བྱེད་ལས་ཉོན་དང་བྲལ་བའི་གནས་སྐབས་ཀྱི་སེམས་ཀྱི་ཡོན་ཏན་ཞིག་ལ་ཐར་པ་ཞེས་བརྗོད་པ་ཡིན།

དེ་ལྟར་ངེས་འབྱུང་གི་བསམ་པ་སྒྲུབ་ཚུལ་བཤད་དེ། བསམ་པ་དེས་ཟིན་པའི་ཚུལ་ཁྲིམས་ཀྱི་བསླབ་པ་དང་ཏིང་ངེ་འཛིན་གྱི་བསླབ་པ། ཤེས་རབ་ཀྱི་བསླབ་པ་བཅས་ལ་ཉམས་ལེན་བྱས་པས་རིམ་གྱིས་གཉེན་པོ་བསྐྱེད་པའི་སྒོ་ནས་བདེན་འཛིན་ནམ་ཉོན་སྒྲིབ་སྤངས་པའི་བྲལ་བའི་ཡོན་ཏན་ཐོབ་ཐུབ་པ་ཞིག་འོང་ལ། དུས་དེར་ཐར་པ་ཐོབ་པར་འཇོག་པ་ཡིན། དེ་ལྟ་བུའི་ཐར་པའི་གོ་འཕང་ཐོབ་པའི་ཚེ་འགོག་པ། ཞི་བ། གྱ་ནོམ། ངེས་འབྱུང་གི་ཡོན་ཏན་རྣམས་མངོན་དུ་བྱས་པས་གཏན་དུ་བདེ་བ་ཐོབ་པ་ཡིན་ཏེ། གཉེན་པོའི་སྟོབས་ཀྱིས་སྤང་བྱ་སྤངས་པའི་བྲལ་བ་ཐོབ་པའི་ཚེ་སླར་རྙོག་གྲའམ་སྡུག་བསྔལ་ཡོང་བའི་ཉེན་ཁ་མེད་པས་གཏན་དུ་ཞི་བ་དང་། ཞི་བ་དེ་ཉིད་ཕུགས་སམ་རྩ་བ་ནས་གཙང་མར་གྱུར་པ་ཡིན་པས་གྱ་ནོམ་པ་དང་། སྐྱོན་ལ་སོགས་པ་རྣམས་ཕྱིན་ཆད་རྐྱེན་དང་འཕྲད་ཀྱང་སླར་སྐྱེ་མི་རུང་བའི་ཆོས་ཅན་དུ་སོང་བའི་ཆ་ནས་ངེས་པར་འབྱུང་བ་སྟེ་མདོར་ན། ཐར་པ་ཞེས་པ་མི་སྒེར་སོ་སོར་ལྟོས་ནས་བཤད་ན་དོན་དམ་པའི་ཞི་བདེ་མཚན་ཉིད་པ་དེ་ཡིན།

བྱང་ཆུབ་ཀྱི་སེམས་བསྐྱེད་པའི་ཚུལ།

འོ་ན། དེ་ལྟ་བུའི་ཉོན་མོངས་སྤངས་པའི་ཐར་པ་ཐོབ་པས་འགྲིག་སྙམ་དུ་བསམས་ན་ནོར་བ་ཡིན། དེ་ཡང་དཔེར་ན། སྤྱིར་བཏང་མིའི་སྤྱི་ཚོགས་ནང་མི་གང་ཞིག་ཡོན་ཏན་ཧ་ཅང་ཆེན་པོ་ཡོད་པ་ཞིག་ཡིན་ཀྱང་རང་དོན་འབའ་ཞིག་མ་གཏོགས་གཞན་དོན་ལ་བསམ་བློ་གཏན་ནས་མི་གཏོང་མཁན་ཞིག་ཡིན་ན་དམན་པ་དང་མ་རབས་ཀྱི་གྲས་སུ་བརྩི། དེ་དང་མཚུངས་པར་ཆོས་ཕྱོགས་ནས་བཤད་ཀྱང་བསླབ་པ་གསུམ་གྱི་ལམ་ཉམས་ལེན་བྱས་ཏེ་ཉོན་མོངས་སྤངས་པའི་བྲལ་བའི་ཡོན་ཏན་ཐོབ་ཀྱང་ནམ་མཁའི་མཐས་གཏུགས་པའི་ཉམ་ཐག་པའི་སེམས་ཅན་དེ་དག་མཐོང་བཞིན་དུ་ཡལ་བར་དོར་ན་མ་རབས་ཡིན། བཤད་རྒྱུད་རྡོ་རྗེ་རྩེ་མོའི་ནང་། རང་གི་བུ་ལའང་མ་ཆགས་པའི། །
ཉན་ཐོས་རྣམས་ནི་སྐལ་བ་དམན། །ཞེས་གསུངས་ཡོད།

དེ་བཞིན་དུ་རང་དོན་གྱི་ཆ་ནས་བཤད་ཀྱང་ཐར་པ་ཐོབ་པའི་ཚེ་ཉོན་མོངས་ཙམ་སྤངས་ཀྱང་དེས་བཞག་པའི་བག་ཆགས་སམ་ཤེས་བྱའི་སྒྲིབ་པ་ད་དུང་མ་སྤངས་པས། དེ་ཁོ་ན་ཉིད་ལ་རྨོངས་པའི་ཕྱིན་ཅི་ལོག་གི་རྨོངས་པ་མེད་ཀྱང་ཤེས་བྱ་ཇི་སྙེད་པའི་དོན་སྣ་ཚོགས་ལ་དམིགས་པའི་མི་ཤེས་པའི་རྨོངས་པ་ད་དུང་ཡང་སངས་མེད། དེར་བརྟེན་རང་དོན་ལ་ལྟོས་ནས་བཤད་ཀྱང་ཐར་པ་ཙམ་ཐོབ་པ་སྤངས་རྟོགས་ཉི་ཚེ་བ་ཡིན་གྱི་སྤངས་རྟོགས་ཀྱི་ཡོན་ཏན་མཐར་ཕྱིན་པ་མིན། གཞན་དོན་དང་འབྲེལ་ནས་བཤད་ན་དེ་བས་ཀྱང་ཡོན་ཏན་མཐར་ཕྱིན་པ་མིན་ཏེ། སེམས་ཅན་གྱི་ཁམས་དང་བསམ་པ། མོས་པ་རྣམས་ཇི་བཞིན་མ་ཤེས་པར་བརྒྱ་ཆ་བརྒྱ་ཐམ་པ་གཞན་དོན་དུ་འགྱུར་བ་ཞིག་ཡོང་མིན་ཐེ་ཚོམ་ཡིན་ལ། བློ་སྦྱངས་མ་བྱས་སེམས་ཅན་ལ། །སྟོང་པ་ཉིད་ནི་སྟོན་པ་དང་། །ཞེས་ཁམས་དང་མོས་པར་མ་འཚམས་པ་ཞིག་ལ་སྟོང་པ་ཉིད་ཀྱི་ལྟ་བ་བསྟན་ན་ཕན་རྒྱུའི་ཚབ་ལ་གནོད་སྲིད་པར་གསུངས་པ་ལྟར། ཁམས་དང་མོས་པར་མ་འཚམས་པ་ཞིག་ལ་རང་ཡལ་བར་དོར་གཞན་གཅེས་པར་འཛིན་ཚུལ་བཤད་ན་སྣང་བར་མི་འཐད་པའི་སྐད་ཆ་ཡིན་ཞེས་བརྗོད་རྒྱུའི་ཉེན་ཁ་ཡོད།

དེས་ན་རང་ངོས་ནས་བསམ་པ་རྣམ་དག་གིས་གཞན་གྱི་དོན་སྒྲུབ་པར་བརྩོན་པ་ལ་གཞན་སེམས་ཅན་གྱི་ཁམས་མོས་ཇི་བཞིན་ཤེས་པ་ཞིག་མེད་ན་དེ་དག་ལ་རན་པ་ཞིག་འོང་རྒྱུ་ཤིན་ཏུ་དཀའ་ལ། གང་བསྒྲུབས་པའི་གཞན་དོན་དེ་ཡང་གཞན་དོན་ལྟར་སྣང་ཙམ་མམ་ཉི་ཚེ་བ་ཞིག་ཏུ་འགྱུར་རྒྱུ་ལས་མེད། དེ་ལྟར་གཞན་གྱི་ཁམས་མོས་ཇི་བཞིན་ཤེས་པ་ཞིག་འོང་བར་ཤེས་བྱའི་སྒྲིབ་པ་སྤང་དགོས་ཤིང་། རང་གཅིག་པུའི་དོན་བསམ་པ་མིན་པར་སེམས་ཅན་རྒྱ་གང་ཆེ་ལ་ཕན་པ་བསྒྲུབ་རྒྱུའི་བློ་དང་ལྡན་པ་ཞིག་ཡིན་ན་མཐར་ཐུག་རྣམ་མཁྱེན་མ་ཐོབ་པར་ཐབས་མེད་པར་མཐོང་ནུས་པ་ཡིན། རང་དོན་དང་འབྲེལ་ནས་བཤད་ཀྱང་སྤངས་རྟོགས་མཐར་ཕྱིན་པ་དེ་སངས་རྒྱས་ཀྱི་གོ་འཕང་ཡིན་པས་དེའི་ཆ་ནས་ཀྱང་ཉོན་མོངས་ཙམ་སྤངས་པས་ཆོག་པར་འཛིན་པ་མི་རིགས།

ཉན་ཐོས་དགྲ་བཅོམ་པ་དང་རང་རྒྱལ་དགྲ་བཅོམ་པའི་གོ་འཕང་བསམ་གྱིས་མི་ཁྱབ་པ་ཡིན་པས་གོ་འཕང་དེར་བགྲོད་པའི་ཚུལ་ཙམ་ལས་མི་ཤེས་པ་ཞིག་ཡིན་ན་དེ་དག་ལ་ལྟོས་ཏེ་གོ་འཕང་དེ་གཉིས་ལེགས་ཤོས་ཡིན། འོན་ཀྱང་ཐེག་པ་ཆེན་པོའི་གཞུང་གི་རྣམ་གཞག་གང་འཚམ་མཐོང་ཞིང་ཐོས་ཏེ་བསམ་བློ་གཏོང་མཁན་ཞིག་ལ་མཚོན་ན་ཉན་རང་དགྲ་བཅོམ་པའི་གོ་འཕང་དེ་འཐོབ་བྱེད་ལམ་གྱི་ཆ་ནས་ཀྱང་བསམ་པ་ཧ་ཅང་རྒྱ་ཆུང་བ་སོགས་སྙིང་པོ་དེ་ཙམ་མེད་པ་ཞིག་ཏུ་མཐོང་ནུས། དེའི་ཕྱིར་ཐེག་པ་ཆེན་པོ་ཞེས་རང་གཅིག་པུའི་དོན་སེམས་པ་མིན་པར་མཐའ་ཡས་པའི་མ་རྒན་སེམས་ཅན་ཐམས་ཅད་ཀྱི་དོན་ལ་གཞོལ་བའི་ལམ་སྲོལ་དེ་ཤིན་ཏུ་རླབས་ཆེ་བ་ཞིག་ཡིན། ཉན་རང་དགྲ་བཅོམ་པ་དེ་དག་ལ་ཉོན་མོངས་ཅན་གྱི་རང་གཅེས་འཛིན་མེད་ཀྱང་ཉོན་མོངས་ཅན་མིན་པའི་རང་གཅེས་འཛིན་གྱི་བློ་ཕྲན་བུ་སྐྱེ་བའི་གོ་སྐབས་ཕལ་ཆེར་སྲིད་པར་བརྟེན། ངོས་ཀྱིས་གཞུང་ཆེན་མོའི་ནང་མ་མཇལ་ཡང་རང་གི་ཚོད་དཔག་དང་འབྲེལ་ནས་བཤད་ན། གཅེས་འཛིན་དེ་ལྟ་བུའི་རྐྱེན་ལས་རེ་དོགས་ཀྱི་བློ་སྐྱེ་བའི་གནས་སྐབས་ཡོང་སྲིད། དེ་ཡང་ཉོན་མོངས་མངོན་གྱུར་སྤངས་ཟིན་ཀྱང་མི་ཤེས་པའི་རྨོངས་པ་དང་རང་གཅེས་འཛིན་ཡོད་པའི་ཆ་ནས་རེ་བ་དང་དོགས་པའི་རྣམ་རྟོག་སྐྱེ་བ་ཕལ་ཆེར་ཡོང་སྲིད་པར་མཐོང་གི་འདུག །དེས་ན་ཐེག་པ་ཆེན་པོའི་གཞུང་མཐོང་ཐོས་ཀྱི་ཆ་རྒྱུས་ལྡན་པ་ཞིག་གི་ངོས་ནས་བཤད་ན། ཆོས་ཤིག་ལ་བདག་པས་གཞན་གཅེས་པའི་བྱང་ཆུབ་ཀྱི་སེམས་ལས་ལྷག་པ་ཞིག་གཏན་ནས་མེད་པར་ངེས་པ་རྙེད་ཐུབ་པ་ཞིག་ཡོད།

རང་དོན་བསྒྲུབ་པ་ལ་ཡང་བྱང་ཆུབ་ཀྱི་སེམས་སྒོམ་པ་ལས་ལྷག་པའི་ཐབས་གཞན་གང་ཡང་མེད་པ་ཤིན་ཏུ་གསལ་བས། བདག་པས་གཞན་གཅེས་པའི་བྱང་ཆུབ་ཀྱི་སེམས་བསྒོམས་ཏེ་རང་དོན་འཐུས་ཤོར་འགྲོ་བར་མཐོང་ན་དེ་བྱང་ཆུབ་ཀྱི་སེམས་ཀྱི་འགྲོ་སྟངས་ངོ་མ་མ་ཤེས་པའི་རྟགས་ཡིན། བྱམས་མགོན་གྱི་བྱམས་སྨོན་ནང་། ངན་འགྲོའི་ལམ་ནི་བཟློག་བགྱིད་ཅིང་། །མཐོ་རིས་ལམ་ནི་རབ་སྟོན་ལ། །རྒ་ཤི་མེད་པར་འདྲེན་བགྱིད་པ། །བྱང་ཆུབ་སེམས་ལ་ཕྱག་འཚལ་ལོ། །ཞེས་གསུངས་པ་ལྟར། བྱང་ཆུབ་ཀྱི་སེམས་བསྒོམས་ནས། གནོད་པ་བྱ་སའི་ཡུལ་ལ་མཐའ་གཅིག་ཏུ་རང་ལས་ལྷག་པར་བལྟས་ཏེ་བརྩེ་བ་བཅངས་ན་དེ་ལ་དམིགས་ནས་སྐྱེ་བའི་མི་དགེ་བ་བཅུ་ལ་སོགས་པ་རྣམས་ཡོང་བའི་སྐབས་མེད་པར་དེ་དག་རང་བཞིན་གྱིས་ལྡོག་པར་འགྱུར་བ་ཡིན། མི་དགེ་བ་བཅུ་ལ་སོགས་པ་ལྡོག་སྟངས་ལ་ཡང་ཁྱད་པར་ཡོད། དཔེར་ན། གཞན་གྱི་སྲོག་བཅད་ན་རང་ལ་སྡིག་པ་འབྱུང་བས་དེ་ལྟར་མི་གཅོད་སྙམ་དུ་སྲོག་གཅོད་ལས་ཟློག་པར་བྱེད་ཚུལ་ཞིག་དང་། ཡང་གཞན་སེམས་ཅན་རྣམས་བརྩེ་བ་བྱ་སའི་ཡུལ་ཡིན་པས་རང་གི་སྲོག་བཞིན་དུ་རིན་ཐང་བརྩིས་ཏེ་སྲོག་གཅོད་སྡོམ་ཚུལ་ཞིག་སྟེ་དེ་གཉིས་ལ་ཁྱད་པར་ཧ་ཅང་ཆེན་པོ་ཡོད།

གཞན་གྱི་སྲོག་བཅད་ན་རང་ལ་སྡིག་པ་འབྱུང་བས་དེ་ལྟར་མི་རིགས་སྙམ་དུ་རང་དོན་ཡིད་བྱེད་ཀྱི་བློས་སྲོག་གཅོད་སྡོམ་པ་ཡིན་ན། སྐབས་དེར་སེམས་ཀྱི་ཟུར་དུ། སྲོག་བཅད་ན་སྡིག་པ་འབྱུང་བ་མ་གཏོགས་དེ་མིན་ངས་ཏག་ཏག་བཟོ་དགོས་སྙམ་པ་ལྟ་བུའི་བློ་ངན་སྐྱེ་བའི་སྐབས་ཡོང་སྲིད། དེ་ལས་ལྡོག་སྟེ་གཞན་ལ་མཐའ་གཅིག་ཏུ་བརྩེ་བའི་བསམ་པས་ཕན་བདེ་འབའ་ཞིག་བསྒྲུབ་སྙམ་དུ་སྲོག་གཅོད་སྡོམ་པ་ཡིན་ན་བསམ་བློའི་ནང་དེ་འདྲའི་བློ་ངན་ཟུར་ཙམ་སྐྱེ་བའི་སྐབས་མེད་ལ། གནོད་པ་བྱ་འདོད་ཅུང་ཟད་ཀྱང་མི་འོང་། མདོར་ན། མངོན་མཐོ་སྒྲུབ་བྱེད་ཀྱི་ཐབས་མཆོག་ཏུ་གྱུར་པ་དེ་བྱང་ཆུབ་ཀྱི་སེམས་བསྒོམ་རྒྱུ་དེ་ཡིན།

དེ་བཞིན་དུ་ཉོན་མོངས་སྤངས་པའི་ངེས་ལེགས་བསྒྲུབ་པའི་དོན་དུ་བྱང་ཆུབ་ཀྱི་སེམས་ཀྱིས་ཟིན་པའི་སྟོང་ཉིད་བསྒོམ་པ་དེ་གཙོ་བོ་ཉོན་སྒྲིབ་སྤོང་བའི་དོན་དུ་སྟོང་ཉིད་སྒོམ་པ་མིན་པས། དེ་དང་རང་དོན་ཡིད་བྱེད་ཀྱི་བློས་སྟོང་ཉིད་སྒོམ་པ་གཉིས་ལ་ནུས་པའི་ཆ་ནས་ཁྱད་པར་ཧ་ཅང་ཆེན་པོ་ཡོད། དེའི་ཕྱིར་གོང་དུ། ངན་འགྲོའི་ལམ་ནི་བཟློག་བགྱིད་ཅིང་། །ཞེས་སོགས་གསུངས་པ་ལྟར་རང་དོན་ཡིད་བྱེད་ཀྱི་བློས་བསྒྲུབ་རྒྱུའི་མངོན་མཐོ་ལ་སོགས་པའི་འཐོབ་བྱ་རྣམས་བྱང་ཆུབ་ཀྱི་སེམས་བསྒོམས་པས་ཞར་བྱུང་དུ་འགྲུབ་ནུས་པ་ཡིན། གོང་གི་ཚིག་རྐང་གི། རྒ་ཤི་མེད་པར་འདྲེན་བགྱིད་པ། །ཞེས་པའི་རྒ་ཤི་མེད་པ་དེ་མྱང་འདས་ཀྱི་གོ་འཕང་ལ་གོ་བ་ཡིན།

རང་དོན་ཡིད་བྱེད་ཀྱི་བློས་ནམ་ཡང་འགྲུབ་མི་ནུས་པ་དེ་ཐམས་ཅད་མཁྱེན་པའི་གོ་འཕང་ཡིན་ཞིང་དེ་ས་བཅུ་ལ་སོགས་པའི་ལམ་ལ་བརྟེན་ནས་བསྒྲུབ་དགོས། རང་དོན་ཡིད་བྱེད་ཀྱི་བློས་འགྲུབ་ནུས་པ་དེ་དགྲ་བཅོམ་པའི་གོ་འཕང་དེ་ཡིན་ཞིང་དེ་བྱང་ཆུབ་ཀྱི་སེམས་བསྒོམས་པས་ཞར་བྱུང་གི་ཚུལ་དུ་འགྲུབ་ནུས། དེ་ལྟར་བསམ་བློ་རྒྱ་ཆེ་ས་ནས་བཏང་སྟེ་ཕོ་རྒོད་པོ་ཞིག་དང་མོ་རྒོད་པོ་ཞིག་བྱ་རྒྱུ་ཡིན་ན་རླབས་ཆེ་ས་ནས་བསམ་བློ་གཏོང་རྒྱུ་གལ་ཆེ། ཐེག་པ་ཆེན་པོའི་ཆོས་གཏན་ནས་ཐོས་མ་མྱོང་ཞིང་རྒྱུས་མེད་པ་ཞིག་ཡིན་ན་བྱ་ཐབས་མེད་ཀྱང་། ཀླུ་སྒྲུབ་ཡབ་སྲས་ལ་སོགས་པའི་མཁས་པ་རྣམས་ཀྱིས་བརྩམས་པའི་རང་རེའི་བློ་མིག་འབྱེད་ནུས་ཀྱི་ཐེག་པ་ཆེན་པོའི་ལེགས་བཤད་དེ་དག་མཐོང་ཐོས་ཡོད་མཁན་ཞིག་ཡིན་ན། ཨ་ཙི། བྱང་ཆུབ་ཀྱི་སེམས་མ་བསྒོམ་པར་ག་ལ་འགྲིག་སྙམ་པའི་ངེས་ཤེས་སྐྱེ་ནུས་པ་ཞིག་ཏན་ཏན་འོང་བ་ཡིན།

དེ་ལྟ་བུའི་བྱང་ཆུབ་ཀྱི་སེམས་དེ་ཡང་མངོན་རྟོགས་རྒྱན་ལས། སེམས་བསྐྱེད་པ་ནི་གཞན་དོན་ཕྱིར། །ཡང་དག་རྫོགས་པའི་བྱང་ཆུབ་འདོད། །ཅེས་གསུངས་པ་ལྟར། གཞན་དོན་བྱང་ཆུབ་དོན་གཉེར་གྱི་འདུན་པས་རྒྱུ་བྱས། རང་དོན་བྱང་ཆུབ་དོན་གཉེར་གྱི་འདུན་པ་དང་མཚུངས་ལྡན་དུ་སོང་བའི་སེམས་ཏེ། དེ་ལྟ་བུའི་འདུན་པ་གཉིས་ལྡན་གྱི་སེམས་ཤིག་ལ་བྱང་ཆུབ་ཀྱི་སེམས་ཞེས་བརྗོད།

ཡང་དག་པའི་ལྟ་བ་བསྐྱེད་པའི་ཚུལ།

དེ་ལྟར་གཞན་དོན་དོན་གཉེར་གྱི་འདུན་པས་དྲངས་ཏེ་བྱང་ཆུབ་དོན་གཉེར་གྱི་འདུན་པ་སྐྱེ་དགོས་ཀྱང་། གཞན་དོན་ནི་གཞན་རྒྱུད་ཀྱི་མྱང་འདས་ལའོ། །ཞེས་གསུངས་པ་ལྟར་གཞན་དོན་ཞེས་པ་འཕྲལ་སེལ་གྱི་མངོན་མཐོ་དང་ངེས་ལེགས་ཀྱི་ཕུན་ཚོགས་ལྟ་བུར་མི་གོ་བར་མྱང་འདས་སྤྱི་དང་གཙོ་བོ་མི་གནས་པའི་མྱང་འདས་ལ་གོ་བ་ཡིན་པས། གཞན་དོན་དོན་གཉེར་ཚད་དང་ལྡན་པ་ཞིག་འོང་བར་གཞན་མྱང་འདས་ཀྱི་ས་ལ་འགོད་འདོད་ཀྱི་བློ་སྐྱེ་དགོས་ལ། དེ་ལ་ཉོན་སྒྲིབ་དང་སྡུག་བསྔལ་སྤོང་རུང་ཡིན་པ་དང་། ཉོན་སྒྲིབ་ཀྱིས་བཞག་པའི་བག་ཆགས་སམ་ཤེས་སྒྲིབ་ཀྱང་སྤོང་རུང་ཡིན་པའི་ཚུལ་རྣམས་ལེགས་པར་ཤེས་དགོས། དེ་དག་སྤོང་རུང་གི་ཚུལ་རྣམས་རྒྱུ་མཚན་གྱི་ལམ་ནས་ལེགས་པར་ཤེས་པ་ཞིག་མ་བྱུང་ན་མི་གནས་པའི་མྱང་འདས་སམ་སངས་རྒྱས་ཀྱི་གོ་འཕང་ཞེས་བརྗོད་པའི་ཚེ། སངས་རྒྱས་ཀྱིས་དེ་ལྟར་གསུངས་ཡོད་པས་དེ་ལྟར་ལོས་ཡིན། སྐྱབས་སུ་མཆི། བླ་མས་ཀྱང་དེ་ལྟར་བཀའ་གནང་སོང་། དེ་ལྟར་ཡིན་དང་ཡིན་སྙམ་པ་ཙམ་ཞིག་མ་གཏོགས་སེམས་ནང་ངེས་པ་འཕྲིག་ཚུད་པ་ཞིག་ཡོང་མི་ནུས་ལ། གལ་ཏེ་བླ་མ་གཞན་ཞིག་གིས་སྔར་གྱི་བླ་མ་དེའི་གསུང་སྒྲོས་དང་མི་འདྲ་བ་ཞིག་གསུངས་ན། དེ་ལ་ཡང་དེ་ལྟར་ཡིན་སྙམ་དུ་མོས་ཏེ་བླུན་པོ་ཆུ་སྣ་གར་འཁྲིད་ཟེར་བ་དེར་འགྱུར་རྒྱུའི་ཉེན་ཁ་ཡོད།

ཐོག་མར་རང་ངོས་ནས་གཞུང་ལུགས་ལ་ཐོས་བསམ་བྱེད་པའམ་ཆོས་འཆད་མཁན་གཞན་གྱི་འགྲེལ་བཤད་ཐོས་པར་བྱས་ཏེ་ཐོས་བྱུང་གི་ཤེས་རབ་བསྐྱེད་རྒྱུ་དང་། ཤེས་རབ་དེ་ཉིད་ཕལ་ཆེར་ཡིད་དཔྱོད་ལྟ་བུ་ཞིག་ཡིན་པས་དོན་དེ་དེ་ལྟར་ཡིན་པ་རེད་སྙམ་པ་ཙམ་ཞིག་ལས་ངེས་པ་རྙེད་པ་མེད་པས་སེམས་ལ་འགྱུར་བ་ཐེབས་ཐུབ་པ་ཁག་པོ་ཡིན། དེ་ནས་གང་ཐོས་པའི་དོན་དེ་ཉིད་དེ་ལྟར་ཡིན་སྙམ་དུ་མི་འཇོག་པར་གཞུང་གོང་འོག་བསྒྲིགས་ཏེ་ཡིན་ལུགས་ལ་ཡང་ནས་ཡང་དུ་བསམ་བློ་གཏོང་བ་དཔེར་ན། རང་རེ་བོད་པའི་ནང་ཆོས་ལ་མཚོན་ན་གསང་སྔགས་ཀྱི་གཞུང་དང་ཚད་མའི་གཞུང་། དབུ་ཕར་གྱི་གཞུང་སོགས་ཕན་ཚུན་སྦྲེལ་ཏེ་དཔྱད་པ་བྱས་པ་ལས་ཡིན་ལུགས་ལ་ངེས་པ་རྙེད་པའི་ཤེས་རབ་སྐྱེ་ཞིང་དེ་ལ་བསམ་བྱུང་གི་ཤེས་རབ་ཅེས་བརྗོད། ཤེས་རབ་དེ་ཉིད་ཡུལ་ལ་ངེས་པ་བརྟན་པོ་ཐོབ་པའི་རྗེས་དཔག་ཚད་མ་ཡིན་ཞིང་རང་རྒྱུད་ལ་ཤེས་རབ་དེ་སྐྱེས་མཚམས་གཞན་གྱིས་ཡིན་ལུགས་དང་མི་མཐུན་པའི་གཏམ་ཅི་ཞིག་སྨྲས་ཀྱང་དེས་སེམས་ཀྱི་ལྟ་སྟངས་ལ་འགྱུར་བ་ཐེབས་མི་ཐུབ་པ་ཞིག་འོང་། དེ་ལྟ་བུའི་ངེས་པ་བརྟན་པོ་རྙེད་པ་ཞིག་བྱུང་ན། རྗེ་རིན་པོ་ཆེས། བསྟན་པའི་ངང་ཚུལ་ཤེས་ནས་སྟོན་པ་ལ། །ཡིད་ཆེས་རྙེད་པས་རྟག་ཏུ་གང་བར་ཤོག །ཅེས་དང་། ཡང་། དོན་བཞིན་གཟིགས་ནས་ལེགས་གསུངས་པ། །ཁྱོད་ཀྱི་རྗེས་སུ་སློབ་པ་ལ། །རྒུད་པ་ཐམས་ཅད་རིང་དུ་གྱུར། །ཉེས་ཀུན་རྩ་བ་ལྡོག་ཕྱིར་རོ། །ཁྱོད་ཀྱི་བསྟན་ལས་ཕྱིར་ཕྱོགས་པས། །ཡུན་རིང་ངལ་བ་བསྟེན་བྱས་ཀྱང་། །ཕྱི་ཕྱིར་སྐྱོན་རྣམས་བོས་པ་བཞིན། །བདག་ཏུ་ལྟ་བ་བརྟན་ཕྱིར་རོ། །ཨེ་མའོ་མཁས་པས་འདི་ཉིད་ཀྱི། །ཁྱད་པར་ཁོང་དུ་ཆུད་གྱུར་པ། །དེ་ཚེ་རྐང་གི་ཁོང་ནས་ནི། །ཁྱོད་ལ་ཅི་ཕྱིར་གུས་མི་འགྱུར། །
ཞེས་གསུངས་པ་ལྟ་བུ་ཞིག་འོང་བ་ཡིན།

སངས་རྒྱས་བཅོམ་ལྡན་འདས་དེ་སྐུ་ལ་མཚན་དང་དཔེ་བྱད་ཀྱིས་བརྒྱན་པ་ཡིན་ཞེས་བརྗོད་པར་ཤིན་ཏུ་རྩ་ཆེན་པོ་ཞིག་ཡིན་པ་འདྲ་སྙམ་རྒྱུ་ཙམ་ཞིག་མ་གཏོགས་ངོ་མཚར་ཆེ་རྒྱུ་དེ་ཙམ་མེད། བདག་པས་གཞན་གཅེས་པའི་བྱང་ཆུབ་ཀྱི་སེམས་དང་རྟེན་འབྱུང་གི་དེ་ཁོ་ན་ཉིད་རང་དབང་གི་སྒོ་ནས་འདོམས་པར་མཛད་པའི་གསུང་གི་འཕྲིན་ལས་ལ་བསམ་བློ་གཏོང་ཐུབ་པ་ཞིག་བྱུང་ན། མི་ཕྱེད་པའི་དད་པ་དོན་དང་ལྡན་པ་ཞིག་སྐྱེ་ནུས། དེ་བཞིན་དུ་སྐྱབས་འགྲོ་བརྟན་པོ་ཞིག་འོང་བར་ཡང་སྟོང་ཉིད་ཀྱི་ལྟ་བའི་གོ་བ་ཡོད་དགོས་པ་ཤིན་ཏུ་གལ་ཆེ།

བྱང་ཆུབ་དོན་གཉེར་གྱི་བློ་སྐྱེ་བར། སློབ་དཔོན་སེངྒེ་བཟང་པོའི་རྒྱན་སྣང་དུ། ཤེས་རབ་ཀྱི་སྟོབས་ཀྱིས་བྱང་ཆུབ་ལ་དམིགས་པའི་ཕྱིར་བྱང་ཆུབ་ཀྱང་ཡིན་ལ། སྙིང་རྗེ་ཆེན་པོའི་བསམ་པས་སེམས་ཅན་ལ་དམིགས་པའི་ཕྱིར་སེམས་དཔའང་ཡིན་པས་ན་བྱང་ཆུབ་སེམས་དཔའ་ཞེས་བཤད་དེ། ཞེས་སྙིང་རྗེས་སེམས་ཅན་ལ་དམིགས། ཤེས་རབ་ཀྱིས་བྱང་ཆུབ་ལ་དམིགས་ཞེས་གསུངས་པ་ལྟར་གྱི་བྱང་ཆུབ་དེ་ལེགས་པར་ཤེས་པ་ཞིག་དགོས། བྱང་ཆུབ་ཀྱི་དོན་ཇི་ཡིན་བརྟགས་ཤིང་དཔྱད་དེ་ཤེས་པར་བྱེད་མཁན་ཤེས་རབ་ཡིན་པས། རྒྱལ་ཚབ་རྗེས། ཚད་མས་དྲངས་པའི་སྐྱབས་འགྲོ་བརྟན་པོ་ཞིག་འོང་བར་སྟོང་ཉིད་ཀྱི་ལྟ་བས་གྲོགས་བྱེད་དགོས་པར་གསུངས་པ་ལྟར་སྟོང་ཉིད་ཀྱི་ལྟ་བ་དེ་ཤིན་ཏུ་གལ་ཆེན་པོ་ཡིན།

མདོར་ན། ངེས་འབྱུང་ལ་བློ་སྦྱངས་ཏེ་གང་འཚམ་ངེས་པ་ཐོབ་པའི་མཚམས་སུ་ཉོན་མོངས་པའི་གཞན་དབང་དུ་གྱུར་པའི་ཉམ་ཐག་པའི་སེམས་ཅན་དེ་དག་སྡུག་བསྔལ་གྱིས་མནར་ཚུལ་བསམས་པ་ལས་དེ་དག་ཉོན་མོངས་པའི་འཆིང་བ་ལས་གྲོལ་ན་ཅི་མ་རུང་སྙམ་པའི་འདུན་པ་སྐྱེ་འོང་ལ། དེའི་ཐོག་ཉོན་མོངས་པའི་བག་ཆགས་ཀྱིས་བཞག་པའི་སྐྱོན་བསམས་པ་ལས་ཉན་རང་དགྲ་བཅོམ་པ་ལྟ་བུ་ཉོན་སྒྲིབ་སྤངས་པའི་གང་ཟག་དེ་དག་ཀྱང་ཉོན་མོངས་པའི་བག་ཆགས་ལས་ཐར་བ་ཞིག་བྱུང་ན་སྙམ་པའི་འདུན་པ་སྐྱེ་འོང་བ་ཡིན། འོན་ཀྱང་རང་གི་ནུས་པ་གཅིག་པུར་བརྟེན་པ་མིན་པར་གཞན་སེམས་ཅན་ལ་ཡང་ལྟོས་པའི་ཕྱིར་དེ་ལྟར་གྲོལ་ཐུབ་པ་ཞིག་ཡོང་མིན་བརྗོད་དཀའ་ལ། ད་ལྟ་རང་རེའི་གནས་བབ་ཀྱི་ཆ་ནས་བཤད་ན་ཕ་རོལ་པོ་ཁམས་དང་མོས་པ་ཡོངས་སུ་སྨིན་པ་ཞིག་ཡིན་ཀྱང་བྱ་ཐབས་གང་ཡང་མེད། རང་ཉིད་སྒྲིབ་གཉིས་སྤངས་པའི་བྲལ་བའི་ཡོན་ཏན་རྒྱུད་ལྡན་གྱི་རྣམ་མཁྱེན་རྒྱལ་བའི་གོ་འཕང་མངོན་དུ་བྱས་པའི་གང་ཟག་ཅིག་ཡིན་ན། གདུལ་བྱ་གང་ཞིག་འདུལ་བའི་དུས་ལ་བབས་མིན་སོགས་ཁམས་མོས་ཀྱི་ཁྱད་པར་ཇི་བཞིན་ཤེས་པ་ཞིག་ཡོང་བས། ཚིག་གཅིག་བཤད་པ་ཚུན་ཆད་བརྒྱ་ཆ་བརྒྱ་ཐམ་པ་གཞན་དོན་འགྲུབ་ངེས་སུ་སོང་བ་ཞིག་ཡོང་། དེ་ལྟར་ལེགས་པར་བསམས་པ་ལས་གཞན་དོན་སྒྲུབ་པ་ལ་ཉེ་བར་མཁོ་བ་རྣམ་མཁྱེན་རྒྱལ་བའི་གོ་འཕང་མ་འཐོབ་པར་ཐབས་མི་འདུག་སྙམ་དུ་ངེས་པ་གཏིང་ནས་རྙེད་པ་ཞིག་ཡོང་བ་ཡིན།

དེ་ལྟར་ངེས་འབྱུང་གི་བསམ་པ་ཤུགས་དྲག་ཅིག་སྐྱེས་པ་དེ་ཉིད་རང་སྟེང་དུ་བསམས་པས་ངེས་འབྱུང་དང་། གཞན་སྟེང་དུ་ཁ་སྤོས་པ་ལས་སྙིང་རྗེར་འགྱུར་བ་ཡིན། གོང་དུ་ཞུས་པ་ལྟར་སྡུག་བསྔལ་ལས་ཐར་ན་སྙམ་པ་ཙམ་གྱི་སྙིང་རྗེ་ཉན་རང་གི་རྒྱུད་ལ་ཡང་ཡོང་ཆོག་ལ། དེ་བཞིན་དུ་སྟོང་ཉིད་ཀྱི་ལྟ་བར་གོ་བ་དེ་ཙམ་མེད་ཀྱང་ཉམ་ཐག་པའི་སེམས་ཅན་མཐོང་བའི་ཚེ་སྡུག་བསྔལ་ལས་ཐར་ན་སྙམ་པ་ཙམ་ལམ་ལ་བློ་མ་སྦྱངས་པའི་རྒྱུད་ལ་ཡང་འོང་ནུས། འོན་ཀྱང་མགོན་པོ་ཀླུ་སྒྲུབ་ཀྱིས་བྱང་ཆུབ་སེམས་འགྲེལ་དུ་སྟོང་ཉིད་ཀྱི་ལྟ་བའི་གོ་བའི་སྟེང་ནས་ཉོན་མོངས་ལ་གཉེན་པོ་སྟོབས་ལྡན་ཡོད་པ་དང་དེ་སྤོང་ནུས་སུ་མཐོང་ནས་ངེས་པ་རྙེད་པ་ཞིག་ཡིན་ན། ཉོན་མོངས་པའི་གཞན་དབང་དུ་གྱུར་པའི་སེམས་ཅན་རྣམས་ཉོན་མོངས་པ་དང་དེས་དྲངས་པའི་སྡུག་བསྔལ་ལས་གྲོལ་བ་ཞིག་བྱུང་ན་ཅི་མ་རུང་སྙམ་དུ་སེམས་པ་ཞིག་ཅིས་ཀྱང་ཡོང་བ་སྨོས་མི་དགོས་པ་ནི། སེམས་ཅན་ལ་དམིགས་ཆགས་པར་འགྱུར་བ་ཐེ་ཚོམ་མེད། །ཅེས་གསུངས་པ་ལྟར་ཡིན།

དེ་ནས་ཁ་སང་ཞུས་པ་ལྟར་གཞན་དོན་དོན་གཉེར་གྱི་བློ་སྦྱོང་བར་མར་ཤེས་དྲིན་དྲན་ལ་སོགས་པ་རྒྱུ་འབྲས་མན་ངག་བདུན་མའི་སྒོ་ནས་བློ་སྦྱོང་ཚུལ་ཞིག་དང་། བདག་གཞན་མཉམ་བརྗེའི་སྒོ་ནས་བློ་སྦྱོང་ཚུལ་ཞིག་སྟེ་གཉིས་ཡོད་པ་ལས། བདག་གཞན་མཉམ་བརྗེའི་སྒོ་ནས་བློ་སྦྱོང་ཚུལ་ལ་མན་ངག་རྒྱུ་འབྲས་བདུན་མའི་གནད་རྣམས་ཚུར་ཚང་ཞིང་། ཕར་ཚང་མིན་ཅི་རིགས་ཡོད།

ལྡི་ལིར་སྩལ་བའི་ལམ་གཙོའི་སྔོན་འགྲོའི་བཤད་པ།

ཕྱི་ལོ་ ༢༠༡༣ ཟླ་ ༣ ཚེས་ ༩ ཉིན་ཏུ་ཥི་ཏའི་ཆོས་ཚོགས་དང་ལྡི་ལི་བོད་ཁང་གིས་ཞུས་ངོར་ལྡི་ལིའི་སངས་རྒྱས་ཀྱི་སྐྱེད་ཚལ་ Buddha Jayanti Park དུ་སྩལ་བའི་ལམ་གཙོའི་བཀའ་ཁྲིད་ཀྱི་སྔོན་འགྲོའི་བཤད་པ།

ལོ་མང་སྔོན་ནས་འདི་ག་ལྡི་ལིའི་སངས་རྒྱས་ཀྱི་སྐྱེད་ཚལ་ཞེས་པའི་ནང་རྒྱ་གར་གཞུང་མང་ལ་བཀའ་དྲིན་རྗེས་དྲན་མཚོན་བྱེད་དུ་བོད་བཟོའི་ཐུབ་དབང་གི་སྣང་བརྙན་ཞིག་བཞེང་རྒྱུའི་འཆར་གཞི་ལྟར་དངོས་སུ་བཞེངས་གྲུབ་ཅིང་། མཚམས་རེར་ནང་ཆོས་ངོ་སྤྲོད་བྱེད་བཞིན་པ་ལྟར་དེ་རིང་ཡང་ཏུ་ཥི་ཏའི་ཆོས་ཚོགས་དང་ལྡི་ལིའི་བོད་ཁང་གཉིས་ཀྱིས་གྲ་སྒྲིག་དང་རེ་སྐུལ་གནང་བ་ལྟར་སྟོན་པ་བཀའ་དྲིན་ཅན་གྱི་སྣང་བརྙན་གྱི་དྲུང་དུ་ཆོས་འབྲེལ་མདོར་བསྡུས་ཤིག་བྱ་རྒྱུའི་གོ་སྐབས་བྱུང་བར་ཧ་ཅང་དགའ་པོ་བྱུང་། གྲ་སྒྲིག་གནང་མཁན་ཚང་མར་ཐུགས་རྗེ་ཆེ་ཞུ་རྒྱུ་ཡིན།

མི་ཤེས་པ་སྡུག་བསྔལ་གྱི་རྒྱུར་བསྟན་པ།

སྔོན་དུ་དཔེ་དེབ་ཀྱི་ཤོག་ལྷེ་གཉིས་པར་གསལ་བའི་མགོན་པོ་ཀླུ་སྒྲུབ་ཀྱི་གསུང་། གང་གིས་ཐུགས་བརྩེ་ཉེར་བཟུང་ནས། །ལྟ་བ་ཐམས་ཅད་སྤང་བའི་ཕྱིར། །དམ་པའི་ཆོས་ནི་སྟོན་མཛད་པ། །གཽ་ཏམ་དེ་ལ་ཕྱག་འཚལ་ལོ། །ཞེས་པའི་ཚིགས་བཅད་དེར་གཟིགས། འདི་མགོན་པོ་ཀླུ་སྒྲུབ་ཀྱིས་ཤེར་ཕྱིན་གྱི་དངོས་བསྟན་སྟོང་ཉིད་ཀྱི་རིམ་པའི་སྐོར་འགྲེལ་བཤད་ཞིབ་ཕྲ་མཛད་པའི་གཞུང་རྩ་ཤེའི་རབ་བྱེད་ཉེར་བདུན་པའི་མཇུག་དེར་སྟོན་པའི་བཀའ་དྲིན་དྲན་པའི་སྒོ་ནས་བསྟོད་ཕྱག་མཛད་པ་ཞིག་ཡིན།

དེའི་ནང་དོན་བཤད་ན། སྤྱིར་བདེ་སྡུག་གཉིས་པོ་རང་རང་གི་རྒྱུ་དང་རྐྱེན་ལ་བརྟེན་ནས་འབྱུང་ཞིང་། རྒྱུ་ཡི་མཐར་ཐུག་པ་ཡང་མི་ཤེས་པའི་དབང་གིས་འབྱུང་བ་ཤིན་ཏུ་གསལ་པོ་ཡིན། རང་རེའི་མཐོང་ཆོས་ལ་མཚོན་ན། འཛམ་བུ་གླིང་གི་མི་འབོར་དུང་ཕྱུར་བདུན་ཅུ་ལྷག་ཙམ་ཞིག་ཡོད་པ་དེ་དག་ཐམས་ཅད་སྡུག་བསྔལ་མི་འདོད་པ་དང་བདེ་བ་འདོད་པ་ཤ་སྟག་ཡིན་ཀྱང་། རང་རེ་བོད་པའི་ཁ་རྒྱུན་ལ་མིག་ན་ལག་པས་ཆེད་བཟོས་ཞེས་པའི་བཤད་རྒྱུན་ཞིག་ཡོད་པ་ལྟར། སྡུག་བསྔལ་གྱི་རིགས་མང་དག་ཅིག་རང་རེ་མིས་ཆེད་མངགས་བཟོས་པ་ལས་འབྱུང་བཞིན་ཡོད། སྡུག་བསྔལ་མི་འདོད་བཞིན་དུ་སྡུག་བསྔལ་མཐའ་མེད་པ་ཞིག་མི་རང་ཉིད་ཀྱིས་བཟོས་པ་ལས་བྱུང་བ་དེ་མི་ཤེས་པའི་དབང་གིས་བྱུང་བ་ཧ་ཅང་གསལ་པོ་ཡིན།

སངས་རྒྱས་པའི་ཆོས་ནས་རྒྱུ་དང་འབྲས་བུའི་རྣམ་གཞག་གསུངས་ཏེ་བདེ་སྡུག་གང་ཡིན་ཀྱང་རང་རང་གི་རྒྱུ་དང་རྐྱེན་ལ་བརྟེན་ནས་འབྱུང་བར་གསུངས་ཤིང་། དེ་ཡང་སྡུག་བསྔལ་གྱི་རྒྱུ་མི་ཤེས་པ་ཡིན་པ་དང་། དེ་ལ་ཡང་རྨོངས་ཙམ་གྱི་མི་ཤེས་པ་ཞིག་དང་ཡུལ་ལ་ཕྱིན་ཅི་ལོག་ཏུ་རྟོག་པའི་མི་ཤེས་པ་ཞིག་སྟེ་གཉིས་སུ་ཕྱེ་ལ། ཕྱིན་ཅི་ལོག་ཏུ་རྟོག་པའི་རྨོངས་པ་དེ་ལ་ཡང་ལས་འབྲས་ལ་རྨོངས་པའི་མི་ཤེས་པ་ཞིག་དང་། ཡིན་ལུགས་མཐར་ཐུག་གམ་དེ་ཁོ་ན་ཉིད་ལ་རྨོངས་པའི་མི་ཤེས་པ་ཞིག་སྟེ་གཉིས་སུ་དབྱེ་ནས་གསུངས་ཡོད། དེ་ལྟར་སྟོན་པ་བཅོམ་ལྡན་འདས་ཀྱིས་ཐུགས་བརྩེ་བ་ཆེན་པོའི་དབང་གིས་མི་ཤེས་པ་དེ་དག་སེལ་བའི་ཐབས་བསྟན་པའི་སྒོ་ནས་སེམས་ཅན་རྣམས་སྡུག་བསྔལ་ལས་ཐར་ཐབས་གནང་གི་ཡོད་ཅེས་པ་ཡིན།

མི་ཤེས་པ་སེལ་ཚུལ།

ཡུལ་གྱི་གནས་ལུགས་ཤེས་པའི་བློ་བསྐྱེད་ནས་མི་ཤེས་པ་བསལ་དགོས་པ་ལས་སྨོན་ལམ་འདེབས་པ་དང་རེ་བ་བཅོལ་བ། ཕྱག་མཆོད་འབུལ་བྱེད་པ་ཙམ་གྱིས་མི་ཤེས་པ་བསལ་མི་ནུས། ཇི་ལྟ་ཇི་སྙེད་ཀྱི་དོན་ལ་ཕྱིན་ཅི་ལོག་ཏུ་རྟོག་པའི་མི་ཤེས་པ་སེལ་བར་ཇི་ལྟ་ཇི་སྙེད་ཀྱི་དོན་གང་ཡིན་ཤེས་པའི་བློ་བསྐྱེད་ནས་བསལ་དགོས་པས། གང་གིས་ཐུགས་བརྩེ་ཉེར་བཟུང་ནས། །ལྟ་བ་ཐམས་ཅད་སྤང་བའི་ཕྱིར། །ཞེས་གསུངས། སྤྱིར་ལྟ་བ་ལ་སྤང་བྱ་དང་བླང་བྱའི་ལྟ་བ་གཉིས་ཡོང་ཆོག་ཀྱང་སྐབས་འདིའི་ལྟ་བ་དེ་ཕྱིན་ཅི་ལོག་གི་ལྟ་བའམ་སྤང་བྱའི་ལྟ་བ་ཡིན་པ་ཧ་ཅང་གསལ་པོ་རེད།

དངོས་ཡོད་གནས་ཚུལ་ལ་ཕྱིན་ཅི་ལོག་གི་ལྟ་བ་དེ་ཕྱིན་ཅི་མ་ལོག་པའི་ལྟ་བས་བསལ་རྒྱུ་མ་གཏོགས་ཐབས་ཤེས་གཞན་མེད་པས། ཕྱིན་ཅི་ལོག་གི་ལྟ་བ་སེལ་བའི་དོན་དུ་ཕྱིན་ཅི་མ་ལོག་པའི་ལྟ་བ་བསྐྱེད་དགོས་པར་བསྟན་པའི་ཕྱིར། དམ་པའི་ཆོས་ནི་སྟོན་མཛད་པ། །ཞེས་གསུངས། དམ་པའི་ཆོས་རྟེན་ཅིང་འབྲེལ་བར་འབྱུང་བའི་ལྟ་བ་དེ་སངས་རྒྱས་བཅོམ་ལྡན་འདས་ཀྱི་ཆོས་ཀྱི་ཐུན་མོང་མིན་པའི་ཁྱད་ཆོས་ཡིན་ཞིང་། དེ་ལ་ཡང་རྒྱུ་འབྲས་ཀྱི་རྟེན་འབྱུང་དང་བརྟེན་ནས་བཏགས་པའི་རྟེན་འབྱུང་སྟེ་གཉིས་སུ་དབྱེར་ཡོད། རྒྱུ་འབྲས་ཀྱི་རྟེན་འབྱུང་ཤེས་ནས་ལས་འབྲས་ལ་རྨོངས་པའི་མ་རིག་པ་བསལ་རྒྱུ་དང་། བརྟེན་ནས་བཏགས་པའི་རྟེན་འབྱུང་ཤེས་ནས་དེ་ཁོ་ན་ཉིད་ལ་རྨོངས་པའི་མ་རིག་པ་བསལ་དགོས་པ་ཡིན། མདོར་ན། དམ་པའི་ཆོས་ནི་སྟོན་མཛད་པ། །ཞེས་པའི་དམ་པའི་ཆོས་དེ་རྟེན་འབྱུང་གི་ལྟ་གྲུབ་ལ་གོ་ཞིང་། དེ་ལྟ་བུའི་ཆོས་སྟོན་པར་མཛད་པའི། གཽ་ཏམ་དེ་ལ་ཕྱག་འཚལ་ལོ། །ཞེས་བསྟོད་ཕྱག་མཛད།

ཆོས་ཉིད་བདེན་པ་བསྟན་པས་གྲོལ་ཚུལ།

དཔེ་དེབ་ཀྱི་ཤོག་ལྷེ་སོ་དྲུག་པའི་ནང་། ཐུབ་རྣམས་སྡིག་པ་ཆུ་ཡིས་མི་འཁྲུ་ཞིང་། །འགྲོ་བའི་སྡུག་བསྔལ་ཕྱག་གིས་མི་སེལ་ལ། །ཉིད་ཀྱི་རྟོགས་པ་གཞན་ལ་སྤོ་མིན་ཏེ། །ཆོས་ཉིད་བདེན་པ་བསྟན་པས་གྲོལ་བར་མཛད། །ཅེས་གསུངས་པ་ལྟར། སངས་རྒྱས་པའི་ཆོས་ཀྱི་འགྲོ་སྟངས་དེ། སྡུག་བསྔལ་གྱི་རྒྱུ་སྡིག་པའི་ཚོགས་རྣམས་སངས་རྒྱས་བཅོམ་ལྡན་འདས་ཀྱིས་ཆུ་ཡིས་འཁྲུ་བར་མི་ནུས་ཤིང་། རྒྱུ་སྡིག་པ་ལ་བརྟེན་ནས་བྱུང་བའི་འབྲས་བུ་སྡུག་བསྔལ་གྱི་ཚོགས་རྣམས་ཕྱག་གིས་སེལ་མི་ནུས་ལ། འབྲས་བུ་སྡུག་བསྔལ་རྒྱུ་དང་བཅས་པ་སྤངས་པའི་སྟོན་པ་ཉིད་ཀྱི་སྤངས་རྟོགས་ཀྱི་ཡོན་ཏན་རྣམས་གདུལ་བྱར་སྦྱིན་པའི་ལམ་ནས་སྡུག་བསྔལ་སེལ་བའི་ཐབས་ཀྱང་མེད་པས། སྟོན་པ་ཉིད་ཀྱི་ཐུགས་རྒྱུད་ལ་འཁྲུངས་པའི་སྤངས་རྟོགས་ཀྱི་ཡོན་ཏན་རྣམས་ཉམས་མྱོང་གི་ལམ་ནས་གཞན་ལ་བསྟན་ཏེ་འགྲོ་བའི་སྡུག་བསྔལ་བསལ་དགོས་པར་གསུངས།

འཇིག་རྟེན་བཀོད་པ་པོ་འདོད་པ་རྣམས་ཀྱིས་དཀོན་མཆོག་དེ་ཡེ་གདོད་མ་ནས་དཀོན་མཆོག་གི་ངོ་བོར་གྲུབ་པར་འདོད་ཀྱང་། ནང་པ་སངས་རྒྱས་པས་སངས་རྒྱས་དཀོན་མཆོག་ཅེས་པ་དེ་དང་པོ་ཉིད་ནས་སངས་རྒྱས་ཟིན་གྱི་ངོ་བོར་བཞུགས་པ་ཞིག་མིན་པར་རྒྱུ་དང་རྐྱེན་ལ་བརྟེན་ནས་བྱུང་བར་འདོད་ལ། སངས་རྒྱས་བཅོམ་ལྡན་འདས་སྐྱོན་ཀུན་ཟད་ཡོན་ཏན་ཀུན་ལྡན་གྱི་སྐྱེས་བུ་དམ་པ་དེ་ཡང་རྒྱུ་དང་རྐྱེན་ལ་བརྟེན་ནས་བྱུང་བར་འདོད་དེ། ད་ལྟ་རང་རེའི་རྒྱུད་ལ་གསལ་རིག་གི་བློ་ཕྲ་རགས་མང་པོ་ཡོད་པའི་ནང་གི་བློ་ཕྲ་བའི་མཐར་ཐུག་པ་དེ་ཉིད་རང་སྟེང་གི་དྲི་མ་མཐའ་དག་བསལ་བ་ལས། གསལ་རིག་གི་རྒྱུན་དེ་ཉིད་མཐར་ཤེས་བྱ་ཐམས་ཅད་མཁྱེན་པའི་ངོ་བོར་འགྱུར་རྒྱུ་དང་། དེ་ཉིད་ནམ་མངོན་དུ་གྱུར་མཚམས་རྟེན་གྱི་གང་ཟག་དེ་སངས་རྒྱས་འཕགས་པར་གྱུར་པ་སྟེ། མདོར་ན། བཅོམ་ལྡན་འདས་ཉིད་ཐོག་མར་རང་རེ་དང་མཚུངས་པའི་སེམས་ཅན་ཕལ་པ་ཞིག་ཡིན་པ་ལ། རིམ་གྱིས་ལམ་ཉམས་སུ་བླངས་ཏེ་རང་རྒྱུད་ཀྱི་སེམས་སྟེང་གི་གནས་ལུགས་ལ་རྨོངས་པའི་རྨོངས་པའི་དྲ་བའམ་དྲི་མ་དེ་དག་རིམ་པས་བསལ་ཏེ་མཐར་སློབ་ལམ་གྱི་གསལ་རིག་དེ་ཉིད་ཤེས་བྱ་ཀུན་མཁྱེན་པའི་ངོ་བོར་གྱུར་མཚམས་སྟོན་པ་ཉིད་སངས་རྒྱས་འཕགས་པར་གྱུར་པ་ཡིན།

དེས་ན་སློབ་པ་ལམ་དུས་ཀྱི་སེམས་སྟེང་གི་དྲི་མ་དེ་དག་དེ་བཞིན་གཤེགས་པ་གཞན་ཞིག་གི་བྱིན་རླབས་ལ་བརྟེན་ནས་བསལ་བ་མིན་པར་རང་ཉིད་ཀྱིས་ལམ་ལ་བསླབས་ཏེ་བསལ་ཅིང་། དེ་ལྟར་སློབ་པ་ལམ་དུས་སུ་སྡུག་བསྔལ་གྱི་རྩ་བ་མི་ཤེས་པ་ཡིན་པར་གཟིགས་ཏེ་མི་ཤེས་པའི་བློའམ་ཕྱིན་ཅི་ལོག་གི་ལྟ་བ་དང་འབྲེལ་བའི་དྲི་མ་རྣམས་ཕྱིན་ཅི་མ་ལོག་པའི་ལམ་ཉམས་སུ་བླངས་ཏེ་ཇི་ལྟར་བསལ་བའི་ཉམས་མྱོང་དེ་ཉིད་རང་ཅག་ལ་ལམ་སྟོན་གྱི་ཚུལ་དུ་སྩལ་བ་སྟེ། ཆོས་ཉིད་བདེན་པ་བསྟན་པས་གྲོལ་བར་མཛད། །ཅེས་གསུངས་པ་ཡིན།

ཕྱིན་ཅི་ལོག་གི་ལྟ་བ་དང་དེ་སེལ་ཚུལ།

འོ་ན། ཕྱིན་ཅི་ལོག་གི་ལྟ་བ་སེལ་བྱེད་ཀྱི་ཕྱིན་ཅི་མ་ལོག་པའི་ལྟ་བ་དེ་གང་ཞེ་ན། རྩ་ཤེའི་མཆོད་བརྗོད་ཀྱི་གཞུང་། གང་གིས་རྟེན་ཅིང་འབྲེལ་བར་འབྱུང་། །འགག་པ་མེད་པ་སྐྱེ་མེད་པ། །ཆད་པ་མེད་པ་རྟག་མེད་པ། །འོང་བ་མེད་པ་འགྲོ་མེད་པ། །ཐ་དད་དོན་མིན་དོན་གཅིག་མིན། །སྤྲོས་པ་ཉེར་ཞི་ཞི་བསྟན་པ། །རྫོགས་པའི་སངས་རྒྱས་སྨྲ་རྣམས་ཀྱི། །དམ་པ་དེ་ལ་ཕྱག་འཚལ་ལོ། །ཞེས་གསུངས་པས་བསྟན་ཏེ། ཐོག་མར་ཕྱིན་ཅི་ལོག་གི་ལྟ་བ་ཇི་འདྲ་ཡོད་ཅེ་ན། མི་གཙང་བ་ལ་གཙང་བར་ཞེན་པའི་ལྟ་བ། མི་རྟག་པ་ལ་རྟག་པར་ཞེན་པའི་ལྟ་བ། སྡུག་བསྔལ་བ་ལ་བདེ་བར་ཞེན་པའི་ལྟ་བ། བདག་མེད་པ་ལ་བདག་ཏུ་ཞེན་པའི་ལྟ་བ་སྟེ་ཕྱིན་ཅི་ལོག་གི་ལྟ་བ་བཞི་དང་། དེ་དག་སེལ་བྱེད་དུ་མི་གཙང་བ་ལ་མི་གཙང་བར་མཐོང་བའི་ལྟ་བ། མི་རྟག་པ་ལ་མི་རྟག་པར་མཐོང་བའི་ལྟ་བ། སྡུག་བསྔལ་བ་ལ་སྡུག་བསྔལ་དུ་མཐོང་བའི་ལྟ་བ། བདག་ཏུ་མ་གྲུབ་པ་ལ་བདག་ཏུ་མ་གྲུབ་པར་མཐོང་བའི་ལྟ་བ་སྟེ་དེ་དག་ལ་བརྟེན་ནས་སྔར་གྱི་ཕྱིན་ཅི་ལོག་གི་ལྟ་བ་རྣམས་བསལ་དགོས་པ་ཡིན།

མི་གཙང་བ་ལ་གཙང་བར་ཞེན་པ་ལ་སོགས་པ་ཇི་ལྟར་ཡོང་བ་ཡིན་ཞེ་ན། གཙང་བ་དེ་རང་ངོས་ནས་ཡོད་པའམ་བདེན་པར་ཡོད་པ་ལྟ་བུར་མཐོང་བ་ལས་གཙང་ཞེན་དེ་ཡོང་བཞིན་ཡོད། བརྟག་ཅིང་དཔྱད་ན་མི་གཙང་བ་ཡིན་པའི་ཚུལ་ཤེས་སུ་ཡོད་ཀྱང་། བསམ་བློ་མ་བཏང་བར་ཕར་ངོས་ནས་གཙང་ཞིང་ཡིད་དུ་འོང་བར་སྣང་བ་ལྟར་གྱི་གློ་བུར་བའི་སྣང་ཚུལ་དེ་གར་ཞེན་པ་ལས་མི་གཙང་བ་ལ་གཙང་བར་ལྟ་བའི་ཕྱིན་ཅི་ལོག་གི་བློ་དེ་ཡོང་བཞིན་ཡོད། ཇི་སྙེད་པའི་དོན་ལ་དམིགས་པའི་ཕྱིན་ཅི་ལོག་གི་བློ་ཡི་རྩ་བ་ཐུག་ས་སྣང་ཚུལ་དང་གནས་ཚུལ་གྱི་རྣམ་དབྱེ་མ་ཤེས་པར་སྣང་ཚུལ་ཉིད་བདེན་པར་བཟུང་བ་འདི་ཡིན། འདི་ལ་བརྟེན་ནས་ཕྱིན་ཅི་ལོག་གི་ལྟ་བ་རྣམས་འབྱུང་བཞིན་ཡོད། དེས་ན་རྩ་བ་ཡིན་ལུགས་ཇི་བཞིན་ཤེས་པའི་སྟེང་ནས་དེ་དག་བཟློག་དགོས་པ་ཡིན།

དེས་ན། གང་གིས་རྟེན་ཅིང་འབྲེལ་བར་འབྱུང་། །ཞེས་པས། རྒྱུ་དང་རྐྱེན་ལ་བརྟེན་ནས་བྱུང་བའི་དངོས་པོའི་ཆོས་རྣམས་མཐུན་པའི་རྐྱེན་དང་བྲལ། མི་མཐུན་པའི་རྐྱེན་དང་འཕྲད་པ་ལས་འགག་བཞིན་ཡོད་ལ། མཐུན་པའི་རྐྱེན་དང་ལྡན་ཞིང་མི་མཐུན་པའི་རྐྱེན་དང་བྲལ་བའི་གནས་སྐབས་སུ་སྐྱེ་བཞིན་ཡོད་པ་སྟེ། རང་གི་ངོ་བོའི་སྒོ་ནས་སྐྱེ་འགག་གཉིས། རྒྱུན་གྱི་སྒོ་ནས་ཆད་རྟག་གཉིས། ཡུལ་ལ་ལྟོས་ནས་འགྲོ་འོང་གཉིས། ཟླ་ལ་ལྟོས་ནས་གཅིག་ཐ་དད་ལ་སོགས་པ་རྣམས་ཐ་སྙད་དུ་ཡོད་ཀྱང་། རང་རེ་ལ་དོན་གྱི་ངོས་ནས་ཡོད་པར་སྣང་བ་ལྟར་དེ་ལྟར་གྲུབ་མིན་དཔྱད་པའི་ཚེ་ཡིན་ལུགས་ལ་དཔྱད་པར་འགྲོ་ཞིང་། ཡིན་ལུགས་ལ་དཔྱད་པའི་ཚེ་རྙེད་རྒྱུ་གཏན་ནས་མེད། དེ་ལྟར་སྣང་ཙམ་གྱིས་མ་ཚིམ་པར་ཡིན་ལུགས་ལ་དཔྱོད་པའི་བློ་ཡི་ངེས་ངོར་སྐྱེ་བ་དང་འགག་པ། གཅིག་ཐ་དད་དང་ཆད་རྟག །འགྲོ་འོང་སོགས་མེད་པར་གསུངས།

འོ་ན། སྐྱེ་འགག་ལ་སོགས་པ་རྣམས་གཏན་ནས་མེད་དམ་ཞེ་ན། སྤྱིར་བཙལ་ནས་མ་རྙེད་པའི་ཆ་ནས་མེད་ཅེས་བརྗོད་པའི་སྐབས་ཤིག་ཡོང་ཡང་། འདིར་སྐྱེ་འགག་ལ་སོགས་པ་རྣམས་མེད་པའི་སྒྲུབ་བྱེད་དུ་བཙལ་ནས་མི་རྙེད་པའི་ཕྱིར་ཞེས་པ་དེ་ཙམ་ཞིག་འགོད་པ་མིན་པར། བརྟེན་ནས་འབྱུང་བ་དང་བརྟེན་ནས་བཏགས་པ་ཡིན་པའི་རྒྱུ་མཚན་གསུངས། དོན་གྱི་ངོས་ནས་ཡོད་མེད་བཙལ་བའི་ཚེ་མ་རྙེད་པའི་ཆ་ནས་རྐྱེན་གཞན་གྱི་དབང་གིས་ཡོད་པ་དང་བརྟེན་ནས་བཏགས་པ་ཡིན་པར་གྲུབ་ལ། བརྟེན་ནས་བཏགས་པའི་ཆོས་གང་ཡིན་ཡང་སྐྱེ་འགག་ལ་སོགས་པའི་སྤྲོས་པའི་མཐའ་བརྒྱད་དང་བྲལ་བར་འཇོག་པ་ཡིན།

བརྟེན་ནས་འབྱུང་བའི་རྟེན་འབྱུང་གི་སྐོར་ལེགས་པར་ཤེས་ན་ལྟོས་ནས་གྲུབ་པའི་ཚུལ་བློར་ངེས་ནུས་ལ། ལྟོས་ནས་གྲུབ་པའི་ཚུལ་བློར་ལེགས་པར་ཤར་ཚེ། རྒྱུ་འབྲས་ཕན་ཚུན་ལྟོས་ནས་གྲུབ་པའི་རྟེན་འབྲེལ་ལ་གོ་བ་ལེགས་པར་ཤར་བ་ཞིག་འོང་། སྤྱིར་བརྟེན་ནས་བཏགས་པའི་རྟེན་འབྱུང་ཕྲ་མོ་སྒྲུབ་པའི་སྒྲུབ་བྱེད་གཙོ་བོ་རྒྱུ་འབྲས་ཀྱི་རྟེན་འབྱུང་ཡིན་མོད། རྟེན་འབྲེལ་ཕྲ་མོའི་གོ་བ་ལེགས་པར་ཤར་བ་ཞིག་བྱུང་ན་རྒྱུ་འབྲས་ཀྱི་རྟེན་འབྲེལ་རགས་པའི་གོ་བ་ཡང་བདེ་བླག་ཏུ་རྙེད་པ་ཞིག་འོང་བ་ཡིན། མདོར་ན། ཀླུ་སྒྲུབ་ཀྱི་དགོངས་པ་ལྟར། སྟོང་པ་རྟེན་འབྱུང་དུ་ཤར། རྟེན་འབྱུང་སྟོང་པར་ཤར་ཞེས་གསུང་སྲོལ་ཡོད་པ་གནད་འགག་ཧ་ཅང་ཆེ། དེང་སང་གི་ཚད་རྡུལ་དངོས་ཁམས་རིག་པས་དངོས་པོ་རྣམས་ཡུལ་གྱི་སྟེང་ནས་མེད་པའི་ཚུལ་འདོད་པ་དང་ནང་པས་བརྟེན་ནས་བཏགས་པའི་ཚུལ་གསུངས་པ་གཉིས་ཧ་ཅང་འདྲ་བ་ཡིན།

ཤེས་ནས་དད་པ་ཐོབ་པ་ཞིག་དགོས།

འདིར་གཞུང་དངོས་ཀྱི་སྔོན་འགྲོར་འདི་ལྟར་བཤད་དགོས་པ་དེ་སྤྱིར་སངས་རྒྱས་པའི་ཆོས་ཞེས་པ་ཇི་འདྲ་ཞིག་ཡིན་མིན་ཤེས་པའི་ཆེད་དུ་ཡིན། རང་རེ་མང་དག་ཅིག་གིས་སངས་རྒྱས་པའི་ཆོས་དེ་འཛམ་བུ་གླིང་འདིའི་སྟེང་གི་ཆོས་ལུགས་མང་དག་ཅིག་ཡོད་པ་དེ་དག་དང་གཅིག་གྱུར་ལྟ་བུ་ཞིག་ཏུ་ངོས་འཛིན་པ་དང་། ཡང་སྨོན་ལམ་གདབ་རྒྱུ་དང་མཚན་སྔགས་བགྲང་རྒྱུ་ཙམ་ཞིག་ཏུ་ངོས་འཛིན་བྱེད་པ་འགྲིག་གི་མེད། ལྷ་གསོལ་འདྲེ་གསོལ་བྱེད་པའི་ཆོས་ལུགས་ཆུང་ཚགས་འགའ་ཞིག་ཡོད་པ་གནས་ཚུལ་ཐ་དད་ལས། དེ་མིན་སྔགས་འདྲེན་པ་མུ་སྟེགས་པ་དང་ཡེ་ཤུ་བ། ཁ་ཆེའི་ཆོས་གྲོགས་ཚོར་ཡང་ཡོད་ཅིང་། ལག་ལེན་ངོ་མའི་ཆ་ནས་ཀྱང་གཞན་ལ་གནོད་པ་མི་བྱེད་པ་དང་། གཞན་ལ་ཕན་པ་སྒྲུབ་པ། བཟོད་པ་སྒོམ་པ། ལྷ་ཁང་དང་རང་རང་གི་སྟོན་པའི་སྐུ་བརྙན་བཞེང་བ་སོགས་ཆོས་ལུགས་གཙོ་ཆེ་བ་ཕལ་ཆེར་གྱི་ལུགས་ལ་ཡོད་པས་ཐུན་མོང་བ་ཡིན། ནང་པའི་ཐུན་མོང་མིན་པའི་ཁྱད་པར་དེ་ལྟ་གྲུབ་ཀྱི་ཐོག་ནས་ཐོན་གྱི་ཡོད།

སྤྱིར་ཆོས་ལུགས་ལ་འཇིག་རྟེན་བཀོད་པ་པོ་འདོད་པའི་རིགས་གཅིག་དང་དེ་མི་འདོད་པའི་རིགས་གཅིག་ཡོད་ཅིང་། འཇིག་རྟེན་བཀོད་པ་པོ་མི་འདོད་པའི་རིགས་ལ་ཡང་རྟག་གཅིག་རང་དབང་ཅན་གྱི་བདག་ཁས་ལེན་པ་དང་མི་ལེན་པའི་རིགས་གཉིས་ཡོད་པ་ལས། རྟག་གཅིག་རང་དབང་ཅན་གྱི་བདག་ཁས་མི་ལེན་པ་རྣམས་ཀྱིས་རྟེན་འབྱུང་གི་རྣམ་གཞག་གསུང་གི་ཡོད། ལྟ་གྲུབ་འདི་ནང་པ་སངས་རྒྱས་པ་གཅིག་པུས་ཁས་ལེན་པ་ལས་ཆོས་ལུགས་གཞན་སུས་ཀྱང་འདོད་ཀྱི་མེད། དེས་ན་རང་རེ་སངས་རྒྱས་པའི་ཆོས་ལ་དད་པ་བྱེད་མཁན་རྣམས་ཀྱིས་རང་གིས་གང་ལ་དད་པ་བྱ་ཡུལ་གྱི་ཆོས་དེའི་ཁྱད་པར་དང་འགྲོ་སྟངས་གང་ཡིན་ཤེས་དགོས་པ་རེད། ངོས་ཀྱིས་རྒྱུན་དུ་སངས་རྒྱས་པའི་ཆོས་ལ་དད་པ་བྱེད་མཁན་རྣམས་ཀྱིས་དུས་རབས་ཉེར་གཅིག་པའི་སངས་རྒྱས་པའི་ཆོས་པ་ཞིག་བྱེད་དགོས་པ་ཡིན་ཞེས་རྗོད་ཀྱི་ཡོད། ངའི་ཕ་མ་གཉིས་ནང་པ་ཡིན། ཕ་མ་གཉིས་ཀྱིས་མ་ཎི་བགྲོངས་ཞེས་རྗོད་ཀྱི་འདུག་ཅེས་ཕྱིན་ན་སངས་རྒྱས་པའི་ཆོས་པ་རྣམ་དག་གམ་དེང་དུས་དང་མཐུན་པའི་སངས་རྒྱས་པའི་ཆོས་པ་ཡག་པོ་ཞིག་ཏུ་འགྱུར་མི་ཐུབ།

སངས་རྒྱས་བཅོམ་ལྡན་འདས་ཀྱི་ཆོས་ཀྱི་གཞི་རྩའི་སྒྲོམ་མམ་གནད་འགག་ཇི་ཡིན་ལེགས་པར་ཤེས་པའི་ཐོག་ནས་སངས་རྒྱས་པའི་ཆོས་ལ་དད་པ་ཐོབ་པ་ཞིག་བྱུང་ན། དེ་འདྲའི་དད་པ་དེ་ཆོས་ཀྱི་གནས་ཚུལ་ཤེས་པ་ལས་བྱུང་བའི་དབང་རྣོན་ཆོས་ཀྱི་རྗེས་འབྲང་གི་དད་པ་ཡིན་ཞིང་། ཆོས་ལ་ཤེས་ནས་དད་པ་ཐོབ་པ་ཞེས་པ་དེ་བྱུང་བ་ཡིན་པས་དེ་འདྲ་ཞིག་ཡོང་དགོས་པ་ཧ་ཅང་གལ་ཆེ།

དེ་མིན་རང་རེ་མང་དག་ཅིག་ཕ་མ་ནང་པ་ཡིན་ཡང་ཕྲུ་གུ་རྣམས་ཆོས་ལ་དོ་སྣང་དེ་ཙམ་མེད་པ་ལྟ་བུ་ཞིག་ཡོང་བཞིན་པ་ཁག་མི་འདུག །ཤེས་ཡོན་ལ་དོ་སྣང་གང་འཚམ་ཡོད་པའི་ཕྲུ་གུ་ཚོའི་ངོར་ཕ་མའི་ཆོས་དད་དེ་སྙིང་པོ་མེད་པ་དང་རྨོངས་དད་ལྟ་བུ་ཞིག་ཏུ་སྣང་གི་ཡོད། ཆོས་ཀྱི་གནད་འགག་ཤེས་པ་ཞིག་བྱུང་ན་དེར་བསམ་བློ་གཏོང་རྒྱུ་ཡོད། སངས་རྒྱས་པའི་ཆོས་ཀྱི་འགྲེལ་བཤད་རྒྱག་སྐབས་ངོས་ཀྱི་ངོ་ཤེས་དེང་དུས་ཀྱི་ཚན་རིག་པ་ཁག་གིས་ཀྱང་དེར་བསམ་བློ་གཏོང་གཞི་ཧ་ཅང་ཆེན་པོ་འདུག་ཅེས་རྗོད་ཀྱི་འདུག་ལ། འགའ་ཞིག་གིས་རྒྱུ་མཚན་ལ་བསམ་བློ་བཏང་སྟེ་སྐྱེ་བ་སྔ་ཕྱི་ཏན་ཏན་ཡོད་པར་སྣང་ཞེས་རྗོད་ཀྱི་འདུག །རང་རེ་ཕ་མེས་ཀྱི་དུས་ནས་སངས་རྒྱས་པའི་ཆོས་ལ་དད་པ་བྱེད་མཁན་རྣམས་ཀྱིས་སངས་རྒྱས་པའི་ཆོས་ཀྱི་ཐུན་མོང་མིན་པའི་ཁྱད་ཆོས་གང་ཡིན་ངེས་པར་ཤེས་པར་བྱ་རྒྱུ་གལ་ཆེ་ཞིང་། དེ་ལྟར་ཤེས་པའི་ཐོག་ནས་དད་པ་ཐོབ་པ་ཞིག་དགོས། ངོས་ཀྱིས་ཀྱང་ཆོས་ལ་ཤེས་ནས་དད་པ་ཐོབ་པ་ཞིག་བྱུང་ན་སྙམ་པའི་ཀུན་སློང་གི་ཐོག་ནས་ཐོག་མར་ཆོས་ངོ་སྤྲོད་བྱ་རྒྱུ་གལ་ཆེར་རྩི་བཞིན་ཡོད། འོན་ཀྱང་ངོས་ཀྱིས་ཆོས་གང་འཚམ་ཤེས་མདོག་གིས་དེ་ལྟར་ཤོད་ཀྱི་མེད། ཅེས་གསུངས་ཏེ་བཞད། རང་རེ་ཚང་མས་ཆོས་ཀྱི་འགྲོ་སྟངས་ངོ་མ་གང་ཡིན་ཤེས་དགོས།

ཆོས་ཀྱི་འགྲོ་སྟངས་ལེགས་པོ་མ་ཤེས་ན། མི་གཞན་ཞིག་གིས། ཁྱོད་ལ་ཆོས་དད་ཡོད་དམ་ཞེས་འདྲི་སྐབས། ཡོད་ཅེས་པ་དང་། ཆོས་གང་ལ་དད་པ་ཡོད་དམ་ཞེས་དྲིས་ཚེ། སངས་རྒྱས་པའི་ཆོས་ལ་དད་པ་ཡོད་ཅེས་བརྗོད་ནུས་ཀྱང་། སངས་རྒྱས་པའི་ཆོས་ཞེས་པ་ཇི་འདྲ་ཞིག་ཡིན་ནམ་ཞེས་དྲིས་ཚེ། གང་ཡང་མི་ཤེས་ཞེས་བརྗོད་དགོས་པར་འགྱུར་ཉེན་ཡོད་ལ། དེ་འདྲ་ཞིག་ཏུ་གྱུར་ན་ངོ་ཚ་བའི་གནས་ཡིན། ངོས་ཧི་མ་ལ་ཡའི་རི་རྒྱུད་ཀྱི་ས་ཁུལ་ཁག་ཏུ་སླེབས་པའི་སྐབས་ཡུལ་མི་དང་རང་འདྲ་རང་མཉམ་གྱི་ནང་ཚགས་བྱས་ཏེ་སྐད་ཆ་ཤོད་ཀྱི་ཡོད། ཁོང་ཚོར་ཁྱེད་ཚོ་སངས་རྒྱས་པའི་ཆོས་པ་ཡིན་པས་སངས་རྒྱས་པའི་ཆོས་ཞེས་པ་གང་འདྲ་ཞིག་ལ་བརྗོད་དམ་ཞེས་སྐད་ཆ་འདྲི་སྐབས། སངས་རྒྱས་ལ་སྐྱབས་སུ་མཆིའོ། །ཆོས་ལ་སྐྱབས་སུ་མཆིའོ། །དགེ་འདུན་ལ་སྐྱབས་སུ་མཆིའོ། །ཞེས་འདོན་པ་སངས་རྒྱས་པའི་ཆོས་ཡིན་ཞེས་རྗོད་ཀྱི་འདུག །འོ་ན་སངས་རྒྱས་ཞེས་པ་གང་ཡིན། ཆོས་ཞེས་པ་གང་ཡིན་ཞེས་འདྲི་སྐབས། ཁོང་ཚོས་མགོ་འཕུར་ནས་སྡོད་ཀྱི་འདུག །སངས་རྒྱས་བཅོམ་ལྡན་འདས་དང་ལྷ་ཆེན་ཚངས་པ་གཉིས་གཅིག་པ་ཡིན་ནམ་ཞེས་འདྲི་སྐབས། གཅིག་པ་རེད་ཅེས་རྗོད་ཀྱི་འདུག །འདིས་ཆོས་ཀྱི་འགྲོ་སྟངས་ངོ་མ་ཇི་ཡིན་མི་ཤེས་པའི་རྟགས་སྟོན་གྱི་ཡོད་པས་ཆོས་ཀྱི་འགྲོ་སྟངས་ངོ་མ་ཤེས་པར་བྱ་རྒྱུ་གལ་ཆེན་པོ་རེད།

རིགས་པས་དཔྱད་པ་བྱེད་པའི་ལམ་སྲོལ་ཐུན་མོང་མིན་པ།

དཔེ་དེབ་འདིའི་ནང་བཀོད་པ་ལྟར། བཅོམ་ལྡན་འདས་རང་ཉིད་ཀྱིས། དགེ་སློང་དག་གམ་མཁས་རྣམས་ཀྱིས། །བསྲེགས་བཅད་བརྡར་བའི་གསེར་བཞིན་དུ། །ལེགས་པར་བརྟགས་ལ་ང་ཡི་བཀའ། །བླང་བར་བྱ་ཡི་གུས་ཕྱིར་མིན། །ཞེས་ངའི་རྗེས་སུ་འབྲང་བའི་དགེ་སློང་དང་མཁས་པ་རྣམས་ཀྱིས་ངས་བསྟན་པའི་ཆོས་དེ་ངས་གསུངས་པ་རྒྱུ་མཚན་དུ་བྱས་ཏེ་བརྩི་བཀུར་གྱི་ཚུལ་དུ་ཡིད་ཆེས་བྱེད་མི་རིགས་པར་གང་བཤད་པའི་བརྗོད་དོན་ལ་རིགས་པས་གནོད་པ་ཡོད་མེད་བརྟགས་ཤིང་དཔྱད་དེ། རིགས་པའི་གནོད་པ་དང་ལྡན་པ་ཡིན་ན་ཁས་ལེན་མི་རུང་ལ། རིགས་པའི་སྒྲུབ་བྱེད་དང་ལྡན་པ་ཞིག་ཡིན་ན་ཁས་ལོངས་ཞེས་གསུངས་ཡོད།

ཆོས་ལུགས་ཕལ་མོ་ཆེའི་ལུགས་ལ་རང་གི་སྟོན་པས་གསུངས་པའི་བཀའ་ལ་ཡིད་ཆེས་ཀྱིས་འཇུག་དགོས་པར་འདོད་པ་མ་གཏོགས་སྟོན་པའི་གསུང་ལ་བརྟག་དཔྱད་བྱ་དགོས་པར་གསུང་མཁན་ཕལ་ཆེར་མེད། ངོས་ཀྱིས་ནང་པའི་ཆོས་དེ་ཆོས་ལུགས་གཞན་ལས་ལེགས་པ་ཡོད་ཅེས་ནམ་ཡང་རྗོད་ཀྱི་མེད། ཆོས་ལུགས་ལེགས་ཉེས་ཞེས་པ་ཉམས་ལེན་པ་སྒེར་སོ་སོའི་ཁམས་མོས་དང་བསྟུན་ནས་བཤད་དགོས། སོ་སོའི་ཁམས་མོས་ལ་གང་ཟབ་པ་དེ་གང་ཟག་དེ་ལ་ལྟོས་ཏེ་ཟབ་ཤོས་སུ་ངོས་འཛིན་དགོས་པ་ལས་སྤྱི་ཡོངས་ལ་ལེགས་ཤོས་འདི་རེད་ཅེས་བཤད་རྒྱུ་དཀའ། འོན་ཀྱང་ལྟ་གྲུབ་ཀྱི་འགྲོ་སྟངས་དང་འབྲེལ་ནས་བཤད་ན། སངས་རྒྱས་པའི་ཆོས་ཀྱིས་ཡུལ་ལ་འགལ་འདུ་ཡོད་མེད་སོགས་དཔྱད་དེ་འགལ་འདུའི་གནོད་པ་མེད་པར་རིགས་པའི་སྒྲུབ་བྱེད་དང་ལྡན་པ་ཞིག་ཏུ་མཐོང་མཚམས་གཞི་ནས་ཁས་ལེན་ལ་འཇུག་པ་ཡིན་པས། ཁྱད་ཆོས་འདི་རིགས་ཤེས་དགོས་པ་གལ་ཆེ།

རིགས་པས་ཡུལ་ལ་དཔྱད་པ་བྱ་རྒྱུ་གལ་ཆེན་པོ་ཡིན་པར་བརྟེན་ནང་པ་དང་མུ་སྟེགས་པ་གཉིས་ཀའི་ལུགས་ལ་རིགས་པས་དཔྱད་པ་ཇི་ལྟར་བྱེད་ཚུལ་སྟོན་པའི་ཚད་མའི་གཞུང་ཧ་ཅང་མང་པོ་ཞིག་བྱུང་ཡོད། རང་རེ་སངས་རྒྱས་པའི་མཁས་པའི་གྲས་ནས་སློབ་དཔོན་ཕྱོགས་གླང་དང་ཆོས་གྲགས། མཁན་ཆེན་ཞི་འཚོ། སློབ་དཔོན་ཀ་མ་ལ་ཤཱི་ལ་སོགས་ཀྱིས་ཚད་མའི་གཞུང་ཧ་ཅང་མང་པོ་མཛད་ཡོད། གཞུང་དེ་དག་བོད་སྐད་དུ་བསྒྱུར་བ་ལྟ་བུ་ཞིག་སྐད་ཡིག་གཞན་གང་དུ་ཡང་བསྒྱུར་མེད། བོད་ཀྱི་མཁས་པ་རྣམས་ཀྱིས་གནའ་སྔ་མོ་ནས་ཚད་མའི་གཞུང་ལ་ཐུགས་སྣང་ཆེན་པོ་གནང་འདུག །དེས་ན་རང་རེ་བོད་ཀྱི་སངས་རྒྱས་པའི་ཆོས་ཉམས་ལེན་བྱེད་མཁན་ཞིག་གི་ངོས་ནས་བཤད་ན། བོད་ཡིག་ཐོག་བཞུགས་པའི་ཚད་མའི་གཞུང་དེ་དག་ལ་དོ་སྣང་གིས་སློབ་གཉེར་བྱ་རྒྱུ་གལ་ཆེན་པོ་ཡིན། མིའི་ཀླད་པ་གྲུང་པོ་བཟོ་བ་དང་ཡུལ་ལ་དཔྱད་པ་བྱ་རྒྱུར་ཕན་ཐོགས་ཧ་ཅང་ཆེན་པོ་ཡོད་པའི་ཚད་མའི་གཞུང་དེ་དག་རང་རེའི་གཅེས་ནོར་ལྟ་བུ་ཞིག་ཏུ་གྱུར་ཡོད་སྟབས་ཚང་མས་ངེས་པར་དོ་སྣང་བྱེད་དགོས།

ཚད་མའི་གཞུང་ཆ་ཚང་བ་བོད་ཡིག་ཐོག་བཞུགས་པ་ལྟ་བུ་ཞིག་འཛམ་བུ་གླིང་འདིའི་ཐོག་གི་ནང་པའི་ཡུལ་གྲུ་གང་དུ་ཡང་མེད། རང་རེའི་བོད་ཡིག་ནང་ཕྱོགས་གླང་གི་ཚད་མ་ཀུན་བཏུས་དང་། ཆོས་གྲགས་ཀྱི་སྡེ་བདུན། མཁན་ཆེན་ཞི་བ་འཚོས་མཛད་པའི་ཚད་ཆེན་དང་དེའི་དཀའ་འགྲེལ་ཀ་མ་ལ་ཤཱི་ལས་མཛད་པ་ལྟ་བུའི་གཞུང་དེ་དག་བོད་ཡིག་ནང་ཆ་ཚང་བར་བཞུགས་ཡོད། སྐད་ཡིག་གཞན་གང་ཡང་གསར་དུ་སྦྱང་མི་དགོས་པར་བོད་ཡིག་རང་གི་ནང་བཞུགས་ཡོད་པས་སོ་སོས་དོ་སྣང་དང་འབད་བརྩོན་བྱེད་མིན་ཙམ་མ་གཏོགས་སློབ་ཆོག་ཆོག་ལྟ་བུར་ཡོད་པས་ངེས་པར་དོ་སྣང་བྱེད་དགོས། ཞེས་སྔོན་འགྲོའི་ཚུལ་དུ་ནང་ཆོས་ངོ་སྤྲོད་གནང་གྲུབ་རྗེས། སྨྲ་བསམ་བརྗོད་མེད། ཉན་ཐོས་ཞི་ཚོལ་མ། གང་གིས་རྟེན་ཅིང་འབྲེལ་བར་འབྱུང་། །ཞེས་སོགས་དང་། གང་གིས་ཐུགས་བརྩེ་ཉེར་བཟུང་ནས། །ཞེས་སོགས་ཞལ་འདོན་ཟིན་མཚམས་བཀའ་ཁྲིད་དངོས་གཞི་དབུ་བཙུགས།

ཝེད་ནམ་དད་ལྡན་པས་ཞུས་ངོར་སྩལ་བའི་ལམ་གཙོའི་སྔོན་འགྲོའི་བཤད་པ།

ཕྱི་ལོ་ ༢༠༡༣ ཕྱི་ཟླ་ ༧ ཚེས་ ༡ ནས་ ༢ བར་ཉིན་གྲངས་གཉིས་རིང་བཞུགས་སྒར་ཐེག་ཆེན་ཆོས་གླིང་གཙུག་ལག་ཁང་དུ་ཝེད་ནམ་གྱི་དད་ལྡན་པ་ཁག་ཅིག་གཙོ་བོར་གྱུར་པའི་ཆོས་ཞུ་བ་རྣམས་ལ་ལམ་གཙོའི་བཀའ་ཁྲིད་དང་སྨན་བླའི་རྗེས་གནང་སྩལ་བ་ལས་ལམ་གཙོའི་བཀའ་ཁྲིད་ཟུར་དུ་ཕྱུང་བའི་སྔོན་འགྲོའི་བཤད་པ།

ཉིན་དང་པོའི་ཆོས་ཐུན།

སྲས་སྒྲ་གཅན་འཛིན་གྱིས་གསུངས་པའི་ཤེར་ཕྱིན་གྱི་བསྟོད་པ། སྨྲ་བསམ་བརྗོད་མེད་ཤེས་རབ་ཕ་རོལ་ཕྱིན། །ཞེས་པ་དེ་དང་། དེ་ནས། ཤེས་རབ་སྙིང་པོའི་སྔགས། བྱམས་མགོན་གྱིས་མཛད་པའི་ཤེར་ཕྱིན་གྱི་སྦས་དོན་མངོན་རྟོགས་ཀྱི་རིམ་པ་གསལ་བར་སྟོན་པའི་གཞུང་མངོན་རྟོགས་རྒྱན་གྱི་མཆོད་བརྗོད་ཉན་ཐོས་ཞི་ཚོལ་མ། མགོན་པོ་ཀླུ་སྒྲུབ་ཀྱིས་མཛད་པའི་ཤེར་ཕྱིན་གྱི་དངོས་བསྟན་སྟོང་ཉིད་ཀྱི་རིམ་པ་གསལ་བར་སྟོན་པའི་གཞུང་དབུ་མ་རྩ་བ་ཤེས་རབ་ཀྱི་མཆོད་བརྗོད། གང་གིས་རྟེན་ཅིང་འབྲེལ་བར་འབྱུང་། །ཞེས་པ་རྣམས་བོད་སྐད་ནང་རྒྱུན་དུ་འདོན་བཞིན་པ་ལྟར་འདིར་ཡང་འདོན་རྒྱུ་ཡིན། གསུངས་ཏེ་ཞལ་འདོན་གྲུབ་མཚམས།

ལེགས་སྦྱར་དང་པཱ་ལིའི་ཆོས་བརྒྱུད་འཛིན་པའི་ཡུལ་གྲུ།

གང་གིས་ཐུགས་བརྩེ་ཉེར་བཟུང་ནས། །

ལྟ་བ་ཐམས་ཅད་སྤང་བའི་ཕྱིར། །

དམ་པའི་ཆོས་ནི་སྟོན་མཛད་པ། །

གཽ་ཏམ་དེ་ལ་ཕྱག་འཚལ་ལོ། །

ཐོག་མར་དེ་རིང་འདིར་ཝེད་ནམ་ནས་སླེབས་པའི་ཆོས་གྲོགས་གྲངས་ཉིས་བརྒྱ་ལྷག་ཙམ་ཞིག་ཡོད་པ་དེ་དག་གཙོ་བོར་གྱུར་པའི་ཡུལ་གྲུ་འདྲ་མིན་ནས་སླེབས་པའི་ཆོས་གྲོགས་ཡོངས་ལ་འཚམས་འདྲི་དང་། ཝེད་ནམ་ནས་ཆེད་དུ་འབྱོར་བ་རྣམས་ལ་དམིགས་བསལ་འཚམས་འདྲི་ཡོད། སྤྱིར་ཝེད་ནམ་དུ་ཡེ་ཤུ་དང་ཁ་ཆེ་སོགས་ཀྱི་ཆོས་ལུགས་མི་འདྲ་བ་ཉམས་སུ་ལེན་མཁན་ཡོད་ཀྱང་། སྤྱི་ཡོངས་ཀྱི་ཆ་ནས་བཤད་ན་ཝེད་ནམ་དེ་ནང་པའི་ཡུལ་གྲུ་ཡིན་ཞིང་ཡུལ་མི་རྣམས་ཕ་མེས་ནས་བཟུང་སྤྱིར་སངས་རྒྱས་ཀྱི་ཆོས་དང་ལྷག་པར་ཤེར་ཕྱིན་གྱི་གཞུང་ཉམས་སུ་ལེན་མཁན་རེད། གོང་དུ་མཁན་པོ་དང་ལྷན་དུ་བཀའ་མོལ་བྱུང་སྐབས་རྩ་བ་ཤེས་རབ་ལ་སློབ་གཉེར་གནང་གི་ཡོད་སྐོར་གསུང་གི་འདུག་པ་ལྟར་ཝེད་ནམ་དེ་ལེགས་སྦྱར་གྱི་ཆོས་བརྒྱུད་འཛིན་མཁན་ཡིན།

སྔར་རྒྱ་གར་ནས་ཕྱི་ལོགས་སུ་ནང་ཆོས་དར་ཡུལ་གཙོ་ཆེ་བ་རྒྱ་ནག་ཡིན་ཞིང་། རྒྱ་ནག་དེ་ལོ་རྒྱུས་ཀྱི་ཐོག་ནས་ནང་པའི་ཡུལ་གྲུ་ཡིན། དེ་བཞིན་དུ་ཝེད་ནམ་དང་ཀོ་རི་ཡ། ཉི་འོང་བཅས་ཀྱང་ལེགས་སྦྱར་རམ་ཐེག་ཆེན་གྱི་ཆོས་བརྒྱུད་འཛིན་པའི་ཡུལ་གྲུ་ཡིན། འབར་མ། ཐའེ་ལེནྜ། ཀམ་བོ་ཌི་ཡ། ལཱ་འོ་སི། ཤྲཱི་ལང་ཀ་བཅས་པཱ་ལིའི་ཆོས་བརྒྱུད་ཉམས་བཞེས་གནང་མཁན་གྱི་ཡུལ་གྲུ་ཡིན་ལ། ད་ལྟའི་དུས་སུ་ཡང་ཡུལ་གྲུ་དེ་དག་ཏུ་འདུལ་བའི་ཉམས་བཞེས་ཧ་ཅང་སྤུས་དག་པོ་དང་དར་སོ་ཆེན་པོ་ཡོད།

ཤེར་སྙིང་གིས་དངོས་བསྟན་དང་སྦས་དོན་བསྟན་ཚུལ།

དེ་རིང་འདིར་ཕེབས་པའི་ཝེད་ནམ་གྱི་ཆོས་གྲོགས་ཁྱེད་རྣམས་ཤེར་ཕྱིན་གྱི་གཞུང་ཉམས་ལེན་བྱེད་མཁན་རེད། ཤེར་ཕྱིན་གྱི་གཞུང་གི་མཚན་ལ་པྲཛྙཱ་པཱ་ར་མི་ཏཱའམ་ཤེས་རབ་ཀྱི་ཕ་རོལ་ཏུ་ཕྱིན་པ་ཞེས་ཐོགས་དོན་ནི། གཞུང་འདིས་དབུ་ནས་མཇུག་མ་རྫོགས་བར་དངོས་བསྟན་སྟོང་ཉིད་ཀྱི་རིམ་པ་འབའ་ཞིག་རྩལ་འདོན་གྱིས་གསུངས་པའི་ཆ་ནས་ཡིན། དེ་ཡང་སྟོང་ཉིད་ཅེས་པ་ཆོས་རྣམས་ཀྱི་ཡིན་ལུགས་ཤིག་ལ་བརྗོད་པས་ཁྱད་གཞིའི་ཆོས་ཅན་དང་མ་འབྲེལ་བའི་སྟོང་ཉིད་ཡན་གར་བ་གཞག་ཏུ་མེད། ཁྱད་གཞིའི་ཆོས་ཅན་ཀུན་བརྟེན་ནས་བཏགས་ཙམ་ལས་ངོ་བོ་ཉིད་ཀྱིས་མ་གྲུབ་པས། བརྟེན་ནས་བཏགས་ཙམ་ཡིན་པ་རྒྱུ་མཚན་དུ་བཟུང་སྟེ་ཆོས་ཅན་དེ་དག་ངོ་བོ་ཉིད་ཀྱིས་མེད་པའམ་ངོ་བོ་ཉིད་ཀྱིས་སྟོང་པར་འཇོག་པ་ཡིན་པས་བརྟེན་ནས་བཏགས་ཙམ་ཡིན་པའི་ཆོས་ཅན་ནམ་ཁྱད་གཞི་གང་ཡང་མེད་པར་ཆོས་དེ་དང་དེའི་ངོ་བོ་རང་བཞིན་གྱིས་སྟོང་པ་གཞག་ཏུ་མེད།

སྟོང་པ་ཉིད་གང་ལ་བརྟེན་པའི་གཞིའམ་སྟོང་པ་ཉིད་གང་གི་ཆོས་ཉིད་ཡིན་རྒྱུའི་གཞིའི་ཆོས་ལ་ཕུང་ཁམས་སྐྱེ་མཆེད་ཀྱི་ཆོས་རྣམས་འཇོག་ལ། ལམ་གྱི་ཆོས་ལ་ཕར་ཕྱིན་དྲུག་དང་ས་བཅུ་ལ་སོགས་པ་འཇོག་ཅིང་། འབྲས་བུའི་ཆོས་ལ་སངས་རྒྱས་ཀྱི་སའི་སྟོབས་བཅུ་དང་མི་འཇིགས་པ་བཞི་ལ་སོགས་པ་འཇོག །དེ་ལྟ་བུའི་ཆོས་ཅན་གྱི་རྣམ་གྲངས་རྣམས་ཤེར་ཕྱིན་གྱི་མདོ་ལས་ཆོས་ཅན་གྱི་ཚུལ་དུ་གསུངས་ཏེ། དཔེར་ན། ཤེས་རབ་སྙིང་པོའི་མདོ་ལས། ཕུང་སོགས་ཀྱི་ཆོས་རྣམས་རང་བཞིན་གྱིས་གྲུབ་པས་སྟོང་པར་གསུངས་པའི་ཐོག་མར་གཟུགས་བྱེ་བྲག་ཏུ་བཀར་ནས། གཟུགས་སྟོང་པའོ། །
སྟོང་པ་ཉིད་གཟུགས་སོ། །ཞེས་གསུངས་པ་ལྟ་བུ་ཡིན། དེ་ཡང་གཟུགས་བརྟེན་ནས་བཏགས་ཙམ་དུ་གྲུབ་པ་དང་རྒྱུ་རྐྱེན་གཞན་ལ་བརྟེན་ནས་བྱུང་བ་ཡིན་པས། ལྟོས་མེད་རང་དབང་གིས་གྲུབ་པ་མིན་པ་དང་། ལྟོས་མེད་རང་དབང་གིས་མ་གྲུབ་པ་དེ་ཉིད་ལྟོས་མེད་རང་དབང་གིས་གྲུབ་པས་སྟོང་པ་ཡིན་པས། དེ་ལ་གཟུགས་ཀྱི་སྟོང་ཉིད་ཅེས་བརྗོད་ཅིང་གཟུགས་དེ་སྟོང་པའི་རང་བཞིན་དུ་གསུངས།

སྟོང་པ་ཉིད་གཟུགས་སོ་ཞེས་པ་ནི། གལ་ཏེ་ཆོས་ཅན་གང་ཞིག་ངོ་བོ་ཉིད་ཀྱིས་གྲུབ་ན་རང་ཚུགས་ཐུབ་པའི་སྒོ་ནས་གྲུབ་དགོས་ལ། དེ་ལྟར་གྲུབ་ན་གཞན་ལ་ལྟོས་པ་མི་འཐད་ཅིང་། གཞན་ལ་ལྟོས་མེད་དུ་གྲུབ་ན་གཟུགས་ལྟ་བུ་རྒྱུ་རྐྱེན་ལ་མི་ལྟོས་པར་འགྱུར་བ་ཡིན། སྤྱིར་སྟོང་པ་ཉིད་ཅེས་པ་དངོས་པོ་ཡན་གར་བ་ཞིག་ཏུ་ངོས་འཛིན་བྱས་ཏེ་དེ་ཉིད་གཟུགས་ཡིན་པར་མི་འདོད་ཀྱང་། གཟུགས་དེ་ངོ་བོ་ཉིད་ཀྱིས་གྲུབ་པས་སྟོང་པ་ཡིན་པས་རྒྱུ་རྐྱེན་ལ་ལྟོས་པ་དང་གཞན་ལ་བརྟེན་ཅིང་རག་ལས་པར་གྲུབ་ལ། དེ་ལྟར་གྲུབ་པས་གཟུགས་དེ་གཟུགས་ཀྱི་ཆོས་ཉིད་ཀྱི་རྣམ་རོལ་ལྟ་བུ་ཞིག་ཏུ་འགྱུར་བ་དེའི་ཕྱིར་སྟོང་པ་ཉིད་གཟུགས་སོ། །ཞེས་གསུངས།

དེས་ན་ཤེས་རབ་སྙིང་པོར་དངོས་སུ་སྟོང་པ་ཉིད་ཀྱི་རྣམ་གཞག་གཙོ་བོར་གསུངས་ཀྱང་དེའི་ཁྱད་གཞིའི་རྣམ་གཞག་གསུངས་པ་དང་འབྲེལ་ཏེ་ཆོས་ཅན་གྱི་ཚུལ་དུ་ཕུང་ཁམས་སྐྱེ་མཆེད་དང་། བདེན་པ་བཞི། འཁོར་འདས་ལ་སོགས་པ་གཞི་ལམ་འབྲས་བུའི་རྣམ་གཞག་སྤྱི་དང་། ལམ་རྒྱུད་ལ་ཇི་ལྟར་སྐྱེ་ཐབས་དང་སྒོམ་ཚུལ་ལ་སོགས་པ་གསུངས་པས་མངོན་རྟོགས་ལམ་གྱི་རིམ་པ་རྣམས་སྦས་ནས་བསྟན་པས་དེ་དག་ལ་སྦས་དོན་མངོན་རྟོགས་ཀྱི་རིམ་པ་ཞེས་གསུངས།

ཤེར་སྙིང་གི་གཟུངས་དོན་ཉན་རང་གི་ལམ་དང་སྦྱར་བ།

ཤེས་རབ་སྙིང་པོར་ལམ་བགྲོད་ཚུལ་གྱི་རིམ་པ་མདོར་བསྡུས་ཏེ་བསྟན་པའི་སྔགས། ཏདྱ་ཐཱ། ག་ཏེ་ག་ཏེ་པཱ་ར་ག་ཏེ་པཱ་ར་སཾ་ག་ཏེ་བོ་དྷི་སྭཱཧཱ། ཞེས་པ་བོད་སྐད་དུ་བསྒྱུར་ན། ཏདྱ་ཐཱ་ཞེས་པས་འདི་ལྟ་སྟེ་ཞེས་པའི་དོན་སྟོན་ཞིང་། ག་ཏེ་འགྲོ་བའི་དོན་དང་། དེ་སྐུལ་ཚིག་ལ་སྦྱར་ན་སོང་ཞིག་ཅེས་པའི་དོན་སྟོན་པས། སོང་ཞིག །སོང་ཞིག །ཕ་རོལ་ཏུ་སོང་ཞིག །ཕ་རོལ་ཏུ་ཡང་དག་པར་སོང་ཞིག །བྱང་ཆུབ་ཏུ་གཞི་ཚུགས་ཞེས་པར་འགྱུར།

དེ་དག་ལམ་ལྔ་དང་སྦྱར་ན། ད་ལྟ་རང་རེ་རྣམས་ཚེ་འདི་སྣང་གི་ཞེན་པ་དང་ཕྱི་མ་མངོན་མཐོ་ལྷ་མིའི་གོ་འཕང་དོན་དུ་གཉེར་བའི་བསམ་པ་ཙམ་ཞིག་ལས་མེད་པའི་གནས་སྟངས་འདི་ལས་བརྒལ་ཏེ། བློ་རིམ་གྱིས་སྦྱངས་པ་ལས་འཁོར་བའི་ཕུན་ཚོགས་ཐམས་ཅད་ལས་ཉོན་གྱི་གཞན་དབང་ཅན་ཡིན་པས་མཐར་རྒུད་པས་སྡུད་པའི་རང་བཞིན་ཅན་ཡིན་སྙམ་པ་དང་། ཉོན་མོངས་པའི་འཆིང་བ་ལས་གྲོལ་བའི་ཐར་པའི་གོ་འཕང་འཐོབ་ན་སྙམ་པའི་བློ་བཅོས་མ་མིན་པ་ཞིག་སྐྱེས་མཚམས་ཉན་རང་གི་ཚོགས་ལམ་སྐྱེས་པར་འཇོག་ཅིང་དེ་ག་ཏེ་དང་པོ་དང་། དེ་ལྟ་བུའི་ཐར་པ་འཐོབ་འདོད་ཀྱི་བློ་དང་འབྲེལ་ཏེ་བྱང་ཕྱོགས་སོ་བདུན་གྱི་དྲན་པ་ཉེར་གཞག་བཞི་དང་། ཡང་དག་སྤོང་བ་བཞི། རྫུ་འཕྲུལ་གྱི་རྐང་པ་བཞི་ལ་སོགས་པའི་ལམ་ལ་བློ་རིམ་གྱིས་སྦྱངས། རྫུ་འཕྲུལ་གྱི་རྐང་པ་བཞིའི་ཏིང་ངེ་འཛིན་གྱི་ཡོན་ཏན་ཐོབ་པའི་ཚེ། དེས་གྲོགས་བྱས་ཏེ་སྟོང་ཉིད་ཀྱི་ལྟ་བ་བསྒོམས་བྱུང་གི་ཤེས་རབ་ཀྱི་ངོ་བོར་འཕོས་མཚམས་ག་ཏེ་གཉིས་པ་དང་། དེ་ནས་བསྒོམས་བྱུང་གི་ངོ་བོར་གྱུར་པའི་སྟོང་ཉིད་ཀྱི་ལྟ་བ་དེ་ཉིད་མུ་མཐུད་བསྒོམས་པ་ལས་ནམ་ཞིག་སྟོང་ཉིད་མངོན་སུམ་དུ་རྟོགས་པའི་མཐོང་ལམ་གྱི་ངོ་བོར་འཕོས་མཚམས་པཱ་ར་ག་ཏེ་ཞེས་པ་དེ་བྱུང་ཞིང་། སྐབས་དེར་མཐོང་སྤང་ཀུན་བཏགས་ཀྱི་རིགས་རྣམས་སྤོང་བ་ཡིན། དེ་ནས་ཉོན་མོངས་ལྷན་སྐྱེས་སྤོང་བའི་དོན་དུ་བྱང་ཆུབ་ཡན་ལག་བདུན་དང་འཕགས་ལམ་ཡན་ལག་བརྒྱད་ལ་སོགས་པ་སྟོང་ཉིད་མངོན་སུམ་དུ་མཐོང་ཟིན་གོམས་པའི་ཞི་ལྷག་ཟུང་འབྲེལ་གྱི་ལམ་མུ་མཐུད་སྒོམ་པ་པཱ་ར་སཾ་ག་ཏེ་ཞེས་པ་དེ་ཡིན། དེ་ལྟར་བསྒོམས་པ་ལས་རང་རྒྱུད་ཀྱི་ཉོན་མོངས་པ་ས་བོན་དང་བཅས་པ་སྤངས་པའི་བྲལ་བའམ་ཐར་པའི་གོ་འཕང་ཐོབ་པའི་ཚེ་ཉན་རང་དགྲ་བཅོམ་པའི་གོ་འཕང་ཐོབ་ཅིང་སྐབས་དེར་བོ་དྷི་སྭཱཧཱ་ཞེས་པ་དེ་བྱུང་བ་ཡིན།

ཤེར་སྙིང་གི་གཟུངས་དོན་ཐེག་ཆེན་གྱི་ལམ་དང་སྦྱར་བ།

རང་གཅིག་པུའི་དོན་དུ་མིན་པར་ནམ་མཁའི་མཐས་གཏུགས་པའི་སེམས་ཅན་ཐམས་ཅད་རྣམ་མཁྱེན་གྱི་སར་འགོད་འདོད་ཀྱིས་ཀུན་ནས་བསླངས་ཏེ་རང་ཉིད་ཀྱིས་རྣམ་མཁྱེན་རྒྱལ་བའི་གོ་འཕང་འཐོབ་པ་ཞིག་བྱུང་ན་ཅི་མ་རུང་། དེ་ལྟར་འཐོབ་པར་བྱའོ་སྙམ་པའི་འདུན་པ་གཉིས་ལྡན་གྱི་བྱང་ཆུབ་ཀྱི་སེམས་ནམ་སྐྱེས་མཚམས་རྟེན་གྱི་གང་ཟག་དེ་བྱང་སེམས་ཚོགས་ལམ་པར་གྱུར་ཅིང་སྐབས་དེར་ཐེག་ཆེན་གྱི་དབང་དུ་བྱས་པའི་ག་ཏེ་ཞེས་པ་དེ་བྱུང་། དེ་ལྟར་བྱང་སེམས་ཚོགས་ལམ་རྒྱུད་ལ་སྐྱེས་ཀྱང་། ལམ་གོང་མར་བགྲོད་པ་མཉམ་གཞག་སྟོང་ཉིད་རྟོགས་པའི་ལྟ་བ་ལ་ལྟོས་པ་ལས་ཚོགས་ལམ་སྐྱེས་པ་ཙམ་གྱིས་མི་ཕན། རྒྱུ་མཚན་ནི་སྤང་བྱའི་དྲི་མ་དངོས་སུ་སྤོང་བྱེད་སྟོང་ཉིད་ཀྱི་ལྟ་བ་ཡིན་པ་ལས་བྱང་སེམས་ཀྱིས་སྒྲིབ་པའི་དངོས་གཉེན་བྱེད་པ་མེད།

དེས་ན་བྱང་ཆུབ་ཀྱི་སེམས་ཀྱིས་ཟིན་པའི་སྟོང་ཉིད་ཀྱི་ལྟ་བ་བསྒོམས་པ་ལས་ནམ་ཞིག་སྟོང་ཉིད་ལ་དམིགས་པའི་བསྒོམས་བྱུང་གི་ཤེས་རབ་སྐྱེས་མཚམས་ཐེག་ཆེན་སྦྱོར་ལམ་ཐོབ་ཅིང་དེར་ཐེག་ཆེན་གྱི་དབང་དུ་བྱས་པའི་ག་ཏེ་གཉིས་པ་དེ་བྱུང་བ་ཡིན། ད་དུང་མུ་མཐུད་སྟོང་ཉིད་བསྒོམས་པ་ལས་ཕྱིན་དྲུག་གི་ཉམས་ལེན་དང་བྱང་ཆུབ་ཀྱི་སེམས་ཀྱིས་ཟིན་པའི་སྟོང་ཉིད་རྟོགས་པའི་སྦྱོར་ལམ་དེ་ཉིད་སྟོང་ཉིད་མངོན་སུམ་དུ་རྟོགས་པའི་བློའི་ངོ་བོར་ནམ་འཕོས་མཚམས་མཐོང་ལམ་ཐོབ་པར་འཇོག་ཅིང་དེར་པཱ་ར་ག་ཏེ་ཞེས་པ་དེ་བྱུང་། ཐེག་ཆེན་གྱི་ལམ་ལ་ས་བཅུའི་རྣམ་གཞག་གསུངས་པའི་ས་དང་པོ་ཡང་དུས་དེར་ཐོབ་ཅིང་བདེན་འཛིན་ཀུན་བཏགས་ཀྱང་དུས་དེར་སྤོང་། དེ་ནས་སྟོང་ཉིད་མངོན་སུམ་དུ་མཐོང་ཟིན་གོམས་པར་བྱེད་པའི་སྒོམ་ལམ་ཐོབ་པ་ན་བདེན་འཛིན་ལྷན་སྐྱེས་སྤོང་བའི་འགོ་ཚུགས་ཤིང་པཱ་ར་སཾ་ག་ཏེ་ཞེས་པ་ཡང་དུས་དེར་བྱུང་བ་ཡིན།

དེ་ནས་ས་དང་གཉིས་སོགས་རིམ་གྱིས་བགྲོད་དེ་ས་བརྒྱད་པའི་འགོར་ཉོན་སྒྲིབ་ས་བོན་དང་བཅས་པ་སྤངས་ཤིང་དུས་དེར་ཐེག་ཆེན་གྱི་དགྲ་བཅོམ་པ་ཞེས་མི་བརྗོད་ཀྱང་ཉོན་སྒྲིབ་སྤངས་པའི་དགྲ་བཅོམ་པའི་གོ་འཕང་ཐོབ་པ་ཡིན། ཐེག་ཆེན་གྱི་དགྲ་བཅོམ་པ་ཞེས་པ་སྒྲིབ་གཉིས་སྤངས་པའི་སངས་རྒྱས་ཀྱི་གོ་འཕང་ལ་གཞག་དགོས། ས་བརྒྱད་པ་དང་། དགུ་པ། བཅུ་པ་གསུམ་གྱི་གནས་སྐབས་སུ་ཉོན་མོངས་པའི་སྒྲིབ་པ་སྤངས་པས་དག་ས་ཞེས་བརྗོད་ཅིང་། སྐབས་དེར་བྱང་ཆུབ་ཀྱི་སེམས་ཀྱིས་ཟིན་པའི་སྟོང་ཉིད་རྟོགས་པའི་ཞི་ལྷག་ཟུང་འབྲེལ་གྱི་ཏིང་འཛིན་མུ་མཐུད་སྒོམ་པར་བྱེད་ལ། དེ་ཡང་ཉོན་སྒྲིབ་སྤངས་ཟིན་པས་ཤེས་སྒྲིབ་ཀྱི་གཉེན་པོར་སྒོམ་པ་ཡིན། བྱང་སེམས་རྣམས་ཀྱིས་ཐོག་མ་ཉིད་ནས་ཤེས་སྒྲིབ་སྤོང་བའི་དོན་དུ་སྟོང་ཉིད་སྒོམ་པས་སྟོང་ཉིད་རྟོགས་པའི་ལྟ་བ་དགོས་པ་ཡོངས་སུ་རྫོགས་པའི་ཚུལ་གྱིས་སྒོམ་པར་འཇོག །དག་ས་གསུམ་གྱི་གནས་སྐབས་སུ་བྱང་སེམས་ཀྱིས་ཟིན་པའི་ཞི་ལྷག་ཟུང་འབྲེལ་གྱི་སྟོང་ཉིད་རྟོགས་པའི་ཏིང་འཛིན་བསྒོམས་པ་ལས་མཐར་སྒོམ་ལམ་རྡོ་རྗེ་ལྟ་བུའི་ཏིང་ངེ་འཛིན་གྱིས་ཤེས་སྒྲིབ་ལ་སྐོར་དགུ་ལ་སོགས་པར་ཕྱེ་བའི་ནང་གི་ཤེས་སྒྲིབ་ཕྲ་ཞིང་ཕྲ་བའི་གཉེན་པོ་བྱས་ཏེ་སྤངས་མཚམས་རྣམ་མཁྱེན་རྒྱལ་བའི་གོ་འཕང་ཐོབ་པ་ཡིན་ལ་དུས་དེར་བོ་དྷི་སྭཱཧཱ་ཞེས་པ་དེ་བྱུང་བ་ཡིན།

ཤེར་ཕྱིན་གྱི་གཞུང་དུ་སྦས་དོན་མངོན་རྟོགས་ཀྱི་རིམ་པ་རྣམས་ཚུལ་དེ་ལྟ་བུའི་སྒོ་ནས་རྒྱུད་ལ་སྐྱེ་དགོས་པར་བསྟན་ལ། སྦས་དོན་མངོན་རྟོགས་ཀྱི་རྟོགས་པ་གོང་ནས་གོང་དུ་འཕེལ་བར་བྱེད་པའི་ནུས་པ་གཙོ་བོ་ཤེས་རབ་ཀྱི་སྟེང་ནས་འཐོན་དགོས་པས་སྟོང་ཉིད་རྟོགས་པའི་ཤེས་རབ་དེ་ཉན་ཐོས་དང་རང་རྒྱལ། ཐེག་ཆེན་གྱི་བྱང་ཆུབ་གསུམ་གའི་འཐོབ་བྱེད་དུ་གསུངས་ཤིང་ཡུམ་ཤེས་རབ་ཀྱི་ཕ་རོལ་ཏུ་ཕྱིན་པ་ཞེས་ཀྱང་བརྗོད། འོན་ཀྱང་ཤེས་རབ་དེ་ཉིད་ཤེས་སྒྲིབ་ཀྱི་གཉེན་པོར་འགྲོ་མིན་བྱང་ཆུབ་ཀྱི་སེམས་ཀྱིས་ཟིན་མིན་ལ་བལྟ་དགོས།

འཕྲལ་ཕུགས་ཀུན་ཏུ་ཤེས་རབ་གལ་ཆེ་བ།

མཐར་ཐུག་སངས་རྒྱས་ཀྱི་མཁྱེན་པར་རྣམ་པ་ཐམས་ཅད་མཁྱེན་པ་ཞེས་པའི་མཚན་ཐོགས་དོན་ཡང་། ཇི་ལྟ་ཇི་སྙེད་ཀྱི་དོན་ཀུན་ཐམས་ཅད་མཁྱེན་པའི་ཡེ་ཤེས་གཅིག་གིས་སྐད་ཅིག་གཅིག་ལ་མཁྱེན་པའི་ཆ་ནས་ཡིན་ལ། སྐུ་ལ་མཚན་དཔེས་བརྒྱན་པ་དང་དྲི་མ་མཐའ་དག་སྤངས་པ་སོགས་བསམ་གྱིས་མི་ཁྱབ་པའི་ཡོན་ཏན་གཞན་ཡོད་ཀྱང་གཙོ་བོ་རྣམ་པ་ཐམས་ཅད་མཁྱེན་པའི་ཡོན་ཏན་གྱི་ཐོག་ནས་སངས་རྒྱས་ཀྱི་ཡོན་ཏན་ངོས་འཛིན་དགོས། དེས་ན་བསྒྲུབ་བྱའི་གཙོ་བོ་ཤེས་རབ་མཐར་ཐུག་པའི་ཡོན་ཏན་དེ་ཉིད་སྒྲུབ་བྱེད་ཀྱང་ཤེས་རབ་འབའ་ཞིག་ལ་བརྟེན་དགོས་པས་ཤེས་རབ་ཤིན་ཏུ་གལ་ཆེ།

ཐོག་མར་ངེས་འབྱུང་སྒྲུབ་བྱེད་ཀྱི་ཚེ་འདིའི་སྣང་ཤས་ལྡོག་པའི་བློ་དེ་སྟོང་ཉིད་རྟོགས་པའི་བློ་མིན་ཡང་། རྒྱུ་བཟང་ངན་ལ་བརྟེན་ནས་འབྲས་བུ་བཟང་ངན་འབྱུང་བའི་ཚུལ་མཐོང་བའི་ཆོས་རབ་ཏུ་རྣམ་འབྱེད་ཀྱི་ཤེས་རབ་ཀྱི་གྲོགས་ལ་བརྟེན་ནས་འབྱུང་དགོས་ཤིང་། དེ་ལ་འཇིག་རྟེན་པའི་ཡང་དག་པའི་ལྟ་བ་ཞེས་ལྟ་བའི་ཐ་སྙད་ཀྱང་མཛད། དེ་ལྟར་ཐོག་མར་མངོན་མཐོ་སྒྲུབ་པ་ཡང་འཇིག་རྟེན་པའི་ཡང་དག་པའི་ལྟ་བ་དང་འབྲེལ་ནས་བསྒྲུབ་དགོས་ལ། མངོན་མཐོ་སྒྲུབ་པའི་རྩ་བའི་རྒྱུ་ཚུལ་ཁྲིམས་ཡིན་ཞིང་ཚུལ་ཁྲིམས་བསྲུང་དགོས་པའི་རྒྱུ་མཚན་དང་མ་བསྲུངས་པའི་ཉེས་དམིགས་མཐོང་བ་ཡང་ཤེས་རབ་ལ་བརྟེན་ནས་འོང་དགོས། རྨོངས་པའི་དབང་གིས་རྒྱུ་འབྲས་ཕྱིན་ཅི་ལོག་ཏུ་སྤྱད་པ་ལས་སྡུག་བསྔལ་མི་འདོད་བཞིན་དུ་སྡུག་བསྔལ་ཟམ་མི་ཆད་པའི་ཚུལ་དུ་ཡོང་བ་དང་། བདེ་བ་འདོད་ཀྱང་བདེ་བས་ཕོངས་པའི་གནས་སྟངས་ཀྱང་ཆོས་རབ་ཏུ་རྣམ་འབྱེད་ཀྱི་ཤེས་རབ་ལ་བརྟེན་ནས་ཤེས་དགོས།

རང་རེའི་མཐོང་ཆོས་ལྟར་གཞི་འཁོར་བའི་གནས་སྐབས་སུ་ཚེ་འདི་སྒང་གི་དཔལ་འབྱོར་ཡར་རྒྱས་ཡོང་བ་སོགས་ཀྱང་ཆོས་རབ་ཏུ་རྣམ་འབྱེད་ཀྱི་ཤེས་རབ་ཀྱི་གྲོགས་ལ་བརྟེན་དགོས་པའི་ཆ་ནས། ཚང་མས་སློབ་གྲྭ་གལ་ཆེར་རྩི་བ་དང་སློབ་སྦྱོང་གལ་ཆེན་པོ་ཡིན་ཞེས་རྗོད་ཀྱི་ཡོད། དངོས་ཡོད་གནས་ཚུལ་ལ་ཡང་ཤེས་རབ་མེད་ན་དུད་འགྲོ་དང་མཚུངས་པར་བྱ་རྒྱུ་དེ་ཙམ་མེད་སྟབས་ཚང་མས་ཤེས་རབ་ལ་བློ་གཏད་བཅོལ་གྱི་ཡོད། ལུས་རྟེན་སྟོབས་ཆེ་ཆུང་གི་ཆ་ནས་བཤད་ན་སྟག་དང་སེངྒེ། གླང་ཆེན་སོགས་མི་ལས་ཀྱང་ནུས་པ་ཆེ། འོན་ཀྱང་ལུས་སྟོབས་ཆུང་བའི་མིས་གཟུགས་བོངས་ཆེ་བའི་གླང་ཆེན་གྱི་མཇིང་པར་ཞོན་ཏེ་བཀོད་པ་གཏོང་གི་ཡོད། སྒྱུ་རྩལ་འཁྲབ་སྟོན་ Circus བྱ་ཡུལ་དུ་སྟག་དང་འདམ་སེང་སོགས་ཧ་ཅང་རྫིག་པོ་ཡོད་ཀྱང་རྟ་ལྕག་གཞུ་མཁན་གྱི་མི་དེ་ཚོའི་བཀོད་པར་ཉན་དགོས་པ་རང་རེས་མཐོང་གི་ཡོད། གསུངས་ཏེ་བཞད། ལུས་སྟོབས་ཀྱི་ཆ་ནས་མི་རྣམས་ནུས་ཤུགས་དེ་ཙམ་མི་ཆེ་ཡང་ནང་བསམ་བློའི་ཆ་ནས་ཐབས་ཤེས་གང་དྲག་བྱས་ཏེ་སྟོབས་ཤུགས་ཆེ་བའི་དུད་འགྲོའི་རིགས་རྣམས་དབང་དུ་བསྡུ་ནུས་ཀྱི་ཡོད། དེར་བརྟེན་ཚེ་འདི་སྒང་གི་བདེ་དོན་དང་འབྲེལ་ནས་བཤད་ཀྱང་ཤེས་རབ་ཤིན་ཏུ་གལ་ཆེ། ཐར་པ་སྒྲུབ་པའི་ཆོས་ཚུལ་དང་འབྲེལ་ནས་བཤད་ན་དེ་བས་ཀྱང་སྟོང་ཉིད་རྟོགས་པའི་ཤེས་རབ་ལ་བརྟེན་ནས་ཐར་པ་ལ་ངེས་པ་རྙེད་དགོས་པས་ཤེས་རབ་ཤིན་ཏུ་གལ་ཆེ་བ་ཡིན། དེ་བཞིན་དུ་སངས་རྒྱས་ཀྱི་གོ་འཕང་ཡང་སྟོང་ཉིད་རྟོགས་པའི་ལྟ་བ་དང་འབྲེལ་ནས་ངེས་དགོས་ལ། སྒྲིབ་པ་སྤོང་ནུས་སུ་མཐོང་བ་ལ་ཡང་ཐོག་མར་ཤེས་རབ་ཀྱིས་སྒྲིབ་པ་ངོས་བཟུང་སྟེ་དེ་ལ་གཉེན་པོ་སྟོབས་ལྡན་ཡོད་པ་དང་། གཉེན་པོ་གོམས་པས་གོམས་པ་མཐའ་མེད་དུ་འཕེལ་རྒྱུ་ཡོད་པར་ངེས་དགོས་པ་ཡིན། དེ་ལྟར་ངེས་པ་ལ་བརྟེན་ནས་ཐར་པ་ཞེས་པ་ཤེས་བྱ་ལ་སྲིད་པར་མཐོང་མཚམས་དེ་འཐོབ་ན་སྙམ་པའི་དོན་གཉེར་གྱི་བློ་རང་གི་ངང་གིས་འབྱུང་བ་ཡིན།

གཞིའི་མངོན་མཐོའི་ཕུན་ཚོགས་ཀྱང་འཇིག་རྟེན་པའི་ཡང་དག་པའི་ལྟ་བར་བརྟེན་ནས་བསྒྲུབ་དགོས་པ་དང་། ཉན་རང་གི་ལམ་ལ་བརྟེན་ནས་ཐར་པ་སྒྲུབ་པ་ཡང་སྟོང་ཉིད་ཀྱི་ལྟ་བ་ལ་བརྟེན་དགོས་ལ། ཐེག་ཆེན་གྱི་ལམ་ལ་བརྟེན་ནས་རྣམ་མཁྱེན་སྒྲུབ་པ་ཡང་སྟོང་ཉིད་རྟོགས་པའི་ལྟ་བ་སྟེ་ཤེས་རབ་ལ་བརྟེན་དགོས། མཐར་ཐུག་སངས་རྒྱས་ཀྱི་ཡོན་ཏན་རྣམས་ཀྱི་གཙོ་བོ་ཡང་མཁྱེན་པའི་ཡོན་ཏན་གྱི་སྟེང་ནས་ངོས་འཛིན་དགོས་པ་སོགས་མདོར་ན། གནས་སྐབས་གང་དུ་ཡང་ཤེས་རབ་ཤིན་ཏུ་གལ་ཆེ་བ་ཡིན།

སྤྱིར་སངས་རྒྱས་ཀྱི་ཡོན་ཏན་གྱི་རྩ་བ་ལྟ་བུ་ཐུགས་རྗེ་ཆེན་པོའམ་སྙིང་རྗེ་ཆེན་པོ་ཡིན་པས། སྒྲུབ་བྱེད་ཐུགས་རྗེ་གོམས་ལས་ཏེ། །ཞེས་བརྩེ་བའི་ཡོན་ཏན་ལོགས་སུ་གསུངས། སྟོང་ཉིད་རྟོགས་པའི་ལྟ་བ་ཙམ་ཉན་རང་དང་ཐུན་མོང་བ་ཡིན་ཀྱང་། དེ་ཉིད་རྣམ་མཁྱེན་གྱི་རྒྱུར་འགྱུར་བ་ཐབས་བྱང་ཆུབ་ཀྱི་སེམས་དང་ཐུགས་རྗེ་ཆེན་པོར་རག་ལས་པས་བླ་མེད་རྫོགས་བྱང་སྒྲུབ་པའི་ཐུན་མོང་མིན་པའི་རྒྱུ་བྱང་ཆུབ་ཀྱི་སེམས་ཡིན། དེའི་ཕྱིར་བྱང་ཆུབ་ཀྱི་སེམས་རྣམ་མཁྱེན་སྒྲུབ་པའི་རྩ་བར་གསུངས། འོན་ཀྱང་སྤང་བྱའི་སྒྲིབ་པར་དངོས་སུ་གཉེན་པོ་བྱས་ཏེ་རྣམ་མཁྱེན་སྒྲུབ་པར་བྱེད་པོ་སྟོང་ཉིད་ཀྱི་ལྟ་བ་ཡིན་པས་ཤེས་རབ་ཀྱི་ཕ་རོལ་ཏུ་ཕྱིན་པ་ཞེས་ཤེས་རབ་ཀྱི་མིང་གིས་བསྙད་པར་མཛད་པས། རང་རེ་ཤེར་ཕྱིན་གྱི་གཞུང་ཉམས་སུ་ལེན་མཁན་རྣམས་ཀྱིས་ཆོས་རབ་ཏུ་རྣམ་འབྱེད་ཀྱི་ཤེས་རབ་ལ་དོ་སྣང་ངེས་པར་བྱེད་དགོས།

ཆོས་ལུགས་ཕལ་མོ་ཆེའི་བསྒྲུབ་བྱའི་གཙོ་བོ་བདེ་སྐྱིད་ཡིན།

བཅོམ་ལྡན་འདས་ཀྱིས་ཆོས་ཀྱི་འཁོར་ལོ་སྐོར་བའི་ཚེ་ཐོག་མར་ཤེར་ཕྱིན་གྱི་གཞུང་མ་གསུངས་པར་བདེན་བཞིའི་ཆོས་འཁོར་གསུངས་ཤིང་། བདེན་བཞིའི་ཆོས་འཁོར་གྱིས་སངས་རྒྱས་པའི་ཆོས་ཀྱི་རྨང་གཞིའི་སྒྲོམ་བཏིངས་ཡོད། རང་རེ་ཚང་མས་མཁྱེན་གསལ་ལྟར། སྡུག་བསྔལ་བདེན་པ་དང་ཀུན་འབྱུང་བདེན་པ། འགོག་པའི་བདེན་པ་དང་ལམ་གྱི་བདེན་པ་བཅས་ལ་བདེན་པ་བཞི་ཞེས་བརྗོད་ལ། བདེན་བཞི་གསུངས་པའི་གནད་འགག་ཇི་ཡིན་ཞེ་ན། སེམས་ཅན་ཡིན་ནོ་ཅོག་ལ་སྡུག་བསྔལ་གྱི་ཚོར་བ་བྱུང་བའི་ཚེ་བསམ་བློ་གཏོང་མི་དགོས་པར་རང་གི་ངང་གིས་སྡུག་བསྔལ་མི་འདོད་པར་དེ་ལས་འབྲལ་འདོད་ཀྱི་བློ་སྐྱེ་ཞིང་བདེ་བ་ལྡན་ཐབས་བྱེད་པ་ཡིན།

འཛམ་བུ་གླིང་འདིའི་སྟེང་དུ་ཆོས་ལུགས་མི་འདྲ་བ་མང་པོ་ཞིག་ཡོད་པ་དེ་དག་ཚང་མས་སྡུག་བསྔལ་སེལ་ཐབས་དང་བདེ་བ་སྒྲུབ་ཐབས་གཅིག་གྱུར་དུ་བྱེད་ཀྱི་ཡོད། དབུ་མ་འཇུག་པ་ལས། དེའི་དབྱེ་ཅུང་ཟད་ཅུང་ཟད་ལ་བརྟེན་ནས། །མུ་སྟེགས་ཅན་རྣམས་ལུགས་ནི་ཐ་དད་འགྱུར། །ཞེས་གསུངས་པ་ལྟར། བཅོམ་ལྡན་འདས་མ་བྱོན་སྔོན་ནས་མུ་སྟེགས་གྲངས་ཅན་པའི་ལུགས་དར་ཟིན་ཅིང་། མུ་སྟེགས་པའི་གྲུབ་མཐའི་ནང་ནས་གྲངས་ཅན་པ་སྔ་ཤོས་དང་དེའི་རྗེས་སུ་མུ་སྟེགས་པའི་ལུགས་མི་འདྲ་བ་དུ་མ་དར་ཡོད། གཅེར་བུ་པའི་ལུགས་དེ་བཅོམ་ལྡན་འདས་ཀྱི་ཆོས་ཚུལ་ལས་ལོ་ངོ་སུམ་ཅུ་བཞི་བཅུ་ཙམ་ལས་མི་སྔ་བ་སྟེ་དུས་མཉམ་ལྟ་བུར་དར་བ་ཡིན། ཡུལ་གྲུ་གཞན་ལ་མཚོན་ན་ཨི་ཇེབ་ཀྱི་ཆོས་ལུགས་དང་རྒྱ་ནག་གི་ཆོས་ལུགས་སོགས་ཆོས་ལུགས་འགའ་ཞིག་ཕལ་ཆེར་བཅོམ་ལྡན་འདས་ཀྱི་སྔོན་ནས་དར་ཡོད། དེའི་རྗེས་སུ་ཇེའུ་དང་དེ་ལས་མཆེད་པའི་ཡེ་ཤུ་དང་ཁ་ཆེའི་ཆོས་ལུགས་དར་ཞིང་། ཨི་རན་ཁུལ་ནས་དར་བ་པར་སིག་གི་ཛོ་ར་སོ་ཏེན་གྱི་ཆོས་ལུགས་སོགས་ཆོས་ལུགས་ཧ་ཅང་མང་པོ་ཞིག་དར་ཡོད་པ་དེ་དག་གི་བསྒྲུབ་བྱའི་གཙོ་བོ་བདེ་སྐྱིད་ཡིན།

ཆོས་དད་དང་རྒྱུ་མཚན་མཉམ་དུ་འགྲོ་དགོས།

བར་སྐབས་ཧ་ཅང་བགྲེས་སོང་དུ་གྱུར་ཏེ་དགོངས་ཞུ་གནང་བའི་འཇར་མན་གྱི་ཡེ་ཤུའི་བླ་ཆེན་དེས་དད་པ་དང་རྒྱུ་མཚན་མཉམ་དུ་འགྲོ་དགོས་པར་གསུངས་ཡོད་ཅིང་གསུང་འདི་ལེགས་བཤད་དུ་རྩི་ཆོག །དེ་ལྟར་བརྩི་དགོས་པའི་རྒྱུ་མཚན་གསལ་ཤོས་ཤིག་ནི་ཆོས་དང་ཆོས་དད་གཉིས་མིའི་སྤྱི་ཚོགས་ནང་ཡོད་པ་ལས་དུད་འགྲོའི་སྤྱི་ཚོགས་ནང་མེད་པ་འདི་ཡིན། དེ་ཡང་མི་དང་དུད་འགྲོ་གཉིས་སྡུག་བསྔལ་མི་འདོད་པ་དང་བདེ་བ་འདོད་པ་གཅིག་གྱུར་ཡིན་ཞིང་། དུད་འགྲོའི་སྤྱི་ཚོགས་ནང་དུ་ཡང་ཡིད་ཆེས་ཀྱི་བསམ་བློ་ཙམ་ཡོང་གི་ཡོད། དཔེར་ན། དུད་འགྲོའི་ཕྲུ་གུས་རང་གི་ཨ་མ་ལྟ་བུའི་བློས་འཁེལ་སའི་རིགས་ལ་ཡིད་ཆེས་བྱེད་ཀྱི་ཡོད། འོན་ཀྱང་དད་པ་ཞེས་པ་རྒྱུ་མཚན་ལ་བསམ་བློ་བཏང་སྟེ་ཡིད་ཆེས་བློས་འགེལ་བྱེད་པའི་བསམ་བློ་ཞིག་ལ་བརྗོད་པས་མིའི་སྤྱི་ཚོགས་སུ་མ་གཏོགས་མི་ཡོང་བ་ཡིན། དུད་འགྲོའི་རིགས་ལ་རྒྱུ་མཚན་ལ་བསམ་བློ་གཏོང་བའི་ནུས་པ་ཕྲན་བུ་ཡོད་ཀྱང་མིའི་ཀླད་པའི་ནུས་པ་ལྟར་སྡུག་བསྔལ་གྱི་རྒྱུ་ཅི་ཡིན་དང་གཏན་དུ་བདེ་བ་གང་ཡིན་སོགས་རྩད་གཅོད་བྱེད་པའི་ནུས་པ་མེད། དེར་བརྟེན་ཆོས་དད་དང་རྒྱུ་མཚན་མཉམ་དུ་འགྲོ་དགོས་ཟེར་བ་དངོས་གནས་ལེགས་བཤད་ཡིན།

རྒྱུ་མཚན་ལ་རིགས་མི་འདྲ་བ་མང་པོ་ཡོད། རང་རེའི་ཚད་མའི་གཞུང་ནས་ཕྱོགས་སྔའི་འདོད་པ་འགོད་སྐབས་རྟག་པ་རང་བྱུང་གི་སྐྱེས་བུས་འཇིག་རྟེན་བཀོད་པར་འདོད་ཚུལ་གསུངས་པ་ལྟར། ཡེ་ཤུ་དང་ཁ་ཆེ་སོགས་ཀྱི་ཆོས་ལུགས་ཕལ་མོ་ཆེས་ཆོས་དད་འཕེལ་བའི་དོན་དུ་འཇིག་རྟེན་བཀོད་པ་པོ་ཁས་ལེན་ཞིང་། དཀོན་མཆོག་གིས་འཇིག་རྟེན་བཀོད་པར་འདོད་ཀྱི་ཡོད། དཀོན་མཆོག་གིས་འཇིག་རྟེན་བཀོད་པའི་རྒྱུ་མཚན་བཤད་པ་ལ་བརྟེན་ནས་དཀོན་མཆོག་ལ་དམིགས་པའི་དད་པ་ཤུགས་ཇེ་ཆེར་འགྲོ་བཞིན་ཡོད། དེ་ལྟར་ཆོས་ལུགས་འགའ་ཞིག་གིས་འཇིག་རྟེན་བཀོད་པ་པོའི་ལྟ་གྲུབ་བཤད་དེ་དཀོན་མཆོག་ལ་དམིགས་པའི་རྩེ་གཅིག་པའི་དད་པ་འཕེལ་ཐབས་བྱེད་པ་ཡིན།

བྱམས་བརྩེ་གོང་འཕེལ་གཏོང་ཐབས།

ལྷ་གསོལ་ཀླུ་གསོལ་བྱེད་པའི་ཆོས་ལུགས་ཕྲན་ཚེགས་དེ་རིགས་མིན་པར་ལྟ་གྲུབ་ཡོད་པའི་ཆོས་ལུགས་གཙོ་ཆེ་བ་ཕལ་མོ་ཆེས་རང་རེ་འགྲོ་བ་མིའི་རྒྱུད་ལ་ཡོད་པའི་ལྷན་སྐྱེས་ཀྱི་བྱམས་བརྩེ་དེ་ཉིད་བདེ་སྐྱིད་ཀྱི་རྩ་བ་ལྟ་བུ་དང་མིའི་སྤྱི་ཚོགས་ནང་ཕན་ཐོགས་ཡོད་པ་ཞིག་ཏུ་གཅིག་གྱུར་གྱིས་ངོས་འཛིན་བྱེད་ཀྱི་ཡོད་སྟབས། འཇིག་རྟེན་བཀོད་པ་པོ་འདོད་མཁན་རྣམས་ཀྱིས་ཀྱང་བྱམས་བརྩེ་དགོས་པར་འདོད་ཀྱི་ཡོད་ལ། འཇིག་རྟེན་བཀོད་པ་པོ་མི་འདོད་པ་རྣམས་ཀྱིས་ཀྱང་དེ་ལྟར་འདོད་ཀྱི་ཡོད། མི་དང་དུད་འགྲོ་ལ་སོགས་པ་སྲོག་ལྡན་ཚང་མར་བྱམས་བརྩེའི་དགོས་མཁོ་ཡོད་པར་བརྟེན། འགྲོ་བ་མིས་རྒྱུ་མཚན་གྱི་ལམ་ནས་བྱམས་བརྩེ་གོང་སྤེལ་གཏོང་བའི་ཐབས་ཤེས་བྱེད་ཀྱི་ཡོད། དེས་ན་འཇིག་རྟེན་བཀོད་པ་པོ་འདོད་པ་རྣམས་ཀྱིས་དད་པ་བྱ་སའི་གཞིར་དཀོན་མཆོག་ཁས་ལེན་པའི་དམིགས་ཡུལ་གཙོ་བོ་བྱམས་བརྩེ་གོང་སྤེལ་གཏོང་བའི་ཆེད་དུ་ཡིན་ཞེས་ཕལ་ཆེར་བརྗོད་ཆོག །འཇིག་རྟེན་བཀོད་པ་པོ་རྟག་པ་རང་བྱུང་གི་སྐྱེས་བུའམ་དཀོན་མཆོག་དེ་ཉིད་བརྩེ་བའི་བདག་ཉིད་ཅན་ཡིན་པས་དེས་བཀོད་པའི་སེམས་ཅན་རྣམས་ལ་རང་བཞིན་གྱིས་བརྩེ་བའི་ས་བོན་ཡོད་པ་དང་། མི་རྣམས་དཀོན་མཆོག་གིས་བཀོད་པར་འདོད་པའི་ཆ་ནས་དཀོན་མཆོག་ལ་སེམས་ཐག་ཉེ་པོ་ཡོང་བ་དང་། དཀོན་མཆོག་ལ་སེམས་ཐག་ཉེ་པོ་བྱུང་བའི་འབྲས་བུར་བྱམས་བརྩེའི་ཉམས་ལེན་བྱེད་དགོས་པར་གསུངས་པའི་དཀོན་མཆོག་གི་བསླབ་བྱ་དང་ལམ་སྟོན་ལ་བརྩི་སྲུང་བྱེད་པ་ཡོང་གི་ཡོད།

བྱམས་བརྩེ་སོགས་བཟང་པོའི་ཡོན་ཏན་རྣམས་སྨོན་ལམ་བརྒྱབ་པ་ཙམ་གྱིས་མི་ཡོང་བར་བྱམས་བརྩེའི་འགལ་ཟླར་གྱུར་པའི་ཁོང་ཁྲོ་དང་འཁོན་འཛིན། ཆོག་ཤེས་མེད་པ། འདོད་ཆགས་སོགས་ཤུགས་ཆུང་དུ་བཏང་བ་ལས་ཡོང་དགོས། དེ་དག་ཤུགས་ཆུང་དུ་གཏོང་བའི་དོན་དུ་ཁོང་ཁྲོའི་འགལ་ཟླར་བཟོད་པ་དང་། འཁོན་འཛིན་གྱི་གཉེན་པོར་དག་ཚངས་སྦྱིན་པ། འདོད་རྔམ་འགོག་པའི་དོན་དུ་ཆོག་ཤེས་ཀྱི་སྤྱོད་ཚུལ་བསྟེན་ཏེ་རང་ཁྲིམས་བསྲུང་དགོས་པ་ཆོས་ལུགས་ཚང་མས་འདོད་ཀྱི་ཡོད། མིའི་སྤྱི་ཚོགས་ནང་བྱམས་བརྩེའི་དགོས་མཁོ་ཧ་ཅང་ཆེ་བར་བརྟེན་དེའི་འགལ་རྐྱེན་ལ་གདོང་ལེན་བྱེད་པའི་ཆེད་དུ་བཟོད་པ་སྒོམ་པ་དང་འཁོན་འཛིན་མི་བྱེད་པ། ཆོག་ཤེས་བྱེད་པ། རང་ཁྲིམས་བསྲུང་རྒྱུ་སོགས་ཀྱི་བསླབ་བྱ་རྣམས་ཆོས་ལུགས་ཕལ་མོ་ཆེས་གསུང་བཞིན་ཡོད་ལ། དེའི་དམིགས་ཡུལ་ཡང་མི་རྣམས་བྱམས་བརྩེ་ལྡན་པ་ཞིག་ཏུ་འགྱུར་རྒྱུ་དེ་ཡིན། དེ་ལྟར་བྱམས་བརྩེ་གོང་འཕེལ་གཏོང་བའི་སྒྲུབ་བྱེད་དུ་མི་རྣམས་འཇིག་རྟེན་བཀོད་པ་པོས་བཀོད་པར་འདོད་པའི་ཆོས་ལུགས་ཀྱི་སྡེ་ཚན་ཞིག་ཡོད།

ཡང་བྱམས་བརྩེ་གོང་འཕེལ་གཏོང་བའི་ཐབས་ལམ་གཞན་ཞིག་ནི་བདེ་སྡུག་ཀུན་རང་གི་བྱ་སྤྱོད་ལ་བརྟེན་ནས་འབྱུང་བས་བྱ་སྤྱོད་བཟང་པོའམ་ཡ་རབས་སྤྱོད་བཟང་བྱས་ན་བདེ་སྐྱིད་ཡོང་བ་དང་། བྱ་སྤྱོད་ངན་པའམ་མ་རབས་ཐ་ཤལ་བྱས་པས་སྡུག་བསྔལ་ཡོང་བའི་རྒྱུ་འབྲས་ཀྱི་རྣམ་གཞག་གསུང་བའི་སྡེ་ཚན་ཞིག་ཡོད། འདིས་འཇིག་རྟེན་བཀོད་པ་པོ་དང་འབྲེལ་ནས་བདེ་སྡུག་འབྱུང་བའི་རྣམ་གཞག་མི་འདོད་པར་རང་རང་གི་བྱ་སྤྱོད་ལ་བརྟེན་ནས་བདེ་སྡུག་གི་འབྲས་བུ་འབྱུང་བར་གསུངས་པས་མཐར་གཏུགས་ན་རྒྱུ་འབྲས་ལ་ཐུག་གི་ཡོད། སྡེ་ཚན་འདིའི་ནང་གྲངས་ཅན་ལྷ་མེད་པ་དང་། གཅེར་བུ་པ། སངས་རྒྱས་པ་སྟེ་ཆོས་ལུགས་མི་འདྲ་བ་གསུམ་ཡོད། བྱ་སྤྱོད་བཟང་ངན་སེམས་ལ་རག་ལས་པས་སེམས་བཟང་པོར་བརྟེན་ནས་བྱ་སྤྱོད་བཟང་པོ་དང་སེམས་ངན་པར་བརྟེན་ནས་བྱ་སྤྱོད་ངན་པ་འཐོན་བཞིན་ཡོད་པས་བདེ་སྐྱིད་ཀྱི་རྩ་བ་བྱམས་བརྩེར་ཐུག་པར་འགྲེལ་བཤད་བྱེད་ཀྱི་ཡོད།

སངས་རྒྱས་བཅོམ་ལྡན་འདས་ཀྱིས་བདེ་སྡུག་གཉིས་པོ་རྒྱུ་དང་རྐྱེན་ལ་བརྟེན་ནས་འབྱུང་བར་གསུངས་ཤིང་། འཇིག་རྟེན་བཀོད་པ་པོ་མི་འདོད་པའི་ཆོས་བརྒྱུད་ཕལ་ཆེར་ཡང་དེ་དང་གཅིག་མཚུངས་ཡིན། དཔེར་ན། མུ་སྟེགས་པའི་གཞུང་དུ་འདོད་ཡོན་ལ་ཆགས་པའི་བློས་སྡུག་བསྔལ་གྱི་རྒྱུ་བྱེད་པར་ཁས་བླངས་ཏེ་འདོད་ཡོན་ལ་ཉེས་དམིགས་སུ་བལྟས་ནས་དེ་ལ་ཡིད་ཆགས་པ་ནང་དུ་སྡོམ་པ་དང་། དཀོན་མཆོག་ལ་དད་པ་བྱེད་པ་དང་དོན་དམ་བདེན་པར་ཁས་ལེན་པའི་རིག་བྱེད་ཀྱི་སྒྲ་རྐྱང་པར་དམིགས་པ་གཏད་ནས་སྒོམ་སྒྲུབ་སོགས་བྱེད་པ་ཡིན།

ཕྱི་ནང་གི་མི་འདྲ་བའི་ཁྱད་པར་ནི་བཅོམ་ལྡན་འདས་ཀྱིས་ཕྱིའི་གཟུགས་སྒྲ་སོགས་ཀྱི་འདོད་ཡོན་ལ་ཆགས་ནས་ལས་ངན་གསོག་པ་ཡོད་ཀྱང་། དེ་ཙམ་མིན་པར་རྩ་བ་ཆགས་པར་བྱེད་པ་པོ་རང་ཉིད་ཀྱི་རང་བཞིན་ལ་རྨོངས་ཏེ་ལས་ངན་གསོག་ཚུལ་གསུངས་ཡོད། འདི་བཅོམ་ལྡན་འདས་ཀྱི་ཆོས་ཚུལ་ལས་གཞན་པའི་ཆོས་ལུགས་ལ་མེད། ཆོས་ལུགས་ཕལ་མོ་ཆེས་སེམས་རྒྱུད་ན་ཡོད་པའི་ཆགས་སྡང་གཉིས་ལ་སྐྱོན་དུ་ལྟ་བཞིན་ཡོད་ཀྱང་དེའི་རྐྱེན་རྩ་དེ་ཕྱི་རོལ་ཏུ་ཡོད་པ་ལྟ་བུར་འདོད་པ་ལས་ཞིབ་ཚགས་པོའི་རྩད་གཅོད་བྱེད་ཀྱི་མེད། བཅོམ་ལྡན་འདས་ཀྱིས་འདུས་བྱས་ཐམས་ཅད་མི་རྟག་པ། ཟག་བཅས་ཐམས་ཅད་སྡུག་བསྔལ་བ། ཆོས་ཐམས་ཅད་སྟོང་ཞིང་བདག་མེད་པ། མྱ་ངན་ལས་འདས་པ་ཞི་བ་ཞེས་བདག་མེད་པའི་རྣམ་གཞག་གསུངས་ཏེ་སྟོང་ཞིང་བདག་མེད་པའི་ཚུལ་མཐོང་བ་ལས་ཉོན་མོངས་པའི་འཆིང་བ་ལས་གྲོལ་ཏེ་གཏན་དུ་བདེ་བ་ཞི་བ་མྱང་འདས་འཐོབ་པར་གསུངས།

སངས་རྒྱས་པའི་ཆོས་ཀྱི་ཐུན་མིན་ཁྱད་ཆོས།

ཡོངས་གྲགས་ལོ་ཉིས་སྟོང་དྲུག་བརྒྱའི་སྔོན་དུ་རྒྱལ་བ་ཤཱཀྱ་ཐུབ་པ་ཁོ་ནས་བདག་མེད་པའི་རྣམ་གཞག་གསུངས་པ་ལས་འཛམ་བུ་གླིང་གི་ཆོས་ལུགས་གཞན་གང་གིས་ཀྱང་བདག་མེད་པའི་རྣམ་གཞག་མ་གསུངས། དེ་ལས་ལྡོག་སྟེ་ཆོས་ལུགས་ཕལ་མོ་ཆེས་བདག་ཡོད་པའི་རྣམ་གཞག་གསུངས། སངས་རྒྱས་བཅོམ་ལྡན་འདས་ཀྱིས་མེད་ཅེས་གསུངས་པའི་བདག་དེ་དང་ཆོས་ལུགས་གཞན་གྱིས་ཡོད་པར་འདོད་པའི་བདག་ཅེས་པ་གང་ཞིག་ལ་བརྗོད་ཅེ་ན། དེ་ཡང་རྒྱུན་དུ་རང་རེས་མ་བརྟགས་མ་དཔྱད་པའི་ལུགས་ལ་ང་འགྲོ། ང་སྡོད་ཅེས་བརྗོད་རྒྱུའི་བདག་དེ་མིན།

ལུས་དང་སེམས་ལ་བདག་གི་ལུས་དང་བདག་གི་སེམས་ཞེས་རྗོད་ཀྱི་ཡོད་པ་ལྟར་བདག་ཁས་ལེན་པའི་ཆོས་བརྒྱུད་རྣམས་ཀྱིས་དཔྱད་པ་བྱས་ཏེ་བདག་དེ་ལུས་སེམས་ལས་ལོགས་སུ་ཡོད་པ་དང་། ལུས་སེམས་གཉིས་ལ་འགྱུར་བའི་རྣམ་གཞག་འཐད་པར་ཁས་ལེན། རང་རེའི་བློའི་འཆར་སྟངས་ལ་བལྟས་ཀྱང་ང་ལ་དམིགས་ནས་སྔར་དེའི་ཚེ་དེའི་དུས་སུ་ཡོད་སྙམ་དུ་འཆར་བ་ལས་ད་ལྟའི་ལུས་འདི་སྔར་དེའི་ཚེ་དེའི་དུས་སུ་ཡོད་སྙམ་པ་ལྟ་བུ་ཞིག་ཏུ་ཕལ་ཆེར་འཆར་གྱི་མེད། དཔེར་ན། ངོས་ལ་མཚོན་ན་ད་ལྟ་ལོ་ན་བདུན་ཅུ་དོན་བརྒྱད་ལ་སླེབས་པའི་རྒས་པའི་ལུས་འདི་ཆུང་དུས་སུ་ཡོད་སྙམ་དུ་གཏན་ནས་མི་འཆར་ཡང་། ང་ལ་དམིགས་ནས་གཞོན་དུས་ཀྱི་ང་དང་དར་ལ་བབ་པའི་ང་། རྒས་དུས་ཀྱི་ང་སྙམ་དུ་ད་ལྟའི་ང་དེ་སྔར་གཞོན་དུས་སུ་ཡང་ཡོད་པ་ལྟར་འཆར་གྱི་ཡོད། ང་སྐྱེད་མའི་མངལ་དུ་ཡོད་པའི་སྐབས་སྙམ་པ་དང་། ང་སྐྱེས་པའི་ཚེ་སྙམ་པ་ལྟ་བུ་སྔ་ཕྱིའི་བདག་རྣམས་གཅིག་ལྟ་བུར་འཆར་གྱི་ཡོད།

ཕྱི་རོལ་པ་བདག་ཁས་ལེན་པ་རྣམས་ཀྱིས་བདག་གི་གྲུབ་ལུགས་ལ་དཔྱད་པ་ཞིབ་མོ་མི་བྱེད་པར་བློ་རང་ག་བའི་འཆར་ཚུལ་ལྟར་ལུས་སེམས་གཉིས་ལ་དབང་སྒྱུར་མཁན་གྱི་བདག་དེ་དབང་བསྒྱུར་བྱ་ལུས་སེམས་ཀྱི་སྟེང་ནས་འཇོག་མི་ཤེས་པས་ལུས་སེམས་གཉིས་ལས་དོན་གཞན་དུ་ཡོད་དགོས་པར་འདུག་སྙམ་དུ་བསམས་ཏེ་བདག་ཁས་ལེན་པར་བྱེད་ལ། ལྷག་པར་སྐྱེ་བ་སྔ་ཕྱི་འདོད་པའི་མུ་སྟེགས་པ་རྣམས་ཀྱིས་ལུས་སེམས་གཉིས་སྐྱེ་བ་སྔ་མ་ནས་འདིར་འོང་། འདི་ནས་ཕྱི་མར་འགྲོ་བ་མི་འཐད་པས་དེ་གཉིས་ལས་ལོགས་སུ་དབང་སྒྱུར་མཁན་གྱི་ཕུང་པོ་ལས་དོན་གཞན་པའི་བདག་ཅིག་དགོས་པར་འདུག་སྙམ་དུ་བསམས་ཏེ་བདག་ཁས་ལེན་པ་ཡིན། བཅོམ་ལྡན་འདས་ཀྱིས་དེ་ལྟ་བུའི་བདག་འདོད་པ་ད་ལྟ་རང་རེའི་ལྷན་སྐྱེས་ལ་ཡོད་པའི་ངར་འཛིན་གྱི་བློ་དེ་ཉིད་བརྟན་དུ་གཏོང་བ་ཙམ་ཡིན་ཞེས་གསུངས།

ཡུལ་ལ་ཆགས་པ་སྐྱེ་བའི་ཚེ་ང་ལ་ཡུལ་དེ་ཡིད་དུ་འོང་བར་སྣང་བའི་རྒྱུ་མཚན་གྱིས་ཆགས་པ་སྐྱེ་བ་ལས་ང་དང་མ་འབྲེལ་བར་ཡིད་དུ་འོང་བར་བལྟས་ནས་ཆགས་པ་མི་སྐྱེ། མི་འདོད་པ་ལ་རྒྱབ་ཀྱིས་ཕྱོགས་པའི་བློ་སྐྱེ་བའི་ཚེ་ཡང་ཡུལ་གང་ཞིག་སེམས་ཅན་ཐམས་ཅད་ལ་མི་འདོད་པར་མཐོང་སྟེ་རྒྱབ་ཀྱིས་ཕྱོགས་པ་མིན་པར་རང་ལ་མི་འདོད་པར་མཐོང་ནས་རྒྱབ་ཀྱིས་ཕྱོགས་པའི་བློ་སྐྱེ་བ་ཡིན། དཔེར་ན། གཞན་ཞིག་གིས་རང་ལ་གནོད་པའི་སྐབས་ལྟ་བུར་མཚོན་ན། གནོད་བྱེད་དེར་གྲོགས་དང་གཉེན་ལ་སོགས་པ་ཡོད་ཀྱང་དེའི་ཕྱོགས་ལ་མི་བསམ་པར་རང་ལ་གནོད་པ་ཙམ་རྒྱུ་མཚན་དུ་བྱས་ཏེ་ཞེ་སྡང་སྐྱེ་བཞིན་ཡོད། དེས་ན་ང་ཞེས་དམ་དུ་བཟུང་བ་ལ་བརྟེན་ནས་ཆགས་སྡང་སྐྱེ་བ་ཡིན་པས་སངས་རྒྱས་པའི་ཆོས་ཀྱིས་སྤྱིར་ང་མེད་པ་མིན་ཡང་ཆགས་སྡང་གི་བློ་སྐྱེ་བའི་སྐབས་ཀྱི་སྣང་ཚུལ་ལྟ་བུའི་ང་ཧ་ཅང་བརྟན་པོ་དང་མཁྲེགས་པོ། ཚུགས་ཐུབ་པ་ཞིག་མེད་པར་འདོད་ཅིང་། དེ་ལྟར་ཡོད་པར་བཟུང་བ་ལ་བརྟེན་ནས་སྐྱོན་རྣམས་འབྱུང་བར་གསུངས།

བཅོམ་ལྡན་འདས་ཀྱིས་ཚེ་རབས་ནས་ཚེ་རབས་སུ་བདག་མེད་པའི་དོན་ལ་དགོངས་པ་གཏད་དེ་བདག་ཏུ་ཞེན་པའི་བློས་ཆགས་སྡང་ལ་སོགས་པའི་ཉོན་མོངས་པའི་རྩ་བ་བྱེད་པར་གཟིགས་ནས་བདག་མེད་པའི་རྣམ་གཞག་གསུངས་ཤིང་། སྐབས་དེ་དུས་ཀྱི་ཕྱི་རོལ་པ་སོགས་མང་པོ་ཞིག་བཅོམ་ལྡན་འདས་ཀྱིས་གསུངས་པའི་བདག་མེད་པའི་ཚུལ་དེ་བློར་མ་ཤོང་བར་བཅོམ་ལྡན་འདས་ཀྱིས་བདག་མི་འདོད་པས་ཆད་ལྟ་བ་ཡིན་ཞེས་སྐུར་བ་འདེབས་མཁན་བྱུང་ཡོད། བདག་མེད་པའི་རྣམ་གཞག་བློར་མི་ཆུད་པའི་རིགས་དེང་སང་ཡང་ཡོང་བཞིན་ཡོད།

དེ་ལྟར་སངས་རྒྱས་བཅོམ་ལྡན་འདས་ཀྱིས་བདག་མེད་པའི་རྣམ་གཞག་གསུངས་དགོས་དོན་ནི། སྡུག་བསྔལ་རྣམས་སེམས་མ་དུལ་བའི་དབང་གིས་ཡོང་བ་ཀུན་གྱི་མཐུན་སྣང་དུ་གྲུབ་པ་དེ་ཡིན་ཞིང་། སེམས་མ་དུལ་བ་རྣམས་ཆགས་སྡང་ལ་བརྟེན་པ་དང་། ཆགས་སྡང་གཉིས་པོ་བདག་ཏུ་ཞེན་པ་ལ་བརྟེན་ནས་ཡོང་བ་སོགས་ཞིབ་ཏུ་དཔྱད་དེ་དགོངས་པ་བཞེས་ཡོད། སངས་རྒྱས་པའི་ཆོས་འདི་ཆོས་ལུགས་གཞན་གང་དང་ཡང་མི་འདྲ་བའི་ཐུན་མོང་མིན་པའི་ཁྱད་ཆོས་དེ་བདག་མེད་པའི་རྣམ་གཞག་གསུངས་པའི་སྟེང་ནས་འཐོན་དགོས། དེ་དང་འབྲེལ་ཏེ་ཐར་པ་ཞེས་པ་ཕྱི་རོལ་དུ་ཡོད་པའི་ཞིང་ཁམས་ལྟ་བུ་ཞིག་ཏུ་ངོས་འཛིན་མི་བྱེད་པར་རང་རྒྱུད་ཀྱི་ཕྱིན་ཅི་ལོག་གི་བློའམ་འཆིང་བྱེད་ཀྱི་ཉོན་མོངས་དང་བྲལ་བའི་སེམས་རྒྱུད་ཀྱི་ཡོན་ཏན་ཞིག་ལ་བརྗོད་པ་ཡིན།

སངས་རྒྱས་བཅོམ་ལྡན་འདས་ཀྱིས་བདེན་པ་བཞི་གསུངས་པའི་སྐབས་གང་དུ་འཁོར་བ་ཕུང་ཁམས་སྐྱེ་མཆེད་ལ་སོགས་པ་སྡུག་བསྔལ་བདེན་པ་དང་། གང་གིས་འཁོར་བ་ལས་དང་ཉོན་མོངས་པའི་ངོ་བོར་གྱུར་པའི་ཀུན་འབྱུང་བདེན་པ་གསུངས། གང་འཁོར་ན་བདག་འཁོར་བའི་ཚུལ་གསུང་དགོས་པ་ལྟ་བུ་ཞིག་ཡོད་ཀྱང་གང་དུ་འཁོར་བ་དང་གང་གིས་འཁོར་བའི་རྣམ་གཞག་གསུངས་པའི་ཤུགས་ཀྱིས་གོ་ནུས་པའི་རྒྱུ་མཚན་གྱིས་དང་། ལྷག་པར་དུ་བདག་ཅེས་པ་ཕུང་པོ་ལ་བརྟེན་ནས་བཏགས་ཙམ་ལས་ལོགས་སུ་ཕུང་པོ་ལ་དབང་སྒྱུར་བྱེད་ཀྱི་རང་མཚན་པ་ཞིག་མེད་པར་བསྟན་བཞེད་ནས་གང་འཁོར་བའི་བདག་ལོགས་སུ་མ་གསུངས། གང་གིས་འཁོར་བ་ལས་དང་ཉོན་མོངས་པ་གཉིས་ལས། ལས་ཀྱི་ངོ་བོ་འཇོག་སྟངས་ཐད་བྱེ་སྨྲ་དང་ཐལ་འགྱུར་བས་ལས་གཟུགས་ཅན་དུ་འདོད་ཀྱང་གཞན་རྣམས་ཀྱིས་སེམས་བྱུང་སེམས་པར་འཇོག །

བདག་ཏུ་ལྟ་བ་སྐྱོན་ཡིན་པར་པཱ་ལིའི་གཞུང་ལས་ཀྱང་གསུངས་ཏེ། བདག་ཅེས་བྱ་བ་བདུད་ཀྱི་སེམས། །ཁྱོད་ནི་ལྟ་བར་གྱུར་པ་ཡིན། །འདུ་བྱེད་ཕུང་པོ་འདི་སྟོང་སྟེ། །འདི་ལ་སེམས་ཅན་ཡོད་མ་ཡིན། །ཞེས་འདུ་བྱེད་ཀྱི་ཕུང་པོའི་གསེབ་ནས་བདག་གཞག་ཏུ་མེད་སྐོར་གསུངས། འོ་ན་ཕུང་པོ་བློ་ཡུལ་དུ་ཤར་བ་ལ་བརྟེན་ནས་བདག་ཅེས་པ་ཞིག་བློར་འཆར་རོ་སྙམ་ན། དེ་ནི་མིང་ཙམ་བཏགས་ཙམ་ཡིན་གྱི་བློ་ལ་སྣང་བ་ལྟར་གྱི་འདུ་བྱེད་ཀྱི་ཕུང་པོ་ལ་དབང་སྒྱུར་བྱེད་ཀྱི་བདག་ཅིག་མེད་པར་གསུངས།

འོ་ན་བདག་གོ་སྙམ་དུ་ཞེན་པར་སྐྱོན་ཅི་ཡོད་ཅེ་ན། བདག་ཅེས་བྱ་བ་བདུད་ཀྱི་སེམས། །ཞེས་གསུངས་པ་ལྟར་བདག་གོ་སྙམ་དུ་ཤུགས་དྲག་པོ་དང་དམ་དུ་འཛིན་པའི་སེམས་དེ་ཕུང་བྱེད་ཀྱི་རྩ་བ་ཡིན་པས་བདུད་དུ་གསུངས་ཤིང་། མཐར་ལྟ་དང་ལོག་ལྟ་ལ་སོགས་པའི་ལྟ་བ་ཀུན་དེ་ལ་བརྟེན་པ་དང་། བདག་དེར་ཡིད་དུ་འོང་མི་འོང་གི་སྣང་ཚུལ་ལ་བརྟེན་ནས་ཆགས་སྡང་ལ་སོགས་པའི་ཉོན་མོངས་པ་ཀུན་འབྱུང་བ་ཡིན་པས། ཁྱོད་ནི་ལྟ་བར་གྱུར་པ་ཡིན་གསུངས། འོ་ན། དེ་ལྟ་བུའི་བདག་མེད་ན་བདག་གཏན་ནས་མེད་པ་ཡིན་ནམ་ཞེ་ན་མིན་ཏེ། ཇི་ལྟར་ཡན་ལག་ཚོགས་རྣམས་ལ། །བརྟེན་ནས་ཤིང་རྟར་བརྗོད་པ་ལྟར། །དེ་བཞིན་ཕུང་པོ་རྣམས་བརྟེན་ནས། །ཀུན་རྫོབ་སེམས་ཅན་ཞེས་བྱའོ། །ཞེས་གསུངས་ཏེ་འདིའི་ཀུན་རྫོབ་ཅེས་པ་ཐ་སྙད་ལ་གོ་ཞིང་། ཐ་སྙད་དུ་འདུ་བྱེད་ཀྱི་ཕུང་པོ་ལ་བརྟེན་ནས་བཏགས་པའི་བདག་ཅིག་ཡོད་པར་གསུངས།

འཇིག་ལྟ་སངས་རྒྱས་ཀྱི་གདུང་ཡིན།

བཅོམ་ལྡན་འདས་ཀྱིས་གསུངས་པའི་བདག་མེད་པའི་རྣམ་གཞག་འདི་སངས་རྒྱས་པའི་ཆོས་ཀྱི་ཁྱད་ཆོས་ཐུན་མོང་མིན་པ་ཞིག་ཡིན། ཆོས་ལུགས་གཞན་གྱིས་བདག་ཏུ་ཡོད་པར་ལྟ་བའི་ལྟ་བ་དང་འབྲེལ་ནས་དཀོན་མཆོག་ལ་སྐྱབས་སུ་འགྲོ་བ་དང་དཀོན་མཆོག་གི་རྗེས་སུ་འབྲང་བའི་རྣམ་གཞག་གསུང་བ་གདུལ་བྱ་མང་པོར་ཕན་ཐོགས་ཆེན་པོ་ཡོད། དཔེར་ན། སངས་རྒྱས་པའི་གཞུང་ནས་ཀྱང་། སྐབས་འགར་ཕུང་པོ་ལྔ་ནི་ཁུར་རོ། །ཁུར་འཁུར་བ་ནི་གང་ཟག་གོ །ཞེས་བདག་གང་དུ་འཁོར་བའི་ཕུང་པོ་དེ་ཁུར་ལྟ་བུ་དང་། འཁུར་བ་པོ་དེ་བདག་ཡིན་ཞེས་ཆེད་དུ་བྱ་བའི་གདུལ་བྱར་ཕན་ཐོགས་ཡོད་པའི་ཆ་ནས་བཅོམ་ལྡན་འདས་ཀྱིས་དེ་ལྟར་གསུངས་པ་ལྟར། ཆོས་ལུགས་གཞན་གྱིས་བདག་ཡོད་པར་གསུངས་པས་ཀྱང་གདུལ་བྱ་དེ་དང་དེར་ཕན་ཐོགས་ཡོང་གི་ཡོད། དེ་ཡང་ང་ལ་སྡུག་བསྔལ་བྱུང་ན་མི་འགྲིག །ང་ལ་བདེ་སྐྱིད་དགོས། དཀོན་མཆོག་གིས་ང་བཀོད་པ་ཡིན་པས་དཀོན་མཆོག་རང་གིས་མཁྱེན་སྙམ་པ་ལྟ་བུའི་ང་ཡོད་པར་ལྟ་བའི་བློ་ཤུགས་དྲག་པོ་དེས་དཀོན་མཆོག་ལ་དམིགས་པའི་དད་པ་དང་དེའི་རྗེས་སུ་འབྲང་འདོད་འབྱུང་བར་ཕན་གྱི་ཡོད།

ནང་པའི་གཞུང་ནས་ཀྱང་འཇིག་ལྟ་སངས་རྒྱས་ཀྱི་གདུང་ཡིན་པར་གསུངས་ཏེ། ཕུང་པོ་བློ་ཡུལ་དུ་ཤར་བའི་སྒོ་ནས་ངའོ་སྙམ་པའི་བློ་ཤུགས་དྲག་སྐྱེ་བའི་སྐབས་གང་བློ་ལ་འཆར་བའི་ང་དེ་ཉིད་སྡུག་བསྔལ་གྱིས་མནར་གྱིས་དོགས་པ་དང་བདེ་བས་ཕོངས་ཀྱིས་དོགས་པའི་འཇིགས་སྣང་གིས་ལས་ངན་པ་སྤངས་ཏེ་ལས་བཟང་པོ་གསོག་པ་ངེས་པར་ཡོང་བ་ཡིན། དེ་བཞིན་དུ་བདག་ཁས་ལེན་པའི་ཆོས་ལུགས་གཞན་གྱི་རྗེས་འབྲང་པ་རྣམས་ལ་ཡང་བདག་ཡོད་པར་བསྟན་པ་ལ་བརྟེན་ནས་ཕན་ཐོགས་ཏན་ཏན་ཡོང་བས་བདག་ཁས་ལེན་པ་ནོར་བ་དང་བདག་མེད་ཁས་ལེན་པ་འགྲིག་པ་ཡིན་ཞེས་ཕན་ཚུན་རྩོད་པ་བྱེད་དགོས་དོན་མེད། མི་རྣམས་ལ་ཁམས་དང་མོས་པ་སྣ་ཚོགས་པ་ཞིག་ཡོད་པའི་ཆ་ནས་འཛམ་བུ་གླིང་འདིའི་ཐོག་ཆོས་ལུགས་སྣ་ཚོགས་པ་ཞིག་བྱུང་བ་ལྟར་གང་ཟག་སོ་སོའི་ཁམས་མོས་དང་བསྟུན་ཏེ་རང་གི་ཆོས་ལུགས་ལ་ཁ་ནས་བཤད་པ་ཙམ་མིན་པའི་བསམ་པ་རྣམ་དག་གིས་ཉམས་ལེན་བྱ་རྒྱུ་གལ་ཆེན་པོ་རེད།

ཆོས་ལུགས་འཐེན་འཁྱེར།

ཆོས་ལག་ལེན་ཚད་ལྡན་བྱས་ན་མུ་སྟེགས་པ་དང་ཡེ་ཤུ། ཁ་ཆེ་སོགས་ཀྱི་ཆོས་པ་ངོ་མཚར་སྐྱེ་དགོས་པའི་བཟང་པོ་དེ་འདྲ་ཡོད་པ་ལྟར་ཁ་ཡོད་ལག་ཡོད་ལ་ཕན་གྱི་ཡོད། མཐར་ཐུག་ཐར་པ་དང་ཐམས་ཅད་མཁྱེན་པ་འཐོབ་ཐུབ་མིན་ཇི་ལྟར་ཡང་དངོས་སུ་མི་བཟང་པོ་ཞིག་ཡོང་བར་ཕན་གྱི་ཡོད་པས་ཆོས་ལུགས་ཚང་མར་གུས་ཞབས་བྱ་རྒྱུ་ཧ་ཅང་གལ་ཆེ། ལྷག་པར་དུ་དེང་སང་ཆོས་ལུགས་མི་འདྲ་བ་རྒྱུ་མཚན་དུ་བྱས་ཏེ་ཕན་ཚུན་འཁྲུག་པ་རྒྱག་པ་དང་གསོད་རེས་གཏོང་བའི་གནས་སྟངས་ཡ་ང་པོ་དེ་འདྲ་ཞིག་ཡོང་བཞིན་ཡོད། དཔེར་ན། ནང་པའི་ཁྲོད་ནས་ཀྱང་འབར་མ་དང་ཤྲཱི་ལང་ཀར་ནང་པས་ཁ་ཆེའི་ཆོས་ལུགས་པར་རྡུང་བཅོམ་བྱེད་པའི་གནས་ཚུལ་ཡོང་བཞིན་ཡོད། དེ་རིང་སྔ་དྲོ་བྷི་བྷི་སི་གསར་ཁང་གིས་བཤད་པ་ལྟར། ཉེ་ཆར་དུས་བབ་ Times Magazine ཅེས་པའི་དུས་དེབ་ཀྱི་མདུན་ཤོག་སྟེང་ནང་པའི་དགེ་སློང་ཞིག་གི་པར་བཀོད་པའི་འོག་དེར་ནང་པའི་དྲག་སྤྱོད་པ་ཞེས་པའི་མིང་ཚིག་བྲིས་པས་རྐྱེན་བྱས་ཏེ་ཁ་སང་འབར་མར་ཡོད་པའི་དུས་དེབ་དེའི་ལས་ཁུངས་མདུན་ངོ་རྒོལ་བྱས་ཤིང་འབར་མའི་གཞུང་གིས་ཀྱང་དུས་དེབ་དེ་འདོན་སྤེལ་བྱེད་མི་ཆོག་པའི་བཀའ་བཏང་འདུག །ཁ་སྔོན་འབར་མའི་ནང་དོན་རྐྱེན་དེ་བྱུང་བའི་སྐབས་ངོས་ཀྱིས། འབར་མའི་དགེ་སློང་རྣམས་བཅོམ་ལྡན་འདས་ཀྱི་རྗེས་འབྲང་པ་ཡིན་པས་བཅོམ་ལྡན་འདས་ཀྱི་ཞལ་རས་བསྒོམ་རོགས། བཅོམ་ལྡན་འདས་ཕེབས་ན་རྡུང་རྡེག་གཟེད་མཁན་གྱི་ཁ་ཆེ་དེ་དག་སྐྱོབ་པར་མཛད་སྲིད་ཅེས་བཤད་པ་ཡིན། སྤྱིར་ས་གནས་ས་ཐོག་ལ་གནས་ཚུལ་ཧ་ཅང་མང་པོ་ཡོད་སྟབས་ཁག་མེད་པའི་གནས་སྟངས་ཡོང་སྲིད། འོན་ཀྱང་ཧོབ་དེ་ལྟ་སྐབས་ནང་པའི་རྗེས་འབྲང་པ་ཞིག་གིས་ཆོས་ལུགས་གཞན་གྱི་རྗེས་འབྲང་པར་གནོད་འཚེ་བྱེད་པ་དེ་ཅུང་ཟད་མི་བཟོད་པ་ལྟ་བུ་ཞིག་འདུག །

དེ་བཞིན་དུ་ཁ་ཆེ་ནང་ཁུལ་ལ་མཚོན་ན། ཁ་སང་རང་པཀིསྟཱན་ནང་གི་ཤི་ཡའི་ལྷ་ཁང་ཞིག་གི་མདུན་འབར་རྫས་འགས་གཏོར་གྱིས་མི་གྲངས་ ༤༥ ཙམ་རྐྱེན་འདས་སུ་ཕྱིན་འདུག་ཅིང་། བར་སྐབས་སི་རི་ཡའི་ནང་མི་གྲངས་འབུམ་གཅིག་ལྷག་ཙམ་རྐྱེན་འདས་སུ་ཕྱིན་ཡོད། དཀའ་ངལ་དེ་དག་རྩ་བ་ཆབ་སྲིད་ལ་བརྟེན་ནས་ཡོང་བཞིན་ཡོད་ཀྱང་ཆོས་ཀྱི་མིང་བེད་སྤྱོད་བྱེད་པའི་གནས་སྟངས་ལ་བརྟེན་ནས་སུ་ནི་དང་ཤི་ཡའི་དབར་དཀའ་རྙོག་ཧ་ཅང་ཆེན་པོ་འཕྲད་བཞིན་ཡོད། བྱང་ཨ་ཡར་ལནཌ་ནང་ཡེ་ཤུའི་རྗེས་འབྲང་པ་གཅིག་གྱུར་གྱི་ཁྲོད་དུ་ཀེ་ཐོ་ལིག་དང་པོར་ཊེསི་ཊེན་གྱི་དབར་གསོད་རེས་གཏོང་བའི་རྩོད་རྙོག་ཆེན་པོ་བྱུང་ཡོད་པ་ལྟ་བུ་དུས་ཚོད་ཧ་ཅང་ཛ་དྲག་གི་སྐབས་འདིར་ཆོས་ལུགས་ནང་ཕན་ཚུན་མཐུན་སྒྲིལ་ཡོང་བའི་ཆེད་ཤུགས་བརྒྱག་རྒྱུ་ཧ་ཅང་གལ་ཆེ། སྐར་མ་བཅོ་ལྔའི་རིང་བར་གསེང་འཇོག་པར་མཛད།

བར་སྐབས་ཨསྟྲེལི་ཡ་ལ་བདུན་ཕྲག་གཉིས་ཙམ་རིང་ཕྱོགས་སྐྱོད་བྱས་པར་བརྟེན་ཅུང་ཟད་ཐང་ཆད་པའི་ཚོར་བ་ཡོང་གི་འདུག་ལ། གཞེས་ཉིན་ནས་སླར་ཕྱོགས་སྐྱོད་ཀྱི་བྲེལ་བ་ཡོད་པས་ཞོགས་པའི་ཆོས་ཐུན་ཆུ་ཚོད་ ༡༢ བར་འཚོགས་རྒྱུ་དང་། ཕྱི་དྲོའི་ཆོས་ཐུན་འཚོགས་མི་དགོས་པ་བྱ་རྒྱུ་ཡིན།

སྡུག་བསྔལ་སྤོང་ནུས་པའི་ཚུལ།

འོ་ན་སྡུག་བསྔལ་དེ་ལས་དང་ཉོན་མོངས་ལ་བརྟེན་ནས་བྱུང་བ་ཡིན་ན་དེ་སྤོང་ནུས་སམ་མི་ནུས་ཤེ་ན། རང་རེ་རྣམས་སྡུག་བསྔལ་མི་འདོད་པ་དང་བདེ་བ་འདོད་པ་ཤ་སྟག་ཡིན་ཀྱང་། སྡུག་བསྔལ་གྱི་རྒྱུ་ལས་ངན་པའི་རིགས་རྒྱུན་དུ་གསོག་བཞིན་པ་འདི་ཅིའི་ཕྱིར་བྱུང་ངམ་སྙམ་ན། མི་ཤེས་པའི་དབང་གིས་བྱུང་བ་ལས་ཤེས་བཞིན་དུ་སྡུག་བསྔལ་གྱི་རྒྱུ་སུས་ཀྱང་སྒྲུབ་པར་མི་བྱེད། དེར་བརྟེན་སངས་རྒྱས་བཅོམ་ལྡན་འདས་ཀྱིས་སྡུག་བསྔལ་གྱི་རྩ་བ་མ་རིག་པའམ་མི་ཤེས་པར་ཐུག་པར་གསུངས་ཤིང་། རྟེན་འབྲེལ་ཡན་ལག་བཅུ་གཉིས་ཀྱི་དང་པོར་མ་རིག་པ་གསུངས་པ་ཡིན། འོ་ན་མ་རིག་པ་ཞེས་པ་ཅི་འདྲ་ཞིག་ཡིན་ནམ་སྙམ་ན། སྤྱིར་མ་རིག་པར་མི་ཤེས་པ་ཙམ་གྱི་མ་རིག་པ་ཞིག་ཡོད་ཀྱང་ཡན་ལག་བཅུ་གཉིས་ཀྱི་ནང་ཚན་འཁོར་བའི་སྡུག་བསྔལ་འདྲེན་བྱེད་དུ་གྱུར་པའི་མ་རིག་པ་དེ་མི་ཤེས་པ་ཙམ་ཞིག་མིན་པར་ཡུལ་ལ་ཕྱིན་ཅི་ལོག་ཏུ་རྟོག་པའི་མི་ཤེས་པ་ཞིག་ཡིན་ཞིང་། དེ་ལ་གང་ཟག་གི་བདག་ཏུ་འཛིན་པའི་མ་རིག་པ་ཞེས་ཀྱང་བརྗོད།

གང་ཟག་གི་བདག་མེད་ལ་ཕྲ་རགས་ཡོད་པས་དེའི་ལོག་ཕྱོགས་འཛིན་པའི་གང་ཟག་གི་བདག་འཛིན་ལ་ཡང་རགས་པ་དང་ཕྲ་བའི་དབྱེ་བ་ཡོད། སྐབས་འདིར་ཐུན་མོང་དུ་འདོད་པའི་གང་ཟག་གི་བདག་འཛིན་གྱི་ངོ་བོར་གྱུར་པའི་མ་རིག་པ་དེ་ཕྱིན་ཅི་ལོག་ཏུ་རྟོག་པའི་མ་རིག་པ་ཞིག་ལ་གོ་བ་ཡིན། མ་རིག་པ་འདིའི་དབང་གིས་གཉིས་པ་འདུ་བྱེད་ཀྱི་ལས་གསོག་ཅིང་། ལས་དེས་ཀྱང་རང་ཉིད་གསོག་པའི་གནས་སྐབས་ཀྱི་ཤེས་པའི་རྒྱུད་ཀྱི་སྟེང་དུ་བག་ཆགས་འཇོག་པ་དང་། བག་ཆགས་དེ་ལ་བརྟེན་ནས་ཕྱི་མའི་སྐྱེ་བ་འགྲུབ་པར་བྱེད་ལ། སྐྱེ་བ་འགྲུབ་པའི་གནས་སྐབས་སུ་ཐོག་མར་མིང་གཟུགས་ཀྱི་རྟེན་འབྲེལ་དང་། དེ་ནས་སྐྱེ་མཆེད། རེག་པ། ཚོར་བ་སོགས་ཀྱི་ཡན་ལག་ཕྱི་མ་རྣམས་འབྱུང་བ་ཡིན།

དེ་ལྟར་ཐོག་མར་སྡུག་བསྔལ་གྱི་རྩ་བ་གང་ཡིན་རྩད་གཅོད་བྱས་ཏེ་མི་ཤེས་པའམ་མ་རིག་པ་དེ་སྡུག་བསྔལ་གྱི་རྩ་བ་ཡིན་པར་ཤེས་དགོས་ཤིང་། མ་རིག་པ་དེ་ཡང་གང་ཟག་གི་བདག་ཏུ་འཛིན་པའི་ཕྱིན་ཅི་ལོག་གི་མ་རིག་པ་ཡིན་པར་ངེས་དགོས། གང་ཟག་གི་བདག་མེད་ཅེས་པ་བདེན་པའི་གནས་ཚུལ་དང་། གང་ཟག་གི་བདག་ཅེས་པ་གཞི་མེད་པ་ལ་ཕྱིན་ཅི་ལོག་གི་རྟོག་པས་བཏགས་པའི་སྒྲོ་བཏགས་ཙམ་ཞིག་ཡིན། བདག་མེད་རྟོགས་པའི་བློ་ཚད་མ་ཡིན་པས་རང་གི་འགལ་ཟླ་བདག་ཏུ་འཛིན་པའི་ཕྱིན་ཅི་ལོག་གི་བློ་ལ་གནོད་ཐུབ་ཅིང་། བློ་དེ་གཉིས་འགལ་ཟླར་འགྲོ་ཚུལ་ཡང་། གང་ཟག་གི་བདག་འཛིན་གྱིས་དམིགས་པ་གང་ཟག་ལ་དམིགས་ནས་བདག་ཏུ་གྲུབ་པར་འཛིན་ལ། གང་ཟག་གི་བདག་མེད་རྟོགས་པའི་བློས་དམིགས་པ་གང་ཟག་ལ་དམིགས་ནས་བདག་ཏུ་མ་གྲུབ་པར་འཛིན་པས་བློ་དེ་གཉིས་དམིགས་པ་གཅིག་ལ་དམིགས་ནས་རྣམ་པའམ་འཛིན་སྟངས་དངོས་སུ་འགལ་བ་ཡིན། དེ་གཉིས་འཛིན་སྟངས་འགལ་བ་ཙམ་དུ་མ་ཟད་བདག་ཏུ་མེད་པར་རྟོགས་པའི་བློ་ལ་རྒྱབ་རྟེན་ཚད་མ་ཡོད་ཅིང་། བདག་ཏུ་རྟོག་པའི་བློ་དེ་གཞི་མེད་པ་ལ་སྒྲོ་འདོགས་པའི་བློ་ཡིན་པས་རྒྱབ་རྟེན་ཚད་མ་མེད། བློ་དེ་གཉིས་གནོད་བྱ་གནོད་བྱེད་ཡིན་ལ། གནོད་བྱ་གནོད་བྱེད་ཀྱི་བློ་གཉིས་གང་ཟག་གཅིག་གི་རྒྱུད་ལ་མཉམ་དུ་འགྲོག་མི་ཐུབ་པ་སྟེ། བདག་མེད་རྟོགས་པའི་བློ་སྐྱེས་པའི་ཚེ་བདག་ཏུ་འཛིན་པའི་བློ་འགག་པར་འགྱུར་བ་ཡིན། བདག་མེད་རྟོགས་པའི་བློ་རྒྱབ་རྟེན་ཚད་མ་དང་བཅས་པས་དེ་ཉིད་ཇི་ཙམ་བསམས་ཤིང་གོམས་འདྲིས་བསྟེན་པ་དེའི་ཚོད་ཀྱིས་ཤུགས་ཇེ་ཆེར་འགྲོ་ལ། ཇི་ཙམ་ཤུགས་ཆེ་རུ་ཕྱིན་པའི་ཚོད་ཀྱིས་རང་གི་འགལ་ཟླ་བདག་ཏུ་འཛིན་པའི་བློ་དེ་རང་བཞིན་གྱིས་ཤུགས་ཆུང་དུ་འགྲོ། དེས་ན་བདག་ཏུ་རྟོག་པའི་བློ་དེ་གཞི་མེད་ལ་སྒྲོ་འདོགས་པའི་བློ་ཡིན་པས་སྤོང་ནུས་པ་དང་། དེ་སྤོང་ནུས་པས་དེས་རྩ་བ་བྱས་པ་ལས་བྱུང་བའི་འཁོར་བ་ལས་གྲོལ་ཏེ་ཐར་པའམ་བདེན་པ་གསུམ་པ་འགོག་བདེན་ཞེས་པ་དེ་འཐོབ་ནུས་པར་གསུངས།

དེ་ལྟར་འགོག་བདེན་ཤེས་བྱ་ལ་ཡོད་པ་དང་རང་རྒྱུད་ལ་འཐོབ་ནུས་པ་ཞིག་ཡིན་པ་དེའི་ཕྱིར་ངེས་པར་བསྒྲུབ་འོས་པ་ཡིན། རང་རེ་ཀུན་སྡུག་བསྔལ་མི་འདོད་པ་ཡིན་པས་སྡུག་བསྔལ་གཏན་དུ་སྤངས་པའི་ཡོན་ཏན་ཞིག་ཡོད་ན་དེ་དགོས་རྒྱུ་དེ་ཡིན་པས། གོང་དུ་ཞུས་པ་ལྟར་ལས་ཉོན་གྱི་གཞན་དབང་ཅན་གྱི་སྲིད་པ་འཁོར་བ་ལས་ངེས་པར་འབྱུང་བའི་ཐར་པ་དོན་གཉེར་གྱི་བློ་བསྐྱེད་དགོས་ཤིང་། དེ་སྐྱེས་མཚམས་ཤེས་རབ་སྙིང་པོ་ནས་གསུངས་པའི་ག་ཏེ་ཞེས་པ་དེ་བྱུང་བ་ཡིན་པས། བདེན་པ་མངོན་སུམ་དུ་མཐོང་བའི་ལམ་བསྒོམ་པར་བྱ་ཞེས་བདེན་བཞིའི་རྣམ་གཞག་གསུངས་པ་ཡིན། བཅོམ་ལྡན་འདས་ཀྱིས་བདེན་བཞི་གསུང་སྐབས་ཐོག་མར་བདེན་བཞིའི་ངོ་བོ་ལ་བཟླས་པ་དང་དེ་ནས་བྱ་བ་ལ་བཟླས་པ་སྟེ། སྡུག་བསྔལ་ཤེས་པར་བྱ། ཀུན་འབྱུང་སྤང་བར་བྱ། འགོག་པ་མངོན་དུ་བྱ། ལམ་བསྒོམ་པར་བྱ་ཞེས་བདེན་བཞི་ལ་བླང་དོར་འཇུག་ལྡོག་བྱ་ཚུལ་གསུངས།

དེ་ལྟར་བླང་དོར་འཇུག་ལྡོག་བྱས་པས་ཕན་ཡོན་ནམ་གྲུབ་འབྲས་མངོན་དུ་བྱེད་ནུས་པའི་ཚུལ་བསྟན་པའི་ཕྱིར། སྡུག་བསྔལ་ཤེས་པར་བྱ་སྟེ་ཤེས་པར་བྱར་མེད། ཀུན་འབྱུང་སྤང་བར་བྱ་སྟེ་སྤང་བར་བྱར་མེད། འགོག་པ་མངོན་དུ་བྱ་སྟེ་མངོན་དུ་བྱར་མེད། ལམ་བསྒོམ་པར་བྱ་སྟེ་བསྒོམ་པར་བྱར་མེད་ཅེས་གསུངས། དེ་ཡང་སྡུག་བསྔལ་ལས་གྲོལ་ཟིན་པའམ་དེའི་རང་བཞིན་ཤེས་ཟིན་པའི་རྗེས་སླར་ཤེས་པར་བྱར་མེད་པ་དང་། ཀུན་འབྱུང་སྤངས་ཟིན་པའི་རྗེས་སླར་སྤང་དུ་མེད་པ། འགོག་པ་མངོན་དུ་བྱས་ཟིན་པའི་རྗེས་སླར་མངོན་དུ་བྱར་མེད་པ་དང་། ལམ་བསྒོམས་ཏེ་རྟོགས་པ་རང་རྒྱུད་ལ་སྐྱེས་ཟིན་པའི་རྗེས་སླར་བསྒོམ་པར་བྱར་མེད་པ་སྟེ་ལམ་ལ་བསླབས་པས་ཕན་ཡོན་ནམ་གྲུབ་འབྲས་འཐོབ་རྒྱུ་ཡོད་པར་བསྟན་པ་ཡིན། མདོར་ན། སངས་རྒྱས་བཅོམ་ལྡན་འདས་ཀྱིས་རྒྱུ་འབྲས་རྟེན་འབྱུང་གི་རྣམ་གཞག་དང་། གོང་དུ་བཤད་པའི་འཇིག་རྟེན་པའི་ཡང་དག་པའི་ལྟ་བ་དང་འཇིག་རྟེན་ལས་འདས་པའི་བདག་ཏུ་མ་གྲུབ་པའི་ལྟ་བའི་རྣམ་གཞག་བསྟན་ཏེ་སངས་རྒྱས་པའི་ཆོས་ཀྱི་སྒྲོམ་གཞི་བསླངས་པར་མཛད་ཡོད།

སངས་རྒྱས་པའི་ཆོས་ཀྱི་ཁྱད་ཆོས་ཐུན་མོང་མ་ཡིན་པ་དེ་རྟེན་འབྱུང་གི་ལྟ་བ་ཞེས་པ་དེ་ཡིན། རྟེན་འབྱུང་གི་ལྟ་བ་ལ་རྒྱུ་འབྲས་ཀྱི་རྟེན་འབྱུང་དང་། བརྟེན་ནས་བཏགས་པའི་རྟེན་འབྱུང་སྟེ་གཉིས་སུ་དབྱེར་ཡོད་པ་ལས། རྒྱུ་འབྲས་ཀྱི་རྟེན་འབྱུང་ནང་པའི་གྲུབ་མཐའ་སྨྲ་བ་བཞི་ཀས་ཁས་ལེན་ཞིང་། བརྟེན་ནས་བཏགས་པའི་རྟེན་འབྱུང་དེ་གཙོ་བོ་དབུ་མ་པས་བཞེད། སྟོན་པས་འཁོར་ལོ་དང་པོར་བདེན་བཞིའི་རྣམ་གཞག་གསུངས་པའི་ཚེ་རྒྱུ་དང་འབྲས་བུའི་རྟེན་འབྱུང་གི་རྣམ་གཞག་གསུངས་ལ། རྒྱུ་འབྲས་ཀྱི་རྟེན་འབྱུང་ཞེས་པ་འབྲས་བུའི་ཆོས་གང་ཡིན་ཀྱང་རང་འགྲུབ་བྱེད་ཀྱི་རྒྱུ་ལ་ལྟོས་ཤིང་། རྒྱུ་ལ་མ་བརྟེན་པར་འབྲས་བུ་མི་འབྱུང་བའི་དོན་ལ་གོ །རང་རེ་ཀུན་སྡུག་བསྔལ་མི་འདོད་པ་དང་བདེ་བ་འདོད་པ་ཡིན་པས་འབྲས་བུ་བདེ་སྡུག་གཉིས་འགོག་པའི་དོན་དུ་སྡུག་བསྔལ་གྱི་རྒྱུ་ཤེས་པར་བྱས་ཏེ་བསྡམ་དགོས་པ་དང་། བདེ་བའི་རྒྱུ་ཤེས་པར་བྱས་ཏེ་ཆེད་དུ་གཉེར་ནས་བསྒྲུབ་དགོས་པར་གསུངས།

ཀྱང་སྒྲས་བསྟན་པའི་གོ་བ་གཉིས།

འཁོར་ལོ་བར་པའི་ཚེ་གོང་དུ་གཟུགས་སྟོང་པའོ། །སྟོང་པ་ཉིད་གཟུགས་སོ། །ཞེས་པར་འགྲེལ་བཤད་ཞུས་པ་ལྟར་ཚིག་དེའི་གོང་དུ་ཕུང་པོ་ལྔ་པོ་དེ་དག་ཀྱང་རང་བཞིན་གྱིས་སྟོང་པར་རྣམ་པར་ཡང་དག་པར་རྗེས་སུ་བལྟའོ། །ཞེས་གསུངས་ཡོད། འདིའི་ཐད་རྒྱ་སྐད་ཀྱི་ཤེས་རབ་སྙིང་པོའི་འགྱུར་ལ་ཕུང་པོ་ལྔ་པོ་དེ་དག་ཀྱང་ཞེས་པའི་ཀྱང་སྒྲ་མི་གསལ། ལེགས་སྦྱར་དང་བོད་ཡིག་ནང་གསལ་ཡོད། ཝེད་ནམ་གྱི་ཤེས་རབ་སྙིང་པོའི་འགྱུར་ནང་གསལ་མིན་བཀའ་རྩད་གནང་བར། མི་འདུག་ཅེས་ཞུས། ཀྱང་སྒྲ་འདི་ཧ་ཅང་གལ་ཆེན་པོ་ཡིན། ཀྱང་སྒྲས་ཐད་ཀར་གང་ཟག་རང་བཞིན་གྱིས་མ་གྲུབ་པ་ཙམ་དུ་མ་ཟད་གང་ཟག་གང་དུ་གདགས་པའི་གཞི་ཕུང་སོགས་ཀྱི་ཆོས་རྣམས་ཀྱང་རང་བཞིན་གྱིས་མ་གྲུབ་པར་སྟོན་གྱི་ཡོད། འོན་ཀྱང་ཚིག་འདིས་བསྟན་པའི་གོ་དོན་གཞན་ཞིག་ནི་འཁོར་ལོ་དང་པོའི་བསྟན་བྱ་དང་འབྲེལ་བ་ཡོད། འཁོར་ལོ་དང་པོས་ཕུང་པོ་དང་ཁམས་དང་སྐྱེ་མཆེད་སོགས་ཀྱི་མཚན་ཉིད་དང་དབྱེ་བ་སོགས་གསུངས་ཏེ་ཕུང་སོགས་ཀྱི་ཆོས་རྣམས་རང་བཞིན་གྱིས་གྲུབ་པ་གཞིར་བཞག་གིས་གསུངས་པ་སྟེ། གང་ཟག་དེ་ཉིད་གང་དུ་འཁོར་བའི་གནས་དང་། གང་གིས་འཁོར་བའི་རྒྱུ། རྒྱུ་དེ་བཀག་པའི་འགོག་པ། འགོག་བྱེད་ཀྱི་ཐབས་ལམ་བདེན་ལ་བརྟེན་ནས་ཇི་ལྟར་འགོག་པའི་ཚུལ་སོགས་གསུངས། འོན་ཀྱང་གང་ཟག་གི་བདག་གམ་ང་དེ་ཆེད་དུ་འགོག་པར་བཞེད་ནས་གང་འཁོར་བ་དང་གང་གིས་ཐར་པ་མངོན་དུ་བྱེད་པོ་ཕུང་སོགས་ལ་བརྟེན་ནས་བཏགས་པའི་གང་ཟག་གི་སྐོར་མ་གསུངས།

དེ་ལྟར་འཁོར་ལོ་དང་པོའི་སྐབས་གང་ཟག་གི་བདག་མེད་པར་བསྟན་པ་དེ་ཙམ་དུ་མ་ཟད་འཁོར་ལོ་བར་པའི་སྐབས་འཁོར་ལོ་དང་པོའི་ཚེ་རང་གི་མཚན་ཉིད་ཀྱིས་གྲུབ་པར་གསུངས་པའི་ཕུང་ཁམས་སྐྱེ་མཆེད་ཀྱི་ཆོས་དེ་དག་ཀྱང་རང་གི་མཚན་ཉིད་ཀྱིས་མ་གྲུབ་པར་བསྟན་བཞེད་ནས་ཕུང་པོ་ལྔ་པོ་དེ་དག་ཀྱང་རང་བཞིན་གྱིས་སྟོང་པར་རྣམ་པར་ཡང་དག་པར་རྗེས་སུ་བལྟའོ། །ཞེས་གསུངས་ཏེ་འཁོར་ལོ་དང་པོ་དང་བར་པ་གཉིས་སྦྲེལ་བར་མཛད་པ་ལྟ་བུ་ཞིག་ཡོད། གང་ཟག་གང་དུ་གདགས་པའི་གཞི་ཕུང་སོགས་ཀྱང་རང་བཞིན་གྱིས་མ་གྲུབ་པར་གསུངས་པ་ལྟར་ཆོས་དང་གང་ཟག་གང་ཡིན་ཀྱང་རང་བཞིན་གྱིས་མ་གྲུབ་པའི་རྒྱུ་མཚན་གཙོ་བོ་ནི། མ་དྲོས་པས་ཞུས་པའི་མདོ་ལས། གང་ཞིག་རྐྱེན་ལས་སྐྱེས་པ་དེ་མ་སྐྱེས། །དེ་ལ་སྐྱེ་བའི་རང་བཞིན་ཡོད་མ་ཡིན། །རྐྱེན་ལ་རག་ལས་གང་དེ་སྟོང་པར་བཤད། །གང་ཞིག་སྟོང་ཉིད་ཤེས་དེ་བག་ཡོད་ཡིན། །ཞེས་གསུངས་པ་ལྟར་རྐྱེན་ལས་སྐྱེས་པ་འདི་ཡིན་པར་གསུངས། དེ་ཡང་གང་ཞིག་རྐྱེན་ལས་སྐྱེས་པ་ཡིན་ན་གཞན་ལ་ལྟོས་ནས་གྲུབ་དགོས་པས་གཞན་ལ་ལྟོས་མེད་ཀྱིས་སྐྱེས་པ་མིན་དགོས་པ་དང་། དེ་ལྟར་ལྟོས་མེད་རང་དབང་གིས་མ་སྐྱེས་པའི་ཕྱིར་དེ་ལ་སྐྱེ་བའི་རང་བཞིན་ཡོད་པ་མ་ཡིན་ཞེས་གསུངས་ཏེ། རང་རེའི་བློ་ལ་སྐྱེ་འགག་གནས་གསུམ་གྱི་སྐྱེ་བ་འཆར་བའི་ཚེ་ཚུགས་ཐུབ་པའམ་རང་མཚན་པར་གྲུབ་པ་ལྟ་བུའི་སྐྱེ་བ་ཞིག་འཆར་འོང་བའི་སྐྱེ་བ་དེ་མེད་ཅེས་པའི་དོན་ཡིན། དེ་ལྟ་བུའི་སྐྱེ་བ་མེད་པའི་རྒྱུ་མཚན་ནི། རྐྱེན་ལ་རག་ལས་པ་གང་ཡིན་གཞན་ལ་ལྟོས་ནས་གྲུབ་དགོས་པ་ལས་ལྟོས་མེད་དུ་གྲུབ་པ་མི་འཐད་པའི་ཆ་ནས་ཡིན།

ལྟོས་མེད་དུ་གྲུབ་པས་སྟོང་པ་དེར་སྟོང་ཉིད་ཅེས་བརྗོད་ཅིང་དེ་འདྲའི་སྟོང་ཉིད་ཤེས་དགོས་པའི་རྒྱུ་མཚན་ནམ་ཕན་ཐོགས་ནི། དེ་ཤེས་པས་བདག་འཛིན་མི་འབྱུང་ཞེས་གསུངས། དེ་ཡང་གང་ཟག་གི་བདག་འཛིན་གྱིས་ཕུང་པོ་བློ་ཡུལ་དུ་ཤར་བ་ལ་བརྟེན་ནས་བདག་ཏུ་གྲུབ་པར་འཛིན་ཞིང་། ཕུང་སོགས་ངོ་བོ་ཉིད་ཀྱིས་མ་གྲུབ་པར་མཐོང་བས་དེ་ལ་བརྟེན་ནས་བཏགས་པའི་བདག་དེ་ངོ་བོ་ཉིད་ཀྱིས་མ་གྲུབ་པ་ལས་འོས་ཅི་ཡོད་སྙམ་དུ་ངེས་པ་རྙེད་ཐུབ་པ་ཞིག་ཡོང་བས། གང་ཞིག་སྟོང་ཉིད་ཤེས་པ་དེ་བག་ཡོད་པ་ཡིན་པར་གསུངས། མདོར་ན། རྐྱེན་ལས་སྐྱེས་པའམ་ལྟོས་ནས་གྲུབ་པ་རྒྱུ་མཚན་དུ་བྱས་ཏེ་ངོ་བོ་ཉིད་ཀྱིས་མ་གྲུབ་པར་གསུངས་པ་ཡིན།

རྒྱུ་འབྲས་ཕན་ཚུན་ལྟོས་གྲུབ།

འཁོར་ལོ་དང་པོའི་སྐབས་རྟེན་ཅིང་འབྲེལ་བར་འབྱུང་བ་ཞེས་འབྲས་བུ་རྒྱུ་ལ་ལྟོས་པའི་རྣམ་གཞག་གསུངས་པ་དེ་ལ་བརྟེན་ནས་ཞིབ་ཏུ་བསམས་ན། རྒྱུ་དེ་ཡང་འབྲས་བུ་ལ་ལྟོས་པར་མཐོང་ནུས། དེ་ཡང་རྒྱུ་འབྲས་བུ་ལ་ལྟོས་ཞེས་པ་འབྲས་བུ་སྔོན་དུ་གྲུབ་ནས་རྒྱུ་རྗེས་སུ་གྲུབ་པ་སྟེ་རྒྱུ་འབྲས་བུ་ལས་སྐྱེས་པའི་དོན་མིན་ཡང་། རྒྱུའི་ངོ་བོ་ཕན་འདོགས་བྱེད་དང་འབྲས་བུ་ཕན་གདགས་བྱ་ཡིན་པས་དངོས་པོ་གང་ཞིག་ཕན་འདོགས་བྱེད་ཀྱི་ངོ་བོར་གྲུབ་པར་ཕན་གདགས་བྱ་ཞིག་ལ་ལྟོས་དགོས་པ་ཡིན། དཔེར་ན། བུ་མེད་པར་ཕ་ཞེས་མི་བརྗོད་པ་དང་མཚུངས། ངོས་ཕ་རེད་དམ་ཞེ་ན། སུས་ཀྱང་ཕ་ཡིན་པར་མི་འདོད། རྒྱུ་མཚན་ནི་ངོས་ལ་ཕྲུ་གུ་མེད་པ་རེད། དེས་ན་སྐྱེ་བོ་གང་ཞིག་ཕར་འགྱུར་བ་ཕྲུ་གུ་ཡོད་པ་ལ་ལྟོས་པ་ཡིན། ཕར་འགྱུར་བ་ཕྲུ་གུ་ཡོད་པ་ལ་ལྟོས་པ་དེ་ཕ་ཕྲུ་གུ་ལས་སྐྱེས་པའི་དོན་མིན་ཡང་། ཕའི་ངོ་བོ་འཇོག་པ་ཕྲུ་གུ་ཡོད་པ་ལ་ལྟོས་པ་ལས་ཕྲུ་གུ་ལ་ལྟོས་པ་མེད་པར་གང་ཟག་བྱེ་བྲག་པ་རང་སྟེང་ནས་ཕ་ཡིན་པའི་འཇོག་བྱེད་གང་ཡང་མེད།

གང་ལ་ལྟོས་སའི་འབྲས་བུ་དེ་རྒྱུ་གྲུབ་པའི་གནས་སྐབས་སུ་མེད་ཀྱང་འབྱུང་འགྱུར་ལ་བསམས་ནས་རྒྱུ་ཡི་ཐ་སྙད་བྱས་པ་ཡིན་པས་འབྲས་བུ་རྒྱུ་ལ་ལྟོས་པ་ཙམ་དུ་མ་ཟད་རྒྱུ་ཉིད་ཀྱང་འབྲས་བུ་ལ་ལྟོས་པ་སྟེ་ཕན་ཚུན་ལྟོས་ནས་གྲུབ་པར་བཞེད། དེ་བཞིན་དུ་རྒྱུ་བྱེད་པ་པོ་དང་འབྲས་བུ་ལས། རྒྱུ་ཡིས་འབྲས་བུ་སྐྱེད་པའི་བྱ་བ་སྟེ་རྒྱུ་འབྲས་ལ་ལྟོས་པའི་བྱ་བྱེད་ལས་གསུམ་ཕན་ཚུན་ལྟོས་ནས་གྲུབ་པ་ལས། བྱ་བའི་ཡུལ་ལ་མ་ལྟོས་པའི་བྱེད་པ་པོ་དང་། བྱེད་པ་པོ་ལ་མ་ལྟོས་པའི་བྱ་བ། བྱ་བ་ལ་མ་ལྟོས་པའི་བྱེད་པ་པོ་མེད་པར་གསུངས། དེ་ལྟར་ཆོས་ཐམས་ཅད་ལྟོས་ནས་གྲུབ་པ་ལས་ལྟོས་མེད་རང་དབང་གིས་གྲུབ་པ་མེད་པའི་ཕྱིར། རྩ་ཤེའི་རབ་བྱེད་ཉེར་བཞི་པ་ལས། རྟེན་ཅིང་འབྲེལ་བར་འབྱུང་བ་གང་། །དེ་ནི་སྟོང་པ་ཉིད་དུ་བཤད། །དེ་ནི་བརྟེན་ནས་གདགས་པ་སྟེ། །དེ་ཉིད་དབུ་མའི་ལམ་ཡིན་ནོ། །ཞེས་གསུངས་ཏེ། རྟེན་ཅིང་འབྲེལ་བར་འབྱུང་བ་ཞིག་ཡིན་ཕྱིན་བརྟེན་ནས་བཏགས་པ་ཡིན་དགོས་ཤིང་། བརྟེན་ནས་བཏགས་པ་ཡིན་ན་ལྟོས་མེད་རང་དབང་གིས་གྲུབ་པ་མིན་དགོས་པས་ལྟོས་མེད་རང་དབང་གིས་གྲུབ་པས་སྟོང་པ་ཞིག་ལ་སྟོང་པ་ཉིད་ཅེས་བརྗོད་པ་ཡིན་གསུངས། འདི་དང་མཚུངས་པར་མགོན་པོ་ཀླུ་སྒྲུབ་ཀྱི་སྲས་ཀྱི་ཐུ་བོ་ཨཱརྱ་དེ་ཝའི་དབུ་མ་བཞི་བརྒྱ་པ་ལས། གང་ལ་བརྟེན་ནས་འབྱུང་ཡོད་པ། །དེ་ནི་རང་དབང་མི་འགྱུར་རོ། །འདི་ཀུན་རང་དབང་མེད་པ་སྟེ། །
དེས་ན་བདག་ནི་ཡོད་མ་ཡིན། །ཞེས་འདི་ཀུན་ཞེས་ལོངས་སྤྱོད་པ་པོ་རང་གིས་མཚོན་པའི་ལོངས་སྤྱད་བྱ་སྤྱོད་བྱེད་ཀྱི་ཆོས་ཐམས་ཅད་བརྟེན་ནས་འབྱུང་བ་དང་། བརྟེན་ནས་འབྱུང་བ་ཡིན་པས་རང་དབང་གིས་མ་གྲུབ་པ་དང་། དེ་ལྟར་མ་གྲུབ་པས་རང་དབང་གི་བདག་གིས་སྟོང་པ་སྟེ་ཆོས་ཐམས་ཅད་བདག་མེད་པའི་རང་བཞིན་ཅན་དུ་གསུངས།

གཏི་མུག་བདེན་འཛིན་སྤོང་ཚུལ།

ཤེས་རབ་སྙིང་པོར་གཟུགས་མེད་སྒྲ་མེད་ཅེས་སོགས་གསུངས་ཏེ་ཡུལ་གཟུགས་སྒྲ་དྲི་རོ་རེག་བྱ་ལྔ་པོ་མ་གྲུབ་པ་དང་། ཚོར་བ་དང་འདུ་ཤེས་ལ་སོགས་པ་ཡང་མ་གྲུབ་པ། དེ་བཞིན་དུ་མིག་དང་རྣ་བ་ལ་སོགས་པ་ཡང་མ་གྲུབ་པར་གསུངས། བཞི་བརྒྱ་པར་གལ་ཏེ་ཆོས་རྣམས་རང་བཞིན་གྱིས་གྲུབ་ན་སྟོང་ཉིད་ཀྱི་ལྟ་བར་དགོས་པ་མེད་པར་འགྱུར་བ་དང་། རང་བཞིན་གྱིས་གྲུབ་པ་མེད་བཞིན་དུ་རང་བཞིན་གྱིས་གྲུབ་པར་བཟུང་བ་དེས་སེམས་ཅན་རྣམས་ཕུང་བཞིན་ཡོད་པས་སྟོང་ཉིད་ཀྱི་ལྟ་བ་གལ་ཆེན་པོ་ཡིན་པར་གསུངས། འདི་དང་མཚུངས་པར། སྤྱོད་འཇུག་ལས་ཀྱང་། ཇི་ལྟར་མཐོང་ཐོས་ཤེས་པ་དག །འདིར་ནི་དགག་པར་བྱ་མིན་ཏེ། །འདིར་ནི་སྡུག་བསྔལ་རྒྱུར་གྱུར་པ། །བདེན་པར་རྟོག་པ་བཟློག་བྱ་ཡིན། །ཞེས་གཞལ་བྱ་གཟུགས་སྒྲ་ལ་སོགས་པ་དང་འཇལ་བྱེད་མིག་སྣ་ལ་སོགས་པ་རྣམས་མེད་ཅེས་འགོག་པ་མིན་པར་འདིར་སྡུག་བསྔལ་གྱི་རྒྱུ་དང་ཆགས་སྡང་གི་རྩ་བར་གྱུར་པའི་བདག་འཛིན་འགོག་པའི་ཆེད་དུ་གསུངས་པ་ཡིན་ཞེས་བསྟན་ཅིང་། དེའི་རྒྱབ་རྟེན་ལྟ་བུར། དབུ་མ་བཞི་བརྒྱ་པར། ལུས་ལ་ལུས་དབང་ཇི་བཞིན་དུ། །གཏི་མུག་ཀུན་ལ་གནས་གྱུར་ཏེ། །དེ་ཕྱིར་ཉོན་མོངས་ཐམས་ཅད་ཀྱང་། །གཏི་མུག་བཅོམ་པས་བཅོམ་པར་འགྱུར། །ཞེས་ལུས་ཀྱི་དབང་པོས་མིག་དབང་ལ་སོགས་པའི་དབང་པོ་ཀུན་ལ་ཁྱབ་པ་བཞིན་དུ་ཆགས་སྡང་ལ་སོགས་པའི་ཉོན་མོངས་ཐམས་ཅད་ལ་བདག་ཏུ་འཛིན་པའི་བདེན་འཛིན་གྱིས་ཁྱབ་པས། འདོད་ཆགས་ཀྱི་གཉེན་པོར་མི་སྡུག་པ་སྒོམ་པ་དང་ཞེ་སྡང་གི་གཉེན་པོར་བྱམས་པ་སྒོམ་པ་སོགས་ཀྱིས་འཕྲལ་སེལ་ཆགས་སྡང་ལ་སོགས་པའི་ཉོན་མོངས་པ་རྣམས་ཤུགས་ཆུང་དུ་འགྲོ་བར་ཕན་ཡང་རྩ་བ་ནས་སྤོང་མི་ནུས་པར་གསུངས།

ཆགས་སྡང་ལ་སོགས་པའི་ཉོན་མོངས་རྣམས་རྩ་བ་ནས་སྤོང་བར་ཆགས་སྡང་སྐྱེ་སའི་ཡུལ་ངོ་བོ་ཉིད་ཀྱིས་མེད་པར་མཐོང་བའི་བློ་བསྐྱེད་དགོས་ཤིང་། བློ་དེས་ཆགས་སྡང་ལ་སོགས་པའི་ཉོན་མོངས་པ་རྣམས་སྤོང་ནུས་པའི་རྒྱུ་མཚན་ནི། ཉོན་མོངས་པ་དེ་དག་རྩ་བ་གཏི་མུག་བདེན་འཛིན་ལ་བརྟེན་པ་ཡིན་པས་བདག་མེད་རྟོགས་པའི་ཤེས་རབ་ཀྱིས་གཏི་མུག་བདེན་འཛིན་ལ་གནོད་པའི་སྒོ་ནས་གཏི་མུག་བདེན་འཛིན་ལ་བརྟེན་པའི་ཆགས་སོགས་ཀྱི་བློ་ཀུན་རིམ་པས་འགག་ནུས་པ་ཞིག་འོང་བར་གསུངས། མདོར་ན། སྟོང་ཉིད་ཀྱི་ལྟ་བ་ཞེས་པ་སེམས་སྟེང་གི་ཕྱིན་ཅི་ལོག་གི་མ་རིག་པའམ་སྒྲིབ་པ་འགོག་བྱེད་ཡིན་པས་ཤིན་ཏུ་གལ་ཆེ།

གོང་གི་བཞི་བརྒྱ་པའི་ཚིག་དེའི་མཇུག་ཏུ་མུ་མཐུད་དེ་འདི་ལྟར། རྟེན་ཅིང་འབྲེལ་བར་འབྱུང་བ་གང་། །མཐོང་ན་གཏི་མུག་འབྱུང་མི་འགྱུར། །ཞེས་རྒྱུ་འབྲས་རྟེན་འབྱུང་རགས་པའི་གོ་བ་ལ་བརྟེན་ནས་བརྟེན་ནས་བཏགས་པའི་རྟེན་འབྱུང་ཕྲ་མོའི་གོ་བ་རྙེད་པ་དེ་ལ་ཡང་ཡང་བསམས་པ་ལས་གོམས་པ་ཐོབ་པ་ཞིག་བྱུང་ན་ཆོས་རྣམས་རང་བཞིན་གྱིས་གྲུབ་པར་འཛིན་པའི་གཏི་མུག་བདེན་འཛིན་མི་འབྱུང་བར་གསུངས་ཤིང་། དེ་ཕྱིར་འབད་པ་ཀུན་གྱིས་འདིར། །གཏམ་དེ་ཐོག་མར་བསྙད་པར་བྱ། །ཞེས་སངས་རྒྱས་བཅོམ་ལྡན་འདས་ཀྱི་ཆོས་ཀྱི་ཁྱད་ཆོས་ལྟ་བུར་སྡུག་བསྔལ་གྱི་རྩ་བ་མི་ཤེས་པར་ཐུག་པར་གསུངས་ཏེ་མི་ཤེས་པ་གང་ཡིན་ཞིབ་ཏུ་རྩད་གཅོད་པར་མཛད་ཡོད། དེ་བཞིན་དུ་བཅོམ་ལྡན་འདས་ཉིད་ཀྱིས། དགེ་སློང་དག་གམ་མཁས་རྣམས་ཀྱིས། །བསྲེགས་བཅད་བརྡར་བའི་གསེར་བཞིན་དུ། །ལེགས་པར་བརྟགས་ལ་ང་ཡི་བཀའ། །བླང་བར་བྱ་ཡི་གུས་ཕྱིར་མིན། །ཞེས་གསུངས་ཏེ། དཔེར་ན། འཁོར་ལོ་དང་པོའི་སྐབས་སུ་གསུངས་པའི་ཆོས་ཚུལ་དེ་ཉིད་ངེས་དོན་མཐར་ཐུག་ལྟ་བུར་ངོས་བཟུང་སྟེ་དེ་ཙམ་གྱིས་ཆོག་པར་བཟུང་ནས་གནས་མི་རིགས་པར་མུ་མཐུད་བརྟག་དཔྱད་དང་ཞིབ་འཇུག་བྱ་དགོས་པར་གསུངས་ཡོད།

དེ་ནས་འཁོར་ལོ་བར་པའི་སྐབས་སྟོང་ཉིད་ཕྲ་མོའི་རྣམ་གཞག་གསུངས་ཤིང་། འཁོར་ལོ་མཐའ་མའི་མདོ་སྡེ་དགོངས་འགྲེལ་ལྟ་བུས་འཁོར་ལོ་བར་པའི་དགོངས་དོན་སྒྲ་ཇི་བཞིན་པར་ཁས་ལེན་མི་ནུས་པའི་རིགས་ཏེ། དཔེར་ན། ཁྱེད་ཀྱིས་(ཝེད་ནམ་གྱི་མཁན་པོ།)མཁྱེན་གསལ་ལྟར་རྩ་བ་ཤེས་རབ་ཀྱི་རབ་བྱེད་ཉེར་བཞི་པའི་ནང་དངོས་སྨྲ་བས་དབུ་མ་པར་དངོས་པོ་ཐམས་ཅད་རང་བཞིན་གྱིས་སྟོང་ན་རྒྱུ་འབྲས་དང་བདེན་བཞི་སོགས་མི་འཐད་ཅེས་རྩོད་པ་ཤུགས་ཆེན་པོ་བརྩད་ཡོད་པ་ལྟར་འཁོར་ལོ་བར་པ་སྒྲ་ཇི་བཞིན་པར་ཁས་ལེན་མི་ནུས་པ་ཙམ་དུ་མ་ཟད་དེ་ལྟར་ཁས་བླངས་པས་སེམས་ལ་མ་རྟོགས་པ་དང་ལོག་རྟོག་འཕེལ་བའི་ཉེན་ཁ་ཡོད་པ་རྣམས་ལ་དགོངས་ནས་འཁོར་ལོ་བར་པར་ངོ་བོ་ཉིད་མེད་པར་གསུངས་པ་དེ་ངོ་བོ་ཉིད་མེད་ཚུལ་གསུམ་ལ་དགོངས་ནས་གསུངས་པ་ཡིན་ཞེས་བསྟན་ཡོད། དེ་ཡང་། ཀུན་བཏགས་རང་གི་མཚན་ཉིད་ཀྱིས་མ་གྲུབ་པ་དང་། གཞན་དབང་སྐྱེ་བ་ངོ་བོ་ཉིད་མེད་པ། ཡོངས་གྲུབ་དོན་དམ་པར་ངོ་བོ་ཉིད་མེད་པར་དགོངས་ནས་ཆོས་ཐམས་ཅད་ངོ་བོ་ཉིད་མེད་པར་གསུངས་པ་ཡིན་ཞེས་མདོ་སྡེ་དགོངས་འགྲེལ་གྱིས་འཁོར་ལོ་བར་པའི་དགོངས་པ་གཞན་དུ་བཀྲལ་ཡོད།

འཁོར་ལོ་མཐའ་མར་ལྟ་བའི་ཆ་ནས་འཁོར་ལོ་བར་པའི་སྐབས་ཆོས་ཐམས་ཅད་རང་བཞིན་མེད་པར་གསུངས་པ་དེ་ཉིད་གཞིར་བཞག་པའི་སྟེང་། རང་བཞིན་མེད་པ་ངེས་བྱེད་ཀྱི་བློ་དེ་ཉིད་རང་བཞིན་གྱིས་འོད་གསལ་བར་གསུངས་ཏེ་འཁོར་ལོ་བར་པས་ཡུལ་གྱི་འོད་གསལ་དང་། འཁོར་ལོ་མཐའ་མ་དེ་བཞིན་གཤེགས་པའི་སྙིང་པོའི་མདོར་སེམས་རང་བཞིན་གྱིས་འོད་གསལ་བའི་ཚུལ་གསུངས་པ་གཉིས་སྦྲེལ་བ་ལས་དྲི་མ་ཟད་རུང་ཡིན་པ་དང་། དྲི་མ་སྤངས་པའི་བྲལ་བའམ་ངོ་བོ་ཉིད་སྐུ་དང་། དེའི་རྟེན་ཡེ་ཤེས་ཆོས་སྐུ་གཉིས་རང་རྒྱུད་ལ་འགྲུབ་རུང་ཡིན་པའི་ཚུལ་ངེས་ནུས་པ་ཡིན། རང་བཞིན་རྣམ་དག་གི་དོན་ཇི་བཞིན་ཤེས་པ་ལས་སེམས་སྟེང་གི་དྲི་མ་བསལ་དགོས་པ་སྟེ། མདོར་ན། འཁོར་ལོ་བར་ཐ་གཉིས་པོ་སྦྲེལ་བ་ལ་བརྟེན་ནས་ངོ་བོ་ཉིད་སྐུ་དང་ཡེ་ཤེས་ཆོས་སྐུ་གཉིས་དང་། ཡེ་ཤེས་ཀྱི་རང་བཞིན་གྱི་ལོངས་སྐུ་དང་དེས་སྤྲུལ་པའི་སྤྲུལ་སྐུ་སྟེ་སྐུ་བཞིའི་རྣམ་གཞག་ཀུན་བདེ་བར་འཇོག་ནུས་པ་ཞིག་ཡོང་། མདོ་སྡེ་དགོངས་འགྲེལ་ལས་འཁོར་ལོ་རིམ་པ་གསུམ་གསུངས་པ་ཧ་ཅང་གནད་འགག་ཆེན་པོ་ཡིན།

ཐེག་ཆེན་བཀའ་སྒྲུབ།

འོ་ན་ལོ་རྒྱུས་སྨྲ་བ་རྣམས་ཀྱིས་རྒྱལ་རབས་ཆོས་འབྱུང་ནང་བཅོམ་ལྡན་འདས་ཀྱིས་ཤམ་ཐབས་ཟླུམ་པོར་བགོ་བར་བྱའོ་ཞེས་སོགས་ལས་བརྩམས་ཏེ། བསླབ་པ་གསུམ་བརྗོད་བྱར་བྱེད་པའི་བདེན་བཞིའི་ཆོས་འཁོར་ལྟ་བུ་སྡེ་སྣོད་གསུམ་གསུངས་པ་བཀའ་བསྡུ་རིམ་པ་གསུམ་གྱི་བྱུང་བ་ལ་སོགས་པ་ཡོངས་གྲགས་ཀྱི་ལོ་རྒྱུས་ལ་བརྟེན་ནས་ཤེས་ནུས་ཀྱང་ཤེར་ཕྱིན་གྱི་མདོ་ལ་སོགས་པ་འཁོར་ལོ་རིམ་པ་གསུམ་བསྐོར་བའི་ཚུལ་མི་གསལ་བས། དེ་དག་ཕྱིས་ཀྱི་རྒྱ་གར་གྱི་མཁས་པ་རྣམས་ཀྱིས་བརྩམས་པ་ལས་བཅོམ་ལྡན་འདས་ཀྱིས་གསུངས་པ་མིན་ཞེས་རྗོད་ཀྱི་ཡོད།

རྩོད་པ་འདིའི་ལན་དུ་མགོན་པོ་ཀླུ་སྒྲུབ་ཀྱིས་དབུ་མ་རིན་ཆེན་ཕྲེང་བའི་ནང་ཐེག་ཆེན་སངས་རྒྱས་ཀྱི་བཀའ་ཡིན་པར་བསྒྲུབས་ཤིང་། དེ་ནས་བྱམས་མགོན་གྱིས་མདོ་སྡེ་རྒྱན་དང་། ལེགས་ལྡན་གྱིས་དབུ་མ་སྙིང་པོ་རྩ་འགྲེལ། ཞི་བ་ལྷས་སྤྱོད་འཇུག་བཅས་སུ་ཐེག་ཆེན་སངས་རྒྱས་ཀྱི་བཀའ་ཡིན་པར་བསྒྲུབས་ཡོད། དེ་ལྟར་སྔ་མོའི་དུས་ནས་ཐེག་ཆེན་སངས་རྒྱས་ཀྱི་བཀའ་མིན་པར་འདོད་མཁན་བྱུང་ཡོད། ཐེག་ཆེན་བཀའ་སྒྲུབ་ཀྱི་རིགས་པ་དེ་དག་སྡོམ་བརྒྱབ་ནས་བཤད་ན་ཐེག་པ་ཆེན་པོའི་གཞུང་ནས་རྒྱུ་མཚན་དང་དཔྱད་པའི་ལམ་ནས་གཏན་ལ་ཕབ་པའི་གཞི་ལམ་འབྲས་བུའི་རྣམ་གཞག་དེ་དག་མེད་ན་ཐར་པ་ཚད་མས་ངེས་རྒྱུ་ཆེས་དཀའ་བ་དེ་ཡིན། དེ་ཡང་ཐར་པ་ཚད་མས་ངེས་པ་ལ་རིགས་པས་བསྒྲུབ་དགོས་ཤིང་དེ་ལ་རྗེས་དཔག་གི་རྟེན་གཏན་ཚིགས་ཀྱི་རྣམ་གཞག་དགོས་པས་གཏན་ཚིགས་ཀྱི་རྣམ་གཞག་ཞིབ་ཕྲ་ཐེག་ཆེན་གྱི་གཞུང་དུ་མ་གཏོགས་མི་གསལ་བས། ཐེག་ཆེན་གྱི་གཞུང་ལ་མ་བརྟེན་པར་བདེན་བཞིའི་ཆོས་འཁོར་རྐྱང་པའི་འགྲོ་སྟངས་ལྟར་ན་སངས་རྒྱས་ཀྱིས་གསུངས་པ་ཡིན་པས་དེ་ལྟར་ཡིན་དགོས་ཟེར་བ་ལྟ་བུ་ཞིག་མ་གཏོགས་ཐེག་ཆེན་གྱི་གཞུང་ལས་གསུངས་པ་ལྟར་རིགས་པའི་ལམ་ནས་ཞིབ་ཚགས་པོས་གསུངས་པ་མེད། རིགས་པ་དེ་དག་ཀྱང་མཐར་མྱོང་བ་མངོན་སུམ་ལ་གཏུགས་དགོས་པས་རྗེས་དཔག་ལོང་བ་བརྒྱུད་པ་ཞེས་གསུངས།

མདོར་ན། སངས་རྒྱས་པའི་ཆོས་ཀྱི་སྒྲོམ་གཞི་ལྟ་བུ་པཱ་ལི་དང་ཐུན་མོང་གི་གཞུང་བདེན་བཞིའི་ཆོས་འཁོར་ལས་གསུངས་ཀྱང་། བདེན་པ་གསུམ་པ་འགོག་པའི་བདེན་པ་དཔྱིས་ཕྱིན་པ་འཁོར་ལོ་བར་པར་བརྟེན་ནས་ཤེས་དགོས་ལ། བདེན་པ་བཞི་པ་དཔྱིས་ཕྱིན་པ་ཤེས་པ་ཡང་འཁོར་ལོ་མཐའ་མ་ལ་བརྟེན་དགོས་པས་གཞུང་གོང་འོག་ཡོངས་སུ་བསྒྲིགས་ནས་བལྟ་དགོས་པ་ཤིན་ཏུ་གལ་ཆེ། དེ་ལྟར་བྱུང་ན་སངས་རྒྱས་པའི་ཆོས་ཀྱི་སྒྲོམ་ཆ་ཚང་བ་བློར་འཆར་བ་ཞིག་ཡོང་བ་ཡིན། མཁན་པོ་ཁྱེད་ཀྱིས་རྩ་བ་ཤེས་རབ་གཞན་ལ་འཆད་ཀྱི་ཡོད་སྟབས་འདིར་ངོས་ཀྱིས་རྩ་ཤེའི་ལུང་དྲངས་ནས་བཤད་པ་བྱས་པ་དེ་འགྲིག་མིན་ཞིབ་འཇུག་གནང་ཨང་། གསུངས་ཏེ་བཞད།

སངས་རྒྱས་བཅོམ་ལྡན་འདས་ཀྱིས་འཁོར་ལོ་རིམ་པ་གསུམ་ལ་སོགས་པའི་ཆོས་ཚུལ་ཤིན་ཏུ་རྒྱ་ཆེན་པོ་གསུངས་པ་དེ་དག་གི་འགའ་ཞིག་ཡོངས་གྲགས་སུ་གསུངས་པ་ཡིན་ཞིང་། འགའ་ཞིག་གདུལ་བྱ་ལས་དག་ཉུང་ཤས་ཀྱི་ངོར་གསུངས་པ་ཡང་ཡོད། མདོ་དོན་སྙིང་པོ་ནི་བཅོམ་ལྡན་འདས་ཀྱི་གསུང་དེ་དག་སངས་རྒྱས་མྱ་ངན་ལས་འདས་པའི་རྗེས་འོད་སྲུང་ཆེན་པོ་ལ་སོགས་པས་བཀའ་བསྡུ་མཛད་དེ་གླེགས་བམ་དུ་བཀོད་པ་དང་། ཟླ་མེད་སྟོན་པ་འོད་སྲུང་ཀུན་དགའ་བོ། །ཤ་ནའི་གོས་ཅན་ཉེར་སྦས་དྷི་ཏི་ཀ །ནག་པོ་པ་དང་ལེགས་མཐོང་ཆེ་ལ་སོགས། །གསུངས་པ་ལྟར་གྱི་གཏད་རབས་བདུན། དེའི་རྗེས་སུ་མཚན་སྙན་གྲགས་ཆེ་ཤོས་སུ་གྱུར་པ་མགོན་པོ་ཀླུ་སྒྲུབ་ཕེབས་ཡོད།

འཕགས་བོད་དུ་སངས་རྒྱས་ཀྱི་བསྟན་པ་དར་རིམ།

ཐོག་མར་བཅོམ་ལྡན་འདས་རང་ཉིད་ཁྱིམ་ནས་ཁྱིམ་མེད་པར་རབ་ཏུ་བྱུང་། དེ་ནས་འཁོར་ལྔ་སྡེ་ལ་སོགས་པ་རིམ་གྱིས་རབ་ཏུ་བྱུང་སྟེ་སྟོན་པ་ཉིད་གནས་བརྟན་དགེ་སློང་གི་ཚོགས་དང་བཅས་ཏེ་གནས་ངེས་མེད་དུ་ཕེབས་ནས་བསོད་སྙོམས་བཞེས་ཏེ་བཞུགས་པ་ལས་བཅོམ་ལྡན་འདས་ལ་བླ་བྲང་དང་ཕྱག་མཛོད་སོགས་གང་ཡང་མེད། ཆར་དུས་ཀྱི་ཚེ་གླེང་གཞི་བྱུང་བ་སོགས་ལ་བརྟེན་ནས་གནས་གཅིག་ཏུ་བཞུགས་པའི་དབྱར་གནས་དང་དགག་དབྱེ། ཉེས་ལྟུང་གི་རིགས་བྱུང་བའི་ཚེ་ཐད་ཀར་བཤགས་པ་བྱ་བའི་ཕྱིར་གསོ་སྦྱོང་བྱེད་པ་སྟེ་གཞི་གསུམ་གྱི་ཆོ་ག་སོགས་མཛད་ནས་བཞུགས་པ་ཡིན།

བཅོམ་ལྡན་འདས་ཀྱི་ཆོས་བརྒྱུད་འདི་བསླབ་གསུམ་གྱི་ཉམས་ལེན་མདོར་བསྡུས་ལ་བརྟེན་ནས་གཟུང་རྒྱུ་ཙམ་ཞིག་མིན་པར་གཞི་དང་ལམ་དང་འབྲས་བུའི་རྣམ་གཞག་ལེགས་པར་རྩད་བཅད་དེ་གཏན་ལ་ཕབ་ནས་སེམས་ཀྱི་གཏིང་ནས་ངེས་པ་ཤུགས་ཆེན་དྲངས་ཏེ་ཉམས་སུ་ལེན་དགོས་པ་ཞིག་ཡིན་པ་དང་། དེ་ཡང་དགེ་འདུན་གྱི་སྡེས་གཟུང་དགོས་པའི་ཆ་ནས་དེང་སང་པཀིསྟཱན་དུ་ཡོད་པའི་ཏཀྵ་ཤཱི་ལ་དང་། བི་ཧར་མངའ་སྡེའི་ནང་ཆགས་པའི་ནཱ་ལེནྡྲ་དང་བི་ཀྲ་མ་ཤཱི་ལ་སོགས་རིམ་གྱིས་ཚུགས་ཤིང་། དེའི་ནང་གི་གཙོ་བོ་དེ་ནཱ་ལེནྡྲ་ཡིན་ལ་བཤད་གྲྭ་འདི་ཚུགས་ནས་ལོ་ངོ་བརྒྱ་ཕྲག་བདུན་ནམ་བརྒྱད་ཙམ་གནས་ཡོད། དུས་སྐབས་དེའི་རིང་ཀླུ་སྒྲུབ་དང་ཨཱརྱ་དེ་ཝ། ཐོགས་མེད་དང་དབྱིག་གཉེན། ཕྱོགས་གླང་དང་ཆོས་གྲགས་སོགས་ངོས་ཀྱིས་པཎ་གྲུབ་བཅུ་བདུན་ཞེས་བགྲངས་ཏེ་གསོལ་འདེབས་ཤིག་བྲིས་ཡོད་པ་ལྟར་གྱི་མཁས་པ་དེ་དག་ཕེབས་ཤིང་། མཁས་པ་དེ་དག་ཕལ་ཆེར་ནཱ་ལེནྡྲའི་མཁས་པ་ཡིན་ལ་རྒྱུན་དུ་ངོས་ཀྱིས་དེ་དག་ལ་ནཱ་ལེནྡྲའི་མཁས་དབང་ Professor ཞེས་འབོད་ཀྱི་ཡོད། དེ་དག་གིས་གཞུང་གང་གསུངས་ཀྱང་རིགས་པས་དཔྱད་པ་བྱས་ནས་གསུངས་པ་ལས་ལུང་ཙམ་ལ་སྐྱབས་སུ་མཆིས་ནས་མ་གསུངས།

དེ་ནས་དུས་རབས་བརྒྱད་པའི་ནང་མཁན་ཆེན་ཞི་བ་འཚོ་ཕེབས་ཤིང་། ཁོང་བོད་ཀྱི་ཆོས་རྒྱལ་གྱིས་གདན་ཞུ་གནང་བ་ལྟར་བོད་དུ་ཕེབས་ནས་སངས་རྒྱས་པའི་ཆོས་དར་སྤེལ་མཛད་ཡོད། དུས་ད་ལྟའི་བར་མ་ཉམས་པར་གནས་པའི་བོད་ཀྱི་སངས་རྒྱས་ཀྱི་བསྟན་པ་འདི་དཔལ་ནཱ་ལེནྡྲའི་མཁས་པའི་གཙུག་རྒྱན་མཁན་ཆེན་ཞི་བ་འཚོ་བོད་དུ་ཕེབས་ནས་སྲོལ་བཏོད་པ་ཞིག་ཡིན། མཁན་ཆེན་ཞི་འཚོ་རང་ཉིད་ཀྱིས་བརྩམས་པའི་གཞུང་ལ་མཚོན་ན་ད་ལྟ་རང་རེས་མཇལ་དུ་ཡོད་པ་དབུ་མ་རྒྱན་དང་ཚད་ཆེན་བཞུགས་ཡོད། ཁོང་གི་དགེ་ཕྲུག་ཀ་མ་ལ་ཤཱི་ལ་ཡང་བོད་དུ་ཕེབས་ཤིང་ཁོང་གིས་མཛད་པའི་དབུ་མ་སྣང་བ་དང་ཚད་ཆེན་གྱི་འགྲེལ་ཆེན། བོད་དུ་ཕེབས་རྗེས་བརྩམས་པའི་སྒོམ་རིམ་ཐོག་ཐ་བར་གསུམ་ད་ལྟ་རང་རེས་མཇལ་དུ་ཡོད། མདོར་ན། བོད་གངས་ཅན་ལྗོངས་ཀྱི་སངས་རྒྱས་ཀྱི་བསྟན་པ་འདི་ལོ་ཙཱ་བ་བརྒྱུད་དེ་རིམ་པས་དར་བ་ཙམ་ཞིག་མིན་པར་སྤྱིར་རྒྱ་གར་གྱི་མཁས་པ་དང་དེའི་ནང་ནས་ཀྱང་ནཱ་ལེནྡྲའི་མཁས་པའི་གཙུག་རྒྱན་དུ་གྱུར་པ་མཁན་ཆེན་ཞི་འཚོ་དང་ཀ་མ་ལ་ཤཱི་ལ་གཙོ་བོར་གྱུར་པའི་མཁས་པ་རྣམས་བོད་དུ་དངོས་སུ་ཕེབས་ཏེ་དར་སྤེལ་མཛད་པ་ཞིག་ཡིན།

དེ་བཞིན་དུ་སློབ་དཔོན་རིན་པོ་ཆེས་ཀྱང་བསྟན་པ་དར་སྤེལ་ཡོང་བའི་མཛད་པ་རྒྱ་ཆེན་བསྐྱངས་ཡོད། སློབ་དཔོན་རིན་པོ་ཆེ་མེད་པར་མཁན་ཆེན་ཞི་འཚོ་རྐྱང་པས་ཕྱི་ནང་གི་བར་ཆད་བསལ་རྒྱུ་ཅུང་ཟད་དཀའ་བ་ཡིན། མཁན་ཆེན་ཞི་འཚོ་ཡབ་སྲས་ཀྱིས་ཤིན་ཏུ་གལ་ཆེ་བའི་དབུ་མའི་གཞུང་མཛད་པ་ཙམ་དུ་མ་ཟད། ལྷག་པར་དུ་ཚད་མའི་དེ་ཁོ་ན་ཉིད་བསྡུས་པ་དང་དེའི་འགྲེལ་པ་ཚད་ཆེན་དཀའ་འགྲེལ་མཛད་དེ་ཚད་མའི་གཞུང་ལ་ཐུགས་སྣང་ཆེན་པོ་གནང་བ་དེས་བོད་གངས་ཅན་ལྗོངས་ཀྱི་སངས་རྒྱས་པའི་ཆོས་དེ་གཙོ་བོ་རིགས་པའི་ལམ་ནས་གཞི་ལམ་འབྲས་བུའི་རྣམ་གཞག་གཏན་ལ་འབེབས་པའི་ཆོས་ཚུལ་དམིགས་བསལ་བ་ཞིག་ཏུ་གྱུར་པ་བྱུང་ཡོད། བོད་རང་གི་མཁས་པར་མཚོན་ན་ཕྱྭ་པ་ཆོས་ཀྱི་སེངྒེ་ཡབ་སྲས་ཀྱིས་ཚད་མའི་གཞུང་གཙོར་འདོན་གནང་ཡོད་ལ། དུས་རབས་བཅུ་གསུམ་པའི་ནང་བྱོན་པའི་ས་པཎ་གྱིས་ཚད་མའི་གཞུང་ཤིན་ཏུ་གལ་ཆེ་བ་རིགས་གཏེར་ཞེས་པ་དེ་བརྩམས་ཡོད། དེས་ན་དེང་སང་འཛམ་བུ་གླིང་འདིའི་སྟེང་ཕྱོགས་གླང་ཆོས་གྲགས་ཀྱི་ཚད་མའི་གཞུང་རྣམས་ད་ལྟའི་བར་འཆད་ཉན་གྱིས་འཛིན་སྐྱོང་སྤེལ་གསུམ་བྱེད་མཁན་ཕལ་ཆེར་བོད་པ་གཅིག་པུ་ཡིན།

རིམ་གྱིས་བོད་དུ་གསང་སྔགས་ཀྱི་ཆོས་སྐོར་དར་སོ་ཆེན་པོ་བྱུང་ཞིང་དེའི་སྐབས་
རྒྱུད་སྡེ་མི་འདྲ་བ་སོ་སོའི་ཉམས་བཞེས་མི་འདྲ་བའི་དབང་གིས་བརྒྱུད་པ་མི་འདྲ་བ་མང་དུ་དར་ཡོད། དཔེར་ན། སྔ་འགྱུར་ལ་མཚོན་ན་བཀའ་བརྒྱད་ལྟ་བུའི་ཡི་དམ་གྱི་སྒྲུབ་སྐོར་དང་། དེ་བཞིན་དུ་ཐེག་པ་རིམ་པ་དགུར་ཕྱེ་སྟེ་གསང་སྔགས་ཕྱི་པ་གསུམ་དང་གསང་སྔགས་ནང་པ་གསུམ་ཞེས་པའི་དབྱེ་བ་དང་རྒྱུད་ལུང་མན་ངག་གསུམ་གྱི་དབྱེ་བ་སོགས་མང་དུ་བྱུང་ཞིང་དེ་དག་ཀུན་སློབ་དཔོན་རིན་པོ་ཆེར་ཐུག་ཡོད། དེ་ནས་གསང་སྔགས་གསར་མའི་ནང་ནཱ་རོ་པར་ཁུངས་གཏུགས་ཏེ་མར་མི་དྭགས་གསུམ་སོགས་བཀའ་བརྒྱུད་ཀྱི་བརྒྱུད་པ་བྱུང་ཞིང་། ཇོ་བོ་རྗེ་ནས་བརྒྱུད་པའི་བཀའ་གདམས་པ། གྲུབ་ཆེན་བིརྦ་པར་ཁུངས་གཏུགས་ནས་ས་སྐྱ་པ་བྱུང་བ་སོགས་བླ་མ་སོ་སོས་ཉམས་བཞེས་གང་ལ་བྱ་སའི་རྒྱུད་སྡེ་མི་འདྲ་བའི་དབང་གིས་ནང་གསེས་ཀྱི་བརྒྱུད་པ་མི་འདྲ་བ་མང་དུ་བྱུང་ཡང་དེ་ཐམས་ཅད་ཆུ་འགོ་གངས་ལ་ཐུག་པ་ལྟར་རྩ་བ་དཔལ་ནཱ་ལེནྡྲར་ཐུག་པ་ཤ་སྟག་ཡིན། མདོར་ན། རྙིང་མ། བཀའ་བརྒྱུད། ས་སྐྱ། དགེ་ལུགས་སོགས་བོད་གངས་ཅན་ལྗོངས་ཀྱི་ཆོས་བརྒྱུད་དེ་དག་རྒྱ་གར་མཁས་པའི་གཞུང་ལ་ཁུངས་གཏུགས་པ་ཤ་སྟག་སྟེ་བོད་དུ་སངས་རྒྱས་ཀྱི་བསྟན་པ་དར་ཚུལ་མདོར་བསྡུས་བརྗོད་ན་དེ་འདྲ་ཞིག་ཡིན།

སྟོན་པ་ཚད་མའི་སྐྱེས་བུར་ངེས་ཚུལ།

དེ་ནས་རྗེ་རིན་པོ་ཆེར་གསུང་འབུམ་པོད་བཅོ་བརྒྱད་ཡོད་པའི་གྲས་སུ་མདོ་རྒྱུད་བསྟན་བཅོས་ཀྱི་གཞུང་མང་པོའི་འགྲེལ་པ་ཡོད་པ་ལས་ལམ་གཙོ་ཞེས་པ་འདི་རྗེ་རིན་པོ་ཆེའི་བསྟན་པ་ཕྱོགས་མཐར་སྤེལ་བར་མཛད་པའི་སྲས་ཀྱི་ཐུ་བོ། རྒྱལ་རོང་ནས་ཡིན་པ་ཚ་ཁོ་དབོན་པོ་ངག་དབང་གྲགས་པར་གསུང་འཕྲིན་གྱི་ཚུལ་དུ་གནང་བ་ཞིག་ཡིན་ཞིང་། དེ་རིང་འདིར་ལམ་གཙོའི་བཤད་པ་བྱ་རྒྱུ་ཡིན། ལམ་གྱི་གཙོ་བོ་རྣམ་པ་གསུམ་གསུངས་པའི་ལམ་དེ་དག་ལ་བརྟེན་ནས་བགྲོད་པར་བྱ་བའི་ཡུལ་ལམ་བསྒྲུབ་བྱ་ལ་མགོན་པོ་ཀླུ་སྒྲུབ་ཀྱིས་རིན་ཆེན་ཕྲེང་བ་ལས་མངོན་མཐོ་དང་ངེས་ལེགས་གཉིས་གསུངས་ཡོད། རང་རེ་ཀུན་བདེ་བ་འདོད་པ་དང་སྡུག་བསྔལ་མི་འདོད་པ་ཡིན་པས་འདོད་བྱའི་བདེ་བ་ལ་འཕྲལ་གྱི་མངོན་མཐོའི་བདེ་བ་དང་། ཕུགས་ཀྱི་ངེས་ལེགས་ཀྱི་བདེ་བ་གཉིས་ཡོད།

ངེས་ལེགས་ཐར་པ་ལ་ཉོན་མོངས་ཙམ་སྤངས་པའི་བྲལ་བའི་ཡོན་ཏན་ཞིག་དང་། ཉོན་མོངས་ཀྱིས་བཞག་པའི་བག་ཆགས་ཀྱང་སྤངས་པའི་བྱང་ཆུབ་ཆེན་པོ་སྟེ་ངེས་ལེགས་ཐམས་ཅད་མཁྱེན་པའི་གོ་འཕང་གཉིས་སུ་དབྱེར་ཡོད། མགོན་པོ་ཀླུ་སྒྲུབ་ཀྱིས་མངོན་མཐོ་དད་པས་བསྒྲུབ་དགོས་པ་དང་ངེས་ལེགས་ཤེས་རབ་ཀྱིས་བསྒྲུབ་དགོས་པར་གསུངས། ལས་འབྲས་ཀྱི་རྣམ་གཞག་ཕྲ་ཞིང་ཕྲ་བ་ཤིན་ལྐོག་ཡིན་པས་ཡིད་ཆེས་ཀྱི་དད་པའི་སྟེང་ནས་བཞག་དགོས་ལ། ཡིད་ཆེས་ཀྱི་དད་པ་ཡོང་བར་ཡིད་ཆེས་བྱེད་རུང་བ་དང་བྱེད་ཐུབ་པའི་ཚུལ་དངོས་སྟོབས་ཀྱི་རིགས་པས་བསྒྲུབ་དགོས། དཔེར་ན། བསྟན་པའི་ངང་ཚུལ་ཤེས་ནས་སྟོན་པ་ལ། །ཡིད་ཆེས་རྙེད་པས་རྟག་ཏུ་གང་བར་ཤོག །ཅེས་གསུངས་པ་ལྟར། སྟོན་པའི་གསུང་ལ་མངོན་མཐོའི་སྒྲུབ་ཐབས་སྟོན་པའི་གསུང་དང་ངེས་ལེགས་ཀྱི་སྒྲུབ་ཐབས་སྟོན་པའི་གསུང་གཉིས་ལས་ཕུགས་ཀྱི་གཏན་དུ་བདེ་བ་གཙོ་བོ་ཡིན་པས་ངེས་ལེགས་སྒྲུབ་ཐབས་སྟོན་པའི་གསུང་དེ་གཙོ་བོ་ཡིན། དེ་ལྟ་བུའི་ཐར་པ་སྒྲུབ་ཚུལ་སྟོན་པའི་གསུང་ལ་རིགས་པས་གནོད་པ་ཡོད་མེད་དཔྱད་དེ། རིགས་པས་གནོད་པ་མེད་པར་ངེས་པ་རྙེད་པ་ཞིག་བྱུང་མཚམས་གསུང་བ་པོ་བཅོམ་ལྡན་འདས་དེ་ཚད་མའི་སྐྱེས་བུར་ངེས་པ་རྙེད་པ་ཞིག་ཡོང་བ་ཡིན།

སྟོན་པ་ཚད་མའི་སྐྱེས་བུ་ཡིན་པའི་སྒྲུབ་བྱེད་ལ་སློབ་དཔོན་ཕྱོགས་ཀྱི་གླང་པོས་ཚད་མ་ཀུན་བཏུས་ཀྱི་མཆོད་བརྗོད་དུ། ཚད་མར་གྱུར་པ་འགྲོ་ལ་ཕན་བཞེད་པ། །སྟོན་པ་བདེ་གཤེགས་སྐྱོབ་ལ་ཕྱག་འཚལ་ནས། །ཞེས་སྡོམ་ཧ་ཅང་ཆེན་པོའི་ཚུལ་དུ་གསུངས་ཡོད། དེ་ཡང་བཅོམ་ལྡན་འདས་ཚད་མར་གྱུར་པ་ཞེས་གྱུར་ཅེས་པའི་ཚིག་སྨྲས་པས་རྟག་པ་རང་བྱུང་གི་སྐྱེས་བུ་མིན་པར། སྒྲུབ་བྱེད་ཐུགས་རྗེ་གོམས་ལས་ཏེ། །ཞེས་གསུངས་པ་ལྟར་རྒྱུ་ཚོགས་བསྒྲུབས་པའི་སྒོ་ནས་སྐྱོན་ཀུན་ཟད་ཡོན་ཏན་ཀུན་ལྡན་གྱི་སྟོན་པ་བླ་ན་མེད་པར་གྱུར་པར་གསུངས། འོ་ན་ཚད་མར་གྱུར་པའི་རྒྱུ་རྐྱེན་གང་ཡིན་ཞེ་ན། འགྲོ་ལ་ཕན་བཞེད་པ་ཞེས་སྙིང་རྗེ་ཆེན་པོ་བསྟན་ཅིང་། དེ་ལྟ་བུའི་སྙིང་རྗེ་ཆེན་པོ་སྐྱེས་པའི་ཚེ་སྡུག་བསྔལ་ལས་བསྒྲལ་འདོད་ཀྱི་བློ་ཤུགས་དྲག་པོ་ཡོང་ལ། དེ་ལ་སྡུག་བསྔལ་གྱི་གཉེན་པོ་ཤེས་དགོས། སྡུག་བསྔལ་སྤང་རྒྱུ་ཡོད་པར་མ་ཤེས་ན་སྡུག་བསྔལ་ལས་འབྲལ་འདོད་ཡོད་ཀྱང་སྨོན་ལམ་བརྒྱག་རྒྱུ་ཙམ་མ་གཏོགས་བྱ་རྒྱུ་གང་ཡང་མེད། དེས་ན་གཉེན་པོའི་གཙོ་བོ་བདག་མེད་རྟོགས་པའི་ཤེས་རབ་ཡིན་པས། སྟོན་པ་ཉིད་ཀྱིས་ཀྱང་རང་ཉིད་སྟོན་པར་འགྱུར་བའི་རྒྱུ་རྐྱེན་གཙོ་བོ་གཞན་ལ་བསྟན་རྒྱུའི་ལམ་དེ་རང་གིས་གོ་བའི་ཐོག་ནས་ཁོང་དུ་ཆུད་པ་ཙམ་དུ་མ་ཟད་ཉམས་མྱོང་མཐར་ཕྱིན་པ་ཞིག་མཛད་པ་དེའི་ཕྱིར་སྟོན་པ་ཞེས་གསུངས།

བདེ་གཤེགས་ཞེས་པས་སྤངས་པ་བདེ་གཤེགས་དང་རྟོགས་པ་བདེ་གཤེགས་ཏེ་སྤངས་རྟོགས་ཀྱི་ཡོན་ཏན་གཉིས་གསུངས་ལ། གཞན་རྗེས་སུ་འཛིན་པ་ལ་རྟོགས་པའི་ཡོན་ཏན་དགོས་ཤིང་རྟོགས་པའམ་རྣམ་པ་ཐམས་ཅད་མཁྱེན་པའི་ཡོན་ཏན་མཐར་ཕྱིན་པ་ཞིག་ཡོང་བར་སྤངས་པའི་ཡོན་ཏན་དགོས་པ་ཡིན། དེ་ལྟ་བུའི་སྤངས་རྟོགས་ཀྱི་ཡོན་ཏན་མཐར་ཕྱིན་པ་ཐོབ་པས་གཞན་དོན་མཛད་ནུས་པ་སྐྱོབ་པའི་ཡོན་ཏན་འབྱུང་བར་གསུངས། དེ་ལྟར་སྟོན་པ་ཚད་མའི་སྐྱེས་བུར་སྒྲུབ་པ་གཙོ་ཆེ་ཤོས་ངེས་ལེགས་སྒྲུབ་བྱེད་ཀྱི་ཐབས་ཚུལ་གསུངས་པར་རིགས་པས་ཡང་ནས་ཡང་དུ་དཔྱད་པ་ལས་གནོད་པ་མེད་པར་རིགས་པའི་རྒྱབ་རྟེན་ཡོད་པར་མཐོང་བ་དགོས་ཤིང་། དེ་ལྟར་མཐོང་བ་ལས་གསུང་བ་པོ་བཅོམ་ལྡན་འདས་དེ་སྟོན་པ་མི་སླུ་བ་ཡིན་པར་ངེས་ནུས་ལ། རྟེན་འབྱུང་རང་དབང་གི་སྒོ་ནས་འདོམས་པར་མཛད་པའི་སྟོན་པ་དེ་ཉིད་སྨྲ་བ་ཟླ་མེད་པ་ཡིན་སྙམ་དུ་བློར་འཆར་བ་ཞིག་ཡོང་བ་ཡིན། འདི་དག་ཀྱང་གཙོ་བོ་སྟོང་ཉིད་ཀྱི་དོན་བསམས་པ་ལས་འོང་དགོས།

དེས་ན་གཙོ་བོའི་དོན་འདོམས་པ་ལ་རིགས་པས་གནོད་པ་མེད་པར་མཐོང་བའི་ཚེ་ཕལ་པ་མངོན་མཐོ་སྒྲུབ་པའི་ཚུལ་གསུངས་པར་བསླུ་བ་མི་ཡོང་སྙམ་དུ་ངེས་ནུས་པ་ཞིག་ཡོང་། ཕལ་པ་མངོན་མཐོ་སྒྲུབ་བྱེད་ལས་རྒྱུ་འབྲས་ཀྱི་རྣམ་གཞག་གསུངས་པ་ལ་ཡང་སྔ་ཕྱི་དངོས་ཤུགས་འགལ་བ་མེད་པ་ཞིག་དགོས། ཤིན་ཏུ་ལྐོག་གྱུར་གྱི་དོན་སྟོན་པའི་གཞུང་ལ་སྔ་ཕྱི་མི་མཐུན་པའི་སྐྱོན་དང་བཅས་ན་མི་འགྲིག་པས་སྔ་ཕྱི་འགལ་བ་མེད་པ་དང་དངོས་ཤུགས་འགལ་བ་མེད་པ་ཞིག་དགོས་ལ། དེ་ལྟར་བྱུང་ན། འཕྲལ་དུ་རིགས་པས་སྒྲུབ་མི་ནུས་ཀྱང་ལུང་ཙམ་ལ་བརྟེན་ནས་ཡིད་ཆེས་ཀྱིས་འཇུག་པ་ཞིག་ཡོང་། དེ་ལྟར་གཙོ་བོ་སྟོན་པ་ཚད་མའི་སྐྱེས་བུར་ངེས་པ་དང་། སྟོན་པས་བསྟན་པའི་མངོན་མཐོ་ངེས་ལེགས་ཀྱི་ཐབས་སྟོན་པའི་གསུང་ལ་ཡིད་ཆེས་རྙེད་པ་ཞིག་བྱུང་ན་དེ་སྒྲུབ་འདོད་ཀྱི་དོན་གཉེར་གྱི་འདུན་པ་སྐྱེ་བ་ཡིན། དད་པ་མེད་ན་དོན་གཉེར་མི་འོང་ལ། དོན་གཉེར་མེད་ན་ཁ་བཤད་ཙམ་ལས་ཁ་ཞེ་གཉིས་མེད་ཀྱིས་བརྩོན་འགྲུས་རྩོམ་པ་མི་འོང་། དེའི་ཕྱིར་དད་པས་དྲངས་པའི་འདུན་པ་དང་། འདུན་པས་དྲངས་པའི་རྩོལ་བ། རྩོལ་བས་དྲངས་ཏེ་ཉམས་མྱོང་སྐྱེ་ཞིང་། ཉམས་མྱོང་ལ་ཡང་རྩོལ་བཅས་ཀྱི་མྱོང་བ་དང་རྩོལ་མེད་ཀྱི་མྱོང་བ་རིམ་ཅན་དུ་སྐྱེ་འོང་བ་ཡིན།

ལམ་གཙོ་རྣམ་གསུམ་གྱི་སྔ་ཕྱིའི་སྐྱེ་རིམ་དང་སྒོམ་རིམ།

འདིར་ལམ་གཙོའི་གཞུང་འདིས་ཐམས་ཅད་མཁྱེན་པའི་གོ་འཕང་སྒྲུབ་བྱེད་ཀྱི་རྒྱུའི་གཙོ་བོ་བྱང་ཆུབ་ཀྱི་སེམས་དང་སྟོང་ཉིད་ཀྱི་ལྟ་བ། ངེས་འབྱུང་གསུམ་པོ་དེ་གསུང་བཞིན་ཡོད། བྱང་ཆུབ་ཀྱི་སེམས་ཡོང་བ་ལ་སྙིང་རྗེའི་བསམ་པ་གཙོ་བོ་ཡིན་ཞིང་། སྙིང་རྗེ་ཡོང་བ་ལ་ངེས་འབྱུང་སྔོན་དུ་འགྲོ་དགོས། དེ་ཡང་རང་སྟེང་དུ་སྡུག་བསྔལ་གྱིས་མནར་ཚུལ་བསམས་ནས་དེ་ལས་ཐར་འདོད་ཀྱི་བློ་མེད་པར་གཞན་སྡུག་བསྔལ་ལས་བསྒྲལ་འདོད་ཀྱི་བློ་བཅོས་མ་མིན་པ་སྐྱེ་མི་ནུས། དེར་བརྟེན་བྱང་ཆུབ་ཀྱི་སེམས་ཀྱི་སྔོན་དུ་ངེས་འབྱུང་གི་བསམ་པ་འགྲོ་དགོས་པ་ཡིན། ཐོག་མར་ལམ་ལ་སློབ་པའི་གནས་སྐབས་སུ་སྟོང་ཉིད་ཀྱི་ལྟ་བར་བློ་སྦྱང་རྒྱུ་སྔོན་དུ་འགྲོ་དགོས། འོན་ཀྱང་སྟོང་ཉིད་ཀྱི་ལྟ་བ་དགོས་པ་ཡོངས་སུ་རྫོགས་པའི་ཚུལ་གྱིས་སྒོམ་པའམ། སྟོང་ཉིད་ཀྱི་ལྟ་བའི་མྱོང་བ་དམིགས་ཀྱིས་བཀར་ཏེ་སྒྲིབ་པ་ཐམས་ཅད་ཀྱི་གཉེན་པོར་སྒོམ་པ་ལ་བྱང་ཆུབ་ཀྱི་སེམས་ཀྱིས་ཟིན་པ་ཞིག་དགོས་པ་ལས། དེས་མ་ཟིན་པར་ངེས་འབྱུང་གི་བསམ་པ་ཙམ་གྱིས་ཟིན་པས་ཐར་པའི་རྒྱུར་འགྱུར་བ་ལས་མི་འོང་། དེར་བརྟེན་སྟོང་ཉིད་ཀྱི་ལྟ་བ་དགོས་པ་ཡོངས་སུ་རྫོགས་པའི་ཚུལ་གྱིས་བསྒོམ་པ་ལ་བྱང་ཆུབ་ཀྱི་སེམས་སྔོན་དུ་འགྲོ་དགོས་པས་གཞུང་འདིར་ཡང་བྱང་ཆུབ་ཀྱི་སེམས་སྔོན་དང་སྟོང་ཉིད་ཀྱི་ལྟ་བ་མཇུག་ཏུ་གསུངས། གོ་རིམ་འདི་ལྟར་བསྟན་པ་བྱང་ཆུབ་ཀྱི་སེམས་བསྐྱེད་པའི་འོག་ཏུ་སྟོང་ཉིད་ཀྱི་ལྟ་བ་གཞི་ནས་བསྒོམ་དགོས་པའི་དོན་མིན།

ལམ་སྐྱེ་རིམ་གྱི་དབང་དུ་བྱས་ན་གོང་དུ་བཤད་པ་ལྟར་བྱང་ཆུབ་ཀྱི་སེམས་དང་ངེས་འབྱུང་གི་བློ་གང་ཡིན་ཀྱང་སྟོང་ཉིད་ཀྱི་ལྟ་བའི་གོ་བ་མེད་པར་མི་འོང་། ཐར་པ་ཞེས་པ་ཞིག་ཕལ་ཆེར་ཡོད་པར་སྣང་། དེ་འཐོབ་ན་ཤིན་ཏུ་ལེགས། འཐོབ་པར་ཤོག་ཅིག་སྙམ་དུ་བསམ་པ་ཙམ་ལ་སྟོང་ཉིད་ཀྱི་གོ་བ་མི་དགོས། འོན་ཀྱང་དབང་རྣོན་གྱི་ལམ་ལ་སློབ་སྟངས་ལྟར་སེམས་ཀྱི་གཏིང་ནས་ཐར་པ་ཞེས་པ་རང་རྒྱུད་ལ་འགྲུབ་རུང་ཡིན་སྙམ་པའི་ངེས་ཤེས་རྙེད་པ་ཞིག་འོང་བ་ལ་ཉོན་མོངས་ལ་སྙིང་ཁོང་རུས་པའི་གཏིང་ནས་དགྲར་བལྟས་ཏེ་དེའི་གཉེན་པོ་འཚོལ་བ་ཞིག་དགོས་ལ། དེ་ལྟར་བཙལ་བ་ལས་བདག་མེད་པའི་ལྟ་བ་ཁོ་ན་དེའི་གཉེན་པོ་ཡིན་པར་མཐོང་དགོས། དེ་ལྟར་མཐོང་མཚམས་གཞི་ནས་ཉོན་མོངས་སྤོང་ནུས་པ་དང་དེ་སྤངས་པའི་བྲལ་བ་ངེས་པར་ཡོད་སྙམ་པའི་ངེས་ཤེས་རྙེད་པ་ཞིག་ཡོང་བ་ཡིན། དེ་འདྲའི་བློ་གང་འཚམ་ཞིག་ངོས་ལ་འཆར་གྱི་འདུག །སྟོང་ཉིད་ལ་དམིགས་པའི་ཉམས་མྱོང་རྣལ་མ་གང་ཡང་མ་སྐྱེས་ཤིང་སྟོང་ཉིད་ཀྱི་ལྟ་བ་རྟོགས་མེད་ཀྱང་ཞིབ་ཏུ་བསམ་པའི་ཚེ་དེའི་བྲོ་བ་གང་འཚམ་རྙེད་བཞིན་འདུག་ལ། དེ་ལ་བརྟེན་ནས་ཐར་པ་ཞེས་པ་ངེས་པར་ཡོད་པ་དང་དེ་མ་སྒྲུབ་པར་ཐབས་མེད་སྙམ་པ་ཞིག་ཡོང་གི་འདུག །

བསམ་བློའི་དངོས་ཡོད་ཀྱི་འགྲོ་སྟངས་རང་གི་ཐོག་ནས་ཐར་པ་འཐོབ་འདོད་ཀྱི་བློ་དེ་སྙིང་རྗེས་ཟིན་པ་ཞིག་བྱུང་མཚམས་གཞན་སེམས་ཅན་ཐར་པ་ལ་འགོད་འདོད་ཀྱི་བློ་རང་གི་ངང་གིས་ཡོང་བ་ཡིན། འདི་ཆོས་ཉིད་ཀྱི་རིགས་པ་ལྟ་བུ་ཞིག་རེད། བློའི་རང་བཞིན་གྱི་འགྲོ་སྟངས་ཇི་ལྟར་ཡོད་པ་དེ་ལྟར་སྦྱངས་ནས་འགྲོ་བ་མ་གཏོགས་བློའི་རང་བཞིན་གྱི་འགྲོ་སྟངས་དང་མ་འཚམས་པའི་ལམ་སྦྱོང་སྟངས་ཤིག་བཅོམ་ལྡན་འདས་ཀྱིས་མ་གསུངས། དཔེར་ན། གསོལ་བ་སྨོན་ལམ་ཙམ་བཏབ་པས་འབྲས་བུ་འཐོབ་རྒྱུ་ཡོད་པར་མ་གསུངས་པ་ལྟར་ཡིན། གལ་ཏེ་གསོལ་བ་སྨོན་ལམ་ཙམ་བཏབ་ནས་འགྲུབ་རྒྱུ་ཡོད་ན་བཅོམ་ལྡན་འདས་ཀྱིས་ད་ལྟ་བཞུགས་པའི་བོད་སྐད་ནང་གི་བཀའ་འགྱུར་པོད་བརྒྱ་ལྷག་ཙམ་དང་རྗེས་འཇུག་མཁས་པའི་དབང་པོ་དེ་དག་གིས་བརྩམས་པའི་བསྟན་འགྱུར་པོད་ཉིས་བརྒྱ་ལྷག་ཅིག་ཡོད་པ་དེ་དག་ཡོང་དགོས་དོན་གང་ཡང་མེད། སྨོན་ལམ་རྒྱོབས། གསོལ་བ་ཐོབས། དེས་འཐུས་པ་ཡིན་ཞེས་གསུངས་པས་འགྲིག་གི་ཡོད། རང་རེར་མཚོན་ན་ཡང་དཀོན་མཆོག་གིས་བྱིན་རླབས་གནང་རོགས་ཞེས་གསོལ་བ་འདྲ་བཏབ་ནས་བསྡད་ན་ལས་སླ་བ་ཡོད། འོན་ཀྱང་དེས་མི་འགྲིག་པར་གཞུང་ཧ་ཅང་མང་པོར་སློབ་གཉེར་བྱ་དགོས་ཀྱི་ཡོད་ལ་བསམ་བློའི་རྒྱུ་རྐྱེན་དང་བྱེད་ལས་སོགས་ཀྱི་རྣམ་གཞག་གམ་འགྲོ་སྟངས་ཁག་ཤེས་དགོས་ཀྱི་ཡོད།

རྒྱུ་འབྲས་རྟེན་འབྲེལ་གྱི་ཆ་ནས་གཞི་དངོས་པོའི་འགྲོ་སྟངས་ལེགས་པར་མ་ཤེས་པར་ལམ་བགྲོད་པའི་རིམ་པ་ཡོང་མི་ཤེས་ལ། ལམ་བགྲོད་པའི་རིམ་པ་ཇི་བཞིན་མ་ཤེས་པར་འབྲས་བུ་མངོན་དུ་བྱ་རྒྱུ་ཡོང་ཐབས་མེད། དེས་ན་ཐོག་མར་སངས་རྒྱས་པའི་ཆོས་ལ་ཤེས་ནས་དད་པ་ཐོབ་པ་ཞིག་ཡོང་བར་ཡང་སྟོང་ཉིད་ཀྱི་ལྟ་བའི་གོ་བ་ཡོད་པ་ལ་ལྟོས་པ་ཡིན། ཆོས་དཀོན་མཆོག་མ་ངེས་པར་སྐྱབས་འགྲོ་རྣམ་དག་མི་ཡོང་ལ། ཆོས་དཀོན་མཆོག་ངེས་པ་ལ་སྟོང་ཉིད་ཀྱི་ལྟ་བ་དགོས་པས་སྐྱབས་འགྲོ་བརྟན་པོ་ཞིག་ཡོང་བར་ཡང་སྟོང་ཉིད་ཀྱི་ལྟ་བའི་གོ་བ་ཡོད་དགོས། དེས་ན་ཚད་མས་དྲངས་པའི་སྐྱབས་འགྲོ་ཡོང་བར་སྟོང་ཉིད་ཀྱི་ལྟ་བ་དགོས་པ་ཡིན། འོན་ཀྱང་འདིར་སྟོང་ཉིད་མཇུག་ཏུ་གསུངས་པ་ནི་སྟོང་ཉིད་སྒོམ་པ་ཤེས་སྒྲིབ་ཀྱི་གཉེན་པོར་འགྲོ་བ་ཞིག་ཡོང་བར་ཐོག་མར་བྱང་ཆུབ་ཀྱི་སེམས་ལ་བློ་སྦྱོང་བ་སྔོན་དུ་བཏང་། དེ་ནས་སྟོང་ཉིད་ཀྱི་ལྟ་བ་གཙོ་བོར་བསྒོམ་དགོས་པས། དགོས་པ་འདི་དང་འབྲེལ་ནས་མཇུག་ཏུ་གསུངས་པ་ཡིན། གཞུང་དངོས་གཞིའི་བཤད་པ་སང་ཉིན་བྱ་རྒྱུ་ཡིན། གསུངས་ཏེ་ཉིན་དང་པོའི་ཆོས་ཐུན་གྲོལ།

ཉིན་གཉིས་པའི་ཆོས་ཐུན།

ཚན་རིག་གིས་ར་སྤྲོད་བྱེད་པ།

སངས་རྒྱས་པའི་ཆོས་པ་ཞིག་གི་ངོས་ནས་བཤད་ན། སངས་རྒྱས་བཅོམ་ལྡན་འདས་བྱོན་ནས་ལོ་ ༢༦༠༠ ཙམ་ཕྱིན་ཟིན་ཅིང་། ཀླུ་སྒྲུབ་ལ་སོགས་པའི་མཁས་གྲུབ་གཉིས་ལྡན་གྱི་སྐྱེས་བུ་དམ་པ་དེ་དག་ཀྱང་རང་རེས་མཚན་ཙམ་མ་གཏོགས་ཐོས་རྒྱུ་མེད། འོན་ཀྱང་བཅོམ་ལྡན་འདས་རང་ཉིད་ཀྱིས་གསུངས་པའི་ཤེར་ཕྱིན་གྱི་གཞུང་གཙོ་བོར་གྱུར་པའི་གསུང་རབ་རྣམས་དུས་ད་ལྟ་ཡང་རང་རེའི་མཇལ་ཡུལ་དུ་ཡོད། དེ་བཞིན་དུ་ཀླུ་སྒྲུབ་ཡབ་སྲས་ལ་སོགས་པས་མཛད་པའི་རྨད་དུ་བྱུང་བའི་ལེགས་བཤད་མང་དག་ཅིག་ད་ལྟ་ཡང་རང་རེའི་མཇལ་ཡུལ་དུ་ཡོད། མཇལ་རྒྱུ་ཡོད་པ་ཙམ་དུ་མ་ཟད་ཐོས་བསམ་སྒོམ་གསུམ་གྱིས་ཉམས་ལེན་བྱ་རྒྱུའི་གོ་སྐབས་ཀྱང་ཡོད་པ་ཧ་ཅང་སྐལ་བ་བཟང་པོ་ཡིན། ད་ལྟ་ཚན་རིག་དང་འཕྲུལ་ཆས་ལ་ཡར་རྒྱས་ཧ་ཅང་ཆེན་པོ་ཕྱིན་པའི་དུས་རབས་ཉེར་གཅིག་པར་སླེབས་ཟིན་ཅིང་། དུས་རབས་འདིའི་ནང་སངས་རྒྱས་པའི་གཞུང་ནས་གསུངས་པའི་སེམས་ཁམས་རིག་པའི་རྣམ་གཞག་དང་ལྟ་གྲུབ་ཀྱི་རིགས་ཧ་ཅང་མང་པོ་ཞིག་ཡར་རྒྱས་འགྲོ་བཞིན་པའི་ཚན་རིག་གི་ཤེས་ཡོན་དང་འཕྲུལ་ཆས་ལ་བརྟེན་ནས་མངོན་སུམ་ར་སྤྲོད་ཐུབ་པའི་གནས་སྟངས་ཤིག་ཡོང་བཞིན་ཡོད།

སྔར་ཡིན་ན་རྣམ་གཞག་མང་པོ་ཞིག་རྣལ་འབྱོར་པའི་ནང་ཏིང་ངེ་འཛིན་ལ་སོགས་པའི་ཡོན་ཏན་ལ་བརྟེན་ནས་སྒྲུབ་བཞིན་ཡོད་ཀྱང་སྤྱི་ཡོངས་ཀྱི་ཆ་ནས་རིགས་པ་འབའ་ཞིག་གི་ལམ་ནས་གཏན་འབེབས་བྱེད་ཀྱི་ཡོད། དཔེར་ན། ཕྲ་བའི་མི་རྟག་པ་ལྟ་བུར་མཚོན་ན་སྔར་རིགས་པ་དང་མྱོང་བའི་ལམ་ནས་ར་འཕྲོད་དགོས་ཀྱང་དེང་སྐབས་ཚན་རིག་གི་ཤེས་ཡོན་དང་འཕྲུལ་ཆས་ཀྱི་ཡར་རྒྱས་ལ་བརྟེན་ནས་གང་འཚམ་བར་ངོ་འཕྲོད་ཀྱི་ཡོད། དེ་བཞིན་དུ་ཆོས་ཐམས་ཅད་ལྟོས་ནས་གྲུབ་པ་ཙམ་ལས་ཕར་ངོས་ནས་ངོ་བོ་ཉིད་ཀྱིས་མ་གྲུབ་པའི་ཚུལ་གང་འཚམ་ཞིག་དེང་རབས་དངོས་ཁམས་རིག་པའི་ལམ་ནས་ར་འཕྲོད་ཡོང་ཐུབ་པ་ལྟ་བུ་ཞིག་ཡོད། དེས་ན་སྔར་ཨའེན་སི་ཊན་གྱིས་སངས་རྒྱས་པའི་ཆོས་འདི་ཚན་རིག་གི་ཤེས་ཡོན་དང་མཉམ་དུ་འགྲོ་ནུས་པའི་ཆོས་ཤིག་ཡིན་པར་བཤད་མྱོང་བ་ལྟར། རང་རེས་ཞེན་ཁོག་གིས་བཤད་པ་མིན་པར་བློ་གཟུ་བོར་གནས་པའི་སྒོ་ནས་བཤད་ན་དུས་རབས་འདིའི་ནང་སངས་རྒྱས་པའི་ཆོས་ཀྱི་གཟི་འོད་ལྟ་བུ་འཕྲོ་བཞིན་ཡོད། དེ་དང་འདྲ་བའི་ནུབ་ཕྱོགས་པའི་ལྟ་གྲུབ་སྨྲ་བའི་མཁས་པ་མང་པོས་སངས་རྒྱས་པའི་ཆོས་ལ་བསྔགས་བརྗོད་མཛད་པ་བྱུང་ཡོད།

ཆོས་ལེགས་ཉེས་གདུལ་བྱའི་ཁམས་མོས་ལ་བསྟུན་ནས་བཤད་དགོས།

འོན་ཀྱང་རང་རེ་ནང་པའི་ངོས་ནས་སངས་རྒྱས་པའི་ཆོས་དེ་ཆོས་ལུགས་ཡག་ཤོས་ཡིན་པ་དང་འཛམ་བུ་གླིང་གི་མི་ཚང་མས་ཆོས་འདི་ཉམས་ལེན་བྱ་དགོས་ཞེས་ནམ་ཡང་བརྗོད་མི་སྲིད་ལ། གལ་ཏེ་དེ་ལྟར་བརྗོད་ན་ལྐུག་པ་ཨུ་ཚུགས་ཙམ་ཞིག་ཏུ་འགྱུར་རྒྱུ་ལས་མེད། སངས་རྒྱས་བཅོམ་ལྡན་འདས་ཀྱིས་གདུལ་བྱ་སོ་སོའི་ཁམས་མོས་དང་བསྟུན་ནས་ཆོས་ཉམས་ལེན་བྱེད་དགོས་པར་གསུངས་པ་ལྟར་རང་རེས་ཀྱང་ཁམས་མོས་མི་འདྲ་བར་བརྟེན་ནས་ཆོས་ལུགས་སྣ་ཚོགས་པ་ཞིག་ཡོང་ཆོག་པའི་གནས་སྟངས་འདི་ཁས་ལེན་དགོས་ལ་བརྩི་བཀུར་བྱེད་དགོས། ངོས་ཀྱིས་ཀྱང་ནང་པའི་ཆོས་འདི་འཛམ་གླིང་སྤྱི་ཡོངས་ནས་ཡག་ཤོས་ཡིན་ཞེས་ནམ་ཡང་རྗོད་ཀྱི་མེད། ཆོས་ལུགས་ལེགས་ཉེས་ཞེས་པ་ཕན་ཐོགས་ཆེ་ཆུང་གི་སྒོ་ནས་བལྟ་དགོས་ལ། ཕན་ཐོགས་ཆེ་ཆུང་ཞེས་པ་གང་ཟག་སོ་སོའི་ཁམས་དང་དབང་པོ་མི་འདྲ་བར་ལྟོས་ནས་བཤད་དགོས། དཔེར་ན། ཁམས་མོས་མི་འདྲ་བའི་གང་ཟག་བྱེ་བྲག་པ་ཞིག་གི་ངོ་ལ་འཇིག་རྟེན་བཀོད་པ་པོའི་ལྟ་གྲུབ་དང་འབྲེལ་བའི་ཆོས་ལུགས་དེ་ཧ་ཅང་ནུས་པ་ཆེ་བ་ཡོང་སྲིད་ལ། ཡང་དེ་དང་ཁམས་མོས་མི་གཅིག་པའི་གང་ཟག་གཞན་གྱི་ངོར་རྒྱུ་འབྲས་ཀྱི་རྣམ་གཞག་གསུང་བའི་ཆོས་ལུགས་དེ་ཕན་ཐོགས་ཆེ་བ་ཡོད།

དེ་བཞིན་དུ་ཁམས་མོས་མི་འདྲ་བའི་གང་ཟག་བྱེ་བྲག་པ་རེ་འགའི་ངོར་ཕུང་པོ་ལས་དོན་གཞན་པའི་རྟག་གཅིག་རང་དབང་བའི་བདག་དེ་འཐད་པ་དང་དེས་ཕན་ཐོགས་ཆེ་བ་ཡོང་བའི་སྐབས་ཡོད། ཡང་སངས་རྒྱས་པའི་ཆོས་པ་རྣམས་ལ་སྟོན་པས་བདག་དེ་འདྲ་ཞིག་མ་གྲུབ་པའི་སྐོར་རྩལ་དུ་བཏོན་ནས་གསུངས་པ་དེས་སེམས་ཀྱི་འཛིན་པ་དམ་པོ་དེ་ལྷོད་དུ་འགྲོ་བར་ཤིན་ཏུ་ཕན་ཐོགས་ཆེན་པོ་ཡོད། དེས་ན་ལེགས་ཉེས་ཞེས་པ་གདུལ་བྱ་སོ་སོའི་ཁམས་མོས་ལ་བསྟུན་ནས་བཤད་རྒྱུ་ལས་སྤྱི་ཡོངས་ནས་བཤད་དཀའ། དཔེར་ན། འཛམ་བུ་གླིང་འདིའི་ཐོག་སྨན་འདྲ་མིན་ཡོད་པ་ལས་སྨན་གཅིག་བསྒྲུགས་ཏེ་འདི་ཡག་ཤོས་ཡིན་ཞེས་བཤད་མི་ནུས་པར་ནད་པ་སོ་སོའི་ནད་ཀྱི་རང་བཞིན་དང་བསྟུན་ནས་བཤད་དགོས་པ་ལྟ་བུ་རེད།

གང་ལྟར་ཀྱང་ཁྱེད་ཚོ་ཝེད་ནམ་གྱི་ཆོས་གྲོགས་ཚོར་མཚོན་ན་ཁ་སང་ཞུས་པ་ལྟར་ལོ་རྒྱུས་ཀྱི་ཐོག་ནས་སངས་རྒྱས་པའི་ཆོས་ཀྱི་རྗེས་སུ་འབྲང་མཁན་དང་ཆོས་ལ་དད་པ་ཧ་ཅང་ཆེན་པོ་ཡོད་མཁན་དེ་འདྲ་རེད། དེ་རིང་འདིར་འདུས་པའི་བོད་རིགས་ཚོའི་ཕ་མེས་ལ་མཚོན་ན་དུས་རབས་བདུན་པ་བརྒྱད་པ་ནས་བཟུང་སངས་རྒྱས་པའི་ཆོས་ཉམས་ལེན་བྱེད་མཁན་དུ་གྱུར་ཡོད་ཅིང་། སངས་རྒྱས་པའི་ཆོས་བོད་དུ་དར་བའི་རྗེས་བོད་མི་རིགས་ཀྱི་གཤིས་ཀར་འགྱུར་བ་ཧ་ཅང་ཆེན་པོ་ཐེབས་ཡོད་པ་གསལ་པོ་རེད། ངོས་ཀྱིས་རྒྱུན་དུ་བོད་མི་རིགས་ཀྱི་རིག་གཞུང་དང་གོམས་གཤིས་དེ་འཚེ་བ་མེད་པ་དང་ཞི་བདེ། སྙིང་རྗེ་རྩ་བར་གྱུར་པའི་རིག་གཞུང་ཞིག་ཡིན་ཞེས་རྗོད་ཀྱི་ཡོད། མདོར་ན། འདིར་ཡུལ་གྲུ་འདྲ་མིན་ནས་འདུས་པའི་ཆོས་གྲོགས་ཁྱེད་ཚོ་སོ་སོའི་ཕ་མེས་ཀྱི་ཆོས་གང་ཡིན་ལ་མི་ལྟོས་པར་རང་ཉིད་སྒེར་གྱི་ངོས་ནས་སངས་རྒྱས་པའི་ཆོས་ལ་དམིགས་བསལ་དོ་སྣང་དང་སེམས་ལ་འཇུག་པོ་ཡོད་པའི་ཆ་ནས་འདིར་སླེབས་པ་ཡིན། དེས་ན་དལ་འབྱོར་གྱི་མི་ལུས་ཞེས་གསུངས་པ་ལྟར་མི་ལུས་འདྲ་འདྲའི་ནང་ནས་ཁྱད་པར་ཅན་ཞིག་ཡིན་པ་དེ་ཤེས་པར་བྱས་ནས་མི་ལུས་དོན་དང་ལྡན་པ་ཞིག་ཡོང་ཐབས་ལ་འབད་བརྩོན་བྱེད་དགོས།

སྡུག་བསྔལ་གསུམ་གྱི་ངོས་འཛིན།

ཁ་སང་ཞུས་པ་ལྟར་རང་རེ་ཀུན་བདེ་སྐྱིད་འདོད་ལ་སྡུག་བསྔལ་མི་འདོད་པ་ཡིན་ལ། མི་འདོད་པའི་སྡུག་བསྔལ་ལ་སྡུག་བསྔལ་གྱི་སྡུག་བསྔལ་དང་། འགྱུར་བའི་སྡུག་བསྔལ། འདུ་བྱེད་ཀྱི་སྡུག་བསྔལ་བཅས་གསུམ་དུ་གསུངས། སྡུག་བསྔལ་གྱི་སྡུག་བསྔལ་ཞེས་པ་ལུས་ཀྱི་ན་ཟུག་དང་སེམས་ཀྱི་དངངས་སྐྲག་ལ་སོགས་པའི་སྡུག་བསྔལ་ཏེ་རང་རེ་ཀུན་གྱིས་སྡུག་བསྔལ་དུ་ངོས་འཛིན་ཐུབ་པ་དེ་ཡིན། འགྱུར་བའི་སྡུག་བསྔལ་ཞེས་པ་རང་རེས་བདེ་སྐྱིད་དུ་བརྩི་བའི་རིགས་ཏེ། དཔེར་ན། ལུས་བདེ་ཞིང་ལྷོད་པ་དང་འདོད་པའི་ཡོན་ཏན་གཟུགས་སྒྲ་དྲི་རོ་ལ་སོགས་པས་ཡིད་ཚིམས་ཏེ་སེམས་ལ་སྐྱིད་སྣང་གི་ཚོར་བ་ཡོང་བ་ལྟ་བུ་སྟེ་རྩ་བ་སྡུག་བསྔལ་གྱི་རང་བཞིན་ཡིན་ཡང་འཕྲལ་དུ་གཟུགས་སྒྲ་ལ་སོགས་པར་ལོངས་སྤྱད་པས་སེམས་ལ་སིམ་པའི་ཚོར་བ་སྟེར་བའི་རིགས་ལ་གོ །འོན་ཀྱང་དེ་དག་ལ་ལོངས་སྤྱད་སྤྱད་པས་མཐར་ཡིད་བསུན་པའི་རྐྱེན་དུ་འགྲོ་བ་སྟེ། དཔེར་ན། རོལ་མོའི་སྒྲ་སྙན་པ་ལྟ་བུ་གློ་བུར་དུ་སྙན་པའི་ཡོན་ཏན་གྱིས་སེམས་ལ་དགའ་སྣང་སྟེར་ཡང་ཆུ་ཚོད་ཉེར་བཞིའི་རིང་ཉན་ན་མཐར་ཡིད་བསུན་པའི་རྐྱེན་དུ་འགྲོ་བ་ལྟ་བུ་ཡིན།

གལ་ཏེ་ཡང་དག་པ་དང་འགྱུར་བ་མེད་པའི་བདེ་བ་ཞིག་ཡིན་ན་བདེ་བ་དེའི་རྒྱུ་ལ་ཇི་ཙམ་ལོངས་སྤྱད་པ་དེའི་ཚོད་ཀྱིས་བདེ་བ་ཇེ་ཆེར་འགྲོ་བ་ཞིག་དགོས་ཀྱང་དེ་འདྲ་མེད། དཔེར་ན། ལུས་ཀྱི་བདེ་ཐང་གང་ལས་འབྱུང་སའི་གཞི་ལུས་པོ་ཉིད་ཕུགས་ཀྱི་གྲུབ་ལུགས་ཀྱི་ཆ་ནས་བདེ་པོ་དང་བཟང་པོའི་རང་བཞིན་ལ་མ་གྲུབ་པར་ནད་དང་ན་ཚ་འབྱུང་བའི་རྟེན་གཞིར་གྲུབ་ཡོད་པ་ལྟ་བུ་ཡིན། དེའི་ཕྱིར་ཟག་བཅས་ཀྱི་ཚོར་བ་བདེ་བའི་རིགས་རྣམས་འཕྲལ་དུ་བདེ་བའི་རང་བཞིན་ལྟ་བུར་སྣང་ཡང་དེའི་རྒྱུ་ལ་བརྟེན་དྲགས་ན་སེམས་མི་སྐྱིད་པའི་རྐྱེན་དུ་འགྲོ་བས་འགྱུར་བའི་སྡུག་བསྔལ་ཞེས་བརྗོད་པ་ཡིན། སྡུག་བསྔལ་དེ་གཉིས་འབྱུང་བའི་གཞིའམ་རྩ་བ་ལྟ་བུ་ནི། ལས་ཉོན་གྱི་གཞན་དབང་ཅན་གྱི་ཕུང་པོའི་སྐྱེ་བ་འདི་ཡིན་ཞིང་། ཁམས་གོང་མའི་ཚོར་བ་བཏང་སྙོམས་ཀྱང་འདུ་བྱེད་ཀྱི་སྡུག་བསྔལ་ཡིན་པར་གསུངས།

སྡུག་བསྔལ་གྱི་སྡུག་བསྔལ་ལས་ཐར་འདོད་བྱ་དང་བྱིའུ། རི་དྭགས་ལ་སོགས་པའི་དུད་འགྲོ་ལ་ཡང་ཡོད་ཅིང་། འགྱུར་བའི་སྡུག་བསྔལ་སྡུག་བསྔལ་དུ་ཤེས་ཏེ་དེ་ལས་ཐར་འདོད་བསམ་གཏན་དང་གཟུགས་མེད་ཀྱི་ཏིང་ངེ་འཛིན་སྒོམ་པའི་མུ་སྟེགས་པ་ལ་ཡང་ཡོད། དེ་དག་ཟག་བཅས་ཀྱི་ཚོར་བ་བདེ་བར་ཡིད་བསུན་ཏེ་ཚོར་བ་བཏང་སྙོམས་འབའ་ཞིག་དོན་དུ་གཉེར་ཞིང་མི་གཡོ་བའི་ལས་ལ་བརྟེན་ནས་བསམ་གཏན་དང་གཟུགས་མེད་ཀྱི་ཡོན་ཏན་མངོན་དུ་བྱས་ཏེ་གནས་སྐབས་འགྱུར་བའི་སྡུག་བསྔལ་ལས་ཐར་བའང་ཡོད། སངས་རྒྱས་པས་གཙོ་བོ་འདུ་བྱེད་ཀྱི་སྡུག་བསྔལ་སྡུག་བསྔལ་དུ་སྒོམ་པ་ཡིན། འདུ་བྱེད་ཀྱི་སྡུག་བསྔལ་སྡུག་བསྔལ་དུ་ཤེས་པ་ལ་ཐོག་མར་ཉོན་མོངས་སྐྱོན་ཡིན་པ་དང་། དེས་འཕྲལ་དུ་རང་གི་སེམས་དཀྲུག་པ་ཙམ་དུ་མ་ཟད་ཕུགས་སུ་རང་ཉིད་ཕུང་ལ་སྦྱོར་མཁན་གྱི་དགྲའི་གཙོ་བོ་ཡིན་པ། རང་མི་བདེ་ཞིང་གཞན་ཡང་མི་བདེ་བར་བྱེད་པ་སྟེ་ཀུན་མི་བདེ་བར་བྱེད་མཁན་ཡིན་པ་ཤེས་དགོས་ཤིང་། དེ་ལྟར་ཤེས་པ་ཞིག་བྱུང་ན། ཉོན་མོངས་པ་དེས་བསྐྱེད་པའི་ཕུང་པོ་འདི་ཉིད་སྡུག་བསྔལ་བའི་རང་བཞིན་དུ་ཤེས་པ་ཞིག་ཡོང་བ་ཡིན། དེ་ལ་དགོངས་ཏེ་བཅོམ་ལྡན་འདས་ཀྱིས་འདུ་བྱེད་ཀྱི་སྡུག་བསྔལ་ལ་དམིགས་ནས་སྡུག་བསྔལ་ཤེས་པར་བྱ་ཞེས་གསུངས།

འགོག་བདེན་ཆོས་ཉིད་དུ་བཞེད་ཚུལ།

འདུ་བྱེད་ཀྱི་སྡུག་བསྔལ་གྱི་རྩ་བ་ཉོན་མོངས་པ་སྤྱི་དང་ལྷག་པར་བདག་ཏུ་འཛིན་པའི་བདག་འཛིན་ལ་ཐུག་པས་དེ་ལ་གཉེན་པོ་བསྟེན་ཏེ་བདག་འཛིན་སེམས་སྟེང་ནས་བྲལ་བའི་གནས་སྐབས་སུ་ཐར་པ་ཐོབ་པར་འཇོག་ལ། ཐར་པའི་ངོ་བོ་ནི་གློ་བུར་བའི་དྲི་མ་དང་བྲལ་བའི་སེམས་ཀྱི་ཆོས་ཉིད་དེར་འཇོག །འདིའི་སྐོར་ཀླུ་སྒྲུབ་ཀྱི་གསུང་དུ་གསལ་པོ་ཡོད། གཞི་རྩ་བྲལ་ཆ་ཞིག་ཡོད་པ་ལ་བྲལ་ཆ་དེ་ཉིད་ཀྱི་གཞི་ལྟ་བུ་ཆོས་ཉིད་རང་གི་སྟེང་ནས་ངོས་འཛིན་དགོས། དེ་ཡང་རང་བཞིན་རྣམ་དག་དང་གློ་བུར་རྣམ་དག་གཉིས་ཚོགས་ཀྱི་སྟེང་ནས་གཞག་དགོས། གཉེན་པོ་བསྐྱེད་པའི་སྟོབས་ཀྱིས་གློ་བུར་བའི་དྲི་མ་དག་པའི་དག་ཆ་དེར་གློ་བུར་རྣམ་དག་དང་། དྲི་མའི་རྩ་བ་སེམས་ཀྱི་ཆོས་ཉིད་ལ་རྨོངས་པའི་ཕྱིན་ཅི་ལོག་གི་བློ་ལ་ཐུག་པས་ཆོས་ཉིད་ཕྱིན་ཅི་མ་ལོག་པར་ཁོང་དུ་ཆུད་པ་ཞིག་བྱུང་ན་ཕྱིན་ཅི་ལོག་གི་བློ་རྣམས་འགག་པར་འགྱུར་བས་རང་བཞིན་རྣམ་དག་གི་ངོ་བོར་གྱུར་པའི་སེམས་ཀྱི་ཆོས་ཉིད་དེ་མེད་ན་གློ་བུར་རྣམ་དག་འབྱུང་བའི་གཞི་མེད། ཕར་ཕྱིན་གྱི་གཞུང་ལས་རང་བཞིན་མྱང་འདས། ལྷག་བཅས་མྱང་འདས། ལྷག་མེད་མྱང་འདས། མི་གནས་པའི་མྱང་འདས་སོགས་ཀྱི་རྣམ་གཞག་གསུངས་པ་ལྟར་གྱི་གློ་བུར་རྣམ་དག་གི་ཁྱད་པར་དང་ལྡན་པའི་མྱང་འདས་ཡོང་ཐུབ་པའི་གཞི་རྩ་རང་བཞིན་རྣམ་པར་དག་པའི་རྒྱུ་མཚན་གྱིས་ཡིན་པས་ཞིབ་ཏུ་དཔྱད་ན་སེམས་ཀྱི་ཆོས་ཉིད་རང་ལ་ཐུག་པ་ཡིན།

དེ་ལྟ་བུའི་སེམས་ཀྱི་ཆོས་ཉིད་ནི། དེ་བཞིན་གཤེགས་པ་རྣམས་བྱུང་ཡང་རུང་མ་བྱུང་ཡང་རུང་སེམས་ཀྱི་ཆོས་ཉིད་ནི་གནས་པ་ཁོ་ནའོ། །ཞེས་གསུངས་པ་ལྟར་སེམས་ཀྱི་ཆོས་ཉིད་དེ་དངོས་པོའི་གཤིས་ལུགས་ཡིན་པས་དུས་གཏན་དུ་གནས་པ་ཞིག་ཡིན། དེ་ལྟར་བཅོམ་ལྡན་འདས་ཀྱིས་འགོག་བདེན་ཞེས་གསུངས་པའི་གཙོ་བོ་ནི་ཉོན་མོངས་སྤངས་པའི་བྲལ་བའི་ཡོན་ཏན་ཏེ་ཐར་པ་ལ་འཇོག་ལ། དེ་ལ་ཡང་ནང་གསེས་ཀྱིས་ཐམས་ཅད་མཁྱེན་པའི་སའི་ངོ་བོ་ཉིད་སྐུར་གྱུར་པའི་འགོག་བདེན་མཐར་ཐུག་དེ་དང་། དེ་ཡོང་བ་ཡང་སྤང་བྱ་ཆེ་རིམ་སྟེ་རགས་པ་ལ་ཆེན་པོར་བསྙད་པའི་ཆེ་རིམ་ནས་སྤོང་བ་དང་། གཉེན་པོ་ཆུང་རིམ་སྟེ་སྤང་བྱ་རགས་པའི་རིགས་རྣམས་གཉེན་པོ་སྟོབས་ཆུང་ངུ་ཞིག་གིས་ཀྱང་སྤོང་ནུས་ཤིང་། སྤང་བྱ་ཆེས་ཕྲ་རུ་ཕྱིན་པའི་ཚེ་གཉེན་པོ་ཧ་ཅང་སྟོབས་ཆེ་བ་ཞིག་གིས་མ་གཏོགས་སྤོང་མི་ནུས་པས་གཉེན་པོ་ཆུང་རིམ་གྱིས་སྤང་བྱ་རྣམས་རིམ་གྱིས་སྤངས་ཏེ་སྤང་བྱ་གང་རུང་གཏན་དུ་སྤངས་པའི་མཚམས་དེར་འགོག་བདེན་མངོན་དུ་བྱེད་པ་སོགས་འགོག་བདེན་ལ་རིམ་པ་ཧ་ཅང་མང་པོ་ཡོད།

དེ་ལྟར་ངེས་ལེགས་ཐར་པའི་གོ་འཕང་སྒྲུབ་པའམ་ངེས་ལེགས་ཐམས་ཅད་མཁྱེན་པའི་གོ་འཕང་སྒྲུབ་པ་གང་ཡིན་ཀྱང་ཆོས་རབ་ཏུ་རྣམ་འབྱེད་ཀྱི་ཤེས་རབ་ཀྱི་སྟེང་ནས་སྒྲུབ་པ་ལས་ཐབས་གཞན་མེད། ཤེས་རབ་དེ་ཡང་མཐོང་ཆོས་ཀྱི་ལྷ་ལ་སོགས་པ་འགའ་ཞིག་གནས་ཚུལ་ཐ་དད་ལས་དེ་མིན་མིའི་ལུས་རྟེན་ལ་མ་གཏོགས་མེད། དེར་བརྟེན་མངོན་མཐོའི་གོ་འཕང་ངེས་པར་བསྒྲུབ་དགོས་པ་ཡིན། ཉེ་བར་ལེན་པའི་ཕུང་པོ་འདི་མཐར་དོར་བྱ་ཡིན་ཡང་ཕུང་པོ་འདི་ཉིད་རྒྱུ་དང་བཅས་པ་སྤོང་བྱེད་ཀྱི་གཉེན་པོ་དེ་མིའི་ཉེར་ལེན་གྱི་ཕུང་པོའམ་ལུས་རྟེན་འདི་ཁོ་ནའི་སྟེང་ནས་མ་གཏོགས་སྒྲུབ་ཐབས་མེད་པས་མཐར་ཐུག་ངེས་ལེགས་སྒྲུབ་པར་གནས་སྐབས་མངོན་མཐོ་ངེས་པར་བསྒྲུབ་དགོས་པར་གྱུར་ཡོད། དེས་ན་གནས་སྐབས་ཀྱི་བསྒྲུབ་བྱ་མངོན་མཐོའི་གོ་འཕང་བརྒྱུད་མཐར་ཐུག་གི་བསྒྲུབ་བྱ་ངེས་ལེགས་བསྒྲུབ་དགོས་པ་ཡིན།

མ་ལེ་ཤི་ཡའི་དད་ལྡན་པས་ཞུས་ངོར་སྩལ་བའི་ལམ་གཙོའི་སྔོན་འགྲོའི་བཤད་པ།

ཕྱི་ལོ་ ༢༠༡༣ ཕྱི་ཟླ་ ༡༡ ཚེས་ ༡༡ ཉིན་མ་ལེ་ཤི་ཡའི་དད་ལྡན་པ་ཁག་ཅིག་གིས་ཞུས་ངོར་བཞུགས་སྒར་ཐེག་ཆེན་ཆོས་གླིང་གཙུག་ལག་ཁང་དུ་སྩལ་བའི་ལམ་གཙོའི་བཀའ་ཁྲིད་ཀྱི་སྔོན་འགྲོའི་བཤད་པ།

དེ་རིང་འདིར་ལོ་མང་སྔོན་ནས་ངོ་ཤེས་སུ་གྱུར་པ་མ་ལེ་ཤི་ཡའི་ཆོས་གྲོགས་ཁོང་དང་ཁོང་གི་ཆོས་ཚོགས་ཀྱི་མི་སྣ་འགའི་རེ་སྐུལ་ལྟར་ལམ་གཙོའི་ཁྲིད་ཅིག་འདོན་རྒྱུ་བྱས་པ་ཡིན། ཁྱེད་རང་གྲྭ་པ་བྱས་ཏེ་ལོ་ཇི་ཙམ་ཕྱིན་ནམ། ཞེས་བཀའ་རྩད་གནང་བར། ལོ་ཉི་ཤུ་ཙམ་ཕྱིན་སྐོར་ཞུས། གྲྭ་པ་བྱས་ཏེ་ལོ་ཉི་ཤུ་ཙམ་ཕྱིན་པ་རེད། འགྱུར་བ་མེད་པར་གནས་ཐུབ་པ་བྱུང་སོང་། ཧ་ཅང་ཡག་པོ་ཡིན། ཉེ་ཆར་ངོས་རང་སྒྲོལ་མའི་ཐུན་ཞིག་ལ་བསྡད་པ་དེའི་མཇུག་ཏུ་དགེ་བའི་ཚུལ་དུ་༸གོང་ས་ལྔ་པ་ཆེན་པོའི་དག་སྣང་ཡང་གསང་རྒྱ་ཅན་ཁོངས་སྒྲོལ་དཀར་གྱི་རྗེས་གནང་དང་འབྲེལ་བའི་ཚེ་དབང་ཞིག་བཞུགས་པ་རྒྱུན་དུ་འདོན་མུས་ལྟར་འདིར་ཡང་ལམ་གཙོའི་ཁྲིད་དང་སྦྲགས་ཏེ་འདོན་རྒྱུ་ཡིན། དབུས་སུ་སྒྲོལ་དཀར་དང་གཡས་སུ་ཁྲོ་གཉེར་ཅན་མ། གཡོན་དུ་སེང་ལྡེང་ནགས་ཀྱི་སྒྲོལ་མ་སྟེ་སྒྲོལ་མ་གཙོ་འཁོར་གསུམ་གྱི་ཆོ་ག་དེ་རྒྱུན་འདོན་བྱེད་ཀྱི་ཡོད། དེས་ན་སྔོན་དུ་ངོས་ཀྱིས་སྒྲུབ་ཞག་བྱ་རྒྱུ་ཡིན་པས་དེའི་རིང་ཁྱེད་ཚོས་སྒྲོལ་བསྟོད་བཏོན་ན་ལེགས་པོ་ཡོད། ཅེས་གསུངས་ཏེ་སྒྲུབ་ཞག་མཛད་མཐར། ཤེར་སྙིང་དང་ཉན་ཐོས་ཞི་ཚོལ་མ་སོགས་གསུངས་ནས་བཀའ་ཆོས་དབུ་འཛུགས་པར་མཛད།

སྒྲ་ཇི་བཞིན་པ་མིན།

ཆོས་འཆད་ཉན་གང་གི་སྐབས་སུ་ཡང་ཀུན་སློང་རྣམ་པར་དག་པའི་ཐོག་ནས་ཉན་བཤད་བྱ་དགོས་པ་ཡིན། དེ་ལ་ལམ་ལོག་པ་ལས་ཁྱད་པར་དུ་འབྱེད་བྱེད་སྐྱབས་འགྲོ། ལམ་དམན་པ་ལས་ཁྱད་པར་དུ་འབྱེད་བྱེད་སེམས་བསྐྱེད་ཅེས་གསུངས་པ་ལྟར་འཆད་པ་པོའི་ངོས་ནས་ཀྱང་སྐྱབས་འགྲོ་དང་སེམས་བསྐྱེད་གཉིས་ཀྱིས་ཟིན་པར་བྱས་ཏེ་ཀུན་སློང་རྣམ་པར་དག་པའི་སྒོ་ནས་འཆད་དགོས་པ་དང་། ཉན་པ་པོའི་ངོས་ནས་ཀྱང་དེ་ལྟ་བུའི་ཀུན་སློང་རྣམ་པར་དག་པ་ཞིག་གསལ་བཏབ་པའི་སྒོ་ནས་ཉན་དགོས། རྒྱུན་དུ་ཕྱག་ལེན་ལ་སངས་རྒྱས་ཆོས་ཚོགས་མ་ཚར་གསུམ་མཉམ་དུ་བཏོན་ཏེ་ཀུན་སློང་བཅོས་དགོས་པར་གསུངས་པ་ལྟར་སངས་རྒྱས་ཆོས་ཚོགས་མའི་ནང་དོན་ལ་བསམ་བློ་བཏང་སྟེ་འདོན་དགོས་པ་ལས། དོན་ལ་བསམ་བློ་མི་གཏོང་བར་ཚིག་ཙམ་ལན་གསུམ་བཏོན་པར་ངོ་མཚར་ཆེ་རྒྱུ་གང་ཡང་མེད། ཚིག་སྐམ་པོ་ནེ་ཙོས་ཀྱང་འདོན་ཤེས། འོན་ཀྱང་དེ་ལ་བརྟེན་ནས་ཕན་ཡོན་ཆེན་པོ་འཐོབ་རྒྱུ་ཧ་ཅང་ཁག་པོ་རེད། སྤྱིར་གཟུངས་སྔགས་བཀླགས་པ་ཙམ་གྱིས་འགྲུབ་ཅེས་པ་ལྟ་བུའི་ཕན་ཡོན་གསུངས་པ་ཡོད་ཀྱང་དེ་དག་ལ་དགོས་པ་ཡོད་པ་ལས་སྒྲ་ཇི་བཞིན་པར་ཁས་བླང་རྒྱུ་ཤིན་ཏུ་དཀའ། གལ་ཏེ་གཟུངས་ལ་སོགས་པ་བཀླགས་པ་ཙམ་གྱིས་དོན་འགྲུབ་ན་བཅོམ་ལྡན་འདས་ཉིད་ཀྱིས། ཐུབ་རྣམས་སྡིག་པ་ཆུ་ཡིས་མི་འཁྲུ་ཞིང་། །འགྲོ་བའི་སྡུག་བསྔལ་ཕྱག་གིས་མི་སེལ་ལ། །ཉིད་ཀྱི་རྟོགས་པ་གཞན་ལ་སྤོ་མིན་ཏེ། །ཆོས་ཉིད་བདེན་པ་བསྟན་པས་གྲོལ་བར་མཛད། །ཅེས་གསུངས་པ་དང་ནང་འགལ་དུ་འགྱུར་བ་ཡིན།

དེ་བཞིན་དུ་གཟུངས་སྔགས་བཟླས་པ་ཙམ་གྱིས་གྲོལ་ན་ཤིན་ཏུ་རྒྱ་ཆེ་བའི་ཆོས་ཀྱི་ཕུང་པོ་བརྒྱད་ཁྲི་བཞི་སྟོང་གསུངས་དགོས་དོན་མེད་ལ། ཀླུ་སྒྲུབ་ཡབ་སྲས་ལ་སོགས་པ་དེ་དག་གིས་ཀྱང་གཟུངས་སྔགས་ལྟ་བུ་བགྲངས་ཏེ་བཞུགས་ན་འགྲིག་ཚོད་རེད། འོན་ཀྱང་དེ་ལྟར་མ་བཞུགས་པར་རང་གིས་ཀྱང་ཉམས་བཞེས་ཧ་ཅང་རྒྱ་ཆེན་པོ་གནང་ཞིང་། ཕྱི་རབས་ཀྱི་གདུལ་བྱའི་དོན་དུ་ཡང་ལེགས་བཤད་ཧ་ཅང་མང་པོ་མཛད་པ་སོགས་མདོར་ན། བཀའ་འགྱུར་པོད་བརྒྱ་ལྷག་དང་བསྟན་འགྱུར་པོད་ཉིས་བརྒྱ་ལྷག་ཅིག་ཡོད་པ་དེ་དག་སེམས་འདུལ་ཐབས་ཀྱི་ཆེད་དུ་གསུངས་ཤིང་། སེམས་འདུལ་བ་ལ་ཐོག་མར་གདུལ་བར་བྱ་རྒྱུའི་སེམས་ཀྱི་རྣམ་གཞག་ཇི་བཞིན་ངེས་པ་ཞིག་དགོས་པས་གཞུང་དེ་དག་གི་ནང་གཞི་ཡི་གནས་ཚུལ་ལས་བརྩམས་པའི་འགྲེལ་བཤད་ཤིན་ཏུ་རྒྱ་ཆེན་པོ་དེ་དག་མཛད་ཡོད།

གང་ལྟར་སངས་རྒྱས་པའི་ཆོས་ཀྱི་འགྲོ་སྟངས་ནི། ཆོས་ཉིད་བདེན་པ་བསྟན་པས་གྲོལ་བར་མཛད། །ཅེས་གསུངས་པ་ལྟར་བཅོམ་ལྡན་འདས་ཀྱིས་བསྟན་པའི་ཆོས་རྣམས་ཀྱི་ཡིན་ལུགས་ཇི་ཡིན་ཤེས་པར་བྱས། རང་རེའི་ཤེས་རྒྱུད་ཀྱི་སྟེང་དུ་རང་ཆས་སུ་ཡོད་པའི་རྣམ་དཔྱོད་ཀྱི་ནུས་པ་དེ་དག་ལེགས་པར་སད་པར་བྱས་ཏེ་ཕྱིན་ཅི་ལོག་གི་བློ་དང་དེས་བསྐྱེད་པའི་ཉེས་སྤྱོད་དང་སྡུག་བསྔལ་རྣམས་སེལ་ཐབས་ཀྱིས་གྲོལ་དགོས་པ་ལས། གཟུངས་སྔགས་བགྲང་བ་ཙམ་གྱིས་གྲོལ་བ་འཐོབ་ནུས་པ་ཤིན་ཏུ་དཀའ་ལ། འདིར་ཡང་སངས་རྒྱས་ཆོས་ཚོགས་མའི་ནང་དོན་ལ་གང་ཡང་མི་སེམས་པར་ཚིག་ཙམ་ཞིག་གྲངས་འབུམ་གཅིག་བཏོན་ཡང་། དེ་ལ་བརྟེན་ནས་ཕན་ཡོན་ཕྲན་བུ་འཐོབ་པ་ཡོང་སྲིད་མོད་གྲོལ་བ་འཐོབ་པ་ཤིན་ཏུ་དཀའ་བ་ཡིན།

ཕྱི་ནང་གི་སྐྱབས་འགྲོའི་ཁྱད་པར།

རྒྱུན་དུ་ཞུ་བཞིན་པ་ལྟར། སངས་རྒྱས་ཆོས་དང་ཚོགས་ཀྱི་མཆོག་རྣམས་ལ། །བྱང་ཆུབ་བར་དུ་བདག་ནི་སྐྱབས་སུ་མཆི། །ཞེས་པས་སྐྱབས་འགྲོ་བསྟན། སྤྱིར་སངས་རྒྱས་པའི་ཆོས་ཀྱིས་མཚོན་པའི་འཛམ་བུ་གླིང་འདིའི་སྟེང་གི་ལྟ་གྲུབ་ཡོད་པའི་ཆོས་ལུགས་ཚང་མས་རང་རང་གི་ལུགས་ལ་སྐྱབས་གནས་མཐར་ཐུག་གི་རྣམ་གཞག་ཅིག་གཅིག་གྱུར་དུ་གསུང་གི་ཡོད་ལ། དེ་ལྟ་བུའི་སྐྱབས་གནས་མཐར་ཐུག་དེར་བློ་ལིང་འགེལ་གྱིས་སྐྱབས་སུ་འགྲོ་བའི་ཚུལ་ཡང་གཅིག་གྱུར་དུ་གསུངས། སྐྱབས་གནས་མཐར་ཐུག་དེར་བློ་ལིང་འགེལ་གྱི་སྐྱབས་འགྲོ་ཤུགས་དྲག་ཅིག་ཡོང་བའི་དོན་དུ་འགའ་ཞིག་གིས་སྐྱབས་ཡུལ་དེ་ཉིད་སྣོད་བཅུད་ཐམས་ཅད་ཀྱི་བྱེད་པ་པོ་དང་འཇིག་རྟེན་གྱི་བཀོད་པ་པོ་ཡིན་ཞེས་རྗོད་ཀྱི་ཡོད། དཀོན་མཆོག་འཇིག་རྟེན་གྱི་བཀོད་པ་པོ་ཡིན་ཟེར་བ་དཀོན་མཆོག་ལ་དམིགས་པའི་དད་པ་དང་ཡིད་ཆེས་རྩེ་གཅིག་པ་ཡོང་བའི་དོན་དུ་གསུངས་པ་ཧ་ཅང་གསལ་པོ་རེད།

དེ་ལྟར་སྐྱབས་སུ་འགྲོ་བ་ཙམ་ཆོས་ལུགས་ཚང་མར་ཡོད་ཀྱང་སངས་རྒྱས་པ་རྣམས་ཀྱི་སྐྱབས་སུ་འགྲོ་སའི་ཡུལ་ནི། དཔལ་ལྡན་ཟླ་བ་གྲགས་པས། སངས་རྒྱས་ཆོས་དང་དགེ་འདུན་ནི། །ཐར་པ་འདོད་པ་རྣམས་ཀྱི་སྐྱབས། །ཞེས་གསུངས་པ་ལྟར་དཀོན་མཆོག་གསུམ་ཡིན་ཞིང་། དེ་རྣམས་ལ་ཐར་པ་འཐོབ་ཕྱིར་སྐྱབས་སུ་འགྲོ་བ་ཡིན། སྤྱིར་ཐར་པ་ཙམ་མུ་སྟེགས་པའི་གཞུང་དུ་ཡང་གསུངས། དཔེར་ན། གཅེར་བུ་པའི་ལུགས་ཀྱིས་ནམ་མཁའི་སྟེང་དུ་གདུགས་དཀར་པོ་ཁ་གྱེན་དུ་བསླངས་པ་ལྟ་བུའི་གནས་ཤིག་ལ་ཐར་པར་བཤད་དེ་དེར་སྐྱེས་པ་ཐར་པ་ཐོབ་པའི་ཚད་དུ་འཇོག་པ་ལྟ་བུ་ཡིན། ནམ་མཁའི་སྟེང་ཞེས་པ་ལྟོས་ས་ལྟོས་འཇོག་གིས་བཤད་དགོས་པ་མ་གཏོགས་སྤྱིར་བཏང་སྟེང་ཞེས་བཤད་དཀའ།

སངས་རྒྱས་པའི་ཆོས་དེ་རྟེན་འབྱུང་གི་ལྟ་གྲུབ་ལ་བརྟེན་པའི་ཆོས་ལུགས་ཤིག་ཡིན་ཞིང་། རྟེན་འབྱུང་གི་ལྟ་གྲུབ་དང་འབྲེལ་ནས་ཐར་པའི་རྣམ་གཞག་གསུངས་པས་རྣམ་གཞག་འདི་ཉིད་འཛམ་བུ་གླིང་འདིའི་སྟེང་གི་ཆོས་ལུགས་གཞན་གང་དང་ཡང་མ་འདྲ་བ་ཞིག་ཡིན། དེ་ཡང་རྟེན་འབྱུང་གི་དོན་ལ་ཕྱིན་ཅི་ལོག་ཏུ་རྟོག་པའི་བློས་མི་འདོད་པའི་སྡུག་བསྔལ་རྣམས་འདྲེན་པར་བྱེད་ལ། དེ་ལས་ཐར་བར་བྱེད་པ་ལ་དོན་གང་ལ་ཕྱིན་ཅི་ལོག་ཏུ་རྟོག་པའི་དབང་གིས་སྡུག་བསྔལ་འདྲེན་པར་བྱེད་པའི་ཕྱིན་ཅི་ལོག་གི་བློ་དེ་ཉིད་སེལ་ཐབས་བྱེད་དགོས་ལ། དེ་ལ་རྟེན་ཅིང་འབྲེལ་བར་འབྱུང་བའི་དོན་ཕྱིན་ཅི་མ་ལོག་པར་རྟོགས་པའི་སྒོ་ནས་བསལ་དགོས་པ་ལས་ཐབས་གཞན་མེད།

དེས་ན་འཁོར་བའི་རྩ་བ་བདག་འཛིན་ལ་ཐུག་པས་སངས་རྒྱས་བཅོམ་ལྡན་འདས་ཀྱིས་རྟེན་འབྱུང་གསུངས་པས་བདག་མེད་པའི་ལྟ་བ་རང་གི་ངང་གིས་འཐོན་འོང་བ་ཡིན། དེ་ལྟར་སངས་རྒྱས་པའི་ཆོས་ཀྱིས་བདག་མེད་པའི་ལྟ་བ་རྨང་གཞིར་བྱས་ཏེ་ཐར་པའི་རྣམ་གཞག་གསུང་བཞིན་ཡོད་ལ། དེ་ལྟ་བུའི་ཐར་པ་བསྒྲུབ་པ་ལ་སྐྱབས་སུ་འགྲོ་ཡུལ་སངས་རྒྱས་དང་ཆོས་དང་དགེ་འདུན་གསུམ་ལས་གཞན་མེད་ཅེས་གསུངས་པ་ཡིན། སྤྱིར་འཕྲལ་སེལ་གྱི་སྡུག་བསྔལ་ཙམ་སེལ་བ་དང་མངོན་མཐོ་ལྷ་མིའི་གོ་འཕང་འཐོབ་པ། དེ་བཞིན་དུ་བསམ་གཏན་དང་གཟུགས་མེད་ཀྱི་ཏིང་ངེ་འཛིན་མངོན་དུ་བྱས་ཏེ་ཁམས་གོང་མར་སྐྱེ་བ་ལེན་པ་ལྟ་བུ་སྟོན་པ་གཞན་གྱི་ལུགས་ལ་བརྟེན་ནས་ཀྱང་བསྒྲུབ་ནུས། འོན་ཀྱང་བདག་མེད་པའི་ལྟ་བ་དང་འབྲེལ་བའི་ཐར་པ་ཞེས་པ་དེ་སྐྱབས་ཡུལ་སངས་རྒྱས་དང་ཆོས་དང་དགེ་འདུན་གསུམ་པོ་འབའ་ཞིག་ལ་བརྟེན་ནས་མ་གཏོགས་བསྒྲུབ་མི་ནུས་པར་གསུངས། འོ་ན་སངས་རྒྱས་དང་ཆོས་དང་དགེ་འདུན་གསུམ་པོ་དེ་ཇི་ལྟ་བུ་ཞིག་ཡིན་ནམ་སྙམ་ན། སྤྱིར་པཱ་ལིའི་གཞུང་ལས་ཀྱང་སྐྱབས་གསུམ་གྱི་རྣམ་གཞག་གསུངས་པ་ལྟ་བུ་གཞུང་གཞན་དང་གཞན་ལས་ཀྱང་གསུངས་པ་ཡོད་མོད། འགྲེལ་བཤད་དཔྱིས་ཕྱིན་པའམ་རྒྱས་ཤོས་དེ་རྒྱུད་བླ་མའི་ནང་གསུངས།

རྡོ་རྗེའི་གནས་བདུན་སངས་རྒྱས་ཆོས་ཚོགས་མ་དང་སྦྱར་བ།

དེ་ཡང་རྒྱུད་བླ་མར་སངས་རྒྱས་དང་ཆོས་དང་དགེ་འདུན་སོགས་རྡོ་རྗེའི་གནས་བདུན་གསུངས་ཤིང་། བསྟན་པ་འདིའི་དབང་དུ་བྱས་ཏེ་དེ་དག་གི་བྱུང་རིམ་བཤད་ན། ཐོག་མར་རྒྱ་གར་གྱི་རྒྱལ་པོ་ཟས་གཙང་ལ་སྲས་གཞོན་ནུ་དོན་གྲུབ་སྐུ་འཁྲུངས། ཁོང་གིས་ཐུན་མོང་བའི་སྣང་ངོར་སྐྱེ་རྒ་ན་འཆི་ལ་སོགས་པའི་ཕྱི་ནང་གི་རྐྱེན་གཟིགས་པ་ལས་ཁྱིམ་ནས་ཁྱིམ་མེད་པར་རབ་ཏུ་བྱུང་སྟེ་ལོ་དྲུག་དཀའ་སྤྱད་མཛད། འབྱུང་འགྱུར་གདུལ་བྱར་བསྟན་པར་བྱ་བའི་བདེན་བཞི་ཕྲ་རགས་ཀྱི་རྣམ་གཞག་ལ་དགོངས་པ་ཞིབ་ཏུ་བཞེས། རྡོ་རྗེ་གདན་དུ་ཐུན་མོང་གདུལ་བྱའི་སྣང་ངོར་སངས་རྒྱས་པའི་མཛད་པ་མཛད་དེ་སངས་རྒྱས་ཐོག་མར་བྱུང་།

དེ་ནས་བཅོམ་ལྡན་འདས་ཀྱིས་ཀུན་ཤེས་ཀཽཎྜི་ནྱ་ལ་སོགས་པར་བདེན་བཞིའི་ངོ་བོ་ལ་བཟླས་པ་དང་བྱ་བ་ལ་བཟླས་པ། བྱ་བ་འབྲས་བུ་དང་བཅས་པ་ལ་བཟླས་པའི་ལུང་གི་ཆོས་འཁོར་བསྐོར། དེ་ལ་བརྟེན་ནས་འཁོར་ལྔ་སྡེའི་རྒྱུད་ལ་རྟོགས་པའི་ཆོས་འཁོར་སྐྱེས་ཏེ་འཕགས་ལམ་འཐོབ་པའི་ཚེ་ཆོས་དཀོན་མཆོག་མངོན་དུ་བྱས་པ་དང་། དེ་མངོན་དུ་བྱས་པས་རང་རྒྱུད་ལྡན་གྱི་གང་ཟག་འཕགས་པའི་དགེ་འདུན་དུ་གྱུར་པས་དགེ་འདུན་དཀོན་མཆོག་བྱུང་། དེ་ལྟར་བསྟན་པ་གཅིག་གི་གོ་རིམ་ལྟར་སངས་རྒྱས་དང་ཆོས་དང་དགེ་འདུན་གསུམ་པོའི་བྱུང་རིམ་དེ་འདྲ་ཡིན།

དེ་ལྟར་བྱོན་ཟིན་པའི་གཞན་རྒྱུད་ཀྱིས་བསྡུས་པའི་དཀོན་མཆོག་གསུམ་གྱིས་རང་ཉིད་ལ་མཆོག་གསུམ་གྱི་གོ་འཕང་མངོན་དུ་བྱེད་པའི་རྐྱེན་བྱེད་པས་རྒྱུ་སྐྱབས་ཞེས་བརྗོད་ལ། དེ་དག་ལ་སྐྱབས་སུ་མཆི་བའི་དགོས་དོན་ནི། སངས་རྒྱས་ཆོས་དང་ཚོགས་ཀྱི་མཆོག་རྣམས་ལ། །བྱང་ཆུབ་བར་དུ་བདག་ནི་སྐྱབས་སུ་མཆི། །ཞེས་གསུངས་པ་ལྟར་རང་ཉིད་བྱང་ཆུབ་འཐོབ་པའི་དོན་དུ་ཡིན། འཐོབ་བྱའི་བྱང་ཆུབ་ལ་ཉན་ཐོས་ཀྱི་བྱང་ཆུབ་དང་རང་སངས་རྒྱས་ཀྱི་བྱང་ཆུབ། ཐེག་ཆེན་གྱི་བྱང་ཆུབ་གསུམ་དུ་ཡོད་པ་ལས་སྐབས་འདིར་འགྲོ་བ་སེམས་ཅན་རྣམས་ལ་ཕན་བདེ་སྒྲུབ་པའི་དོན་དུ་མངོན་དུ་བྱ་རྒྱུའི་བྱང་ཆུབ་གསུང་བཞིན་ཡོད་པས་བྱང་ཆུབ་ཆེན་པོར་གོ །ཉན་རང་གི་བྱང་ཆུབ་ཙམ་ཐོབ་པས་རང་དོན་དུ་ཉོན་སྒྲིབ་སྤངས་པའི་བྲལ་བའི་ཡོན་ཏན་མངོན་དུ་བྱེད་ཀྱང་། གདུལ་བྱའི་ཁམས་དང་མོས་པའི་ཆ་རྐྱེན་སྨིན་ཡང་རང་ངོས་ནས་གཞན་དོན་མཐར་ཕྱིན་པ་བསྒྲུབ་པའི་ནུས་པ་ད་དུང་ཐོབ་མེད། གཞན་དོན་འབད་མེད་ལྷུན་འགྲུབ་ཏུ་འབྱུང་བའི་ནུས་པ་ཐོབ་པར་ཇི་ལྟ་ཇི་སྙེད་ཀྱི་དོན་ཅིག་ཅར་དུ་མཁྱེན་པའི་མཁྱེན་པའི་ཡེ་ཤེས་མངོན་དུ་བྱེད་དགོས། དེ་ལྟ་བུའི་བྱང་ཆུབ་ཆེན་པོའི་གོ་འཕང་མ་འཐོབ་ཀྱི་བར་དུ་སྐྱབས་སུ་མཆི་བར་བྱ་ཞེས་གསུངས་པ་ཡིན།

བྱང་ཆུབ་ཅེས་པ་ཅི་འདྲ་ཞིག་ལ་བརྗོད་ཅེ་ན། རྒྱུད་བླ་མར་རྒྱུ་སྐྱབས་གསུམ་པོ་གསུངས་པའི་རྗེས་སུ་ཁམས་བདེ་བར་གཤེགས་པའི་སྙིང་པོ་ཞེས་པ་དེ་གསུངས་ཡོད། དེ་བཞིན་གཤེགས་པའི་སྙིང་པོ་རང་རྒྱུད་ལ་ཡོད་པའི་དབང་གིས་ཆོས་དཀོན་མཆོག་ལམ་བདེན་མངོན་དུ་བྱེད་ནུས་ཤིང་། ས་ལམ་རིམ་གྱིས་བགྲོད་དེ་བྲལ་བའི་ཡོན་ཏན་རིམ་པས་མངོན་དུ་བྱས་ནས་མཐར་སྒྲིབ་པ་མཐའ་དག་སྤངས་པའི་བྲལ་བའི་ཡོན་ཏན་མཐར་ཐུག་པ་དེ་འཐོབ་ནུས་པ་ཡོང་། དེ་ལྟར་ཡོང་བའི་རྒྱུ་མཚན་ནི་སེམས་རང་བཞིན་གྱིས་འོད་གསལ་བའི་གནད་ལ་ཐུག་ཡོད། སེམས་རང་བཞིན་གྱིས་འོད་གསལ་བ་ཡིན་ཡང་གནས་སྐབས་སེམས་སྟེང་གི་ནུས་པ་ཡོངས་སུ་རྫོགས་པ་སད་མ་ཐུབ་པའི་རྒྱུ་མཚན་ནི་སྒྲིབ་པས་བསྒྲིབས་པའི་རྒྱུ་མཚན་གྱིས་ཡིན་ལ། སྐབས་འདིའི་ཁམས་བདེ་གཤེགས་སྙིང་པོ་དེ་སྒྲིབ་པ་མ་སྤངས་པའི་སེམས་ཀྱི་ཆོས་ཉིད་ལ་འཇོག །

སྡུག་བསྔལ་གྱི་རྩ་བ་མི་ཤེས་པར་ཐུག་ཅིང་མི་ཤེས་པ་ཕྱིན་ཅི་ལོག་གི་བློ་ཡིན་པས་དེ་ལ་ནམ་ཡང་ཕྱིན་ཅི་མ་ལོག་པའི་བློ་ཡི་འགལ་ཟླ་ཡོད། རང་རེའི་རྒྱུད་ལ་ཕྱིན་ཅི་མ་ལོག་པའི་བློ་སྐྱེས་མ་སྐྱེས་ཀྱི་ཁྱད་པར་ཙམ་ལས་སྤྱིར་བདེན་པ་ལ་ཕྱིན་ཅི་ལོག་ཏུ་རྟོག་པའི་བློ་ཞིག་ཡིན་ཕྱིན་དེ་ལ་དུས་ནམ་གྱི་ཚེ་ཡང་དངོས་པོའི་གནས་ཚུལ་ཇི་བཞིན་ཤེས་པའི་ཕྱིན་ཅི་མ་ལོག་པའི་བློ་འགལ་ཟླའི་ཚུལ་དུ་གནས་པས་ནམ་གཉེན་པོ་དང་འཕྲད་པའི་ཚེ་སྤོང་ནུས་པའི་གློ་བུར་བ་ཡིན་པར་གསུངས།

ཤེས་པ་ལ་ཐོག་མ་དང་མཐའ་མ་མེད་ལ་ཤེས་པ་བདེན་སྟོང་ལ་ཡང་ཐོག་མ་དང་མཐའ་མ་མེད། དེ་ལྟར་ཐོག་མ་དང་མཐའ་མ་མེད་པ་སངས་རྒྱས་ཀྱིས་མ་བྱས་ཤིང་སེམས་ཅན་གྱི་ལས་ཀྱིས་བྱས་པ་ཡང་མིན་པར་དངོས་པོའི་རང་བཞིན་ཡིན། རང་རེ་རྣམས་སེམས་ཀྱི་རང་བཞིན་ལ་རྨོངས་ཏེ་གནས་པས་སེམས་ཀྱི་ཡིན་ལུགས་སམ་རང་བཞིན་ཚུལ་བཞིན་དུ་ཤེས་པ་ཞིག་དགོས་ལ། དེ་ལྟར་ཤེས་པའི་བློས་སེམས་ཀྱི་ཡིན་ལུགས་ལ་ཕྱིན་ཅི་ལོག་ཏུ་རྟོག་པའི་བློའམ་དྲི་མ་བག་ཆགས་དང་བཅས་པ་སྤངས་པའི་བྲལ་བའི་ཁྱད་པར་དང་ལྡན་པའི་སེམས་ཀྱི་ཆོས་ཉིད་དེ་རྡོ་རྗེའི་གནས་བདུན་གྱི་ནང་ཚན་བྱང་ཆུབ་ཅེས་པ་དེ་ཡིན། དེ་ལྟ་བུའི་བྱང་ཆུབ་མངོན་དུ་བྱས་པ་ལས་རང་དོན་གྱི་ཡོན་ཏན་དང་གཞན་རྗེས་སུ་འཛིན་པའི་འཕྲིན་ལས་གཉིས་ཡོང་བཞིན་ཡོད།

དེས་ན། སངས་རྒྱས་ཆོས་དང་ཚོགས་ཀྱི་མཆོག་རྣམས་ལ། །བྱང་ཆུབ་བར་དུ་བདག་ནི་སྐྱབས་སུ་མཆི། །ཞེས་འདོན་པའི་སྐབས་གོང་གི་གནས་བདུན་པོའི་འགྲོ་སྟངས་ཁག་བློར་ཤར་བ་ཞིག་དགོས། དེ་དག་བློར་འཆར་བའམ་ཤེས་པ་ལ་ཐོག་མར་དེ་དག་ཐོས་དགོས། ཐོས་པའི་ཚེ་ཡང་དེ་ལྟར་ཡིན་པ་རེད་སྙམ་པ་ཙམ་གྱིས་ཀྱང་མི་ཕན་པས་ཐོས་དོན་ལ་ཡང་ནས་ཡང་དུ་བསམ་དགོས། དེ་ཡང་རང་གི་ཉམས་མྱོང་དང་སྦྲེལ་ཏེ་བསམ་དགོས་ཤིང་། དེ་ལྟར་ཡུན་རིང་བསམས་པ་ལས་དེ་ཁོ་ནར་མ་གཏོགས་འགྲོ་ས་མི་འདུག་སྙམ་དུ་སེམས་ཀྱི་གཏིང་ནས་ཐོས་དོན་ལ་ངེས་པ་རྙེད་པ་ཞིག་འོང་ལ། དེ་འདྲའི་ངེས་ཤེས་ལ་བསམ་བྱུང་གི་ངེས་ཤེས་ཞེས་བརྗོད་ཅིང་། ངེས་ཤེས་དེ་ལྟ་བུ་ཞིག་རྙེད་པའི་སྒོ་ནས་སྐྱབས་འགྲོ་བྱས་ན་ཚད་མས་དྲངས་པའི་སྐྱབས་འགྲོ་སྤུས་དག་པོ་འབྱུང་བ་ཡིན། ཁ་ནས་ཚིག་མང་པོ་བཏོན་མིན་ལ་མ་ལྟོས་པར་རྒྱུ་མཚན་ལ་བསམས་ཏེ་ཤེས་ནས་དད་པ་ཐོབ་པའི་སྐྱབས་འགྲོ་ཞིག་བྱུང་ན་སྐར་མ་གཅིག་ལས་མ་བསྒོམས་ཀྱང་། ནང་དོན་གང་ཡང་མ་ཤེས་པར་སྐྱབས་འགྲོའི་ཚིག་ལོ་ནས་ལོ་བསྟུད་བཏོན་པ་ལས་ཕན་ཡོན་ཆེ་ཞིང་བསྡུར་ཐབས་གཏན་ནས་མེད། དེས་ན་སྐྱབས་འགྲོའི་ནང་དོན་ཤེས་པའི་སྒོ་ནས་སྐྱབས་འགྲོ་བྱ་རྒྱུ་ཤིན་ཏུ་གལ་ཆེན་པོ་ཡིན།

སྔོན་གྱི་ལོ་ཙཱ་བ་རྣམས་ཀྱིས་ལེགས་སྦྱར་སྐད་དུ་སངས་རྒྱས་ཞེས་པའི་སྐད་དོད་ལ་ནང་དོན་གཉིས་ཡོད་པ་བོད་སྐད་དུ་མིང་ཚིག་གཅིག་གི་ནང་བསྡུས་ཏེ་སངས་རྒྱས་ཞེས་པའི་ཚིག་འདི་གསུངས། དེ་ཡང་སངས་ཞེས་པས་མུན་པ་སངས་པ་དང་དྲི་མ་སངས་པ། སྐྱོན་སངས་པའི་དོན་བསྟན་ཅིང་དེ་ཡང་གཉེན་པོ་བསྐྱེད་པའི་སྟོབས་ཀྱིས་སངས་པར་གོ །རྒྱས་ཞེས་པས་ཇི་ལྟ་ཇི་སྙེད་ཀྱི་དོན་དཔྱིས་ཕྱིན་པར་ཤེས་པ་ལ་བར་དུ་གཅོད་པའི་སེམས་སྟེང་གི་སྒྲིབ་པ་སྦྱངས་པའམ་སངས་པའི་ཚེ་ཇི་ལྟ་ཇི་སྙེད་ཀྱིས་བསྡུས་པའི་ཤེས་བྱ་མཐའ་དག་མཁྱེན་པ་གཅིག་གིས་སྐད་ཅིག་གཅིག་ལ་མཁྱེན་པའམ་ཁོང་དུ་ཆུད་པ་སྟེ་ཤེས་བྱ་མཐའ་དག་ལ་བློ་རྒྱས་པའི་དོན་བསྟན།

ཆོས་ཞེས་པ་དྷརྨ་སྟེ་འཛིན་པའི་དོན་ཡིན། འཛིན་ཞེས་པ་རྒྱུ་མི་ཤེས་པ་ལས་བསྐྱབས་ཏེ་མི་ཤེས་པའི་དབང་གིས་བྱུང་བའི་སྡུག་བསྔལ་ལས་གྲོལ་བར་བྱེད་པའི་དོན་ཡིན། དགེ་བ་ལ་འདུན་པ་ཞེས་པ་ནི་ཐོག་མར་ཐར་པ་ངོ་འཕྲོད་པ་དང་དེ་ནས་ཐར་པ་སྒྲུབ་འདོད་ཀྱི་བློ་བཅོས་མ་མིན་པ་རྒྱུད་ལ་སྐྱེས། ཐར་པ་སྒྲུབ་བྱེད་ཀྱི་ལམ་ཕྱིན་ཅི་མ་ལོག་པ་བློར་ཤར་ཏེ་བསྒོམས་པ་ལས་སྟོང་ཉིད་མངོན་སུམ་དུ་རྟོགས་པའི་འཕགས་ལམ་མངོན་དུ་བྱེད་ཅིང་སྐབས་དེར་གང་ཟག་དེ་ཉིད་འཕགས་པའི་དགེ་འདུན་དུ་གྱུར་པ་སྟེ། དགེ་བ་ཐར་པ་ལ་ངོས་བཟུང་སྟེ་དེ་ལ་འདུན་པ་ཞེས་པ་དེ་བྱུང་བ་ཡིན། དེ་ལྟར་ཐོག་མར་ཐོས་བྱུང་གི་གོ་བ་རྙེད། དེ་ནས་བསམ་བྱུང་གི་གོ་བ་རྙེད། དེ་ནས་ཉམས་མྱོང་ལ་སྦྱར་ཏེ་རིམ་པས་ཉམས་མྱོང་ཟབ་ཏུ་ཟབ་ཏུ་ཕྱིན་པའི་ཚེ་ཆོས་ལ་ཤེས་ནས་དད་པ་ཐོབ་པ་ཞེས་པ་དེ་ཡོང་བ་ཡིན། རང་ཅག་ཕལ་མོ་ཆེས་ཐར་པ་འཐོབ་པར་ཤོག་ཅེས་པ་དེ་ཚིག་ཙམ་དུ་འགྱུར་བཞིན་ཡོད།

དེ་ལྟར་སྐྱབས་སུ་འགྲོ་ཚུལ་བཤད་ནས་དེ་ནས་སེམས་བསྐྱེད་བཤད་པ་ལ། བདག་གིས་སྦྱིན་སོགས་བགྱིས་པའི་ཚོགས་རྣམས་ཀྱིས། །འགྲོ་ལ་ཕན་ཕྱིར་སངས་རྒྱས་འགྲུབ་པར་ཤོག །ཅེས་གསུངས་ཏེ། བྱང་ཆུབ་མངོན་དུ་བྱེད་པ་མཐའ་ཡས་པའི་མ་རྒན་སེམས་ཅན་ཐམས་ཅད་ལ་ཕན་པ་དང་བདེ་བ་སྒྲུབ་པའི་སླད་དུ་ཡིན་པས་ད་ལྟ་ནས་ལུས་ངག་ཡིད་གསུམ་གྱིས་ཅི་ཐུབ་ཐུབ་ཀྱིས་གཞན་དོན་བསྒྲུབ་དགོས་པ་ཡིན། དེ་ལ་བྱང་ཆུབ་སེམས་དཔའི་ཕྱིན་དྲུག་གི་སྤྱོད་པའི་སྐོར་རྣམས་ཉམས་སུ་བླང་དགོས་པར་གསུངས་པས་སྦྱིན་སོགས་ཕ་རོལ་ཏུ་ཕྱིན་པའི་ཉམས་ལེན་སོགས་དགེ་བ་གང་བསགས་འཕྲལ་སེལ་ཚེ་རིང་བ་དང་ནད་མེད་པ། ལོངས་སྤྱོད་ཆེ་བ། དབང་ཐང་རྒྱས་པ་ལྟ་བུ་རང་དོན་ཡིད་བྱེད་ཀྱི་དོན་དུ་ནམ་ཡང་མི་གཏོང་བར་གཞན་ཕན་འབའ་ཞིག་གི་བསམ་པས་བླ་མེད་རྫོགས་བྱང་འཐོབ་པའི་རྒྱུར་འགྱུར་བར་ཤོག་ཅེས་སྨོན་ལམ་འདེབས་པ་ཡིན།

ངོས་ཀྱིས་རྒྱུན་དུ། བདག་གིས་སྦྱིན་སོགས་བགྱིས་པའི་ཚོགས་རྣམས་ཀྱིས། །ཞེས་བརྗོད་ན་བསོད་ནམས་དང་ཡེ་ཤེས་ཀྱི་ཚོགས་གཉིས་ཀ་ཚང་བས་དེ་ལྟར་འདོན་དགོས་ཞེས་རྗོད་ཀྱི་ཡོད། བདག་གིས་སྦྱིན་སོགས་བགྱིས་པ་འདི་དག་གིས། །ཞེས་བརྗོད་ན་འདི་དག་ཅེས་པ་གང་ལ་ཡང་གོ་རུང་བ་ལྟ་བུ་ཞིག་དང་། བདག་གིས་སྦྱིན་སོགས་བགྱིས་པའི་བསོད་ནམས་ཀྱིས། །ཞེས་བརྗོད་ན་བསོད་ནམས་ཀྱི་ཚོགས་རྐྱང་པར་མ་གཏོགས་མི་གོ་བས་ཚོགས་རྣམས་ཀྱིས་ཞེས་འདོན་པ་ནང་དོན་ཟབ་པ་དང་གོ་རྒྱུ་ཆེ་བ་ཡོད། འོ་ན་གོང་གི་ཚིག་དེའི་ནང་ཡེ་ཤེས་ཀྱི་ཚོགས་སམ་བདག་མེད་པའི་དོན་གསལ་པོར་བསྟན་པ་མེད་པས་ཇི་ལྟར་ཡིན་ཞེ་ན། གོང་གི་གཞུང་དེས་བདག་མེད་པའི་དོན་བསྟན་ཏེ། བྱང་ཆུབ་བར་དུ་བདག་ནི་སྐྱབས་སུ་མཆི། །ཞེས་པའི་བདག་དང་། བདག་གིས་སྦྱིན་སོགས་བགྱིས་པའི་ཞེས་པའི་བདག་བརྗོད་པའི་ཚིག་གིས་བསྟན་པ་ཡིན། དེ་ཡང་བཅོམ་ལྡན་འདས་ཀྱིས་བདག་མེད་པའི་དོན་དགོངས་པར་བཅངས་ཏེ་བདེན་བཞིའི་ཆོས་འཁོར་བསྐོར་བའི་ཚེ་འཁོར་བ་འགྲུབ་བྱེད་ཀྱི་རྒྱུ་འབྲས་དང་ཐར་པ་འགྲུབ་བྱེད་ཀྱི་རྒྱུ་འབྲས་ཚན་པ་གཉིས་གསུངས་པ་ལས། གང་འཁོར་བ་པོའི་བདག་དེ་ལོགས་སུ་མ་གསུངས། དེའི་དགོས་པ་ནི། དེའི་ཚེ་དེའི་དུས་རྒྱ་གར་དུ་བདག་ཏུ་ལྟ་བའི་ལྟ་བ་དར་ཁྱབ་ཧ་ཅང་ཤུགས་ཆེན་པོ་ཡོད་པས་ལྟ་བ་དེ་དག་སེལ་བའི་དོན་དུ་ཆེད་དུ་གཉེར་ནས་བདག་ཅེས་པའི་ཚིག་ཙམ་ཡང་མ་གསུངས་པ་ལྟ་བུ་ཞིག་མཛད་ཡོད།

འདིར་སྐྱབས་འགྲོའི་ཚིག་འདོན་པ་ན་བདག་ཅེས་པའི་ཚིག་ཐོན་པའི་ཚེ། བདག་ཅེས་བྱ་བ་བདུད་ཀྱི་སེམས། །དེ་ནི་ལྟ་བར་གྱུར་པ་ཡིན། །འདུ་བྱེད་ཕུང་པོ་འདི་སྟོང་སྟེ། །དེ་ལ་བདག་ནི་ཡོད་མ་ཡིན། །ཞེས་པའི་གཞུང་གི་དོན་བློར་དྲན་པར་བྱ་དགོས་ཤིང་། རྩ་ཤེ་ལས་ཀྱང་། ཕུང་མིན་ཕུང་པོ་ལས་གཞན་མིན། །དེ་ལ་དེ་མེད་དེར་དེ་མེད། །དེ་བཞིན་གཤེགས་པ་ཕུང་ལྡན་མིན། །དེ་བཞིན་གཤེགས་པ་གང་ཞིག་ཡིན། །ཞེས་གསུངས་པ་འདོན་པ་བསྒྱུར་ཏེ། བདག་ཅེས་བྱ་བ་ཕུང་ལྡན་མིན། །བདག་ཅེས་བྱ་བ་གང་ཞིག་ཡིན། །ཞེས་བསམས་ན་བློར་འཆར་རྒྱུ་ཞིག་ཡོད། དེ་ལྟར་བསམས་ཏེ་བདག་མེད་པའི་དོན་ཤེས་པར་བྱས་ནས་དོན་གྱི་ངོས་ནས་སམ་ཕར་ངོས་ནས་གྲུབ་པ་མིན་པར་མིང་རྐྱང་བཏགས་ཡོད་ཙམ་གྱི་བདག་དེས་མཆོག་གསུམ་ལ་སྐྱབས་སུ་འགྲོ་བ་དང་། སྦྱིན་སོགས་ཀྱི་ཉམས་ལེན་གང་བྱས་གཞན་ཕན་ཁོ་ནའི་རྒྱུར་འགྱུར་བར་ཤོག་སྙམ་དུ་སྨོན་ལམ་གདབ་དགོས་པས་དོན་ལ་ཡེ་ཤེས་ཀྱི་ཚོགས་ཀྱང་ཚང་བ་ཡིན། འདི་དག་ཁྱེད་ཚོས་གོ་མྱོང་ཡོད་ཀྱང་གལ་པོ་ཆེ་ལ་ནན་ཏན་གྱི་ཚུལ་དུའམ་དྲན་གསོའི་ཚུལ་དུ་བསྐྱར་ཟློས་ཞུས་པ་ཡིན། དེ་ལྟ་བུའི་ཚིག་དོན་དྲན་བཞིན་པའི་སྒོ་ནས་སངས་རྒྱས་ཆོས་ཚོགས་མ་ལན་གསུམ་ཐོན་ཅིག །སངས་རྒྱས་ཆོས་ཚོགས་མ་ལན་གསུམ་གསུངས་མཚམས།

གང་གིས་ཐུགས་བརྩེ་ཉེར་བཟུང་ནས། །

ལྟ་བ་ཐམས་ཅད་སྤང་བའི་ཕྱིར། །

དམ་པའི་ཆོས་ནི་སྟོན་མཛད་པའི། །

གཽ་ཏམ་དེ་ལ་ཕྱག་འཚལ་ལོ། །

པཱ་ལི་དང་ལེགས་སྦྱར་གྱི་ཆོས་ཚུལ་གཉིས་ཀྱི་ཁྱད་པར།

གོང་དུ་ཞུས་པ་ལྟར་བཅོམ་ལྡན་འདས་ཀྱིས་བསྐོར་བའི་བདེན་བཞིའི་ཆོས་འཁོར་ལ་སོགས་པ་པཱ་ལི་དང་ལེགས་སྦྱར་གྱི་ཆོས་ཚུལ་གང་ཡིན་ཀྱང་སྡེ་སྣོད་གསུམ་གྱི་ཁོངས་སུ་མ་འདུས་པ་ཞིག་མེད། པཱ་ལིའི་ནང་གི་སྡེ་སྣོད་གསུམ་པོ་དེ་བདེན་བཞིའི་ཆོས་འཁོར་དང་འབྲེལ་བ་ཡོད། འདུལ་བའི་ཉམས་བཞེས་ལ་མཚོན་ན་སྡེ་པ་མི་འདྲ་བའི་དབང་གིས་ཕྲན་བུའི་ཁྱད་པར་ཡོད་ཀྱང་སྤྱི་ཡོངས་ཀྱི་ཆ་ནས་པཱ་ལི་དང་ལེགས་སྦྱར་གྱི་ཆོས་བརྒྱུད་གཉིས་གཅིག་གྱུར་ཡིན། པཱ་ལིའི་ཆོས་བརྒྱུད་འཛིན་པའི་དགེ་སློང་ཁག་དང་ཕན་ཚུན་མཇལ་འཕྲད་ཀྱིས་འཕྲོས་མོལ་དང་། ཡང་བགྲོ་གླེང་ལོགས་སུ་ཚོགས་ཏེ་འདུལ་བའི་སྐོར་གོ་བསྡུར་ཐེངས་མང་བྱ་རྒྱུ་བྱུང་། མདོ་སྡེའི་གཞུང་གི་བསྟན་དོན་ཏིང་ངེ་འཛིན་གྱི་སྐོར་པཱ་ལི་དང་ལེགས་སྦྱར་གྱི་བར་རྣམ་གྲངས་མང་ཉུང་ཙམ་ལས་སྤྱིར་གཅིག་གྱུར་ཡིན།

མངོན་པའི་སྡེ་སྣོད་ཀྱི་བརྗོད་བྱ་ཤེས་རབ་ཀྱི་བསླབ་པར་ཁྱད་པར་གང་འཚམ་ཡོད། དཔེར་ན། པཱ་ལིའི་གཞུང་དུ་གང་ཟག་གི་བདག་མེད་ཙམ་ལས་མ་གསུངས་ཀྱང་ལེགས་སྦྱར་གྱི་ཆོས་ཚུལ་ནང་གྲུབ་མཐའ་བཞིའི་དབྱེ་བ་གསུངས་ཏེ་ཐེག་པ་ཆེན་པོའི་ལམ་ལ་སློབ་པའི་དབང་དུ་བྱས་ནས་དབུ་སེམས་ཀྱི་ལྟ་གྲུབ་མི་འདྲ་བ་གཉིས་གསུངས་པ་ལྟ་བུ་ཡིན། དབུ་སེམས་གཉིས་ཀྱིས་གང་ཟག་གི་བདག་མེད་ཙམ་དུ་མ་ཟད་ཆོས་ཀྱི་བདག་མེད་ཀྱི་རྣམ་གཞག་ཀྱང་བཞེད། འདི་ཧ་ཅང་གནད་འགག་ཆེན་པོ་ཡིན། བདག་ཏུ་འཛིན་པའི་འཛིན་པ་ལ་ང་ལ་དམིགས་ནས་བདག་ཏུ་འཛིན་པའི་བློ་ཞིག་དང་། ལོངས་སྤྱད་བྱའི་ཕུང་སོགས་ཀྱི་ཆོས་ལ་དམིགས་ནས་བདག་ཏུ་འཛིན་པའི་བློ་ཞིག་སྟེ་རིགས་གཉིས་ཡོད། ཕྱི་མ་ནི་དཔེར་ན། སེམས་ཙམ་པས་ཕྱི་དོན་འགོག་ཀྱང་ཤེས་པ་བདེན་གྲུབ་ཏུ་འདོད་པ་ལྟ་བུ་ཡིན། དབུ་མ་པས་གཞལ་ན་ནང་ཤེས་པའི་མྱོང་ཚོར་བདེན་པར་འཛིན་པའི་ཨ་འཐས་ཀྱི་འཛིན་པ་ལ་ཕྱི་དོན་མེད་པའི་ལྟ་བས་མི་གནོད་པར་བཞེད། སྤྱིར་གཟུང་འཛིན་གཉིས་སྟོང་གི་ལྟ་བ་དང་འབྲེལ་ནས་བསམ་བློ་གཏོང་རྒྱུའི་གནད་ཅིག་ཡོད་ཀྱང་ཤེས་པ་བདེན་འཛིན་ལ་གནོད་རྒྱུ་ཤིན་ཏུ་དཀའ། མདོར་ན། གོང་དུ་བཤད་པ་ལྟར་གང་ཟག་གི་བདག་མེད་ཙམ་དུ་མ་ཟད་ཆོས་ཀྱི་བདག་མེད་ཀྱི་རྣམ་གཞག་ཀྱང་གསུངས་པས་ལེགས་སྦྱར་གྱི་ཆོས་ཚུལ་ནང་གི་མངོན་པའི་སྡེ་སྣོད་དེ་ཧ་ཅང་རྒྱ་ཆེན་པོ་ཡིན། ཆོས་ཀྱི་བདག་མེད་ལ་ཡང་ཕྲ་རགས་ཀྱི་རྣམ་གཞག་མང་པོ་ཡོད། དེ་དག་ཀུན་སྟོན་པ་རང་ཉིད་ཀྱི་བཀའ་ཡི་བརྗོད་བྱར་གྱུར་པ་ཤ་སྟག་ཡིན།

མདོ་ཡི་དགོངས་པ་རིགས་པའི་ལམ་ནས་དཔྱིས་ཕྱིན་པར་གཏན་ལ་འབེབས་པའི་གཞུང་ནི་ཀླུ་སྒྲུབ་ཡབ་སྲས་ལ་སོགས་པའི་གཞུང་དེ་དག་ཡིན་ཞིང་། བོད་དུ་དར་བའི་སངས་རྒྱས་པའི་ཆོས་འདི་ཡང་གཙོ་བོ་མཁན་སློབ་ཆོས་གསུམ་གྱིས་དར་སྤེལ་གནང་བ་ཞིག་ཡིན། ཆོས་རྒྱལ་ཁྲི་སྲོང་ལྡེའུ་བཙན་གྱི་ཡུམ་དེ་ཕལ་ཆེར་རྒྱ་མོ་ཡིན། ཆོས་རྒྱལ་སྲོང་བཙན་གྱི་སྐབས་ནས་བཟུང་རྒྱ་དང་གཉེན་འབྲེལ་མཛད་དེ་ཐུན་མོང་མིན་པའི་འབྲེལ་བ་ཡོད། དཔེར་ན། ལྷ་སར་བཞུགས་པའི་གཙུག་ལག་ཁང་གི་ཇོ་བོ་དང་ར་མོ་ཆེའི་ཇོ་བོ་གཉིས་རྒྱ་བཟའ་དང་བལ་བཟའ་གཉིས་ཀྱིས་རྒྱ་ནག་དང་བལ་ཡུལ་ནས་གདན་འདྲེན་ཞུས་པ་ཡིན། སྐབས་དེར་རྒྱ་ནག་ཏུ་པཱ་ལི་དང་ལེགས་སྦྱར་གྱི་སངས་རྒྱས་པའི་ཆོས་ཚུལ་གང་འཚམ་དར་རྒྱས་ཆེན་པོ་བྱུང་ཡོད་ཀྱང་། ཆོས་རྒྱལ་ཁྲི་སྲོང་ལྡེའུ་བཙན་གྱིས་སངས་རྒྱས་པའི་ཆོས་དེ་རྒྱ་ནག་བརྒྱུད་ནས་མ་བཞེས་པར་རྒྱ་གར་ནས་ཐད་ཀར་བཞེས་རྒྱུའི་དགོངས་བཞེད་ཀྱིས་མཁན་ཆེན་ཞི་བ་འཚོ་གདན་ཞུ་གནང་། ཞི་བ་འཚོས་ཀྱང་སངས་རྒྱས་ཀྱི་བསྟན་པ་འཛིན་སྐྱོང་སྤེལ་གསུམ་གནང་བའི་འགལ་རྐྱེན་སེལ་ཆེད་སློབ་དཔོན་ཐུགས་རྗེ་ཅན་གདན་ཞུ་གནང་བ་སྟེ་མཁན་སློབ་ཆོས་གསུམ་ཞེས་ཡོངས་སུ་གྲགས་པ་དེ་དག་གིས་བོད་དུ་དཔལ་ནཱ་ལེནྡྲའི་ཆོས་བརྒྱུད་དྲི་མ་མེད་པ་དེ་སྲོལ་གཏོད་མཛད་ཡོད།

མིའི་རྣམ་དཔྱོད་ཀྱི་རྩལ་ལས་ཐོན་པའི་རྨད་བྱུང་ལེགས་བཤད།

དཔལ་ནཱ་ལེནྡྲའི་མཁས་པས་བརྩམས་པའི་གཞུང་ཧ་ཅང་མང་པོ་ཞིག་དེང་སང་དུས་རབས་ཉེར་གཅིག་པའི་ནང་རྩ་འགྲེལ་དང་བཅས་པ་བློར་བཟུང་སྟེ་ལོ་ངོ་ཉི་ཤུ་སུམ་ཅུའི་རིང་སློབ་གཉེར་དཔྱིས་ཕྱིན་པར་བྱེད་མཁན་བོད་གཅིག་པུ་ལས་མེད་པ་ཧ་ཅང་གསལ་པོ་ཡིན། ངོས་ཀྱིས་ནམ་རྒྱུན་རྩེད་མོ་དང་སྦྲགས། ཤིང་རྟ་འཁོར་ལོ་འདྲེན་མཁན་གྱི་རྟ་དེ་དག་གིས་ཐད་ཀའི་མདུན་ལམ་དེ་མ་གཏོགས་གཡས་གཡོན་དུ་བལྟ་རྒྱུའི་གོ་སྐབས་མེད་པར་འགྲོ་བཞིན་པ་ལྟར། རང་རེས་ཀྱང་དེ་འདྲ་མིན་པར་གཡས་གཡོན་ཀུན་ཏུ་བལྟས་ཏེ་རྣམ་དཔྱོད་ཀྱི་བློ་མིག་འབྱེད་པའི་དཔལ་ནཱ་ལེནྡྲའི་མཁས་པས་བརྩམས་པའི་གཞུང་དེ་དག་དང་། དེང་རབས་ཀྱི་ཤེས་ཡོན་སྤྱི་དང་ལྷག་པར་འཛམ་བུ་གླིང་གི་མི་རྣམས་ཀྱིས་ཡིད་སྨོན་དང་ཆ་འཇོག་བྱ་སའི་ཚན་རིག་གི་ཤེས་ཡོན་ཟུང་དུ་སྦྲེལ་ནས་ཕྱིན་ན་དམིགས་བསལ་བྲོ་བ་ཁ་རྒྱུ་ཡོད་པ་ཞིག་ཡོང་ཞེས་རྗོད་ཀྱི་ཡོད།

དེས་ན་བོད་གངས་ཅན་གྱི་ལྗོངས་སུ་དར་བའི་སངས་རྒྱས་པའི་ཆོས་དེ་གནའ་རབས་ཀྱི་ལྟ་གྲུབ་ཅིག་ཡིན་པ་ཙམ་དུ་མ་ཟད་ད་ལྟ་དུས་རབས་ཉེར་གཅིག་པའི་སྐབས་འདིར་ཡང་འབྲེལ་བ་དང་ཕན་ཐོགས་ཡོད་པའི་ལྟ་གྲུབ་བརླིང་པོ་ཞིག་ཡིན་པ་ཧ་ཅང་གསལ་པོ་རེད། འདི་དག་ཀྱང་རིན་ཐང་ཆེན་པོ་རེད་ཅེས་བརྗོད་རྒྱུ་ཙམ་ཞིག་མིན་པར་ངེས་པར་སྦྱངས་ནས་ཤེས་དགོས་པ་ཤིན་ཏུ་གལ་ཆེན་པོ་ཡིན། སངས་རྒྱས་པའི་གཞུང་ལ་སློབ་གཉེར་བྱ་རྒྱུ་དེ་ཡང་རབ་ཏུ་བྱུང་བ་ཙམ་དང་། དེ་ཡང་གཞུང་ཆེན་མོར་སློབ་གཉེར་བྱེད་པའི་བཤད་གྲྭ་བ་རྐྱང་པའི་འགན་མིན་པར་ཆོས་ལ་དད་པ་ཡོད་པའི་སྐྱ་སེར་དབྱེ་བ་མེད་པའི་ཐོག་ནས་སློབ་གཉེར་བྱེད་དགོས་པ་ཙམ་དུ་མ་ཟད། ཆོས་ལ་དད་པ་མེད་པ་རྣམས་ཀྱིས་ཀྱང་གཞུང་དེ་དག་ལ་སློབ་གཉེར་བྱས་ན་བློ་སྐྱེད་ཆེན་པོ་འོང་རྒྱུ་གདོན་མི་ཟ་བ་ཡིན། དེ་ལྟར་དཔལ་ནཱ་ལེནྡྲ་ནས་བརྒྱུད་པའི་བོད་གངས་ཅན་གྱི་ལྗོངས་ཀྱི་སངས་རྒྱས་པའི་ཆོས་ཚུལ་དེ་ཕུལ་དུ་ཕྱིན་པའི་མིའི་རྣམ་དཔྱོད་ཀྱི་རྩལ་ལས་ཐོན་པའི་རྨད་བྱུང་གི་ལེགས་བཤད་དུ་གྱུར་ཡོད། བོད་ཀྱི་མཁས་པ་ཧ་ཅང་མང་པོ་ཞིག་བྱུང་བ་དེ་དག་གིས་གཞུང་འཆད་པའི་ཚེ་ནའང་ཁུངས་བཅོལ་སའམ་རྩ་བ་རྒྱ་གར་མཁས་པའི་གཞུང་དེ་དག་ཡིན་པས་རྩ་བ་ལ་ཐོས་བསམ་སློབ་གཉེར་གྱིས་ཆ་རྒྱུས་དང་ལྡན་པར་བྱ་རྒྱུ་ཤིན་ཏུ་གལ་ཆེན་པོ་ཡིན། རྩ་བ་ལ་དོ་སྣང་མེད་པར་རྩ་བ་ལས་གྱེས་པའི་ཡན་ལག་ཕྲན་ཚེགས་ཀྱི་རིགས་ལ་མགོ་འཁོར་ནས་སྡོད་པ་བསྟན་པ་སྤྱི་བཙན་དང་གང་ཟག་སྒོས་བཙན་གྱི་དབྱེ་བ་ཕྱེ་སྲོལ་ཡོད་པ་ལྟར་སྤྱིར་ཡག་པོ་ཡིན་ཀྱང་ས་ཆོད་ཆེན་པོ་འཐོན་ཐུབ་པ་ཧ་ཅང་དཀའ།

རྗེའི་གསུང་རྩོམ་དང་ཐུགས་ཟིན་གྱི་སློབ་མ།

བོད་གངས་ཅན་གྱི་ལྗོངས་སུ་ཆོས་རྗེ་ས་པཎ་དང་ཀུན་མཁྱེན་ཀློང་ཆེན་པ། འཇམ་མགོན་བླ་མ་ཙོང་ཁ་པ་གསུམ་ལ་འཇམ་དབྱངས་རྣམ་གསུམ་ཞེས་པའི་གསུང་སྲོལ་ཞིག་ཡོད་པ་ལས། དེ་རིང་འདིར་སྐབས་སུ་བབས་པ་རྗེ་རིན་པོ་ཆེས་མཛད་པའི་གཞུང་ལམ་གཙོ་རྣམ་གསུམ་འདོན་རྒྱུ་ཡིན། རྗེ་རིན་པོ་ཆེར་གསུང་འབུམ་པོད་བཅོ་བརྒྱད་ཡོད་པ་དེ་དག་ལ་ལེགས་པར་མཇལ་ན་གསུང་དེ་དག་གི་ནང་གྲོང་ཆོག་ལ་མཁོ་བའི་ཞལ་འདོན་གྱི་རིགས་ཉུང་ཉུང་ཡིན། གསང་བདེ་འཇིགས་གསུམ་གྱིས་མཚོན་པའི་རྒྱུད་སྡེ་ཆེ་ཁག་གི་ལྷ་ཡི་རྣལ་འབྱོར་སྒོམ་ཚུལ་སྟོན་པའི་གཞུང་འགའ་ཞིག་ཡོད་པ་དེ་དག་ཀྱང་བསྒོམ་རྒྱུ་གཙོ་བོར་བྱས་ཏེ་གསུངས་པ་ཤ་སྟག་ཡིན། དེ་འཕྲོས་རྣམས་རྩ་འཇུག་གི་རྣམ་བཤད་ཀྱིས་མཚོན་གཞུང་ཆེན་མོའི་རྨད་དུ་བྱུང་བའི་འགྲེལ་པ་ཤ་སྟག་ཡིན།

རྣམ་རྒྱལ་གྲྭ་ཚང་གིས་ཞུས་ངོར་སྩལ་བའི་ལམ་གཙོའི་སྔོན་འགྲོའི་བཤད་པ།

ཕྱི་ལོ་ ༢༠༡༧ ཕྱི་ཟླ་ ༡༡ ཚེས་ ༣ ཉིན་གམ་བཅར་ཕན་བདེ་ལེགས་བཤད་གླིང་གིས་ཞུས་ངོར་བཞུགས་སྒར་ཐེག་ཆེན་ཆོས་གླིང་གཙུག་ལག་ཁང་དུ་སྩལ་བའི་ལམ་གཙོའི་བཀའ་ཁྲིད་ཀྱི་སྔོན་འགྲོའི་བཤད་པ།

སྔོན་འགྲོའི་བཤད་པ་ལས་ཆོས་ཀྱི་དགོས་མཁོ་ཡོད་པའི་ཚུལ།

ཆེད་དུ་བྱ་བའི་གདུལ་བྱ།

གཙོ་བོ་རིན་པོ་ཆེས་ཁུར་བཞེས་པའི་འོག་ནས་གམ་བཅར་ཕན་བདེ་ལེགས་བཤད་གླིང་གི་སློབ་གྲྭ་གསར་འཛུགས་ལེགས་པར་ཟིན་ཏེ་ཁ་སང་སྒོ་འབྱེད་ཀྱི་རྟེན་འབྲེལ་མཛད་སྒོ་འཚོགས་ཤིང་། དེ་དང་འབྲེལ་རིན་པོ་ཆེའི་ཆོས་ཚོགས་ཁོངས་ཀྱི་ཨི་ཊ་ལིའི་མི་སྣ་མང་དག་ཅིག་དང་། འབྲེལ་ཡོད་ཝེད་ནམ་གྱི་མི་སྣ་མང་དག་ཅིག་འདིར་འབྱོར་བའི་སྐབས་དང་བསྟུན་ཆོས་འབྲེལ་ཞིག་བྱུང་ན་ཞེས་རེ་སྐུལ་བྱུང་བ་ལྟར། ལམ་གཙོའི་བཤད་ལུང་མདོར་བསྡུས་ཤིག་འབུལ་རྒྱུ་གཏན་འཁེལ་བྱུང་བ་རེད། དེ་བཞིན་གམ་བཅར་ཕན་བདེ་ལེགས་བཤད་གླིང་གི་གྲྭ་རྒྱུན་ཁྲོད་མོན་པའི་བུ་ཕྲུག་མང་དག་ཅིག་ཡོད་པ་དེ་དག་གི་ཕ་མ་སྤུན་མཆེད་ཀྱང་གང་འཚམ་ཞིག་འདིར་འབྱོར་ཡོད། ཁོང་ཚོའི་ཆེད་གསུང་ཆོས་ཧིན་དཱིའི་སྐད་དུ་བསྒྱུར་རྒྱུའི་འཕྲུལ་ཆས་ཀྱི་མཐུན་རྐྱེན་མ་འཛོམས་སྟབས་ཕ་གི་ནས་ཐད་ཀར་བསྒྱུར་རྒྱུ་བྱས་ཡོད། དེ་ལྟར་ཁྱེད་རྣམས་ཐེངས་འདིའི་བཀའ་ཆོས་ཀྱི་ཆེད་དུ་བྱ་བའི་གདུལ་བྱ་ཡིན། དེ་དང་ཆབས་ཅིག་དེ་རིང་འདིར་བོད་ནས་རྒྱ་གར་ལ་གསར་དུ་འབྱོར་བའི་བོད་མི་ཡང་གང་འཚམ་ཞིག་སླེབས་ཡོད།

ཆོས་ཀྱི་དགོས་མཁོ་ཡོད་མེད་དང་ཆོས་ངོ་སྤྲོད་བྱ་རྒྱུ་གལ་ཆེ་ཚུལ།

ངོས་ཀྱིས་རྒྱུན་དུ་ཆོས་འབྲེལ་མ་བྱས་པའི་སྔོན་དུ་ཆོས་ཞེས་པ་དགོས་མཁོ་ཡོད་མེད་དང་སངས་རྒྱས་པའི་ཆོས་ཞེས་པ་ཅི་འདྲ་ཞིག་ཡིན་མིན་ངོ་སྤྲོད་བྱེད་ཀྱི་ཡོད། སྤྱིར་ཆོས་དང་ལྷག་པར་སངས་རྒྱས་པའི་ཆོས་དེ་དུས་རབས་ཉེར་གཅིག་པའི་ནང་དུའང་འབྲེལ་བ་ཡོད་པ་སོགས་ཆོས་ངོ་འཕྲོད་དེ་རྒྱུ་མཚན་མཐོང་བའི་དད་པ་ཐོབ་པ་ཞིག་བྱུང་ན་ཆོས་ལ་གལ་ཆེ་དོན་ཆེར་བརྩིས་ནས་ཉམས་ལེན་བྱེད་པ་ཞིག་ཡོང་ཐུབ། དེ་མིན་ཆོས་ཀྱི་ཉམས་ལེན་དེ་འཆར་ཅན་གྱི་འགྲོ་སྟངས་དེ་གའི་ཐོག་ལ་ཕྱིན་ན་དགོས་པ་གང་ཡང་མེད།

དངོས་པོའི་མཐུན་རྐྱེན་ཁག་སྡུག་བསྔལ་སྣོན་མ་བཟོ་བའི་རྐྱེན་དུ་འགྱུར་བཞིན་པ།

ད་ལྟ་རང་རེ་རྣམས་དུས་རབས་ཉེར་གཅིག་པའི་ནང་སླེབས་ཡོད་ཅིང་དུས་རབས་ཉི་ཤུ་པས་མཚོན་འདས་པའི་ལོ་བརྒྱ་ཕྲག་རེ་ཟུང་ནང་སྨན་བཅོས་དང་དཔལ་འབྱོར། འགྲིམ་འགྲུལ་སོགས་ཕྱི་དངོས་པོའི་མཐུན་རྐྱེན་ཐད་ངོ་མཚར་སྐྱེ་དགོས་པའི་ཡར་རྒྱས་ཕྱིན་ཏེ་མིའི་འཚོ་བའི་ཐབས་ལམ་ཁག་ལ་ལས་སླ་བ་དང་སྟབས་བདེ་བའི་འགྱུར་བ་ཆེན་པོ་ཕྱིན་ཡོད། མི་ཕལ་ཆེར་གྱིས་དངོས་པོ་ཡར་རྒྱས་གལ་ཆེར་བརྩིས་ཏེ་དཔལ་འབྱོར། དཔལ་འབྱོར་ཞེས་གང་ས་གང་དུ་ཤོད་བཞིན་ཡོད། རང་རེའི་མི་རབས་གོང་མ་དང་དེའི་ཡང་གོང་མ་རྣམས་ཀྱིས་དངོས་པོ་ཡར་རྒྱས་ཕྱིན་ན་འཛམ་གླིང་འདི་ཞི་བདེ་དང་བདེ་སྐྱིད་ལྡན་པ་ཞིག་ཏུ་འགྱུར་ཐུབ་སྙམ་པའི་ཚོད་དཔག་ཀྱང་ཕལ་ཆེར་བྱས་ཡོད་སྲིད། འོན་ཀྱང་དོན་དངོས་སུ་དེ་འདྲ་ཞིག་བྱུང་མེད་པར་དངོས་པོ་ཡར་རྒྱས་ཧ་ཅང་ཆེན་པོ་ཕྱིན་ཡོད་ཀྱང་ཡར་རྒྱས་ཀྱི་ཆ་རྐྱེན་དེ་དག་ད་དུང་སྡུག་བསྔལ་སྣོན་མ་བཟོ་བའི་རྐྱེན་དུ་འགྱུར་བའི་གནས་སྟངས་ཤིག་ཡོང་བཞིན་ཡོད། དཔེར་ན། འཕྲུལ་ཆས་ཡར་རྒྱས་ཕྱིན་པའི་རྐྱེན་གྱིས་གོ་མཚོན་གྱི་རིགས་ལ་ཡར་རྒྱས་ཧ་ཅང་ཆེན་པོ་ཕྱིན་ཅིང་། གོ་མཚོན་དེ་དག་མི་རྣམས་ལ་བརྡབ་གསིག་བཟོ་བ་དང་འཇིགས་སྣང་སྐྱེད་པ། མི་ནང་ཕན་ཚུན་གསོད་རེས་གཏོང་བའི་རྐྱེན་དུ་གྱུར་ཡོད། དཔེར་ན། འདས་པའི་ཉིན་ཤས་ནང་འཚེ་བའི་གནས་ཚུལ་བྱུང་བ་ལྟ་བུ་ཡིན།

ཆགས་སྡང་ལ་བརྟེན་ནས་འཚེ་བ་འབྱུང་ཚུལ།

འཚེ་བ་ཞེས་པ་ལུས་རྐྱང་པར་བརྟེན་ནས་ཡོང་རྒྱུ་ཞིག་མིན་པར་ནང་བསམ་བློའི་སྟེང་ནས་རང་ཕྱོགས་ལ་ཆགས་པ་དང་གཞན་ཕྱོགས་ལ་སྡང་བའི་ཆགས་སྡང་དང་། དེ་བཞིན་ཕྲག་དོག་དང་འགྲན་སེམས་སོགས་ཤུགས་ཆེན་པོ་འཕེལ་བ་ལ་བརྟེན་ནས་ཡོང་བཞིན་ཡོད། དཔེར་ན། ཆགས་སྡང་སོགས་ལ་བརྟེན་ནས་མི་ནང་ཕན་ཚུན་གསོད་རེས་དང་བཤུ་གཞོག་གཏོང་བ། དེ་བཞིན་ཆ་སྙོམས་མེད་པའི་དབུལ་ཕྱུག་གི་ཁྱད་པར་ཧ་ཅང་ཆེན་པོ་ཡོང་བཞིན་པ་ལྟ་བུ་ཡིན། དཀའ་ངལ་འདི་དག་བྱམས་པ་དང་བརྩེ་བ་སོགས་ནང་གི་ཡོན་ཏན་ལ་དོ་སྣང་མེད་པར་ཕྱི་དངོས་པོའི་མཐུན་རྐྱེན་རྐྱང་པ་བསམས་པ་ལས་འབྱུང་བཞིན་ཡོད། དེང་སྐབས་འཛམ་གླིང་འདི་དངོས་པོའི་ཆ་ནས་ཡར་རྒྱས་ཚད་མཐོན་པོར་སོན་ཡོད་ཀྱང་སྤྱི་ཚོགས་ནང་མི་ཕན་ཚུན་གསོད་རེས་དང་མནར་གཅོད་གཏོང་བའི་གནས་སྟངས་མུ་མཐུད་ནས་ཡོང་བཞིན་པ་ཙམ་དུ་མ་ཟད། སྐབས་རེར་ཆོས་དད་དེ་ཡང་ང་ཚོ་དང་ཁྱོད་ཚོ་ཞེས་མི་ཕན་ཚུན་ཕྱོགས་རིས་བྱེད་པ་དང་གསོད་རེས་གཏོང་བའི་རྐྱེན་དུ་འགྱུར་བའི་གནས་སྟངས་ཀྱང་ཡོང་བཞིན་པ་ཧ་ཅང་ཐབས་སྐྱོ་པོ་ཡིན།

ཆོས་ལུགས་མི་འདྲ་བ་དེ་དག་གིས་བྱམས་བརྩེ་དང་བཟོད་པའི་ཡོན་ཏན། རང་ཁྲིམས་བསྲུང་རྒྱུ་སོགས་ཀྱི་བསླབ་བྱ་རྒྱག་གི་ཡོད་ཀྱང་། སྐབས་རེར་རྙོག་གྲའི་རྐྱེན་དུ་འགྱུར་བཞིན་པ་ནི་བློ་ཡུལ་ལས་འདས་པ་ལྟ་བུ་ཞིག་ཡིན། དཔེར་ན། བཅོམ་ལྡན་འདས་ཀྱི་ཆོས་དེ་སྙིང་རྗེ་རྩ་བར་གྱུར་པའི་ཆོས་ཤིག་ཡིན་ཀྱང་། དེང་སྐབས་འབར་མའི་ནང་སངས་རྒྱས་པའི་ཆོས་པའི་ཞེན་ཁོག་བྱས་ཏེ་ཁ་ཆེའི་མི་རིགས་ལ་སྡུག་སྦྱོང་གཏོང་བའི་གནས་ཚུལ་ཡོང་བཞིན་པ་ལྟ་བུ་རེད། དེ་བཞིན་ཡེ་ཤུ་དང་ཁ་ཆེའི་དབར་གསོད་རེས་གཏོང་བ་དང་། ཁ་ཆེ་ནང་ཁུལ་ལ་མཚོན་ནའང་ཤི་ཡ་ Shia དང་སུ་ནི་ Sunni ལྟ་བུས་ཕན་ཚུན་གསོད་རེས་གཏོང་བ་ལྟ་བུ་ཧ་ཅང་ཐབས་སྐྱོ་པོ་རེད།

ལྷན་སྐྱེས་ཀྱི་སྡུག་བསྔལ་གྱི་སྟེང་མིས་བཟོས་པའི་དཀའ་ངལ།

ད་ལྟ་རང་རེ་རྣམས་འདིར་མང་ཇ་བཏུང་། བག་ལེབ་ཟོས་ཏེ་ཞི་བདེའི་ངང་གནས་ཡོད་ཀྱང་། དུས་ཚོད་འདི་གའི་ཐོག་འཛམ་གླིང་གི་ས་ཁུལ་འགའ་ཞིག་ཏུ་རང་རེ་དང་མི་གཅིག་གྱུར་ཡིན་པ་མང་པོ་ཞིག་ནང་ཕན་ཚུན་གསོད་རེས་གཏོང་བཞིན་ཡོད་ལ། གསར་འགྱུར་ནང་ཐོན་བཞིན་པ་ལྟར་ས་ཁུལ་མང་པོ་ཞིག་ཏུ་སྐྱབས་མེད་མགོན་མེད་ཀྱི་ཕྲུ་གུ་ལོ་ཆུང་སྐྱོ་པོ་མང་པོ་ཞིག་གིས་མཚོན་མི་ཧ་ཅང་མང་པོ་ཞིག་མུ་གེས་འཆི་བཞིན་འདུག །འཛམ་བུ་གླིང་གི་མཐུན་རྐྱེན་ཁག་སྤྱི་ལ་ཕན་པ་ཞིག་དང་གཞན་ལ་ཕན་པའི་བསམ་བློའི་ཐོག་ནས་བེད་སྤྱོད་གཏོང་བ་ཞིག་བྱུང་ན་མི་ནང་ཕན་ཚུན་གསོད་རེས་གཏོང་བ་ལྟ་ཅི་ཐབས་སྐྱོ་པོའི་མུ་གེ་དེ་འདྲ་ཞིག་ཏན་ཏན་ཡོང་གི་མ་རེད།

དེས་ན་ད་ལྟའི་འཛམ་བུ་གླིང་གི་འགྲོ་སྟངས་འདི་འགྲིག་གི་འདུག་གམ་ཞེས་བརྗོད་ན། སེམས་ཅན་གཞན་གྱི་བདེ་དོན་གཏན་ནས་མི་བསམ་པར་རང་ཉིད་གཅིག་པུ་འགྲིག་ཙམ་འཐུས་ཙམ་ཞིག་གི་ཐོག་ལ་ཆོག་ཤེས་ཀྱིས་སྡོད་མཁན་ཞིག་ཡིན་ན་གནས་ཚུལ་ཐ་དད་ལས། དེ་མིན་ཉམ་ཐག་སྐྱོ་པོ་དེ་དག་ལ་མི་གཅིག་གྱུར་ཡིན་སྙམ་པའི་འདུ་ཤེས་ཕྲན་བུ་ཞིག་ཡོད་ན་ད་ལྟའི་འཛམ་བུ་གླིང་གི་འགྲོ་སྟངས་དེ་གཏན་ནས་འགྲིག་གི་མེད་པ་དང་ཧ་ཅང་ཐབས་སྐྱོ་པོ་ཡིན་པ་མཐོང་ཐུབ། དེ་ལྟར་འཛམ་བུ་གླིང་འདིའི་ཐོག་སྐྱེ་རྒ་ན་འཆིས་མཚོན་པའི་རང་བཞིན་ལྷན་སྐྱེས་ཀྱི་སྡུག་བསྔལ་དེ་དག་གི་སྟེང་མིས་བཟོས་པའི་སྡུག་བསྔལ་ཧ་ཅང་མང་པོ་ཞིག་རང་རེས་མཐོང་བཞིན་པ་དང་མྱོང་བཞིན་པ་ཡིན། རང་སྟེང་དུ་ཆག་སྒོ་དང་ཉེས་པ་ཞིག་མ་བྱུང་ཕྱིན་ད་ལྟའི་འཛམ་བུ་གླིང་གི་འགྲོ་སྟངས་འདིས་འགྲིག་གི་འདུག་སྙམ་ནས་བསྡད་ན་མ་རབས་ཡིན།

བྱམས་བརྩེ་ཁྱབ་སྤེལ་གྱིས་དཀའ་ངལ་སེལ་ཐབས་བྱེད་ཚུལ།

འཛམ་བུ་གླིང་འདིའི་ཐོག་འགྲོ་བ་མི་གཅིག་གྱུར་ཡིན་པ་མང་པོ་ཞིག་ལ་མིས་བཟོས་པའི་དཀའ་ངལ་འཕྲད་བཞིན་པའི་སྐབས་འདིར་རང་རེ་རྣམས་མི་ཡིན་པའི་ཆ་ནས་དཀའ་ངལ་དེ་དག་སེལ་ཐབས་ཆེད་འབད་བརྩོན་བྱ་དགོས། འོན་ཀྱང་སྨོན་ལམ་འདེབས་པ་གཅིག་པུས་དཀའ་ངལ་དེ་དག་སེལ་མི་ནུས་པས། མི་གཅིག་ལས་མ་བྱུང་རུང་དེའི་སེམས་རྒྱུད་ལ་བྱམས་བརྩེའི་བསམ་བློ་བསྐྱེད་ཐུབ་པ་ཞིག་དང་བསམ་བློར་འགྱུར་བ་ཐེབས་ཐུབ་པ་ཞིག་ཡོང་བའི་དོན་དུ་ཇི་ཙམ་ཐུབ་ཚོད་ཀྱིས་ཤུགས་བརྒྱབ་རྒྱུ་དེ་ཧ་ཅང་གལ་ཆེན་པོ་ཡིན། ལྷག་པར་དུ་རང་རེ་སངས་རྒྱས་པའི་ཆོས་པ་ཞིག་གི་ངོས་ནས་བཤད་ན། རྒྱུན་དུ་སེམས་ཅན་ཐམས་ཅད་བདེ་བ་དང་བདེ་བའི་རྒྱུ་དང་ལྡན་པར་གྱུར་ཅིག་ཅེས་ཁ་ནས་འདོན་བཞིན་པ་དེ་ཁ་ཞེ་གཉིས་མེད་ཡིན་ན་དངོས་སུ་ལག་ལེན་ནང་ལས་ཀ་ཞིག་བྱེད་དགོས། ཕྱི་དངོས་པོའི་ཡར་རྒྱས་ཀྱིས་རང་རེར་འཕྲད་བཞིན་པའི་དཀའ་ངལ་འདི་དག་སེལ་མི་ཐུབ་པའི་ཐོག་ད་དུང་དཀའ་ངལ་སྣོན་མ་མང་དག་ཅིག་མུ་མཐུད་འཕྲད་བཞིན་པ་འདི་དག་གཙོ་བོ་ནང་སེམས་རྒྱུད་མ་དུལ་བར་བརྟེན་ནས་ཡོང་བཞིན་ཡོད་སྟབས། སྤྱི་སེམས་དང་ལྡན་པ་ཞིག་དགོས་རྒྱུ་ཧ་ཅང་གལ་ཆེན་པོ་ཡིན།

སྤྱི་སེམས་ཀྱི་གོ་དོན་དང་ཆོས་ལུགས་ཁག་གི་དགོས་མཁོ།

སྤྱི་སེམས་ཞེས་པ་གཞན་དོན་སེམས་པའི་བློ་སྟེ། གཞན་ལ་སྡུག་བསྔལ་མི་ཡོང་བ་དང་བདེ་བ་དང་ལྡན་པ་ཞིག་བྱུང་ན་སྙམ་དུ་གཞན་གྱི་བདེ་སྡུག་གི་དོན་སེམས་པའི་བློ་ཞིག་ལ་གོ། གཞན་ཕན་གྱི་བསམ་པ་བཟང་པོ་དེ་སེམས་ལ་སྦྱོང་བརྡར་སྤྲད་ནས་ཡོང་དགོས་པ་ལས་སྨན་བཟའ་བ་དང་ལུས་རྩལ་རྩེས་ནས་ཡོང་རྒྱུ་ཞིག་མིན་ལ། རྒྱུ་དངོས་པོར་བརྟེན་ནས་ཡོང་རྒྱུ་ཞིག་ཀྱང་མིན། སྤྱི་སེམས་གལ་ཆེན་པོ་ཡིན་པར་བརྟེན་བྱམས་པ་དང་བརྩེ་བ། བཟོད་པ་དང་ཆོག་ཤེས། རང་ཁྲིམས་སྲུང་བའི་བསླབ་བྱ་གཅིག་གྱུར་དུ་བྱེད་པའི་རིས་སུ་མ་ཆད་པའི་འཛམ་གླིང་གི་ཆོས་ལུགས་ཁག་དུས་རབས་ཉེར་གཅིག་པའི་ནང་ཕན་ཐོགས་ཡོད་པ་ཧ་ཅང་གསལ་པོ་རེད།

ཆོས་ལུགས་གཙོ་ཆེ་བ་དེ་དག་ལ་ལྟ་གྲུབ་མི་འདྲ་བ་ཡོད་ཀྱང་བཟང་པོའི་བསླབ་བྱ་གཅིག་གྱུར་དུ་བྱེད་པའི་ཆ་ནས་ད་ལྟའི་དུས་རབས་འདིར་དགོས་མཁོ་ཧ་ཅང་ཆེན་པོ་ཡོད། འོན་ཀྱང་ཆོས་དེ་ལམ་དང་ལུགས་སྲོལ་ལྟ་བུ་ཞིག་ཏུ་ངོས་འཛིན་བྱས་ནས་ཕྱིན་ན་གང་འཚམ་ནས་ང་ཚོའི་ཆོས་ལུགས་དང་ཁོང་ཚོའི་ཆོས་ལུགས་ཞེས་རིས་སུ་བཅད་དེ་ཕན་ཚུན་འཐབ་རྩོད་བྱེད་པའི་རྐྱེན་དུ་འགྲོ་བ་ཡང་ཡོང་གི་ཡོད། དེའི་ཕྱིར་རང་རེའི་ཁ་རྒྱུན་ལ། ཆོས་ཆོས་སུ་འགྲོ་བ་དང་བློ་ཆོས་སུ་འགྲོ་བ་ཞིག་དགོས། ཞེས་བཤད་སྲོལ་ཡོད་པ་ལྟར། རང་གིས་ཡིད་ཆེས་དང་དད་གུས་ཞུ་སའི་ཆོས་ནས་གསུངས་པའི་བྱམས་བརྩེ་དང་བཟོད་བསྲན། ཆོག་ཤེས་སོགས་ཀྱི་བསླབ་བྱ་བཟང་པོ་རྣམས་སོ་སོའི་སེམས་རྒྱུད་ལ་ལྡན་པར་བྱས་ཏེ་ངོ་ཐོག་ལག་ལེན་ལ་འགེལ་ཐུབ་པ་ཞིག་བྱུང་ན་སྤྱི་ཚོགས་ནང་ཁ་ཡོད་ལག་ཡོད་ཀྱི་ཕན་ཐོགས་ཡོང་རྒྱུ་ཡིན་པ་ཧ་ཅང་གསལ་པོ་རེད།

ཆོས་ལུགས་ཕན་ཚུན་འཁྲུག་རྩོད་དང་འཐེན་འཁྱེར་བྱེད་པའི་རྒྱུ་མཚན།

དེ་དང་ཆབས་ཅིག །དེང་སང་འཛམ་བུ་གླིང་འདིའི་ནང་མི་འབོར་དུང་ཕྱུར་བདུན་ཅུ་ཙམ་ཞིག་ཡོད་པའི་ནང་ནས་དུང་ཕྱུར་བཅུ་ཙམ་ཞིག་ཆོས་དད་མེད་པའི་མི་ཡིན། ཕྱོགས་གཅིག་ནས་བསམ་བློ་བཏང་ན་ཁོང་ཚོར་ཁག་མེད་པ་ལྟ་བུ་ཞིག་རེད། ཆོས་པ་རྣམས་ཀྱིས་ཆགས་སྡང་གི་གཞན་དབང་དུ་ཕྱིན་ཏེ་ཞབས་འདྲེན་ཞུ་བ་སོགས་ཆོས་ཀྱིས་སྤྱི་ཚོགས་ནང་ཕན་ཐོགས་སྒྲུབ་མི་ཐུབ་པའི་མཐོང་ཚུལ་སྐྲུན་བཞིན་པར་བརྟེན་ཆོས་ལ་ཞེན་པ་ལོག་པའི་གནས་སྟངས་ཡོང་བཞིན་ཡོད་ལ་དེ་ལྟར་ཡོང་ཆོག་པ་ཞིག་ཀྱང་ཡིན། མི་འབོར་དུང་ཕྱུར་དྲུག་ཅུ་ཙམ་ཞིག་ཆོས་དད་ཡོད་པའི་མི་ཡིན་མོད་དེ་དག་གི་གྲས་སུ་ཡང་གོང་དུ་བཤད་པ་ལྟར་ཆོས་ལུགས་མི་འདྲ་བ་རྒྱུ་མཚན་དུ་བྱས་ཏེ་རང་ཕྱོགས་དང་གཞན་ཕྱོགས་ཀྱི་དབྱེ་བ་ཕྱེས་ནས་ཕན་ཚུན་འཁྲུག་རྩོད་དང་འཐེན་འཁྱེར་ཧ་ཅང་ཆེན་པོ་བྱེད་མཁན་ཡོད། དེ་ལྟར་ཡོང་བའི་རྒྱུ་མཚན་ནི་བྱམས་བརྩེ་དང་བཟོད་བསྲན་སོགས་ཆོས་ཀྱི་གཞི་རྩའི་བསླབ་བྱ་བཟང་པོ་རྣམས་ལ་དགོས་པ་དང་རྒྱུ་མཚན་མཐོང་བའི་ཡིད་ཆེས་མེད་པ་དེ་ཡིན། དཔེར་ན། འབར་མའི་ནང་པ་ཚོར་མཚོན་ན་ཁོང་ཚོས་རང་ཉིད་ནང་པ་ཡིན་པར་ཁས་ལེན་གྱི་ཡོད་ཅིང་། དེ་བཞིན་ཡེ་ཤུ་དང་ཁ་ཆེ་སོགས་ཀྱིས་རང་ཉིད་ཆོས་ལུགས་དེ་དང་དེའི་རྗེས་འབྲང་ཡིན་པར་རྗོད་ཀྱི་ཡོད་མོད། ངོ་ཐོག་རྙོག་གྲའི་རིགས་དང་འཕྲད་པའི་སྐབས་སུ། སོད། རྒྱོབས། རྡུངས་ཟེར་བའི་ཐོག་ལ་འགྲོ་བཞིན་ཡོད། འདི་ནི་སེམས་ཀྱི་གཏིང་ནས་བྱམས་བརྩེ་སོགས་ཡ་རབས་ཀྱི་སྤྱོད་པར་ཕན་ཐོགས་ཡོད་པའི་ཡིད་ཆེས་དང་ངེས་པ་མ་རྙེད་པའི་དབང་གིས་ཡིན་ལ།
རང་ཉིད་གང་གི་རྗེས་སུ་འབྲང་སའི་ཆོས་ཀྱི་བསླབ་བྱ་དང་ཡང་འགལ་བ་ཞིག་ཡིན།

བྱམས་བརྩེའི་བསླབ་བྱས་ཁོར་ཡུག་ལ་ཕན་ཚུལ།

དེས་ན་ཆོས་དད་ཡོད་མེད་ལ་མི་ལྟོས་པར་བྱམས་པ་དང་བརྩེ་བ་སོགས་བཟང་པོའི་སྤྱོད་པ་རྣམས་མིའི་སྤྱི་ཚོགས་ནང་ཕན་ཐོགས་དང་དགོས་མཁོ་ཡོད་པ་སྨོས་ཅི། བྱམས་བརྩེའི་ཚོར་བ་ཡོད་སའི་ཁོར་ཡུག་ཅིག་ཡིན་ན། ཐ་ན་ཁོར་ཡུག་དེའི་ནང་འཚོ་སྡོད་བྱེད་པའི་བྱ་རི་དྭགས་ཀྱིས་མཚོན་པའི་དུད་འགྲོ་རྣམས་ཀྱང་བརྡབ་གསིག་མེད་པར་ཞི་བདེའི་ངང་འཚོ་ཐུབ་པ་ཞིག་ཏན་ཏན་ཡོང་ཐུབ་པས་བྱམས་བརྩེའི་བསླབ་བྱས་ཁོར་ཡུག་ལ་ཡང་ཕན་གྱི་ཡོད། དེའི་ཕྱིར་བྱམས་བརྩེ་དང་ལྷག་བསམ་སོགས་བཟང་པོའི་ཡོན་ཏན་ཁག་ཧ་ཅང་གལ་ཆེན་པོ་རེད། དེང་སྐབས་མང་པོ་ཞིག་གིས་འཕྲལ་གྱི་ཁེ་ཕན་བཟའ་རྒྱུའམ་རང་ཉིད་སྒེར་གྱི་མི་ཚེ་དེ་ཆ་རྐྱེན་འཛོམས་པོ་ཞིག་ཡོང་ཐབས་ཀྱི་བསམ་བློ་མ་གཏོགས་མི་རབས་རྗེས་མ་རྣམས་ལ་འཕྲད་ངེས་ཀྱི་དཀའ་ངལ་ལ་སེམས་ཁུར་གཏན་ནས་མེད་པར་ཁོར་ཡུག་ལ་རྩིས་མེད་རྡོག་རོལ་གཏོང་བཞིན་པ་ཧ་ཅང་ཐབས་སྐྱོ་པོ་ཡིན།

རང་བདེ་འདོད་ན་སྤྱི་པའི་བདེ་དོན་སོམས།

མདོར་ན། ཆོས་དད་ཡོད་མེད་ལ་མ་ལྟོས་པར་རང་གི་མི་ཚེ་སྐྱིད་པ་ཞིག་ཡོང་རྒྱུ་དེ་རང་རེའི་དམིགས་ཡུལ་ཡིན་པས། མི་ཚེ་སྐྱིད་པོ་ཡོང་བའི་རྒྱུ་རྐྱེན་བྱམས་བརྩེ་སོགས་ནང་བསམ་བློའི་ཡོན་ཏན་ལ་ཐུག་པ་ངོ་འཕྲོད་པའི་ཐོག་ནས་ཕྱིའི་དངོས་པོ་རྐྱང་པར་རེ་བ་བཅོལ་ནས་མི་སྡོད་པ་ཞིག་ཡོང་ཐབས་བྱེད་དགོས། དེ་བཞིན་དུ་མིའི་སྤྱི་ཚོགས་ནང་བྱམས་བརྩེ་གལ་ཆེན་པོ་ཡིན་པའི་རྒྱུ་མཚན་གཅིག་ནི། རང་རེ་རྣམས་སྤྱི་ཚོགས་ལ་བརྟེན་པའི་སེམས་ཅན་ Social Animal ཡིན་པའི་ཆ་ནས་མི་སྒེར་པ་སོ་སོའི་མི་ཚེའི་འཚོ་ཐབས་དེ་སྤྱི་ཚོགས་ལ་བརྟེན་ཡོད། གང་ལ་བརྟེན་སའི་སྤྱི་ཚོགས་ཀྱི་བདེ་དོན་ལ་བསམ་བློ་གཏན་ནས་མི་གཏོང་བར་རང་ཉིད་གཅིག་པུའི་བདེ་དོན་ལ་བསམ་བློ་བཏང་ནས་ཕྱིན་ན་ཡོང་ཐབས་གཏན་ནས་མེད། དེས་ན་རང་གི་བདེ་སྐྱིད་སྤྱི་ཚོགས་ལ་བརྟེན་ཡོད་སྟབས་རྒྱུ་དང་འབྲས་བུའི་རྟེན་འབྱུང་གི་འགྲོ་སྟངས་འདིའི་འོག་ནས་ཇི་ཙམ་གྱིས་རང་གི་བདེ་དོན་ལ་བསམ་བློ་གཏོང་བ་དེའི་ཚོད་ཀྱིས་རང་གི་བདེ་སྐྱིད་དང་མི་ཚེ་གང་ལ་བརྟེན་སའི་སྤྱི་ཚོགས་ཀྱི་བདེ་དོན་དང་སྤྱི་ཚོགས་དེ་ཉིད་ཡར་རྒྱས་འགྲོ་ཐབས་ལ་བསམ་བློ་གཏོང་དགོས་པ་གལ་ཆེན་པོ་ཡིན། དེའི་ཕྱིར་སོ་སོའི་རང་དོན་ལ་ལྟོས་ནས་བཤད་ཀྱང་སྤྱི་དོན་ལ་བསམ་བློ་གཏོང་རྒྱུ་གལ་ཆེན་པོ་རེད།

མིའི་ལྷན་སྐྱེས་ཀྱི་རང་བཞིན་དེ་བྱམས་བརྩེའི་རང་བཞིན་ཅན་ཡིན་ཚུལ།

མདོར་ན། ཆོས་དད་ཡོད་མེད་ལ་མི་ལྟོས་པར་འགྲོ་བ་མི་ཡིན་ནོ་ཅོག་བསམ་པ་བཟང་བའི་མི་ཞིག་ཏུ་འགྱུར་ཐབས་བྱ་རྒྱུ་ཤིན་ཏུ་གལ་ཆེན་པོ་ཡིན། འོ་ན་བསམ་པ་བཟང་བའི་མི་ཞིག་ཏུ་འགྱུར་ཐུབ་བམ་ཞེ་ན། དེ་ལྟར་ངེས་པར་འགྱུར་ཐུབ་པའི་རྒྱུ་མཚན་ནི། འགྲོ་བ་མིའི་ལྷན་སྐྱེས་ཀྱི་རང་བཞིན་དེ་བྱམས་བརྩེའི་རང་བཞིན་ཅན་ཡིན་པས་རེད། འདི་ཆོས་ཕྱོགས་ནས་བཤད་པ་ཙམ་ཞིག་མིན་པར་དེང་རབས་ཚན་རིག་པས་ཀྱང་ཤོད་ཀྱི་ཡོད། དཔེར་ན། སེམས་བཟང་པོ་དང་ཞི་ལྷོད་ངང་སྡོད་མཁན་གྱི་མི་རྣམས་ལ་ལུས་བདེ་བ་དང་ནད་ཉུང་བ། ཚེ་རིང་བ་སོགས་ཀྱི་ཁེ་ཕན་ཡོང་བ་དང་། བྱམས་བརྩེའི་ཚོར་བ་མེད་པར་རང་ཉིད་གཅིག་པུའི་སྒེར་དོན་འབའ་ཞིག་བསམ་པའམ། ཆགས་སྡང་གི་བློ་ཤུགས་དྲག་པོ་སྐྱེས་ཏེ་སེམས་འཁྲུགས་ནས་བསྡད་ན་དེའི་དབང་གིས་ལུས་མི་བདེ་བ་ཙམ་དུ་མ་ཟད། རང་ཉིད་གང་དུ་གནས་སའི་སྤྱི་ཚོགས་ཀྱི་ནང་དུའང་གྲོགས་མེད་གཅིག་པུར་འགྱུར་རྒྱུ་ལས་མེད།

ཇི་ཙམ་གྱིས་གཞན་ཕན་གྱི་བསམ་པ་ཡོད་པ་དང་། རང་གང་དུ་གནས་སའི་སྤྱི་ཚོགས་ནང་ཆེ་འདྲིས་ཆུང་འདྲིས་ཀྱིས་ཀུན་དང་འགྲོག་བདེ་བ་ཞིག་བྱུང་ན་རང་བཞིན་གྱིས་གྲོགས་པོ་མང་བ་དང་སྐྱིད་པ་ཡོང་ཐུབ། དེས་ན་བྱམས་བརྩེ་སོགས་ནང་སེམས་ཀྱི་བཟང་པོའི་ཡོན་ཏན་གྱིས་སྐྱེ་བ་ཕྱི་མ་དང་ཐར་པ་འཐོབ་པར་ཕན་གྱི་ཡོད་པས་ཡག་པོ་ཡིན་ཞེས་པ་ལྟ་བུའི་ཆོས་ཀྱི་སྐད་ཆ་མིན་པར། ཉིན་རེའི་དངོས་ཡོད་ཀྱི་འཚོ་བའི་ནང་བྱམས་བརྩེ་ཡོད་ན་ལུས་བདེ་བ་དང་སེམས་སྐྱིད་པ། གྲོགས་མང་བ་སོགས་ཁ་ཡོད་ལག་ཡོད་ཀྱི་ཕན་ཐོགས་ཆེན་པོ་ཡོད་པར་བརྟེན། ཚུལ་དེ་ཤེས་པར་བྱས་ཏེ་མིའི་སྤྱི་ཚོགས་ནང་བྱམས་བརྩེ་གལ་ཆེན་པོ་ཡིན་པའི་ངོ་སྤྲོད་བྱ་རྒྱུ་གནད་འགག་ཆེན་པོ་རེད་ལ་དེ་ལྟར་བྱེད་ཐུབ་པ་ཞིག་ཀྱང་ཡིན།

བྱམས་བརྩེ་ངོ་སྤྲོད་བྱེད་སྟངས།

བྱམས་བརྩེ་ངོ་སྤྲོད་བྱེད་སྟངས་དེ་ཡང་བླ་མས་ཆོས་འཆད་པ་ལྟ་བུའི་ལམ་ནས་ངོ་སྤྲོད་བྱེད་སྟངས་དེས་ལྡང་གི་མེད་པར་དེང་དུས་ཤེས་ཡོན་གྱི་ལམ་སྲོལ་ནང་བྱམས་བརྩེའི་ཤེས་ཡོན་སླེབ་ཐུབ་པར་བྱས་ཏེ་ངོ་སྤྲོད་བྱ་དགོས། ལུས་ཀྱི་འཕྲོད་བསྟེན་སྐོར་སློབ་སྦྱོང་སྤྲོད་སྲོལ་ཡོད་པ་བཞིན་དུ་སེམས་ཁམས་འཕྲོད་བསྟེན་གྱི་སྐོར་ལ་ཡང་སློབ་སྦྱོང་སྤྲོད་རྒྱུ་ཧ་ཅང་གལ་ཆེན་པོ་རེད། མིའི་སྤྱི་ཚོགས་འདི་ཉིད་བདེ་སྐྱིད་དང་ལྡན་པ་ཞིག་ཡོང་བར་གང་ཟག་མི་རེ་ངོ་རེ་བདེ་སྐྱིད་ལྡན་པ་ཞིག་ཡོང་དགོས།

སྒོ་ལྔའི་ཤེས་པ་དང་ཡིད་བློ་རྟོག་པར་བརྟེན་པའི་བདེ་སྐྱིད་གཉིས་ཀྱི་ཁྱད་པར།

མིག་གིས་ལྟད་མོས་མཚོན་པའི་མཛེས་པའི་གཟུགས་ལ་བལྟ་བ། རྣ་བས་རོལ་མོ་ལ་སོགས་པའི་སྙན་པའི་སྒྲ་ཉན་པ། ལྕེས་རོ་བཅུད་ལྡན་པའི་ཟས་མྱོང་བ། སྣས་དྲི་བཟང་པོ་སྣོམ་པ། ལུས་ཤེས་ཀྱིས་འཁྲིག་པའི་བདེ་བས་མཚོན་པའི་རེག་བྱ་བཟང་པོ་མྱོང་བ་ལྟ་བུ་ཕྱི་དངོས་པོར་བརྟེན་པའམ་སྒོ་ལྔའི་ཤེས་པ་དང་འབྲེལ་བའི་བདེ་སྐྱིད་ནི་གློ་བུར་བ་ཡིན། དཔེར་ན། མིག་གིས་ལྟད་མོར་ལྟ་བ་དང་རྣ་བས་རོལ་མོ་ཉན་པ་ལྟ་བུར་མཚོན་ན་ཕྱི་རོལ་གྱི་དམིགས་རྐྱེན་ལྟད་མོ་དང་རོལ་མོའི་སྒྲ་འགགས་པའི་ཚེ་དེ་དག་དྲན་པའི་ཡུལ་ཙམ་ལས་སེམས་ནང་མུ་མཐུད་ནས་བདེ་སྐྱིད་སྟེར་བའི་ནུས་པ་གང་ཡང་མེད། དེ་ལྟ་མིན་པར་གཞན་ཕན་དང་བྱམས་བརྩེ། དད་པ་སོགས་ཀྱི་བློ་སྦྱངས་པ་ལས་སེམས་ནང་སྤྲོ་སྣང་དང་སྤོབས་པ། རེ་བ་འབྱུང་བ་ལྟ་བུ་ནང་ཡིད་བློར་བརྟེན་པའི་བདེ་སྐྱིད་ནི་བརྟག་ཐུབ་པ་ཞིག་ཡིན། དེ་ལྟ་བུའི་བདེ་སྐྱིད་དེ་ཡོད་ན་ཕྱི་རོལ་གྱི་དམིགས་རྐྱེན་ལྟད་མོ་དང་རོལ་མོའི་སྒྲ་ལ་སོགས་པ་ཡོད་མེད་ལ་མི་ལྟོས་པར་སེམས་ལྷོད་ཤིག་གེའི་ངང་གནས་ཐུབ་པ་ཞིག་ཡོང་བ་ཡིན། དེང་སྐབས་འཛམ་གླིང་ནང་དངོས་པོ་ཡར་རྒྱས་ལ་བརྟེན་ནས་སྒོ་ལྔའི་ཤེས་པ་དང་འབྲེལ་བའི་ཚོར་བའི་དགོས་མཁོ་བསྐང་རྒྱུ་ཙམ་མ་གཏོགས་ཡིད་བློ་རྟོག་པ་དང་འབྲེལ་བའི་བདེ་སྡུག་འདོར་ལེན་ལ་དོ་སྣང་ཙམ་ཡང་བྱེད་ཀྱི་མེད། དཔེར་ན། ད་ལྟའི་སེམས་ཁམས་རིག་པ་དང་ཀླད་ཁམས་ཚན་རིག་པ་རྣམས་ཀྱིས་ཀླད་པ་དང་ཐད་ཀར་འབྲེལ་བ་ཡོད་པའི་སྒོ་ལྔའི་ཤེས་པའི་སྐོར་དོ་སྣང་བྱེད་པ་མ་གཏོགས་ཡིད་བློའི་སྐོར་དོ་སྣང་དེ་ཙམ་བྱེད་ཀྱི་མེད།

བྱམས་བརྩེས་ཆགས་སྡང་གི་གཉེན་པོ་བྱེད་ཚུལ།

རང་རེ་ཚང་མ་བདེ་སྐྱིད་འདོད་པ་ཤ་སྟག་ཡིན་ཅིང་། འདོད་པའི་བདེ་སྐྱིད་ཀྱང་གཙོ་བོ་ཡིད་བློར་བརྟེན་པའི་སེམས་སིམ་པའི་ཚོར་བའམ་ཡིད་ཚོར་བདེ་བ་དང་ལྡན་པ་ཞིག་དགོས་རྒྱུ་དེ་གལ་ཆེན་པོ་ཡིན། དེ་ཡང་གཙོ་བོ་བྱམས་བརྩེ་སོགས་བཟང་པོའི་ཡོན་ཏན་ལ་སྦྱོར་བརྡར་བྱས་པ་ལས་ཡོང་དགོས། སེམས་འཁྲུག་བྱེད་ཀྱི་རྐྱེན་གྱི་གཙོ་བོ་ཁོང་ཁྲོ་དང་ཕྲག་དོག་སོགས་ཡིན་ཅིང་། དེ་དག་ཀྱང་འདོད་ཆགས་དང་འབྲེལ་ནས་ཡོང་བཞིན་ཡོད། འདོད་ཆགས་ཀྱི་གཉེན་པོར་འདོད་ཆུང་ཆོག་ཤེས་ཀྱི་བློ་སྦྱང་ཐུབ་པ་བྱུང་ན་འདོད་ཆགས་ལ་སོགས་པའི་མི་མཐུན་ཕྱོགས་རྣམས་ཅུང་ཟད་ཤུགས་ཆུང་དུ་འགྲོ་ཐུབ། འདོད་ཆགས་ཤུགས་ཇེ་ཆེར་ཕྱིན་པའི་ཚེ་འདོད་དོན་ལ་འགལ་རྐྱེན་བྱེད་པའི་རིགས་ལ་ཕྲག་དོག་དང་ཁོང་ཁྲོ་སྐྱེ་བཞིན་ཡོད། དེའི་ཕྱིར། ཕྲག་དོག་དང་ཁོང་ཁྲོ་ལ་སོགས་པའི་བློ་རྣམས་གློ་བུར་དུ་བྱུང་བ་ལྟ་བུ་ཞིག་མིན་པར་གཙོ་བོ་འདོད་ཆགས་ཀྱིས་མཚོན་པའི་རྒྱུ་རྐྱེན་མང་པོར་བརྟེན་ནས་འབྱུང་བ་ཡིན།

དེ་ལྟར་སེམས་ཁམས་རིག་པའི་འགྲོ་སྟངས་ཀྱི་ཐོག་ནས་བློའི་རིགས་རྣམས་རྒྱུ་རྐྱེན་མང་དག་འདུས་པ་ལ་བརྟེན་ནས་འབྱུང་བའི་ཚུལ་ཤེས་པར་བྱས་ཏེ། ལུས་ཀྱི་ནད་རིགས་ལ་སྔོན་འགོག་བྱེད་པ་ལྟར་སེམས་ཀྱི་ནད་རིགས་ལ་ཡང་སྔོན་འགོག་བྱ་རྒྱུ་ཧ་ཅང་གལ་ཆེ། ཁོང་ཁྲོ་ཧ་ཅང་ཤུགས་ཆེན་པོ་སྐྱེ་བཞིན་པའི་སྐབས་སུ་དེའི་ཉེས་དམིགས་ལ་བསམ་བློ་བཏང་སྟེ་ཤུགས་ཇེ་ཆུང་དུ་གཏོང་ཐབས་བྱ་རྒྱུ་ཧ་ཅང་ཁག་པོ་ཡོད། འོན་ཀྱང་ཁོང་ཁྲོ་དེ་ཡིད་མི་བདེའི་རྐྱེན་ལ་བརྟེན་ནས་འབྱུང་གི་ཡོད་ཅིང་། ཡིད་མི་བདེ་ཡང་བྱམས་བརྩེའི་ཚོར་བ་མེད་པར་གཞན་ཡལ་བར་དོར། རང་གཅེས་པར་བཟུང་བ་ལ་བརྟེན་ནས་འབྱུང་གི་ཡོད་སྟབས། བྱམས་བརྩེའི་བསམ་བློ་ཤུགས་ཆེན་པོ་ཡོད་ན་ཁོང་ཁྲོ་ལ་སོགས་པའི་བློ་རྣམས་རང་བཞིན་གྱིས་ཤུགས་ཆུང་དུ་འགྲོ་བ་ཡིན།

བྱམས་བརྩེ་ལྡན་པའི་འཛམ་གླིང་ཞིག་འཛུགས་སྐྲུན་བྱེད་དགོས།

དེ་ལྟར་བྱམས་བརྩེ་མེད་པར་རང་དོན་འབའ་ཞིག་བསམས་པ་ལས་ཡིད་མི་བདེ་ལ་སོགས་པ་སེམས་མི་བདེ་བར་བྱེད་པའི་བློའི་རིགས་རྣམས་འབྱུང་བའི་ཚུལ་ལྟ་བུ་སེམས་ཁམས་རིག་པའི་འགྲོ་སྟངས་ཁག་ཤེས་ན་དེས་སེམས་ཀྱི་ནད་རིགས་སྔོན་འགོག་བྱེད་ཐུབ་པར་ཕན་ཐོགས་ཡོད། རང་རེ་ཚང་མས་ལུས་ཀྱི་བདེ་ཐང་ཆེད་དོ་སྣང་ཆེན་པོས་སྨན་བཅོས་དང་སྤྱོད་ལམ་ལེགས་པོ་བསྟེན་པ་ལྟར་སེམས་ཁམས་བདེ་ཐང་གི་ཆེད་དུ་ཡང་བསམ་བློའི་ནད་རིགས་ཁག་སྔོན་འགོག་བྱ་རྒྱུ་དེ་འོས་པ་ཞིག་ཡིན། འདི་ཡང་དམྱལ་བ་དང་ལྷ་ཡུལ་ཞེས་པ་ལྟ་བུ་བཤད་དེ་ཆོས་བྱེད་པའི་དོན་མིན་པར་ཉིན་རེའི་འཚོ་བའི་ནང་ཞི་ལྷོད་དང་བག་ཕེབས་པའི་ངང་འཚོ་ཐབས་སྐོར་ཤོད་ཀྱི་ཡོད། དེས་ན་ཆོས་དད་ཡོད་མེད་ལ་མི་ལྟོས་པར་འཛམ་བུ་གླིང་འདིའི་སྟེང་དུ་མི་དུང་ཕྱུར་བདུན་ཅུ་ཙམ་ཞིག་ཡོད་པ་དེ་དག་སྤྱི་ལ་ཁྱབ་ཐུབ་པའི་ཐབས་ལམ་ཞིག་བརྒྱུད་དེ་བྱམས་བརྩེ་ལྡན་པའི་འཛམ་གླིང་ཞིག་དང་བྱམས་བརྩེ་ལྡན་པའི་མིའི་སྤྱི་ཚོགས་ཤིག་འཛུགས་སྐྲུན་བྱ་རྒྱུ་ཧ་ཅང་གལ་ཆེན་པོ་ཡིན།

Religion ཞེས་པའི་ཚིག་འདི་རྒྱ་གར་བའི་ཆོས་ལུགས་ལ་འཇུག་མིན་ཐེ་ཚོམ་རེད།

ཕྱིའི་དངོས་པོས་བྱམས་བརྩེ་སྤེལ་མི་ནུས་པར་ཆོས་ལུགས་ཁག་གིས་བྱམས་བརྩེ་སྤེལ་བཞིན་ཡོད་པར་བརྟེན། ད་ལྟའི་དུས་སུ་ཡང་ཆོས་ཀྱི་དགོས་མཁོ་ཧ་ཅང་ཆེན་པོ་ཡོད། འདས་པའི་ལོ་ངོ་སྟོང་ཕྲག་གཉིས་གསུམ་རིང་ཆོས་ལུགས་ཀྱིས་མིའི་སྤྱི་ཚོགས་ནང་ཕན་ཐོགས་ཆེན་པོ་བསྒྲུབས་ཡོད་ཅིང་། ཉམས་ཞིབ་ཡག་པོ་བྱས་ན་ད་ལྟའི་དུས་འདིར་ཡང་ནང་བསམ་བློར་འགྱུར་བ་གཏོང་བའི་ཐབས་ལམ་དང་བསླབ་བྱ་སྟོན་མཁན་དེ་ཆོས་གཅིག་པུ་ཡིན། ཨིན་སྐད་ཀྱི་ Religion ཞེས་པའི་ཚིག་དེ་ཡེ་ཤུ་དང་ཇེའུ་སོགས་འཇིག་རྟེན་བཀོད་པ་པོའི་དཀོན་མཆོག་ལ་དད་མོས་བྱེད་པའི་ལྟ་གྲུབ་དང་འབྲེལ་ནས་བྱུང་བ་ཞིག་ཡིན་སྟབས་རྒྱ་གར་གྱི་ཆོས་ལུགས་ཁག་ལ་ཚིག་འདི་ཏག་ཏག་འཇུག་གི་ཡོད་མེད་ཐེ་ཚོམ་རེད། དཔེར་ན། ནང་པ་དང་ཇཻན་གྱི་ཆོས་ལུགས་ལ་ཚིག་དེ་འཁྲུལ་མེད་དུ་འཇུག་མིན་ཉམས་ཞིབ་བྱ་དགོས་པ་ཡིན། ངོས་ཀྱི་ངོ་ཤེས་འགའ་ཞིག་གིས་ནང་པའི་ཆོས་འདི་ Religion མིན་པར་སེམས་ཀྱི་ཚན་རིག་ Science of Mind རེད་ཅེས་རྗོད་ཀྱི་འདུག །ཇཻན་གྱི་ཆོས་ལུགས་ནས་ཀྱང་དད་པ་རྐྱང་པའི་རྣམ་གཞག་མི་གསུང་བར་བློ་སྦྱངས་ནས་འགྲོ་སྟངས་གསུང་གི་ཡོད་སྟབས་དེར་ཡང་སེམས་ཀྱི་ཚན་རིག་ཅེས་བརྗོད་ཆོག་པ་ཡིན།

ཞི་ལྷག་གི་རྣམ་གཞག་ལྡན་པ་དེ་ལ་སེམས་ཁམས་རིག་པའི་རྣམ་གཞག་ཡོད།

དེ་བཞིན་རྒྱ་གར་གྱི་ཆོས་བརྒྱུད་མང་ཆེ་བས་སེམས་རྩེ་གཅིག་པའི་ཞི་གནས་དང་ཡུལ་ལ་དཔྱད་པ་བྱས་ཏེ་ཡུལ་གྱི་ཁྱད་པར་གོང་མ་ལྷག་པར་མཐོང་བའི་ལྷག་མཐོང་གི་རྣམ་གཞག་གསུང་གི་ཡོད། ཆོས་བརྒྱུད་གང་ལ་ཞི་ལྷག་གི་ཉམས་ལེན་དང་རྣམ་གཞག་ལྡན་པ་དེར་སེམས་ཁམས་རིག་པའི་རྣམ་གཞག་ཐོན་བཞིན་ཡོད་ལ། ཞི་ལྷག་གི་རྣམ་གཞག་མེད་པར་དཀོན་མཆོག་ལ་དམིགས་པའི་དད་པ་རྐྱང་པའི་རྣམ་གཞག་གསུང་བའི་ཆོས་བརྒྱུད་དེར་སེམས་ཁམས་རིག་པའི་སྐོར་ཐོན་གྱི་མེད། སྤྱིར་དད་པ་རྐྱང་པའི་རྣམ་གཞག་བཤད་ན་སེམས་ཁམས་རིག་པའི་རྣམ་གཞག་ཟབ་པོ་ཡོང་དགོས་པའི་འབྲེལ་བ་ཡང་དེ་ཙམ་མེད། དེས་ན་འབྱུང་ཁུངས་ཀྱི་ཆ་ནས་ཆོས་ལུགས་དང་འབྲེལ་ནས་བྱུང་ཡང་། མིའི་སྤྱི་ཚོགས་ནང་བདེ་སྐྱིད་སྒྲུབ་པའི་དོན་དུ་རྒྱ་གར་ལ་གནའ་རབས་ནས་ཡོད་པའི་སེམས་ཁམས་རིག་པའི་སྐོར་རྣམས་ཆོས་དད་ཡོད་མེད་ལ་མི་ལྟོས་པར་སེམས་ཁམས་རིག་པའི་རྣམ་གཞག་གི་ཐོག་ནས་ངོ་སྤྲོད་བྱ་རྒྱུ་ཤིན་ཏུ་གལ་ཆེན་པོ་ཡིན།

བོད་ཀྱི་སངས་རྒྱས་པའི་ཆོས་ལ་གསར་དུ་དོ་སྣང་བྱེད་པའི་རྒྱུ་མཚན།

དེ་རིང་འདིར་སླེབས་པའི་ཆོས་ཞུ་བའི་གྲས་ཀྱི་ཝེད་ནམ་གྱི་ཆོས་གྲོགས་ཚོར་མཚོན་ན། ཁྱེད་ཚོའི་རྒྱལ་ཁབ་དེ་ལོ་རྒྱུས་ཀྱི་ཐོག་ནས་ནང་པའི་རྒྱལ་ཁབ་ཡིན་ཞིང་། ལྷག་པར་ཀླུ་སྒྲུབ་ཡབ་སྲས་སོགས་ནཱ་ལེནྡྲའི་ཆོས་བརྒྱུད་དང་འབྲེལ་བ་ཡོད་པ་ཞིག་ཡིན། ཨི་ཊ་ལིའི་ཆོས་གྲོགས་ཚོར་མཚོན་ན་ཕ་མེས་ཀྱི་ཆོས་དེ་ཡེ་ཤུའི་ཆོས་ལུགས་རེད། ནང་ཆོས་དེ་ཁྱེད་ཚོར་མཚོན་ན་ཆོས་ལུགས་གསར་པ་རེད། འོན་ཀྱང་རང་བཞིན་གྱིས་མི་རྣམས་ལ་ཁམས་དང་མོས་པ་སྣ་ཚོགས་པ་ཞིག་ཡོད་ཅིང་། ལྷག་པར་དེང་སྐབས་ཤེས་ཡོན་ཡར་རྒྱས་ཕྱིན་ཏེ་རྒྱུ་མཚན་གྱི་ལམ་ནས་བརྟག་དཔྱད་བྱེད་པའི་གོམས་གཤིས་ཤུགས་ཆེན་པོ་དར་བའི་སྐབས་འདིར། དད་པ་རྐྱང་པར་བརྟེན་པ་མིན་པར་རྒྱུ་མཚན་གྱི་ལམ་ནས་དཔྱད་པ་བྱས་ཏེ་སེམས་ལ་འགྱུར་བ་གཏོང་བའི་ལམ་སྲོལ་ལྡན་པའི་སངས་རྒྱས་པའི་ཆོས་ལ་དམིགས་བསལ་དོ་སྣང་བྱེད་པའི་གནས་སྟངས་ཤིག་ཡོང་བཞིན་ཡོད། དེ་ལྟར་ཁྱེད་ཚོའི་ཕ་མེས་ཀྱི་ཆོས་ལུགས་ཡེ་ཤུ་ཡིན་ཡང་སོ་སོའི་ཁམས་མོས་ཀྱི་དབང་གིས་སྤྱིར་ཨེ་ཤི་ཡའི་ཆོས་དང་དེའི་ནང་ཚན་ནས་བོད་ཀྱི་སངས་རྒྱས་པའི་ཆོས་ལ་དོ་སྣང་བྱེད་ཀྱི་ཡོད།

བོད་པས་གསར་གཏོད་བྱས་པ་ཞིག་མིན།

བོད་ཀྱི་སངས་རྒྱས་པའི་ཆོས་དེ་བོད་པས་གསར་གཏོད་བྱས་པ་ལྟ་བུ་ཞིག་མིན་པར་དཔལ་ནཱ་ལེནྡྲ་ནས་བརྒྱུད་པའི་ཆོས་ཤིག་རེད། དེ་ཡང་དུས་རབས་བརྒྱད་པའི་ནང་ཆོས་རྒྱལ་ཁྲི་སྲོང་ལྡེའུ་བཙན་གྱིས་མཁན་ཆེན་ཞི་བ་འཚོ་རྒྱ་གར་ནས་བོད་དུ་གདན་དྲངས་ཏེ། ཁོང་གིས་བོད་དུ་དཔལ་ནཱ་ལེནྡྲའི་ཆོས་བརྒྱུད་དེ་ཚད་མའི་གཞུང་ནས་བསྟན་པའི་རིགས་པ་འབའ་ཞིག་གི་ལམ་ནས་སློབ་གཉེར་བྱེད་དགོས་པ་སོགས་ཆོས་ལ་སློབ་གཉེར་ཇི་ལྟར་བྱེད་ཚུལ་གྱི་ལམ་སྲོལ་གཏན་འབེབས་གནང་ཞིང་། མཁན་ཆེན་རང་ཉིད་ལ་མཚོན་ན་དབུ་མའི་གྲུབ་མཐའ་སྨྲ་བའི་ནཱ་ལེནྡྲའི་མཁས་པའི་གཙུག་རྒྱན་དུ་གྱུར་པ་ཞིག་ཡིན་པ་ཙམ་དུ་མ་ཟད། ཚད་མའི་གཞུང་ལ་ཡང་ཤིན་ཏུ་མཁས་པ་ཞིག་ཡིན་པར་བརྟེན་རིགས་པ་འབའ་ཞིག་གི་ལམ་ནས་གཞུང་ཆེན་མོར་འགྲེལ་པ་བསྐྱོན་པར་མཛད་ཡོད། ཁོང་མྱ་ངན་ལས་འདས་པའི་རྗེས་སུ་ཁོང་གི་སློབ་མ་སློབ་དཔོན་ཀ་མ་ལ་ཤཱི་ལ་བོད་དུ་ཕེབས་ཏེ་མཁན་ཆེན་གྱི་མཛད་པའི་རྒྱུན་བསྐྱངས་པར་མཛད།

མཁས་པ་ཡིན་མིན་གསུང་རྩོམ་ལ་བལྟས་ནས་ཤེས་ཐུབ།

མཁས་པའི་དབང་པོ་དེ་དག་ལ་མཁས་པའི་ཤེས་ཚད་ཅི་འདྲ་ཞིག་ཡོད་མེད་ནི་ཁོང་རྣམས་ཀྱིས་མཛད་པའི་གཞུང་ལུགས་བསྟན་འགྱུར་གྱི་ཁྲོད་དུ་བཞུགས་པ་ད་ལྟ་རང་རེས་མཇལ་དུ་ཡོད་པ་དེ་དག་ལ་གཟིགས་ན་ཤེས་རྟོགས་ཐུབ་པ་ཞིག་ཡོད། དེ་བཞིན་མགོན་པོ་ཀླུ་སྒྲུབ་ཅེས་པ་ཅི་འདྲ་ཞིག་ཡོད་མེད་ཁོང་གིས་མཛད་པའི་དབུ་མ་རིགས་ཚོགས་དྲུག་གིས་མཚོན་པའི་གཞུང་ལུགས་ཁག་ལ་མཇལ་ན་ཤེས་ཐུབ། གཞུང་དེ་དག་ལ་ད་ལྟ་རང་རེས་སློབ་གཉེར་བྱེད་ཀྱི་ཡོད་ཅིང་དེ་དག་གི་ནང་དོན་ལ་བསམ་བློ་ཡང་གཏོང་བཞིན་ཡོད། དེ་ལྟར་དད་པ་རྐྱང་པའི་ལམ་ནས་ཀླུ་སྒྲུབ་ཅེས་པ་རྩ་ཆེན་པོ་རེད་ཅེས་རྗོད་ཀྱི་མེད་པར་ཁོང་གིས་བརྩམས་པའི་བསྟན་བཅོས་ཁག་ལ་སློབ་གཉེར་གྱིས་ཁོང་རྩ་ཆེན་པོ་ཡིན་པ་ཤེས་རྟོགས་ཐུབ་ཀྱི་ཡོད། མཁས་པ་དེ་དག་གིས་མཚོན་པའི་པཎ་གྲུབ་བཅུ་བདུན་གྱི་གཞུང་དེང་སྐབས་བསྟན་འགྱུར་ནང་བཞུགས་པ་དེ་དག་ལ་བལྟས་ན་ཁོང་རྣམས་ཧ་ཅང་མཁས་པ་ཡིན་པ་ཤེས་ཐུབ་པ་ཡོད་ཅིང་། མཁས་པ་དེ་ཡང་ལོ་རྒྱུས་དང་སྒྲུང་བཤད་རྒྱུར་མཁས་པ་ལྟ་བུ་ཞིག་མིན་པར་སེམས་ལ་འགྱུར་བ་གཏོང་ཐབས་དང་སེམས་ལ་སྦྱོང་བརྡར་ཇི་ལྟར་བྱེད་དགོས་མིན་གསུང་བར་མཁས་པ་ཞིག་ཡིན། དེ་ལྟར་བོད་གངས་ཅན་གྱི་ལྗོངས་སུ་དར་བའི་སངས་རྒྱས་པའི་ཆོས་དེ་དཔལ་ནཱ་ལེནྡྲའི་ཆོས་བརྒྱུད་དྲི་མ་མེད་པ་དེ་ཡིན་པ་གསལ་པོ་ཡིན།

བླ་མའི་ཆོས་ལུགས་ཞེས་པའི་ལྟ་སྟངས་ལ་འགྱུར་བ་ཕྱིན་པ།

སྔར་ཡིན་ན་བོད་ཀྱི་དོན་དམ་པའི་མཁས་པའི་དབང་པོ་དེ་དག་ལ་ཆེ་མཐོང་དེ་ཙམ་མེད་པར། བླ་མར་གྲགས་པ་དང་བླ་བྲང་ཕྱུག་པོ་ཡོད་མཁན་ཚོར་ཆེ་མཐོང་དང་ངོ་མཚར་སྐྱེ་བའི་གཞི་ལྟ་བུར་བརྩི་སྲོལ་ཡོད། དེ་འདྲའི་དབང་གིས་བོད་ཀྱི་སངས་རྒྱས་པའི་ཆོས་ཞེས་བརྗོད་སྐབས། ཕྱི་རྒྱལ་བའི་སྣང་ངོར་འཆམ་བརྒྱག་རྒྱུ་དང་གཏོར་མ་འཕེན་རྒྱུ། ཞྭ་མདོག་འདྲ་མིན་གྱོན་རྒྱུ་ཙམ་གྱི་ཆོས་ལུགས་ཤིག་གི་མཐོང་ཚུལ་བྱུང་ཞིང་། དེ་དང་འབྲེལ་ནས་བོད་ཀྱི་སངས་རྒྱས་པའི་ཆོས་ལ་བླ་མའི་ཆོས་ལུགས་ Lamaism ཞེས་པའི་མིང་བཏགས་པའི་གནས་སྟངས་བྱུང་ཡོད། སྔར་ངོས་རྒྱ་གར་དུ་སླེབས་པའི་ཐོག་མའི་དུས་སྐབས་སུ་བླ་མའི་ཆོས་ལུགས་ Lamaism ཞེས་རྗོད་མཁན་གང་འཚམ་ཡོད། འོན་ཀྱང་བར་སྐབས་ནས་བོད་ཀྱི་སངས་རྒྱས་པའི་ཆོས་དེ་དཔལ་ནཱ་ལེནྡྲ་ནས་བརྒྱུད་པའི་ཆོས་བརྒྱུད་དྲི་མ་མེད་པ་ཞིག་ཡིན་པའི་གོ་རྟོགས་གང་འཚམ་རྙེད་པར་བརྟེན་དེང་སང་བླ་མའི་ཆོས་ལུགས་ཞེས་རྗོད་མཁན་ཕལ་ཆེར་མི་འདུག །དངོས་ཡོད་གནས་ཚུལ་ལ་ཡང་བོད་ཀྱི་སངས་རྒྱས་པའི་ཆོས་དེ་སངས་རྒྱས་པའི་ཆོས་ངོ་མ་ཡིན་མིན་ཐེ་ཚོམ་སྐྱེ་གཞི་ལྟ་བུ་ཞིག་དང་། ཡང་བོད་པ་རྐྱང་པ་དང་བླ་མ་གཅིག་པུས་བཤད་རྒྱུའི་ཆོས་ཤིག་གཏན་ནས་མིན།

སངས་རྒྱས་པའི་ཆོས་འདྲ་འདྲའི་ནང་གི་མི་འདྲ་བ།

འཛམ་བུ་གླིང་འདིའི་ཐོག་ད་ལྟ་ཡོད་པའི་ཆོས་ལུགས་ཁག་ལས་སངས་རྒྱས་པའི་ཆོས་དེ་ལྟ་གྲུབ་གཏིང་ཟབ་ཡོད་པའི་ཆོས་བརྒྱུད་ཅིག་ཏུ་འབྲེལ་ཡོད་མི་སྣ་མང་པོས་ངོས་འཛིན་བྱེད་ཀྱི་ཡོད་ལ། ནང་པའི་ཆོས་བརྒྱུད་ཀྱི་ནང་ནས་ཀྱང་ལོ་ངོ་ཉི་ཤུ་སུམ་ཅུའི་རིང་ཐོས་བསམ་སློབ་གཉེར་གྱིས་ལུང་གི་བསྟན་པས་རྟོགས་པའི་བསྟན་པའི་རྒྱབ་རྟེན་བྱས་ཏེ་ཐོས་དོན་སྒྲུབ་ལ་གཞོལ་བའི་ལུང་རྟོགས་ཀྱི་བསྟན་པ་དངོས་སུ་མཐོང་རྒྱུ་ཡོད་པ་ཞིག་དང་། སངས་རྒྱས་པའི་ཆོས་འདྲ་འདྲའི་ནང་གི་མི་འདྲ་བ་ཞིག་ཡོད་པ་ནི་བོད་ཀྱི་སངས་རྒྱས་པའི་ཆོས་དེ་ཡིན། དེས་ན་ཁྱེད་ཚོ་ཨི་ཊ་ལི་ནས་ཕེབས་པའི་ཆོས་གྲོགས་རྣམས་རང་གི་གནས་ཡུལ་ཡེ་ཤུའི་རྒྱལ་ཁབ་ཡིན་ཅིང་། ཕ་མེས་ནས་བཟུང་དཀོན་མཆོག །དཀོན་མཆོག །དཀོན་མཆོག་ (God, God, God) ཅེས་བརྗོད་སྲོལ་ཡོད་པའི་ཁོར་ཡུག་ཅིག་གི་ནང་འཚར་ལོངས་བྱུང་ཡོད་ཀྱང་། སོ་སོའི་ཁམས་མོས་མི་འདྲ་བ་དང་ཁ་ཡོད་ལག་ཡོད་ལ་ཕན་ཐོགས་ཡོང་མིན་གྱི་ཁྱད་པར་ལས་ནཱ་ལེནྡྲ་ནས་བརྒྱུད་པའི་བོད་ཀྱི་སངས་རྒྱས་པའི་ཆོས་དེ་ཅུང་ཟད་མི་འདྲ་བ་ཞིག་ཏུ་མཐོང་སྟེ་དེར་དོ་སྣང་དང་ཉམས་ལེན་བྱེད་ཀྱི་ཡོད་པ་རེད།

རིག་གཞུང་སྤྱི་ཚོགས་དང་འབྲེལ་ཞིང་ཆོས་དད་སྒེར་དོན་དང་འབྲེལ་བ།

རིག་གཞུང་ཞེས་པ་སྤྱི་ཚོགས་དང་འབྲེལ་བ་ཞིག་ཡིན་ཀྱང་ཆོས་དད་ཅེས་པ་སྒེར་གྱི་དོན་དག་དང་འབྲེལ་བ་ཞིག་ཡིན། དེར་བརྟེན་སྤྱི་ཚོགས་སྤྱིའི་རིག་གཞུང་དང་གོམས་གཤིས་གང་ཡིན་ལ་མི་ལྟོས་པར་རང་ཉིད་སྒེར་གྱི་མོས་པའི་ཆ་ནས་ཆོས་ལུགས་མི་འདྲ་བར་དད་མོས་བྱེད་ཆོག །དཔེར་ན། བོད་པའི་སྤྱི་ཚོགས་ལ་མཚོན་ན་སྤྱི་ཡོངས་ཀྱི་རིག་གཞུང་དེ་ནང་པའི་ཆོས་དང་འབྲེལ་བ་ཞིག་ཡིན་ཀྱང་བོད་རིགས་སྒེར་པའི་ནང་ཁ་ཆེ་དང་ཡེ་ཤུའི་ཆོས་ཉམས་ལེན་བྱེད་མཁན་ཡང་རེ་ཟུང་ཡོང་བཞིན་ཡོད། དེ་ལ་ཁྱད་པར་གང་ཡང་མེད། ངོས་ཀྱིས་ནང་པའི་ཆོས་དེ་ཆོས་ལུགས་གཞན་ལས་ལེགས་པ་ཡོད་པས་ནང་ཆོས་བྱེད་དགོས་ཞེས་ནམ་ཡང་ཤོད་ཀྱི་མེད། ཆོས་ལུགས་དེ་དག་ལས་རང་གི་སེམས་ལ་འཇུག་པ་བདེ་བ་དང་ཕན་ཐོགས་ཆེ་བ་གང་ཡིན་ལ་ཉམས་ལེན་བྱེད་པར་སོ་སོར་རང་དབང་ཡོད།

སྔོན་འགྲོའི་བཤད་པ་ལས་ནང་ཆོས་ངོ་སྤྲོད་ཀྱི་སྐོར།

དཀོན་མཆོག་གིས་བཀོད་པའི་སེམས་ཅན་ཀུན་ལ་བྱམས་བརྩེ་བྱེད་དགོས།

དེ་ལྟར་ཆོས་དགོས་མཁོ་ཡོད་པའི་སྐོར་བཤད་ཟིན་ཏེ། དེ་ནས་ནང་ཆོས་ངོ་སྤྲོད་ཀྱི་སྐོར་ནི། སྤྱིར་འཛམ་བུ་གླིང་འདིའི་ཐོག་ཆོས་ལུགས་མང་དག་ཅིག་ཡོད་པ་ལས་མང་ཆེ་བ་འཇིག་རྟེན་བཀོད་པ་པོའམ་དཀོན་མཆོག་ God ལ་དད་པ་བྱེད་མཁན་ཡིན་པས་ Religion ཞེས་པའི་ཚིག་དེ་ཏག་ཏག་འཇུག་གི་ཡོད། དད་པ་ཤུགས་ཆེན་པོ་སྐྱེ་བའི་རྒྱུ་མཚན་དུ་འཇིག་རྟེན་ནམ་སྣོད་བཅུད་ཡོངས་རྫོགས་དཀོན་མཆོག་གིས་བཀོད་པར་འདོད་པ་ཡིན། བསམ་བློ་གཏོང་སྟངས་འདི་ཧ་ཅང་ཡག་པོ་ཡོད། དཀོན་མཆོག་ལ་རྩེ་གཅིག་པའི་དད་པ་བྱས་ཏེ་དེའི་བསླབ་བྱ་བྱམས་བརྩེ་བསྒོམ་དགོས་པར་འདོད་ཀྱི་ཡོད། ངོས་ལ་ངོ་ཤེས་ཁ་ཆེའི་གྲོགས་པོ་དེ་འདྲ་ཡོད། ཁོང་ཚོས། དཀོན་མཆོག་ལ་དད་པ་བྱེད་པ་བཞིན་དུ་དཀོན་མཆོག་གིས་བཀོད་པའི་བཅུད་ཀྱི་སེམས་ཅན་ཀུན་ལ་བྱམས་བརྩེ་དང་སེམས་བཟང་པོ་བྱེད་དགོས་པ་ཡིན་ཞེས་རྗོད་ཀྱི་འདུག །ཧ་ཅང་ཡག་པོ་རེད། དེ་བཞིན་དུ་འཇིག་རྟེན་བཀོད་པ་པོ་འདོད་པའི་ཆོས་ལུགས་ཚང་མས་བཀོད་པ་པོ་དཀོན་མཆོག་དེ་ཉིད་བྱམས་བརྩེ་ལྡན་པར་ངོས་འཛིན་བྱེད་པ་ལས་བཀོད་པ་པོ་དེ་ཉིད་རྒྱུད་འཁྲུགས་ནས་བཞུགས་པ་ཞིག་ཏུ་སུས་ཀྱང་ཤོད་ཀྱི་མེད།

དཀོན་མཆོག་གིས་བཀོད་པ་མིན།

རང་རེ་ནང་པས་རྒྱུད་སྡེ་ཁག་ཏུ། ཞལ་དགུ་འབར་བས་སྲིད་པ་ཟ་ཞིང་རྔུབ། །ཅེས་པ་ལྟ་བུ་རྫིག་པོ་དེ་འདྲ་རྗོད་ཀྱི་ཡོད་ཀྱང་དེའི་དགོས་པ་རྒྱུ་མཚན་ལེགས་པོ་ཤེས་ན་འགྲེལ་བཤད་བརྒྱག་རྒྱུ་ཡོད། གལ་ཏེ་དགོས་དོན་ཇི་ཡིན་སོགས་འགྲེལ་བཤད་བརྒྱག་རྒྱུ་མེད་པར་སྒྲ་ཇི་བཞིན་པའི་གོ་བའི་ཐོག་ལ་ཕྱིན་ན་ཡག་པོ་མེད། རང་རེ་ནང་པའི་མཁས་པའི་གཞུང་དུ་འཇིག་རྟེན་བཀོད་པ་པོའམ་རྟག་པ་རང་བྱུང་གི་སྐྱེས་བུ་ཁས་ལེན་མཁན་ལ་འགལ་འདུ་ཧ་ཅང་མང་པོ་བསྟན་ཏེ་བཀག་པ་ལྟར། བཅོམ་ལྡན་འདས་ཉིད་ཀྱིས་ཀྱང་ཆོས་འཁོར་དང་པོ་གསུང་བའི་ཚེ་སྡུག་བསྔལ་བདེན་པ་དང་། ཀུན་འབྱུང་བདེན་པ། འགོག་པའི་བདེན་པ། ལམ་གྱི་བདེན་པ་སྟེ་བདེན་བཞིའི་རྣམ་གཞག་གསུངས་ཏེ་བདེ་སྡུག་གཉིས་པོ་འཇིག་རྟེན་བཀོད་པ་པོས་བཀོད་པ་མིན་པར་རྒྱུ་འབྲས་ཀྱི་འབྲེལ་བའི་སྟེང་ནས་འབྱུང་བར་གསུངས་ཡོད།

འཇིག་རྟེན་བཀོད་པ་པོ་འདོད་པའི་ལྟ་གྲུབ་ལ་བརྟེན་ནས་བྱམས་བརྩེ་གོང་འཕེལ་གཏོང་ཚུལ།

འཇིག་རྟེན་བཀོད་པ་པོ་འདོད་མཁན་རྣམས་ཀྱིས་བཀོད་པ་པོ་དེ་ཉིད་བྱམས་བརྩེའི་བདག་ཉིད་དུ་ཁས་ལེན་པ་ལྟར་རང་རེ་རྣམས་དཀོན་མཆོག་གིས་བཀོད་པར་བརྟེན་ཁོང་གི་བུ་དང་འདྲ་བ་དང་། དཀོན་མཆོག་དེ་ཉིད་ཕ་དང་འདྲ་བ་ཞིག་ཡིན་སྙམ་པའི་འདུ་ཤེས་འབྱུང་ཞིང་། འདུ་ཤེས་དེ་འདྲ་ཞིག་བྱུང་ན་བྱམས་བརྩེ་གལ་ཆེན་ཡིན་པའི་བསམ་བློ་རང་བཞིན་གྱིས་འཁོར་ཡོང་བས་ཧ་ཅང་ཡག་པོ་ཡོད། དེས་ན་བྱམས་བརྩེའི་བདག་ཉིད་ཅན་གྱི་འཇིག་རྟེན་བཀོད་པ་པོ་འདོད་པས་མིའི་འགྲོ་བ་གཙོ་བོར་གྱུར་པའི་དཀོན་མཆོག་གིས་བཀོད་པའི་སེམས་ཅན་ཀུན་བྱམས་བརྩེ་ལྡན་པ་ཞིག་ཏུ་འགྱུར་རྒྱུར་ཕན་ཐོགས་ཧ་ཅང་ཆེན་པོ་ཡོད།

འཇིག་རྟེན་བཀོད་པ་པོ་དང་ཕུང་པོ་ལས་དོན་གཞན་པའི་བདག་འདོད་མིན་གྱི་ཆོས་ལུགས།

དེ་ལྟར་ཆོས་ལུགས་ཀྱི་ནང་འཇིག་རྟེན་བཀོད་པ་པོ་འདོད་པའི་རིགས་གཅིག་དང་། འཇིག་རྟེན་བཀོད་པ་པོ་མི་འདོད་པའི་རིགས་གཅིག་སྟེ་སྡེ་ཚན་གཉིས་ཡོད་ཅིང་། རྒྱ་གར་གྱི་ཆོས་ལུགས་གྲངས་ཅན་ལྷ་མེད་པ་དང་། གཅེར་བུ་པ། ནང་པ་སངས་རྒྱས་པ་གསུམ་གྱིས་འཇིག་རྟེན་བཀོད་པ་པོ་མི་འདོད་པ་ཡིན། དེ་མིན་རྒྱ་གར་གྱི་ཆོས་ལུགས་ཕལ་ཆེ་བ་དང་དཀྱིལ་ཤར་ཡུལ་གྲུའི་ཁུལ་ནས་དར་བའི་ཇེའུ་དང་ཡེ་ཤུ། ཁ་ཆེ། ཛོ་ར་སོ་ཏེན་ Zoroastrianism སོགས་ཀྱི་ཆོས་ལུགས་ཕལ་མོ་ཆེས་འཇིག་རྟེན་བཀོད་པ་པོ་འདོད་ཀྱི་ཡོད། འཇིག་རྟེན་བཀོད་པ་པོ་ཁས་ལེན་པའི་ཁྲོད་དུ་ཡང་བདེ་སྡུག་ལ་ལོངས་སྤྱོད་པ་པོའམ་བདེ་སྡུག་གི་བྱེད་པ་པོའི་བདག་ཕུང་པོ་ལས་དོན་གཞན་དུ་འདོད་པའི་རིགས་གཅིག་དང་། དེ་ལྟར་མི་འདོད་པའི་རིགས་གཉིས་ཡོད། གྲངས་ཅན་ལྷ་མེད་པ་དང་གཅེར་བུ་པས་འཇིག་རྟེན་བཀོད་པ་པོའི་བདག་མི་འདོད་ཀྱང་ཕུང་པོ་ལས་དོན་གཞན་པའི་བདག་ཁས་ལེན་ཞིང་། རང་རེ་ནང་པས་འཇིག་རྟེན་བཀོད་པ་པོ་དང་ཕུང་པོ་ལས་དོན་གཞན་པའི་རྟག་གཅིག་རང་དབང་བའི་བདག་གཉིས་ཀ་འདོད་ཀྱི་མེད།

འཁོར་ལོ་དང་པོས་གང་ཟག་གི་བདག་མེད་དང་བར་པས་ཆོས་ཀྱི་བདག་མེད་གསུང་ཚུལ།

སངས་རྒྱས་པའི་གཞུང་ནས་བདག་མེད་པའམ་ཨནཱཏྨ་ཞེས་པའི་དོན་འགྲེལ་བ་ལ། བཅོམ་ལྡན་འདས་ཀྱིས་འཁོར་ལོ་དང་པོའི་སྐབས་སུ་བདེན་བཞིའི་ཐོག་མ་སྡུག་བདེན་གྱི་ཁྱད་ཆོས་སུ་གྱུར་པའི་མི་རྟག །སྡུག་བསྔལ། སྟོང་བ། བདག་མེད་ཅེས་གསུང་བའི་ཚེ་གཙོ་བོ་གང་ཟག་གི་བདག་མེད་གསུངས་ཤིང་། རྟེན་འབྲེལ་ཡན་ལག་བཅུ་གཉིས་གསུང་བའི་ཚེ་རྒྱུ་དང་རྐྱེན་ལ་བརྟེན་ནས་འབྱུང་བའི་རྣམ་གཞག་མ་གཏོགས་བྱེད་པ་པོའམ་མྱོང་བ་པོའི་བདག་ཕུང་པོ་ལས་དོན་གཞན་དུ་གྱུར་པ་ཞིག་ཡོད་པར་མ་གསུངས། དེར་བརྟེན་འཁོར་ལོ་དང་པོའི་གདུལ་བྱ་བྱེ་སྨྲ་དང་མདོ་སྡེ་པས་གང་ཟག་གི་བདག་མི་འདོད་པ་ཡིན། འཁོར་ལོ་དང་པོའི་སྡུག་བདེན་གྱི་ཁྱད་ཆོས་སུ་གྱུར་པའི་སྟོང་པ་ཞེས་པ་གང་ཟག་རང་རྐྱ་ཐུབ་པའི་རྫས་ཡོད་ཀྱི་བདག་མེད་པ་དང་། བདག་མེད་ཅེས་པ་ཕུང་སོགས་རང་རྐྱ་ཐུབ་པའི་རྫས་ཡོད་ཀྱི་བདག་གི་ལོངས་སྤྱད་བྱར་མ་གྲུབ་པའི་བདག་མེད་ལ་སྦྱོར་གྱི་མེད་དམ་སྙམ། འཁོར་ལོ་བར་པའི་སྐབས་རང་རེས་རྒྱུན་དུ་འདོན་བཞིན་པའི་ཤེས་རབ་སྙིང་པོའི་མདོའི་ནང་། ཕུང་པོ་ལྔ་པོ་དེ་དག་ཀྱང་རང་བཞིན་གྱིས་སྟོང་པར་རྣམ་པར་ཡང་དག་པར་རྗེས་སུ་བལྟའོ། །ཞེས་གསུངས་པ་ལྟར་གང་ཟག་གི་བདག་མེད་པ་ཙམ་དུ་མ་ཟད། གང་ཟག་གང་ལ་བརྟེན་ནས་གདགས་པར་བྱ་བའི་གཞི་ཕུང་སོགས་ཀྱི་ཆོས་རྣམས་ཀྱང་རང་བཞིན་གྱིས་མ་གྲུབ་པའི་ཆོས་ཀྱི་བདག་མེད་གསུངས་ཡོད།

བོད་དུ་ཕྱི་ནང་གི་ལྟ་གྲུབ་ལོགས་སུ་སྟོན་པའི་གྲུབ་མཐའི་གཞུང་བྱུང་ཚུལ།

དེ་ལྟར་འཁོར་ལོ་དང་པོར་གང་ཟག་གི་བདག་མེད་གསུངས་པ་དང་འབྲེལ་ནས་བྱེ་བྲག་སྨྲ་བ་དང་མདོ་སྡེ་པའི་གྲུབ་མཐའ་བྱུང་ཞིང་། འཁོར་ལོ་བར་པར་ཆོས་ཀྱི་བདག་མེད་གསུངས་པ་དང་འབྲེལ་ནས་སེམས་ཙམ་པ་དང་དབུ་མ་པའི་གྲུབ་མཐའ་བྱུང་། ལྟ་གྲུབ་ཀྱི་ཆ་ནས་ཕྱི་ནང་གི་གྲུབ་མཐའ་སྨྲ་བའི་དབར་ཁྱད་པར་ཡོད་པ་ཙམ་དུ་མ་ཟད། སངས་རྒྱས་པའི་གྲུབ་མཐའ་སྨྲ་བ་རང་གི་ནང་དུའང་དོན་སྨྲ་སྡེ་གཉིས་ཀྱི་ལྟ་གྲུབ་དང་དབུ་སེམས་ཀྱི་ཆོས་ཀྱི་བདག་མེད་པའི་ལྟ་གྲུབ་དབར་མི་འདྲ་བའི་ཁྱད་པར་ཡོད་པའི་སྐོར་རྣམས་པཎ་གྲུབ་བཅུ་བདུན་ལ་སོགས་པའི་རྒྱ་གར་གྱི་མཁས་པས་མཛད་པའི་གཞུང་ཁག་ཏུ་གསལ་ཡོད། རིམ་བཞིན་བོད་གངས་ཅན་གྱི་ལྗོངས་སུ་ལེགས་ལྡན་གྱི་རྟོག་གེ་འབར་བར་རྩ་བའི་ཁུངས་བཅོལ་ཏེ་ཕྱི་ནང་གི་ལྟ་གྲུབ་ལོགས་སུ་བཀོད་པའི་གྲུབ་མཐའ་ཞེས་པའི་གཞུང་བྱུང་ཞིང་། བསྟན་པ་སྔ་དར་གྱི་སྐབས་སུ་ཡང་གྲུབ་མཐའི་གཞུང་བརྩམས་པ་ཕལ་ཆེར་བྱུང་ཡོད་ལ་ཕྱི་དར་གྱི་དུས་སུ་གྲུབ་མཐའི་གཞུང་ཧ་ཅང་མང་པོ་བྱུང་འདུག །ཕྱི་ནང་གི་ལྟ་གྲུབ་མི་འདྲ་བའི་སྐོར་ཤེས་རྟོགས་བྱེད་པར་གྲུབ་མཐའི་གཞུང་དེ་དག་ཕན་ཐོགས་ཤིན་ཏུ་ཆེན་པོ་ཡོད།

གཞུང་མང་པོ་གུང་བསྒྲིགས་ནས་སློབ་གཉེར་བྱ་རྒྱུ་གལ་ཆེ་བའི་སྐོར།

གོང་དུ་ཞུས་པ་ལྟར་རིགས་པས་དཔྱད་ནས་ཆོས་ལ་སློབ་གཉེར་བྱ་རྒྱུ་གལ་ཆེན་པོ་ཡིན་པར་བརྟེན། སློབ་གཉེར་བྱ་རྒྱུའི་གཞུང་གཅིག་ཙམ་ལས་མེད་ན་རིགས་པས་དཔྱད་པ་བྱེད་པའི་གོ་སྐབས་དེ་ཙམ་མེད། གཞུང་ལུགས་མང་པོ་ཡོད་ན་དེ་དག་ཕན་ཚུན་གུང་བསྒྲིགས་ཏེ། གཞུང་མི་འདྲ་བའི་ནང་འགྲེལ་བཤད་མི་འདྲ་བ་གསུངས་པར་རྒྱུ་མཚན་མི་འདྲ་བ་ཇི་ཡོད་ཉམས་ཞིབ་ཀྱི་ལམ་ནས་སློབ་གཉེར་བྱེད་ཐུབ་པ་དང་བསམ་བློ་གཏོང་ཐུབ་པ་ཡོང་ཞིང་། དེ་འདྲ་ཞིག་བྱུང་ན་གཞུང་དོན་དང་དཀའ་གནད་ལ་སྒྲོ་འདོགས་ཆོད་རྒྱུར་ཤིན་ཏུ་ཕན་ཐོགས་ཆེན་པོ་ཡོད།

བོད་དུ་ས་དགེ་བཀའ་རྙིང་གི་བརྒྱུད་པ་མི་འདྲ་བ་བྱོན་ཚུལ།

བོད་གངས་ཅན་གྱི་ལྗོངས་སུ་མཚོན་ནའང་ཐོག་མར་སྔ་འགྱུར་རྙིང་མའི་བསྟན་པ་དར་བ་དང་། རྙིང་མའི་ནང་དུའང་བཀའ་གཏེར་དག་སྣང་ཞེས་པའི་དབྱེ་བ་བྱུང་ཞིང་། གཏེར་མར་ཡང་གཏེར་ཆེན་བརྒྱ་རྩ་ལ་སོགས་པ་ཕེབས་ཏེ་གཏེར་ཆོས་ཧ་ཅང་མང་པོ་དར་ཡོད། སྐབས་ཤིག་བསྟན་པར་ཉམས་ཆག་ཆེན་པོ་བྱུང་བའི་རྗེས་སུ་ལོ་ཆེན་རིན་བཟང་ཕེབས་པ་དང་། ཁོང་ཡན་ཆད་འགྱུར་བའི་གཞུང་རྣམས་ལ་སྔ་འགྱུར་ཞེས་གྲགས་པ་ཡིན། དེའི་རྗེས་སུ་གསར་མ་སྟེ་དེ་ལ་ཡང་བཀའ་བརྒྱུད་ལ་ཆེ་བཞི་ཆུང་བརྒྱད་དང་། ས་སྐྱར་ས་ངོར་ཚར་གསུམ་ཞེས་པའི་ནང་གསེས་ཀྱི་དབྱེ་བ་མི་འདྲ་བ་བྱུང་། དེ་ནས་ཇོ་བོ་རྗེ་ནས་བརྒྱུད་དེ་ཁུངས་བཀའ་གདམས་ཡིན་པ་གཅིག་གྱུར་ལ་གཞུང་འཁྲིད་ཚུལ་མི་འདྲ་བའི་ཆ་ནས་བཀའ་གདམས་གཞུང་པ་བ་ཞེས་བཀའ་གདམས་གཞུང་དྲུག་གིས་མཚོན་པའི་གཞུང་ཆེན་མོ་དང་འབྲེལ་ནས་ཐོས་བསམ་ཉམས་ལེན་གནང་མཁན་གྱི་རིགས་གཅིག་དང་། བཀའ་གདམས་ལམ་རིམ་པ་ཞེས་གཞུང་ཆེན་མོའི་དོན་རྣམས་རྡོག་ལ་བསྒྲིལ་ཏེ་འཆད་ཉན་བྱེད་པའི་རིགས་གཅིག །བཀའ་གདམས་མན་ངག་པ་ཞེས་བླ་མས་ཐད་ཀ་ཐད་ཀར་མན་ངག་གི་ངོ་སྤྲོད་གནང་སྟེ་ཉམས་ལེན་བྱེད་པའི་རིགས་གཅིག་སྟེ་ནང་གསེས་ཀྱི་བརྒྱུད་པ་མི་འདྲ་བ་གསུམ་བྱུང་ཡོད། དེའི་རྗེས་སུ་འཇམ་མགོན་བླ་མ་ཙོང་ཁ་པ་ཆེན་པོ་བྱོན་ཏེ་བཀའ་གདམས་གསར་མའི་ལུགས་དར་རྒྱས་བྱུང་བ་ཡིན།

གཞུང་ཆེན་མོའི་བཤད་པ་གཅིག་གྱུར་ཡིན།

གཞུང་ཆེན་མོའི་བཤད་པའི་ཆ་ནས་གཞུང་ཆེན་བཅུ་གསུམ་ལྟ་བུར་མཚོན་ན་བོད་གངས་ཅན་ལྗོངས་ཀྱི་ས་དགེ་བཀའ་རྙིང་སོགས་རིས་སུ་མ་ཆད་པའི་ཆོས་བརྒྱུད་ཀུན་ལ་གཅིག་གྱུར་གྱི་ཚུལ་དུ་ཁྱབ་པ་ཞིག་ཡིན་སྟབས། བོད་ཀྱི་སངས་རྒྱས་པའི་ཆོས་ཚུལ་ཀུན་ཀླུ་སྒྲུབ་ཡབ་སྲས་ལ་སོགས་པའི་གཞུང་ལ་སློབ་གཉེར་བྱེད་མཁན་གཅིག་གྱུར་ཡིན། དེ་ལྟ་ནའང་སྔགས་ཀྱི་ཆོས་ཚུལ་དང་འབྲེལ་ནས་མན་ངག་གི་གསུང་ཚུལ་ལ་ཕྲན་བུའི་མི་འདྲ་བའི་ཁྱད་པར་ཡོད། དཔེར་ན། དགེ་ལྡན་པར་མཚོན་ན་མན་ངག་ཉམས་སུ་ལེན་པའི་ལུགས་ལ་སྲད་རྒྱུད་དང་དབེན་ས། རྗེ་བཙུན་ཤེས་རབ་སེངྒེ་ནས་རྒྱུད་གྲྭ་སྟོད་སྨད་ལ་བརྒྱུད་པའི་དབུས་ཀྱི་གཞུང་པ་བའི་བརྒྱུད་པ་སྟེ་སྲད་དབེན་གཞུང་གསུམ་ཞེས་པའི་གསུང་སྲོལ་ལྟར་གྱི་བརྒྱུད་པ་མི་འདྲ་བ་གསུམ་བྱུང་ཡོད། དེ་ལྟར་མན་ངག་ཉམས་སུ་ལེན་ལུགས་ཀྱི་ཆ་ནས་མི་འདྲ་བའི་ཁྱད་པར་ཕྲན་བུ་ཡོད་ཀྱང་བཀའ་བསྟན་གྱི་གཞུང་ཆེན་མོའི་ཐོས་བསམ་སློབ་གཉེར་བྱེད་པར་ས་དགེ་བཀའ་རྙིང་སོགས་བོད་ཀྱི་ཆོས་བརྒྱུད་ཀུན་གཅིག་གྱུར་ཡིན།

ཆོས་ལུགས་འཐེན་འཁྱེར་གྱི་འཁྲུག་རྩོད།

སྔར་བོད་དུ་བསྟན་པ་སྤྱི་བཙན་དང་གང་ཟག་སྒོས་བཙན་གཉིས་ལས་གང་ཟག་སྒོས་བཙན་གྱི་ཕྱོགས་རྩ་ཆེན་པོར་བརྩིས་ཏེ་བསྟན་པ་སྤྱི་བཙན་གྱི་ལམ་སྲོལ་ལ་ལྷོད་ཡངས་བཏང་བའི་གནས་སྟངས་བྱུང་ཞིང་། དེའི་དབང་ལས་གང་འཚམ་ནས་ང་ཚོ་བོན་པོ་ཡིན།
ང་ཚོ་རྙིང་མ་ཡིན། ང་ཚོ་བཀའ་བརྒྱུད་པ་ཡིན། ང་ཚོ་ས་སྐྱ་པ་ཡིན། ང་ཚོ་ཇོ་ནང་པ་ཡིན། ང་ཚོ་དགེ་ལུགས་པ་ཡིན་ཞེས་ཕན་ཚུན་རིས་སུ་བཅད་དེ་ཆོས་ལུགས་འཐེན་འཁྱེར་གྱིས་འཁྲུག་རྩོད་བྱས་པའི་ལོ་རྒྱུས་ཡོད་པ་གཞན་ལ་ངོ་ཚ་དགོས་པའི་གནས་ཚུལ་ཡིན། དེང་སང་འཛམ་བུ་གླིང་འདིའི་ཐོག་ཆོས་ལུགས་མི་འདྲ་བའི་འཐེན་འཁྱེར་གྱི་འོག་ནས་ཕན་ཚུན་འཁྲུག་པ་རྒྱག་པ་དང་གསོད་རེས་གཏོང་བའི་གནས་ཚུལ་ཐོན་སྐབས་ང་ཚོར་ཞེ་ལོག་པའི་ཚོར་བ་ཡོང་བཞིན་ཡོད་པ་ལྟར་སོ་སོའི་ལོ་རྒྱུས་ནང་དུ་ཡང་དེ་འདྲའི་གནས་ཚུལ་མ་བྱུང་བ་མིན། དེས་ན་བོད་ལ་མཚོན་ན་ས་དགེ་བཀའ་རྙིང་། ཇོ་ནང་། བོན་དང་བཅས་པའི་ཆོས་ལུགས་ཀུན་ལ་མི་འདྲ་བའི་ཁྱད་པར་ཕྲན་བུ་ཡོད་ཀྱང་གཞི་རྩའི་ཆ་ནས་གཅིག་གྱུར་ཡིན་སྟབས་ཆེ་ས་བསྟན་པ་སྤྱི་བཙན་ལ་བསམ་བློ་བཏང་སྟེ་ཚང་མ་ཐུགས་མཐུན་ཁྲིམས་གཙང་ཡོང་ཐབས་བྱ་རྒྱུ་ཧ་ཅང་གལ་ཆེ།

བོད་མི་རིགས་ཀྱི་ཁེ་ཕན་ལ་ཡང་ཕན་ཐོགས་ཡོད།

དེ་རིང་འདིར་བོད་ནས་གསར་དུ་འབྱོར་བ་ཡང་གང་འཚམ་ཞིག་ཡོད་ཅིང་། དེ་བཞིན་ཁྱེད་ཚོ་ཆོས་གྲོགས་མང་པོ་ཞིག་ངོས་ཀྱི་ངོ་ཤེས་ཡིན། རང་རེས་རྒྱུན་དུ། སྟོན་པ་འཇིག་རྟེན་ཁམས་སུ་བྱོན་པ་དང་། །བསྟན་པ་ཉི་འོད་བཞིན་དུ་གསལ་བ་དང་། །བསྟན་འཛིན་ཕུ་ནུ་བཞིན་དུ་མཐུན་པ་ཡིས། །བསྟན་པ་ཡུན་རིང་གནས་པའི་བཀྲ་ཤིས་ཤོག །ཅེས་ངག་ནས་འདོན་བཞིན་པ་ལྟར། ཚང་མས་རིས་སུ་མ་ཆད་པའི་རྒྱལ་བའི་བསྟན་པར་ཞུགས་པའི་གང་ཟག་ཡོངས་རྫོགས་སྟོན་པ་གཅིག་གི་རྗེས་འབྲང་ཡིན་སྙམ་པའི་འདུ་ཤེས་ཀྱི་ཐོག་ནས་ཕན་ཚུན་ཐུགས་མཐུན་ཁྲིམས་གཙང་ཡོང་ཐབས་བྱ་རྒྱུ་གལ་ཆེ། བོད་རིགས་ཚོར་མཚོན་ན་ཆོས་རྒྱལ་མེས་དབོན་རྣམ་གསུམ་དང་མཁན་སློབ་ཆོས་གསུམ་ནས་བཟུང་སྟེ་རང་རེ་ཚང་མ་དེ་དག་གི་རྗེས་འབྲང་གཅིག་གྱུར་ཡིན་སྙམ་པའི་འདུ་ཤེས་གཟུང་རྒྱུ་ཤིན་ཏུ་གལ་ཆེན་པོ་ཡིན། བོད་མི་རིགས་ཀྱི་བདེ་དོན་གྱི་ཆ་ནས་བཤད་ཀྱང་ཚང་མ་ནང་རྡོག་འགྲིལ་པོ་དང་དམ་ཚིག་མཐུན་པོ་བྱུང་ན་བོད་མི་རིགས་ཀྱི་ཁེ་ཕན་ལ་ཡང་ཕན་ཐོགས་ཡོད། འདི་ཧ་ཅང་གལ་ཆེན་པོ་ཡིན་པར་བརྟེན་རྒྱུན་དུ་རྗོད་ཀྱི་ཡོད་ལ་དེ་རིང་འདིར་ཡང་བསྐྱར་བཤད་འདོད་བྱུང་།

རྗེ་བཙུན་ཙོང་ཁ་པས་ཆོས་བརྒྱུད་རིས་མེད་ལ་གསན་བཞེས་མཛད་པའི་སྐོར།

སྐབས་སུ་བབས་པ་ཁྲོམ་ཐོག་རིན་པོ་ཆེའི་ཨི་ཊ་ལིའི་ཆོས་ཚོགས་ཀྱི་ཁུངས་དགེ་ལུགས་པ་ཡིན་སྟབས་ཁ་སེང་རྗེ་རིན་པོ་ཆེའི་ལམ་གཙོའི་བཤད་ལུང་ཞིག་བྱ་རྒྱུའི་སྐད་ཆ་བྱུང་དོན་ལྟར་དེ་རིང་འདིར་ལམ་གཙོའི་བཤད་ལུང་མདོར་བསྡུས་ཤིག་བྱེད་པ་ལ། གོང་དུ་བཤད་མ་ཐག་པ་ལྟར་བོད་གངས་ཅན་གྱི་ལྗོངས་སུ་སྔ་འགྱུར་རྙིང་མ་དང་གསར་མའི་བརྒྱུད་པ་གཉིས་ལས། གསར་མའི་ཁོངས་ཀྱི་བཀའ་གདམས་གསར་མ་སྟེ་རྒྱུན་དུ་དགེ་ལུགས་པ་ཞེས་འབོད་པའི་ཆོས་བརྒྱུད་དེའི་སྲོལ་འབྱེད་རྗེ་རིན་པོ་ཆེར་མཚོན་ན། ཁོང་གིས་དེའི་ཚེ་དེའི་དུས་ཀྱི་བོད་གངས་ཅན་ལྗོངས་ཀྱི་ཆོས་བརྒྱུད་གཙོ་ཆེ་བ་ཚང་མའི་ཆོས་ཚུལ་གསན་ཡོད། རྙིང་མའི་ཆོས་སྐོར་ལ་མཚོན་ན་རྗེའི་གསུང་འབུམ་ནང་བཞུགས་པའི་ཞུས་ལན་སྨན་མཆོག་བདུད་རྩིའི་ཕྲེང་བ་ཞེས་པ་རྫོགས་ཆེན་གྱི་ཁྲིད་དེ་ལྷོ་བྲག་གྲུབ་ཆེན་ནམ་མཁའ་རྒྱལ་མཚན་གྱི་དྲུང་ནས་གསན་ཞིང་། ལྷོ་བྲག་གྲུབ་ཆེན་ནི་སྔ་འགྱུར་རྙིང་མའི་ཆོས་བརྒྱུད་ཉམས་བཞེས་གནང་མཁན་དང་གསང་བདག་ཕྱག་ན་རྡོ་རྗེས་མི་དང་མི་འགྲོགས་པ་ལྟ་བུའི་ཚུལ་དུ་གསུང་གི་འཕྲིན་ལས་ཀྱིས་བསྐྱངས་པ་དེ་འདྲ་ཞིག་ཡིན། དེ་ནས་བཀའ་བརྒྱུད་ཀྱི་ཆོས་སྐོར་གསན་པ་དང་། ས་སྐྱ་ནི་སྨོས་མེད་ལྟར་གཞུང་ཆེན་མོའི་བཤད་པའི་ཁུངས་ཕལ་ཆེར་ས་སྐྱར་ཐུག་ཡོད། དེ་བཞིན་བཀའ་གདམས་རྙིང་མའི་ཆོས་སྐོར་གསན་བཞེས་མཛད་པ་སོགས་རྗེ་རིན་པོ་ཆེས་སྐབས་དེ་དུས་ཀྱི་བོད་གངས་ཅན་ལྗོངས་ཀྱི་རིས་མེད་ཆོས་བརྒྱུད་ཚང་མར་ཐུགས་སྣང་གིས་སློབ་གཉེར་མཛད་ཡོད། དེ་ལྟར་ཡང་། འཛམ་གླིང་རྒྱན་དྲུག་མཆོག་གཉིས་ཞེས་གྲགས་པའི། །གཞུང་ལ་ཕྱོགས་རེ་བ་དང་རགས་པ་རེས། །ཚིམ་པར་མ་བྱས་ཀུན་ལ་ཞིབ་ཏུ་སྦྱངས། །ཞེས་གསུངས་པ་ལྟར་ཐོག་མར་རྒྱ་གར་མཁས་པའི་གཞུང་གིས་མཚོན་གཞུང་ལུགས་རབ་འབྱམས་ལ་ཐོས་བསམ་སློབ་གཉེར་ངོ་མཚར་སྐྱེ་དགོས་པ་གནང་ཡོད། དེར་བརྟེན། དང་པོར་རྒྱ་ཆེན་ཐོས་པ་མང་དུ་བཙལ། །ཞེས་བཀའ་འགྱུར་དང་བསྟན་འགྱུར་གྱི་གཞུང་ཀུན་དང་ལྷག་པར་བསྟན་འགྱུར་ནང་བཞུགས་པའི་རིས་མེད་མཁས་པའི་གཞུང་ཆེན་མོ་རྣམས་ཕན་ཚུན་གུང་བསྒྲིགས་ཏེ་ཐོས་བསམ་སློབ་གཉེར་མཛད་པ་ངོ་མཚར་སྐྱེ་དགོས་པ་ཞིག་ཡིན།

གཞུང་རབ་འབྱམས་ལ་སློབ་གཉེར་བྱེད་དགོས།

ད་ལྟ་གོང་དུ་བཤད་མ་ཐག་པ་ལྟར། གཞུང་ལ་ཕྱོགས་རེ་བ་དང་རགས་པ་རེས། །ཞེས་གཞུང་གཅིག་ཙམ་མམ་ཕྱོགས་རེ་བ་ཙམ་ཞིག་ལ་སློབ་གཉེར་བྱེད་པ་མིན་པར་གཞུང་རབ་འབྱམས་ལ་ཐོས་བསམ་སློབ་གཉེར་བྱེད་དགོས་པ་ཡིན། བློ་གྲོས་ཆེ་ཞིང་དོན་གཉེར་ཅན་རེ་འགས་གཞུང་རབ་འབྱམས་ལ་ཐོས་བསམ་སློབ་གཉེར་བྱེད་ཀྱི་ཡོད་ཀྱང་། སྤྱིར་དེང་སང་གི་བཤད་གྲྭ་དང་གདན་ས་ཁག་གིས་སོ་སོའི་རང་གཞུང་རྐྱང་པ་མ་གཏོགས་དེ་མིན་གྱི་གཞུང་རྒྱ་ཆེན་པོར་སློབ་གཉེར་བྱེད་ཀྱི་མེད་པ་ལྟ་བུ་ཞིག་འདུག །འདི་གཞུང་ཕྱོགས་རེ་བར་སློབ་གཉེར་བྱེད་པ་ལྟ་བུ་ཞིག་ཏུ་གྱུར་ཡོད། ཕྱོགས་རེ་བ་དེ་ཡང་། ཞེས་གསུངས་པའི་ཕྱིར། ཞེས་པ་ལྟ་བུ་ལུང་ལ་གཙོ་བོར་བརྟེན་པའམ་ཚིག་འགྲེལ་ཙམ་ཞིག་བརྒྱབ་ནས་རགས་པ་རེའི་ཐོག་ལ་འགྲོ་བ་མ་གཏོགས་རིགས་པའི་ལམ་ནས་དཔྱད་པ་ཞིབ་ཚགས་བྱེད་སྲོལ་མེད་པ་ལྟ་བུ་ཞིག་འདུག །དགེ་ལུགས་པར་མཚོན་ན་རྗེ་རིན་པོ་ཆེའི་རྗེས་འབྲང་ཡིན་པས། གཞུང་ལ་ཕྱོགས་རེ་བ་དང་རགས་པ་རེས། །ཚིམ་པར་མ་བྱས་ཀུན་ལ་ཞིབ་ཏུ་སྦྱངས། །ཞེས་པའི་རྣམ་ཐར་ལ་བསླབ་དགོས་པ་ཤིན་ཏུ་གལ་ཆེན་ཡིན།

དེ་ལྟར་ཐོག་མར་ཐོས་བསམ་སློབ་གཉེར་དེ་འདྲ་ཞིག་གནང་སྟེ། བར་དུ་ཐོས་བསམ་སློབ་གཉེར་བྱས་པའི་གཞུང་དོན་གྱི་ཁོག་རྣམས་གཅིག་ཏུ་བསྒྲིགས་ཏེ་ཐེག་པ་ཆེ་ཆུང་སྔགས་དང་བཅས་པའི་བསྟན་པ་ཐམས་ཅད་རྣམ་མཁྱེན་སྒྲུབ་པའི་ཐབས་ཚུལ་ལ་གཅིག་གྱུར་དུ་འཁྱེར་ཤེས་པ་ཞིག་བྱུང་མཚམས། བར་དུ་གཞུང་ལུགས་ཐམས་ཅད་གདམས་པར་ཤར། །ཞེས་པ་དེ་བྱུང་བ་ཡིན། དེ་ནས། ཐ་མར་ཉིན་མཚན་ཀུན་ཏུ་ཉམས་སུ་བླངས། །ཀུན་ཀྱང་བསྟན་པ་རྒྱས་པའི་ཆེད་དུ་བསྔོས། །ཚུལ་འདི་བསམས་ཤིང་མདུན་མ་ལེགས་ནས་གདའ། །བཀའ་དྲིན་ཆེའོ་རྗེ་བཙུན་མཁྱེན་པའི་གཏེར། །ཞེས་རྗེ་རིན་པོ་ཆེ་རང་གི་རྟོགས་པ་བརྗོད་པ་མདུན་ལེགས་མའི་ནང་ཇི་ལྟར་གསུངས་པ་ལྟར། འདིར་ལམ་གཙོའི་བཤད་ལུང་ཉན་ཏེ་རྗེ་རིན་པོ་ཆེའི་ལམ་སྟོན་གྱི་འོག་ལ་འགྲོ་མཁན་ཞིག་ཡིན་ན། གོང་དུ། གཞུང་ལ་ཕྱོགས་རེ་བ་དང་རགས་པ་རེས། །ཚིམ་པར་མ་བྱས་ཀུན་ལ་ཞིབ་ཏུ་སྦྱངས། །ཞེས་པ་དེ་དང་། དང་པོར་རྒྱ་ཆེན་ཐོས་པ་མང་དུ་བཙལ། །ཞེས་སོགས་ཀྱི་དོན་ལྟར་མཁས་བཙུན་བཟང་གསུམ་གྱི་ཡོན་ཏན་དང་ལྡན་པ་ཞིག་ཡོང་ཐབས་བྱ་རྒྱུ་ཤིན་ཏུ་གལ་ཆེ་བ་ཡིན།

དེ་ལྟར་རྗེ་རིན་པོ་ཆེར་མཚོན་ན་དེའི་ཚེ་དེའི་དུས་ཀྱི་བོད་གངས་ཅན་ལྗོངས་སུ་ཡོངས་གྲགས་མཁས་པའི་དབང་པོར་བརྩི་བའི་སྐབས་བྱུང་ཡོད། དེར་བརྟེན། རིག་གནས་ཀུན་ལ་ཀུན་མཁྱེན་ལོ་ཙཱ་བ། །བློ་གྲོས་མཁའ་ལྟར་ཡངས་པའི་རེད་མདའ་བ། །ཡོངས་རྫོགས་བསྟན་པའི་མངའ་བདག་ཙོང་ཁ་པ། །མཚུངས་མེད་བླ་མ་གསུམ་གྱི་བཀྲ་ཤིས་ཤོག །ཅེས་གསུང་སྲོལ་བྱུང་བ་རེད། འདི་སུའི་གསུང་ཡིན་ནམ།1 ཞེས་བཀའ་རྩད་གནང་། རྒྱུན་དུ་རང་རེས་མཁའ་མཉམ་མའི་མཇུག་དེར་ཚིག་འདི་འདོན་བཞིན་ཡོད། ངོས་ལ་མཚོན་ན་ཆུང་ངུའི་དུས་ནས་འདོན་གྱི་ཡོད་ཀྱང་སུས་མཛད་མིན་ད་ལྟ་ཡང་ཤེས་ཀྱི་མེད། གསུངས་ཏེ་བཞད། ཕལ་ཆེར་རྗེའི་སྐུ་དུས་ཙམ་དུ་གསུངས་པ་ཞིག་མིན་ནམ། དགེ་ལུགས་པ་ཞིག་གིས་གསུངས་པ་ཕལ་ཆེར་མིན། རིག་གནས་ཀུན་ལ་ཀུན་མཁྱེན་ལོ་ཙཱ་བ། །ཞེས་པ་དེ་རྔོག་ལོ་མིན་ནམ།

ཁ་དབུ་མ། སྣ་དབུ་མ།

བློ་གྲོས་མཁའ་ལྟར་ཡངས་པའི་རེད་མདའ་བ། །ཞེས་གསུངས་པ་ལྟར་རེད་མདའ་བ་དེ་དངོས་གནས་བློ་གྲོས་མཁའ་ལྟར་ཡངས་པ་ཡིན། རྗེ་རིན་པོ་ཆེ་དབུ་མའི་ལྟ་བར་དམིགས་བསལ་གྱི་ཐུགས་སྣང་ཡོང་བ་དེ་ཡང་རེད་མདའ་བའི་རྐྱེན་ལ་བརྟེན་ནས་བྱུང་བ་ཡིན། རྫོགས་ཆེན་དཔལ་སྤྲུལ་རིན་པོ་ཆེའི་ཞལ་སློབ་དགེ་ལྡན་པའི་དགེ་བཤེས་མི་ཉག་ཀུན་བསོད་ཀྱིས་སྤྱོད་འཇུག་གི་འགྲེལ་པ་ཞིག་དང་ཤེར་ལེའི་སྤྱི་དོན་ཞིག་མཛད་པའི་མཇུག་དེར། རེད་མདའ་བས་དབུ་མའི་ལྟ་བར་ཐུགས་སྣང་ཧ་ཅང་ཆེན་པོ་གནང་བའི་དབང་གིས་སྐབས་དེ་དུས་དབུ་མའི་ལྟ་བར་དོ་སྣང་ཧ་ཅང་ཆེན་པོ་སླེབས་ཏེ་ཁ་རྒྱུན་དུ། ཁ་དབུ་མ། སྣ་དབུ་མ་ཞེས་པའི་བཤད་སྲོལ་བྱུང་སྐོར་གསུངས་འདུག །ཁོང་མཁས་པ་ཆེན་པོ་ཞིག་རེད། སྐབས་དེ་དུས་དབུ་མའི་ལྟ་བའི་དར་སོ་ཧ་ཅང་ཆེན་པོ་བྱུང་བ་འདྲ། དེ་འདྲའི་རྐྱེན་ལས་རྗེ་རིན་པོ་ཆེས་དབུ་མའི་ལྟ་བར་དམིགས་བསལ་ཐུགས་སྣང་ཆེན་པོ་གནང་བའི་གནས་སྟངས་བྱུང་ཡོད།

ཡོངས་རྫོགས་བསྟན་པའི་མངའ་བདག་ཙོང་ཁ་པ།

དེ་ལྟར། ཡོངས་རྫོགས་བསྟན་པའི་མངའ་བདག་ཙོང་ཁ་པ། །ཞེས་གསུངས་པ་ལྟར་གོང་དུ་ཀླུ་སྒྲུབ་ཡབ་སྲས་ཅི་འདྲ་ཞིག་ཡོད་མེད་དེ་ཁོང་རྣམས་ཀྱིས་མཛད་པའི་གཞུང་ལ་བརྟེན་ནས་ཤེས་དགོས་སྐོར་བཤད་པ་ལྟར། རྗེ་རིན་པོ་ཆེ་ཅི་འདྲ་ཞིག་ཡོད་མེད་ཀྱང་ཁོང་གིས་མཛད་པའི་གསུང་འབུམ་པོད་བཅོ་བརྒྱད་བཞུགས་པ་དེ་དག་ལ་བལྟས་ཏེ་ཤེས་དགོས། གསུང་འབུམ་དེ་དག་མཐོང་བ་ཞིག་བྱུང་ན་གཞི་ནས་རྗེ་རིན་པོ་ཆེ་ཞེས་པ་དེ་ཅི་འདྲ་ཞིག་ཡོད་མེད་ཤེས་ཐུབ། ལྷག་པར་དུ་དབུ་མ་རྩ་ཤེའི་འགྲེལ་པ་ཊཱིཀ་ཆེན་རིགས་པའི་རྒྱ་མཚོ་དང་། དབུ་མ་འཇུག་པའི་འགྲེལ་པ་དགོངས་པ་རབ་གསལ་སོགས་ལ་ལེགས་པར་བལྟས་ན་ཚིག་གི་འགྲེལ་པ་མཛད་སྟངས་དང་ནང་དོན་གོ་བ་ལེན་སྟངས་ཧ་ཅང་གཏིང་ཟབ་པོ་ཡོད། དེ་ཡང་དཔེར་ན། རྩ་ཤེའི་དགོངས་པ་འགྲེལ་བའི་ཚེ་འགྲེལ་པ་གཅིག་རྐྱང་པར་ཁུངས་བཅོལ་བ་ལྟ་བུ་མིན་པར་རྩ་ཤེའི་འགྲེལ་པ་བུདྡྷ་པཱ་ལི་ཏ་དང་ལེགས་ལྡན་གྱི་རྟོག་གེ་འབར་བ་སོགས་ཀྱི་དགོངས་པ་རྣམས་གུང་བསྒྲིགས་ཏེ་དཔྱད་བསྡུར་ཞིབ་ཚགས་གནང་ཡོད། ངོ་མཚར་སྐྱེ་དགོས་པ་རེད། མདོར་ན། རྗེས་བརྩམས་པའི་མདོ་ཕྱོགས་ཀྱི་གསུང་དེ་དག་དང་གསང་འདུས་གཙོ་བོར་གྱུར་པའི་སྔགས་ཕྱོགས་ཀྱི་གསུང་དེ་དག་གི་གུང་སྒྲིག་སྟངས་དང་གོ་བ་ལེན་སྟངས་སོགས་ངོ་མཚར་སྐྱེ་དགོས་པ་ཞིག་ཡོད། དེར་བརྟེན། ཡོངས་རྫོགས་བསྟན་པའི་མངའ་བདག་ཙོང་ཁ་པ། །ཞེས་གསུང་སྲོལ་བྱུང་བ་རེད།

དགའ་ལྡན་ཚོགས་ཆེན་ལ་སྩལ་བའི་ལམ་གཙོའི་སྔོན་འགྲོའི་བཤད་པ།

ཕྱི་ལོ་ ༢༠༡༧ ཕྱི་ཟླ་ ༡༢ ཚེས་ ༡༧ ཉིན་དགའ་ལྡན་ཚོགས་ཆེན་ལ་སྩལ་བ།

རྗེའི་གསུང་ལ་བརྟེན་ནས་ཁོང་གང་འདྲ་ཞིག་ཡིན་མིན་ཤེས་ནུས།

དགའ་ལྡན་འདི་རྗེ་རིན་པོ་ཆེའི་མ་དགོན་ཡིན། ཐམས་ཅད་མཁྱེན་པ་དགེ་འདུན་གྲུབ་པ་གཙང་ལ་བཞུགས་པའི་སྐབས་ཤིག་ཞལ་ཤར་ངོས་སུ་གཟིགས་ཏེ། ཤར་གངས་རི་དཀར་པོའི་རྩེ་མོ་ན། །སྤྲིན་དཀར་པོ་གནམ་ལ་བསྙེགས་འདྲ་བ། །ཞེས་སོགས་ཤར་གངས་རི་མར་གསུངས་པ་ལྟར་རྗེ་རིན་པོ་ཆེ་ཁོང་སྤྱིར་སངས་རྒྱས་ཀྱི་བསྟན་པར་རླབས་ཆེ་བའི་བྱ་བ་མཛད་མཁན་ཞིག་ཡིན་ཞིང་། བྱེ་བྲག་བོད་གངས་ཅན་གྱི་ས་ཁྱོན་ཀུན་ལ་འཇམ་མགོན་བླ་མ་ཙོང་ཁ་པ་ཆེན་པོའི་ལེགས་བཤད་ཀྱིས་ཁྱབ་ཐུབ་པའི་མཛད་པ་རྒྱ་ཆེན་པོ་དེ་འདྲ་ཞིག་བྱུང་ཡོད། རྗེ་རིན་པོ་ཆེའི་ལེགས་བཤད་ཁག་བོད་གངས་ཅན་གྱི་ས་ཁྱོན་ལ་ཁྱབ་པ་ཙམ་དུ་མ་ཟད་དེང་སང་ནང་པ་མིན་པའི་རིགས་པ་སྨྲ་བའི་མཁས་པས་ཀྱང་རྗེས་བརྩམས་པའི་གཞུང་ལུགས་ལ་མངོན་པར་བསྟོད་ཀྱི་ཡོད།

ངོས་ཀྱི་སེམས་ནང་ཧ་ཅང་ངེས་པོ་བྱུང་བའི་གནས་ཚུལ་ཞིག་ནི། ཉི་འོང་དུ་ནང་ཆོས་མཁས་པ་ཞིག་ཡོད། ངོས་ཉི་འོང་ལ་སླེབས་པའི་སྐབས་ཤིག་ཁོང་དང་ཐུག་འཕྲད་ཀྱིས་ཕན་ཚུན་སྐད་ཆ་བྱུང་སྟེ་རྗེ་རིན་པོ་ཆེའི་སྐོར་འཕྲོས་པར་ཁོང་གིས་དེ་མ་ཐག་ལག་ཐལ་མོ་སྦྱར་ཏེ། རྗེ་རིན་པོ་ཆེ་ཁོང་ངོ་མཚར་སྐྱེ་དགོས་པ་ཞིག་ཡིན་ཞེས་བརྗོད་སོང་། རང་རེས་འཇམ་མགོན་བླ་མ་ཙོང་ཁ་པར་ཞེན་ཁོག་བྱས་པ་ཙམ་ཞིག་མིན་པར་རྗེའི་གསུང་ལ་བརྟེན་ནས་ཁོང་གང་འདྲ་ཡིན་མིན་ཤེས་ཐུབ་པ་ཡིན། དེ་ལྟར་རང་རེ་རྣམས་བྱེས་སུ་སླེབས་ཏེ་གདན་ས་གསུམ་ག་བསྐྱར་གསོ་ཞུས་པའི་གྲས་ཀྱི་རྗེ་བདག་ཉིད་ཆེན་པོས་བཙུགས་པའི་འབྲོག་རི་བོ་ཆེ་དགེ་ལྡན་རྣམ་པར་རྒྱལ་བའི་གླིང་འདིར་དེ་རིང་འཁྱུག་ཙམ་སླེབས་པའི་སྐབས་དང་བསྟུན་ས་བཅད་མ་སྟོང་ཙམ་གྱི་ཆེད་ལམ་གཙོ་ཞིག་བཏོན་ན་སྙམ་དུ་དྲན་བྱུང་། དེ་ནས། གང་གིས་རྟེན་ཅིང་འབྲེལ་བར་འབྱུང་། །ཞེས་སོགས་རྩ་ཤེའི་མཆོད་བརྗོད་དང་། ཉན་ཐོས་ཞི་བ་ཚོལ་རྣམས་ཞེས་སོགས་མངོན་རྟོགས་རྒྱན་གྱི་མཆོད་བརྗོད་བཅས་གསུངས།

རང་རེས་རྒྱུན་དུ་མཁའ་མཉམ་མའི་མཇུག་དེར། རིག་གནས་ཀུན་ལ་ཀུན་མཁྱེན་ལོ་ཙཱ་བ། །བློ་གྲོས་མཁའ་ལྟར་ཡངས་པའི་རེད་མདའ་བ། །ཡོངས་རྫོགས་བསྟན་པའི་མངའ་བདག་ཙོང་ཁ་པ། །མཚུངས་མེད་བླ་མ་གསུམ་གྱི་བཀྲ་ཤིས་ཤོག །ཅེས་པའི་ཚིག་འདི་འདོན་གྱི་ཡོད། ཁ་སེང་དྷརྨ་སཱ་ལཱར་ལམ་གཙོའི་བཤད་པ་བྱེད་སྐབས་ལུང་འདི་དྲངས་ཏེ་སུས་གསུངས་མིན་དྲིས་པ་ཡིན། དེ་དུས་ཟམ་གདོང་རིན་པོ་ཆེ་ཡོད་ཅིང་ཁོང་གནས་ཚུལ་དེ་འདྲའི་སྐོར་རྒྱུས་གང་འཚམ་ཡོད་པ་རེད། འོན་ཀྱང་སྐབས་དེ་དུས་རིན་པོ་ཆེས། ཤེས་ཀྱི་མེད། ཅེས་བརྗོད་སོང་། ཞེས་གསུངས་ཏེ་བཞད། རང་རེ་རྣམས་གཞུང་མཛད་པ་པོ་སུ་ཡིན་མིན་སོགས་ཀྱི་སྐོར་ལ་ཞིབ་འཇུག་བྱ་རྒྱུ་ཉུང་དྲགས་པ་ལྟ་བུ་ཞིག་འདུག །གོང་གི་ཚིགས་བཅད་དེ་སུ་ལ་ཡང་བཤད་རྒྱུ་མི་འདུག །ཁྱེད་ཚོའི་གྲས་སུ་ཚིགས་བཅད་འདི་སུས་གསུངས་པ་ཡིན་མིན་ཤེས་མཁན་ཡོད་དམ། གང་ལྟར་ཡང་གཞུང་དེ་དོན་དང་ལྡན་པ་ཞིག་ཡིན།

བློ་གྲོས་མཁའ་ལྟར་ཡངས་པའི་གོ་དོན་གཉིས།

བློ་གྲོས་མཁའ་ལྟར་ཡངས་པ་ཞེས་པར་གོ་བ་གཉིས་ཡོད་པར་སྣང་། སྤྱིར་རེད་མདའ་བ་ཁོང་རྣམ་དཔྱོད་ཧ་ཅང་ཆེན་པོ་ཡོད་པའི་རྟགས་སུ་དབུ་མའི་གཞུང་ལ་དང་དོད་ཤིན་ཏུ་ཆེན་པོ་གནང་མཁན་ཞིག་ཏུ་གྱུར་པ་རེད། རྗེ་རིན་པོ་ཆེ་དབུ་མའི་ལྟ་གྲུབ་སྐོར་དམིགས་བསལ་ཐུགས་སྣང་ཡོང་བ་དེ་ཡང་ཐུན་མོང་སྣང་ངོར་གཙོ་བོ་རེད་མདའ་བའི་ཤུགས་རྐྱེན་ལས་བྱུང་བ་ཡིན། རྫ་དཔལ་སྤྲུལ་གྱི་སློབ་མ་མི་ཉག་ཀུན་བསོད་ཀྱིས་སྤྱོད་འཇུག་གི་ཚིག་འགྲེལ་དང་ཤེས་རབ་ལེའུའི་སྤྱི་དོན་བཅས་གཞུང་ཧ་ཅང་ཡག་པོ་ཞིག་མཛད་པའི་མཇུག་དེར། ཆོས་རྗེ་རེད་མདའ་བས་རང་གི་སྐུ་དུས་སུ་བོད་དབུས་ཁུལ་དུ་དབུ་མའི་ལྟ་བར་དམིགས་བསལ་ཐུགས་སྣང་ཡོང་བའི་མཛད་འཕྲིན་བསྐྱངས་པར་བརྟེན་སྐབས་དེ་དུས། ཁ་དབུ་མ། སྣ་དབུ་མ་ཞེས་པའི་བཤད་སྲོལ་བྱུང་ཡོད་ཅེས་གསུངས་འདུག་པ་མཇལ་སོང་། དེས་ན་རེད་མདའ་བ་ཁོང་སྤྱིར་ཆོས་རབ་ཏུ་རྣམ་འབྱེད་ཀྱི་ཤེས་རབ་གཞན་དང་མི་འདྲ་བ་ཞིག་ཡོད་པའི་ཆ་ནས་བློ་གྲོས་མཁའ་ལྟར་ཡངས་པ་ཞེས་བརྗོད་པ་ཙམ་དུ་མ་ཟད། ཐམས་ཅད་ནམ་མཁའི་མཚན་ཉིད་ཅན། །ནམ་མཁའ་ལ་ཡང་མཚན་ཉིད་མེད། །ཅེས་དགག་བྱ་ཐོགས་རེག་བཀག་ཙམ་གྱི་སྟེང་ནས་བཞག་པའི་ནམ་མཁའ་དེ་སྟོང་ཉིད་ཀྱི་དཔེར་བཟུང་སྲོལ་ཡོད་པ་ལྟར། བློ་གྲོས་མཁའ་ལྟར་ཡངས་པའི་རེད་མདའ་བ། །ཞེས་པ་ཡང་དེ་མཚུངས་སྦྱར་ཆོག་པར་སྣང་།

སྐུ་ཚེའི་སྟོད་དུ་རྟེན་འབྱུང་གི་དེ་ཁོ་ན་ཉིད་ཐུགས་ལ་ལེགས་པར་མ་ཤར་བའི་ཚུལ།

དེ་ནས། ཡོངས་རྫོགས་བསྟན་པའི་མངའ་བདག་ཙོང་ཁ་པ། །ཞེས་གསུངས་པ་ལྟར་རྗེ་རིན་པོ་ཆེའི་གསུང་འབུམ་པོད་བཅོ་བརྒྱད་པོ་རྣམས་ལེགས་པར་མཇལ་ན་ངོ་མཚར་སྐྱེ་དགོས་པ་ཞིག་ཡོད། སྐུ་ཚེའི་སྟོད་དུ་མཛད་པའི་ལེགས་བཤད་གསེར་ཕྲེང་ལྟ་བུར་མཚོན་ན་རྒྱ་འགྲེལ་ཉེར་གཅིག་གི་དོན་རྣམས་ཡོངས་སུ་བསྡུས་ནས་གསུངས་པ་གཞན་དང་མི་འདྲ་བ་ཞིག་ཡོད། གསེར་ཕྲེང་རྩོམ་པའི་ཚེ་རྗེ་རིན་པོ་ཆེས་དབུ་མའི་ལྟ་བར་སྒྲོ་འདོགས་ཆོད་མེད་པར་བརྟེན་དོན་དམ་བདེན་པའི་རྣམ་གཞག་སྐོར་སྐབས་དེ་དུས་ཀྱི་ཐ་སྙད་རགས་པ་ཙམ་གྱི་གསུང་སྟངས་དང་སྒོ་བསྟུན་ནས་གསུངས་ཡོད། རྟག་ཏུ་ངུའི་རྟོགས་བརྗོད་དུ་ཡང་ཟབ་མོ་རྟེན་འབྱུང་གི་དེ་ཁོ་ན་ཉིད་ཀྱི་ལྟ་བ་ཐུགས་ལ་ལེགས་པར་མ་ཤར་བར། ཆོས་རྣམས་རྡུལ་ཙམ་དམིགས་པ་མེད་ན་ཡང་། །མངོན་པར་ཞེན་རྣམས་སྐྲག་པ་སྤང་བའི་ཕྱིར། །གཞན་ངོར་རྟེན་འབྲེལ་ཙམ་ཞིག་ཁས་ལེན་ལ། །ཞེས་རྟེན་འབྲེལ་མི་སླུ་བའི་རྣམ་གཞག་གཞན་ངོ་ལ་ལྟོས་ནས་འཇོག་སྐོར་གསུངས་ཡོད།

རྗེ་རིན་པོ་ཆེའི་གསུང་ངོ་མཚར་སྐྱེ་དགོས་པའི་རིགས།

ལམ་རིམ་ཆེན་མོ་དང་ཆུང་ངུ་། དྲང་ངེས་ལེགས་བཤད་སྙིང་པོ། རྩ་ཤེའི་ཊཱིཀ་ཆེན། དབུ་མ་དགོངས་པ་རབ་གསལ་བཅས་མདོ་ཕྱོགས་ཀྱི་གཞུང་གཙོ་ཆེ་བ་ཁག་དང་། སྔགས་ཕྱོགས་ལ་གསང་བ་འདུས་པའི་དབང་དོན་དེ་ཉིད་རབ་གསལ་དང་སྔགས་རིམ་ཆེན་མོ་ལྟ་བུ་ངོ་མཚར་སྐྱེ་དགོས་པ་ཡིན། རྣམ་གཞག་རིམ་པའི་རྣམ་བཤད་ནང་དཔྱད་པ་དང་ཉམས་མྱོང་མ་རྫོགས་པའི་ཆ་ནས་སྒྱུ་ལུས་ཀྱི་ལྡང་མཚམས་སྐོར་རིམ་ལྔ་གསལ་སྒྲོན་དང་མི་མཐུན་པར་གསུངས་ཡོད་ཀྱང་སྐུ་གསུམ་ལམ་འཁྱེར་གྱི་གནད་ངོ་མཚར་སྐྱེ་དགོས་པ་ཡོད། དེ་བཞིན་རིམ་ལྔའི་ཟིན་བྲིས་སུའང་སྒྱུ་ལུས་ཀྱི་གནད་མཐར་ཐུག་གི་སྐོར་དེ་ཙམ་གསལ་བར་གསུངས་པ་མེད། གསང་སྔགས་ཀྱི་དཔྱད་པ་ཡོངས་སུ་རྫོགས་ནས་གསུངས་པའི་གཞུང་དེ་རིམ་ལྔ་གསལ་སྒྲོན་ཡིན། གཞུང་དེ་བསམ་གྱིས་མི་ཁྱབ་པ་ཞིག་ཡོད། དེ་ནས་རྒྱུད་འགྲེལ་ཆེན་མོ་དང་། གཙོ་བོ་རིམ་ལྔའི་གནད་རྣམས་ལ་གེགས་སེལ་བོགས་འདོན་གྱི་ཚུལ་དུ་གསུངས་པ་རིམ་ལྔ་གདན་རྫོགས་ལ་སོགས་པའི་བསྟན་བཅོས་འདི་དག་རྗེ་རིན་པོ་ཆེའི་གསུང་ངོ་མཚར་སྐྱེ་དགོས་པའི་རིགས་རྣམས་ཡིན།

མཆོད་རྟེན་མགོ་མཇུག་ལོག་ཀྱང་བང་རིམ་སྐེད་པ།

རྗེ་རིན་པོ་ཆེས་སྐུ་ཚེའི་སྨད་དུ་མཛད་པའི་གསུང་ཕལ་མོ་ཆེའི་མཛད་བྱང་ནང་དགའ་ལྡན་རྣམ་པར་རྒྱལ་བའི་གླིང་དུ་སྦྱར་བའོ་ཞེས་གསལ་བ་ལྟར། དགའ་ལྡན་འདི་རྗེ་རིན་པོ་ཆེའི་མ་དགོན་ཡིན་ཞིང་། རང་རེ་རྣམས་བཙན་བྱོལ་བར་གྱུར་ཏེ་གནས་སྟངས་ཧ་ཅང་སྐྱོ་པོ་བྱུང་ཡོད་ཀྱང་། མཆོད་རྟེན་མགོ་མཇུག་ལོག་ཀྱང་བང་རིམ་སྐེད་པ་ཟེར་བའི་དཔེ་ལྟར་གཞི་མེད་སར་གཞིས་གསར་པ་བཙུགས་ཏེ། གཙོ་ཆེ་མཁན་ཆེན་ཞི་བ་འཚོས་དུས་རབས་བརྒྱད་པ་ནས་བཟུང་བོད་ལ་ངོ་སྤྲོད་གནང་བའི་དཔལ་ནཱ་ལེནྡྲའི་ཆོས་བརྒྱུད་དྲི་མ་མེད་པ་དེ་རྒྱུན་འཛིན་གང་ལེགས་བྱས་ཡོད། དཔལ་ནཱ་ལེནྡྲ་ནས་བརྒྱུད་པའི་གཞུང་ཆེན་བཅུ་གསུམ་དང་དཔལ་ས་སྐྱའི་གྲགས་ཆེན་བཅོ་བརྒྱད་ཅེས་པ་ལྟ་བུའི་མདོ་ཕྱོགས་ཀྱི་གཞུང་ཆེན་ཁག་ལ་རང་རེ་ས་དགེ་བཀའ་རྙིང་སོགས་རིས་སུ་མ་ཆད་པའི་བཤད་གྲྭ་ཁག་གིས་ཐོས་བསམ་སློབ་གཉེར་གཅིག་གྱུར་དུ་གནང་གི་ཡོད།

ཚད་མའི་གཞུང་ལུགས་བདག་པོ་རྒྱག་མཁན་བོད་པ་གཅིག་པུ་ཡིན།

ཚད་མའི་གཞུང་ལ་སློབ་གཉེར་བྱེད་སྲོལ་པཱ་ལིའི་ཆོས་བརྒྱུད་ལ་མེད་པ་སྨོས་མེད་ཐོག་ཤེར་ཕྱིན་གྱི་གཞུང་གི་རྗེས་འབྲང་གཅིག་གྱུར་ཡིན་པ་རྒྱ་ནག་ཏུ་ཡང་ཕྱོགས་གླང་གི་ཀུན་བཏུས་དང་དཔལ་ཆོས་ཀྱི་གྲགས་པའི་རྩ་བ་ལུས་ལྟ་བུའི་བསྟན་བཅོས་གསུམ་དང་འཕྲོས་པ་ཡན་ལག་ལྟ་བུའི་བསྟན་བཅོས་བཞི་ལ་སོགས་པའི་ཚད་མའི་གཞུང་ལ་སློབ་གཉེར་བྱེད་སྲོལ་མི་འདུག་ལ་གཞུང་དེ་དག་རྒྱ་ཡིག་ཏུ་བསྒྱུར་མེད། ཕྱོགས་གླང་གི་རིགས་སྒོར་ཚིག་བཅད་ལྷུག་གི་བདག་ཉིད་ཅན་གཉིས་ཡོད་པའི་ཚིག་ལྷུག་དེ་རྒྱ་ཡིག་ཏུ་བསྒྱུར་ཡོད་སྐོར་ཞིག་གོ་ཐོས་བྱུང་ཡང་དེའི་ཐད་དམིགས་བསལ་ཞིབ་འཇུག་བྱ་རྒྱུ་གང་ཡང་མ་བྱུང་། ས་ཆེན་ཀུན་དགའ་སྙིང་པོ་དང་། རྗེ་བཙུན་བསོད་ནམས་རྩེ་མོ། རྗེ་བཙུན་གྲགས་པ་རྒྱལ་མཚན་ཏེ་དཀར་པོ་རྣམ་གསུམ་དང་། ས་སྐྱ་པཎྜིཏ་ཀུན་དགའ་རྒྱལ་མཚན་དང་འགྲོ་མགོན་ཆོས་རྒྱལ་འཕགས་པར་དམར་པོ་རྣམ་གཉིས་ཞེས་གསུངས་པའི་ས་ཆེན་གོང་མ་ཡབ་སྲས་ལྔ་པོའི་གྲས་ནས་ས་པཎ་གྱིས་ཚད་མར་ཐུགས་སྣང་ཆེན་པོ་གནང་སྟེ་ཚད་མ་རིགས་གཏེར་མཛད་ཡོད། ངོས་ཀྱིས་མཁན་རིན་པོ་ཆེ་སངས་རྒྱས་བསྟན་འཛིན་གྱི་དྲུང་ནས་རིགས་གཏེར་གྱི་བཤད་ལུང་ཞུས་པ་ཡིན། དེ་ལྟར་སྔར་ས་སྐྱའི་ཕྱོགས་ནས་ཚད་མའི་སྐོར་ལ་ཐུགས་སྣང་ཆེན་པོ་གནང་འདུག །
མདོར་ན། ཚད་མའི་གཞུང་ལ་ཐོས་བསམ་སློབ་གཉེར་བྱས་ཏེ་བདག་པོ་རྒྱག་མཁན་བོད་པ་གཅིག་པུ་རེད།

བསྟན་པ་གཙོ་ཆེ་བ་ཚང་མར་གསན་བསམ་མཛད།

རྗེ་རིན་པོ་ཆེས་བོད་གངས་ཅན་གྱི་ལྗོངས་སུ་བཞུགས་པའི་སངས་རྒྱས་ཀྱི་བསྟན་པ་གཙོ་ཆེ་བ་ཆ་ཚང་ཚད་ལྡན་གྱི་བླ་མ་མང་པོའི་དྲུང་ནས་གསན་པར་མཛད་པ། དཔེར་ན། རྫོགས་ཆེན་གྱི་ཆོས་སྐོར་ལ་མཚོན་ན། ལྷོ་བྲག་ཕྱག་རྡོར་བའམ་གྲུབ་ཆེན་ནམ་མཁའ་རྒྱལ་མཚན་གྱི་དྲུང་ནས་གསན་ཏེ་རྫོགས་པ་ཆེན་པོའི་ཁྲིད་ཡིག་གི་ཟིན་བྲིས་ལྟ་བུར་ད་ལྟ་རྗེའི་གསུང་འབུམ་གྱི་གྲས་སུ་བཞུགས་པ་ཞུས་ལན་སྨན་མཆོག་བདུད་རྩིའི་ཕྲེང་བ་ཞེས་པའི་གཞུང་མདོར་བསྡུས་ཤིག་ཡོད་པ་དེ་ཡིན། སྔར་བོད་དུ་གཞུང་ཆེན་མོའི་བཤད་པའི་སྐོར་ས་སྐྱ་དང་དགེ་ལུགས་གཉིས་གཙོ་ཆེ་བ་ཡིན་ཞིང་དུས་ཕྱིས་སུ་རིགས་ལམ་གྱི་ཐོག་ནས་གཞུང་ཆེན་མོའི་བརྗོད་བྱ་གཏན་ལ་འབེབས་པའི་ལམ་སྲོལ་སྤུས་དག་པོ་ཡོད་མཁན་ཕལ་ཆེར་དགེ་ལྡན་པ་གཅིག་པུ་ཡིན། དེ་ལྟར་རྗེ་རིན་པོ་ཆེར། ཡོངས་རྫོགས་བསྟན་པའི་མངའ་བདག་ཙོང་ཁ་པ། །ཞེས་གསུངས་པ་ལྟར་མདོ་སྔགས་རབ་འབྱམས་ཀྱི་གཞུང་མཐའ་དག་ལ་མཁས་པར་མཛད་པ་ཙམ་དུ་མ་ཟད། སྙིགས་མའི་དུས་འདིར་མང་ཐོས་སྒྲུབ་ལ་བརྩོན། །ཆོས་བརྒྱད་སྤངས་པས་དལ་འབྱོར་དོན་ཡོད་བྱས། །མགོན་པོ་ཁྱོད་ཀྱི་རླབས་ཆེན་མཛད་པ་ལ། །བདག་ཅག་བསམ་པ་ཐག་པས་ཡི་རང་ངོ་། །ཞེས་གསུང་སྲོལ་ཡོད་པ་ལྟར་དང་། རྗེ་རང་གིས་ཀྱང་། དང་པོར་རྒྱ་ཆེན་ཐོས་པ་མང་དུ་བཙལ། །གསུངས་པ་ལྟར་གསུང་རབ་མང་དུ་ཐོས་པ་ཙམ་དུ་མ་བཞག་པར་ཐོས་དོན་ཐུགས་རྒྱུད་ལ་སྦྱར་ཏེ་ཉམས་ལེན་དང་སྒྲུབ་པ་ལ་བརྩོན་པར་མཛད་ཡོད།

ཤིན་ཏུ་ངོ་མཚར་བའི་རྣམ་ཐར།

ཡང་འགའ་ཞིག་སྒྲུབ་པ་ཉམས་ལེན་ལ་བརྩོན་པ་ཡོད་ཀྱང་བློའི་ཟུར་ནས་མིང་དང་འབུལ་བ། འཁོར་ཚོགས་ལ་ཆགས་པ་ལྟ་བུ་འཇིག་རྟེན་ཆོས་བརྒྱད་ཀྱི་བློས་བསླད་པ་ཡང་ཡོང་བར་བརྟེན། ཆོས་བརྒྱད་སྤངས་པས་དལ་འབྱོར་དོན་ཡོད་བྱས། །ཞེས་གསུངས་པ་ཡིན། རྗེ་རིན་པོ་ཆེར་མཚོན་ན་སྐབས་དེ་དུས་གོང་མ་ཏ་མིང་རྒྱལ་པོས་རྒྱ་ནག་ཏུ་ཕེབས་རྒྱུའི་ཞུ་ཡིག་ཕུལ་ཡོད་ཀྱང་། ཁོང་གིས་རང་ཉིད་ལ་ཆོས་ཕྱོགས་ཀྱི་བྱ་བ་མང་བས་རྒྱ་ནག་ཏུ་ཡོང་རྒྱུ་མི་ལྕོགས་པའི་རྒྱུ་མཚན་གསུངས་ཏེ་སེ་རའི་བྱམས་ཆེན་ཆོས་རྗེ་ཤཱཀྱ་ཡེ་ཤེས་སྐུ་ཚབ་ཏུ་གཏོང་བར་མཛད་པ་ལྟ་བུ་འཇིག་རྟེན་ཆོས་བརྒྱད་ཀྱི་གཏམ་སྙན་གྲགས་ལ་མ་གཟིགས་པ་ཤིན་ཏུ་ངོ་མཚར་བའི་རྣམ་ཐར་ཡིན། དུས་ཕྱིས་སུ་རྗེ་ཉིད་རྟོགས་ལྡན་འཇམ་དཔལ་རྒྱ་མཚོ་སོགས་དང་ལྷན་དུ་བྱ་བྲལ་ལ་ཕེབས་ཤིང་། རྗེ་རིན་པོ་ཆེ་རང་གིས་རྩམ་པ་མ་ཆད་ཙམ་མ་ཆད་ཙམ་བཞེས་པ་དང་རྟོགས་ལྡན་གྱིས་ཤུག་འབྲུའི་བཅུད་ལེན་གནང་སྟེ་བཞུགས་པར་བརྟེན་ཁོང་ལ་བླ་མ་ཤུག་འབྲུ་བ་ཞེས་པའི་མཚན་ཐོགས་ཡོད། རྣམ་ཐར་འདི་དག་ངོ་མཚར་སྐྱེ་དགོས་པ་ཡིན།

ཤུགས་རྐྱེན་བཟང་པོ་ཕར་ཐེབས་ཚུར་ཐེབས།

མདོར་ན། འཇམ་མགོན་བླ་མ་ཙོང་ཁ་པ་ཆེན་པོས་མཛད་པའི་ཕུལ་དུ་བྱུང་བའི་ལེགས་བཤད་པོད་བཅོ་བརྒྱད་བཞུགས་པ་དེ་དག་ཐོས་བསམ་སློབ་གཉེར་གྱིས་བདག་པོ་རྒྱག་མཁན་གཙོ་བོ་རང་རེ་སེ་འབྲས་དགའ་གསུམ་དང་། དེ་བཞིན་རྒྱུད་གྲྭ་སྟོད་སྨད་གཉིས། བཀྲ་ཤིས་ལྷུན་པོ། མདོ་སྟོད་སྨད་ཀྱི་ཁུལ་དུ་དགོན་སྡེ་ཧ་ཅང་རྒྱ་ཆེན་པོ་བྱུང་ཡོད་ཅིང་། དེ་དག་གིས་ད་ལྟའི་བར་དུ་སྤྱིར་སངས་རྒྱས་ཀྱི་བསྟན་པ་དང་། ཡང་སྒོས་འཇམ་མགོན་བླ་མ་ཙོང་ཁ་པ་ཆེན་པོའི་དྲི་མ་མེད་པའི་མདོ་སྔགས་ཟུང་འབྲེལ་གྱི་བསྟན་པ་དེ་ཉིད་རྒྱུན་འཛིན་གནང་ཡོད་ལ། ང་ཚོ་རྒྱ་གར་དུ་བཙན་བྱོལ་ལ་འབྱོར་བའི་རྗེས་སུའང་ཇི་ཙམ་ཐུབ་ཚོད་ཀྱིས་ཉམས་པ་སོར་ཆུད་དང་མི་ཉམས་གོང་འཕེལ་ཡོང་བའི་འབད་བརྩོན་བྱས་ཤིང་གྲུབ་འབྲས་ཀྱང་ཡག་ཐག་ཆོད་བྱུང་ཡོད།

ཆོས་ཐམས་ཅད་རྟེན་འབྱུང་ལྟོས་གྲུབ་ཡིན་པའི་དབང་གིས་རང་རེས་རྒྱ་གར་དུ་ཆགས་པའི་བཙན་བྱོལ་བའི་དགོན་སྡེ་ཁག་གི་ནང་གཞུང་ཆེན་མོའི་སློབ་གཉེར་ལ་འབད་བརྩོན་གང་ཡོང་བྱས་ཏེ་བཙུན་མའི་དགེ་བཤེས་མ་ལྟ་བུ་ཐོན་ཐུབ་པའི་མིག་ལྟོས་ལས་ཕར་བོད་དུ་ཡང་དེའི་ཤུགས་རྐྱེན་ཐེབས་ཐུབ་པ་བྱུང་ཡོད་ལ། ཡང་བོད་དུ་བཞུགས་པའི་གཞིས་ལུས་རྒྱ་ཆེའི་མི་མང་གི་སེམས་ཤུགས་དང་བོད་མི་རིགས་ཀྱི་ལར་ཞེན། ཕུལ་དུ་བྱུང་ཞིང་འགྱུར་བ་མེད་པའི་སྙིང་སྟོབས་བཅས་ཀྱིས་རང་རེ་བཙན་བྱོལ་དུ་གནས་པ་རྣམས་ལ་ཚུར་ཤུགས་རྐྱེན་ཐེབས་པ་ལྟ་བུ་གནས་སྟངས་ཧ་ཅང་ཡག་པོ་བྱུང་ཡོད། མདོར་ན། འཛམ་བུ་གླིང་འདིའི་ཐོག་བོད་ཀྱི་སངས་རྒྱས་པའི་ཆོས་དེ་དཔལ་ནཱ་ལེནྡྲའི་ཆོས་བརྒྱུད་དྲི་མ་མེད་པ་ཞིག་ཡིན་པའི་ངོས་འཛིན་ཧ་ཅང་གསལ་པོ་ཐོབ་ཡོད།

དཔེ་ཁྲིད་གནང་མཁན་དེ་དག་ཧ་ཅང་གལ་ཆེན་པོ་ཡིན།

རང་རེས་བཙན་བྱོལ་དུ་བོད་རྒྱ་ཆེའི་མི་མང་གི་མི་ཚབ་ལྟ་བུ་བྱས་ཏེ་གཙོ་ཆེ་བོད་ཀྱི་སངས་རྒྱས་པའི་ཆོས་ཧ་ཅང་གཏིང་ཟབ་པོ་ཞིག་ཡོད་པ་འདི་ཉིད་ཐོས་བསམ་སློབ་གཉེར་གྱིས་གང་ཐུབ་བདག་པོ་བརྒྱབ་ནས་ད་ལྟའི་བར་དུ་ཧ་ཅང་ཡག་པོ་བྱུང་ཡོད་ལ་ད་དུང་མུ་མཐུད་ཡག་པོ་ཡོང་བའི་ཆེད་ཐུགས་འཁུར་བཞེས་རྒྱུ་ཤིན་ཏུ་གལ་ཆེན་པོ་ཡིན། ཁ་སང་མ་གིར་ཞུས་ཟིན་པ་ལྟར་གཙོ་ཆེ་ཤོས་དཔེ་ཁྲིད་གནང་མཁན་དེ་དག་ཧ་ཅང་གལ་ཆེན་པོ་ཡིན། དཔེ་ཁྲིད་གནང་མཁན་མང་པོ་ཞིག་དགུང་ན་བགྲེས་ཡོད་ཀྱང་ད་དུང་ཧུར་ཐག་འབད་ཐག་གནང་བཞིན་པར་ཐུགས་རྗེ་ཆེ་ཞུ་རྒྱུ་དང་། དེ་བཞིན་དུ་མི་རབས་གཞོན་པའི་གྲས་ནས་ཐོན་བཞིན་པའི་དཔེ་ཁྲིད་གནང་མཁན་དེ་དག་གིས་ཀྱང་སྔར་བཞིན་ནུས་ཤུགས་བསྐྱེད་རོགས་ཞུ་རྒྱུ་ཡིན།

རྗེའི་ཐུགས་ཟིན་གྱི་སྲས་ཀྱི་གཙོ་བོའི་གྲས་ཡིན་པའི་རྟགས།

དེ་རིང་འདིར་ཆོས་འབྲེལ་ཞུ་རྒྱུའི་ལམ་གཙོའི་གཞུང་འདི་རྗེའི་དངོས་སློབ་ཚ་ཁོ་དབོན་པོ་ངག་དབང་གྲགས་པས་རྗེ་རིན་པོ་ཆེར་འཕྲིན་ཡིག་གི་ལམ་ནས་ཞུ་སྐུལ་གནང་བར་རྗེས་བསླབ་བྱའི་ཚུལ་དུ་གནང་བའི་གཞུང་ཞིག་ཡིན་ཞིང་། གཞུང་གི་གཤམ་དུ། དེ་ལྟར་ལམ་གྱི་གཙོ་བོ་རྣམ་གསུམ་གྱི། །གནད་རྣམས་རང་གིས་ཇི་བཞིན་རྟོགས་པའི་ཚེ། །དབེན་པ་བསྟེན་ཏེ་བརྩོན་འགྲུས་སྟོབས་བསྐྱེད་ནས། །གཏན་གྱི་འདུན་མ་མྱུར་དུ་སྒྲུབས་ཤིག་བུ། །ཞེས་ཉེ་ཚིག་གིས་འབོད་པ་གནང་སྟངས་ལ་བལྟས་ན་ཐུན་མོང་མིན་པའི་འབྲེལ་བ་ཡོད་པ་ཞིག་རེད་འདུག །དེ་བཞིན་དུ་རྗེའི་གསུང་ཐོར་བུའི་ནང་ཚ་ཁོ་དབོན་པོར། ཁོ་བོས་སྨྲས་པའི་རྗེས་སུ་ཞུགས་ཤིག་དང་། །ཚེ་རབས་ཀུན་ཏུ་སྤྱོད་དང་སྨོན་ལམ་ཀུན། །མཚུངས་པར་སྤྱད་དེ་ནམ་ཞིག་སངས་རྒྱས་ཚེ། །བདུད་རྩིའི་བགོ་བཤའ་ཐོག་མར་སྦྱིན་པར་བྱ། །ཞེས་གསུངས་ཏེ་ཕན་ཚུན་ཧ་ཅང་ནང་ཚགས་ཡིན་པའི་ཐུགས་ཟིན་གྱི་སྲས་ཀྱི་གཙོ་བོའི་གྲས་བསམ་གྱིས་མི་ཁྱབ་པ་ཞིག་རེད་འདུག །དེ་ལྟར་ཚ་ཁོ་དབོན་པོ་ངག་དབང་གྲགས་པར་གདམས་པའི་ལམ་གྱི་གཙོ་བོ་རྣམ་པ་གསུམ་སྟེ་ངེས་འབྱུང་། བྱང་སེམས། ཡང་དག་པའི་ལྟ་བ་གསུམ་སྟོན་པའི་གཞུང་ལམ་གཙོ་རྣམ་གསུམ་དེ་འཆད་རྒྱུ་ཡིན།

བསྟན་པ་སྤྱི་བཙན་དང་གང་ཟག་སྒོས་བཙན་གྱི་ཆོས་སྐོར།

རྒྱ་གར་དུ་སངས་རྒྱས་བཅོམ་ལྡན་འདས་ཀྱིས་ཆོས་ཀྱི་འཁོར་ལོ་ལེགས་པར་བསྐོར་ཏེ་མི་རབས་ནས་མི་རབས་བརྒྱུད་བསྟན་པའི་རྒྱུན་བཟུང་སྟེ། རིམ་པས་དཔལ་མགོན་འཕགས་པ་ཀླུ་སྒྲུབ་ནས་བརྒྱུད་པའི་བརྒྱུད་པ་ཧ་ཅང་སྤུས་དག་པོ་ཞིག་དང་། ཐོགས་མེད་ནས་བརྒྱུད་པའི་བརྒྱུད་པ་ཞིག་སྟེ་བརྒྱུད་པ་གཉིས་བྱུང་ཡོད། ཀླུ་ཐོགས་གཉིས་ཀ་བཅོམ་ལྡན་འདས་ཀྱི་ལུང་གིས་ཟིན་པའི་སྐྱེས་བུ་བསམ་གྱིས་མི་ཁྱབ་པ་གཉིས་ཡིན་ཡང་རྒྱལ་བའི་དགོངས་པ་འགྲེལ་སྟངས་ཐད་ཅུང་ཟད་མི་མཐུན། ངོས་ཀྱིས་རྒྱུན་དུ་བསྟན་པ་སྤྱི་བཙན་དང་གང་ཟག་སྒོས་བཙན་གཉིས་སུ་ཕྱེ་བའི་བསྟན་པ་སྤྱི་བཙན་ཞེས་པ་གཙོ་བོ་མདོ་ཕྱོགས་ཀྱི་བསྟན་པ་སྤྱིའི་གཞི་ལམ་འབྲས་གསུམ་གྱི་རྣམ་གཞག་དེར་གོ་བཞིན་ཡོད། ཀླུ་ཐོགས་གཉིས་ཀྱིས་དེ་ལྟ་བུའི་བསྟན་པ་སྤྱི་བཙན་གྱི་རྣམ་གཞག་དེ་ཧ་ཅང་ཞིབ་ཚགས་པོ་གསུངས་ཡོད། གསང་སྔགས་ཀྱི་ཆོས་སྐོར་རྣམས་སྟོན་པས་རྣལ་འབྱོར་པ་བྱེ་བྲག་སོ་སོའི་དག་སྣང་དང་འབྲེལ་ཏེ་རྒྱུད་སྡེའི་དཀྱིལ་འཁོར་གྱི་བདག་པོའི་ཚུལ་དུ་བཞེངས་ནས་གསུངས་པའམ། གྲུབ་ཆེན་སོ་སོའི་རྩ་རླུང་ཐིག་ལེའི་ཁྱད་པར་དང་བསྟུན་ནས་གསུངས་པ་ཡིན་ཕྱིར་དེར་གང་ཟག་སྒོས་བཙན་གྱི་ཐ་སྙད་སྦྱར་རུང་བ་ཡིན། བསྟན་པ་སྤྱི་བཙན་དང་གང་ཟག་སྒོས་བཙན་ཞེས་པའི་ཐ་སྙད་འདི་སྙན་དགོན་གསུང་རབ་ཀྱི་གཞུང་ན་འདུག །ཤེར་ཕྱིན་གྱི་མདོ་ལྟ་བུ་བཅོམ་ལྡན་འདས་ཀྱིས་སྤྱིར་གང་ཟག་ལས་དག་གི་ངོར་གསུངས་པ་ཞིག་ཡིན་ཀྱང་། གང་ཟག་བྱེ་བྲག་པ་ཞིག་གི་དབང་པོ་དང་བསྟུན་ནས་གསུངས་པ་མིན་པས་གསུང་དེ་དག་བསྟན་པ་སྤྱི་བཙན་གྱི་གཞུང་དུ་འདོད་དགོས་ལ། གོང་དུ་བཤད་མ་ཐག་པ་ལྟར་གྱི་རྒྱུད་སྡེའི་སྐོར་རྣམས་གང་ཟག་སྒོས་བཙན་གྱི་ཆོས་སྐོར་ཡིན།

ལམ་སྒྲོན་དང་ལམ་གཙོའི་འཁྲིད་ཚུལ་མི་འདྲ་བའི་ཚུལ།

རྒྱ་གར་དུ་ཡང་ཀླུ་སྒྲུབ་ཡབ་སྲས་དང་ཐོགས་མེད་སྐུ་མཆེད་ནས་བརྒྱུད་པའི་ཟབ་མོ་ལྟ་བརྒྱུད་དང་རྒྱ་ཆེན་སྤྱོད་བརྒྱུད་ཀྱི་བརྒྱུད་པ་གཉིས་དང་། ཕྱིས་སུ་ཞི་བ་ལྷ་ནས་བརྒྱུད་པའི་རླབས་ཆེན་སྤྱོད་བརྒྱུད་ཅེས་པའི་བརྒྱུད་པ་ཞིག་སྟེ་བརྒྱུད་པ་མི་འདྲ་བ་བྱུང་ཡོད་པ་ལྟར་རང་རེ་བོད་དུ་ཡང་གཞུང་འཆད་ལུགས་ཅུང་ཟད་མི་འདྲ་བའི་དབང་གིས་བརྒྱུད་པ་མི་འདྲ་བ་བྱུང་ཡོད། དཔེར་ན། ཇོ་བོ་རྗེ་བོད་དུ་ཕེབས་ཏེ་ལམ་སྒྲོན་མཛད་ནས་གཞུང་འཆད་སྟངས་ཤིག་ཡོད་ཅིང་། རྗེ་རིན་པོ་ཆེས་རྗེ་བཙུན་འཇམ་པའི་དབྱངས་ཀྱི་མན་ངག་གམ་གསུང་རྒྱུན་ལ་བརྟེན་ནས་ལམ་གཙོ་མཛད་དེ་གཞུང་འཆད་སྟངས་ཅུང་ཟད་མི་འདྲ་བ་ཡོད།

ཞིབ་འཇུག་བྱས་ན། ཡོན་ཏན་གཞིར་གྱུར་མ་དེ་ལམ་རིམ་གྱི་དོན་བསྡུ་ལྟ་བུ་ཞིག་ཡིན་ཞིང་འཆད་སྟངས་ཀྱང་། སྤྱད་པས་མི་ངོམས་སྡུག་བསྔལ་ཀུན་གྱི་སྒོ། །ཡིད་བརྟན་མི་རུང་སྲིད་པའི་ཕུན་ཚོགས་ཀྱི། །ཉེས་དམིགས་རིག་ནས་ཐར་པའི་བདེ་བ་ལ། །དོན་གཉེར་ཆེན་པོ་སྐྱེ་བར་བྱིན་གྱིས་རློབས། །ཞེས་གསུངས་པ་ལྟར་ཐོག་མར་བཤེས་གཉེན་བསྟེན་ཚུལ་དང་། དེ་ནས་དལ་འབྱོར་དོན་ཆེ་རྙེད་དཀའ། འཆི་བ་མི་རྟག་པ། ངན་འགྲོའི་སྡུག་བསྔལ། སྐྱབས་འགྲོ། ལས་འབྲས་སོགས་མངོན་མཐོ་སྒྲུབ་སྟངས་དང་། དེ་ནས་འཁོར་བ་སྤྱི་བྱེ་བྲག་གི་སྡུག་བསྔལ་ཏེ་སྡུག་བདེན་འཁོར་བའི་ཉེས་དམིགས་བསམ་པ་དང་། ཀུན་འབྱུང་འཁོར་བའི་འཇུག་རིམ་བསམ་པའི་སྒོ་ནས་ངེས་འབྱུང་གི་བློ་སྒྲུབ་སྟངས་སོགས་ལམ་སྒྲོན་དང་མཐུན་ཞིང་། ལམ་གཙོའི་ཐུན་མོང་མིན་པའི་འཆད་སྟངས་དེ། ཤུགས་དྲག་ཆུ་བོ་བཞི་ཡི་རྒྱུན་གྱིས་འཁྱེར། །བཟློག་དཀའ་ལས་ཀྱི་འཆིང་བ་དམ་པོས་བསྡམས། །བདག་འཛིན་ལྕགས་ཀྱི་དྲ་བའི་སྦུབས་སུ་ཚུད། །མ་རིག་མུན་པའི་སྨག་ཆེན་ཀུན་ནས་འཐིབས། །མུ་མེད་སྲིད་པར་སྐྱེ་ཞིང་སྐྱེ་བ་རུ། །སྡུག་བསྔལ་གསུམ་གྱིས་རྒྱུན་ཆད་མེད་པར་མནར། །ཞེས་གསུངས་པ་ལྟར་གྱི་འཁྲིད་ཚུལ་ཏེ་ནང་གསེས་ཀྱི་འཁྲིད་ལུགས་མི་འདྲ་བ་ཕྲན་བུ་ཡོད་པ་ལྟ་བུ་ཞིག་འདུག །

ལམ་གཙོའི་འཁྲིད་ཚུལ་འདི་ཀླུ་སྒྲུབ་ཡབ་སྲས་ནས་བརྒྱུད་པའི་རྒྱ་གར་རང་གི་འགྲོ་སྟངས་ལྟར་དབང་པོ་རྣོན་པོའི་འཁྲིད་ཚུལ་ཡིན་ཞིང་། རིན་ཆེན་ཕྲེང་བ་སོགས་ནས་བདག་གཞན་མཉམ་བརྗེའི་སྒོ་ནས་བྱང་ཆུབ་ཀྱི་སེམས་ལ་བློ་སྦྱོང་བའི་རིམ་པ་སྟེ་རླབས་ཆེན་སྤྱོད་བརྒྱུད་ཀྱི་འགྲོ་སྟངས་དེ་ཡང་དབང་པོ་རྣོན་པོའི་འཁྲིད་ཚུལ་ཡིན། མར་ཤེས་དྲིན་དྲན་དྲིན་གཟོ་དང་ཡིད་འོང་གི་བྱམས་པ་སོགས་བསྒྲུབས་ནས་བྱང་ཆུབ་ཀྱི་སེམས་ལ་བློ་སྦྱོང་བའི་རྒྱ་ཆེན་སྤྱོད་བརྒྱུད་ཀྱི་ལུགས་དེ་ལྟོས་ས་ལྟོས་འཇོག་གིས་དབང་པོ་རྟུལ་པོ་འཁྲིད་ཚུལ་ཡིན།

རྗེའི་གསུང་འབུམ་དང་བཤད་ལུང་གི་རྒྱུན།

རྗེ་རིན་པོ་ཆེའི་གསུང་འབུམ་པོད་བཅོ་བརྒྱད་ཡོངས་རྫོགས་ཀྱི་ལུང་རྒྱུན་ཡོད་ཅིང་ངོས་ཀྱིས་ཁྲི་བྱང་རིན་པོ་ཆེའི་སྐུ་མདུན་ནས་ཞུས་པ་ཡིན། པོད་དགུ་ཙམ་ཞིག་ལ་ལུང་རྐྱང་མ་གཏོགས་བཤད་ལུང་གི་རྒྱུན་མེད། བཤད་ལུང་གི་རྒྱུན་ཡོད་པ་ཕལ་ཆེར་པོད་དགུ་ཙམ་ཞིག་ཡོད། སྲས་མཆོག་རྣམ་པ་གཉིས་ཀྱི་གཞུང་འགའ་ཞིག་ལ་ལུང་རྒྱུན་ཡོད་ཀྱང་གསུང་ཆ་ཚང་བའི་ལུང་རྒྱུན་མི་འདུག །ལམ་གཙོ་འདི་བཤད་ལུང་ཡོད་པའི་གྲས་ཡིན་ཞིང་ཆུང་དུས་སྟག་བྲག་རིན་པོ་ཆེའི་སྐུ་མདུན་ནས་བཤད་ལུང་ཏན་ཏན་ཐོབ་ཡོད། དེ་ནས་གླིང་རིན་པོ་ཆེ་དང་ཁྲི་བྱང་རིན་པོ་ཆེ་གཉིས་ཀའི་སྐུ་མདུན་ནས་ཐོབ་པ་སྟེ། བཀའ་དྲིན་ཅན་གྱི་བླ་མ་གསུམ་གའི་དྲུང་ནས་ཐོབ་པ་ཡིན།

སྲད་རྒྱུད་ལུགས་ཀྱི་བླ་མའི་རྣལ་འབྱོར་འདོན་སྐབས་དམིགས་རྣམ་སྐྱོང་སྟངས།

ནམ་རྒྱུན་ཞོགས་པ་སྲད་རྒྱུད་ལུགས་ཀྱི་བླ་མའི་རྣལ་འབྱོར་འདོན་སྐབས་བདེན་བཞི་མི་རྟག་སོགས་བཅུ་དྲུག་དང་བྱང་ཕྱོགས་སོ་བདུན་གྱི་དམིགས་རྣམ་རྣམས་ཧྲོབ་ཙམ་བསྐྱངས་ཏེ་བཤར་སྒོམ་བྱེད་ཀྱི་ཡོད། དེ་ནས་རྗེ་རིན་པོ་ཆེའི་ཐུགས་ཀར་འཇམ་པའི་དབྱངས་གསལ་བཏབ་ནས་གང་བློ་མ་བཏོན་ཏེ་དེའི་སྐབས་སུ་ལམ་རིམ་གྱི་དམིགས་རྣམ་ཁག་སྐྱོང་གི་ཡོད། བཅོམ་ལྡན་འདས་རང་ཉིད་ཀྱིས་གསུངས་པའི་བཀའ་དེ་རྩ་བ་ཡིན་པས་བདེན་བཞི་མི་རྟག་སོགས་བཅུ་དྲུག་དང་བྱང་ཕྱོགས་སོ་བདུན་གྱི་སྐོར་ལ་བསམ་བློ་གཏོང་རྒྱུ་ཧ་ཅང་གལ་ཆེན་པོ་ཡིན།

ཁིར་གིསྟཱན་དང་མ་ཎི་ཡིག་དྲུག་འཁོད་པའི་རྫ་ཁོག །

སྔར་ཆོས་རྒྱལ་ཚོའི་དུས་སྐབས་སུ་བོད་ཆོལ་ཁ་གསུམ་ཡོངས་སུ་རྫོགས་པ་གཅིག་ཏུ་བསྒྲིལ་ཏེ་གནས་ཡོད་ཀྱང་། དུས་ཕྱིས་བོད་སིལ་བུར་ཐོར་ཏེ་ཇོ་བོ་རྗེ་བོད་དུ་ཕེབས་པའི་ཚེ་སྟོད་ཐོ་ལིང་གིས་མཚོན་བོད་ཡོངས་སུ་སངས་རྒྱས་ཀྱི་བསྟན་པ་ཤིན་ཏུ་ཉམས་ཏེ་གཞི་ནས་བསྟན་པ་སླར་གསོ་བྱེད་པའི་སྐབས་ཡིན་ཞིང་། དུས་དེར་ལྷ་བཙུན་བྱང་ཆུབ་འོད་དེ་སྤོབས་པ་ཞུམ་ནས་བཞུགས་ཡོད། དེ་སྔོན་ལོ་ངོ་བཅུ་གྲངས་ཀྱི་སྔོན་ཞིག་ལ་ཁིར་གིསྟཱན་ kyrgyzstan གྱི་ཕྱི་སྲིད་བློན་ཆེན་ཟུར་པ་ཞིག་དང་ཁོང་གི་རོགས་པ་མཁས་དབང་གཉིས་བཅས་ངོས་དང་ཐུག་འཕྲད་བྱུང་། ཁིར་གིསྟཱན་གྱི་ས་ཁུལ་ཞིག་ནས་མིའི་རོ་སྒམ་ཞིག་རྙེད་དེ་རོ་སྒམ་གྱི་ཐོག་བོད་ཡིག་དབུ་ཅན་གྱི་གཟུགས་སུ་མ་ཎི་ཡིག་དྲུག་ཧ་ཅང་ལེགས་པོ་བྲིས་པ་འཁོད་པའི་རྫ་ཁོག་གི་པར་ཞིག་ཁོང་ཚོས་ངོས་ལ་བསྟན་བྱུང་། དེས་དེང་སང་ཁིར་གིསྟཱན་དེ་ཁ་ཆེའི་ཡུལ་གྲུར་གྱུར་ཡོད་ཀྱང་སྔར་ས་ཁུལ་དེ་དག་ཏུ་བོད་ཀྱི་ནང་ཆོས་ཁྱབ་གདལ་བྱུང་ཡོད་པ་ཧ་ཅང་གསལ་པོ་མཚོན་ཡོད།

དེ་བཞིན་ཐང་ཟན་སོགས་དར་ལམ་བརྒྱུད་རྒྱ་གར་དུ་ཕེབས་སྐབས་ཨཕ་ག་ནིསྟཱན་ Afghanistan སོགས་སུ་ནང་པ་ཧ་ཅང་མང་པོ་ཡོད་པ་གསལ་ཡོད། དཔེར་ན། ཨཕ་ག་ནིསྟཱན་ནང་ཐུབ་དབང་གི་སྐུ་བརྙན་ཧ་ཅང་ཆེན་པོ་ཞིག་བཞུགས་པ་བར་སྐབས་གཏོར་སྐྱོན་བྱུང་བ་ལྟ་བུ་རེད། དེ་ལྟར་ཁིར་གིསྟཱན་སོགས་ཀྱི་ཡུལ་གྲུ་དེ་དག་སྔར་བོད་དང་ཆོས་ཀྱི་འབྲེལ་བ་ཡོད་པ་གསལ་པོ་ཡིན་ཞིང་། ཏུན་ཧོང་གི་ཡིག་ཆ་རྙེད་ཡུལ་ས་ཁུལ་ཁག་ཀྱང་ཆོས་རྒྱལ་སྲོང་བཙན་སོགས་ཀྱི་དུས་སྐབས་སུ་ཕལ་ཆེར་བོད་ཀྱི་ཁྱབ་ཁོངས་སུ་གཏོགས་པ་ཡིན། མདོར་ན། བོད་ཆོས་རྒྱལ་གྱི་དུས་སྐབས་སུ་ངོ་མཚར་སྐྱེ་དགོས་པའི་གནས་ཚུལ་བྱུང་ཡོད།

བོད་རྒྱ་ཧོར་གསུམ་གྱི་རྒྱལ་པོའི་མཛད་པ་མི་འདྲ་བ།

ལོ་ངོ་གསུམ་མམ་བཞི་ཙམ་གྱི་སྔོན་དུ་ཨ་རིའི་གཙུག་ལག་སློབ་གྲྭ་ཞིག་ནས་སྔར་གྱི་ཨེ་ཤི་ཡའི་ས་ཁུལ་ལ་རྒྱ་ཡིག་གི་ཡིག་ཆ་ཁག་དཔྱད་གཞིར་བཟུང་སྟེ་ཞིབ་འཇུག་བྱས་པའི་དཔེ་དེབ་ཅིག་བཏོན་འདུག །དེབ་དེའི་ནང་དུས་རབས་བདུན་པ་དང་བརྒྱད་པ། དགུ་པ་བཅས་ཀྱི་རིང་ཨེ་ཤི་ཡའི་ནང་རྒྱ་ནག་དང་སོག་པོ། བོད་བཅས་སྟོབས་ལྡན་གྱི་རྒྱལ་ཁབ་གསུམ་བྱུང་སྐོར་ཕྱོགས་བསྡོམས་བྱས་འདུག་ཅིང་། དུས་སྐབས་དེའི་རིང་རྒྱ་ནག་རྒྱལ་པོས་ཆབ་སྲིད་ཀྱི་སྐོར་ལ་དོ་སྣང་ཆེན་པོ་བྱས་ཡོད་པ་དང་། སོག་པོའི་རྒྱལ་པོས་དམག་དོན་ལ་དོ་སྣང་ཆེན་པོ་བྱས་པ། བོད་ཀྱི་རྒྱལ་པོས་ཆོས་ལུགས་ལ་དོ་སྣང་ཆེན་པོ་བྱས་སྐོར་བཀོད་འདུག །དེབ་དེ་ཨ་རིའི་གཙུག་ལག་སློབ་གྲྭ་ཞིག་ནས་མཁས་དབང་མང་པོ་ཞིག་རུག་རུག་བྱས་ཏེ་བྲིས་པའི་ཡིག་ཆ་ཞིག་ཡིན་པ་ལས་ང་ཚོས་བྲིས་པ་དེ་འདྲ་མིན།

རྒྱ་རིགས་ཤིག་གི་བོད་ཀྱི་ལོ་རྒྱུས་ལ་ལྟ་སྟངས།

ངོས་ཀྱི་གྲོགས་པོ་རྒྱ་རིགས་མཁས་དབང་ཞིག་ཡོད། ཁོང་རྒྱ་ཡིག་གི་ཡིག་ཆ་ཧ་ཅང་མང་པོར་ལྟ་ཀློག་བྱས་ཏེ་རྒྱུས་མངའ་ཆེན་པོ་ཡོད་མཁན་ཞིག་རེད། ཁོང་གིས་ངོས་ལ། ཆོས་རྒྱལ་སྲོང་བཙན་སྒམ་པོའི་སྐབས་ཏེ་གོང་མ་ཐང་གི་དུས་ནས་བཟུང་༸གོང་ས་ལྔ་པ་དང་སྐུ་ཕྲེང་བཅུ་གསུམ་པའི་བར་ཏེ་མན་ཆིང་གི་དུས་རབས་བར་རྒྱ་ཡིག་གི་ཡིག་ཆའི་ནང་བོད་དེ་རྒྱ་ཁོངས་མིན་པར་རྒྱལ་ཁབ་ལོགས་ཀ་ཞིག་ཡིན་པའི་ངོས་འཛིན་གསལ་པོ་བྱས་འདུག །ཅེས་བརྗོད་བྱུང་། ནམ་རྒྱུན་རང་རེའི་ཁ་རྒྱུན་ལའང་རྒྱ་ཧོར་བོད་གསུམ་ཞེས་བཤད་སྲོལ་ཡོད་པ་རེད། དོན་ལ་ཡང་དེ་ལྟར་རེད།

རྒྱ་ཡི་མཁན་པོ་རིགས་གཉིས།

དུས་རབས་བརྒྱད་པའི་ནང་མཁན་ཆེན་ཞི་བ་འཚོ་བོད་དུ་ཕེབས་ཤིང་དེ་ནས་ཁོང་གི་བཀའ་སློབ་རྗེས་འབྲེལ་སློབ་དཔོན་ཀ་མ་ལ་ཤཱི་ལ་ཡང་བོད་དུ་ཕེབས། དེ་བཞིན་ཐོས་བསམ་སྒོམ་གསུམ་ཕྱོགས་ཆར་མ་ལྷུང་བའི་རྒྱ་ཡི་མཁན་པོ་ཚད་ལྡན་དེ་འདྲ་ཡང་ཕེབས་ཏེ་མཁན་ཆེན་རང་གིས་བསམ་ཡས་སུ་མི་གཡོ་བསམ་གཏན་གླིང་ཞེས་སྒོམ་བརྒྱག་སའི་གླིང་ཞིག་ལོགས་སུ་བཙུགས་ཡོད། མི་གཡོ་ཞེས་པ་བྱིང་རྒོད་ཀྱི་རྣམ་རྟོག་གིས་མི་གཡོ་བར་གོ་བ་ཡིན། དེ་བཞིན་སྒྲ་བསྒྱུར་ལོ་པཎ་གླིང་དང་། བདུད་འདུལ་སྔགས་པ་གླིང་། རྣམ་དག་ཚུལ་ཁྲིམས་གླིང་སྟེ་གླིང་གཞན་ཡང་ཡོད། མཁན་ཆེན་རང་ཉིད་ཞལ་བཞུགས་པའི་སྐབས་ནས་རྒྱ་ཡི་སྒོམ་ཆེན་པ་ཚད་ལྡན་དེ་འདྲ་ཡོད་ཀྱང་། རྒྱ་ཡི་མཁན་པོ་འགའ་ཞིག་གིས་ཐོས་བསམ་མི་དགོས་པར་སྒོམ་བརྒྱབ་པ་གཅིག་པུས་སངས་རྒྱས་ཀྱི་གོ་འཕང་འཐོབ་ནུས་པར་བཤད་དེ་ཕྲན་བུའི་བསམ་བློ་གཏོང་སྟངས་གུ་དོག་དེ་འདྲ་ཡང་བྱུང་ཡོད། དེང་སང་ཉི་འོང་དུ་ཡང་དེ་འདྲའི་རིགས་ཡོང་གི་འདུག །
ངོས་ལ་སངས་རྒྱས་ཀྱི་གོ་འཕང་འཐོབ་པར་ཐོས་བསམ་དགོས་ཀྱི་མེད། རྩེ་གཅིག་པའི་སྒོམ་རྐྱང་པས་འགྲིག་གི་མེད་དམ། ཞེས་སྐད་ཆ་འདྲི་མཁན་དེ་འདྲ་ཡོང་གི་འདུག །སློབ་དཔོན་ཀ་མ་ལ་ཤཱི་ལའི་རྩོད་པ་རྩོད་ཡུལ་དེ་ཐོས་པ་མི་དགོས་པར་སྒོམ་རྐྱང་པས་འགྲིག་པར་སྨྲ་མཁན་དེ་དག་ཡིན། ལམ་རིམ་ལྷག་མཐོང་ཆེན་མོའི་ནང་རྒྱ་ཡི་མཁན་པོ་ཧྭ་ཤང་གི་ལུགས་ཞེས་གསུངས་པ་མཁན་ཆེན་གྱི་དུས་སྐབས་སུ་བོད་དུ་ཕེབས་པའི་རྒྱ་ཡི་མཁན་པོ་ཡོངས་རྫོགས་ལ་མི་གོ །

སྒོམ་རིམ་དང་ལམ་སྒྲོན་གྱི་འཁྲིད་ཚུལ་མི་འདྲ།

ཆོས་རྒྱལ་ཁྲི་སྲོང་ལྡེའུ་བཙན་གྱིས་སྐུལ་མ་ཞུས་པ་ལྟར་སློབ་དཔོན་ཀ་མ་ལ་ཤཱི་ལས་སྒོམ་རིམ་ཐོག་མཐའ་བར་གསུམ་མཛད་ཅིང་། སྒོམ་རིམ་གྱི་འཁྲིད་ཚུལ་དེ་དབང་པོ་རྣོན་པོའི་ལམ་བགྲོད་རིམ་དང་མཐུན་པ་ཡིན། སློབ་མ་བཟང་པོ་བྱང་ཆུབ་འོད་ཀྱིས་བསྐུལ་གྱུར་པས། །ཞེས་གསུངས་པ་ལྟར་ཇོ་བོས་ལམ་སྒྲོན་དུ་སྒོམ་རིམ་ལྟར་རྒྱ་ཆེན་པོ་མིན་པར་མདོར་བསྡུས་པའི་ལམ་ནས་སློབ་མ་འཁྲིད་པའི་རིམ་པ་གསུངས་ཡོད། དེ་ཡང་ཇོ་བོ་བོད་དུ་ཕེབས་སྐབས་གོང་དུ་ཞུས་པ་ལྟར་བསྟན་པ་ཤིན་ཏུ་ཉམས་ཏེ་ལྷ་བླ་མ་བྱང་ཆུབ་འོད་ཞེ་ས་མ་ཞུས་ན་སྤོབས་པ་ཞུམ་ནས་བཞུགས་པའི་སྐབས་ཡིན། ཇོ་བོ་རྗེས་ཀྱང་བོད་ཀྱི་སངས་རྒྱས་ཀྱི་བསྟན་པ་གླང་དར་གྱི་དུས་ནས་ཤིན་ཏུ་ཉམས་ཆག་ཆེན་པོ་བྱུང་བར་གཟིགས་ཏེ། གཞི་ནས་བསྟན་པའི་མེ་རོ་གསོ་བའི་དུས་དེར་སྐབས་དེའི་དངོས་ཡོད་གནས་ཚུལ་དང་བསྟུན་ནས་ལམ་སྒྲོན་གྱི་གཞུང་དེ་གསུངས་པ་ཏན་ཏན་རེད།

ལམ་རིམ་གྱི་འཁྲིད་ཚུལ་དེ་ཆོས་ལ་དད་པ་ཐོབ་ཟིན་གྱི་གང་ཟག་གི་དབང་དུ་བྱས་པ་ཡིན།

འདིར་ཁྱེད་ཚོའི་གྲས་སུ་བོད་ནས་སླེབས་པ་དེ་འདྲ་ཡོད་ཅིང་འདི་ནས་བོད་དུ་ཕར་ལོག་མཁན་དེ་འདྲ་ཡང་ཡོད། ངོས་ཀྱིས་རྒྱུན་དུ་རྗོད་བཞིན་པ་ལྟར་སངས་རྒྱས་ཀྱི་བསྟན་པ་ངོ་སྤྲོད་བྱེད་སྐབས། ལམ་སེང་བཤེས་གཉེན་བསྟེན་ཚུལ་ནས་འགོ་བཙུགས་ཏེ་བཤད་རྒྱུ་དེ་ད་ལྟའི་དུས་འདིར་འཚམས་པོ་མེད། ལོ་འགའ་ཤས་ཀྱི་སྔོན་དྷརྨ་སཱ་ལཱའི་ཉེ་འཁྲིས་སུ་ཆགས་པའི་ཅོན་ཏ་རའི་བོད་པའི་སློབ་གྲྭར་ངོས་འཁྱུག་ཙམ་ཕྱིན་པ་ཡིན། ཁོང་ཚོས་ལམ་རིམ་དང་མཐུན་པར་བཤེས་གཉེན་བསྟེན་ཚུལ་ནས་འགོ་བརྩམས་པའི་སངས་རྒྱས་ཀྱི་ཆོས་ངོ་སྤྲོད་ཀྱི་སྐོར་ཞིག་བྲིས་འདུག །སྐབས་དེར་ངོས་ཀྱིས་དེ་འགྲིག་གི་མེད་ཅེས་ཚོགས་འདུ་དེ་ག་རང་གི་ཐོག་ལ་བཤད་པ་ཡིན། དེ་ཡང་ལམ་རིམ་དང་མཐུན་པར་ཐོག་མར་བཤེས་གཉེན་བསྟེན་ཚུལ་དང་། དེ་ནས་དལ་འབྱོར་དོན་ཆེ་རྙེད་དཀའ། འཆི་བ་མི་རྟག་པ་སོགས་ཀྱི་ལམ་བགྲོད་པའི་རིམ་པ་དེ་ཆོས་ལ་དད་པ་ཐོབ་ཟིན་སྔོན་དུ་སོང་སྟེ་ཉམས་ལེན་ལ་རྩེ་གཅིག་ཏུ་བརྩོན་མཁན་ཞིག་ལ་འཁྲིད་རྒྱུ་ཡིན་པ་ལས། སངས་རྒྱས་པའི་ཆོས་ངོ་སྤྲོད་པའི་སྐབས་སུ་ལམ་རིམ་དང་མཐུན་པའི་འཁྲིད་ཚུལ་དེ་འགྲིག་གི་མེད་ཅེས་བརྗོད་པ་ཡིན།

ཆོས་ངོ་སྤྲོད་བྱེད་སྟངས་མངོན་རྟོགས་རྒྱན་ལྟར་བྱེད་དགོས།

སངས་རྒྱས་པའི་ཆོས་ངོ་སྤྲོད་བྱེད་པའི་སྐབས་ཀྱི་ཆོས་འཁྲིད་ཚུལ་དེ་བྱམས་མགོན་གྱིས་མཛད་པའི་མངོན་རྟོགས་རྒྱན་ལས། སྒྲུབ་དང་བདེན་པ་རྣམས་དང་ནི། །ཞེས་སོགས་གསུངས་པའི་རིམ་པ་ལྟར་འཁྲིད་དགོས་པ་གལ་ཆེ། དེ་ཡང་ཤེར་ཕྱིན་གྱི་མན་ངག་མངོན་རྟོགས་རྒྱན་དུ། སེམས་བསྐྱེད་པ་དང་གདམས་ངག་དང་། །ཞེས་སོགས་གདམས་ངག་གསུང་བའི་ཚེ། སྒྲུབ་དང་བདེན་པ་རྣམས་དང་ནི། །སངས་རྒྱས་ལ་སོགས་དཀོན་མཆོག་གསུམ། །མ་ཞེན་ཡོངས་སུ་མི་ངལ་དང་། །ལམ་ནི་ཡོངས་སུ་འཛིན་པ་དང་། །སྤྱན་ལྔ་དང་ནི་མངོན་ཤེས་ཀྱི། །ཡོན་ཏན་དྲུག་དང་མཐོང་ལམ་དང་། །སྒོམ་ཞེས་བྱ་ལ་གདམས་ངག་ནི། །བཅུ་ཡི་བདག་ཉིད་ཤེས་པར་བྱ། །ཞེས་གདམས་ངག་རྣམ་པ་བཅུ་གསུངས་ཡོད། འདི་བཅོམ་ལྡན་འདས་ཀྱི་མདོ་ཡི་དགོངས་པ་རྒྱལ་ཚབ་བྱམས་པ་མགོན་པོས་སྡོམ་གྱི་ཚུལ་དུ་གསུངས་པ་ཞིག་ཡིན། སངས་རྒྱས་པའི་ཆོས་ངོ་སྤྲོད་བྱེད་སྟངས་ངོ་མ་དང་གདམས་ངག་ངོ་མ་དེ་ཡིན། དེ་ལ་ཡང་སྔོན་དུ་བཅོམ་ལྡན་འདས་ཀྱིས་བཀའ་དང་པོ་བདེན་བཞིའི་ཆོས་འཁོར་གསུངས་པ་དེའི་ཐོག་ནས་སངས་རྒྱས་པའི་ཆོས་ཀྱི་རྨང་གདིང་རྒྱུ་གལ་ཆེན་པོ་ཡིན།

ཐེག་ཆེན་ཐེག་དམན་ཞེས་པའི་ཐ་སྙད་འདིར་མོས་པ་མེད།

བདེན་བཞི་མི་རྟག་སོགས་བཅུ་དྲུག་དང་བྱང་ཕྱོགས་སོ་བདུན་གྱི་ཉམས་ལེན་ལ་པཱ་ལིའི་ཆོས་བརྒྱུད་འཛིན་མཁན་ཁག་དང་རང་རེ་ལེགས་སྦྱར་གྱི་ཆོས་བརྒྱུད་འཛིན་པ་ཀུན་གཅིག་གྱུར་ཡིན་པ་ཧ་ཅང་གསལ་པོ་རེད། སྔར་བོད་དུ་སྡོད་སྐབས་རྒྱ་གར་དུ་གནས་སྐོར་ལ་སྐྱོད་མཁན་ཁག་གིས་རྡོ་རྗེ་གདན་སོགས་སུ་ཐེག་དམན་པའི་དགེ་སློང་སེར་པོ་དེ་འདྲ་འདུག་ཟེར་བ་དང་། ཡང་ཁོང་ཚོ་ཐེག་དམན་པ་རེད་ཅེས་ཕྲན་བུའི་དམའ་འཇོག་ལྟ་བུ་བྱེད་སྲོལ་ཡོད། རང་རེས་ང་ཚོ་ཐེག་ཆེན་པ་ཡིན་ཞེས་སྤོབས་པ་བྱས་ཏེ་ཁོང་ཚོར་ཐེག་དམན་པ་རེད་ཅེས་མར་འབུད་པ་དང་། ཁོང་ཚོས་སྤྱིར་ཐེག་ཆེན་སངས་རྒྱས་ཀྱི་བཀའ་མིན་ཞིང་། ལྷག་པར་བོད་གངས་ཅན་གྱི་ལྗོངས་སུ་དར་བའི་སངས་རྒྱས་ཀྱི་ཆོས་དེ་མུ་སྟེགས་པའི་སྔགས་དང་འདྲེས་པ་ཡིན་ཞེས་བརྗོད་པ་འདི་གཉིས་ཀ་མི་དགོས་པ་ཞིག་ཡིན། ངོས་རང་ཐེག་ཆེན་པ་དང་ཐེག་དམན་པ་ཟེར་བའི་ཚིག་འདིར་མོས་པ་མེད། སྤྱིར་མདོ་སྡེ་རྒྱན་དུ་ཐ་སྙད་དེ་བེད་སྤྱོད་མཛད་ཡོད་ཀྱང་། ངོས་ཀྱིས་དངོས་ཡོད་གནས་ཚུལ་དང་མཐུན་པར་ཚིག་འཇམ་པོའི་ལམ་ནས་ལེགས་སྦྱར་གྱི་ཆོས་བརྒྱུད་དང་པཱ་ལིའི་ཆོས་བརྒྱུད་ཅེས་རྗོད་ཀྱི་ཡོད། འབར་མ་ལ་སོགས་པའི་ཡུལ་གྲུ་ཁག་ཏུ་པཱ་ལིའི་ཆོས་བརྒྱུད་ཉམས་ལེན་བྱེད་ཀྱི་ཡོད་ཅིང་། རྒྱ་ནག་དང་བོད་ལ་སོགས་པའི་ཡུལ་གྲུ་ཁག་ལེགས་སྦྱར་གྱི་ཆོས་བརྒྱུད་འཛིན་མཁན་ཡིན། རང་རེའི་བཀའ་འགྱུར་གྱི་ཁྲོད་དུ་ཡང་པཱ་ལིའི་སྐད་ནས་བསྒྱུར་བའི་མདོ་འགའ་ཞིག་ཡོད། དཔེར་ན། འདུལ་བ་པོད་བཅུ་གསུམ་ཙམ་ཞིག་ཡོད་པའི་ནང་གི་གཞུང་འགའ་ཞིག་པཱ་ལིའི་གཞུང་དང་གཅིག་གྱུར་རེད། ཡང་མི་འདྲ་བའི་ཁྱད་པར་ཡོད་པ་དེ་འདྲ་ཡང་འགའ་ཞིག་ཡོད། རྗེས་སུ་དེ་དག་གི་སྐོར་ཞིབ་འཇུག་བྱ་དགོས་པ་རེད་འདུག །

གཞི་བདེན་པ་གཉིས་ཀྱིས་བསྟན་པའི་སྒྲོམ་སློང་ཚུལ།

དེ་ལྟར་མངོན་རྟོགས་རྒྱན་དུ་སྒྲུབ་པ་རང་གི་ངོ་བོ་བདེན་པ་གཉིས་ལ་འདོམས་པའི་གདམས་ངག་ཅེས་གསུངས་པ་ལྟར་ཐོག་མར་བདེན་གཉིས་ཀྱི་རྣམ་གཞག་བཤད་རྒྱུ་གལ་ཆེ། ཐ་ན་མུ་སྟེགས་པས་ཀྱང་བདེན་གཉིས་ཞེས་པ་ཞིག་གླེང་གི་ཡོད། རྒྱ་གར་གྱི་རིག་གཞུང་ནང་རྣམ་དཔྱོད་ཀྱི་ལམ་ནས་རང་རེར་སྣང་བཞིན་པའི་ཆོས་འདི་དག་སྣང་ཚུལ་ཙམ་ལ་ཆ་མི་འཇོག་པར་དེའི་གནས་ཚུལ་གང་ཡིན་སྐོར་བརྟག་དཔྱད་བྱེད་པའི་ལམ་སྲོལ་ཤུགས་ཆེན་པོ་དར་ཡོད། བདེན་གཉིས་ཀྱི་ངོ་བོ་འཇོག་སྟངས་ལ་ཕན་ཚུན་མི་མཐུན་པ་ཆེན་པོ་ཡོད་ཀྱང་བདེན་གཉིས་ཀྱི་ཐ་སྙད་ཙམ་སྔ་དུས་ནས་བྱུང་ཡོད། མ་བརྟགས་མ་དཔྱད་པའི་སྣང་ཚུལ་དང་འབྲེལ་བའི་ཀུན་རྫོབ་བདེན་པ་ཞེས་པ་ཞིག་དང་། ཡང་སྣང་ཚུལ་ཙམ་ལ་ཆ་མི་འཇོག་པར་ཡིན་ལུགས་ལ་བརྟགས་ནས་བཞག་པའི་རིམ་པ་ཞིག་སྟེ་དེར་དོན་དམ་བདེན་པ་ཞེས་བརྗོད་པ་ཡིན།

སངས་རྒྱས་པའི་གཞུང་ནས་གཞི་བདེན་པ་གཉིས་ཀྱིས་བསྟན་པའི་སྒྲོམ་མམ་ཁོག་བསླངས་ཏེ་གཞི་ལམ་འབྲས་བུའི་རྣམ་གཞག་ཁག་གཏན་འབེབས་གནང་ཡོད། ལྷག་པར་དུ་དབུ་མའི་གཞུང་དུ་དོན་དམ་བདེན་པ་ཟབ་མོ་སྟོང་པ་ཉིད་དམ་རང་བཞིན་མེད་པའི་སྟོང་པ་ཉིད་ཅེས་པ་དེ་རྟེན་འབྱུང་རྒྱུ་མཚན་དུ་བཟུང་སྟེ་གཏན་ལ་ཕབ་ཡོད་ཅིང་། སྣང་སྟོང་ཟུང་འཇུག་དང་བདེན་གཉིས་ཟུང་འཇུག་ཅེས་པའི་རྣམ་གཞག་ཀྱང་འདི་དང་འབྲེལ་ནས་ཐོན་བཞིན་ཡོད། དེ་ལྟར་གཞི་བདེན་པ་གཉིས་ཀྱི་རྣམ་གཞག་གི་སྟེང་ནས་འགྱུར་བ་འགྲོ་བའི་རྒྱུ་དང་འབྲས་བུའི་ཚུལ་རྣམས་འཐད་སྒྲུབ་ཏུ་འཇོག་ནུས་པར་བརྟེན་བདེན་པ་བཞིའི་རྣམ་གཞག་འཇོག་ནུས་ཤིང་། དེ་ལ་བརྟེན་ནས་སྡུག་བསྔལ་གྱི་རྒྱུ་ལ་གཉེན་པོ་བསྐྱེད་དེ་གཉེན་པོས་སྡུག་བསྔལ་གྱི་རྒྱུ་བཀག་ནས་སྡུག་བསྔལ་གཏན་དུ་སྤངས་པའི་འགོག་བདེན་ནམ་བྲལ་བའི་ཡོན་ཏན་འཇོག་ནུས་པ་དང་། དེ་ལས་ཆོས་དཀོན་མཆོག་གི་ངོ་བོ་ཇི་ཡིན་གཞི་ནས་ངོ་འཕྲོད་པ་ཞིག་ཡོང་བ་ཡིན། སངས་རྒྱས་པའི་ཆོས་ཀྱི་ངོ་སྤྲོད་དེ་ལྟར་བྱེད་དགོས་པ་ལས་དེ་ལས་གཞན་དུ་སངས་རྒྱས་བཅོམ་ལྡན་འདས་ཞེས་པ་འདི་འདྲ་ཞིག་རེད་ཅེས་བརྗོད་པ་ཙམ་གྱིས་འགྲིག་གི་མེད། དེས་ན་ཆོས་དཀོན་མཆོག་ངོ་མ་འགོག་པའི་བདེན་པ་ཡིན་པ་ལྟར་དེའི་ངོ་བོ་ཇི་ཡིན་ངོ་སྤྲོད་བྱ་རྒྱུ་ཧ་ཅང་གལ་ཆེ། དེ་ངོ་འཕྲོད་པ་ཞིག་ཡོང་བར་གོང་དུ་བཤད་པ་ལྟར་བདེན་གཉིས་ཀྱིས་ཁོག་གམ་སྒྲོམ་བསླངས་ཏེ་ངོ་སྤྲོད་བྱ་རྒྱུ་མ་གཏོགས་མེད།

བདེན་གཉིས་ཀྱི་གོ་བ་རྨང་གཞིར་བྱས་ཏེ་ལམ་ལ་སློབ་ཚུལ།

བྱེ་བྲག་སྨྲ་བས་བདེན་གཉིས་ཀྱི་རྣམ་གཞག་གསུངས་ཡོད་ཀྱང་དེར་དེ་ཙམ་ནུས་པ་ཐོན་པའི་གོ་དོན་མེད། མདོ་སྡེ་པས་དེ་ལས་ཅུང་ཟད་ཟབ་པའི་བདེན་གཉིས་ཀྱི་གོ་དོན་གསུངས་ཡོད་ཀྱང་དེ་ལ་ཡང་གོ་དོན་ཆེ་བ་མེད། སེམས་ཙམ་པའི་བདེན་གཉིས་ཀྱི་འཇོག་ཚུལ་ཡང་དེ་འདྲ་ཞིག་ཡིན། བདེན་གཉིས་ཀྱི་གོ་བ་དཔྱིས་ཕྱིན་པ་ཞིག་ཡོང་བར་ཀླུ་སྒྲུབ་རང་ལ་སྐྱབས་བཅོལ་རྒྱུ་ལས་མེད། ཁོང་གིས་རིགས་ཚོགས་དྲུག་ལ་སོགས་པའི་དབུ་མའི་གཞུང་ནས་བདེན་གཉིས་ཀྱི་རྣམ་གཞག་གསུངས་ཏེ་སངས་རྒྱས་པའི་ཆོས་གཏན་འབེབས་དང་ངོ་སྤྲོད་གནང་ཡོད་པས། གཞུང་དེ་དག་ལ་བརྟེན་ནས་བདེན་གཉིས་ཀྱི་རྣམ་གཞག་ངེས་པར་བྱ་རྒྱུ་དང་། དེ་ངེས་པ་ཞིག་བྱུང་ན་སྤྱིར་དཀོན་མཆོག་གསུམ་ཞེས་པ་ཞིག་ཤེས་བྱ་ལ་ཡོད་པ་དང་། ཡང་སྒོས་རང་གི་རྒྱུད་སྟེང་དུ་འགྲུབ་རུང་ཡིན་པར་ངེས་ནུས་པས་ཆོས་ལ་ཤེས་ནས་དད་པ་ཐོབ་པ་ཞིག་ཡོང་ཐུབ།

དེ་ལྟར་བདེན་གཉིས་ངེས་པ་ལ་བརྟེན་ནས་འགོག་བདེན་ནམ་ཐར་པ་ལེགས་པར་འཇོག་ཤེས་པ་དང་། དེ་དངོས་སུ་འདྲེན་བྱེད་ལམ་གྱི་བདེན་པར་ངེས་པ་ལེགས་པར་རྙེད་དེ་འགོག་ལམ་གཉིས་པོ་ར་འཕྲོད་པ་ཞིག་བྱུང་ན་འགོག་ལམ་གཉིས་སྟོན་མཁན་གྱི་སྟོན་པ་དེ་འཛམ་བུ་གླིང་འདིར་སྟོན་པ་མང་པོ་བྱོན་ཡོད་པ་དེ་དག་དང་མི་འདྲ་བ་ཞིག་ཏུ་ངེས་ཐུབ་པ་འོང་། དེ་ལ་བརྟེན་ནས་གདུལ་བྱའི་ཁམས་མོས་ཀྱི་དབང་ལས་སྟོན་པ་རང་གི་གསུང་ལ་དྲང་ངེས་ཀྱི་ཁྱད་པར་སྣ་ཚོགས་པ་ཞིག་ཡོད་ཀྱང་རིགས་པས་ཇི་ཙམ་དཔྱད་ཀྱང་གནོད་པ་མེད་པའི་ཐོག་རིགས་པའི་སྒྲུབ་བྱེད་དང་བཅས་པའི་སྟོན་པའི་མཐར་ཐུག་གི་དགོངས་པ་སྟོན་པའི་ཆོས་ཚུལ་ལ་ངེས་པ་རྙེད་པ་ཞིག་འོང་ཐུབ་ལ། དེའི་དབང་ལས་ཟླ་མེད་སྟོན་པ་ཞེས་པའི་དོན་ཇི་བཞིན་ཤེས་པ་ཞིག་དང་སྟོན་པའི་གསུང་ཚུལ་བཞིན་ཉམས་སུ་ལེན་པའི་དགེ་བ་ལ་འདུན་པ་སྟེ་ཐར་པ་དོན་དུ་གཉེར་བའི་དགེ་འདུན་ལེགས་པར་འཇོག་ནུས་པ་སོགས་མདོར་ན། སངས་རྒྱས་པའི་ཆོས་གཞན་དང་མི་འདྲ་བ་ཞིག་ཏུ་མཐོང་ཐུབ་པ་ཡིན། དེས་ན་ཐོག་མར་བདེན་གཉིས་དང་། དེ་ནས་བདེན་བཞི། དེ་ནས་སྐྱབས་གསུམ་གྱི་རྣམ་གཞག་ངེས་པའི་ཐོག་ནས་སངས་རྒྱས་པའི་ཆོས་ངོ་སྤྲོད་བྱ་རྒྱུ་གལ་ཆེ། དེ་དག་ངོ་ལེགས་པར་འཕྲོད་ན་ཚེ་འདི་དང་ཕྱི་མའི་སྣང་ཤས་ལྡོག་ནུས་པ་དང་། གཞན་དོན་ཕུན་ཚོགས་སྒྲུབ་པའི་ཐབས་སྤྱན་ལྔ་དང་མངོན་ཤེས་སོགས་བསྒྲུབས་ཏེ་དངོས་གཞིའི་ཆོས་མཐོང་སྒོམ་གྱི་ལམ་ལ་རིམ་ཅན་དུ་སློབ་ཐུབ་པ་ཞིག་འོང་བ་ཡིན། རིམ་པ་འདི་དག་ལེགས་པར་ཤེས་པ་ཞིག་གལ་ཆེ། ཁྱེད་ཚོ་བོད་ནས་སླེབས་པ་རྣམས་ཀྱིས་ཀྱང་འདི་དག་ལེགས་པར་ཤེས་དགོས། སྤྱིར་དེང་སང་བོད་ནང་ནང་ཆོས་ངོ་སྤྲོད་བྱ་རྒྱུ་སོགས་ཀྱི་སྐོར་དོ་སྣང་གསར་པ་ཞིག་ཡོང་བཞིན་པ་ལྟ་བུ་འདུག །མདོར་ན། སྒྲུབ་དང་བདེན་པ་རྣམས་དང་ནི། །སངས་རྒྱས་ལ་སོགས་དཀོན་མཆོག་གསུམ། །ཞེས་སོགས་གསུངས་པ་དང་འབྲེལ་ནས་གཞི་བདེན་པ་གཉིས་ཀྱི་རྣམ་གཞག་སོགས་ཤེས་ཏེ་སངས་རྒྱས་ཀྱི་ཆོས་ངོ་ལེགས་པར་འཕྲོད་པ་ཞིག་འོང་བར་ཆོས་ལ་སློབ་སྦྱོང་བྱ་རྒྱུ་གལ་ཆེན་པོ་རེད། ཆོས་ལ་སློབ་གཉེར་མི་བྱེད་པར་མ་ཎི་བགྲང་བ་གཅིག་པུས་འགྲིག་གི་མེད།

ཆོས་ལུགས་ཀུན་ལ་གུས་བརྩི་བྱེད་དགོས་པའི་རྒྱུ་མཚན།

ངོས་ཀྱིས་འཛམ་གླིང་འདིའི་ཐོག་ཆོས་ཀྱི་མིང་ཐོགས་པའི་ཆོས་ལུགས་མི་འདྲ་བ་མང་པོ་ཡོད་པ་དེ་དག་ཀུན་ལ་བརྩི་བཀུར་བྱེད་ཀྱི་ཡོད་ལ་མངོན་པར་བསྟོད་ཀྱི་ཡོད། རྒྱུ་མཚན་ནི་ཆོས་ལུགས་དེ་དག་གིས་འཛམ་གླིང་འདིའི་ཐོག་གི་མི་དུང་ཕྱུར་མང་པོར་ཕན་ཐོགས་སྒྲུབ་ཀྱི་ཡོད་པ་རེད། ལྟ་གྲུབ་ཀྱི་ཐོག་ནས་མི་འདྲ་བ་ཡོད་ཀྱང་བསམ་པ་རྣམ་དག་གིས་ཉམས་ལེན་བྱེད་མཁན་ཞིག་ཡིན་ན་འཛམ་བུ་གླིང་གི་ཆོས་ལུགས་ཕལ་མོ་ཆེ་མངོན་མཐོ་སྒྲུབ་པའི་ཆོས་སུ་ཁས་ལེན་རུང་བ་ཡིན། དེའི་ཕྱིར་ཆོས་ལུགས་ཀུན་ལ་བརྩི་བཀུར་དང་གུས་པ་བྱེད་དགོས། དངོས་ཡོད་གནས་ཚུལ་ལ་ཡང་ཆོས་ལུགས་དེ་དག་ཐམས་ཅད་མིའི་སེམས་ལ་བཟོ་བཅོས་བྱེད་མཁན་ཡིན་པ་གཅིག་གྱུར་རེད། སེམས་ལ་བཟོ་བཅོས་བྱེད་མཁན་གྱི་ཆོས་ལུགས་དེ་ག་ཆགས་སྡང་སྐྱེ་བའི་རྐྱེན་དུ་སོང་ན་ཤིན་ཏུ་ཐབས་སྐྱོ་པོ་ཡིན། དེར་བརྟེན་དད་པ་དང་མོས་པ་སོ་སོའི་ཆོས་ལ་བྱེད་དགོས་ཀྱང་གུས་པ་དང་བརྩི་བཀུར་ཆོས་ལུགས་ཀུན་ལ་བྱེད་དགོས་པ་ཧ་ཅང་གལ་ཆེ།

བདག་མེད་རགས་པ་ནས་ཕྲ་མོའི་བར་སྟོན་པའི་རིམ་པ།

འོན་ཀྱང་ལྟ་གྲུབ་ཀྱི་ཆ་ནས་ནང་པའི་ཆོས་འདི་ཆོས་ལུགས་གཞན་ལས་མི་འདྲ་བ་ཙམ་དུ་མ་ཟད། ནང་པ་གཅིག་གྱུར་གྱི་གྲུབ་མཐའི་ནང་དུ་ཡང་ལྟ་གྲུབ་མི་འདྲ་བ་ཡོད། དེ་དག་ཀྱང་དབང་པོ་རྣོ་རྟུལ་སོགས་ཀྱི་ཁྱད་པར་དང་འབྲེལ་ཏེ་བཅོམ་ལྡན་འདས་ཀྱིས་ཐབས་མཁས་ཐུགས་རྗེས་གསུངས་པ་ཞིག་ཡིན། འགའ་ཞིག་ལ་རྟག་གཅིག་རང་དབང་བའི་བདག་བཀག་སྟེ་གང་ཟག་གི་བདག་མེད་རགས་པ་ཙམ་དང་། འགའ་ཞིག་ལ་གང་ཟག་རང་རྐྱ་ཐུབ་པའི་རྫས་ཡོད་ཀྱི་བདག་མེད། དེ་ནས་འགའ་ཞིག་ལ་གཟུང་འཛིན་གཉིས་སྟོང་གི་དེ་ཁོ་ན་ཉིད། དེ་ནས་འགའ་ཞིག་ལ་ཆོས་རྣམས་བདེན་པར་མེད་པའི་ལྟ་གྲུབ་སོགས་གསུངས་ཡོད་ཅིང་། དེ་ལས་ཀྱང་ཞིབ་ཚགས་སུ་བཏང་སྟེ་ཤེར་ཕྱིན་གྱི་མདོའི་ནང་གཟུགས་སྟོང་པའོ། །སྟོང་པ་ཉིད་གཟུགས་སོ། །ཞེས་སོགས་དང་། ཕུང་པོ་ལྔ་པོ་དེ་དག་ཀྱང་རང་བཞིན་གྱིས་སྟོང་པར་རྣམ་པར་ཡང་དག་པར་རྗེས་སུ་བལྟའོ། །ཞེས་གསུངས་པ་ལྟ་བུ་ཧ་ཅང་ཟབ་པོ་ཡོད། དེ་ལྟར་བཅོམ་ལྡན་འདས་ཀྱི་རྗེས་འཇུག་ནང་པ་གཅིག་གྱུར་གྱི་ཁྲོད་དུ་ཡང་ཐ་སྙད་དུ་རང་མཚན་མི་བཞེད་པའི་གྲུབ་མཐའ་གོང་མར་གྲུབ་མཐའ་འོག་མ་རྣམས་ཀྱིས་ཆད་ལྟ་བ་ཡིན་ཞེས་སྐྱོན་བརྗོད་བྱེད་པའི་སྐབས་ཡོད།

དེ་ལྟར་ཡོང་དགོས་པའི་རྒྱུ་མཚན་ནི། ལས་དང་ཉོན་མོངས་ཟད་པས་ཐར། །
ལས་དང་ཉོན་མོངས་རྣམ་རྟོག་ལས། །དེ་དག་སྤྲོས་ལས་སྤྲོས་པ་ནི། །སྟོང་པ་ཉིད་ཀྱིས་འགག་པར་འགྱུར། །ཞེས་པའི་ཚིག་འདིས་སྡོམ་བརྒྱབ་སྟེ་གསུངས་ཡོད། དེས་ན་འདི་དག་གི་སྐོར་དེ་ཤིན་ཏུ་གལ་ཆེན་པོ་ཡིན་པར་བརྟེན། ཀླུ་སྒྲུབ་ཀྱིས། གང་གིས་རྟེན་ཅིང་འབྲེལ་བར་འབྱུང་། །མཐོང་བ་དེ་ཡིས་སྡུག་བསྔལ་དང་། །ཀུན་འབྱུང་དང་ནི་འགོག་པ་དང་། །ལམ་གྱི་དེ་དག་མཐོང་བ་ཡིན། །ཞེས་གསུངས་ཡོད། རྟེན་འབྱུང་གི་དེ་ཁོ་ན་ཉིད་ཅེས་པའི་གོ་བ་ལེགས་པོ་རྙེད་པ་ཞིག་བྱུང་ན་བདེན་བཞིའི་གོ་བ་ལེགས་པར་རྙེད་ཐུབ་ཅིང་། བདེན་བཞིའི་གོ་བ་ལེགས་པར་རྙེད་ན་སྡུག་བསྔལ་གྱི་རྩ་བ་མ་རིག་པས་བྱེད་ཚུལ་ལ་ངེས་པ་ལེགས་པར་རྙེད་པ་ཞིག་ཡོང་བ་ཡིན། འདུལ་བའི་གཞུང་ནས་ཀྱང་སྲིད་པའི་འཁོར་ལོ་ཆ་ལྔ་པ་ཞེས་ཡན་ལག་བཅུ་གཉིས་ཀྱི་རྣམ་གཞག་གསུངས་པ་ཡོངས་གྲགས་ཡིན། ཡན་ལག་བཅུ་གཉིས་ཀྱི་མ་རིག་པ་ཞེས་པ་དེ་མི་ཤེས་པ་ཙམ་ཞིག་ལ་འཇོག་གམ་ཡང་ན་ལོག་ཤེས་ལ་འཇོག །གལ་ཏེ་ལོག་ཤེས་ལ་བཞག་ན་ལོག་ཤེས་ཡིན་སྟངས་ཇི་ཡིན་སོགས་ལ་ཞིབ་ཚགས་པོའི་ལམ་ནས་དཔྱད་པ་བྱེད་དགོས་པ་གལ་ཆེན་པོ་ཡིན།

ལ་དྭགས་ནུབ་རར་སྩལ་བའི་ལམ་གཙོའི་སྔོན་འགྲོའི་བཤད་པ།

ཕྱི་ལོ་ ༢༠༡༨ ཟླ་ ༧ ཚེས་ ༡༦ ཉིན་ལ་དྭགས་ནུབ་རའི་བསམ་གཏན་གླིང་དགོན་པའི་ཆོས་གྲྭར་སྩལ་བའི་ལམ་གཙོའི་བཀའ་ཁྲིད་ལས་སྔོན་འགྲོའི་བཤད་པ།

དུས་རབས་ཉེར་གཅིག་པའི་ནང་ཆོས་ཀྱི་དགོས་མཁོ་ཡོད་མེད།

ཚིག་ལ་ཕྲན་བུའི་ཁྱད་པར་ཡོད་པ་ཙམ་མ་གཏོགས་སྤྱིར་རྒྱུན་ཆགས་གསུམ་པ་པཱ་ལིའི་གཞུང་དུ་ཡང་ཡོད། ཤེར་སྙིང་དེ་ལེགས་སྦྱར་གྱི་གཞུང་ཡིན། རྟེན་འབྱུང་གི་གཏམ་རང་དབང་གི་སྒོ་ནས་འདོམས་པར་མཛད་པའི་ཆ་ནས་ཐུབ་དབང་ལ་སྨྲ་བ་ཟླ་མེད་པར་བསྟོད་པ་ཀླུ་སྒྲུབ་ཀྱི་རྩ་ཤེའི་མཆོད་བརྗོད་བཅས་གཞུང་དེ་གསུམ་ལེགས་པར་བཏོན་གྲུབ་པ་ཡིན། དེ་རིང་འདིར་ཆོས་འབྲེལ་བྱ་རྒྱུ་དང་། ཁ་སྔོན་ལྡི་ལིར་འདུལ་བ་འཛིན་པའི་ནང་པའི་དགེ་སློང་གང་འཚམ་ཞིག་ཚོགས་པའི་སྐབས་ངོས་ཀྱིས། མཛད་སྒོའི་རྣམ་པ་དང་འབྲེལ་བའི་འདྲ་ཆགས་པོ་དེ་འདྲ་ཞུ་ཤེས་ཀྱི་མེད་ལ་དེ་ལྟར་ཞུ་རྒྱུར་དགའ་མོས་ཀྱང་མེད། ཞུ་རྒྱུ་གཅིག་ཡོད་པ་ནི། སྤྱིར་འཛམ་བུ་གླིང་གི་ཆོས་ལུགས་སྤྱི་དང་ཡང་སྒོས་ལོ་ཉིས་སྟོང་དྲུག་བརྒྱ་ལྷག་ཙམ་ཕྱིན་པའི་བཅོམ་ལྡན་འདས་ཀྱི་ཆོས་ལུགས་འདི་དུས་རབས་ཉེར་གཅིག་པའི་ནང་འབྲེལ་བ་ཡོད་མེད་དང་དགོས་མཁོ་ཡོད་མེད་དྲི་བ་ཞུ་རྒྱུ་ཡིན་ཞེས་ཞུས་པ་ཡིན།

འཛམ་བུ་གླིང་འདི་འགྱུར་བ་འགྲོ་བཞིན་ཡོད། དཔེར་ན། ཅ་དངོས་ལྟ་བུར་མཚོན་ན། སྔར་གྱི་གྱོན་ཆས་དང་དངོས་པོའི་རིགས་རྣམས་དུས་ཚོད་དང་བསྟུན་ཏེ་འགྱུར་བ་འགྲོ་བཞིན་ཡོད། སྔར་ཡིན་ན་རང་རེས་རྟ་དྲེལ་དང་བོང་བུ་དེད་ནས་འགྲོ་བཞིན་ཡོད་ཀྱང་། དེང་སང་རླངས་འཁོར་གསར་དུ་ཐོན་ཏེ་སྔར་གྱི་འགྲོ་སྟངས་ལ་རང་བཞིན་གྱིས་འགྱུར་བ་ཐེབས་ཡོད། དེ་དང་མཚུངས་པར་ཆོས་དེ་ཡང་སྔར་དེའི་ཚེ་དེའི་དུས་སུ་འབྲེལ་བ་ཡོད་ཀྱང་དེང་སང་འབྲེལ་བ་ཡོད་མེད་སྐོར་ངེས་པར་བསམ་བློ་གཏོང་དགོས། སོ་སོའི་ཕ་མེས་ནས་བཟུང་ཆོས་བྱེད་ཀྱི་ཡོད་པའི་ལམ་དང་ལུགས་སྲོལ་ལྟ་བུ་དེད་ནས་ཕྱིན་ན་དེར་དོན་སྙིང་ཡོད་པར་མཐོང་མི་ནུས། ཆོས་དེ་ད་ལྟ་དུས་རབས་ཉེར་གཅིག་པའི་ནང་འབྲེལ་བ་ཡོད་པ་ཞིག་ཡིན་ན་དེར་ངེས་པར་དོ་སྣང་བྱེད་དགོས། ཁ་སྔོན་ལྡི་ལིར་ཡང་དེའི་སྐོར་ཞུས་པ་ཡིན་ལ་དེ་རིང་འདིར་ཡང་བརྗོད་འདོད་བྱུང་།

སྤྱིར་ཇེའུ་ལ་སོགས་པ་འཇིག་རྟེན་བཀོད་པ་པོ་འདོད་པའི་ཆོས་ལུགས་ཁག་ལོ་ངོ་སྟོང་ཕྲག་ཕྱིན་ཟིན་ཀྱང་དེང་སང་གི་དུས་འདིར་ཡང་དེ་དག་གི་རྗེས་སུ་ཞུགས་པའི་མི་ས་ཡ་མང་པོར་ཕན་གྱི་ཡོད། ངོས་ཀྱི་ངོ་ཤེས་ཡེ་ཤུའི་ཆོས་པ་ཞིག་ཡོད། ཁོང་ཉིན་གཅིག་ངོས་ཀྱི་སར་སླེབས་ཏེ་ཕན་ཚུན་སྐད་ཆ་བཤད་རྒྱུ་བྱུང་ལ། སྐབས་དེ་དུས་ཁོང་གིས་སྟབས་བདེའི་རོལ་མོ་ཞིག་དཀྲོལ་ཏེ་དཀོན་མཆོག་ལ་བསྟོད་དབྱངས་ཀྱི་གླུ་ལེན་གྱིན་མིག་ནས་མཆི་མ་ཕྲུམ་ཕྲུམ་དུ་ཟག་བཞིན་འདུག །དེ་བཞིན་དུ་ཁ་སེང་བཤད་པ་ལྟར་ངོས་ཐུག་མྱོང་བའི་ཡེ་ཤུའི་ཆོས་པ་ཞིག་ཡོད། རང་རེའི་འགྲོ་སྟངས་ལྟར་བྱས་ན་ཁོང་བྱ་བྲལ་རང་རེད། ལོ་ལྔའི་རིང་བྱ་བྲལ་གྱི་ཚུལ་དུ་བསྡད་འདུག །དངོས་གནས་སེམས་ལ་ཞི་བདེའི་ཚོར་བ་ཧ་ཅང་ཆེན་པོ་ཡོད་པ་དེ་འདྲ་ཞིག་འདུག །

དེ་བཞིན་དུ་རང་རེ་ཚང་མས་ཤེས་གསལ་ལྟར་ཀ་ལི་ཀ་ཏའི་ Calcutta ཨ་མ་ཊེ་རི་ས་ Mother Teresa ལྟ་བུར་མཚོན་ན་ཡེ་ཤུའི་ཆོས་པ་རེད། ཤེས་རབ་ཀྱི་ཆ་ནས་བྱང་ཆུབ་ལ་དམིགས་པ་མེད་པས་བྱང་ཆུབ་ཀྱི་སེམས་ཡིན་པར་བརྗོད་མི་ནུས་ཀྱང་གཞན་དོན་དོན་གཉེར་གྱི་སྙིང་སྟོབས་ཧ་ཅང་ཆེན་པོས་འགྲོ་བ་མི་ཤིན་ཏུ་མང་པོར་ཕན་ཐོགས་བསྒྲུབས་ཡོད། ངོས་རང་ཁོང་ལ་མོས་པ་ཆེན་པོ་ཡོད། ཁོང་འཚོ་ཞིང་གཞེས་པའི་སྐབས་ཁྱུག་ཙམ་ཞིག་ཐུག་མྱོང་། ས་གནས་གསལ་པོ་མི་དྲན་ཡང་ཕལ་ཆེར་ཨི་ཊ་ལིར་ཡིན། ཀ་ལི་ཀ་ཏའི་ཁོང་བཞུགས་སའི་གནས་གཞི་རང་ལ་སླེབས་མ་མྱོང་ཡང་ཁོང་གཤེགས་པའི་རྗེས་ཀ་ལི་ཀ་ཏར་ཐེངས་གཅིག་ཕྱིན་པ་ཡིན། ཁོང་གི་ཆོས་ཚོགས་ཀྱི་མི་མང་པོ་ཞིག་འདུ་འཛོམས་བྱུང་འདུག་ཅིང་སྐབས་དེར་ངོས་གདན་ཞུ་བྱས་ནས་ཕྱིན་པ་མིན་སྟབས་རྩེད་མོ་དང་སྦྲགས། དེ་རིང་ངོས་འདིར་ཡོང་བ་དེ་ཁྱེད་ཚོས་སྐད་བཏང་ནས་ཡོང་བ་མིན། ཞིང་གཤེགས་དེ་ཉིད་ཀྱིས་གཞན་ཕན་གྱི་མཛད་པ་བསྐྱངས་པར་ངོས་ཀྱིས་རྗེས་སུ་ཡི་རང་དང་མངོན་པར་བསྟོད་ཀྱི་ཡོད་པའི་ཆ་ནས་འདིར་སླེབས་པ་ཡིན་ཞེས་བརྗོད་པ་ཡིན། ཨ་མ་ལགས་རང་ཉིད་གཤེགས་ཟིན་ཡང་རྗེས་འཇུག་དེ་དག་གིས་ཧུར་ཐག་འབད་ཐག་བྱེད་ཀྱི་འདུག །

མདོར་ན། བྱམས་པ་དང་སྙིང་རྗེའི་བསླབ་བྱ་གནང་མཁན་གྱི་རིས་སུ་མ་ཆད་པའི་ཆོས་ལུགས་དེ་དག་གིས་གཞན་ཕན་གྱི་བྱ་བ་ཧ་ཅང་རླབས་ཆེན་པོ་སྒྲུབ་བཞིན་ཡོད་སྟབས། ཆོས་ལུགས་དེ་དག་ད་ལྟའི་དུས་སུ་ཡང་འཛམ་བུ་གླིང་ནང་དགོས་མཁོ་ཡོད་པ་ཧ་ཅང་གསལ་པོ་རེད། མི་སུ་དང་སུ་ཡིན་ཡང་དཀའ་ངལ་འཕྲད་དེ་མིའི་ཐབས་ཤེས་ཀྱི་ར་བ་ལས་བརྒལ་བའི་ཚེ་དཀོན་མཆོག་མཁྱེན་སྙམ་དུ་རེ་བ་བཅོལ་ས་ཞིག་ལ་ཡིད་ཆེས་བྱེད་པ་དེས་སེམས་ལ་ཕན་གྱི་ཡོད། དེ་ལྟ་བུའི་རེ་བ་བརྒྱག་ས་མེད་མཁན་གྱི་རིགས་རྣམས་ཐབས་ཤེས་ཡོད་དགུ་རྩལ་སྤྲུགས་ཀྱིས་དཀའ་ངལ་སེལ་ཐབས་བྱས་ཏེ་གྲུབ་འབྲས་མ་ཐོན་པའི་སྐབས་སུ་ཡི་མུག་སྟེ་གནས་ཀྱི་ཡོད།

རྒྱུ་མཚན་མི་འདྲ་ཡང་སྤྱིར་བྱམས་པ་དང་སྙིང་རྗེ། བཟོད་པ་དང་ཆོག་ཤེས་སོགས་ཆོས་ལུགས་ཕལ་མོ་ཆེས་གཅིག་གྱུར་དུ་གསུང་བཞིན་ཡོད། སངས་རྒྱས་པའི་ཆོས་ཀྱི་མི་འདྲ་བའི་ཁྱད་པར་ནི་པཱ་ལིའི་གཞུང་ནས་འདུས་བྱས་ཐམས་ཅད་མི་རྟག་པ། ཟག་བཅས་ཐམས་ཅད་སྡུག་བསྔལ་བ། ཆོས་ཐམས་ཅད་སྟོང་ཞིང་བདག་མེད་པ། མྱ་ངན་ལས་འདས་པ་ཞི་བ་ཞེས་ནང་པ་ཚང་མས་གཅིག་གྱུར་དུ་ཁས་ལེན་པའི་ལྟ་བ་བཀར་བཏགས་ཀྱི་ཕྱག་རྒྱ་བཞི་དང་། བདེན་བཞི་མི་རྟག་སོགས་བཅུ་དྲུག་གི་རྣམ་གཞག་གསུངས་ཏེ་རྒྱུ་མཚན་ཞིག་གསུང་གི་ཡོད། ཐད་ཀ་ཐད་ཀའི་གཞུང་དེ་དང་དེའི་ནང་ཞིབ་ཕྲའི་འགྲེལ་བཤད་ཡོད་མེད་ལ་མི་ལྟོས་པར་འདུས་བྱས་ཡིན་ན་མི་རྟག་པ་ཡིན་པས་ཁྱབ་པ་གསུངས་ཡོད།

ལྷག་པར་དུ་བཅོམ་ལྡན་འདས་ཀྱིས་བདེན་བཞིའི་ཆོས་འཁོར་བསྐོར་བའི་རྗེས་སུ་མཚན་ཉིད་མེད་པའི་ཆོས་འཁོར་རམ་ཤེར་ཕྱིན་གྱི་ཆོས་འཁོར་བསྐོར་ཅིང་། ནཱ་ལེནྡྲའི་མཁས་པ་རྣམས་ཀྱིས་གཙོ་བོ་ཤེར་ཕྱིན་གྱི་གཞུང་དང་ཚད་མའི་གཞུང་ལ་འཆད་ཉན་ཧ་ཅང་རྒྱ་ཆེན་པོ་གནང་ཡོད། དེ་དག་གིས་ལུང་ཙམ་ལ་སྐྱབས་སུ་བཟུང་བ་མ་ཡིན་པར་རིགས་པས་བསྒྲུབ་རྒྱུ་རྩལ་འདོན་གནང་ཡོད། ལུང་གང་ཞིག་གི་བརྗོད་དོན་དེ་དངོས་པོའི་གནས་ཚོད་དང་མ་མཐུན་པ་ཞིག་ཏུ་ར་འཕྲོད་རྒྱུ་ཡོད་ན་དངོས་ཡོད་གནས་ཚུལ་གང་ཡིན་ཁས་བླང་རྒྱུ་ལས་ལུང་གི་བརྗོད་དོན་དེ་དགོས་དབང་གིས་གསུངས་པར་འགྲེལ་བཤད་མཛད་ཀྱི་ཡོད། དེ་ཡང་དགོངས་གཞི་དང་དགོས་པ་དངོས་ལ་གནོད་བྱེད་བསྟན་ཏེ་སངས་རྒྱས་རང་གི་བཀའ་ཡང་དཔྱད་པའི་ལམ་ནས་ཁས་ལེན་པ་མ་གཏོགས་དད་པ་ཙམ་གྱིས་ཁས་ལེན་གྱི་མེད།

གང་ལྟར་དཔལ་ནཱ་ལེནྡྲའི་ལེགས་སྦྱར་གྱི་ཆོས་ཚུལ་དེ་རིགས་པ་གཙོ་བོར་འཛིན་པའི་ཆོས་བརྒྱུད་ཅིག་ཡིན་པ་ཀླུ་སྒྲུབ་ཡབ་སྲས་ལ་སོགས་པའི་གཞུང་ལ་མཇལ་ན་ཤེས་ཐུབ་ལ། རིགས་པ་ཧ་ཅང་གལ་ཆེར་རྩི་བའི་རྟགས་མཚན་ལྟ་བུར་སློབ་དཔོན་ཕྱོགས་གླང་དང་ཆོས་གྲགས་ཀྱིས་ཚད་མའི་གཞུང་ལོགས་སུ་མཛད་དེ་གཞི་ལམ་འབྲས་བུའི་རྣམ་གཞག་རིགས་པས་བསྒྲུབ་རྒྱུ་གལ་ཆེར་བརྩིས་ཡོད། རིགས་པའི་སྒྲུབ་བྱེད་གལ་ཆེར་བརྩིས་པའི་དབང་གིས་དེང་སང་འཛམ་བུ་གླིང་འདིའི་སྒང་ལ་དངོས་པོའི་གནས་ཚུལ་ལ་ཞིབ་འཇུག་བྱེད་མཁན་གྱི་ཚན་རིག་པ་རྣམས་དང་ཕན་ཚུན་བགྲོ་གླེང་གིས་བློ་སྐྱེད་ཡོང་བཞིན་ཡོད། འདི་འདྲ་ནཱ་ལེནྡྲའི་ཆོས་བརྒྱུད་ལ་མ་གཏོགས་གཞན་ལ་ཕལ་ཆེར་མེད། རང་རེས་མཐོང་བ་མངོན་གྱུར་དང་། ཅུང་ཟད་ལྐོག་གྱུར། ཤིན་ཏུ་ལྐོག་གྱུར་གསུམ་བཤད་པའི་ནང་གི་མཐོང་བ་མངོན་གྱུར་གྱི་སྐོར་ལ་ཚན་རིག་པ་རྣམས་ཀྱིས་དཔྱད་པ་ཧ་ཅང་ཞིབ་ཚགས་བྱས་ཏེ་རང་རེས་མ་ཤེས་པ་མང་པོ་ཁོང་ཚོས་ཤེས་ཀྱི་ཡོད་ལ། ཕན་ཐོགས་ཀྱང་ཡོང་གི་ཡོད། མཐོང་བ་མངོན་གྱུར་གྱི་སྐོར་ལ་དཔྱད་པ་ཞིབ་ཚགས་བྱས་པ་ལས་ཅུང་ཟད་ལྐོག་གྱུར་གྱི་རིགས་ལ་ཡང་གཞི་ནས་དོ་སྣང་གསར་པ་སླེབས་པའི་གནས་སྟངས་ཤིག་ཡོང་བཞིན་ཡོད།

དེ་ལྟར་དུས་རབས་ཉེར་གཅིག་པའི་ནང་སྤྱིར་ཆོས་ལུགས་ཡོངས་རྫོགས་དགོས་མཁོ་ཧ་ཅང་ཆེན་པོ་ཡོད་ལ། དེའི་ནང་ཚན་ནས་སངས་རྒྱས་པའི་ཆོས་སྤྱི་དང་ལྷག་པར་དུ་ཡང་རིགས་པའི་ལམ་ནས་གཞི་ལམ་འབྲས་བུའི་རྣམ་གཞག་བསྒྲུབ་རྒྱུ་གཙོ་བོར་མཛད་པའི་ནཱ་ལེནྡྲའི་ཆོས་བརྒྱུད་འདི་དམིགས་བསལ་འབྲེལ་བ་དང་དགོས་མཁོ་ཡོད་པ་ཞིག་ཏུ་གྱུར་ཡོད། ལྷག་པར་དུ་ཡང་ཁ་སང་ཞུས་པ་ལྟར་ནང་པའི་གཞུང་ནས་གསུངས་པའི་སེམས་ཁམས་རིག་པའི་སྐོར་རྣམས་ཆོས་ཁས་མི་ལེན་པའི་གང་ཟག་རྣམས་ལ་ཡང་ཕན་ཐོགས་ཧ་ཅང་ཆེན་པོ་ཡོད་པ་དེ་འདྲ་ཞིག་ཡིན། དེར་བརྟེན་དཔལ་ནཱ་ལེནྡྲའི་ཆོས་བརྒྱུད་འདི་དེང་སང་དུས་རབས་ཉི་ཤུ་རྩ་གཅིག་པའི་ནང་དགོས་མཁོ་དང་འབྲེལ་བ་ཡོད་པ་ཧ་ཅང་གསལ་པོ་རེད།

ལོ་བརྒྱ་ཕྲག་འགའ་ཞིག་གི་རིང་རྒྱན་དྲུག་མཆོག་གཉིས་ཞེས་རང་རེས་སྨོན་ལམ་བརྒྱབ་ནས་ཡོང་བའི་མཁས་པའི་གྲངས་འདྲེན་དེ་ཙམ་གྱིས་ཅུང་ཟད་མ་ལྡང་བར་མཐོང་སྟེ་ངོས་ཀྱིས་དཔལ་ནཱ་ལེནྡྲའི་པཎ་གྲུབ་བཅུ་བདུན་ཞེས་ལོགས་སུ་གྲངས་འདྲེན་བྱས་ཏེ་དེ་དག་གི་གསོལ་འདེབས་ཀྱང་བྲིས་ཡོད། པཎ་གྲུབ་བཅུ་བདུན་གྱི་གཞུང་རྣམས་དེང་སང་ཡང་དགོས་མཁོ་ཧ་ཅང་ཆེན་པོ་ཡོད། མདོར་ན། ཆོས་ཉམས་སུ་བླངས་ཏེ་སེམས་རྒྱུད་འདུལ་བའི་ཆེད་དུ་ཡང་རིགས་པའི་སྒྲུབ་བྱེད་དང་འབྲེལ་ནས་གསུངས་པ་འདི་ཧ་ཅང་གལ་ཆེན་པོ་ཡིན། སེམས་དུལ་མ་དུལ་ཞེས་པ་ཡང་གོང་དུ་ཁྱེད་ཚོས་བློ་རིག་གི་སྐོར་རྟགས་གསལ་བཏང་བ་ལྟར་སེམས་ཁམས་རིག་པའི་འགྲོ་སྟངས་ལེགས་པར་ཤེས་པ་ལ་བརྟེན་ནས་ཡོང་དགོས།

ཁོང་ཁྲོའི་ཉེས་དམིགས།

འདོད་ཆགས་དང་ཞེ་སྡང་ལ་སོགས་པའི་རྩ་ཉོན་དྲུག་དང་ཉེ་ཉོན་ཉི་ཤུ་ལ་སོགས་པའི་རྣམ་གཞག་གསུངས་པ་དེ་དག་རྣམ་པར་རྟོག་པའི་ཆ་ཤས་ཡིན་ཞིང་། རང་རང་གི་རྒྱུ་དང་རྐྱེན་ལ་བརྟེན་ནས་ཡོང་བ་མ་གཏོགས་རྒྱུ་མེད་རྐྱེན་མེད་དུ་འབྱུང་བ་མེད། འདུས་བྱས་ཐམས་ཅད་མི་རྟག་པར་གསུངས་པ་ལྟར་བློ་དེ་དག་ཀྱང་འདུས་བྱས་ཡིན་པས་རྐྱེན་ལ་བརྟེན་ནས་སྐད་ཅིག་སྐད་ཅིག་ལ་འགྱུར་བ་སྣ་ཚོགས་ཡོང་བཞིན་ཡོད་པས་ཁོང་ཁྲོ་ལ་སོགས་པ་རྣམས་ཇི་ལྟར་སྐྱེ་བཞིན་ཡོད་མེད་དང་། ཁོང་ཁྲོ་ལ་སོགས་པར་ཕན་ཐོགས་སམ་ཡོན་ཏན་གང་ཞིག་ཡོད་མེད་སོགས་དཔྱད་པ་བྱེད་དགོས་པ་ཤིན་ཏུ་གལ་ཆེ། དེ་ལྟར་དཔྱད་ན་ཡོན་ཏན་གང་ཡང་མེད་པར་མཐོང་ཐུབ། དཔེར་ན། མི་གཞན་དང་རྒྱག་རེས་རྒྱག་པའི་སྐབས་ཁོང་ཁྲོ་གཏན་ནས་མ་ལངས་པར་གད་མོ་དགོད་བཞིན་དུ་མགོ་ལ་རྒྱུག་པ་གཞུ་ཐབས་བྱས་ན་ནུས་པ་འཐོན་ཆེ་བ་ཡོད། ཁོང་ཁྲོ་དང་རླུང་ལངས་ཏེ་སྐད་ལོག་བརྒྱབ་ནས་ཕྱིན་ན་ཡོང་རྒྱུ་གང་ཡང་མེད། གལ་སྲིད་གཞན་ལ་སེམས་གནག་ཅིག་བྱ་དགོས་བྱུང་ཡང་མཁས་པོ་དང་འཇམ་པོའི་ལམ་ནས་བྱེད་ཐུབ་ན་ནུས་པ་ཆེ་བ་ཡོད། གསུངས་ཏེ་བཞད།

སྔར་བོད་དུ་ཕུན་རབ་པ་ཟེར་བའི་གཞུང་ཞབས་ཤིག་ཡོད། ཁོང་གྱོང་པོ་ཡོད་པར་ངོས་འཛིན་བྱེད་ཀྱི་ཡོད། ཁོང་རླུང་ལངས་པའི་ཚེ། པུས་མོའི་སྟེང་དུ་ལག་པ་འདི་ལྟར་གཞུས་ཏེ། འ་ཙི། འ་ཙི། དེ་འདྲ་གང་འདྲ་ཡིན་ནམ་ཟེར་གྱིན་གད་མོ་དགོད་ཀྱི་ཡོད་ཟེར། སྐབས་དེ་དུས་ཕུན་རབ་པ་སེམས་གཏིང་ནས་ཁོང་ཁྲོ་ལངས་ཡོད་པར་རྗོད་ཀྱི་ཡོད། གསུངས་ཏེ་བཞད། ཁོང་ཁྲོ་ལངས་པའི་ཚེ་དུད་འགྲོ་ཕལ་པའི་རིགས་དེ་དག་དང་མཚུངས་པར་ཅུང་ཟད་མ་འགྲིག་པ་དང་ལམ་སེང་རྒྱག་རེས་རྒྱག་པ་དང་གསོད་རེས་གཏོང་བ་སོགས་བྱེད་ཀྱི་ཡོད། གལ་ཏེ་གཞན་ལ་གནག་ཙམ་བྱ་དགོས་བྱུང་ཡང་ཁོང་ཁྲོ་མེད་པར་མིའི་རྣམ་དཔྱོད་བེད་སྤྱོད་ཀྱིས་རྒྱུ་རྐྱེན་ཁག་ལེགས་པར་རྩད་བཅད་དེ་འཇམ་པོའི་ལམ་ནས་བྱ་ཐུབ་པ་བྱུང་ན་ལེགས་པ་ཡོད། དེས་ན་ཁ་སང་བཤད་པ་ལྟར་ཁོང་ཁྲོས་རང་གི་ལུས་ལ་གནོད་ཅིང་། སེམས་ཀྱི་ཞི་བདེ་དཀྲུག་པར་བྱེད་ལ། རོགས་པ་དང་མི་འཆམ་པར་བྱེད་པ་སོགས་རང་ཉིད་གང་དུ་གནས་སའི་སྤྱི་ཚོགས་དང་འཛམ་གླིང་དཀྲུག་པར་བྱེད་པས་ཁོང་ཁྲོ་དང་ཞེ་སྡང་ལ་ཡོན་ཏན་གཏན་ནས་མེད། དེ་ལྟར་ཁོང་ཁྲོའི་ཉེས་དམིགས་མཐོང་བའི་སྒོ་ནས་ཁོང་ཁྲོ་ཤུགས་ཆུང་དུ་གཏོང་དགོས་པ་ཡིན།

ཁོང་ཁྲོ་ལ་སོགས་པའི་ཉོན་མོངས་པ་རྣམས་རང་རང་གི་རྒྱུ་དང་རྐྱེན་ལ་བརྟེན་ནས་འབྱུང་བ་ཡིན་པས་དེ་དག་ཤུགས་ཆུང་དུ་གཏོང་བ་ལ་སྨོན་ལམ་བརྒྱབ་པས་མི་ཕན་ཞིང་སྔགས་བགྲངས་པས་ཀྱང་མི་ཕན། ཁོང་ཁྲོ་དེ་ཡིད་མི་བདེ་ལ་བརྟེན་ནས་འབྱུང་བ་དང་ཡིད་མི་བདེའི་རྒྱུའི་རྩ་བ་ཚུལ་མིན་ཡིད་བྱེད་ཀྱི་རྣམ་རྟོག་ལ་ཐུག་པ། ཚུལ་མིན་ཡིད་བྱེད་ཀྱི་རྣམ་རྟོག་དེ་དངོས་པོའི་སྣང་ཚུལ་དོན་གྱི་སྟེང་ནས་ཡོད་པར་སྣང་བ་ལ་བརྟེན་ནས་འབྱུང་བ་ཡིན་པས། སངས་རྒྱས་པའི་གཞུང་ནས་ཆོས་ཐམས་ཅད་སྟོང་ཞིང་བདག་མེད་པར་གསུངས་པ་དེ་ཤིན་ཏུ་གལ་ཆེན་པོ་ཡིན། སྤྱིར་གྲུབ་མཐའ་སྨྲ་བ་བཞི་ཀས་བདག་མེད་གསུང་བཞིན་ཡོད་ཀྱང་རྣམ་དཔྱོད་ཀྱི་རྩལ་མཐར་ཕྱིན་པའི་ལམ་ནས་ཆོས་ཐམས་ཅད་སྟོང་ཞིང་བདག་མེད་པའམ་གཞིའི་གནས་ལུགས་དཔྱིས་ཕྱིན་པ་དེ་གཙོ་བོ་དབུ་མའི་གཞུང་ནས་གཏན་ལ་ཕབ་ཡོད། དེའི་ཆ་ནས་བཤད་ན་དཔལ་མགོན་འཕགས་པ་ཀླུ་སྒྲུབ་ཡབ་སྲས་ཀྱི་གཞུང་རྣམས་ངོ་མཚར་སྐྱེ་དགོས་པ་ཡིན།

ནང་པ་དང་ཚན་རིག་པའི་འབྲེལ་བ།

ཁ་སང་མདོར་ཙམ་ཞུས་པ་ལྟར། ཚན་རིག་པས་ཀྱང་མཐོང་བ་མངོན་གྱུར་གྱི་ཆོས་ལ་དཔྱད་པའི་ཚེ་ཡུལ་གྱི་ངོས་ནས་མཚན་གཞི་ངོས་གཟུང་རྒྱུ་གཏན་ནས་མེད་པའི་ཚུལ་ཞིག་ཤོད་ཀྱི་ཡོད། ཁོང་ཚོས་ཐ་སྙད་ཀྱི་དབང་གིས་ཡོད་ཅེས་པའི་ཐ་སྙད་ཀྱི་བཤད་པ་བྱེད་ཀྱི་མེད་ཀྱང་དཔྱོད་པ་པོ་ Observer ལ་ལྟོས་ནས་འཇོག་པ་མ་གཏོགས་དཔྱོད་པ་པོ་ལ་མ་ལྟོས་པར་ཡུལ་གྱི་ངོས་ནས་གཞག་རྒྱུ་གཏན་ནས་མེད་ཅེས་རྗོད་ཀྱི་ཡོད། དངོས་ཁམས་རིག་པའི་འགྲེལ་བཤད་འདི་རང་རེའི་སེམས་ཙམ་པའི་གཞུང་ནས་འབྱུང་བའི། ལྷན་ཅིག་དམིགས་པ་ངེས་པའི་ཕྱིར། །སྔོ་དང་དེ་བློ་གཞན་མ་ཡིན། །ཞེས་གསུངས་པ་ལྟར་ཕྱི་རོལ་གྱི་སྣང་བ་རྣམས་རང་འཛིན་རྟོག་པའི་བག་ཆགས་སད་སྟོབས་ཀྱིས་སྣང་བ་ཡིན་པས་བློ་དེ་ཡོད་ན་གཟུགས་ལ་སོགས་པའི་དངོས་པོ་རྣམས་ཡོད་ལ། བློ་དེ་མེད་པར་གཟུགས་ལ་སོགས་པ་རྣམས་མེད་པས་གཟུང་འཛིན་རྫས་གཞན་གྱིས་སྟོང་པའི་རྣམ་གཞག་གསུངས་པ་དེ་དང་ཧ་ལམ་གཅིག་མཚུངས་ལྟ་བུ་ཞིག་རེད་འདུག །འོན་ཀྱང་དངོས་ཁམས་རིག་པ་བ་རྣམས་ཀྱིས་མིང་རྐྱང་བཏགས་ཡོད་ཙམ་གྱི་རྣམ་གཞག་འཇོག་མི་ཤེས་པས་གཞི་གྲུབ་ན་དོན་གྱི་ངོས་ནས་ཡོད་པར་གཞག་དགོས་པ་ལ་དེ་ལྟར་བཙལ་ནས་མ་རྙེད་པའི་ཚེ་ཕྱི་རོལ་གྱི་ཆོས་མི་འདུག་ཅེས་སེམས་ཙམ་པས་བཤད་པ་དང་ཤིན་ཏུ་མཚུངས་པ་ཞིག་ཤོད་ཀྱི་ཡོད།

དཔྱོད་པ་པོའི་ Observer སྐོར་ལ་ད་ལྟའི་ཚན་རིག་པར་འགྲེལ་བཤད་བྱ་རྒྱུ་གང་ཡང་མེད། དུས་རབས་ཉི་ཤུ་པའི་སྨད་ཆ་ཙམ་ནས་སྤྱིར་ཚན་རིག་དང་ལྷག་པར་དུ་ཀླད་ཁམས་ཚན་རིག་པས་ཀླད་པའི་འགྱུར་བའི་སྐོར་ཞིབ་ཚགས་ཀྱི་བརྟག་དཔྱད་བྱས་པ་ལས་རྣམ་རྟོག་འདྲ་མིན་སྐྱེས་པའི་དབང་གིས་ཀླད་པ་ལ་ཕར་འགྱུར་བ་འགྲོ་བའི་གནས་ཚུལ་ཞིག་མཐོང་ཡོད་པས། དེང་སང་གཞི་ནས་ཀླད་པ་ལ་ཕར་འགྱུར་བ་གཏོང་མཁན་གྱི་དངོས་པོ་གཞན་ཞིག་ཡོད་པའི་ཐད་དོ་སྣང་བྱེད་བཞིན་ཡོད། སྔར་ཡིན་ན་ངོས་ཀྱི་ངོ་ཤེས་ཚན་རིག་པ་དེ་དག་གིས་ཀླད་པའི་བྱེད་ལས་རྐྱང་པ་མ་གཏོགས་སེམས་ཞེས་པ་ཟུར་དུ་མེད་སྐོར་རྗོད་ཀྱི་ཡོད། ཚན་རིག་པ་ཁོང་ཚོས་རང་ལུགས་ཀྱི་ལྟ་གྲུབ་ཅིག་བཟུང་སྟེ་ལྟ་གྲུབ་དེའི་སྟེང་ནས་ལྷན་སྐྱེས་ཀྱི་ལོག་རྟོག་མང་པོ་ཞིག་ཡོད་པའི་སྟེང་ཀུན་བཏགས་ཀྱི་ལོག་རྟོག་ཀྱང་མང་པོ་ཞིག་ཡོང་བཞིན་ཡོད།

དཔེར་ན། དེ་སྔོན་ཐེངས་ཤིག་སྨན་པའི་ཚན་རིག་པ་འགའ་ཞིག་དང་མཉམ་དུ་ཐུག་འཕྲད་ཀྱིས་སྐད་ཆ་ཤོད་པའི་སྐབས་ཤིག་ངོས་ཀྱིས། སྐབས་རེར་ལུས་པོའི་གནས་སྟངས་ཚ་གྲང་ལ་སོགས་པའི་འབྱུང་བ་རྣམས་ཧ་ཅང་སྙོམ་པོར་གནས་ཏེ་བརྒྱ་ཆ་བརྒྱ་ཐམ་པ་བདེ་ཐང་དང་ལྷོད་པོར་གནས་པའི་སྐབས། གཏམ་མི་སྙན་པ་ཞིག་ཐོས་པ་ལས་སེམས་མི་སྐྱིད་པ་ཡོང་བ་དང་། དེའི་དབང་གིས་ལུས་ལ་ཚ་དྲོད་རྒྱས་པ་དང་སྙིང་གཡུག་པ་ལྟ་བུ་ཡོང་བཞིན་པ་དེ་ལུས་ལ་འགྱུར་བ་བྱུང་བ་ལ་བརྟེན་ནས་ཡོང་བ་མིན་པར་རྣམ་རྟོག་གི་འགྱུར་བ་ལ་བརྟེན་ནས་ཡོང་བ་མིན་ནམ། ཞེས་དྲིས་པ་ཡིན། དེར་ཁོང་ཚོས། དེ་ལྟར་ཡོང་གི་ཡོད་པ་ལྟ་བུ་ཞིག་འདུག་ཀྱང་དངོས་ཡོད་ལ་དེ་ལྟར་ཡོང་མི་ཆོག་ཅེས་བརྗོད་སོང་། འདི་བཙན་དབང་གི་སྐད་ཆ་མིན་ནམ། གསུངས་ཏེ་བཞད།

དུས་རབས་ཉི་ཤུ་པའི་སྨད་ཆའི་མཚམས་ནས་གཙོ་བོ་སྒོམ་སྒྲུབ་བྱེད་མཁན་གྱི་རིགས་ལ་བརྟག་དཔྱད་བྱས་པ་ལས་འཕྲོ་རྒོད་ཀྱི་རྣམ་རྟོག་མེད་པར་སེམས་རྩེ་གཅིག་པའི་འཇོག་སྒོམ་ལ་གནས་པའི་དབང་གིས་ཀླད་པར་འགྱུར་བ་འགྲོ་བའི་གནས་སྟངས་ཤིག་ཤེས་རྟོགས་བྱུང་ཡོད། དེར་བརྟེན། ཀླད་པར་འགྱུར་བ་གཏོང་མཁན་ནམ་ཀླད་པ་རྟེན་དང་དེ་ལ་བརྟེན་པའི་རྣམ་ཤེས་ཟེར་བ་ཞིག་ཡོད་པའི་ཐད་གཞི་ནས་དོ་སྣང་གསར་པ་བྱེད་པའི་གནས་སྟངས་ཤིག་ཡོང་བཞིན་ཡོད། མདོར་ན། ད་ལྟ་དུས་རབས་ཉེར་གཅིག་པ་འགོ་ཚུགས་པའི་སྐབས་འདིར་སེམས་ཁམས་རིག་པའི་སྐོར་དོ་སྣང་ཤུགས་ཆེ་རུ་ཆེ་རུ་འགྲོ་བཞིན་འདུག །

ཚད་མ་རྣམ་འགྲེལ་སོགས་སུ་རྣམ་ཤེས་ལུས་ལ་བརྟེན་པར་གསུངས་པ་བཤད་པ་རགས་པ་རེད་འདུག །དེང་སང་ཀླད་ཁམས་ཚན་རིག་པས་རྣམ་རྟོག་འདྲ་མིན་སྐྱེ་འོང་བ་དེ་དག་ཀླད་པའི་གནས་བྱེ་བྲག་པ་འདི་དང་འདི་ནས་བྱུང་བ་ཡིན་ཞེས་འགྲེལ་བཤད་ཧ་ཅང་ཞིབ་ཚགས་པོ་རྒྱག་གི་ཡོད། རང་རེའི་གཞུང་ནས་བློ་ལུས་ལ་བརྟེན་པ་མི་འཐད་ཟེར་བའི་དགག་པ་དེ་ཙམ་གྱིས་ལྡང་གི་མེད་པ་ལྟ་བུ་ཞིག་འདུག །སློབ་དཔོན་ཆོས་གྲགས་བཞུགས་པའི་སྐབས་ཀྱི་ཕྱོགས་སྔའི་མུ་སྟེགས་པ་དེ་དག་ཀྱང་ཤེས་པ་ལུས་ལ་བརྟེན་པའི་ཚུལ་ཞིབ་ཚགས་པོ་དེ་ཙམ་མི་ཤེས་མཁན་གྱི་བླ་མ་དཀོན་མཆོག་དེ་འདྲ་རེད་འདུག །གསུངས་ཏེ་བཞད། དེར་བརྟེན་དེ་དག་འགོག་པ་ཡང་ལས་སླ་པོ་ཡིན།

དེང་རབས་ཚན་རིག་པས་ཆགས་སྡང་སྐྱེ་སའི་གནས་གཙོ་བོ་ཀླད་པའི་ཆ་འདི་དང་འདི་ཡིན། སྒོ་ལྔའི་ཤེས་པ་གཙོ་ཆེ་ཀླད་པའི་མདུན་ཕྱོགས་ནས་སྐྱེ་བ་ཡིན་ཞེས་སོགས་ཀྱི་བཤད་པ་དེ་དག་ཧ་ཅང་ཞིབ་ཚགས་པོ་རེད། འོན་ཀྱང་འགལ་འདུ་ཞིག་ཡོད་པ་ནི། གཡོ་འགུལ་གྱི་བྱ་བ་བྱེད་པའི་ཀླད་པའི་གནས་བྱེ་བྲག་པ་ཞིག་ཡོད་པ་དེ་ཉིད་སྙིང་རྗེ་ཤུགས་དྲག་སྐྱེ་བའི་སྐབས་སུ་འགུལ་གྱི་ཡོད་པ་དང་། དེ་བཞིན་དུ་ཁོང་ཁྲོ་ཤུགས་དྲག་སྐྱེ་བའི་སྐབས་སུ་ཡང་འགུལ་གྱི་ཡོད་སྐོར་རྗོད་ཀྱི་འདུག །དེར་ངོས་ཀྱིས་རྩེད་མོ་དང་སྦྲགས། དེས་ན་ཀླད་པ་དེ་ཧ་ཅང་ལྐུགས་པ་རེད། སྙིང་རྗེ་བརྩེ་བའི་བསམ་པ་ཡིན་ཞིང་ཁོང་ཁྲོ་མི་འདོད་པར་རྒྱབ་ཀྱིས་ཕྱོགས་པའི་བློ་ཡིན་པས་དེ་གཉིས་ཤིན་ཏུ་མི་འདྲ་ཡང་འབྲས་བུ་ཀླད་པའི་ཆ་ཤས་གཅིག་ལ་འགུལ་སྐྱོད་གཅིག་གྱུར་ཡོང་བ་ཀླད་པ་ཧ་ཅང་ལྐུགས་པ་ཡིན་པའི་རྟགས་རེད་ཅེས་བརྗོད་མྱོང་། གསུངས་ཏེ་བཞད། གང་ལྟར་ཡང་ཚན་རིག་པས་འགྲེལ་བཤད་ཧ་ཅང་ཞིབ་ཚགས་པོ་རྒྱག་གི་འདུག །

དེ་རིང་འདིར་གཞུང་ཆེན་མོར་སློབ་གཉེར་བྱེད་མཁན་མང་པོ་ཡོད་པ་ཁྱེད་ཚོས་རིམ་གྱིས་དེང་རབས་ཚན་རིག་པའི་འདོད་ཚུལ་ལ་སློབ་སྦྱོང་བྱས་ཏེ་རྣམ་འགྲེལ་གྱི་གཞུང་ནས་རྒྱང་འཕེན་པ་ལ་སོགས་པ་མུ་སྟེགས་པ་འགོག་པའི་སྐོར་ལ་ལེགས་བཤད་གསར་པས་ཞབས་འདེགས་སྒྲུབ་ཐུབ་པ་བྱུང་ན་ཡག་པོ་ཡོད། དེ་འདྲ་ཞིག་ཡོང་བར་ཐོག་མར་ཕྱོགས་སྔའི་འདོད་པ་ཤེས་དགོས། དེ་ཤེས་པའི་ཆེད་དུ་ང་ཚོས་ལོ་ངོ་བཅུ་ཕྲག་གི་གོང་ནས་ཚན་རིག་གི་ཤེས་ཡོན་སྦྱོང་ཐུབ་པ་ཞིག་བྱུང་ན་ཡག་པོ་འདུག་ཅེས་བརྗོད་དེ་དེང་སང་སེར་སྨད་དང་བློ་གསལ་གླིང་གཉིས་སུ་ཚན་རིག་གི་སྡེ་ཚན་ལོགས་སུ་བཙུགས་ཏེ་སློབ་སྦྱོང་བྱེད་བཞིན་ཡོད།

ནཱ་ལེནྡྲའི་པཎ་གྲུབ་བཅུ་བདུན་ལ་སོགས་པའི་མཁས་པའི་དབང་པོ་དེ་དག་ལ་ཞབས་འདེགས་ཀྱི་ཚུལ་དུ་སྔར་དེ་དག་ཞལ་བཞུགས་པའི་དུས་སྐབས་སུ་མེད་པར་དེང་རབས་གསར་དུ་བྱུང་བའི་ཚན་རིག་པའི་ལྟ་གྲུབ་གསར་པར་སློབ་གཉེར་བྱེད་པ་དང་རྩོམ་ཡིག་འབྲི་བ་སོགས་བྱ་རྒྱུ་གལ་ཆེན་པོ་ཡིན། ངོས་ལ་མཚོན་ན་ཕྱོགས་གཅིག་ནས་དུས་ཚོད་མི་འདུག་ལ། ཕྱོགས་གཅིག་ནས་ངོས་ཀྱིས་གང་ཤེས་པ་དེ་ཆོབ་ཆོབ་བརྒྱ་ཡིན་ཞེས་རྗོད་ཀྱི་ཡོད། ཧྲོབ་ཙམ་ཧྲོབ་ཙམ་མང་པོ་ཤེས་པ་གང་ཞིག་ལ་ཞིབ་ཚགས་པོའི་ཐོག་ལ་ངོས་ཀྱིས་ཁུངས་མི་འཁྱོལ་བས་ཁྱེད་ཚོས་དོ་སྣང་ལེགས་པོ་བྱས་ཏེ་ཉམས་ཞིབ་མང་ཙམ་བྱ་རྒྱུ་གལ་ཆེན་པོ་ཡིན།

དེ་ལྟར་ད་ལྟའི་དུས་འདིར་ཆོས་ལུགས་སྤྱི་དང་ལྷག་པར་སངས་རྒྱས་པའི་ཆོས། དེའི་ནང་ནས་ཀྱང་ནཱ་ལེནྡྲའི་ཆོས་བརྒྱུད་འདིར་ཆོས་ཁས་མི་ལེན་པ་ཁག་གིས་ཀྱང་དོ་སྣང་གིས་ལེགས་བཤད་དང་བློ་སྐྱེད་བླང་རྒྱུའི་རེ་བ་རྒྱག་གི་ཡོད། དེར་བརྟེན། ཁ་ས་ཁ་ཉིན་ཞུས་པ་ལྟར་རང་རེར་རྒྱུ་ཆ་ཧ་ཅང་བཟང་པོ་ཞིག་ཡོད་པ་འདི་ཉིད་བེད་སྤྱོད་ཇི་ལྟར་བྱེད་དགོས་མིན་སྐོར་བསམ་བློ་གཏོང་དགོས། དེ་ཡང་སློབ་གཉེར་བྱས་ཏེ་བེད་སྤྱོད་གཏོང་ཐུབ་པ་ཞིག་དགོས་པ་ལས། སྨོན་ལམ་བརྒྱབ་ནས་ཡོང་རྒྱུ་ཡོད་པ་ཞིག་མིན།

སྔར་བོད་དུ་སྤྱིར་རབ་བྱུང་གི་སྡེ་དང་ལྷག་པར་བཤད་གྲྭ་ཁག་གི་དགེ་འདུན་པ་རྣམས་ཀྱིས་སློབ་གཉེར་བྱེད་པ་མ་གཏོགས་མཚན་ཉིད་ཀྱི་གདན་ས་མིན་པའི་དགོན་སྡེ་ཁག་ཏུ་གཞུང་ཆེན་མོར་སློབ་གཉེར་བྱེད་པའི་མིག་ལྟོས་གང་ཡང་མེད། དེ་ཧ་ཅང་རྗེས་ལུས་རེད། ཁ་སང་ཞུས་པ་ལྟར་ཧི་མ་ལ་ཡའི་རི་རྒྱུད་ཀྱི་དགོན་སྡེ་སོགས་སུ་ཡང་རྒྱུན་གཏན་ཆོ་ག་ཕྱག་ལེན་བྱ་རྒྱུ་དང་དཀྱིལ་འཁོར་སྒྲུབ་མཆོད་བྱ་རྒྱུ་སོགས་གཙོར་འདོན་བྱེད་པ་སྤྱིར་ཡག་པོ་ཡིན་ཀྱང་། སློབ་གཉེར་ལ་ཤུགས་རྒྱག་པའི་ལམ་སྲོལ་དེ་ཙམ་མེད་པ་དེ་འགྲིག་གི་མེད། ངོས་ཀྱིས་ཕྱི་ལོ་ ༡༩༦༠ རེ་གྲངས་ཀྱི་སྨད་ཙམ་ནས་དགོན་སྡེ་སྤྱི་དང་ལྷག་པར་བཙུན་མའི་དགོན་སྡེ་ཁག་ཏུ་ཡང་གཞུང་ཆེན་མོར་སློབ་གཉེར་བྱ་དགོས་ཀྱི་འདུག་ཅེས་འབོད་སྐུལ་བྱས་པ་ཡིན། འབོད་སྐུལ་བྱས་པ་ལྟར་དེང་སང་གྲུབ་འབྲས་ཀྱང་གང་འཚམ་ཐོན་ཡོད།

དེ་ནས་མི་སྐྱ་ཕོ་མོ་རྣམས་ཀྱིས་ཀྱང་སློབ་གཉེར་བྱ་དགོས་པའི་འབོད་སྐུལ་བྱས་པ་ལྟར་དེང་སང་དེ་དག་གིས་ཀྱང་སློབ་གཉེར་ལ་དོ་སྣང་བྱས་ཏེ་ཁ་སང་འདིར་རྟགས་གསལ་བཏང་བའི་གནས་ཚུལ་བྱུང་ཡོད། ཁྱེད་ཚོ་ཧི་མ་ལ་ཡའི་རི་རྒྱུད་ཀྱི་སྐྱ་སེར་ཕོ་མོ་དབྱེ་བ་མེད་པར་གཞུང་ཆེན་མོར་སློབ་གཉེར་བྱ་རྒྱུར་དོ་སྣང་ཡོང་བཞིན་པ་ཧ་ཅང་ཡག་པོ་རེད། རྗེས་སུ་ཡི་རང་ཡོད།

ངོས་རྒྱ་གར་ལྷོ་ཕྱོགས་ཀྱི་གདན་ས་ཁག་ཏུ་སླེབས་པའི་སྐབས་ཤིག་འདི་ལྟར་བརྗོད་མྱོང་། འགྲེལ་པ་དོན་གསལ་གྱི་དབུར་དབང་རྟུལ་དད་པའི་རྗེས་འབྲང་དང་དབང་རྣོན་ཆོས་ཀྱི་རྗེས་འབྲང་ཞེས་གསུངས་ཏེ་མངོན་རྟོགས་རྒྱན་གྱི་མཆོད་བརྗོད་ཀྱི་སྐབས་ནས་བསྟན་པའི་ཡུམ་གསུམ་ལ་དང་བ་སྐྱེ་ཚུལ་སྟོན་པའི་སྐབས་གདུལ་བྱ་དབང་རྟུལ་གྱིས་ཚིག་ཙམ་ཐོས་པ་ལ་བརྟེན་ནས་དད་པ་སྐྱེ་བ་དང་། དབང་རྣོན་གྱིས་ཡུམ་གསུམ་སྐྱེ་མེད་དུ་བསྟན་པ་ལ་རིགས་པའི་སྒྲུབ་བྱེད་ཇི་ཡོད་ཀྱི་དཔྱད་པ་བྱེད་པའི་ཚུལ་ལས་འཕྲོས་ཏེ་གཞི་ལམ་རྣམ་གསུམ་བདེན་མེད་དུ་སྒྲུབ་པའི་རྣམ་གཞག་དེ་འཐོན་བཞིན་ཡོད། དེ་ལྟར་དབང་རྣོན་ཆོས་ཀྱི་རྗེས་འབྲང་གིས་རྒྱུ་མཚན་ལ་བརྟེན་ནས་ཡུམ་གསུམ་ལ་དང་བ་སྐྱེ་ཚུལ་གསུངས།

དབང་རྟུལ་དད་པའི་རྗེས་འབྲང་གི་འགྲོ་ལུགས་ལྟར་ཕྱིན་ན་སངས་རྒྱས་ཀྱི་བསྟན་པ་ལོ་ཇི་ཙམ་གྱི་བར་གནས་ཐུབ་མིན་བརྗོད་ཁག་པོ་ཡིན་ཡང་དབང་རྣོན་ཆོས་ཀྱི་རྗེས་འབྲང་གི་ལམ་བགྲོད་ཚུལ་གྱི་རིམ་པ་དེའི་སྒང་ནས་ཕྱིན་ན་འབྱུང་འགྱུར་ལོ་བརྒྱ་ཕྲག་འགའ་ཞིག་གི་རིང་ལ་ཡང་སངས་རྒྱས་ཀྱི་ཆོས་ཚུལ་འདིར་ལྟ་གྲུབ་ཧ་ཅང་བརླིང་པོ་ཞིག་ཡོད་པའི་དབང་གིས་མུ་མཐུད་གནས་ཐུབ་པ་ཕལ་ཆེར་ཐག་ཆོད་པ་ཡིན། དེར་བརྟེན་གཞུང་དེ་དག་ལ་སློབ་གཉེར་བྱ་རྒྱུ་ཤིན་ཏུ་གལ་ཆེ། ཁ་སང་ཞུས་པ་ལྟར་སེམས་ཁམས་རིག་པ་དང་ཚད་མ་རིག་པའི་སྐོར་རྣམས་སངས་རྒྱས་པའི་ཆོས་པ་མིན་པ་ཙམ་དུ་མ་ཟད་སྤྱིར་ཆོས་ལ་དད་པ་མེད་ཅིང་ལྷག་པར་ཆོས་ལ་སྐུར་བ་འདེབས་མཁན་ཞིག་གིས་ཀྱང་བློ་གཟུ་བོར་གནས་པའི་ཐོག་ནས་བལྟས་ན་རྒྱུ་མཚན་ལྡན་པར་མཐོང་ཐུབ་པ་ཞིག་ཏན་ཏན་ཡོད། དེས་ན་ཐོག་མར་སངས་རྒྱས་པའི་ཆོས་མ་བཤད་པའི་སྔོན་དུ་སངས་རྒྱས་པའི་ཆོས་ངོ་སྤྲོད་བྱ་རྒྱུ་ཤིན་ཏུ་གལ་ཆེ། ངོས་ཀྱིས་དེ་ལྟར་བྱེད་ཀྱི་ཡོད། སངས་རྒྱས་ཀྱི་ཆོས་ངོ་འཕྲོད་པའི་མཚམས་སུ་གཞི་ནས་ཆོས་ཉམས་སུ་ལེན་པ་ཞིག་བྱུང་ན་ཡག་པོ་ཡོད།

སངས་རྒྱས་པའི་ཆོས་ཀྱི་ངོ་སྤྲོད་མདོར་བསྡུས།

ཁ་སང་ཞུས་པ་ལྟར་སངས་རྒྱས་པའི་ཆོས་ངོ་སྤྲོད་བྱེད་པ་ལ། མངོན་རྟོགས་རྒྱན་གྱི་ཚིག །སངས་རྒྱས་ལ་སོགས་དཀོན་མཆོག་གསུམ། །ཞེས་པའི་གོང་དེར། སྒྲུབ་དང་བདེན་པ་རྣམས་དང་ནི། །ཞེས་པ་ཞིག་ཡོད་པ་དེའི་སྟེང་ནས་ངོ་སྤྲོད་བྱེད་དགོས། སྒྲུབ་པ་རང་གི་ངོ་བོ་བདེན་གཉིས་ལ་འདོམས་པའི་གདམས་ངག་ཅེས་གསུངས་པ་ལྟར་བདེན་བཞིའི་སྐོར་བཤད་པ་ལ་ཐོག་མར་བདེན་གཉིས་ཀྱི་རྣམ་གཞག་ཤེས་པ་སྔོན་དུ་འགྲོ་དགོས། བདེན་གཉིས་ཀྱི་རྣམ་གཞག་སྤྱིར་རྒྱ་གར་གྱི་ཆོས་ལུགས་ཕལ་མོ་ཆེས་གསུང་གི་ཡོད་ཅིང་། སངས་རྒྱས་པའི་གྲུབ་མཐའ་སྨྲ་བ་བཞི་ཀས་ཀྱང་ཀུན་རྫོབ་བདེན་པ་དང་དོན་དམ་བདེན་པའི་རྣམ་གཞག་གསུངས། འོན་ཀྱང་བློ་རབ་འབྲིང་གི་ཁྱད་པར་ལ་བརྟེན་ནས་དོན་དམ་བདེན་པའི་ཡིན་ལུགས་འཇོག་སྟངས་ལ་གྲུབ་མཐའ་འོག་མ་ལས་གོང་མའི་འཇོག་སྟངས་ཕྲ་རུ་ཕྲ་རུ་འགྲོ་བཞིན་ཡོད།

གང་ལྟར་ཡང་། ངོས་ཀྱིས་དཔལ་ནཱ་ལེནྡྲའི་པཎ་གྲུབ་བཅུ་བདུན་གྱི་གསོལ་འདེབས་ནང་། གཞི་ཡི་གནས་ཚུལ་བདེན་གཉིས་དོན་ཤེས་པས། །བདེན་བཞིས་འཁོར་བ་འཇུག་ལྡོག་ཇི་བཞིན་ངེས། །ཚད་མས་དྲངས་པའི་སྐྱབས་གསུམ་དད་པ་བརྟན། །ཐར་ལམ་རྩ་བ་ཚུགས་པར་བྱིན་གྱིས་རློབས། །ཞེས་བྲིས་ཡོད། གཞི་ཡི་གནས་ཚུལ་བདེན་གཉིས་ཀྱི་དོན་ཤེས་པ་ལས་བདེན་བཞིའི་སྒོ་ནས་འཁོར་བ་འཇུག་ལྡོག་གི་ཚུལ་ཤེས་པ་དང་། དེ་ལ་བརྟེན་ནས་འགོག་བདེན་ཞེས་པའི་ཚིག་ཤེས་པ་ཙམ་ཞིག་མིན་པར། འགོག་པ་ཞེས་པ་གང་གིས་འགོག་པ་དང་གང་འགོག་པ། འགོག་པ་རང་གི་ངོ་བོ་གང་ཡིན་བཅས་ལ་མྱོང་བ་མ་སྐྱེས་ཀྱང་གང་འཚམ་ཚོད་ཐིག་པ་ཞིག་ཡོང་བ་ཡིན། དེ་ཡང་སྤང་བྱ་ཉོན་མོངས་ལ་གཉེན་པོ་སྟོབས་ལྡན་ཡོད་པ་དང་། གཉེན་པོ་སྟོབས་ལྡན་ལ་རྒྱབ་རྟེན་ཚད་མ་ཡོད་པ། ཉོན་མོངས་པ་རྣམས་ཕྱིན་ཅི་ལོག་གི་བློ་ལོག་ཤེས་ཡིན་པ་དང་རྒྱབ་རྟེན་ཚད་མ་མེད་པ། སེམས་ཀྱི་རང་བཞིན་འོད་གསལ་བ་དང་དྲི་མ་གློ་བུར་བ་ཡིན་པའི་ཚུལ་བཅས་ལེགས་པར་ངེས་པ་ཞིག་ཡོང་བ་དང་། ད་ལྟ་ད་ལྟའི་ཉམས་མྱོང་དང་སྦྲེལ་ནས་བལྟས་ན་ཡང་བདེན་མེད་ཀྱི་དོན་ལ་བསམ་བློ་བཏང་བའི་ཚེ་ཚུལ་མིན་ཡིད་བྱེད་ཀྱི་རྣམ་རྟོག་དེ་གཞི་མེད་པ་ལྟ་བུ་ཞིག་ཏུ་འགྱུར་གྲབས་འགྱུར་གྲབས་བྱེད་ཀྱི་འདུག །དེ་ལྟར་རང་གི་ཉམས་མྱོང་ཅུང་ཟད་ཅིག་ཡོད་པ་དེ་དང་སྦྲེལ་གྱིན་རིགས་པས་ཀྱང་དཔྱོད་ཀྱིན་གོ་རིགས་ཟུང་དུ་སྦྲེལ་ན་འགོག་བདེན་ཞེས་པ་ཕལ་ཆེར་ཡོང་ཆོག་པ་འདུག་སྙམ་དུ་བློར་ངེས་པ་ཞིག་ཡོང་བ་ཡིན། སྤང་བྱ་གང་ཡང་རུང་བ་སྤངས་པའི་བྲལ་བའི་ཡོན་ཏན་ཞིག་བཞག་ཐུབ་ན་སྤང་བྱ་མཐའ་དག་སྤངས་པའི་བྲལ་བ་ཞིག་ཀྱང་ངེས་པར་ཡོད་ཆོག་པས་ཐར་པ་ཞེས་པ་ཅིས་ཀྱང་ཡོད་ཆོག་སྙམ་དུ་ངེས་པ་རྙེད་པ་ཞིག་ཡོང་།

འགོག་བདེན་གྱི་དགག་བྱའི་སྐྱོན་གྱི་རྩ་བ་ཉོན་མོངས་དང་དེའི་ཡང་རྩ་བ་མ་རིག་པ་ཡིན་པས་དེ་དག་ཆོས་རྣམས་ཀྱི་ཡིན་ལུགས་ཇི་བཞིན་ཤེས་པའི་བློ་ཞིག་གིས་གནོད་བྱ་གནོད་བྱེད་དམ་དམིགས་པ་གཅིག་ལ་དམིགས་ནས་འཛིན་སྟངས་དངོས་འགལ་དུ་སོང་བའི་སྟེང་ནས་སྤོང་ཐུབ། དེ་ལྟར་བདེན་གཉིས་ཀྱི་རྣམ་གཞག་རྩ་བར་བྱས་ཏེ་བདེན་བཞི་དང་། བདེན་བཞིའི་རྣམ་གཞག་སྤྱི་དང་ལྷག་པར་ཆོས་དཀོན་མཆོག་གི་ངོ་བོར་གྱུར་པའི་འགོག་བདེན་དང་ལམ་བདེན་ངོ་འཕྲོད་པའི་སྟེང་ནས་དེ་སྟོན་པའི་སྟོན་པ་བླ་ན་མེད་པ་དེ་སངས་རྒྱས་སུ་ངོ་འཕྲོད་པ་ཞིག་དང་། སངས་ཞེས་པ་སྤང་བྱ་མཐའ་དག་སྤངས་པའི་བྲལ་བའི་ཡོན་ཏན་དང་། རྒྱས་ཞེས་པ་ཤེས་བྱ་མཐའ་དག་ལ་བློ་རྒྱས་པ་སྟེ་ཐུགས་སུ་ཆུད་པའམ་བདེན་གཉིས་ཅིག་ཅར་དུ་གཟིགས་པའི་མཁྱེན་པའི་ཡེ་ཤེས་མཐར་ཐུག་པའི་རྟོགས་པ་མངའ་བའི་སངས་རྒྱས་ཤེས་བྱ་ལ་ཡོང་ཆོག་པར་མཐོང་ནུས། དེ་ལྟ་བུའི་འགོག་ལམ་གྱི་རྟོགས་པའི་ཡོན་ཏན་རྒྱུད་ལ་མངའ་བའི་གང་ཟག་དེར་དགེ་འདུན་དཀོན་མཆོག་ཅེས་བརྗོད། དེ་ལྟར་བདེན་པ་བཞི་ངེས་པ་ལ་བརྟེན་ནས་སངས་རྒྱས་ཀྱི་སའི་སྤངས་རྟོགས་མཐར་ཐུག་པའི་ཆོས་དཀོན་མཆོག་ངེས་པ་དང་། གཙོ་བོ་ཆོས་དཀོན་མཆོག་ངེས་པའི་སྟེང་ནས་སངས་རྒྱས་དང་དགེ་འདུན་གཉིས་ངེས་དགོས་པ་ཡིན། སངས་རྒྱས་པའི་ཆོས་ཀྱི་འགྲོ་སྟངས་དེ་འདྲ་ཞིག་ཡིན། འདི་སངས་རྒྱས་པའི་ཆོས་ཀྱི་ངོ་སྤྲོད་ལྟ་བུ་དེ་ཡིན།

སེམས་བསྐྱེད་བཀའ་རྒྱ་མ་དང་དེའི་དམིགས་སྐོར་དགུ།

དེ་ནས་དེ་རིང་གི་དངོས་གཞིའི་གསུང་ཆོས་དེ་ལམ་གཙོ་དང་། དེ་དང་མཉམ་དུ་འདོན་རྒྱུའི་སེམས་བསྐྱེད་བཀའ་རྒྱ་མ་ཞུ་བ་དེ་ངོས་ཀྱིས་ཁྲི་བྱང་རིན་པོ་ཆེའི་སྐུ་མདུན་ནས་ཞུས་པ་ཡིན། ཁྲི་བྱང་རིན་པོ་ཆེས་འདི་གནང་སྐབས་བླ་མ་མཆོད་པའི་ཞིང་མཆོག་དམ་པ་གསུང་བཞིན་དུ་བདག་གཞན་མཉམ་པ་དང་། རང་གཅེས་འཛིན་གྱི་སྐྱོན། གཞན་གཅེས་འཛིན་གྱི་ཡོན་ཏན། བདག་གཞན་བརྗེ་བའི་བསམ་པ་དངོས། དེ་ལ་བརྟེན་ནས་གཏོང་ལེན་སྒོམ་ཚུལ་ཏེ། འདིའི་བདག་གཞན་མཉམ་པ་ཞེས་པའི་སྐབས་ཀུན་རྫོབ་ལ་ལྟོས་པའི་བདག་གཞན་མཉམ་པ་དང་དོན་དམ་ལ་ལྟོས་པའི་བདག་གཞན་མཉམ་པ་གཉིས་ཀྱི་དང་པོ་ལ། རང་ངོ་ལ་ལྟོས་པ་གསུམ། གཞན་ངོ་ལ་ལྟོས་པ་གསུམ་སྟེ་དྲུག་དང་། དེ་ནས་དོན་དམ་ལ་ལྟོས་པ་གསུམ་སྟེ་ཁྱོན་དམིགས་སྐོར་དགུ་དང་འབྲེལ་ནས་གསུངས་ཤིང་། སེམས་བསྐྱེད་ལ་བློ་སྦྱོང་ཚུལ་འདི་ལ་སེམས་བསྐྱེད་བཀའ་རྒྱ་མ་ཞེས་བརྗོད།

སེམས་བསྐྱེད་བཀའ་རྒྱ་མ་ཐོབ་པའི་རྗེས་ཉིན་རེ་བཞིན་དམིགས་སྐོར་བསྐྱང་དགོས། དེ་ཡང་བླ་མ་མཆོད་པའི། སྡུག་བསྔལ་ཕྲ་མོ་ཙམ་ཡང་མི་འདོད་ཅིང་། །བདེ་ལ་ནམ་ཡང་ཆོག་ཤེས་མེད་པར་ནི། །བདག་དང་གཞན་ལ་ཁྱད་པར་ཡོད་མིན་ཞེས། །གཞན་བདེ་དགའ་བ་བསྐྱེད་པར་བྱིན་གྱིས་རློབས། །ཞེས་པའི་ཤློ་ཀ་འདིའི་ནང་ནས་དམིགས་སྐོར་དགུ་པོ་ཡོངས་རྫོགས་འཐོན་གྱི་ཡོད་པས་འདིའི་ཐོག་ནས་བསམ་བློ་གཏོང་དགོས། འདིའི་བར་དུ་ལམ་གཙོའི་དངོས་གཞིའི་བཀའ་ཁྲིད་སྩལ་ཏེ། གཤམ་གྱི་བཀའ་རྒྱ་མའི་འཕྲོས་རྣམས་ལམ་གཙོ་ཟིན་པའི་མཇུག་ཏུ་སྩལ་མོད། འདི་ཉིད་དངོས་གཞི་ལམ་གཙོའི་བཀའ་ཁྲིད་ཕྱོགས་བསྒྲིགས་ཀྱི་ཁོངས་སུ་འཇུག་པ་མི་བདེ་ཞིང་། ལོགས་སུ་པར་འདེབས་ཀྱང་བྱ་བདེ་མེད་པས་འདིར་སྔོན་འགྲོའི་བཀའ་ཆོས་ཀྱི་མཇུག་ཏུ་འཐུད་པ་ཡིན།

བདག་གཞན་མཉམ་བརྗེའི་སྒོ་ནས་བྱང་ཆུབ་ཀྱི་སེམས་ལ་བློ་སྦྱོང་ཚུལ་སྟོན་པའི་ཁྲི་བྱང་རིན་པོ་ཆེའི་གསུང་ཧ་ཅང་ཡག་པོ་ཞིག་འདུག་པ་དེའི་ཐོག་ནས་ཞུ་རྒྱུ་ཡིན། འདི་ངོས་ཀྱིས་སྔར་མཐོང་མྱོང་མི་འདུག །མདོར་བསྡུས་ནས་ཞུས་ན། སྡུག་བསྔལ་ཕྲ་མོ་ཙམ་ཡང་མི་འདོད་ཅིང་། །བདེ་ལ་ནམ་ཡང་ཆོག་ཤེས་མེད་པར་ནི། །བདག་དང་གཞན་ལ་ཁྱད་པར་ཡོད་མིན་ཞེས། །གཞན་བདེ་དགའ་བ་བསྐྱེད་པར་བྱིན་གྱིས་རློབས། །ཞེས་གསུངས་པ་ལྟར་རྒྱུ་འབྲས་མན་ངག་བདུན་མའི་སྐབས་ཀྱི་བཏང་སྙོམས་སྒོམ་ཚུལ་དེ་སེམས་ཅན་འགའ་ཞིག་ལ་ཆགས་པ་དང་འགའ་ཞིག་ལ་སྡང་བའི་སེམས་སྙོམས་པར་སྒྲུབ་པའི་བཏང་སྙོམས་སྒོམ་ཚུལ་དེ་ཡིན་ཞིང་། བདག་གཞན་མཉམ་བརྗེའི་སྐབས་ཀྱི་མཉམ་པ་སྒོམ་ཚུལ་དེ་སྡུག་བསྔལ་མི་འདོད་པ་དང་བདེ་བ་འདོད་པ་མཉམ་པའི་ངང་ཚུལ་བསམས་པ་ལས་སེམས་སྙོམས་པར་སྒྲུབ་པའི་སྒོམ་ཚུལ་དེ་ཡིན།

ཀུན་རྫོབ་ལ་ལྟོས་པའི་མཉམ་པ་དྲུག །

བདག་གཞན་མཉམ་པའི་མཉམ་ལུགས་ལ་ཀུན་རྫོབ་ལ་ལྟོས་པའི་མཉམ་པ་དྲུག་དང་། དོན་དམ་ལ་ལྟོས་པའི་མཉམ་པ་གསུམ་སྟེ་དོན་ཚན་དགུ་ཡོད། ཀུན་རྫོབ་ལ་ལྟོས་པའི་མཉམ་པའི་ནང་གི་རང་ངོ་ལ་ལྟོས་པའི་མཉམ་པ་ཞེས་པ་རང་ཉིད་འཚོ་བ་གཞན་ལ་ལྟོས་ནས་འཚོ་བ་ཡིན་ཞིང་། སྲིད་པའི་ཕུན་ཚོགས་ཅི་འདྲ་ཞིག་ཡིན་ཀྱང་གཞན་ལ་ལྟོས་ནས་ཡོང་དགོས་པ་ཡིན། ཅི་སྟེ་རང་ཉིད་སྐྱོན་ཀུན་སྤངས་ཤིང་ཡོན་ཏན་མཐར་ཐུག་ཐོབ་པ་ཞིག་ཡིན་ན་གཞན་ལ་ཅུང་ཟད་དམན་པར་བལྟས་ཀྱང་དེར་མཐུན་ཕྱོགས་ལ་མཐོང་ཙམ། མི་མཐུན་ཕྱོགས་ལ་མ་མཐོང་ཙམ་ཞེས་གསུངས་པ་ལྟ་བུའི་རྒྱུ་མཚན་ལྟར་སྣང་ཅུང་ཞིག་བཤད་དུ་ཡོད། འོན་ཀྱང་རང་ཅག་རྣམས་དེ་འདྲ་མིན་པར་སྐད་ཅིག་སྐད་ཅིག་ལ་འཇིག་པའི་མི་རྟག་པ་དང་ཉོན་མོངས་པའི་གཞན་དབང་ཅན་ཡིན་ཞིང་། སེམས་ཅན་གཞན་རྣམས་ཀྱང་དེ་དང་མཚུངས་པ་ཡིན་པས་གཉིས་ཀ་སྡུག་མཉམ་འདྲ་འདྲ་ཡིན་བཞིན་དུ་སོ་སོ་གང་འཚམ་ཞིག་ཡིན་ཁུལ་དང་གཞན་རྣམས་དམན་པར་བརྩི་རྒྱུར་གཞི་རྩ་གང་ཡང་མེད། དེ་བཞིན་དུ་གོང་དུ་བཤད་པ་ལྟར། སྡུག་བསྔལ་འདོར་འདོད་བློ་ཡོད་ཀྱང་། །སྡུག་བསྔལ་ཉིད་ལ་མངོན་པར་རྒྱུག །ཅེས་པའི་དོན་དང་འབྲེལ་ནས་ཀྱང་བསམ་བློ་གཏོང་རྒྱུ་ཡོད། དེ་ལྟར་སྔར་ཡང་ཕན་བཏགས་ཤིང་མ་འོངས་པར་ཡང་ཕན་གདགས་པར་འགྱུར་བ་སྟེ་ཐོག་མཐའ་བར་གསུམ་དུ་ནམ་མཁའི་མཐས་གཏུགས་པའི་སེམས་ཅན་དེ་དག་གི་དྲིན་ལ་བརྟེན་ནས་འཚོ་བའི་ཚུལ་བསམ་པ་དང་། རང་གཞན་གཉིས་ཀ་སྡུག་བསྔལ་མི་འདོད་ཀྱང་སྡུག་བསྔལ་གྱིས་མནར་བ་སྟེ་མི་རྟག་པའི་རང་བཞིན་དང་སྡུག་བསྔལ་བའི་རང་བཞིན་དུ་གནས་པའི་ཚུལ་ལ་བསམ་བློ་གཏོང་དགོས།

དེ་ནས་གཞན་ངོ་ལ་ལྟོས་ན་ནམ་མཁའི་མཐས་གཏུགས་པའི་སེམས་ཅན་འདི་དག་སྡུག་བསྔལ་མི་འདོད་པ་དང་བདེ་བ་འདོད་པ་ཤ་སྟག་ཡིན་པས། ནད་པ་བཅུ་གྲངས་ཤིག་ཡོད་པར་མཚོན་ན་དེ་དག་ཀུན་ནད་ཀྱིས་མནར་བ་སྒོ་ཀུན་ནས་མཚུངས་པས་འགའ་ཞིག་རང་གི་དགའ་ཉེར་རྩི་བ་དང་འགའ་ཞིག་ཡལ་བར་འདོར་བ་མི་རུང་བར་གསུངས། དེ་བཞིན་དུ་བདེ་བས་ཕོངས་པའི་སྤྲང་པོ་བཅུ་གྲངས་ཤིག་ཡོད་པར་མཚོན་ན་འགའ་ཞིག་ལ་སྡང་བ་དང་འགའ་ཞིག་ལ་ཉེ་བ་བྱེད་མི་རིགས་པར་དེ་དག་ཀུན་ཟས་གོས་ཀྱིས་ཕོངས་པའི་ཉམ་ཐག་པ་གཅིག་གྱུར་ཡིན་པའི་ཚུལ་བསམ་པ་སྟེ་རང་ངོ་ལ་ལྟོས་ནས་སེམས་སྙོམས་པར་སྒྲུབ་པ་དང་གཞན་ངོ་ལ་ལྟོས་ནས་སེམས་སྙོམས་པར་སྒྲུབ་པའི་ཚུལ་གསུངས།

གནས་སྐབས་ཚེ་འདིའི་བདེ་སྐྱིད་ཀྱང་ཇོ་བོ་སེམས་ཅན་གྱི་དྲིན་ལ་བརྟེན་ཅིང་། ཕྱི་མ་མངོན་མཐོའི་གོ་འཕང་འཐོབ་པ་ཡང་ཇོ་བོ་སེམས་ཅན་གྱི་དྲིན་ལ་བརྟེན་པ། ཐར་པའི་གོ་འཕང་འཐོབ་པ་ཡང་ཇོ་བོ་སེམས་ཅན་གྱི་དྲིན་ལ་བརྟེན་པ་ཡིན། དེ་ཡང་ཐར་པའི་གོ་འཕང་འཐོབ་པ་ཇོ་བོ་སེམས་ཅན་གྱི་དྲིན་ལ་བརྟེན་ཚུལ་ནི། བསླབ་པ་གསུམ་གྱི་ཉམས་ལེན་ལ་བརྟེན་ནས་ཐར་པ་བསྒྲུབ་དགོས་ལ། བསླབ་པ་གསུམ་གྱི་གཞི་མ་ཚུལ་ཁྲིམས་ཀྱི་བསླབ་པར་ཐུག་པ་དང་། དེ་ཡོང་བ་གཞན་གནོད་གཞི་དང་བཅས་པ་ལས་ལྡོག་པ་ཞིག་དགོས་ཤིང་། གནོད་པའི་ཡུལ་སེམས་ཅན་ལ་ཀུན་སློང་ཚུན་ཆད་ནས་གནོད་པ་བྱེད་པ་བསྡམས་པ་ལ་བརྟེན་ནས་ཚུལ་ཁྲིམས་ཀྱི་བསླབ་པ་འབྱུང་དགོས་པས་དེ་ཡོང་བ་གཞན་གྱི་དྲིན་ལ་བརྟེན་ཡོད། དེ་བཞིན་དུ་མངོན་མཐོ་འཐོབ་པ་ཇོ་བོ་སེམས་ཅན་གྱི་དྲིན་ལ་བརྟེན་ཚུལ་ནི། སྲོག་གཅོད་དང་མ་བྱིན་ལེན། ལོག་གཡེམ། རྫུན། ཕྲ་མ། ཚིག་རྩུབ། ངག་འཁྱལ། བརྣབ་སེམས། གནོད་སེམས་རྣམས་སྤོང་བ་ཡུལ་སེམས་ཅན་ལ་བརྟེན་པ་ཡིན། ལོག་ལྟ་སེམས་ཅན་ལ་དེ་ཙམ་ལྟོས་པ་མེད། ཐམས་ཅད་མཁྱེན་པའི་གོ་འཕང་འཐོབ་པ་ཇོ་བོ་སེམས་ཅན་གྱི་དྲིན་ལ་བརྟེན་པ་ནི་ལྟ་ཅི་སྨོས།

དེས་ན་གནས་སྐབས་དང་མཐར་ཐུག་གི་དོན་ཅི་འདྲ་ཞིག་བསྒྲུབ་དགོས་ཀྱང་ཇོ་བོ་སེམས་ཅན་གྱི་དྲིན་འབའ་ཞིག་ལ་བརྟེན་དགོས་པས་གཞན་ཡལ་བར་འདོར་ཞེས་པ་གཏན་ནས་ཡོང་ཐབས་མེད། རང་དོན་དང་འབྲེལ་ནས་བཤད་ཀྱང་ཇི་ཙམ་གྱིས་གཞན་ལ་གཅེས་པར་བཟུང་སྟེ་ཕན་བཏགས་པའི་ཚོད་ཀྱིས་རང་དོན་རྒྱ་ཆེ་བ་འགྲུབ་འོང་བ་ཡིན། གཞན་ཡལ་བར་དོར། རང་གཅིག་པུའི་དོན་བསམས་པས་རང་ལ་གྱོང་འབྱུང་བ་ལས་མེད་པས་དེ་ལྟར་བསམ་པ་ལྐུག་པ་དང་གླེན་པའི་སྤྱོད་ཚུལ་ཡིན། དཔེར་ན། རི་དྭགས་འགའ་ཞིག་མི་ཤེས་པའི་དབང་གིས་གཡང་ས་ལ་ཕྱོགས་ནས་འགྲོ་བའི་ཚེ། དེ་དག་སྡུག་བསྔལ་མི་འདོད་པ་ཡིན་ཀྱང་མི་ཤེས་པའི་དབང་གིས་དེ་ལྟར་འགྲོ་བ་གང་དྲག་སྙམ་པ་འོང་རྒྱུ་ཡོད། རང་རེ་མི་ལ་མཚོན་ནའང་། རང་གཅིག་པུའི་དོན་བསམས་ཏེ་གཞན་ཡལ་བར་འདོར་མཁན་རྣམས་འདོད་པ་བདེ་བ་འདོད་པ་ཡིན་ཀྱང་བདེ་སྡུག་གི་རྒྱུ་ལ་རྨོངས་ཏེ་ཕྱིན་ཅི་ལོག་གི་ལམ་ལ་འགྲོ་བཞིན་ཡོད།

དོན་དམ་ལ་ལྟོས་པའི་སྙོམས་པ་གྲུབ་ལུགས།

དེ་ནས་དོན་དམ་ལ་ལྟོས་ནས་སྙོམས་པ་གྲུབ་ལུགས་ནི། བཞི་བརྒྱ་པའི་ནང་། ཐུབ་པས་ཉོན་མོངས་དག་གཟིགས་ཀྱི། །ཉོན་མོངས་དང་འབྲེལ་གང་ཟག་མིན། །ཞེས་གསུངས་པ་ལྟར་ཐུབ་པས་སེམས་ཅན་གྱི་རྒྱུད་ཀྱི་ཉོན་མོངས་པའི་སྐྱོན་གཟིགས་ཀྱི་སེམས་ཅན་ལ་དམིགས་ནས་ཞིང་བཅུ་ཚང་བའི་བསྟན་པའི་དགྲ་བོ་ཡིན་པར་མི་གཟིགས། སྲིད་པ་གསུམ་དུ་འགྲོ་བ་ལ་འཚེ་བ་བྱེད་པའི་སེམས་ཅན་དེ་དག་ཀྱང་དེ་དག་གི་རྒྱུད་ཀྱི་ཉོན་མོངས་པས་ཕུང་བར་བྱེད་པ་ལས་སེམས་ཅན་རང་ཉིད་རང་རེ་དང་མཚུངས་པར་སྡུག་བསྔལ་མི་འདོད་པ་དང་བདེ་བ་འདོད་པ་གཅིག་གྱུར་ཡིན། མདོར་ན། སྡུག་བསྔལ་ཕྲ་མོ་ཙམ་ཡང་མི་འདོད་ཅིང་། །བདེ་ལ་ནམ་ཡང་ཆོག་ཤེས་མེད་པར་ནི། །བདག་དང་གཞན་ལ་ཁྱད་པར་ཡོད་མིན་ཞེས། །གཞན་བདེ་དགའ་བ་བསྐྱེད་པར་བྱིན་གྱིས་རློབས། །ཞེས་གསུངས་པ་ལྟར་སེམས་ཅན་ཐམས་ཅད་སྡུག་བསྔལ་མི་འདོད་པ་དང་བདེ་བ་འདོད་པ་མཉམ་པ་རྒྱུ་མཚན་དུ་བྱས་ཏེ་སེམས་སྙོམས་པར་སྒྲུབ་པ་ཡིན།

དེ་ནས། རང་ཉིད་གཅེས་པར་འཛིན་པའི་གཅོང་ནད་འདི། །ཞེས་ནད་ཀྱི་ནང་ནས་ཤིན་ཏུ་གསོ་དཀའ་བའི་ནད་ཅིག་ལ་གཅོང་ནད་ཅེས་གསུངས་པ་ལྟར། ཐོག་མ་མེད་པ་ནས་ཡོད་པའི་རང་གཅེས་པར་འཛིན་པའི་གཅེས་འཛིན་གྱིས་རང་ཉིད་ལེགས་པ་ཞིག་བྱུང་ན་སྙམ་དུ་འཛིན་པ་ཡིན་ཡང་། བསམ་བློ་གཏོང་སྟངས་གུ་དོག་དྲགས་པ་དང་མིག་རྒྱང་ཐུང་དྲགས་པའི་དབང་གིས་གཅེས་པར་འཛིན་པ་ཡིན་པས་སྡུག་བསྔལ་མི་འདོད་བཞིན་དུ་སྡུག་བསྔལ་འབྱུང་བཞིན་ཡོད་དེ། གོང་གི་ཚིག་དེའི་འཕྲོར། མི་འདོད་སྡུག་བསྔལ་སྐྱེད་པའི་རྒྱུར་མཐོང་ནས། །ལེ་ལན་བདས་ལ་འཁོན་དུ་བཟུང་བྱས་ཏེ། །བདག་འཛིན་གདོན་ཆེན་འཇོམས་པར་བྱིན་གྱིས་རློབས། །ཞེས་གསུངས།

དེ་ལྟར་ཐོག་མར་རང་གཅེས་འཛིན་གྱི་སྐྱོན་བསམ་དགོས་ཤིང་། དེ་ལ་སྤྱོད་འཇུག་ལས་ལྷག་པ་མེད། གཞན་ཡལ་བར་འདོར་བ་སོགས་གཞན་ལ་སེམས་ཐག་ཉེ་པོ་མི་འོང་བའི་རྐྱེན་གཙོ་བོ་ཁོང་ཁྲོ་ཡིན་པས་སྤྱོད་འཇུག་གི་ལེའུ་དྲུག་པ་བཟོད་པའི་ལེའུས་ཁོང་ཁྲོའི་ཉེས་དམིགས་བསྟན་ཏེ་རྨང་གཞི་ལྟ་བུ་བཏིངས་ཡོད། དེའི་ཐོག་ལེའུ་བརྒྱད་པ་བསམ་གཏན་ལེའུ་སྟེ། མིང་བསམ་གཏན་གྱི་ལེའུ་ཞེས་བཏགས་ཀྱང་དོན་ལ་བདག་གཞན་མཉམ་བརྗེའི་བློ་སྦྱོང་གི་སྐོར་གསུངས་པ་ཤིན་ཏུ་ནུས་པ་ཆེན་པོ་ཡིན། བསྟན་འགྱུར་པོད་ཉིས་བརྒྱ་ལྷག་བཞུགས་པའི་ནང་བྱང་ཆུབ་སེམས་སྦྱོང་གི་གདམས་པ་སྟོན་པའི་གཞུང་ཞིག་ལ་སྤྱོད་འཇུག་ལས་ལྷག་པ་ཕལ་ཆེར་མེད། སྤྱོད་འཇུག་གི་རྩ་བའི་རྒྱབ་རྟེན་ལྟ་བུ་ཀླུ་སྒྲུབ་ཀྱི་རིན་ཆེན་ཕྲེང་བ་དང་བྱང་ཆུབ་སེམས་འགྲེལ་གཉིས་ཡིན། ལེའུ་དྲུག་པ་བཟོད་པའི་ལེའུར་བརྟེན་ནས་སེམས་ལ་ཆགས་སྡང་ཤུགས་དྲག་པོ་སྐྱེ་བ་ཆུང་དུ་གཏོང་བ་དང་། དེ་ནས་རིགས་པའི་རྣམ་གྲངས་དུ་མའི་སྒོ་ནས་རང་གཅེས་འཛིན་གྱི་སྐྱོན་དང་གཞན་གཅེས་འཛིན་གྱི་ཡོན་ཏན་གཏན་ལ་ཕབ་པའི་གཞུང་ལེའུ་བརྒྱད་པ་དེ་ངེས་པར་བལྟ་དགོས། ལེའུ་བརྒྱད་པ་ལེགས་པར་བལྟས་ཏེ། རང་གཅེས་འཛིན་གྱིས་སྔར་ཡང་ཕུང་ཞིང་ད་ལྟ་ཡང་ཕུང་བཞིན་པ། གལ་ཏེ་གཉེན་པོ་བསྟེན་ཏེ་སྤོང་ཐུབ་པ་ཞིག་མ་བྱུང་ན་མ་འོངས་པར་ཡང་རང་ཉིད་ཕུང་ལ་སྦྱར་རྒྱུ་མ་གཏོགས་ཕན་ཐོགས་གཏན་ནས་མེད་པའི་ཚུལ་ལེགས་པར་ཤེས་པར་བྱེད་དགོས། གོང་དུ་ལེ་ལན་བདས་ལ་ཞེས་གསུངས་པ་ལྟར་སྐྱོན་ཐམས་ཅད་རང་གཅེས་འཛིན་ལ་བརྟེན་ནས་འབྱུང་བར་བལྟས་ཏེ་བདག་འཛིན་གདོན་ཆེན་འཇོམས་དགོས་པར་གསུངས།

དེ་ནས་གཞན་གཅེས་འཛིན་གྱི་ཡོན་ཏན་བསྟན་པ་ལ། མ་རྣམས་གཅེས་བཟུང་བདེ་ལ་འགོད་པའི་བློ། །མཐའ་ཡས་ཡོན་ཏན་འབྱུང་བའི་སྒོར་མཐོང་ནས། །འགྲོ་བ་འདི་དག་བདག་གི་དགྲར་ལངས་ཀྱང་། །སྲོག་ལས་གཅེས་པར་འཛིན་པར་བྱིན་གྱིས་རློབས། །ཞེས་དང་། སྤྱོད་འཇུག་གི་བཟོད་པའི་ལེའུའི་ནང་། ཁོང་ཁྲོའི་གཉེན་པོར་བཟོད་པ་བསྒོམ་དགོས་པ་དང་། དེ་སྒོམ་པ་ལ་བཟོད་པའི་རྟེན་ཁོང་ཁྲོ་སློང་མཁན་ནམ་གནོད་པ་བྱེད་མཁན་ཞིག་དགོས་པར་གསུངས། འཚང་རྒྱ་བ་ལ་བཟོད་པའི་ཉམས་ལེན་དགོས་ཤིང་། དེ་ཡང་རང་ལ་གནོད་པ་བྱེད་པའི་གང་ཟག་ལ་བརྟེན་ནས་ཡོང་བས་གང་ཟག་དེ་དག་བཟོད་པའི་རྒྱུ་དང་དགེ་བའི་བཤེས་གཉེན་དུ་བལྟས་ཏེ་གུས་པ་བྱེད་དགོས་པར་གསུངས། འདི་དངོས་ཡོད་གནས་ཚུལ་དང་མཐུན་པའི་རིགས་པ་ཡིན། སྟོན་པ་བཅོམ་ལྡན་འདས་ལ་དམིགས་ནས་བཟོད་པ་བསྒོམ་རྒྱུ་འདུག་གམ། བཅོམ་ལྡན་འདས་ཀྱིས་དགེ་སློང་གི་ཁྲིམས་ཉིས་བརྒྱ་ལྔ་བཅུ་རྩ་གསུམ་གསུངས་ཏེ་འདི་དང་འདི་བྱ་མི་རུང་ཞེས་གསུངས་པས་སྡུག་བསྔལ་དང་ལེན་གྱི་བཟོད་པ་ཕྲན་བུ་ཡོང་བཞིན་ཡོད་པ་ཙམ་མ་གཏོགས་དེ་མིན་བཅོམ་ལྡན་འདས་ལ་དམིགས་ནས་ཁོང་ཁྲོ་སྐྱེ་རྒྱུ་གང་ཡང་མེད། གསུངས་ཏེ་བཞད། དེར་བརྟེན་བཅོམ་ལྡན་འདས་ལ་དམིགས་ནས་བཟོད་པ་བསྒོམ་རྒྱུ་གང་ཡང་མེད།

དེ་བཞིན་དུ་ཀླུ་སྒྲུབ་ཡབ་སྲས་ལ་དམིགས་ནས་ཀྱང་བཟོད་པ་བསྒོམ་རྒྱུ་གང་ཡང་མེད། བཟོད་པ་བསྒོམ་ཡུལ་ངོ་མ་དེ་རང་ལ་ཁ་གཏོང་བ་སོགས་འདོད་དོན་སྒྲུབ་པ་ལ་བར་དུ་གཅོད་ཅིང་གནོད་པ་སྐྱེལ་མཁན་གྱི་རིགས་རྣམས་ཡིན། ཁོང་ཁྲོ་སྐྱེ་སའི་ཡུལ་དེ་དག་ལ་དམིགས་ནས་བཟོད་པ་སྒོམ་པའི་གོ་སྐབས་བྱུང་བ་ཡིན་པས་དེ་དག་དགེ་བའི་བཤེས་གཉེན་དུ་བལྟ་དགོས་པར་གསུངས་པ་ངོ་མཚར་ཆེན་པོ་ཡིན། དེར་བརྟེན་ཁྱེད་ཚོས་སྤྱོད་འཇུག་གི་བཟོད་པའི་ལེའུ་དང་བསམ་གཏན་གྱི་ལེའུ་གཉིས་དུས་དུས་སུ་བལྟ་ཐུབ་ན་ལེགས་པོ་ཡོད། བཟོད་པའི་ཉམས་ལེན་བྱ་རྒྱུ་དང་རང་གཅེས་འཛིན་དང་གཞན་གཅེས་འཛིན་གྱི་སྐྱོན་དང་ཡོན་ཏན་སྐོར་བསམ་བློ་གཏོང་རྒྱུ་དེ་ནང་པ་གཅིག་པུ་མིན་པར་ཡེ་ཤུ་དང་ཁ་ཆེ། ཧིན་དཱུ་སོགས་ཀྱི་ཉམས་ལེན་པ་རྣམས་ལ་ཡང་དགོས་ཤིང་། ཆོས་དད་མེད་པའི་མི་རྣམས་ལ་ཡང་དགོས་མཁོ་ཡོད། འདི་དག་སྤྱི་པའི་ཉམས་ལེན་ལྟ་བུ་ཞིག་རེད།

ཆོས་དད་མེད་པའི་མི་རྣམས་ལ་མཚོན་ན། ཁོང་ཁྲོ་ཅན་རྣམས་ཀྱིས་བཟོད་པའི་ལེའུ་བལྟ་རྒྱུ་དང་། རང་གཅེས་འཛིན་གྱི་བསམ་བློ་ཧ་ཅང་ཤུགས་དྲག་པོས་རྒྱུན་དུ་རང་དོན་འབའ་ཞིག་སྒྲུབ་པའི་འབད་བརྩོན་བྱས་ཏེ། མི་གཞན་གྱིས་ཀྱང་། མི་འདི་རང་དོན་ཁོག་བཅུག་ཧ་ཅང་ཆེན་པོ་ཡོད་ཅེས་ཚང་མས་ཐག་རིང་པོ་བྱས་ཏེ་བསྡད་དགོས་པ་དང་། མཐར་རང་ཉིད་གྲོགས་མེད་གཅིག་པུར་ལྷག་རྒྱུའི་གནས་ཚུལ་ཡོང་བཞིན་ཡོད་པ་དེ་དག་གིས་དེ་འདྲ་མི་ཡོང་བའི་ཆེད་དུ་བསམ་གཏན་གྱི་ལེའུའི་དོན་ལ་བསམ་བློ་ཅུང་ཟད་གཏོང་ཐུབ་ན་ཕན་ཐོགས་ཡོད།

སྡོམ་གྱི་ཚུལ་དུ། རང་ཉིད་གཅེས་འཛིན་རྒུད་པ་ཀུན་གྱི་སྒོ། །མ་རྣམས་གཅེས་འཛིན་ཡོན་ཏན་ཀུན་གྱི་གཞི། །དེ་ཕྱིར་བདག་གཞན་བརྗེ་བའི་རྣལ་འབྱོར་ལ། །ཉམས་ལེན་སྙིང་པོར་བྱེད་པར་བྱིན་གྱིས་རློབས། །ཞེས་གསུངས། ཁྲི་བྱང་རིན་པོ་ཆེས་གཞུང་འདི་མེ་བཏང་བའི་མཇུག་ཏུ་ཚ་མེ་རྒྱག་སྲོལ་ཡོད་པ་དེའི་ཚོད་ལྟ་བུ་དེ་ཡིན་ཞེས་གསུང་གི་ཡོད།

གཏོང་ལེན་གྱི་དམིགས་པ་སྐྱོང་ཚུལ།

དེ་ནས་བདག་གཞན་བརྗེ་བའི་དམིགས་པ་བསྐྱང་བའི་ཕྱིར། དེས་ན་རྗེ་བཙུན་བླ་མ་ཐུགས་རྗེ་ཅན། །མ་གྱུར་འགྲོ་བའི་སྡིག་སྒྲིབ་སྡུག་བསྔལ་ཀུན། །མ་ལུས་ད་ལྟ་བདག་ལ་སྨིན་པ་དང་། །བདག་གི་བདེ་དགེ་གཞན་ལ་བཏང་བ་ཡིས། །འགྲོ་ཀུན་བདེ་དང་ལྡན་པར་བྱིན་གྱིས་རློབས། །ཞེས་གསུངས། གཞན་གྱི་སྡུག་བསྔལ་རང་གིས་ཚུར་ལེན་པ་དང་། རང་གི་བདེ་བ་གཞན་ལ་ཕར་སྦྱིན་པར་སྟོན་པའི་ཚིག་འདི་ཧ་ཅང་ནུས་པ་ཆེན་པོ་ཡོད་པར་བརྟེན། དྲུང་པ་རྒྱལ་ཚབ་སོགས་ཀྱིས་ཚིག་འདི་ནུས་པ་ཧ་ཅང་ཆེན་པོ་འདུག་པས་འདིའི་འགོ་དེར་གསོལ་འདེབས་ཤིག་གསུང་ཐུབ་ན་ལེགས་པོ་འོང་བར་འདུག་ཅེས་ཞུས་པར་པཎ་ཆེན་བློ་བཟང་ཆོས་རྒྱན་གྱིས། དེས་ན་རྗེ་བཙུན་བླ་མ་ཐུགས་རྗེ་ཅན། །ཞེས་པའི་ཚིག་དེ་གསུངས་པས་གཞུང་འདིར་རྐང་པ་ལྔ་བྱུང་བ་ཡིན། འདིས་གཏོང་ལེན་གྱི་དམིགས་པ་བྱེད་ཚུལ་བསྟན།

གཏོང་ལེན་གཉིས་པོ་སྤེལ་མར་སྦྱང་། །ལེན་པའི་གོ་རིམ་རང་ནས་བརྩམ། །དེ་ཉིད་རླུང་ལ་བསྐྱོན་པར་བྱ། །ཞེས་གསུངས་པ་ལྟར། ཐོག་མར་གཞན་གྱི་སྡུག་བསྔལ་བསམ་པ་སྟེ། སེམས་ཅན་དེ་དག་གིས་རང་དོན་རང་གཅེས་ཀྱི་ཚུལ་དུ་རང་གི་སྡུག་བསྔལ་སེལ་མི་ཐུབ་པར་སྡུག་བསྔལ་གྱི་རྒྱུ་དང་དུ་བླངས་ཏེ་འགྲོ་བཞིན་འདུག །ངས་དེ་དག་གི་རྒྱུད་ཀྱི་ཆགས་སྡང་རྨོངས་གསུམ་གྱིས་མཚོན་སྡུག་བསྔལ་གྱི་རྒྱུ་ལས་འབྲས་སྙོག་པ་སོགས་ཚུར་དང་དུ་བླང་རྒྱུ་ཡིན་སྙམ་པའི་སེམས་ཤུགས་བསྐྱེད་དགོས་པ་ཡིན། དངོས་ཡོད་ལ་དེ་ལྟར་དང་དུ་ལེན་ཐུབ་པ་མེད་ཀྱང་རང་གཅེས་འཛིན་སྤོང་བ་ལ་དེས་ཧ་ཅང་ཕན་གྱི་ཡོད།

དེ་ནས། བདག་གི་བདེ་དགེ་གཞན་ལ་བཏང་བ་ཡིས། །ཞེས་གསུངས་པ་ལྟར་བདེ་བས་ཕོངས་པའི་སེམས་ཅན་དེ་དག་གིས་རང་ངོས་ནས་བདེ་བའི་རྒྱུ་སྒྲུབ་མི་ཤེས་པར་འདུག་པས་རང་གིས་སྒོ་གསུམ་གྱི་དགེ་བ་གང་བྱས་ཐམས་ཅད་དེ་དག་ལ་ཕན་པའི་རྒྱུར་འགྱུར་བར་ཤོག་སྙམ་དུ་བསམ་པ་ཐག་པ་ནས་གཏོང་བ་ཡིན། མགོན་པོ་ཀླུ་སྒྲུབ་ཀྱི་རིན་ཆེན་ཕྲེང་བའི་ནང་། བདག་ལ་དེ་དག་སྡིག་སྨིན་ཅིང་། །བདག་དགེ་མ་ལུས་དེར་སྨིན་ཤོག །ཅེས་གསུངས་པ་དང་མཚུངས་པ་ཡིན། དེ་ཡང་ལན་གཅིག་ཙམ་མིན་པར། ཇི་སྲིད་སེམས་ཅན་འགའ་ཞིག་ཀྱང་། །གང་དུ་མ་གྲོལ་དེ་སྲིད་དུ། །དེ་ཕྱིར་བླ་ན་མེད་པ་ཡི། །བྱང་ཆུབ་ཐོབ་ཀྱང་གནས་གྱུར་ཅིག །ཅེས་གསུངས་པ་ལྟར་གྱི་བསམ་བློ་གཏོང་ཐུབ་པ་ཞིག་བྱུང་ན་སྐད་ཅིག་རེ་རེ་ལ་ཡང་ཚོགས་དཔག་ཏུ་མེད་པ་རྫོགས་ཐུབ་ཅིང་། སྡིག་པ་འདག་པའི་ཆེད་ལྟུང་བཤགས་དང་སྦྲགས་ཕྱག་འབུམ་ཐེར་བསགས་པ་ཧ་ཅང་ལེགས་ཀྱང་བྱང་ཆུབ་ཀྱི་སེམས་བསམ་པ་རྣམ་པར་དག་པའི་སྒོ་ནས་བསྒོམས་ཏེ་གཏོང་ལེན་གྱི་དམིགས་པ་བྱེད་ཐུབ་པ་ཞིག་བྱུང་ན་དེ་ཕལ་ཆེར་ནུས་པ་ཆེ་བ་ཡོད།

དེ་ཡང་། སྤྱོད་འཇུག་ལས། འགྲོ་བའི་དབུལ་བ་སེལ་བ་ཡི། །མི་ཟད་གཏེར་ཡང་འདི་ཡིན་ནོ། །འགྲོ་བའི་ནད་རབ་ཞི་བྱེད་པའི། །སྨན་གྱི་མཆོག་ཀྱང་འདི་ཡིན་ནོ། །སྲིད་ལམ་འཁྱམ་ཞིང་དུབ་པ་ཡི། །འགྲོ་བའི་ངལ་བསོའི་ལྗོན་ཤིང་ཡིན། །འགྲོ་བ་ཐམས་ཅད་ངན་འགྲོ་ལས། །སྒྲོལ་བར་བྱེད་པའི་སྤྱི་སྟེགས་ཡིན། །འགྲོ་བའི་ཉོན་མོངས་གདུང་སེལ་བའི། །སེམས་ཀྱི་ཟླ་བ་ཤར་བ་ཡིན། །འགྲོ་བའི་མི་ཤེས་རབ་རིབ་དག །དཔྱིས་འབྱིན་ཉི་མ་ཆེན་པོ་ཡིན། །དམ་ཆོས་འོ་མ་བསྲུབས་པ་ལས། །མར་གྱི་ཉིང་ཁུ་ཕྱུང་བ་ཡིན། །ཞེས་བྱང་ཆུབ་ཀྱི་སེམས་ཀྱི་ཕན་ཡོན་གསུངས་པའི་མཇུག་དེར་གསུངས་པ་ལྟར་སྲུང་འཁོར་སྒོམ་པའི་མཆོག་ཀྱང་དེ་ཡིན།

རང་ལ་གནོད་པར་བྱེད་པོ་གདོན་དང་བགེགས་ལ་སོགས་པ་ཡོད་སྙམ་དུ་སྲུང་འཁོར་སྒོམ་པ་རང་གཅེས་འཛིན་གྱི་དབང་དུ་འགྲོ་བཞིན་ཡོད། ལུས་ལོངས་སྤྱོད་དགེ་རྩ་དང་བཅས་པ་སེམས་ཅན་ཐམས་ཅད་ཀྱི་དོན་དུ་བཏང་བ་ཡིན་སྙམ་དུ་བསམས་ན་སྲུང་འཁོར་བསྒོམ་དགོས་དོན་མེད། ཚང་མ་གཉེན་དུ་གྱུར་པ་ཤ་སྟག་ཡིན། བདག་གིས་དེ་རིང་སྐྱོབ་པ་ཐམས་ཅད་ཀྱི། །སྤྱན་སྔར་འགྲོ་བ་བདེ་གཤེགས་ཉིད་དང་ནི། །བར་དུ་བདེ་ལ་མགྲོན་དུ་བོས་ཟིན་གྱིས། །ལྷ་དང་ལྷ་མིན་ལ་སོགས་དགའ་བར་གྱིས། །ཞེས་གསུངས་པ་ལྟར་སེམས་ཅན་ཐམས་ཅད་གཉེན་དུ་མཐོང་བ་ཞིག་བྱུང་ན། འདིས་ང་ལ་གནོད་པར་འགྱུར། འདིས་ང་ལ་སེམས་གནག་བྱ་བར་འགྱུར་སྙམ་དུ་དྲན་རྒྱུའི་གཞི་མེད། ཁྱད་པར་ཧ་ཅང་ཆེན་པོ་ཡོད།

ཇི་སྲིད་རང་གཅེས་འཛིན་རང་རྒྱུད་ལ་གནས་པ་དེ་སྲིད་དུ་གནོད་བྱེད་ཡོང་ཞིང་དེ་ལ་བརྟེན་ནས་སྲུང་འཁོར་ཡང་བསྒོམ་དགོས་ཀྱི་ཡོད། སྟོང་ཉིད་ཀྱི་ལྟ་བ་བློར་འཆར་རྒྱུ་མེད་ཀྱང་ཤེས་རབ་སྙིང་པོ་བཏོན་པའི་མཇུག་དེར་དགྲ་བགེགས་བར་ཆད་མི་མཐུན་པའི་ཕྱོགས་ཐམས་ཅད་ཕྱིར་བཟློག་པར་གྱུར་ཅིག །མེད་པར་གྱུར་ཅིག །ཞི་བར་གྱུར་ཅིག །ཅེས་བརྗོད་པ་རང་གཅེས་འཛིན་ལ་ཞབས་འདེགས་སྒྲུབ་པར་འགྲོ་བཞིན་ཡོད། དགོས་པ་གང་ཡང་མེད། བདེན་འཛིན་དང་གཅེས་འཛིན་ལ་བསམས་ཏེ་བཟློག་པར་གྱུར་ཅིག །ཞི་བར་གྱུར་ཅིག །ཅེས་བརྗོད་ན་ལེགས་པོ་ཡོད། རང་རྒྱུད་ཀྱི་རང་གཅེས་འཛིན་དང་བདེན་འཛིན་གཉིས་པོ་སྙིང་གི་དཀྱིལ་དེར་རྒྱལ་པོའི་ཚུལ་དུ་གནས་མུར་ཕྱི་རོལ་གྱི་དགྲ་རྣམས་བཟློག་པར་གྱུར་ཅིག །ཞི་བར་གྱུར་ཅིག །མེད་པར་གྱུར་ཅིག་ཅེས་བརྗོད་པར་ཕན་ཐོགས་མེད།

འཇིག་རྟེན་ལས་འདས་པའི་སྲུང་མ་བྱང་ཆུབ་སེམས་དཔའ་རྣམས་ལ་མཚོན་ན། ངའི་གནོད་བྱེད་ཞིང་བཅུ་ཚང་བའི་དགྲ་བོ་དེ་མགྱོགས་མྱུར་བསྒྲལ་དུ་གསོལ་ཞེས་ཞུ་སྐབས་དེ་དག་གིས་གང་ཞིག་དགོངས་ཀྱི་ཡོད་དམ་སྙམ་དུ་དྲན་གྱི་འདུག །འོ་ན་སྔགས་བླ་མེད་ཀྱི་གཞུང་དུ་སྲུང་འཁོར་སྒོམ་པའི་རྣམ་གཞག་གསུངས་མི་འདུག་གམ་ཞེ་ན། དེ་ནི་བསྟན་པ་སྤྱི་བཙན་དང་གང་ཟག་སྒོས་བཙན་གྱི་རྣམ་གཞག་གཉིས་ལས་གང་ཟག་སྒོས་བཙན་གྱི་དབང་དུ་བྱས་ཏེ་གསུངས་པ་ཡིན། དེ་ཡང་ཁམས་དང་མོས་པ་སྣ་ཚོགས་པའི་གང་ཟག་འགའ་ཞིག་ལ་དེ་ལྟར་གསུངས་པས་ཕན་པར་བརྟེན་རྒྱུད་སྡེའི་གཞུང་ནས་ཞི་སོགས་ཀྱི་ལས་སྒྲུབ་པའི་རྣམ་གཞག་གསུངས། མངོན་རྟོགས་རྒྱན་དང་དབུ་མ་འཇུག་པ་ལྟ་བུ་བསྟན་པ་སྤྱི་བཙན་གྱི་དབང་དུ་བྱས་པའི་གཞུང་ཁག་ཏུ་དེ་འདྲའི་རྣམ་གཞག་གསུངས་པ་མེད།

ངོས་ཀྱིས་དྲུག་ཅུ་མ་འདོན་པའི་སྐབས་ལྟ་བུར་ཕྱོགས་སྐྱོང་བཅོ་ལྔ་བསྐྱེད་དེ་གཏོར་མ་སྦྱིན་ནས་ངོས་ལ་བགེགས་དང་བར་ཆད་བསལ་རྒྱུ་གང་ཡང་མེད། ངོས་ཀྱིས་ཁྱེད་ཅག་གིས་མཚོན་པའི་སེམས་ཅན་ཐམས་ཅད་ཀྱི་དོན་དུ་ཕན་བདེ་སྒྲུབ་ཀྱི་ཡོད། ཁྱེད་ཚོས་ཀྱང་ཕྱར་བ་གྲུ་འདེགས་ཀྱི་སྒོ་ནས་གཞན་ཕན་སྒྲུབ་ཤོག་ཨ་ཞེས་འཕྲིན་བཅོལ་དེ་ལྟར་འདོན་གྱི་ཡོད། དེ་ལྟར་འདོན་སྐབས་སྐྱིད་སྣང་འདྲ་ཞིག་ཡོང་གི་འདུག །དེ་ལྟ་མིན་པར་འདི་ཞིང་བཅུ་ཚང་བའི་བསྟན་པའི་དགྲ་བོ་ཡིན་ཞེས་ཕར་བཞག་སྟེ་ཟློག་པ་སྟོང་ཕྲག་བརྒྱབ་ཀྱང་ཕན་ཐོགས་ནི་མི་འདུག །བོད་དུ་ཟིང་འཁྲུག་མ་བྱུང་སྔོན་ཚོགས་ཁྲོ་ཁ་སྦུབ་པ་དང་གཏོར་རྒྱག་རྒྱག་པ་སོགས་འདྲ་མིན་བྱས་ཡོད་ཀྱང་ཕན་ཐོགས་གང་ཡང་བྱུང་མེད། མཇུག་ཏུ་རང་རེ་རྣམས་ལྟག་ཁུང་ལ་ལག་པ་བཀབ་ནས་བྲོས་ཡོང་རྒྱུ་མ་གཏོགས་ལྷས་བསྐྱབས་པ་དང་སྲུང་མས་བསྐྱབས་པ་གང་ཡང་བྱུང་མེད། སྐབས་དེ་དུས་བདག་ཉིད་བདག་གི་མགོན་ངོ་མ་དེ་བྱུང་ཡོད། རང་རེ་བྲོས་ཡོང་མཁན་ཚང་མས་བདག་ཉིད་བདག་གི་མགོན་བྱས་ཏེ་སོ་སོའི་རྐང་པ་ས་ཐོག་ལ་བཙུགས་ནས་ཡོང་བ་མ་གཏོགས་གང་ཡང་བྱུང་མེད། ཁྱེད་ཚོ་ལ་དྭགས་པ་རྣམས་རང་གི་ལུང་པ་དང་མ་བྲལ་བར་སྐྱིད་པོ་བྱས་ཏེ་གནས་ཡོད། གསུངས་ཏེ་བཞད། ངོས་རང་བཤད་རྒྱུ་མང་པོ་ལྟ་བུ་ཞིག་ཆགས་སོང་ཡང་། འདི་རིགས་པའི་རྣམ་གྲངས་མཐའ་ཡས་པའི་སྒོ་ནས་ཞེས་གསུངས་པ་ལྟ་བུ་ཞིག་ཡིན། བསམ་བློ་དེ་ལྟར་གཏོང་སྐབས་ཧ་ཅང་ཕན་གྱི་འདུག །

སྐད་ཆ་འདིར་སྙིང་པོ་དེ་ཙམ་མི་འདུག་ཀྱང་ཞོར་འཕྲོས་ལ་ཞུས་ན། བོད་ཀྱི་སྲིད་པ་ཆགས་པའི་ལྷ་རྗེའི་མགུར་ལྷ་བཅུ་གསུམ་གྱི་གྲས་དཔེར་ན། རྨ་ཆེན་སྤོམ་ར་དང་གཉན་ཆེན་ཐང་ལྷ་ཞུགས་མཁན་དེ་འདྲ་ཡོད། ལྷ་དེ་དག་བོད་ཀྱི་ས་སྐྱེས་རྡོ་སྐྱེས་ཀྱི་ལྷ་ཡིན་པས་ངོས་ཀྱིས་ཐུག་འཕྲད་སྐབས་བོད་དོན་གྱི་ཆེད་དུ་རང་རེ་ལྷ་མི་ཚང་མས་ཁུར་མཉམ་ལེན་བྱ་དགོས་པ་རེད་ཅེས་རྗོད་ཀྱི་ཡོད། སྐབས་ཤིག་ལྷ་པ་ཞིག་ལ་ལོ་མང་རིང་ལྕགས་ཀྱི་ཞྭ་མོ་གྱོན་པའི་མི་ཞིག་ཡང་ཡང་རྨིས་འདུག་ཅིང་། མི་དེས་༸རྒྱལ་བ་རིན་པོ་ཆེར་བཟོ་ལྟ་བཟོ་དགོས་ཀྱི་ཡོད་ཅེས་རྗོད་ཀྱི་འདུག་ཟེར། བར་སྐབས་ཤིག་ནས་མི་དེས་ད་ལྟ་ང་༸རྒྱལ་བ་རིན་པོ་ཆེ་དང་གྲོགས་པོར་གྱུར་སོང་ཞེས་རྗོད་ཀྱི་འདུག་ཟེར། སྐབས་དེར་ངོས་ཀྱིས་བསམ་བློའི་ནང་བདག་གཞན་མཉམ་བརྗེའི་བློ་སྦྱོང་གི་ཐོག་ནས། ལྷ་དང་ལྷ་མིན་ལ་སོགས་དགའ་བར་གྱིས། །ཞེས་པ་ཁ་ཞེ་གཉིས་མེད་ཀྱིས་བསམ་བློ་བཏང་སྟེ་སྲིད་པ་གསུམ་གཉེན་ལ་ལྟ་བ་དེས་ནུས་པ་ཞིག་འཐོན་གྱི་ཡོད་པ་འདྲ་སྙམ་དུ་དྲན་བྱུང་།

དེང་སང་རྗེས་གནང་དང་དབང་བྱེད་པའི་སྐབས་བགེགས་གཏོར་འདོན་འདོད་ཡོང་གི་མི་འདུག །བགེགས་ཡིན་ཞེས་ཡུངས་དཀར་འདྲ་ཞིག་གཏོར་གྱི་ཡོད། ཡུངས་དཀར་དེ་ཡང་དངོས་སུ་མཆོད་གཡོག་གི་རྒྱབ་ལ་གཏོར་བ་མ་གཏོགས་གདོན་ངོ་མ་ནི་གང་དུ་ཡོད་མེད་ཤེས་ཀྱང་ཤེས་ཀྱི་མི་འདུག །གསུངས་ཏེ་བཞད། དེར་སྙིང་པོ་དེ་ཙམ་མི་འདུག །དེ་ལས་བྱང་ཆུབ་ཀྱི་སེམས་བསྒོམས་ཏེ་གལ་ཏེ་གདོན་བགེགས་འདྲ་ཡོད་ཀྱང་། བྱང་ཆུབ་མཆོག་གི་སེམས་ནི་བསྐྱེད་བགྱིས་ནས། །སེམས་ཅན་ཐམས་ཅད་བདག་གིས་མགྲོན་དུ་གཉེར། །ཞེས་གསུངས་པ་ཁ་ཞེ་གཉིས་མེད་ཀྱིས་བསམ་བློ་བཏང་སྟེ་དེ་དག་མགྲོན་དུ་ལྟ་བཞིན་ཡོད། ངོས་ཀྱིས་གང་བྱེད་བཞིན་པ་དེ་དག་གིས་གཞན་ལ་ཕན་གྱི་ཡོད་ཅིང་གདོན་བགེགས་དེ་དག་ལ་ཡང་ཕན་གྱི་ཡོད། གདོན་བགེགས་དེ་དག་ཀྱང་སྡུག་བསྔལ་མི་འདོད་པ་དང་བདེ་བ་འདོད་པ་ཡིན་པས་ཁོང་ཚོར་ཕན་པ་སྒྲུབ་མཁན་ཞིག་བྱུང་ན་དེ་ལེགས་པ་ཡིན། ཉོན་མོངས་པའི་གཞན་དབང་དུ་སོང་སྟེ་བྱ་སྤྱོད་ཅུང་ཟད་མི་ལེགས་པ་བྱས་པ་རྒྱུ་མཚན་དུ་བཟུང་སྟེ། འདི་བགེགས་ཡིན། འདི་གདོན་ཡིན་ཞེས་བསྐྲད་རྒྱུ་གང་ཡང་མེད། དེ་ལས་སྤྱོད་འཇུག་ལས། བདག་གིས་དེ་རིང་སྐྱོབ་པ་ཐམས་ཅད་ཀྱི། །སྤྱན་སྔར་འགྲོ་བ་བདེ་གཤེགས་ཉིད་དང་ནི། །བར་དུ་བདེ་ལ་མགྲོན་དུ་བོས་ཟིན་གྱིས། །ལྷ་དང་ལྷ་མིན་ལ་སོགས་དགའ་བར་གྱིས། །ཞེས་གསུངས་པ་ལྟར་གཉེན་དུ་བལྟས་ན་ལེགས་པ་ཡིན།

སྲིད་ལམ་འཁྱམ་ཞིང་དུབ་པ་ཡི། །འགྲོ་བའི་ངལ་བསོའི་ལྗོན་ཤིང་ཡིན། །ཞེས་གསུངས་པ་ལྟར་ད་ལྟ་ལས་དང་ཉོན་མོངས་པའི་གཞན་དབང་དུ་སོང་ནས་ཉེ་བར་ལེན་པའི་ཕུང་པོའི་ཁུར་དང་བཅས་ཏེ་སྡུག་བསྔལ་གྱིས་མནར་ནས་ཡོད་ཀྱང་། སེམས་ནང་དགྲ་བཅོམ་པ་བྱ་བ་བྱས་པ་ལྟ་བུའི་ཚོར་སྣང་ཞིག་ཡོང་བ་ཡིན། སྡུག་བསྔལ་བྱུང་སྐབས་སྐད་ལོག་བརྒྱབ་ནས་མི་སྡོད་པར་གཏོང་ལེན་ལ་སོགས་པའི་བློ་སྦྱོང་གི་ཉམས་ལེན་བྱ་ཐུབ་པ་བྱུང་ན་རྐྱེན་ངན་བྱང་ཆུབ་ལམ་དུ་བསྒྱུར་ཞེས་པ་དེ་བྱུང་བ་ཡིན། འདིས་བདག་གཞན་མཉམ་བརྗེའི་བློ་སྦྱོང་གི་སྐོར་དེ་ཟིན་པ་ཡིན།

ན་ནིང་ནས་རིན་པོ་ཆེས་སེམས་བསྐྱེད་བཀའ་རྒྱ་མ་དེ་འདོན་རོགས་ཞེས་གསུངས་པ་རེད། ངོས་ལ་ཞུ་རྒྱུ་དེ་ཙམ་མི་འདུག་ཀྱང་ཉིན་རེ་བཞིན་བླ་མཆོད་འདོན་པ་དང་བྱང་ཆུབ་ཀྱི་སེམས་སྒོམ་པའི་སྐབས་འདི་དག་གི་སྐོར་བསམ་བློ་གཏོང་གི་ཡོད། ཤེས་སོང་ངམ། སེམས་བསྐྱེད་བཀའ་རྒྱ་མའི་ཁྲིད་རྒྱུན་དེ་ཁྲི་བྱང་རིན་པོ་ཆེའི་སྐུ་མདུན་ནས་བླ་མ་མཆོད་པའི་བཀའ་ཁྲིད་ཞུ་སྐབས་ཐོབ་པ་ཡིན། སྐབས་དེར་ཉིན་རེ་བཞིན་བསམ་བློ་གཏོང་དགོས་པར་གསུང་གི་འདུག །དམིགས་རྣམ་སྐྱོང་སྟངས་ཀྱི་སྐོར་ནི་འདིའི་ནང་ཧ་ཅང་ཞིབ་ཚགས་པོ་འདུག་པས་ཁྱེད་ཚོས་ཕྱག་དཔེ་འདིར་གཟིགས་ན་འཐུས་པ་ཡིན།

ལམ་རིམ་ཆེན་མོའི་ནང་ངོས་ཀྱིས་སེམས་བསྐྱེད་བཀའ་རྒྱ་མའི་སྐོར་བརྗེད་ཐོ་བྲིས་པ་ཞིག་ཡོད། སེམས་ཅན་ཐམས་ཅད་ཀྱིས་གཉེན་བྱེད་ཚུལ། དངོས་དང་བརྒྱུད་པས་ཕན་འདོགས་པ་མང་ལུགས། རང་མི་རྟག་ཅིང་གཞན་ཡང་མི་རྟག་པ། རང་སྡུག་བསྔལ་ཞིང་གཞན་ཡང་སྡུག་བསྔལ་བ་ཡིན་པས་ཆགས་སྡང་དང་ཉེ་རིང་མེད་པའི་བློ་སྦྱོང་ཚུལ། གཞན་ངོ་ལ་ལྟོས་ནས་བདེ་སྡུག་འདོད་པ་དང་མི་འདོད་པ་མཉམ་པ། བདེ་བས་ཕོངས་ཚུལ་སྤྲང་པོ་བཅུ་ལྟ་བུ། སྡུག་བསྔལ་གྱིས་མནར་ཚུལ་ནད་པ་བཅུ་ལྟ་བུ། སངས་རྒྱས་ཀྱིས་ཉོན་མོངས་པ་དགྲར་གཟིགས་ཀྱི་སེམས་ཅན་དགྲར་མི་གཟིགས་པའི་ཚུལ། དགྲ་གཉེན་རྟག་བརྟན་དུ་མ་གྲུབ་པ། དགྲ་གཉེན་ལྟོས་ནས་འཇོག་པའི་ཚུལ་ཏེ་དེ་དག་གི་ཐོག་ནས་བློ་སྦྱོང་ཚུལ་གསུངས། དགྲ་གཉེན་ལྟོས་ནས་བཞག་པ་ཡིན་ཀྱང་དེ་ཐ་སྙད་དུ་ཕན་གནོད་མེད་པའི་དོན་མིན། འོན་ཀྱང་འདི་ཕན་པའི་རང་བཞིན་ཡིན་ཞེས་ཆགས་པ་དང་འདི་གནོད་པའི་རང་བཞིན་ཡིན་ཞེས་སྡང་བར་བྱེད་པ་སྟེ་ཕན་གནོད་ཀྱི་དབྱེ་བ་འབྱེད་ལུགས་འདི་བདེན་འཛིན་དང་འབྲེལ་ནས་བྱུང་བ་ཞིག་ཡིན། དེས་ན་དོན་དམ་པའི་དབང་དུ་བྱས་ན་དགྲ་གཉེན་འཇོག་པར་མི་ནུས་པས་དེའི་སྟེང་ནས་སེམས་སྙོམས་པར་སྒྲུབ་པ་ཡིན།

སྒོམ་རིམ་བར་པ་དེ་གཞུང་ཧ་ཅང་འདུས་ཆེན་པོ་ཞིག་ཡིན། དེའི་ཞུ་བ་པོ་ཡང་ཆོས་རྒྱལ་ཁྲི་སྲོང་ལྡེའུ་བཙན་ཡིན་ཞིང་། མཛད་པ་པོ་ཡང་སློབ་དཔོན་ཀ་མ་ལ་ཤཱི་ལ་ཡིན། མཛད་པའི་གནས་སྐབས་ནི་བོད་དུ་རྣམ་རྟོག་བཀག་ཙམ་གྱི་ཅི་ཡང་ཡིད་ལ་མི་བྱེད་པའི་མི་རྟོག་པ་སྒོམ་པ་ཁོ་ནའི་ལམ་ནས་སངས་རྒྱས་ཀྱི་གོ་འཕང་བསྒྲུབ་དགོས་པར་འདོད་པའི་རྒྱ་ཡི་མཁན་པོའི་འདོད་ཚུལ་ཞིག་བྱུང་བ་དེ་འགོག་པའི་དོན་དུ་བརྩམས་པ་ཡིན། དེང་སང་ཡང་ངོས་ཀྱི་ངོ་ཤེས་ཉི་འོང་གི་ཆོས་གྲོགས་འགའ་ཞིག་གིས། མི་རྟོག་པ་རྐྱང་པ་སྒོམ་པ་དེ་གཅིག་པུས་སངས་རྒྱས་ཀྱི་གོ་འཕང་འཐོབ་པར་ནུས་པ་མིན་ནམ། དཔྱད་སྒོམ་གྱིས་དཔྱད་པ་བྱེད་པར་དགོས་པ་ལྷག་པོ་གང་ཡོད། ཅེས་འདྲི་མཁན་ཡོང་གི་འདུག །ངོས་ཀྱིས་དེ་ལྟར་འགྲིག་གི་མེད་ཅེས་རྗོད་ཀྱི་ཡོད། སེམས་རྩེ་གཅིག་པའི་མི་རྟོག་པ་སྒོམ་པ་སེམས་ཀྱི་ནུས་པ་གཅིག་ཏུ་བསྒྲིལ་ནས་རྣམ་གཡེང་ལ་སོགས་པའི་འཕྲོ་རྒོད་རྣམས་བསལ་ཏེ་དཔྱད་པ་བྱེད་པའི་ནུས་པ་ཇེ་ཆེར་གཏོང་ཐབས་ཡིན་པས་གལ་ཆེན་པོ་ཡིན་ཡང་། གཙོ་བོ་ཆོས་རབ་ཏུ་རྣམ་འབྱེད་ཀྱི་ཤེས་རབ་ཀྱི་སྒོ་ནས་སེམས་རྒྱུད་འདུལ་ཐབས་བྱ་དགོས་པ་རེད་ཅེས་རྒྱུན་དུ་རྗོད་ཀྱི་ཡོད།

གོང་དུ་བཤད་པ་ལྟར་ཆོས་རྒྱལ་ཞལ་བཞུགས་པའི་དུས་སྐབས་སུ་ཡང་སློབ་དཔོན་ཀ་མ་ལ་ཤཱི་ལས་དཔྱད་སྒོམ་བྱས་ཏེ་སེམས་ཀྱི་སྐྱོན་བསལ་དགོས་པ་ལས་མི་རྟོག་པ་སྒོམ་པ་ཙམ་གྱིས་མི་འགྲིག་པར་གསུངས། མི་རྟོག་པ་སྒོམ་པའི་སྐབས་སུ་ཡང་བྱིང་རྒོད་ཕྲ་རགས་ལ་སོགས་པ་རྣམས་ངོས་འཛིན་བྱེད་དགོས་པར་གསུངས་ཡོད་པ་སྟེ་མདོར་ན། སྒོམ་རིམ་གྱི་གཞུང་དེ་ཧ་ཅང་ཕན་ཐོགས་ཆེན་པོ་ཡོད། གཞུང་འདིའི་བཤད་ལུང་གི་རྒྱུན་དཀོན་པོ་ཡིན་སྟབས། ས་སྐྱའི་མཁན་པོ་སངས་རྒྱས་བསྟན་འཛིན་དང་དེའི་སྐོར་སྤྱིར་སྟངས་འཕྲོས་མོལ་ཞིག་བྱུང་བར། ཁོང་གིས་སྒོམ་རིམ་ཐོག་མཐའ་བར་གསུམ་གྱི་བཤད་ལུང་གསན་ཡོད་པར་གསུངས་པས་དེ་མ་ཐག་ངོས་ཀྱིས་བཤད་ལུང་དེ་ཞུ་རྒྱུ་ཡིན་ཞེས་ཞུས་པ་ཡིན།

འཇམ་དཔལ་མཚན་བརྗོད་ཀྱི་ལུང་ཞིག་འདོན་ཐུབ་ན་སྙམ་སྟེ་ཁ་སེང་ཁྲི་རིན་པོ་ཆེ་དང་བཀའ་མོལ་བྱུང་། འཇམ་དཔལ་མཚན་བརྗོད་ཀྱི་བཤད་ལུང་དཀོན་པོ་རེད། ༸རྒྱལ་དབང་དགེ་འདུན་རྒྱ་མཚོས་འཇམ་དཔལ་མཚན་བརྗོད་ཀྱི་འགྲེལ་ཆེན་ཞིག་མཛད་ཡོད་ཀྱང་འགྲེལ་ཆེན་དེའི་བཤད་ལུང་གི་རྒྱུན་དགེ་ལྡན་པའི་ནང་ཕལ་ཆེར་མེད་པ་འདྲ། མདོ་སྨད་ཀྱི་ཁུལ་དུ་གཅིག་བྱས་ན་ཡོད་ཤས་ཆེ་ཡང་དབུས་གཙང་གི་ཁུལ་དུ་མི་འདུག །ཐམས་ཅད་མཁྱེན་པ་དགེ་འདུན་རྒྱ་མཚོའི་འགྲེལ་ཆེན་གྱི་བཤད་ལུང་དེ་དིལ་མགོ་མཁྱེན་བརྩེ་རིན་པོ་ཆེས་མཁྱེན་བརྩེ་ཆོས་ཀྱི་བློ་གྲོས་ཀྱི་སྐུ་མདུན་ནས་གསན་འདུག །མཁྱེན་བརྩེ་ཆོས་ཀྱི་བློ་གྲོས་ཀྱིས་གང་གི་དྲུང་ནས་གསན་མིན་ནི་མི་ཤེས། ངོས་ཀྱིས་དིལ་མགོ་མཁྱེན་བརྩེ་རིན་པོ་ཆེའི་སྐུ་མདུན་ནས་ཞུས་པ་ཡིན།

བཤད་ལུང་འདི་དཀོན་པོ་ཡིན་པའི་རྒྱུ་མཚན་གཅིག་ནི། མཁན་རིན་པོ་ཆེ་ཀུན་དགའ་དབང་ཕྱུག་གི་དྲུང་ནས་ངོས་ཀྱིས་གསུང་ཆོས་མང་པོ་ཞུས་ཡོད། ཁོང་གིས་བཤད་ལུང་གི་རྒྱུན་མང་པོ་གསན་ཡོད་ཅིང་ཉིན་གཅིག་བཀའ་མོལ་བྱུང་བའི་སྐབས་ཤིག །རིན་པོ་ཆེས་འཇམ་དཔལ་མཚན་བརྗོད་ཀྱི་བཤད་ལུང་གསན་ཡོད་དམ། ཞེས་བཀའ་འདྲི་ཞུས་པར། ཁོང་གིས་སྐུ་མདུན་ནས་རྡོ་རྗེ་གདན་དུ་དུས་འཁོར་དབང་ཆེན་གནང་སྐབས་འཇམ་དཔལ་མཚན་བརྗོད་ཀྱི་བཤད་ལུང་གི་གོ་ཆོད་པ་ཡིན་ཞེས་བསྡུས་བསྡུས་ཤིག་གསུངས་པ་དེ་མ་གཏོགས་ཐོབ་མ་མྱོང་ཞེས་གསུང་གི་འདུག །མཁན་རིན་པོ་ཆེ་ཀུན་དགའ་དབང་ཕྱུག་ལྟ་བུར་མཚོན་ན། གསན་རྒྱ་ཤིན་ཏུ་ཆེན་པོ་ཡིན་ཡང་ཁོང་ལ་འཇམ་དཔལ་མཚན་བརྗོད་ཀྱི་བཤད་ལུང་གི་རྒྱུན་བཞུགས་མི་འདུག །དེས་ན་གཞུང་འདིའི་བཤད་ལུང་གི་རྒྱུན་དཀོན་པོ་ཡིན་སྟབས་དེ་རིང་འདིར་བླ་མ་དགེ་བཤེས་མང་པོ་ཞིག་ཕེབས་ཡོད་པ་དང་། རྒྱུན་དུ་འཇམ་དཔལ་མཚན་བརྗོད་འདོན་གྱི་ཡོད་ཅིང་། སྒྱུ་འཕྲུལ་དྲ་བའི་རྒྱུད་ཀྱི་ལེའུ་གལ་ཆེ་བ་ཞིག་ཡིན་པ་བཅས་འདིར་བཤད་ལུང་འདོན་རྒྱུ་ཡིན། གསུངས་ཏེ་ལུང་རྒྱུན་དབུ་བཙུགས།

འདིས་འཇམ་དཔལ་མཚན་བརྗོད་ཀྱི་བཤད་ལུང་གི་གོ་ཆོད་པ་དང་དེ་རིང་གི་ཆོས་འབྲེལ་ཟིན་པ་ཡིན། སང་ཉིན་ཚེ་དབང་དང་དེའི་རྗེས་སུ་བརྟན་བཞུགས་བྱ་རྒྱུ་ཡིན། དགེ་བ་འདི་ཡིས་སྐྱེ་བོ་ཀུན། །ཞེས་སོགས་དང་། འཇམ་དཔལ་དཔའ་བོས་ཇི་ལྟར་མཁྱེན་པ་དང་། །ཞེས་སོགས། དེར་ནི་རིང་འབད་མ་དང་། བདེན་ཚིག་སྨོན་ལམ་བཅས་གསུངས་ཏེ་གསུང་ཆོས་མཇུག་གྲུབ་པར་མཛད།

ཐེ་ཝན་ཆོས་ཞུ་བར་སྩལ་བའི་ལམ་གཙོའི་སྔོན་འགྲོའི་བཤད་པ།

ཕྱི་ལོ་ ༢༠༡༨ ཕྱི་ཟླ་ ༡༠ ཚེས་ ༣ ནས་ ༦ བར་ཉིན་གྲངས་བཞིའི་རིང་བཞུགས་སྒར་ཐེག་ཆེན་ཆོས་གླིང་གཙུག་ལག་ཁང་དུ་ཐེ་ཝན་གྱི་ཆོས་ཞུ་བ་གཙོ་བོར་གྱུར་པའི་དད་ལྡན་ཆོས་ཞུ་བ་རྣམས་ལ་དབུ་མ་འཇུག་པ་དང་ལམ་གཙོ་རྣམ་གསུམ་གྱི་བཤད་ལུང་། ཐུགས་རྗེ་ཆེན་པོ་ངན་སོང་ཀུན་སྒྲོལ་གྱི་རྗེས་གནང་བཅས་སྩལ་བ་ལས་ཚེས་ ༦ ཉིན་སྩལ་བའི་ལམ་གཙོའི་བཀའ་ཁྲིད་ཀྱི་སྔོན་འགྲོའི་བཤད་པ།

དེ་རིང་མཇུག་ཏུ་དགེ་བའི་ཚུལ་དུ་སྔགས་ཀྱི་ཆོས་སྐོར་ལས་སྤྱན་རས་གཟིགས་ངན་སོང་ཀུན་སྒྲོལ་གྱི་རྗེས་གནང་ཞིག་བྱས་ན་ལེགས་སྙམ་དུ་དྲན་བྱུང་། ངོས་ཀྱིས་སྤྱན་རས་གཟིགས་ངན་སོང་ཀུན་སྒྲོལ་གྱི་བསྙེན་པ་ཐེངས་མང་བཏང་ཞིང་། འདིའི་སྒོམ་བཟླས་དང་འབྲེལ་ནས་མ་ཎི་འབུམ་དྲུག་ཙམ་བསགས་པ་ཡིན། རྗེས་གནང་གི་ཆོ་ག་མདོར་བསྡུས་ལས་མེད་པས་སྟབས་བདེ་པོ་ཡོད་ཅིང་། ཆོ་གའི་ནང་སེམས་བསྐྱེད་ཀྱི་སྐོར་གསལ་བ་དེ་ཉིད་ཇེ་རྒྱས་སུ་བཏང་སྟེ་སེམས་བསྐྱེད་ཆོ་ག་ཞེས་བཤད་པ་ལྟར་བྱང་སྡོམ་གཟུང་རྒྱུ་དང་། དེའི་སྔོན་དུ་ཁྱིམ་པ་ཕོ་མོ་དགེ་བསྙེན་སྒྲུབ་འདོད་ཡོད་པ་རྣམས་ལ་ཚངས་སྤྱོད་དགེ་བསྙེན་མིན་པར་ཡོངས་རྫོགས་དགེ་བསྙེན་གྱི་སྡོམ་པ་འབོག་རྒྱུ་ཡིན།

དེ་ལ་ཐོག་མར་ལམ་གཙོའི་བཤད་ལུང་མདོར་བསྡུས་ཤིག་བྱེད་པ་ལ། འདས་པའི་ཉིན་གསུམ་གྱི་རིང་ནང་ཆོས་ཀྱི་སྤྱིའི་ངོ་སྤྲོད་ཞུས་ཟིན་ཅིང་། ཁ་སེང་ཞུས་ཟིན་པ་ལྟར་མགོན་པོ་ཀླུ་སྒྲུབ་ཀྱི་དབུ་མ་རིན་ཆེན་ཕྲེང་བའི་ནང་། མངོན་མཐོ་དང་ངེས་ལེགས་སྒྲུབ་པའི་ཚུལ་གཉིས་གསུངས་པ་ཁུངས་སུ་བྱས་ཏེ་དབུ་མ་བཞི་བརྒྱ་པ་ལས། བསོད་ནམས་མིན་པ་དང་པོར་བཟློག །བར་དུ་བདག་ནི་བཟློག་པ་དང་། །ཐ་མར་ལྟ་ཞིག་ཀུན་བཟློག་པ། །གང་གིས་ཤེས་དེ་མཁས་པ་ཡིན། །ཞེས་བློ་རིམ་གྱིས་སྦྱོང་བའི་ཚུལ་གསུངས་ཤིང་། དཔལ་ནཱ་ལེནྡྲའི་མཁས་པའི་དབང་པོ་རྣམས་ཀྱིས་ཀླུ་སྒྲུབ་ཡབ་སྲས་ཀྱི་གསུང་འདི་དག་དང་མཐུན་པར་ཉམས་བཞེས་གནང་ཡོད།

བོད་གངས་ཅན་གྱི་ལྗོངས་སུ་དུས་རབས་བཅུ་པ་དང་བཅུ་གཅིག་པའི་ནང་སངས་རྒྱས་ཀྱི་བསྟན་པར་ཉམས་ཆག་ཧ་ཅང་ཆེན་པོ་བྱུང་ཞིང་། དབུས་གཙང་གི་ཁུལ་དུ་ཕལ་ཆེར་ལོ་ངོ་དྲུག་ཅུ་ཙམ་གྱི་རིང་རབ་བྱུང་ངུར་སྨྲིག་འཆང་བ་མཐོང་རྒྱུ་མེད་པར་གྱུར་པ་དང་། བོད་སིལ་བུར་ཐོར་ཏེ་མངའ་རིས་རྒྱ་ཁྱོན་ཧ་ཅང་ཆུང་ངུ་ཞིག་ལས་མེད། སྐབས་དེར་སྟོད་མངའ་རིས་ཆོས་རྒྱལ་གྱིས་ཐུགས་འཁུར་བཞེས་ཏེ་ཇོ་བོ་རྗེ་བོད་དུ་གདན་ཞུ་གནང་བ་དང་། ཇོ་བོ་རྗེས་མཐོ་ལྡིང་དུ་བྱང་ཆུབ་ལམ་སྒྲོན་མཛད།

འབྲོམ་སྟོན་པས། ངོ་མཚར་བཀའ་ནི་སྡེ་སྣོད་གསུམ་པོ་སྟེ། །གདམས་པ་སྐྱེས་བུ་གསུམ་གྱིས་མཛེས་པ་ཡིན། །བཀའ་གདམས་རིན་ཆེན་གསེར་གྱི་ཕྲེང་བ་འདི། །
འགྲོ་བ་གང་གིས་བགྲངས་ཀྱང་དོན་ཡོད་འགྱུར། །ཞེས་སངས་རྒྱས་བཅོམ་ལྡན་འདས་ཀྱིས་སྡེ་སྣོད་གསུམ་གསུངས་པ་རྣམས་ངོ་མཚར་བའི་བཀའ་ཡིན་པར་གསུངས་ཏེ། ཁ་ས་ཁ་ཉིན་ཞུས་པ་ལྟར་སངས་རྒྱས་ཀྱི་གསུང་དེ་དག་དད་པ་རྐྱང་པ་ཙམ་ལ་བརྟེན་པ་མིན་པར་རིགས་པའི་སྒྲུབ་བྱེད་དང་འབྲེལ་ཏེ་མཐར་མྱོང་བ་མངོན་སུམ་ལ་གཏུགས་ནས་གསུངས་པ་གཞན་དང་མི་འདྲ་བ་ཞིག་ཡིན། ལམ་སྒྲོན་ནང་དེ་ལྟ་བུའི་སྡེ་སྣོད་གསུམ་གྱི་བརྗོད་བྱ་རྣམས་མདོར་བསྡུས་ཏེ་སྙིང་པོའི་ཚུལ་དུ་སྐྱེས་བུ་གསུམ་གྱི་ལམ་གྱི་རིམ་པར་བསྒྲིགས་ནས་བསྟན་ཚུལ་གསུངས།

འཇམ་པའི་དབྱངས་ཀྱི་ཞལ་གཟིགས།

རྗེ་རིན་པོ་ཆེས་གསུངས་པའི་ལམ་གྱི་གཙོ་བོ་རྣམ་པ་གསུམ་དེ་གང་ཡིན་ཞེ་ན། ངེས་འབྱུང་། བྱང་སེམས། ཡང་དག་པའི་ལྟ་བ་གསུམ་ཡིན། དེ་ཡང་ཐོག་མར་རྗེ་རིན་པོ་ཆེར་རྗེ་བཙུན་འཇམ་པའི་དབྱངས་ཀྱི་ཞལ་གཟིགས་ཐད་ཀར་ཡོང་གི་མེད། ཁམས་ནས་ཡིན་པའི་བླ་མ་དབུ་མ་པ་དཔའ་བོ་རྡོ་རྗེ་ཕྱུགས་རྫི་གནང་བཞུགས་པའི་ཉིན་གཅིག་སྔོན་གྱི་བག་ཆགས་སད་པ་ལ་བརྟེན་ནས་རྗེ་བཙུན་འཇམ་པའི་དབྱངས་སྐུ་མདོག་ནག་པོ་ཞིག་ཕྲ་ལམ་མེར་ཞལ་གཟིགས་བྱུང་ཞིང་། དེ་ནས་བཟུང་སྟེ་རྗེ་བཙུན་འཇམ་པའི་དབྱངས་རྟག་ཏུ་ཞལ་གཟིགས་ནས་ཕན་ཚུན་བཀའ་མོལ་གནང་བ་ཡང་ཡོང་གི་ཡོད།

རྗེ་རིན་པོ་ཆེ་མདོ་སྨད་ནས་དབུས་གཙང་དུ་ཕེབས་ཏེ་སློབ་གཉེར་ཧ་ཅང་རྒྱ་ཆེན་པོ་གནང་ཞིང་། སྐབས་དེ་དུས་དབུས་ཁུལ་དུ་ཡོད་པའི་གསང་ཕུ་ལ་སོགས་པའི་བཤད་གྲྭ་ཁག་ཏུ་གྲྭ་སྐོར་གནང་བ་དང་། དགའ་གདོང་གི་ཁུལ་དུ་སྐུ་མཚམས་ལ་བཞུགས་པའི་སྐབས་ཤིག་རྗེ་བཙུན་འཇམ་པའི་དབྱངས་ཀྱི་ཞལ་གཟིགས་པ་དང་། དེ་ནས་བཟུང་སྟེ་རྗེ་རིན་པོ་ཆེར་ནམ་འདོད་དུ་རྗེ་བཙུན་འཇམ་པའི་དབྱངས་ཀྱི་ཞལ་གཟིགས་འབྱུང་བཞིན་ཡོད། ཐེངས་ཤིག་ཞལ་གཟིགས་ཀྱི་སྐབས་ཟབ་རྒྱས་ཀྱི་ལམ་གྱི་རིམ་པ་སྤྱི་དང་། ལྷག་པར་སྟོང་ཉིད་ཀྱི་ལྟ་བའི་སྐོར་རྗེ་བཙུན་འཇམ་པའི་དབྱངས་ལ་བཀའ་འདྲི་ཞུས་ཏེ་རྗེ་བཙུན་གྱིས་སྙིང་པོ་མདོར་བསྡུས་ཤིག་གསུངས་པར་མི་གོ་ལགས་ཞུས་པ་ན། འཇམ་པའི་དབྱངས་ཀྱིས། སྐྱོན་མེད། དཔེ་ཆར་ལྟོས་ཞེས་བཀའ་སྩལ་ཡོད། གསུངས་ཏེ་བཞད། རྗེ་བཙུན་འཇམ་པའི་དབྱངས་ཀྱིས། དཔེ་ཆར་ལྟོས། ཚོགས་བསགས་སྒྲིབ་སྦྱོང་བྱོས་ཞེས་གསུངས་པ་ལས་འཇམ་པའི་དབྱངས་ཀྱིས་རྗེ་རིན་པོ་ཆེའི་ཐུགས་ཀར་རལ་གྲི་བཙུགས་ནས་སྟོང་ཉིད་རྟོགས་པ་བྱུང་མེད། གསུངས་ཏེ་བཞད།

བྱང་སེམས་རྟག་ཏུ་ངུའི་རྣམ་ཐར་ནང་ཁོང་གིས་སངས་རྒྱས་མང་པོའི་ཞལ་གཟིགས་པའི་སྐབས་དེ་དག་གིས་ཁྱོད་ཀྱི་ལས་འབྲེལ་ཡོད་པ་བྱང་སེམས་ཆོས་འཕགས་ཡིན་པས་དེའི་དྲུང་དུ་བཅར་ཏེ་ཆོས་གསན་དགོས་ཞེས་གསུངས་ཡོད། འདིས་རང་དང་ཐུན་མོང་མིན་པའི་ལས་འབྲེལ་ཡོད་པ་ཞིག་ལ་བརྟེན་རྒྱུ་གལ་ཆེན་པོ་ཡིན་པ་གསལ་པོར་བསྟན་ཡོད། དེ་མིན་སངས་རྒྱས་མང་པོ་ཞལ་གཟིགས་པ་དེ་དག་གིས་བྱིན་རླབས་གནང་བས་འགྲིག་མོད་ཀྱང་དེ་ལྟར་བྱུང་མེད། དེ་དང་མཚུངས་པར་རྗེ་རིན་པོ་ཆེར་ཡང་རྗེ་བཙུན་འཇམ་པའི་དབྱངས་ཀྱིས་ཐད་ཀར་བྱིན་རླབས་སྩལ་ཏེ་སྟོང་ཉིད་རྟོགས་པ་དེ་འདྲ་མིན་པར་དཔེ་ཆར་ལྟོས་ཞེས་གསུངས།

དབུ་མའི་ལྟ་བ་མཐར་ཐུག་ཐུགས་ལ་འཁྲུངས་པ།

རྗེ་རིན་པོ་ཆེས་གནས་མཆོག་གསང་ཕུ་དང་དགའ་གདོང་སོགས་སུ་དཔེ་ཁྲིད་ཤུགས་ཆེར་བསྐྱོན་ཏེ་བཞུགས་པའི་སྐབས་ཤིག་རྗེ་བཙུན་འཇམ་པའི་དབྱངས་ཀྱིས་ཚོགས་བསགས་སྒྲིབ་སྦྱོང་བྱེད་དགོས་པས་བྱ་བྲལ་ལ་ཐེག་ཅིག་ཅེས་གསུངས། སྐབས་དེར་རྗེ་རིན་པོ་ཆེའི་སློབ་མའི་གྲས་ཀྱི་མང་པོ་ཞིག་གིས་འདིར་རྗེ་རིན་པོ་ཆེས་འཆད་ཉན་མཛད་འཕྲིན་གྱིས་བསྟན་པའི་ཞབས་འདེགས་རླབས་པོ་ཆེ་སྒྲུབ་བཞིན་ཡོད་པས་དེ་དག་བསྐྱུར་ཏེ་བྱ་བྲལ་ལ་ཕེབས་ན་བསྟན་པའི་གེགས་སམ་བར་ཆད་དུ་མི་འགྱུར་རམ་ཞེས་ཞུས་པར། རྗེ་བཙུན་འཇམ་པའི་དབྱངས་ཀྱིས། བསྟན་པ་ལ་ཕན་མིན་ངས་ཤེས་ཞེས་གསུངས་ཡོད། གང་ལྟར་བྱ་བྲལ་ལ་ཕེབས་ན་མ་གཏོགས་ལེགས་པོ་མི་འོང་བར་གསུངས་ཏེ་མཐར་རྗེ་རིན་པོ་ཆེ་ལྷོ་ཁར་བྱ་བྲལ་ལ་ཕེབས་ཤིང་། དེ་ནས་འོལ་ཁ་ལྷ་སྡིངས་སུ་བསག་སྦྱང་གནང་གིན་གཞུང་ཆེན་མོ་གཟིགས་ཏེ་བཞུགས་པའི་སྐབས་ཤིག་མཚན་ལམ་དུ། རྒྱལ་སྲས་ཀླུ་སྒྲུབ་ཡབ་སྲས་གཙོ་འཁོར་ལྔ། །ཟབ་མོ་རྟེན་འབྱུང་གཏམ་གྱི་བགྲོ་བ་མཛད། །དེ་ཡི་ནང་ནས་དཔལ་ལྡན་སངས་རྒྱས་བསྐྱངས། །རྒྱ་དཔེས་བྱིན་བརླབས་འཕགས་པའི་དགོངས་པ་འཁྲུངས། །དཔལ་ལྡན་བླ་མའི་ཞབས་ལ་གསོལ་བ་འདེབས། །ཞེས་འབྲས་སྤུངས་ཕྱག་འདེབས་པ་པོ་འཇམ་དབྱངས་ཆོས་རྗེ་བཀྲ་ཤིས་དཔལ་ལྡན་གྱིས་མཛད་པའི་གསང་བའི་རྣམ་ཐར་ནང་ཇི་སྐད་གསུངས་པ་བཞིན། འཕགས་པ་ཀླུ་སྒྲུབ་ཡབ་སྲས་གཙོ་འཁོར་ལྔ་མཇལ་ཞིང་། དེའི་ནང་ནས་དཔལ་ལྡན་སངས་རྒྱས་བསྐྱངས་ཡིན་རྒྱུ་བའི་པཎྜིཏ་ཞིག་གིས་བུདྡྷ་པཱ་ལི་ཏ་རྗེ་རིན་པོ་ཆེའི་དབུ་ཐོག་ཏུ་བཞག་པའི་མཚན་ལམ་མམ་ཞལ་གཟིགས་བྱུང་། རྒྱུན་དུ་བུདྡྷ་པཱ་ལི་ཏའི་གཞུང་གཟིགས་མུས་ལྟར་དེའི་ཕྱི་ཉིན་བུདྡྷ་པཱ་ལི་ཏའི་གཞུང་དམིགས་བསལ་གྱིས་གཟིགས་པ་ལས། རྩ་ཤེ་རབ་བྱེད་བཅོ་བརྒྱད་པའི། གལ་ཏེ་ཕུང་པོ་བདག་ཡིན་ན། །སྐྱེ་དང་འཇིག་པ་ཅན་དུ་འགྱུར། །གལ་ཏེ་ཕུང་པོ་རྣམས་ལས་གཞན། །ཕུང་པོའི་མཚན་ཉིད་མེད་པར་འགྱུར། །ཞེས་པའི་འགྲེལ་པའི་མཚམས་དེར་དབུ་མའི་ལྟ་བ་མཐར་ཐུག་པ་ཐུགས་ལ་འཁྲུངས་པའམ་ལྟ་བའི་དཔྱད་པ་ཡོངས་སུ་རྫོགས་པར་མཛད་དེ་སྟོན་པ་བཀའ་དྲིན་ཅན་ལ་དམིགས་བསལ་དད་པ་འཁྲུངས་ནས་རྟེན་འབྲེལ་བསྟོད་པ་བརྩམས་པར་མཛད།

རྟེན་འབྲེལ་བསྟོད་པའི་མཇུག་གི་ཚིག །དོན་བཞིན་གཟིགས་ནས་ལེགས་གསུངས་པ། །ཁྱོད་ཀྱི་རྗེས་སུ་སློབ་པ་ལ། །རྒུད་པ་ཐམས་ཅད་རིང་དུ་གྱུར། །ཉེས་ཀུན་རྩ་བ་ལྡོག་ཕྱིར་རོ། །ཁྱོད་ཀྱི་བསྟན་ལས་ཕྱིར་ཕྱོགས་པས། །ཡུན་རིང་ངལ་བ་བསྟེན་བྱས་ཀྱང་། །ཕྱི་ཕྱིར་སྐྱོན་རྣམས་བོས་པ་བཞིན། །བདག་ཏུ་ལྟ་བ་བརྟན་ཕྱིར་རོ། །ཨེ་མའོ་མཁས་པས་འདི་གཉིས་ཀྱི། །ཁྱད་པར་ཁོང་དུ་ཆུད་གྱུར་པ། །དེ་ཚེ་རྐང་གི་ཁོང་ནས་ནི། །ཁྱོད་ལ་ཅི་ཕྱིར་གུས་མི་འགྱུར། །ཁྱོད་གསུང་དུ་མ་ཅི་ཞིག་སྨོས། །ཆ་ཤས་རེ་ཡི་དོན་ཙམ་ལའང་། །འོལ་སྤྱི་ཙམ་གྱི་ངེས་རྙེད་པ། །དེ་ལའང་མཆོག་གི་བདེ་བ་སྟེར། །ཞེས་སོགས་དང་། ཕས་རྒོལ་མཐའ་དག་འཇོམས་པ་དང་། །ལྟག་འོག་འགལ་འདུས་སྟོང་པ་དང་། །སྐྱེ་རྒུའི་དོན་གཉིས་སྟེར་བྱེད་པ། །ལུགས་འདིར་ཁོ་བོ་སྤྲོ་བ་འཕེལ། །འདི་ཡི་ཕྱིར་དུ་ཁྱོད་ཀྱིས་ནི། །ལ་ལར་སྐུ་དང་གཞན་དུ་སྲོག །སྡུག་པའི་གཉེན་དང་ལོངས་སྤྱོད་ཚོགས། །གྲངས་མེད་བསྐལ་པར་ཡང་ཡང་བཏང་། །ཞེས་དཀའ་སྤྱད་ཧ་ཅང་ཆེན་པོ་མཛད་པར་གསུངས་ཤིང་། ཡང་། དེ་ཚེ་རང་གཞན་སྡེ་པ་ཡི། །གཞུང་མང་དག་ལ་སྦྱངས་པ་ན། །ཕྱི་ཕྱིར་ཐེ་ཚོམ་དྲ་བ་ཡིས། །བདག་གི་ཡིད་ནི་ཀུན་ཏུ་གདུངས། །ཞེས་བཅོམ་ལྡན་འདས་ཀྱི་བཀའ་ལ་མཁས་པའི་དབང་པོ་ཀླུ་སྒྲུབ་ཡབ་སྲས་ལ་སོགས་པའི་གཞུང་ལ་བརྟེན་ནས་ཟབ་མོ་དབུ་མའི་ལྟ་བར་དོན་གཉེར་ཅན་མང་པོས་དགོངས་པ་འགྲེལ་ཚུལ་མང་དག་ཅིག་འོང་བཞིན་འདུག་ཅེས་གསུངས་ཤིང་། དེ་ནས། འདི་ལའང་ཁྱོད་གསུང་བསམས་པ་ན། །མཚན་དཔེའི་དཔལ་གྱིས་རབ་ཏུ་འབར། །འོད་ཀྱི་དྲ་བས་ཡོངས་བསྐོར་བའི། །སྟོན་པ་དེ་ཡི་ཚངས་དབྱངས་ཀྱིས། །འདི་ནི་འདི་ལྟར་གསུངས་སྙམ་དུ། །ཡིད་ལ་ཐུབ་པའི་གཟུགས་བརྙན་ནི། །ཤར་བ་ཙམ་ཡང་ཚ་བ་ཡིས། །གདུངས་ལ་ཟླ་ཟེར་བཞིན་དུ་སྨན། །དེ་ལྟར་རྨད་དུ་བྱུང་བ་ཡི། །ལུགས་བཟང་དེ་ཡང་མི་མཁས་པའི། །སྐྱེ་བོས་བལ་པ་ཛ་བཞིན་དུ། །རྣམ་པ་ཀུན་ཏུ་འཛིངས་པར་བྱས། །ཞེས་སོགས་དང་། དེ་དག་གི་གཤམ་དུ། ཀླུ་སྒྲུབ་གཞུང་ལུགས་ཀུན་དའི་ཚལ། །དྲི་མེད་མཁྱེན་པའི་དཀྱིལ་འཁོར་རྒྱས། །གསུང་རབ་མཁའ་ལ་ཐོགས་མེད་རྒྱུ། །
མཐར་འཛིན་སྙིང་གི་མུན་པ་སེལ། །ལོག་སྨྲའི་རྒྱུ་སྐར་ཟིལ་གནོན་པ། །དཔལ་ལྡན་ཟླ་བའི་ལེགས་བཤད་ཀྱི། །འོད་དཀར་ཕྲེང་བས་གསལ་བྱས་པ། །བླ་མའི་དྲིན་གྱིས་མཐོང་བའི་ཚེ། །བདག་གི་ཡིད་ཀྱི་ངལ་གསོ་ཐོབ། །ཅེས་སོགས་གསུངས་པའི་ཚིག་རྣམས་ནུས་པ་ཧ་ཅང་ཆེན་པོ་ཡིན།

དེ་ལྟར་རྗེ་རིན་པོ་ཆེའི་ཐུགས་ལ་དབུ་མའི་ལྟ་བ་མཐར་ཐུག་པ་འཁྲུངས་ཤིང་། དབུ་མའི་ལྟ་བ་མཐར་ཐུག་ཅེས་པ་རྟེན་ཅིང་འབྲེལ་བར་འབྱུང་བ་རྒྱུ་མཚན་དུ་བྱས་ཏེ་ངོ་བོ་ཉིད་ཀྱིས་གྲུབ་པས་སྟོང་པར་གསུངས་པ་འདི་ཡིན་ལ། འདི་ལ་ངེས་པ་ཐོབ་པའི་ཚེ་མཐའ་གཉིས་སེལ་བའི་དབུ་མའི་ལམ་བློར་ཤིན་ཏུ་འཇོག་བདེ་བ་ཞིག་འོང་བ་ཡིན། དེ་ཡང་། སྣང་བ་རྟེན་འབྲེལ་མི་སླུ་བའི་ཚུལ་འཇོག་པའི་ཚེ་སྟོང་པ་ཁས་ལེན་བྲལ་བའི་གོ་བ་ཇི་བཞིན་འཇོག་མི་ཤེས་པ་དང་། སྟོང་པ་ཁས་ལེན་བྲལ་བའི་ཚུལ་འཇོག་པའི་ཚེ་སྣང་བ་རྟེན་འབྲེལ་མི་སླུ་བའི་ཚུལ་འཇོག་མི་ཤེས་པ་སྟེ། སྣང་སྟོང་གཉིས་འཐག་མཁན་གྱི་རྐང་པའི་འདེགས་འཇོག་ལྟར་རེས་འཇོག་ཏུ་སོང་བ་མིན་པར་རྟེན་འབྱུང་སྟོང་པའི་དོན་དུ་སོང་སྟེ་མཐའ་གཉིས་བདེ་བླག་ཏུ་སེལ་བའི་ནུས་པ་ལྡན་པ་ཞིག་འོང་བར་གསུངས།

དེ་ནས་རྗེ་རིན་པོ་ཆེས་ལམ་སྒྲོན་གྱི་འགྲེལ་པར་ལམ་རིམ་ཆེན་མོ་དང་། དེའི་དོན་ཅུང་ཟད་བསྡུས་པའི་ཚུལ་དུ་ལམ་རིམ་འབྲིང་པོ། དེ་ནས་ལམ་རིམ་ཆུང་ངུའམ་ལམ་རིམ་བསྡུས་དོན་ཏེ་ལམ་རིམ་ཆེ་འབྲིང་ཆུང་གསུམ་མཛད། དབུ་མའི་ལྟ་བའི་སྐོར་དྲང་ངེས་ལེགས་བཤད་སྙིང་པོ་མཛད་ཅིང་འདིའི་དབུར་སེམས་ཙམ་པའི་ལྟ་གྲུབ་ཀྱི་སྐོར་དང་། མཇུག་ཏུ་ལེགས་ལྡན་དང་ཞི་འཚོའི་བཞེད་པ་སྟེ་དབུ་མ་རང་རྒྱུད་པའི་ལྟ་གྲུབ་ཀྱི་སྐོར་གསུངས་པའི་མཐར་དཔལ་ལྡན་ཟླ་བའི་ལུགས་ཀྱི་ཐལ་འགྱུར་བའི་ཐུན་མོང་མིན་པའི་བཞེད་པའི་སྐོར་གསུངས་ཏེ་ངོ་མཚར་སྐྱེ་དགོས་པ་ཞིག་ཡོད། དེའི་མཇུག་ཏུ་རྩ་ཤེའི་ཊཱིཀ་ཆེན་དང་དགོངས་པ་རབ་གསལ། ལམ་རིམ་ཆུང་ངུ་སོགས་མཛད་པ་ཡིན།

རང་རེས་དམིགས་བརྩེ་མ་འདོན་པའི་སྐབས། གངས་ཅན་མཁས་པའི་གཙུག་རྒྱན་ཙོང་ཁ་པ། །ཞེས་འདོན་བཞིན་པ་ལྟར་ཁོང་མཁས་པའི་གཙུག་རྒྱན་ཡིན་མིན་ཁོང་གིས་མཛད་པའི་གསུང་འབུམ་པོད་བཅོ་བརྒྱད་རྣམས་ལེགས་པར་བལྟས་ན་ཤེས་ལ། ཚིག་གི་བཤད་ཡམས་སམ་སྤྲོས་པ་ཆེན་པོ་མེད་ཀྱང་གཞུང་གི་བརྗོད་དོན་སྙིང་པོ་རྣམས་ཚུར་བསྡུས་ཤིང་། དེ་དག་ཀྱང་གཞུང་མང་པོ་གུང་བསྒྲིགས་ཏེ་བསྟན་པ་དངོས་གནས་གཞན་དང་མི་འདྲ་བ་ཞིག་ཡོད།

རྗེ་རིན་པོ་ཆེས་རང་གི་དངོས་སློབ་ཀྱི་གྲས་ཚ་ཁོ་དབོན་པོ་ངག་དབང་གྲགས་པར། ཁྱེད་ཀྱིས་བསྟན་པ་དང་འགྲོ་བའི་དོན་བྱ་ཡུལ་དེ་བོད་ཀྱི་ཤར་ཕྱོགས་རྒྱལ་མོ་རོང་དུ་ལེགས་པ་འདུག་ཅེས་བཀའ་གནང་བ་ལྟར། ཁོང་རྒྱལ་རོང་དུ་ཕེབས་ཏེ་ཡུལ་དེར་སངས་རྒྱས་ཀྱི་བསྟན་པ་སྤྱི་དང་ཡང་སྒོས་འཇམ་མགོན་བླ་མའི་བསྟན་པར་བཤད་སྒྲུབ་གཉིས་ཀྱི་སྒོ་ནས་ཞབས་འདེགས་ཞུས་ཤིང་། སྐབས་དེ་དུས་དེང་སང་ལྟར་རླངས་འཁོར་མེད་པས་དབུས་གཙང་དེ་ཤར་རྒྱལ་རོང་ནས་ས་ཐག་ཧ་ཅང་རིང་པོར་བརྟེན་འཕྲིན་ཡིག་གི་ལམ་ནས་རྗེ་རིན་པོ་ཆེར་གདམས་ངག་ཅིག་གནང་རྒྱུའི་གསོལ་འདེབས་སྐུལ་མ་ཞུས་པ་ལྟར། རྗེ་རིན་པོ་ཆེས་ལམ་གཙོའི་གཞུང་འདི་མཛད་པ་ཡིན།

རྗེ་རིན་པོ་ཆེའི་གསུང་ཐོར་བུའི་ནང་ཚ་ཁོ་དབོན་པོ་ངག་དབང་གྲགས་པར་ཕྱག་བྲིས་གནང་བ་ཞིག་ཏུ། ཁོ་བོས་སྨྲས་པའི་རྗེས་སུ་ཞུགས་ཤིག་དང་། །ཚེ་རབས་ཀུན་ཏུ་སྤྱོད་དང་སྨོན་ལམ་ཀུན། །མཚུངས་པར་སྤྱད་དེ་ནམ་ཞིག་སངས་རྒྱས་ཚེ། །
བདུད་རྩིའི་བགོ་བཤའ་ཐོག་མར་སྦྱིན་པར་བྱ། །ཞེས་རྗེ་རིན་པོ་ཆེ་རང་ཉིད་མངོན་པར་རྫོགས་པར་སངས་རྒྱས་པའི་ཚེ་འཁོར་གྱི་ཐོག་མར་རྗེས་སུ་གཟུང་རྒྱུ་ཡིན་ཞེས་གསུངས་ཏེ། ཐུན་མོང་མིན་པའི་འབྲེལ་བ་ཡོད་པ་ཞིག་ཡིན། མདོར་ན། ལམ་གཙོའི་གཞུང་འདིས་ངེས་འབྱུང་། བྱང་སེམས། ཡང་དག་པའི་ལྟ་བ་གསུམ་གསུངས་པ་སྟེ་ལམ་གཙོའི་ལོ་རྒྱུས་དེ་འདྲ་ཞིག་ཡིན།

ལམ་གྱི་གཙོ་བོ་རྣམ་པ་གསུམ་གྱི་དངོས་གཞིའི་
བཀའ་ཁྲིད་ཕྱོགས་བསྒྲིགས།

དངོས་གཞིའི་བཀའ་ཁྲིད་ཀྱི་སྤྱི་བཤད།

༈ གང་གིས་ཐུགས་བརྩེ་ཉེར་བཟུང་ནས། །ལྟ་བ་ཐམས་ཅད་སྤང་བའི་ཕྱིར། །དམ་པའི་ཆོས་ནི་སྟོན་མཛད་པའི། །གཽ་ཏམ་དེ་ལ་ཕྱག་འཚལ་ལོ། །

མཁན་སློབ་ཐུགས་རྗེ་ཟུང་འབྲེལ།

རྒྱུན་དུ་ངོས་ཀྱིས་བོད་གངས་ཅན་གྱི་ལྗོངས་ཀྱི་སངས་རྒྱས་པའི་ཆོས་དེ་དཔལ་ནཱ་ལེནྡྲའི་ཆོས་བརྒྱུད་དྲི་མ་མེད་པ་ཞིག་ཡིན་ཞེས་རྗོད་ཀྱི་ཡོད་པ་ལྟར། ཁྱེད་ཚོས་གཞུང་བསྔོགས་ནས་བལྟས་ན་རང་རེས་སློབ་གཉེར་བྱེད་བཞིན་པའི་གཞུང་གལ་ཆེ་བ་ཕལ་མོ་ཆེ་བཅོམ་ལྡན་འདས་ཀྱི་བཀའ་ཡི་དགོངས་འགྲེལ་དུ་དཔལ་ནཱ་ལེནྡྲའི་མཁས་པས་བརྩམས་པའི་གཞུང་ཤ་སྟག་ཡིན་པར་མཐོང་ནུས། དུས་རབས་བརྒྱད་པའི་ནང་བོད་དུ་སངས་རྒྱས་ཀྱི་བསྟན་པ་སྤེལ་བའི་འགན་གཙོ་བོ་མཁན་ཆེན་ཞི་བ་འཚོས་བཞེས་ཤིང་། ཁོང་གི་ཕྱག་རོགས་སམ་འགལ་རྐྱེན་སེལ་བའི་ཚུལ་དུ་སློབ་དཔོན་རིན་པོ་ཆེ་དང་། སྦྱིན་བདག་གི་ཚུལ་དུ་ཆོས་རྒྱལ་ཁྲི་སྲོང་ལྡེའུ་བཙན་ཏེ་ཡོངས་གྲགས་རང་རེས་མཁན་སློབ་ཆོས་གསུམ་ཞེས་ཞུ་སྲོལ་ཡོད་པ་དེ་དག་ལས་མཁན་ཆེན་ཞི་བ་འཚོས་སྡོམ་པ་འབོགས་ཆོག་གནང་རྒྱུ་དང་། གཞུང་བསྒྱུར་རྒྱུ། དཔེ་ཁྲིད་གནང་རྒྱུ་སོགས་ཀྱི་འགན་གཙོ་བོ་བཞེས་ཤིང་། སློབ་དཔོན་རིན་པོ་ཆེས་མི་དང་མི་མིན་གྱི་འགལ་རྐྱེན་སེལ་བའི་འཕྲིན་ལས་བསྒྲུབས་པར་མཛད།

གལ་ཏེ་སློབ་དཔོན་རིན་པོ་ཆེས་མི་དང་མི་མིན་གྱི་འགལ་རྐྱེན་སེལ་བའི་འཕྲིན་ལས་དེ་འདྲ་ཞིག་བསྒྲུབས་མེད་ན་མཁན་ཆེན་ཞི་བ་འཚོ་སྐུ་རྐྱང་གི་ནུས་པར་བརྟེན་ནས་བོད་དུ་སངས་རྒྱས་ཀྱི་བསྟན་པ་དུས་ད་ལྟའི་བར་ས་དར་རྡོ་དར་འདི་འདྲ་ཞིག་དར་ཐུབ་པ་དེ་འོང་རྒྱུ་ཤིན་ཏུ་དཀའ་བ་ཡིན། མཁན་སློབ་གཉིས་ཀྱིས་ཐུགས་རྗེ་ཟུང་འབྲེལ་གྱི་སྒོ་ནས་སངས་རྒྱས་པའི་ཆོས་དབུ་འཛུགས་དར་སྤེལ་གནང་ཡོད། མཁན་ཆེན་ཞི་འཚོ་རང་ཉིད་ནཱ་ལེནྡྲའི་མཁས་པའི་རྩེ་ཕུད་དུ་གྱུར་པ་ཞིག་ཡིན་པའི་ཆ་ནས་ཁོང་གིས་དར་སྤེལ་མཛད་པའི་བོད་ཀྱི་སངས་རྒྱས་པའི་ཆོས་བརྒྱུད་དེ་ནཱ་ལེནྡྲའི་ཆོས་བརྒྱུད་ཡིན་ཞེས་བརྗོད་ན་ཏག་ཏག་འོས་ཤིང་འཚམས་པ་ཡིན།

ལམ་སྒྲོན་རྩ་བར་བཟུང་བའི་ལམ་རིམ་གྱི་གཞུང་།

དེ་ལྟར་དུས་རབས་བརྒྱད་པའི་ནང་མཁན་ཆེན་ཞི་བ་འཚོ་དང་སློབ་དཔོན་རིན་པོ་ཆེ་རྣམ་གཉིས་ཞལ་འཛོམས་ཏེ་སྔ་འགྱུར་རྙིང་མའི་གྲུབ་མཐའ་དབུ་ཚུགས་པ་དང་། དེ་ནས་བསྟན་པར་ཉམས་ཆག་ཆེན་པོ་ཞིག་བྱུང་བའི་རྗེས་སླར་བསྟན་པ་ཕྱི་དར་གྱི་འགོ་ཚུགས་ཏེ་བཀའ་གདམས་པ་དང་བཀའ་བརྒྱུད། ས་སྐྱ། དགེ་ལྡན་སོགས་གསར་མའི་ཆོས་བརྒྱུད་ཁག་དར་འཕེལ་བྱུང་ཞིང་། དེ་དག་ཕལ་མོ་ཆེའི་རྩ་བའི་ཁུངས་གཏུགས་ས་རྒྱ་གར་གྱི་དཔལ་ནཱ་ལེནྡྲའི་མཁས་པར་གཏུགས་པ་གཅིག་གྱུར་ཡིན། ཇོ་བོ་རྗེ་ལྷ་གཅིག་དཱི་པཾ་ཀ་ར་བོད་དུ་ཕེབས་ཏེ་ལམ་སྒྲོན་མཛད་པ་ནས་བཟུང་སྔ་འགྱུར་ལ་མཚོན་ན་ཀློང་ཆེན་རིན་པོ་ཆེའི་ཡིད་བཞིན་མཛོད་དང་ངལ་གསོ་སྐོར་གསུམ་གྱི་སེམས་ཉིད་ངལ་གསོར་ལམ་རིམ་གྱི་འཁྲིད་ལུགས་དང་མཚུངས་པར་ཁྲིད་ཡོད་ལ། དེ་བཞིན་དུ་བཀའ་བརྒྱུད་པར་མཚོན་ན་དྭགས་པོའི་ཐར་རྒྱན་དུ་ལམ་རིམ་དང་མཚུངས་པར་གསུངས་ཤིང་། ས་སྐྱ་པའི་ལམ་འབྲས་ཀྱི་སྣང་གསུམ་དང་རྒྱུད་གསུམ་ལས་སྣང་གསུམ་གྱི་འཁྲིད་ལུགས་དེ་ལམ་རིམ་གྱི་འཁྲིད་ལུགས་དེ་ག་ཡིན། ས་པཎ་གྱི་ཐུབ་པ་དགོངས་གསལ་དུའང་ལམ་རིམ་དང་བློ་སྦྱོང་སྦྲེལ་ནས་གསུངས་ཡོད།

དེ་ནས་བཀའ་གདམས་གསར་མ་བ་འཇམ་མགོན་བླ་མ་ཙོང་ཁ་པ་ཆེན་པོས་སྐབས་དེ་དུས་དར་འཕེལ་བྱུང་བའི་ཆོས་བརྒྱུད་གཙོ་ཆེ་བ་ཡོངས་སུ་རྫོགས་པར་གསན་བསམ་གནང་ཡོད་ཅིང་། རྗེའི་དབུ་བླའི་ཁྲོད་དུ་བཞུགས་པའི་ལྷོ་བྲག་གྲུབ་ཆེན་ནམ་མཁའ་རྒྱལ་མཚན་ལྟ་བུ་རྙིང་མ་པ་ཡིན་ལ། དེ་བཞིན་དུ་རྗེའི་དབུ་བླར་བཀའ་བརྒྱུད་པ་དང་ས་སྐྱའི་བླ་མ་ཡང་ཡོད། རྗེ་རིན་པོ་ཆེས་གཙོ་བོ་ཇོ་བོ་རྗེ་ནས་བརྒྱུད་པའི་བཀའ་གདམས་ཀྱི་ཕྱག་སྲོལ་ལམ་རིམ་གྱི་ཉམས་ལེན་དང་འདུལ་བའི་ཀུན་སྤྱོད་ལ་ཧ་ཅང་གལ་ཆེན་པོ་གནང་ཐོག །སྔར་གྱི་བཀའ་གདམས་རྙིང་མར་གསང་སྔགས་ཀྱི་གཞུང་ལ་ནན་ཏན་ཆེན་པོས་འཆད་ཉན་བྱེད་སྲོལ་མེད་པར་རྗེ་རིན་པོ་ཆེས་གསང་སྔགས་སྤྱི་དང་ལྷག་པར་བཀའ་བརྒྱུད་པའི་གསང་བ་འདུས་པའི་ཉམས་བཞེས་དང་དཔལ་ས་སྐྱའི་ཕྱག་བཞེས་ལྟར་དབུ་ཚད་གཙོ་བོར་གྱུར་པའི་གཞུང་ཆེན་མོར་འཆད་ཉན་ཤུགས་ཆེན་པོ་བྱ་རྒྱུ་དེ་བསྣན་ཡོད།

ཇོ་བོས་མཛད་པའི་ལམ་སྒྲོན་དང་དེའི་འགྲེལ་པ་བཀའ་གདམས་གོང་མ་བའི་གཞུང་སྤྱི་དང་ལྷག་པར་བསྟན་རིམ་སོགས་གཞི་མར་མཛད་དེ་ལམ་རིམ་ཆེན་མོ་མཛད་ཅིང་། དེ་དག་གི་ཉིང་ཁུ་གཅིག་ཏུ་བསྡུས་པའི་གདམས་པ་ནི། རྗེ་རིན་པོ་ཆེས་འཕྲིན་ཡིག་གི་ལམ་ནས་ཚ་ཁོ་དབོན་པོ་ངག་དབང་གྲགས་པར་རྗོད་བྱེད་ཀྱི་ཚིག་ཉུང་ངུའི་ལམ་ནས་གདམས་པའི་གཞུང་ལམ་གཙོ་ཞེས་པ་འདི་ཡིན། རྗེ་རིན་པོ་ཆེས་ལམ་རིམ་ཆེ་ཆུང་གཉིས་པོ་དེ་གདུལ་བྱ་སྤྱི་ཡོངས་ལ་གསུངས་པ་དང༌། ལམ་གཙོའི་གཞུང་འདི་གདུལ་བྱ་སྤྱི་ལ་དམིགས་པ་ལོས་ཡིན་ཡང༌། ཐད་ཀར་གསུང་སའི་ཆེད་དུ་བྱ་བའི་གདུལ་བྱ་ནི། རྗེ་ཉིད་ཀྱི་ཐུན་མོང་མ་ཡིན་པའི་སྲས་ཀྱི་ཐུ་བོ་ཚ་ཁོ་དབོན་པོ་ངག་དབང་གྲགས་པ་ཡིན་པས། གང་ཟག་བྱེ་བྲག་པ་ཞིག་གི་རྒྱུན་འཁྱེར་ཉམས་ལེན་གྱི་ཆེད་དུ་གདམས་པ་ཡིན། འོན་ཀྱང་རང་རེ་ཀུན་གདམས་ངག་འདིའི་གདུལ་བྱའི་གྲས་སུ་ཚུད་ཡོད། ཚ་ཁོ་དབོན་པོ་ངག་དབང་གྲགས་པ་ཁོང་གསང་སྔགས་ཀྱི་རྣལ་འབྱོར་པ་ཆེན་པོ་ཞིག་ཡིན་པས། ལམ་གཙོས་ལམ་གྱི་རིམ་པ་འཁྲིད་པའི་ཚེ་ལམ་རིམ་དང་མཐུན་པར་སྐྱེས་བུ་ཆུང་ངུའམ་བློ་ཐ་མ་བའི་འགྲོ་སྟངས་ལྟར་མངོན་མཐོ་དོན་གཉེར་གྱི་བློ་སྦྱངས་ཏེ་མངོན་མཐོ་སྒྲུབ་པའི་ཐབས་ཆ་ཚང་ལ་བསླབ་པའི་རིམ་པ་མ་གསུངས།

རྗེ་རིན་པོ་ཆེའི་ཆེ་བ།

བོད་དུ་ཆོས་རྗེ་ས་པཎ་དང་ཀུན་མཁྱེན་ཀློང་ཆེན་པ། འཇམ་མགོན་བླ་མ་ཙོང་ཁ་པ་གསུམ་ལ་འཇམ་དབྱངས་རྣམ་གསུམ་ཞེས་པའི་གསུང་སྲོལ་ཞིག་ཡོད་པ་ལས། འདིར་སྐབས་སུ་བབས་པ་རྗེ་རིན་པོ་ཆེས་མཛད་པའི་གཞུང་ལམ་གཙོ་རྣམ་གསུམ་འདོན་རྒྱུ་ཡིན། རྗེ་རིན་པོ་ཆེར་གསུང་འབུམ་པོད་བཅོ་བརྒྱད་ཡོད་པ་དེ་དག་ལ་ལེགས་པར་མཇལ་ན་གསུང་དེ་དག་གི་ནང་གྲོང་ཆོག་ལ་མཁོ་བའི་ཞལ་འདོན་གྱི་རིགས་ཉུང་ཉུང་ཡིན། གསང་བདེ་འཇིགས་གསུམ་གྱིས་མཚོན་པའི་རྒྱུད་སྡེ་ཆེ་ཁག་གི་ལྷ་ཡི་རྣལ་འབྱོར་སྒོམ་ཚུལ་སྟོན་པའི་གཞུང་འགའ་ཞིག་ཡོད་པ་དེ་དག་ཀྱང་བསྒོམ་རྒྱུ་གཙོ་བོར་བྱས་ཏེ་གསུངས་པ་ཤ་སྟག་ཡིན། དེ་འཕྲོས་རྣམས་རྩ་འཇུག་གི་རྣམ་བཤད་ཀྱིས་མཚོན་གཞུང་ཆེན་མོའི་རྨད་དུ་བྱུང་བའི་འགྲེལ་པ་ཤ་སྟག་ཡིན།

གངས་ཅན་མཁས་པའི་གཙུག་རྒྱན་ཙོང་ཁ་པ། །ཞེས་གསོལ་འདེབས་ཀྱི་སྐབས་སུ་གསུངས་ཡོད་ལ། དེ་བཞིན་དུ་རང་རེས་མཁའ་མཉམ་མ་འདོན་པའི་སྐབས། རིག་གནས་ཀུན་ལ་ཀུན་མཁྱེན་ལོ་ཙཱ་བ། །བློ་གྲོས་མཁའ་ལྟར་ཡངས་པའི་རེད་མདའ་བ། །ཡོངས་རྫོགས་བསྟན་པའི་མངའ་བདག་ཙོང་ཁ་པ། །མཚུངས་མེད་བླ་མ་གསུམ་གྱི་བཀྲ་ཤིས་ཤོག །ཅེས་འདོན་གྱི་ཡོད་པ་ལྟར་རྗེ་རིན་པོ་ཆེ་ཁོང་དོན་དམ་པའི་མཁས་པའི་དབང་པོ། མཁས་པའི་ཡང་རྩེར་གྱུར་པ་ཞིག་ཡིན་པ་ཧ་ཅང་གསལ་པོ་རེད། ཡང་མཁས་པའི་དབང་པོ་ཞེས་ཚིག་ཙམ་གྱི་མཁས་པ་ཞིག་ཀྱང་མིན། དེ་ཡང་། དང་པོར་རྒྱ་ཆེན་ཐོས་པ་མང་དུ་བཙལ། །བར་དུ་གཞུང་ལུགས་ཐམས་ཅད་གདམས་པར་ཤར། །
ཐ་མར་ཉིན་མཚན་ཀུན་ཏུ་ཉམས་སུ་བླངས། །ཀུན་ཀྱང་བསྟན་པ་རྒྱས་པའི་ཆེད་དུ་བསྔོས། །ཚུལ་འདི་བསམས་ཤིང་མདུན་མ་ལེགས་ནས་གདའ། །བཀའ་དྲིན་ཆེའོ་རྗེ་བཙུན་མཁྱེན་པའི་གཏེར། །ཞེས་གསུངས་པ་ལྟར་སྐབས་དེ་དུས་ཀྱི་བོད་གངས་ཅན་གྱི་ལྗོངས་ཀྱི་བཤད་གྲྭ་གཙོ་ཆེ་བ་ཕལ་ཆེར་ལ་སློབ་གཉེར་དང་གྲྭ་སྐོར་གནང་བ་སོགས་གཞུང་ཆེན་མོར་ཐོས་བསམ་གྱིས་སྒྲོ་འདོགས་གཅོད་པར་མཛད་ཡོད།

ཐོས་པ་འཚོལ་བའི་ཚེ་ནའང་། འཛམ་གླིང་རྒྱན་དྲུག་མཆོག་གཉིས་ཞེས་གྲགས་པའི། །གཞུང་ལ་ཕྱོགས་རེ་བ་དང་རགས་པ་རེས། །ཚིམ་པར་མ་བྱས་ཀུན་ལ་ཞིབ་ཏུ་སྦྱངས། །ཞེས་གསུངས་པ་ལྟར་རྗེའི་གསུང་རྣམས་ལ་མཇལ་ན་ཚིག་འགྲེལ་ཙམ་ཞིག་མིན་པར་དོན་གྱི་འགྲེལ་པ་ཤིན་ཏུ་ཟབ་པོ་གསུངས་ཡོད་པ་མཇལ་ནུས། དཔེར་ན། ལེགས་བཤད་གསེར་ཕྲེང་ལ་མཚོན་ན། རྒྱ་འགྲེལ་ཉེར་གཅིག་ཅེས་གྲགས་པའི་གཞུང་དེ་དག་ཡོངས་རྫོགས་གཟིགས་ཏེ་དེ་དག་གི་གནད་རྣམས་རྡོག་སྒྲུག་གིས་བཤད་པ་བསྐྱོན་པའི་གཞུང་ཞིག་ཡིན། དེ་བཞིན་དུ་རྩ་འཇུག་གི་རྣམ་བཤད་གཉིས་དང་ལྷག་པར་རྩ་ཤེའི་ཊཱིཀ་ཆེན་ལ་མཚོན་ན། རྒྱ་གར་མཁས་པའི་འབྲེལ་ཡོད་ཀྱི་གཞུང་ཡོངས་སུ་རྫོགས་པ་གཟིགས་ཏེ་དེ་དག་གུང་བསྒྲིགས་ནས་བཤད་པ་བསྐྱོན་པ་གཞན་དང་མི་འདྲ་བ་ཞིག་ཡོད།

དེ་ནས་རྗེ་བཙུན་འཇམ་པའི་དབྱངས་ཀྱིས་བསྐུལ་བ་ལྟར་རེ་ཞིག་འཆད་ཉན་རྒྱ་ཆེན་པོ་གནང་བའི་འཕྲོ་བཞག་སྟེ་འཁོར་དག་པ་རྣམ་བརྒྱད་ཁྲིད་ནས་བྱ་བྲལ་ལ་ཕེབས། རྗེ་རིན་པོ་ཆེ་རང་ཉིད་ཀྱིས་རྩམ་པ་རྒྱུན་མ་ཆད་ཙམ་གསོལ་བ་དང་། རྟོགས་ལྡན་འཇམ་དཔལ་རྒྱ་མཚོས་ཤུག་འབྲུའི་བཅུད་ལེན་མཛད་དེ་མཚན་ལ་ཡང་བླ་མ་ཤུག་འབྲུ་བ་ཞེས་ཐོགས་པ་ལྟར་སློབ་མ་གཞན་རྣམས་ཀྱིས་ཀྱང་བཅུད་ལེན་བསྟེན་ཏེ་བཞུགས་པར་མཛད། ཐ་མར་ཉིན་མཚན་ཀུན་ཏུ་ཉམས་སུ་བླངས། །ཞེས་གསུངས་པ་ལྟར་ཤུགས་བསྐྱོན་ས་གཙོ་བོ་སྒྲུབ་པ་ཉམས་ལེན་ལ་གནང་སྟེ། བཤད་སྒྲུབ་ཀྱི་མཛད་པ་གང་བསྐྱངས་པ་ཐམས་ཅད་ཀྱང་བྱང་ཆུབ་ཀྱི་སེམས་ཀྱི་རྩིས་ཟིན་པའི་སྒོ་ནས་མཐར་གཞན་ཕན་ཁོ་ནར་དམིགས་ནས་བསྔོ་བར་མཛད་པ་ཡིན། དུས་ཕྱིས་གདན་ས་དགའ་ལྡན་ཕྱག་བཏབ་པ་དང་རྟོགས་པའི་གདེང་ཚད་ལོངས་པ་ཞིག་རྙེད་དེ་འཆད་ཉན་གྱི་མཛད་པ་བསྐྱངས་ཡོད།

ནང་མངོན་པར་རྟོགས་པའི་ཡོན་ཏན་གྱི་ཆ་ནས་ཞུས་ན་བྱང་ཆུབ་ཀྱི་སེམས་དང་སྟོང་ཉིད་ཀྱི་ལྟ་བ་ཐུགས་རྒྱུད་ལ་ལྡན་པ་སྨོས་མེད་ཐོག་གསང་བ་འདུས་པའི་ཆོས་སྐད་ལྟར་ན་རིམ་ལྔའི་ངག་དབེན་དང་སེམས་དབེན་གྱི་རྟོགས་པའི་མཚམས་ལ་ཕེབས་ཡོད་པ་ཁོང་གི་གསུང་ལ་མཇལ་ན་གསལ་པོ་རེད། དེ་ཡང་རྗེ་རིན་པོ་ཆེས་སྐུ་ཚེའི་སྟོད་དུ་མཛད་པའི་གསུང་དང་སྐུ་ཚེའི་སྨད་དུ་མཛད་པའི་གསུང་གཉིས་ལས་སྐུ་ཚེའི་སྨད་དུ་མཛད་པའི་གསུང་རྩོམ་ཁག་སྔ་མ་དང་མི་འདྲ་བར་ཉམས་མྱོང་གི་ཐོག་ནས་མཛད་པའི་རྣམ་པ་ཧ་ཅང་གསལ་པོ་ཡོད་སྟབས། གང་ཐོས་པའི་དོན་རྣམས་ཇི་བཞིན་བསྒོམས་པ་ལས་ཉམས་མྱོང་མངོན་དུ་གྱུར་པ་ཞིག་ཡིན།

ངོས་ཨ་མདོ་བ་ཡིན་ཞིང་རྗེ་རིན་པོ་ཆེ་ཡང་ཨ་མདོ་བ་ཡིན་པས་ངོས་ཀྱིས་རྗེ་རིན་པོ་ཆེར་བསྟོད་པ་ཅུང་ཟད་བྱས་ན་འཚམས་པོ་ཡོད། ཨ་མདོ་བ་ཡིན་པ་ཙམ་དུ་མ་ཟད་ངོས་ཀྱི་སྐྱེས་ཡུལ་ནས་རྟ་ཞོན་ཏེ་ཕྱིན་ན་རྗེ་རིན་པོ་ཆེའི་འཁྲུངས་ཡུལ་དུ་ཞོགས་ཡུན་གཅིག་ལ་འབྱོར་ཐུབ། དེར་བརྟེན་ཕ་ཡུལ་གཅིག་པའི་ཞེན་ཁོག་ཡོད་ཅེས་ཤོད་ཀྱི་ཡོད། གསུངས་ཏེ་བཞད། འོན་ཀྱང་ཚད་ལས་བརྒལ་བའི་བསྟོད་པ་བྱེད་ཀྱི་མེད།

སྤྱིར་རྗེ་རིན་པོ་ཆེ་གང་འདྲ་ཞིག་ཡོད་མེད་དེ་རྗེ་རིན་པོ་ཆེས་དབུ་ཞྭ་སེར་པོ་ཞིག་བཞེས་འདུག །གཡས་གཡོན་དུ་རྒྱལ་ཚབ་རྗེ་དང་མཁས་གྲུབ་རྗེ་གཉིས་བཞུགས་འདུག་ཅེས་བརྗོད་པས་ཕན་གྱི་མེད་ལ། དེ་ལྟར་བཞུགས་པར་ངོ་མཚར་སྐྱེ་རིན་གང་ཡང་མེད། དེ་བཞིན་དུ་གསུང་འབུམ་པོད་བཅོ་བརྒྱད་ཡོད་ཅེས་བརྗོད་པར་ཡང་ངོ་མཚར་ཆེ་རྒྱུ་མེད། བུ་སྟོན་ཐམས་ཅད་མཁྱེན་པར་གསུང་འབུམ་པོད་ཉེར་ལྔ་ཙམ་ཞིག་ཡོད་ཅིང་བོད་ཀྱི་མཁས་པ་གཞན་མང་པོར་ཡང་གསུང་འབུམ་པོད་ཧ་ཅང་མང་པོ་ཡོད། འོན་ཀྱང་གསུང་གང་འདྲ་ཡོད་མེད་དེ་སྤུས་དག་ལོས་ལ་བལྟ་དགོས་པ་རེད། པོད་བཅོ་བརྒྱད་ཅེས་པ་མང་པོ་མིན་ཡང་གསུང་དེ་དག་ལ་ཞིབ་ཏུ་མཇལ་ན་གཞི་ནས་ངོ་མཚར་སྐྱེ་ནུས་པ་ཞིག་ཡོད། གོང་དུ་ཞུས་པ་ལྟར་ཕར་ཕྱིན་གྱི་སྐོར་ལ་ལེགས་བཤད་གསེར་ཕྲེང་དང་། སྐུ་ཚེ་འདིར་ལྟ་བའི་དཔྱད་པ་རྫོགས་པའི་རྗེས་སུ་བརྩམས་པ་རྩ་འཇུག་གི་རྣམ་བཤད་གཉིས་དང་དྲང་ངེས་ལེགས་བཤད་སྙིང་པོ། ལྷག་མཐོང་ཆེ་ཆུང་གཉིས་ཏེ་གཞུང་ལྔ་པོ་དེ་དག་མཇལ་ན་རྗེ་རིན་པོ་ཆེ་གང་འདྲ་ཡོད་མེད་ཤེས་ནུས།

སྔར་ཏྲེ་ཧོར་སྐྱོར་དཔོན་རིན་པོ་ཆེས། གཞུང་ལྔ་པོ་འདི་ལེགས་པར་བལྟས་ན་ལྟ་བ་ལ་ཡ་ང་མི་དགོས་པ་ཞིག་ཡོང་ཞེས་གསུང་གི་ཡོད། ཏྲེ་ཧོར་སྐྱོར་དཔོན་ཁོང་ལ་སྐབས་ཤིག་རྟོག་པས་གང་བཟོ་བཟོ་ཡིན་པ་ལྟ་བུའི་དགོངས་ཚུལ་བྱུང་ཡང་དེ་ལྟར་མིན་འདུག་ཅེས་ངོས་ལ་གསུངས་མྱོང་། རྗེ་རིན་པོ་ཆེའི་རྩ་ཤེའི་ཊཱིཀ་ཆེན་དུ། འཇོག་ཚུལ་གཉིས་ལས་ནི་མེད་ལ་སྔ་མ་ལ་མི་འཐད་ན་ཕྱི་མ་ལ་འཇོག་པ་འོས་མེད་དོ་སྙམ་དུ་བློ་དེ་ཡི་ཕྱོགས་སུ་དྲང་དགོས་སོ། །ཞེས་དང་། དྲང་ངེས་ལེགས་བཤད་སྙིང་པོར། དོན་དང་ཐ་སྙད་གཉིས་ཀྱི་ནང་ནས་དོན་རང་གི་ངོ་བོ་ཉིད་ཀྱིས་ཡོད་པར་མ་སོང་བ་ན་ཐ་སྙད་ཀྱི་དབང་གིས་ཡོད་པ་འོས་མེད་ཀྱིས་འགྲུབ་བོ། །ཞེས་འུ་ཐུག་པའི་ཚུལ་དུ་གསུངས་ཡོད། ཐ་སྙད་ཀྱི་འཇོག་མཚམས་དེ་དོན་གྱི་ངོས་ནས་ཡོད་པ་ཞིག་གཏན་ནས་གཞག་ས་མེད་ཅིང་། ཚད་མ་ལ་བསླུ་མེད་ཅེས་བརྗོད་པའི་བསླུ་མེད་དེ་ཡང་ཡུལ་སྟེང་ནས་བཤད་རྒྱུ་གཏན་ནས་མེད་པས་ཆོས་རྣམས་གྲགས་པའི་དབང་གིས་ཡོད་པ་འོས་མེད་ཀྱིས་འགྲུབ་པར་གསུངས། མདོར་ན། གཞུང་གཞན་མང་པོ་དང་ཕན་ཚུན་བསྡུར་ཏེ་བལྟས་ན་སྤུས་དག་ལོས་ཀྱི་ཆ་ནས་རྗེ་རིན་པོ་ཆེའི་གསུང་དེ་དག་གཞན་དང་མི་འདྲ་བ་ཞིག་ཡོད།

དེ་སྔོན་ཐེངས་ཤིག་བུ་སྟོན་ཐམས་ཅད་མཁྱེན་པའི་གསུང་གི་ནང་ཀླུ་སྒྲུབ་ཀྱི་མདོར་བྱས་ཀྱི་འགྲེལ་པ་ཞིག་མཇལ་བྱུང་བ་ཧ་ཅང་ཡག་པོ་ཞིག་ཡོད་པར་བསམས་ཏེ་མཇལ་བ་ཡིན། འོན་ཀྱང་གཞུང་ཚིག་མཁྲེགས་པོ་དེ་ཚོར་འབྲུ་སྣོན་གྱི་བཤད་པ་ཙམ་མ་གཏོགས་དཀའ་བའི་གནས་རྣམས་ལ་འགྲེལ་བཤད་གསལ་པོ་བསྐྱོན་མི་འདུག་པས་སེམས་ཤུགས་ཉམས་པ་ལྟ་བུ་ཞིག་བྱུང་། རྗེའི་གསུང་གི་ནང་དཀའ་གནད་ཡོད་སའི་རིགས་གང་ཡིན་ལ་འགྲེལ་བཤད་ཞིབ་པར་མཛད་སྲོལ་ཡོད་པ་རྗེའི་ལམ་རིམ་ཆེ་ཆུང་གཉིས་ལ་བལྟས་ན་ཤེས་ནུས། དེ་ཡང་ལམ་རིམ་གྱི་དཔེ་ཆ་ཕལ་མོ་ཆེར་འགོ་བཤེས་གཉེན་བསྟེན་ཚུལ་སོགས་ཀྱི་སྐོར་བཤད་པ་ཧ་ཅང་རྒྱས་པོ་ཡོད་པ་གང་ཞིག་ལ། གང་འཚམ་ནས་བཤད་པ་ཉུང་དུ་ཉུང་དུ་འགྲོ་བ་ཞིག་ཡོད། རྗེའི་ལམ་རིམ་ཆེན་མོར་མཚོན་ན་ལྷག་མཐོང་ཆེན་མོར་སླེབས་པ་ན་བཤད་པ་ཇེ་རྒྱས་ཇེ་རྒྱས་ཀྱི་ཚུལ་དུ་མཛད་ཡོད།

ལམ་རིམ་ཆེན་མོའི་སྐྱེས་བུ་འབྲིང་གི་སྐབས། དེ་ལྟར་ན་བདེན་བཞི་ནི་ཐེག་པ་ཆེ་ཆུང་ཀུན་ཏུ་ལན་དུ་མར་གསུངས་ཤིང༌། འཁོར་བར་འཇུག་པ་དང་དེ་ལས་ལྡོག་པའི་གནད་རྣམས་བདེ་བར་གཤེགས་པས་བསྡུས་པ་ཡིན་པས་རྣམ་གྲོལ་བསྒྲུབ་པ་ལ་ཤིན་ཏུ་གལ་ཆེ་ཞིང༌། ཉམས་ལེན་གྱི་འགག༌སྡོམ་ཡང་ཆེ་བས་རིམ་པ་དེ་ལྟར་དུ་སློབ་མ་འཁྲིད་དགོས་ཏེ། ཞེས་བདེན་བཞིའི་ངོ་སྤྲོད་མདོར་བསྡུས་ཤིག་གསུངས་ཡོད། རྗེ་རིན་པོ་ཆེས་གཞུང་གཞན་གྱི་བཤད་པའི་ཚུལ་དུ་མིན་པར་རང་དགར་ལམ་རིམ་གྱི་གཞུང་བརྩམས་པའི་དབང་དུ་བཏང་ན། གཙོ་བོ་བདེན་གཉིས་དང་བདེན་བཞིའི་ངོ་སྤྲོད་ཤིན་ཏུ་རྒྱས་པའི་བཤད་པ་དང་བཅས་བརྩམ་ངེས་ཀྱང་། ལམ་རིམ་འདི་གཙོ་བོ་བཀའ་གདམས་གོང་མ་རྣམས་ཀྱིས་མཛད་པའི་ལམ་རིམ་གྱི་གཞུང་དེ་དག་གཞིར་བཞག་ནས་བརྩམས་པ་ཡིན་པས་སྐབས་འདིར་བདེན་གཉིས་དང་བདེན་བཞིའི་བཤད་པ་ཞིབ་རྒྱས་སྔོན་དུ་བཏང་ནས་བརྩམས་མེད། མདོ་དོན་སྙིང་པོ་རྗེ་རིན་པོ་ཆེ་དངོས་གནས་ངེས་པ་དོན་གྱི་མཁས་པ་བསམ་གྱིས་མི་ཁྱབ་པ་ཞིག་ཡིན།

མཁས་གྲུབ་རིན་པོ་ཆེའི་གསུང་གི་ནང་སྐྱོན་བརྗོད་ཀྱི་ཚིག་རྩུབ་པོ་གང་འཚམ་མང་པོ་འདུག །བར་སྐབས་ངོས་ཀྱིས་ཊཱིཀ་ཆེན་རིགས་པའི་རྒྱ་མཚོ་མཇལ་བ་ཡིན། དེའི་ནང་གཞན་ལུགས་འགོག་པའི་སྐབས་སུ་ཚིག་ངན་གང་འཚམ་གསུངས་པ་མཇལ་སྐབས་དེ་འདྲ་གསུངས་དགོས་དོན་གང་ཡོད་སྙམ་དུ་དྲན་ཏེ་བསམ་བློའི་ནང་ཅུང་ཟད་མི་བདེ་བ་བྱུང་། རྗེ་རིན་པོ་ཆེའི་གསུང་གི་ནང་དེ་འདྲ་མེད། དོན་ལ་དགག་པ་བརྒྱག་དགོས་པ་ཞིག་ཡོད་ཀྱང་དེའི་གནད་འགག་ལ་དམིགས་ནས་དགག་པ་མཛད་པ་མ་གཏོགས་ཟུར་ཟ་མཛད་པ་ལྟ་བུ་གཏན་ནས་མེད་པ་ཧ་ཅང་ཡག་པོ་རེད། མཁས་པ་ཡིན་ཡང་ཞལ་ཚ་དྲགས་ན་ཡག་པོ་མེད།

བཀྲ་ཤིས་འཁྱིལ་གྱི་དགེ་བཤེས་སྒོ་མང་གི་མཁན་པོ་གནང་མྱོང་བ་འཇམ་དབྱངས་ཡེ་ཤེས་མཇལ་མྱོང་ཡོད་དམ། ཞེས་བཀའ་རྩད་གནང་། རིན་པོ་ཆེས་མཁྱེན་གྱི་རེད། བཀྲ་ཤིས་འཁྱིལ་དུ་རྟགས་གསལ་ཇི་ལྟར་གཏོང་སྟངས་ཀྱི་འགྱིང་སྟབས་ལྟ་བུ་སློབ་མཁན་ཡོད་སྐོར་རྗོད་ཀྱི་འདུག །སྒོ་མང་ལ་དེ་འདྲ་ཡོད་དམ། ཞེས་བཀའ་རྩད་གནང་། འཇམ་དབྱངས་ཡེ་ཤེས་ལགས་ཀྱིས་རྟགས་གསལ་གཏོང་སྐབས་གཞན་དང་མི་འདྲ་བའི་རྣམ་འགྱུར་བསྟན་རྒྱུ་ཡོད། ཕྱེད་སྒྲོ་འདོགས་དང་ཧམ་པ་ལྟ་བུ་ཞིག་ཡིན་ཀྱང་། ཁོང་གིས། བོད་ཀྱི་མཁས་པ་ཡིན་ན་ཨ་མདོ་བ་ཡིན་པས་ཁྱབ། ཅེས་བཤད་པ་རེད། གསུངས་ཏེ་བཞད། དེ་འདྲ་ཡིན་ན། རྒྱལ་ཚབ་རིན་པོ་ཆེ་དང་མཁས་གྲུབ་རིན་པོ་ཆེ་གང་དུ་གཞག་དགོས་སམ། དེ་བཞིན་དུ་ས་པཎ་ལ་སོགས་པ་རྣམས་དོན་དམ་པའི་མཁས་པ་རེད། དེས་ན་དགེ་བཤེས་ལགས་ཀྱིས་བོད་ཀྱི་མཁས་པ་ཡིན་ན་ཨ་མདོ་བ་ཡིན་པས་ཁྱབ་ཟེར་བ་ཧམ་པ་ཅུང་ཟད་ཚ་དྲགས་པ་རེད། གསུངས་ཏེ་བཞད། དེང་སང་གི་དུས་ལ་མཚོན་ནའང་མདོ་སྟོད་སྨད་གཉིས་ལས་ལེགས་བཤད་རྩོམ་མཁན་ཕལ་ཆེ་བ་ཨ་མདོའི་ཕྱོགས་ནས་ཡིན་པ་ལྟ་བུ་ཞིག་འདུག །དགེ་རྒན་ཡང་མང་པོ་ཞིག་མདོ་སྨད་ནས་འཐོན་ཡོང་གི་འདུག །གང་ལྟར་རྗེ་རིན་པོ་ཆེ་དེ་གཞན་དང་མི་འདྲ་བ་ཞིག་ཡིན།

འཇམ་མགོན་བླ་མ་ཙོང་ཁ་པ་ཆེན་པོའི་སྐུ་ཚེའི་སྟོད་ཀྱི་སློབ་མ་འཁོར་དག་པ་རྣམ་བརྒྱད་ལ་སོགས་པ་དང་། དེ་ནས་བར་གྱི་སློབ་མ་དང་སྐུ་ཚེའི་སྨད་ཀྱི་སློབ་མ་ལ་སོགས་པ་མང་དུ་ཡོད་པའི་གྲས་ཀྱི་གཅིག་ནི་ཚ་ཁོ་དབོན་པོ་ངག་དབང་གྲགས་པ་ཡིན། ཁོང་གིས་ཐོག་མར་རྗེའི་དྲུང་ནས་གསན་བསམ་སློབ་གཉེར་མང་དུ་མཛད་དེ་ཕྱིས་སུ་རྗེ་རིན་པོ་ཆེས་ལམ་སྟོན་ཇི་ལྟར་གནང་བ་ལྟར་ཤར་རྒྱལ་མོ་ཚ་བ་རོང་དུ་ཕེབས་ནས་བསྟན་འགྲོའི་དོན་ཧ་ཅང་རྒྱ་ཆེན་པོ་མཛད་ཡོད། དེ་ལྟར་རྒྱལ་མོ་རོང་དུ་བཀའ་བབ་ཀྱི་བསྟན་པ་སྤེལ་བའི་འགྲོ་དོན་མཛད་པའི་སྐབས་ཤིག་རྗེ་རིན་པོ་ཆེར་འཕྲིན་ཡིག་གི་ལམ་ནས་གདམས་ངག་ཅིག་དགོས་པའི་སྙན་སེང་ཕུལ་བར་ལམ་གཙོའི་གཞུང་འདི་བསླབ་བྱའི་ཚུལ་དུ་མཛད་པ་སྟེ། ཐག་རིང་ཤར་གྱི་ཡུལ་གྲུ་ནས་འཕྲིན་གྱི་ལམ་ནས་ཇི་ལྟར་བསྐུལ་བ་ལྟར་བརྩམས་པ་ཡིན་ཞེས་གསུངས་ཡོད།

རྗེ་རིན་པོ་ཆེའི་གསུང་ཐོར་བུའི་ནང་ཚ་ཁོ་དབོན་པོ་ངག་དབང་གྲགས་པར། ཁོ་བོས་སྨྲས་པའི་རྗེས་སུ་ཞུགས་ཤིག་དང་། །ཚེ་རབས་ཀུན་ཏུ་སྤྱོད་དང་སྨོན་ལམ་ཀུན། །
མཚུངས་པར་སྤྱད་དེ་ནམ་ཞིག་སངས་རྒྱས་ཚེ། །བདུད་རྩིའི་བགོ་བཤའ་ཐོག་མར་སྦྱིན་པར་བྱ། །ཞེས་རྗེ་རིན་པོ་ཆེ་ཉིད་ཀྱིས་ལམ་སྟོན་གང་གནང་བ་རྣམས་ཚུལ་བཞིན་དུ་སྒྲུབས་དང་། ཚེ་རབས་ནས་ཚེ་རབས་སུ་འབྲལ་བ་མེད་པར་ལྟ་སྤྱོད་མཚུངས་པར་བསྐྱངས་ཏེ་མཐར་འཇམ་མགོན་བླ་མ་ཙོང་ཁ་པ་ཆེན་པོ་རང་ཉིད་མངོན་པར་རྫོགས་པར་སངས་རྒྱས་པའི་གནས་སྐབས་སུ་འཁོར་གྱི་ཐོག་མར་རྗེས་སུ་བཟུང་ནས་ཆོས་ཀྱི་བདུད་རྩིའི་བགོ་བཤའ་ཐོག་མར་སྦྱིན་པར་བྱ་ཞེས་གསུངས་ཏེ་ཐུགས་རྩིས་ཧ་ཅང་ཆེན་པོ་གནང་ཡོད་ལ། ཞེ་ས་མ་ཞུས་ན་ཚ་ཁོ་དབོན་པོ་ཁོང་རྗེའི་ཐུགས་ཟིན་གྱི་སློབ་མ་རྗེ་རང་ཉིད་དང་ཕན་ཚུན་ཧ་ཅང་ནང་ཚགས་སུ་གྱུར་པ་ཞིག་ཡིན་འདུག་ལ། ཁོང་གིས་ཤར་རྒྱལ་མོ་རོང་དུ་སངས་རྒྱས་ཀྱི་བསྟན་པའི་ཞབས་འདེགས་ཤིན་ཏུ་རླབས་ཆེན་པོ་བསྒྲུབས་ཡོད།

ལམ་གྱི་ངོས་འཛིན་དང་དེར་ཇི་ལྟར་བགྲོད་ཚུལ།

ལམ་གྱི་གཙོ་བོ་རྣམ་པ་གསུམ་བཞུགས་སོ། །

ལམ་ཞེས་པ་ཡུལ་ལམ་གནས་ཤིག་ཏུ་བགྲོད་པར་བྱ་བའི་ལམ་ལ་གོ་ཞིང་སྐབས་འདིའི་ལམ་དེ་སེམས་རྒྱུད་ཀྱི་སྟེང་ནས་བགྲོད་པར་བྱ་བའི་ལམ་ཞིག་ལ་གོ །ཤེས་རབ་སྙིང་པོར། ཏདྱ་ཐཱ། ག་ཏེ་ག་ཏེ་པཱ་ར་ག་ཏེ་པཱ་ར་སཾ་ག་ཏེ་བོ་དྷི་སྭཱཧཱ། ཞེས་པའི་གཟུངས་ཀྱིས་བསྟན་པའི་ལམ་དེ་ས་བཅུ་ལམ་ལྔ་ཞེས་པའི་ལམ་སྟེ་ཚོགས་ལམ་དང་སྦྱོར་ལམ། མཐོང་ལམ། སྒོམ་ལམ། མི་སློབ་ལམ་བཅས་ལ་གོ་ཞིང་། མཐོང་ལམ་གྱི་སྐབས་ནས་བཟུང་ཐེག་ཆེན་གྱི་དབང་དུ་བྱས་ན་ས་དང་པོ་དང་གཉིས་པ་སོགས་ས་བཅུ་པོ་རྣམས་རིམ་གྱིས་འཐོབ་པར་འགྱུར་བ་དང་། ལམ་ལ་བགྲོད་མཁན་ནི་བདེ་བ་འདོད་ཅིང་སྡུག་བསྔལ་མི་འདོད་པའི་བདག་དེ་ཡིན།

ལམ་ལ་ཇི་ལྟར་བགྲོད་པའི་ཚུལ་ནི། ཐོག་མར་རང་རེ་རྣམས་སྡུག་བསྔལ་མི་འདོད་པ་དང་བདེ་བ་འདོད་པ་ཤ་སྟག་ཡིན་ལ། སྡུག་བསྔལ་གྱི་རྩ་བ་ཕྱི་རོལ་ཏུ་མེད་པར་ནང་སེམས་རྒྱུད་ཀྱི་སྟེང་གི་མི་ཤེས་པ་དེ་ཡིན་པས་སྡུག་བསྔལ་གྱི་རྒྱུ་བྱེད་པའི་སེམས་རྒྱུད་ཀྱི་མི་ཤེས་པ་རྣམས་བསལ་དགོས། མི་ཤེས་པ་དེ་སེམས་རང་སྟེང་ནས་མེད་པར་བཟོ་དགོས་པ་མ་གཏོགས་ཁབ་རྒྱག་པ་དང་གཤག་བཅོས་བྱས་ནས་མེད་པར་བཟོ་རྒྱུ་གང་ཡང་མེད། སྨན་འདྲ་མིན་ཟོས་ནས་མིའི་རྣམ་དཔྱོད་ལྐུག་ཏུ་གཏོང་བ་སོགས་བྱེད་ཀྱི་ཡོད་ཀྱང་། དངོས་ཡོད་ནི་རང་རེ་མི་རྣམས་ལ་ཡོད་པའི་རྣམ་དཔྱོད་འདི་ཉིད་ཉམས་པ་མེད་པར་རྣམ་དཔྱོད་རང་སྟེང་ནས་སྡུག་བསྔལ་སེལ་བ་དང་བདེ་བ་སྒྲུབ་ཐབས་བྱ་ཐུབ་ན་མཁས་པ་ཡིན། རྣམ་དཔྱོད་བཀྲ་པོ་ཡོད་པའི་དབང་གིས་རེ་དོགས་མང་པོ་ཡོང་བ་དང་། དེའི་དབང་གིས་སེམས་མི་སྐྱིད་པ་ཡོང་བའི་སྡུག་བསྔལ་དེ་སེམས་ལྐུག་ཏུ་བཏང་ནས་སེལ་ཐབས་བྱེད་པ་ཧ་ཅང་ཐབས་སྐྱོ་པོ་རེད། ཆང་རག་འཐུང་བ་དང་ཉལ་ཐ་འཐེན་པ་སོགས་འཕྲལ་སེལ་རིང་སེམས་གཡེང་ཐབས་བྱེད་པ་དང་སེམས་རྨོངས་སུ་འཇུག་ཐབས་བྱེད་པ་ཐབས་རྡུགས་ཀྱི་བྱེད་སྟངས་ཡིན།

འོ་ན་མི་ཤེས་པ་འདི་ཉིད་བསལ་དུ་ཡོད་དམ་ཞེ་ན། རྒྱུད་བླ་མ་ལས། དྲི་མ་གློ་བུར་བ་ཉིད་དང་། །ཡོན་ཏན་རང་བཞིན་ཉིད་ལྡན་ཕྱིར། །ཞེས་དང་། ཡང་། རྣམ་དབྱེར་བཅས་པའི་མཚན་ཉིད་ཅན། །གློ་བུར་དག་གིས་ཁམས་སྟོང་གི །རྣམ་དབྱེར་མེད་པའི་མཚན་ཉིད་ཅན། །བླ་མེད་ཆོས་ཀྱིས་སྟོང་མ་ཡིན། །ཞེས་རྣམ་དབྱེར་བཅས་མ་བཅས་ཀྱི་སྐོར་གསུངས་པ་དང་། དེ་བཞིན་མངོན་རྟོགས་རྒྱན་དང་རྒྱུད་བླ་གཉིས་ཀར། འདི་ལ་བསལ་བྱ་ཅི་ཡང་མེད། །གཞག་པར་བྱ་བ་ཅུང་ཟད་མེད། །ཡང་དག་ཉིད་ལ་ཡང་དག་ལྟ། །ཡང་དག་མཐོང་ན་རྣམ་པར་གྲོལ། །ཞེས་གསུངས་པའི་དོན་ལ་བསམས་ན་མི་ཤེས་པ་དེ་སེམས་ཀྱི་རང་བཞིན་ལ་མ་ཞུགས་པ་དང་། སྟོབས་སོགས་ཀྱི་ཡོན་ཏན་རྣམས་ཤེས་བྱ་རིག་པའི་ཡོན་ཏན་ཡིན་པར་བརྟེན། ཡུལ་རིག་པའི་ནུས་པ་དེ་ཕྱིས་གསར་དུ་བསྒྲུབ་མི་དགོས་པར་ཤེས་པ་གྲུབ་ཙམ་ཉིད་ནས་ཡུལ་རིག་པའི་ནུས་པ་ཅན་གྱི་ངོ་བོར་གྲུབ་པར་འདོད་པ་ཡིན། དེས་ན་ཡུལ་མི་ཤེས་པའི་ཆ་རྣམས་ཟད་རིམ་བཞིན་ཡུལ་རིག་པའི་ནུས་པ་ཆེ་རུ་འགྲོ་བ་ཡིན་གྱི་ཡུལ་རིག་པའི་ནུས་པ་དེ་ཟུར་དུ་བསྒྲུབ་མི་དགོས། དེའི་ཕྱིར། དྲི་མ་གློ་བུར་བ་ཉིད་དང་། །ཞེས་གློ་བུར་བའི་ཆོས་རྣམས་གནས་ལུགས་སམ་རང་བཞིན་མཐར་ཐུག་གི་ངོ་བོར་གནས་མ་ཐུབ་པས་དེ་དག་སེམས་དང་འབྲལ་རུང་ཡིན་པར་གསུངས་པ་རེད།

སྟོབས་སོགས་ཡོན་ཏན་རྣམས་ཀྱི་རྩ་བ་ཡུལ་མཁྱེན་ཅིང་རིག་པའི་ནུས་པ་དེ་ཤེས་པ་གྲུབ་ཙམ་ཉིད་ནས་རང་ཆས་སུ་ཡོད་ཅིང་། མི་ཤེས་པའི་རྩ་བ་མ་རིག་པ་དེ་དེ་ཁོ་ན་ཉིད་ལ་ཕྱིན་ཅི་ལོག་ཏུ་རྟོག་པའི་བློ་ཡིན་པས་བློ་དེས་ཇི་ལྟར་གཟུང་བ་ལྟར་དོན་ལ་གྲུབ་མིན་ཐད་གྲུབ་མཐའ་སྨྲ་བ་བཞིས་བརྟག་དཔྱད་ཤིན་ཏུ་ནན་པོ་གནང་ཡོད། ལྷག་པར་འཕགས་པ་ཀླུ་སྒྲུབ་ཀྱིས་ཉམས་ཞིབ་ངོ་མཚར་སྐྱེ་དགོས་པ་གནང་ཡོད།

གོང་དུ་དྲངས་པ་ལྟར་མངོན་རྟོགས་རྒྱན་ནས་གསུངས་པའི་འོད་གསལ་དེ་གཙོ་བོ་འཁོར་ལོ་བར་པའི་བརྗོད་དོན་དུ་གྱུར་པའི་ཡུལ་གྱི་འོད་གསལ་ལ་སྦྱར་རྒྱུ་དང་། རྒྱུད་བླ་མའི་སྐབས་ནས་གསུངས་པའི་འོད་གསལ་དེ་གཙོ་བོ་འཁོར་ལོ་མཐའ་མའི་བརྗོད་དོན་དུ་གྱུར་པའི་ཡུལ་ཅན་གྱི་འོད་གསལ་ལ་སྦྱར་རྒྱུ་ཡོད་པ་ལྟ་བུ་ཞིག་ཡིན། དེས་ན་ཡུལ་ཅན་གྱི་འོད་གསལ་ལ་བསམ་བློ་གཏོང་རྒྱུ་ཧ་ཅང་གལ་ཆེན་པོ་ཡིན།

ཁ་སེང་ཞུས་པ་ལྟར་སངས་རྒྱས་བཅོམ་ལྡན་འདས་མངོན་པར་རྫོགས་པར་སངས་རྒྱས་མ་ཐག་ཏུ། ཟབ་ཞི་སྤྲོས་བྲལ་འོད་གསལ་འདུས་མ་བྱས། །ཞེས་གསུངས་པ་འདིས་མ་འོངས་པར་བསྐོར་བར་འགྱུར་བའི་ཆོས་འཁོར་རིམ་པ་གསུམ་གྱི་བརྗོད་དོན་ཡོངས་རྫོགས་གསུངས་པར་མཐོང་གི་འདུག །ཟབ་ཞི་ཞེས་པས་འཁོར་ལོ་དང་པོའི་བརྗོད་དོན་འཁོར་འདས་གཉིས་ཀྱི་རྣམ་གཞག་བསྟན་ཅིང་། སྤྲོས་བྲལ་ཞེས་པས་འཁོར་ལོ་བར་པའི་བརྗོད་དོན་ཆོས་ཐམས་ཅད་རང་བཞིན་གྱིས་སྟོང་པའི་དོན་གསུངས། འོད་གསལ་འདུས་མ་བྱས་ཞེས་པས་འཁོར་ལོ་མཐའ་མའི་བརྗོད་དོན་ཁམས་བདེ་གཤེགས་སྙིང་པོའམ་ཡུལ་ཅན་གྱི་འོད་གསལ་རྩལ་དུ་བཏོན་ཏེ་གསུངས།

ས་དགེ་བཀའ་རྙིང་དགོངས་པ་གཅིག་ཏུ་འབབ་ཚུལ།

འཁོར་ལོ་བར་པའི་སྐབས་ཡུལ་གྱི་འོད་གསལ་ཆོས་ཉིད་གསུངས་ཤིང་། འཁོར་ལོ་མཐའ་མའི་སྐབས་ཡུལ་ཅན་གྱི་འོད་གསལ་གསུངས། བོད་དུ་དར་བའི་ས་དགེ་བཀའ་རྙིང་གི་ཆོས་བརྒྱུད་ཁག་ལས་རྙིང་མའི་ལུགས་ལ་རྫོགས་པ་ཆེན་པོའི་རིག་པ་ཟང་ཐལ་དང་། བཀའ་བརྒྱུད་པས་ཕྱག་ཆེན་གསུངས་ཏེ་གཙོ་བོ་ཡུལ་ཅན་གྱི་འོད་གསལ་དང་འབྲེལ་ནས་གསུང་བཞིན་ཡོད་ལ། དེ་ཡང་འཁོར་ལོ་བར་པའི་བརྗོད་དོན་རང་བཞིན་སྟོང་པའམ་ཡུལ་གྱི་འོད་གསལ་དང་འབྲེལ་བ་ཡོད་པའི་སྒོ་ནས་ཡུལ་ཅན་གྱི་འོད་གསལ་གྱི་ཟབ་ཁྱད་དང་སྦྲེལ་ཏེ་ཕྱག་ཆེན་དང་རྫོགས་ཆེན་གྱི་རྣམ་གཞག་གསུང་གི་ཡོད། དགེ་ལྡན་པས་བཞེད་པའི་མདོ་རྐྱང་པའི་དབང་དུ་བྱས་པའི་སྟོང་ཉིད་ཀྱི་ལྟ་བ་དེ་ཅུང་ཟད་མི་འདྲ་ཡང་རྗེ་རིན་པོ་ཆེས་རིམ་ལྔ་གསལ་སྒྲོན་དུ་གསུངས་པའི་གཉུག་མའི་འོད་གསལ་སྒོམ་པའི་ཚུལ་རྣམས་ཚིག་ཙམ་ལ་མི་ཞེན་པར་བློ་གཟུ་བོར་གནས་པའི་ཐོག་ནས་བལྟས་ན་དགོངས་པ་གཅིག་ཏུ་འབབ་བཞིན་ཡོད། དེ་ཡང་། པཎ་ཆེན་བློ་བཟང་ཆོས་རྒྱན་གྱིས། ངེས་དོན་ལུང་རིགས་ལ་མཁས་ཤིང་། །ཉམས་མྱོང་ཅན་གྱི་རྣལ་འབྱོར་པས། །དཔྱད་ན་དགོངས་པ་གཅིག་ཏུ་འབབ། །ཅེས་གསུངས་པ་རྒྱུ་མཚན་ལྡན་པར་བརྒྱ་ཆ་བརྒྱ་ཐམ་པ་ཐག་བཅད་ནས་བཤད་ཐུབ་པ་ནི་རྫོགས་ཆེན་གྱི་གཞུང་ལ་སོགས་པ་ལེགས་པར་བལྟས་ན་ཤེས་སུ་ཡོད། དེ་ཡང་རྡོ་གྲུབ་འཇིགས་མེད་བསྟན་པའི་ཉི་མའི་རྫོགས་ཆེན་གྱི་གཞུང་དེ་དག་ངོ་མཚར་སྐྱེ་དགོས་པ་ཡོད། ཁོང་དབུ་ཚད་ཀྱི་གཞུང་ཡོངས་རྫོགས་མཁྱེན་པ་ཙམ་དུ་མ་ཟད། གསང་སྔགས་ཀྱང་གསར་རྙིང་ཡོངས་རྫོགས་མཁྱེན་མཁན་ཞིག་ཡིན། དེ་ལྟར་མཁྱེན་པའི་སྒོ་ནས་གསུངས་པའི་གཞུང་དེ་དག་གཞན་དང་མི་འདྲ་བ་ཞིག་ཡོད།

ཁོང་གི་སློབ་མ་དང་ཡང་སློབ་ཀྱི་གྲས་རྣམས་ཀྱང་ངོ་མཚར་སྐྱེ་དགོས་པ་ཡོད། དུས་ཕྱིས་ཀྱི་སྙན་དགོན་གསུང་རབ་པ་ལྟ་བུར་མཚོན་ན། དགེ་ལུགས་པ་ཡིན་ཡང་རྙིང་མ་དང་ས་སྐྱ་སོགས་ཀྱི་ཆོས་ཚུལ་ཡོངས་རྫོགས་མཁྱེན་མཁན་ཞིག་ཡིན། རྡོ་གྲུབ་སོགས་རང་ལུགས་རྫོགས་ཆེན་ཡིན་པ་ལ་དགེ་ལྡན་པའི་དབུ་མའི་གཞུང་དང་རྗེའི་འོད་གསལ་གྱི་སྐོར་དང་འབྲེལ་བའི་གཞུང་རྣམས་མཁྱེན་སྟབས་གཞན་དང་མི་འདྲ་བ་ཡོད།

ས་སྐྱ་པའི་ལམ་འབྲས་གསུང་བའི་ཚེ། གསལ་བ་སེམས་ཀྱི་མཚན་ཉིད། སྟོང་པ་སེམས་ཀྱི་རང་བཞིན། གསལ་སྟོང་ཟུང་འཇུག །ཟུང་འཇུག་བརྗོད་བྲལ་ཞེས་རགས་པ་གློ་བུར་བའི་ཤེས་པ་མིན་པར་གཙོ་བོ་གཉུག་མའི་ཤེས་པ་དེ་གསུང་གི་ཡོད། ཀུན་གཞི་རྒྱུ་རྒྱུད་ཅེས་པའི་མཐར་ཐུག་གི་དགོངས་པ་བཞེས་སའང་གཉུག་མའི་འོད་གསལ་དེ་ཡིན། ཀུན་གཞི་རྒྱུ་རྒྱུད་ཀྱི་སྟེང་དུ་འཁོར་འདས་དབྱེར་མེད་ཀྱི་ལྟ་བ་གཏན་ལ་ཕབ་སྟེ་བུམ་དབང་དང་འབྲེལ་བའི་ལྟ་བ། གསང་དབང་དང་འབྲེལ་བའི་ལྟ་བ། ཤེར་དབང་དང་འབྲེལ་བའི་ལྟ་བ། དབང་བཞི་པ་དང་འབྲེལ་བའི་ལྟ་བ་ཞེས་ལྟ་བ་མི་འདྲ་བ་གསུངས་ཡོད་ཅིང་། དེ་དག་ཡུལ་ཅན་གྱི་འོད་གསལ་ལ་དགོངས་པ་ལས་ཡུལ་གྱི་འོད་གསལ་ལ་གསུང་མི་ཤེས།

མཁན་པོ་རིན་ཆེན་ཞུ་བ་ཞིག་ཡོད། ཁོང་རང་ལུགས་ས་སྐྱ་པ་ཡིན་ཡང་རྙིང་མའི་རྫོགས་པ་ཆེན་པོའི་ཆོས་ཚུལ་ཉམས་བཞེས་གནང་གི་ཡོད་ཅིང་མཁས་པའི་དབང་པོ་རེད། དུས་ཕྱིས་སུ་མ་སུ་རིར་རྒན་པདྨ་རྒྱལ་མཚན་ལ་སོགས་པའི་མཁས་དབང་གི་སྒྲིག་འཛུགས་ཤིག་བཟོས་ཏེ། དེའི་ནང་གི་གསུང་བཤད་གནང་མཁན་གཅིག་མཁན་པོ་རིན་ཆེན་ཡིན། ཕྱིས་རྒན་པདྨ་རྒྱལ་མཚན་གྱིས་ངོས་ལ། མཁན་པོ་རིན་ཆེན་ཁོང་གིས་གཞུང་གི་བཤད་པ་བྱེད་པའི་ཚེ་རྣམ་འགྲེལ་ལ་སོགས་པའི་གཞུང་ཆེན་མོའི་ཚིག་ཁུངས་སུ་དྲངས་ནས་འགྲེལ་བཤད་བསྐྱོན་པ་སོགས་དངོས་གནས་དྲང་གནས་མཁས་པ་རེད་འདུག་ཅེས་ཐུགས་ཧ་ཅང་མགུ་པོའི་ངང་ནས་གསུངས་མྱོང་། མཁན་པོ་རིན་ཆེན་གྱིས་ངོས་ལ། ལམ་འབྲས་ཀྱི་སྐབས་སུ་ལྟ་བ་མི་འདྲ་བ་བཞིའི་རྣམ་གཞག་གསུངས་པ་ཡུལ་ཅན་འོད་གསལ་གྱི་དབང་དུ་བྱས་པ་ལས་ཡུལ་གྱི་འོད་གསལ་ལ་ཁྱད་པར་མེད་སྐོར་གསུངས་མྱོང་།

གཉུག་སེམས་ལ་སྦྱར་བའི་སྒྲུབ་པ་རང་དབང་བའི་གོ་དོན།

དེ་བཞིན་དུ་ཇོ་ནང་ལ་མཚོན་ནའང་། ཇོ་ནང་གི་སྒྲུབ་པ་རང་དབང་བ་ཞེས་པའི་ལྟ་བའི་གོ་བ་ལེན་སྟངས་ཅུང་ཟད་གོ་མི་བདེ་བ་ཙམ་ཞིག་གསུངས་པ་དེར་བོད་ཀྱི་མཁས་དབང་མང་པོས་བརྡར་ཤ་བཅད་ཡོད། དེ་མིན་གཞན་སྟོང་ཞེས་པ་ཡུལ་ཅན་གྱི་འོད་གསལ་ལམ་གཉུག་མ་ལྷན་ཅིག་སྐྱེས་པའི་འོད་གསལ་དེ་ཉིད་སྟོང་པ་དང་པོ་དང་སྟོང་པ་གཉིས་པ་སྟོང་པ་གསུམ་པས་སྟོང་པའི་གཞན་སྟོང་ཡིན་པར་བཀྲལ་ཆོག །དེ་ཡང་སྣང་བ་བཞོན་པའི་རླུང་དང་བཅས་པ། མཆེད་པ་བཞོན་པའི་རླུང་དང་བཅས་པ། ཉེར་ཐོབ་བཞོན་པའི་རླུང་དང་བཅས་པས་སྟོང་པའི་སྟོང་པ་བཞི་པ་ཐམས་ཅད་སྟོང་པ་གཉུག་མ་ལྷན་ཅིག་སྐྱེས་པའི་འོད་གསལ་ལ་གོ་ཆོག་པ་ཡིན། གསང་བ་འདུས་པའི་ཆོས་སྐད་ལ་སྟོང་པ་བཞིའི་རྣམ་གཞག་གསུངས་པའི་སྟོང་པ་དེ་རགས་པ་གློ་བུར་བའི་དྲི་མས་སྟོང་པའི་གཞན་སྟོང་རང་ལ་གོ་བ་ཡིན། དེ་ཉིད་དགག་སྒྲུབ་གཉིས་ལས་སྒྲུབ་པ་དང་རྒྱུ་རྐྱེན་གློ་བུར་བས་འདུས་བྱས་པ་མིན་པར་ཡེ་གདོད་མ་ནས་འགྱུར་བ་མེད་པའི་རང་བཞིན་དུ་གནས་ཤིང་། ཐོག་མ་དང་མཐའ་མ་མེད་པའི་ཀུན་ཏུ་བཟང་པོ་ཡིན་པས་རང་དབང་བའི་ཐ་སྙད་སྦྱར་ཆོག །དེ་ལྟར་དགག་སྒྲུབ་གཉིས་ལས་སྒྲུབ་པ་དང་དགག་བྱ་གློ་བུར་བའི་ཆོས་ཀྱིས་སྟོང་པའི་ཆ་ནས་གཞན་སྟོང་དུ་དགོངས་པ་བཞེས་ས་ཡོད།

ངོས་ཀྱི་ངོ་ཤེས་གཞན་སྟོང་པའི་མཁན་པོ་ཞིག་ཡོད། ཁོང་ལ་རྩེད་མོ་དང་སྦྲགས། ཁྱོད་གཞན་སྟོང་པ་ཡིན་ནམ་རང་སྟོང་པ་ཡིན་ཞེས་དྲིས་པར། ཁོང་གིས་གཉིས་ཀ་ཡིན་ཞེས་བརྗོད་བྱུང་། གསུངས་ཏེ་བཞད། ཡུལ་ཅན་འོད་གསལ་གྱི་ཆ་ནས་གཞན་སྟོང་དང་ཡུལ་གྱི་འོད་གསལ་གྱི་ཆ་ནས་རང་སྟོང་དུ་བཤད་ཆོག་པ་ཡིན་པས་འགྲིག་གི་ཡོད།

དབང་པོའི་ནུས་པ་མི་ལས་དུད་འགྲོ་ཆེ།

སེམས་མ་དུལ་བ་ལ་བརྟེན་ནས་ཡོང་བའི་སྡུག་བསྔལ་རྣམས་སེམས་སྟེང་གི་སྡུག་བསྔལ་གྱི་རྒྱུ་བྱེད་པའི་མ་རིག་པར་གཉེན་པོ་བསྟེན་ནས་སེལ་ཐབས་བྱེད་དགོས་ཤིང་། སེལ་ཐབས་ཀྱི་གཉེན་པོ་ཡང་སེམས་རང་སྟེང་གི་རྣམ་དཔྱོད་ལ་བརྟེན་དགོས་ལ། དེ་ཡང་མིའི་ཀླད་པ་དང་འབྲེལ་བའི་རྣམ་དཔྱོད་ལ་བརྟེན་དགོས། མིག་གིས་གཟུགས་མཐོང་བ་དང་རྣ་བས་ཐག་རིང་གི་སྒྲ་ཐོས་པ། སྣ་ཡིས་ཐག་རིང་གི་དྲི་ཚོར་བ་ལྟ་བུ་རང་རེ་མི་རྣམས་ལས་ཀྱང་དུད་འགྲོའི་རིགས་འགའ་ཞིག་ནུས་པ་ཆེ་བ་ཡོད། དཔེར་ན། གླང་ཆེན་གྱི་རྣས་ཐག་རིང་གི་སྒྲ་ཐོས་ཤིང་སྣ་ཡར་ཀེར་བས་ཐག་རིང་གི་དྲི་ཚོར་གྱི་ཡོད། གསུངས་ཏེ་བཞད། རང་རེའི་རྣ་བ་དང་སྣས་དེ་ལྟར་མི་ནུས།

སྒོ་ལྔའི་ཤེས་པའི་ནུས་པ་དང་འབྲེལ་ནས་བཤད་ན་དུད་འགྲོ་རྣམས་མི་ལས་ཀྱང་ནུས་པ་ཆེ་བ་ཡོད། དངོས་ཡོད་གནས་ཚུལ་ལ་ཡང་དུད་འགྲོ་རྣམས་ཕྱིའི་རྐྱེན་འབའ་ཞིག་ལ་བརྟེན་ནས་འཚོ་དགོས་པ་དཔེར་ན། དགྲ་ལྟ་བུ་སླེབས་པའི་ཚེ་རྣམ་དཔྱོད་ལ་བརྟེན་ནས་འགོག་ཐབས་གང་ཡང་མེད་པར་སྒོ་ལྔའི་ཤེས་པའི་ནུས་པ་ལ་བརྟེན་ནས་འགོག་ཐབས་བྱེད་དགོས་ཀྱི་ཡོད། ཙི་ཙིར་མཚོན་ན་ཐག་རིང་གི་སྒྲ་ཐོས་ནུས་པ་ལྟ་བུ་ཕུང་པོའི་གྲུབ་ཆ་རང་གི་སྟེང་ནས་རང་ཉིད་སྲུང་སྐྱོབ་བྱེད་པའི་ནུས་པ་གང་འཚམ་ཞིག་ལྷན་སྐྱེས་སུ་གྲུབ་ཡོད། ལྷག་པར་དུ་ཉེན་ཁ་དང་འཕྲད་པའི་ཚེ་འབྲོ་རྒྱུ་ཙམ་ལས་གཞན་གྱི་ཐབས་ཤེས་གང་ཡང་བྱ་མི་ནུས་པས་ཕུང་པོའི་གྲུབ་ཆ་རང་གི་སྟེང་ནས་ཙི་ཙིར་འབྲོ་རྒྱུའི་ནུས་པ་ཆེན་པོ་ཞིག་རང་ཆས་སུ་གྲུབ་ཡོད་པ་ལྟ་བུ་ཡིན།

གདོན་འདྲེ་ལྟ་ཞོག་ཙི་ཙི་ཡང་འཇུ་མི་ཐུབ།

ཁྱེད་ཚོ་འགའ་ཞིག་གིས་གོ་མྱོང་ཡོད། སྔར་ལྷ་སར་རྒྱུད་སྨད་ཀྱི་བསྐྱེད་རིམ་པ་ཞིག་ཡོད། ཁོང་འཇིགས་བྱེད་ཀྱི་བསྙེན་ཆེན་གནང་མྱོང་བའི་ནུས་པ་ཆེ་བའི་གྲུབ་ཐོབ་ཚད་ལྡན་ཞིག་རེད། ཉིན་ཞིག་ཁོང་གཟིམས་ཤག་ཅིག་ཏུ་སྲི་གནོན་གནང་བཞུགས་པའི་སྐབས་ཤིག་སེར་བྱེས་དགེ་བཤེས་སོག་པོ་ཆོས་གྲགས་ཀྱང་དེར་ཕེབས་ཡོད། སོག་པོ་ཆོས་གྲགས་ཀྱིས་བྱེ་བྲག་སྨྲ་བ་མ་གཏོགས་ཁས་མི་ལེན་པས་སོག་པོ་བྱེ་བྲག་སྨྲ་བ་ཞེས་འབོད་ཀྱི་ཡོད་ཅིང་གསང་སྔགས་ལ་ལྷག་པར་དུ་ཡང་མོས་པ་མེད། འོན་ཀྱང་སྙན་སུམ་དང་དཔེ་ཆ་གང་འཚམ་ཤེས་ཀྱི་ཡོད་སྟབས་གཞུང་ཞབས་འགའ་ཞིག་ལ་སུམ་རྟགས་འཁྲིད་ཀྱི་ཡོད་ཅིང་ངོ་ཤེས་པ་ཡང་མང་པོ་ཡོད། ཁོང་གཟིམས་ཤག་དེར་སླེབས་སྐབས་རྒྱུད་སྨད་པའི་བསྐྱེད་རིམ་པ་དགེ་བཤེས་བསམ་གྲུབ་དབུ་བཞུགས་ཀྱིས་ཞབས་བརྟན་འཚོགས་བཞིན་པ་གཟིགས་ཏེ། སྦྱིན་བདག་ལ། ག་རེ་གནང་གི་ཡོད། ཅེས་དྲིས་པར། སྲི་གནོན་གནང་གི་ཡོད། ཅེས་ཞུས། སྲི་གནོན་ཞེས་པ་ག་རེ་རེད་ཅེས་དྲིས་པར། གདོན་འདྲེ་ཚུར་བཀུག་སྟེ་མར་གནོན་གྱི་ཡོད་པ་རེད་ཅེས་ཞུས། དེ་ལ་སོག་པོ་ཆོས་གྲགས་ཀྱིས། དགེ་བཤེས་བསམ་གྲུབ་ཀྱིས་གདོན་འདྲེ་ལྟ་ཞོག་ཙི་ཙི་ཡང་འཇུ་མི་ཐུབ་ཅེས་བཤད་པ་རེད། གསུངས་ཏེ་བཞད། ཧོབ་དེ་བལྟས་ན་བདེན་པ་ལྟ་བུ་ཞིག་རེད། ཙི་ཙི་ཧ་ཅང་མགྱོགས་པོ་ཡོད་པས་རང་རེས་ཀྱང་རྙི་བཙུགས་ནས་མ་གཏོགས་འཇུ་རྒྱུ་ཁག་པོ་ཡོད། དེ་ལྟར་ལུས་ཀྱི་གྲུབ་ཆའི་སྟེང་ནས་དུད་འགྲོའི་རིགས་རྣམས་མི་ལས་ཀྱང་ནུས་པ་ཆེ་བ་ཡོད།

གདོད་མའི་སངས་རྒྱས་དང་རང་རིག་ཀུན་བཟང་།

རང་རེ་མི་ལ་རྣམ་དཔྱོད་ཡོད་པ་རེད། རྙོག་གྲ་ཡང་རྣམ་དཔྱོད་དེས་བཟོ་བཞིན་ཡོད་ལ། སྡུག་བསྔལ་རྩ་བ་ནས་སྤོང་བ་ཡང་རྣམ་དཔྱོད་དེ་ལ་བརྟེན་དགོས་པ་རེད། དེས་ན་སྡུག་བསྔལ་གྱི་རྩ་བ་ཡང་ཡིད་བློ་ལ་ཐུག་ཡོད་ལ་དེ་ལ་གཉེན་པོ་བསྟེན་ནས་སྤོང་བ་ཡང་ཡིད་བློར་བརྟེན་དགོས། དེ་ཡང་ཉིན་གཅིག་ལ་སྤོང་མི་ནུས་པར་ལོ་ནས་ལོ་དང་ཚེ་རབས་ནས་ཚེ་རབས། བསྐལ་པ་ནས་བསྐལ་པའི་རིང་ལམ་བསྒོམས་པ་ལས་སྤོང་དགོས། དེས་ན་ཤེས་རྒྱུད་འདིའི་སྟེང་ནས་ས་ལམ་གྱི་རྟོགས་པ་སྔར་མ་སྐྱེས་པ་སྐྱེ་བ་དང་སྐྱེས་པ་གོང་ནས་གོང་དུ་སྤེལ་ཏེ་རིམ་བཞིན་རྟོགས་པ་གོང་མཐོར་འགྲོ་བ་ཞིག་བྱ་དགོས་པ་ཡིན།

མཐར་ཤེས་པ་འདིའི་སྟེང་དུ་སྐྱོན་སྦྱངས་རིམ་བཞིན་དུ་ཉམས་མྱོང་ཇེ་ཟབ་ཏུ་ཕྱིན་ཏེ་སྤངས་རྟོགས་མཐར་ཕྱིན་པའི་སངས་རྒྱས་ཀྱི་གོ་འཕང་ཞེས་པ་དེ་མངོན་དུ་བྱ་ནུས་པ་ཞིག་ཡོང་བ་ཡིན། གོ་འཕང་དེ་ཡང་ད་ལྟ་རང་རེའི་རྒྱུད་ལ་ཡོད་པའི་ཤེས་པ་འདིའི་སྟེང་ནས་བསྒྲུབ་དགོས་པ་ལས་འདི་ལོགས་སུ་བཞག་སྟེ་སངས་རྒྱས་ཀྱི་གོ་འཕང་ཞེས་པ་ཕྱི་ལོགས་ནས་བཙལ་རྒྱུ་གང་ཡང་མེད། ཁམས་བདེ་གཤེགས་སྙིང་པོའི་གནད་དང་འབྲེལ་ཏེ་སངས་རྒྱས་གཞན་ནས་མི་འཚོལ་བར་རང་ལ་རང་ཆས་སུ་ཡོད་པར་གསུངས་པ་ལྟར། གདོད་མའི་སངས་རྒྱས་ཞེས་པ་དང་རང་རིག་ཀུན་བཟང་ཞེས་པའི་གོ་བ་ཡང་འདི་དང་འབྲེལ་བ་ཡོད། མདོར་ན། ལམ་གཙོ་རྣམ་གསུམ་ཞེས་པའི་ལམ་གྱི་གོ་བ་དེ་འདྲ་ཞིག་ཡིན།

སྟོང་ཉིད་ཀྱི་ལྟ་བར་བརྟེན་ནས་ལམ་གྱི་གནད་འཚོལ་བ།

དེ་ཡང་ཐར་ལམ་སྒྲུབ་བྱེད་ཀྱི་རྩ་བ་ངེས་འབྱུང་དང་ཡང་དག་པའི་ལྟ་བ་གཉིས་ཡིན་ལ། ངེས་ལེགས་ཐམས་ཅད་མཁྱེན་པའི་གོ་འཕང་སྒྲུབ་བྱེད་ཀྱི་རྩ་བ་དབང་རྣོན་གྱི་དབང་དུ་བྱས་ན། ངེས་འབྱུང་དང་ཡང་དག་པའི་ལྟ་བ་སྔོན་དུ་འགྲོ་བའི་སྒོ་ནས་བྱང་ཆུབ་ཀྱི་སེམས་སྐྱེད་པར་བྱེད་པ་སྟེ་དེ་གསུམ་ལ་ལམ་གྱི་གཙོ་བོ་རྣམ་པ་གསུམ་ཞེས་གསུངས། འདིས་མངོན་མཐོ་ཞར་དང་ཐར་ལམ་བསྒྲུབ་རྒྱུ་གཙོ་བོར་གསུང་བཞིན་ཡོད། དབང་རྣོན་ལམ་ལ་སློབ་སྟངས་ལྟར་སྟོང་ཉིད་ཀྱི་ལྟ་བར་ཐོས་བསམ་སློབ་གཉེར་བྱས་ཏེ་སྟོང་ཉིད་ཀྱི་ལྟ་བའི་གོ་བ་ཡོད་པའི་སྟེང་ནས་སངས་རྒྱས་པའི་ཆོས་ཀྱི་ལམ་གྱི་གནད་འཚོལ་བའི་རིམ་པའི་དབང་དུ་བྱས་ན། ཐོག་མར་ནང་པར་མ་གྱུར་སྔོན་ནས་སྟོང་ཉིད་ཀྱི་དོན་ལ་ཉན་བསམ་སྒོམ་པ་བྱས་ཏེ་སྟོང་ཉིད་ཀྱི་ལྟ་བའི་གོ་བ་ཡོད་དགོས་པ་གལ་ཆེ། དེ་ཡང་སྟོང་ཉིད་ཀྱི་དོན་བསམས་པ་ལས་ཆོས་ལ་ངེས་ཤེས་རྙེད་དེ་སངས་རྒྱས་ལ་དད་པ་སྐྱེ་ཐུབ་པ་ཞིག་ཡོང་དགོས་པ་ཡིན།

ངོས་ཀྱི་བསམ་ཚུལ་ལ་དཔེར་ན། དངོས་ཁམས་རིག་པའི་རྣམ་གཞག་ལ་བསམ་བློ་ཡང་ཡང་བཏང་བ་ལས་མཐར་སྟོང་ཉིད་ཀྱི་དོན་ལ་བློ་ཁ་ཕྱོགས་ཏེ། སྟོང་པ་ཉིད་ཀྱི་ལྟ་བའི་ངོ་མཚར་བའི་ཁྱད་ཆོས་ལ་དང་བ་དང་ཡིད་སྨོན་སྐྱེ་ཐུབ་པ་ཞིག་ཡོང་ནུས་ལ། དེ་ནས་ལྟ་བ་དེ་བསྒོམས་པ་ལས་རང་རྒྱུད་ཀྱི་ཉོན་མོངས་ས་བོན་དང་བཅས་པ་སྤོང་ནུས་པའི་ཁྱད་པར་ཤེས་ཏེ་ཁ་ཡོད་ལག་ཡོད་ལ་ཕན་ཐོགས་ཡོད་པའི་ཚུལ་མཐོང་ནུས་ཤིང་། དེ་ལ་བརྟེན་ནས་ཐར་པར་བགྲོད་འདོད་ཀྱི་འདུན་པ་རང་བཞིན་གྱིས་སྐྱེ་ཐུབ་པ་ཞིག་ཡོང་བ་ཡིན། མདོར་ན། སངས་རྒྱས་པའི་ཆོས་ཀྱི་ཞག་རྩིའམ་ཐུན་མོང་མིན་པའི་ཁྱད་ཆོས་དེ་སྐྱེས་བུ་འབྲིང་གི་ཆོས་སྐོར་གྱི་མཚམས་ནས་འགོ་ཚུགས་ཀྱི་ཡོད།

རྗེ་རིན་པོ་ཆེའི་ལམ་རིམ་ཆེན་མོ་ལས། ཐར་པ་དོན་གཉེར་གྱི་བློ་ངོས་གཟུང་བ་དང་། དེ་བསྐྱེད་པའི་ཐབས་སོ། །ཞེས་ས་བཅད་གཉིས་གསུངས་ཏེ་གཉིས་པའི་སྐབས་སུ་སྡུག་བསྔལ་བདེན་པ་དང་ཀུན་འབྱུང་བདེན་པ་གསུངས་པའི་མཐར། དེ་ལྟར་ན་བདེན་བཞི་ནི་ཐེག་པ་ཆེ་ཆུང་ཀུན་ཏུ་ལན་དུ་མར་གསུངས་ཤིང༌། འཁོར་བར་འཇུག་པ་དང་དེ་ལས་ལྡོག་པའི་གནད་རྣམས་བདེ་བར་གཤེགས་པས་བསྡུས་པ་ཡིན་པས་རྣམ་གྲོལ་བསྒྲུབ་པ་ལ་ཤིན་ཏུ་གལ་ཆེ་ཞིང༌། ཉམས་ལེན་གྱི་འགག༌སྡོམ་ཡང་ཆེ་བས་རིམ་པ་དེ་ལྟར་དུ་སློབ་མ་འཁྲིད་དགོས་ཏེ། ཞེས་གསུངས་ཡོད། དེར་བརྟེན་དེང་སང་བཀའ་གདམས་གཞུང་པ་བའི་ལུགས་ཀྱི་ལམ་རིམ་འཁྲིད་ཚུལ་ལྟར་བྱ་རྒྱུ་གལ་ཆེ་ཞིང་། དེ་ལ་ཐོག་མར་སྟོང་ཉིད་ཀྱི་ལྟ་བར་བསམ་བློ་གཏོང་དགོས།

མངོན་མཐོ་དང་ངེས་ལེགས་སྒྲུབ་ཚུལ།

ཇོ་བོའི་སྐྱེས་བུ་གསུམ་གྱི་ལམ་རིམ་གྱི་སྐབས་དབུ་མ་རིན་ཆེན་ཕྲེང་བ་ལས། དང་པོར་མངོན་པར་མཐོ་ཐོབ་ནས། །ཕྱིས་ནས་ངེས་པར་ལེགས་པ་འོང་། །ཞེས་གསུངས་པ་ལྟར། མངོན་མཐོ་དང་ངེས་ལེགས་གཉིས་བསྒྲུབ་བྱར་གསུངས་ནས། དེ་གཉིས་ལས་མངོན་མཐོ་སྒྲུབ་བྱེད་ཀྱི་ཐབས་སུ་བཞི་བརྒྱ་པ་ལས། བསོད་ནམས་མིན་པ་དང་པོར་བཟློག །ཅེས་གསུངས་པ་ལྟར། བསོད་ནམས་མིན་པ་མི་དགེ་བ་བཅུ་ལེགས་པར་བསྡམས་ཏེ་དཀར་པོ་དགེ་བཅུའི་ཚུལ་ཁྲིམས་ཉམས་སུ་བླངས་ནས་མངོན་མཐོ་སྒྲུབ་པ་དང་། དེ་ནས་ངེས་ལེགས་མཐར་ཐུག་ཐམས་ཅད་མཁྱེན་པའི་གོ་འཕང་སྒྲུབ་པའི་ཐབས་ཚུལ་གསུངས་ཡོད། དེ་ཡང་བློ་རབ་འབྲིང་ཐ་མ་གསུམ་ལ་ཕན་ཆེ་བའི་དོན་དུ་སྐྱེས་བུ་གསུམ་གྱི་ལམ་གྱི་རིམ་པ་གསུམ་གསུངས་པ་སྟེ་ལམ་གཙོའི་ཁྲིད་ལུགས་དང་ཅུང་ཟད་མི་འདྲ།

ཀླུ་སྒྲུབ་ཀྱི་དབུ་མ་རིན་ཆེན་ཕྲེང་བའི་ནང་། མངོན་མཐོ་སྒྲུབ་པའི་ཆོས་བཅུ་དྲུག་གསུངས་ཏེ། མི་དགེ་བཅུ་སྤོང་གི་དགེ་བ་བཅུ་དང་། དེའི་སྟེང་ལོག་འཚོ་མི་བྱེད་པ་དང་། མི་དགེ་བཅུ་སྤོང་གི་ནང་སྲོག་གཅོད་སོགས་ཀྱི་འཚེ་བ་སྤོང་བར་གསུངས་པ་དེའི་ཐོག་གཞན་ལ་གཡོ་སྒྱུ་ལ་སོགས་པའི་འཚེ་བ་སྡོམ་པ་དང་། མཆོད་འོས་མཆོད་པ་སྟེ། དཔེར་ན། སྤྱི་ཚོགས་ནང་གི་ཉམ་ཐག་པའི་ནད་པ་དང་རྒས་གཅོང་ལ་སོགས་པར་ལན་ལ་རེ་བ་མེད་པའི་བསམ་པ་རྣམ་དག་གིས་ཕན་ཐོགས་དང་ཞབས་འདེགས་སྒྲུབ་པ། ཆང་མི་འཐུང་བ། གུས་པས་སྦྱིན་པ་ཞེས་རང་ཉིད་མཆོག་དང་གཞན་རྣམས་དམན་པར་བལྟས་ཏེ་སྐྱོ་པོའི་རིགས་ལ་མཐོང་ཆུང་གི་རྣམ་འགྱུར་དང་འབྲེལ་ནས་སྦྱིན་པ་གཏོང་བ་ལྟ་བུ་མིན་པར་ཉམ་ཐག་དེ་དག་ཀྱང་རང་གི་བསོད་ནམས་གསོག་པའི་ཞིང་ཡིན་སྙམ་པའི་མོས་པ་དང་བཅས་སྦྱིན་པ་གཏོང་བ། དེ་ནས་བྱམས་པ་སྒོམ་པ་སྟེ་འདི་དྲུག་པོ་དགེ་བ་བཅུའི་སྟེང་དུ་བསྣན་ནས་མངོན་མཐོ་སྒྲུབ་པའི་ཆོས་བཅུ་དྲུག་ཅེས་མངོན་མཐོ་སྒྲུབ་པའི་ཐབས་ཚུལ་དང་། དེ་ནས་སྟོང་ཉིད་ཀྱི་ལྟ་བ་བསྒོམས་ཏེ་ངེས་ལེགས་སྒྲུབ་ཚུལ་གསུངས་ཡོད།

དེ་ལྟར་མངོན་མཐོ་སྒྲུབ་པའི་ཆོས་བཅུ་དྲུག་ཉམས་སུ་བླངས་ཏེ་བསོད་ནམས་མིན་པ་དང་པོར་བཟློག་པ་དང་། བར་དུ་བདག་ནི་བཟློག་པ་དང་། །ཞེས་གསུངས་པ་ལྟར་ཐོག་མར་བདག་མེད་ལ་དམིགས་པའི་ཐོས་བྱུང་གི་ཤེས་རབ་དང་། དེ་ནས་བསམ་བྱུང་གི་ཤེས་རབ་བསྐྱེད། བསམ་བྱུང་གི་ཤེས་རབ་ཀྱིས་ཡང་ནས་ཡང་དུ་བསམས་པ་ལས་མཐར་ཐོས་དོན་ལ་ཞེ་ཐག་པ་ནས་ཁོ་ཐག་ཆོད་པའམ་རྩེ་གཅིག་པའི་ངེས་པ་རྙེད་པ་ཞིག་བྱུང་བའི་ཚེ་ཡིད་ཆེས་རྙེད་པ་ཞིག་འོང་ལ། དེ་ལྟར་ཡིད་ཆེས་རྙེད་པ་ཞིག་བྱུང་མཚམས་ཉིན་རེ་བཞིན་དུ་གོམས་འདྲིས་བསྟེན་ཏེ་སྔ་དྲོ་གཉིད་སད་ཙམ་ཉིད་ནས་སྟོང་ཉིད་ཀྱི་དོན་བསམ་པ་དང་། དེའི་རྒྱབ་རྟེན་དུ་བྱང་ཆུབ་ཀྱི་སེམས་སྒོམ་པ་སོགས་ཞག་དང་བདུན་ཕྲག །ཟླ་བ་དང་ལོ། ལོ་བཅུ་ཕྲག་སྟེ་དེ་ལྟར་མི་ཚེ་སྦྲེལ་ནས་ཕྱིན་ན་གང་འཚམ་ནས་སྟོང་ཉིད་ཀྱི་ལྟ་བར་མྱོང་བ་སྐྱེ་བ་ཞིག་ཏན་ཏན་ཡོང་རྒྱུ་ཡོད།

དེ་ལྟར་བདག་མེད་པའི་ལྟ་བ་བསྒོམས་ཏེ་བར་དུ་བདག་ཟློག་པར་བྱེད་པ་དང་། ཐ་མར་ལྟ་ཞིག་ཀུན་བཟློག་པ། །ཞེས་པ་ཉོན་མོངས་པས་བཞག་པའི་བག་ཆགས་དང་བཅས་པ་སྤོང་བར་བསྟན་ཏེ། དེ་འོང་བར་གཞི་ཚུལ་ཁྲིམས་དང་གྲོགས་ཏིང་ངེ་འཛིན་དང་བཅས་པའི་སྟོང་ཉིད་ཀྱི་ལྟ་བ་སྟེ་བསླབ་པ་གསུམ་གྱི་ཉམས་ལེན་དེ་ཙམ་གྱིས་མི་ཆོག་པར་བྱང་ཆུབ་ཀྱི་སེམས་ཀྱིས་ཟིན་པའི་བསོད་ནམས་ཀྱི་ཚོགས་རྒྱ་ཆེན་པོའི་རྒྱབ་རྟེན་དང་བཅས་པའི་སྒོ་ནས་སྟོང་ཉིད་ཀྱི་ལྟ་བ་བསྒོམས་པ་ལས་ཡོང་དགོས། ཐ་མར་ལྟ་ཞིག་ཀུན་བཟློག་པ། །ཞེས་པར་འགྲེལ་ལུགས་འགའ་ཞིག་ཡོད་ཀྱང་། ཕྱིན་ཅི་ལོག་གི་ལྟ་བ་སྟེ་གཏི་མུག་གིས་བཞག་པའི་བག་ཆགས་སྦྱོང་བའི་ཆེད་དུ་རིགས་པའི་རྣམ་གྲངས་མཐའ་ཡས་པའི་སྒོ་ནས་བདག་མེད་གཉིས་དགོས་པ་ཡོངས་སུ་རྫོགས་པའི་ཚུལ་གྱིས་བསྒོམ་པའི་དོན་དུ་འགྲེལ་རུང་བ་ཡིན།

དེ་ལྟ་བུའི་སྟོང་ཉིད་ཀྱི་ལྟ་བས་ཤེས་སྒྲིབ་ཀྱི་གཉེན་པོ་བྱེད་ཀྱི་བྱང་ཆུབ་ཀྱི་སེམས་ཀྱིས་མ་ཟིན་ན་སྟོང་ཉིད་མངོན་སུམ་དུ་རྟོགས་པའི་ཡེ་ཤེས་རང་རྒྱུད་ལ་སྐྱེས་ཀྱང་ཤེས་སྒྲིབ་ཀྱི་གཉེན་པོར་མི་འགྲོ། མདོར་ན། ལམ་རིམ་ཆེན་མོའི་ནང་སྟོང་ཉིད་ཀྱི་ལྟ་བ་དགོས་པ་ཡོངས་སུ་རྫོགས་པའི་ཚུལ་གྱིས་སྒོམ་པ་ཞེས་གསུངས་པ་ལྟར་བྱང་ཆུབ་ཀྱི་སེམས་ཀྱི་རྒྱབ་རྟེན་དང་བཅས་ཏེ་ཤེས་སྒྲིབ་སྤོང་བའི་དོན་དུ་སྟོང་ཉིད་ཀྱི་ལྟ་བ་བསྒོམ་དགོས་ཤིང་། དེ་བྱུང་ན་སྟོང་ཉིད་ཀྱི་ལྟ་བ་དགོས་པ་ཡོངས་སུ་རྫོགས་པའི་ཚུལ་གྱིས་སྒོམ་པ་ཞེས་པ་དེ་བྱུང་བ་ཡིན་པས། ཐ་མར་ལྟ་ཞིག་ཀུན་བཟློག་པ། །ཞེས་པས་བྱང་ཆུབ་སེམས་སྦྱོང་གི་སྐོར་གསུངས་ཤིང་། དེ་ལྟ་བུའི་ཚུལ་སྒྲུབ་ཤེས་པ་རྣམས་གནས་སྐབས་དང་མཐར་ཐུག་གི་འདོད་དོན་མཐའ་དག་སྒྲུབ་ཤེས་པའི་མཁས་པ་ཡིན་གསུངས། རང་རེས་བྱ་དགོས་པའི་ཉམས་ལེན་གྱི་གོ་རིམ་དེ་འདྲ་ཞིག་ཡིན།

དེ་ལྟར་སངས་རྒྱས་པའི་གཞུང་ནས་མངོན་མཐོ་སྒྲུབ་པའི་ཆོས་ཚུལ་བསྟན་ཀྱང་སངས་རྒྱས་པའི་ཆོས་ཀྱི་ཞག་རྩི་ངོ་མའམ་ཐུན་མོང་མིན་པའི་ཟབ་ཁྱད་དེ་ངེས་ལེགས་སྒྲུབ་པའི་སྟེང་ནས་འཐོན་དགོས་ཤིང་ངེས་ལེགས་བསྒྲུབས་པས་མངོན་མཐོ་ཞར་ལ་འགྲུབ་ཀྱི་ཡོད། དཔེར་ན། ངེས་ལེགས་སྒྲུབ་བྱེད་བསླབ་པ་གསུམ་ལས་གཞན་གནོད་གཞི་དང་བཅས་པ་ལས་ལྡོག་པའི་ཚུལ་ཁྲིམས་ཀྱི་ཉམས་ལེན་ལ་ཞུགས་པའི་ཚེ་མི་དགེ་བཅུ་སྤོང་གི་ཚུལ་ཁྲིམས་རང་བཞིན་གྱིས་འོང་བ་ཡིན་པས་མངོན་མཐོ་སྒྲུབ་བྱེད་ཀྱི་ཉམས་ལེན་རང་ཤུགས་ལ་འབྱུང་བ་ཡིན། མངོན་མཐོ་དེ་ཡང་ངེས་ལེགས་སྒྲུབ་པའི་རྟེན་ལ་མེད་མི་རུང་བ་ཡིན་པའི་ཆ་ནས་དེའི་ཐབས་སམ་ཆ་རྐྱེན་གྱི་ཚུལ་དུ་གསུངས་པ་ལས་མངོན་མཐོ་ཙམ་བསྒྲུབ་བྱའི་གཙོ་བོའི་ཚུལ་དུ་མ་གསུངས། འདུལ་བ་མདོ་རྩ་བའི་དབུར། ངེས་པར་འབྱུང་བའི་ཚུལ་ཁྲིམས་ཀྱི་དབང་དུ་བྱས་ཏེ། ཞེས་གང་དུ་ངེས་པར་འབྱུང་ས་ཐར་པར་དགོངས་ཏེ་གསུངས་པ་ལྟར་སངས་རྒྱས་པའི་ཆོས་ངོ་མ་དེ་མྱང་འདས་ལ་གོ་བ་ཡིན། ཆོས་མྱང་འདས་ཞེས་བརྗོད་པའི་མྱ་ངན་ཞེས་པ་འབྲས་མིང་རྒྱུ་ལ་བཏགས་པ་སྟེ། སྡུག་བསྔལ་སྐྱེད་བྱེད་ཀྱི་རྒྱུ་ཉོན་མོངས་ལ་མྱ་ངན་ཞེས་བརྗོད་ནས། དེ་ལྟ་བུའི་མྱ་ངན་ལས་འདས་པ་ལ་མྱང་འདས་ཞེས་བརྗོད།

ལམ་གཙོའི་སྐབས་འདིར་གོང་དུ་ཞུས་པ་ལྟར་ངེས་འབྱུང་། བྱང་སེམས། ཡང་དག་པའི་ལྟ་བ་གསུམ་གསུངས་ཤིང་། འདིའི་རིམ་པ་ཡོང་སྟངས་ཀྱང་། དལ་འབྱོར་རྙེད་དཀའ་ཚེ་ལ་ལོང་མེད་པ། །ཡིད་ལ་གོམས་པས་ཚེ་འདིའི་སྣང་ཤས་ལྡོག །ལས་འབྲས་མི་སླུ་འཁོར་བའི་སྡུག་བསྔལ་རྣམས། །ཡང་ཡང་བསམས་ན་ཕྱི་མའི་སྣང་ཤས་ལྡོག །ཅེས་གསུངས་པ་ལྟར་ཚེ་འདི་སྣང་ལ་ཞེན་ལོག་སྒྲུབ་པ་དང་ཕྱི་མ་ལ་ཞེན་ལོག་སྒྲུབ་པའི་ཚུལ་གཉིས་ཀྱི་སྒོ་ནས་ངེས་འབྱུང་སྒྲུབ་ཚུལ་གསུངས་པ་ལས། འཇིག་རྟེན་ཕྱི་མར་བདེ་བའི་ཐབས་བསྟེན་པ་ཞེས་པའི་ས་བཅད་ལོགས་སུ་མ་གསུངས། ཡང་ལམ་གཙོའི་འགྲེལ་པ་མང་པོའི་ནང་ལམ་རིམ་གྱི་ཁྲིད་ལུགས་དང་མཐུན་པར་བློ་རིམ་གྱིས་ཁྲིད་ཚུལ་གསུངས་པ་བཞིན་འཁྲིད་མི་རུང་བ་མིན་ལ། དེ་ལྟར་ཁྲིད་པར་ལྷག་པའི་སྐྱོན་ཡང་མེད་མོད། འོན་ཀྱང་དེ་ལྟར་ཁྲིད་པས་ལམ་གཙོའི་སྒོས་ཆོས་གཙོ་བོ་དེ་མ་ཐོན་པ་ལྟ་བུ་ཞིག་ཏུ་མཐོང་གི་འདུག །

ཆོས་ལུགས་གཞན་ལ་ཡང་མངོན་མཐོ་སྒྲུབ་པའི་ནུས་པ་ཡོད།

གཙོ་བོ་ཞེས་པ་ནི། སངས་རྒྱས་པའི་ཆོས་ཀྱི་བསྒྲུབ་བྱ་གཙོ་བོ་ཐར་པ་ཡིན་ཞིང་མངོན་མཐོའི་སྒྲུབ་ཐབས་ཙམ་མུ་སྟེགས་པ་ལ་ཡང་ཡོད། དེ་བཞིན་དུ་ཡེ་ཤུ་དང་ཁ་ཆེའི་ཆོས་ལ་ནང་ཆོས་ནས་བཤད་པ་ལྟར་གྱི་སྐྱེ་བ་ཕྱི་མའི་རྣམ་གཞག་མེད་ཀྱང་ཚེ་འདིར་དཀོན་མཆོག་ལ་ཡིད་ཆེས་ཀྱིས་གཞན་ལ་གནོད་པ་མི་བྱེད་པར་བྱམས་བརྩེས་ཕན་འདོགས་པ་དང་། རང་ཉིད་འདོད་ཆུང་ཆོག་ཤེས་ཀྱིས་འཚོ་བ་སོགས་ཀྱིས་མངོན་མཐོ་འགྲུབ་ནུས་ཀྱི་ཡོད། དེར་བརྟེན་ཆོས་ལུགས་གཞན་ལ་ཡང་མངོན་མཐོ་སྒྲུབ་བྱེད་ཀྱི་རྒྱུ་ཚང་བར་ཡོད་པས། མངོན་མཐོ་ཙམ་སངས་རྒྱས་པའི་ཆོས་ཀྱི་ཐུན་མོང་མིན་པའི་བསྒྲུབ་བྱ་མིན།

ལྷག་པར་དུ་ཡེ་ཤུའི་ཆོས་པ་མང་པོ་ཞིག་གིས་འཛམ་བུ་གླིང་འདིའི་ཐོག་འགྲོ་བ་མིའི་ཤེས་ཡོན་ཡར་རྒྱས་ཀྱི་ཆེད་ངོ་མཚར་སྐྱེ་དགོས་པའི་ཞབས་འདེགས་སྒྲུབ་བཞིན་ཡོད་ལ། ལྷག་པར་ས་ཁུག་ལུང་ཁུག་གི་ཡུལ་ལུང་སྐྱོ་པོ་རྣམས་སུ་མི་མང་ལ་སྨན་བཅོས་ཀྱི་མཐུན་རྐྱེན་སྐྲུན་པ་སོགས་འཕྲོད་བསྟེན་གྱི་རོགས་རམ་བྱེད་ཀྱི་ཡོད། འདི་དག་རང་གི་ཆོས་ལུགས་ནང་བྱམས་པ་དང་བརྩེ་བའི་ཉམས་ལེན། དཀོན་མཆོག་གི་ཞབས་འདེགས་བསྒྲུབ་དགོས་པའི་བསླབ་བྱ་ཧ་ཅང་ཤུགས་ཆེན་པོ་ཡོད་པར་བརྟེན་ནས་ཡོང་བཞིན་ཡོད་ཅིང་། སངས་རྒྱས་པའི་ཆོས་དང་འབྲེལ་ནས་བཤད་ན་བྱ་བ་བཟང་པོ་འདི་དག་ལ་བརྟེན་ནས་སྐྱེ་བ་ཕྱི་མ་མངོན་མཐོའི་ལུས་རྟེན་འཐོབ་རྒྱུ་ཕལ་ཆེར་ཐག་ཆོད་པ་ཡིན།

དེས་ན་མངོན་མཐོའི་ལུས་རྟེན་འཐོབ་པར་བདག་མེད་པའི་ལྟ་བ་རྟོགས་མི་དགོས་པར་མངོན་མཐོ་འགྲུབ་ངེས་ཀྱི་རྒྱུ་བཟང་པོ་ཞིག་ལ་བསླབས་པ་དེ་ཙམ་གྱིས་མངོན་མཐོའི་འབྲས་བུ་རང་གི་ངང་གིས་འཐོབ་རྒྱུ་ཆོས་ཉིད་ཡིན། སྐྱེ་བ་ཕྱི་མ་ལེན་པར་ངེས་པར་ཚེ་འདིར་སྐྱེ་བ་ཕྱི་མ་ཡོད་པའི་ཡིད་ཆེས་བྱེད་དགོས་པ་གང་ཡང་མེད། གལ་ཏེ་སྐྱེ་བ་ཕྱི་མ་ལེན་པར་སྐྱེ་བ་ཕྱི་མ་ཡོད་པའི་ཡིད་ཆེས་དགོས་ན་དུད་འགྲོའི་རིགས་རྣམས་སྐྱེ་བ་ཕྱི་མ་ལེན་མི་དགོས་པར་འགྱུར་ཉེན་ཡོད། སྐྱེ་བ་ཕྱི་མ་མེད་ཅེས་ཐག་གཅོད་མཁན་གྱི་མི་ཞིག་ལ་མཚོན་ནའང་སྐྱེ་བ་ཕྱི་མ་ངེས་པར་ལེན་དགོས་པ་རེད། མདོར་ན། ཕྱི་ནང་གི་ཆོས་ལུགས་ཕལ་ཆེ་བར་མངོན་མཐོ་སྒྲུབ་པའི་ནུས་པ་ཡོད། འོན་ཀྱང་ངེས་ལེགས་སྒྲུབ་ནུས་མིན་གྱི་ཁྱད་པར་ཡོད་པས་དེའི་ཐོག་ནས་ཕྱི་ནང་གི་ཆོས་ལུགས་ཀྱི་ཁྱད་པར་འཐོན་བཞིན་ཡོད།

མདོ་སྔགས་གཉིས་ཀར་སྟོང་ཉིད་ཀྱི་ལྟ་བ་གལ་ཆེ་བ།

སངས་རྒྱས་པའི་ཆོས་ཀྱི་བསྒྲུབ་བྱ་ཐུན་མོང་མིན་པ་ནི། བདེན་བཞི་ལས་བརྩམས་ཏེ་བདག་མེད་པའི་ལྟ་བ་དང་འབྲེལ་བའི་ཐར་པའི་གོ་འཕང་དེ་ཡིན། དེ་ལྟ་བུའི་ཐར་པ་སྒྲུབ་པ་སངས་རྒྱས་པའི་ཆོས་ཀྱི་རྩ་དོན་ཡིན་ལ། དེ་ལ་ཡང་ཉོན་སྒྲིབ་སྤངས་པ་ཙམ་གྱི་ཐར་པ་ཞིག་དང་། ཉོན་སྒྲིབ་ཀྱིས་བཞག་པའི་བག་ཆགས་སམ་ཤེས་སྒྲིབ་ཀྱང་སྤངས་པའི་ཐར་པ་སྟེ་ནང་གསེས་གཉིས་སུ་དབྱེར་ཡོད། ཤེས་སྒྲིབ་ངོས་འཛིན་ཚུལ་ལ་ནང་པའི་གྲུབ་མཐའ་སྨྲ་བའི་ནང་མི་འདྲ་བ་ཡོད་ཀྱང་གཙོ་བོ་ཀླུ་སྒྲུབ་ཀྱི་གསུང་ལ་ཁུངས་གཏུགས་དགོས། ཀླུ་སྒྲུབ་ཀྱི་གསུང་སྐྱེས་ཀྱི་སློབ་མ་རིགས་པ་སྨྲ་བའི་ཁྱུ་མཆོག་ཏུ་གྱུར་པའི་དབུ་མ་པ་མང་པོ་ཡོད་པ་དེ་དག་གི་གསུང་ལ་ཡང་ཕྲན་བུའི་མི་འདྲ་བ་ཡོད་ཀྱང་ཨཱརྱ་དེ་ཝ་དང་སངས་རྒྱས་བསྐྱངས། ཟླ་བ་གྲགས་པ། ཞི་བ་ལྷ་ལ་སོགས་པ་རྣམས་གཙོ་བོ་ཡིན། དེ་དག་གཙོ་བོ་ཡིན་ཟེར་བ་མཛད་འཕྲིན་རྒྱ་ཆེན་པོ་བསྐྱངས་འདུག་ཟེར་བའི་དོན་མིན་པར་དེ་དག་གིས་བརྩམས་པའི་གཞུང་དེ་དག་ལ་བལྟས་ན་ཁྱད་པར་ཅི་ཡོད་ཤེས་ཐུབ་པ་ཡིན། མཁས་པ་དེ་དག་གིས་བརྩམས་པའི་གཞུང་ལ་མཇལ་ན་ཀླུ་སྒྲུབ་ཀྱི་དགེ་ཕྲུག་གཅིག་གྱུར་ཡིན་པ་ལ་གཞུང་འཆད་སྟངས་མི་འདྲ་བ་ཡོད་པ་དང་། དེ་དག་གི་སྐོར་ཕན་ཚུན་བགྲོ་གླེང་གནང་སྟེ་བརྡར་ཤ་བཅད་པ་རྣམས་མཇལ་ཐུབ། བཅོམ་ལྡན་འདས་ཉིད་ཀྱིས་ཀྱང་དད་པ་དང་ཡིད་ཆེས་ཙམ་ལ་མི་བརྟེན་པར་རིགས་པ་ལ་བརྟེན་དགོས་པར་གསུངས་པ་ལྟར་མཁས་པ་དེ་དག་གིས་ཀྱང་རིགས་པས་དཔྱད་དེ་གཞུང་འཆད་སྟངས་ཧ་ཅང་ཟབ་པོ་རྒོལ་བས་གནོད་མི་ཐུབ་པ་ཞིག་ཡོད། རིགས་པའི་དཔྱོད་ལུགས་དེའི་ལམ་ནས་མཁས་པ་གཞན་གྱི་གཞུང་ལ་དཔྱད་ན་ནང་འགལ་མཐོང་ཐུབ་པ་དེ་འདྲ་ཡོད། དེས་ན་ཀླུ་སྒྲུབ་ཀྱི་ལུགས་འཛིན་པའི་པཎྜིཏ་དེ་དག་གཙོ་བོ་རེད་ཟེར་བ་དེ་དག་གིས་བརྩམས་པའི་གཞུང་རྣམས་ལ་མཇལ་ན་ཤེས་ནུས།

ཀླུ་སྒྲུབ་དང་ཨཱརྱ་དེ་ཝ་གཉིས་ལ་གཞུང་ཕྱི་མོའི་དབུ་མ་པ་ཞེས་ཐམས་ཅད་ཀྱིས་གཙུག་ཏུ་བཀུར་ཡུལ་དང་། ནང་གསེས་སུ་སངས་རྒྱས་བསྐྱངས་དང་ཟླ་བ་གྲགས་པ། ཞི་བ་ལྷ་ལ་སོགས་པ་རྣམས་ཀྱིས་ཉོན་མོངས་པའི་སྒྲིབ་པ་ཙམ་སྤངས་པ་ལ་ཐར་པ་དང་། སྒྲིབ་པ་དེས་བཞག་པའི་བག་ཆགས་ལ་ཤེས་སྒྲིབ་ཏུ་བྱས་ཏེ་དེ་ཡང་སྤངས་པའི་བྲལ་བ་དེ་སངས་རྒྱས་ཀྱི་གོ་འཕང་མཐར་ཐུག་ཏུ་བཞེད། དེ་ལྟར་བསྒྲུབ་བྱ་ཐར་པའི་གོ་འཕང་ལ་གཉིས་སུ་ཕྱེ་སྟེ་དེ་གཉིས་སྒྲུབ་པའི་ལམ་མམ་ཐབས་ལ། ཐར་པ་སྒྲུབ་བྱེད་ངེས་འབྱུང་དང་། ཐམས་ཅད་མཁྱེན་པའི་གོ་འཕང་སྒྲུབ་བྱེད་བྱང་ཆུབ་ཀྱི་སེམས། དེ་གཉིས་ཀ་ཤེས་རབ་ཀྱི་གྲོགས་དང་བཅས་ཏེ་བསྒྲུབ་དགོས་པ་སྟེ། ཐོག་མར་ངེས་འབྱུང་ཡང་ཤེས་རབ་ཀྱི་གྲོགས་དང་བཅས་ཏེ་བསྐྱེད་དགོས་ཤིང་། བྱང་ཆུབ་ཀྱི་སེམས་ཀྱང་ཤེས་རབ་ཀྱི་གྲོགས་དང་བཅས་ཏེ་བསྐྱེད་དགོས། དབང་པོ་རྟུལ་པོ་རྣམས་ནི་བླུན་པོ་ཆུ་སྣ་གར་འཁྲིད་ཅེས་བཤད་སྲོལ་ཡོད་པ་ལྟར་ཡིན་ཀྱང་དབང་རྣོན་གྱི་དབང་དུ་བྱས་ན་ཤེས་རབ་ཀྱི་གྲོགས་མེད་པར་ཐར་པ་དོན་གཉེར་གྱི་ངེས་འབྱུང་མི་སྐྱེ། ཐར་པ་ཞེས་པ་ཤེས་བྱ་ལ་སྲིད་པའི་སྐོར་སེམས་ལ་འཆར་བ་ཞིག་མ་བྱུང་བར་དེ་དོན་གཉེར་གྱི་བློ་ཚིག་ཙམ་མ་གཏོགས་འོང་རྒྱུ་དཀའ་ལ། ཐར་པ་ཤེས་བྱ་ལ་སྲིད་པར་ངེས་ཤེས་རྙེད་པ་ཞིག་བྱུང་ན་གཞི་ནས་དེ་དོན་གཉེར་གྱི་བློ་སྐྱེ་བ་ཡིན།

དེ་ལྟར་ཉོན་སྒྲིབ་དང་ཤེས་སྒྲིབ་ཀྱི་སྐོར་དང་། འཆད་པར་འགྱུར་བའི་སྟོང་ཉིད་ཀྱི་ལྟ་བའི་སྐོར་རྣམས་རྒྱ་གར་མཁས་པའི་སེམས་ཙམ་ལུགས་ཀྱི་སྟོང་ཉིད་ཀྱི་ལྟ་བ་སྟོན་པའི་གཞུང་དང་། དབུ་མའི་ལུགས་ཀྱི་སྟོང་ཉིད་ཀྱི་ལྟ་བ་སྟོན་པའི་གཞུང་། འདི་ལ་ཡང་རང་རྒྱུད་གོང་འོག་ལ་སོགས་པའི་གཞུང་རབ་འབྱམས་ལ་ཐོས་བསམ་དང་ཕན་ཚུན་བསྡུར་ཏེ་ཉམས་ཞིབ་བྱས་པ་ལས་ཤེས་དགོས་ཀྱི་གཞུང་ལུགས་བྱེ་བྲག་པ་གཅིག་རྐྱང་པ་ཙམ་ལ་བརྟེན་པས་ཤེས་པར་མི་ནུས། དཔེར་ན། ཁྱེད་ཚོས་གཞུང་བྱེ་བྲག་པ་གཅིག་རྐྱང་ལས་སྦྱངས་མེད་ན་ངོས་ཀྱིས་འདིར་འགྲེལ་པ་བྱེད་པའི་ཚེ་རང་གིས་གང་སྦྱངས་པའི་གཞུང་དོན་དང་མི་འདྲ་བ་དེ་འདྲ་ཏན་ཏན་འོང་བ་ཡིན། དེས་ན་གཞུང་ལུགས་མང་པོ་གོང་འོག་བསྒྲིགས་ཏེ་ཞིབ་ཚགས་པོའི་ལམ་ནས་དཔྱད་པ་བྱེད་དགོས། རྗེ་རིན་པོ་ཆེས། འཛམ་གླིང་རྒྱན་དྲུག་མཆོག་གཉིས་ཞེས་གྲགས་པའི། །གཞུང་ལ་ཕྱོགས་རེ་བ་དང་རགས་པ་རེས། །ཚིམ་པར་མ་བྱས་ཀུན་ལ་ཞིབ་ཏུ་སྦྱངས། །ཞེས་གསུངས་པ་ཤིན་ཏུ་གལ་ཆེ་བ་ཡིན།

སློབ་དཔོན་ལེགས་ལྡན་གྱི་དབུ་མ་སྙིང་པོ་རྩ་འགྲེལ་དེ་གྲུབ་མཐའི་གཞུང་ལྟ་བུ་ཞིག་ཡིན། བོད་གངས་ཅན་གྱི་ལྗོངས་སུ་ཡང་གཞུང་འདི་དག་དཔེར་བཟུང་སྟེ་བོད་རང་གི་སྔ་མོའི་མཁས་པ་དབུས་པ་བློ་གསལ་ལ་སོགས་པས་གྲུབ་མཐའི་གཞུང་མཛད་དེ་ཕན་ཐོགས་ཧ་ཅང་ཆེན་པོ་བྱུང་ཡོད། གྲུབ་མཐའ་གོང་འོག་གི་བཞེད་པ་མི་འདྲ་བ་སྣ་ཚོགས་ཡོད་པ་དེ་དག་གི་དགོངས་པའི་གཏད་ས་གང་ཡིན་དང་རྒྱུ་མཚན་ཅི་ཡོད་སོགས་ལ་དཔྱད་པ་བྱ་རྒྱུ་ཤིན་ཏུ་གལ་ཆེ། གཞུང་གཅིག་བཀླགས་ཏེ་དེའི་ནང་འདི་ལྟར་གསུངས་འདུག་ཅེས་རང་དགར་ཁས་ལེན་པ་མིན་པར་བརྗོད་དོན་སྔ་ཕྱི་གུང་བསྒྲིགས་ཏེ་ཞིབ་བསྡུར་བྱེད་དགོས།

ངེས་འབྱུང་ལ་གང་ལས་ངེས་པར་འབྱུང་བ་དང་། གང་དུ་ངེས་པར་འབྱུང་བ། གང་གིས་ངེས་པར་འབྱུང་བའི་ཚུལ་ཤེས་དགོས། རྩ་བ་ཤེས་རབ་ལས། ལས་དང་ཉོན་མོངས་ཟད་པས་ཐར། །ལས་དང་ཉོན་མོངས་རྣམ་རྟོག་ལས། །དེ་དག་སྤྲོས་ལས་སྤྲོས་པ་ནི། །སྟོང་པ་ཉིད་ཀྱིས་འགག་པར་འགྱུར། །ཞེས་དང་། སྟོང་པ་ཉིད་དུ་འགག་པར་འགྱུར། །ཞེས་གསུངས་པ་ལྟར་སྟོང་ཉིད་ཀྱི་ལྟ་བ་ལ་བརྟེན་ནས་སྒྲིབ་པའི་རྩ་བ་གང་ཡིན་དང་། སྟོང་ཉིད་རྟོགས་པའི་ཤེས་རབ་སྒྲིབ་པའི་གཉེན་པོ་སྟོབས་ལྡན་ཡིན་པ། སྒྲིབ་པ་སྤངས་པའི་བྲལ་བ་མངོན་དུ་བྱ་རྒྱུ་ཡོད་པར་མཐོང་བ་ལས་ཉོན་སྒྲིབ་སྤངས་པའི་བྲལ་བ་འཐོབ་དགོས་པར་འདུག་སྙམ་པའི་བློ་སྐྱེ་བ་ཞིག་འོང་བས། སྟོང་ཉིད་ཀྱི་ལྟ་བས་ངེས་འབྱུང་གི་བསམ་པ་སྐྱེ་བའི་གྲོགས་བྱེད་ཚུལ་དེ་འདྲ་ཞིག་ཡིན།

སྟོང་ཉིད་ཀྱི་དོན་མཐོང་བས་ངེས་འབྱུང་གི་བློ་དང་བྱང་ཆུབ་ཀྱི་སེམས་བསྐྱེད་པར་གྲོགས་བྱེད་པ་ཙམ་དུ་མ་ཟད། ལྷག་པར་དུ་ཡང་རང་རེ་གསང་སྔགས་ཀྱི་ཆོས་ཉམས་ལེན་བྱེད་མཁན་རྣམས་ལ་མཚོན་ན་སྟོང་ཉིད་ཀྱི་ལྟ་བ་དང་ལྡན་པ་ཞིག་བྱུང་ན་སྟོང་ཉིད་རྟོགས་པའི་གཟུང་རྣམ་ལྷར་ཤར་བ་ཞེས་པ་དེ་ཡོང་ཐུབ་པ་ཡིན། ཁྲོ་བོའི་རྒྱལ་པོ་ལྟ་བུར་བསྐྱེད་པའི་སྐབས་སུ་ཡང་སྟོང་ཉིད་རྟོགས་པའི་གཟུང་རྣམ་ལྷར་ཤར་བ་ཞིག་དགོས་ཤིང་། སྟོང་ཉིད་ཀྱི་ལྟ་བ་དང་ལྡན་པ་ཞིག་བྱུང་ན་ཞལ་དགུ་ནི་གསུང་རབ་ཡན་ལག་དགུ། རྭ་གཉིས་ནི་བདེན་པ་གཉིས། ཕྱག་སོ་བཞི་དང་སྐུ་གསུང་ཐུགས་ཏེ་སོ་བདུན་ནི་བྱང་ཕྱོགས་སོ་བདུན་ཞེས་གསུངས་པ་རྣམས་དངོས་གནས་བསམ་བློ་གཏོང་རྒྱུ་ཡོད་པ་ཞིག་ཏུ་མཐོང་ཐུབ། དེ་མིན་མིག་གཉིས་དང་རྣ་གཉིས་ཀྱིས་བདེན་པ་གཉིས་དང་། སྣ་བུག་གཉིས་སྣ་གཅིག་ལ་ཚང་བ་དེས་བདེན་གཉིས་ཟུང་འཇུག་ཅེས་གང་དྲན་དྲན་བཤད་ཆོག་པ་ལྟ་བུ་ཞིག་ཏུ་འགྱུར་ཉེན་ཡོད། གསུངས་ཏེ་བཞད། སྟོང་ཉིད་རྟོགས་པའི་གཟུང་རྣམ་ལྷར་ཤར་ཏེ་རྒྱུད་སྡེ་ལས་གསུངས་པའི་ལམ་གྱི་རིམ་པ་ཁག་ཚད་དང་ལྡན་པ་ཞིག་ཉམས་སུ་ལེན་ཐུབ་ན་གོང་གསལ་མཚོན་དོན་དེ་དག་དགོས་པ་དང་རྒྱུ་མཚན་ལྡན་པ་ཞིག་ཏུ་མཐོང་ཐུབ།

བྱ་རྒྱུད་ཀྱི་ཆོ་ག་ཞིག་ལ་མཚོན་ནའང་། ཆོ་གའི་དབུ་དེར་ཨོཾ་སྭ་བྷཱ་ཝ་ཤུདྡྷཿསརྦ་དྷརྨཱཿསྭ་བྷཱ་ཝ་ཤུདྡྷོ྅ཧཾ་ཞེས་སྟོང་ཉིད་སྒོམ་པའི་སྐོར་ཐོན་གྱི་ཡོད། སྔགས་ལུགས་ལ་ལྷ་གང་ཞིག་བསྒོམ་དགོས་ཀྱང་སྔོན་དུ་སྟོང་ཉིད་བསྒོམ་དགོས་པ་ཡིན། དེའི་རྒྱུ་མཚན་ནི་སྣང་ཕྱོགས་ཀྱི་ལྷ་སྒོམ་པའི་སྐབས་སྟོང་ཉིད་རྟོགས་པའི་གཟུང་རྣམ་ལྷར་བསྐྱེད་པའི་སྒོ་ནས་བདེན་འཛིན་ལ་གནོད་ཐུབ་པ་ཞིག་དགོས་པ་ལས་བདེན་འཛིན་ལ་གནོད་མི་ནུས་པའི་ལྷ་དང་རྩ་རླུང་ཐིག་ལེ་བསྒོམས་པས་ཕན་གྱི་མེད། བདེན་འཛིན་གྱི་གཉེན་པོར་མི་འགྲོ་བའི་ལྷ་སྒོམ་པ་མུ་སྟེགས་པ་ལའང་ཡོད། དེས་ན་བདག་མེད་རྟོགས་པའི་ཤེས་རབ་ཀྱི་ཟབ་ཁྱད་ཐོན་པའི་སྒོ་ནས་ལྷ་སྒོམ་པ་དང་གཟུངས་སྔགས་བགྲང་བ་སོགས་ཞི་སོགས་ཀྱི་ལས་ཀྱི་དམིགས་པ་རྣམས་བྱེད་དགོས་པ་ཡིན་པས་སྟོང་ཉིད་ཀྱི་ལྟ་བ་དགོས་པ་ཤིན་ཏུ་གལ་ཆེན་པོར་གྱུར་ཡོད།

ཐམས་ཅད་མཁྱེན་པའི་གོ་འཕང་འཐོབ་པར་བྱང་ཆུབ་ཀྱི་སེམས་བསྐྱེད་དགོས་ལ། བྱང་ཆུབ་ཀྱི་སེམས་ཞེས་པ་གཞན་དོན་དོན་གཉེར་དང་བྱང་ཆུབ་དོན་གཉེར་གྱི་འདུན་པ་གཉིས་ལྡན་གྱི་སེམས་ཤིག་ལ་གོ་བ་ཡིན། གཞན་དོན་དོན་གཉེར་གྱི་བློ་སྐྱེ་བ་ཡང་སྟོང་ཉིད་ཀྱི་ལྟ་བ་ལ་ལྟོས་ཏེ། སྟོང་ཉིད་རྟོགས་པས་སྒྲིབ་པ་གཉིས་ཀ་འཁྲུལ་པའི་བློ་ཡིན་པ་དང་། དེ་ལ་གཉེན་པོ་སྟོབས་ལྡན་ཡོད་པ། གཉེན་པོ་བསྒོམས་པས་སྡུག་བསྔལ་འབྲལ་རུང་ཡིན་པར་ངེས་ནུས་ལ། དེ་ལྟར་ངེས་པའི་ཚེ་གཞི་རྩ་མེད་པའི་འཁྲུལ་པའི་བློ་ཡི་གཞན་དབང་དུ་སོང་སྟེ་སྲིད་ཞིའི་འཇིགས་པས་མནར་བའི་ཉམ་ཐག་པའི་སེམས་ཅན་གྱི་ངང་ཚུལ་མཐོང་བ་ལས། དེ་དག་སྡུག་བསྔལ་ལས་ཐར་ན་སྙམ་པའི་སྙིང་རྗེ་བཟོད་གླགས་མེད་པ་རང་གི་ངང་གིས་སྐྱེ་བ་ཡིན་པས་གཞན་དོན་དོན་གཉེར་གྱི་བློ་སྐྱེ་བར་ཡང་དྲི་མ་ཟད་རུང་ཡིན་པའི་ཚུལ་ཤེས་དགོས། བྱང་ཆུབ་དོན་གཉེར་གྱི་འདུན་པས་བྱང་ཆུབ་དོན་དུ་གཉེར་བ་ལ་ལྷག་པར་དུ་ཡང་སྟོང་ཉིད་ཀྱི་ལྟ་བ་ལ་ངེས་པར་ལྟོས་ཏེ། བྱང་བ་དང་ཆུབ་པ་ཞེས་པ་གཞུང་གི་ནང་ཚིག་སྐམ་པོ་གསུངས་པ་ཙམ་ཞིག་མིན་པར་དོན་ངོ་མར་རང་རེའི་ཤེས་རྒྱུད་ཀྱི་སྟེང་དུ་འགྲུབ་རྒྱུ་ཡོད་པ་བློར་འཆར་བ་ཞིག་དགོས་པ་ཡིན། དེ་ལྟར་འཆར་བ་ཞིག་བྱུང་ན་དེ་དོན་གཉེར་གྱི་བློ་རང་ཤུགས་ཀྱིས་སྐྱེ་འོང་། བྱང་ཆུབ་དེ་རང་རེའི་ཤེས་རྒྱུད་ཀྱི་སྟེང་དུ་འབྱུང་རུང་ཡིན་པའི་ཚུལ་མ་ཤེས་ན་དོན་གཉེར་གྱི་བློ་ཁྲལ་བཀལ་བ་ལྟ་བུ་ཞིག་མ་གཏོགས་རང་གི་ངང་གིས་འབྱུང་རྒྱུ་ཤིན་ཏུ་དཀའ་བ་ཡིན། དེ་ལྟར་བྱང་ཆུབ་དོན་གཉེར་གྱི་འདུན་པ་སྐྱེ་བ་ལ་ཡང་སྟོང་ཉིད་ཀྱི་ལྟ་བ་ངེས་པར་དགོས་པ་ཡིན།

རྒྱན་སྣང་དུ། སྙིང་རྗེས་སེམས་ཅན་ལ་དམིགས། ཤེས་རབ་ཀྱིས་བྱང་ཆུབ་ལ་དམིགས་ཞེས་གསུངས་པ་ལྟར་ཐབས་ཀྱི་ཆ་འདུན་པའི་རིགས་རྣམས་ཤེས་རབ་ཀྱི་གྲོགས་དང་བཅས་པའམ་ཤེས་རབ་ཀྱི་རྒྱབ་རྟེན་དང་བཅས་ཏེ་མིག་ཁ་བྱེ་བ་ལྟར་སྐྱེ་དགོས་པ་ཡིན། དེ་མིན་ནག་ཁུང་ནང་སྦར་ཉུལ་རྒྱག་པ་ལྟ་བུ་ཞིག་ལས་མི་འོང་། དེས་ན་སྟོང་ཉིད་ཀྱི་ལྟ་བ་དེ་ངེས་འབྱུང་གི་བསམ་པ་དང་བྱང་ཆུབ་ཀྱི་སེམས་གཉིས་ཀའི་མེད་ཐབས་མེད་པའི་གྲོགས་ཡིན་ཞིང་། དེ་ལྟ་བུའི་ངེས་འབྱུང་དང་བྱང་སེམས། ཡང་དག་པའི་ལྟ་བ་གསུམ་ལ་ལམ་གྱི་གཙོ་བོ་ཞེས་གསུངས་པ་ལས། གཙོ་བོའི་དམིགས་ཡུལ་ཡང་དག་པའི་ལྟ་བ་ཡིན་ལ། དེའི་རྒྱབ་རྟེན་དུ་བྱང་ཆུབ་ཀྱི་སེམས་དང་། དེའི་སྔོན་འགྲོར་ངེས་འབྱུང་དགོས་པ་ཡིན།

ལམ་གཙོ་གསུམ་གྱི་གོ་རིམ།

འོ་ན་དེ་དག་གི་གོ་རིམ་ལ་ཐོག་མར་ངེས་འབྱུང་དང་དེ་ནས་བྱང་སེམས། དེ་ནས་སྟོང་ཉིད་ཀྱི་ལྟ་བའི་རིམ་པ་གསུངས་པ་ཇི་ལྟར་ཡིན་ཞེ་ན། བྱང་ཆུབ་ཀྱི་སེམས་རྒྱུད་ལ་སྐྱེ་བ་ལ། དེ་ཡི་རྩ་བ་སྙིང་རྗེར་འདོད། །ཅེས་གསུངས་པ་ལྟར་མན་ངག་རྒྱུ་འབྲས་བདུན་མའི་སྒོ་ནས་བློ་སྦྱོང་བ་དང་བདག་གཞན་མཉམ་བརྗེའི་སྒོ་ནས་བློ་སྦྱོང་བ་གཉིས་ཀ་སྙིང་རྗེས་རྩ་བ་བྱས་པ་ལས་འབྱུང་དགོས་པས་བྱང་སེམས་ཀྱི་རྩ་བ་སྙིང་རྗེ་ཡིན། སྙིང་རྗེ་ལ་རིམ་པ་མང་དུ་ཡོད་པ་ལས་ལྷག་བསམ་འདྲེན་ནུས་ཀྱི་སྙིང་རྗེ་དེ་བྱང་ཆུབ་ཀྱི་སེམས་ཀྱི་རྩ་བ་ལྟ་བུ་དེ་ཡིན། དེ་ལྟ་བུའི་སྙིང་རྗེ་ཡོང་བར་གཅེས་འཛིན་གཉིས་ཀྱི་སྐྱོན་དང་ཡོན་ཏན་བསམ་པའི་སྒོ་ནས་གཞན་གཅེས་འཛིན་གྱི་བློ་བསྒྲུབས་ཏེ་གང་སྡུག་བསྔལ་གྱིས་མནར་བའི་སེམས་ཅན་ལ་གཅེས་ཤིང་ཕངས་པའི་བློ་བསྐྱེད་དགོས་ལ། དེ་ལ་གཅེས་ཤིང་ཕངས་པའི་ཡུལ་སེམས་ཅན་དེ་དག་གང་གིས་མནར་བའི་སྡུག་བསྔལ་ངོ་འཕྲོད་པ་ཞིག་དགོས།

སྡུག་བསྔལ་ཤེས་པར་བྱ་ཞེས་ནན་ཏན་གྱིས་གསུངས་པའི་སྡུག་བསྔལ་དེ་རྒྱུན་ལྡན་རང་རེས་མྱོང་བཞིན་པའི་ཚོར་བ་སྡུག་བསྔལ་རྐྱང་པར་གོ་ན་བཅོམ་ལྡན་འདས་ཀྱིས་དེ་ལྟ་བུའི་ནན་ཏན་མཛད་དེ་གསུངས་དོན་མེད། སྡུག་བསྔལ་ལ་སྡུག་བསྔལ་གྱི་སྡུག་བསྔལ་དང་འགྱུར་བའི་སྡུག་བསྔལ། ཁྱབ་པ་འདུ་བྱེད་ཀྱི་སྡུག་བསྔལ་གསུམ་དུ་དབྱེར་ཡོད་པ་ལས། འགྱུར་བའི་སྡུག་བསྔལ་ཞེས་པ་རང་རེས་དོན་དུ་གཉེར་བཞིན་པའི་ཚོར་བ་བདེ་བའི་རིགས་རྣམས་ཡིན་ཞིང་། ལེགས་པར་བརྟགས་ན་དེ་དག་ཀྱང་སྡུག་བསྔལ་བའི་རང་བཞིན་ལས་མ་འདས་པས་འགྱུར་བའི་སྡུག་བསྔལ་ཞེས་གསུངས། སྡུག་བསྔལ་སྔ་མ་གཉིས་ཀའི་རྟེན་ནམ་གཞི་བྱེད་མཁན་དེར་འདུ་བྱེད་ཀྱི་སྡུག་བསྔལ་ཞེས་བརྗོད་ལ། དེ་ཡང་སྡུག་བསྔལ་འདུ་བྱེད་པ་པོ་ཉོན་མོངས་ཡིན་ཞིང་དེའི་གཞན་དབང་དུ་སོང་བའི་སྐྱེ་བ་དེར་འདུ་བྱེད་ཀྱི་སྡུག་བསྔལ་ཞེས་བརྗོད། དེ་ཉིད་ཤེས་པར་བྱས་ཏེ་དེ་ལས་ཐར་འདོད་ཀྱི་བློ་རང་རྒྱུད་ལ་སྐྱེས་མཚམས་འདུ་བྱེད་ཀྱི་སྡུག་བསྔལ་ཉེ་བར་ཞི་བའི་ཉེར་ཞིའི་དབྱིངས་ཐར་པ་དོན་གཉེར་གྱི་བློ་སྐྱེས་པ་དང་ངེས་འབྱུང་མཚན་ཉིད་པ་སྐྱེས་པར་འཇོག་པ་ཡིན། སངས་རྒྱས་པས་ཐར་པ་དོན་གཉེར་གྱི་བློ་སྒྲུབ་པའི་དོན་དུ་བསྒོམ་པར་གསུངས་པའི་སྡུག་བསྔལ་དེ་ཡང་འདུ་བྱེད་ཀྱི་སྡུག་བསྔལ་ཡིན།

སྡུག་བསྔལ་གྱི་སྡུག་བསྔལ་དུད་འགྲོས་ཀྱང་ཤེས་ཤིང་། འགྱུར་བའི་སྡུག་བསྔལ་མུ་སྟེགས་པས་ཀྱང་ཤེས། སྡུག་བསྔལ་ལས་འབྲལ་འདོད་ཀྱི་སྙིང་རྗེར་མཚོན་ན། སྡུག་བསྔལ་གྱི་སྡུག་བསྔལ་ལས་འབྲལ་འདོད་ཙམ་དུད་འགྲོ་ལ་ཡང་ཡོད། དཔེར་ན། ཁྱུ་བྱས་ཏེ་འཚོ་བའི་གླང་ཆེན་ལ་སོགས་པའི་རི་དྭགས་རྣམས་རང་གི་རོགས་པ་ཞིག་ནད་ཀྱིས་མནར་ཏེ་གནས་པའི་ཚེ་རོགས་པ་གཞན་གྱིས་འགྲམ་དུ་འདུས་ནས་མྱ་ངན་གྱི་རྣམ་འགྱུར་སྟོན་གྱི་ཡོད་ལ། གཞན་དེ་སྡུག་བསྔལ་གྱིས་མནར་བ་ལ་མི་བཟོད་པར་དེ་ལས་བྲལ་ན་སྙམ་པ་ཙམ་ཞིག་ཡོང་གི་ཡོད། སྤྱིར་བཏང་གི་མི་ལ་མཚོན་ནའང་རང་གི་དགའ་ཉེའི་རིགས་སྡུག་བསྔལ་གྱིས་མནར་བའི་ཚེ་དེ་ལས་བྲལ་ན་སྙམ་པ་ཙམ་ཞིག་རང་གི་ངང་གིས་སྐྱེ་བཞིན་ཡོད། རང་རེ་ཕལ་མོ་ཆེའི་རྒྱུད་ལ་ཕྲག་དོག་སོགས་སྐྱེ་བཞིན་པ་དེ་ཚོར་བ་བདེ་བའི་རིགས་ལ་སོགས་པ་རང་རེས་བསྒྲུབ་བྱར་ངོས་འཛིན་པའི་རིགས་རྣམས་སྡུག་བསྔལ་དུ་མ་ཤེས་པའི་དབང་གིས་ཡིན། སྡུག་བསྔལ་གྱི་སྡུག་བསྔལ་ཙམ་ལས་བློར་འཆར་རྒྱུ་མེད་ན་སྙིང་རྗེ་དེ་ཡང་ཧ་ཅང་རྒྱ་ཆུང་ངུ་ཞིག་ལས་མི་འོང་། འགྱུར་བའི་སྡུག་བསྔལ་བསམས་ཏེ་དེ་ལས་ཐར་འདོད་ཀྱི་སྙིང་རྗེ་སྐྱེས་ན་སྙིང་རྗེ་དེ་རྒྱ་ཆེ་རུ་འགྲོ་བ་ཡིན། འདུ་བྱེད་ཀྱི་སྡུག་བསྔལ་བསམས་ན་འཁོར་བ་པའི་སེམས་ཅན་ཀུན་ལ་སྙིང་རྗེ་སྐྱེ་བ་ཞིག་འོང་ནུས་ལ། དེའི་ཐོག་ཞི་བ་ཕྱོགས་གཅིག་པའི་ཉེས་དམིགས་བསམས་ཏེ་སེམས་ཅན་ཡིན་ནོ་ཅོག་ལ་སྙིང་རྗེ་སྐྱེ་ཐུབ་པ་ཞིག་འོང་བ་ཡིན།

དེས་ན་སྡུག་བསྔལ་གང་གིས་མནར་བའི་སྡུག་བསྔལ་ངོ་འཕྲོད་པ་ལ་འདུ་བྱེད་ཀྱི་སྡུག་བསྔལ་ངེས་པར་ཤེས་དགོས་ལ། སེམས་ཅན་གཞན་སྟེང་དུ་འདུ་བྱེད་ཀྱི་སྡུག་བསྔལ་གྱིས་མནར་ཚུལ་བསམ་པའི་བློ་ནུས་པ་ཐོན་པ་ཞིག་འོང་བར་ཐོག་མར་རང་སྟེང་དུ་འདུ་བྱེད་ཀྱི་སྡུག་བསྔལ་གྱིས་མནར་ཚུལ་བསམས་ཏེ་དེ་ལ་ཞེ་ཐག་པ་ནས་མི་འདོད་པའི་བློ་སྐྱེ་བ་ཞིག་དགོས། རང་སྟེང་དུ་འདུ་བྱེད་ཀྱི་སྡུག་བསྔལ་གྱིས་མནར་ཚུལ་བསམས་ཏེ་ཞེ་ཐག་པ་ནས་མི་འདོད་པའི་བློ་སྐྱེ་བ་ཞིག་མ་བྱུང་ན་གཞན་སྟེང་དུ་དེ་ལྟར་བསམས་ཀྱང་ཚིག་ཙམ་ཞིག་མ་གཏོགས་སེམས་ཀྱི་གཏིང་ནས་འགྱུར་བ་ཐེབས་པ་ཞིག་དང་ནུས་པ་ཐོན་པ་ཞིག་མི་འོང་། ཐོག་མར་རང་སྟེང་དུ་འདུ་བྱེད་ཀྱི་སྡུག་བསྔལ་བསམས་པ་བྱུང་ན་སེམས་ལ་ངེས་པ་འདྲེན་སླ་ཞིང་འཁུལ་ཆེ་བ་ཡོང་བས་ཐོག་མར་ངེས་འབྱུང་གི་བསམ་པ་སྒོམ་པའི་ཚུལ་གསུངས།

དེས་ན་རང་ཉིད་གཅིག་པུ་ཞི་བདེ་དོན་གཉེར་གྱི་བློ་དགོས་པའི་ངེས་པ་མེད་ཀྱང་། རང་སྟེང་དུ་ཉོན་མོངས་སྤངས་པའི་བྲལ་བའི་ཡོན་ཏན་ངེས་པར་འཐོབ་དགོས་འདུག་སྙམ་པའི་བློ་ཤུགས་དྲག་པོ་ཞིག་མེད་པར་གཞན་སྟེང་དུ་དམིགས་ཏེ་དེ་ལྟ་བུའི་བྲལ་བའི་ཡོན་ཏན་ལ་འགོད་འདོད་ཀྱི་བློ་སྐྱེ་བ་ཤིན་ཏུ་དཀའ་བས། བྱང་ཆུབ་ཀྱི་སེམས་ཀྱི་སྔོན་དུ་ངེས་འབྱུང་གི་བསམ་པ་ངེས་པར་འགྲོ་དགོས་པ་སྟེ། བློ་དེ་གཉིས་ལ་རྒྱུ་འབྲས་ཀྱི་འབྲེལ་བ་ཡོད་པ་ལྟ་བུ་ཞིག་ཡིན།

མེ་འཁོར་གྱི་འབབ་ཚུགས་ལྟ་བུ་དང་འདི་གའི་གྷ་ཡའི་མཆོད་རྟེན་གྱི་ཉེ་འཁོར་དུ་རྐང་ལག་ཞ་ཞིང་མིག་ལོང་བར་གྱུར་པའི་ཉམ་ཐག་པའི་མི་ཧ་ཅང་མང་པོ་མཐོང་རྒྱུ་ཡོད་པ་དེ་དག་དང་། དེ་བཞིན་དུ་སྐྱབས་མེད་མགོན་མེད། རྐང་ཆག་ལག་རྡུམ་དུ་གྱུར་པའི་ཉམ་ཐག་པའི་ཁྱི་དང་སྤྲེའུ། ར་ལ་སོགས་པའི་སེམས་ཅན་གྱི་རིགས་མཐོང་བའི་ཚེ་རང་རེའི་རྒྱུད་ལ་སྙིང་རྗེ་སྐྱེ་སླ་མོད། འོན་ཀྱང་གྲོང་ཁྱེར་ཆེ་ཁག་ཏུ་འཚོ་བའི་འབྱོར་ལྡན་པའི་རིགས་ལ་སྙིང་རྗེ་སྐྱེ་བ་ལས་ལྡོག་སྟེ་ཕྲག་དོག་སྐྱེ་བཞིན་ཡོད། འདི་ནི་སྡུག་བསྔལ་ངོ་ལེགས་པར་མ་འཕྲོད་པའི་རྟགས་ཡིན། འཁོར་བ་སྤྱི་དང་བྱེ་བྲག་གི་སྡུག་བསྔལ་ལ་ངེས་པ་ལེགས་པར་རྙེད་དེ་སྲིད་པའི་ཕུན་ཚོགས་ལ་ཞེན་ལོག་གི་བློ་ཤུགས་དྲག་མེད་པའི་དབང་གིས་བྱམས་པ་དང་སྙིང་རྗེ་སྒོམ་པའི་ཚེ་ཡང་ཕྱོགས་རེ་བ་ཙམ་ཞིག་ལས་མི་འོང་།

དེ་ཡང་ཕྱོགས་གཅིག་ནས་རང་རེས་ཆགས་སྡང་གི་དབང་གིས་ཡུལ་སེམས་ཅན་ལ་དགྲ་དང་གཉེན་ཞེས་ཕྱོགས་དང་རིས་སུ་གཅོད་ལ། གཉིས་ནས་སེམས་ཅན་རྣམས་གང་གིས་མནར་བའི་སྡུག་བསྔལ་དེ་ཉིད་ལེགས་པར་ངོ་མ་འཕྲོད་པའི་དབང་གིས་སེམས་ཅན་འགའ་ཞིག་ལ་སྙིང་རྗེ་སྐྱེ་ནུས་པ་གང་ཞིག་ལ་འགའ་ཞིག་ལ་ཕྲག་དོག་སྐྱེ་བའི་གནས་སྟངས་དེ་ཡོང་བཞིན་ཡོད། སྲིད་པའི་ཕུན་ཚོགས་ལ་ཞེན་ལོག་གི་བློ་ཤུགས་དྲག་པོ་དང་ལྡན་པ་ཞིག་ཡིན་ན་སྲིད་པའི་ཕུན་ཚོགས་ཀྱིས་མནར་བའི་ཡུལ་སེམས་ཅན་སུ་འདྲ་ཞིག་མཐོང་ཡང་རིས་སུ་མ་ཆད་པར་སྙིང་རྗེ་སྐྱེ་ནུས་པ་ཞིག་ཡོང་བ་ཡིན། དཔེར་ན། ལྡི་ལི་དང་བྷོམ་བེ། ཀ་ལི་ཀ་ཏ་དང་ནིའུ་ཡོག་ལྟ་བུའི་གྲོང་ཁྱེར་ཆེ་ཁག་ཏུ་འཚོ་བའི་སྲིད་པའི་ཕུན་ཚོགས་ཀྱིས་ཕྱུག་པའི་འབྱོར་ལྡན་པའི་རིགས་མཐོང་བའི་ཚེ་ཕྲག་དོག་དང་ཡིད་སྨོན་སྐྱེ་བ་ལས་ལྡོག་སྟེ་དེ་མ་ཐག་སྙིང་རྗེའི་བློ་ཤུགས་དྲག་སྐྱེ་བ་ཞིག་ཡོང་བ་ཡིན། དེས་ན་སྲིད་པའི་ཕུན་ཚོགས་ལ་ཞེན་ལོག་གིས་ཐར་པ་དོན་གཉེར་གྱི་བློ་ཤུགས་དྲག་པོ་ཞིག་མེད་ན་བྱམས་པ་དང་སྙིང་རྗེ་གཉིས་སྤུས་དག་པོ་དང་ཚད་མེད་པ་ཞིག་ཡོང་རྒྱུ་དཀའ་བས། བྱང་ཆུབ་ཀྱི་སེམས་རང་རྒྱུད་ལ་སྐྱེ་བ་ཤིན་ཏུ་དཀའ་བ་ཡིན།

རྣམ་འགྲེལ་ལས། དེ་ཕྱིར་མི་རྟག་ལས་སྡུག་བསྔལ། །སྡུག་བསྔལ་ལས་ནི་བདག་མེད་གསུངས། །ཞེས་གསུངས་པ་ལྟར། ཉེར་ལེན་གྱི་ཕུང་པོས་མཚོན་པའི་སྣང་ཞིང་སྲིད་པའི་འཁོར་བའི་ཕུན་ཚོགས་ཐམས་ཅད་མ་རིག་པའི་དབང་གིས་གྲུབ་ཅིང་སྐད་ཅིག་སྐད་ཅིག་ལ་འཇིག་པའི་བདག་ཉིད་དུ་གྲུབ་པ་ཤ་སྟག་དང་། སྐད་ཅིག་སྐད་ཅིག་ལ་འཇིག་པ་དེ་ཡང་བྱེ་བྲག་སྨྲ་བའི་འདོད་པ་ལྟར་མིན་པར་འཇིག་པ་ཕྱིས་འབྱུང་གི་རྒྱུ་གཞན་ལ་མི་ལྟོས་པར་སྐྱེད་བྱེད་ཀྱི་རྒྱུ་ཉིད་ཀྱིས་འཇིག་པའི་བདག་ཉིད་དུ་སྐྱེས་པ་ཡིན། དངོས་པོ་ཞིག་ཐོག་མར་སྐྱེས་ནས་མཐར་འགག་པར་འགྱུར་བའི་རགས་པའི་མི་རྟག་པ་ཙམ་དུད་འགྲོའི་རིགས་འགའ་ཞིག་གིས་ཀྱང་ཕལ་ཆེར་ཤེས་ནུས། འཇིག་པ་ཕྱིས་འབྱུང་གི་རྒྱུ་ལ་མི་ལྟོས་པར་སྐྱེས་ཙམ་ཉིད་ནས་འཇིག་པའི་བདག་ཉིད་དུ་སྐྱེས་པར་གསུངས་པའི་ཕྲ་བའི་མི་རྟག་པ་དེ་ཤིན་ཏུ་གལ་ཆེན་པོ་ཡིན། སྐྱེས་པ་དང་འཇིག་པ་དུས་མཉམ་ཞེས་པ་གང་འཚམ་བསམས་ནས་ཤེས་དགོས་པ་ལས་ལམ་སེང་བློར་ཆུད་དཀའ།

འཇིག་པ་ཕྱིས་འབྱུང་གི་རྒྱུ་ལ་ལྟོས་པ་མིན་པར་སྐྱེད་བྱེད་ཀྱི་རྒྱུ་ཉིད་ཀྱིས་འཇིག་པའི་བདག་ཉིད་དུ་སྐྱེས་པའི་རྒྱུ་མཚན་གྱིས་དངོས་པོ་རྣམས་རྒྱུའི་གཞན་དབང་ཅན་དང་ཉེར་ལེན་གྱི་ཕུང་པོ་ཡང་ལས་ཉོན་གྱི་གཞན་དབང་ཅན་དུ་གསུངས་པ་ཞེ་ས་མ་ཞུས་ན་བསམ་བློ་ཞིབ་ཚགས་བཏང་བའི་གསུང་ཡིན། དེ་ལྟར་སྲིད་པའི་ཕུན་ཚོགས་ཀུན་རྒྱུ་ཡི་གཞན་དབང་ཅན་ཡིན་ཕྱིར། སྡུག་བདེན་གྱི་ཕུང་པོ་འདི་ཡང་རྒྱུ་མ་རིག་པའི་གཞན་དབང་ཅན་ཡིན་པས། དེ་ཕྱིར་མི་རྟག་ལས་སྡུག་བསྔལ། །ཞེས་གསུངས། མཐོང་ཆོས་སུ་ཡོད་པའི་རགས་པའི་མི་རྟག་པ་ལྟ་བུ་ཇེ་ཕྲར་བཏང་སྟེ་བསམས་ན་ཕྲ་བའི་མི་རྟག་པ་བློར་འཆར་ནུས་ལ། ཕྲ་བའི་མི་རྟག་པ་བློར་འཆར་བའི་ཚེ་སྡུག་བདེན་གྱི་ཕུང་པོ་ལྟ་བུ་རྒྱུ་ཡི་གཞན་དབང་ཅན་ཡིན་པར་ཤེས་ནུས།

སྤྱིར་སྐྱེ་བ་ཞེས་པ་ཚུར་གྲུབ་པའི་དོན་དང་འཇིག་པ་ཞེས་པ་ཕར་འགག་པའི་དོན་ཡིན་པས་སྐྱེ་འཇིག་གཉིས་དུས་མཉམ་ཡིན་ཞེས་བརྗོད་ན་སེམས་ལ་འཆར་མི་བདེ་བ་ལྟ་བུ་ཞིག་ཡོད་ཀྱང་ཞིབ་པར་བསམས་ན་སྐྱེད་བྱེད་ཀྱི་རྒྱུ་ཉིད་ཀྱིས་འཇིག་པའི་བདག་ཉིད་དུ་སྐྱེས་པས་སྐྱེ་འཇིག་དུས་མཉམ་པར་གྲུབ་པ་ཡིན། འདི་དག་ཀྱང་ཞིབ་པར་དཔྱད་དེ་སྡོམ་བརྒྱབ་པའི་གྲུབ་དོན་ཡིན།

དེ་ལྟ་བུའི་སྒོ་ནས་བསམས་ན་སྲིད་པའི་ཕུན་ཚོགས་ཅི་འདྲ་ཞིག་ཡིན་ཀྱང་སྐྱེད་བྱེད་ཀྱི་རྒྱུ་མ་རིག་པའི་གཞན་དབང་ཅན་ཡིན་པའམ་མི་ཤེས་པའི་དབང་གིས་བྱུང་བར་མཐོང་བའི་ཚེ་རང་བཞིན་གྱིས་ཞེན་ལོག་སྐྱེ་བ་ཞིག་འོང་བ་ཡིན། མ་རིག་པའམ་མི་ཤེས་པ་ཞེས་པ་འདི་མིང་རང་གི་སྟེང་ནས་བཀྲ་མི་ཤིས་པ་ཞིག་ཏུ་གྲུབ་ཡོད་པས་དེ་དང་དུ་བླང་རྒྱུ་ཞིག་མིན་པར་གཏན་ནས་སྤང་དགོས་པ་ཞིག་ཡིན། དེ་ནས་གོང་གི། སྡུག་བསྔལ་ལས་ནི་བདག་མེད་གསུངས། །ཞེས་པར་འགྲེལ་སྟངས་མི་འདྲ་བ་ཕྲན་བུ་ཡོད།

དེ་ལྟར་ཐར་པ་ངོ་འཕྲོད་པའི་སྟེང་ནས་དེ་དོན་གཉེར་གྱི་བློ་མེད་པར་རྣམ་མཁྱེན་དོན་དུ་གཉེར་བའི་བློ་སྐྱེ་བ་ཤིན་ཏུ་དཀའ། གཞན་སེམས་ཅན་སྡུག་བསྔལ་གྱིས་མནར་བའི་ངང་ཚུལ་བསམས་ནས་དེ་དག་སྡུག་བསྔལ་ལས་བྲལ་ན་སྙམ་པའི་སྙིང་རྗེ་དང་གཞན་དོན་དོན་གཉེར་གྱི་བློ་སྐྱེ་བའི་སྐབས་བྱུང་ཡང་རང་དོན་བྱང་ཆུབ་དོན་གཉེར་གྱི་བློ་སྐྱེ་བ་ཧ་ཅང་ཁག་པོ་ཡོད། ཐར་པ་ཚད་མས་ངེས་ཏེ་དེ་རང་རྒྱུད་ཀྱི་སེམས་གསལ་རིག་ཙམ་འདིའི་སྟེང་དུ་འགྲུབ་རུང་ཡིན་པའི་ཚུལ་ལ་གོ་བ་ལེགས་པར་རྙེད་པ་ཞིག་བྱུང་ན་རང་དོན་བྱང་ཆུབ་དོན་གཉེར་རམ་རྣམ་མཁྱེན་དོན་གཉེར་གྱི་བློ་སྐྱེ་ནུས་པ་ཡིན།

མར་སྲིད་པའི་ཕུན་ཚོགས་ལ་དམིགས་པའི་ཞེན་ལོག་གི་བློ་དང་། ཡར་ཐར་པ་ལ་དམིགས་ཏེ་གཏན་དུ་བདེ་བའི་གོ་འཕང་དེ་འདྲ་ཞིག་མ་འཐོབ་ན་ཐབས་མི་འདུག་སྙམ་པའི་ངེས་འབྱུང་གི་བློ་འདི་གཉིས་ལ་བརྟེན་ནས་བྱང་ཆུབ་སེམས་སྦྱོང་གི་སྐབས་གཞན་དོན་དོན་གཉེར་གྱི་བློ་དང་བྱང་ཆུབ་དོན་གཉེར་གྱི་བློ་སྦྱང་རྒྱུར་ཁྱད་པར་རམ་ནུས་པ་ཤུགས་ཆེན་པོ་འཐོན་གྱི་ཡོད། དེ་ལྟར་ཐོག་མར་ངེས་འབྱུང་དང་དེ་ནས་བྱང་ཆུབ་ཀྱི་སེམས་བཤད་པ་ནི་ཉམས་མྱོང་གི་རྟོགས་པ་སྐྱེ་རིམ་དང་མཐུན་པས་སྔ་ཕྱིའི་གོ་རིམ་ངེས་པ་ཡིན་ཏེ། རང་སྟེང་དུ་འཁོར་བ་སྤྱི་དང་བྱེ་བྲག་གི་སྡུག་བསྔལ་བསམས་ནས་དེ་དག་ལ་ཡིད་བསུན་ཏེ་ཐར་པ་དོན་གཉེར་གྱི་བློ་རང་གི་ངང་གིས་སྐྱེ་བ་ཤུགས་ཇི་ཙམ་ཆེ་བའི་ཚོད་ཀྱིས། བློ་དེ་ཉིད་གཞན་སྟེང་དུ་ཁ་སྤོས་པ་ལས་ཆེད་དུ་བྱ་བ་སེམས་ཅན་གྱི་དོན་དུ་རྣམ་མཁྱེན་དོན་གཉེར་གྱི་བློ་ཤུགས་དྲག་པོ་སྐྱེ་བ་ཞིག་ཡོང་བས་ངེས་འབྱུང་སྔོན་དང་བྱང་ཆུབ་ཀྱི་སེམས་མཇུག་ཏུ་གསུངས་པ་ཡིན།

འདིར་སྟོང་ཉིད་ཀྱི་ལྟ་བ་མཇུག་ཏུ་གསུངས་པ་ནི། ལྟ་བའི་གོ་བ་འཚོལ་བའི་རིམ་པ་མིན་པར་སྒོམ་པའི་རིམ་པའི་དབང་དུ་བྱས་པ་ཡིན། སྤྱིར་སྟོང་ཉིད་ཀྱི་ལྟ་བའི་གོ་བ་འཚོལ་བའི་རིམ་པ་ལྟར་ན་ཐོག་མར་ངེས་འབྱུང་གི་བསམ་པ་སྐྱེ་བའི་སྐབས་ནས་དགོས། རྒྱལ་ཚབ་ཐམས་ཅད་མཁྱེན་པས་སྐྱབས་འགྲོ་མཚན་ཉིད་ཚང་བ་ཞིག་ཡོང་བ་ལ་ཡང་སྟོང་ཉིད་ཀྱི་ལྟ་བའི་གྲོགས་དང་བཅས་དགོས་པར་གསུངས་པ་ལྟར་ཡིན། གོང་དུ་ཞུས་པ་ལྟར་སྐྱབས་སུ་འགྲོ་བར་སྐྱབས་སུ་འགྲོ་ཡུལ་གྱི་སངས་རྒྱས་ཞེས་པ་གང་འདྲ་ཡིན་མིན་གྱི་དྲི་བ་དེ་ཐོག་མ་ནས་འོང་བ་ཡིན། སངས་རྒྱས་ཞེས་པ་ཤེས་བྱ་ལ་ཡོད་མེད་དང་། ཤེས་བྱ་ལ་ཡོད་ན་སྔར་ནས་ཡོད་པ་ཞིག་གམ་སྔར་མེད་ཕྱིས་སུ་བྱུང་བ་གང་ཡིན་སོགས་དཔྱད་དེ། སྔར་མེད་ཕྱིས་སུ་བྱུང་བ་ཡིན་ན་རྒྱུ་རྐྱེན་ལ་རག་ལས་པར་གྲུབ་པས། རྒྱུ་གང་ཡིན། རྐྱེན་གང་ཡིན་སོགས་ཞིབ་ཏུ་དཔྱད་དེ་སངས་རྒྱས་ཞེས་པ་སྤྱིར་ཤེས་བྱ་ལ་ཡོད་པ་དང་། ཡང་སྒོས་རང་གི་རྒྱུད་སྟེང་དུ་འགྲུབ་རུང་ཡིན་པ་མཐོང་དགོས་པ་ཡིན། དེ་ལྟར་དབང་རྣོན་གྱི་དབང་དུ་བྱས་ཏེ་སྐྱབས་འགྲོ་རྣམ་པར་དག་པ་ཞིག་འོང་བ་ལ་ཡང་སྟོང་ཉིད་ཀྱི་ལྟ་བའི་གོ་བ་ཡོད་པ་ཞིག་ངེས་པར་དགོས།

སྤྱིར་སངས་རྒྱས་པའི་ཆོས་སྤྱི་དང་ཀླུ་སྒྲུབ་ཡབ་སྲས་ཀྱིས་གསུངས་པའི་ཆོས་ཚུལ་དེ་བདག་མེད་པའི་ལྟ་བ་དང་འབྲེལ་བའི་ཆོས་ཤིག་ཡིན་ཞིང་། དེ་གདུལ་བྱ་དབང་རྣོན་ལ་མ་གཏོགས་དབང་རྟུལ་གྱི་བློ་ལ་མི་འཚམས་པས་དབང་པོ་རྣོན་པོའི་དབང་དུ་བྱས་ཏེ་གསུངས་པ་ཞིག་ཡིན། དེར་བརྟེན་སངས་རྒྱས་པའི་ཆོས་འཆད་པའི་ཚེ་ཡང་དབང་པོ་རྣོན་པོའི་དབང་དུ་བྱས་ཏེ་བཤད་དགོས་པ་ལས་དབང་རྟུལ་རེ་ཟུང་གི་ཁམས་དང་བསྟུན་ནས་བཤད་དགོས་ན་སངས་རྒྱས་ཀྱི་བསྟན་པའི་གནད་རྫོགས་པར་བཤད་མི་ནུས། དེའི་ཕྱིར་བསྟན་པ་སྤྱི་བཙན་ཞེས་པ་ཧ་ཅང་གནད་འགག་ཆེན་པོར་གྱུར་ཡོད། གདུལ་བྱ་དབང་རྣོན་ཞེས་པ་ཆོས་རབ་ཏུ་རྣམ་འབྱེད་ཀྱི་ཤེས་རབ་ཀྱིས་དཔྱད་པ་བྱས་ཏེ་ལམ་ཉམས་ལེན་ལ་འཇུག་མཁན་ཞིག་ལ་བརྗོད་ཅིང་། དེ་ལ་དབང་རྣོན་ཆོས་ཀྱི་རྗེས་འབྲང་ཞེས་ཀྱང་བརྗོད། གཞན་གྱིས་ཅི་གསུངས་དེ་ལྟར་ཡིན་པ་རེད་སྙམ་དུ་འཇུག་མཁན་ཞིག་ལ་དབང་རྟུལ་དད་པའི་རྗེས་འབྲང་ཞེས་བརྗོད་པ་ཡིན། དེས་ན་ཆོས་ཉམས་ལེན་བྱེད་མཁན་གྱི་ཁྲོད་དབང་རྟུལ་དད་པའི་རྗེས་འབྲང་ཡང་ཡོང་ཆོག་ཀྱང་སྤྱིར་སངས་རྒྱས་པའི་ཆོས་འཆད་སྟངས་དེ་བསྟན་པ་སྤྱི་བཙན་ནམ་དབང་རྣོན་ཆོས་ཀྱི་རྗེས་འབྲང་གི་འགྲོ་སྟངས་དང་མཐུན་པར་བཤད་དགོས་པ་གལ་ཆེ།

རང་རེ་མང་དག་ཅིག་གིས་ལམ་གཙོའི་སྐབས་འདིར་ངེས་འབྱུང་སྔོན་དང་དེ་ནས་བྱང་སེམས། དེ་ནས་ཡང་དག་པའི་ལྟ་བ་གསུངས་པའི་རིམ་པ་འདི་གཞིར་བཞག་སྟེ་སྟོང་ཉིད་ཀྱི་ལྟ་བ་མཇུག་ཏུ་ཁྲིད་པར་བྱེད་ཀྱང་། སངས་རྒྱས་བཅོམ་ལྡན་འདས་ཀྱི་ཆོས་ཀྱི་ཆེད་དུ་བྱ་བའི་གདུལ་བྱའི་གཙོ་བོ་དབང་པོ་རྣོན་པོ་ཡིན་པས་དེ་དག་གི་བསམ་པ་དང་བསྟུན་ཏེ། མགོན་པོ་ཀླུ་སྒྲུབ་ཀྱི་བྱང་ཆུབ་སེམས་འགྲེལ་དུ། དེ་ལྟར་སྟོང་པ་ཉིད་འདི་ནི། །རྣལ་འབྱོར་པ་ཡིས་བསྒོམ་བྱས་ན། །གཞན་གྱི་དོན་ལ་ཆགས་པའི་བློ། །འབྱུང་བར་འགྱུར་བར་ཐེ་ཚོམ་མེད། །ཅེས་གསུངས་ཏེ་སྟོང་ཉིད་ཀྱི་ལྟ་བ་ལ་བློ་སྦྱོང་བ་སྔོན་དུ་བཏང་སྟེ། དེ་ལྟ་བུའི་སྟོང་པ་ཉིད་ཀྱི་དོན་ནམ་རྟེན་འབྱུང་གི་དེ་ཁོ་ན་ཉིད་ཚུལ་བཞིན་དུ་ཤེས་པ་རྣམས་ལ་འགྲོ་བ་ལ་ཆགས་པ་དབང་མེད་དུ་འོང་བ་ཡིན་ཞེས་གསུངས་པ་དོན་དམ་པའི་རྣམ་དཔྱོད་ཅན་གྱི་གསུང་ཡིན། བཅོམ་ལྡན་འདས་ཀྱི་དགོངས་པ་དངོས་དང་མཐུན་པའི་འཁྲིད་ཚུལ་དེ་འདྲ་ཞིག་ཡིན་པས་མགོན་པོ་ཀླུ་སྒྲུབ་ཀྱི་གཞུང་སྟོང་ཉིད་ཀྱི་ལྟ་བ་གཙོ་བོར་གཏན་ལ་འབེབས་པའི་རིགས་ཚོགས་སུ་ཡང་དེ་ལྟར་གསུངས་ཤིང་། མངོན་རྟོགས་རྒྱན་དུ་ཡུམ་ལ་མཆོད་བརྗོད་མཛད་པ་འགྲེལ་པ་དོན་གསལ་གྱིས་འགྲེལ་བའི་ཚེ་ཡང་། ཡུམ་ལ་དང་བ་སྐྱེ་ལུགས་ལ་དབང་རྟུལ་གྱི་དང་བ་སྐྱེ་ལུགས་ཤིག་དང་དབང་རྣོན་གྱི་དང་བ་སྐྱེ་ལུགས་ཤིག་སྟེ་གཉིས་སུ་ཕྱེ་ནས། ཉན་ཐོས་ཞི་བ་ཚོལ་རྣམས་ཀུན་ཤེས་ཉིད་ཀྱིས་ཉེར་ཞིར་ཁྲིད་མཛད་གང་ཡིན་དང༌། །ཞེས་སོགས་ཤློ་ཀ་དེས་ཡུམ་གསུམ་སྐྱེ་མེད་དུ་བསྟན་ཏེ་བདེན་མེད་ཀྱི་རྣམ་གཞག་གསུངས་ཤིང་། ཡུམ་གྱིས་སྲས་བཞི་བསྐྲུན་པ་ཐ་སྙད་ཀྱི་རྣམ་གཞག་ཡིན་པས། དེ་དག་ལ་ཕན་ཚུན་འགལ་བ་ཡོད་མེད་དཔྱད་ནས་ཡུམ་ལ་དང་བ་སྐྱེ་ལུགས་གསུངས་ཏེ། མདོར་ན། སྟོང་ཉིད་ཀྱི་ལྟ་བའི་སྒོ་ནས་ལམ་ལ་ངེས་པ་རྙེད་པའི་རྣམ་གཞག་གསུངས་ཡོད། མཁན་ཆེན་ཞི་བ་འཚོའི་དབུ་མ་རྒྱན་ལས་ཀྱང་ཐེག་ཆེན་གྱི་རིགས་ཅན་དབང་པོ་རྣོན་པོ་རྣམས་ཀྱིས་ཐོག་མར་སྟོང་ཉིད་ཀྱི་ལྟ་བ་གཏན་ལ་ཕབ། དེ་ནས་དེས་གྲོགས་བྱས་ཏེ་བྱང་ཆུབ་ཀྱི་སེམས་བསྒོམ་པའི་རིམ་པ་གསུངས་པ་ལྟར། རིགས་པ་དེའི་འགྲོས་དང་འབྲེལ་ནས་བཤད་ན་ངེས་འབྱུང་གི་བསམ་པ་སྐྱེ་བ་ལ་ཡང་ཐོག་མར་སྡུག་བསྔལ་མཐའ་ཅན་ཡིན་པར་ཤེས་པའི་སྒོ་ནས་ཐར་པ་དོན་གཉེར་གྱི་བློ་སྐྱེ་དགོས་པར་གོ་ནུས་པ་ཡིན། མདོར་ན། སངས་རྒྱས་པའི་ཆོས་ལེགས་པར་ངོ་འཕྲོད་པ་ལ་སྟོང་ཉིད་ཀྱི་ལྟ་བ་མེད་ཐབས་མེད་པར་གྱུར་ཡོད།

སྲིད་པ་འཁོར་བ་འདི་སྡུག་བསྔལ་གྱི་རྒྱ་མཚོ་ཆེན་པོ་ཞིག་ཡིན་པས་འདི་ལས་ཐར་ན་སྙམ་པ་དང་། ཐར་པ་ངེས་པར་འཐོབ་དགོས་པར་འདུག །ཐར་པ་ཐོབ་ན་སྐལ་བ་བཟང་པོ་ཡིན་སྙམ་པའི་ཡིད་སྨོན་ཙམ་གྱི་བློ་དེ་དང་། ཐར་པ་ཚད་མས་ངེས་པ་ལ་བརྟེན་ནས་སྐྱེས་པའི་ཐར་པ་དོན་གཉེར་གྱི་བློ་གཉིས་ལ་ཁྱད་པར་ཤིན་ཏུ་ཆེན་པོ་ཡོད། ཐར་པ་ཚད་མས་ངེས་པ་ལ་སྡུག་བསྔལ་མཐའ་ཅན་ཡིན་པར་ཚད་མས་ངེས་དགོས་ཤིང་། སྡུག་བསྔལ་མཐའ་ཅན་ཡིན་པར་ངེས་ཚུལ་ཡང་སྡུག་བསྔལ་གྱི་རྩ་བར་གྱུར་པའི་ཉོན་མོངས་སྤོང་རུང་ཡིན་པ་དང༌། ཉོན་མོངས་སྤོང་རུང་ཡིན་པར་ཤེས་པ་ལ་ཉོན་མོངས་དེ་ཕྱིན་ཅི་ལོག་གི་བློ་ཡིན་པར་ཤེས་དགོས་ཤིང་། ཉོན་མོངས་ཀྱི་རྩ་བ་གཏི་མུག་བདེན་འཛིན་ཡིན་པ་དང༌། གཏི་མུག་བདེན་འཛིན་གྱི་ཞེན་ཡུལ་ཐ་སྙད་དུ་ཡང་མེད་པ་སོགས་ཤེས་དགོས་པ་ཡིན། དེ་ལྟར་ཐར་པ་འཐོབ་རུང་ཡིན་པའི་ཚུལ་ལ་ངེས་པ་རྙེད་ནས་ཐར་པ་དོན་གཉེར་གྱི་བློ་སྐྱེས་པ་ཞིག་བྱུང་ན། ཚད་མས་དྲངས་ཤིང་ཤེས་རབ་ཀྱི་གྲོགས་དང་བཅས་པའི་ངེས་འབྱུང་གི་བློ་སྐྱེས་པར་འཇོག་པ་ཡིན། རང་རེ་ཕལ་མོ་ཆེས་བཅོམ་ལྡན་འདས་ཀྱིས་གསུངས་འདུག་པས་དེ་ལྟར་ཡིན་རྒྱུ་རེད། སྐྱབས་སུ་མཆི་སྙམ་དུ་འགྲོ་བཞིན་ཡོད་པ་དབང་རྟུལ་དད་པའི་རྗེས་འབྲང་གི་འགྲོ་སྟངས་ཡིན།

ཡང་ཐོས་བྱུང་དང་བསམ་བྱུང་གི་ཤེས་རབ་ཀྱི་དབང་དུ་བྱས་ན། ཐོག་མར་སྟོང་པ་ཉིད་ལ་དམིགས་པའི་ཐོས་བྱུང་དང་བསམ་བྱུང་གི་ཤེས་རབ་བསྐྱེད་དེ། དེས་གྲོགས་བྱས་པ་ལ་བརྟེན་ནས་ངེས་འབྱུང་གི་བློ་དང༌། དེས་གྲོགས་བྱས་པ་ལ་བརྟེན་ནས་སྙིང་རྗེ། དེ་ལ་བརྟེན་ནས་འདུན་པ་གཉིས་ལྡན་གྱི་བྱང་ཆུབ་ཀྱི་སེམས་བསྐྱེད་དགོས་པར་མ་ཟད། ནང་པ་སངས་རྒྱས་པའི་ཆོས་ཀྱི་ཁྱད་ཆོས་མཐོང་བའི་དབང་དུ་བྱས་ཀྱང་སྟོང་ཉིད་ཀྱི་ལྟ་བ་ལ་བརྟེན་ནས་མཐོང་དགོས་པ་ཡིན་ཏེ། དབུ་མ་བཞི་བརྒྱ་པ་ལས། སངས་རྒྱས་ཀྱིས་གསུངས་ལྐོག་གྱུར་ལ། །གང་ཞིག་ཐེ་ཚོམ་སྐྱེ་འགྱུར་བ། །
དེ་ཡིས་སྟོང་པ་ཉིད་བསྟན་ཏེ། །འདི་ཉིད་ཁོ་ནར་ཡིད་ཆེས་བྱ། །ཞེས་གསུངས་ཤིང༌། དེ་དང་གནད་གཅིག་པར་ཚད་མ་རྣམ་འགྲེལ་ལས། བླང་དང་དོར་བྱའི་དེ་ཉིད་ནི། །
ཐབས་བཅས་རབ་ཏུ་ངེས་པ་ཡིས། །གཙོ་བོའི་དོན་ལ་མི་སླུའི་ཕྱིར། །གཞན་ལ་རྗེས་སུ་དཔག་པ་ཡིན། །ཞེས་གསུངས།

དེ་ལྟར་ཐར་པ་གཏན་ལ་འབེབས་པ་ལ་ཤེས་རབ་ལ་བརྟེན་ནས་གཏན་ལ་འབེབས་དགོས་པ་ལས་ཐབས་གཞན་མེད་པས། ཐོག་མར་གཙོ་བོ་སྟོང་ཉིད་དམ་རྟེན་འབྱུང་གི་དེ་ཁོ་ན་ཉིད་ལ་ཐོས་བྱུང་གི་གོ་བ་རྙེད་པར་བྱས། དེ་ནས་བསམ་བྱུང་གི་གོ་བ་རྙེད་པའི་ཚེ་དངོས་གནས་ཐར་པ་ཞེས་པ་འཐོབ་སྲིད་པར་འདུག་སྙམ་དུ་བློར་འཆར་འོང་ལ། དེ་ལྟར་བློར་འཆར་བའི་ཚེ་དེ་ལྟ་བུའི་ཐར་པ་དེ་འཐོབ་ན་སྙམ་པའི་བློ་སྐྱེ་ངེས་ཡིན། གལ་ཏེ་མི་ཤིན་ཏུ་གླེན་པ་ཞིག་ཡིན་ན་ཐར་པ་འཐོབ་སྲིད་པའི་ཚུལ་བློར་འཆར་ཡང་དོན་གཉེར་མི་བྱེད་པ་ཡོང་སྲིད། གསུངས་ཏེ་བཞད།

བཅོམ་ལྡན་འདས་ཀྱིས་འཕགས་པ་བརྒྱད་སྟོང་པར། སེམས་ལ་སེམས་མ་མཆིས་ཏེ། སེམས་ཀྱི་རང་བཞིན་ནི་འོད་གསལ་བའོ། །ཞེས་གསུངས་ཏེ། སེམས་ལ་སེམས་མ་མཆིས་ཏེ་ཞེས་པས་ཡུལ་གྱི་འོད་གསལ་དང༌། སེམས་ཀྱི་རང་བཞིན་ནི་འོད་གསལ་བའོ་ཞེས་པས་ཡུལ་ཅན་གྱི་འོད་གསལ་གསུངས། དེ་ཡང་སེམས་ལ་སེམས་མ་མཆིས་ཏེ་ཞེས་ཡུལ་གྱི་འོད་གསལ་གསུངས་པ་ལ་བརྟེན་ནས་བདེན་འཛིན་ཕྱིན་ཅི་ལོག་གི་བློ་ཡིན་པ་དང་། སྒྲིབ་པ་སྤོང་རུང་ཡིན་པ། དེ་སྤངས་པའི་ཐར་པ་འཐོབ་རུང་ཡིན་པའི་ཚུལ་ལ་ངེས་པ་རྙེད་པ་དང་། སེམས་ཀྱི་རང་བཞིན་ནི་འོད་གསལ་བའོ་ཞེས་པས་ཡུལ་ཅན་གྱི་འོད་གསལ་གྱི་རྣམ་གཞག་གསུངས་པ་ལ་བརྟེན་ནས་སྟོབས་སོགས་ཀྱི་ཡོན་ཏན་འགྲུབ་པའི་རྩ་བའི་ནུས་པ་རང་ཆས་སུ་ཡོད་པར་ཤེས་ནུས་ཤིང་། དེ་ལྟ་བུའི་ཡུལ་དང་ཡུལ་ཅན་གྱི་འོད་གསལ་གཉིས་ཚོགས་ཀྱི་སྟེང་ནས་ཇི་ལྟ་ཇི་སྙེད་ཀྱི་ཆོས་ཐམས་ཅད་མངོན་སུམ་དུ་རྟོགས་པའི་རྣམ་པ་ཐམས་ཅད་མཁྱེན་པའི་ཡེ་ཤེས་ཞེས་པ་འཐོབ་སྲིད་པར་འདུག་སྙམ་དུ་བློར་འཆར་འོང་བ་ཡིན།

མདོར་ན། བསྟན་པ་སྤྱི་བཙན་གྱི་དབང་དུ་བྱས་པའམ་སྟོང་ཉིད་ཀྱི་ལྟ་བའི་གོ་བ་དང་འབྲེལ་ནས་ལམ་ལ་ངེས་པ་འདྲེན་པའི་རིམ་པའི་དབང་དུ་བྱས་ན་གོང་དུ་བཤད་པ་ལྟར་ངེས་འབྱུང་ཙམ་དུ་མ་ཟད་སྐྱབས་འགྲོ་རྣམ་པར་དག་པ་ཞིག་འོང་བ་ལ་ཡང་སྔོན་དུ་སྟོང་ཉིད་ཀྱི་ལྟ་བ་དགོས་པ་གལ་ཆེ།

འདིར་སྟོང་ཉིད་ཀྱི་ལྟ་བ་ངེས་འབྱུང་དང་བྱང་སེམས་ཀྱི་མཇུག་ཏུ་གསུངས་པ་ནི། ཐོག་མར་དབང་པོ་རྣོན་པོའི་དབང་དུ་བྱས་ཏེ་སྟོང་ཉིད་ཀྱི་ལྟ་བས་གྲོགས་བྱས་ནས་ངེས་འབྱུང་དང་སྙིང་རྗེ། བྱང་སེམས་རྣམས་སྐྱེས་ཤིང་། བྱང་ཆུབ་ཀྱི་སེམས་སྐྱེས་པ་དང་ཐེག་ཆེན་གྱི་ཚོགས་ལམ་ཐོབ། ཚོགས་ལམ་ཐོབ་རྗེས་ལམ་མུ་མཐུད་ནས་བསྒོམས་ཏེ་ལམ་གོང་ནས་གོང་དུ་བགྲོད་པ་ལ་བྱང་ཆུབ་ཀྱི་སེམས་ཀྱིས་ཕན་པའི་རྐྱེན་ཙམ་བྱེད་ཀྱང་གཙོ་བོ་ཤེས་རབ་ཀྱི་ཉམས་ལེན་གྱི་ཐོག་ནས་མངོན་རྟོགས་གོང་མ་ནས་གོང་མར་བགྲོད་དགོས་པ་ཡིན། ཤེར་སྙིང་ལས་ག་ཏེ་ག་ཏེ་ཞེས་གསུངས་པ་ལྟར་ཚོགས་ལམ་ནས་སྦྱོར་ལམ་དང་། སྦྱོར་ལམ་ནས་མཐོང་ལམ། མཐོང་ལམ་ནས་སྒོམ་ལམ་སོགས་ས་ལམ་རིམ་གྱིས་གོང་མར་བགྲོད་པ་དེ་ཤེས་རབ་ཀྱི་ནུས་པ་ལ་བརྟེན་ནས་འོང་དགོས། དེ་ཡང་ས་ནས་ས་གོང་མར་འཕོ་བ་ལ་མཉམ་གཞག་ནས་མཉམ་གཞག་ཏུ་འཕོ་བ་མ་གཏོགས་རྗེས་ཐོབ་ནས་རྗེས་ཐོབ་ཏུ་འཕོ་བ་མེད།

སྤང་བྱ་ཅི་འདྲ་ཞིག་ཡིན་ཀྱང་དངོས་སུ་སྤོང་བྱེད་ཀྱི་གཉེན་པོ་ངོ་མ་དེ་ཤེས་རབ་ཡིན་པ་ལས་ཐབས་མིན་པས་གཙོ་བོ་ཤེས་རབ་ལ་ཐུག་ཡོད། དེའི་ཕྱིར་བྱང་ཆུབ་ཀྱི་སེམས་སྐྱེས་ཏེ་སྟོང་ཉིད་ལ་དམིགས་བཀར་ཉམས་མྱོང་བཏོན་ནས་སྟོང་ཉིད་ལ་དམིགས་པའི་བསྒོམས་བྱུང་སྐྱེས་པའི་མཚམས་དེར་བྱང་སེམས་སྦྱོར་ལམ་སྐྱེས་པར་འཇོག །སྦྱོར་ལམ་གྱི་གནས་སྐབས་སུ་ཡང་སྟོང་ཉིད་མུ་མཐུད་ནས་བསྒོམས་ཏེ་མཐར་སྟོང་ཉིད་མངོན་སུམ་དུ་རྟོགས་པའི་ཡེ་ཤེས་སྐྱེས་པ་དང་མཐོང་ལམ་ཐོབ། དེ་ནས་ཡང་མཐོང་ཟིན་གོམས་པའི་སྒོམ་ལམ་མུ་མཐུད་བསྒོམས་ཏེ་ས་དང་གཉིས་སོགས་རིམ་བགྲོད་ཀྱིས་ཐོག་མར་ཉོན་སྒྲིབ་དང་། དེ་ནས་ཤེས་སྒྲིབ་སྤོང་བ་དེ་དག་ཀུན་སྟོང་ཉིད་ཀྱི་ལྟ་བ་ལ་བརྟེན་ནས་བགྲོད་དགོས་པ་ཡིན།

དེས་ན་མཉམ་གཞག་ནམ་མཁའ་ལྟ་བུའི་སྐྱོང་ཚུལ་དང་རྗེས་ཐོབ་སྒྱུ་མ་ལྟ་བུའི་སྐྱོང་ཚུལ་རྩལ་འདོན་བྱེད་པའི་ཆེད་དུ་བྱང་ཆུབ་ཀྱི་སེམས་ཀྱིས་ཟིན་པའི་རྣམ་ཀུན་མཆོག་ལྡན་གྱི་སྟོང་ཉིད་སྒོམ་པའི་དབང་དུ་བྱས་ནས་སམ། སྟོང་ཉིད་སྒོམ་པ་རྩལ་འདོན་བྱེད་པ་སྟེ་སྟོང་ཉིད་ཀྱི་ལྟ་བ་ཕྱིན་དྲུག་གི་ཉམས་ལེན་གྱི་ཁོངས་སུ་བསྡུས་ནས་རྩེ་གཅིག་ཏུ་ཉམས་སུ་བླངས་ཏེ་གོམས་པ་མངོན་དུ་འགྱུར་བའི་རིམ་པ་དང་འབྲེལ་ནས་བཤད་ན་སྟོང་ཉིད་ཀྱི་ལྟ་བ་དེ་བྱང་ཆུབ་ཀྱི་སེམས་ཀྱི་མཇུག་ཏུ་འོང་དགོས་པས་དེའི་དགོངས་བཞེད་དང་འབྲེལ་ནས་འདིར་སྟོང་ཉིད་ཀྱི་ལྟ་བ་མཇུག་ཏུ་བསྟན་ཅིང་། སྔགས་ཀྱི་རྣལ་འབྱོར་དང་འབྲེལ་བའི་སྟོང་པ་ཉིད་རྩེ་གཅིག་ཏུ་སྒོམ་པར་གསུངས་པར་ཡང་སྦྱར་རུང་།

ལྷག་པར་དུ་ངེས་འབྱུང་གིས་ཟིན་པ་ཙམ་གྱི་སྟོང་ཉིད་ཀྱི་ལྟ་བ་སྒོམ་པ་ཉོན་སྒྲིབ་ཀྱི་གཉེན་པོར་འགྲོ་བ་ལས་ཤེས་སྒྲིབ་ཀྱི་གཉེན་པོར་མི་འགྲོ། བསྒོམ་བྱའི་སྟོང་ཉིད་ཀྱི་ལྟ་བ་གཅིག་ཀྱང་ཤེས་སྒྲིབ་ཀྱི་གཉེན་པོར་འགྲོ་མིན་དེ་ཀུན་སློང་གི་ཁྱད་པར་ལ་རག་ལས་པ་ཡིན། དེར་བརྟེན་བྱང་ཆུབ་ཀྱི་སེམས་ཀྱི་གྲོགས་དང་མ་བཅས་པར་སྟོང་ཉིད་ཀྱི་ལྟ་བ་སྒོམ་པ་སྟོང་ཉིད་ཀྱི་ལྟ་བ་དགོས་པ་ཡོངས་སུ་རྫོགས་པའི་ཚུལ་གྱིས་བསྒོམ་པར་མི་འགྱུར། བྱང་སེམས་ཀྱིས་ཟིན་པའི་སྟོང་ཉིད་ཀྱི་ལྟ་བ་སྒོམ་པ་ཤེས་སྒྲིབ་ཀྱི་གཉེན་པོར་དམིགས་ནས་སྒོམ་པ་ཡིན་པས་སྟོང་ཉིད་ཀྱི་ལྟ་བ་དགོས་པ་ཡོངས་སུ་རྫོགས་པའི་ཚུལ་གྱིས་སྒོམ་པར་འཇོག་ཅིང་། ཤེས་སྒྲིབ་ཀྱི་གཉེན་པོར་ཡང་འགྱུར་བ་ཡིན། དེའི་ཆ་ནས་སྟོང་ཉིད་ཀྱི་ལྟ་བ་ངེས་འབྱུང་དང་བྱང་སེམས་ཀྱི་མཇུག་ཏུ་བསྟན་པ་ཡིན།

དེ་ལྟར་ཡང་དག་པའི་ལྟ་བ་རིམ་པ་གསུམ་པར་གསུངས་པ་ནི། ཕལ་ཆེར་ཡང་དག་པའི་ལྟ་བར་དམིགས་པའི་ཐོས་བསམ་སྒོམ་གསུམ་གྱི་བློ་ཡི་རིམ་པ་གསུམ་ཡོད་པའི་བསྒོམས་བྱུང་གི་ཤེས་རབ་ཀྱི་དབང་དུ་བྱས་པ་ཡིན། དེའི་དབང་དུ་བྱས་ན་ཐོག་མར་ངེས་འབྱུང་གི་བསམ་པ་བསྐྱེད། དེ་ནས་དེས་རྩ་བ་བྱས་པ་ལས་སྙིང་རྗེ་སྐྱེ་ཞིང་། སྙིང་རྗེ་ཆེན་པོས་དྲངས་པའི་ལྷག་བསམ་ལ་བརྟེན་ནས་འདུན་པ་གཉིས་ལྡན་གྱི་བྱང་ཆུབ་ཀྱི་སེམས་བསྐྱེད། དེ་ནས་ཕྱིན་དྲུག་གི་སྤྱོད་པའམ། མདོར་ན། བྱང་ཆུབ་སེམས་དཔའི་ཟབ་པ་དང་རྒྱ་ཆེ་བའི་སྤྱོད་པ་ལ་སློབ་པ་ཡིན། ཟབ་མོའི་སྤྱོད་པ་ལ་སློབ་པ་ནི་ཤེས་རབ་ཀྱི་ཕ་རོལ་ཏུ་ཕྱིན་པ་ལ་སློབ་པ་དེ་ཡིན་ལ། རྒྱ་ཆེ་བ་ལ་སློབ་པ་ནི་སྦྱིན་པ་དང་ཚུལ་ཁྲིམས། བཟོད་པ་སོགས་ལ་སློབ་པ་དེ་ཡིན། དེ་ལྟར་བསོད་ནམས་ཀྱི་ཚོགས་དང་ཡེ་ཤེས་ཀྱི་ཚོགས་གསོག་པ་གཉིས་ལས། བྱང་ཆུབ་ཀྱི་མཆོག་ཏུ་སེམས་བསྐྱེད་ནས་དངོས་གཞི་ཡེ་ཤེས་ཀྱི་ཚོགས་ཀྱི་སྟེང་ནས་ཉམས་མྱོང་འདོན་དགོས་ཤིང་དེ་ཡང་གཙོ་བོ་བསྒོམས་བྱུང་གི་ཤེས་རབ་ཡིན།

གོ་རིམ་འདི་ལྟར་ན་སྔོན་ལ་བྱང་ཆུབ་ཀྱི་སེམས་བསྐྱེད། དེའི་རྗེས་སུ་སྟོང་པ་ཉིད་རྩེ་གཅིག་ཏུ་སྒོམ་པ་དེ་འོང་བ་ཡིན། མདོར་ན། སྟོང་ཉིད་རྟོགས་པའི་ལྟ་བ་ཤེས་སྒྲིབ་ཀྱི་གཉེན་པོར་བསྐྱེད་པ་ལ་བྱང་ཆུབ་ཀྱི་སེམས་ཀྱིས་ཟིན་པ་ཞིག་ངེས་པར་དགོས་པ་ལས། དེས་མ་ཟིན་ན་སྟོང་ཉིད་ཀྱི་ལྟ་བ་ཇི་ཙམ་ཟབ་པོ་ཡོད་ཀྱང་ཉོན་མོངས་ཙམ་སྤོང་བའི་གཉེན་པོར་འགྲོ་བ་ལས་ཤེས་སྒྲིབ་ཀྱི་གཉེན་པོར་བསྐྱེད་མི་ནུས། ཤེས་སྒྲིབ་སྤོང་བའི་གཉེན་པོར་བསྐྱེད་ནུས་མིན་དེ་སྟོང་ཉིད་རྟོགས་པའི་ལྟ་བ་ཙམ་གྱི་སྟེང་ནས་འཇོག་པ་མིན་པར། སྟོང་ཉིད་རྟོགས་པའི་ལྟ་བ་དེ་ཉིད་ཐབས་ཀྱི་རྣམ་པ་ཀུན་དང་ལྡན་པའམ། བྱང་ཆུབ་ཀྱི་སེམས་ཀྱིས་ཟིན་པའི་སྦྱིན་སོགས་ཀྱིས་གྲོགས་དང་བཅས་མིན་ལ་བལྟ་དགོས་ཤིང་། དེ་ལྟ་བུའི་རྣམ་ཀུན་མཆོག་ལྡན་གྱི་སྟོང་པ་ཉིད་བསྒོམ་པ་ཤེས་སྒྲིབ་ཀྱི་གཉེན་པོར་འགྱུར་བ་ཡིན་པས་བྱང་ཆུབ་ཀྱི་སེམས་སྔོན་ལ་བསྐྱེད་ནས་སྟོང་ཉིད་རྟོགས་པའི་ལྟ་བ་རྗེས་ལ་སྒོམ་པའི་རིམ་པ་གསུངས། དེ་ལྟར་གཙོ་བོ་སྟོང་ཉིད་ལ་དམིགས་པའི་བསྒོམས་བྱུང་གི་ཤེས་རབ་ཀྱི་དབང་དུ་བྱས་ཏེ། ཐོག་མར་ངེས་འབྱུང་དང༌། དེ་ནས་བྱང་ཆུབ་ཀྱི་སེམས། དེ་ནས་སྟོང་ཉིད་ཀྱི་ལྟ་བ་གསུངས་ཏེ། ལམ་གཙོ་གསུམ་གྱི་གོ་རིམ་ལ་བསམ་བློ་དེ་ལྟར་གཏོང་རྒྱུ་མེད་དམ་སྙམ།

དེས་ན་རིམ་པ་འདི་ལྟར་གསུངས་པ་ནི། བྱང་ཆུབ་ཀྱི་སེམས་ཀྱིས་ཟིན་པ་མེད་པར་ངེས་འབྱུང་གི་བསམ་པ་ཙམ་གྱིས་ཟིན་པའི་སྟོང་ཉིད་ཀྱི་ལྟ་བ་སྒོམ་པ་ཐར་པ་ཙམ་གྱི་རྒྱུར་འགྱུར་ཞིང་། བྱང་ཆུབ་ཀྱི་སེམས་ཀྱིས་ཟིན་པའི་སྟོང་ཉིད་ཀྱི་ལྟ་བ་སྒོམ་པ་རྣམ་མཁྱེན་གྱི་རྒྱུར་འགྲོ་བས་སྟོང་ཉིད་ཀྱི་ལྟ་བ་སྒོམ་པ་བླ་མེད་རྫོགས་བྱང་གི་རྒྱུར་དབང་མེད་དུ་འགྲོ་བ་ཞིག་ཡོང་བ་ལ། སྔོན་དུ་བྱང་ཆུབ་ཀྱི་སེམས་ལ་བློ་སྦྱང་དགོས་པས་འདིར་ཐོག་མར་ངེས་འབྱུང་དང་། དེ་ནས་བྱང་ཆུབ་ཀྱི་སེམས། དེ་ནས་ཡང་དག་པའི་ལྟ་བ་གསུངས། ཡང་ན། བྱང་ཆུབ་ཀྱི་སེམས་ཀྱིས་ཟིན་པའི་སྟོང་ཉིད་ལ་དམིགས་པའི་ཞི་ལྷག་ཟུང་འབྲེལ་གྱི་རྣལ་འབྱོར་བསྒོམས་པའི་དབང་དུ་བྱས་པ་སྟེ། བྱང་ཆུབ་སེམས་དཔའི་སྤྱོད་པའམ་བསླབ་བྱའི་ནང་ཕྱིན་དྲུག་གི་ཤེར་ཕྱིན་གྱི་ཉམས་ལེན་ཚང་བས་དེའི་བསླབ་བྱའི་ནང་ཡང་དག་པའི་ལྟ་བ་བསྡུས་པའི་དབང་དུ་བྱས་ནས་སམ། སྦྱིན་སོགས་ཕ་རོལ་ཏུ་ཕྱིན་པ་དྲུག་ལས་ཤེས་རབ་ཀྱི་ཕ་རོལ་ཏུ་ཕྱིན་པའི་ཉམས་ལེན་གྱི་གོ་རིམ་དང་བསྟུན་ནས་འདིར་མཇུག་ཏུ་གསུངས་པ་ཡིན།

ཡང་གཞུང་འདིར་ཡང་དག་པའི་ལྟ་བའི་སྐོར་བཤད་པ་ཅུང་ཟད་རྒྱས་པར་མཛད་དེ་རྗོད་བྱེད་ཚིག་གི་ཆ་ནས་ཤློ་ཀ་མང་བ་ཡོད་པས་མཇུག་ཏུ་གསུངས་ཤིང་། ཡང་ཕྱོགས་གཅིག་ནས་ངེས་འབྱུང་གི་བསམ་པའི་མཇུག་དེ་མ་ཐག་ཏུ་ཡང་དག་པའི་ལྟ་བ་གསུངས་ན་ཞི་བ་ཕྱོགས་གཅིག་པ་སྒྲུབ་ཐབས་ཀྱི་ལམ་ཆ་ཚང་བ་ཞིག་བྱང་ཆུབ་ཀྱི་སེམས་མ་བསྟན་པའི་སྔ་རོལ་ནས་བསྟན་ཟིན་པས་ཞི་བ་ཕྱོགས་གཅིག་པ་བསྒྲུབ་རྒྱུའི་ཕྱོགས་སུ་འགྱུར་བའི་ཉེན་ཁ་ཡོད་པས། ངེས་འབྱུང་བསྟན་པའི་མཇུག་དེ་མ་ཐག་ཏུ་ཡང་དག་པའི་ལྟ་བ་བསྟན་ཏེ་ཐར་པ་སྒྲུབ་པའི་ལམ་མི་སྟོན་པར་ངེས་འབྱུང་ལ་བློ་ཚགས་སུ་ཚུད་པའི་མཚམས་བྱང་ཆུབ་ཀྱི་སེམས་ལ་བློ་སྦྱངས་ཏེ་རྣམ་མཁྱེན་སྒྲུབ་བྱེད་ཐེག་པ་ཆེན་པོའི་ལམ་ལ་རིགས་ངེས་པའི་ཚུལ་དུ་ཁྲིད་པའི་རིམ་པ་བསྟན་པ་ཡིན།

སྟོན་པ་ཚད་མའི་སྐྱེས་བུར་ངེས་ཚུལ།

སྤྱིར་སངས་རྒྱས་ཤེས་བྱ་ལ་སྲིད་པ་དང་བྱེ་བྲག་རང་གི་རྒྱུད་སྟེང་དུ་འགྲུབ་རུང་ཡིན་པའི་ཚུལ་ངེས་པ་ལ་བདེན་བཞིའི་གོ་བ་ལེགས་པར་ཆགས་པ་ཞིག་དགོས། བདེན་བཞིའི་གོ་བ་ལེགས་པར་རྙེད་པ་ལ་བདེན་གཉིས་ཀྱི་གོ་བ་ལེགས་པར་རྙེད་པ་ཞིག་དགོས། དེ་ཡང་གཞུང་ནས་སྡུག་བསྔལ་བདེན་པ་དང་ཀུན་འབྱུང་བདེན་པ། འགོག་པའི་བདེན་པ། ལམ་གྱི་བདེན་པ་འདི་ལྟར་གསུངས་འདུག་ཅེས་ལུང་འདྲེན་བྱ་རྒྱུ་ཙམ་ཞིག་མིན་པར་རང་གི་མྱོང་བའི་སྟེང་ནས་ད་ལྟ་རང་རྒྱུད་ལ་ཡོད་པའི་ཆགས་སྡང་འདི་དག་ཟད་རུང་དང་། འདི་དག་ཟད་པའི་བྲལ་བ་མངོན་དུ་བྱ་རུང་ཡིན་འདུག་སྙམ་པའི་ངེས་པ་ལེགས་པར་རྙེད་པ་ལ་བདེན་གཉིས་ཀྱི་གོ་བ་ཆགས་པ་ཞིག་དགོས་རྒྱུ་ཤིན་ཏུ་གལ་ཆེ། བསྟན་པའི་ངང་ཚུལ་ཤེས་ནས་སྟོན་པ་ལ། །ཡིད་ཆེས་རྙེད་པས་རྟག་ཏུ་གང་བར་ཤོག །ཅེས་གསུངས་པ་ལྟར་སྟོན་པ་ཚད་མའི་སྐྱེས་བུ་ཡིན་མིན་དེ་དེས་གསུངས་པའི་བཀའ་དེ་གདུལ་བྱའི་གནས་སྐབས་དང་མཐར་ཐུག་གི་འདོད་དོན་བསྒྲུབ་པ་ལ་མི་སླུ་བའི་གསུང་ཚད་ཐུབ་རྣམ་པར་དག་པ་ཞིག་ཡིན་མིན་ལ་རག་ལས་པ་ཡིན།

གང་བསྟན་པའི་ཆོས་དེ་གདུལ་བྱའི་གནས་སྐབས་དང་མཐར་ཐུག་གི་འདོད་དོན་བསྒྲུབ་པ་ལ་སླུ་བ་མེད་ཅིང་རིགས་པས་ཇི་ཙམ་དཔྱད་ཀྱང་ངེས་པ་ཇེ་ཆེར་འདྲེན་ནུས་པ་ཞིག་ཡིན་ན་དེའི་གསུང་བ་པོ་དེ་ཚད་མའི་སྐྱེས་བུ་དང་སླུ་བ་མེད་པའི་སྟོན་པར་གཞག་དགོས། གང་གསུངས་པའི་ཆོས་དེར་རིགས་པས་དཔྱད་པའི་ཚེ་དད་པ་དང་ལུང་ཙམ་ལ་སྐྱབས་སུ་མཆི་བ་མ་གཏོགས་རྒྱུ་མཚན་དྲང་རྒྱུ་མེད་པ་ཞིག་ཡིན་ན་ཆོས་དེ་རྣམ་དག་ཏུ་བསྒྲུབ་རྒྱུ་ཤིན་ཏུ་དཀའ་ཞིང་། ཆོས་དེ་རྣམ་དག་ཏུ་སྒྲུབ་ཐུབ་པ་ཞིག་མ་བྱུང་ན་དེ་སྟོན་མཁན་གྱི་སྟོན་པ་དེ་ཚད་མའི་སྐྱེས་བུར་བསྒྲུབ་རྒྱུ་ཤིན་ཏུ་དཀའ་བ་ཡིན།

མདོར་ན། སྟོན་པས་གསུངས་པའི་མངོན་མཐོ་དང་ངེས་ལེགས་སྒྲུབ་པའི་ཚུལ་ལས་བརྩམས་པའི་ཆོས་དེ་གདུལ་བྱའི་འདོད་དོན་སྒྲུབ་པ་ལ་སླུ་བ་མེད་པར་ངེས་པ་ལས་དེ་སྟོན་པའི་སྟོན་པ་དེ་ཚད་མའི་སྐྱེས་བུར་ངེས་པ་ཞིག་ཡོང་བ་ཡིན། དེ་ཡང་། རྣམ་འགྲེལ་ལས། གཙོ་བོའི་དོན་ལ་མི་སླུའི་ཕྱིར། །གཞན་ལ་རྗེས་སུ་དཔག་པ་ཡིན། །ཞེས་གཙོ་བོ་ངེས་ལེགས་སྒྲུབ་པའི་ཚུལ་ལས་བརྩམས་པའི་ཆོས་ཚུལ་དེ་ཉིད་སླུ་བ་མེད་པར་མཐོང་བ་ལས་བྱེ་བྲག་མངོན་མཐོ་སྒྲུབ་པའི་ཚུལ་ལས་བརྩམས་པའི་ཐབས་ཚུལ་དེ་དག་སླུ་བ་མེད་པར་མཐོང་ནུས་ཤིང་། དེ་ལ་བརྟེན་ནས་སྟོན་པ་དེ་མངོན་མཐོ་དང་ངེས་ལེགས་སྒྲུབ་པའི་ཐབས་མ་ནོར་བར་སྟོན་པ་ལ་སླུ་བ་མེད་པའི་སྐྱེས་བུ་ཚད་མ་ཡིན་པར་ངེས་པ་འདྲེན་ཐུབ་པ་ཞིག་ཡོང་བས། སྟོང་པ་ཉིད་ཀྱི་ལྟ་བ་དེ་ཐོག་མཐའ་བར་གསུམ་དུ་གལ་ཆེ། དེ་ལ་དགོངས་ནས་བཞི་བརྒྱ་པ་ལས། སངས་རྒྱས་ཀྱིས་གསུངས་ལྐོག་གྱུར་ལ། །གང་ཞིག་ཐེ་ཚོམ་སྐྱེ་འགྱུར་བ། །དེ་ཡིས་སྟོང་པ་ཉིད་བསྟན་ཏེ། །འདི་ཉིད་ཁོ་ནར་ཡིད་ཆེས་བྱ། །ཞེས་གསུངས།

བཀའ་དྲིན་ཅན་གྱི་བླ་མ་གསུམ་གའི་དྲུང་ནས་ཐོབ་པ་ཡིན།

རྗེ་རིན་པོ་ཆེའི་གསུང་འབུམ་པོད་བཅོ་བརྒྱད་ཡོངས་རྫོགས་ཀྱི་ལུང་རྒྱུན་ཡོད་ཅིང་ངོས་ཀྱིས་ཁྲི་བྱང་རིན་པོ་ཆེའི་སྐུ་མདུན་ནས་ཞུས་པ་ཡིན། པོད་དགུ་ཙམ་ཞིག་ལ་ལུང་རྐྱང་མ་གཏོགས་བཤད་ལུང་གི་རྒྱུན་མེད། བཤད་ལུང་གི་རྒྱུན་ཡོད་པ་ཕལ་ཆེར་པོད་དགུ་ཙམ་ཞིག་ཡོད། སྲས་མཆོག་རྣམ་པ་གཉིས་ཀྱི་གཞུང་འགའ་ཞིག་ལ་ལུང་རྒྱུན་ཡོད་ཀྱང་གསུང་ཆ་ཚང་བའི་ལུང་རྒྱུན་མི་འདུག །ལམ་གཙོ་འདི་བཤད་ལུང་ཡོད་པའི་གྲས་ཡིན་ཞིང་འདི་དང་ལམ་རིམ་བསྡུས་དོན་གཉིས་ཀྱི་བཤད་ལུང་གི་རྒྱུན་ཆུང་དུས་སྟག་བྲག་རིན་པོ་ཆེའི་སྐུ་མདུན་ནས་ཏན་ཏན་ཐོབ་ཡོད། དེ་ནས་གླིང་རིན་པོ་ཆེ་དང་ཁྲི་བྱང་རིན་པོ་ཆེ་གཉིས་ཀའི་སྐུ་མདུན་ནས་ཐོབ་པ་སྟེ། བཀའ་དྲིན་ཅན་གྱི་བླ་མ་གསུམ་གའི་དྲུང་ནས་ཐོབ་པ་ཡིན།

དེ་ལྟར་སྐབས་སུ་བབས་པ་རྗེ་བཙུན་འཇམ་པའི་དབྱངས་ཀྱི་མན་ངག །གདུལ་བྱ་དབང་རྣོན་གྱི་ལམ་འཁྲིད་པའི་རིམ་པ། ལམ་གཙོ་རྣམ་གསུམ་གྱི་གཞུང་འདི་འཆད་པ་ལ་ཀླད་ཀྱི་དོན་བཤད་པ་དང་། གཞུང་དངོས་གཞི་བཤད་པ། མདོར་བསྡུས་ཏེ་ཉམས་སུ་ལེན་པར་གདམས་པ། གཞུང་འདི་མཛད་པ་པོ་གང་གིས་མཛད་པ་བསྟན་པ་དང་བཞི་ལས། དང་པོ་ཀླད་ཀྱི་དོན་བཤད་པ་ལ། མཆོད་པར་བརྗོད་པ་དང་། རྩོམ་པར་དམ་བཅའ་བ། སྣོད་ལྡན་ཉན་པར་བསྐུལ་བ་དང་གསུམ་ལས། དང་པོ་མཆོད་པར་བརྗོད་པ་ནི།

ཀླད་ཀྱི་དོན་བཤད་པ།

མཆོད་པར་བརྗོད་པ།

བླ་མ་ལ་མཆོད་པར་བརྗོད་པའི་རྒྱུ་མཚན།

རྗེ་བཙུན་བླ་མ་རྣམས་ལ་ཕྱག་འཚལ་ལོ། །

ཞེས་ཐོག་མར་ལམ་གྱི་གཙོ་བོ་རྣམ་པ་གསུམ་པོ་དེ་མཚན་ཉིད་དང་ལྡན་པའི་དགེ་བའི་བཤེས་གཉེན་གྱི་དྲུང་ནས་ཐོས། ཚོགས་བསགས་སྒྲིབ་སྦྱོང་དང་འབྲེལ་ནས་ཡང་ནས་ཡང་དུ་བསམ། བསམ་པའི་དོན་བསྒོམས་ཏེ་གོམས་པ་ཀློང་དུ་གྱུར་པའི་སྒོ་ནས་ལམ་བགྲོད་དགོས་ཤིང་། དེ་ལྟར་ཡོང་བ་བླ་མའི་དྲིན་ལ་བརྟེན་པ་ཡིན་པས། རྗེ་བཙུན་བླ་མ་རྣམས་ལ་ཕྱག་འཚལ་ལོ། །ཞེས་གསུངས།

དེ་ཡང་། བླ་མ་སངས་རྒྱས་བླ་མ་ཆོས། །དེ་བཞིན་བླ་མ་དགེ་འདུན་ཏེ། །ཞེས་གསུངས་པ་ལྟར་བླ་མ་དེ་སྐྱབས་གསུམ་ཀུན་འདུས་ཀྱི་ངོ་བོ་ཡིན་པས་མཆོད་པའི་ཞིང་མཆོག་ཏུ་གྱུར་པ་ཡིན་ལ། ལྷག་པར་དུ་བོད་གངས་ཅན་གྱི་ལྗོངས་སུ་དར་བའི་སངས་རྒྱས་པའི་ཆོས་འདི་ཐེག་པ་ཆེ་ཆུང་སྔགས་དང་བཅས་པ་ཆ་ཚང་བའི་ཆོས་ཚུལ་ཞིག་ཡིན་ཞིང་། གངས་ཅན་པའི་ཆོས་ཀྱི་མཐར་ཐུག་གསང་སྔགས་ཀྱི་ཆོས་སྐོར་དེ་དག་ཡིན། གསང་སྔགས་ཀྱི་ཆོས་ཉམས་སུ་ལེན་པའི་ཚེ་བླ་མའི་རྣལ་འབྱོར་ལམ་གྱི་སྲོག་ཏུ་བྱེད་དགོས་པ་གལ་ཤིན་ཏུ་ཆེ་བའི་ཆ་ནས་ཀྱང་འདིར་བླ་མ་ལ་མཆོད་པར་བརྗོད་པར་སྦྱར་རུང་། དེ་བཞིན་དུ་འཆད་པར་འགྱུར་བའི་ལམ་གྱི་གཙོ་བོ་རྣམ་པ་གསུམ་གྱི་རྟོགས་པ་རང་རྒྱུད་ལ་སྐྱེ་བ་ལ་ཡང་བླ་མའི་བྱིན་རླབས་སྙིང་ལ་ཞུགས་པའི་སྒོ་ནས་སྐྱེ་དགོས་ཤིང་། གསུང་རབ་ཀུན་གྱི་སྙིང་པོ་བསྡུ་བསྡུ་བ། །ཞེས་གསུངས་པ་ལྟར་གསུང་རབ་ནས་བསྟན་པའི་དོན་རྣམས་བསྡུས་ཏེ་སྟན་ཐོག་གཅིག་ལ་ཉམས་སུ་ལེན་པ་ལ་ལམ་སྟོན་ནུས་པའི་ཉམས་མྱོང་ཅན་གྱི་བླ་མ་ཞིག་ལ་ངེས་པར་བརྟེན་དགོས་པའི་ཆ་ནས་ཀྱང་གཞུང་འདིར་རྗེ་བཙུན་བླ་མ་རྣམས་ལ་ཕྱག་འཚལ་ལོ་ཞེས་མཆོད་པར་བརྗོད་པ་ཡིན།

ལམ་གཙོའི་གཞུང་འདིས་བསྟན་པའི་ངེས་འབྱུང་དང་བྱང་སེམས། ཡང་དག་པའི་ལྟ་བ་གསུམ་གྱི་ཉམས་མྱོང་རྒྱུད་ལ་སྐྱེ་བར་ཐོག་མར་དེ་དག་ལ་ཐོས་བསམ་སྒོམ་གསུམ་བྱེད་པ་སྔོན་དུ་འགྲོ་དགོས་པ་དངོས་པོའི་གཤིས་ལུགས་ཡིན། དེ་ཡང་ཐོག་མར་ཐོས་བྱུང་གི་ཤེས་རབ་དང་། ཤེས་རབ་དེས་གང་ཐོས་པའི་དོན་ལ་མཁས་པའི་གཞུང་མང་པོ་གུང་བསྒྲིགས་ཏེ་ཡང་ནས་ཡང་དུ་དཔྱད་པ་བྱས་པ་ལས་སེམས་ལ་ངེས་པ་བརྟན་པོ་རྙེད་པ་ཞིག་བྱུང་མཚམས་བསམ་བྱུང་གི་ཤེས་རབ་སྐྱེ་ཞིང་དེའི་ངོ་བོ་རྗེས་དཔག་ཚད་མར་འཇོག །བསམ་བྱུང་གི་ཤེས་རབ་སྐྱེས་པ་ཙམ་གྱིས་ཐོས་དོན་ལ་ངེས་པ་རྙེད་པ་བྱུང་ཡང་སེམས་ལ་འགྱུར་བ་ཆེན་པོ་ཐེབས་པ་མི་འོང་། སེམས་ལ་འགྱུར་བ་ཆེན་པོ་ཐེབས་པ་བསྒོམས་བྱུང་གི་ཤེས་རབ་ལ་ལྟོས་པ་ཡིན། བསྒོམས་བྱུང་གི་ཤེས་རབ་ཅེས་པ་ངེས་པ་ཐོབ་པའི་དོན་དེར་ཡང་ནས་ཡང་དུ་འདྲིས་ཤིང་གོམས་པར་བྱས་པ་ལས་སེམས་ལ་མྱོང་བ་སྐྱེས་པའི་སྐབས་ཤིག་ལ་འཇོག །དེས་ན་ཐོག་མར་ཆོས་ཐོས་དགོས་ཤིང་། ཆོས་ཐོས་པ་ལ་དེ་སྟོན་མཁན་གྱི་གཞུང་དང་དེའི་མཛད་པ་པོ་སྟེ་མདོར་ན། ཆོས་སྟོན་པའི་སྟོན་པ་ཞིག་ངེས་པར་དགོས་པ་ཡིན།

སངས་རྒྱས་པའི་གཞུང་ནས་བུདྡྷ། དྷརྨ། སངྒྷ་ཞེས་སྐྱབས་གསུམ་གྱི་རྣམ་གཞག་གསུངས་པ་ལས་སངས་རྒྱས་དེ་སྐྱབས་སྟོན་པ་པོ་དང་། ཆོས་སྐྱབས་དངོས། དགེ་འདུན་སྐྱབས་སྒྲུབ་པའི་ཟླ་གྲོགས་ཏེ་རང་གི་མིག་དཔེ་བལྟ་ཡུལ་ཡིན་པ་དང་། སངས་རྒྱས་སྨན་པ་དང་འདྲ་ཞིང་ཆོས་སྨན་དང་འདྲ་བ། ཆོས་ཚུལ་བཞིན་དུ་སྒྲུབ་པའི་དགེ་འདུན་ནད་གཡོག་དང་འདྲ་བར་གསུངས། སྟོན་པ་བཅོམ་ལྡན་འདས་ལ་སྟོན་པ་ཞེས་བསྙད་པ་ལྟར་བདེ་སྡུག་སོགས་འཇིག་རྟེན་གྱི་བྱེད་པ་པོ་མིན་པར་བླང་དོར་གྱི་གནད་སྟོན་པའི་སྟོན་པ་ཡིན་པར་གསུངས། བཅོམ་ལྡན་འདས་ཀྱིས། ཐུབ་རྣམས་སྡིག་པ་ཆུ་ཡིས་མི་འཁྲུ་ཞིང་། །འགྲོ་བའི་སྡུག་བསྔལ་ཕྱག་གིས་མི་སེལ་ལ། །ཉིད་ཀྱི་རྟོགས་པ་གཞན་ལ་སྤོ་མིན་ཏེ། །ཆོས་ཉིད་བདེན་པ་བསྟན་པས་གྲོལ་བར་མཛད། །ཅེས་གསུངས་པ་ལྟར་ཆོས་ལ་སློབ་གཉེར་གྱིས་ཤེས་པར་བྱས་ཏེ། བསམ་བྱུང་དང་བསྒོམས་བྱུང་གི་སྒོ་ནས་སེམས་ལ་འགྱུར་བ་ཐེབས་པ་ཞིག་ཡོང་བར་བྱེད་དགོས།

སངས་རྒྱས་བཅོམ་ལྡན་འདས་ནས་བཟུང་ཆོས་འབྲེལ་དངོས་ཐོབ་ཀྱི་རང་གི་རྩ་བ་དང་བརྒྱུད་པའི་བླ་མའི་བར་གྱི་བླ་མ་དེ་དག་ལ་བརྟེན་ནས་ཐོག་མར་ཆོས་ཐོས། ཐོས་པའི་རྗེས་སུ་ཐོས་དོན་ལ་བསམ་བློ་བཏང་། དེ་ནས་རྩེ་གཅིག་ཏུ་བསྒོམས་ཏེ་རང་རྒྱུད་ལ་རྟོགས་པ་སྐྱེ་དགོས་པས་ཐོག་མར་ལམ་སྣེ་སྟོན་མཁན་དེར་བླ་མ་ཞེས་བརྗོད་པ་ཡིན། དད་གུས་རྩེ་གཅིག་པའི་བཤེས་གཉེན་བསྟེན་ཚུལ་གྱི་རྟོགས་པ་ཇི་ཙམ་བཟང་བའི་ཚོད་ཀྱིས་སེམས་རྒྱུད་ཇེ་དུལ་དང་རང་རྒྱུད་ཀྱི་རྟོགས་པ་གོང་འཕེལ་དུ་འགྲོ་ཆེ་བ་ཡོད། བླ་མ་ཡིན་མིན་ཁྲི་མཐོ་དམན་དང་གོ་ས་མཐོ་དམན་གྱིས་མི་འབྱེད། རྗེ་བཙུན་བྱམས་མགོན་གྱིས་མདོ་སྡེའི་རྒྱན་དུ། བཤེས་གཉེན་དུལ་བ་ཞི་བ་ཉེར་ཞི་བ། །ཡོན་ཏན་ལྷག་པ་བརྩོན་བཅས་ལུང་གིས་ཕྱུག །དེ་ཉིད་རབ་ཏུ་རྟོགས་པ་སྨྲ་མཁས་ལྡན། །བརྩེ་བའི་བདག་ཉིད་སྐྱོ་བ་སྤངས་ལ་བརྟེན། །ཞེས་ཐེག་པ་ཆེན་པོ་སྤྱིའི་དབང་དུ་བྱས་པའི་བླ་མར་ཡོན་ཏན་བཅུ་ཚང་དགོས་པར་གསུངས།

འདུལ་བའི་གཞུང་དུ་གནས་ཀྱི་བླ་མ་དང་དགེ་ཚུལ་སློང་གི་མཁན་པོ་སོགས་ཀྱི་བླ་མ་སོ་སོའི་འོས་ཆོས་ལ་ལྔ་ཕྲུགས་ཉེར་གཅིག་ཅེས་པ་ལྟ་བུ་གསུངས་ཡོད། དཔེར་ན། སློབ་གྲྭ་ཞིག་ལ་མཚོན་ནའང་། དབང་ཤུགས་ཡོད་པ་དང་རྒྱུ་དངོས་པོ་ཡོད་པས་སློབ་གྲྭའི་དགེ་རྒན་དུ་མི་འགྱུར་བར་སློབ་ཁྲིད་བྱེད་པའི་ཤེས་ཚད་ལྡན་པ་ཞིག་གི་སྒོ་ནས་དགེ་རྒན་བྱེད་དགོས་པ་ལྟར་ཆོས་སྟོན་མཁན་གྱི་བླ་མ་དགེ་བའི་བཤེས་གཉེན་དེ་ཡང་མཚན་ཉིད་ཚང་བ་ཞིག་དགོས་པ་ཤིན་ཏུ་གལ་ཆེ། གོང་གསལ་ཆོས་བཅུའི་ནང་གི་དུལ་བ་ཞི་བ་ཉེར་ཞི་བ་ཞེས་པས་བསླབ་པ་གསུམ་གྱི་ཡོན་ཏན་དང་ལྡན་དགོས་པར་བསྟན། རང་གིས་མ་ཤེས་པར་གཞན་ལ་སློབ་མི་ནུས་པས་གང་གཞན་ལ་བསླབ་རྒྱུའི་བརྗོད་དོན་རྣམས་ཐོག་མར་རང་གིས་ཤེས་པ་ཞིག་ངེས་པར་དགོས། ལྷག་པར་དུ་ཤེས་བྱའི་རྣམ་གྲངས་རྒྱ་བསྐྱེད་བྱེད་མཁན་གྱི་དགེ་རྒན་ཡིན་ན་ཤེས་བྱའི་རྣམ་གྲངས་སྟོན་ཐུབ་པ་ཙམ་གྱིས་ཆོག་ཀྱང་ཆོས་བཤད་ཅེས་པ་ཤེས་བྱའི་རྣམ་གྲངས་རྒྱ་བསྐྱེད་བྱེད་པའི་དོན་མིན་པར་མིའི་སེམས་རྒྱུད་འདུལ་བའི་དོན་ཡིན་པས་རྒྱུད་འདུལ་ཐབས་སྟོན་པའི་བླ་མ་དེས་ཐོག་མར་རང་གི་རྒྱུད་བཏུལ་བ་ཞིག་ངེས་པར་དགོས་པ་རེད།

ལམ་རིམ་གྱི་ཟིན་བྲིས་སམ་ཁྲིད་ཆུང་ངུ་འགའ་ཞིག་གཞུང་དོན་ལ་གོ་རྒྱ་ཆེན་པོ་གཅོད་པའི་ནུས་པ་མེད་པར་ཐད་ཀ་ཐད་ཀར་གསུངས་པ་དེ་འདྲ་ཡོད་ཅིང་། འགའ་ཞིག་ཚིག་སྐྱོན་དང་བཅས་པ་ཡང་ཡོད། འོན་ཀྱང་རྗེ་རིན་པོ་ཆེའི་གསུང་རྣམས་ཧ་ཅང་ནོན་པོ་དང་ཁྱབ་ཆེན་པོ་ཡིན། དཔེར་ན། ལམ་རིམ་ཆེན་མོར་བཤེས་གཉེན་བསྟེན་ཚུལ་གསུང་བའི་སྐབས། བསྟེན་བྱ་དགེ་བའི་བཤེས་གཉེན་གྱི་མཚན་ཉིད། སྟེན་བྱེད་སློབ་མའི་མཚན་ཉིད། དེས་དེ་ཇི་ལྟར་བསྟེན་པའི་ཚུལ་ཞེས་གསུངས་ཏེ། ཐོག་མར་བསྟེན་བྱ་དགེ་བའི་བཤེས་གཉེན་གྱི་མཚན་ཉིད་འཆད་པའི་ཚེ། དེ་ཡང་རང་མ་དུལ་བས་གཞན་འདུལ་བ་གནས་མེད་པར་གསུངས་པས་གཞན་འདུལ་བའི་བླ་མ་དེས་ཐོག་མར་རང་གི་རྒྱུད་བཏུལ་བ་ཞིག་དགོས་སོ། །འོ་ན་ཇི་ལྟར་བཏུལ་བ་ཞིག་དགོས་སྙམ་ན། གང་བྱུང་བྱུང་གི་སྒྲུབ་པ་བྱས་ནས་རྟོགས་པའི་ཡོན་ཏན་དུ་མིང་བཏགས་པ་རེ་རྒྱུད་ལ་ཡོད་པས་མི་ཕན་པས་རྒྱལ་བའི་བསྟན་པ་སྤྱི་དང་མཐུན་པའི་རྒྱུད་འདུལ་ལུགས་ཅིག་དགོས་ཏེ། དེ་ནི་བསླབ་པ་རིན་པོ་ཆེ་གསུམ་དུ་ངེས་པས་དུལ་བ་ལ་སོགས་པ་གསུམ་གསུངས་སོ། །ཞེས་རང་རྒྱུད་མ་དུལ་བར་གཞན་རྒྱུད་འདུལ་བའི་གནས་མེད་ཅིང་རྒྱུད་འདུལ་སྟངས་དེ་ཡང་རྒྱལ་བའི་བསྟན་པ་སྤྱི་དང་མཐུན་པའི་རྒྱུད་འདུལ་སྟངས་ཤིག་དགོས་པར་གསུངས། བསྙེན་པ་བཏང་སྟེ་མོ་ཐིག་པོ་ཡོད་པ་ལྟ་བུའམ་ཞབས་བརྟན་སྒྲུབ་པར་ནུས་པ་ཆེན་པོ་ཡོད་པ་ལྟ་བུའི་གང་བྱུང་བྱུང་གི་སྒྲུབ་པ་བྱས་པའི་རྟོགས་པའི་ཡོན་ཏན་དུ་མིང་བཏགས་པ་རེ་ཡོད་པས་མི་ཕན་པར་གསུངས་ཏེ། ཚིག་འདི་དག་ཧ་ཅང་ནུས་པ་ཆེན་པོ་ཡིན།

རང་ཉིད་བསླབ་པ་གསུམ་གྱི་ཡོན་ཏན་དང་ལྡན་པ་ཞིག་ཡིན་ཀྱང་སྟོན་པ་བྱེད་པ་ལ་གཞུང་ཆེན་མོར་སློབ་གཉེར་བྱས་ཏེ་གཞན་ལ་འཆད་ཤེས་པ་ཞིག་དགོས་པས་ལུང་གིས་ཕྱུག་པ་ཞེས་གསུངས་པ་ལྟར་ལུང་སྡེ་སྣོད་གསུམ་ལ་རྒྱུས་ཡོད་པ་ཞིག་ངེས་པར་དགོས་པ་དང་། གདུལ་བྱའི་རྒྱུད་ལ་གང་འཆད་བྱའི་དོན་གྱི་གོ་བ་ཡོངས་རྫོགས་སྐྱེ་ཐུབ་པའི་འགྲེལ་བཤད་བྱེད་མཁས་པ་ཞིག་དགོས་པར་གསུངས། དེ་དག་ལས་ཀྱང་གཙོ་ཆེ་བ་ནི་རང་གི་དགེ་ཕྲུག་གམ་གདུལ་བྱ་ལ་སྙིང་ཐག་པ་ནས་བརྩེ་བའི་བསམ་པ་དང་ལྡན་ཞིང་དཀའ་ངལ་ལ་མི་འཛེམས་པ་ཞིག་དགོས། དེ་བཞིན་དུ་རབ་བྱུང་ན་སྟོང་ཉིད་རྟོགས་པའི་ལྟ་བ་དང་ལྡན་ཞིང་དེ་ལྟར་མ་བྱུང་རུང་སྟོང་ཉིད་ལ་གོ་བ་ལེགས་པར་ཆགས་པ་ཞིག་དགོས།

ཁ་སང་ཞུས་པ་ལྟར་སྟོང་ཉིད་ཀྱི་ལྟ་བའི་སྟེང་ནས་སངས་རྒྱས་པའི་ཆོས་ཀྱི་སྒྲོམ་བསླང་དགོས་པ་ཡིན། སྐབས་འདིར་མདོ་སྡེ་རྒྱན་གྱི་དངོས་ཟིན་ལྟར་གྱི་དེ་ཁོ་ན་ཉིད་དམ་སྟོང་ཉིད་ཀྱི་ལྟ་བ་དེ་རྣམ་རིག་པའི་ལུགས་ཀྱི་ལྟ་བར་གོ །རྣམ་རིག་པའི་ལུགས་ལ་གང་ཟག་གི་བདག་མེད་དང་ཆོས་ཀྱི་བདག་མེད་ལ་ཕྲ་རགས་ཡོད་པས་འདིར་བསླབ་པ་གསུམ་གྱི་ནང་ཚན་གྱི་ཤེས་རབ་དེ་གང་ཟག་གི་བདག་མེད་རྟོགས་པའི་ཤེས་རབ་དང་། དེ་ཉིད་རབ་ཏུ་རྟོགས་པ་སྨྲ་མཁས་ལྡན། །ཞེས་པའི་དེ་ཉིད་རྟོགས་པ་དེ་གཟུང་འཛིན་གཉིས་སྟོང་གི་ཆོས་ཀྱི་བདག་མེད་རྟོགས་པའི་ལྟ་བར་གོ །མདོར་ན། བླ་མ་མཚན་ཉིད་ཚང་བ་ཞིག་དགོས་པ་ཤིན་ཏུ་གལ་ཆེ་ཞིང་། ལྷག་པར་དེང་དུས་ཆོས་ལ་དད་པ་བྱེད་མཁན་མང་པོ་ཡོད་པའི་སྐབས་འདིར་ཆོས་འཚོང་མཁན་གྱི་ཆོས་ཀྱི་ཚོང་པ་མང་དག་ཡོང་བཞིན་པར་གཟབ་གཟབ་བྱེད་དགོས།

བླ་མ་དང་སྤྲུལ་སྐུ་གཉིས་ལ་མུ་བཞི་ཡོད།

དེང་སང་སྤྲུལ་སྐུ་ཞེས་བརྗོད་དེ་ཆུང་དུས་ནས་རྩ་ཆེན་པོ་ཞིག་ཡིན་པ་ལྟ་བུའི་རྣམ་འགྱུར་སྟོན་མཁན་དེ་འདྲ་ཡོད། དོན་དམ་པའི་བླ་མ་ནི་གོང་མར་གྱུར་པ་སྟེ་གོང་ན་མེད་པ་ཞིག་ལ་བརྗོད་པ་ཡིན་པས་ནང་ཤེས་རྒྱུད་ཀྱི་ཡོན་ཏན་གྱི་སྟེང་ནས་བླ་མར་གྱུར་པ་ཞིག་དགོས་ཀྱི་བླ་མ་ག་གེ་མོ་ཡིན་ཞེས་པའི་མིང་ཙམ་བཏགས་པས་ཡོང་རྒྱུ་ཞིག་མིན། དེར་བརྟེན་ངོས་ཀྱིས་རྒྱུན་དུ་བླ་མ་དང་སྤྲུལ་སྐུ་གཉིས་ལ་མུ་བཞི་ཡོད་ཅེས་རྗོད་ཀྱི་ཡོད། བོད་དུ་སྤྲུལ་སྐུ་ཧ་ཅང་མང་པོ་ཞིག་ཡོད་ཀྱང་དེ་དག་ཀུན་བླ་མ་ཡིན་པའི་ངེས་པ་མེད། དཔེར་ན། སྤྲུལ་སྐུ་ཞབས་འདྲེན་ཞུ་མཁན་དེ་དག་ནི་སྤྲུལ་སྐུའི་མིང་ཡོད་ཀྱང་བླ་མ་མིན་པའི་མུ་ཡིན། ཡང་བླ་མའི་ཡོན་ཏན་ཚང་ཞིང་སྤྲུལ་སྐུའི་མིང་མེད་པ་དེ་དག་བླ་མ་ཡིན་ལ་སྤྲུལ་སྐུ་མིན་པའི་མུ་ཡིན། གཉིས་ཀ་ཡིན་པ་ནི། སྤྲུལ་སྐུའི་མིང་ཡོད་པའི་སྐྱེས་བུ་དམ་པ་བསྟན་པ་དང་འགྲོ་བའི་དོན་དུ་རླབས་ཆེན་གྱི་མཛད་རྗེས་འཇོག་མཁན་དེ་དག་ཡིན། དེ་ལྟར་རྗེ་རིན་པོ་ཆེས་གཞན་རྒྱུད་འདུལ་བར་འདོད་པ་དེས་ཐོག་མར་རང་གི་རྒྱུད་བཏུལ་བ་ཞིག་དགོས་པར་གསུངས།

རྗེ་བཙུན་བླ་མ་ཞེས་པའི་ཚིག་གསུམ་གྱི་གོ་དོན།

ལམ་རིམ་གྱི་དོན་དང་སྦྱར་ནས་བཤད་ན་མཆོད་བརྗོད་ཀྱི་གཞུང་འདི་བཤེས་གཉེན་བསྟེན་ཚུལ་བསྟན་པའི་ཁོངས་སུ་གཏོགས། རྗེ་རིན་པོ་ཆེས་ལམ་གྱི་རྩ་བ་བཤེས་གཉེན་བསྟེན་པའི་ཚུལ་དང་། བསྟེན་ནས་བློ་ཇི་ལྟར་སྦྱང་བའི་རིམ་པ་ཞེས་ས་བཅད་ལོགས་སུ་ཕྱེ་སྟེ་བཤེས་གཉེན་བསྟེན་ཚུལ་འདི་ལམ་གྱི་རྩ་བར་གསུངས་ཡོད།

སྐྱེས་བུ་ཆུང་ངུའམ་དེ་དང་ཐུན་མོང་བའི་ལམ་གྱི་རྟོགས་པ་མངའ་བའི་ཆ་ནས་རྗེ་བོ་ཞེས་བརྗོད་དེ། འཇིག་རྟེན་ཕལ་པའི་ནང་གི་ཕལ་པ་ཚེ་འདི་ཁོ་ན་ལྷུར་ལེན་པའམ་འཇིག་རྟེན་ཆོས་བརྒྱད་ལ་ཞེན་པ་རྣམས་ལ་ལྟོས་ན་ཚེ་འདི་ལས་ནམ་ཞག་གཏན་གྱི་འདུན་མ་གཙོ་ཆེ་བར་དགོངས་པ་རྣམས་དགོངས་བཞེད་ཀྱི་ཆ་ནས་ཤིན་ཏུ་རླབས་ཆེ་ཞིང་། ཚེ་འདི་སྣང་གི་གཞན་དབང་དུ་སོང་བའི་འགྲོ་བ་རྣམས་ལ་ལམ་སྟོན་མཛད་པ་པོ་དང་དེ་དག་གི་ཁྲོད་ན་བློ་གྲོས་ཀྱི་ཆ་ནས་ཁྱད་པར་འཕགས་ཏེ་རྗེ་བོ་ལྟ་བུར་གྱུར་པས་དེ་ལྟར་བརྗོད།

སྐྱེས་བུ་འབྲིང་ངམ་དེ་དང་ཐུན་མོང་བའི་རྟོགས་པའི་ཡོན་ཏན་ངེས་འབྱུང་གི་བསམ་པ་དང་ལྡན་པའི་ཆ་ནས་བཙུན་པ་ཞེས་བརྗོད་དེ། འཁོར་བའི་ཕུན་ཚོགས་མཐའ་དག་སྙིང་པོ་མེད་པ་སྡུག་བསྔལ་གསུམ་གྱི་རང་བཞིན་དུ་གཟིགས་ཏེ་སྲིད་པའི་བདེ་འབྱོར་ལ་ཆགས་པའི་བློ་བསལ་ནས་དེ་ལས་ཐར་བར་འདོད་པའི་ཕྱིར་དང་། གང་ཟག་དེའི་རྒྱུད་ལ་ལམ་དེ་སྐྱེས་པའི་ཚེ་སྲིད་པའི་ཕུན་ཚོགས་ལ་གཡེང་བའི་བློ་ནང་དུ་སྡོམ་ནུས་པའི་ཆ་ནས་བཙུན་པ་ཞེས་བཙུན་པའི་ཡོན་ཏན་དང་ལྡན་པར་བསྟན་པ་ཡིན།

སྐྱེས་བུ་ཆེན་པོའི་བྱང་ཆུབ་ཀྱི་སེམས་དང་འབྲེལ་བའི་ཐབས་ཤེས་ཀྱི་རྟོགས་པའི་ཡོན་ཏན་མངའ་བའི་ཆ་ནས་བླ་མ་ཞེས་བརྗོད་དེ། བདག་པས་གཞན་གཅེས་པའི་བྱང་ཆུབ་ཀྱི་སེམས་དེ་འབྲས་བུ་བླ་ན་མེད་པ་རྣམ་མཁྱེན་སྒྲུབ་པའི་ཐབས་བླ་ན་མེད་པ་དང་། བྱང་སེམས་ཀྱི་སྤྱོད་པ་བླ་ན་མེད་པ་རྣམས་ཀྱི་གཞི་དང་རྟེན་བླ་ན་མེད་པ་དེ་ཡིན་པའི་ཕྱིར་དང་། ལམ་དེ་དང་ལྡན་པའི་གང་ཟག་དེ་ཉིད་གོང་ན་མེད་པ་སྟེ་བླ་ན་མེད་པ་ཡིན་པས་བླ་མ་ཞེས་བརྗོད་པར་ལམ་རིམ་གྱི་ཁྲིད་ཡིག་ཁག་ཏུ་གསུངས།

མདོར་ན། སྐྱེས་བུ་གསུམ་གྱི་ལམ་རིམ་གྱི་རྟོགས་པ་ཐུགས་རྒྱུད་ལ་མངའ་བའི་དགེ་བའི་བཤེས་གཉེན་ཆོས་བཅུ་ལྡན་ཏེ། མདོ་སྡེ་རྒྱན་ལས། བཤེས་གཉེན་དུལ་བ་ཞི་བ་ཉེར་ཞི་བ། །ཡོན་ཏན་ལྷག་པ་བརྩོན་བཅས་ལུང་གིས་ཕྱུག །དེ་ཉིད་རབ་ཏུ་རྟོགས་པ་སྨྲ་མཁས་ལྡན། །བརྩེ་བའི་བདག་ཉིད་སྐྱོ་བ་སྤངས་ལ་བརྟེན། །ཞེས་གསུངས་པའི་ཆོས་བཅུའི་ཡོན་ཏན་དང་ལྡན་པའི་བཤེས་གཉེན་ཞིག་ལ། རྗེ་བཙུན་བླ་མ་ཞེས་བྱ་ཞིང་། དེ་རྣམས་ལ་ཕྱག་འཚལ་ལོ། །ཞེས་གསུངས་པ་ཡིན།

བླ་མ་ཞེས་བརྗོད་པའི་གོ་དོན།

སྤྱོད་འཇུག་ལས། གང་ལ་སེམས་ཀྱི་དམ་པ་རིན་ཆེན་དེ། །ཞེས་སོགས་གསུངས་པ་ལྟར། སྤྱིར་བྱང་ཆུབ་ཀྱི་སེམས་དང་ལྷག་པར་བྱང་སེམས་དབང་པོ་རྣོན་པོའི་རྒྱུད་ཀྱི་འདུན་པ་གཉིས་ལྡན་གྱི་སེམས་ལྟ་བུར་མཚོན་ན་ཟིན་བྱེད་ཤེས་རབ་ཀྱི་ཆ་ནས་བཤད་ན་སྟོང་ཉིད་རྟོགས་པའི་ཤེས་རབ་བམ་ལྟ་བའི་ནང་གི་མཆོག་རྟེན་འབྱུང་གི་དེ་ཁོ་ན་ཉིད་རྟོགས་པའི་ཤེས་རབ་བླ་ན་མེད་པའི་གྲོགས་དང་བཅས་ཤིང་། རང་གི་ངོ་བོའི་ཆ་ནས་སྙིང་སྟོབས་ཕུལ་དུ་ཕྱིན་པ་ཞིག་ཡིན་པས་དེ་ལས་ལྷག་པའི་སྙིང་སྟོབས་ཤིག་མེད་ཅིང་། དེ་ལས་ལྷག་པའི་བཟང་པོའི་ཡོན་ཏན་མེད་ལ། དེ་ལས་ལྷག་པའི་བསོད་ནམས་སྡུད་བྱེད་ཀྱི་ཐབས་གཞན་མེད་ཅིང་། དེ་ལས་ལྷག་པའི་རང་གཞན་གྱི་དོན་སྒྲུབ་བྱེད་ཀྱི་ཐབས་མེད་པ་སྟེ། རང་བདེ་བ་དང་གཞན་བདེ་བ། འཕྲལ་དུ་བདེ་བ་དང་ཕུགས་ལ་བདེ་བ་སོགས་གཏན་བདེ་ཐམས་ཅད་དེ་ལ་བརྟེན་ནས་འབྱུང་བས་བསམ་པ་ཞིག་ལ་བྱང་ཆུབ་ཀྱི་སེམས་ལས་ལྷག་པ་ཞིག་གཏན་ནས་མེད་པས་གོང་ན་མེད་པ་སྟེ་བླ་མ་ཞེས་བརྗོད་པ་ཡིན། བསམ་པ་བཟང་པོ་བྱང་ཆུབ་ཀྱི་སེམས་དེ་རང་རྒྱུད་ལ་སྐྱེས་ཕྱིན་ཆད་ཅི་བྱས་གཞན་དོན་དང་རྣམ་མཁྱེན་སྒྲུབ་པའི་རྒྱུར་འགྱུར་བ་ཞིག་འོང་བས། དོན་དམ་པའི་བླ་ན་མེད་པ་དེ་ཡིན།

བཙན་དུག་ནགས་སུ་རྨ་བྱ་རྒྱུ་བ་ན། །ཞེས་གསུངས་པ་ལྟར་བྱང་ཆུབ་ཀྱི་སེམས་རང་རྒྱུད་ལ་སྐྱེས་པ་ཞིག་བྱུང་ན་ཅིར་སྣང་བདེ་བའི་གྲོགས་སུ་འགྲོ་བ་ཞིག་དང་། སྣང་སྲིད་གཉེན་དུ་ཤར་བ་ཞིག་ཡོང་ཐུབ་ལ། གཞི་འཁོར་བར་གནས་པའི་རིང་ཡང་བདེ་ཞིང་སྐྱིད་པའི་ངང་གནས་ཐུབ་པ་ཞིག་འོང་བ་ཡིན། དེས་ན་དེ་ལྟ་བུའི་བྱང་ཆུབ་ཀྱི་སེམས་ཐུགས་རྒྱུད་ལ་མངའ་ཞིང་བྱང་ཆུབ་ཀྱི་སེམས་ཀྱི་གདམས་པ་སྟོན་པའི་ཆ་ནས་བླ་མ་ཞེས་བརྗོད་པ་སྟེ། མདོར་ན། རྗེ་བཙུན་བླ་མ་ཞེས་སྐྱེས་བུ་གསུམ་གྱི་རྟོགས་པའི་ཡོན་ཏན་དང་ལྡན་པའི་དགེ་བའི་བཤེས་གཉེན་རྣམས་ལ་ཕྱག་འཚལ་བ་ཡིན།

རྣམས་ཞེས་མང་ཚིག་གསུངས་པའི་གོ་དོན།

སྐབས་འདིར་རྣམས་ཞེས་མང་ཚིག་གསུངས་པས་སྟོན་པ་བཅོམ་ལྡན་འདས་ནས་ཉེ་བར་བརྒྱུད་པའི་མིའི་རྟེན་ཅན་གྱི་འདུལ་བའི་སྡོམ་རྒྱུན་འཛིན་པའི་བླ་མ་རྣམས་ཏེ། ཟླ་མེད་སྟོན་པ་འོད་སྲུང་ཀུན་དགའ་བོ། །ཤ་ནའི་གོས་ཅན་ཉེར་སྦས་དྷི་ཏི་ཀ །ནག་པོ་པ་དང་ལེགས་མཐོང་ཆེ་ལ་སོགས། །གསུངས་པ་ལྟར་གཏད་རབས་བདུན་ལ་སོགས་པ་རྣམས་དང་། དེ་ནས་མགོན་པོ་ཀླུ་སྒྲུབ་དང་ལེགས་ལྡན། མཁན་ཆེན་ཞི་འཚོ་སོགས་བརྒྱུད་དེ་འདུལ་བའི་སྡོམ་རྒྱུན་བར་མ་ཆད་དུ་བཟུང་བའི་བླ་མ་རྣམས་དང་། ཡང་ཁ་སང་ཞུས་པ་ལྟར་ཐེག་ཆེན་གྱི་མདོ་སྡེའི་རིགས་མང་པོ་ཞིག་གདུལ་བྱ་ལས་དག་གི་ངོར་གསུངས་པ་ལས་ཡོངས་གྲགས་སུ་མ་གསུངས་པ་ཡང་ཡོད་པ་ལྟར་གྱི་ཐེག་ཆེན་གྱི་བརྒྱུད་པ་འཛིན་པའི་བྱམས་པ་དང་ཐོགས་མེད་ནས་བརྒྱུད་པའི་རྒྱ་ཆེན་སྤྱོད་བརྒྱུད། འཇམ་དབྱངས་དང་ཀླུ་སྒྲུབ་ནས་བརྒྱུད་པའི་ཟབ་མོ་ལྟ་བརྒྱུད་ཀྱི་བརྒྱུད་པ་རྣམས་དང་། མཁན་ཆེན་ཞི་འཚོར་མཚོན་ན་ལྟ་བའི་ཆ་ནས་ཀླུ་སྒྲུབ་ཀྱི་རྗེས་འབྲང་ཡིན་པས་ཟབ་མོ་ལྟ་བརྒྱུད་ཀྱི་མན་ངག་དང་རྒྱ་ཆེན་སྤྱོད་བརྒྱུད་ཀྱི་མན་ངག་གཉིས་ཀ་དང་ལྡན་པ་ལྟ་བུ་ཞིག་ཡིན། འོན་ཀྱང་ལམ་རིམ་ཞེས་པའི་ཐ་སྙད་དང་འབྲེལ་ནས་གཞུང་འཁྲིད་པའི་ལམ་སྲོལ་ཇོ་བོ་རྗེ་བོད་དུ་ཕེབས་ཏེ་བྱང་ཆུབ་ལམ་སྒྲོན་མཛད་པ་ནས་དར་ཞིང་། བྱམས་པ་དང་ཐོགས་མེད་ནས་བརྒྱུད་པའི་རྒྱ་ཆེན་སྤྱོད་བརྒྱུད་ཀྱི་མན་ངག་ཇོ་བོ་གསེར་གླིང་པར་ཐུག །རྗེ་བཙུན་འཇམ་དབྱངས་དང་མགོན་པོ་ཀླུ་སྒྲུབ་ནས་བརྒྱུད་པའི་ཟབ་མོ་ལྟ་བརྒྱུད་ཀྱི་མན་ངག་བླ་མ་རིག་པའི་ཁུ་བྱུག་ལ་ཐུག་པ་སྟེ། དེ་གཉིས་ཀྱི་དྲུང་ནས་ཇོ་བོས་གསན་ཏེ་ཟབ་རྒྱས་ཀྱི་གདམས་པ་གཅིག་ཏུ་འདྲེས་པ་དེ་བྱུང་བ་ཡིན། དེ་ལྟར་རྒྱ་ཆེན་སྤྱོད་བརྒྱུད་དང་ཟབ་མོ་ལྟ་བརྒྱུད་ཀྱི་བླ་མའི་བརྒྱུད་པ་མི་འདྲ་བ་གཉིས་ཡོད།

ཡང་མགོན་པོ་ཀླུ་སྒྲུབ་ཀྱི་གཞུང་གཞིར་བཞག་སྟེ་གསུངས་པའི་བདག་གཞན་མཉམ་བརྗེའི་སྒོ་ནས་བྱང་ཆུབ་ཀྱི་སེམས་ལ་བློ་སྦྱོང་བའི་གདམས་པ་དམིགས་བསལ་བ་ཞིག་ཡོད་པ་ལ་རླབས་ཆེན་སྤྱོད་བརྒྱུད་ཅེས་པའི་ཐ་སྙད་སྦྱར་ཞིང་བརྒྱུད་པ་འདི་རྒྱ་ཆེན་སྤྱོད་བརྒྱུད་ཀྱི་ཁོངས་སུ་གཏོགས། དེ་ལྟར་བརྒྱུད་པ་གསུམ་དང་། ཡང་ཉམས་ལེན་བྱིན་རླབས་བརྒྱུད་ཅེས་པ་ཞིག་ཀྱང་བྱུང་ཡོད། རྗེ་རིན་པོ་ཆེའི་ལམ་རིམ་སོགས་ལ་མཇལ་ན་བོད་དུ་བཤད་ཆོས་དང་སྒྲུབ་ཆོས་ཞེས་ལོགས་སུ་ངོས་འཛིན་བྱེད་པའི་སྐབས་བྱུང་ཡོད་པ་དང་། དེ་བཞིན་དུ་ཟབ་མོ་ལྟ་བརྒྱུད་དང་རྒྱ་ཆེན་སྤྱོད་བརྒྱུད་ཅེས་པ་སློབ་གཉེར་བྱེད་མཁན་རྣམས་ཀྱི་བརྒྱུད་པ་ལྟ་བུ་ཞིག་དང་། ཉམས་ལེན་བྱིན་རླབས་བརྒྱུད་ཅེས་པ་ཁ་ཡོད་ལག་ཡོད་ཀྱི་ཉམས་ལེན་ངོ་མ་བྱེད་མཁན་ཚོའི་ཉམས་ལེན་གྱི་སྙིང་པོ་ལྟ་བུར་ངོས་འཛིན་བྱེད་པའི་གནས་སྟངས་ཤིག་ཀྱང་བྱུང་ཡོད།

དངོས་ཡོད་གནས་ཚུལ་ལ་ཉམས་ལེན་གྱི་རྩ་བ་ལྟ་བུ་སྟོང་ཉིད་བསྒོམ་དགོས་ཤིང་། སྟོང་ཉིད་ཀྱི་རྣམ་གཞག་སྟོན་པར་ཀླུ་སྒྲུབ་ཀྱི་གཞུང་ལས་ལྷག་པ་ཞིག་མེད། དེ་བཞིན་དུ་ཉམས་ལེན་གྱི་གཙོ་བོ་གཅིག་བདག་གཞན་མཉམ་བརྗེའི་བློ་སྦྱང་རྒྱུ་དེ་ཡིན་ཞིང་དེ་ཡང་ཀླུ་སྒྲུབ་ལ་སོགས་པའི་གཞུང་དུ་གསལ་བ་ལས་ལྷག་པ་གཅིག་གཞན་གང་དུ་ཡང་མེད། ཕལ་ཆེར་ཉམས་ལེན་བྱིན་རླབས་ཀྱི་བརྒྱུད་པ་དེ་གཙོ་བོ་ལྷ་ཡི་རྣལ་འབྱོར་དང་འབྲེལ་བ་ཡོད་པར་སྣང་། ལྷ་ཡི་རྣལ་འབྱོར་དང་འབྲེལ་བའི་སྐོར་དེ་དག་ཀྱང་ཀླུ་སྒྲུབ་ཀྱི་རིམ་ལྔ་ལ་སོགས་པའི་གཞུང་དེ་དག་ཏུ་ཧ་ཅང་གསལ་པོ་ཡོད། དེ་ལྟར་ཁུངས་ཐུབ་ཀྱི་ཚད་ལྡན་པཎ་གྲུབ་རྣམས་ཀྱིས་གསུངས་པའི་རྒྱུད་སྡེའི་སྐོར་མང་དུ་བཞུགས་པ་དེ་དག་བཤད་ཆོས་ལྟ་བུར་བརྩིས་ཏེ་དོ་སྣང་མི་བྱེད་པར་ཉམས་ལེན་ངོ་མ་དེ་ཉམས་ལེན་བྱིན་རླབས་བརྒྱུད་ཅེས་བརྒྱུད་པ་ལོགས་སུ་ཡོད་པ་ལས་འོང་དགོས་པ་ལྟ་བུར་ངོས་འཛིན་བྱེད་པ་མི་འགྲིག །རྗེ་རིན་པོ་ཆེས། སྔགས་རིམ་ཆེན་མོར། དེའི་ཕྱིར་མན་ངག་ནི། རྩ་རྒྱུད་རྣམས་ཀྱི་དོན་བཤད་རྒྱུད་ཀྱི་རྗེས་སུ་འབྲངས་ནས་ཕྱིན་ཅི་མ་ལོག་པར་བཤད་དེ་སློབ་མའི་རྒྱུད་ལ་གོ་བ་བདེ་བླག་ཏུ་སྐྱེད་པའི་ཐབས་ལ་ཟེར་བས་ཞལ་ལས་ཤེས་ལུགས་ཀྱང་དེ་ལྟར་དུ་གོ་བར་བྱ་ཡི། རྒྱུད་རྣམས་སུ་བྲི་བར་ཕངས་ནས་དེ་དག་ཏུ་མ་བཀོད་པར་རྣ་ཁུང་དུ་རིམ་པ་བཞིན་བརྒྱུད་པ་ལ་མི་གཟུང་ངོ༌། །ཞེས་གསུངས་པས་སྙན་བརྒྱུད་དང་མན་ངག་ཅེས་པ་ཟུར་དུ་ཡོད་པར་འཛིན་པ་འདི་དཔྱད་དགོས་པའི་གཞི་ཡིན། སྙན་བརྒྱུད་དང་མན་ངག་ཅི་འདྲ་ཞིག་ཡིན་ཀྱང་ཀླུ་སྒྲུབ་ཡབ་སྲས་ལ་སོགས་པའི་གཞུང་དེ་དག་གི་དགོངས་པ་བླང་བ་ལ་ཕན་ཐོགས་ཡོད་པ་ཞིག་ཡིན་ན་འགྲིག་པ་ལས། དེ་མིན་གཞུང་ཆེན་མོར་འབྲེལ་བ་དེ་ཙམ་མེད་པར་ཉམས་ལེན་དང་མན་ངག་ཅེས་པ་ཟུར་དུ་ཡོད་པར་འདོད་པ་ཞིབ་ཏུ་བསམ་དགོས་པའི་གནད་ཡིན།

ཡང་རྣམས་ཞེས་མང་ཚིག་གསུངས་པའི་གོ་བ་གཅིག་ནི། ཐོག་མར་རྗེ་རིན་པོ་ཆེ་རང་ཉིད་ཆོས་རྗེ་དོན་གྲུབ་རིན་ཆེན་གྱི་དྲུང་ནས་རབ་བྱུང་བསྒྲུབས་ཏེ་གཞུང་ལུགས་ཕྲན་བུ་གཟིགས། དེ་ནས་ཆོས་རྗེས་ཚད་མ་དང་ཕར་ཕྱིན། དབུ་མ་སོགས་གཟིགས་དགོས་པའི་སློབ་སྟོན་གནང་ཚུལ་རྗེའི་རྣམ་ཐར་དད་པའི་འཇུག་ངོགས་ནང་གསལ་ཞིང་། རྣམ་ཐར་ནང་སྐབས་དེར་ཆོས་རྗེ་དོན་གྲུབ་རིན་ཆེན་གྱིས་བཀའ་སློབ་ལམ་སྟོན་གནང་བའི་ཚིགས་བཅད་འགའ་ཞིག་བསྙེལ་བ་དང་། ཐུགས་ལ་བཞུགས་པའི་རིགས་རྣམས་འདི་ལྟ་འདི་ལྟར་གསུངས་སོང་ཞེས་བཀའ་སྩལ་སྐོར་འཁོད་ཡོད། དེ་ནས་རིམ་པས་དབུས་སུ་ཕེབས་ཏེ་སྐབས་དེ་དུས་བོད་གངས་ཅན་གྱི་ལྗོངས་ན་བཞུགས་པའི་རྙིང་མ་དང་བཀའ་གདམས། བཀའ་བརྒྱུད། ས་སྐྱ་སོགས་ཀྱི་མཁས་གྲུབ་གཉིས་ལྡན་གྱི་དམ་པའི་སྐྱེས་བུ་ཤིན་ཏུ་མང་པོའི་དྲུང་དུ་ཐོས་བསམ་རྒྱ་ཆེན་མཛད་ཡོད་ལ། ལྷག་པར་དུ་རྗེ་བཙུན་འཇམ་དབྱངས་ལ་མཚོན་ན་མི་དང་མི་འགྲོགས་པ་ལྟ་བུར་གསུང་གི་སྣང་བ་རྒྱུན་མི་ཆད་པའི་ཚུལ་དུ་ཕེབས་ཏེ་གདམས་ངག་གསན་པ་སོགས་ཀྱི་ཆ་ནས་འདིར་བླ་མ་རྣམས་ཞེས་མང་ཚིག་གིས་གསུངས་པ་ཡིན། མདོར་ན། མཆོད་བརྗོད་དང་སྦྲགས་ཏེ་བཤད་པར་འགྱུར་བའི་ལམ་གྱི་གཙོ་བོ་རྣམ་པ་གསུམ་གྱི་རྟོགས་པ་རྒྱུད་ལ་སྐྱེ་བ་ལ་ཐོག་མར་གཞུང་ལ་ཐོས་བསམ་གྱིས་སྒྲོ་འདོགས་བཅད། དེ་ནས་ཐོས་དོན་སྒྲུབ་ལ་གཞོལ་བའི་ཚེ་ཚད་ལྡན་གྱི་བླ་མ་ཉམས་མྱོང་ཅན་ཞིག་གི་མཛུབ་སྟོན་གྱི་འོག་ནས་ཉམས་ལེན་བྱ་དགོས་པར་སྟོན་གྱི་ཡོད།

བླ་མ་དེ་ཡང་གོང་དུ་བཤད་པའི་རྗེ། བཙུན། བླ་མ་ཞེས་པའི་ཡོན་ཏན་ཚང་བའི་ཚད་ལྡན་ཞིག་དགོས་པ་ལས། རྒྱུ་དང་མིང་། དབང་ཆ་སོགས་ལ་དང་དོད་བྱེད་མཁན་ཞིག་ཡིན་ན་རྗེ་དང་བཙུན་མིན་ལ། བླ་མ་དེ་བས་ཀྱང་མིན། དེས་ན་ཁྲི་མཐོན་པོའི་སྟེང་དུ་བསྡད་པས་བླ་མ་ཡིན་པས་ཁྱབ་པ་མེད་ལ། མིང་ཆེན་པོ་ཡོད་པས་ཀྱང་བླ་མ་ཡིན་པས་ཁྱབ་པ་མེད་པས་བླ་མའི་མཚན་ཉིད་ཇི་ལྟར་ཡིན་ཤེས་དགོས་རྒྱུ་ཤིན་ཏུ་གལ་ཆེ།

དངུལ་དང་བུད་མེད་འཚོལ་མཁན་གྱི་ཟོག་རྫུ།

དེང་སང་འཛམ་བུ་གླིང་འདིའི་ཐོག་མི་སྤྱི་དང་ལྷག་པར་ཤེས་ཡོན་ཅན་གྱི་ཁྲོད་ནང་ཆོས་ལ་དོ་སྣང་བྱེད་མཁན་མང་དུ་འགྲོ་བཞིན་པ་དང་བསྟུན་ཆོས་འབག་ལ་གྱོན་ཏེ་རྒྱུ་དངོས་པོ་སོགས་འདོད་པའི་ཡོན་ཏན་དང་བུད་མེད་འཚོལ་མཁན་གྱི་སྐབས་འཚོལ་བ་ཟོག་རྫུ་ཁྱད་མཚར་དེ་འདྲ་ཡོང་གི་འདུག །དེང་སང་བོད་ནང་དུ་ཡང་དེ་རིགས་ཡོང་གི་ཡོད་སྐོར་རྗོད་ཀྱི་འདུག །ཉེ་ཆར་ངོས་ཀྱི་གོ་ཐོས་ལ། རྒྱ་མི་རིགས་ཚོར་བདེ་བ་ཅན་གྱི་ཞིང་ཞེས་བརྗོད་དེ་སྨོན་ལམ་རྒྱག་སྲོལ་ཤུགས་ཆེན་པོ་ཡོད་པར་བརྟེན། བོད་ནས་རྒྱ་ནག་ཏུ་མར་ཡོང་བའི་བླ་མ་དང་མཁན་པོ་ཡིན་ཞེས་ཆོས་འཆད་མཁན་འགའ་ཞིག་གིས་རྒྱ་མི་རིགས་ལ་བདེ་བ་ཅན་གྱི་ཞིང་དུ་བགྲོད་པའི་ལམ་ཡིག་ཟེར་བ་ཞིག་འཚོང་གི་ཡོད་པ་དང་། དེ་ཡང་གོང་ཆེན་པོ་ལེན་གྱི་ཡོད་སྐོར་རྗོད་ཀྱི་འདུག །ཁྱེད་ཚོ་ཤམ་བྷ་ལར་དད་མོས་ཆེན་པོ་ཡོད་པར་བརྟེན་ཁལ་མིག་དང་སྦོ་རས་ཐུ་སོགས་སུ་ཤམ་བྷ་ལའི་ལམ་ཡིག་འཚོང་མཁན་དེ་འདྲ་ཡོང་ཉེན་ཡོད། དངོས་ཡོད་ཡིན་མིན་མི་ཤེས་ཀྱང་པཎ་ཆེན་དཔལ་ལྡན་ཡེ་ཤེས་ཀྱི་གསུང་དུ་ཡང་ཤམ་བྷ་ལའི་ལམ་ཡིག་ཅིག་ཡོད། གང་ལྟར་ངོས་ཀྱིས་བཤད་རྒྱུ་དེ་དམ་ཕྲུག་གམ་ཐེལ་ཙེ་འཁོད་པའི་ལམ་ཡིག་བཙོངས་ཏེ་དེ་འདྲ་ཞིག་ལག་ཏུ་ཐོབ་ན་བདེ་བ་ཅན་ལ་སོགས་པར་སྐྱེ་ཐུབ་སྐོར་ཤོད་ཀྱི་ཡོད་པ་དེ་ཡིན། དེ་འདྲ་དངོས་གནས་ཕྱིན་ཅི་ལོག་ཡིན།

དེ་སྔོན་ལོ་ངོ་ཉི་ཤུའི་སྔོན་ཙམ་དུ་རྒྱ་ནག་ནས་ཡིན་པའི་མི་ཞིག་ཐུག་བྱུང་། ཁོང་གིས། དེང་སང་རྒྱ་ནག་ནང་བོད་ནས་ཆོས་ཀྱི་རྒྱལ་པོ་ཡིན་ཟེར་མཁན་དེ་འདྲ་ཡོང་གི་འདུག །རྒྱ་རིགས་དེ་དག་ལ་ཆོས་ཀྱི་ཤེས་ཡོན་མེད་ཀྱང་དད་པ་ཆེན་པོ་ཡོད། འོན་ཀྱང་དུས་ཚོད་གང་འཚམ་ཕྱིན་པའི་ཚེ་ཆོས་ཀྱི་རྒྱལ་པོར་དགོས་རྒྱུ་ངོ་མ་དེ་བུད་མེད་དང་དངུལ་རེད་འདུག །དེ་ལྟ་བུའི་ཟོག་པོ་དེ་འདྲ་ཡོང་གི་འདུག་པས་ཐབས་ཤེས་ཤིག་གནང་རོགས། ཞེས་བརྗོད་བྱུང་། དེར་ངོས་ཀྱིས། ང་རྒྱ་གར་དུ་བསྡད་ཡོད་པས་བྱ་རྒྱུ་གང་ཡང་མེད། མ་གཞི་ཐབས་ཤེས་གཞན་བསྟེན་མི་དགོས་པར་ཁྱེད་ཚོ་སོ་སོས་ཐོག་མར་ལམ་རིམ་སོགས་མཇལ་ཏེ། འདུལ་བ་དང་མདོ་སྡེ་སོགས་སུ་གསུངས་པའི་བླ་མའི་མཚན་ཉིད་གང་ཡིན་ཤེས་པར་བྱས་ཏེ་དྷརྨ་རཱ་ཛ་ཡིན་ཟེར་མཁན་དེ་འདྲ་ཡོང་སྐབས། དེ་དག་ལ་འདུལ་བ་ནས་གསུངས་པའི་བླ་མའི་མཚན་ཉིད་ཚང་མིན་དང་། མདོ་སྡེ་རྒྱན་ལས། བཤེས་གཉེན་དུལ་བ་ཞི་བ་ཉེར་ཞི་བ། །ཡོན་ཏན་ལྷག་པ་བརྩོན་བཅས་ལུང་གིས་ཕྱུག །དེ་ཉིད་རབ་ཏུ་རྟོགས་པ་སྨྲ་མཁས་ལྡན། །བརྩེ་བའི་བདག་ཉིད་སྐྱོ་བ་སྤངས་ལ་བརྟེན། །ཞེས་བཤེས་གཉེན་ཆོས་བཅུ་ལྡན་གསུངས་པ་ལྟར་མདོ་སྡེ་ནས་བཤད་པའི་བླ་མའི་མཚན་ཉིད་ཚང་མིན་ལེགས་པར་བརྟགས་ཏེ། མཚན་ཉིད་ཚང་བ་ཞིག་བྱུང་ན་དེ་དང་དེར་བླ་མའི་འདུ་ཤེས་བཞག་སྟེ་ཆོས་ཉན་རྒྱུ་དང་། མཚན་ཉིད་ཚང་མིན་ཚོད་མི་ཐིག་པའི་བར་ཆོས་གྲོགས་ཀྱི་འདུ་ཤེས་བཅངས་ཏེ་ཕན་ཚུན་གྲོས་མོལ་དང་ཆོས་ཀྱི་བགྲོ་གླེང་བྱས་ཏེ་བརྟག་དཔྱད་བྱ་རྒྱུ་གལ་ཆེ་ཡིན། ཞེས་བཤད་པ་ཡིན།

བླ་མ་བསྟེན་པར་འདོད་པ་རྣམས་ཀྱིས་བཤེས་གཉེན་ལ་མཚན་ཉིད་ཅི་འདྲ་ཚང་དགོས་ཤེས་པར་བྱས་ཏེ་མཚན་ཉིད་ཚང་བའི་བཤེས་གཉེན་བསྟེན་དགོས་པར་གསུངས་པ་ལྟར་སློབ་མ་བསྟེན་པར་འདོད་པ་རྣམས་ཀྱིས་ཀྱང་ཐོག་མར་རང་རྒྱུད་ལ་ཆོས་བཅུ་པོ་དེ་དག་ཚང་བར་བྱས་ཏེ་སློབ་མ་ལ་ཕན་ཐོགས་བྱེད་དགོས་པ་གལ་ཆེ། བཅོམ་ལྡན་འདས་ཀྱིས། གཞན་རྒྱུད་འདུལ་བའི་ཐབས་སུ་སྙན་པར་སྨྲ་བ། མཁོ་བ་སྦྱིན་པ། དོན་སྤྱོད་པ། དོན་མཐུན་པ་སྟེ་བསྡུ་བ་རྣམ་པ་བཞི་གསུངས། དོན་སྤྱོད་པ་ཞེས་གཞན་ལ་ཡང་རྒྱལ་བའི་དགོངས་པ་དང་མཐུན་པའི་ལམ་བསྟན། དོན་མཐུན་པ་ཞེས་གཞན་ལ་བཤད་རྒྱུ་དེ་རང་གིས་ཀྱང་ཉམས་སུ་ལེན་པ་ཞིག་ངེས་པར་དགོས་པར་གསུངས།

རང་རེའི་གཞུང་ལུགས་ནང་བླ་སློབ་ཀྱི་འབྲེལ་བ་མ་བཞག་སྔོན་ཕན་ཚུན་བརྟག་དཔྱད་བྱ་དགོས་པར་གསུངས་ཡོད། ལྷག་པར་སྔགས་ཀྱི་གཞུང་འགའ་ཞིག་ཏུ། ལོ་ནི་བཅུ་གཉིས་བར་དུ་བརྟག །ཅེས་བླ་སློབ་ཀྱི་མཚན་ཉིད་ཚང་མིན་ལོ་གྲངས་བཅུ་གཉིས་ཙམ་གྱི་རིང་བརྟག་དཔྱད་བྱ་དགོས་བྱུང་ཡང་དེ་ལྟར་བྱ་དགོས་པར་གསུངས་ཡོད། དེས་ན་མཚན་ཉིད་ཚང་བ་ཞིག་ཡོད་མེད་བརྟག་དཔྱད་བྱ་རྒྱུ་གལ་ཆེ། དེ་ལྟར་མཆོད་བརྗོད་འདིའི་ནང་ལམ་གྱི་རྩ་བ་བཤེས་གཉེན་བསྟེན་ཚུལ་གྱི་ཆོས་སྐོར་རྣམས་འདུས་ཡོད། དེས་མཆོད་བརྗོད་བཤད་ཟིན།

རྩོམ་པར་དམ་བཅའ་བ།

ཚིག་རྐང་རེ་རེས་ལམ་གཙོ་རྣམ་གསུམ་ཆ་ཚང་བསྟན་ཚུལ།

གཉིས་པ་རྩོམ་པར་དམ་བཅའ་བ་ནི།

རྒྱལ་བའི་གསུང་རབ་ཀུན་གྱི་སྙིང་པོའི་དོན། །

རྒྱལ་སྲས་དམ་པ་རྣམས་ཀྱིས་བསྔགས་པའི་ལམ། །

སྐལ་ལྡན་ཐར་འདོད་རྣམས་ཀྱི་འཇུག་ངོགས་དེ། །

ཇི་ལྟར་ནུས་བཞིན་བདག་གིས་བཤད་པར་བྱ། །

ཞེས་གསུངས། རྒྱལ་བའི་གསུང་རབ་ཀུན་གྱི་སྙིང་པོའི་དོན། །ཞེས་པ་རང་རེ་བོད་ལ་མཚོན་ན་བཀའ་འགྱུར་པོད་བརྒྱ་སྐོར་དང་བསྟན་འགྱུར་པོད་ཉིས་བརྒྱ་སྐོར་ཡོད་པའི་རྒྱལ་བའི་གསུང་རབ་ཀུན་གྱི་སྙིང་པོའི་དོན་ལམ་གྱི་གཙོ་བོ་རྣམ་པ་གསུམ་ཡིན་ལ། ནམ་མཁའི་མཐས་གཏུགས་པའི་སེམས་ཅན་ཐམས་ཅད་ཀྱི་ཆེད་དུ་འདུན་པ་གཉིས་ལྡན་གྱི་བྱང་ཆུབ་ཀྱི་སེམས་བསྐྱེད་པའི་རྒྱལ་སྲས་དམ་པ་རྣམས་ཀྱིས་རང་གིས་ཀྱང་ཉམས་བཞེས་གནང་ཞིང་གཞན་གདུལ་བྱ་ལ་ཡང་གསུང་རྒྱུ་ལམ་གྱི་གཙོ་བོ་རྣམ་པ་གསུམ་ཡིན་པས། རྒྱལ་སྲས་དམ་པ་རྣམས་ཀྱིས་བསྔགས་པའི་ལམ། །ཞེས་གསུངས། སྐལ་ལྡན་ཐར་འདོད་རྣམས་ཀྱིས་ཐོག་མར་ཐར་པ་སྒྲུབ་པ་ནས་བཟུང་སྟེ་ཐམས་ཅད་མཁྱེན་པའི་གོ་འཕང་ལ་བགྲོད་པའི་བར་ལམ་གྱི་གཙོ་བོ་རྣམ་པ་གསུམ་པོ་འདི་ཁོ་ན་ལ་བརྟེན་ནས་བགྲོད་དགོས་པ་ཡིན་པས། སྐལ་ལྡན་ཐར་འདོད་རྣམས་ཀྱི་འཇུག་ངོགས་དེ། །ཞེས་གསུངས་ཤིང་། དེ་ལྟ་བུའི་ལམ་གྱི་གཙོ་བོ་རྣམ་པ་གསུམ་པོ་དེ། ཇི་ལྟར་ནུས་བཞིན་བདག་གིས་བཤད་པར་བྱ། །ཞེས་གསུངས་པ་ཡིན།

རྒྱལ་བ་ཞེས་པར་མ་རྒྱལ་བ་ལས་རྒྱལ་བ་དང་གཡུལ་ལས་རྒྱལ་བ། མི་མཐུན་པའི་ཕྱོགས་ལས་རྒྱལ་བ་སོགས་གོ་རྒྱུ་མང་ཡང་། སྐབས་འདིར་རྒྱལ་བ་ཞེས་པ་ཉོན་མོངས་པའི་བདུད་དང་ཕུང་པོའི་བདུད། འཆི་བདག་གི་བདུད་དང་ལྷའི་བུའི་བདུད་དེ་བདུད་བཞིའི་གཡུལ་ལས་རྒྱལ་བ་ལ་གོ །བདུད་བཞིར་ཡང་ཉོན་སྒྲིབ་ཀྱི་དབང་དུ་བྱས་པའི་བདུད་བཞི་དང་ཤེས་སྒྲིབ་ཀྱི་དབང་དུ་བྱས་པའི་བདུད་བཞི་སྟེ་ཕྲ་རགས་ཀྱི་དབྱེ་བ་གཉིས་སུ་གསུངས་པའི་བདུད་བཞི་མཐའ་དག་ལས་རྒྱལ་བས་ན་རྒྱལ་བ་སྟེ་སངས་རྒྱས་ལ་གོ་བ་ཡིན། དེ་ལྟ་བུའི་རྒྱལ་བ་སངས་རྒྱས་ཀྱིས་ལེགས་པར་གསུངས་པའི་མདོ་རྒྱུད་ཀྱི་གསུང་རབ་ཇི་སྙེད་ཅིག་བཞུགས་པ་དེ་དག་ཀུན་གྱི་སྙིང་པོར་གྱུར་པའི་དོན་ནི་ལམ་གྱི་གཙོ་བོ་རྣམ་པ་གསུམ་སྟེ། དེ་དག་ནི་རྒྱལ་བའི་སྲས་བྱང་ཆུབ་སེམས་དཔའ་རྣམས་ཀྱིས་ཐུགས་མོས་ཆེན་པོས་ཉམས་བཞེས་གནང་རྒྱུ་དེ་ཡིན་པས་བསྔགས་པའི་ལམ་དང་། སྐལ་བ་ལྡན་པ་སྟེ་མཐར་ཐུག་རྣམ་མཁྱེན་དོན་དུ་གཉེར་བའི་གདུལ་བྱ་རྣམས་ཀྱི་འཇུག་ངོགས་གཅིག་པུར་གྱུར་པ་དེ་ཡིན་ཞེས་གསུངས།

སྣོད་ལྡན་ཉན་པར་བསྐུལ་བ།

ཚིག་རྐང་སོ་སོས་ལམ་གཙོ་རྣམ་གསུམ་སོ་སོར་བསྟན་ཚུལ།

ཡང་འདིའི་ཚིག་རྐང་གསུམ་པོ་དེ་བཤད་པར་འགྱུར་བའི་གཞུང་གི་བརྗོད་བྱ་ལམ་གྱི་གཙོ་བོ་ངེས་འབྱུང་། བྱང་སེམས། ཡང་དག་པའི་ལྟ་བ་གསུམ་སོ་སོར་གོ་རིམ་བཞིན་དུ་སྦྱར་ནས་བཀྲལ་ན་ཧ་ཅང་ལེགས་པོ་ཡོད། དེ་ཡང་རྟེན་འབྲེལ་བསྟོད་པ་ལས། ཁྱོད་ཀྱིས་ཇི་སྙེད་བཀའ་སྩལ་པ། །རྟེན་འབྲེལ་ཉིད་ལས་བརྩམས་ཏེ་འཇུག །དེ་ཡང་མྱ་ངན་འདའ་ཕྱིར་ཏེ། །ཞི་འགྱུར་མིན་མཛད་ཁྱོད་ལ་མེད། །ཅེས་གསུངས་པ་ལྟར་བཅོམ་ལྡན་འདས་ཀྱིས་ཆོས་ཀྱི་ཕུང་པོ་བརྒྱད་ཁྲི་བཞི་སྟོང་གསུངས་པའི་དམིགས་ཡུལ་དེ་འགྲོ་བ་རྣམས་མྱང་འདས་འཐོབ་པའི་ཆེད་དུ་ཡིན་ཞིང་། མྱང་འདས་འཐོབ་པའི་ཐབས་ཀྱི་གཙོ་བོ་སྟོང་ཉིད་རྟོགས་པའི་ལྟ་བ་ཡིན་པས། སངས་རྒྱས་པའི་གསུང་རབ་ཡོངས་སུ་རྫོགས་པ་དེ་ཁོ་ན་ཉིད་ལ་གཞོལ་བ། དེ་ཁོ་ན་ཉིད་ལ་འབབ་པ། དེ་ཁོ་ན་ཉིད་ལ་བབ་པ་སྟེ་དངོས་དང་བརྒྱུད་པའི་སྒོ་ནས་གདུལ་བྱ་རྣམས་དེ་ཁོ་ན་ཉིད་ལ་བཀྲི་བའི་ཆེད་དུ་གསུངས་པ་ཡིན།

རྒྱལ་བའི་གསུང་རབ་ཀུན་གྱི་སྙིང་པོའི་དོན། །ཞེས་པས་ངེས་འབྱུང་བསྟན་ཏེ། སངས་རྒྱས་པའི་ཆོས་དེ་ངེས་ལེགས་སྒྲུབ་པའི་ཚུལ་ལས་བརྩམས་པའི་ཆོས་ཚུལ་ཞིག་ཡིན་ཞིང་། དེའི་སྟེང་ནས་ཟབ་ཁྱད་འཐོན་དགོས་པས། ངེས་ལེགས་སྒྲུབ་པའི་ཐབས་ངེས་འབྱུང་གི་བསམ་པ་དེ་རྒྱལ་བའི་གསུང་རབ་ཀུན་གྱི་སྙིང་པོའི་དོན་དེ་ཡིན་པར་གསུངས། ལམ་རིམ་གྱི་གཞུང་ཁག་ལས་སྐྱབས་འགྲོའི་སྐབས་སུ་ཕྱི་ནང་གི་མི་འདྲ་བའི་ཁྱད་པར་གསུང་བཞིན་ཡོད་ཀྱང་། སྤྱིར་མི་དགེ་བཅུ་སྤོང་གི་ཚུལ་ཁྲིམས་ལྟ་བུ་སྐྱེས་བུ་ཆུང་ངུའི་ཆོས་སྐོར་རྣམས་ཧ་ལམ་འཛམ་བུ་གླིང་གི་ཆོས་ལུགས་ཕལ་ཆེ་བའི་བསླབ་བྱ་དང་གཅིག་གྱུར་ལྟ་བུ་ཞིག་ཡིན། དེ་ཡང་མི་དགེ་བ་བཅུའི་ནང་གི། གང་ཡང་ཡིད་ཀྱི་རྣམ་གསུམ་པོ། །ཞེས་གསུངས་པའི་ལོག་ལྟ་དེ་ཆོས་ལུགས་སོ་སོར་རང་རང་གི་ལུགས་ཀྱི་འདོད་ཚུལ་དང་འབྲེལ་ནས་འཇོག་ཚུལ་མི་འདྲ་བ་ཡོད་ཀྱང་། ལུས་ཀྱི་ལས་ནི་རྣམ་པ་གསུམ། །ངག་གི་རྣམ་པ་བཞི་དང་ནི། །ཞེས་གསུངས་པའི་ལུས་ངག་གི་ལས་རྣམས་ལ་ཉེས་དམིགས་སུ་ལྟ་བ་གཅིག་གྱུར་ཡིན། མདོར་ན། མི་དགེ་བཅུ་སྤོང་གི་ཚུལ་ཁྲིམས་སྲུང་བའི་ཐད་འཛམ་བུ་གླིང་གི་ཆོས་ལུགས་ཕལ་མོ་ཆེ་གཅིག་གྱུར་ཡིན་པས་སྐྱེས་བུ་ཆུང་ངུའི་ཆོས་སྐོར་དེ་ནང་པའི་ཆོས་ཀྱི་ཐུན་མོང་མིན་པའི་ཉམས་ལེན་མིན།

རྒྱལ་སྲས་དམ་པ་རྣམས་ཀྱིས་བསྔགས་པའི་ལམ། །ཞེས་པས་བྱང་ཆུབ་ཀྱི་སེམས་བསྟན་ཏེ། སྤྱོད་འཇུག་ལས། བསྐལ་པ་དུ་མར་རབ་དགོངས་མཛད་པ་ཡི། །ཐུབ་དབང་རྣམས་ཀྱིས་འདི་ཉིད་ཕན་པར་གཟིགས། །ཞེས་སོགས་ཀྱིས་བྱང་སེམས་ཀྱི་ཕན་ཡོན་བསམ་གྱིས་མི་ཁྱབ་པ་གསུངས་པ་ལྟར་བདག་པས་གཞན་གཅེས་པའི་བྱང་ཆུབ་ཀྱི་སེམས་དེ་རྒྱལ་སྲས་བྱང་ཆུབ་སེམས་དཔའ་རྣམས་ཀྱིས་ཉམས་ལེན་གྱི་མཐིལ་ལྟ་བུར་གཟུང་རྒྱུ་དེ་ཡིན་ཞིང་། སངས་རྒྱས་ཐམས་ཅད་སེམས་ཅན་གྱི་དོན་དུ་དགོངས་ཏེ་ཐོག་མར་བྱང་ཆུབ་ཀྱི་མཆོག་ཏུ་སེམས་བསྐྱེད་དེ་མངོན་པར་རྫོགས་པར་སངས་རྒྱས་པ་ཤ་སྟག་ཡིན་པས། ཕན་ཡོན་གྱི་ཆ་ནས་བཤད་ན། བྱང་ཆུབ་ཀྱི་སེམས་ཞེས་པ་དངོས་གནས་ངོ་མཚར་སྐྱེ་དགོས་པ་བསམ་གྱིས་མི་ཁྱབ་པ་ཞིག་ཡིན། ལམ་རིམ་དང་བློ་སྦྱོང་གི་ཆོས་སྐོར་ནས་ཀྱང་བྱང་སེམས་ཀྱི་ཕན་ཡོན་བསམ་གྱིས་མི་ཁྱབ་པ་གསུངས་ཡོད། བྱང་ཆུབ་ཀྱི་སེམས་ནམ་སྐྱེས་པ་ན་རང་རྒྱུད་ལྡན་གྱི་གང་ཟག་དེ་བྱང་ཆུབ་སེམས་དཔར་གྱུར་པ་དང་། བྱང་ཆུབ་སེམས་དཔའི་ས་ལམ་གྱི་རྟོགས་པ་གོང་ནས་གོང་དུ་བགྲོད་པའི་རྨང་གཞི་ལྟ་བུ་བྱང་ཆུབ་ཀྱི་སེམས་ཡིན་པས། དེ་ལྟ་བུའི་བྱང་ཆུབ་ཀྱི་སེམས་དེ་རྒྱལ་སྲས་དམ་པ་རྣམས་ཀྱིས་བསྔགས་པའི་ལམ་དུ་གསུངས།

སྐལ་ལྡན་ཐར་འདོད་རྣམས་ཀྱི་འཇུག་ངོགས་དེ། །ཞེས་པས་སྟོང་ཉིད་ཀྱི་ལྟ་བ་བསྟན་ཏེ། རྣམ་ཐར་སྒོ་གསུམ་གྱིས་བསྡུས་པའི་སྟོང་ཉིད་རྟོགས་པའི་ཡང་དག་པའི་ལྟ་བ་དེ་ཐར་པ་དོན་དུ་གཉེར་བའི་སྐལ་ལྡན་རྣམས་ཀྱིས་ཐར་པ་སྒྲུབ་པའི་ཐབས་བླ་ན་མེད་པ་དང་། ཞི་སྒོ་གཉིས་པ་མེད་པ་སྟེ་ཞི་སྒོ་གཅིག་པུ་ཉིད་དེ་ཡིན་པས་སྐལ་ལྡན་ཐར་འདོད་རྣམས་ཀྱི་འཇུག་ངོགས་སུ་གསུངས། སྟོང་ཉིད་ཀྱི་ལྟ་བའི་གོ་བ་ཡོད་ན་འགོག་བདེན་ལ་ངེས་པ་རྙེད་ཐུབ་ཅིང་། དེ་མེད་ན་འགོག་བདེན་ཞེས་པ་དེ་འདྲ་ཞིག་ཡིན་པ་རེད་སྙམ་པའི་མོས་པ་ཙམ་ཞིག་མ་གཏོགས་གཏིང་ཚུགས་པའི་གོ་བ་རྙེད་དཀའ།

ཇི་ལྟར་ནུས་བཞིན་བདག་གིས་བཤད་པར་བྱ། །ཞེས་པ་སྤྱིར་ཁེངས་སྐྱུང་གི་ཚིག་ཡིན་པས་དེ་ལྟ་བུའི་རྒྱ་ཆེ་བ་དང་ཟབ་མོའི་ལམ་གྱི་རིམ་པ་རྣམས་ཇི་མ་ཇི་བཞིན་བཤད་ཐུབ་པ་དཀའ་ཡང་རྗེ་རིན་པོ་ཆེ་རང་ཉིད་ཀྱིས་ཇི་ལྟར་ནུས་པ་བཞིན་དུ་བསྟན་པར་བྱ་ཞེས་པར་གོ་མོད། ཚིག་གི་ཐད་ཀའི་གོ་བ་ནི་བརྗོད་བྱ་ཧ་ཅང་བརླིང་ཞིང་རྒྱ་ཆེ་བ་དེ་དག་ཚིག་ཉུང་ངུ་ཞིག་གི་ནང་ཇི་ཙམ་ཡོང་ཡོང་གི་འདུས་ཆེན་པོའི་སྒོ་ནས་བསྟན་པར་བྱ་ཞེས་པ་སྟེ། ཇི་ལྟར་ནུས་བཞིན་ཞེས་པའི་ཚིག་འདི་ལ་གོ་བ་གཉིས་ཡོད།

ལམ་གཙོ་གང་ལ་བསྟན་ཡུལ་སྣོད་ཀྱི་མཚན་ཉིད།

གསུམ་པ་སྣོད་ལྡན་ཉན་པར་བསྐུལ་བ་ནི།

གང་དག་སྲིད་པའི་བདེ་ལ་མ་ཆགས་ཤིང་། །

དལ་འབྱོར་དོན་ཡོད་བྱ་ཕྱིར་བརྩོན་པ་ཡིས། །

རྒྱལ་བ་དགྱེས་པའི་ལམ་ལ་ཡིད་རྟོན་པའི། །

སྐལ་ལྡན་དེ་དག་དང་བའི་ཡིད་ཀྱིས་ཉོན། །

ཅེས་གསུངས་པ་ལྟར་ཆོས་འདི་གང་ལ་གདམས་པར་བྱ་བའི་གདུལ་བྱ་དེ་ཇི་འདྲ་ཞིག་དགོས་སམ་སྙམ་ན། གང་དག་སྲིད་པའི་བདེ་ལ་མ་ཆགས་ཤིང་། །ཞེས་སྲིད་པའི་བདེ་བ་དངོས་པོའི་ཡར་རྒྱས་དང་ལྟོ་གོས་གཏམ་གསུམ་ལ་སོགས་པར་མཐའ་གཅིག་ཏུ་ཞེན་ཆགས་ཀྱིས་འཇུག་པའི་རིགས་མིན་པ་དང་། དལ་འབྱོར་དོན་ཡོད་བྱ་ཕྱིར་བརྩོན་པ་ཡིས། །ཞེས་གལ་ཏེ་ཞེན་ཆགས་མེད་ཀྱང་ཆོས་ལ་དོན་གཉེར་མེད་པ་ལྟ་བུ་མིན་པར་དལ་འབྱོར་དོན་ཡོད་བྱ་ཕྱིར་གང་ཐུབ་ཀྱིས་བརྩོན་འགྲུས་བསྐྱེད་དེ་འབད་བརྩོན་བྱེད་མཁན་ཞིག་ཡིན་པ། རྒྱལ་བ་དགྱེས་པའི་ལམ་ལ་ཡིད་རྟོན་པའི། །སྐལ་ལྡན་དེ་དག་དང་བའི་ཡིད་ཀྱིས་ཉོན། །ཅེས་གང་བྱུང་བྱུང་ལ་ཡིད་རྟོན་མི་བྱེད་པར་བརྟགས་ཤིང་དཔྱད་དེ་རྒྱལ་བའི་དགོངས་པ་དང་མཐུན་ཞིང་བསྟན་པ་སྤྱིའི་རྣམ་གཞག་དང་མཐུན་པའི་རྒྱལ་བ་དགྱེས་པའི་ལམ་ལ་ཡིད་རྟོན་པའི་བསམ་པའམ་སྤྱོད་པ་དང་ལྡན་པའི་གང་ཟག་དེ་དག་ལམ་གཙོའི་གཞུང་འདི་བསྟན་པར་བྱ་བའི་སྐལ་བ་ལྡན་པའི་གདུལ་བྱ་ཡིན་པས་དེ་དག་གིས་དང་བའི་ཡིད་ཀྱིས་ཉོན་ཅེས་གདམས་པ་ཡིན།

དབུ་མ་བཞི་བརྒྱ་པའི་ནང་བླ་མའི་མཚན་ཉིད་ཇི་འདྲ་དགོས་མིན་དང་སློབ་མའི་ཁམས་དང་བསྟུན་ནས་བླ་མས་ཆོས་ཇི་ལྟར་འཁྲིད་ཚུལ་སོགས་གསལ་པོར་གསུངས་ཡོད། སྙིང་དོན་ལྟ་བུར་བཞི་བརྒྱ་པ་ལས། གཟུར་གནས་བློ་ལྡན་དོན་གཉེར་བའི། །ཉན་པོ་སྣོད་ཅེས་བྱ་བར་བཤད། །ཅེས་ཉན་པ་པོ་དེ་བློ་གཟུ་བོར་གནས་པ་ཞིག་དགོས་པར་གསུངས། བློ་གཟུ་བོར་མ་གནས་པར་རང་ཕྱོགས་ལ་ཆགས་པ་དང་གཞན་ཕྱོགས་ལ་སྡང་བའི་ཕྱོགས་རིས་ཅན་དུ་གྱུར་ན་གཞན་ཕྱོགས་ཀྱི་ཡོན་ཏན་ཡོན་ཏན་དུ་མཐོང་མི་ནུས་པ་དང་། རང་ཕྱོགས་ཀྱི་སྐྱོན་སྐྱོན་དུ་མི་མཐོང་བར་ཡོན་ཏན་དུ་མཐོང་བར་འགྱུར་བ་ཡིན། ཡང་བློ་གཟུ་བོར་གནས་པ་ཙམ་ཞིག་ལ་ངོ་མཚར་ཆེ་བ་མེད་དེ། འགའ་ཞིག་གཞན་གྱིས་གང་སྨྲས་ཀྱང་བདེན་པར་འཛིན་པའི་ཇོ་བཟང་དུ་འགྱུར་བའི་ཉེན་ཁ་ཡོད་པས། དེའི་མཇུག་ཏུ་བློ་ལྡན་ཞེས་གསུངས་ཏེ་བཅོམ་ལྡན་འདས་ཉིད་ཀྱི་བཀའ་ལ་ཡང་རིགས་པས་དཔྱད་པ་བྱས་ཏེ་རིགས་པས་གནོད་པའི་རིགས་རྣམས་སྒྲ་ཇི་བཞིན་པར་ཁས་མི་ལེན་པ་དང་། རིགས་པའི་རྒྱབ་རྟེན་ལྡན་པའི་རིགས་རྣམས་ཁས་ལེན་པ་སྟེ། རྒྱལ་བའི་བཀའ་ལས་གཞན་པའི་སྐྱེས་བུ་དམ་པ་གཞན་གྱི་གསུང་ལ་ཡང་རིགས་པས་དཔྱད་དེ་ལེགས་བཤད་དང་ཉེས་བཤད་འབྱེད་པའི་བློ་གྲོས་དང་ལྡན་པ་ཞིག་དགོས་པར་གསུངས། ཡང་རྣམ་དཔྱོད་བཀྲ་ཡང་དོན་གཉེར་མེད་ན་མི་ཕན་པས་དོན་གཉེར་དང་ལྡན་པ་ཞིག་དགོས་པར་གསུངས་པ་སྟེ། མདོར་ན། གཟུ་བོར་གནས་པ། བློ་དང་ལྡན་པ། དོན་གཉེར་ཡོད་པ་ཞིག་ལ། ཉན་པོ་སྣོད་ཅེས་བྱ་བར་བཤད། །ཅེས་གསུངས།

གཙོ་བོ་ལས་ཉོན་གྱི་གཞན་དབང་ཅན་གྱི་ཕུང་པོའི་སྐྱེ་བ་འཁོར་བར་བཞག་སྟེ་དེ་ལྟ་བུའི་ལས་ཉོན་གྱི་ཕུང་པོའི་ཁུར་ཇི་སྲིད་ཡོད་པ་དེ་སྲིད་དུ་འདུ་བྱེད་ཀྱི་སྡུག་བསྔལ་གྱི་རང་བཞིན་ལས་མ་འདས་པ་དང་། ཉོན་མོངས་པའི་གཞན་དབང་ཅན་གྱི་སྲིད་པའི་ཕུན་ཚོགས་ཅི་འདྲ་ཞིག་ཡིན་ཀྱང་དེ་ལ་ཡིད་སྨོན་དང་དགའ་བ་སྐྱེ་བའི་གནས་མེད་པས། གང་དག་སྲིད་པའི་བདེ་ལ་མ་ཆགས་ཤིང་། །ཞེས་གསུངས།

སྲིད་པའི་ཕུན་ཚོགས་ཞེས་པ་ཐག་རིང་པོ་ཞིག་ཏུ་ཡོད་པ་ལྟ་བུ་ཞིག་མིན་པར་ཉིན་རེ་ཉིན་རེའི་ལྟོ་གོས་གཏམ་གསུམ་གྱིས་མཚོན་པའི་འཇིག་རྟེན་ཆོས་བརྒྱད་ཀྱི་རིགས་ལ་གལ་ཆེན་པོར་བརྩི་བ་དེ་སྲིད་པའི་ཕུན་ཚོགས་ལ་ཞེན་ལོག་མེད་པའི་རྟགས་ཡིན། རྒྱུ་དང་གཏམ་ལ་དང་དོད་བྱེད་པ་སོགས་མི་འགྲིག་ཅིང་། ཞྭ་དམར་རིན་པོ་ཆེས་རང་དོན་ཡིད་བྱེད་ཀྱི་བསམ་པས་རྣམ་མཁྱེན་གྱི་གོ་འཕང་དོན་དུ་གཉེར་བ་ལྟ་བུ་བརྣབ་སེམས་སུ་འགྱུར་བའི་ཉེན་ཡོད་པར་གསུངས། དེ་བཞིན་དུ་ཞི་སོགས་ཀྱི་ལས་སྒྲུབ་པའི་རིགས་མང་པོ་ཞིག་བརྣབ་སེམས་དང་གནོད་སེམས་སུ་འགྱུར་བའི་ཉེན་ཁ་ཡོད་པར་གསུངས་ཡོད། དེས་ན། རང་རེས་ཉིན་རེ་ཉིན་རེའི་འཚོ་བའི་ནང་ཚེ་འདི་སྣང་གི་ཞེན་ལོག་ལེགས་པོ་ཞིག་མེད་པར་ཚེ་འདིའི་ལྟོ་གོས་གཏམ་གསུམ་གྱིས་མཚོན་པའི་འཇིག་རྟེན་ཆོས་བརྒྱད་ཀྱི་ཁོལ་པོར་སོང་ན། ཆོས་པའི་གཟུགས་བརྙན་ཙམ་དུ་འགྱུར་བ་ལས་འོས་མེད་པས། ཚེ་འདིའི་ཕུན་ཚོགས་ལ་སྲེད་ཞེན་མེད་པ་ཞིག་དགོས་པར་གསུངས།

དལ་འབྱོར་དོན་ཡོད་བྱ་ཕྱིར་བརྩོན་པ་ཡིས། །ཞེས་དལ་འབྱོར་དོན་ཡོད་པར་བྱ་བའི་ཕྱིར་བརྩོན་པ་ཞེས་པ་ཚེ་འདིའི་ཞེན་ལོག་ཙམ་ལ་བརྟེན་པ་མིན་པར། ཚེ་འདིའི་ཕུན་ཚོགས་ལ་ཞེན་ཆགས་བྱེད་མི་རིགས་པར་གསུངས་པའི་རྒྱུ་མཚན་གཙོ་བོ་འདུས་བྱས་ཐམས་ཅད་མི་རྟག་པ་དང་། ཟག་བཅས་ཐམས་ཅད་སྡུག་བསྔལ་བ་ཡིན་པའི་གནད་ལ་ཐུག་པས། རྩ་བ་ལས་ཉོན་གྱི་གཞན་དབང་ཅན་ཞིག་ཡིན་ཕྱིན་ཆད་འདུ་བྱེད་ཀྱི་སྡུག་བསྔལ་བའི་རང་བཞིན་ལས་མ་འདས་པའི་ཚུལ་མཐོང་བ་ཞིག་དགོས། ཚུལ་དེ་ལྟར་མཐོང་བའི་ཚེ་ལུས་རྟེན་འདིས་མཚོན་པའི་ཚེ་འདིའི་ཕུན་ཚོགས་ཅི་འདྲ་ཞིག་ཡིན་ཀྱང་དེ་ཐམས་ཅད་སྡུག་བསྔལ་བའི་རང་བཞིན་ཡིན་པར་ངེས་པ་རྙེད་ནུས། རྟེན་འདིའི་ཐོག་ནས་དལ་བ་ཐོབ་པ་དོན་དང་ལྡན་པ་ཞིག་ཡོང་བ་ཇི་ལྟར་བྱེད་དགོས་པ་ཡིན་ཞེ་ན། དལ་བརྒྱད་འབྱོར་བཅུ་ཚང་བའི་རྟེན་བཟང་ལ་སྙིང་པོ་བླང་རྒྱུ་མཐར་ཐུག་ནི་རྟེན་བཟང་འདིའི་ཐོག་ནས་སྟོང་ཉིད་ཀྱི་ལྟ་བར་བློ་སྦྱངས་པ་སྔོན་དུ་བཏང་སྟེ་རྣམ་མཁྱེན་སྒྲུབ་པའི་ལམ་ལ་བསླབ་རྒྱུ་དེ་ཡིན་ཞིང་། དེ་ལྟར་སློབ་ཐུབ་པ་ཞིག་བྱུང་ན་དལ་འབྱོར་ཕུལ་དུ་བྱུང་བ་དང་དལ་བ་ཐོབ་པ་དོན་ཡོད་པ་ཞེས་པ་དེ་བྱུང་བ་ཡིན།

དེ་ཡང་། ཕྱི་མ་མངོན་མཐོའི་གོ་འཕང་ཙམ་སྒྲུབ་པ་སྙིང་པོ་ཆུང་ངུ་དང་། ཐར་པ་ཙམ་སྒྲུབ་པ་སྙིང་པོ་འབྲིང་། ཐམས་ཅད་མཁྱེན་པའི་གོ་འཕང་སྒྲུབ་པ་སྙིང་པོ་མཆོག་ཡིན་པས། སྙིང་པོ་མཆོག་སྒྲུབ་པའི་ཕྱིར་བརྩོན་པ་ཞིག་བྱུང་ན་དལ་བ་ཐོབ་པ་དོན་དང་ལྡན་ཞིང་དགོས་པ་རླབས་ཆེ་ཤོས་སྒྲུབ་པ་དེ་བྱུང་བས། དལ་འབྱོར་དོན་ཡོད་བྱ་ཕྱིར་བརྩོན་པ་ཡིས། །ཞེས་གསུངས།

དེ་ལྟར་དལ་བ་བརྒྱད་དང་འབྱོར་པ་བཅུའི་ཡོན་ཏན་དང་ལྡན་ཅིང་རྙེད་པར་དཀའ་ལ་རྙེད་ན་དོན་ཆེ་བའི་ལུས་རྟེན་འདི་ལྟ་བུ་ད་རེས་ལན་གཅིག་ཙམ་རྙེད་པའི་སྐབས་འདིར། རང་དང་གཞན་གྱི་གནས་སྐབས་དང་མཐར་ཐུག་གི་འདོད་དོན་མ་ལུས་པ་བདེ་བླག་ཏུ་འགྲུབ་པར་བྱ་བའི་ཕྱིར་བརྩོན་པ་ཞིག་བྱུང་ན། དལ་འབྱོར་དོན་དང་ལྡན་པ་བྱུང་བ་ཡིན་པས། དལ་འབྱོར་དོན་ཡོད་པར་བྱ་བའི་ཕྱིར་ཁ་ཞེ་ངོ་ལྐོག་མེད་པའི་སྒོ་ནས་ཉིན་དང་མཚན་དུ་བརྩོན་པ་བསྟེན་པའི་ཁྱད་པར་གསུངས་ཏེ། དེ་ལྟ་བུའི་བརྩོན་པ་དང་བཅས་ཀྱང་། རྗེ་རིན་པོ་ཆེའི་ལམ་རིམ་ཆེན་མོར། དེང་དུས་རྣལ་འབྱོར་བརྩོན་རྣམས་ཐོས་པ་ཉུང༌། །མང་ཐོས་ཉམས་ལེན་གནད་ལ་མི་མཁས་ཤིང༌། །ཕལ་ཆེར་གསུང་རབ་ལྟ་ལ་ཕྱོགས་རེའི་མིག །ལུང་དོན་རིགས་པས་འབྱེད་པའི་མཐུ་མེད་པས། །ཞེས་གསུངས་པ་བཞིན་ངེས་འབྱུང་དང་སྙིང་རྗེ་ལ་སོགས་པར་འབད་བརྩོན་ཤིན་ཏུ་ཆེ་ཞིང་རྣམ་མཁྱེན་སྒྲུབ་པའི་དོན་གཉེར་ཤིན་ཏུ་ཆེ་ཡང་། རྣམ་དཔྱོད་དང་སློབ་གཉེར་གྱིས་ཕོངས་ཏེ། ཉམས་ལེན་ཇི་ལྟར་བྱེད་དགོས་པའི་གནད་འགག་མི་ཤེས་པར་ཨུ་ཚུགས་ཁོ་ན་བྱས་ཏེ་ཕྱིན་ན་ཕལ་སྐད་དུ་ལྐུགས་པའི་ཨུ་ཚུགས་ཞེས་བཤད་པ་ལྟར་འགྱུར་ཉེན་ཆེ་ཞིང་། དེ་ལྟར་ཨུ་ཚུགས་ཁོ་ན་བརྒྱབ་སྟེ་ཕྱིན་པས་སྐད་ཅིག་རེ་རེར་ཡང་ཚོགས་གསོག་པ་འོང་བས་ཤིན་ཏུ་ལེགས་ཀྱང་རླབས་ཆེ་བའི་ས་ཆོད་འབྱུང་བ་ཤིན་ཏུ་དཀའ་བ་ཡིན།

རྒྱུ་མཚན་ནི། སངས་རྒྱས་པའི་ཆོས་ཀྱི་ས་ལམ་གྱི་རྟོགས་པ་གོང་ནས་གོང་དུ་བགྲོད་པའི་ནུས་པ་གཙོ་བོ་ཤེས་རབ་ཀྱིས་འདོན་དགོས་ལ། ས་ནས་སར་འཕོ་བའི་ཚེ་མཉམ་གཞག་ནས་མཉམ་གཞག་ཏུ་འཕོ་དགོས་པ་ཡིན་གསུངས་པ་ཡང་གཙོ་བོ་ཤེས་རབ་ཀྱི་སྒོ་ནས་རྟོགས་པ་གོང་ནས་གོང་དུ་འཕོ་དགོས་པའི་ཆ་ནས་ཡིན། ཚོགས་ལམ་འབྲིང་ཡན་ཆད་དང་སྦྱོར་ལམ་ནས་བཟུང་སྟེ་གཙོ་བོ་ཤེས་རབ་ཀྱིས་ནམ་འཕང་བཅད་ནས་འགྲོ་དགོས་པས་ཆོས་རབ་ཏུ་རྣམ་འབྱེད་ཀྱི་ཤེས་རབ་རྒྱས་པ་ཞིག་དགོས་ཤིང་། དེ་ལ་ཐོས་བསམ་སློབ་གཉེར་བྱེད་དགོས། དེ་ལྟ་བུའི་ཉམས་ལེན་བྱེད་པ་ཞིག་བྱུང་ན་དཀའ་བ་སྤྱད་པའི་འབྲས་བུ་མངོན་དུ་འགྱུར་ཐུབ་པ་ཞིག་འོང་ངེས་པས་དལ་འབྱོར་དོན་ཡོད་པ་ཞེས་པ་དེ་བྱུང་བ་ཡིན།

རྒྱལ་བ་དགྱེས་པའི་ལམ་ལ་ཡིད་རྟོན་པའི། །སྐལ་ལྡན་དེ་དག་ཅེས་གསུངས་པ་ལྟར། ངོ་བོ་ནོར་བའི་ལམ་རྒྱལ་བ་དགྱེས་པའི་ལམ་མིན་པ་ཙམ་དུ་མ་ཟད་ངོ་བོ་མ་ནོར་ཡང་གྲངས་མ་ཚང་ན་དེ་ཡང་རྒྱལ་བ་དགྱེས་པའི་ལམ་དུ་མི་འགྱུར། གྲངས་ཚང་ལ་ངོ་བོ་མ་ནོར་བ་ཞིག་ཡིན་ཀྱང་གོ་རིམ་འཆོལ་བ་ཞིག་ཡིན་ན་དེ་ཡང་རྒྱལ་བ་དགྱེས་པའི་ལམ་དུ་མི་འགྱུར་བས་གྲངས་ཚང་ལ་ངོ་བོ་མ་ནོར་བ། གོ་རིམ་མ་འཆོལ་བའི་རྒྱལ་བ་དགྱེས་པའི་ལམ་ལ་ཡིད་རྟོན་པ་སྟེ་བློ་གཏོད་པའི་གང་ཟག་རྣམས་ལམ་གཙོ་གང་ལ་བཤད་པར་བྱ་བའི་གདུལ་བྱ་ཡིན་པས་དེ་ལྟ་བུའི་སྐལ་བ་དང་ལྡན་པ་དེ་དག་གིས་ཡིད་དང་བ་ཆེན་པོའི་སྒོ་ནས་ཉོན་ཅིག་ཅེས་གསུངས། དེས་ན་སངས་རྒྱས་ཀྱི་གོ་འཕང་འཐོབ་པར་ཤོག་སྙམ་པའི་འཐོབ་འདོད་ཀྱི་འདུན་པ་ཙམ་ཡོད་ཀྱང་སངས་རྒྱས་ཀྱི་གོ་འཕང་སྒྲུབ་བྱེད་ཀྱི་རྒྱུའི་ངོ་བོ་མ་ནོར་བ་དང་གོ་རིམ་མ་འཆོལ་བ། གྲངས་ཚང་བ་ཞིག་མ་བྱུང་ན་མི་འགྲིག་པས། རྒྱུ་ཚོགས་མ་ནོར་ཞིང་གྲངས་ཚང་ལ་སློབ་པ་ཞིག་དགོས་པར་གསུངས། འདིར་ལམ་གྱི་གཙོ་བོ་རྣམ་པ་གསུམ་གང་ལ་བཤད་པར་བྱ་བའི་ཡུལ་ལམ་སྣོད་ཀྱི་མཚན་ཉིད་ཇི་ལྟར་གསུངས་པ་རྣམས་རང་ཅག་ལ་ཚང་འདུག་གམ་མི་འདུག་བརྟག་དགོས་ལ། གལ་ཏེ་མ་ཚང་ན་འབད་བརྩོན་བྱས་ཏེ་རིམ་པས་ཚང་ཐབས་བྱེད་དགོས་པ་ཤིན་ཏུ་གལ་ཆེ།

གཞུང་འདི་དག་ནུས་པ་ཧ་ཅང་ཆེན་པོ་ཡིན་ཞིང་། གོང་གསལ་ཁྱད་ཆོས་ཁག་ཚང་རྒྱུའི་ཆེད་འབད་བརྩོན་བྱེད་དགོས་པའི་སྐུལ་མ་གནང་བ་ལྟར་རང་རེ་ལམ་གཙོའི་གཞུང་འཆད་ཉན་བྱེད་མཁན་རྣམས་ཀྱིས་འདིར་གསུངས་པའི་ཆ་རྐྱེན་ཁག་ཚང་བར་བྱ་རྒྱུ་གལ་ཆེ། ངོས་ཀྱིས་ཀྱང་དེ་དག་ཚང་ཐབས་བྱེད་ཀྱི་ཡོད་ལ་ཁྱེད་ཚོ་ཉན་མཁན་རྣམས་ཀྱིས་ཀྱང་ཇི་ཙམ་ཐུབ་ཚོད་ཀྱིས་དེ་དག་ཚང་བར་བྱས་ཏེ་ཉན་ཐུབ་པ་བྱུང་ན་ལེགས་པོ་ཡོད། དེ་མིན་སྒྲུང་འཆད་ཉན་བྱེད་པ་ལྟ་བུའམ་དགོས་དོན་ཕྲན་ཚེགས་ཀྱི་ཆེད་དུ་འཆད་ཉན་བྱས་པས་དགོས་པ་མི་འགྲུབ།

ཚིག་རྐང་གསུམ་པོ་སྦྲེལ་ནས་འཆད་པ།

ཡང་གོང་གི་གཞུང་དེའི་ཚིག་དེ་དག་སྦྲེལ་ནས་བཤད་ན། སུའམ་གང་དག་སྲིད་པའི་བདེ་བ་ལ་མ་ཆགས་ཤིང་། དལ་འབྱོར་གྱི་རྟེན་བཟང་པོ་ཐོབ་པ་ལེགས་པར་ངོ་འཕྲོད་དེ་དལ་བ་ཐོབ་པ་དོན་ཡོད་པར་བྱ་བའི་ཕྱིར་བརྩོན་འགྲུས་ལྷུར་ལེན་པའི་གང་ཟག་སྟེ། དོན་ལྡན་དུ་བྱེད་ཚུལ་ཡང་། མདོ་སྔགས་ཀྱི་ལམ་གྱི་རིམ་པའི་གནད་མཐའ་དག་བསྡུས་པའི་ཚང་ལ་མ་ནོར་ཞིང་ཡོངས་སུ་རྫོགས་པའི་རྒྱལ་བ་དགྱེས་པའི་ལམ་སྟེ་བསྟན་པ་ཡོངས་རྫོགས་ལ་གོ་བ་ཆགས་ཤིང་ངེས་པ་རྙེད་པའམ་ཤེས་ནས་དད་པས་ཡིད་ཕྱོགས་པའི་སྒོ་ནས་ལམ་གྱི་ངོ་བོ་མ་ནོར་བ། གོ་རིམ་མ་འཁྲུག་པ། གྲངས་མ་ཆད་པའི་ཚུལ་གྱིས་ཉམས་ལེན་ལ་ཞུགས་པར་འདོད་པའི་སྐལ་ལྡན་དེ་དག་གིས་དང་བའི་ཡིད་ཀྱིས་ཉོན་ཅེས་པར་གོ་དགོས། དེ་ལྟར་བསྟན་པ་ཡོངས་རྫོགས་ལ་གོ་བ་རྙེད་དེ་ལམ་ལ་སློབ་པ་ཞིག་བྱུང་ན་རྒྱལ་བ་དགྱེས་པའི་ལམ་དུ་འགྱུར་བ་ཡིན་གྱི་གཞུང་ཁོལ་བུ་ལ་བརྟེན་པའི་ཉམས་ལེན་ཁོལ་བུ་ཙམ་བསྟན་པ་ཡོངས་རྫོགས་ཀྱི་ཉམས་ལེན་དུ་མི་འགྱུར།

དེས་ན་རྒྱལ་བ་དགྱེས་པའི་ལམ་ཞེས་པ་འཁོར་འདས་ཀྱི་ཆོས་ཐམས་ཅད་རྟེན་འབྲེལ་བསླུ་བ་མེད་པའི་ངང་ཚུལ་དུ་ངེས་པ་རྙེད་པ་ཞིག་བྱས་ཏེ། དེ་ལྟ་བུའི་འདུས་བྱས་འདུས་མ་བྱས་ཀྱི་རྟེན་འབྲེལ་གྱི་ཆོས་རྣམས་དཔྱད་ན་རྙེད་དུ་མེད་པས་དམིགས་པའི་གཏད་སོ་ཀུན་ཞིག་པ་སྟེ། དམིགས་གཏད་བྱ་ས་གང་ཡང་མེད་པའི་གོ་བ་ཞིག་སླེབས་པའི་ཚེ་ན་རྒྱལ་བ་དགྱེས་པའི་ལམ་ལ་སོན་པར་གསུངས།

ཡང་སྐལ་ལྡན་ལས་འཕྲོ་ཅན་ཞེས་ཚེ་རབས་སྔོན་མ་རྣམས་སུ་ལམ་ལ་སྦྱངས་གོམས་ཀྱི་བག་ཆགས་ཡོད་པ་ཞིག་ཡིན་ན་ཚེ་འདིར་རྐྱེན་ཆུང་ངུ་ཞིག་གིས་སྔོན་གྱི་བག་ཆགས་སད་དེ་སྔར་ལམ་གྱི་འཕྲོ་ཐད་ཀར་བསྐྱངས་ནས་ལམ་གོང་མར་བགྲོད་ནུས་པ་ཡོང་བ་དེ་དག་དམིགས་བསལ་ཡིན་ཞིང་། གང་ཟག་དེའི་རིགས་ལ་གནས་ལུགས་ཀྱི་དོན་རྟོགས་པ་དང་དེ་མ་ཐག་གྲོལ་བར་འགྱུར་བའི་རྟོགས་གྲོལ་དུས་མཉམ་པའི་ཚུལ་འཐད་པ་ཡིན། འོན་ཀྱང་དེ་འདྲ་བ་སྲིད་མཐའ་ཙམ་དུ་ཟད་ཀྱི་ཐམས་ཅད་ལ་མི་འབྱུང་།

བསྟན་འགྱུར་གྱི་ཁྲོད་དུ་ས་ར་ཧའི་དོ་ཧས་མཚོན་དོ་ཧའི་གཞུང་པོད་བཞི་ཙམ་བཞུགས་པ་དེ་དག་ལས་ཀ་དཔེ་ཞེས་པའི་གཞུང་ཞིག་ཏུ་རིམ་གྱིས་པ་དང་ཅིག་ཅར་བའི་དབྱེ་བ་གཉིས་གསུངས་པའི་ཅིག་ཅར་བ་ཞེས་པ་དེ་གང་ཟག་ལས་འཕྲོ་ཅན་ལ་གོ་ཞིང་དེ་ལ་ཅིག་ཅར་བའི་ལམ་བསྟན་པ་དང་། ལས་དང་པོ་བ་རྣམས་ལ་དེ་དག་གི་ལམ་བགྲོད་རིམ་དང་མཐུན་པར་རིམ་གྱིས་པའི་ལམ་བསྟན་པའི་འགྲོ་ལུགས་གཉིས་གསུངས་ཡོད། དེ་དག་ལ་རང་རང་གི་ཁམས་མོས་དང་འཚམས་པའི་ལམ་སྟོན་ལུགས་ལེགས་པར་མ་ཤེས་ན། རིམ་གྱིས་པ་ཡི་སྨན་ཆེན་དེ། །ཅིག་ཅར་བ་ལ་དུག་ཏུ་འགྱུར། །ཅིག་ཅར་བ་ཡི་སྨན་ཆེན་དེ། །རིམ་གྱིས་པ་ལ་དུག་ཏུ་འགྱུར། །ཞེས་གང་ཟག་ཅིག་ཅར་བའི་སྨན་ཆེན་དེ་རིམ་གྱིས་པ་རྣམས་ཀྱིས་ཉམས་སུ་བླངས་ན་ཕན་པ་ལས་ཀྱང་གནོད་པ་ཆེ་བ་སྟེ་གོལ་ས་འོང་བར་གསུངས་པས། རང་རེ་ཕལ་ཆེར་གྱིས་ལམ་ལ་བློ་རིམ་གྱིས་སྦྱངས་ན་བརྟན་པ་ཡོད། དེ་ལྟར་གཞུང་ཁོལ་བུར་བརྟེན་པ་མ་ཡིན་པར་བསྟན་པ་ཡོངས་རྫོགས་ལ་ངེས་པ་རྙེད་ནས་ཉམས་ལེན་བྱེད་པ་ཞིག་བྱུང་ན་རྒྱལ་བ་དགྱེས་པའི་ལམ་ལ་ཞུགས་པ་ཡིན་པས། རྒྱལ་བ་དགྱེས་པའི་ལམ་ལ་ཡིད་རྟོན་པའི། །ཞེས་གསུངས། དེ་ཡང་རྒྱལ་བ་དགྱེས་པའི་ལམ་རྣམ་མཁྱེན་དོན་གཉེར་གྱི་བསམ་པ་དང་ལྡན་ཞིང་དེ་ཡང་སྟོང་ཉིད་ཀྱི་ལྟ་བ་དང་འབྲེལ་བ་ཞིག་བྱུང་ན་དངོས་གནས་རྒྱལ་བ་དགྱེས་པའི་ལམ་བཟང་ཟླ་མེད་པ་དེ་བྱུང་བ་ཡིན།

ཚིག་རྐང་གསུམ་པོ་ལམ་གཙོ་རྣམ་གསུམ་སོ་སོར་སྦྱར་ནས་འགྲེལ་ཚུལ།

ཡང་ན། རྐང་པ་གསུམ་པོ་དེ་རིམ་བཞིན། གང་དག་སྲིད་པའི་བདེ་ལ་མ་ཆགས་ཤིང་། །ཞེས་པས་ངེས་འབྱུང་དང་། དལ་འབྱོར་དོན་ཡོད་བྱ་ཕྱིར་བརྩོན་པ་ཡིས། །ཞེས་པས་བྱང་ཆུབ་ཀྱི་སེམས། རྒྱལ་བ་དགྱེས་པའི་ལམ་ལ་ཡིད་རྟོན་པའི། །ཞེས་པས་སྟོང་ཉིད་ཀྱི་ལྟ་བ་བསྟན་པར་ཡང་སྦྱར་རུང་། མདོར་ན། དེ་ལྟ་བུའི་ལམ་ལ་མོས་པ་དང་ལྡན་པའི། སྐལ་ལྡན་དེ་དག་དང་བའི་ཡིད་ཀྱིས་ཉོན། །ཅེས་སྣོད་ལྡན་ཉན་པར་བསྐུལ་བ་བསྟན།

འདིར་རྗེ་རིན་པོ་ཆེས་སྐལ་ལྡན་ཁྱོད་ཅེས་མ་གསུངས་པར་སྐལ་ལྡན་དེ་དག་ཅེས་མང་ཚིག་གསུངས་པས་དངོས་སུ་ཚ་ཁོ་དབོན་པོ་ངག་དབང་གྲགས་པར་གདམས་ཀྱང་མང་ཚིག་སྦྱར་བས་བརྒྱུད་ནས་ཁོང་གིས་མཚོན་ཁོང་དང་སྐལ་བ་མཉམ་པའི་རྗེ་རིན་པོ་ཆེའི་རྗེས་སུ་ཞུགས་ཤིང་རྗེ་རིན་པོ་ཆེར་མོས་པ་ཡོད་པའི་སྐལ་ལྡན་གྱི་རྗེས་འཇུག་སྟེ། ངེས་འབྱུང་། བྱང་སེམས། ཡང་དག་པའི་ལྟ་བ་གསུམ་ལ་དོན་གཉེར་ལྡན་པའི་གདུལ་བྱ་ཀུན་ལ་དམིགས་ཏེ་གསུངས་པ་ཡིན། དེས་ན་རང་ཅག་ཀྱང་འདིར་གསུངས་པའི་སྐལ་ལྡན་གྱི་ཁོངས་སུ་གཏོགས་པས་གཞུང་འདི་རྗེ་རིན་པོ་ཆེས་རང་ལས་ཐ་དད་པའི་གང་ཟག་གཞན་ཞིག་ལ་གདམས་པ་ལྟ་བུ་ཞིག་ཏུ་ངོས་འཛིན་མི་བྱེད་པར་རང་ཉིད་ལ་དངོས་སུ་གདམས་པ་ལྟ་བུར་མོས་དགོས་པ་ཧ་ཅང་གལ་ཆེན་པོ་ཡིན།

ལམ་གཙོ་ཉམས་ལེན་ལ་འཁྱེར་ལུགས།

ངོས་ལ་མཚོན་ན་ལམ་གཙོ་འདི་ཉིན་རེ་བཞིན་དུ་འདོན་གྱི་ཡོད། དེ་ཡང་མདུན་དུ་རྗེ་བླ་མ་གསལ་བཏབ་ནས་འདོན་པའམ། ཡང་ན། ཐོག་མར་དགའ་ལྡན་ལྷ་བརྒྱ་མ་བཏོན། དགའ་ལྡན་ལྷ་བརྒྱ་མ་འདོན་པའི་སྐབས་མདུན་དུ་རྗེ་རིན་པོ་ཆེ་གསལ་བཏབ་ནས་ལམ་གཙོའི་གཞུང་འདི་རྗེས་གསུང་བཞིན་པ་ལྟ་བུར་མོས་ཏེ་དེའི་ནང་དོན་ལ་བཤར་སྒོམ་གྱིས་བསམ་བློ་གཏོང་ཐུབ་ན་ཧ་ཅང་ཡག་པོ་ཡོད། ངོས་ཀྱིས་ཀྱང་ཉིན་ལྟར་དེ་བཞིན་བྱེད་ཀྱི་ཡོད། དེ་ནས་ཡོན་ཏན་གཞིར་གྱུར་མའི་སྒོ་ནས་ལམ་ཡོངས་རྫོགས་ཀྱི་བཤར་སྒོམ་བྱེད་པ་དང་། བྱང་ཆུབ་སེམས་སྦྱོང་གི་སྐོར་རྣམས་གླང་ཐང་ཚིགས་བརྒྱད་མའི་སྒོ་ནས་བསམ་བློ་གཏོང་བཞིན་ཡོད། སྟོང་ཉིད་ཀྱི་སྐོར་རྣམས་གཙོ་བོ་ལམ་གཙོའི་སྒོ་ནས་བསམ་བློ་གཏོང་གི་ཡོད་ལ་ཧ་ཅང་ཕན་ཐོགས་ཆེན་པོ་འདུག །དེ་བཞིན་དུ་ལྷ་ཡི་རྣལ་འབྱོར་སྐྱོང་བའི་སྐབས་སུ་ཡང་ལམ་གཙོའི་དོན་ལ་བསམ་བློ་བཏང་ན་བློ་འཁུལ་ཆེ་བའི་ཁྱད་པར་ཡོད།

གཞུང་དངོས་གཞི་བཤད་པ།

གཉིས་པ་གཞུང་དངོས་གཞི་བཤད་པ་ལ། ངེས་འབྱུང་དང་། བྱང་ཆུབ་ཀྱི་སེམས། སྟོང་ཉིད་ཀྱི་ལྟ་བ་བཤད་པ་དང་གསུམ་ལས།

ངེས་འབྱུང་བཤད་པ།

ཐོག་མར་ངེས་འབྱུང་བཤད་པ་ལ། ངེས་འབྱུང་དགོས་པའི་རྒྱུ་མཚན། ངེས་འབྱུང་གི་བསམ་པ་ཇི་ལྟར་སྒོམ་པའི་ཚུལ། ངེས་འབྱུང་གི་བསམ་པ་སྐྱེས་པའི་ཚད་དང་གསུམ་ལས།

ངེས་འབྱུང་དགོས་པའི་རྒྱུ་མཚན།

དང་པོ་ངེས་འབྱུང་དགོས་པའི་རྒྱུ་མཚན་བསྟན་པ་ནི།

རྣམ་དག་ངེས་འབྱུང་མེད་པར་སྲིད་མཚོ་ཡི། །

བདེ་འབྲས་དོན་གཉེར་ཞི་བའི་ཐབས་མེད་ལ། །

སྲིད་ལ་བརྐམ་པ་ཡིས་ཀྱང་ལུས་ཅན་རྣམས། །

ཀུན་ནས་འཆིང་ཕྱིར་ཐོག་མར་ངེས་འབྱུང་བཙལ། །

ཞེས་ངེས་འབྱུང་དགོས་པའི་རྒྱུ་མཚན་གསུངས། གང་ལས་ངེས་པར་འབྱུང་བའི་གཞི་ནི་འདུ་བྱེད་ཀྱི་སྡུག་བསྔལ་བའི་རང་བཞིན་གྱི་སྲིད་པ་འཁོར་བ་འདི་ཡིན་ལ། གང་གིས་ངེས་པར་འབྱུང་བར་བྱེད་པོ་ནི་ངེས་འབྱུང་གི་བསམ་པས་ཟིན་པའི་ཚུལ་ཁྲིམས་ཀྱི་བསླབ་པ་དང་ཏིང་ངེ་འཛིན་གྱི་བསླབ་པ། ཤེས་རབ་ཀྱི་བསླབ་པ་གསུམ་ལ་སློབ་པ་སྟེ། ངེས་པར་འབྱུང་བྱེད་མཐར་ཐུག་ནི། ལམ། རིགས་པ། སྒྲུབ་པ། ངེས་འབྱིན་ཞེས་གསུངས་པའི་ལམ་བདེན་ལ་གོ་དགོས།

གང་དུ་ངེས་པར་འབྱུང་བའི་ཡུལ་ནི་ངེས་ལེགས་ཐར་པའི་གོ་འཕང་ཡིན་ལ། དེ་ལ་ཡང་འདུ་བྱེད་ཀྱི་སྡུག་བསྔལ་ཉེ་བར་ཞི་བ་ཙམ་གྱི་མྱང་འདས་ཤིག་དང་། ཉོན་མོངས་པ་དང་དེས་བཞག་པའི་བག་ཆགས་ཏེ་ཤེས་བྱའི་སྒྲིབ་པ་མཐའ་དག་སྤངས་པའི་བྲལ་བ་མཐར་ཐུག་གཅིག་སྟེ་གཉིས་སུ་དབྱེར་ཡོད། ཕྱི་མ་ལ་ངོ་བོ་ཉིད་སྐུ་ཞེས་ཀྱང་བརྗོད་ཅིང་སངས་རྒྱས་ཀྱི་གོ་འཕང་ཡང་དེ་ཡིན། དེ་སྒྲུབ་པ་ལ་ངེས་འབྱུང་དང་བྱང་སེམས་གཉིས་དགོས་ལ། དེ་ལ་ཡང་ཤེས་རབ་ཀྱི་གྲོགས་དང་བཅས་པ་ཞིག་དགོས་པས་འདིར་སྟོང་ཉིད་རྟོགས་པའི་ཤེས་རབ་གསུངས་པ་ཡིན། ཤེས་རབ་ཀྱི་གྲོགས་མེད་ན་སེམས་སྟོབས་ལྡན་ཡང་མིག་མི་གསལ་བ་ལྟ་བུ་ཞིག་ཡིན་ལ། ཤེས་རབ་ཀྱི་གྲོགས་དང་བཅས་ན་ཐབས་ཀྱི་ཡོན་ཏན་རྣམས་གོང་ནས་གོང་དུ་འཕེལ་ཡོང་བ་ཡིན།

ཐབས་ཀྱི་ངོ་བོར་གྱུར་པའི་ལམ་རྣམས་གོང་ནས་གོང་དུ་འཕེལ་བའི་ནུས་པ་གཙོ་བོ་ཤེས་རབ་ལ་བརྟེན་ནས་ཡོང་དགོས། ཤེས་རབ་དེ་ཡང་གང་ལས་ངེས་པར་འབྱུང་བྱེད་ཀྱི་ཆ་ནས་ངེས་འབྱིན་ཞེས་གསུངས་པ་ལྟར་གཙོ་བོ་སྟོང་ཉིད་དམ་བདག་མེད་རྟོགས་པའི་ཤེས་རབ་ལ་གོ །གང་དུ་ངེས་པར་འབྱུང་ས་འགོག་བདེན་ནམ་ཐར་པ་ཞེས་པ་དྲི་མ་དང་བྲལ་བའི་སེམས་ཀྱི་ཆོས་ཉིད་ཀྱི་སྟེང་ནས་ངོས་འཛིན་དགོས་པས་སྟོང་ཉིད་ལ་ཐུག་གི་ཡོད། དེ་བཞིན་དུ་བྱང་ཆུབ་ཀྱི་སེམས་ཞེས་པའི་བྱང་བ་ནི་དྲི་མ་བྱང་བའི་དོན་ཏེ། དྲི་མ་གང་དུ་སྦྱངས་པ་དང་གང་གིས་སྦྱོང་བར་བྱེད་པོ་ཡང་ཆོས་ཉིད་རང་ལ་གོ་དགོས། སེམས་ཉོན་མོངས་པའི་གཞན་དབང་དུ་སོང་བ་དེ་སྲིད་དུ་སྲིད་པ་འཁོར་བ་པ་ཡིན་ཞིང་། སེམས་ཉོན་མོངས་པའི་འཆིང་བ་ལས་གྲོལ་བའི་གནས་སྐབས་སུ་ཐར་པ་ཐོབ་པར་འཇོག་པས་ཐར་པ་ཞེས་པ་སེམས་ལ་བཅོས་བསྒྱུར་གྱིས་སེམས་སྟེང་གི་སྐྱོན་བསལ་བའི་སྒོ་ནས་སྒྲུབ་པ་ལས་ཐབས་གཞན་མེད།

ཐར་པ་ལ་ངེས་པར་འབྱུང་བ་ལ་ཐོག་མར་ཐར་པ་འཐོབ་པ་ལ་གེགས་བྱེད་པའི་སྐྱོན་རྣམས་ངོ་འཕྲོད་པར་བྱས་ཏེ་དེ་ལ་གཉེན་པོ་བསྟེན་ནས་ཐར་པ་མངོན་དུ་བྱ་དགོས་པ་ཡིན། ཉོན་མོངས་པས་རང་རེ་རྣམས་སྡུག་བསྔལ་བར་བྱེད་པས་སངས་རྒྱས་པའི་གཞུང་ནས་དེ་ལ་ཉོན་མོངས་པའི་དགྲ་ཞེས་བརྗོད་ལ། བདུད་བཞིའི་མི་མཐུན་ཕྱོགས་ལས་རྒྱལ་བ་ཞེས་བརྗོད་པའི་སྐབས་ཀྱང་གཙོ་བོ་ཉོན་མོངས་པའི་བདུད་ལ་གསུང་གི་ཡོད། དེས་ན་ཉོན་མོངས་པའི་དགྲ་བོ་ལས་རྒྱལ་བ་ཞིག་ངེས་པར་བྱེད་དགོས་ཤིང་། དེ་ལ་ཐར་པ་དོན་གཉེར་གྱི་བློ་ངེས་པར་དགོས།

རང་རེར་མཚོན་ན་ཉོན་མོངས་པར་སྐྱོན་དུ་མ་མཐོང་བར་དེ་དང་དུ་ལེན་བཞིན་ཡོད། ཁ་སང་ཞུས་པ་ལྟར་མི་ཚེ་སྐྱེལ་བ་ལ་ཆགས་སྡང་དང་ང་རྒྱལ། ཕྲག་དོག་ལ་སོགས་པ་རྣམས་ངེས་པར་དགོས་པ་ལྟ་བུ་ཞིག་ཏུ་མངོན་གྱི་ཡོད། ཕུང་པོའི་གྲུབ་ཆའི་སྟེང་ནས་ཀྱང་འགྲེལ་བཤད་གང་འཚམ་བརྒྱག་རྒྱུ་ཡོད། རང་ཉིད་འཚོ་བའི་ཆེད་མཐུན་རྐྱེན་ལ་ཆགས་པ་དང་འགལ་རྐྱེན་ལ་སྡང་བ། རང་ཉིད་གྲལ་མཐར་སྡོད་མི་འདོད་པར་གྲལ་འགོར་སླེབ་པའི་ཆེད་དུ་ཕྲག་དོག་དང་འགྲན་སེམས། ང་རྒྱལ་བཅས་དགོས་པ་ལྟ་བུ་ཞིག་ཡོད། སྤྱིར་བཏང་གི་མི་ཚེ་སྐྱེལ་བར་བློ་དེ་དག་དགོས་པར་བལྟ་བ་ལས་དེ་དག་སྐྱོན་ཡིན་པར་མཐོང་གི་མེད། དེའི་ཕྱིར་ཐོག་མར་དེ་དག་སྐྱོན་ཡིན་པར་མཐོང་དགོས་ཤིང་དེ་ལ་སྐྱོན་ཡིན་པར་ངོ་འཕྲོད་པར་བྱས་ཏེ་བློ་སྦྱང་དགོས་པ་ཡིན། ངེས་པར་འབྱུང་བ་ལ་ཐོག་མར་འདོད་སྲེད་གཙོ་བོར་གྱུར་པའི་ཉོན་མོངས་པ་རྣམས་ཀྱིས་སྲིད་པ་འཁོར་བར་འཆིང་བར་བྱེད་པའི་ཚུལ་ཤེས་པར་བྱས་ཏེ། དེ་དག་སྐྱོན་ཡིན་པར་ཤེས་པའི་ཐོག་ནས་དེ་ལས་ཐར་འདོད་ཀྱི་ངེས་འབྱུང་གི་བློ་སྦྱང་དགོས་པར་གསུངས།

ལེགས་སྦྱར་གྱི་ཀླེཤ་ཞེས་པ་བོད་སྐད་དུ་ཉོན་མོངས་ཞེས་པར་བསྒྱུར་བ་གོ་བ་གཅིག་གྱུར་ཡོང་བཞིན་ཡོད་དམ་མེད། བོད་སྐད་ནང་བློ་གང་ཞིག་རྒྱུད་ལ་སྐྱེས་པའི་ཚེ་རང་རྒྱུད་ལྡན་གྱི་གང་ཟག་སེམས་མི་སྐྱིད་པར་བྱེད་པའམ་སེམས་འཁྲུག་པར་བྱེད་ཅིང་ཉོན་མོངས་པར་བྱེད་པའི་བློ་ཞིག་ལ་ཉོན་མོངས་ཞེས་མིང་བཏགས་ཡོད། རང་རེ་ཀུན་བདེ་བ་འདོད་པ་དང་སྡུག་བསྔལ་མི་འདོད་པ་ཤ་སྟག་ཡིན་པས་མི་འདོད་པའི་སྡུག་བསྔལ་ཞེས་པ་གང་ལ་བརྟེན་ནས་འབྱུང་བའི་ཚུལ་ལ་བསམ་བློ་གཏོང་དགོས། དེ་ཡང་བློ་གང་འདྲ་ཞིག་སྐྱེ་བའི་ཚེ་སེམས་མ་ཞི་བར་བྱེད་པ་དང་མ་དུལ་བར་བྱེད་པའི་ཚུལ་ལ་དཔྱད་པ་བྱེད་དགོས།

འདོད་པའི་ཡོན་ཏན་ལ་ཆགས་པའི་ཆགས་པ་དང་། ཆགས་པ་དེས་སྡང་བའི་བློ་དྲངས་ཏེ་ཆགས་སྡང་གཉིས་པོ་མཉམ་དུ་འཇུག་བཞིན་ཡོད། མུ་སྟེགས་པའི་ཆོས་པ་རྣམས་ཀྱིས་འདོད་པའི་ཡོན་ཏན་ལ་ཉེས་དམིགས་སུ་བལྟས་ཏེ་ཟས་གཅོད་པ་དང་གྱོན་པ་མི་གྱོན་པ་སོགས་ཀྱི་དཀའ་ཐུབ་ཤིན་ཏུ་དྲག་པོ་བསྟེན་གྱི་ཡོད། དེ་དག་གིས་འདོད་པའི་ཡོན་ཏན་ལ་ཉེས་དམིགས་སམ་སྐྱོན་དུ་བལྟས་ཏེ་དེའི་གཞན་དབང་དུ་མི་གཏོང་བར་ནང་ཏིང་ངེ་འཛིན་གྱི་བདེ་སྐྱིད་འཚོལ་བར་བྱེད་པ་ཡིན་ལ། དེ་ལྟ་བུའི་ཏིང་ངེ་འཛིན་ཡོད་མེད་དང་ཏིང་ངེ་འཛིན་གྱི་ཁྱད་པར་ལ་བརྟེན་ནས་ཁམས་གསུམ་གྱི་དབྱེ་བ་འབྱེད་ཀྱི་ཡོད།

གཙོ་བོ་ཕྱིའི་གཟུགས་སྒྲ་དྲི་རོ་རེག་བྱ་སྟེ་འདོད་ཡོན་ལྔར་དམིགས་པའི་ཆགས་པའི་གཞན་དབང་དུ་གྱུར་ཏེ་དེ་དག་དོན་དུ་གཉེར་བའི་འདོད་ཁམས་པ་དང་། འདོད་ཡོན་ལ་དམིགས་པའི་ཉོན་མོངས་ལ་ཉེས་དམིགས་སུ་བལྟས་ཏེ་གཙོ་བོ་ཁམས་གོང་མ་གཟུགས་ཁམས་གནས་རིགས་བཅུ་བདུན་ནམ། བསམ་གཏན་བཞི་སྟེ་ནང་ཏིང་ངེ་འཛིན་གྱི་བདེ་སྐྱིད་དོན་དུ་གཉེར་བའི་རིགས་ཤིག་དང་། དེ་ལས་ཀྱང་ཟབ་ཏུ་ཕྱིན་ཏེ་གཟུགས་ཅན་གྱི་ཆོས་དང་འབྲེལ་བའི་ནང་ཏིང་ངེ་འཛིན་གྱི་བདེ་སྐྱིད་ལ་ཡང་མི་ཆགས་པར་ནམ་མཁའ་མཐའ་ཡས་དང་རྣམ་ཤེས་མཐའ་ཡས། ཅི་ཡང་མེད། སྲིད་རྩེ་སྟེ་གཟུགས་མེད་ཀྱི་ཏིང་ངེ་འཛིན་དོན་དུ་གཉེར་བའི་རིགས་ཤིག་ཡོད། སྲིད་རྩེ་ཞེས་པ་སྲིད་པ་འཁོར་བའི་རྩེ་མོ་ལྟ་བུ་སྟེ་བློ་ཕྲ་ཤོས་མངོན་དུ་བྱས་པའི་སྐབས་ཤིག་ལ་བརྗོད། མུ་སྟེགས་པའི་གཞུང་ནས་འདི་ལྟ་བུའི་རྣམ་གཞག་གསུངས་ཏེ་དེ་དག་ཉམས་སུ་ལེན་མཁན་དེང་སང་ཡང་ཡོད། ན་ནིང་མུ་སྟེགས་པའི་རིགས་དང་ཐུག་འཕྲད་ཆེད་ངོས་ཀུམྦྷ་མེ་ལཱར་འགྲོ་རྒྱུའི་འབད་བརྩོན་བྱས་ཀྱང་སྐབས་དེར་འགྲོ་མ་ཐུབ་པ་རེད།

དཔེར་ན། ཧི་མ་ལ་ཡའི་གངས་མཚམས་སུ་ལོ་འཁོར་མོའི་རིང་གཅེར་བུར་སྡོད་མཁན་དེ་འདྲ་ཡོད། དེ་དག་ལ་ཡོན་ཏན་གཞན་གང་ཡོད་མི་ཤེས་ཀྱང་གཏུམ་མོའི་ཉམས་ལེན་བརྒྱ་ཆ་བརྒྱ་ཡོད། མུ་སྟེགས་པའི་ཉམས་ལེན་པ་དེ་རིགས་ལ་གྲུབ་ཆེན་ཞེས་ཧ་ལམ་བརྗོད་རུང་བ་ཡིན། རང་རེས་ཆོས་དྲུག་དང་འབྲེལ་ཏེ་གཏུམ་མོའི་ཁྱད་ཆོས་ཤུགས་ཆེ་རྗོད་ཀྱི་ཡོད་ཀྱང་མུ་སྟེགས་པ་དེ་དག་ལྟར་ཉམས་སུ་ལེན་མཁན་མཛུབ་མོ་འཛུགས་དགོས་བྱུང་ན་ཕལ་ཆེར་གཅིག་ཀྱང་མེད། གསུངས་ཏེ་བཞད། མ་འོངས་པར་མུ་སྟེགས་པའི་ཉམས་ལེན་པ་དེ་དག་དང་ཕན་ཚུན་འབྲེལ་བ་བྱེད་རྒྱུ་གལ་ཆེན་པོ་ཡིན། དེ་ལྟར་རྒྱ་གར་ནང་ལོ་སྟོང་ཕྲག་གསུམ་ལྷག་གི་གོང་ནས་ཉོན་མོངས་ལ་སྐྱོན་དུ་བལྟ་བའི་ལམ་སྲོལ་ཞིག་འགོ་ཚུགས་ཡོད།

སྤྱིར་ཚེ་འདིའི་སྣང་ཞེན་ཅུང་ཟད་ཆུང་དུ་ཕྱིན་པའི་མཚམས་ནས་ངེས་འབྱུང་སྐྱེ་བའི་འགོ་ཚུགས་པ་ཡིན་མོད། འོན་ཀྱང་སྐབས་འདིའི་ངེས་འབྱུང་མཚན་ཉིད་པ་དེ་བཅོམ་ལྡན་འདས་ཀྱིས་འདི་ནི་སྡུག་བསྔལ་འཕགས་པའི་བདེན་པའོ། །འདི་ནི་ཀུན་འབྱུང་འཕགས་པའི་བདེན་པའོ། །ཞེས་གསུངས་པ་ལྟར་དང་། རྣམ་འགྲེལ་ལས། འདུ་བྱེད་སྡུག་བསྔལ་ལ་དགོངས་ནས། །སྡུག་བསྔལ་བསྒོམ་པར་གསུངས་པ་ཡིན། །ཞེས་གསུངས་པ་ལྟར། སྡུག་བསྔལ་གྱི་སྡུག་བསྔལ་ལས་ཡིད་བསུན་པ་ཙམ་དང་འགྱུར་བའི་སྡུག་བསྔལ་ལས་ཡིད་བསུན་པ་ཙམ་མིན་པར། འདུ་བྱེད་ཀྱི་སྡུག་བསྔལ་ཉེ་བར་ལེན་པའི་ཕུང་པོ་ལས་ངེས་པར་འབྱུང་འདོད་ཀྱི་བློ་ཞིག་ལ་གོ་བ་ཡིན། ངེས་འབྱུང་མེད་ན་ཐར་པ་འཐོབ་པར་གྱུར་ཅིག་ཅེས་བརྗོད་པས་ཐར་པ་འཐོབ་མི་ནུས་ལ། ཐར་པ་འཐོབ་ན་སྙམ་པའི་རེ་བ་བརྒྱབ་པ་ཙམ་གྱིས་ཀྱང་ཐར་པ་འཐོབ་མི་ནུས་པས་ཐར་པ་འཐོབ་པ་ལ་ངེས་པར་འབད་རྩོལ་བྱེད་དགོས། དེ་ལ་འདོད་པ་དང་སེམས་ཤུགས་དགོས་པས་ངེས་འབྱུང་གི་བསམ་པ་དགོས་པར་གསུངས།

རྣམ་དག་ངེས་འབྱུང་གི་གོ་དོན།

རྣམ་དག་ངེས་འབྱུང་ཞེས་གསུངས་པར་ནུས་པ་ཆེན་པོ་ཡོད་པར་སྣང་། པཎ་ཆེན་བློ་བཟང་ཆོས་རྒྱན་གྱིས། སྲིད་པའི་ཉེས་བརྒྱ་སེམས་པའི་ཚུལ། །མང་ཡང་སྡུག་བསྔལ་སྡུག་བསྔལ་ལས། །འཇིགས་ནས་ཐར་འདོད་ཕྱུགས་ལའང་ཡོད། །ཟག་བཅས་ཚོར་བ་བདེ་བ་ལས། །ཡིད་འབྱུང་ཕྱི་རོལ་པ་ལའང་མཆིས། །ཞེས་གསུངས་པ་ལྟར། སྤྱིར་སྡུག་བསྔལ་གསུམ་གསུངས་པའི་སྡུག་བསྔལ་གྱི་སྡུག་བསྔལ་ལས་ཐར་འདོད་ཀྱི་བློ་ཙམ་ངེས་འབྱུང་ཡིན་མོད་ཀྱང་དེ་ཙམ་ལྷ་མིའི་ཐེག་པར་ཡང་ཡོད་པས་རྣམ་པར་དག་པའི་ངེས་འབྱུང་མིན་ལ། དེ་བཞིན་དུ་འགྱུར་བའི་སྡུག་བསྔལ་ཟག་བཅས་ཀྱི་ཚོར་བ་བདེ་བའམ་སྲིད་པའི་ཕུན་ཚོགས་ལ་ཉེས་དམིགས་སུ་བལྟས་ཏེ་བསམ་གཏན་བཞི་པ་ཡན་ཆད་ཀྱི་ཏིང་ངེ་འཛིན་ནམ་ཚོར་བ་བཏང་སྙོམས་འབའ་ཞིག་དོན་དུ་གཉེར་བའི་མུ་སྟེགས་པའི་རྒྱུད་ཀྱི་ཡིད་འབྱུང་བའི་བློ་དེ་ཡང་ངེས་འབྱུང་ཙམ་ཡིན་མོད་རྣམ་པར་དག་པའི་ངེས་འབྱུང་མིན། དམྱལ་བའི་སྡུག་བསྔལ་ལྟ་བུ་ངན་འགྲོའི་སྡུག་བསྔལ་བསམས་ཏེ་དེ་ལས་ཡིད་བསུན་ནས་ཐར་འདོད་ཀྱི་བློ་སྐྱེས་པའི་མཚམས་ནས་ངེས་འབྱུང་གི་འགོ་ཙམ་ཚུགས་པར་བཤད་རུང་མོད། འོན་ཀྱང་འདིར་རྣམ་དག་ཅེས་པས་འདུ་བྱེད་ཀྱི་སྡུག་བསྔལ་སྡུག་བསྔལ་དུ་མཐོང་བའམ་འཁོར་བ་མཐའ་དག་སྡུག་བསྔལ་བའི་རང་བཞིན་དུ་མཐོང་བ་དང་། འདུ་བྱེད་ཀྱི་སྡུག་བསྔལ་གྱི་རྩ་བ་ཉོན་མོངས་དང་། དེའི་ཡང་རྩ་བ་གཏི་མུག་བདེན་འཛིན་ལ་ཐུག་པས། རྩ་བ་གཏི་མུག་བདེན་འཛིན་སྤངས་པའི་བྲལ་བའི་ཡོན་ཏན་མངོན་དུ་བྱ་འདོད་ཀྱི་བློའམ། སྲིད་པའི་ཕུན་ཚོགས་མཐར་ཐུག་པའི་རིགས་ལ་ཡང་ཞེན་པ་གཏིང་ནས་ལོག་པའི་ཐར་པ་དོན་གཉེར་གྱི་བློ་ཞིག་ལ་རྣམ་དག་ངེས་འབྱུང་ཞེས་བརྗོད། སྤྱིར་ངེས་པར་འབྱུང་བ་ཞེས་པ་ད་ལྟའི་གནས་སྟངས་འདིས་ཡིད་མ་ཚིམ་པར་དེ་ལས་ཡིད་འབྱུང་བ་སྟེ་དེ་ལས་མཆོག་ཏུ་གྱུར་པའི་གནས་བབ་ཅིག་དོན་དུ་གཉེར་བར་གོ་བ་ཡིན།

སྲིད་པའི་ཕུན་ཚོགས་ལ་དམིགས་པའི་ཞེན་ཆགས་མ་བཟློག་པར་ཐར་པ་དོན་གཉེར་གྱི་བློ་མི་སྐྱེ་ཞིང་། ཆགས་སྡང་གི་དབང་གིས་ལས་བསགས་ཏེ་མུ་མཐུད་སྲིད་པར་འཁོར་བ་དེའི་ཕྱིར། སྟོན་པས་ཀྱང་། འདི་ནི་སྡུག་བསྔལ་འཕགས་པའི་བདེན་པའོ་ཞེས་གསུངས་པའི་མཇུག་དེར། འདི་ནི་ཀུན་འབྱུང་འཕགས་པའི་བདེན་པའོ་ཞེས་སྡུག་བསྔལ་གང་ལས་འབྱུང་བའི་རྩ་བ་ཀུན་འབྱུང་ལ་ཐུག་པར་གསུངས་ཏེ་སྡུག་བསྔལ་རྒྱུ་འབྲས་གཉིས་ངོ་སྤྲད་ནས་སྡུག་བསྔལ་ལས་ཐར་བ་ལ་དེའི་རྒྱུ་སྤང་དགོས་པ་དང་། དེ་ལ་ཐོག་མར་ངེས་འབྱུང་བཙལ་དགོས་པར་གསུངས། བཞི་བརྒྱ་པ་ལས་ཀྱང་། གང་ལ་འདིར་སྐྱོ་ཡོད་མིན་པ། །དེ་ལ་ཞི་གུས་ག་ལ་ཡོད། །རང་ཁྱིམ་ལ་བཞིན་སྲིད་པ་ནི། །འདི་ནས་འབྱུང་བའང་བྱ་བར་དཀའ། །ཞེས་སྲིད་པ་ལ་ཡིད་སྐྱོ་བའི་བློ་མེད་པར་དེ་ལས་ཡིད་འབྱུང་འདོད་དམ་ཐར་འདོད་ཀྱི་བློ་སྐྱེ་མི་ཐུབ་པར་གསུངས།

སྟོན་པས་སོ་ཐར་གྱི་ཚུལ་ཁྲིམས་གསུངས་པའི་འགོར། ངེས་པར་འབྱུང་བའི་ཚུལ་ཁྲིམས་ཀྱི་དབང་དུ་བྱས་ཏེ། ཞེས་གསུངས་པ་ལྟར། འཁོར་བ་སྡུག་བསྔལ་གྱི་རྒྱ་མཚོ་ལས་ཐར་འདོད་དམ་སྲིད་པའི་ཕུན་ཚོགས་ཀུན་ལ་ཞེན་ལོག་གིས་ཐར་པ་དོན་གཉེར་གྱི་བློ་རྣལ་མ་ཞིག་མ་སྐྱེས་བར་དུ་ཅི་བྱས་སྲིད་པ་འཁོར་བར་འཁོར་བྱེད་དམ་སྡུག་བསྔལ་གྱི་རྒྱུ་ཀུན་འབྱུང་གི་ངོ་བོར་འགྲོ་བ་ལས་འོས་མེད་པས། མཐར་རྒུད་པས་སྡུད་པའི་རང་བཞིན་ཅན་གྱི་སྲིད་པའི་ཕུན་ཚོགས་སྤྱི་དང་ཡང་སྒོས་འདུ་བྱེད་ཀྱི་སྡུག་བསྔལ་ཉེར་ལེན་གྱི་ཕུང་པོ་འདི་དང་གཏན་དུ་འབྲལ་འདོད་ཀྱི་ཐར་པ་དོན་གཉེར་གྱི་བློ་བསྐྱེད་རྒྱུ་ཤིན་ཏུ་གལ་ཆེ་བ་ཡིན། ཟག་བཅས་ཉེར་ལེན་གྱི་ཕུང་པོ་དང་མ་བྲལ་བར་གཏན་དུ་བདེ་བ་ཡོང་ཐབས་མེད་སྙམ་པའི་བློ་ཞིག་མ་སྐྱེས་ཕྱིན། སྲིད་པའི་ཕུན་ཚོགས་ཀྱི་བདེ་བར་ཡིད་ཆགས་ཏེ་དེའི་གཞན་དབང་དུ་གནས་དགོས་པ་དེའི་ཕྱིར། བདེ་འབྲས་དོན་གཉེར་ཞི་བའི་ཐབས་མེད་ལ། །ཞེས་གསུངས།

འདུ་བྱེད་ཀྱི་སྡུག་བསྔལ་ལ་སྡུག་བསྔལ་དུ་མཐོང་ནས། དེ་ལས་ཐར་འདོད་ཀྱི་བློ་བཅོས་མ་མིན་པ་ཞིག་མེད་པར། ཞེ་ཐག་པ་ནས་ཉོན་མོངས་པའི་དགྲ་བཅོམ་པའི་ཞི་བའི་བདེ་བ་དེ་ལྟ་བུ་ཞིག་འཐོབ་ན་སྙམ་པའི་ཐར་པ་དོན་གཉེར་གྱི་བློ་མི་སྐྱེ་ཞིང་། དེ་ཙམ་དུ་མ་ཟད་སྲིད་པ་ལ་ཉེས་དམིགས་སུ་མ་མཐོང་བར་སྲིད་པ་ལ་འདོད་ཅིང་ཞེན་པའི་བློ་རྒྱུད་ལ་སྐྱེས་ཕྱིན་ཆད། བློ་དེ་སྲིད་པ་འཁོར་བའི་འཆིང་བྱེད་ཀྱི་རྒྱུར་འགྱུར་བ་ཡིན། དེ་ཡང་སྐྱབས་འགྲོའི་སྐབས་ཆོས་དཀོན་མཆོག་གསུངས་པའི་ཚེ་ཞི་བ་འདོད་ཆགས་དང་བྲལ་བའི་ཆོས་རྣམས་ལ་སྐྱབས་སུ་མཆིའོ་ཞེས་གསུངས་ཏེ། སྤྱིར་གཏི་མུག་བདེན་འཛིན་དང་བྲལ་བ་ཞེས་གསུང་རིགས་ཀྱང་ནང་པ་སྤྱི་ལ་ཁྱབ་པའི་དབང་དུ་བྱས་ནས་འདོད་ཆགས་དང་བྲལ་བ་ཞེས་གསུངས་ཡོད།

མངོན་པ་མཛོད་ལས་ཀྱང་འཕགས་པའི་རིགས་བཞི་གསུངས་པའི་ཚེ། མ་ཆགས་འཕགས་རིགས་དེ་དག་ལས། །ཞེས་མ་ཆགས་པའི་ངོ་བོའམ་མ་ཆགས་པའི་རང་བཞིན་གྱི་འཕགས་པའི་རིགས་བཞི་སྟེ། ཟས་གོས་དང་གནས་མལ་ངན་ངོན་ཙམ་ལ་ཆོག་ཤེས་བསྟེན་དགོས་པར་གསུངས་པ་དང༌། དེ་བཞིན་དུ། འདོད་སྲེད་ཞགས་པས་འཁོར་བའི་བཙོན་རར་བཅིངས། །ཞེས་དང༌། རྟེན་འབྲེལ་ཡན་ལག་བཅུ་གཉིས་གསུངས་པའི་ཚེ་ཡང་འཁོར་བའི་རྩ་བ་ཐོག་མའི་མ་རིག་པས་བྱེད་པ་ཡིན་ཡང་། དེས་ཀུན་ནས་བསླངས་ཏེ་བསགས་པའི་འདུ་བྱེད་ཀྱི་ལས་ཀྱི་འབྲས་བུ་ཡོངས་སུ་སྨིན་པར་བྱེད་པའི་ཉེ་རྒྱུ་ལྟ་བུར་འདོད་ཆགས་ཀྱི་ངོ་བོར་གྱུར་པའི་སྲེད་ལེན་གཉིས་དགོས་ཤིང་། སྲེད་ལེན་གཉིས་ཀྱིས་གསོས་བཏབ་པ་ལ་བརྟེན་ནས་འཁོར་བ་འགྲུབ་དགོས་པས་སྲིད་པ་འཁོར་བར་འཆིང་བྱེད་ཀྱི་འཕྲལ་གྱི་རྐྱེན་གཙོ་བོ་འདོད་ཆགས་ཡིན་པར་མ་ཟད། གྲུབ་མཐའ་བཞི་པོ་སྤྱི་ཡོངས་ཀྱི་ཆ་ནས་བཤད་ནའང་ཆགས་པས་སྲིད་པར་འཆིང་བར་བྱེད་པ་ཡིན་པས་འདིར། སྲིད་ལ་བརྐམ་པ་ཡིས་ཀྱང་ལུས་ཅན་རྣམས། །ཀུན་ནས་འཆིང་ཕྱིར། ཞེས་གསུངས།

སྲིད་པའི་རྩ་བ་མ་རིག་པ།

སྲིད་པའི་རྩ་བ་མ་རིག་པ་ཡིན་པ་ལ་ནང་པ་སངས་རྒྱས་པའི་ཆོས་པ་ཀུན་ཞལ་གཅིག་གྲགས་ཡིན་ཀྱང༌། མ་རིག་པ་ངོས་འཛིན་པའི་ཚེ་ལྟ་བའི་རྣམ་གཞག་ཕྲ་རགས་ཡོད་པའི་དབང་གིས། དེའི་ལྡོག་ཟླ་འཛིན་པའི་བློ་ལ་ཡང་ཕྲ་རགས་མང་པོ་ཞིག་འོང་བ་ཡིན། དེ་རིང་སྔ་དྲོ་ཞུས་པ་ལྟར་རང་བཞིན་ཡོད་པར་སྨྲ་བ་དང་རང་བཞིན་མེད་པར་སྨྲ་བ་ཞེས་སྡེ་ཚན་གཉིས་ཕྱེ་བའི་ནང་གི་རང་བཞིན་ཡོད་པར་སྨྲ་བ་རྣམས་ལ་མ་རིག་པའི་འཇོག་སྟངས་མི་འདྲ་བ་འགའ་ཞིག་ཡོད་ཅིང༌། དེ་དག་ལས་རང་བཞིན་མེད་པར་སྨྲ་བ་རྣམས་ཀྱི་མ་རིག་པའི་འཇོག་སྟངས་དེ་རིགས་པས་དཔྱད་ན་མཐར་ཐུག་དང་མ་ནོར་བ། འཁྲུལ་པ་མེད་པ་དེ་ཡིན།

སྲིད་པའི་རྩ་བ་མ་རིག་པ་ཞེས་པ་ཅི་འདྲ་ཞིག་ལ་འཇོག་དགོས་ཤེ་ན། སྟོང་ཉིད་བདུན་ཅུ་པ་ལས། རྒྱུ་དང་རྐྱེན་ལས་སྐྱེ་དངོས་རྣམས། །ཡང་དག་པར་ནི་རྟོག་པ་གང༌། །དེ་ནི་སྟོན་པས་མ་རིག་གསུངས། །དེ་ལས་ཡན་ལག་བཅུ་གཉིས་འབྱུང༌། །ཞེས་དང༌། ཡང་ལུང་དེའི་འཕྲོར། དངོས་པོ་སྟོང་པར་དེ་རྟོགས་ནས། །ཡང་དག་མཐོང་ཕྱིར་རྨོངས་མི་འགྱུར། །དེ་ནི་མ་རིག་འགོག་པ་ཡིན། །དེ་ལས་ཡན་ལག་བཅུ་གཉིས་འགག །ཅེས་མ་རིག་པ་ལྡོག་ན་ཡན་ལག་ལྷག་མ་རྣམས་ལྡོག་པར་འགྱུར་བའི་ཚུལ་གསལ་པོར་གསུངས་ཡོད། དེ་ཡང་གོང་གི། རྒྱུ་དང་རྐྱེན་ལས་སྐྱེས་དངོས་རྣམས། །ཞེས་སོགས་ཀྱི་གཞུང་དེས། རྒྱུ་དང་རྐྱེན་ལ་བརྟེན་ནས་སྐྱེས་པའི་དངོས་པོ་རང་ཉིད་གྲུབ་པ་གཞན་ལ་རག་ལས་ཤིང་གཞན་ལ་ལྟོས་པ་ཞིག་ལྟོས་མེད་ཡང་དག་པར་གྲུབ་པར་ལྟ་བའི་ལྟ་བ་དེ་སྲིད་པའི་རྩ་བ་མ་རིག་པ་ཡིན་པར་གསུངས་ཤིང་། དེ་བཞིན་དུ་ཨཱརྱ་དེ་ཝའི་བཞི་བརྒྱ་པ་ལས་ཀྱང༌། ལུས་ལ་ལུས་དབང་ཇི་བཞིན་དུ། །གཏི་མུག་ཀུན་ལ་གནས་གྱུར་ཏེ། །ཞེས་དཔེ་བཀོད་དེ། དེ་ཉིད་དོན་ལ་སྦྱར་བ་ན། དེ་ཕྱིར་ཉོན་མོངས་ཐམས་ཅད་ཀྱང་། །གཏི་མུག་བཅོམ་པས་བཅོམ་པར་འགྱུར། །ཞེས་ཉོན་མོངས་ཀྱི་རྩ་བ་གཏི་མུག་བདེན་འཛིན་ཡིན་པ་དང༌། ཉོན་མོངས་ཐམས་ཅད་གཏི་མུག་བདེན་འཛིན་ལ་བརྟེན་པ་ཡིན་པས། ཉོན་མོངས་ཐམས་ཅད་ཀྱི་གཞི་རྩ་དང༌། ཉོན་མོངས་ཐམས་ཅད་ཀྱི་རྟེན་སར་གྱུར་པ་གཏི་མུག་བདེན་འཛིན་དེ་འཇོམས་ཐུབ་ན། དེ་ལ་བརྟེན་པའི་ཉོན་མོངས་ཐམས་ཅད་འཇོམས་ནུས་པའམ་འགག་པར་འགྱུར་བ་ཡིན་ཞེས་གསུངས།

འདུ་བྱེད་ཀྱི་སྡུག་བསྔལ་ལས་ཐར་འདོད་ཀྱི་བློ་བསྐྱེད་དགོས།

དེ་ལྟར་གོང་དུ་བཤད་པའི་ངེས་འབྱུང་གི་བསམ་པ་དེ་ལྟ་བུ་མེད་པར་འདོད་ཉོན་མངོན་གྱུར་པ་སྤངས་པའམ་ཁམས་གོང་མར་མཚོན་ན་འོག་སའི་ཉོན་མོངས་མངོན་གྱུར་པ་རེ་ཞིག་མེད་པ་ཙམ་གྱི་གནས་སྐབས་ལ་ཡིད་ཚིམས་ཏེ་གནས་པའི་སྐབས་སྲིད་ཅིང་། སྲིད་པ་འཁོར་བའི་བདེ་འབྲས་ཏེ་ཕུན་ཚོགས་དོན་དུ་གཉེར་བའི་བློ་ཞི་བའི་ཐབས་མེད་པར་རྒྱུན་མཐུད་ནས་འཇུག་པས། བདེ་འབྲས་དོན་གཉེར་ཞི་བའི་ཐབས་མེད་ལ། །ཞེས་གསུངས། དེ་ཡང་། འདོད་སྲེད་ཞགས་པས་འཁོར་བའི་བཙོན་རར་བཅིངས། །ཞེས་གསུངས་པ་ལྟར་སྲིད་པའི་ཕུན་ཚོགས་ལ་བརྐམ་པ་སྟེ་ཞེན་ཅིང་ཆགས་པའི་སྲེད་པས་ལུས་ཅན་རྣམས་འཁོར་བ་ལ་ཀུན་ནས་འཆིང་བར་བྱེད་པས་ཐོག་མར་སྲེད་པ་ཟློག་པའི་ཕྱིར་དུ་སྲིད་པའི་ཕུན་ཚོགས་ལ་ཞེན་པ་གཏིང་ནས་ལོག་པའི་ངེས་འབྱུང་བཙལ་དགོས་པ་དང་། འཆིང་བྱེད་ཀྱི་སྲེད་པ་དང་བྲལ་བའི་ཚེ། སྲིད་པའི་སྲེད་ལས་རྣམ་བརྒལ་བས། །ལས་གཞན་འཕེན་ནུས་མ་ཡིན་ཏེ། །ཞེས་གསུངས་པ་ལྟར་རང་རྒྱུད་ལ་སྔར་བསགས་པའི་ལས་ངན་པའི་ལྷག་མ་ཡོད་ཀྱང་འཆིང་བྱེད་ཀྱི་སྲེད་པ་མེད་པས་སླར་སྲིད་པ་འགྲུབ་མི་ནུས་པར་གསུངས།

ཁམས་གོང་མའི་བསམ་གཟུགས་ཀྱི་ཏིང་ངེ་འཛིན་ཏེ། དཔེར་ན། ནམ་མཁའ་མཐའ་ཡས་དང་རྣམ་ཤེས་མཐའ་ཡས། ཅི་ཡང་མེད། སྲིད་རྩེའི་སེམས་ལྟ་བུ་སྲིད་པ་འཁོར་བའི་ནང་གི་སེམས་ཕྲ་ཤོས་ཀྱི་རིགས་ལ་ཞི་བའམ་ཡོན་ཏན་དུ་བལྟས་ཏེ་དེ་ལྟ་བུའི་ཏིང་ངེ་འཛིན་དོན་དུ་གཉེར་བ་དེ་དག་ཀྱང་འདུ་བྱེད་ཀྱི་སྡུག་བསྔལ་བའི་རང་བཞིན་ལས་མ་འདས་པ་ཡིན་པའི་ཚུལ་ཤེས་ན་དེ་ལས་ཐར་འདོད་ཀྱི་བློ་འབྱུང་གི། འདུ་བྱེད་ཀྱི་སྡུག་བསྔལ་ལ་ངེས་པ་ལེགས་པར་མ་རྙེད་ན་སྡུག་བསྔལ་གྱི་སྡུག་བསྔལ་མེད་པ་ཙམ་དང་། འགྱུར་བའི་སྡུག་བསྔལ་ལས་ཐར་བ་ཙམ་ལ་ཡིད་ཚིམས་ཏེ་གནས་པའི་ཉེན་ཡོད་པས། སྲིད་ལ་བརྐམ་པ་ཡིས་ཀྱང་ལུས་ཅན་རྣམས། །ཀུན་ནས་འཆིང་ཕྱིར་ཐོག་མར་ངེས་འབྱུང་བཙལ། །ཞེས་གསུངས། སྲིད་ལ་བརྐམ་པ་ཞེས་པ་ནི་སྲིད་པའི་ཕུན་ཚོགས་ལ་ཆགས་པའི་དོན་ཡིན་ལ། སྲིད་ལ་ཞེན་ཅིང་ཆགས་པས་འཁོར་བར་འཕེན་བྱེད་ཀྱི་ལས་ལ་གསོས་བཏབ་སྟེ་སླར་སྲིད་པ་འཁོར་བར་འཆིང་བར་བྱེད་པ་ཡིན། དེ་དག་གིས་ངེས་འབྱུང་དགོས་པའི་རྒྱུ་མཚན་གསུངས།

སྤྱིར་སྡུག་བསྔལ་ལ་གསུམ་ལས་སྡུག་བསྔལ་གྱི་སྡུག་བསྔལ་ཙམ་དུད་འགྲོས་ཀྱང་ཤེས་ཤིང་། འགྱུར་བའི་སྡུག་བསྔལ་ཟག་བཅས་ཀྱི་ཚོར་བ་བདེ་བ་སྡུག་བསྔལ་དུ་བསམ་གཟུགས་ཀྱི་ཡོན་ཏན་དོན་དུ་གཉེར་བའི་མུ་སྟེགས་པས་ཀྱང་ཤེས་པས་བཅོམ་ལྡན་འདས་ཀྱིས་སྡུག་བསྔལ་ཤེས་པར་བྱ་གསུངས་པའི་སྡུག་བསྔལ་ངོ་མ་དེ་འདུ་བྱེད་ཀྱི་སྡུག་བསྔལ་ལ་དགོངས་པ་ཡིན། དེ་ཡང་བདེན་འཛིན་གྱིས་གཞི་བྱས་ཏེ་བྱུང་ཞིང་ཉོན་མོངས་པའི་གཞན་དབང་དུ་གྱུར་པའི་སྐྱེ་བའམ་སྐྱེ་བའི་ཕུང་པོ་སྟེ། སྡུག་བསྔལ་འཁོར་བ་ཅན་ཕུང་པོ། །ཞེས་གསུངས་པའི་འདུ་བྱེད་ཀྱི་སྡུག་བསྔལ་དེར་གོ་ཞིང་། དེ་ལས་ཐར་འདོད་ཀྱི་བློ་སྐྱེ་དགོས་པར་གསུངས། དེས་ན་ལས་ཉོན་མ་ཟད་པར་འདུ་བྱེད་ཀྱི་སྡུག་བསྔལ་ལས་ཐར་ཐབས་མེད་པས། འདུ་བྱེད་ཀྱི་སྡུག་བསྔལ་བསམས་ཏེ་ཉོན་མོངས་པ་དགྲར་མཐོང་བ་ཞིག་དང་དེ་ལྟར་མཐོང་བའི་ལག་རྗེས་སུ་ཉོན་མོངས་སྤོང་འདོད་ཀྱི་བློ་སྐྱེ་ཐུབ་པ་ཞིག་དགོས།

ཐར་པའི་ངོ་བོ།

དེ་ཡང་ཐར་པ་ཞེས་པ། ལས་དང་ཉོན་མོངས་ཟད་པས་ཐར། །ཞེས་གསུངས་པ་ལྟར། ཉོན་མོངས་ཟད་པའམ་དེ་དང་བྲལ་བའི་གནས་སྐབས་ཤིག་ལ་བརྗོད་པས། ཉོན་མོངས་སྤོང་འདོད་ཀྱི་བློ་མེད་པའམ་ཉོན་མོངས་ལ་དགྲར་མཐོང་བ་ཞིག་མེད་པར་ཐར་པ་དོན་གཉེར་གྱི་བློ་མི་འབྱུང་། ཐར་པ་ཞེས་པ་ལྷ་ཡུལ་ལྟ་བུ་ཞིག་ཏུ་འདོད་ན་གནས་ཚུལ་ཐ་དད་ཡིན་ཀྱང་རང་རེ་སངས་རྒྱས་པས་ཉོན་མོངས་སྤངས་པའི་སེམས་རྒྱུད་ཀྱི་བྲལ་བའི་ཡོན་ཏན་ཞིག་ལ་ཐར་པར་བརྗོད་པ་སྟེ། འགོག་བདེན་ཞེས་པ་བྲལ་བའི་ཡོན་ཏན་ཞིག་གི་སྟེང་ནས་འཇོག་པ་ཡིན། དེ་ལྟ་བུའི་བྲལ་བ་དེ་ཡང་དངོས་པོ་གང་ཞིག་རེ་ཞིག་རྒྱུ་རྐྱེན་ཟད་དེ་ཞི་བའམ་འགག་པ་ཙམ་ཞིག་ལ་མི་འཇོག་པར། གང་ཞིག་གཉེན་པོ་མ་བསྐྱེད་ན་རང་གི་རྒྱུན་མུ་མཐུད་གནས་རྒྱུ་ཡོད་པ་ཞིག་ལ་གཉེན་པོ་བསྐྱེད་པའི་སྟོབས་ཀྱིས་རང་ཉིད་སླར་སྐྱེ་མི་རུང་བའི་ཆོས་ཅན་དུ་གྱུར་པའི་གནས་སྐབས་ཤིག་ལ་འཇོག་པ་ཡིན།

མདོར་ན། གོང་གི་གཞུང་དེས་ངེས་འབྱུང་གི་བསམ་པ་མེད་ན་བློའི་ཞེ་ཕུགས་སུ་སྲིད་པའི་ཕུན་ཚོགས་རྣམས་ཕུགས་བཙན་པ་དང་ཕུགས་བཟང་བའི་འདུ་ཤེས་འབྱུང་ལ། དེ་ལྟར་བྱུང་ན་སྲིད་པའི་ཕུན་ཚོགས་ལ་ཞེན་ཆགས་འབྱུང་ཞིང་། ནམ་ཞེན་ཆགས་ཡོད་པ་དེ་སྲིད་དུ་སྲེད་ལེན་གཉིས་ཀྱིས་སྲིད་པ་འཁོར་བར་སླར་མཚམས་སྦྱོར་བས་སྲིད་པ་འཁོར་བ་ལ་ཞེན་ལོག་སྐྱེ་དགོས་པར་གསུངས་པ་ཡིན།

ངེས་འབྱུང་ཇི་ལྟར་སྒོམ་པའི་ཚུལ།

གཉིས་པ་ངེས་འབྱུང་ཇི་ལྟར་སྒོམ་པའི་ཚུལ་ལ། ཚེ་འདིའི་སྣང་ཤས་ལྡོག་པ་དང་། ཕྱི་མའི་སྣང་ཤས་ལྡོག་པའི་ཚུལ་གཉིས་ལས།

ཚེ་འདིའི་སྣང་ཤས་ལྡོག་པ།

དང་པོ་ཚེ་འདིའི་སྣང་ཤས་ལྡོག་པའི་ཚུལ་ནི།

དལ་འབྱོར་རྙེད་དཀའ་ཚེ་ལ་ལོང་མེད་པ། །

ཡིད་ལ་གོམས་པས་ཚེ་འདིའི་སྣང་ཤས་ལྡོག །

ཅེས་གསུངས་ཏེ། ངེས་འབྱུང་གི་བསམ་པ་བསྒྲུབ་པའི་དོན་དུ་ལམ་གཙོའི་སྐབས་འདིར་བློ་ལྡོག་རྣམ་བཞི་ལས་དལ་འབྱོར་དོན་ཆེ་ཞིང་ཡང་ཡང་རྙེད་པར་དཀའ་བའི་ཚུལ་ལེགས་པར་བསམ་པའི་ཚུལ་གཅིག་དང་། རྟེན་བཟང་པོ་འདི་ཉིད་རིང་དུ་མི་གནས་པར་ངེས་པར་འཆི་བ་དང་། ནམ་འཆི་ལ་ངེས་པ་མེད་པར་བསམ་པའི་ཚུལ་གཅིག་སྟེ་དལ་འབྱོར་རྙེད་དཀའ་དང་འཆི་བ་མི་རྟག་པ་བསམས་པའི་སྒོ་ནས་ཚེ་འདི་ཁོ་ན་ལྷུར་ལེན་པའི་འདི་སྣང་གི་ཞེན་པ་བཀག་སྟེ་ཕྱི་མ་དོན་གཉེར་གྱི་བློ་སྐྱེད་ཐབས་བྱེད་པ་ཡིན།

ཚེ་འདིའི་སྣང་ཤས་ལྡོག་སྟངས་ཇི་ལྟར་ཡིན་ཞེ་ན། ད་རེས་ཐོབ་པའི་མིའི་ལུས་རྟེན་འདི་ཉིད་མཐོང་ཆོས་ཀྱི་དུད་འགྲོ་གཞན་གྱི་ལུས་དང་བསྡུར་ན་ཀླད་པའི་ཆ་ནས་གཞན་དང་མི་འདྲ་བ་ཞིག་ཡོད། དེའི་དབང་གིས་ཆོས་རབ་ཏུ་རྣམ་འབྱེད་ཀྱི་ཤེས་རབ་ལ་བརྟེན་ནས་ཡུལ་ལ་དཔྱད་པ་བྱེད་པ་དང་བསམ་བློ་གཏོང་བའི་ནུས་པ་གཞན་དང་མི་འདྲ་བ་ཞིག་ཡོད། སྡུག་བསྔལ་མི་འདོད་པ་དང་བདེ་བ་འདོད་པ་ཙམ་དུད་འགྲོའི་རིགས་ལ་ཡང་ཡོད་པས་རང་རེ་དང་གཅིག་གྱུར་ཡིན། འོན་ཀྱང་འཕྲལ་སེལ་གྱི་གནས་ཚུལ་ཙམ་མིན་པར་ཕུགས་རྒྱང་རིང་པོའི་གནས་སྟངས་ལ་བསམ་བློ་གཏོང་བའི་ནུས་པ་མི་ལ་ཡོད་པ་ལྟ་བུ་ཞིག་དུད་འགྲོའི་རིགས་ལ་མེད། དེར་བརྟེན་མིའི་ལུས་རྟེན་འདི་གཞན་དང་མི་འདྲ་བའི་ནུས་པ་དང་ལྡན་པ་ཞིག་ཡིན།

མིའི་ནུས་པ་དེ་ཉིད་འཕྲལ་ཕུགས་ཀུན་ཏུ་ཁེ་ཕན་ལྡན་པའི་བཟང་པོའི་ཕྱོགས་ལ་བེད་སྤྱོད་བྱེད་དམ། ཡང་ན། འཕྲལ་ཕུགས་ཀུན་ཏུ་རང་གཞན་གཉིས་ཀ་ཕུང་བའི་རྒྱུར་བེད་སྤྱོད་བྱེད་མིན་དེ་བསམ་བློ་གཏོང་སྟངས་ལ་རག་ལས་པ་ཡིན། འཛམ་བུ་གླིང་གི་ལོ་རྒྱུས་ཀྱི་ནང་དང་ད་ལྟའི་དུས་སྐབས་སུ་རྙོག་གྲ་བཟོ་མཁན་དེ་དག་བསམ་བློ་དང་རྣམ་དཔྱོད་ཧ་ཅང་བཀྲ་པོ་ཡོད་ཅིང་། མི་གཞན་ལ་རྙོག་གྲ་ཇི་ལྟར་བཟོ་དགོས་མིན་ཐད་བྱང་ཆུབ་པ་དེ་འདྲ་རེད། དེར་བརྟེན་མིའི་རྣམ་དཔྱོད་དེ་རང་གཞན་ལ་བདེ་སྐྱིད་སྟེར་བའི་ཆེད་དུ་བེད་སྤྱོད་བྱ་རྒྱུའི་ཚབ་ལ་རང་གཞན་ཕུང་ལ་སྦྱོར་བའི་ཕྱོགས་ལ་བེད་སྤྱོད་བྱེད་བཞིན་ཡོད། དེས་ན་དལ་འབྱོར་བསམས་པའི་སྒོ་ནས་དལ་བ་ཐོབ་པ་དོན་དང་ལྡན་པ་ཞིག་བྱེད་དགོས་ཤིང་། དེ་ཡོང་བ་ཡང་སེམས་སྟེང་གི་ཉོན་མོངས་པ་དེ་དག་སྐྱོན་ཡིན་པ་དང་། དེ་དག་སྤོང་བ་དང་ཟད་པའི་ཐབས་ཡོད་པ། ཉོན་མོངས་སྤངས་པའི་བྲལ་བ་ཡོད་པའི་ཚུལ་ལ་ངེས་པ་རྙེད་དགོས། ཉོན་མོངས་སྤངས་པའི་བྲལ་བའི་ཡོན་ཏན་ཡོད་པར་ངེས་པ་རྙེད་པ་ཞིག་མ་བྱུང་ན། ཉོན་མོངས་པའི་སྐྱོན་ཡང་ནས་ཡང་དུ་བསམས་པ་ལས་མཐར་སྲོག་རླུང་ལང་བའི་ཉེན་ཁ་ཡོད། དཔེར་ན། འཆི་བ་མི་རྟག་པ་དང་ངན་འགྲོའི་སྡུག་བསྔལ་ཡང་ཡང་བསམས་པ་ལས་སྲོག་རླུང་འཕར་སྲིད་པ་ལྟ་བུ་ཡིན།

སངས་རྒྱས་བཅོམ་ལྡན་འདས་ཀྱིས་ཀུན་ནས་ཉོན་མོངས་ཕྱོགས་ཀྱི་བདེན་པ་གཉིས་གསུངས་ཟིན་པའི་རྗེས་རྣམ་བྱང་ཕྱོགས་ཀྱི་བདེན་པ་གཉིས་གསུངས་ཏེ་དེས་རང་རེར་མདུན་ལམ་ཞིག་བསྟན་ཡོད། སྡུག་བསྔལ་བསམ་པར་སྙིང་པོའམ་དགོས་པ་གང་ཡོད་ཅེ་ན། སྡུག་བསྔལ་མ་ཤེས་པའི་དབང་གིས་སྡུག་བསྔལ་ཡོང་བའི་རྒྱུ་དང་དུ་ལེན་བཞིན་ཡོད་ལ། དེའི་དབང་གིས་རང་ཉིད་ཕུང་བཞིན་ཡོད་པས། ཀུན་འབྱུང་སྤང་བར་བྱ་ཞེས་གསུངས་པ་ལྟར་རང་ཉིད་འཆིང་བར་བྱེད་པའམ་སྡུག་བསྔལ་གྱི་རྒྱུ་ཀུན་འབྱུང་ངོ་སྤྲད་དེ་དེ་སྤོང་ཐབས་ཀྱི་ལམ་ཡོད་པར་མཐོང་བའི་ཚེ། རང་ཉིད་བདེ་བ་འདོད་པ་དང་སྡུག་བསྔལ་མི་འདོད་པའི་བློ་ནི་རྒྱུ་མཚན་བསམ་མི་དགོས་པར་རང་ཆས་སུ་ཡོད་པས་སྡུག་བསྔལ་ལས་གཏན་ཏུ་ཐར་བ་ཞིག་བྱུང་ན་སྙམ་པའི་འདུན་པ་རང་གི་ངང་གིས་སྐྱེ་འོང་བ་ཡིན། མདོར་ན། ཀུན་ནས་ཉོན་མོངས་ཕྱོགས་ཀྱི་བདེན་པ་གཉིས་གསུངས་པའི་རྗེས་སུ་རྣམ་བྱང་ཕྱོགས་ཀྱི་བདེན་པ་གཉིས་གསུངས་པ་ཤིན་ཏུ་གནད་འགག་ཆེན་པོ་ཡིན་པས་ཁ་ཙམ་ཚིག་ཙམ་མ་ཡིན་པར་ཞེ་ཐག་པ་ནས་ངེས་པ་རྙེད་པ་ཞིག་བྱེད་དགོས།

རྣམ་མཁྱེན་སྒྲུབ་པའི་རྟེན་བཟང་།

དེ་ལྟར་དལ་འབྱོར་ངོས་གཟུང་བ་དང་དེ་དོན་ཆེ་བ། རྙེད་པར་དཀའ་བ་བསམ་པ་སྟེ། དལ་འབྱོར་ངོས་བཟུང་ནས་འདི་ཕྱིའི་དགོས་པ་རླབས་པོ་ཆེ་འགྲུབ་པའི་ཕྱིར་ཆོས་བྱ་དགོས་པར་ཐག་བཅད། དལ་འབྱོར་དོན་ཆེ་བར་བསམས་ཏེ་ཆོས་བྱ་ནུས་པར་ཐག་བཅད། འདིའི་སྐབས་ད་ལྟ་རང་རེའི་དལ་འབྱོར་འདི་མངལ་སྐྱེས་ཁམས་དྲུག་ལྡན་གྱི་ལུས་རྟེན་ཡིན་པས། མགོན་པོ་ཀླུ་སྒྲུབ་ཀྱི་སྔགས་ཕྱོགས་ཀྱི་སྲས་ཀྱི་ཐུ་བོ་སློབ་དཔོན་ཀླུ་བྱང་གིས་མཛད་པའི་རྣམ་གཞག་རིམ་པའི་ནང་། བདེ་བ་ཅན་ལ་སོགས་པའི་དག་པའི་ཞིང་ན་བཞུགས་པའི་བྱང་ཆུབ་སེམས་དཔའ་རྣམས་ཀྱིས་ཚེ་གཅིག་ལ་རྣམ་མཁྱེན་སྒྲུབ་པའི་རྟེན་ལ་རང་གིས་ཐོབ་པའི་ལུས་རྟེན་ལས་ཀྱང་འཛམ་བུ་གླིང་པ་མངལ་སྐྱེས་ཁམས་དྲུག་ལྡན་གྱི་ལུས་རྟེན་འདི་བཟང་བར་གཟིགས་ཚུལ་གསུངས་ཡོད། མངལ་སྐྱེས་ཁམས་དྲུག་ལྡན་གྱི་ལུས་རྟེན་འདིའི་ཐོག་ནས་རྩ་རླུང་ཐིག་ལེའི་ཉམས་ལེན་བྱས་ཏེ་གཉུག་མ་ལྷན་ཅིག་སྐྱེས་པའི་འོད་གསལ་མངོན་དུ་བྱེད་པའི་གོ་སྐབས་རྨད་དུ་བྱུང་བ་ཞིག་ཡོད། དེར་བརྟེན་ཕུང་པོ་རགས་པའི་རྟེན་དང་མི་ལྡན་པའི་བདེ་བ་ཅན་ལ་སོགས་པར་བཞུགས་པའི་བྱང་ཆུབ་སེམས་དཔའ་རྣམས་ཀྱིས་འཛམ་བུ་གླིང་པའི་མངལ་སྐྱེས་ཁམས་དྲུག་ལྡན་གྱི་ལུས་རྟེན་ལ་སྨོན་བཞིན་ཡོད་ཅེས་གསུངས། དེས་ན་ད་ལྟ་རང་རེར་ཐོབ་པའི་མངལ་སྐྱེས་ཁམས་དྲུག་ལྡན་གྱི་ལུས་རྟེན་འདི་ཉིད་རྣམ་མཁྱེན་སྒྲུབ་པ་ལ་གཞན་དང་མི་འདྲ་བའི་ནུས་པ་ལྡན་པ་ཞིག་ཡིན་པས་དལ་འབྱོར་དོན་ཆེ་བ་ཞེས་གསུངས།

སྤྱིར་དངོས་པོའི་ཆོས་གང་དང་གང་ཡིན་ཀྱང་འབྲས་བུ་དེ་ཅི་ཙམ་པའི་ཕུན་སུམ་ཚོགས་ཤིང་བཟང་བའི་ཚོད་ཀྱིས་དེའི་རྒྱུ་སྒྲུབ་དཀའ་བ་ཡིན་པས་དེ་ལ་བརྟེན་པའི་འབྲས་བུ་བཟང་པོ་འབྱུང་དཀའ་བ་ཆོས་ཉིད་ཡིན་པ་ལྟར། ངོ་བོ་བཟང་ཞིང་དོན་ཆེ་བའི་ལུས་རྟེན་འདི་ཡང་རང་ལ་དཔགས་པའི་རྒྱུ་ཚོགས་བཟང་པོ་ཆེས་མང་བ་ཞིག་བསྒྲུབ་དགོས་པས་དལ་འབྱོར་རྙེད་པར་དཀའ་བར་གསུངས། དེ་ལྟར་རྙེད་པར་དཀའ་བ་བསམས་ཏེ་ཚེ་འདི་ཉིད་ལ་ཆོས་བྱ་དགོས་པར་ཐག་བཅད།

སྤྲང་པོ་བེར་ཀ་བཞག་ནས་འགྲོ།

ཚེ་ལ་ལོང་མེད་པ་ཞེས་པས་ད་ལྟ་ཐོབ་པའི་དལ་འབྱོར་གྱི་ལུས་རྟེན་འདི་མི་རྟག་པ་ཡིན་པར་བསྟན་པ་ཡིན། དེ་ཡང་སྤྱིར་ཞིག་པ་ལ་སྐད་ཅིག་གི་ཞིག་པ་དང་རྒྱུན་གྱི་ཞིག་པ་གཉིས་སུ་ཡོད་པ་ལས་སྐབས་འདིའི་མི་རྟག་པ་དེ་རྒྱུན་ཞིག་པའི་རགས་པའི་མི་རྟག་པར་གོ་དགོས། སྤྱིར་འཆི་བར་ངེས། ནམ་འཆི་ལ་ངེས་པ་མེད། འཆི་བའི་ཚེ་ཆོས་མ་གཏོགས་པ་ཚེ་འདིའི་ལྟོ་གོས་གཏམ་གསུམ། རྒྱུ་ནོར་ལོངས་སྤྱོད། གཉེན་ཉེ་དུ་གང་གིས་ཀྱང་མི་ཕན་པ་སྟེ། བཀའ་གདམས་གོང་མ་རྣམས་ཀྱིས། རྒྱལ་པོ་རྒྱལ་གཞིས་བཞག་ནས་འགྲོ། །སྤྲང་པོ་བེར་ཀ་བཞག་ནས་འགྲོ། །ཞེས་གསུངས་པ་ལྟར་སྟོབས་འབྱོར་མངའ་ཐང་ཆེ་བའི་ཡུལ་གྱི་རྒྱལ་པོ་ཡིན་ཡང་འཆི་བའི་གནས་སྐབས་སུ་སྲང་ལམ་ཁའི་ཁྱི་ཤི་བ་དང་མཚུངས་པ་ལས་ཁྱད་པར་གཏན་ནས་མེད། རྒྱུ་ནོར་ལོངས་སྤྱོད་གང་ཡང་མེད་པའི་སྤྲང་པོ་དེ་དག་འཆི་བའི་གནས་སྐབས་སུ་བེར་ཀ་ཚུན་ཆད་བཞག་ནས་འགྲོ་དགོས་པར་གསུངས་པ་ལྟར། ཚེ་འདིའི་ཕུན་ཚོགས་གང་གིས་ཀྱང་མི་ཕན་པ་ཡིན། ཚེ་འདི་ནས་ཕྱི་མར་འགྲོ་མཁན་དེ་ལུས་མིན་ལ། གཉེན་ཉེ་དུ་མཉམ་དུ་མི་འོང་ཞིང་རྒྱུ་ནོར་ལོངས་སྤྱོད་ཀྱང་མཉམ་དུ་འཁྱེར་དབང་མེད། ཚེ་ཕྱི་མར་མཚམས་སྦྱར་ནས་འགྲོ་མཁན་དེ་ད་ལྟའི་ཤེས་རྒྱུད་འདིའི་རྒྱུན་ཕྲ་མོར་གྱུར་པ་ཞིག་ཡིན་པས་ནང་ཤེས་རྒྱུད་ཀྱི་སྟེང་དུ་ལས་བཟང་པོའི་བག་ཆགས་ཤིག་འཇོག་ཐུབ་ན་དེས་སྐྱེ་བ་ཕྱི་མར་ཕན་པར་འགྱུར་ལ། ཤེས་རྒྱུད་འདིའི་སྟེང་དུ་ལས་ངན་པའི་བག་ཆགས་མཐུག་པོ་ཡོད་ན་དེས་ཚེ་ཕྱི་མར་གནོད་པར་འགྱུར་བ་ཡིན།

རྒྱ་གར་ལ་མཚོན་ན་རྒྱལ་པོའི་ཕོ་བྲང་ཧ་ཅང་ངོ་མཚར་ཅན་དེ་འདྲ་ཡོད་ཅིང་། དེ་བཞིན་དུ་རྒྱ་ནག་གིས་མཚོན་པའི་འཛམ་བུ་གླིང་གི་ས་གནས་གང་སར་སྔར་གྱི་རྒྱལ་པོ་དེ་དག་གིས་རང་གི་མི་ཚེ་དེ་རྟག་པ་དང་ཤིན་ཏུ་བརྟན་པོ་ཞིག་ཏུ་ངོས་འཛིན་བྱས་ཏེ་རྒྱལ་ཁང་ཧ་ཅང་ཆེན་པོ་དེ་འདྲ་བརྩིགས་ཡོད། རྒྱ་ནག་གི་ལྕགས་རི་ལྟ་བུར་མཚོན་ན། རང་གི་སྲུང་སྐྱོབ་ཀྱི་དོན་དུ་མིའི་ཚེ་སྲོག་ཧ་ཅང་མང་པོ་བློས་བཏང་སྟེ་དཀའ་ལས་ཤིན་ཏུ་ཆེན་པོ་བརྒྱབ་ནས་བཟོས་ཡོད་ཀྱང་དེང་སྐབས་ཤུལ་ཙམ་ལས་གང་ཡང་མེད། ལྕགས་རི་དང་ཕོ་བྲང་ཆེན་པོ་དེ་དག་གང་གི་ཆེད་དུ་དམིགས་ནས་བརྩིགས་པའི་མི་དེ་དག་གི་རུས་པ་ཙམ་ཡང་མཐོང་ཡུལ་དུ་མེད། དེ་བཞིན་དུ་འཛམ་བུ་གླིང་འདིའི་ཐོག་རྒྱུ་ནོར་ཧ་ཅང་མང་པོ་ཡོད་པའི་ཕྱུག་པོ་དེ་དག་འཆི་བའི་ཉིན་མོར་རང་གི་རྒྱུ་ནོར་རྣམས་མི་གཞན་གྱིས་ཧབ་ཐོབ་བརྒྱག་རྒྱུ་ཙམ་ལས་ཕན་ཐོགས་ཡོད་པའི་ཐོག་ནས་འཁྱེར་རྒྱུ་གང་ཡང་མེད། དབང་ཆ་དང་སྟོབས་ཤུགས་ཧ་ཅང་ཆེན་པོ་ཡོད་པ་དེ་དག་ཀྱང་འཆི་བའི་གནས་སྐབས་སུ་བྱ་རྒྱུ་གང་ཡང་མེད། དེས་ན། འཆི་བའི་གནས་སྐབས་སུ་སེམས་ཀྱི་སྟེང་གི་བག་ཆགས་བཟང་པོ་ཞིག་ཡོད་ན་དེས་ཚེ་འདི་ནས་སྐྱེ་བ་རྗེས་མའི་གནས་སྐབས་བཟུང་བའི་ཚེ་ཕན་ཐོགས་འོང་བས། འཆི་བའི་གནས་སྐབས་སུ་ཆོས་མ་གཏོགས་གཞན་གང་གིས་ཀྱང་མི་ཕན་པར་གསུངས།

ད་ལྟ་རང་རེར་ཡོད་པའི་མིའི་ལུས་རྟེན་འདི་ཉིད་མི་ལུས་འདྲ་འདྲའི་ནང་ནས་མི་འདྲ་བ་ཞིག་ཡིན་ཚུལ་ངོ་ལེགས་པར་འཕྲོད་པ་ཞིག་བྱུང་ན་དལ་འབྱོར་དོན་མེད་པར་འཕྲོ་བརླག་ཏུ་འགྲོ་བ་ལ་ཕངས་སེམས་སྐྱེ་འོང་བ་ཡིན་ཏེ། རྗེ་རིན་པོ་ཆེས། རྙེད་དཀའ་རིག་ན་གྱི་ནར་སྡོད་ཐབས་མེད། །དོན་ཆེན་མཐོང་ན་དོན་མེད་འདའ་བ་ཕངས། །འཆི་བ་བསམས་ན་ཕྱི་མར་འགྲོ་གྲབས་བྱེད། །ལས་འབྲས་བསམས་ན་བག་མེད་གནས་ལས་ལྡོག །ཅེས་གསུངས་པ་ལྟར་ཡིན།

ཆོས་ཞེས་པ་བློ་སྦྱངས་ཏེ་སེམས་ལ་འགྱུར་བ་ཐེབས་ནས་བཟང་པོའི་བག་ཆགས་འཇོག་པ་ལ་ཟེར་བ་ལས་དཔེ་ཆ་ལྟ་བུ་ཞིག་ལ་ངོས་འཛིན་བྱེད་མི་རུང་། དཔེ་ཆ་སྐྱེ་བ་ཕྱི་མར་འཁྱེར་རྒྱུ་མེད། ཕྱི་མར་ཆོས་ཀྱིས་མ་གཏོགས་གཞན་གང་གིས་ཀྱང་མི་ཕན། ཀླད་པའམ་སེམས་རགས་པར་བརྟེན་པའི་ཤེས་ཡོན་རྣམས་ཀྱང་སྐྱེ་བ་ཕྱི་མར་འགྲོ་རྒྱུ་ཕལ་ཆེར་ཁག་པོ་ཡིན། འོན་ཀྱང་ཤེས་པ་རགས་པ་ལ་བརྟེན་ནས་ཕྲ་བའི་ཤེས་པ་ལ་འགྱུར་བ་གཏོང་ཐབས་ཀྱི་འབད་བརྩོན་བྱེད་དགོས་ཤིང་། ཤེས་པ་ཕྲ་རུ་ཕྲ་རུ་ཕྱིན་པའི་སྐབས་སུ་བག་ཆགས་ཤུགས་ཆེན་པོ་འཇོག་ཐུབ་པ་ཞིག་བྱུང་ན་དེས་སྐྱེ་བ་རྗེས་མར་ཕན་ཐོགས་པ་ཞིག་འོང་བ་ཡིན། མདོར་ན། འཆི་བའི་ཚེ་ཆོས་མ་གཏོགས་གཞན་གང་གིས་ཀྱང་མི་ཕན་པས་ཆོས་བྱེད་དགོས་ཤིང་། ཆོས་བྱེད་སྟངས་ཀྱང་ཁ་འདོན་བྱེད་པ་ཙམ་ཞིག་མིན་པར་ཚེ་འདིའི་ཤེས་རྒྱུད་ཀྱི་སྟེང་དུ་བག་ཆགས་བཟང་པོ་འཇོག་པ་སྟེ་སེམས་རྒྱུད་ལ་འགྱུར་བ་ཐེབས་ཐུབ་པ་ཞིག་འོང་བའི་ཆེད་དུ་འབད་བརྩོན་བྱེད་དགོས་པར་གསུངས།

སྣང་བ་སྐྱིད་དྲགས་པའི་བྱེད་སྟངས།

དལ་འབྱོར་རྙེད་དཀའ་བ་དང་དོན་ཆེ་བའི་ཚུལ་བསམས་ནས་སྔོན་གྱི་ཀླུ་སྒྲུབ་ཡབ་སྲས་ལ་སོགས་པའི་འཕགས་ཡུལ་གྱི་མཁས་གྲུབ་རྣམས་དང་བོད་གངས་ཅན་གྱི་ལྗོངས་ཀྱི་ས་དགེ་བཀའ་རྙིང་སོགས་རིས་སུ་མ་ཆད་པའི་སྐྱེས་བུ་དམ་པ་དེ་དག་རྟེན་མི་ལུས་ཐོབ་པ་འདིའི་སྟེང་ནས་ཐོས་བསམ་སྒོམ་གསུམ་གནང་སྟེ་གྲུབ་པའི་གོ་འཕང་མཐོན་པོར་གཤེགས་པ་ཤ་སྟག་ཡིན་པས། ལུས་རྟེན་གྱི་ཆ་ནས་ད་ལྟ་རང་ཅག་གིས་རྙེད་པའི་ལུས་རྟེན་འདི་དང་། མགོན་པོ་ཀླུ་སྒྲུབ་ལ་སོགས་པས་རྙེད་པའི་ལུས་རྟེན་གཉིས་ལ་ཁྱད་པར་གང་ཡང་མེད་ལ། ཐུན་མོང་གདུལ་བྱའི་སྣང་ངོ་དང་འབྲེལ་ནས་བཤད་ན་བཅོམ་ལྡན་འདས་ཀྱང་འཇིག་རྟེན་ཡོངས་གྲགས་ལ་རྒྱལ་པོའི་སྲས་སུ་འཁྲུངས། ཁྱིམ་ནས་ཁྱིམ་མེད་པར་རབ་ཏུ་བྱུང་། ལོ་དྲུག་དཀའ་སྤྱད་མཛད་པ་སོགས་རང་རེ་མི་ཕལ་པའི་འགྲོ་སྟངས་དང་མཐུན་པའི་མཛད་པ་བསྐྱངས་ཏེ་མངོན་པར་རྫོགས་པར་སངས་རྒྱས་པ་ཡིན། ཐེག་ཆེན་གྱི་དབང་དུ་བྱས་ན་སྐུ་བཞིའི་རྣམ་གཞག་གསུངས་ཏེ་གདུལ་བྱ་རྗེས་སུ་འཛིན་པ་དང་གདུལ་བྱ་ལ་ལམ་སྟོན་གནང་བའི་ཆེད་དུ་ཐ་མལ་པའི་འགྲོ་སྟངས་དང་སྒོ་ཀུན་ནས་མཐུན་པའི་མཛད་པ་བསྟན་པར་བཞེད། སྐབས་རེར་རང་རེས་ཧམ་པ་ལྟ་བུས་བཅོམ་ལྡན་འདས་ཀྱིས་ལོ་དྲུག་དཀའ་སྤྱད་ལ་སོགས་པ་བསྐྱོན་དགོས་པར་འདོད་པ་དང་། རང་ཉིད་སྐྱིད་པོའི་ལམ་ནས་ཆོས་བྱེད་འདོད་བྱེད་པ་སྣང་བ་སྐྱིད་དྲགས་པའི་བྱེད་སྟངས་ཡིན།

བཅོམ་ལྡན་འདས་ཀྱིས་ལོ་དྲུག་དཀའ་སྤྱད་མཛད་པའི་སྣང་བརྙན་འདྲ་སྐུ་ཞིག་ལ་ཧོར་ Lahore འགྲེམས་སྟོན་ཁང་དུ་འདུག །དེའི་སྐུ་པར་ཞིག་སྐུ་མདུན་སྐུ་གོང་མས་རྒྱ་གར་ནས་བསྣམས་ཕེབས་ཏེ་རྩེ་ཕོ་བྲང་གི་གཟིམ་ཆུང་དུ་ཡོད། ངོས་ཆུང་དུས་ལོ་ངོ་དྲུག་ལ་སོན་སྐབས་རྩེ་ཕོ་བྲང་དུ་སླེབས་ཤིང་། སྐབས་དེ་དུས་ནས་སྐུ་པར་དེ་དང་རྡོ་རྗེ་གདན་གྱི་མཆོད་རྟེན་གྱི་སྐུ་པར། ཝཱ་རཱ་ཎ་སཱིའི་མཆོད་རྟེན་གྱི་སྐུ་པར་བཅས་མཇལ་ཡོད། དེ་དུས་དད་པ་བྱ་རྒྱུ་སོགས་གང་ཡང་མི་ཤེས་ཀྱང་སེམས་ཐག་ཉེ་པོ་ཡོང་གི་ཡོད་ལ། བཅོམ་ལྡན་འདས་ཀྱི་སྐུ་བརྙན་དེས་རང་ཅག་ལ་དྲན་གསོ་གཏོང་རྒྱུར་ཕན་གྱི་ཡོད། སྐུ་བཞིའི་བདག་ཉིད་ཀྱི་སངས་རྒྱས་དེས་དགོས་དབང་གིས་མཛད་པ་དེ་ལྟར་བསྟན་པ་རང་ཅག་རྗེས་འཇུག་གི་གདུལ་བྱ་རྣམས་ལམ་ལ་བཀྲི་བའི་དོན་དུ་ཡིན་གྱི། བཅོམ་ལྡན་འདས་རང་ཉིད་སངས་རྒྱས་ཟིན་པས་དེ་ལྟ་བུའི་སྐུ་ལས་བསྐྱོན་དགོས་དོན་གང་ཡང་མེད། མཛད་པ་དེ་ལྟར་བསྟན་པ་དེས་རང་ཅག་ལ་སྐུལ་ལྕག་ཐེབས་པ་ཞིག་དགོས།

ཡིད་བློ་ཕྲ་རགས་ལས་སྔར་མྱོང་ཇི་བཞིན་མངོན་དུ་འགྱུར་དཀའ་སླའི་ཁྱད་པར་འབྱུང་ཚུལ།

སྐྱེ་བ་གཅིག་ནས་གཅིག་ཏུ་འཕོ་བའི་ཚེ་དབང་ཤེས་རྣམས་འགགས་ཏེ་ཡིད་བློ་འགྲོ་ལ། ཡིད་བློ་ལ་ཡང་ཕྲ་རགས་ཀྱི་དབྱེ་བ་མང་པོ་ཡོད་པ་ལས། ཡིད་བློ་རགས་པ་དང་འབྲེལ་བའི་སྟོང་ཉིད་ཀྱི་ལྟ་བ་དང་སྙིང་རྗེ་སོགས་ལ་བློ་ལེགས་པར་སྦྱངས་ཏེ་གོམས་འདྲིས་གང་འཚམ་ཡོད་ན་སྐྱེ་བ་རྗེས་མར་བློ་སྦྱོང་གི་རིགས་རྣམས་སྔར་གོམས་པ་ལྟ་བུ་ཞིག་དེ་མ་ཐག་ཡོང་མི་ནུས་ཀྱང་རྐྱེན་དང་འཕྲད་པའི་ཚེ་དཀའ་སྤྱད་ལ་དེ་ཙམ་ལྟོས་མི་དགོས་པའི་ཐོག་ནས་གོམས་པ་མངོན་དུ་འགྱུར་བའི་སྐབས་ཏན་ཏན་ཡོད། ཚེ་འདིར་ཡིད་བློ་ཤིན་ཏུ་ཕྲ་བ་དེ་ཉིད་དགེ་བའི་ངོ་བོར་བསྐྱེད་པའི་ཉམས་མྱོང་བྱུང་ན་སྐྱེ་བ་ཕྱི་མར་སྔར་གྱི་མྱོང་བ་བདེ་བླག་ངང་སྐྱེ་ཐུབ་པ་ཞིག་ཏན་ཏན་ཡོང་བའི་སྐབས་ཡོད་པར་སྣང་བས་ཡིད་བློ་ཕྲ་རགས་ལ་ཁྱད་པར་ཆེན་པོ་ཡོད།

ཡིད་བློ་རགས་པའི་སྟེང་ནས་སྦྱངས་པའི་མྱོང་བ་རྣམས་ཚེ་འཕོས་ཏེ་ལུས་རྟེན་གསར་པ་བླངས་པའི་ཚེ་ཡིད་བློ་རགས་པའི་རྟེན་གསར་དུ་གྲུབ་པ་ཡིན་པས་སྔར་གྱི་མྱོང་བ་ཇི་བཞིན་མངོན་དུ་འགྱུར་དཀའ་ལ། ཡིད་བློ་ཤིན་ཏུ་ཕྲ་བ་སྟེ་གཉུག་མ་ལྷན་ཅིག་སྐྱེས་པའི་འོད་གསལ་དང་འབྲེལ་ནས་བཤད་ན་ཚེ་སྔ་ཕྱིའི་འོད་གསལ་གྱི་རྒྱུན་དེ་གཅིག་པ་ཡིན་པས་སྔར་གྱི་མྱོང་བ་ཇི་བཞིན་མངོན་དུ་འགྱུར་ནུས་པའི་ཁྱད་པར་ཏན་ཏན་ཡོད། ངོས་ཀྱི་ངོ་ཤེས་ཀྱི་གྲས་སུ། སྒོམ་ལ་བརྟེན་ནས་སེམས་རགས་པ་རྣམས་བག་ལ་ཞ་སྟེ་སེམས་ཕྲ་བ་མངོན་དུ་གྱུར་པའི་སྐབས་སྔོན་གནས་རྗེས་དྲན་གྱི་མྱོང་བ་མངོན་དུ་འགྱུར་མཁན་དེ་འདྲ་འགའ་ཞིག་ཡོད། དེ་ལྟར་ཤེས་པ་ཕྲ་མོའི་སྟེང་དུ་སྔར་གོམས་པའི་བག་ཆགས་བཞག་པ་དེ་ཉིད་ཚེ་འདིར་སད་པ་ཞིག་བྱུང་ན་ནུས་པ་ཧ་ཅང་ཆེ་བ་ཡོད་པ་ལྟ་བུ་ཞིག་འདུག །

སྣོད་བཅུད་མི་རྟག་པར་བསྟན་པ།

གུང་ཐང་དཀོན་མཆོག་བསྟན་པའི་སྒྲོན་མེའི་མི་རྟག་པ་སྒོམ་ཚུལ་གྱི་བསླབ་བྱ་ཚིགས་སུ་བཅད་པ་ལས། སྐྲ་དཀར་ཞིང་གཞུ་ལྟར་གུག་པ་ཡི། །རྒས་འཁོགས་ཀྱི་ཕ་མས་འདར་བཞིན་དུ། །བུ་ལང་ཚོ་ཅན་གྱི་དུར་འདེབས་ན། །རྒན་གཞོན་གྱི་རིམ་པ་སུ་ཡིས་བརྩི། །ཞེས་གསུངས་པ་ལྟར་ཚེ་ལ་ངེས་པ་མེད་པ་སོགས་འཆི་བ་མི་རྟག་པའི་ཚུལ་བསམས་པའི་ཚེ་དབང་པོ་ཇི་ཙམ་རྟུལ་ཡང་ཕྱི་མར་ཕན་པའི་བྱ་བ་ཞིག་མ་བྱས་ན་མི་འགྲིག་སྙམ་པའི་ངེས་ཤེས་ཤིག་ངེས་པར་སྐྱེ་འོང་བ་ཡིན།

འཆི་བའི་གནས་སྐབས་སུ་གཉེན་ཉེ་དུ་དང་འབྲལ་བ་དང་། རང་ཉིད་མེད་པར་འགྱུར་འགྲོ་སྙམ་པའི་འཇིགས་སྣང་ཞིག་ཕལ་ཆེར་དུད་འགྲོ་ཚུན་ཆད་ལ་ཡོང་བ་ཡིན། འོན་ཀྱང་སྐབས་འདིའི་འཇིགས་སྣང་དེ་དེ་འདྲ་ཞིག་མིན། གོང་དུ་ཞུས་པ་ལྟར་དལ་འབྱོར་གྱི་ལུས་རྟེན་འདི་འདྲ་བའི་བཟང་པོ་ཞིག་ཐོབ་པ་འདི་ཉིད་གློ་བུར་དུ་འཆི་བདག་གི་རྐྱེན་དབང་དུ་སོང་བ་ཤིན་ཏུ་ཕངས་སྙམ་པ་ལྟ་བུ་འཆི་བ་བསྒོམས་ཏེ་དལ་འབྱོར་དོན་དང་ལྡན་པ་དང་། དལ་འབྱོར་ལ་སྙིང་པོ་ལེན་འདོད་ཀྱི་སེམས་ཤུགས་བསྐྱེད་པའི་ཆེད་དུ་དལ་འབྱོར་དང་འཆི་བ་མི་རྟག་པ་བསྒོམ་དགོས་པར་གསུངས་པ་ཡིན། དལ་འབྱོར་གྱི་ལུས་རྟེན་དེ་ཡང་རྒྱུ་རྐྱེན་ཚང་བའི་སྟེང་ནས་འཐོབ་དགོས་པ་ལས། རྒྱུ་མེད་རྐྱེན་མེད་སྟེས་དབང་ལྟ་བུར་འཐོབ་རྒྱུ་ཞིག་མིན། དཔེར་ན། ཁྱིམ་ཚང་གཅིག་གི་ཕ་མ་གཅིག་ལས་སྐྱེས་པའི་ཕྲུ་གུ་ནང་ཕན་ཚུན་ལ་མཚོན་ནའང་། ལུས་ཀྱི་རྣམ་པ་དང་ཡིད་ཀྱི་འཁྱེར་སོ་མི་འདྲ་བ་ཡོང་བཞིན་ཡོད། སྤྱིར་ཕུང་པོའི་གྲུབ་ཆའི་རྫས་ཕྲ་མོའི་སྟེང་ནས་ཕ་མའི་གཤིས་ཀ་བུ་ཕྲུག་ལ་བརྒྱུད་འགོས་ཡོང་བའི་འགྲེལ་བཤད་བྱེད་ཀྱི་ཡོད་ཀྱང་གོང་གི་ཁྱད་པར་འདི་དག་ཤེས་པ་དང་ཤེས་པའི་སྟེང་གི་བག་ཆགས་སོགས་དང་འབྲེལ་ནས་འགྲེལ་བཤད་དགོས་པ་ལས། ལུས་པོའི་གྲུབ་ཆའི་རྫས་ཕྲ་མོ་ Gene རྐྱང་པའི་སྟེང་ནས་འགྲེལ་བཤད་ཡོངས་རྫོགས་བྱ་རྒྱུ་ཧ་ཅང་ཁག་པོ་ཡིན། ཆུང་དུས་ཀླད་པ་ལ་སྐྱོན་ཤོར་བས་ཤེས་པ་ལྐུག་ཏུ་འགྲོ་བ་ལྟ་བུ་དང་། ཡང་ཀླད་པའི་ཆ་ཤས་འགའ་ཞིག་ལ་སྐྱོན་ཤོར་བས་དྲན་པ་ཉམས་པར་འགྱུར་བ་ལྟ་བུ་བསམ་བློའི་བྱེད་ལས་ཀྱི་རིགས་འགའ་ཞིག་ལུས་པོའི་རྫས་དང་འབྲེལ་བ་ཡོད་པ་ཧ་ཅང་གསལ་ཡང་། ཤེས་པའི་འགྲོ་སྟངས་ཕྲ་ཞིང་ཕྲ་བའི་རིགས་རྣམས་ཤེས་པ་རང་སྟེང་གི་སྔོན་གྱི་བག་ཆགས་སོགས་ཀྱི་རྐྱེན་དང་འབྲེལ་ནས་ཤེས་དགོས་པ་ལས་ལུས་པོའི་རྫས་ཀྱི་ཐོག་ནས་འགྲེལ་བཤད་དཔྱིས་ཕྱིན་པ་བྱ་རྒྱུ་ཤིན་ཏུ་དཀའ་བ་ཡིན།

ཚེ་འདི་ཟད་པའི་རྗེས་སུ་ཡང་རྣམ་ཤེས་ཀྱི་རྒྱུན་མུ་མཐུད་ནས་འཇུག་པའི་རྙོག་གྲ་ཧ་ཅང་མང་པོ་ཡོད་པའི་ཚུལ་བློར་འཆར་བའི་ཚེ། སྐྱེ་བ་ཕྱི་མ་ཡོད་དམ་མེད། གལ་ཏེ་ཡོད་ན་དེའི་ཆེད་དུ་ཕན་པའི་བྱ་བ་གང་ཞིག་བསྒྲུབ་དགོས་སམ་སྙམ་པ་ཞིག་སུ་ལ་ཡང་ཡོང་བ་ཡིན། དེ་ལྟར་དལ་འབྱོར་དང་འཆི་བ་མི་རྟག་པའི་ཚུལ་བསམས་པ་ལས་ཚེ་འདི་ཁོ་ནར་ཞེན་པའི་བློའི་ཤུགས་ཇེ་ཆུང་ཇེ་ཆུང་དུ་གྱུར་ཏེ་ཚེ་འདི་ལྟ་ཇི་ལྟར་བྱས་ཀྱང་འགྲིག་འགྲོ་སྙམ་དུ་བསམ་ནུས་པ་ཞིག་ཡོང་བ་སྟེ་བློ་སྦྱོང་བའི་ཐབས་དེ་ལྟ་བུ་བསྒོམས་པ་ལས་ཚེ་འདིའི་སྣང་ཤས་ལྡོག་པ་ཞིག་ཡོང་།

གཙང་བདེ་རྟག་བདག་བཞིའི་ལོག་ཕྱོགས་ཀྱི་མི་རྟག་པ་དེ་ཕྲ་བའི་མི་རྟག་པ་ཡིན་ཀྱང་། འདིར་དལ་འབྱོར་རྙེད་དཀའ་ཚེ་ལ་ལོང་མེད་པ་གསུང་རྒྱུའི་མི་རྟག་པ་དེ་རགས་པའི་མི་རྟག་པའམ་རྒྱུན་གྱི་མི་རྟག་པ་སྟེ་འཆི་བ་མི་རྟག་པར་གོ་བས་དེ་དག་གི་ཚུལ་བསམས་ཏེ། འཇིག་རྟེན་འདི་རིང་དུ་མི་གནས་པར་འཆི་བར་ངེས་པ་དང་། ནམ་འཆི་ལ་ངེས་པ་མེད་པ། འཆི་བའི་གནས་སྐབས་སུ་ཕན་པ་ཆོས་མ་གཏོགས་མེད་པའི་ཚུལ་བསམ་དགོས་པ་ཡིན། དེ་རིང་འདིར་རང་རེ་མི་སྟོང་ཕྲག་འགའ་ཞིག་འཚོགས་ནས་ཡོད་པ་རྣམས་དུས་ད་ནས་བརྩིས་པའི་ལོ་དྲུག་ཅུའམ་བདུན་ཅུ། བརྒྱའི་ནང་ཚུད་དུ་ཕལ་མོ་ཆེ་འཆི་རྒྱུར་ངེས་པ་ལས་མི་འཆི་བར་གནས་མཁན་ཕལ་ཆེར་ཁག་པོ་ཡིན། དེ་བཞིན་དུ་སྣོད་ཀྱི་བཀོད་པ་འདི་དག་ཀྱང་རིམ་བཞིན་འཇིག་སྟེ་ནམ་ཞིག་དེའི་ཚེ་དེའི་དུས་འདི་འདྲ་ཞིག་བྱུང་ཡོད་ཅེས་ལོ་རྒྱུས་ཀྱི་ཆ་ཤས་ཙམ་ཞིག་ཏུ་འགྱུར་རྒྱུ་ཡིན། རང་རེས་རྟག་པ་དང་བརྟན་པ་ལྟ་བུར་བསམ་གྱིན་ཡོད་ཀྱང་སྣོད་བཅུད་འདི་དག་ཀུན་སྤྱིར་མི་རྟག་པའི་རང་བཞིན་དང་། ལྷག་པར་རང་རེ་རྣམས་བཙན་བྱོལ་བར་གྱུར་ཡོད་པས་ལོ་ལྔ་བཅུའམ་དྲུག་ཅུ། བདུན་ཅུ། བརྒྱད་ཅུ། དགུ་བཅུ་ལྟ་བུ་ཕྱིན་པའི་རྗེས་གཅིག་བྱས་ན་ད་ལྟའི་ཁང་པ་འདི་དག་གྱང་རོ་ལྟ་བུར་འགྱུར་སྲིད་པ་ཡིན།

དཔེར་ན། ནཱ་ལེནྡྲའི་གཙུག་ལག་ཁང་ལྟ་བུར་མཚོན་ན་སྔོན་ཀླུ་སྒྲུབ་ཡབ་སྲས་ལ་སོགས་པ་རྣམས་འདིར་བྱོན་ཏེ་བཞུགས་པ་ཡིན་ཞེས་བརྗོད་རྒྱུ་ཙམ་ཞིག་ལས་ལྷག་མེད། དེ་སྔོན་ངོས་ནཱ་ལེནྡྲར་གནས་སྐོར་ལ་ཕྱིན་པའི་སྐབས་ཤིག་མངོན་རྟོགས་རྒྱན་དང་དབུ་མ་འཇུག་པ་གཉིས་བཏོན་པ་ཡིན། སྐབས་དེ་དུས་སེམས་ནང་། སྔར་གཙུག་ལག་ཁང་འདིར་ཟླ་བ་གྲགས་པ་ལ་སོགས་པ་ཕེབས་ཏེ་དབུ་མ་འཇུག་པ་ལ་སོགས་པའི་གཞུང་རྣམས་མཛད་ནས་གཞུང་འདི་དག་ལེགས་སྦྱར་གྱི་ཐོག་གསུང་མཁན་ཇི་ཙམ་བྱུང་ཡོད་མེད་དང་། གཞུང་འདི་དག་ལ་སློབ་གཉེར་གནང་སྟེ་གྲུབ་པའི་གོ་འཕང་མཐོན་པོར་གཤེགས་པ་ཇི་ཙམ་བྱུང་ཡོད་དམ་སྙམ་དུ་དྲན་བྱུང་། འོན་ཀྱང་ད་ཆ་གཙུག་ལག་ཁང་དེ་དག་འཇིག་སྟེ་གྱང་གོག་ཙམ་ཞིག་ལས་ལྷག་མེད།

དེས་ན་བརྟན་པ་སྣོད་ཀྱི་བཀོད་པ་ཡང་མི་རྟག་པའི་རང་བཞིན་ལས་མ་འདས་ན་མི་བརྟན་པ་གཡོ་བའི་རང་བཞིན་གྱི་རང་རེའི་ལུས་འདིར་བརྟན་པའི་ཆ་གང་ཡང་མེད་པ་ནི། ཡོན་ཏན་གཞིར་གྱུར་མ་ལས། ལུས་སྲོག་གཡོ་བ་ཆུ་ཡི་ཆུ་བུར་བཞིན། །
ཞེས་གསུངས་པ་ལྟར་ཡིན། དེ་ལྟར་རང་རེ་ཕལ་མོ་ཆེས་ཚེ་འདི་ཁོ་ན་བསམས་ཏེ་དེའི་དོན་དུ་ལྟོ་གོས་གཏམ་གསུམ་འཚོལ་སྒྲུབ་ཀྱི་ལས་ཁོ་ནར་བྲེལ་བ་བྱེད་ཀྱི་ཡོད་ཀྱང་འཆི་ཁར་དེ་དག་ཤུལ་དུ་གཡུག་རྒྱུ་མ་གཏོགས་གང་ཡང་མེད། གལ་ཏེ་དགེ་བའི་ལས་བསྒྲུབས་ཏེ་སེམས་སྟེང་དུ་བཟང་པོའི་བག་ཆགས་ཤིག་ཡོད་ན་རེ་བ་ཡོད་ཀྱང་། དེ་མེད་ན་མི་ཚེ་འདིའི་དོན་དུ་སྡིག་སྡུག་གཏམ་ངན་ཁྱད་དུ་བསད་དེ་ལྟོ་གོས་འཚོལ་སྒྲུབ་དང་དགྲ་འདུལ་གཉེན་སྐྱོང་གི་ལས་ཅི་འདྲ་ཞིག་བྱས་ཀྱང་ཕན་ཐོགས་རྒྱུ་གང་ཡང་མེད། ༸རྒྱལ་མཆོག་བསྐལ་བཟང་རྒྱ་མཚོས། ཚེ་འདིའི་ནོར་འདོད་ཁོ་ནས་ཉིན་མཚན་སྦྲེལ་ན་ཡང་། །འཇིག་རྟེན་ཕྱི་མར་འགྲོ་ཚེ་སྒྲེན་མོ་ལག་སྟོང་འཁྱམ། །དེ་རིང་ཙམ་ཡང་སྡོད་པའི་གདེང་ཚོད་མ་མཆིས་པས། །མགོན་མེད་ཉམ་ཐག་བདག་ཅག་ཐུགས་རྗེས་སྐྱོབ་ཏུ་གསོལ། །ཞེས་གསུངས་པ་ལྟར་ཡིན།

ཕྱིན་ཅི་ལོག་གི་རྣམ་རྟོག་བཞི།

མདོར་ན། ཕྱིན་ཅི་ལོག་གི་རྣམ་རྟོག་བཞི་ཞེས་གསུངས་པ་རྣམས་ཤིན་ཏུ་ཤུགས་ཆེན་པོ་ཡིན། དེ་ཡང་མི་གཙང་བ་ལ་གཙང་བར་ཞེན་པ་ལྟ་བུ། དཔེར་ན། ཆགས་ཡུལ་གྱི་གཙོ་བོ་ལུས་དང་ལོངས་སྤྱོད། གཉེན་དང་ཉེ་དུ་ལ་སོགས་པ་རང་རེའི་བློར་འཆར་བའི་ཚེ་ཕུགས་ནས་སམ་ཆ་ཐམས་ཅད་ནས་གཙང་ཞིང་བཟང་ལ་ཡིད་དུ་འོང་བ་ལྟ་བུར་འཆར་མོད། འོན་ཀྱང་དེ་ཐམས་ཅད་ཉོན་མོངས་པ་དང་ཉོན་མོངས་པའི་དབང་གིས་བྱུང་བའི་ཟག་བཅས་ཀྱི་ལས་ཀྱིས་བསྐྱེད་ཅིང་། འགྱུར་བའི་བདག་ཉིད་ཅན། མཐར་རྒུད་པས་བསྡུ་བར་འགྱུར་བའི་རང་བཞིན་ཅན། གནས་ངན་ལེན་དང་རྗེས་སུ་འབྲེལ་བའི་ཉོན་མོངས་སྐྱེ་བ་ལ་གྲོགས་བྱེད་པ་སོགས་ཀྱི་ཚུལ་ལེགས་པར་བསམས་ན་སེམས་ནང་ཇི་ཙམ་འགྱུར་བ་ཐོན་པ་དེའི་ཚོད་ཀྱིས་དེ་དག་ལ་དམིགས་པའི་ཞེན་ལོག་གི་བློ་འབྱུང་བ་ཡིན། དེ་ལྟར་མི་གཙང་བ་ལ་གཙང་བར་ཞེན་པའི་བློ་དེ་ཕྱིན་ཅི་ལོག་གི་ལྟ་བ་ཡིན་ཞིང་དེས་ཕུང་བར་བྱེད་ལ། མི་གཙང་བ་ལ་མི་གཙང་བར་ཤེས་པའི་བློ་དེ་ཕྱིན་ཅི་མ་ལོག་པའི་ལྟ་བ་ཡིན།

དེ་ནས་མི་རྟག་པ་ལ་རྟག་པར་ཞེན་པའི་ཕྱིན་ཅི་ལོག་གི་ལྟ་བ་དང་། དེའི་གཉེན་པོའམ་ལྡོག་ཟླར་མི་རྟག་པ་ལ་མི་རྟག་པར་ཤེས་པའི་ཕྱིན་ཅི་མ་ལོག་པའི་ལྟ་བ་གསུངས་ཤིང་། འདི་ཡང་སྐབས་འདིར་འཆི་བ་མི་རྟག་པ་སྟེ་རྒྱུན་གྱི་མི་རྟག་པར་བསམས་ན་ལེགས་པོ་ཡོད། དེ་ནས་སྡུག་བསྔལ་ལ་བདེ་བར་ཞེན་པ་ནི་འདུ་བྱེད་ཀྱི་སྡུག་བསྔལ་གྱི་རང་བཞིན་དང་། འགྱུར་བའི་སྡུག་བསྔལ་གྱི་རང་བཞིན་ཡིན་པ་ཞིག་འཐོབ་བྱ་ཡིད་དུ་འོང་བའམ། ཡིད་སྨོན་བྱ་ཡུལ་དུ་བལྟ་བ་ལ་ཟེར་ཞིང་དེས་སྲིད་པ་འཁོར་བ་ལ་འཁོར་བར་བྱེད་ཅིང་ལས་ངན་དང་སྡིག་ལྟུང་མང་པོ་འདྲེན་པར་བྱེད་པས། དེའི་ལྡོག་ཟླར་སྡུག་བསྔལ་ལ་སྡུག་བསྔལ་དུ་ཤེས་པའི་ལྟ་བ་ལ་བློ་སྦྱང་དགོས་པ་ཡིན། དེ་ནས་བདག་མེད་པ་ལ་བདག་ཏུ་འདུ་ཤེས་པའི་ཕྱིན་ཅི་ལོག་གི་རྟོག་པའི་གཉེན་པོར་བདག་མེད་པ་བསྒོམ་དགོས་པ་ཡིན།

པཱ་ལི་དང་ལེགས་སྦྱར་གྱི་ཆོས་བརྒྱུད་ཐུན་མོང་བའི་ཉམས་ལེན།

དེ་བཞིན་དུ་བཅོམ་ལྡན་འདས་ཀྱིས་བྱང་ཕྱོགས་སོ་བདུན་གསུངས་པ་ལས་ལུས་དྲན་པ་ཉེར་བཞག་དང༌། ཚོར་བ་དྲན་པ་ཉེར་བཞག །སེམས་དྲན་པ་ཉེར་བཞག །ཆོས་དྲན་པ་ཉེར་བཞག་བསྒོམ་དགོས་པར་གསུངས་པ་ཤིན་ཏུ་འདུས་ཆེན་པོ་ཡིན། བྱང་ཕྱོགས་སོ་བདུན་གྱི་ལམ་འདི་སངས་རྒྱས་པའི་ལམ་ཉམས་ལེན་བྱེད་ལུགས་ཀྱི་སྒྲོམ་གཞི་ལྟ་བུར་གྱུར་ཡོད་ཅིང་། པཱ་ལིའི་ཆོས་བརྒྱུད་དང་ལེགས་སྦྱར་གྱི་ཆོས་བརྒྱུད་དམ་ཐེག་པ་ཆེ་ཆུང་གཉིས་ཀའི་ཐུན་མོང་བའི་ཉམས་ལེན་ཡིན། ཐེག་པ་ཆེན་པོའི་ལུགས་ཀྱི་དྲན་པ་ཉེར་བཞག་སྒོམ་པའི་ཚེ་རང་གི་ལུས་ལ་དམིགས་ནས་སྒོམ་པ་ཙམ་མིན་པར་སེམས་ཅན་གཞན་གྱི་ལུས་ལ་དམིགས་ནས་སྒོམ་པར་བྱེད་ཅིང་། དེ་ལ་ཡང་རྒྱ་ཆེ་བའི་སྒོམ་ལུགས་ཤིག་དང་ཟབ་མོའི་སྒོམ་ལུགས་ཤིག་བཅས་གཉིས་ཡོད་པ་ལས། ཟབ་མོའི་ལུགས་ཀྱི་དྲན་པ་ཉེར་བཞག་གི་ལམ་སྒོམ་ཚུལ་སྤྱོད་འཇུག་དང་ཕར་ཕྱིན་གྱི་གཞུང་ནས་གསུངས་པ་ལྟར་མི་རྟག་སོགས་བཅུ་དྲུག་བདེན་སྟོང་དུ་སྒོམ་པར་བྱེད་པ་དེ་དག་ཡིན།

བསླབ་པ་གསུམ་ཕྱི་ནང་ཐུན་མོང་བའི་ཉམས་ལེན་ཡིན།

དེ་ཡང་བསླབ་པ་གསུམ་ལ་མཚོན་ན་ཚུལ་ཁྲིམས་ཀྱི་བསླབ་པའམ་ཚངས་སྤྱོད་ཀྱི་བསླབ་པ་ལྟ་བུ་མུ་སྟེགས་པ་ལ་ཡང་ཡོད་ཅིང་། ཡེ་ཤུའི་གྲྭ་པ་དང་ཨ་ནེ་རྣམས་ལའང་ཚངས་སྤྱོད་ཀྱི་ཉམས་ལེན་ཡོད་པས། ཡེ་ཤུ་ལ་ཡང་ཚངས་སྤྱོད་དམ་ཚུལ་ཁྲིམས་ཀྱི་བསླབ་པ་ཡོད། བར་སྐབས་དེ་ཙམ་དར་སོ་མ་བྱུང་བའམ་གཙོར་འདོན་བྱེད་པ་མེད་ཀྱང་སྔར་ཡེ་ཤུའི་ཆོས་ལུགས་ལ་ཡང་ Greek Orthodox གྷི་རི་སིའི་དགོན་པ་འགའ་ཞིག་ཏུ་སེམས་རྩེ་གཅིག་པའི་ཏིང་ངེ་འཛིན་གྱི་བསླབ་པའམ་སྒོམ་ཉམས་ལེན་བྱེད་སྲོལ་ཡོད་སྐོར་ཡེ་ཤུའི་ཆོས་པ་ཁག་གིས་བཤད་པ་གོ་ཐོས་བྱུང་། དེར་བརྟེན་ཏིང་ངེ་འཛིན་གྱི་བསླབ་པ་དེ་ཡེ་ཤུའི་ཆོས་དང་ཡང་ཐུན་མོང་བ་ཡིན། ཁ་ཆེའི་གཞུང་དུ་ཡང་རང་ལུགས་ཀྱི་བརྟུལ་ཞུགས་ཤིག་ཡོད་པ་ཚུལ་ཁྲིམས་ཀྱི་ཉམས་ལེན་ལ་སྦྱར་ཆོག་པ་མིན་ནམ། བསམ་གཏན་གྱི་ཉམས་ལེན་ཡོད་མེད་མི་ཤེས་ཀྱང་རང་གི་དཀོན་མཆོག་ལ་རྩེ་གཅིག་པའི་དད་པ་སྒོམ་པའི་གནས་སྐབས་སུ་སེམས་རྩེ་གཅིག་པ་ཞིག་འོང་བ་ཡིན།

ཞི་གནས་རྩལ་དུ་བཏོན་ནས་སྒོམ་པའི་རྣམ་གཞག་མུ་སྟེགས་པའི་གཞུང་དུ་བཤད་ཡོད། ངོས་དང་ཐུག་འཕྲད་མ་བྱུང་མོད། ད་ལྟ་ཡང་བསམ་གཟུགས་སྒོམ་པའི་མུ་སྟེགས་པའི་གྲས་སུ་བསམ་གཟུགས་ཀྱི་རྟོགས་པ་རྙེད་པ་དེ་འདྲ་ཡོད་སྐོར་གོ་ཐོས་བྱུང་། གང་ལྟར་མུ་སྟེགས་པའི་གྲས་སུ་གཏུམ་མོའི་ཉམས་ལེན་སོགས་ལ་བརྟེན་ནས་ལུས་ལ་འཁྱག་སྣང་གཏན་ནས་མེད་པར་གངས་ཁྲོད་དང་འཁྱགས་རོམ་གྱི་ཁྲོད་དུ་གནས་པ་དེ་འདྲ་ཡོད་འདུག །ཕལ་ཆེར་མུ་སྟེགས་པའི་གྲས་སུ་ཏིང་ངེ་འཛིན་གྱི་ཟས་ཀྱིས་འཚོ་བའི་རིགས་འགའ་ཞིག་ཡོད་ཚོད་འདུག་པས། བསམ་གཏན་གྱི་ཉམས་ལེན་གྱི་ཆ་ནས་རང་རེ་ལས་ཀྱང་ལྷག་པ་ཡོད། གསུངས་ཏེ་བཞད།

ངོས་ཀྱི་ངོ་ཤེས་པའི་གྲས་སུ་དེ་ལྟ་བུའི་ཏིང་ངེ་འཛིན་ལ་སོགས་པའི་ཡོན་ཏན་ལྡན་པ་འདི་ཡོད་ཅེས་མཛུབ་མོ་འཛུགས་ས་གཅིག་ཀྱང་མེད། དཀོན་པོ་ཡིན། དེ་ལྟར་ཚུལ་ཁྲིམས་ཀྱི་བསླབ་པ་དང་བསམ་གཏན་གྱི་བསླབ་པ་གཉིས་ཕྱི་ནང་ཐུན་མོང་བ་ཡིན་ཞིང་། སྤྱིར་ཤེས་རབ་ཀྱི་བསླབ་པ་ཡང་ཕྱི་ནང་ཐུན་མོང་བ་ཡིན། མུ་སྟེགས་པ་བསམ་གཟུགས་སྒོམ་པ་པོ་རྣམས་ཀྱིས་རང་གི་གཞུང་ནས་བཤད་པའི་ཡིད་བྱེད་དྲུག་དང་། ཞི་རགས་ཀྱི་རྣམ་པ་ཅན་གྱི་ལྷག་མཐོང་ངམ་འཇིག་རྟེན་པའི་ལྷག་མཐོང་སྒོམ་པར་བྱེད་པས། ཚུལ་ཁྲིམས་ཀྱི་བསླབ་པ་དང༌། ཏིང་ངེ་འཛིན་གྱི་བསླབ་པ། ཤེས་རབ་ཀྱི་བསླབ་པ་གསུམ་ག་ཕྱི་ནང་ཐུན་མོང་བ་ཡིན། བདག་མེད་པའི་ལྟ་བ་དང་འབྲེལ་ནས་སྒོམ་པའི་ཚེ་ལྷག་པ་ཚུལ་ཁྲིམས་ཀྱི་བསླབ་པ། ལྷག་པ་ཏིང་ངེ་འཛིན་གྱི་བསླབ་པ། ལྷག་པ་ཤེས་རབ་ཀྱི་བསླབ་པ་སྟེ་ལྷག་པའི་བསླབ་པར་གྱུར་ཅིང་། བདག་མེད་པའི་ལྟ་བ་སྤངས་ནས་སམ་དེ་དང་མ་འབྲེལ་བར་བསླབ་པ་གསུམ་ཉམས་སུ་བླངས་ན་བསླབ་པ་ཙམ་དུ་འགྱུར་བ་ལས་ལྷག་པའི་བསླབ་པར་མི་འགྱུར།

མུ་སྟེགས་པའི་གཞུང་ནས་ཀྱང་ཐར་པའི་རྣམ་གཞག་གསུངས་པ་དཔེར་ན། གཅེར་བུ་པའི་གཞུང་ནས་ཐར་པ་ཞེས་པ་གདུགས་དཀར་པོ་ཁ་གྱེན་དུ་བསླངས་པ་ལྟ་བུ་ཞིག་ཡོད་པར་བཤད་པ་དང༌། གྲངས་ཅན་པས་བདག་དང་གཙོ་བོ་གཉིས་ལས། བདག་ལོངས་སྤྱོད་པ་པོ་དང་གཙོ་བོ་སྤྲུལ་པ་པོར་བཤད་དེ། གཙོ་བོས་སྤྲུལ་བའི་རྣམ་འགྱུར་དེ་དག་གཙོ་བོས་སྤྲུལ་བའི་ཚུལ་ལེགས་པར་ཤེས་པའི་ཚེ། རྣམ་འགྱུར་དེ་དག་རིམ་གྱིས་གཙོ་བོའི་རང་བཞིན་དུ་བསྡུས་ནས་བདག་གཅིག་པུ་ཟླ་མེད་དུ་གནས་པའི་ཚེ་ཐར་པ་ཐོབ་པར་འཇོག་པ་ལྟ་བུ་མུ་སྟེགས་པའི་གཞུང་ནས་ཀྱང་ཐར་པའི་རྣམ་གཞག་བཤད་ཡོད།

དེ་ལྟར་ཐ་སྙད་ཟོར་ཡང་བའི་དབང་དུ་བྱས་ན་ཆོས་ཞེས་པ་མུ་སྟེགས་པའི་ཆོས་དང་ཐར་པ་ཞེས་པ་མུ་སྟེགས་པས་ཀྱང་འདོད་མོད། སངས་རྒྱས་པའི་ཆོས་དང་འབྲེལ་ནས། ཐར་པ་ནོར་ཆོས་འདོད་པ་སྟེར་མཛད་རྒྱལ། །ཞེས་གསུངས་པའི་ཐར་པ་ནི་བདག་ཏུ་འཛིན་པ་དེ་ཐར་པ་འཐོབ་པའི་གེགས་ལ་ངོས་བཟུང་སྟེ། གཉེན་པོ་བདག་མེད་རྟོགས་པའི་ཤེས་རབ་བསྐྱེད་ནས་བདག་འཛིན་སྤངས་པའི་ཐར་པ་ལ་གོ་ཞིང་། དེ་ལྟ་བུའི་ཐར་པ་དེ་ནང་པ་སངས་རྒྱས་པའི་གཞུང་ནས་བཤད་པའི་ཐར་པ་ཡིན་ལ། ཐར་པ་དེ་ཉིད་སྒྲུབ་བྱེད་ཀྱི་བདག་མེད་པའི་ལྟ་བས་ཁྱད་པར་དུ་བྱས་པའི་ཆོས་ཚུལ་དེར་སངས་རྒྱས་པའི་ཆོས་ཞེས་བརྗོད་པ་ཡིན།

ཕུན་ཚོགས་སྡེ་བཞི།

དེ་ལྟར་གོང་དུ་བློ་ལྡོག་རྣམ་པ་བཞི་ལས་དལ་འབྱོར་དོན་ཆེ་རྙེད་དཀའ་དང༌། ཚེ་ལ་ལོང་མེད་པའི་ཚུལ་བསམ་པའི་སྒོ་ནས་ཚེ་འདི་གཙོ་བོར་བྱེད་པའི་ཞེན་ཆགས་སམ་ཚེ་འདིའི་སྣང་ཤས་ལྡོག་དགོས་པར་གསུངས་མོད། ཚེ་འདིའི་བདེ་སྐྱིད་གཏན་ནས་མི་དགོས་སམ་ཞེ་ན་དེ་ཡང་མིན་ཏེ། ཚེ་འདི་འདྲ་ཞིག་གྲུབ་ནི་གྲུབ་ཟིན་པས་ཚེ་འདི་བདེ་ཞིང་སྐྱིད་པ་ཞིག་ངེས་པར་དགོས་པར་བརྟེན་སངས་རྒྱས་བཅོམ་ལྡན་འདས་ཀྱི་ཆོས་ཚུལ་ནང་ཕུན་ཚོགས་སྡེ་བཞི་གསུངས་ཏེ། མངོན་མཐོའི་ཕུན་ཚོགས་དང༌དེ་སྒྲུབ་བྱེད་ཀྱི་རྒྱུར་ནོར་རམ་དཔལ་འབྱོར་ལོངས་སྤྱོད་དགོས་པ་དང་། དཔལ་འབྱོར་ལོངས་སྤྱོད་ལ་བརྟེན་ནས་ཚེ་འདིའི་མངོན་མཐོའི་ཕུན་ཚོགས་འཐོབ་ནུས་པ། འདོད་པའི་ལྷ་ལ་སོགས་པར་ཡང་འདོད་པའི་ཡོན་ཏན་ཡོད་པའི་དབང་གིས་བདེ་སྐྱིད་འབྱུང་བ་ཡིན་པས་མངོན་མཐོའི་ཕུན་ཚོགས་ཞེས་པ་འདོད་པའི་ལོངས་སྤྱོད་ལ་བརྟེན་ནས་ཡོང་དགོས་པར་གསུངས། དེ་ལྟར་འཐོབ་བྱ་མངོན་མཐོའི་ཕུན་ཚོགས་ལ་བརྟེན་པའི་མངོན་མཐོའི་བདེ་སྐྱིད་དེ་དཔལ་འབྱོར་ལོངས་སྤྱོད་ལ་བརྟེན་ནས་འབྱུང་བས་ནོར་དང་འདོད་པ་གཉིས་ཀྱི་རྒྱུ་འབྲས་ཀྱི་རིམ་པ་ཞིག་དང་། ཡང་མཐར་ཐུག་གི་བདེ་སྐྱིད་ཐར་པ་ཡིན་ལ། ཐར་པ་ཐོབ་བྱེད་སངས་རྒྱས་པའི་ཆོས་ཏེ། བདག་མེད་པའི་དེ་ཁོ་ན་ཉིད་གཞི་ལ་བཞག་པའི་ཉམས་ལེན་དེ་ཡིན། དེ་ལྟར་འཕྲལ་གྱི་བསྒྲུབ་བྱ་མངོན་མཐོའི་ཕུན་ཚོགས་དང་། དེ་སྒྲུབ་བྱེད་དཔལ་འབྱོར་ལོངས་སྤྱོད། ཕུགས་ཀྱི་བསྒྲུབ་བྱ་ཐར་པ་དང་། དེ་སྒྲུབ་བྱེད་ཆོས་ཏེ་ཕུན་ཚོགས་སྡེ་བཞི་གསུངས་པ་ཡིན།

སངས་རྒྱས་པའི་ཆོས་དང་མཐུན་པའི་དཔལ་འབྱོར་ཡར་རྒྱས་གཏོང་སྟངས།

སྔར་ངོས་ ༡༩༧༩ ལོར་སོག་ཡུལ་ལ་ཐེངས་དང་པོ་སླེབས་པའི་སྐབས་སོག་ཡུལ་དམར་ཤོག་གིས་བཟུང་བའི་དུས་ཡིན། སྐབས་དེར་སྤྱི་ཚོགས་རིང་ལུགས་དང་སངས་རྒྱས་པའི་ཆོས་ཀྱི་སྐོར་སྐད་ཆ་བྱུང་ཞིང་། དཔལ་འབྱོར་ལོངས་སྤྱོད་ཡར་རྒྱས་དགོས་པའི་སྐོར་ལ་འཕྲོས་པའི་སྐབས་སོག་པོའི་མཁན་པོ་མགོན་པོ་སྐྱབས་ཀྱིས། ཕུན་ཚོགས་སྡེ་བཞི་ཞེས་བགྲངས་སོང་། ཁོང་གིས་བཤད་པ་དེ་བདེན་པ་རེད། ཕུན་ཚོགས་སྡེ་བཞིའི་ནང་གི་མངོན་མཐོའི་ཕུན་ཚོགས་དེ་རང་རེའི་འཕྲལ་གྱི་བསྒྲུབ་བྱའམ་འཐོབ་བྱ་ཡིན་པས་ངེས་པར་དགོས་ཤིང་། དེ་ཡང་སྐྱེ་བ་ཕྱི་མའི་ཕུན་ཚོགས་ཙམ་ཞིག་མིན་པར་ཚེ་འདིའི་མངོན་མཐོའི་ཕུན་ཚོགས་ཀྱང་དགོས་པས་དངོས་པོ་ཡར་རྒྱས་ངེས་པར་དགོས་པ་ཡིན། འོ་ན་དངོས་པོ་ཡར་རྒྱས་གཏོང་བ་སངས་རྒྱས་པའི་ཆོས་དང་མི་འགལ་ལམ་ཞེ་ན། སངས་རྒྱས་པའི་ཆོས་དང་དངོས་པོ་ཡར་རྒྱས་གཏོང་བའི་དབར་འགལ་བ་མེད་པར་དངོས་པོའི་ཡར་རྒྱས་དགོས་ཀྱི་ཡོད། འོན་ཀྱང་དངོས་པོ་ཡར་རྒྱས་གཏོང་སྟངས་དེ་ཚུལ་ཁྲིམས་ཀྱི་བརྟུལ་ཞུགས་དང་མ་བྲལ་ཞིང༌། མི་ཙམ་དུ་མ་ཟད་སྲོག་ཆགས་ཀུན་ལ་གནོད་པའི་རྐྱེན་དུ་མ་སོང་བའི་སྒོ་ནས་དཔལ་འབྱོར་ཡར་རྒྱས་གཏོང་དགོས་པ་ཡིན།

སངས་རྒྱས་པའི་གཞུང་དང་མཐུན་པའི་སྒོ་ནས་དཔལ་འབྱོར་ཡར་རྒྱས་གཏོང་བ་ལ་བྱ་གསོ་ཁང་དང༌། ཕག་གསོ་ཁང༌། ཉ་གསོ་ཁང་། དེ་བཞིན་དུ་གླང་གསོ་ཁང་སོགས་འཛུགས་པ་མི་འཚམ་པར་མ་ཟད། གོ་མཚོན་བཟོ་བ་སོགས་ཀྱང་མི་རུང་། འདི་དག་སངས་རྒྱས་པའི་ཆོས་དང་འབྲེལ་བའི་སྒོ་ནས་མངོན་མཐོའི་ཕུན་ཚོགས་སམ་མངོན་མཐོའི་བདེ་སྐྱིད་སྒྲུབ་པའི་ཐབས་ཚུལ་མིན། བོད་པ་བཙན་བྱོལ་བའི་གཞིས་ཆགས་ཁག་ཏུ་ཐོག་མར་རོགས་རམ་བྱེད་མཁན་ཁག་གིས་བྱ་གསོ་ཁང་དང༌། ཉ་གསོ་ཁང༌། ཕག་གསོ་ཁང་འཛུགས་དགོས་ཞེས་དངུལ་གྱི་མ་རྩ་སྤྲོད་མཁན་བྱུང་བ་ལྟར། བྱ་དེ་གསོད་པའི་དོན་དུ་མིན་པར་སྒོ་ང་ལེན་པའི་དོན་དུ་ཡིན་ཞེས་བྱ་གསོ་ཁང་ཁ་ཤས་བཙུགས་ཡོད། སྒོ་ང་གཏོང་བའི་རིང་བྱ་མོ་ལ་བྱམས་པོ་བྱེད་ཀྱི་ཡོད་ངེས་ཀྱང་། སྒོ་ང་རྫོགས་མཚམས་ག་ལེར་བྱ་མོ་ཁོག་མའི་ནང་འགྲོ་རྒྱུའི་ཉེན་ཁ་ཡོད། གསུངས་ཏེ་བཞད། ཕྱིས་སུ་བྱ་གསོ་ཁང་མེད་ན་ལེགས་པ་འདུག་ཅེས་སྐད་ཆ་བྱུང་བ་ལྟར། དུས་ཕྱིས་བོད་པའི་གཞིས་ཆགས་ཁག་ཚང་མར་བྱ་གསོ་ཁང་མེད། འདི་དག་ཀྱང་ཡིན་རྒྱུ་ནང་པ་སངས་རྒྱས་པའི་ཆོས་དང་མཐུན་པའི་དཔལ་འབྱོར་ལོངས་སྤྱོད་ཡར་རྒྱས་གཏོང་སྟངས་ཤིག་ཡིན།

དངོས་པོ་ཉོ་ཚོང་གི་ཚོང་ཞིག་བརྒྱག་དགོས་ཀྱང་དྲང་པོ་དྲང་བཞག་བྱེད་དགོས་ལ། ལྷ་བྲིས་པ་དང་རྟེན་བཞེངས་མཁན། བཟོ་ལས་འཛུགས་སྐྲུན་བྱེད་མཁན་སོགས་སུ་འདྲ་ཞིག་ཡིན་ཡང༌གཡོ་སྒྱུ་དང་ཁྲམ་པ་མི་བྱེད་པར་དྲང་པོ་དྲང་བཞག་དང་རྒྱུ་འབྲས་དཔང་འཕེར་གྱི་སྒོ་ནས་འགྲོ་རྒྱུ་དེ་ཆོས་དང་མཐུན་པའི་དཔལ་འབྱོར་ཡར་རྒྱས་གཏོང་སྟངས་ཤིག་ཡིན། མདོར་ན། ཕུན་ཚོགས་སྡེ་བཞི་དེ་རང་རེའི་བསྒྲུབ་བྱའམ་འདོད་བྱར་བཤད་པས་དཔལ་འབྱོར་ཡར་རྒྱས་ངེས་པར་གཏོང་དགོས། དེ་ལྟར་སངས་རྒྱས་པའི་ཆོས་ཀྱི་འགྲོ་སྟངས་ཤིན་ཏུ་ཁྱབ་ཆེན་པོ་ཡིན། ལས་ཀ་ཚང་མ་མཚམས་འཇོག་གིས་ཚེ་བློས་བཏང་ནས་ཆོས་བྱེད་དགོས་ཞེས་རྗོད་ཀྱི་མེད། མི་ཐམས་ཅད་ཀྱིས་རྗེ་བཙུན་མི་ལ་དང་མཚུངས་པར་བྱེད་མི་ནུས་ཤིང་། གལ་ཏེ་མི་ཀུན་གྱིས་རྗེ་བཙུན་མི་ལ་དང་མཚུངས་པའི་ཉམས་ལེན་ལ་ཞུགས་ན་རང་རེ་ཀུན་ལྟོགས་གྲིར་འཆི་ངེས་རེད། གསུངས་ཏེ་བཞད།

ཕྱི་མའི་སྣང་ཤས་ལྡོག་པའི་ཚུལ།

ལམ་རིམ་དང་ལམ་གཙོའི་ཁྲིད་ལུགས་མི་འདྲ་བ།

གཉིས་པ་ཕྱི་མའི་སྣང་ཤས་ལྡོག་པའི་ཚུལ་ནི།

ལས་འབྲས་མི་སླུ་འཁོར་བའི་སྡུག་བསྔལ་རྣམས། །

ཡང་ཡང་བསམས་ན་ཕྱི་མའི་སྣང་ཤས་ལྡོག །

ཅེས་བློ་ལྡོག་རྣམ་བཞི་ལས་ལས་འབྲས་མི་སླུ་བ་དང་འཁོར་བ་སྤྱིའི་སྡུག་བསྔལ་བསམས་པ་ལས་ཕྱི་མའི་སྣང་ཤས་ལྡོག་ཐབས་བྱེད་ཚུལ་གསུངས། གོང་དུ་བཤད་པ་ལྟར་རྒྱ་གར་དུ་ཀླུ་སྒྲུབ་ཡབ་སྲས་དང་ཐོགས་མེད་སྐུ་མཆེད་ནས་བརྒྱུད་པའི་ཟབ་མོ་ལྟ་བརྒྱུད་དང་རྒྱ་ཆེན་སྤྱོད་བརྒྱུད་ཀྱི་བརྒྱུད་པ་གཉིས་དང་། ཕྱིས་སུ་ཞི་བ་ལྷ་ནས་བརྒྱུད་པའི་རླབས་ཆེན་སྤྱོད་བརྒྱུད་ཅེས་པའི་བརྒྱུད་པ་ཞིག་སྟེ་བརྒྱུད་པ་མི་འདྲ་བ་བྱུང་བ་ལྟར་རང་རེ་བོད་དུ་ཡང་གཞུང་འཆད་ལུགས་ཅུང་ཟད་མི་འདྲ་བའི་དབང་གིས་བརྒྱུད་པ་མི་འདྲ་བ་བྱུང་ཡོད། དཔེར་ན། ཇོ་བོ་རྗེ་བོད་དུ་ཕེབས་ཏེ་བཀའ་བསྟན་བཅོས་ཀྱི་སྙིང་པོ་བསྡུས་ནས་གོ་རིམ་མ་འཆོལ་བར་སྟན་ཐོག་གཅིག་ལ་ཉམས་སུ་ལེན་ལུགས་བསྟན་པའི་གཞུང་ལམ་སྒྲོན་མཛད་ནས་དེའི་འཆད་སྟངས་ཤིག་ཡོད་ཅིང་ལམ་རིམ་གྱི་འཁྲིད་ལུགས་དེ་དང་མཐུན་པ་ཡིན། རྗེ་རིན་པོ་ཆེས་རྗེ་བཙུན་འཇམ་པའི་དབྱངས་ཀྱི་མན་ངག་གམ་གསུང་རྒྱུན་ལ་བརྟེན་ནས་ལམ་གཙོ་མཛད་དེ་གཞུང་འཆད་སྟངས་ཅུང་ཟད་མི་འདྲ་བ་ཡོད། ལམ་གཙོའི་འཁྲིད་ཚུལ་དེ་སྐྱེས་བུ་ཆུང་ངུའི་ལམ་ཙམ་གྱི་ཉམས་ལེན་ལས་དེ་ལས་བརྒལ་ནས་ཉམས་སུ་ལེན་མི་ནུས་པ་རྣམས་འཁྲིད་རྒྱུའི་དོན་དུ་མིན་པར་ཐད་ཀར་རམ་ཐོག་མ་ནས་ངེས་འབྱུང་བསྒོམ་པའི་ཆེད་དུ་ཁྲིད་པ་ཞིག་ཡིན།

ལམ་རིམ་གྱི་སྐབས་སྐྱེས་བུ་ཆུང་འབྲིང་ཆེ་གསུམ་ལ་ཕན་ཆེ་བ་ཞེས་གསུངས་ཏེ་སྐྱེས་བུ་ཆུང་ངུ་ཙམ་ལས་འབྲིང་གི་བློ་སྦྱོང་མི་ནུས་པ་རྣམས་ལ་སྐྱེས་བུ་ཆུང་ངུའི་འདོད་དོན་མངོན་མཐོའི་ཕུན་ཚོགས་ཡིན་པས། ཕྱི་མ་དོན་གཉེར་གྱི་བློ་སྐྱེས་པའི་མཚམས་ཕྱི་མར་བདེ་བའི་ཐབས་སྐྱབས་འགྲོ་དང་ལས་འབྲས་ཀྱི་རྣམ་གཞག་གསུངས། འདིར་དལ་འབྱོར་དོན་ཆེ་རྙེད་དཀའ་དང་། འཆི་བ་མི་རྟག་པ། ལས་རྒྱུ་འབྲས། འཁོར་བའི་ཉེས་དམིགས་བཅས་གསུངས་པའི་དེ་མ་ཐག་ངེས་འབྱུང་སྒྲུབ་པའི་སྐོར་གསུངས་ཏེ་ཐར་པ་དོན་གཉེར་གྱི་བློ་སྦྱོང་ཚུལ་གསུངས། དེ་ཡང་ལམ་རིམ་ཆེན་མོར་སྐྱེས་བུ་ཆུང་ངུའི་སྐབས་མངོན་མཐོ་བསྒྲུབ་བྱར་གསུངས་ཏེ་དེ་སྒྲུབ་བྱེད་ཀྱི་ཐབས་སུ་ལས་འབྲས་སྒོམ་པ་དང་མངོན་མཐོ་དོན་གཉེར་གྱི་བློ་སྦྱོང་ཚུལ་གསུངས་ཤིང་། ལམ་གཙོའི་སྐབས་བློ་ལྡོག་རྣམ་བཞི་གསུངས་ཏེ་ལས་འབྲས་བསམ་པ་ཕྱི་མ་དོན་གཉེར་གྱི་བློ་ལྡོག་པའི་ཐབས་སུ་གསུངས་ཡོད།

ཞིབ་འཇུག་བྱས་ན། ཡོན་ཏན་གཞིར་གྱུར་མ་དེ་ལམ་རིམ་གྱི་དོན་བསྡུ་ལྟ་བུ་ཞིག་ཡིན་ཞིང་། འཆད་སྟངས་ཀྱང་། སྤྱད་པས་མི་ངོམས་སྡུག་བསྔལ་ཀུན་གྱི་སྒོ། །ཡིད་བརྟན་མི་རུང་སྲིད་པའི་ཕུན་ཚོགས་ཀྱི། །ཉེས་དམིགས་རིག་ནས་ཐར་པའི་བདེ་བ་ལ། །དོན་གཉེར་ཆེན་པོ་སྐྱེ་བར་བྱིན་གྱིས་རློབས། །ཞེས་གསུངས་པ་ལྟར་ཐོག་མར་བཤེས་གཉེན་བསྟེན་ཚུལ་དང་། དེ་ནས་གོང་དུ་བཤད་པ་ལྟར་དལ་འབྱོར་དོན་ཆེ་རྙེད་དཀའ། འཆི་བ་མི་རྟག་པ། ངན་འགྲོའི་སྡུག་བསྔལ། སྐྱབས་འགྲོ། ལས་འབྲས་སོགས་བསྒོམས་ཏེ་མངོན་མཐོ་སྒྲུབ་སྟངས་དང་། དེ་ནས་འཁོར་བ་སྤྱི་བྱེ་བྲག་གི་སྡུག་བསྔལ་ཏེ་སྡུག་བདེན་འཁོར་བའི་ཉེས་དམིགས་བསམ་པ་དང་། ཀུན་འབྱུང་འཁོར་བའི་འཇུག་རིམ་བསམ་པའི་སྒོ་ནས་ངེས་འབྱུང་གི་བློ་སྒྲུབ་སྟངས་སོགས་ལམ་སྒྲོན་དང་མཐུན་ཞིང་། ལམ་གཙོའི་ཐུན་མོང་མིན་པའི་འཆད་སྟངས་དེ། ཤུགས་དྲག་ཆུ་བོ་བཞི་ཡི་རྒྱུན་གྱིས་འཁྱེར། །ཞེས་སོགས་གསུངས་པ་ལྟར་གྱི་འཁྲིད་ཚུལ་ཏེ་ནང་གསེས་ཀྱི་འཁྲིད་ལུགས་མི་འདྲ་བ་ཕྲན་བུ་ཡོད་པ་ལྟ་བུ་ཞིག་འདུག །

ལམ་གཙོའི་འཁྲིད་ཚུལ་འདི་ཀླུ་སྒྲུབ་ཡབ་སྲས་ནས་བརྒྱུད་པའི་རྒྱ་གར་རང་གི་འགྲོ་སྟངས་ལྟར་དབང་པོ་རྣོན་པོའི་འཁྲིད་ཚུལ་ཡིན་ཞིང་། རིན་ཆེན་ཕྲེང་བ་སོགས་ནས་བདག་གཞན་མཉམ་བརྗེའི་སྒོ་ནས་བྱང་ཆུབ་ཀྱི་སེམས་ལ་བློ་སྦྱོང་བའི་རིམ་པ་སྟེ་རླབས་ཆེན་སྤྱོད་བརྒྱུད་ཀྱི་འགྲོ་སྟངས་དེ་ཡང་དབང་པོ་རྣོན་པོའི་འཁྲིད་ཚུལ་ཡིན། མར་ཤེས་དྲིན་དྲན་དྲིན་གཟོ་དང་ཡིད་འོང་གི་བྱམས་པ་སོགས་བསྒྲུབས་ནས་བྱང་ཆུབ་ཀྱི་སེམས་ལ་བློ་སྦྱོང་བའི་རྒྱ་ཆེན་སྤྱོད་བརྒྱུད་ཀྱི་ལུགས་དེ་ལྟོས་ས་ལྟོས་འཇོག་གིས་དབང་པོ་རྟུལ་པོའི་འཁྲིད་ཚུལ་ཡིན།

ལས་འབྲས་མི་སླུ་བའི་ཚུལ།

སྟོང་ཉིད་རིགས་པས་ཀྱང་ནི་གོ་ནུས། །ནན་ཏར་ཟབ་པ་ལས་དང་འབྲས་བུ། །ཞེས་གསུངས་པ་ལྟར་སྔར་རྒྱུ་འདི་དང་འདི་ལྟ་བུ་བསགས་པ་ལ་བརྟེན་ནས་ད་ལྟའི་ཚོར་བ་བདེ་སྡུག་གི་འབྲས་བུ་འདི་དང་འདི་ལྟ་བུ་བྱུང་བ་ཡིན་ཞེས་ལས་འབྲས་ཀྱི་རྣམ་གཞག་བྱེ་བྲག་པ་ཕྲ་ཞིང་ཕྲ་བ་ཇི་མ་ཇི་བཞིན་སྟོན་པ་ཉག་གཅིག་གིས་མ་གཏོགས་མཁྱེན་མི་ནུས་པས། ལས་འབྲས་ཀྱི་རྣམ་གཞག་ཤིན་ཏུ་རྟོགས་དཀའ་བ་ཡིན། དེ་ལྟ་ནའང་ཁ་སྔོན་བཤད་ཟིན་པ་ལྟར་བྱ་བ་བཟང་པོ་བསྒྲུབས་ན་འབྲས་བུ་བཟང་པོ་ཡོང་བ་དང་། བྱ་བ་ངན་པར་ཞུགས་པས་འབྲས་བུ་སྡུག་བསྔལ་ཡོང་བར་གསུངས་པ་ཤིན་ཏུ་རླབས་ཆེན་པོ་ཡིན། བཅོམ་ལྡན་འདས་ཀྱིས། བདག་ཉིད་བདག་གི་མགོན་ཡིན་པར་གསུངས་ཤིང་། ངས་ནི་ཁྱོད་ལ་ཐར་པའི་ལམ་བསྟན་གྱི། །ཐར་པ་རང་ལ་རག་ལས་ཤེས་པར་གྱིས། །ཞེས་གསུངས་ཏེ། འབྲས་བུ་བཟང་ངན་གང་བྱུང་སྔར་སོ་སོས་རྒྱུ་བཟང་ངན་བསགས་པ་ལ་བརྟེན་ནས་བྱུང་བ་ཡིན་གྱི། རྒྱུ་བཟང་པོ་མ་བསགས་པར་འབྲས་བུ་བཟང་པོ་འབྱུང་བའི་གནས་མེད་པར་གསུངས།

ལས་འབྲས་མི་སླུ་བར་གསུངས་པའི་ལས་ཞེས་པ་བྱ་བ་ལ་གོ་བ་ཡིན། ཚེ་སྟོད་ལ་ལས་བཟང་པོ་བསགས་པའམ་སློབ་སྦྱོང་ལེགས་པོ་བྱས་ཏེ་ཤེས་ཡོན་དང་ལག་རྩལ་ཡག་པོ་བྱུང་ན་ཚེ་སྨད་ལ་མི་ཚེ་སྐྱེལ་སྐབས་གྲུབ་འབྲས་ལེགས་པ་དང་བདེ་སྐྱིད་མང་བ་འབྱུང་བའི་ཆ་ནས་རང་རེས་སློབ་སྦྱོང་གལ་ཆེར་རྩི་བཞིན་ཡོད་ལ། འདི་ལ་རྒྱུ་འབྲས་ཀྱི་འབྲེལ་བ་ཞེས་བརྗོད། དངོས་པོ་ཡར་རྒྱས་གཏོང་བའི་ཚེ་ནའང་མི་རྣམས་ལ་སྡུག་བསྔལ་བྱུང་ན་སྙམ་པའི་ཀུན་སློང་གིས་དངོས་པོ་ཡར་རྒྱས་མི་གཏོང་བར་མི་རྣམས་ལ་བདེ་སྐྱིད་འབྱུང་བའི་དོན་དུ་དངོས་པོ་ཡར་རྒྱས་གཏོང་གི་ཡོད་ཅིང་། དངོས་པོའི་ཡར་རྒྱས་དང་བདེ་སྐྱིད་གཉིས་ལ་རྒྱུ་འབྲས་ཀྱི་འབྲེལ་བ་ཡོད། འདི་ལ་ལས་འབྲས་ཞེས་ཀྱང་བརྗོད་པ་ཡིན། དེ་བཞིན་དུ་ཚེ་འདིར་མི་ཚེ་བཟང་པོ་ཞིག་བསྐྱལ་བས་ཚེ་ཕྱི་མར་ཕན་ཞིང་། ཚེ་འདིར་མི་ཚེ་སྡིག་ལ་བསྐྱལ་བས་ཚེ་ཕྱི་མར་འབྲས་བུ་མི་ལེགས་པ་འབྱུང་བར་གསུངས།

དེ་ལྟར་ལས་འབྲས་མི་སླུ་བ་ཡིན་པས་ད་ལྟ་རང་རེར་ངན་འགྲོའི་སྡུག་བསྔལ་ལྟ་བུའི་སྡུག་བསྔལ་མངོན་གྱུར་བ་ཤུགས་དྲག་པོའི་རིགས་མེད་ཀྱང་དེའི་རྒྱུ་རང་རེའི་རྒྱུད་ལ་ཡོད་པས། སྡུག་བསྔལ་གྱི་རྒྱུ་རང་རྒྱུད་ལ་ཡོད་དམ་མེད་དཔྱད་པ་བྱེད་དགོས་ལ། གལ་ཏེ་རྒྱུ་དེ་རང་རྒྱུད་ལ་ཡོད་ན་ལས་འབྲས་མི་སླུ་བ་ཡིན་པས་སྔ་ཕྱི་མ་གཏོགས་འབྲས་བུ་སྡུག་བསྔལ་མྱང་རྒྱུ་ཡིན་པ་བརྒྱ་ཆ་བརྒྱ་ཐག་ཆོད་པས་ད་ལྟ་སྡུག་བསྔལ་མངོན་གྱུར་པ་མེད་པ་ཙམ་གྱིས་ཆོག་ཤེས་ནས་སྡོད་མི་རུང་བ་ཡིན། ཕྱི་མ་ངན་འགྲོའི་སྐྱེ་བ་འཕེན་བྱེད་ཀྱི་ལས་ངན་པ་རང་རྒྱུད་ལ་ཡོད་པ་དང་། གལ་ཏེ་མེད་ཀྱང་ལས་དེ་མ་ཐག་འགྲུབ་བྱེད་ཀྱི་ཉོན་མོངས་པ་ཡོད་པས་རང་རྒྱུད་ཀྱི་ཉོན་མོངས་པ་ཟད་པ་ཞིག་མ་བྱུང་ན་མཐའ་བཙན་པོའམ་ཡིད་བརྟན་འཕེར་བའི་བདེ་སྐྱིད་ཅིག་མི་འདུག་སྙམ་དུ་ངེས་པ་ཞིག་ཡོང་བ་ཡིན། ཇི་སྲིད་སྡུག་བསྔལ་གྱི་སྡུག་བསྔལ་ཤུགས་དྲག་པོས་མནར་བའི་ངན་འགྲོ་ངན་སོང་གི་གནས་སུ་སྐྱེ་བའི་ལས་ངན་པའི་བག་ཆགས་ད་ལྟ་གསར་དུ་གསོག་པའམ་ཡང་ན། སྔར་བསགས་ཟིན་གྱི་བག་ཆགས་མུ་མཐུད་རང་རྒྱུད་ལ་གནས་པ་དེ་སྲིད་དུ་སླར་ངན་འགྲོ་ངན་སོང་གི་གནས་སུ་མི་སྐྱེ་བའི་ངེས་པ་གཏན་ནས་མེད་པས། ལས་འབྲས་མི་སླུ་ཞེས་གསུངས་ཏེ། ཇི་སྲིད་སྲིད་པ་འཁོར་བའི་སྡུག་བསྔལ་འཕེན་བྱེད་ཀྱི་ལས་ཟད་པར་མ་གྱུར་གྱི་བར་ལས་འབྲས་མི་སླུ་བ་ཡིན་པས་སྲིད་པ་འཁོར་བར་མི་སྐྱེ་སྙམ་དུ་ཡིད་བརྟན་མི་རུང་བར་གསུངས།

ཉེས་པའི་རྟེན་དུ་གྱུར་པའི་ལུས།

དེས་ན་འབྲས་བུ་སྡུག་བསྔལ་མི་འབྱུང་བའི་ཆེད་དེའི་རྒྱུ་དགག་དགོས་པས། ད་ལྟ་རང་རྒྱུད་ལ་འབྲས་བུ་སྡུག་བསྔལ་སྐྱེ་ཆོག་ཆོག་གི་ཚུལ་དུ་གནས་པའི་རྒྱུ་དེ་དག་མ་སྤངས་ན་ཕུགས་བཙན་པོ་མི་འདུག་སྙམ་དུ་ངེས་དགོས་པ་སྟེ་ལས་འབྲས་མི་སླུ་བའི་ཚུལ་བསམ་པ་དང་། དེའི་ཐོག་བྱེ་བྲག་ངན་འགྲོ་དང་ལྷ་དང་ལྷ་མིན། མི་ལ་སོགས་པའི་སྡུག་བསྔལ་ཙམ་དུ་མ་ཟད་འཁོར་བ་སྤྱིའི་སྡུག་བསྔལ་ཏེ་ངེས་པ་མེད་པ་དང་ངོམས་པ་མེད་པའི་ཉེས་པ་ལ་སོགས་པ་ལེགས་པར་བསམ་དགོས་པ་ཡིན། གོ་སླ་ཞིང་ངེས་པ་སྐྱེ་སླ་བའི་དབང་དུ་བྱས་ན་ད་ལྟ་མཐོང་ཆོས་སུ་ཡོད་པའི་མི་ལུས་འདི་ལ་མཚོན་ནའང་ཁ་ཆག་སྣ་རལ་ཤ་སྟག་མ་གཏོགས་ཡོང་རྒྱུ་མེད་པའི་ངང་ཚུལ་ལེགས་པར་བསམ་དགོས།

དེ་ཡང་རྩ་བ་ནི་སྐྱེ་བ་སྡུག་བསྔལ་གྱི་གནས་སུ་གྱུར་པའི་སྡུག་བསྔལ་བ། སྐྱེ་བ་ཉོན་མོངས་པའི་གནས་སུ་གྱུར་པའི་སྡུག་བསྔལ་བ། སྐྱེ་བ་གནས་ངན་ལེན་དང་རྗེས་སུ་འབྲེལ་བའི་སྡུག་བསྔལ་བ་ཞེས་གསུངས་པ་ལྟར་སྐྱེས་ཙམ་ཉིད་ནས་སམ་མི་ལུས་བླངས་པའི་སྐབས་དེ་ག་ནས་སྡུག་བསྔལ་གྱི་འགོ་ཚུགས་པ་ཡིན། མཐར་མི་ཚེའི་མཇུག་ཀྱང་འཆི་བའི་སྡུག་བསྔལ་གྱིས་བསྡུ་བ་ཡིན་པས་སྐྱེ་རྒ་ན་འཆིའི་སྡུག་བསྔལ་གྱི་རང་བཞིན་དེ་ལས་ཐར་ཐབས་དང་རྒྱལ་ཐབས་མེད་པའི་ཚུལ་དུ་གནས་ཡོད། སྨན་ཁང་ཇི་ཙམ་བཟང་པོ་ཞིག་ཡོད་ཀྱང་ནད་ཐམས་ཅད་བཅོས་ནུས་པ་ཞིག་མེད་ཅིང་། སྟོབས་སྐྱེད་ཀྱི་རིལ་བུ་ལ་སོགས་པའི་སྨན་ཇི་ཙམ་བཟང་པོ་ཞིག་ཡོད་ཀྱང་རྒ་བའི་སྡུག་བསྔལ་མཐའ་དག་ལས་སྒྲོལ་ཐུབ་པ་ཞིག་དང་འཆི་བའི་སྡུག་བསྔལ་མཐའ་དག་ལས་སྐྱོབ་ནུས་པ་ཞིག་མེད། མདོར་ན། ཐབས་ཤེས་ཅི་འདྲ་ཞིག་བྱས་ཀྱང་སྐྱེ་རྒ་ན་འཆིའི་སྡུག་བསྔལ་གྱི་རྩ་བ་ལས་ཐར་ཐབས་ཤིག་གཏན་ནས་མེད།

སྐྱེ་རྒ་ན་འཆི་བཞི་པོ་རྣམས་སྡུག་བསྔལ་བའི་རང་བཞིན་ཡིན་ཞིང་། དེ་ཡོང་བའི་གཞི་རྩ་ལུས་འདིར་ཐུག་ཡོད་པས་སྔ་མའི་ལས་ཉོན་གྱིས་འཕངས་པའི་ཉེ་བར་ལེན་པའི་ལུས་འདི་དང་མ་བྲལ་ཚུན་ཆད་ལ་སྡུག་བསྔལ་གྱི་རྟེན་དང་ལྡན་པ་ཡིན་ལ། སྡུག་བསྔལ་ཕྱི་ལོགས་ནས་གློ་བུར་དུ་ཡོང་བ་མིན་པར་རང་རྒྱུད་ཀྱི་ལུས་འདི་གས་ན་བ་དང་རྒ་བ་ལ་སོགས་པའི་སྡུག་བསྔལ་ཐམས་ཅད་ཀྱི་རྟེན་བྱེད་པ་ཡིན་ཞིང་། གནས་ངན་ལེན་དང་རྗེས་སུ་འབྲེལ་བ་ཡིན་པས་རྐྱེན་དང་འཕྲད་ན་དེ་མ་ཐག་ཉོན་མོངས་མངོན་དུ་འགྱུར་འོང་བ་དང་དེས་ལས་ངན་པ་གསར་དུ་གསོག་པ་སོགས། ལུས་འདིས་བློ་ངན་པ་སྐྱེ་བ་དང་ལས་ངན་པ་གསོག་པའི་གྲོགས་བྱེད་ཅིང་གནས་ངན་ལེན་དང་རྗེས་སུ་འབྲེལ་བའི་ཆ་ནས་བློ་བཟང་པོ་སྐྱེ་བ་དང་ལས་བཟང་པོ་གསོག་པ་ལ་བར་དུ་གཅོད་པ་སྟེ་དགེ་བའི་ཕྱོགས་ལ་ཅི་དགར་བཀོལ་བཟོད་པ་ལ་བར་དུ་གཅོད་པས་ཤིན་ཏུ་ཐབས་སྐྱོ་པོ་ཡིན།

རང་རེའི་ལུས་འདི་འབྱུང་བཞི་འདུས་པའི་གོང་བུ་ཡིན་པས་འབྱུང་བ་བཞི་པོ་འདིས་རྐྱེན་བྱས་ཏེ་ནད་རིགས་འདྲ་མིན་ཡོང་བཞིན་ཡོད་ལ། འབྱུང་བཞི་འདི་དག་ལས་གཅིག་མ་ཚང་ཡང་མི་འགྲིག །དཔེར་ན། ཚ་གྲང་གཉིས་ལ་མཚོན་ན། ལུས་ལ་ཚ་བ་རྒྱས་ཏེ་དྲོ་དྲགས་ན་ན་བར་འགྱུར་ཞིང་། ཡང་གྲང་དྲགས་ན་ན་བར་འགྱུར་བས་ཚ་གྲང་གཉིས་པོ་ཆ་སྙོམས་པ་ཙམ་ཞིག་ལ་བདེ་བའི་མིང་གིས་བཏགས་པ་ཙམ་ཞིག་ཡིན། ཁྲག་དང་མཁྲིས་པ་དང་ཚ་བའི་སྨན་ཟོས་དྲགས་པས་གྲང་བའི་ནད་ལ་གནོད་པ་དང་། ཡང་ལུས་སྨད་ཀྱི་མཁལ་གྲང་དྲག་སྐྱེད་ཀྱི་ཆེད་དུ་དྲོ་བའི་རང་བཞིན་གྱི་སྨན་ཟོས་དྲགས་པས་ལུས་ལ་ཚ་བ་རྒྱས་ཏེ་མི་བདེ་བར་འགྱུར་བ་ལྟ་བུ། མདོར་ན། དབུ་མ་བཞི་བརྒྱ་པ་ལས། སྦྲུལ་གདུག་པ་ཅན་བཞི་སྣོད་གཅིག་གི་ནང་གནས་པའི་ཚེ་ཕན་ཚུན་གཉེན་དུ་སོང་བ་མི་སྲིད་ཅིང་དོན་དམ་པའི་ཞི་བདེ་ཡོང་ཐབས་མེད་ཀྱང་། ཕན་ཚུན་གཅིག་གིས་གཅིག་ལ་གནོད་མ་བསྐྱལ་ཙམ་དུ་གནས་པའི་སྐབས་ཤིག་ལ་བདེ་སྐྱིད་དུ་ངོས་འཛིན་གྱི་ཡོད་པར་གསུངས་པ་ལྟར་ཡིན། དེ་བཞིན་དུ་ཕན་ཚུན་འགལ་ཟླར་གྱུར་པའི་འབྱུང་བ་བཞིའི་བདག་ཉིད་ཀྱིས་གྲུབ་པའི་རང་རེའི་སྐྱེས་བུའི་ལུས་འདི་ཡང་ཚ་གྲང་གི་འབྱུང་བ་རྣམས་ཕན་ཚུན་ཆ་སྙོམས་པའི་ཚུལ་དུ་གནས་པ་ཙམ་ཞིག་ལ་བདེ་ཐང་དུ་ངོས་འཛིན་པ་ལས་གཏན་དུ་བདེ་བའམ་ཕུགས་ནས་བདེ་བ་ཞིག་ཡོང་ཐབས་མེད་པར་གསུངས་པ་ཤིན་ཏུ་བདེན་པ་ཡིན།

ཚ་གྲང་ལ་སོགས་པའི་འབྱུང་བཞི་རྣམས་ཕན་ཚུན་འགལ་ཟླ་ཡིན་ཞིང་འགལ་ཟླའི་རང་བཞིན་གྱི་འབྱུང་བ་རྣམས་རྟག་ཏུ་མཉམ་དུ་གནས་པ་དང་། དེ་དག་གི་གཅིག་མ་ཚང་ཡང་ལུས་མི་བདེ་བར་འགྱུར་ཞིང་ཕན་ཚུན་ཆ་སྙོམས་པའི་ཚུལ་དུ་གནས་པ་ཙམ་ཞིག་ལ་ལུས་བདེ་ཐང་གི་བདེ་སྐྱིད་དུ་ངོས་འཛིན་པ་ཡིན་ལ། གཟུགས་པོ་བདེ་པོ་ཡོད་ཅེས་པ་ཡང་ཕན་ཚུན་འགལ་ཟླ་དང་གནོད་བྱེད་དུ་སོང་བའི་འབྱུང་བ་རྣམས་ནུས་པ་ཤེད་ཆེ་ཆུང་དུ་མ་གྱུར་ཙམ་ཞིག་ལ་བརྗོད་པ་ཡིན། མདོར་ན། ལུས་འདི་བླངས་པའི་ཉེར་ལེན་ལ་བརྟེན་ནས་སྐྱེ་རྒ་ན་འཆི་ལ་སོགས་པའི་སྡུག་བསྔལ་འདི་དག་བྱུང་བ་ཡིན་པས་ལུས་འདི་འཚོ་བ་ཙམ་ཞིག་གི་ཆེད་དུ་འབད་པར་སྙིང་པོ་གང་ཡང་མེད།

སྤྱིར་མི་ཕལ་མོ་ཆེས་ལྟོ་གོས་གཏམ་གསུམ་གྱི་ཆེད་དུ་མི་ཚེ་སྐྱེལ་བཞིན་ཡོད་ལ། ལྟོ་དང་གོས་དང་གནས་ཁང་སོགས་ནི་ལུས་འཚོ་ཐབས་ཙམ་ཞིག་ཡིན་པས་དེ་དག་ཁོ་ནའི་ཆེད་དུ་འབད་པར་དགོས་པ་གང་ཡང་མེད། སྤྱོད་འཇུག་དང་དབུ་མ་བཞི་བརྒྱ་པ་སོགས་ནས་ཞིབ་མོའི་ལམ་ནས་གཏན་ལ་ཕབ་སྟེ་གསུངས་པ་ལྟར་ལུས་འདི་མི་གཙང་བའི་རྐྱལ་པ་དང་། མི་གཙང་བའི་གོང་བུ། མི་གཙང་བའི་འཕྲུལ་འཁོར་ཡིན་ལ། བཅོམ་ལྡན་འདས་ཀྱིས་དྲན་པ་ཉེར་གཞག་ལས་ལུས་དྲན་པ་ཉེར་གཞག་གསུང་བའི་ཚེ་ལུས་རྣམ་པར་བམ་པ་དང་རུལ་བ། དྲི་ང་བ་དང་སྐྱུག་བྲོ་བའི་རང་བཞིན་སོགས་སུ་གསུངས།

ཤ་དང་རུས་པ། ཁྲག་དང་པགས་པ་ལ་སོགས་པ་རྣམས་འདུས་ཏེ་གནས་པའི་སྐབས་སུ་ཁ་དོག་དང་དབྱིབས་ལ་སོགས་པ་མཛེས་ཤིང་བཟང་བར་འཛིན་ལ། ལུས་བཟང་པོ་དང་ལྡན་པ་རྣམས་ཀྱིས་རང་ཉིད་ཀྱི་ལུས་ལ་དམིགས་ཏེ་ཞེན་ཅིང་ཆགས་ལ་ང་རྒྱལ་སྐྱེ་ཞིང་། གཞན་གྱིས་ཀྱང་དེ་ལ་ཡིད་སྨོན་བྱེད་ཀྱི་ཡོད་ཀྱང་། ཤ་དང་རུས་པ། ཁྲག་དང་པགས་པ། སྙིང་དང་གློ་བ། མཁྲིས་པ་དང་རྒྱུ་མ། རྐང་ལ་སོགས་པར་ཐུག་པའི་བར་ཞིབ་ཏུ་དཔྱོད་པ་དང་། དེ་བཞིན་དུ་མགོ་བཅད་པར་མོས་ཏེ་སྣ་དང་རྣ་བ་ལ་སོགས་པ་རེ་རེར་ཞིབ་ཏུ་དཔྱོད་པ་དང་། མིག་རིལ་གཉིས་ཕྱིར་བཏོན། སྐྲའི་ཉག་མ་རེ་རེ་བསལ་བ་སོགས་ལུས་ཀྱི་རང་བཞིན་ལ་ཞིབ་ཏུ་དཔྱད་ན་ཤིན་ཏུ་མཛེས་ཤིང་ཡིད་དུ་འོང་བ་དང་སྡུག་པའི་རང་བཞིན་དུ་བརྩི་བའི་ལུས་འདི་སྐྱུག་བྲོ་བའི་རང་བཞིན་ཙམ་ཞིག་ལས་ཡིད་དུ་འོང་བའི་ཆ་གང་ཡང་མེད་པར་མཐོང་ནུས།

རང་རེ་ཕར་ཚུར་འགྲོ་བའི་ཚེ་ཁྱིའི་རྟུག་པ་དང་མིའི་ཆབ་ཆེན་ལ་སོགས་པ་དང་འཕྲད་པའི་སྐབས་སྣ་ཁུང་བཀབ་ནས་འགྲོ་ཁུལ་བྱེད་ཀྱང་། དངོས་ཡོད་ལ་དེ་དག་གནམ་ནས་བབས་པ་མིན་ལ་ས་ནས་སྐྱེས་པ་ཡང་མིན་པར་ཨ་ཕོ་ང་རང་ཚོའི་གསོལ་གྲོད་ཀྱི་ནང་ནས་བྱུང་བ་ཡིན། སྐྱུག་བྲོ་པོར་བརྩི་བའི་བཤང་གཅི་ལ་སོགས་པ་རྣམས་སོ་སོ་རང་གི་ལུས་ཀྱི་ནང་ནས་བྱུང་བ་ཡིན་གྱི་གཞན་ནས་བྱུང་བ་མིན། འོན་ཀྱང་སེམས་འདིས་བཤང་གཅི་གང་ལས་འབྱུང་སའི་ལུས་འདི་ཤིན་ཏུ་གཙང་ཞིང་ཡིད་དུ་འོང་བ། མཛེས་སྡུག་གི་ལང་ཚོ་ཅན། གཅེས་པར་གཟུང་རྒྱུ་ཞིག་ཏུ་ངོས་འཛིན་བྱེད་པ་གང་ཞིག་ལ། སྣ་ནས་ཐོན་པའི་སྣབས་དང་ཁ་ནས་ཐོན་པའི་ལུད་པ། ལུས་ཀྱི་སྨད་ནས་ཐོན་པའི་བཤང་བ་དང་གཅི་བ་སོགས་སྐྱུག་བྲོ་པོར་རྩི་བ་ཡ་མཚན་རེད། མདོར་ན། དེ་དག་གང་ལས་འབྱུང་སའི་ལུས་འདི་རྩ་ཆེན་པོར་རྩི་བ་ནོར་འཁྲུལ་ཡིན།

དངོས་ཡོད་གནས་ཚུལ་ལ་ལུས་འདི་མི་གཙང་བའི་རང་བཞིན་དང་མི་གཙང་བའི་འབྱུང་ཁུངས། སྐྱེད་བྱེད་ཀྱི་རྒྱུ་ལ་བསམས་ཀྱང་བསྐལ་པ་ཡ་ཐོག་ནས་བརྩིས་ན་གནས་ཚུལ་ཐ་དད་ལས་ད་ལྟའི་མི་ཐོག་འདི་དང་འབྲེལ་ནས་བཤད་ན་ཕ་མའི་ཁུ་ཁྲག་ལ་བརྟེན་ནས་གྲུབ་པ་ཞིག་ཡིན། ཕ་མའི་ཁུ་ཁྲག་དེ་སྣོད་ཆས་ལྟ་བུ་ཞིག་གི་ནང་བཞག་ན་ཚང་མས་སྐྱུག་བྲོར་བརྩི་རྒྱུ་ཞིག་མ་གཏོགས་མེད། དེ་ལྟ་བུའི་སྐྱུག་བྲོ་བའི་རང་བཞིན་གྱི་ཁུ་ཁྲག་དེས་ད་ལྟ་རང་རེས་ང་ཡི་ལུས། ང་ཡི་ཕུང་པོ་ཞེས་གཅེས་པར་གཟུང་བྱའི་ལུས་འདི་གྲུབ་པ་ཡིན་ལ། ལུས་རང་གི་ངོ་བོའི་ཆ་ནས་བཤད་ཀྱང་ཤ་དང་ཁྲག་དང་། རུས་པ་ལ་སོགས་པ་ཀུན་མི་སྡུག་པའི་རང་བཞིན་ཅན་ཡིན། དེ་ལྟར་ལུས་འདིར་སྙིང་པོ་མེད་པ་ཙམ་དུ་མ་ཟད་སྡུག་བསྔལ་ཐམས་ཅད་ཀྱི་རྟེན་བྱེད་པ་དང་ཉོན་མོངས་སྐྱེ་བ་དང་ལས་ངན་པ་གསོག་པའི་རྐྱེན་བྱས་ཏེ་ཆག་སྒོ་སྣོན་མ་འདྲེན་པར་བྱེད་པ་ཡིན།

མིའི་ཀླད་པའི་ནུས་པར་བརྟེན་ནས་སེམས་ཅན་དུད་འགྲོ་ལ་སོགས་པས་བསམ་མི་ཐུབ་པའི་ལོག་ལྟས་མཚོན་པའི་ལྟ་བ་ངན་པའི་རིགས་ཧ་ཅང་མང་པོ་སྐྱེ་བཞིན་ཡོད་ལ། གཞན་ལ་བསམ་གནག་བྱ་རྒྱུ་དང་མགོ་སྐོར་གཏོང་རྒྱུ་སོགས་མིའི་ཀླད་པ་དང་འབྲེལ་བའི་ལུས་འདི་ལ་བརྟེན་ནས་ཡོང་བཞིན་ཡོད། མདོར་ན། ལུས་འདི་མི་གཙང་བའི་རང་བཞིན་ཡིན་པ་ཙམ་དུ་མ་ཟད་ཤིན་ཏུ་མ་རབས་ཀྱི་བསམ་བློ་འཁོར་བའི་རྐྱེན་དང་ཆེས་ཐ་ཤལ་གྱི་བྱ་བར་འཇུག་པའི་རྐྱེན་བྱེད་པ་སྟེ་བྱ་སྤྱོད་ངན་པའི་རིགས་སྐྱེད་པའི་གྲོགས་སུ་སོང་བ་ལྟ་བུ་ཞིག་ཡོད།

ཁ་ཆག་སྣ་རལ་ལ་སོགས་པའི་རྐྱེན་ངན་པ་མང་པོ་ཞིག་མིའི་ལུས་རྟེན་འདི་དང་འབྲེལ་ནས་ཡོང་བཞིན་ཡོད་ལ། ཉིན་རེ་ཉིན་རེར་ལུས་འཚོ་བའི་ཆེད་དུ་བཟའ་བཏུང་ལ་ལོངས་སྤྱད་པའི་འབྲས་བུར་མི་གཙང་བ་རྒྱུན་མི་ཆད་པའི་ཚུལ་དུ་འཐོན་བཞིན་ཡོད། རང་རེ་ལོ་སུམ་ཅུ་བཞི་བཅུར་སོན་པའི་མི་ཞིག་ལ་མཚོན་ན། ད་ལྟའི་བར་ལྟོ་ཆས་ཟོས་ཏེ་བཏང་བའི་བཤང་གཅི་རྣམས་སྤུངས་ན་ཧ་ཅང་མང་པོ་ཡོང་ངེས་ལ། དེ་ལྟ་བུའི་ལྟོ་ཆས་མང་པོ་ཞིག་ཟོས་པའི་དགོས་དོན་ལ་བཤང་གཅི་ལུང་པ་གང་བཏང་ཡོད། དེ་ལྟར་ལུས་འཚོ་བ་ཙམ་ལ་བསམ་ན་སྙིང་པོ་དང་དགོས་པ་གང་ཡང་མེད།

མིའི་བསམ་བློ་ཡར་རྒྱས་ཕྱིན་པའི་ཡོན་ཏན་ཞིག་བྱུང་ན། ཨ་མདོའི་སྐད་དུ། འདི་མོ་ཟིག་ཡིན་ན་ཧྲ་གི། ཟེར་བ་དེ་བྱུང་བ་ཡིན་པས་ཤིན་ཏུ་ལེགས་ཀྱང་། ལུས་འཚོ་བ་ཙམ་ཞིག་གི་དོན་དུ་མི་ཚེ་བསྐྱལ་ནས་ཕྱིན་ན་སྙིང་པོ་དང་དགོས་པ་གང་ཡང་མེད་པས། བཤད་མ་ཐག་པ་ལྟར་སྐྱེ་བའི་སྐྱེ་མཐའ་ཆོད་པ་ཞིག་མ་བྱུང་ན་སྔར་ཕན་ཆད་དུ་ལུས་བགྲང་ལས་འདས་པ་ཞིག་བླངས་ཏེ་སྐྱེ་རྒ་ན་འཆིའི་སྡུག་བསྔལ་བགྲང་ལས་འདས་པ་ཞིག་མྱངས་ཡོད་ལ། ད་ལྟ་ཡང་མྱོང་བཞིན་ཡོད་ཅིང་། མ་འོངས་པར་ཡང་དེ་ལྟར་མྱངས་ནས་འགྲོ་རྒྱུའི་ངང་ཚུལ་ལས་མ་འདས་པས། སྐྱེ་བའི་སྐྱེ་མཐའ་ཆོད་པ་ཞིག་བྱ་རྒྱུ་མེད་ན་ནི་དེར་ཟད། གལ་ཏེ་སྐྱེ་མཐའ་ཆོད་པ་ཞིག་བྱ་རྒྱུ་ཡོད་ན་ནི་ངེས་པར་བྱེད་དགོས་པ་དང་བྱེད་འོས་པ་ཡིན་པས་སྐྱེ་བའི་སྐྱེ་མཐའ་ཆོད་པ་ཞིག་ཅིས་ཀྱང་ལོས་བྱ་སྙམ་དུ་བསམ་དགོས།

ཉེ་བར་ལེན་པའི་ཕུང་པོའི་སྐྱེ་རྒྱུན་འདི་མ་ཆད་ཚུན་ཆོད་ལ་སྡུག་བསྔལ་མ་གཏོགས་གཏན་འཁེལ་བའི་བདེ་སྐྱིད་ཅིག་མི་འདུག་སྙམ་པའི་ངེས་པ་རྙེད་པའི་ཚེ་སྐྱེ་བ་ཕྱི་མར་མངོན་མཐོའི་ཕུན་ཚོགས་ཐོབ་ཀྱང་ངོ་མཚར་ཆེ་རྒྱུ་གང་ཡང་མི་འདུག་པས་སྐྱེ་བའི་སྐྱེ་མཐའ་རྩ་བ་ནས་ཆད་པ་ཞིག་ཅིས་ཀྱང་བྱ་སྙམ་པའི་བློ་ངང་ངམ་ཤུགས་ཀྱིས་སྐྱེ་འོང་བ་ཡིན། དེ་ལྟར་ཚེ་འདིའི་སྣང་ཤས་ལྡོག་པ་དང་ཕྱི་མའི་སྣང་ཤས་ལྡོག་པ་གཉིས་ཀྱི་སྒོ་ནས་འཁོར་བ་ལས་གྲོལ་འདོད་ཀྱི་བློ་སྦྱང་དགོས།

སྤྲོས་པ་རྣམས་ཆོས་དབྱིངས་སུ་ཞི་བའི་ཚུལ།

འོ་ན། ཉོན་མོངས་ལ་འཛད་རྒྱུ་ཡོད་དམ། ལས་ལ་འཛད་རྒྱུ་ཡོད་དམ། སྐྱེ་བ་ལ་འཛད་རྒྱུ་ཡོད་དམ་ཞེས་དཔྱད་ན། ཉོན་མོངས་ཟད་པའི་ཚེ་ལས་གསར་དུ་གསོག་པ་མི་འོང་ཞིང་། སྔར་བསགས་ཀྱི་ལས་ལ་གསོས་འདེབས་པ་ཡང་མེད་པས་འཁོར་བའི་སྐྱེ་བ་ལེན་པ་མེད་དེ། དབུ་མ་རྩ་བ་ཤེས་རབ་ལས། ལས་དང་ཉོན་མོངས་ཟད་པས་ཐར། །ཞེས་གསུངས་པ་ལྟར་ལས་དང་ཉོན་མོངས་པ་ཟད་པའི་ཚེ་ཐར་པ་ཐོབ་པར་གསུངས། དེ་ཡང་སྐྱེ་བ་ལས་ལ་བརྟེན་ནས་འབྱུང་ཞིང་། ལས་ཉོན་མོངས་པར་བརྟེན་ནས་འབྱུང་བ་དང་། ཉོན་མོངས་པ་རྣམས་ཚུལ་མིན་ཡིད་བྱེད་ཀྱི་རྣམ་རྟོག་ལས་འབྱུང་ལ། དེ་བདེན་འཛིན་གྱི་སྤྲོས་པ་ལ་བརྟེན་ནས་འབྱུང་བར་གསུངས། དེ་ལྟ་བུའི་བདེན་འཛིན་གྱི་སྤྲོས་པ་དེ་གང་གིས་ཟློག་པ་ཡིན་ཞེ་ན། སྟོང་པ་ཉིད་ཀྱིས་འགག་པར་འགྱུར། །ཞེས་བྱེད་སྒྲ་དང་འབྲེལ་ནས་བཤད་ན་སྟོང་ཉིད་མཐོང་བའི་བློས་འགོག་པར་གསུངས་ཤིང་། ཡང་རྒྱ་དཔེ་གཅིག་གི་ནང་། སྟོང་པ་ཉིད་དུ་འགག་པར་འགྱུར། །ཞེས་གསུངས་པ་ལྟར་ན་བདེན་འཛིན་གྱི་དྲི་མ་དེ་ཆོས་ཀྱི་དབྱིངས་སམ་སྟོང་པ་ཉིད་ཀྱི་ངང་དུ་འགག་པར་འགྱུར་བར་གསུངས། སྟོང་ཉིད་ལ་ཕྱིན་ཅི་ལོག་ཏུ་འཛིན་པའི་བློ་དེ་སྟོང་པ་ཉིད་ཀྱི་དོན་ཕྱིན་ཅི་མ་ལོག་པར་མཐོང་བའི་བློ་ཡང་ནས་ཡང་དུ་གོམས་པ་ལས་མཐར་ཆོས་དབྱིངས་སྟོང་པ་ཉིད་ཀྱི་ངང་དུ་ཞི་བར་འགྱུར་བར་གསུངས།

སྟོང་པ་ཉིད་ཅེས་པ་ཤེས་བྱ་ལ་ཡོད་པའི་རྟགས་མཚན་ལ་དངོས་པོ་རྣམས་སྐད་ཅིག་སྐད་ཅིག་གིས་འགྱུར་བཞིན་ཡོད། དངོས་པོ་ལ་འགྱུར་བ་ཡོད་པ་འདིས་དངོས་པོ་རྣམས་རྐྱེན་ལ་ལྟོས་ནས་གྲུབ་པར་སྟོན་ལ། རྐྱེན་ལ་ལྟོས་པས་རང་ཚུགས་མི་ཐུབ་པར་སྟོན་པ་ཡིན། དེ་བཞིན་དུ་ཆོས་རྣམས་བཏགས་དོན་བཙལ་ནས་མི་རྙེད་པ་དེས་བློ་ཡིས་བཏགས་ཙམ་གྱི་ཚུལ་དུ་གྲུབ་པ་འོས་མེད་ཀྱིས་འགྲུབ་པ་ཡིན། མཐའ་བཞིའི་དཔྱད་པ་དང་རྣམ་བདུན་གྱི་རིགས་པ་ལྟ་བུ་བཏགས་དོན་འཚོལ་བའི་རིགས་པས་དཔྱད་ན་ཆོས་རྣམས་བློས་བཏགས་ཙམ་མིན་པར་ཡུལ་སྟེང་ནས་ཡོད་མ་མྱོང་བའི་དྲི་མ་ཅུང་ཟད་ཁ་ནུས་པ་ཞིག་ཏན་ཏན་ཡོད་ལ། དེ་ལྟ་བུའི་ཚུལ་བློར་འཆར་བའི་ཚེ་ཆོས་རྣམས་རང་བཞིན་མེད་བཞིན་དུ་རང་བཞིན་ཡོད་པར་སྣང་ཞིང་ཞེན་པའི་བློ་དེ་ཞེན་ཡུལ་ལ་འཁྲུལ་བའི་ཚུལ་ངེས་ནུས་ལ། གང་འཁྲུལ་པའི་བློ་ཞིག་ཡིན་ཕྱིན་ཆད་མཐར་ཟད་རུང་ཡིན་པར་ཕལ་ཆེར་ངེས་པ་འདྲེན་ནུས་པས་སྤྲོས་པ་རྣམས་ཆོས་ཀྱི་དབྱིངས་སུ་ཞི་བའི་ཐར་པ་ཡོད་རུང་བ་དང་། ཡོད་སྲིད་སྙམ་དུ་བློར་ངེས་པ་ཞིག་ཡོང་།

ལས་འབྲས་མི་སླུ་བ་ཞེས་པ་གཙོ་བོ་རྟེན་འབྲེལ་ཡན་ལག་བཅུ་གཉིས་ལ་བསམ་བློ་གཏོང་དགོས། རྟེན་འབྲེལ་ཡན་ལག་བཅུ་གཉིས་ཀྱི་རྣམ་གཞག་ལ་བསམས་ཚེ། དང་པོ་བརྒྱད་པ་དགུ་ཉོན་མོངས། །གཉིས་པ་བཅུ་པ་ལས་ཡིན་ཏེ། །ལྷག་མ་བདུན་ནི་སྡུག་བསྔལ་ལོ། །ཞེས་གསུངས་པ་ལྟར། ཉོན་མོངས་པའི་ཀུན་འབྱུང་དང་ལས་ཀྱི་ཀུན་འབྱུང་ལ་བརྟེན་ནས་སྡུག་བསྔལ་གྱི་ཕུང་པོ་འགྲུབ་པའི་ཚུལ་ལེགས་པར་བསམས་ན། ལས་འབྲས་མི་སླུ་བའི་ཚུལ་གཏིང་ཟབ་པོའི་སྒོ་ནས་བློར་འཆར་རྒྱུ་ཡོད། དེ་ནས་འཁོར་བའི་སྡུག་བསྔལ་བསམ་པར་གསུངས་པ་གཙོ་བོ་འདུ་བྱེད་ཀྱི་སྡུག་བསྔལ་སྒོམ་པར་གོ་བ་ཡིན།

རྐྱེན་གསུམ་གྱི་རྣམ་གཞག །

སྤྱིར་སངས་རྒྱས་པས་འཇིག་རྟེན་བཀོད་པ་པོ་མི་འདོད་པ་ཡིན། འཕགས་པ་ཐོགས་མེད་ཀྱི་མངོན་པ་ཀུན་བཏུས་ལས། གཡོ་བ་མེད་པའི་རྐྱེན་དང༌མི་རྟག་པའི་རྐྱེན། ནུས་པའི་རྐྱེན་ཞེས་རྐྱེན་གསུམ་གྱི་རྣམ་གཞག་གསུངས། དེའི་རྩ་བའི་ཁུངས་ནི་རྟེན་འབྲེལ་གྱི་མདོར། འདི་ཡོད་པས་འདི་འབྱུང༌། འདི་སྐྱེས་པས་འདི་སྐྱེས། གང་མ་རིག་པ་ཡོད་པས་འདུ་བྱེད་ཅེས་སོགས་གསུངས་པ་དེ་ཡིན་ལ། གཞུང་འདིས་རྐྱེན་གསུམ་པོ་དེ་གསུངས་པ་ཡིན། འདི་ཡོད་པས་འདི་འབྱུང་ཞེས་པས་འབྲས་བུའི་རྣམ་འགྱུར་སྣ་ཚོགས་པ་རྣམས་རྒྱུ་དང་རྐྱེན་ཙམ་ལ་བརྟེན་ནས་བྱུང་བ་ལས། བཀོད་པ་པོ་ཞིག་གིས་འཆར་གཞི་བཏིང་ནས་བཀོད་པ་ལྟ་བུ་ཞིག་མིན་ཞེས་བསྟན་པ་ཡིན། དེ་ཡང་གཡོ་བ་མེད་པའི་རྐྱེན་ཞེས་པ་འཇིག་རྟེན་འདི་དག་ཀུན་སློང་གི་གཡོ་བ་སྔོན་དུ་བཏང་སྟེ་བཀོད་པ་མིན་པའི་དོན་ཡིན། བཅོམ་ལྡན་འདས་ཀྱིས་རྒྱུ་དང་རྐྱེན་འདི་དང་འདི་ཡོད་པས་འབྲས་བུ་འདི་དང་འདི་འབྱུང་ཞེས་གསུངས་པ་ལས་འཇིག་རྟེན་བཀོད་པ་པོས་བཀོད་པར་མ་གསུངས།

འདི་སྐྱེས་པས་འདི་སྐྱེས་ཞེས་པས་རྒྱུ་དེ་ཡང་རྒྱུ་ལས་སྐྱེས་པར་བསྟན་ཏེ། སྐྱེད་བྱེད་ཀྱི་རྒྱུས་བསྐྱེད་པའི་ཆོས་དེས་རང་གི་འབྲས་བུ་སྐྱེ་ནུས་པ་ལས། རྒྱུ་དེ་ཉིད་སྐྱེད་བྱེད་ཀྱི་རྒྱུ་སྔ་མས་བསྐྱེད་པ་མ་ཡིན་པར་རྟག་པ་རང་བྱུང་ངམ། ཡང་ན། གྲངས་ཅན་པས་བཤད་པ་ལྟར་འགྱུར་བ་མེད་ཅིང་རྟག་པ་ཡིན་པའི་སྤྱི་གཙོ་བོས་སྤྲུལ་པ་ལྟ་བུར་བཤད་ན། འགྱུར་བ་མེད་པའི་རང་བཞིན་ཅན་གྱི་རྒྱུས་འགྱུར་བའི་རང་བཞིན་གྱི་འབྲས་བུ་སྐྱེ་མི་ནུས་པར། འགྱུར་བའི་རང་བཞིན་གྱི་འབྲས་བུ་སྐྱེད་བྱེད་ཀྱི་རྒྱུ་དེ་ཉིད་ཀྱང་འགྱུར་བའི་རང་བཞིན་ཅན་ཞིག་དགོས་པར་གསུངས། དེའི་ཕྱིར་སྐད་ཅིག་སྐད་ཅིག་གིས་འགྱུར་ཞིང་འཇིག་པའི་མི་རྟག་པའི་རང་བཞིན་ཅན་གྱི་འབྲས་བུ་ཞིག་ཡིན་ན་རང་སྐྱེད་བྱེད་ཀྱི་རྒྱུ་དེ་ཡང་སྐད་ཅིག་སྐད་ཅིག་གིས་འགྱུར་བའི་རང་བཞིན་ཅན་ཞིག་དགོས་པས་མི་རྟག་པའི་རྐྱེན་ཞེས་གསུངས་པ་ཡིན།

ནུས་པའི་རྐྱེན་ཞེས་པ་སྤྱོད་འཇུག་ལས་འབྲས་བུའི་རྣམ་འགྱུར་སྣ་ཚོགས་པ་འབྱུང་བ་དེ་རྒྱུའི་རྣམ་འགྱུར་མི་འདྲ་བ་ལ་བརྟེན་ནས་འབྱུང་བ་ཡིན་ཞེས་གསུངས་པ་ལྟར། རྫས་ཀྱི་རིགས་རང་རང་གི་རིགས་དང་མཐུན་པའི་རྒྱུ་ལས་དེ་དང་མཐུན་པའི་འབྲས་བུ་སྐྱེ་བ་སྟེ། འབྲས་བུའི་རྣམ་པ་ཅི་འདྲ་ཞིག་ཡིན་ཡང་རང་ཉིད་སྐྱེད་བྱེད་ཀྱི་ནུས་པ་དང་ལྡན་པའི་རྒྱུ་ཞིག་ལ་བརྟེན་ནས་སྐྱེ་བ་ལས། ནུས་པ་མི་མཐུན་པའི་རྒྱུ་ལས་མི་སྐྱེ་བས་ནུས་པའི་རྐྱེན་ཞེས་བརྗོད། དེ་དག་རྒྱུ་འབྲས་སྤྱིའི་རྣམ་གཞག་དང་འབྲེལ་བ་ལས་ལས་འབྲས་ཀྱི་སྐོར་གསུང་གི་མེད།

མདོར་ན། ལས་འབྲས་མི་སླུ་བ་དང་འཁོར་བའི་སྡུག་བསྔལ་བསམས་པའི་སྒོ་ནས་ཕྱི་མའི་སྣང་ཤས་ལྡོག་སྟེ་སྐྱེ་བའི་རྒྱུན་ཆད་པའི་ཐར་པ་ཞིག་ཅིས་ཀྱང་འཐོབ་པར་བྱ་སྙམ་པའི་བློ་དྲང་འོང་བ་ཡིན། དེ་ཡང་གཞན་གྱིས་དབང་ཡོད་བཤད་དེ་ཐར་པ་བསྒྲུབ་དགོས་ཞེས་སུས་ཀྱང་རྗོད་ཀྱི་མེད་པས་རང་ཉིད་ཀྱིས་དང་བས་ཀུན་ནས་བསླངས་ཏེ་ཐར་པ་དོན་གཉེར་གྱི་བློ་བསྐྱེད་དགོས་པ་ཡིན། ནང་གི་བསམ་བློར་འགྱུར་བ་ཞེས་པ་དང་དུ་བླངས་ནས་ཡོང་དགོས་པ་ལས་གཞན་གྱིས་དབང་ཡོད་བཤད་ནས་ཡོང་རྒྱུ་ཞིག་གཏན་ནས་མིན། དེར་བརྟེན་ཐར་པ་ཡོད་པར་གཞན་གྱིས་རྗོད་ཀྱི་འདུག་ཟེར་བ་ལྟ་བུ་མིན་པར་ཐར་པ་དོན་གཉེར་གྱི་བློ་ཡོང་བ་ལ་ཐོག་མར་འཁོར་བའི་ཉེས་དམིགས་མཐོང་བ་ཞིག་དང་། དེ་མཐོང་བའི་མཚམས་འཁོར་བ་དེ་ཅིའི་རྩ་བ་ཅན་ཡིན་སྙམ་དུ་རྟོག་དཔྱོད་བྱེད་དགོས་པ་ཡིན། འཁོར་བ་སྡུག་བསྔལ་གྱི་རྒྱ་མཚོ་ཆེན་པོ་འདི་རྒྱུ་དང་རྐྱེན་ལ་ལྟོས་པ་ཡིན་པས་རྒྱུ་མེད་ལས་བྱུང་བ་མིན་པ་དང་། དེ་ལྟ་བུའི་རྒྱུ་རྐྱེན་དེ་ལྡོག་པའི་ཐབས་ཡོད་དམ་མེད་དཔྱད་དེ་ལྡོག་པའི་ཐབས་སྲིད་པ་དང་ལྡོག་ནུས་པར་མཐོང་བའི་ཚེ་དེ་ལས་ཐར་བའི་ཐར་པ་དོན་གཉེར་གྱི་བློ་སྐྱེ་འོང་བ་ཡིན།

རྒྱུ་འབྲས་དང་ལས་འབྲས་ཀྱི་ཁྱད་པར།

སྔ་དྲོ་ཞུས་ཟིན་ལྟར་རྒྱུ་འབྲས་ཀྱི་རྟེན་འབྲེལ་ཏེ་འགྱུར་བ་འགྲོ་བའི་རང་བཞིན་གྱི་ཕྱི་ནང་གི་དངོས་པོ་ཅི་འདྲ་ཞིག་ཡིན་ཡང་རང་གི་རྒྱུ་རྐྱེན་ལ་བརྟེན་ནས་འབྱུང་ཞིང་། རྒྱུ་ཡི་དབང་གིས་བྱུང་བ་ཤ་སྟག་ཡིན་པར་གསུངས། དཔེར་ན། འཕེལ་འགྱུར་སྨྲ་བའི་ཚན་རིག་པ་ཌར་ཝིན་ Darwin གྱིས་ Evolution འཕེལ་འགྱུར་གྱི་རྣམ་གཞག་གསུངས་པ་དང་ནང་པའི་གཞུང་ནས་གསུངས་པའི་རྒྱུ་རྐྱེན་གྱི་འགྱུར་བ་ཡོང་ཚུལ་གསུངས་པ་གཉིས་གཅིག་གྱུར་ལྟ་བུ་ཞིག་ཡིན།

སྤྱིར་འཇིག་རྟེན་བཀོད་པ་པོ་མི་འདོད་པའི་ཆོས་བརྒྱུད་རྣམས་ཀྱིས་དངོས་པོ་རྣམས་རྒྱུ་དང་རྐྱེན་ལ་བརྟེན་ནས་སྐྱེ་འགག་བྱེད་པར་འདོད་པ་ཡིན། དེའི་ནང་ཚན་ནས་སངས་རྒྱས་པའི་ཆོས་ཀྱིས་བདེ་སྡུག་གི་བྱེད་པ་པོ་རྟག་པ་རང་བྱུང་གི་སྐྱེས་བུ་མ་གྲུབ་པ་དང་། བདེ་སྡུག་ལ་ལོངས་སྤྱོད་པ་པོ་རྟག་གཅིག་རང་དབང་བའི་བདག་ཀྱང་མ་གྲུབ་པར་རྒྱུ་འབྲས་རྟེན་འབྲེལ་ལམ་རྟེན་ཅིང་འབྲེལ་བར་འབྱུང་བའི་རྣམ་གཞག་གསུངས།

དེ་ཡང་རྒྱུ་རྐྱེན་ལ་བརྟེན་ནས་རང་དང་རྣམ་པ་མི་མཐུན་པའི་འབྲས་བུ་གྲུབ་ཅིང་། ཡང་འབྲས་བུ་དེས་རྒྱུ་རྐྱེན་བྱས་ཏེ་རང་དང་རྣམ་འགྱུར་མི་མཚུངས་པའི་འབྲས་བུ་གཞན་སྐྱེ་བ་ཡིན། དེ་བཞིན་དུ་རྡུལ་ཕྲ་རབ་ལ་མཚོན་ན། རྣམ་འགྱུར་མི་འདྲ་བའི་རྡུལ་ཕྲན་དུ་མ་འདུས་པ་ལས་རྣམ་འགྱུར་མི་འདྲ་བའི་རྡུལ་གྱི་ཚོགས་པ་གཞན་འགྲུབ་ཀྱི་ཡོད། སངས་རྒྱས་པའི་གཞུང་ནས་མཁའ་ཡི་རྡུལ་ Space Particle ཞེས་པ་ཞིག་གསུངས་ཤིང་། རྡུལ་དེ་གས་ཐོར་ཆེན་མོ་ Big Bang མ་བྱུང་སྔོན་ནས་ཡོད། དེ་ལྟར་རྒྱུན་དུ་གནས་པའི་མཁའ་ཡི་རྡུལ་དེ་ལས་རིམ་གྱིས་རྡུལ་རགས་པའི་རིགས་རྣམས་འགྲུབ་འོང་བ་ཡིན། རང་རེའི་མངོན་པ་གོང་འོག་གི་གཞུང་དུ་འབྱུང་བ་དང་འབྱུང་འགྱུར་གཉིས་གསུངས་པའི་འབྱུང་བ་དེ་ཆེས་ཤིན་ཏུ་ཕྲ་བའི་རྡུལ་གྱི་རིགས་ཤིག་ཡིན་ལ། དེ་དག་འདུས་ཏེ་འབྱུང་འགྱུར་གྱི་གཟུགས་གྲུབ་པ་དང་། དེ་ལ་བརྟེན་ནས་རྣམ་འགྱུར་མི་འདྲ་བའི་དངོས་པོའི་རིགས་ཧ་ཅང་མང་པོ་ཞིག་འབྱུང་ཞིང་དེ་དག་ཀུན་ཀྱང་རྒྱུ་འབྲས་རྟེན་འབྲེལ་དང་འབྲེལ་ནས་འོང་བ་ཡིན།

སྤྱིར་ཕན་གནོད་འབྲེལ་བའི་དངོས་པོ་གང་དང་གང་ཡིན་ཀྱང་རྒྱུ་དང་རྐྱེན་ཙམ་ལ་བརྟེན་ནས་འོང་བ་མ་གཏོགས་རྒྱུ་མེད་པའམ་རྟག་པའི་རྒྱུ་ལ་བརྟེན་ནས་མི་འབྱུང་། རྒྱུ་རྐྱེན་ལ་བརྟེན་ནས་འབྱུང་བ་དེ་དག་ཀྱང་ནུས་པའི་རྐྱེན་ཞེས་གསུངས་པ་ལྟར་མི་མཐུན་པའི་རྒྱུ་ལ་བརྟེན་ནས་འབྱུང་བ་མིན་པར་རང་རང་གི་མཐུན་པའི་རྒྱུ་ལ་བརྟེན་ནས་འབྱུང་དགོས།

བྱེ་བྲག་ཏུ་ལས་འབྲས་ཀྱི་རྣམ་གཞག་ལ་མཚོན་ན། སྤྱོད་འཇུག་ལས། ཐོག་མེད་བདེ་སྡུག་ལས་ལས་ཡིན། །ཞེས་དམིགས་སུ་བསལ་ནས་གསུངས་ཡོད། གཞུང་དེའི་གོང་དུ། རེ་ཞིག་འཇིག་རྟེན་མངོན་སུམ་གྱིས། །རྒྱུ་རྣམས་ཐམས་ཅད་མཐོང་བ་ཡིན། །པདྨའི་སྡོང་བུ་སོགས་དབྱེ་ནི། །རྒྱུ་ཡི་དབྱེ་བས་བསྐྱེད་པ་ཡིན། །རྒྱུ་དབྱེ་གང་གིས་བྱས་ཤེ་ན། །སྔར་གྱི་རྒྱུ་དབྱེ་ཉིད་ལས་སོ། །ཅི་ཕྱིར་རྒྱུ་ཡིས་འབྲས་སྐྱེད་ནུས། །སྔར་གྱི་རྒྱུ་ཡི་མཐུ་ཉིད་ལས། །ཞེས་དངོས་པོ་རྣམས་ཀྱི་དབྱིབས་དང་ཁ་དོག་ལ་སོགས་པའི་ཁྱད་པར་རྣམས་རང་རང་གི་རྒྱུའི་ནུས་པ་ལ་བརྟེན་ནས་འབྱུང་བ་དང་། རྒྱུ་དེས་འབྲས་བུ་དེ་ལྟ་བུ་ཞིག་སྐྱེ་ནུས་པ་ཡང་རང་གི་རྒྱུའི་ནུས་པ་ལ་བརྟེན་པ་སྟེ། དཔེར་ན། མེ་ཏོག་པདྨ་ལ་སོགས་པའི་དབྱིབས་དང་ཁ་དོག །དྲི་རོ་ལ་སོགས་པའི་ཁྱད་པར་རྣམས་དེ་དག་གི་རིགས་མཐུན་པའི་རྒྱུ་རྐྱེན་ལ་བརྟེན་ནས་འབྱུང་བ་དང་། རྒྱུ་རྐྱེན་དེ་དག་ཀྱང་རང་གི་རྒྱུ་རྐྱེན་སྔ་མ་སྔ་མ་ལ་བརྟེན་ནས་འབྱུང་བར་གསུངས།

དེ་ལྟར་གསུངས་པའི་མཇུག་ཏུ། ཤེས་པ་ཤེས་བྱ་ལས་སྐྱེ་དང་། །ཐོག་མེད་བདེ་སྡུག་ལས་ལས་ཡིན། །ཞེས་ཐོག་མ་མེད་པ་ནས་བྱུང་བའི་ནང་ཤེས་པའི་རྒྱུད་དང་འབྲེལ་བའི་ཚོར་བ་བདེ་སྡུག་གི་རིགས་རྣམས་ཤེས་པར་གྱུར་པའི་ཆོས་ཡིན་པས་དེ་དག་ལས་ལ་བརྟེན་ནས་འབྱུང་བ་ཡིན་ཞེས་གསུངས་པ་འདིར་དམིགས་བསལ་གོ་རྒྱུ་ཞིག་ཡོད་པར་སྣང་། ངོས་ཀྱི་གོ་བ་ལེན་སྟངས་ནོར་ཡོད་མེད་མི་ཤེས་མོད་ཀུན་བཏུས་ལས་ཀྱང་འདི་འདྲ་བ་ཞིག་གསུངས་ཡོད། དེ་ལྟ་བུའི་རྒྱུ་འབྲས་ཀྱི་རྣམ་གཞག་ལ་ཞིབ་ཏུ་རྩད་བཅད་ན་བདག་འབྲས་ཀྱི་རྣམ་གཞག་དང་འབྲེལ་ཏེ་སེམས་ཅན་སྤྱི་མཐུན་གྱི་ལས་དང་འབྲེལ་བ་ཡང་ཡོང་ཆོག་མོད། སྤྱིར་བཏང་རྒྱུ་འབྲས་ཀྱི་རྣམ་གཞག་ཙམ་འཕེལ་འགྱུར་རིག་པས་བཤད་པ་ལྟར་འབྱུང་བ་ཡིན་ལ། སངས་རྒྱས་པའི་གཞུང་ནས་ཀྱང་དེ་ལྟར་འདོད་པ་གསལ་པོ་རེད།

བདེ་སྡུག་གི་འབྲས་བུ་རྣམས་ལས་ལས་བྱུང་བར་གསུངས་པ་འདིར་བསམ་བློ་གཏོང་ས་ཡོད། དེ་ཡང་། ཚོར་བ་བདེ་སྡུག་ཅེས་པ་མྱོང་བའི་བདག་ཉིད་ཅན་ཞིག་ཡིན་ཞིང་། འབྲས་བུ་མྱོང་བའི་བདག་ཉིད་ཅན་ཞིག་སྐྱེ་བ་ལ་དེའི་རྒྱུ་དེ་ཡང་མྱོང་བའི་བདག་ཉིད་ཀྱི་ཤེས་པ་དང་འབྲེལ་བ་ཡོད་པ་ཞིག་དགོས་པ་སྟེ། དཔེར་ན། གཟུགས་ཅན་གྱི་ལས་ལ་མཚོན་ནའང་། དེ་ཀུན་ནས་སློང་བྱེད་ཡར་གཏུགས་ན་སེམས་བྱུང་སེམས་པ་སྟེ་ཤེས་པར་ཐུག་པ་ཡིན། དེས་ན། ལས་ཞེས་བརྗོད་པའི་ཚེ་བྱེད་པ་པོ་ཞིག་གི་ཀུན་སློང་གི་ཁྱད་པར་དང་འབྲེལ་བའམ་ཤེས་པའི་གཡོ་བ་སྔོན་དུ་འགྲོ་བའི་སྒོ་ནས་བྱུང་བའི་བྱ་བ་ཞིག་ལ་གོ་བ་སྟེ་དཔེར་ན། ལུས་ངག་གི་ལས་ལྟ་བུ་ཡིན། ཡིད་ལས་ནི་ལུས་ངག་གི་ལས་སམ་རྣམ་འགྱུར་ལ་ལྟོས་མི་དགོས། དེ་ལྟ་བུའི་ལས་ཀྱིས་རྒྱུ་བྱས་པ་ལས་འབྱུང་རྒྱུར་བདེ་སྡུག་གི་ཚོར་བ་ཅི་རིགས་འབྱུང་བ་ལ་ལས་འབྲས་ཞེས་བརྗོད་པ་སྟེ། ཐོག་མེད་བདེ་སྡུག་ལས་ལས་ཡིན། །ཞེས་པ་དེ་ལྟར་བཤད་དགོས་པ་མིན་ནམ་སྙམ།

སྤྱིར་སེམས་མེད་བེམ་པོའི་ཆོས་རྣམས་ཀྱང་ཉེར་ལེན་ནམ་རང་རང་གི་རིགས་འདྲའི་རྒྱུ་ལ་བརྟེན་ནས་འབྱུང་དགོས་ཤིང་། དེ་དང་མཚུངས་པར་ནང་ཤེས་པ་ལ་མཚོན་ནའང་ཉེར་ལེན་ནམ་རིགས་འདྲའི་རྒྱུ་ཞིག་ངེས་པར་ཡོད་དགོས། ཉེར་ལེན་ཞེས་པ་འབྲས་བུའི་ངོ་བོར་འགྱུར་རུང་གི་རྒྱུ་ཞིག་ལ་གོ་བས། འབྲས་བུ་གསལ་རིག་གི་བདག་ཉིད་ཅན་གྱི་ཆོས་ཤིག་ཡིན་ན་དེའི་ཉེར་ལེན་ཡང་འབྲས་བུ་དང་རྣམ་པ་མཚུངས་པ་ཞིག་ངེས་པར་དགོས། འདི་ལ་བརྟེན་ནས་རིག་པའི་ཡ་མཐའ་ཐུག་མེད་དུ་གསུངས། རིག་པ་དེ་རིག་པའི་བདག་ཉིད་མིན་པའི་དངོས་པོ་ཞིག་ལས་སྐྱེས་ན་མི་མཐུན་པའི་རྒྱུ་ལས་སྐྱེ་བར་འགྱུར་ལ། འདི་ལྟར་ན། རིག་པའི་ཐོག་མ་མི་མཐུན་པའི་རྒྱུ་ལས་སྐྱེས་པའམ། ཡང་ན། རྒྱུ་མེད་ལས་སྐྱེས་པར་ཁས་ལེན་དགོས་པའི་སྐྱོན་ཡོད་པས། རིག་པའི་ཉེར་ལེན་ལ་རིག་པ་ཞིག་ངེས་པར་དགོས་པའི་གནད་ལ་བརྟེན་ནས་སྐྱེ་བ་སྔ་ཕྱིའི་རྣམ་གཞག་འཇོག་པ་ཡིན།

མུ་སྟེགས་པ་རྣམས་ཀྱིས་སྐྱེ་བ་སྔ་ཕྱི་གསུང་བའི་ཚེ། ལུས་སེམས་གཉིས་ངོ་བོ་གཅིག་པས་ཚེ་རབས་སྔོན་མ་ནས་འདིར་འོང་བ་དང་། འདི་ནས་ཕྱི་མར་འགྲོ་བའི་བདག་དེ་ཕུང་པོ་ལས་དོན་གཞན་དུ་གྲུབ་ཅིང་། དེ་ཉིད་རྟག་པ་དང་གཅིག་པུ། རང་དབང་བ་ཡིན་པར་འདོད། དེ་ཡང་བསམ་བློ་གང་འཚམ་བཏང་ནས་གསུངས་པ་ཞིག་ཡིན། ཁ་སང་ཞུས་པ་ལྟར། སྐྱེ་བ་སྔ་ཕྱིའི་འགྲེལ་བཤད་བྱེད་སྐབས་མུ་སྟེགས་པའི་རྟག་གཅིག་རང་དབང་བའི་བདག་དེ་དང་འབྲེལ་ནས་འགྲེལ་བཤད་བྱས་ན་ལས་སླ་བ་ལྟ་བུ་ཞིག་འདུག །གསུངས་ཏེ་བཞད། སྐྱེ་བ་སྔ་མ་ནས་འདིར་འོང་བ་པོ་དེ་ལུས་འདི་མིན་པ་ཀུན་གྱིས་ཤེས། ལུས་འདི་དང་འབྲེལ་བའི་ཀླད་པ་དང་ཀླད་པ་དེ་དང་འབྲེལ་བའི་ཤེས་པ་ཡང་སྐྱེ་བ་སྔ་མ་ནས་འདིར་འོང་བ་མིན་པ་ཡང་ཀུན་གྱིས་ཤེས།

འཛམ་བུ་གླིང་པ་ལས་ཀྱི་ས་པར་གསུངས་པ་ལྟར་ཚེ་སྟོད་དུ་བསགས་པའི་ལས་ཀྱི་འབྲས་བུ་ཚེ་སྨད་ལ་སྨིན་པ་ཡོང་ལ། དེ་བཞིན་དུ་མངལ་དུ་གནས་པའི་སྐབས་སུ་ཡང་བདེ་སྡུག་གི་ཚོར་བ་འབྱུང་བས། དེ་ལྟ་བུའི་བདེ་སྡུག་གི་ཚོར་བ་དེ་སྔར་གྱི་ལས་ལ་ལྟོས་པར་བརྟེན་སྐྱེ་བ་སྔ་ཕྱི་དང་འབྲེལ་བས། ལས་འབྲས་མི་སླུ་འཁོར་བའི་སྡུག་བསྔལ་རྣམས། །ཡང་ཡང་བསམས་ན་ཕྱི་མའི་སྣང་ཤས་ལྡོག །ཅེས་གསུངས།

དེ་ལྟར་སེམས་མེད་བེམ་པོའི་རིགས་རྣམས་རྒྱུ་རྐྱེན་ཙམ་གྱིས་བསྐྱེད་པ་དང་སེམས་ལྡན་བདེ་སྡུག་གི་རིགས་རྣམས་ལས་ལ་བརྟེན་ནས་འབྱུང་བར་གསུངས། འོན་ཀྱང་བདེ་སྡུག་གི་རྟེན་བྱེད་པའི་སེམས་མེད་བེམ་པོའི་རིགས་རྣམས་ཕལ་ཆེར་འཕེལ་འགྱུར་གྱི་རྣམ་གཞག་ Evolution དང་འབྲེལ་ནས་བྱུང་བ་ཡིན། དཔེར་ན། རང་རེའི་ལུས་འདི་རྡུལ་ཕྲ་རབ་ཀྱིས་རྩོམ་གཞི་བྱས་ཏེ་གྲུབ་པ་འདི་དངོས་པོའི་གཤིས་ལུགས་ཡིན་པ་ལས་ལས་ཀྱིས་གྲུབ་པ་ཞིག་ཕལ་ཆེར་མིན། འོན་ཀྱང་རྡུལ་ཕྲ་རབ་ཀྱིས་རྩོམ་གཞི་བྱས་ཏེ་གྲུབ་པའི་ལུས་འདི་ཉིད་བདེ་སྡུག་གི་ཚོར་བའི་རྟེན་ཁྱད་པར་བར་འགྱུར་བ་དེ་ལས་དང་འབྲེལ་ནས་བྱུང་བ་ཡིན། དེའི་ཕྱིར་རྒྱུ་རྐྱེན་ཙམ་ལ་བརྟེན་ནས་གྲུབ་པ་དང་རྒྱུ་རྐྱེན་ཁྱད་པར་བ་ལས་ལ་བརྟེན་ནས་གྲུབ་པའི་ཚུལ་གཉིས་ལ་ཞིབ་ཚགས་པོས་དཔྱད་ན་ཁྱད་པར་འབྱེད་རྒྱུ་ཡོད་པར་སྣང་།

དེས་ན་སྐབས་འདིར། ལས་འབྲས་མི་སླུ་འཁོར་བའི་སྡུག་བསྔལ་རྣམས། །
གསུངས་པའི་ལས་འབྲས་དེ་སྤྱིར་རྒྱུ་དང་རྐྱེན་ལ་བརྟེན་ནས་འབྱུང་བའི་རྒྱུ་འབྲས་ཀྱི་རྣམ་གཞག་སྤྱི་དང་། དེའི་ནང་ཚན་ནས་ལས་ཞེས་པ་ལེགས་སྦྱར་གྱི་སྐད་དུ་ཀརྨ་སྟེ་བོད་སྐད་དུ་འཕྲིན་ལས་སམ་བྱ་བར་གོ་བ་ལྟར། བྱེད་པ་པོ་ཞིག་གིས་ཀུན་སློང་གི་ཁྱད་པར་དང་འབྲེལ་ཏེ་བྱ་བའམ་རྒྱུ་གསར་པ་ཞིག་བསྒྲུབས་པ་ལས་འབྲས་བུ་འབྱུང་བའི་རྒྱུ་འབྲས་ཀྱི་རིམ་པ་ཞིག་ལ་གོ་བ་ཡིན། ལས་འབྲས་ཞེས་པ་འདི་ཡང་རྒྱུ་འབྲས་ཀྱི་འགྲོ་སྟངས་ཤིག་ཡོད་པ་དེའི་ནང་ནས་བྱུང་བ་ཡིན། སེམས་ལྡན་ཙམ་དུ་མ་ཟད་སེམས་མེད་བེམ་པོའི་ཆོས་དེ་དག་ཀྱང་རྒྱུ་འབྲས་ཀྱི་འབྲེལ་བའི་ཐོག་ནས་སྐྱེ་འཇིག་བྱེད་ཀྱི་ཡོད།

སེམས་མེད་བེམ་པོའི་རྒྱུ་འབྲས་ཀྱི་རྣམ་གཞག་ནང་བྱེད་པ་པོ་ཞིག་གི་ཀུན་སློང་ལ་བརྟེན་ནས་བྱ་བ་གསར་དུ་འགྲུབ་པའི་ཚུལ་བཤད་དུ་མེད་ཀྱང་ཁང་པ་གསར་བཟོ་བྱེད་པ་ལྟ་བུར་མཚོན་ན་སེམས་ལྡན་གྱི་བྱེད་པ་པོའི་རྐྱེན་ཙམ་ལ་བརྟེན་པ་ཡིན། འོན་ཀྱང་ཉེར་ལེན་གྱི་ཆ་ནས་བཤད་ན་གསར་དུ་གྲུབ་པའི་ཁང་པ་དེའི་སྒྲུབ་གཞི་ས་རྡོ་ལ་སོགས་པ་རྣམས་རང་བཞིན་ཆོས་ཉིད་ཀྱི་ཚུལ་དུ་བྱུང་བ་ལས་སེམས་ལྡན་གྱི་དངོས་པོས་གྲུབ་པ་གང་ཡང་མིན། ཡང་ཞིབ་ཚགས་པོའི་ཐོག་ནས་བཤད་ན་བདག་འབྲས་ཀྱི་རྣམ་གཞག་དང་འབྲེལ་ཏེ་སྣོད་ཀྱི་བཀོད་པའི་རྣམ་པ་བྱེ་བྲག་པ་འགའ་ཞིག་ལས་དང་འབྲེལ་བ་ཡོད་པ་ཡང་ཡོད། གང་ལྟར་ལས་འབྲས་ཕྲ་ཞིང་ཕྲ་བའི་རིགས་རྣམས་ཤིན་ཏུ་ལྐོག་གྱུར་དུ་གསུངས་པ་ལྟར་ཧ་ཅང་རྟོགས་དཀའ་བ་ཡིན།

རིགས་པ་བཞིའི་རྣམ་གཞག །

དེ་བཞིན་དུ་རང་རེ་སངས་རྒྱས་པས་རིགས་པ་བཞིའི་ནང་ཆོས་ཉིད་ཀྱི་རིགས་པ་ཞེས་དམིགས་བསལ་གཏན་ཚིགས་དགོད་རྒྱུ་མེད་པར་རང་བཞིན་ཆོས་ཉིད་ཀྱི་ཚུལ་དུ་འབྱུང་བའི་དངོས་པོའི་འགྲོ་སྟངས་ཤིག་གསུང་གི་ཡོད། དཔེར་ན། ཆུ་རླན་ཞིང་གཤེར་བ་དང་ཤེས་པ་གསལ་རིག་གི་ངོ་བོར་སྐྱེས་པ་དེ་དངོས་པོ་སོ་སོའི་རང་བཞིན་ཡིན་པ་ལས་རྒྱུ་རྐྱེན་གྱིས་གསར་དུ་བཟོས་པ་ལྟ་བུ་ཞིག་མིན། གཟུགས་ཅན་གྱི་ཉེར་ལེན་ལ་གཟུགས་ཅན་གྱི་དངོས་པོ་ཞིག་དགོས་པ་དང་ཤེས་པའི་ཉེར་ལེན་ལ་ཤེས་པ་དགོས་པ་དེ་ཆོས་ཉིད་ཡིན་པ་ལས་རྒྱུ་མཚན་དམིགས་བསལ་བཤད་དུ་མེད། དེ་ལྟ་བུའི་ཆོས་ཉིད་ཀྱི་རིགས་པ་གཞིར་བཞག་སྟེ། ཤེས་པར་མཚོན་ན། ཁོང་ཁྲོ་སྐྱེས་པའི་ཚེ་ཤེས་པའི་ངོ་བོ་རྩུབ་མོའི་རྣམ་པར་གྱུར་ཏེ་སེམས་འཁྲུག་པར་འགྱུར་བ་ལྟ་བུ། ནང་ཤེས་པ་དང་ཕྱི་གཟུགས་ཅན་གྱི་ཆོས་ཅི་འདྲ་ཞིག་ཡིན་ཀྱང་རང་རང་ལ་བྱེད་ལས་དང་ནུས་པ་མི་འདྲ་བ་ཡོད། དཔེར་ན། ས་སྲ་ཞིང་མཁྲེགས་པ་དང་ཆུ་རླན་ཞིང་གཤེར་བ་ལྟ་བུ་རྫས་མི་འདྲ་བ་དང་འབྲེལ་ནས་བྱ་བ་མི་འདྲ་བ་འཐོན་བཞིན་ཡོད་པ་དེ་ལ་བྱ་བ་བྱེད་པའི་རིགས་པ་ཞེས་བརྗོད། དེ་ལྟ་བུའི་བྱེད་ལས་མི་འདྲ་བ་ཡོད་པ་རྣམས་རྒྱུ་རྐྱེན་གང་ལ་བརྟེན་ནས་འབྱུང་བ་དང་རྒྱུའི་ཁྱད་པར་མི་འདྲ་བ་ལ་བརྟེན་ནས་འབྲས་བུའི་རྣམ་པ་མི་འདྲ་བའི་ཚུལ་འབྱུང་བ་ལྟོས་པའི་རིགས་པ་ཡིན།

དེ་ལྟར་ཆོས་ཉིད་ཀྱི་རིགས་པ་དང་བྱ་བ་བྱེད་པའི་རིགས་པ། ལྟོས་པའི་རིགས་པ་རྣམས་རྨང་གཞིར་བྱས་ཏེ་འཐད་སྒྲུབ་ཀྱི་རིགས་པ་གཞག་དགོས། དཔེར་ན། ཁོང་ཁྲོ་སྐྱེས་པའི་ཚེ་ལུས་མི་བདེ་བ་དང་སེམས་མི་སྐྱིད་པར་བྱས་ཏེ་རང་ལ་གནོད་པ་ལྟ་བུ་བྱ་བ་བྱེད་པའི་རིགས་པ་དང་། ཁོང་ཁྲོ་དེ་ཡིད་མི་བདེ་བ་ལས་འབྱུང་བ་ལྟ་བུ་ལྟོས་པའི་རིགས་པ་དང་། ཡིད་མི་བདེ་བ་དང་ཚུལ་མིན་ཡིད་བྱེད་ཀྱི་རྣམ་རྟོག་ཁོང་ཁྲོའི་རྒྱུ་ཡིན་པས། དེ་གཉིས་བཀག་སྟེ་ཁོང་ཁྲོ་དགག་དགོས་པར་སྒྲུབ་པ་ལྟ་བུ་འཐད་སྒྲུབ་ཀྱི་རིགས་པ་ཡིན། དེ་ཡང་གནས་སྐབས་སུ་ཡིད་མི་བདེ་བ་དང་འཕྲད་པའི་ཚེ་དེ་ལ་གཉེན་པོ་བསྟེན་པ་དང་མཐར་ཐུག་གི་དབང་དུ་བྱས་ན་ཚུལ་མིན་ཡིད་བྱེད་ཀྱི་རྣམ་རྟོག་སྐྱེ་བའི་རྩ་བ་བདེན་འཛིན་ལ་ཐུག་པས་བདེན་འཛིན་ལ་གཉེན་པོ་བསྟེན་ནས་སྤང་དགོས་པར་སྒྲུབ་པ་ལྟ་བུ་ཡིན།

དེ་ལྟར་རྒྱུ་དང་འབྲས་བུའི་ཆོས་ཉིད་ཀྱི་འགྲོ་སྟངས་དེའི་ཐོག་ནང་ཤེས་པའི་ཀུན་སློང་གི་ཁྱད་པར་དང་འབྲེལ་བའི་རྒྱུ་བྱེ་བྲག་པ་ཞིག་གིས་བདེ་སྡུག་གི་འབྲས་བུ་བསྐྱེད་པའི་རྒྱུ་འབྲས་ཀྱི་རྣམ་གཞག་ལ་ལས་འབྲས་ཞེས་བརྗོད་པ་ཡིན། སྙིང་པོར་བསྒྲིལ་ན། གཞན་ལ་ཕན་བཏགས་པས་རང་ལ་ཕན་པ་དང་། གཞན་ལ་གནོད་བསྐྱལ་བས་རང་ལ་གནོད་པའི་འབྲས་བུ་འབྱུང་བའི་ཚུལ་ལ་ལས་འབྲས་ཞེས་བརྗོད། དངོས་ཡོད་གནས་ཚུལ་ལ་ཡང་གཞན་ལ་གནོད་མི་སྐྱེལ་བར་སེམས་བཟང་པོས་ཕན་འདོགས་པའི་ཀུན་སློང་བཅངས་ན་རང་གི་སེམས་ནང་འགྱོད་པ་མེད་པའི་ཚོར་བ་འབྱུང་ལ། འགྱོད་པ་མེད་པའི་བློ་སྐྱེ་སྐབས་ཡིད་ཚིམ་པའི་ཚོར་བ་འབྱུང་བ་ཡིན། ཡིད་ཚིམ་པའི་ཚོར་བ་སྐྱེ་བའི་ཚེ་རང་གིས་རང་ལ་ཡིད་ཆེས་པ་དང་སེམས་ལྷོད་པ། ཕྱི་གསལ་ནང་གསལ་བྱེད་ནུས་པ་ཡོང་། ཕྱི་གསལ་ནང་གསལ་བྱས་པས་གཞན་གྱིས་ཡིད་ཆེས་པ་ཡོང་ལ། དེ་བྱུང་བས་གཞན་དང་མཛའ་གྲོགས་སུ་འགྱུར་བ་ལྟ་བུ་སེམས་བཟང་པོས་ཐད་ཀར་ཕན་གྱི་ཡོད།

གཞན་ལ་གནོད་སྐྱེལ་བའི་ཀུན་སློང་བཅངས་ན་བསམ་བློའི་ནང་མི་བདེ་བ་ཡོང་ལ། དེའི་དབང་གིས་ཕྱི་གསལ་ནང་གསལ་བྱེད་མི་ནུས་པ་དང་། དེ་མི་ནུས་པས་གཞན་གྱིས་ཡིད་ཆེས་བྱེད་པ་མི་ཡོང་ལ། དེ་བྱུང་བས་གཞན་དང་མཛའ་གྲོགས་སུ་འགྱུར་བ་མི་འོང་། དེ་ལྟར་བསམ་པ་ངན་པས་ཐད་ཀར་རང་ལ་གནོད་ཀྱི་ཡོད། དེས་ན་ཇི་ཙམ་གྱིས་གཞན་ལ་ཕན་པའི་བྱ་བ་བསྒྲུབས་པ་དེའི་ཚོད་ཀྱིས་འཕྲལ་དུ་རང་གཞན་ལ་ཕན་པ་ཙམ་དུ་མ་ཟད། ཕན་པའི་བྱ་བ་ཆེན་པོ་ཞིག་ཡིན་ན་དེས་ཕུགས་ཚེ་རབས་ནས་ཚེ་རབས་སུ་འབྲས་བུ་བཟང་པོ་འབྱུང་བ་ཡིན། ཇི་ཙམ་གྱིས་གཞན་ལ་གནོད་པའི་བྱ་བ་བསྒྲུབས་པ་དེའི་ཚོད་ཀྱིས་འཕྲལ་དུ་མི་བདེ་བ་ཙམ་དུ་མ་ཟད་གནོད་པའི་བྱ་བ་ཆེན་པོ་ཞིག་ཡིན་ན་དེས་ཚེ་རབས་ནས་ཚེ་རབས་སུ་འབྲས་བུ་ངན་པ་འབྱུང་བ་ཡིན་པས། ལས་འབྲས་མི་སླུ་འཁོར་བའི་སྡུག་བསྔལ་རྣམས། །ཞེས་ལས་འབྲས་མི་སླུ་བར་གསུངས་པ་ཡིན།

མདོར་ན། ཇི་སྲིད་རང་རེའི་རྒྱུད་ལ་སྲིད་པ་འཁོར་བར་འཕེན་བྱེད་ཀྱི་ལས་གང་ལ་བརྟེན་ནས་འབྱུང་བའི་ངར་འཛིན་ཡོད་པ་དེ་སྲིད་དུ་འདུ་བྱེད་ཀྱི་ལས་གསོག་ལ། ལས་དེ་ལ་བརྟེན་ནས་སྲིད་པ་འཁོར་བར་ཉེར་ལེན་གྱི་ཕུང་པོ་རྒྱུན་མཐུད་ནས་བླངས་ཏེ་སྡུག་བསྔལ་ཟམ་མི་ཆད་པའི་ཚུལ་དུ་འབྱུང་བ་ཡིན། ཉེར་ལེན་གྱི་ཕུང་པོ་སྤོང་བ་ལ་དེའི་རྒྱུ་ལས་ཉོན་གཉིས་ཟད་དགོས་པ་དང་། དེ་ཟད་པར་བྱེད་པ་ལ་ལས་ཉོན་གྱི་རྩ་བ་གཏི་མུག་བདེན་འཛིན་སྤང་དགོས་པ་སྟེ། དེ་ལྟར་ལས་འབྲས་ཀྱི་ཚུལ་བསམས་པ་ལས་མངོན་མཐོའི་ལུས་རྟེན་ཙམ་ཐོབ་པས་མི་འགྲིག་པ་དང་འདུ་བྱེད་ཀྱི་ལས་ཀུན་ནས་སློང་བྱེད་ཀྱི་རྩ་བ་ཉོན་མོངས་མ་སྤངས་ན་མི་འགྲིག་པའི་ཚུལ་མཐོང་ནུས།

འགོ་སྐྱེ་བའི་སྡུག་བསྔལ་གྱིས་བཙུགས་ཤིང་མཇུག་འཆི་བའི་སྡུག་བསྔལ་གྱིས་སྡོག་པ།

འདིར། ལས་འབྲས་མི་སླུ་འཁོར་བའི་སྡུག་བསྔལ་རྣམས། །ཞེས་འཁོར་བའི་སྡུག་བསྔལ་ཡང་ཡང་བསམ་དགོས་པར་གསུངས་ཀྱང་འཁོར་བའི་སྡུག་བསྔལ་གང་ཡིན་ཟུར་དུ་མ་གསུངས་པས། གཤམ་དུ་བྱང་ཆུབ་སེམས་སྦྱོང་གསུང་བའི་སྐབས་ཀྱི་འཁོར་བའི་སྡུག་བསྔལ་སྒོམ་ཚུལ་བསྟན་པའི་གཞུང་། ཤུགས་དྲག་ཆུ་བོ་བཞི་ཡི་རྒྱུན་གྱིས་འཁྱེར། །བཟློག་དཀའ་ལས་ཀྱི་འཆིང་བ་དམ་པོས་བསྡམས། །བདག་འཛིན་ལྕགས་ཀྱི་དྲ་བའི་སྦུབས་སུ་ཚུད། །མ་རིག་མུན་པའི་སྨག་ཆེན་ཀུན་ནས་འཐིབས། །མུ་མེད་སྲིད་པར་སྐྱེ་ཞིང་སྐྱེ་བ་རུ། །སྡུག་བསྔལ་གསུམ་གྱིས་རྒྱུན་ཆད་མེད་པར་མནར། །ཞེས་གསུངས་པའི་གཞུང་རྣམས་ཡར་བླངས་ཏེ་བསམས་ན་འཁོར་བའི་སྡུག་བསྔལ་བསམ་པ་ལ་ནུས་པ་ཧ་ཅང་ཆེ་ཞིང་། གཞུང་འདི་སྡོམ་ཤིན་ཏུ་ཆེ་བ་ཞིག་ཡིན། ངོས་ཀྱིས་ཀྱང་ངེས་འབྱུང་གི་སྐབས་འདིར་ཚིག་འདི་དག་ཡར་བླངས་ཏེ་དམིགས་པ་སྐྱོང་གི་ཡོད། འདི་དབང་པོ་རྣོན་པོའི་ངེས་འབྱུང་སྒོམ་སྟངས་ཐུན་མོང་མ་ཡིན་པ་དེ་ཡིན། ལམ་རིམ་གྱི་གཞུང་ནས་ངེས་འབྱུང་སྒོམ་སྟངས་གསུངས་པ་དེ་ལས་ཀྱང་འདིར་སྟོང་ཉིད་ཀྱི་ལྟ་བ་དང་འབྲེལ་ནས་གསུངས་པ་དེ་ནུས་པ་ཆེ་བ་ཡོད།

གཞུང་འདིས་རང་ཉིད་སྤྱིར་ལས་དང་ཉོན་མོངས། དེའི་ཡང་རྩ་བ་གང་ཟག་གི་བདག་འཛིན་དང་ཆོས་ཀྱི་བདག་འཛིན་སོགས་ཀྱི་གཞན་དབང་དུ་གྱུར་ཏེ་སྐྱེ་རྒ་ན་འཆིའི་སྡུག་བསྔལ་རྒྱུན་མི་ཆད་པའི་ཚུལ་དུ་མྱོང་བའམ་མི་འདོད་པའི་སྡུག་བསྔལ་ཐོག་ཏུ་བབས་པའི་རྩ་བ་གཏི་མུག་བདེན་འཛིན་ལ་ཐུག་ཚུལ་བསྟན།

ཤུགས་དྲག་ཆུ་བོ་བཞི་ཡི་རྒྱུན་གྱིས་འཁྱེར། །ཞེས་པ་ཟག་པའི་ཆུ་བོ་ལ་སོགས་པ་དང་འབྲས་དུས་ཀྱི་ཆུ་བོ་བཞི་ལ་སོགས་པར་སྦྱར་ཚུལ་འགའ་ཞིག་ཡོད་པ་ལས་འདིར་སྐྱེ་རྒ་ན་འཆིའི་སྡུག་བསྔལ་ཏེ་འབྲས་དུས་ཀྱི་ཆུ་བོ་བཞི་པོའི་རྒྱུན་ཕྱོགས་སུ་འཁྱེར་བར་གོ་བ་ཡིན། དེ་ཡང་ཚེ་འདིའི་མངོན་མཐོའི་ལུས་རྟེན་འདི་ཉིད་འགོ་ཚུགས་པ་ཙམ་ནས་སྐྱེ་བའི་སྡུག་བསྔལ་དང་། དེ་ནས་བར་སྐབས་སུ་ན་བའི་སྡུག་བསྔལ། དེ་ནས་རིམ་གྱིས་རྒ་བའི་སྡུག་བསྔལ། མཐར་འཆི་བའི་སྡུག་བསྔལ་གྱིས་མནར་བ་སྟེ། མི་ཚེའི་འགོ་སྐྱེ་བའི་སྡུག་བསྔལ་གྱིས་བཙུགས་ཤིང་མཇུག་འཆི་བའི་སྡུག་བསྔལ་གྱིས་སྡོག་པ་ཡིན། སྐྱེ་འཆི་གཉིས་ཀྱི་བར་དུ་ཡང་ན་བ་དང་རྒ་བ་སོགས་ཀྱི་སྡུག་བསྔལ་རྫོགས་མཐའ་མེད་པ་ཞིག་མྱང་དགོས་ཀྱི་ཡོད།

འཛམ་བུ་གླིང་འདིའི་ཐོག་མི་འབོར་དུང་ཕྱུར་བདུན་ཅུ་ལྷག་ཙམ་ཞིག་ཡོད་པ་དེ་དག་གི་དྲག་ཞན་མཐོ་དམན་ཀུན་ལ་མ་འགྲིག་མ་འཐུས་ཟེར་བའི་སྡུག་སྐད་བརྒྱག་རྒྱུ་མེད་མཁན་སུ་ཡང་མེད། ༸རྒྱལ་མཆོག་བསྐལ་བཟང་རྒྱ་མཚོས། མཐོ་དམན་སྐྱ་བཙུན་ཕོ་མོ་སུ་འདྲ་ལ་བལྟས་ཀྱང་། །ཆ་ལུགས་རྣམ་འགྱུར་ཕོ་སྒྲོབ་ཆེ་ཆུང་ཙམ་མ་གཏོགས། །སྡུག་གིས་མི་ཚེ་བསྐྱལ་བ་མཉམ་མཉམ་དུ་འདུག་པས། །སྐལ་མཉམ་གྲོགས་མཆེད་རྣམས་ཀྱི་སྣང་ཚུལ་འདི་སྐྱོ་བ། །ཞེས་གསུངས་པ་དེ་ཁོ་ན་ལྟར་ཡིན། མི་འདྲ་ཆགས་པོ་དང་གཏམ་འདོད་ཆེ་བ་སུ་འདྲ་ཞིག་ཡིན་ཀྱང་ལྷོད་ལ་བབས་ཏེ་སྐད་ཆ་ཤོད་པའི་ཚེ་མ་འགྲིག་མ་འཐུས་པ་ཤ་སྟག་བཤད་དེ་སྡུག་སྐད་བརྒྱག་རྒྱུ་མེད་པ་སུ་ཡང་མེད།

ཕྱི་ལོགས་ཀྱི་མ་འགྲིག་མ་འཐུས་པ་རྣམས་ཟློག་ཐབས་གཏན་ནས་མེད་དེ། འདས་པའི་སངས་རྒྱས་རྣམས་ཀྱིས་ཀྱང་ཟློག་ཐུབ་པ་བྱུང་མེད་ལ། ད་ལྟ་བའི་སངས་རྒྱས་རྣམས་ཀྱིས་ཀྱང་ཟློག་མི་ཐུབ། སྡུག་བསྔལ་ཡོང་བའི་ཕྱི་རྐྱེན་རྣམས་ལས་དབང་ངམ་རང་བཞིན་གྱིས་ཡོང་བཞིན་ཡོད། དེར་བརྟེན་སྡུག་བསྔལ་བསལ་དགོས་ཞེས་ཕྱི་ལོགས་ནས་སྡུག་བསྔལ་མི་ཡོང་བའི་ཐབས་ཤེས་བྱས་ནས་འགྲུབ་རྒྱུ་གང་ཡང་མེད། སྡུག་བསྔལ་ཞེས་པ་ནང་ཤེས་པའི་མྱོང་བ་ཞིག་ཡིན་པས་ཤེས་པ་རང་སྟེང་ནས་རྐྱེན་ངན་ལམ་དུ་བསྒྱུར་བ་དང་སྡུག་བསྔལ་གྲོགས་སུ་བསྒྱུར་བའི་སྒོ་ནས་སེལ་ཐབས་བྱེད་དགོས་པ་ཡིན། དེ་ལྟར་ནང་ཤེས་པའི་སྟེང་ནས་སྡུག་བསྔལ་སེལ་ཐབས་བྱེད་པའི་གང་ཟག་རྣམས་ལ་ཐ་མལ་པ་ལྟར་སྡུག་བསྔལ་མྱང་དགོས་ཀྱི་མེད། ཕྱོགས་གཅིག་ནས་དེ་དག་ལ་སྡུག་བསྔལ་ཉུང་དུ་ཕྱིན་ཅིང་། གཉིས་ནས་སྡུག་བསྔལ་བྱུང་ཡང་དེ་དག་རྐྱེན་ངན་གྲོགས་སུ་བསྒྱུར་བ་དང་ལྟས་ངན་གཡང་དུ་ལེན་པ་སྟེ་བཀྲ་མི་ཤིས་པ་གང་བྱུང་ཐམས་ཅད་མཁྱེན་པའི་གོ་འཕང་འཐོབ་པའི་རྐྱེན་དུ་བསྒྱུར་ཏེ་སྙིང་སྟོབས་དང་ལྷག་བསམ། སྙིང་རྗེ་གོང་འཕེལ་དུ་འགྱུར་བའི་རྒྱུར་སྒྱུར་ནུས་པ་ཞིག་ཡོང་བས་རྐྱེན་ངན་གྲོགས་སུ་འགྱུར་བ་དེ་བྱུང་བ་ཡིན།

སྣོད་བཅུད་སྡིག་པའི་འབྲས་བུས་ཡོངས་གང་སྟེ། །མི་འདོད་སྡུག་བསྔལ་ཆར་ལྟར་བབས་གྱུར་ཀྱང་། །ལས་ངན་འབྲས་བུ་ཟད་པའི་རྒྱུར་མཐོང་ནས། །རྐྱེན་ངན་ལམ་དུ་ལོངས་པར་བྱིན་གྱིས་རློབས། །ཞེས་གསུངས་པ་ལྟར། བདག་གཞན་མཉམ་བརྗེ་ལ་སོགས་པའི་བློ་སྦྱོང་ལ་བསམ་བློ་གཏོང་བ་སོགས་བྱུང་ན་རྐྱེན་ངན་གང་བྱུང་བྱང་ཆུབ་ཀྱི་སེམས་གོང་འཕེལ་དུ་འགྲོ་བའི་རྐྱེན་དང་གྲོགས་སུ་འགྱུར་བ་ཞིག་ཡོང་སྟེ། བློ་སྦྱོང་དོན་བདུན་མ་ལས། སྙིགས་མ་ལྔ་པོ་བདོ་བ་འདི། །བྱང་ཆུབ་ལམ་དུ་བསྒྱུར་བ་ཡིན། །ཞེས་དང་། རང་གི་མོས་པ་མང་བའི་རྒྱུས། །སྡུག་བསྔལ་གཏམ་ངན་ཁྱད་བསད་དེ། །བདག་འཛིན་འདུལ་བའི་གདམས་ངག་ཞུས། །ད་ནི་ཤི་ཡང་མི་འགྱོད་དོ། །ཞེས་གསུངས་པ་ལྟར་ཡིན།

རང་ཉིད་སྐྱེས་པའི་དུས་ཚེས་ལ་སྐྱེས་སྐར་ཡིན་ཞེས་རྟེན་འབྲེལ་འདྲ་མིན་བྱེད་སྲོལ་ཡོད་ཀྱང་། དོན་དངོས་སུ་སྡུག་བསྔལ་འགོ་ཚུགས་པའི་དུས་ཚེས་ཡིན་པས་ངོ་མཚར་ཆེ་རྒྱུ་དེ་ཙམ་མེད། གསུངས་ཏེ་བཞད། ཡོད་ན་ཡོད་པའི་སྡུག་བསྔལ་དང་མེད་ན་མེད་པའི་སྡུག་བསྔལ་ཏེ་སློབ་སྦྱོང་ཧ་ཅང་རྒྱ་ཆེན་པོ་བྱས་ཏེ་མཁས་པར་གྱུར་ཀྱང་། མཁས་པ་ནང་ཕན་ཚུན་ཕྲག་དོག་དང་འགྲན་སེམས་ཀྱིས་མནར་བའི་སྡུག་བསྔལ། རང་གི་མཁས་པའི་ཡོན་ཏན་དང་འཚམས་པའི་ལས་ཀ་དང་ཕོགས་ཐོབ་མ་ཐོབ་པའི་སྡུག་བསྔལ་སོགས་ཡོད།

ངོས་ཀྱི་ངོ་ཤེས་པ་དེ་འདྲ་དང་ཐུག་སྐབས། ང་ལ་མཁས་དབང་གི་གོ་གནས་འཐོབ་འོས་ཡིན་ཡང་གཞན་གྱིས་ལྟག་སྒོ་བརྒྱུད་དེ་ང་ལ་ཐོབ་མ་བྱུང་ཟེར་བ་ལྟ་བུ་མཐོ་སློབ་ཀྱི་མཁས་དབང་དེ་རིགས་ཕན་ཚུན་ཕྲག་དོག་གིས་སྡུག་སྐད་ཧ་ཅང་ཆེན་པོ་རྒྱག་གི་འདུག །གསུངས་ཏེ་བཞད། ཡང་ཡོན་ཏན་མེད་ན་ངས་གང་ཡང་མི་ཤེས་སྙམ་དུ་སེམས་ཞུམ་པ་དང་གཞན་གྱིས་མཐོང་ཆུང་བྱེད་པའི་སྡུག་བསྔལ་ཡོད། མིས་འཕྱ། ཁྱིས་འགོམ་ཞེས་པ་ལྟར་མེད་ན་མེད་པའི་སྡུག་བསྔལ་མྱང་དགོས་ཀྱི་ཡོད།

མདོར་ན། མཐོ་ན་མཐོ་བས་མི་འགྲིག །དམའ་ན་དམའ་བས་མི་འགྲིག ། གང་བྱས་ཀྱང་མ་འགྲིག་པ་དང་མ་འཐུས་པ་ཡོང་གི་ཡོད། དེས་ན་ནང་བསམ་བློ་གཏོང་སྟངས་ལ་འགྱུར་བ་གཏོང་དགོས་ཤིང་། བསམ་བློ་གཏོང་སྟངས་ལེགས་པོ་བྱུང་ན་སྐྱིད་པའི་སྐྱིད་འགོ་ཚུགས་པ་ཞིག་ཡོང་བ་ལས། ནང་བསམ་བློ་གཏོང་སྟངས་ལེགས་པོ་མ་ཤེས་ན་ཕྱི་ལོགས་ནས་སྡུག་བསྔལ་མཐའ་དག་སེལ་ཐུབ་པ་དང་བདེ་བ་ཐམས་ཅད་དང་ལྡན་པ་ཞིག་གཏན་ནས་ཡོང་ཐབས་མེད། དེ་ལྟ་བུའི་སྡུག་བསྔལ་བའི་ཚུལ་བསྟན་པའི་ཕྱིར། ཤུགས་དྲག་ཆུ་བོ་བཞི་ཡི་རྒྱུན་གྱིས་འཁྱེར། །ཞེས་གསུངས།

འོ་ན་སྡུག་བསྔལ་དེ་དག་རྒྱུ་མེད་པ་དང་མི་མཐུན་པའི་རྒྱུ་ལས་བྱུང་བ་མིན་པར་རང་དང་མཐུན་པའི་རྒྱུ་ལས་བྱུང་བ་ཡིན་པས། རྒྱུ་དེ་གང་ཡིན་ཞེ་ན། བཟློག་དཀའ་ལས་ཀྱི་འཆིང་བ་དམ་པོས་བསྡམས། །ཞེས་སྲིད་པ་འཁོར་བར་འཕེན་བྱེད་ཀྱི་ལས་ལ་བརྟེན་ནས་བྱུང་བར་གསུངས། ལས་དེ་ཡང་མི་འདོད་བཞིན་དུ་བྱས་པ་མིན་པར་མི་ཤེས་པའི་དབང་གིས་བྱུང་བ་ཡིན། སྡུག་བསྔལ་དང་རྙོག་གྲ་འདོད་མཁན་སུ་ཡང་མེད། འོན་ཀྱང་ཞི་བ་ལྷས། སྡུག་བསྔལ་འདོར་འདོད་བློ་ཡོད་ཀྱང་། །སྡུག་བསྔལ་ཉིད་ལ་མངོན་པར་རྒྱུག །བདེ་བ་འདོད་ཀྱང་གཏི་མུག་པས། །རང་གི་བདེ་བ་དགྲ་ལྟར་འཇོམས། །ཞེས་སྡུག་བསྔལ་དང་རྙོག་གྲ་ཡོང་བའི་ལས་དེ་སོ་སོ་རང་ཉིད་ཀྱིས་གསོག་བཞིན་ཡོད་པར་གསུངས།

འཛམ་བུ་གླིང་འདིའི་ཐོག་མི་དུང་ཕྱུར་བདུན་ཅུ་ལྷག་ཙམ་ཞིག་ཡོད་པ་དེ་དག་སྡུག་བསྔལ་མི་འདོད་པ་དང་བདེ་བ་འདོད་པ་ཤ་སྟག་ཡིན་ཞིང་། རང་རང་གི་འཁོས་དཔག་གིས་སྡུག་བསྔལ་སེལ་བ་དང་བདེ་བ་སྒྲུབ་པའི་ཕྱིར་རྒྱུག་མཁན་ཤ་སྟག་རེད། ད་ལྟའི་ཐབས་ཤེས་འདི་ལ་བརྟེན་ནས་སྡུག་བསྔལ་སེལ་ཐུབ་པ་དང་བདེ་བ་སྒྲུབ་ཐུབ་པ་ཞིག་ཡོད་ན་གང་འཚམ་ཞིག་འགྲུབ་དགོས་ཚོད་ཡིན་ཡང་ད་ལྟའི་བར་འགྲུབ་ཐུབ་པ་གང་ཡང་བྱུང་མེད།

དམིགས་སྐོར་གོང་འོག་སྐྱོང་རིམ་སྤྱིར་བཏང་དང་དམིགས་བསལ།

སྤྱིར་དམིགས་སྐོར་འོག་མ་འོག་མ་ཚགས་སུ་མ་ཚུད་པར་དམིགས་སྐོར་གོང་མའི་ཉམས་ལེན་འོང་ཐབས་མེད་ཀྱང་། དམིགས་སྐོར་འོག་མའི་དམིགས་རིམ་རྐྱང་པ་བསམ་པ་ལས་འོག་མའི་དམིགས་རིམ་དང་འགྲོས་མཐུན་ཞིང་བློ་འཁུལ་ཆེ་བའི་གོང་མའི་དམིགས་རིམ་ལ་བློ་སྦྱང་རྒྱུ་གལ་ཆེ་ཞིང་། དེས་བློ་འཁུལ་བ་ཞིག་བྱུང་ན་འོག་མའི་དམིགས་རིམ་ཞར་བྱུང་གི་ཚུལ་དུ་བསྐྱང་ཐུབ་པ་ཞིག་འོང་བ་ཡིན། དཔེར་ན། འདུ་བྱེད་ཀྱི་སྡུག་བསྔལ་ལ་བློ་སྦྱངས་ཏེ་གང་འཚམ་མྱོང་བ་ཐོན་པ་ཞིག་བྱུང་ན་སྡུག་བསྔལ་གྱི་སྡུག་བསྔལ་དང་འགྱུར་བའི་སྡུག་བསྔལ་གཉིས་ལས་ཐར་འདོད་ཀྱི་བློ་རང་གི་ངང་གིས་འབྱུང་རྒྱུ་སྨོས་མི་དགོས་པ་དང་མཚུངས། དེས་ན་གཙོ་བོ་འདུ་བྱེད་ཀྱི་སྡུག་བསྔལ་བསམ་པ་གལ་ཆེ་བས་བཅོམ་ལྡན་འདས་ཀྱིས་ཀྱང་འདུ་བྱེད་ཀྱི་སྡུག་བསྔལ་ལ་གཙོ་བོར་དགོངས་ཏེ། སྡུག་བསྔལ་ཤེས་པར་བྱ། ཞེས་གསུངས་པ་ལས། སྡུག་བསྔལ་གྱི་སྡུག་བསྔལ་ལྟ་བུ་དུད་འགྲོས་ཀྱང་ཤེས་པས། དེ་ལ་དགོངས་ནས་སྡུག་བསྔལ་ཤེས་པར་བྱ་ཞེས་མ་གསུངས། དེ་བཞིན་དུ་འགྱུར་བའི་སྡུག་བསྔལ་ལྟ་བུ་ཕྱི་རོལ་པ་བསམ་གཟུགས་ཀྱི་ཏིང་འཛིན་སྒོམ་མཁན་རྣམས་ཀྱིས་ཀྱང་ངོ་འཕྲོད་པས་དེ་ལ་དམིགས་ནས་ཀྱང་སྡུག་བསྔལ་ཤེས་པར་བྱ་ཞེས་ནན་ཏན་གྱིས་གསུངས་དོན་མེད། དེས་ན་སྡུག་བསྔལ་ཤེས་པར་བྱ་ཞེས་གསུངས་དོན་དེ་སྤྱིར་བཏང་མི་རྣམས་ཀྱིས་ཤེས་མི་ནུས་པའི་ཆ་ནས་འདུ་བྱེད་ཀྱི་སྡུག་བསྔལ་ལ་དགོངས་ཏེ་དེ་ཤེས་དགོས་པར་གསུངས་པ་ཡིན།

བཟློག་དཀའ་ལས་ཀྱི་འཆིང་བ་དམ་པོས་བསྡམས་པ་དེ་གང་ལས་བྱུང་ངམ་སྙམ་ན། བདག་འཛིན་ལྕགས་ཀྱི་དྲ་བའི་སྦུབས་སུ་ཚུད། །ཅེས་གསུངས་པ་ལྟར་སྤྱིར་མི་ཤེས་པ་ལ་འཕྲལ་སེལ་གྱི་རྒྱུ་འབྲས་བླང་དོར་ལ་རྨོངས་པའི་མ་རིག་པ་སྟེ་ལས་རྒྱུ་འབྲས་ལ་རྨོངས་པའི་མ་རིག་པ་ཞིག་དང་། དེ་ཁོ་ན་ཉིད་ལ་རྨོངས་པའི་མ་རིག་པ་ཞིག་སྟེ་གཉིས་སུ་ཡོད་ཅིང་། དེ་ཁོ་ན་ཉིད་ལ་རྨོངས་པའི་མ་རིག་པ་ལ་ཡང་། ཉོན་མོངས་སྐྱོན་རྣམས་མ་ལུས་འཇིག་ཚོགས་ལ། །ལྟ་ལས་བྱུང་བར་བློ་ཡིས་མཐོང་གྱུར་ཅིང་། །
ཞེས་གསུངས་པ་ལྟར་གྱི་གང་ཟག་གི་བདག་འཛིན་དང་ཆོས་ཀྱི་བདག་འཛིན་གཉིས་སུ་ཡོད།

འཇུག་པ་ལས། དང་པོར་ང་ཞེས་བདག་ལ་ཞེན་གྱུར་ཞིང་། །བདག་གི་འདི་ཞེས་དངོས་ལ་ཆགས་སྐྱེད་པ། །ཟོ་ཆུན་འཕྱན་ལྟར་རང་དབང་མེད་པ་ཡི། །འགྲོ་ལ་ཞེས་གསུངས་པ་ལྟར་ཆགས་སྡང་ལ་སོགས་པའི་ཉོན་མོངས་པའི་སྐྱོན་རྣམས་ངའོ་སྙམ་པའི་བློ་ལ་བརྟེན་ནས་འབྱུང་ཞིང་། ང་ལ་ཡིད་དུ་འོང་བར་སྣང་བ་དང་ང་ལ་ཡིད་དུ་མི་འོང་བར་སྣང་སྙམ་པའི་ངར་འཛིན་གྱི་བློ་དང་འབྲེལ་ཏེ་ཡུལ་ཡིད་དུ་འོང་བ་ལ་ཆགས་པ་དང་། ཡུལ་ཡིད་དུ་མི་འོང་བ་ལ་སྡང་བ་སྐྱེ་བཞིན་ཡོད། དེ་ལྟར་ང་དང་འབྲེལ་ནས་ཆགས་སྡང་སྐྱེ་བ་ལས། ང་དང་མ་འབྲེལ་བར་སྤྱིར་བཏང་གི་གང་ཟག་གཞན་ལ་ཡིད་དུ་འོང་མི་འོང་བྱུང་བའམ། སྤྱིར་བཏང་ཡུལ་དེ་ཡིད་དུ་འོང་མི་འོང་གི་གྲུབ་ལུགས་ཀྱི་ཁྱད་པར་ལ་བརྟེན་ནས་ཆགས་སྡང་མི་སྐྱེ། དེས་ན་ཆགས་སྡང་ལ་སོགས་པའི་སྐྱོན་རྣམས་ངར་འཛིན་ལ་བརྟེན་ནས་འབྱུང་བ་གསལ་པོ་ཡིན།

ཆགས་སྡང་གི་དབང་གིས་སྡུག་བསྔལ་འབྱུང་བ་རྒྱ་གར་བའི་ཆོས་ལུགས་སྤྱི་ཡོངས་ཀྱིས་ངོས་འཛིན་བྱེད་ཀྱི་ཡོད་ལ། ཆགས་སྡང་གཉིས་རྒྱུ་གང་ལ་བརྟེན་ནས་འབྱུང་བའི་ཚུལ་ལ་ཞིབ་ཚགས་པོའི་སྒོ་ནས་རྩད་གཅོད་བྱས་པ་ལས། བདེན་འཛིན་ལ་བརྟེན་ནས་འབྱུང་བའི་ཚུལ་ཀླུ་སྒྲུབ་ཡབ་སྲས་ལ་སོགས་པའི་གཞུང་ནས་ངོ་མཚར་སྐྱེ་དགོས་པའི་ཞིབ་ཚགས་པོ་དང་གསལ་པོ་གསུངས་ཡོད། དེ་དག་ཀྱང་ལེགས་པར་བསམས་ན་སེམས་ལ་ཁ་ཡོད་ལག་ཡོད་ཀྱི་འགྱུར་བ་ཐེབས་རྒྱུ་ཡོད་པ་ཞིག་ཡིན། དཔལ་མགོན་འཕགས་པ་ཀླུ་སྒྲུབ་ཀྱི་སྲས་ཀྱི་ཐུ་བོ་ཨཱརྱ་དེ་ཝའི་བཞི་བརྒྱ་པ་ལས། ལུས་ལ་ལུས་དབང་ཇི་བཞིན་དུ། །གཏི་མུག་ཀུན་ལ་གནས་གྱུར་ཏེ། །དེ་ཕྱིར་ཉོན་མོངས་ཐམས་ཅད་ཀྱང་། །གཏི་མུག་བཅོམ་པས་བཅོམ་པར་འགྱུར། །ཞེས་གསུངས་ཏེ། དཔེར་ན། ལུས་ཀྱི་དབང་པོ་དེ་མིག་དབང་སོགས་ཀུན་ལ་ཁྱབ་པ་ལྟར་གཏི་མུག་དེ་ཉོན་མོངས་ཐམས་ཅད་ལ་ཁྱབ་ནས་གནས་པ་དང་། གཏི་མུག་ཇི་ལྟར་སྤོང་བའི་ཚུལ་ནི་དབུ་མ་བཞི་བརྒྱ་པ་ལས། རྟེན་ཅིང་འབྲེལ་བར་འབྱུང་བ་གང་། །མཐོང་ན་གཏི་མུག་འབྱུང་མི་འགྱུར། །དེ་ཕྱིར་འབད་པ་ཀུན་གྱིས་འདིར། །གཏམ་དེ་ཁོ་ན་བསྙད་པར་བྱ། །
ཞེས་གསུངས་ཡོད།

ཆོས་ཀྱི་བདག་འཛིན་གྱིས་གང་ཟག་གི་བདག་འཛིན་གྱི་གཞི་བྱེད་ཚུལ།

ངར་འཛིན་གྱི་བློ་དེ་ཡང་ཕུང་པོ་བློ་ཡུལ་དུ་ཤར་བ་ལ་བརྟེན་ནས་འབྱུང་བས་ཕུང་པོ་བདེན་འཛིན་གྱིས་དྲངས་ཏེ་ཕུང་པོ་ལ་བརྟེན་ནས་བཏགས་པའི་ང་བདེན་པར་འཛིན་པའི་བདེན་འཛིན་སྐྱེ་འོང་བ་ཡིན། དེ་ལྟར། བདག་འཛིན་ལྕགས་ཀྱི་དྲ་བའི་སྦུབས་སུ་ཚུད། །ཅེས་པས་གང་ཟག་གི་བདག་འཛིན་གྱི་ངོ་བོར་གྱུར་པའི་འཇིག་ལྟ་བསྟན་ཅིང་། དེ་ལྟ་བུའི་འཇིག་ལྟ་ཡོང་བའི་རྐྱེན་ནི། མ་རིག་མུན་པའི་སྨག་ཆེན་ཀུན་ནས་འཐིབས། །ཞེས་གསུངས་པ་ལྟར། ཕུང་སོགས་བདེན་པར་འཛིན་པའི་ཆོས་ཀྱི་བདག་འཛིན་ལ་བརྟེན་ནས་ཡོང་བཞིན་ཡོད། རང་ཅག་ལ་རང་གི་ཕུང་སོགས་ཀྱིས་མཚོན་པའི་ཆོས་ཏེ་མདོར་ན། སྣང་ཞིང་སྲིད་པའི་ཆོས་འདི་ཐམས་ཅད་སྣང་དུས་ཉིད་ནས་ངོ་བོ་ཉིད་ཀྱིས་གྲུབ་པར་སྣང་བཞིན་ཡོད་པས། འཕགས་པའི་མཉམ་གཞག་རྣམ་པར་མི་རྟོག་པའི་ཡེ་ཤེས་མ་གཏོགས་པའི་སེམས་ཅན་གྱི་ཤེས་པ་ལ་རང་མཚན་སྣང་བ་ལ་ལྟོས་ཏེ་འཁྲུལ་པས་ཁྱབ་ཅེས་གསུངས་པ་གནད་འགག་ཤིན་ཏུ་ཆེན་པོ་ཡིན། ནང་གི་མྱོང་བ་དང་ཕྱིའི་གཟུགས་སྒྲ་ལ་སོགས་པའི་ཆོས་གང་དང་གང་སྣང་ཡང་བདེན་གྲུབ་ཏུ་སྣང་ཞིང་། དེ་ལྟར་སྣང་བ་ལ་བློ་དེ་ཉིད་ཀྱིས་ཤུགས་ཆེ་ཙམ་མམ་ནན་ཏན་གྱིས་འཇུག་པའི་ཚེ་བདེན་འཛིན་ཨ་འཐས་ཀྱི་ངོ་བོར་འགྱུར་བཞིན་ཡོད་པས་ཆོས་ཀྱི་བདག་འཛིན་གྱིས་གང་ཟག་གི་བདག་འཛིན་གྱི་གཞི་བྱེད་པར་གསུངས་པ་དང་མ་རིག་མུན་པའི་སྨག་ཆེན་གྱིས་ཀུན་ནས་འཐིབས་པར་གསུངས་པ་དོན་ལ་གནས་པ་ཡིན།

གཏི་མུག་བདེན་འཛིན་གྱིས་རྩ་བ་བྱས་ཏེ་གང་ཟག་རང་རྐྱ་ཐུབ་པའི་རྫས་སུ་གྲུབ་པར་འཛིན་པའི་འཛིན་པ་དང་། དེ་ལ་བརྟེན་ནས་མངོན་པ་ནས་བཤད་པ་ལྟར་གྱི་དམིགས་རྣམ་ཅན་གྱི་ཉོན་མོངས་སྐྱེས་ཏེ་ལས་གསོག་ཚུལ་ཞིག་དང་། ཡང་ཆགས་སྡང་ཕྲ་མོ་དང་འབྲེལ་ནས་བསམས་ན་གཏི་མུག་བདེན་འཛིན་དང་མཚུངས་ལྡན་དུ་སོང་བའི་ཆགས་པ་ཧ་ཅང་ཕྲ་མོ་ཞིག་ཡོང་བཞིན་ཡོད་པས། ཆགས་སྡང་རགས་པའི་རིགས་རྣམས་རྩ་བ་ནས་སྤོང་བར་ཆགས་སྡང་ཕྲ་མོ་འདི་སྤོང་ཐུབ་པ་ཞིག་དགོས། དེ་སྤོང་བར་ངེས་པར་བདེན་འཛིན་སྤོང་བ་ལ་ལྟོས་པས། ཚུལ་འདི་དག་ལེགས་པར་བསམས་ན་ཟབ་མོ་སྟོང་པ་ཉིད་ཀྱི་དོན་ལ། ཁྱོད་ནི་བླ་མ་ཁྱོད་ནི་ཡི་དམ་ཁྱོད་ནི་མཁའ་འགྲོ་ཆོས་སྐྱོང་སྟེ། །ཞེས་གསུངས་པ་ལྟར་དད་པ་ལྷག་པར་དུ་སྐྱེ་བ་ཞིག་འོང་བ་ཡིན།

དེ་ལྟ་བུའི་སྲིད་པ་འཁོར་བའི་སྡུག་བསྔལ་འགྲུབ་བྱེད་ཀྱི་རྒྱུ་ཚོགས་མ་ཚང་བ་མེད་པ་ཡོད་པའི་རིང་དེར་སྡུག་བསྔལ་ལས་འབྲལ་ཐབས་གཏན་ནས་མེད་དེ། རང་རྒྱུད་ཀྱི་མ་རིག་པ་གནས་པའི་རིང་རྒྱལ་བ་སྲས་དང་བཅས་པས་དཔུང་བསྒྲིགས་ཏེ་ཕེབས་ཀྱང་མཛད་ཐབས་གང་ཡང་མེད། ཚོམས་ལས། ཐུབ་རྣམས་སྡིག་པ་ཆུ་ཡིས་མི་འཁྲུ་ཞིང་། །འགྲོ་བའི་སྡུག་བསྔལ་ཕྱག་གིས་མི་སེལ་ལ། །ཉིད་ཀྱི་རྟོགས་པ་གཞན་ལ་སྤོ་མིན་ཏེ། །ཆོས་ཉིད་བདེན་པ་བསྟན་པས་གྲོལ་བར་མཛད། །ཅེས་གསུངས་པ་ལྟར་བཅོམ་ལྡན་འདས་ལ་ཡང་སྡུག་བསྔལ་སེལ་བར་མ་རིག་པ་སྤང་དགོས་ཞེས་གསུང་རྒྱུ་ལས་གཞན་མཛད་རྒྱུ་གང་ཡང་མེད། མདོར་ན། ཆོས་ཉིད་བདེན་པ་བསྟན་པས་གྲོལ་རྒྱུ་ལས་གཞན་མེད། མུ་མེད་སྲིད་པར་སྐྱེ་ཞིང་སྐྱེ་བ་རུ། །སྡུག་བསྔལ་གསུམ་གྱིས་རྒྱུན་ཆད་མེད་པར་མནར། །ཞེས་གསུངས་པ་ལྟར་འཁོར་བ་ཐོག་མ་མེད་པ་ནས་དུས་ད་ལྟའི་བར་འགྲོ་སྟངས་འདི་ཁོ་ན་ལྟར་བྱས་ཏེ་ཕྱིན་ཡོད།

དགྲ་ཡི་དྭངས་མ་རང་གཅེས་འཛིན་དང་བདེན་འཛིན།

དེ་ལྟར་བདེན་འཛིན་གྱིས་སྲིད་པ་འཁོར་བའི་སྡུག་བསྔལ་གྱི་རྩ་བ་བྱས་པའི་སྟེང་དེའི་དཔུང་རོགས་ལྟ་བུར་རང་གཅེས་འཛིན་གྱིས་སྣོན་མ་བཏབ་སྟེ་བློ་དེ་གཉིས་སྙིང་གི་དབུས་སུ་སྐྱབས་དང་མགོན་དང་དཔུང་གཉེན། བློ་གཏད་བཅོལ་སའི་ཚུལ་དུ་གནས་ཡོད། མགོན་སྐྱབས་དཔུང་གཉེན་ཕྱིན་ཅི་ལོག་གི་བློ་ལ་བཅོལ་བའི་འབྲས་བུར་ཡོང་རྒྱུ་འདི་ལས་མ་བྱུང་བ་རེད། དེ་ལྟར་བསམ་བློ་གཏོང་སྐབས་ཉོན་མོངས་ཞེས་པ་དེ་རང་རེ་སྡུག་ལ་སྦྱོར་མཁན་གཙོ་བོ་དེ་ཡིན་སྙམ་པ་ཞིག་འཆར་རྒྱུ་ཡོད། དེས་ན། བློ་སྦྱོང་ལས། ལེ་ལན་ཐམས་ཅད་གཅིག་ལ་གདའ། །ཞེས་རང་གཅེས་འཛིན་དེ་ལེ་ལན་ཐམས་ཅད་ཀྱི་རྩ་བར་གསུངས་པ་ལྟར། བདག་ཏུ་འཛིན་པའི་བདེན་འཛིན་འདི་ཡང་ལེ་ལན་ཐམས་ཅད་ཀྱི་རྩ་བ་དེ་ཡིན་པས་དགྲ་ཡི་དྭངས་མ་དང་ཕུང་བྱེད་ཀྱི་རྩ་བ་ལྟ་བུ་དེ་ཡིན།

གོང་དུ་བཤད་པ་དེ་དག་ཀྱང་རྒྱ་གར་མཁས་པ་རྣམས་ཀྱིས་དགོངས་པ་གཏིང་ཟབ་བཞེས་ཤིང་། དགོངས་པ་བཞེས་པ་ཙམ་དུ་མ་ཟད་ཉམས་སུ་བླངས་ཏེ་ཉམས་མྱོང་གི་ཐོག་ནས་གསུངས་པ་དང་། དེ་དག་ཀྱང་རིགས་པའི་སྒྲུབ་བྱེད་དང་ལྡན་པ་ཡིན། ལུང་ལས་དེ་ལྟར་གསུངས་པའི་ཕྱིར་ཞེས་བརྗོད་རྒྱུ་ཙམ་ཞིག་ཡིན་ན་ལུང་ལས་གང་ཟག་གི་བདག་དང་ཆོས་རྣམས་བདེན་གྲུབ་ཏུ་གསུངས་པ་ཡང་ཡོད་པས་ལུང་ཙམ་ལ་ཆ་འཇོག་བྱ་རྒྱུ་ཁག་པོ་ཡིན། དེས་ན་རིགས་པ་ཉིད་ལ་བརྟེན་ནས་གསུངས་པ་ངོ་མཚར་སྐྱེ་དགོས་པ་ཡིན།

གཞུང་དོན་དཔེ་དང་སྦྱར་ནས་བཤད་པ།

ཤུགས་དྲག་ཆུ་བོ་བཞི་ཡི་རྒྱུན་གྱིས་འཁྱེར། །ཞེས་སོགས་ཀྱི་གཞུང་འདི་མི་ཞིག་ལ་དཔེར་མཚོན་ནས་བཤད་ན། སྐྱེ་རྒ་ན་འཆིའི་སྡུག་བསྔལ་གྱི་རྦ་ཀློང་འཁྲུགས་པའི་ཆུ་བོའི་གཞུང་ཕྱོགས་སུ་འཁྱེར་བའི་ཚེ་རྐང་ལག་ལ་སོགས་པ་གློད་དེ་རང་དབང་ལྡན་པ་ཞིག་ཡོད་ན་ཆུའི་གཡས་གཡོན་གྱི་རྩི་ཤིང་སོགས་ལ་འཇུས་ཏེ་ཐར་ཐབས་བྱ་རྒྱུ་ཡོད་ཀྱང་། དེ་འདྲ་མིན་པར་སྡུག་བསྔལ་གྱི་ཆུ་བོའི་རྒྱུན་ཕྱོགས་སུ་འཁྱེར་བའི་རྩ་བའི་རྐྱེན་ལས་ཉོན་གྱི་འཆིང་བས་བསྡམས་ཤིང་བཅིངས་ཏེ་གནས་པ་སྟེ། བཟློག་དཀའ་ལས་ཀྱི་འཆིང་བ་དམ་པོས་བསྡམས། །ཞེས་གསུངས།

ཡང་ཆུས་འཁྱེར་བའི་ཚེ་རྐང་ལག་བསྡམས་ཏེ་གནས་ཀྱང་མིག་གིས་གཡས་གཡོན་དུ་ལྟ་བའི་གོ་སྐབས་དང་བཅས་ན་ཅུང་ཟད་ལེགས་མོད། དེ་འདྲ་ཡང་མིན་པར་ལྕགས་ཀྱི་གོང་བུའི་ནང་དུ་བཅུག་ནས་གནས་པ་སྟེ། བདག་འཛིན་ལྕགས་ཀྱི་དྲ་བའི་སྦུབས་སུ་ཚུད། །ཅེས་གསུངས། བདག་འཛིན་འཇིག་ལྟ་དེ་ཉིད་ལྕགས་དང་འདྲ་བར་འཇོམས་དཀའ་བས་ལྕགས་ཀྱི་དྲ་བའི་དཔེས་བསྟན་ཅིང་ལྕགས་ཀྱི་དྲ་བའི་སྦུབས་སུ་ཚུད་ན་ལས་ཀྱི་འཆིང་བས་རྐང་ལག་བསྡམས་པ་ལས་ཀྱང་དཀའ་བ་ཡིན།

དེ་ལྟར་ལས་ཀྱི་འཆིང་བ་དམ་པོས་བསྡམས་པ་དང་། གང་ཟག་གི་བདག་ཏུ་འཛིན་པའི་ལྕགས་ཀྱི་དྲ་བའི་སྦུབས་སུ་ཚུད་པ། དེའི་སྟེང་། མ་རིག་མུན་པའི་སྨག་ཆེན་ཀུན་ནས་འཐིབས། །ཞེས་ཆོས་ཀྱི་བདག་འཛིན་གྱི་སྨག་ཆེན་གྱིས་ཀུན་ནས་འཐིབས་ཏེ་གནས་པར་གསུངས།

རང་ཅག་ལ་ཕུང་སོགས་ཀྱིས་བསྡུས་པའི་ཕྱི་ནང་གི་སྣང་ཞིང་མྱོང་བའི་ཆོས་ཐམས་ཅད་ངོ་བོ་ཉིད་ཀྱིས་གྲུབ་པར་སྣང་བ་ལྟར་ཆོས་དེ་དག་གི་གྲས་ཀྱི་ང་དེ་ཡང་ངོ་བོ་ཉིད་ཀྱིས་གྲུབ་པར་སྣང་བའི་བློ་སྐྱེ་ལ། དེ་ལྟར་སྣང་བ་ལྟར་ཞེན་པའི་གང་ཟག་གི་བདག་འཛིན་ལྕགས་ཀྱི་དྲ་བའི་སྦུབས་སུ་ཚུད་ཅིང་། ཆོས་ཀྱི་བདག་ཏུ་འཛིན་པའི་མ་རིག་མུན་པའི་སྨག་ཆེན་གྱིས་ཀུན་ནས་འཐིབས་ཏེ་གནས་ཡོད། མདོར་ན། སྣང་ཞིང་སྲིད་པའི་ཕྱི་ནང་གི་ཆོས་ཀུན་སྣང་བ་ལྟར་དུ་གྲུབ་པར་འཛིན་པའི་བདེན་འཛིན་མ་རིག་མུན་པའི་སྨག་མཐུག་པོས་ཀུན་ནས་འཐིབས་པ་ལྟ་བུ་ཞིག་ཡོད་པས། གནས་སྟངས་དེའི་འོག་སྐྱེ་རྒ་ན་འཆིའི་སྡུག་བསྔལ་གྱི་ཆུ་བོའི་རྒྱུན་ཕྱོགས་སུ་འཁྱེར་བ་ལས་ཐར་བའི་ཐབས་མེད་པ་ལྟ་བུ་ཞིག་ཡིན།

འདིའི་བདག་འཛིན་དེ་བདག་འཛིན་ཕྲ་མོར་གོ་དགོས།

དེ་ལྟར་རང་ཅག་ལ་ཕྱི་ཚོགས་དྲུག་གི་ཡུལ་དང་ནང་བདེ་སྡུག་གི་ཚོར་བ་སོགས་ཆོས་གང་དང་གང་སྣང་ཡང་དོན་གྱི་ངོས་ནས་ཡོད་པར་སྣང་བ་ལྟར། སྣང་ཚུལ་དེ་ཉིད་བློ་ཕྱིན་ཅི་ལོག་གི་སྣང་ཚུལ་ཡིན་པའི་ངེས་པ་གསལ་པོ་རྙེད་པ་ཞིག་མ་བྱུང་ཕྱིན་རང་རེ་ནང་པའི་གྲུབ་མཐའ་སྨྲ་བ་ཀུན་གྱིས་གསུང་བཞིན་པའི་གང་ཟག་གི་བདག་འཛིན་ཞེས་པ་དེ་ཉིད་གཏན་ནས་སྤོང་ཐུབ་པ་ཧ་ཅང་དཀའ། དེའི་ཕྱིར་ཤེས་རབ་སྙིང་པོར། ཕུང་པོ་ལྔ་པོ་དེ་དག་ཀྱང་རང་བཞིན་གྱིས་སྟོང་པར་རྣམ་པར་ཡང་དག་པར་རྗེས་སུ་བལྟའོ། །ཞེས་གསུངས་པ་དེར་གནད་འགག་ཤིན་ཏུ་ཆེན་པོ་ཡོད། ཚིག་འདིའི་ནང་གི་ཀྱང་སྒྲ་དེ་བོད་ཡིག་ཏུ་བཞུགས་པའི་ཤེར་སྙིང་ན་ཡོད་པ་ལས་རྒྱ་ཡིག་ཏུ་བཞུགས་པའི་ཤེར་སྙིང་གི་འགྱུར་ལ་མི་གསལ་བར་བརྟེན་ཉི་འོང་གི་སྐད་དུ་བཞུགས་པའི་ཤེར་སྙིང་དུ་ཡང་མེད་ལ། ཕལ་ཆེར་ཝེད་ནམ་གྱི་སྐད་དུ་ཡང་མེད། མདོར་ན། ཉི་འོང་དང་ཀོ་རི་ཡའི་ནང་ཆོས་དེ་རྒྱ་ཡིག་ལ་ཁུངས་གཏུགས་ནས་དར་འཕེལ་བྱུང་བར་བརྟེན་སྐད་ཡིག་དེ་དག་གི་ནང་བཞུགས་པའི་ཤེར་སྙིང་ནང་ཀྱང་སྒྲ་དེ་མི་གསལ།

ཤེར་སྙིང་གི་ཀྱང་སྒྲས་བསྟན་པའི་གོ་བ་གཉིས།

ངོས་ཀྱིས་སྔར་ལེགས་སྦྱར་གྱི་ཤེས་རབ་སྙིང་པོ་རྩ་བའི་ནང་ཀྱང་སྒྲ་གསལ་མིན་ཞིབ་འཇུག་བྱས་པས་ལེགས་སྦྱར་ནང་ཀྱང་སྒྲ་དེ་གསལ་གྱི་འདུག །ཀྱང་སྒྲ་འདིར་གོ་རྒྱུ་ཆེན་པོ་ཡོད། གོ་བ་གཅིག་ནི་འཁོར་ལོ་དང་པོའི་སྐབས་གང་ཟག་གི་བདག་མེད་ཙམ་བསྟན་ཅིང་། འཁོར་ལོ་བར་པས་གང་ཟག་གི་བདག་མེད་ཙམ་མིན་པར་གཙོ་བོ་གང་ཟག་གི་གདགས་གཞི་ཕུང་པོ་ལྔ་ཡང་རང་བཞིན་མེད་པར་བསྟན་པ་དང་། གོ་བ་གཉིས་པ་ནི་གང་ཟག་རང་བཞིན་མེད་པ་ཙམ་དུ་མ་ཟད་ཕུང་སོགས་ཀྱི་ཆོས་རྣམས་ཀྱང་རང་བཞིན་གྱིས་མེད་ཅེས་པའི་གོ་རྒྱུ་གཅིག་བཅས་ཡོད།

དེས་ན་ཐོག་མར་ཆོས་ཀྱི་བདག་མེད་དང་གང་ཟག་གི་བདག་མེད་རྟོགས་པར་བྱས་ཏེ་མུན་པ་ལྟ་བུའི་མ་རིག་པའི་སྨག་ཆེན་དང་གང་ཟག་གི་བདག་འཛིན་གཞོམ་པར་བྱ་དགོས་ལ། དེ་ལྟར་འཇོམས་ཐུབ་པ་ཞིག་བྱུང་ན་དེའི་དབང་གིས་བྱུང་བའི་ལས་ཉོན་རྣམས་རང་བཞིན་གྱིས་འགག་པར་འགྱུར་ལ། དེ་ལ་བརྟེན་ནས་ལས་ཉོན་གྱི་འབྲས་བུ་སྐྱེ་རྒ་ན་འཆིའི་སྡུག་བསྔལ་རྣམས་སེལ་ཐུབ་པ་ཞིག་འོང་བ་ཡིན།

དེ་ཡང་དཔེར་ན། མི་ནང་ཕན་ཚུན་གདོང་གཏད་དེ་སྐྱོན་མཚང་ར་སྤྲོད་བྱེད་སྲོལ་ཡོད་པ་ལྟར་ལས་ཉོན་གྱི་ཕུང་པོའི་སྐྱེ་བ་གཅིག་ནས་གཅིག་ཏུ་བརྒྱུད་དེ་སྡུག་བསྔལ་གསུམ་གྱིས་རྒྱུན་ཆད་མེད་པར་མནར་བའི་རྩ་བ་སྲིད་པ་འཁོར་བར་འཕེན་བྱེད་ཀྱི་ལས་ལ་ཐུག་ཅིང་། ལས་དེ་ཆགས་སྡང་གི་ཉོན་མོངས་ལ་བརྟེན་ནས་བྱུང་བ། ཆགས་སྡང་གི་ཉོན་མོངས་རྣམས་འཇིག་ལྟར་བརྟེན་པ། འཇིག་ལྟ་དེ་ཕུང་པོ་བདེན་པར་འཛིན་པའི་ཆོས་ཀྱི་བདག་འཛིན་ལ་བརྟེན་པའི་ཚུལ་རྣམས་ར་འཕྲོད་པ་ཞིག་དགོས། གོང་དུ་བཤད་པའི་ལས་ཉོན་སོགས་ཀྱི་འབྱུང་རིམ་ནི། མགོན་པོ་ཀླུ་སྒྲུབ་ཀྱིས། ཇི་སྲིད་ཕུང་པོར་འཛིན་ཡོད་པ། །དེ་སྲིད་དེ་ལ་ངར་འཛིན་ཡོད། །ངར་འཛིན་ཡོད་ན་ཡང་ལས་ཏེ། །དེ་ལས་ཡང་ནི་སྐྱེ་བ་ཡིན། །ཞེས་གསུངས་པ་དང་ཏག་ཏག་མཐུན་པ་ཡིན། དེ་ལྟ་བུའི་སྒོ་ནས་འཁོར་བའི་སྡུག་བསྔལ་ཡང་ཡང་བསམས་པ་ལས་སྲིད་པའི་ཕུན་ཚོགས་སུ་གཏོགས་པ་ཕྱི་མ་མངོན་མཐོའི་ཕུན་ཚོགས་འཐོབ་ན་དེས་འགྲིག་སྙམ་པའི་ཞེན་པ་དེ་རིམ་གྱིས་ལྡོག་པར་འགྱུར་བས་ཕྱི་མའི་སྣང་ཤས་ལྡོག་པར་གསུངས།

ངོས་ཀྱིས་ངེས་འབྱུང་སྒོམ་པའི་སྐབས་འདིར། གནས་སྐབས་འདི་འདྲར་གྱུར་པའི་མ་རྣམས་ཀྱི། །ངང་ཚུལ་བསམས་ནས་སེམས་མཆོག་བསྐྱེད་པར་མཛོད། །ཅེས་པ། གནས་སྐབས་འདི་འདྲར་གྱུར་པའི་བདག་ཉིད་ཀྱི། །ངང་ཚུལ་བསམས་ནས་ངེས་འབྱུང་བསྐྱེད་པར་མཛོད། །ཅེས་ཚིག་བསྒྱུར་གྱིས་འདོན་གྱི་ཡོད་ལ། དེ་ལྟར་བཏོན་ན་ཧ་ཅང་འཚམས་པོ་དང་སེམས་ལ་ཤིན་ཏུ་ཕན་པོ། ངེས་འབྱུང་གི་བློ་སྦྱོང་སྟངས་གཞན་དང་མི་འདྲ་བའི་ནུས་པ་ཤིན་ཏུ་ཆེན་པོ་འདུག་ལ། དེ་ལྟར་ཚིག་བསྒྱུར་བྱེད་པར་མི་རུང་བ་མེད་སྙམ།

མདོར་ན། བདེན་འཛིན་ལོག་ཤེས་ཡིན་པ་དང་དེའི་ཞེན་ཡུལ་ཐ་སྙད་དུ་ཡང་མེད་པའི་ཚུལ་བློར་ངེས་པ་ཞིག་བྱུང་ན་དེ་སྤོང་ནུས་སུ་མཐོང་བ་དང་། དེ་སྤངས་པའི་བྲལ་བ་ཤེས་བྱ་ལ་སྲིད་པ། རང་རྒྱུད་ལ་ཡང་མངོན་དུ་བྱ་རུང་ཡིན་པར་ངེས་ནུས་ཤིང་། དེ་ལྟར་ངེས་མཚམས། བྲལ་བ་དེ་ཉིད་མངོན་དུ་མ་བྱས་ན་ཐབས་མི་འདུག་སྙམ་པ་ཞིག་ངེས་པར་འོང་།

ངེས་འབྱུང་གི་བསམ་པ་སྐྱེས་པའི་ཚད་བསྟན་པ།

གསུམ་པ་ངེས་འབྱུང་གི་བསམ་པ་སྐྱེས་པའི་ཚད་བསྟན་པ་ནི།

དེ་ལྟར་གོམས་པས་འཁོར་བའི་ཕུན་ཚོགས་ལ། །

ཡིད་སྨོན་སྐད་ཅིག་ཙམ་ཡང་མི་སྐྱེ་ཞིང་། །

ཉིན་མཚན་ཀུན་ཏུ་ཐར་པ་དོན་གཉེར་བློ། །

བྱུང་ན་དེ་ཚེ་ངེས་འབྱུང་སྐྱེས་པ་ལགས། །

ཞེས་གསུངས།

སྟོང་ཉིད་ཀྱི་ལྟ་བས་ངེས་འབྱུང་སྐྱེ་བའི་གྲོགས་བྱེད་ཚུལ།

རང་རེས་བསམ་བློ་གང་ཡང་མ་བཏང་ན་དེ་ག་ལས། གལ་ཏེ་བསམ་བློ་ཞིག་བཏང་ན་ཉོན་མོངས་སྤོང་ནུས་པ་དང་། དེ་སྤངས་པའི་བྲལ་བའི་ཡོན་ཏན་ཐར་པ་འཐོབ་ནུས་པ་དང་། དེ་འཐོབ་ན་སྙམ་པ། འདུ་བྱེད་ཀྱི་སྡུག་བསྔལ་གྱི་གཞན་དབང་དུ་གནས་ཚེ་རྨི་ལམ་ཚུན་ཆད་ལ་སྐྱིད་པ་ཞིག་ཡོང་རྒྱུ་མི་འདུག་པས་དེ་ལས་ཐར་བ་ཞིག་བྱུང་ན་སྙམ་པའི་བློ་ངམ་ངམ་ཤུགས་ཀྱིས་སྐྱེ་བ་ཞིག་ཡོང་ཞིང་། དེ་འདྲ་ཞིག་སྐྱེས་མཚམས་ངེས་འབྱུང་གི་མྱོང་བ་སྐྱེས་པར་འཇོག །བློ་ཡི་མྱོང་བ་གང་དང་གང་ཡིན་ཀྱང་དེ་ལ་རྩོལ་བཅས་ཀྱི་མྱོང་བ་དང་རྩོལ་མེད་ཀྱི་མྱོང་བ་སོགས་ཡོང་ཞིང་། དེ་ལ་ཐོག་མར་ཉམས་འོག་ཏུ་ཆུད་པ་ཞིག་དགོས། ཉམས་འོག་ཏུ་ཆུད་པ་ཞིག་འོང་བར་ཐོག་མར་དོན་དེར་བསམ་བྱུང་གི་ཚད་མས་ངེས་པ་རྙེད་པ་ཞིག་དགོས་ཤིང་། དེ་ལ་ཐོས་བྱུང་གི་གོ་བ་ཡོད་དགོས།

ཐར་པ་ཞེས་པ་ཉོན་མོངས་པའི་དགྲ་ལས་རྒྱལ་བའི་གནས་སྐབས་ཤིག་ལ་འཇོག་པས་ཉོན་མོངས་པའི་དགྲ་ལས་རྒྱལ་འདོད་ཀྱི་ངེས་འབྱུང་གི་བློ་དེ་འདྲ་ཞིག་འོང་བར་ཉོན་མོངས་པའི་དགྲ་དེ་འཇོམས་ནུས་སུ་མཐོང་བ་ཞིག་ངེས་པར་དགོས། ཉོན་མོངས་པའི་དགྲ་སྤོང་ནུས་སུ་མ་མཐོང་ན་དེ་ལས་ཐར་ན་སྙམ་པའི་རེ་བ་ཙམ་ཞིག་ལས་དེ་ལས་ཐར་བར་བྱ་སྙམ་པའི་དོན་གཉེར་གྱི་འདུན་པ་ཤུགས་དྲག་འོང་རྒྱུ་ཤིན་ཏུ་དཀའ། དེས་ན་སྟོང་ཉིད་ཀྱི་ལྟ་བས་ངེས་འབྱུང་སྐྱེ་བའི་གྲོགས་བྱ་དགོས་པ་ཡིན། དཔེར་ན། ཆུས་འཁྱེར་བའི་འཇིགས་པ་ལས་སྐྱོབ་ཐུབ་པའི་གནས་སྐབས་གཏན་ནས་མེད་ས་ཞིག་ཏུ་མི་ཞིག་ཆུས་འཁྱེར་བ་མཐོང་ན་དེ་ལས་ཐར་ན་སྙམ་པའི་རེ་བ་དང་སྨོན་ལམ་ཙམ་ཞིག་ལས་གཞན་གང་ཡང་བྱ་ཐབས་མེད། འོན་ཀྱང་ཆུ་ལས་ཐར་བའི་སྐབས་ཡོད་ས་ཞིག་ཡིན་ན་མི་དེ་ཆུ་ལས་ཐར་ན་སྙམ་པའི་སྨོན་ལམ་གདབ་རྒྱུ་ཙམ་ཞིག་མིན་པར་རང་ཉིད་དངོས་སུ་ཆུར་མཆོང་དགོས་ཀྱང་མཆོངས་ཏེ་དེ་ལས་བསྐྱབ་རྒྱུའི་ཐབས་ཤེས་ལ་འཇུག་པ་ཡིན། དེ་ལྟར་སྡུག་བསྔལ་མཐའ་ཅན་ཡིན་པར་མཐོང་ན་དེ་ལས་བསྒྲལ་འདོད་ཀྱི་བློ་ཤུགས་དྲག་ཅིག་ཡོང་བ་ཡིན། སྡུག་བསྔལ་མཐའ་ཅན་ཡིན་པར་མ་མཐོང་ན་དེ་ལས་ཐར་ན་སྙམ་པའི་རེ་བ་ཙམ་ལས་དེ་ལས་སྒྲོལ་འདོད་ཀྱི་བློ་སྐྱེ་ཐབས་མེད། དེས་ན་ཐར་པ་ཚད་མས་ངེས་པ་ཞིག་མ་བྱུང་ན་ངེས་འབྱུང་ཡང་དག་པ་ཞིག་ཡོང་རྒྱུ་ཧ་ཅང་ཁག་པོ་ཡིན་པས་སྟོང་ཉིད་ཀྱི་ལྟ་བ་དགོས་པ་ཤིན་ཏུ་གལ་ཆེ།

རྒྱུ་མཚན་མཐོང་སྟེ་བསླབ་གསུམ་ལ་གཅེས་སྤྲས་བྱེད་པ།

ངེས་འབྱུང་གི་བསམ་པར་བཅོས་མིན་གྱི་མྱོང་བ་མ་སྐྱེས་ཀྱང་འཕྲིག་ཕྲན་བུ་ཚུད་པའམ་གོ་བ་ཅུང་ཟད་སྐྱེས་པ་ཞིག་བྱུང་ཡང་། གཟུགས་སྒྲ་དྲི་རོ་རེག་བྱ་ལ་སོགས་པའི་འདོད་ཡོན་ཁོ་ན་ལྷུར་བླངས་ཏེ་འགྲོ་བའི་ད་ལྟའི་འཛམ་བུ་གླིང་གི་མི་ཕལ་མོ་ཆེའི་ངང་ཚུལ་འདི་ཉིད་གད་མོ་ཤོར་ཡུལ་ལྟ་བུ་ཞིག་ཏུ་མཐོང་ཐུབ། འགྲོ་བ་མི་ཕལ་ཆེར་གནས་སྐབས་དང་མཐར་ཐུག་གི་དོན་ཆེན་སྒྲུབ་པའི་དལ་བ་རྙེད་དེ་ལུས་མངོན་མཐོའི་གོ་འཕང་ཐོབ་ཀྱང་སེམས་མངོན་མཐོའི་གོ་འཕང་མ་ཐོབ་པར་དུད་འགྲོ་དང་མཚུངས་པར་འདོད་ཡོན་རྐྱང་པའི་གཞན་དབང་དུ་འགྲོ་བཞིན་ཡོད། རང་རེ་མི་ལ་དུད་འགྲོ་དང་མི་འདྲ་བར་རྣམ་དཔྱོད་ཀྱི་ནུས་པ་ཡོད་པས་ཞེན་ཆགས་ཆེན་པོས་འདོད་ཡོན་རྐྱང་པའི་རྗེས་སུ་འགྲོ་བ་མི་འགྲིག །འགྱུར་བའི་སྡུག་བསྔལ་སྨོན་པའི་ཡུལ་དུ་བལྟས་ནས་དེ་ཁོ་ན་ལྷུར་བླངས་ཏེ་ཕྱིན་པའི་འབྲས་བུར་ཁ་ཆག་སྣ་རལ་སོགས་བཀྲ་མི་ཤིས་པ་ཁོ་ན་ལས་ཡོང་རྒྱུ་གཞན་མེད་པ་གསལ་པོ་རེད།

དེ་ལྟར་ལེགས་པར་བསམས་ན་ཕྱིའི་འདོད་ཡོན་ལ་ཞེན་པའི་ཆགས་པས་རང་ཉིད་ཕུང་རྒྱུ་ལས་གཞན་མེད་པ་ཙམ་དུ་མ་ཟད། ནང་ཏིང་ངེ་འཛིན་གྱི་ཡོན་ཏན་ལ་ཆགས་པའི་བློས་ཀྱང་བདེན་འཛིན་ལ་གནོད་མི་ནུས་པ་སྟེ། མདོར་ན། སྡུག་བསྔལ་གྱི་རྩ་བ་གཏི་མུག་བདེན་འཛིན་ལ་ཐུག་པར་མཐོང་བས་དེའི་གཉེན་པོར་བདག་མེད་རྟོགས་པའི་ཤེས་རབ་བསྒོམ་དགོས་པར་མཐོང་ལ། བདག་མེད་རྟོགས་པའི་ཞི་ལྷག་ཟུང་འབྲེལ་གྱི་ལྷག་མཐོང་གོང་ནས་གོང་དུ་སྤེལ་བ་ལ་ཏིང་ངེ་འཛིན་གྱི་གྲོགས་དགོས་པར་མཐོང་ཞིང་། དེ་ལྟ་བུའི་ཏིང་ངེ་འཛིན་ཡོང་བ་ལ་ཡང་དེའི་གཞི་རྩ་ཚུལ་ཁྲིམས་ཀྱི་བསླབ་པ་དགོས་པར་མཐོང་བས་བསླབ་པ་གསུམ་གྱི་ཡོན་ཏན་ལ་རྒྱུ་མཚན་མཐོང་བའི་ལམ་ནས་གཅེས་སྤྲས་བྱེད་པ་ཞིག་ཡོང་ནུས། འདི་ཧ་ཅང་གལ་ཆེན་པོ་ཡིན།

བློ་ཡུལ་ལ་གོམས་ལུགས་གཉིས།

འདིར། དེ་ལྟར་གོམས་པས་འཁོར་བའི་ཕུན་ཚོགས་ལ། །ཞེས་གསུངས་པའི་བློ་ཡུལ་ལ་གོམས་ལུགས་ལ་གཉིས་ཡོད། ཉོན་མོངས་དུག་གསུམ་ལ་ཚེ་རབས་ནས་ཚེ་རབས་སུ་གོམས་པ་ལྟ་བུའི་གོམས་ལུགས་ཤིག་དང་། ད་ལྟའི་བར་གོམས་པ་མེད་པ་ཞིག་ལ་ཆེད་དུ་གཉེར་ནས་རྩོལ་བ་བསྐྱེད་དེ་གོམས་འདྲིས་བསྟེན་པ་ལས་རང་གི་ངང་གིས་བློ་དེའི་རང་བཞིན་ཅན་དུ་གྱུར་པའི་གོམས་ལུགས་ཤིག་ལས། འདིར་གསུངས་པའི་གོམས་པ་ནི་ཕྱི་མའི་གོམས་ལུགས་དེ་ཡིན། ཚེ་འདི་དང་ཕྱི་མའི་སྣང་ཤས་ལྡོག་པའི་བློ་ཡང་ནས་ཡང་དུ་སྦྱངས་ཤིང་བསྒོམས་པ་ལས་བློ་དེ་ཉིད་རང་གི་ངང་གིས་བསྒོམ་བྱའི་བློའི་རང་བཞིན་དུ་གྱུར་པའི་གོམས་འདྲིས་ཐེབས་པ་ཞིག་བྱུང་ན་འཁོར་བའི་ཕུན་ཚོགས་ལ་ཡིད་སྨོན་སྐད་ཅིག་ཙམ་ཡང་མི་སྐྱེ་བར། ཉོན་མོངས་སྤོང་ནུས་པ་ཞིག་བྱུང་ན་སྙམ་པའི་འདུན་པ་རང་གི་ངང་གིས་སྐྱེ་བ་ཞིག་འོང་ལ། དེ་འདྲ་ཞིག་སྐྱེས་མཚམས་ཉོན་མོངས་སྤངས་པའི་བྲལ་བ་ཐར་པ་དོན་གཉེར་གྱི་བློ་མཚན་ཉིད་ཚང་བ་ཞིག་སྐྱེས་པར་གསུངས།

ངེས་འབྱུང་དང་ཐར་པའི་གོ་དོན།

ཀུན་མཁྱེན་ཀློང་ཆེན་གྱིས་མཛད་པའི་རྫོགས་ཆེན་གྱི་གཞུང་སེམས་ཉིད་ངལ་གསོའི་སྐབས་སུ་ཡང་བློ་ལྡོག་རྣམ་བཞིའི་སྐོར་གོ་རིམ་བཞིན་གསུངས་ཡོད། ལམ་སྒྲོན་གྱི་དགོངས་པ་དང་མཐུན་པར་ལམ་རིམ་ཆེ་ཆུང་གི་སྐབས་སུ་ཐོག་མར་བཤེས་གཉེན་བསྟེན་ཚུལ་སྔོན་དུ་བཏང་སྟེ་དལ་འབྱོར་དོན་ཆེ་རྙེད་དཀའ། འཆི་བ་མི་རྟག་པ། ངན་འགྲོའི་སྡུག་བསྔལ། སྐྱབས་འགྲོ། ལས་འབྲས་བཅས་གཙོ་བོ་ཚེ་འདིའི་སྣང་ཤས་ལྡོག་པའི་དོན་དུ་གསུངས་ཤིང་། དེ་ནས་ཕྱི་མའི་སྣང་ཤས་ལྡོག་སྟེ་ཐར་པ་དོན་གཉེར་གྱི་ངེས་འབྱུང་གི་བློ་སྐྱེ་བའི་དོན་དུ་སྐྱེས་བུ་འབྲིང་གི་ལམ་རིམ་སྡུག་བདེན་འཁོར་བའི་ཉེས་དམིགས་བསམ་པ་དང་། ཀུན་འབྱུང་འཁོར་བའི་འཇུག་རིམ་བསམ་པ། དེ་ལ་བརྟེན་ནས་ཐར་པར་བགྲོད་པའི་ལམ་གྱི་བགྲོད་ཚུལ་གཏན་ལ་འབེབས་པའི་རིམ་པ་གསུངས་ཡོད།

སྐྱེས་བུ་འབྲིང་གི་ལམ་རང་མཚན་པར་འཁྲིད་དགོས་ན་འཁོར་བ་ལས་གྲོལ་བྱེད་ཀྱི་བསླབ་པ་གསུམ་གྱི་ལམ་རྣམས་བསྟན་དགོས་ཀྱང་། འདིར་ངེས་འབྱུང་དེ་བྱང་ཆུབ་སེམས་སྦྱོང་གི་སྔོན་འགྲོའི་ཚུལ་དུ་གསུངས་པས་སྐྱབས་འགྲོ་དང་ལས་འབྲས་སོགས་བསླབ་གསུམ་གྱི་ལམ་རྣམས་ཟུར་དུ་མ་གསུངས་པར་ཚེ་འདིའི་སྣང་ཤས་ལྡོག་པ་དང་ཕྱི་མའི་སྣང་ཤས་ལྡོག་པའི་སྟེང་ནས་ངེས་འབྱུང་སྒྲུབ་པ་དང་། ངེས་འབྱུང་གི་བསམ་པ་དེ་ཉིད་གཞན་སྟེང་དུ་ཁ་སྤོས་པ་ལས་སྙིང་རྗེ་སྒྲུབ་ལ། དེ་ལྟ་བུའི་སྙིང་རྗེས་རྩ་བ་བྱས་པ་ལས་བྱུང་བའི་བྱང་ཆུབ་ཀྱི་སེམས་སྒོམ་པའི་ཚུལ་བསྟན་པ་ཡིན།

ངེས་འབྱུང་ཞེས་པ་གནས་གཅིག་ནས་གནས་གཞན་དག་པའི་ཞིང་ལྟ་བུར་སྐྱེས་ན་སྙམ་པ་ཙམ་ལ་མི་བརྗོད་པར། རང་རྒྱུད་ཀྱི་འཆིང་བྱེད་འཁོར་བའི་རྩ་བ་ལས་གྲོལ་བའམ་དེ་ལས་ཐར་ན་སྙམ་པའི་བློ་ཞིག་ལ་བརྗོད་ཅིང་། ཐར་པ་ཞེས་པ་ཡང་འཁོར་བའི་རྩ་བ་ལས་གྲོལ་བའི་མྱང་འདས་ལ་བརྗོད་པ་ལས་ཕྱི་ལོགས་སུ་གྲུབ་པ་ལྟ་བུ་ཞིག་མིན་ལ། དེ་བཞིན་དུ་ཐར་པ་ཞེས་པ་སངས་རྒྱས་ཀྱི་ཞིང་ཁམས་ལྟ་བུ་ཞིག་ལ་ངོས་བཟུང་ནས། དེ་ལ་ཆགས་པའི་ཆགས་པ་ལ་བརྟེན་ནས་ཐར་པ་འཐོབ་པར་འགྱུར་སྙམ་དུ་ཞེན་ན། དེ་འདུ་བྱེད་ཀྱི་སྡུག་བསྔལ་ལ་ཡིད་སུན་པ་མིན་པས་ངེས་འབྱུང་དུ་མི་འགྱུར། དེ་ལྟར་ཡང་ནས་ཡང་དུ་ལེགས་པར་བསམས་པ་ལས་ཚེ་འདིའི་སྣང་ཤས་ལྡོག་ནུས་པ་ལྟ་ཅི་སྨོས། ཇི་སྲིད་གཉེན་པོ་བསྐྱེད་དེ་བདེན་པར་འཛིན་པའི་བདེན་འཛིན་སྤོང་མི་ནུས་པ་དེ་སྲིད་དུ་གཏན་དུ་བདེ་བ་མི་འོང་བར་འདུག་སྙམ་དུ་ངེས་ནུས་ཤིང་། དེའི་ཚེ་བདེན་འཛིན་ལ་རྒྱབ་ཀྱིས་ཕྱོགས་ཏེ་དེ་ལ་ཞེ་ལོག་པ་ཞིག་འོང་བ་ཡིན།

སྲིད་པ་འཁོར་བ་ལ་རྣམ་གྲངས་མང་པོའི་སྒོ་ནས་ཉེས་དམིགས་སུ་མཐོང་བའི་ངེས་འབྱུང་གི་བསམ་པ་དང་བདག་མེད་པའི་དོན་ལ་ཕུ་ཐག་ཆོད་པའི་ལྟ་བ་མེད་ཅིང་། བྱང་ཆུབ་ཀྱི་སེམས་ཀྱིས་ཟིན་པ་བཅས་མེད་ན་ལུས་ངག་གི་དགེ་སྦྱོར་གང་བྱས་ཀྱང་ཀུན་འབྱུང་རང་དགའ་བར་ཕྱིན་ཏེ་འཁོར་བའི་འཁོར་ལོ་བསྐོར་བར་འགྱུར་ཏེ། རྗེ་རིན་པོ་ཆེས་ལམ་རིམ་ཆེན་མོར། དེ་ལྟར་ན་འཁོར་བ་ལ་རྣམ་གྲངས་དུ་མར་ཉེས་དམིགས་སུ་བརྟགས་ཏེ་བསྒོམས་པས་འཁོར་བའི་ཕུན་ཚོགས་ལ་སྲེད་པ་སུན་འབྱིན་པའི་གཉེན་པོ་ཡང་མ་རྙེད། བདག་མེད་པའི་དོན་ལ་སོ་སོར་རྟོག་པའི་ཤེས་རབ་ཀྱིས་ཚུལ་བཞིན་དུ་ཡང་མ་དཔྱད། བྱང་ཆུབ་ཀྱི་སེམས་གཉིས་ལ་གོམས་པར་བྱེད་པ་དང་བྲལ་བའི་དགེ་སྦྱོར་རྣམས་ནི། ཞིང་གི་མཐུ་ལ་བརྟེན་པ་འགའ་རེ་མ་གཏོགས་པ་ཀུན་འབྱུང་རང་དགའ་བར་འགྲོ་བས་འཁོར་བའི་འཁོར་ལོ་བསྐོར་བ་ཡིན་ནོ། །ཞེས་གསུངས།

མ་རིག་པ་ཟློག་ཚུལ།

པོ་ཏོ་བའི་གསུང་ལས། ན་རྒྱུ་ཞིག་ན་བ་ཡིན། འཆི་རྒྱུ་ཞིག་འཆི་བ་ཡིན་གྱི། དེ་ལ་མི་འོས་པ་ཞིག་གློ་བུར་དུ་བྱུང་བ་མིན། འཁོར་བའི་མཚན་ཉིད་དམ་རང་བཞིན་ཡིན། ཞེས་ཉེར་ལེན་གྱི་ཕུང་པོ་ཞིག་བླངས་ཕྱིན་ཆད་སྡུག་བསྔལ་དེ་ལྟར་མྱང་དགོས་པ་སྲིད་པ་འཁོར་བའི་རང་བཞིན་ཡིན་པས་དེ་ལ་ཡ་མཚན་རྒྱུ་མེད་པ་དང་། གལ་ཏེ་སྡུག་བསྔལ་དེ་དག་མི་འདོད་ན་དེ་དག་གི་རྩ་བ་ལས་ཉོན་གཉིས་དང་དེའི་ཡང་རྩ་བ་མ་རིག་པ་བཟློག་དགོས་པར་གསུངས་པ་ལྟར་ཡིན།

མ་རིག་པ་ཟློག་ཚུལ་ཡང་མ་རིག་པ་མེད་པར་གྱུར་ཅིག་སྙམ་པའི་འདོད་པའམ་སྨོན་ལམ་བཏབ་པ་ཙམ་གྱིས་བཟློག་མི་ནུས་ལ། ཚོགས་བསགས་སྒྲིབ་སྦྱོང་བྱས་པ་ཙམ་གྱིས་ཀྱང་བཟློག་པར་མི་ནུས་པར་སྟོང་ཉིད་རྟོགས་པའི་ལྟ་བའམ་ཆོས་རབ་ཏུ་རྣམ་འབྱེད་ཀྱི་ཤེས་རབ་རང་རྒྱུད་ལ་བསྐྱེད་པའི་སྒོ་ནས་བཟློག་དགོས་པ་ལས་ཐབས་གཞན་མེད་པས་ཞི་སྒོ་གཉིས་པ་མེད་པ་ཞེས་གསུངས་པ་ཡིན། མིའི་ལུས་རྟེན་ཞིག་མ་ཐོབ་པར་དེ་ལྟ་བུའི་ཆོས་རབ་ཏུ་རྣམ་འབྱེད་ཀྱི་ཤེས་རབ་བསྐྱེད་པར་མི་ནུས་པས། བདེན་འཛིན་ཟློག་པའི་དུས་ཀྱང་ད་རེས་ཡིན། །ཞེས་གསུངས་པ་ལྟར། ད་རེས་མི་ལུས་ཐོབ་སྟེ་ཆོས་རབ་ཏུ་རྣམ་འབྱེད་ཀྱི་ཤེས་རབ་འདི་འདྲ་ཞིག་ཡོད་པའི་སྐབས་འདིར་བདག་མེད་ཕྲ་རགས་ལ་བློ་རིམ་གྱིས་སྦྱངས་ཏེ་ཆོས་ཐམས་ཅད་རང་བཞིན་གྱིས་སྟོང་པའི་སྟོང་ཉིད་ཕྲ་མོ་རྟེན་འབྱུང་གི་དེ་ཁོ་ན་ཉིད་ཤེས་པར་བྱེད་དགོས་པ་ཤིན་ཏུ་གལ་ཆེ།

དེ་ལ་ཡང་ཐོག་མར་ཐར་པ་མེད་སྙམ་པ་དང་། ཆོས་ཐམས་ཅད་བདེན་པར་གྲུབ་པ་ཡིན་གྱི་ངོ་བོ་ཉིད་ཀྱིས་མ་གྲུབ་ཟེར་བ་གཏན་ནས་མི་འཐད་སྙམ་པའི་མཐའ་གཅིག་འཛིན་གྱི་ལོག་རྟོག་སྐྱེ་བའི་སྐབས་ཡོད། འོན་ཀྱང་ཞིབ་ཚགས་ཀྱིས་རྟོག་དཔྱོད་བྱས་པ་ལས་བཏགས་དོན་བཙལ་ནས་རྙེད་རྒྱུ་མེད་པ་དང་ངོ་བོ་ཉིད་ཀྱིས་མ་གྲུབ་པའི་ཚུལ་དེར་ངེས་པར་བསམ་བློ་གཏོང་དགོས་པར་འདུག་སྙམ་དུ་ཡ་མཚན་དུ་བཟུང་སྟེ། གང་འཚམ་ནས་ངོ་བོ་ཉིད་ཀྱིས་མ་གྲུབ་པའི་ཕྱོགས་ལ་ཐེ་ཚོམ་ཞུགས་པ་ཞིག་ཡོང་ཞིང་། དེ་བཞིན་དུ་སྲིད་པ་འཁོར་བའི་ཕུན་ཚོགས་ཐམས་ཅད་མཐར་རྒུད་པས་བསྡུ་བར་འགྱུར་བའི་རང་བཞིན་ལ་གཞི་ནས་ཡ་མཚན་དུ་བཟུང་སྟེ་ཐེ་ཚོམ་སྐྱེ་བ་ཞིག་ཡོང་བ་ཡིན།

དེ་ཡང་ཐོག་མར་ཐར་པར་དམིགས་པའི་ཡིད་དཔྱོད་ཙམ་གྱི་གོ་བ་དང་། དེ་ནས་རིམ་པས་བསམ་བློ་བཏང་བ་ལས་བདག་འཛིན་ཞེས་པ་ཕྱིན་ཅི་ལོག་གི་བློ་ཡིན་པ། དེའི་འཛིན་སྟངས་སེམས་ཀྱི་རང་བཞིན་ལ་མ་ཞུགས་པ། རིགས་པས་དཔྱད་ན་བདག་འཛིན་གྱི་གཉེན་པོ་སྟོབས་ལྡན་བདག་མེད་རྟོགས་པའི་ཤེས་རབ་ལ་ངེས་པ་རྙེད་དུ་ཡོད་པའི་ཐོག་གཉེན་པོ་དེ་ཉིད་རང་རྒྱུད་ལ་སྐྱེ་ནུས་པ་དང་བསྒོམ་ནུས་པར་འདུག་སྙམ་པའི་ངེས་པ་རྙེད་རྒྱུ་ཡོད་ཅིང་། དེ་འདྲའི་ངེས་པ་གང་འཚམ་རྙེད་པ་ལས་བདེན་འཛིན་སྤོང་ནུས་སུ་མཐོང་བ་དང་། དེ་སྤངས་པའི་ཐར་པ་ཡོད་པར་ངེས་ཏེ་ཐར་པ་དེ་ཉིད་རང་རྒྱུད་ལ་མངོན་དུ་བྱེད་ཐུབ་པར་འདུག་སྙམ་པའི་གདེང་ཐོབ་པའི་ངེས་པ་རྙེད་རྒྱུ་ཡོད། སྤྱིར་ཐར་པའི་རྣམ་གཞག་ཙམ་མུ་སྟེགས་པའི་གཞུང་ནས་ཀྱང་གསུངས་མོད། དྲི་མ་བྲལ་བའི་སེམས་སྟེང་གི་ཡོན་ཏན་ཞིག་ལ་ངེས་ལེགས་ཐར་པའི་གོ་འཕང་དུ་བཞེད་དེ་དེ་ཉིད་སྒྲུབ་པའི་ཐབས་ཚུལ་སངས་རྒྱས་པའི་ཆོས་འབའ་ཞིག་གིས་གསུངས། དེ་ཡང་བདག་ཏུ་འཛིན་པས་ཐར་པ་འཐོབ་པ་ལ་གེགས་བྱེད་པས་དེ་ཉིད་ཟློག་པའམ་སྤོང་བའི་དོན་དུ་བདག་མེད་པའི་དོན་སྒོམ་པའི་ཚུལ་གསུང་གི་ཡོད།

དེ་ལྟར་ཐོག་མར་དོན་དེར་དམིགས་པའི་ཐེ་ཚོམ་དང་། དེ་ནས་ཡིད་དཔྱོད་ཙམ་གྱི་གོ་བ་རྙེད། དེ་ནས་ཚད་མས་དྲངས་པའི་ངེས་པ་རྙེད་དེ། གང་ངེས་པ་རྙེད་པའི་དོན་དེ་ཉིད་བསྒོམས་པ་ལས་ཐོག་མར་རྩོལ་བཅས་ཀྱི་མྱོང་བ་དང་། རིམ་པས་རྩོལ་མེད་ཀྱི་མྱོང་བ་རྙེད་དེ་བསྒོམ་བྱའི་དོན་མངོན་དུ་འགྱུར་བ་ཞིག་འོང་བ་ཡིན། སྟོང་ཉིད་ཀྱི་ལྟ་བར་མཚོན་ན་རྩོལ་མེད་ཀྱི་མྱོང་བ་རྙེད་པའི་རྗེས་སུའང་མུ་མཐུད་བསྒོམས་པས་མཐར་གཉིས་སྣང་ལོག་སྟེ་སྟོང་ཉིད་མངོན་སུམ་དུ་རྟོགས་པའི་འཕགས་ལམ་རང་རྒྱུད་ལ་སྐྱེ་བ་ཞིག་འོང་།

བྱང་ཆུབ་ཀྱི་སེམས་བཤད་པ།

ངེས་འབྱུང་བཤད་པའི་སྐབས་དང་མཚུངས་པར་བྱང་ཆུབ་ཀྱི་སེམས་བཤད་པའི་སྐབས་འདིར་ཡང་དོན་གྱིས་ས་བཅད་གསུམ་ཡོད་ཀྱང་། སེམས་བསྐྱེད་ལ་མྱོང་བ་ཐོན་པའི་ཚད་ནི་གོང་དུ་ངེས་འབྱུང་སྐྱེས་པའི་ཚད་བསྟན་པ་ལས་རིགས་བསྒྲེས་ཏེ་རྟོགས་པར་ནུས་པས་ཚིག་གི་སྤྲོས་པ་བསྐྱུང་བའི་ཕྱིར་འདིར་ལོགས་སུ་མ་གསུངས། ངེས་འབྱུང་གི་བློ་སྦྱོང་ཚུལ་བཤད་པའི་སྐབས་བྱང་ཆུབ་སེམས་སྦྱོང་གི་ཚུལ་རྣམས་ཡར་ཁ་སྤོས་ཏེ་བཤད་པ་དང་མཚུངས་པར་ངེས་འབྱུང་གི་བསམ་པ་སྐྱེས་པའི་ཚད་གསུངས་པ་སྐབས་འདིར་མར་ཁ་སྤོས་ཏེ་སྦྱར་དགོས། དེས་ན་གཉིས་པ་བྱང་ཆུབ་ཀྱི་སེམས་བཤད་པ་ལ། སེམས་བསྐྱེད་དགོས་པའི་རྒྱུ་མཚན་དང་། སེམས་བསྐྱེད་ཇི་ལྟར་སྒོམ་པའི་ཚུལ་གཉིས་ལས།

སེམས་བསྐྱེད་དགོས་པའི་རྒྱུ་མཚན།

དང་པོ་སེམས་བསྐྱེད་དགོས་པའི་རྒྱུ་མཚན་ནི།

ངེས་འབྱུང་དེ་ཡང་རྣམ་དག་སེམས་བསྐྱེད་ཀྱིས། །

ཟིན་པ་མེད་ན་བླ་མེད་བྱང་ཆུབ་ཀྱི། །

ཕུན་ཚོགས་བདེ་བའི་རྒྱུ་རུ་མི་འགྱུར་བས། །

བློ་ལྡན་རྣམས་ཀྱིས་བྱང་ཆུབ་སེམས་མཆོག་བསྐྱེད། །

ཅེས་གསུངས་ཏེ། ཚུལ་ཁྲིམས་རྣམ་པར་དག་པས་གཞི་བཟུང་། ཏིང་ངེ་འཛིན་གྱིས་གྲོགས་བྱས། རགས་པ་དང་ཕྲ་བའི་མི་རྟག་པ་རྟོགས་པའི་ཤེས་རབ་དང་། བདག་མེད་ཕྲ་མོ་རྟོགས་པའི་ཤེས་རབ་བམ། སྟོང་ཉིད་རྟོགས་པའི་ཞི་ལྷག་ཟུང་འབྲེལ་གྱི་རྣལ་འབྱོར་མ་སྐྱེས་པ་བསྐྱེད། སྐྱེས་པ་གོང་ནས་གོང་དུ་སྤེལ་ཏེ་བསྒོམས་ཀྱང་ངེས་འབྱུང་གི་བསམ་པ་ཙམ་གྱིས་ཟིན་པ་ལས་རྣམ་པར་དག་པའི་སེམས་བསྐྱེད་ཀྱིས་ཟིན་པ་མེད་ན་དེ་དག་ཐར་པ་སྒྲུབ་པའི་རྒྱུ་ཙམ་དུ་འགྱུར་བ་ལས་བླ་མེད་བྱང་ཆུབ་ཀྱི་ཕུན་སུམ་ཚོགས་པའི་བདེ་བའི་རྒྱུ་རུ་མི་འགྱུར་བར་གསུངས། དེས་ན་ལམ་དེ་དག་རྣམ་མཁྱེན་འཐོབ་པའི་རྒྱུར་འགྲོ་མིན་དེ་བྱང་ཆུབ་ཀྱི་སེམས་ཀྱིས་ཟིན་མིན་ཁོ་ནའི་རྗེས་སུ་འགྲོ་བས་བློ་གྲོས་དང་རྣམ་དཔྱོད། ཤེས་རབ་ཀྱི་དཔལ་དང་ལྡན་པ་རྣམས་ཀྱིས་བྱང་ཆུབ་ཀྱི་མཆོག་ཏུ་སེམས་བསྐྱེད་པར་བྱའོ་ཞེས་བྱང་ཆུབ་ཀྱི་སེམས་བསྐྱེད་དགོས་པའི་རྒྱུ་མཚན་གསུངས།

ཐར་པ་དོན་དུ་གཉེར་བའི་ངེས་འབྱུང་གི་བསམ་པ་གོང་དུ་བཤད་པ་དེ་ལྟ་བུ་ཞིག་ཡོད་ཀྱང་དེས་ཉོན་མོངས་པའི་དགྲ་ལས་རྒྱལ་བ་ཞིག་བྱུང་ན་སྙམ་པ་ཙམ་ཞིག་མ་གཏོགས། ཉོན་མོངས་པ་དེས་བཞག་པའི་བག་ཆགས་ཀྱང་སྤང་བར་བྱ་སྙམ་པའི་བློ་སྐྱེད་ནུས་པའི་ངེས་པ་མེད། རྒྱུ་མཚན་ནི་བག་ཆགས་དེས་རང་རྒྱུད་ཉོན་མོངས་པར་བྱས་ཏེ་སྐྱེ་རྒ་ན་འཆི་ལ་སོགས་པའི་སྲིད་པའི་སྡུག་བསྔལ་ལ་སྦྱོར་བར་མི་བྱེད་པས་ཡིན། བག་ཆགས་དེ་ཉིད་སྤོང་འདོད་ཀྱི་འདུན་པ་སྐྱེ་བར་ཤེས་བྱ་མཐའ་དག་ཤེས་རྒྱུའི་འདུན་པ་ཡོད་དགོས། དེ་ཡང་གཞན་དོན་བསྒྲུབ་པའི་ཕྱིར་ཁམས་དང་མོས་པ་མཐའ་ཡས་པའི་སེམས་ཅན་རྣམས་ལ་དེ་དག་གི་བསམ་པ་དང་མཐུན་པར་ཆོས་བསྟན་དགོས་པས་དེ་དག་གི་ཁམས་དང་མོས་པ་དང་འཚམས་པའི་ཆོས་ཀྱི་གནས་ལུགས་རྣམས་རང་ཉིད་ལ་ལྐོག་ཏུ་མ་གྱུར་པ་ཞིག་དགོས། དེས་ན་བག་ཆགས་སྤོང་བའི་དགོས་པ་གཞན་དོན་གྱི་ཆེད་དུ་ཡིན་ཀྱང་གཞན་དོན་བསྒྲུབ་པར་ཐོག་མར་ཤེས་བྱ་ཤེས་པ་ལ་བར་དུ་གཅོད་པའི་སྒྲིབ་པའམ་མིང་གཞན་ཤེས་སྒྲིབ་ཏུ་འབོད་པ་དེ་སྤང་དགོས། སྒྲིབ་གཉིས་བག་ཆགས་དང་བཅས་པ་སྤོང་འདོད་ཀྱི་བློ་སྐྱེ་བར། གཞན་དོན་བསྒྲུབ་པར་ཆ་ཐམས་ཅད་ནས་ཐབས་ལ་མ་རྨོངས་པ་ཞིག་དགོས་པ་དང་། དེ་ལ་རྣམ་པ་ཐམས་ཅད་མཁྱེན་པའི་ཡེ་ཤེས་བསྒྲུབ་དགོས་པར་འདུག་སྙམ་པ་ཞིག་ངེས་པར་དགོས་པ་ཡིན།

གོང་དུ་ཞུས་པ་ལྟར། ཆུའི་འཇིགས་པ་ལས་ཐར་བའི་གོ་སྐབས་ཡོད་པའི་མི་ཞིག་ཆུས་འཁྱེར་བཞིན་ཡོད་ན་རང་ཉིད་རྐྱལ་ཤེས་པ་ཞིག་ཡིན་ན་ཐེ་ཚོམ་མེད་པར་ཆུར་མཆོངས་ཏེ་མི་དེ་སྐྱོབ་ཐབས་ལ་འཇུག་པ་ཡིན། འོན་ཀྱང་རང་ཉིད་རྐྱལ་གྱི་ཐབས་ལ་རྨོངས་པ་ཞིག་ཡིན་ན་རྐང་བརྡབ་ལག་བརྡབ་བྱས་ཏེ་གང་དྲག་ཅི་དྲག་ཟེར་ནས་བསྡད་རྒྱུ་ཙམ་ཞིག་མ་གཏོགས་བྱ་རྒྱུ་གང་ཡང་མེད། དེས་ན་རང་ཉིད་ལ་གཞན་དེ་ཆུ་ལས་སྐྱོབ་པའི་ནུས་པ་ཡོད་པ་ཞིག་དང་གཞན་དེ་ཡང་ཆུ་ལས་སྒྲོལ་བའི་གོ་སྐབས་ཡོད་པ་ཞིག་ཡིན་ན་ཆུའི་འཇིགས་པ་ལས་སྐྱོབ་ཐུབ་པ་ཞིག་དང་དེ་ལས་སྒྲོལ་ཐུབ་པ་ཞིག་ཡོང་བ་ལྟར། གཞན་སེམས་ཅན་རྣམས་ལ་སྡུག་བསྔལ་ལས་ཐར་བའི་གཞི་རྩ་ཡོད་པ་དང་རང་ཉིད་ལ་དེ་དག་ལས་སྐྱོབ་པའི་ཐབས་སྒྲུབ་པའི་ནུས་པ་ཡོད་པར་མཐོང་མཚམས་རང་རྒྱུད་ཉོན་མོངས་པར་བྱེད་པའི་ཉོན་མོངས་ཙམ་དུ་མ་ཟད་ཤེས་བྱ་ཤེས་པ་ལ་བར་དུ་གཅོད་པའི་ཉོན་མོངས་པའི་བག་ཆགས་ཀྱང་སྤང་བར་བྱ་སྙམ་པའི་བློ་ཞིག་ཡོང་བས། ངེས་འབྱུང་དེ་ཡང་རྣམ་དག་སེམས་བསྐྱེད་ཀྱིས། །ཞེས་སོགས་གསུངས།

སྤྱིར་སེམས་བསྐྱེད་ཙམ་ལ་ཉན་རང་གི་སེམས་བསྐྱེད་ཀྱང་གཞག་ཆོག་པ་མིན་ནམ་སྙམ། ངེས་འབྱུང་གི་བསམ་པས་ཀུན་ནས་བསླངས་ཏེ་ཉན་རང་གིས་རང་རང་གི་བྱང་ཆུབ་མངོན་དུ་བྱེད་འདོད་ཀྱི་བློ་བསྐྱེད་པ་ལས་ཉན་རང་གི་ལམ་ཞུགས་གཞག་དགོས་པས། དེ་དག་ལ་སེམས་བསྐྱེད་ཙམ་ཡོད་པར་གཞག་དགོས། འོན་ཀྱང་འདིར་རྣམ་མཁྱེན་དོན་གཉེར་གྱི་སེམས་བསྐྱེད་གསུང་བཞིན་ཡོད་ཅིང་སེམས་བསྐྱེད་དེ་ཉིད་རང་དོན་ཡིད་བྱེད་ཀྱི་བློའི་སྐྱོན་གྱིས་མ་གོས་ཤིང་། ཞི་བ་ཕྱོགས་གཅིག་པར་ཞེན་པའི་བློ་སྐྱོན་གྱིས་ཀྱང་མ་གོས་པས་རྣམ་དག་ཅེས་བརྗོད་པ་ཡིན།

ཚད་མས་དྲངས་པའི་ཐར་པ་དོན་གཉེར་གྱི་བློའམ་ངེས་འབྱུང་གི་བསམ་པ་དེ་ཡང་བདག་པས་གཞན་གཅེས་པའི་བྱང་ཆུབ་ཀྱི་སེམས་རྣམ་པར་དག་པས་མ་ཟིན་ན་སྒྲིབ་གཉིས་ཟད་པར་སྤངས་ཏེ་ཇི་ལྟ་ཇི་སྙེད་ཀྱི་ཤེས་བྱ་མཐའ་དག་མཁྱེན་པའི་ཡེ་ཤེས་གཅིག་གིས་ཅིག་ཅར་དུ་གཟིགས་མི་ནུས་པ་དང་། གཞན་དོན་འབད་མེད་ལྷུན་འགྲུབ་ཏུ་འཇུག་པའི་དོན་གཉིས་མཐར་ཕྱིན་པའི་རྣམ་མཁྱེན་རྒྱལ་བའི་གོ་འཕང་ངམ། བླ་མེད་བྱང་ཆུབ་ཀྱི་ཕུན་སུམ་ཚོགས་པའི་བདེ་བའི་རྒྱུ་རུ་མི་འགྱུར་བས་བློ་དང་ལྡན་པ་རྣམས་ཀྱིས་བྱང་ཆུབ་ཀྱི་མཆོག་ཏུ་སེམས་སྐྱེད་ཅིག་ཅེས་བྱང་ཆུབ་ཏུ་སེམས་བསྐྱེད་དགོས་པའི་རྒྱུ་མཚན་གསུངས།

བྱང་ཆུབ་ཀྱི་གོ་དོན།

རྒྱ་གར་སྐད་དུ་བུདྡྷ་ཞེས་པ་སྐྱོན་སངས་པ་དང་ཡོན་ཏན་རྒྱས་པ་གཉིས་ཀར་འཇུག་ཅིང་། དེ་བོད་སྐད་དུ་སྒྱུར་བའི་ཚེ་སངས་རྒྱས་ཞེས་པ་དང་བྱང་ཆུབ་ཅེས་པར་བསྒྱུར་ཡོད། བྱང་ཆུབ་ཅེས་པའི་ཚིག་འབྲུ་གཉིས་ཀྱི་བྱང་ཞེས་པས་སྐྱོན་གྱི་རིགས་རྣམས་གཉེན་པོ་བསྐྱེད་པའི་སྟོབས་ཀྱིས་བྱང་ཞིང་དག་པར་སྟོན་ལ། ཆུབ་ཅེས་པའི་གོ་དོན་ནི། གསལ་ཞིང་རིག་པ་ཞེས་བརྗོད་པ་ལྟར་ཤེས་པའི་ངོ་བོ་ལ་ཡུལ་རིག་པའི་ནུས་པ་ཞིག་རང་ཆས་སུ་ཡོད་ཀྱང་ཤེས་བྱ་ཤེས་པ་ལ་བར་དུ་གཅོད་པའི་སྒྲིབ་པའི་དབང་གིས་ཡུལ་མི་ཤེས་པའི་རྨོངས་པ་འབྱུང་ཞིང་། གེགས་བྱེད་ཀྱི་དྲི་མ་རྣམས་ཟད་པའམ་སངས་པའི་ཚེ་བློའི་སྟེང་དུ་རང་ཆས་སུ་ཡོད་པའི་ཡུལ་རིག་པའི་ནུས་པ་དེ་རང་གི་ངང་གིས་སད་ནས་ཡུལ་ཇི་སྙེད་པ་རྣམས་མཁྱེན་ཅིང་ཆུབ་པ་སྟེ་དེ་འདྲ་ཞིག་ལ་བྱང་ཆུབ་ཅེས་བརྗོད།

སྤྱིར་བྱང་ཆུབ་ལ་ཉན་ཐོས་ཀྱི་བྱང་ཆུབ་དང་རང་སངས་རྒྱས་ཀྱི་བྱང་ཆུབ། ཐེག་ཆེན་གྱི་བྱང་ཆུབ་ཀྱི་དབྱེ་བ་ཡོད་ཀྱང་འདིའི་བྱང་ཆུབ་དེ་བྱང་ཆུབ་ཆེན་པོ་སྟེ། ཉོན་མོངས་པའི་སྒྲིབ་པ་བྱང་བ་ཙམ་དུ་མ་ཟད་དེས་བཞག་པའི་བག་ཆགས་ཏེ་ཤེས་བྱའི་སྒྲིབ་པ་ཡང་བྱང་བའི་སངས་རྒྱས་ཀྱི་ཐུགས་རྒྱུད་ཀྱི་སྤངས་པ་དེར་གོ །ཆུབ་ཅེས་པ་ཤེས་བྱ་མཐའ་དག་ཤེས་པ་ལ་བར་དུ་གཅོད་པའི་དྲི་མ་ཟད་པ་ལས་མཁྱེན་པའི་ཡེ་ཤེས་གཅིག་གིས་སྐད་ཅིག་གཅིག་ལ་ཇི་ལྟ་ཇི་སྙེད་ཀྱིས་བསྡུས་པའི་ཤེས་བྱ་མཐའ་དག་གམ་བདེན་གཉིས་ཅིག་ཅར་དུ་ཐུགས་སུ་ཆུབ་པ་དེ་འདྲ་ཞིག་ལ་བྱང་ཆུབ་ཆེན་པོ་ཞེས་བརྗོད་པ་ཡིན།

མཐའ་ཡས་པའི་སེམས་ཅན་རྣམས་དེ་ལྟ་བུའི་བྱང་ཆུབ་ལ་འགོད་འདོད་ཀྱི་འདུན་པ་དང་། དེ་ལྟར་འགོད་པའི་སླད་དུ་རང་གིས་བྱང་ཆུབ་མངོན་དུ་བྱའོ་སྙམ་པའི་བློ་ཞིག་ལ་བྱང་ཆུབ་ཀྱི་སེམས་ཞེས་བརྗོད། མདོར་ན། ཆེད་དུ་བྱ་བ་གཞན་དོན་དུ་རང་གི་བྱང་ཆུབ་མངོན་དུ་བྱ་འདོད་ཀྱི་བློ་སྟེ་གཞན་དོན་དོན་གཉེར་གྱི་འདུན་པས་དྲངས་ཤིང་བྱང་ཆུབ་དོན་གཉེར་གྱི་འདུན་པ་དང་མཚུངས་ལྡན་དུ་སོང་བའི་གཙོ་བོ་ཡིད་ཀྱི་རྣམ་རིག་ཅིག་ལ་བྱང་ཆུབ་ཀྱི་སེམས་ཞེས་བརྗོད།

སྐྱེས་བུ་ཆུང་འབྲིང་གི་འདོད་དོན་ཞར་ལ་འགྲུབ་འོང་།

བདག་པས་གཞན་གཅེས་པའི་བྱང་ཆུབ་ཀྱི་སེམས་ཉམས་སུ་ལེན་པའི་གང་ཟག་རྣམས་དངོས་གནས་བློ་དང་ལྡན་ཞིང་རྣམ་དཔྱོད་ཅན་ཡིན། རྒྱུ་མཚན་ནི། སྲོག་ཆགས་འབུ་སྲིན་ཚུན་ཆད་ལ་རང་གི་ངང་གིས་སྡུག་བསྔལ་མི་འདོད་པ་དང་བདེ་བ་འདོད་པ་ཡོད་ཀྱང་བདེ་བའི་རྒྱུ་སྒྲུབ་མི་ཤེས་ལ། ཉན་རང་གཉིས་ལ་གཞི་རྩའི་ཆ་ནས་ཐར་པ་དོན་གཉེར་གྱི་བློ་ཡོད་པས་ཧ་ཅང་ལེགས་ཀྱང་རང་དོན་མཐར་ཐུག་པ་སྒྲུབ་མི་མཁྱེན། རང་དོན་མཐར་ཐུག་པ་སྒྲུབ་མཁན་བྱང་ཆུབ་སེམས་དཔའ་རྣམས་ཡིན། ཞེ་ས་མ་ཞུས་པར་སྐུ་རྩེད་དང་སྦྲགས་ཏེ་ཞུས་ན། བྱང་ཆུབ་སེམས་དཔའ་རྣམས་ཀྱིས་སེམས་ཅན་ཐམས་ཅད། སེམས་ཅན་ཐམས་ཅད་ཅེས་གསུང་གིན་མཐར་རང་ཉིད་དོན་གཉིས་མཐར་ཕྱིན་པ་གནང་གི་ཡོད། གསུངས་ཏེ་བཞད། དེས་ན་རང་དོན་ངོ་མ་དེ་བྱང་ཆུབ་སེམས་དཔའ་རྣམས་ཀྱིས་སྒྲུབ་ཀྱིན་ཡོད་པས། རྗེ་རིན་པོ་ཆེས་ལམ་རིམ་ཆེན་མོར། བསམ་པ་གཞན་དོན་བསམས་ཀྱང་རང་དོན་ཞར་ལ་འགྲུབ་པ་ཞེས་གསུངས། མཐའ་གཅིག་ཏུ་གཞན་ལ་ཕན་པ་ཁོ་ན་དགོངས་པ་ལས་རང་དོན་མི་འདོད་བཞིན་དུ་སྤུངས་པ་ལྟར་འོང་བ་ཡིན། ཁུ་ནུ་བླ་མ་རིན་པོ་ཆེས་བྱང་ཆུབ་སེམས་བསྟོད་ནང་གསུངས་པ་ལྟར། མཐའ་གཅིག་ཏུ་གཞན་ཕན་གྱི་བློ་བསྐྱེད། གཞན་ཕན་གྱི་སྦྱོར་བར་བསླབས་ན་གཞན་ཕན་གྱི་བསམ་པ་དང་སྦྱོར་བ་ཇི་ཙམ་ཡོད་པ་དེ་ཙམ་དུ་ཚེ་འདིའི་ལྟོ་གོས་གཏམ་གསུམ་དང་བདེ་སྐྱིད་སྙན་གསུམ་ལ་སོགས་པའི་འདུན་མ་རྣམས་ཞར་ལ་འགྲུབ་འོང་བ་ཡིན།

གཞན་ཕན་གྱི་བསམ་པ་དང་ལྡན་ན་རང་བཞིན་གྱིས་གཞན་གནོད་གཞི་དང་བཅས་པ་ལས་ལྡོག་པ་འོང་ཞིང་། དེ་ཡང་སྐྱེས་བུ་ཆུང་འབྲིང་གི་སྐབས་སུ་གཞན་ལ་གནོད་པ་བྱས་ན་རང་ཉིད་ངན་འགྲོར་སྐྱེ་བ་སོགས་ཀྱི་སྡུག་བསྔལ་ཡོང་བར་གསུངས་ཏེ་གཞན་གནོད་སྡོམ་བཞིན་པ་དེ་ལས་ཀྱང་ཤུགས་དྲག་པའི་སྡོམ་སེམས་ཤིག་ཡོང་བ་ཡིན། དེར་བརྟེན། ངན་འགྲོའི་ལམ་ནི་བཟློག་བགྱིད་ཅིང་། །མཐོ་རིས་ལམ་ནི་རབ་སྟོན་ལ། །རྒ་ཤི་མེད་པར་འདྲེན་བགྱིད་པ། །བྱང་ཆུབ་སེམས་ལ་ཕྱག་འཚལ་ལོ། །ཞེས་གསུངས་པ་ལྟར་སྐྱེས་བུ་ཆུང་འབྲིང་གི་བསྒྲུབ་བྱའི་འདོད་དོན་རྣམས་ཆེད་དུ་གཉེར་ནས་རྩོལ་བ་དང་བཅས་བསྒྲུབ་མི་དགོས་པར་བྱང་ཆུབ་ཀྱི་སེམས་ལ་བརྟེན་ནས་ཞར་ལ་འགྲུབ་འོང་བ་ཡིན།

དེས་ན། རྗེ་རིན་པོ་ཆེས། བློ་ལྡན་རྣམས་ཀྱིས་བྱང་ཆུབ་སེམས་མཆོག་བསྐྱེད། །ཅེས་གསུངས་པ་ལྟར་བྱང་ཆུབ་ཀྱི་སེམས་ཉམས་སུ་ལེན་མཁན་དེ་དག་དངོས་གནས་རྣམ་དཔྱོད་ཅན། ཤེས་རབ་ཅན། མིག་རྒྱང་རིང་པོ། མཁས་པ། གཞན་དང་མི་འདྲ་བ་ཞིག་ཡིན། བྱང་ཆུབ་ཀྱི་སེམས་དང་མི་ལྡན་ན་ངེས་འབྱུང་གི་བསམ་པས་ཟིན་པའི་སྟོང་ཉིད་ཀྱི་ལྟ་བ་དང་། ཚུལ་ཁྲིམས་ཀྱི་ཕུང་པོ་ངོ་མཚར་སྐྱེ་དགོས་པ་ཅི་འདྲ་ཞིག་ཡོད་ཀྱང་དེ་དག་ཐར་པ་འཐོབ་པའི་རྒྱུ་ཙམ་དུ་འགྲོ་བ་ཡིན་གྱི་ཐམས་ཅད་མཁྱེན་པའི་གོ་འཕང་འཐོབ་པའི་རྒྱུར་མི་འགྱུར་ཞེས་བསྟན་པ་ཡིན། ཐམས་ཅད་མཁྱེན་པའི་གོ་འཕང་འཐོབ་བྱེད་ཀྱི་རྒྱུར་འགྱུར་མིན་དེ་སྟོང་ཉིད་ཀྱི་ལྟ་བས་མི་བྱེད་པར་འདུན་པ་གཉིས་ལྡན་གྱི་བྱང་ཆུབ་ཀྱི་སེམས་ཀྱིས་བྱེད་པ་ཡིན་ཞེས་གསུངས།

བྱང་ཆུབ་ཀྱི་སེམས་བསྐྱེད་ཚུལ་བཤད་པ།

དེ་ནས་བྱང་ཆུབ་ཀྱི་སེམས་བསྐྱེད་པའི་ཚུལ་བཤད་པ་ལ། མདོ་སྡེ་རྒྱན་ལས། དེ་ཡི་རྩ་བ་སྙིང་རྗེར་འདོད། །ཅེས་གསུངས་པ་ལྟར་གཞན་དོན་དོན་གཉེར་གྱི་འདུན་པ་ཤུགས་ཇི་ཙམ་ཆེ་བ་ཡོང་མིན་དེ་རྩ་བ་སྙིང་རྗེ་ཆེན་པོ་ཡོད་མེད་ལ་རག་ལས་པས་ཐོག་མར་སྙིང་རྗེ་ཆེན་པོ་བསྒོམ་དགོས། སྡུག་བསྔལ་མི་འདོད་ཅིང་བདེ་བ་འདོད་པར་རང་དང་མཚུངས་པའི་ནམ་མཁའི་མཐས་གཏུགས་པའི་སེམས་ཅན་ཐམས་ཅད་སྡུག་བསྔལ་རྒྱུ་དང་བཅས་པ་ལས་གྲོལ་བ་ཞིག་བྱུང་ན་སྙམ་པ་དང་། སྡུག་བསྔལ་རྒྱུ་དང་བཅས་པ་ལས་བསྒྲལ་བར་བདག་གིས་བྱའོ་སྙམ་པའི་སྙིང་སྟོབས་བསྐྱེད་དེ་དེ་ལྟ་བུའི་སྒོ་ནས་བྱང་ཆུབ་དོན་གཉེར་གྱི་བློ་སྐྱེ་དགོས་པ་ཡིན།

བློ་དེ་འདྲ་ཞིག་སྐྱེ་བར་ཐོག་མར་གོང་དུ་དྲངས་པའི་ལུང་གིས་བསྟན་པ་ལྟར་གཞན་སྡུག་བསྔལ་གྱིས་མནར་བ་ལ་མི་བཟོད་པའི་སྙིང་རྗེ་དེ་རྩ་བ་ལྟ་བུ་ཡིན་ཞིང་། སྙིང་རྗེའི་ནང་ནས་ཀྱང་ལྷག་བསམ་གྱི་སྙིང་སྟོབས་འདྲེན་ནུས་ཀྱི་སྙིང་རྗེ་སྟེ། གཞན་སྡུག་བསྔལ་དང་བྲལ་ན་སྙམ་པ་ཙམ་མིན་པར་སྡུག་བསྔལ་ལས་བྲལ་བར་བདག་གིས་བྱ་སྙམ་པའི་སྡུག་བསྔལ་ལས་སྐྱོབ་འདོད་ཀྱི་བརྩེ་བའི་རྣམ་པ་ཅན་གྱི་སྙིང་རྗེ་ཆེན་པོ་དེ་བསྐྱེད་དགོས། དེ་ལྟ་བུའི་སྙིང་རྗེ་སྐྱེ་བ་ལ་གང་སྡུག་བསྔལ་ལས་བྲལ་ན་སྙམ་རྒྱུའི་ཡུལ་སེམས་ཅན་ལ་དམིགས་ནས་གཅེས་ཤིང་ཕངས་པའི་བློ་བསྐྱེད་དགོས་ཤིང་། སྡུག་བསྔལ་ལས་བྲལ་ན་སྙམ་པའི་བློ་སྐྱེ་བར་གང་གིས་མནར་བའི་སྡུག་བསྔལ་དེ་དག་ངོ་འཕྲོད་པ་ཞིག་དགོས། དེ་ལྟར་སྙིང་རྗེ་སྐྱེ་བར་སྡུག་བསྔལ་གྱིས་མནར་བའི་སེམས་ཅན་ལ་དམིགས་ནས་གཅེས་ཤིང་ཕངས་པའི་བློ་དང་། གང་གིས་མནར་བའི་སྡུག་བསྔལ་ངོ་འཕྲོད་པའི་བློ་གཉིས་སྔོན་དུ་འགྲོ་དགོས་པས། གོང་དུ་ངེས་འབྱུང་གི་བསམ་པ་སྦྱོང་ཚུལ་བསྟན་པ་ལ་བརྟེན་ནས་སྡུག་བསྔལ་ངོ་འཕྲོད་པར་བྱེད་དགོས།

བྱང་ཆུབ་ཀྱི་སེམས་ཞེས་པ་རང་རེས་ཕར་ཕྱིན་སྦྱོང་བའི་སྐབས་ནས་ཁ་བྱང་ལག་བྱང་དུ་གྱུར་པའི་གཞུང་། སེམས་བསྐྱེད་པ་ནི་གཞན་དོན་ཕྱིར། །ཡང་དག་རྫོགས་པའི་བྱང་ཆུབ་འདོད། །ཅེས་གསུངས་པ་ལྟར་འདུན་པ་གཉིས་ལྡན་གྱི་སེམས་ཤིག་ལ་བརྗོད་ཅིང་། འདུན་པ་གཉིས་ནི་གཞན་དོན་དོན་གཉེར་གྱི་འདུན་པ་དང་བྱང་ཆུབ་དོན་གཉེར་གྱི་འདུན་པ་གཉིས་ལ་གོ་བ་ཡིན། ཉི་སྣང་དུ་སྙིང་རྗེས་སེམས་ཅན་ལ་དམིགས། ཤེས་རབ་ཀྱིས་བྱང་ཆུབ་ལ་དམིགས་པར་གསུངས་པའི་བྱང་ཆུབ་དོན་དུ་གཉེར་བའི་བློ་ཡོང་བ་ལ་བྱང་ཆུབ་ངོ་འཕྲོད་པ་ཞིག་དགོས་ཤིང་། དེ་ལ་སྟོང་ཉིད་ཀྱི་ལྟ་བ་ཡོད་དགོས། དེ་ཡང་བྱང་ཆུབ་ཅེས་པ་ཞིག་ཡོད་སྙམ་དུ་མོས་པ་ཙམ་མིན་པར་བྱང་བ་དང་ཆུབ་པ་ཞེས་པའི་གོ་དོན་ཤེས་དགོས་ལ། ཆུབ་པ་ཡོང་བར་ཐོག་མར་བྱང་བ་སྔོན་དུ་འགྲོ་དགོས། བྱང་ཆུབ་ཅེས་པ། དྲི་མ་གློ་བུར་བ་ཉིད་དང་། །ཡོན་ཏན་རང་བཞིན་ཉིད་ལྡན་ཕྱིར། །ཞེས་གསུངས་པའི་གོ་བ་དང་འབྲེལ་ནས་བློར་འཆར་བ་ཞིག་དགོས་པ་ལས་དེ་མིན་བྱང་ཆུབ་ཅེས་པ་ཚིག་ཙམ་དུ་འགྱུར་བ་ཡིན། དེས་ན་སེམས་ཀྱི་གཏིང་ནས་བྱང་ཆུབ་ངོ་འཕྲོད་དེ་དེ་དོན་གཉེར་གྱི་བློ་སྐྱེ་བ་ལ་སྟོང་ཉིད་ཀྱི་ལྟ་བ་ཡོད་དགོས།

དེས་ན་འགོག་ལམ་གྱིས་བསྡུས་པའི་ཆོས་དཀོན་མཆོག་ལ་གོ་བ་དང་ཡིད་ཆེས་རྙེད་པ་ཞིག་ཡོང་བར་སྟོང་ཉིད་ཀྱི་ལྟ་བ་ངེས་པར་ཡོད་དགོས་ཤིང་། སྟོང་ཉིད་ཀྱི་ལྟ་བའི་གོ་བ་མེད་ན་བཅོམ་ལྡན་འདས་ཀྱིས་དེ་ལྟར་བཀའ་གནང་འདུག །གཞུང་ནས་དེ་ལྟར་གསུངས་འདུག་ཅེས་ཡིད་ཆེས་བྱས་ཏེ་འགྲོ་རྒྱུ་ཙམ་མ་གཏོགས་ཐག་ཆོད་པའི་ངེས་ཤེས་རྙེད་རྒྱུ་ཁག་པོ་ཡིན། དེས་ན་སངས་རྒྱས་པའི་ཆོས་ལ་ཐོག་མར་དོ་སྣང་གིས་ཡིད་འཕྲོག་པ་ལ་ཡང་སྟོང་ཉིད་ཀྱི་ལྟ་བ་དགོས། དེ་ཡང་། སངས་རྒྱས་ཀྱིས་གསུངས་ལྐོག་གྱུར་ལ། །གང་ཞིག་ཐེ་ཚོམ་སྐྱེ་འགྱུར་བ། །དེ་ཡིས་སྟོང་པ་ཉིད་བསྟན་ཏེ། །འདི་ཉིད་ཁོ་ནར་ཡིད་ཆེས་བྱ། །ཞེས་གསུངས་པ་ལྟར་སངས་རྒྱས་པའི་ཆོས་ཅི་འདྲ་ཞིག་ཡིན་མིན་ཐོག་མར་རྟོག་དཔྱོད་ལ་ཞུགས་པའི་སྐབས་ནས་སྟོང་ཉིད་ཀྱི་ལྟ་བའི་གོ་བ་ཡོད་དགོས།

གཅེས་ཤིང་ཕངས་པའི་བློ་སྒྲུབ་ཚུལ་གཉིས།

གཞན་དོན་དོན་གཉེར་གྱི་འདུན་པ་དེ་རྩ་བ་སྙིང་རྗེ་ལ་བརྟེན་ནས་ཡོང་དགོས་ལ། སྙིང་རྗེ་དེ་ནམ་མཁའི་མཐས་གཏུགས་པའི་སེམས་ཅན་རྣམས་ལ་གཅེས་ཤིང་ཕངས་པའི་བློ་སྒྲུབ་པ་ལས་ཡོང་དགོས། དེ་ཡང་གང་སྡུག་བསྔལ་གྱིས་མནར་བའི་སེམས་ཅན་རྣམས་ཡིད་དུ་འོང་བའི་རྣམ་པར་ཤར་བ་ཞིག་བྱུང་ན་ཇི་ཙམ་གྱིས་ཡིད་དུ་འོང་བའི་རྣམ་པར་ཤར་བ་དེ་ཙམ་གྱིས་དེ་དག་སྡུག་བསྔལ་ལས་འབྲལ་འདོད་དང་བདེ་བ་དང་ལྡན་འདོད་ཀྱི་བློ་ཤུགས་དྲག་པོ་འབྱུང་བས། ཐོག་མར་གཅེས་ཤིང་ཕངས་པའི་བློ་བསྒྲུབ་དགོས།

གཅེས་ཤིང་ཕངས་པའི་བློ་བསྒྲུབ་པ་ལ། རང་གཅེས་འཛིན་གྱི་ཉེས་དམིགས་དང་གཞན་གཅེས་འཛིན་གྱི་ཕན་ཡོན་བསམས་པའི་སྒོ་ནས་མཐའ་གཅིག་ཏུ་གཞན་དོན་བསྒྲུབ་འདོད་ཀྱི་བདག་གཞན་མཉམ་བརྗེའི་བློ་སྦྱོང་ཚུལ་ཞིག་དང་། ཡང་ནམ་མཁའི་མཐས་གཏུགས་པའི་སེམས་ཅན་རྣམས་མ་ལ་སོགས་པའི་གཉེན་དུ་མ་གྱུར་པ་མེད་ཅིང་། གཉེན་དུ་གྱུར་པའི་སྐབས་སུ་ཡང་རང་ལ་ཕན་པ་འབའ་ཞིག་སྒྲུབ་པའི་དྲིན་ཅན་ཡིན་པའི་ཚུལ་བསམས་པའི་སྒོ་ནས་ཐོག་མར་མར་ཤེས་དང་དེ་ནས་དྲིན་དྲན། དྲིན་གཟོ། བདེ་བ་དང་ལྡན་འདོད་ཀྱི་བྱམས་པ། སྡུག་བསྔལ་དང་འབྲལ་འདོད་ཀྱི་སྙིང་རྗེ་སོགས་རིམ་གྱིས་སྦྱངས་ཏེ་མཐར་སྙིང་རྗེ་ཆེན་པོས་ལྷག་པའི་བསམ་པ་དྲངས་ནས། གཞན་སེམས་ཅན་རྣམས་རྣམ་མཁྱེན་གྱི་གོ་འཕང་ལ་འགོད་འདོད་ཀྱི་འདུན་པ་དང་། དེ་ནས་ཆེད་དུ་བྱ་བ་གཞན་དོན་དུ་རང་གིས་བྱང་ཆུབ་མངོན་དུ་བྱ་འདོད་ཀྱི་འདུན་པ་གཉིས་ལྡན་གྱི་བྱང་ཆུབ་ཀྱི་སེམས་ལ་བློ་སྦྱོང་བའི་མན་ངག་རྒྱུ་འབྲས་བདུན་མའི་སྒོ་ནས་སེམས་བསྐྱེད་ཚུལ་གཉིས་ཡོད་པ་སྟེ། མདོར་ན། འགོག་བདེན་བསམས་པའི་སྒོ་ནས་བྱང་ཆུབ་དོན་གཉེར་གྱི་བློ་བསྒྲུབ་པ་དང་། རྒྱུ་འབྲས་མན་ངག་བདུན་མ་དང་བདག་གཞན་མཉམ་བརྗེའི་སྒོ་ནས་གཞན་དོན་དོན་གཉེར་གྱི་བློ་སྦྱང་དགོས་པ་ཡིན། བདག་གཞན་མཉམ་བརྗེའི་བློ་སྦྱོང་ལ་སྤྱོད་འཇུག་ལས་ལྷག་པའི་མན་ངག་ཅིག་གཏན་ནས་མེད་ཅིང་། གཙོ་ཆེ་ཤོས་བདག་གཞན་མཉམ་བརྗེའི་སྒོ་ནས་གཞན་ལ་གཅེས་ཤིང་ཕངས་པའི་བློ་བསྒྲུབ་དགོས་པ་ཡིན། ངོས་ཀྱིས་ཁུ་ནུ་བླ་མ་རིན་པོ་ཆེ་བསྟན་འཛིན་རྒྱལ་མཚན་གྱི་མདུན་ནས་སྤྱོད་འཇུག་ཞུས་ཤིང་། རིན་པོ་ཆེས། ཞི་བ་ལྷས་སྤྱོད་འཇུག་མཛད་པ་ནས་བཟུང་དུས་ད་ལྟའི་བར་བདག་གཞན་མཉམ་བརྗེའི་གདམས་པ་སྟོན་པའི་གཞུང་ལ་སྤྱོད་འཇུག་ལས་ལྷག་པ་ཞིག་སྔར་ཡང་བྱུང་མ་མྱོང་ལ་མ་འོངས་པར་ཡང་འབྱུང་བར་མི་འགྱུར། ཞེས་གསུངས་མྱོང་བ་དངོས་གནས་ཡིན། དེར་བརྟེན་ཁྱེད་ཚོས་སྤྱོད་འཇུག་ལ་ཐོས་བསམ་བྱ་རྒྱུ་ཧ་ཅང་གལ་ཆེ།

ཕུན་ཚོགས་ཐམས་ཅད་ཇོ་བོ་སེམས་ཅན་གྱི་དྲིན་ལ་བརྟེན་ཚུལ།

གཞན་གཅེས་འཛིན་གྱི་བློ་སྒོམ་པའི་ཚེ་དྲིན་དྲན་ཁྱད་པར་བ་ཞེས་སེམས་ཅན་རྣམས་རང་གི་མ་བྱེད་པའི་གནས་སྐབས་སུ་དྲིན་ཆེ་བ་ཙམ་དུ་མ་ཟད། མདོར་ན། སྲིད་པ་འཁོར་བར་གནས་པའི་རིང་རང་གི་བདེ་དོན་ཅི་འདྲ་ཞིག་ཡིན་ཡང་གཞན་སེམས་ཅན་ལ་བརྟེན་ནས་ཡོང་དགོས་པའི་ཚུལ་བསམ་དགོས་པ་ཡིན། ཚེ་འདིའི་ལྟོ་གོས་གཏམ་གསུམ་གྱིས་མཚོན་པའི་བདེ་སྐྱིད་ཀུན་ཇོ་བོ་སེམས་ཅན་ལ་བརྟེན་ནས་ཡོང་དགོས་ཤིང་། ཕྱི་མའི་མངོན་མཐོའི་ཕུན་ཚོགས་ཀྱང་ཇོ་བོ་སེམས་ཅན་ལ་བརྟེན་ནས་ཡོང་དགོས། བསླབ་པ་གསུམ་གྱི་ཉམས་ལེན་གྱི་ཐོག་ནས་ཐར་པ་ཐོབ་པ་ཡང་ཇོ་བོ་སེམས་ཅན་ལ་བརྟེན་ནས་ཡོང་དགོས། བསླབ་པ་གསུམ་གྱི་དང་པོ་ཚུལ་ཁྲིམས་ཀྱི་བསླབ་པར་མཚོན་ན་གཞན་གནོད་གཞི་དང་བཅས་པ་ལས་ལྡོག་པ་ཞེས་གསུངས་པ་ལྟར་གནོད་པ་བྱ་བའི་ཡུལ་གཞན་ལ་བརྟེན་ནས་གཞན་གནོད་གཞི་དང་བཅས་པ་ལས་ལྡོག་པའི་ཚུལ་ཁྲིམས་དེ་ཡོང་དགོས་པས་འདི་དག་ཀྱང་གཞན་གྱི་དྲིན་ལ་བརྟེན་ཡོད། ཐམས་ཅད་མཁྱེན་པའི་གོ་འཕང་ལ་མཚོན་ན་དེ་བས་ཀྱང་ནམ་མཁའི་མཐས་གཏུགས་པའི་སེམས་ཅན་ལ་བརྟེན་དགོས་པ་ཡིན།

སྤྱོད་འཇུག་ལས། འཇིག་རྟེན་བདེ་བ་ཇི་སྙེད་པ། །དེ་ཀུན་གཞན་བདེ་འདོད་ལས་བྱུང་། །འཇིག་རྟེན་སྡུག་བསྔལ་ཇི་སྙེད་པ། །དེ་ཀུན་རང་བདེ་འདོད་ལས་བྱུང་། །མང་དུ་བཤད་ལྟ་ཅི་ཞིག་དགོས། །བྱིས་པ་རང་གི་དོན་བྱེད་དང་། །ཐུབ་པ་གཞན་གྱི་དོན་མཛད་པ། །འདི་གཉིས་ཀྱི་ནི་ཁྱད་པར་ལྟོས། །ཞེས་དང་། དེའི་གཤམ་དུ། བདག་བདེ་གཞན་གྱི་སྡུག་བསྔལ་དག །ཡང་དག་བརྗེ་བར་མ་བྱས་ན། །སངས་རྒྱས་ཉིད་དུ་མི་འགྲུབ་ཅིང་། །འཁོར་བ་ན་ཡང་བདེ་བ་མེད། །ཅེས་གསུངས་པ་ལྟར། སྲིད་པ་འཁོར་བའི་ཕུན་ཚོགས་ནས་བཟུང་ཐར་པ་མྱང་འདས་ཀྱི་ཕུན་ཚོགས་དང་། ཐམས་ཅད་མཁྱེན་པའི་གོ་འཕང་ཚུན་ཆད་ཇོ་བོ་སེམས་ཅན་གྱི་དྲིན་ལ་བརྟེན་ནས་ཡོང་དགོས་པ་སྟེ། མདོར་ན། གཞི་འཁོར་བར་གནས་པའི་རིང་མངོན་མཐོའི་ལུས་རྟེན་ཐོབ་པ་དང་། ཚེ་རིང་བ། གཟུགས་བཟང་བ། ལོངས་སྤྱོད་ཆེ་བ། དབང་བཙུན་པ་སོགས་ཀྱི་མངོན་མཐོའི་ཕུན་ཚོགས་སམ་ཡོན་ཏན་ཐམས་ཅད་ཇོ་བོ་སེམས་ཅན་ལ་ཕན་བཏགས་པ་ལས་ཡོང་དགོས་པས་དེ་དག་ཇོ་བོ་སེམས་ཅན་གྱི་དྲིན་ཡིན་པ་དང་།

ལམ་གྱི་གནས་སྐབས་སུ་ཡང་སྙིང་རྗེ་ཆེན་པོ་ཞེས་པའི་བློ་བཟང་པོ་དེ་འདྲ་ཞིག་ཡོང་བ་ཡང་དམིགས་པ་སེམས་ཅན་ལ་དམིགས་ནས་ཡོང་བ་ཡིན་པས་དེ་ཡང་སེམས་ཅན་གྱི་དྲིན་ལ་བརྟེན་པ། ལྷག་པར་གཞན་དོན་བསམས་པའི་སེམས་ཤུགས་འདིས་རྣམ་མཁྱེན་དོན་གཉེར་གྱི་བློ་སྐྱེ་འོང་བ་ཡིན་པས་མཐར་ཐུག་སངས་རྒྱས་ཀྱི་གོ་འཕང་ཐོབ་པ་ཡང་གཞན་སེམས་ཅན་གྱི་དྲིན་ལ་བརྟེན་པ་ཡིན། དེའི་ཕྱིར། སྤྱོད་འཇུག་ལས། སེམས་ཅན་རྣམས་དང་རྒྱལ་བ་ལས། །སངས་རྒྱས་ཆོས་འགྲུབ་འདྲ་བ་ལ། །རྒྱལ་ལ་གུས་བྱེད་དེ་བཞིན་དུ། །སེམས་ཅན་ལ་མིན་ཅི་ཡི་ཚུལ། །ཞེས་སངས་རྒྱས་ཀྱི་གོ་འཕང་ཐོབ་པ་དེ་ཕྱེད་སངས་རྒྱས་ཀྱི་དྲིན་ཡིན་ཡང་ཕྱེད་སེམས་ཅན་གྱི་དྲིན་ལ་བརྟེན་པར་གསུངས། དེ་ལྟར་བསམས་པ་ལས་གཞན་ལ་གཅེས་ཤིང་ཕངས་པའི་བློ་དང་འདུན་པ་གཉིས་ལྡན་གྱི་བྱང་ཆུབ་ཀྱི་སེམས་སྐྱེ་འོང་བ་ཡིན།

ས་གསུམ་ན་བྱང་ཆུབ་ཀྱི་སེམས་ལས་རིན་ཐང་ཆེ་བའི་དངོས་པོ་ཞིག་མེད་ཅིང་འཛམ་བུ་གླིང་འདིའི་སྟེང་གི་ཕན་པའི་བསམ་པ་རྣམས་ཀྱི་མཐར་ཐུག་པ་དེ་བྱང་ཆུབ་ཀྱི་སེམས་ཞེས་པ་དེ་ཡིན་པས། ཁུ་ནུ་བླ་མ་རིན་པོ་ཆེས། རང་བདེ་འདོད་ན་བྱང་ཆུབ་སེམས་མཆོག་བསྐྱེད། །གཞན་བདེ་འདོད་ན་བྱང་ཆུབ་སེམས་མཆོག་བསྐྱེད། །ཅེས་ཇི་སྐད་གསུངས་པ་ལྟར་ཚེ་འདིའི་བདེ་སྐྱིད་འདོད་ཀྱང་བྱང་ཆུབ་ཀྱི་སེམས་བསྒོམ་དགོས་ལ། ཕྱི་མ་མངོན་མཐོའི་ཕུན་ཚོགས་འཐོབ་པར་ཡང་བྱང་ཆུབ་ཀྱི་སེམས་བསྒོམ་དགོས་ཤིང་དེས་མ་འགྲིག་པ་མེད། དེས་ན་རང་བདེ་འདོད་པས་ཀྱང་བྱང་ཆུབ་ཀྱི་སེམས་བསྒོམས་ན་སེམས་སྐྱིད་པ་དང་བག་ཕེབས་པ་ཡོང་ཞིང་། གཞན་བདེ་འདོད་པས་ཀྱང་བྱང་ཆུབ་ཀྱི་སེམས་བསྒོམ་དགོས་པ་ཡིན། ཇི་ཙམ་གྱིས་སེམས་བཟང་པོ་ཡོད་པ་དེའི་ཚོད་ཀྱིས་མི་རྣམས་གཉེན་དུ་ཁུག་པ་ལྟ་ཅི་བྱ་དང་བྱིའུ་ཚུན་ཆད་ཀྱིས་ཀྱང་དགའ་མོས་བྱེད་པ་ཞིག་ཡོང་བ་ཡིན། དེ་ལྟར་ཕན་སེམས་ཡོད་ན་དངོས་དང་བརྒྱུད་པས་གཞན་ལ་ཕན་ཐོགས་པ་ཞིག་ཡོང་བ་དེའི་ཕྱིར་བྱང་ཆུབ་ཀྱི་སེམས་ཞེས་པ་དེ་ངོ་མཚར་སྐྱེ་དགོས་པ་ཞིག་ཡིན།

དེ་ལྟ་བུའི་བྱང་ཆུབ་ཀྱི་སེམས་རང་རྒྱུད་ལ་སྐྱེ་བ་ཞིག་བྱུང་ན། སྤྱོད་འཇུག་ལས། དེ་བས་སྐྱོ་ངལ་ཀུན་སེལ་བའི། །བྱང་ཆུབ་སེམས་ཀྱི་རྟ་ཞོན་ནས། །བདེ་ནས་བདེ་བར་འགྲོ་བ་ལ། །སེམས་ཤེས་སུ་ཞིག་སྒྱིད་ལུག་འགྱུར། །ཞེས་གསུངས་པ་བློར་དངོས་སུ་ཤར་བ་ཞིག་ཡོང་ལ། དབུ་མ་རིན་ཆེན་ཕྲེང་བ་ལས་ཀྱང་། དཔག་ཏུ་མེད་པ་རྣམ་པ་བཞི་པོས་ཚོགས་བདེ་བླག་ཏུ་རྫོགས་ནུས་པར་གསུངས་པ་ལྟར་སེམས་ནང་གོ་ཆོད་སོང་སྙམ་པའི་བློ་སྐྱེ་བ་ཞིག་ཡོང་བ་ཡིན། སེམས་ནང་གོ་ཆོད་ཀྱི་བློ་ཡོད་ན་གཞན་དོན་བསྒྲུབ་པ་ལ་དུས་ཡུན་རིང་པོ་ཐོགས་འགྲོ་སྙམ་པ་ལྟ་བུའི་དཀའ་ཚེགས་ཀྱི་སེམས་ཁྲལ་དང་ཡི་ཐང་ཆད་པ་མི་འོང་ལ། དེ་མེད་པས། ཇི་སྲིད་ནམ་མཁའ་གནས་པ་དང་། །འགྲོ་བ་ཇི་སྲིད་གནས་གྱུར་པ། །དེ་སྲིད་བདག་ནི་གནས་གྱུར་ནས། །འགྲོ་བའི་སྡུག་བསྔལ་སེལ་བར་ཤོག །ཅེས་གསུངས་པ་ལྟར་སེམས་ནང་སྤོབས་པ་དང་དགའ་སྤྲོ། སེམས་ཐག་ཆོད་པ་ཞིག་ཡོང་ནུས། དེ་འདྲ་ཞིག་བྱུང་ན། སྐད་ཅིག་སྐད་ཅིག་ལ་རླབས་ཆེན་གྱི་ཚོགས་བདེ་བླག་ཏུ་རྫོགས་ནུས་པ་ཞིག་ཡོང་བ་ཡིན།

ཁྱེད་ཚོ་ཝེད་ནམ་མི་རིགས་ཀྱི་ཁ་རྒྱུན་ལ་མ་རྒན་སེམས་ཅན་ཐམས་ཅད་ཅེས་པའི་བཤད་སྲོལ་ཡོད་དམ། ངེད་ཚོ་བོད་པའི་ཁ་རྒྱུན་ལ་མ་རྒན་སེམས་ཅན་ཐམས་ཅད་ཅེས་པའི་བཤད་སྲོལ་ཞིག་ཡོད། འདི་གནད་འགག་ཆེན་པོ་ཡིན། དོན་དག་རྒྱ་ཆེན་པོ་མི་ཤེས་ཀྱང་མ་རྒན་སེམས་ཅན་ཐམས་ཅད་ཅེས་པའི་ཚིག་ཙམ་གྱིས་ཀྱང་སེམས་ཅན་ཐམས་ཅད་མ་དང་འདྲ་བར་བལྟ་བའི་གོམས་གཤིས་ཤིག་ཡོད་པ་སྟོན་གྱི་ཡོད། ལག་ལེན་ནང་མི་གཞན་ལ་རྒྱག་རེས་དང་འཁྲུག་པ་བརྒྱབ་སྟེ་གསོད་རེས་གཏོང་གི་ཡོད་ཀྱང་ཁ་ནས་མ་རྒན་སེམས་ཅན་ཐམས་ཅད་ཅེས་བརྗོད་དགོས་ཀྱི་ཡོད། གསུངས་ཏེ་བཞད།

སྣང་སྲིད་གཉེན་དུ་འཆར་བའི་རྐྱེན།

རང་རེའི་མཐོང་ཆོས་སུ་ཡོད་པའི་འཛམ་བུ་གླིང་འདིའི་ཐོག་གི་དཀའ་ངལ་སྣ་ཚོགས་པ་འདི་དག་རང་གཅེས་འཛིན་ཤུགས་ཆེ་དྲགས་པ་དང་གཞན་གཅེས་འཛིན་གྱིས་མ་ལྡང་བའི་དབང་གིས་ཡོང་བཞིན་པ་གསལ་པོ་རེད། སོ་སོར་མཚོན་ནའང་ང་ག་རེ་བྱས་ཡོང་སྙམ་པའི་བསམ་བློ་ཁོ་ན་འཁོར་ནས་བསྡད་ན་གཞན་ལ་དོགས་པ་ཟ་བ་དང་འཇིགས་སྣང་སྐྱེ་བ་སོགས་དཀའ་ངལ་ཆུའི་གཉེར་མ་ལྟར་རྫོགས་རྒྱུ་མེད་པ་ཞིག་རང་གི་ངང་གིས་ཡོང་བ་གསལ་པོ་རེད། སོ་སོའི་ངོས་ནས་བསྒྲུབ་བྱ་སེམས་ཅན་མ་གཏོགས་གཞན་གང་ཡང་མེད་སྙམ་པའི་ལྷག་བསམ་རྣམ་དག་བྱས་ན་དཀའ་ངལ་དེ་འདྲ་ཡོང་དོན་མེད། ཇི་སྲིད་ནམ་མཁའ་གནས་པ་དང་། །འགྲོ་བ་ཇི་སྲིད་གནས་གྱུར་པ། །དེ་སྲིད་བདག་ནི་གནས་གྱུར་ནས། །འགྲོ་བའི་སྡུག་བསྔལ་སེལ་བར་ཤོག ། (གཞུང་འདི་དབུ་བཙུགས་པ་དང་བཤུམས་ཏེ་ཚིག་རྐང་ལྷག་མ་རྣམས་ཡོངས་རྫོགས་གསུང་མ་ནུས་པར་ལྷག་ཀྱང་འདིར་ཆ་ཚང་བ་བཀོད།) ཅེས་གསུངས་པ་འདི་ཧ་ཅང་ཤུགས་ཆེན་པོ་རེད། དེ་བཞིན་དུ། ས་སོགས་འབྱུང་བ་ཆེན་པོ་དང་། །ནམ་མཁའ་བཞིན་དུ་རྟག་པར་ཡང་། །སེམས་ཅན་དཔག་ཏུ་མེད་པ་ཡི། །རྣམ་མང་ཉེར་འཚོའི་གཞིར་ཡང་ཤོག །ཅེས་གསུངས་པ་དེ་ལྟ་བུའི་སྙིང་སྟོབས་དེ་ཡང་། གོང་དུ་དྲངས་པ་ལྟར། ཇི་སྲིད་ནམ་མཁའ་མ་ཟད་ཀྱི་བར་དུ་དམིགས་པ་ཞིག་ཡིན་ཞིང་། སེམས་ཤུགས་དེ་ཉིད་ཉིན་གཅིག་ལ་ཡོང་ཐུབ་པ་ཞིག་མིན་པར་བློ་རིམ་གྱིས་སྦྱངས་ནས་ཡོང་དགོས། དེ་ལྟ་བུའི་སེམས་རང་རྒྱུད་ལ་བསྐྱེད་ཐུབ་པ་ཞིག་བྱུང་ན་སྣང་སྲིད་གཉེན་དུ་འཆར་བ་ཞིག་ངེས་པར་འོང་ཐུབ།

ཚོགས་ཀྱང་དེས་རྫོགས། སྡིག་སྒྲིབ་ཀྱང་དེས་སྦྱོང་།

ལོ་གསུམ་ཕྱོགས་གསུམ་ལ་འཚང་རྒྱ་འདོད་བྱེད་པ་དེ་ཕལ་ཆེར་རང་གཅེས་འཛིན་གྱི་གཞན་དབང་དུ་འགྲོ་བའི་ཉེན་ཁ་ཡོད། དེའི་ཕྱིར་ཇི་སྲིད་ནམ་མཁའ་མ་ཟད་ཀྱི་བར་དུ་སེམས་ཅན་གྱི་དོན་བསྒྲུབ་རྒྱུ་མ་གཏོགས་བྱ་རྒྱུ་གཞན་གང་ཡང་མེད་སྙམ་པའི་སེམས་ཤུགས་བསྐྱེད་ཐུབ་པ་ཞིག་བྱུང་ན་དེས་དངོས་གནས་རང་གཅེས་འཛིན་འབུར་འཇོམས་བྱེད་ཐུབ་པ་ཞིག་ཏན་ཏན་འོང་བ་ཡིན། དེར་བརྟེན། རང་རེའི་བླ་མ་མཆོད་པ་ལས། མྱུར་བ་མྱུར་བར་གདོད་མའི་སངས་རྒྱས་བླ་མ་ལྷའི་གོ་འཕང་མངོན་དུ་བྱས། ཞེས་ལོ་གསུམ་ཕྱོགས་གསུམ་གྱི་དུས་ཐུང་ནང་འཚང་རྒྱ་འདོད་ཀྱིས་རང་གཅེས་འཛིན་གྱི་ཤུགས་ལྟ་བུ་བསྐྱེད་པ་འདིས་དོན་དུ་རང་གཅེས་འཛིན་གྱི་ཞབས་འདེགས་ཞུ་བཞིན་ཡོད་ཅིང་། བློ་འདི་ལྟར་བསྐྱེད་ན་ཡོང་རྒྱུ་གང་ཡང་མེད། རང་ཉིད་ཞེ་ཐག་པ་ནས་བློས་བཏང་སྟེ་ཇི་སྲིད་ནམ་མཁའ་མ་ཟད་ཀྱི་བར་དུ་གཞན་དོན་བྱ་རྒྱུ་མ་གཏོགས་གཞན་གང་ཡང་མེད་སྙམ་པའི་བློ་བསྐྱེད་ནས་ཕྱིན་ན་བཀའ་གདམས་གོང་མ་རྣམས་ཀྱིས། བྱང་ཆུབ་ཀྱི་སེམས་མ་སྐྱེས་པ་སྐྱེ་བ་དང་། སྐྱེས་པ་གོང་ནས་གོང་དུ་འཕེལ་བ་ཞིག་བྱས་ན་ཚོགས་ཀྱང་དེས་རྫོགས། སྡིག་སྒྲིབ་ཀྱང་དེས་སྦྱོང་ཞེས་གསུངས་པ་ལྟར་ཡོན་ཏན་ཐམས་ཅད་དེ་ལ་བརྟེན་ནས་འབྱུང་བ་ཞིག་ཏན་ཏན་ཡིན། ངོས་རང་ལ་མཚོན་ནའང་བྱང་ཆུབ་ཀྱི་སེམས་ཤུགས་ཆེན་པོ་སྒོམ་གྱི་ཡོད། འོན་ཀྱང་དེས་ཆམ་པའི་ན་ཚ་འགོག་ཐུབ་ཀྱི་མི་འདུག །2 གསུངས་ཏེ་བཞད།

སེམས་མྱང་འདས་ལ་གནས་པ་ལྟ་བུ་འོང་རྒྱུ་ཡོད།

མདོར་ན། བྱང་ཆུབ་ཀྱི་སེམས་དང་སྟོང་ཉིད་ཀྱི་ལྟ་བ་གཉིས་ཟུང་འབྲེལ་གྱིས་ཉམས་སུ་ལེན་ཐུབ་པ་ཞིག་བྱུང་ན། དགྲ་བཅོམ་པ་བྱ་བ་བྱས་པ་ཞེས་གསུང་སྲོལ་ཡོད་པ་ལྟར། ལུས་ཉེར་ལེན་གྱི་ཕུང་པོའི་ཁུར་དང་བཅས་པའི་འཁོར་བ་པ་ཡིན་ཀྱང་། སེམས་མྱང་འདས་ལ་གནས་པ་ལྟ་བུའམ་དེ་དང་རྗེས་སུ་མཐུན་པ་ཞིག་ཏན་ཏན་འོང་རྒྱུ་ཡོད་པར་སྣང་། སྤྱོད་འཇུག་ལས་བྱང་སེམས་ཀྱི་ཕན་ཡོན་གསུང་བའི་སྐབས། སྲིད་ལམ་འཁྱམ་ཞིང་དུབ་པ་ཡི། །འགྲོ་བའི་ངལ་བསོའི་ལྗོན་ཤིང་ཡིན། །ཞེས་གསུངས་པ་ལྟར་བྱང་སེམས་རྒྱུད་ལྡན་གྱི་གང་ཟག་དེ་ཉིད་ལས་ཉོན་གྱི་གཞན་དབང་ཅན་གྱི་སྲིད་པར་གནས་ཡོད་ཀྱང་ནང་བསམ་བློའི་སྟེང་ནས་གཞན་དོན་འབའ་ཞིག་བསྒྲུབ་རྒྱུའི་འདུན་པ་བསྐྱེད་དེ་སྣང་སྲིད་ཀྱི་ཆོས་རྣམས་སྒྱུ་མ་ལྟ་བུར་བལྟས་ཏེ་བློ་མྱང་འདས་ལ་ཕྱོགས་ནས་གནས་ཐུབ་པ་ཞིག་ཏན་ཏན་འོང་ཐུབ།

བྱང་སེམས་ལ་གདེང་ཐོབ་སྟེ་ཉམས་འོག་ཏུ་ཆུད་པ་ཞིག་བྱུང་།

དེ་ཡང་ངོས་ཀྱིས་སྦོ་ཤོབ་བཤད་པ་ལྟ་བུ་ཞིག་མིན་ཀྱང་། ངོས་ལ་མཚོན་ན་ལོ་བརྒྱད་ཅུ་གྱ་གཉིས་ལ་སླེབས་ཟིན་ཅིང་། སྟོང་ཉིད་ཀྱི་ལྟ་བར་ལོ་བཅུ་གསུམ་བཅུ་བཞི་ཙམ་ནས་དོ་སྣང་གང་འཚམ་བྱེད་འགོ་ཚུགས་པ་རེད། འོན་ཀྱང་སྐབས་དེ་དུས་བྱང་ཆུབ་ཀྱི་སེམས་ལ་བློ་སྦྱང་རྒྱུ་ཁག་པོ་ཡོད། ངོས་ཀྱིས་ཉིན་གཅིག་སྟག་བྲག་རིན་པོ་ཆེར། བྱང་ཆུབ་ཀྱི་སེམས་ཞེས་པ་ཧ་ཅང་ཡག་པོ་ཡིན་ཀྱང་དེར་བློ་སྦྱང་རྒྱུ་ཧ་ཅང་ཁག་པོ་འདུག །ཅེས་ཞུས་པར། སྟག་བྲག་རིན་པོ་ཆེས། གང་ཡང་བྱེད་ཀྱི་མ་རེད། བྱང་ཆུབ་ཀྱི་སེམས་རྒྱུད་ལ་སྐྱེས་ཡོད། ཅེས་ཁོང་གིས་བྱང་སེམས་ཐུགས་རྒྱུད་ལ་འཁྲུངས་པར་ཞལ་གྱིས་བཞེས་ཏེ་ངོས་ལ་སྤོབས་པ་བསྐྱེད་དུ་འཇུག་པར་མཛད་མྱོང་། དེ་ནས་ལོ་ཉེར་བཞིར་སོན་པའི་སྐབས་རྒྱ་གར་དུ་སླེབས་པ་དང་། རྒྱ་གར་དུ་སླེབས་རྗེས་ཀྱང་སྟོང་ཉིད་ཀྱི་སྐོར་མུ་མཐུད་བསམ་བློ་བཏང་སྟེ། ཕལ་ཆེར་ལོ་སུམ་ཅུ་སོ་གྲངས་ཙམ་ལ་སླེབས་པའི་སྐབས་སྟོང་ཉིད་ཀྱི་བྲོ་བ་ལྟ་བུ་གང་འཚམ་ཁ་རྒྱུ་ཡོད་པ་ཞིག་བྱུང་། འོན་ཀྱང་སྐབས་དེ་དུས་བྱང་ཆུབ་ཀྱི་སེམས་ཞེས་པ་ཤིན་ཏུ་ལེགས་པོ་ཡིན་ཡང་རྒྱུད་ལ་སྐྱེ་རྒྱུ་ཧ་ཅང་དཀའ་སྙམ་དུ་ཐག་རིང་པོ་ཡིན་པ་ལྟ་བུར་མཐོང་གི་ཡོད།

དེ་ནས་ཕྱི་ལོ་ ༡༩༦༩ ལོར་ངོས་ལོ་སོ་གཉིས་ཙམ་ལ་སོན་པའི་སྐབས་ཁུ་ནུ་བླ་མ་རིན་པོ་ཆེ་བསྟན་འཛིན་རྒྱལ་མཚན་གྱི་དྲུང་ནས་སྤྱོད་འཇུག་ཞུས་ཏེ་དེའི་དོན་ལ་ཡང་ཡང་སེམས་པ་དང་གཞན་ལ་འཆད་པ་སོགས་བྱས་ཏེ། སྔར་རང་རྒྱུད་ལ་སྐྱེ་རྒྱུ་ཧ་ཅང་ཁག་པོར་སྣང་བའི་བློ་དེར་རྦད་དེ་འགྱུར་བ་བྱུང་ནས། མུ་མཐུད་འདི་ལྟར་བསྒོམས་ན་ནམ་ཞིག་རྒྱུད་ལ་སྐྱེ་ངེས་ཡིན་སྙམ་པའི་གདེང་ཐོབ་སྟེ་ཉམས་འོག་ཏུ་ཆུད་པ་ཞིག་བྱུང་། དེ་ནས་སྟོང་ཉིད་ཀྱི་ལྟ་བས་གྲོགས་བྱས་ཏེ་བྱང་ཆུབ་ཀྱི་སེམས་ལ་ད་ལྟ་ལོ་བདུན་ཅུ་དོན་གྲངས་ལ་སླེབས་པའི་བར་བསམ་བློ་བཏང་བ་དེས་སེམས་ལ་འགྱུར་བ་ཤིན་ཏུ་ཆེན་པོ་ཐེབས་འདུག །དེ་ལྟར་སེམས་ལ་འགྱུར་བ་ཐེབས་པའི་ལག་རྗེས་སུ་སེམས་སྐྱིད་པ་བྱུང་ཡོད།

ངོས་ཀྱི་ངོ་ཤེས་མང་པོས་ངོས་ལ། ཁྱོད་རང་ལོ་ཡར་སླེབས་ཡོད་ཀྱང་། གདོང་ལ་རྒས་ཉམས་གཏན་ནས་མི་འདུག །མ་རྒ་བའི་ཐབས་ལམ་གང་ཡོད་ཅེས་འདྲི་བཞིན་འདུག །དེར་ངོས་ཀྱིས་རྩེད་མོ་དང་སྦྲགས། ལྟོ་ཆས་ལེགས་པོ་ཟོས་ཏེ་ཆུ་ཚོད་བརྒྱད་དམ་དགུའི་རིང་ཉལ་ནས་སྡོད་ཀྱི་ཡོད། མ་རྒས་པའི་རྒྱུ་མཚན་འདི་ཡིན་ཞེས་རྗོད་ཀྱི་ཡོད། མ་རྒས་པའི་རྒྱུ་མཚན་ངོ་མ་ནི། གཅིག་དངངས་སྐྲག་མེད་པར་སེམས་ལྷོད་པོར་སྡོད་ཀྱི་ཡོད། དེ་ནི་ངོས་ཀྱི་རྒྱུད་ལ་བྱང་ཆུབ་ཀྱི་སེམས་དང་སྟོང་ཉིད་ཀྱི་ལྟ་བ་བཅོས་མ་མིན་པ་སྐྱེས་མེད་ཀྱང་། རྩོལ་བཅས་ཀྱི་མྱོང་བ་ལྟ་བུ་ཕལ་ཆེར་སྐྱེས་ཡོད་ཅེས་བརྗོད་ནུས། འདིས་སེམས་ལ་ཁྱད་པར་རམ་ཕན་ཐོགས་ཤིན་ཏུ་ཆེན་པོ་འདུག །

སྙིང་རྗེའི་དབྱེ་བ་དང་དེ་གོང་འཕེལ་དུ་གཏོང་ཚུལ།

བྱང་ཆུབ་ཀྱི་སེམས་ཞེས་པ་ཤེས་རབ་ཀྱི་གྲོགས་དང་བཅས་པའི་གཞན་ཕན་གྱི་བློ་མཐར་ཐུག་པ་ཞིག་ཡིན། དེ་ལྟ་བུའི་གཞན་ཕན་གྱི་བློ་སྐྱེ་བར་ཐོག་མར་གཞན་ལ་བརྩེ་བ་དགོས་ཤིང་བརྩེ་བ་མེད་པར་གཞན་དོན་བསྒྲུབ་འདོད་ཀྱི་བློ་མི་སྐྱེ། དེའི་ཕྱིར་སྙིང་རྗེས་རྩ་བ་བྱས་པ་ལས་བྱང་ཆུབ་ཀྱི་སེམས་སྐྱེ་དགོས། སྙིང་རྗེ་ལ་ཡང་། སོ་སོའི་དགའ་ཉེ་བློ་དཀར་ལ་དམིགས་ནས་སྡུག་བསྔལ་དང་བྲལ་ན་སྙམ་པའི་སྙིང་རྗེ་ལྟ་བུ་རང་རེ་ཕལ་པའི་རྒྱུད་ལ་ཡང་ཡོད། སྙིང་རྗེ་འདི་དུད་འགྲོའི་རིགས་ལ་ཡང་འབྱུང་བ་ཡིན། དཔེར་ན། དུད་འགྲོ་ཞིག་ནད་ཀྱིས་མནར་བའམ་རྨས་པའི་སྐབས་སུ་དུད་འགྲོའི་རོགས་པ་གཞན་གྱིས་དེར་རོགས་བྱེད་པ་ལྟ་བུ་དང་། བྱིའུ་ལྟ་བུ་སྒོང་སྐྱེས་ཀྱི་རིགས་ལ་མཚོན་ན། ཆར་པ་འབབ་པ་ལྟ་བུའི་ཉེན་ཁ་དང་འཕྲད་པའི་སྐབས་བྱིའུ་ཨ་མས་རང་གི་གཤོག་པས་བྱིའུ་ཕྲུག་ལ་བཀབ་སྟེ་ཆར་པ་སོགས་ཀྱི་ཉེན་ཁ་ལས་སྲུང་གི་ཡོད་ཅིང་། ཉིན་གང་པོའི་རིང་འབུ་དང་འབྲུ་ལ་སོགས་པ་བསྒྲུགས་ཏེ་བྱིའུ་ཕྲུག་ལ་སྤྲོད་པ་ལྟ་བུ་རང་གི་ཕྲུ་གུ་རྣམས་བདེ་སྐྱིད་ལྡན་པ་ཞིག་དང་དེ་དག་སྲོག་འཚོ་བ་ཞིག་ཡོང་བའི་མཐུན་རྐྱེན་དུད་འགྲོས་ཀྱང་སྦྱོར་གྱི་ཡོད། སྤྱི་ཚོགས་ལ་བརྟེན་ནས་འཚོ་བའི་སེམས་ཅན་ཕལ་ཆེར་ལ་ཕུང་པོའི་གྲུབ་ཆ་དང་འབྲེལ་བའི་བརྩེ་བའམ་སྙིང་རྗེ་ངེས་པར་ཡོང་གི་ཡོད། སྤྱི་ཚོགས་ལ་བརྟེན་པ་མིན་པར་ཁེར་རྐྱང་ངང་འཚོ་བའི་སེམས་ཅན་གྱི་རིགས་འགའ་ཞིག་ལ་ཡང་བརྩེ་བ་ཅུང་ཟད་སྐྱེ་བའི་སྐབས་ཡོད་སྲིད།

དེས་ན་ཚད་མཐོ་མིན་ལ་མི་ལྟོས་པར་བདེ་བ་དང་ལྡན་འདོད་ཀྱི་སྙིང་ཉེ་བ་དང་བརྩེ་བའི་བསམ་པ་ཞིག་དུད་འགྲོ་ཚུན་ཆད་ལ་ཡོད། འོན་ཀྱང་དེ་འདྲའི་བརྩེ་བ་དེ་འདོད་ཆགས་དང་འབྲེལ་བའི་ཉོན་མོངས་ཅན་གྱི་བརྩེ་བ་ཡིན་ཞིང་། དེ་ཡང་རང་བཞིན་ལྷན་སྐྱེས་ཀྱི་ཚུལ་དུའམ་ཕུང་པོའི་གྲུབ་ཆ་དང་འབྲེལ་ནས་བྱུང་བ་ལས་ཆོས་ཀྱི་སློབ་གསོར་བརྟེན་ནས་བྱུང་བ་ཞིག་མིན། ཕྲུ་གུ་དེ་ཉིད་མ་ལ་བརྟེན་ནས་འཚོ་དགོས་པས་མས་ཀྱང་ཕྲུ་གུའི་དོན་དུ་ངལ་བ་དང་ལེན་བྱེད་པ་ཞིག་ངེས་པར་དགོས། དེ་ལྟ་བུའི་ངལ་བ་དང་ལེན་བྱེད་པ་དེ་ཡང་གཞན་གྱིས་ཁྲལ་བསྐུལ་བ་ལྟ་བུ་ཞིག་མིན་པར་རང་མོས་དང་ལེན་གྱི་ཐོག་ནས་ཡོང་གི་ཡོད་ཅིང་། དེ་འདྲ་ཞིག་ཡོང་བར་ཕྲུ་གུར་བརྩེ་སེམས་དགོས་པ་རེད།

མདོར་ན། བྱ་རི་དྭགས་ལ་སོགས་པར་རྒྱུ་མཚན་ལ་བསམ་བློ་གཏོང་བའི་ཚད་མཐོན་པོའི་ནུས་པ་གང་ཡང་མེད་པས་རྒྱུ་མཚན་ནམ་ཆོས་ཀྱི་སློབ་གསོར་བརྟེན་པ་མིན་ཀྱང་ཕུང་པོའི་གྲུབ་ཆ་རང་གི་སྟེང་ནས་རང་བཞིན་ལྷན་སྐྱེས་ཀྱི་ཚུལ་དུ་ཕྲུ་གུར་སྙིང་བརྩེ་བའི་བློ་ཞིག་རང་གི་ངང་གིས་ཡོང་བ་ཡིན། དཔེར་ན། ཕྲུ་གུའི་འཚོ་གནས་མཐུན་རྐྱེན་གྱི་ཆེད་དུ་མ་ལ་ནུ་ཞོ་འབབ་པ་ལྟ་བུ་ཕུང་པོའི་གྲུབ་ཆ་རང་གི་སྟེང་ནས་ཡོང་བ་ལས་སྒོམ་བརྒྱབ་ནས་བྱུང་བ་ལྟ་བུ་ཞིག་མིན། དེ་ལྟ་བུའི་ལྷན་སྐྱེས་ཀྱི་སྙིང་རྗེ་དེ་ཉིད་ཕུང་པོའི་གྲུབ་ཆ་དང་འབྲེལ་ནས་བྱུང་བའི་རྒྱུ་མཚན་གསལ་ཤོས་ཤིག་ནི། དཔེར་ན། ཕྱེ་མ་ལེབ་དང་ཉ། དེ་བཞིན་རུས་སྦལ་གྱི་རིགས་འགའ་ཞིག་ཕྲུ་གུ་སྐྱེས་མཚམས་སུ་མ་དེ་ཤི་འགྲོ་བའམ། ཡང་ན། རུས་སྦལ་ལྟ་བུ་མས་སྒོ་ང་བཏང་མཚམས་མ་བུ་ཁ་བྲལ་ཏེ་ཕྲུ་གུ་རང་གིས་རང་འགོ་བཏོན་ནས་འཚོ་ཐབས་བྱ་རྒྱུ་ལས་མའི་འཚོ་སྐྱོང་ལ་བརྟེན་གྱི་མེད། ཕལ་ཆེར་སེམས་ཅན་དེ་རིགས་མ་བུ་མཉམ་དུ་བཞག་ཀྱང་ཕན་ཚུན་བརྩེ་བའི་རྣམ་འགྱུར་བསྟན་རྒྱུ་ཧ་ཅང་ཁག་པོ་རེད། རྒྱུ་མཚན་ནི་ཕུང་པོའི་གྲུབ་ཆའི་སྟེང་ནས་སམ་རང་བཞིན་ལྷན་སྐྱེས་ཀྱི་འཚོ་གནས་ཁྲོད་རང་ཉིད་འཚོ་བ་མ་ལ་བརྟེན་དགོས་ཀྱི་མེད། དེར་བརྟེན་ཕན་ཚུན་བརྩེ་བ་ཡོང་དོན་མེད།

དེས་ན་རང་ཉིད་འཚོ་བ་མའི་འཚོ་སྐྱོང་ལ་བརྟེན་དགོས་པའི་སེམས་ཅན་གྱི་རིགས་ལ་ནང་ཕན་ཚུན་བརྩེ་བ་ཡོང་བ་ཡིན། དེ་ལ་ཨིན་སྐད་དུ་ Biological Factor ཞེས་པ་སྟེ་ཕུང་པོའི་གྲུབ་ཆ་དང་འབྲེལ་ནས་བྱུང་བའི་བརྩེ་བ་ཞེས་བརྗོད་པ་ཡིན། རང་རེ་མང་དག་ཅིག་གིས་བྱམས་བརྩེའི་བློ་སྦྱང་དགོས་པར་འཆད་སྐབས་གོང་དུ་བཤད་མ་ཐག་པ་ལྟར་རྒྱུན་ལྡན་རང་རེ་ཕལ་པའི་རྒྱུད་ལ་འབྱུང་བཞིན་པའི་བརྩེ་བ་སྟེ་དཔེར་ན། མས་བུ་ལ་བརྩེ་བ་བྱེད་པ་དང་། བཟའ་ཚང་ཕན་ཚུན་བརྩེ་བ་བྱེད་པ། སྤུན་མཆེད་ནང་ཕན་ཚུན་བརྩེ་བ་བྱེད་པ། གྲོགས་པོ་གྲོགས་མཆེད་ནང་ཕན་ཚུན་བརྩེ་བ་བྱེད་པ་དེ་འདྲ་ཞིག་ལ་གོ་བཞིན་ཡོད་པ་དེ་འགྲིག་གི་མེད། འོན་ཀྱང་བརྩེ་བ་དེ་ཉིད་ས་བོན་ནམ་གཞི་རྩར་ལྡན་པ་ཞིག་དགོས་རྒྱུ་ཧ་ཅང་གལ་ཆེན་པོ་ཡིན། དེ་ལྟར་སྙིང་རྗེའམ་བརྩེ་སེམས་ཀྱི་རིགས་གཅིག་ཕུང་པོའི་གྲུབ་ཆ་དང་འབྲེལ་ནས་རང་བཞིན་ལྷན་སྐྱེས་ཀྱི་ཚུལ་དུ་ཡོང་གི་ཡོད་ཅིང་དེ་ལ་ཕལ་ཆེར་ཉོན་མོངས་ཅན་གྱི་སྙིང་རྗེ་ཡིན་པས་ཁྱབ་པ་ཡིན། འོན་ཀྱང་བློ་སྦྱངས་ཏེ་ཆོས་ལ་བརྟེན་པའི་སྙིང་རྗེ་གོང་འཕེལ་དུ་གཏོང་བར་དེ་ལྟ་བུའི་སྙིང་རྗེ་དེ་གཞི་རྩར་ཡོད་དགོས་པ་གལ་ཆེན་པོ་ཡིན།

རང་རེ་རྣམས་ཕུང་པོའི་གྲུབ་ཆ་དང་འབྲེལ་ནས་བྱུང་བའི་ལྷན་སྐྱེས་ཀྱི་བརྩེ་བའི་འོག་ནས་མི་ཚེ་འགོ་ཚུགས་ཤིང་འཚར་ལོངས་བྱུང་བ་ཡིན་པས་ཇི་ཙམ་གྱིས་བརྩེ་བའི་བསམ་པ་ཤུགས་ཆེ་བ་ཡོད་པ་དེའི་ཚོད་ཀྱིས་འཇིགས་སྣང་ཉུང་བ་དང་སེམས་སྐྱིད་པ་ཡོང་གི་ཡོད། དཔེར་ན། གཞན་གྱིས་རང་ལ་བརྩེ་བའི་རྣམ་འགྱུར་བསྟན་པས་རང་གི་སེམས་ལ་འཇིགས་སྣང་མེད་པར་སྐྱིད་སྣང་ཡོང་བ་དང་། དེ་བཞིན་རང་གི་ངོས་ནས་གཞན་ལ་བརྩེ་བའི་བསམ་པ་བཅངས་པས་གཞན་རྣམས་རང་གི་གྲོགས་མཆེད་དུ་འགྱུར་གྱི་ཡོད། དེ་ལས་ཀྱང་གལ་ཆེ་བ་ཞིག་ནི་གཞན་ལ་བརྩེ་བའི་བསམ་པ་བཅངས་པས་རང་གི་སེམས་ནང་རང་བཞིན་གྱིས་དྲང་པོ་བྱེད་པའི་གཤིས་ཀ་འབྱུང་བ་སོགས་ལྷན་སྐྱེས་ཀྱི་བརྩེ་བ་གཞི་རྩར་ཡོད་པའི་ཐོག་ནས་རིམ་པས་རྒྱུ་མཚན་ལ་བསམ་བློ་བཏང་སྟེ་ཚད་མཐོ་བའི་སྙིང་རྗེ་གོང་འཕེལ་དུ་གཏོང་དགོས་པ་ཡིན།

གལ་ཏེ་ཕྲག་དོག་དང་འགྲན་སེམས་སོགས་ཀྱི་བསམ་པ་ངན་པ་དང་ལྡན་ན་གཞན་ལ་གཡོ་སྒྱུ་བྱེད་པ་དང་ཁ་གཏིང་མི་མཚུངས་པ་བྱ་རྒྱུ་རང་བཞིན་གྱིས་ཡོང་གི་ཡོད། དེ་བས་དྲང་བདེན་གྱི་མི་ཚེ་སྐྱེལ་བར་སེམས་པ་བཟང་པོ་དགོས་པ་ཧ་ཅང་གལ་ཆེན་པོ་ཡིན། གཞན་ལ་སེམས་བཟང་བཅངས་ཏེ་དྲང་བདེན་གྱི་མི་ཚེ་སྐྱེལ་ཐུབ་པ་བྱུང་ན་སེམས་ནང་འཇིགས་སྣང་དང་དངངས་སྐྲག་ཉུང་བ་སོགས་ཀྱི་ཁེ་ཕན་ཡོད། སེམས་ནང་འཇིགས་སྣང་དང་དངངས་སྐྲག་མེད་ན་ཕྱི་ལུས་ཀྱི་འབྱུང་བ་སྙོམས་པོ་དང་འཕྲོད་པོ་ཡོང་བས་གཟུགས་པོའི་བདེ་ཐང་ལ་ཡང་ཕན་གྱི་ཡོད། དེང་སྐབས་འཕྲོད་བསྟེན་གྱི་ཚན་རིག་པས་སེམས་ནང་ཁོང་ཁྲོ་དང་འཇིགས་སྣང་ཤུགས་དྲག་སྐྱེས་པའི་ཚེ་དེས་ལུས་ཀྱི་ནད་འགོག་མ་ལག་ Immune System གི་ནུས་པ་ཉམས་ཞན་དུ་གཏོང་གི་ཡོད་པ་དང་། འཇིགས་སྣང་དང་དངངས་སྐྲག་མེད་པར་སེམས་ལྷོད་ཤིག་གེར་གནས་པ་ཞིག་བྱུང་ན་དེས་ལུས་ཀྱི་ནད་འགོག་མ་ལག་གི་ནུས་པ་ཤུགས་ཇེ་ཆེར་འགྲོ་བཞིན་ཡོད་སྐོར་རྗོད་ཀྱི་འདུག །

མདོར་ན། བྱམས་བརྩེ་ཡོད་ན་བྱམས་བརྩེ་རྒྱུད་ལྡན་གྱི་གང་ཟག་དེ་ཉིད་རང་བཞིན་གྱིས་སེམས་སྐྱིད་པ་དང་བག་ཕེབས་པ་ཡོང་ཞིང་། དེ་ལ་བརྟེན་ནས་ལུས་ཁམས་བདེ་བ་སོགས་ཡོང་བ་ཡིན། དེ་ལྟར་རྒྱུ་མཚན་ལ་བསམ་བློ་བཏང་ན་གཞི་ནས་བྱམས་བརྩེ་ཞེས་པ་མས་བུ་ཕྲུག་སྐྱོང་སྐབས་དགོས་རྒྱུ་ཙམ་ཞིག་མིན་པར་རང་གི་མི་ཚེ་གང་པོ་བདེ་སྐྱིད་ལྡན་པའི་ངང་བསྐྱལ་རྒྱུར་ཡང་དགོས་མཁོ་ཡོད་པའི་ངེས་ཤེས་རྙེད་ཐུབ་པ་ཞིག་ཡོང་ལ། དེ་བྱུང་བས་རང་བཞིན་གྱིས་བྱམས་བརྩེར་དོ་སྣང་བྱེད་པ་ཞིག་ཡོང་ཐུབ། དེ་ཡང་ཐར་པ་དང་དཀོན་མཆོག །སྐྱེ་བ་ཕྱི་མ་ལྟ་བུ་ཆོས་དང་འབྲེལ་མི་དགོས་པར་མི་ཚེ་འདི་ཉིད་བདེ་སྐྱིད་དང་ལྡན་པའི་ངང་ནས་བསྐྱལ་བར་ཡང་ཕན་ཐོགས་ཡོད་པ་ཞིག་ཡིན།

རང་རེ་རྣམས་ལུས་ལ་ན་ཚ་མི་འབྱུང་བའི་ཆེད་སྨན་ཧ་ཅང་མང་པོ་གཏོང་དགོས་ཀྱི་ཡོད། སྤྱིར་ཕྱིའི་སྨན་བཅོས་ལ་བསྟེན་རྒྱུ་གལ་ཆེན་ཡིན་ཀྱང་། སྨན་ལེགས་ཤོས་དེ་སེམས་ཀྱི་བདེ་སྐྱིད་ཡིན་པས་སེམས་ཞི་བདེ་ལྡན་པའི་ངང་གནས་ཐབས་བྱ་རྒྱུ་དེ་དེ་བས་ཀྱང་གལ་ཆེན་པོ་རེད། སེམས་ཞི་བདེ་ལྡན་པ་ཞིག་ཡོང་བར། ངའི་རྐང་པ་ན་བཞིན་འདུག །ངའི་མགོ་ན་བཞིན་འདུག །ང་ལ་གཟིགས་རོགས་ཞེས་སྤྲེལ་ལད་འཁྲབ་སྟེ་ཕྱི་ལོགས་ནས་སྨན་པ་བསྟེན་མི་དགོས་པར་རང་གི་སེམས་ལ་རང་གིས་སྟངས་འཛིན་བྱས་ཏེ་ཞི་བདེ་ལྡན་པ་ཞིག་ཡོང་ཐབས་བྱས་པས་འགྲིག་གི་ཡོད་སྟབས་སྨན་པ་བསྟེན་ཏེ་འགྲོ་སོང་ཧ་ཅང་ཆེན་པོ་ཕྱིན་སོང་ཞེས་སྡུག་སྐད་བརྒྱབ་མི་དགོས་པའི་ཁེ་བཟང་ཡོད། དེས་ན་སོ་སོའི་ལུས་ཀྱི་འཕྲོད་བསྟེན་གྱི་ཆ་ནས་བཤད་ཀྱང་སེམས་ནང་ཞི་བདེ་དང་བྱམས་བརྩེ་ལྡན་པ་ཞིག་དགོས་རྒྱུ་ཧ་ཅང་གལ་ཆེ། དེ་ལྟར་བསམ་བློ་ཞིབ་ཚགས་བཏང་བ་ལས་དུད་འགྲོ་སོགས་ཀྱི་བརྩེ་བ་ལས་ཁྱད་གྱུར་པའི་བྱམས་བརྩེའི་བསམ་པ་གོང་མཐོར་གཏོང་ཐུབ་པ་ཞིག་ཡོང་བ་ཡིན།

དེ་ལྟར་གཞན་སྡུག་བསྔལ་གྱིས་མནར་བ་མཐོང་བའི་ཚེ་དེ་ལས་བྲལ་ན་སྙམ་པའི་བློ་ཞིག་ཀུན་ལ་རང་ཆས་སུ་ཡོད་ཀྱང་དེ་དག་ཕལ་ཆེར་རང་གི་སྙིང་ཉེ་བ་དང་ཞེན་ཆགས་བྱ་ཡུལ་ལ་སྐྱེ་བ་ལས་གཞན་ལ་སྐྱེ་དཀའ་བས་འདོད་ཆགས་དང་འབྲེལ་ཞིང་ཕྱོགས་སུ་ལྷུང་བའི་བརྩེ་བ་ཚད་ཅན་ཡིན། ཚད་ཅན་ཞེས་པ་སྡུག་བསྔལ་དང་འབྲལ་འདོད་ཀྱི་བློ་དེ་གཉེན་ཉེ་དུ་ལ་སོགས་པའི་སེམས་ཅན་གང་འཚམ་གྱི་རིགས་ལ་དམིགས་ནུས་པ་མ་གཏོགས་མཐའ་ཡས་པའི་སེམས་ཅན་ལ་དམིགས་མི་ནུས་པའི་ཆ་ནས་བརྗོད། འོན་ཀྱང་ཕྱོགས་སུ་ལྷུང་བའི་ཚད་ཅན་གྱི་བརྩེ་བ་དེ་ཉིད་ས་བོན་གྱི་ཚུལ་དུ་བྱས་ཏེ་ལེགས་ཉེས་འབྱེད་པའི་རྣམ་དཔྱོད་དམ་ཤེས་རབ་ཀྱིས་གྲོགས་བྱས་པ་ལས་ཕྱོགས་སུ་མ་ལྷུང་ཞིང་མཐའ་དང་ཚད་མེད་པའི་བརྩེ་བའི་ངོ་བོར་བསྒྱུར་ཐུབ་པ་ཞིག་ཡོང་བ་ཡིན།

འདོད་ཆགས་དང་འབྲེལ་བའི་སྙིང་རྗེ་འདི་རིགས་ཕ་རོལ་པོའི་སྤྱོད་པ་དང་རྣམ་འགྱུར་ལ་གཙོ་བོར་བརྟེན་ཡོད། ཕ་རོལ་པོས་རང་ལ་ཕན་པའི་སྤྱོད་པ་བསྟན་པའི་ཚེ་བརྩེ་བ་འབྱུང་ཞིང་རང་ལ་རྣམ་འགྱུར་ལེགས་པོ་བསྟན་པ་རྒྱུ་མཚན་དུ་བྱས་ཏེ་གཉེན་དུ་ངོས་འཛིན་པ་དང་། དེ་སྡུག་བསྔལ་གྱིས་མནར་བ་མཐོང་བའི་ཚེ་དེ་ལས་བྲལ་ན་སྙམ་པའི་བློ་འབྱུང་བ་ཡིན། ཕ་རོལ་པོས་རྣམ་འགྱུར་མི་ལེགས་པ་སྟོན་པའི་ཚེ་དེ་ལ་དམིགས་ནས་སྡུག་བསྔལ་ལས་བྲལ་ན་སྙམ་པ་ལས་ལྡོག་སྟེ་དེ་ལ་མི་ལེགས་པ་ཞིག་བྱུང་ན་སྙམ་པ་དང་། དགྲར་ངོས་བཟུང་སྟེ་ཞེ་སྡང་སྐྱེ་བ་དང་ཡལ་བར་འདོར་བའི་བློ་སྐྱེ་འོང་། ད་ལྟ་རང་རེ་ནང་ཕན་ཚུན་ལ་བཅངས་པའི་བརྩེ་བ་དེ་གཙོ་བོ་ཕ་རོལ་པོའི་བྱ་སྤྱོད་དམ་རྣམ་འགྱུར་ལ་བརྟེན་པ་ཡིན་པས་དེ་ལྟ་བུའི་བརྩེ་བ་ལ་ཕྱོགས་རེ་བ་མ་གཏོགས་མི་འོང་།

ཆགས་པ་དང་འབྲེལ་བའི་བརྩེ་བ་དེ་ཕུང་པོའི་གྲུབ་ཆ་དང་འབྲེལ་བའི་བརྩེ་བ་ཡིན་ལ། དེ་ཡང་མི་རྣམས་འཚོ་བར་ངེས་པར་དགོས་པའི་རྒྱུ་མཚན་གྱིས་བློ་སྦྱོང་བ་ལ་མི་ལྟོས་པར་ཕུང་པོའི་གྲུབ་ཆའི་སྟེང་ནས་རང་གི་ངང་གིས་སྐྱེ་བཞིན་ཡོད། དེ་འདྲ་བའི་ཕུང་པོའི་གྲུབ་ཆ་དང་འབྲེལ་བའི་བརྩེ་བ་དེ་ཉིད་ས་བོན་གྱི་ཚུལ་དུ་བྱས་ཏེ་ཆོས་རབ་ཏུ་རྣམ་འབྱེད་ཀྱི་ཤེས་རབ་ཀྱིས་བློ་སྦྱངས་པ་ལས་བྱུང་བའི་བརྩེ་བའི་ངོ་བོར་བསྐྱེད་དགོས་པ་ཡིན། དེ་ཡང་གཞན་ལ་ཕན་པའི་བརྩེ་བ་དེ་རང་གི་སེམས་ཀྱི་བདེ་ཐང་དང་ལུས་ཀྱི་བདེ་ཐང་གཉིས་ཀའི་འབྱུང་ཁུངས་ལྟ་བུ་ཡིན་པས་བདེ་སྐྱིད་ཀྱི་རྩ་བ་ལྟ་བུ་ཡིན་པ་དང་། འཕྲལ་དང་ཕུགས། རང་དང་གཞན་ཀུན་ལ་ཕན་པ་ཞིག་ཡིན་པ། ནམ་མཁའི་མཐས་གཏུགས་པའི་སེམས་ཅན་ཐམས་ཅད་སྡུག་བསྔལ་མི་འདོད་པ་དང་བདེ་བ་འདོད་པར་རང་དང་སྒོ་ཀུན་ནས་མཚུངས་པ་ཡིན་པ། དེའི་སྟེང་རང་གཅེས་འཛིན་གྱི་སྐྱོན་དང་གཞན་གཅེས་འཛིན་གྱི་ཡོན་ཏན་སོགས་ཕྱོགས་གང་ས་ནས་ལེགས་པར་བསམས་པ་ལས་ཕྱོགས་རིས་ཅན་གྱི་ཆགས་པ་དང་འབྲེལ་བའི་སྙིང་རྗེ་དེ་ཕྱོགས་རིས་མེད་པར་ཀུན་ལ་ཁྱབ་པའི་བརྩེ་བའི་ངོ་བོར་བསྒྱུར་ཐུབ་པ་ཞིག་ཡོང་ལ། དེ་ཡང་རྒྱུ་མཚན་ཡང་དག་པ་ལ་བརྟེན་ནས་སྐྱེ་བ་ཞིག་ཡོང་ཐུབ།

དེས་ན་རང་རེར་དགོས་རྒྱུའི་བརྩེ་བ་དེ་གང་འདྲ་ཞིག་ཡིན་ཞེ་ན། དཔེར་ན། རང་གིས་རང་ལ་བརྩེ་བ་དེ་རང་ཉིད་རང་ལ་རྣམ་འགྱུར་བཟང་པོ་ཡོད་པའི་རྒྱུ་མཚན་གྱིས་མིན་པར་རང་བཞིན་ལྷན་སྐྱེས་ཀྱི་ཚུལ་དུ་རང་བདེ་བ་འདོད་པ་དང་སྡུག་བསྔལ་མི་འདོད་པའི་འདུ་ཤེས་ཤིག་ཡོད་པའི་རྒྱུ་མཚན་གྱིས་ཡིན། དེ་ཡང་རང་ལ་ལེགས་པ་ཞིག་བྱུང་ན་སྙམ་པ་དང་། རང་ལ་མི་ལེགས་པ་ཞིག་མ་བྱུང་ན་སྙམ་དུ་རང་གིས་རང་ལ་གཅེས་པའི་བློ་དེ་ཡོང་གི་ཡོད། དེས་ན་སེམས་ཅན་གཞན་དག་གིས་རང་ལ་ཕན་བཏགས་མིན་དང་རྣམ་འགྱུར་ལེགས་པོ་བསྟན་མིན་ལ་མི་ལྟོས་པར་སྡུག་བསྔལ་མི་འདོད་པ་དང་བདེ་བ་འདོད་པ་རང་དང་སྒོ་ཀུན་ནས་མཚུངས་པས་རང་ལ་གཅེས་པའི་བློ་དེ་ཉིད་གཞན་ལ་ཡང་ཕར་ཁ་སྤོ་དགོས་པར་རྒྱུ་མཚན་ཡང་དག་ཡོད།

སྙིང་རྗེར་རིགས་མང་པོ་ཡོད་པ་ལས་སྐབས་འདིར་བློ་སྦྱང་རྒྱུའི་བརྩེ་བ་དེ་ཕ་རོལ་པོའི་བྱ་སྤྱོད་དང་རྣམ་འགྱུར་ལ་བརྟེན་པ་མིན་པར་ཕ་རོལ་པོ་དེ་སྡུག་བསྔལ་མི་འདོད་པ་དང་བདེ་བ་འདོད་པར་རང་དང་སྒོ་ཀུན་ནས་མཚུངས་པར་བལྟས་པ་ལས་བྱུང་བའི་བརྩེ་བ་ཞིག་ཡིན་ལ། དེ་ཡང་སྟོང་ཉིད་རྟོགས་པའི་ཤེས་རབ་ཀྱིས་གྲོགས་བྱས་ཏེ་སེམས་ཅན་རྣམས་སྡུག་བསྔལ་ལས་འབྲལ་རུང་དུ་མཐོང་ནས་དེ་ལས་སྐྱོབ་འདོད་ཀྱི་བརྩེ་བའི་རྣམ་པ་ཅན་ཞིག་ལ་གོ་བ་ཡིན། རང་ལ་བརྩེ་བ་དེ་རང་ཉིད་རང་ལ་དྲིན་ཆེན་པོ་ཡིན་པའི་རྒྱུ་མཚན་གྱིས་སམ། ཡང་ན། རང་གིས་རང་ལ་ཡིད་དུ་འོང་བའི་སྤྱོད་པ་སྤྱད་པའི་རྒྱུ་མཚན་གྱིས་མིན་པར་རང་སྡུག་བསྔལ་མི་འདོད་པ་དང་བདེ་བ་འདོད་པའི་རྒྱུ་མཚན་འདི་ཁོ་ནས་རང་ཉིད་སྡུག་བསྔལ་དང་བྲལ་ན་སྙམ་པའི་བརྩེ་བ་དང་། སྡུག་བསྔལ་འབྱུང་བའི་གནས་སྐབས་སུ་དེ་ལས་ཐར་ཐབས་བྱེད་པའི་རང་དོན་རང་གཅེས་ཀྱི་སྤྱོད་པ་རང་གི་ངང་གིས་འཐོན་བཞིན་ཡོད།

དེ་དང་འདྲ་བར་སེམས་ཅན་གཞན་གྱིས་རང་ལ་ཡིད་དུ་འོང་བའི་སྤྱོད་པའམ་རྣམ་འགྱུར་སྟོན་མིན་ལ་མ་ལྟོས་པར་སེམས་ཅན་གང་དེ་སྡུག་བསྔལ་མི་འདོད་པ་དང་བདེ་བ་འདོད་པར་རང་དང་སྒོ་ཀུན་ནས་མཚུངས་པའི་རྒྱུ་མཚན་གྱིས་དང་། རང་དང་འདྲ་བར་སེམས་ཅན་དེར་ཡང་སྡུག་བསྔལ་ལས་ཐར་བ་དང་བདེ་བ་དང་ལྡན་པར་བྱེད་པའི་ཐོབ་ཐང་ཡོད་པའི་ཚུལ་བསམས་པ་ལས་རང་གི་དགྲ་ལ་ཡང་བརྩེ་བ་སྐྱེ་ཐུབ་པ་ཞིག་ཡོང་བ་ཡིན། བྱ་བ་དང་སྤྱོད་པའི་ཐོག་ནས་རང་ལ་གནོད་པའི་རྒྱུ་མཚན་གྱིས་དགྲ་ཡིན་ཡང་། བདེ་བ་འདོད་པ་དང་སྡུག་བསྔལ་མི་འདོད་པའི་མི་ཡིན་པ་གཅིག་གྱུར་ཡིན་པའི་རྒྱུ་མཚན་ལ་བརྟེན་ནས་སྡུག་བསྔལ་གྱིས་མནར་བའི་དགྲ་ལ་ཡང་སྡུག་བསྔལ་དེ་དང་བྲལ་ན་སྙམ་པའི་བརྩེ་བ་ཞིག་ཡོང་ཐུབ་ལ། འདི་ཡང་སྦྱངས་པ་ལས་ཡོང་དགོས་ཀྱི་སྔར་གྱི་ཆགས་པ་དང་འབྲེལ་བའི་བརྩེ་བ་ལྟར་རང་གི་ངང་གིས་འབྱུང་བ་མེད།

དེ་བཞིན་དུ་རང་རེ་མི་རྣམས་ཐུན་མོང་གི་སྤྱི་ཚོགས་ཤིག་ལ་བརྟེན་ནས་འཚོ་དགོས་པས། སོ་སོའི་སྒེར་གྱི་འཚོ་ཐབས་ཀྱང་མཐར་གཏུགས་ན་སྤྱི་པར་རག་ལས་པས་རང་ཉིད་གང་ལ་བརྟེན་ནས་འཚོ་སའི་སྤྱི་ཚོགས་སམ་མི་གཞན་ལ་བརྩེ་བ་བྱེད་པར་རྒྱུ་མཚན་ཡོད། དེས་ན་སོ་སོའི་བདེ་སྐྱིད་གང་ལ་བརྟེན་ནས་འབྱུང་སའི་སྤྱི་ཚོགས་སམ་གཞན་སེམས་ཅན་ལ་ཁྲོས་ནས་བསྡད་ན་ལྐུག་པ་ཡིན། དཔེར་ན། ཤིང་སྡོང་གི་ཡལ་གའི་རྩེར་བསྡད་དེ་ཡལ་གའི་རྩ་བ་གཅོད་པ་དང་མཚུངས། དེ་ལྟ་བུའི་ཚུལ་ལ་བསམ་བློ་ལེགས་པར་བཏང་ན་གཞི་ནས་གཞན་གྱི་རྣམ་འགྱུར་ལེགས་ཉེས་ལ་མི་ལྟོས་པར་གཞན་སེམས་ཅན་རྣམས་རང་གི་འཚོ་ཐབས་ཀྱི་གཞི་མ་ཡིན་པ་དང་། བདེ་བ་འདོད་པ་དང་སྡུག་བསྔལ་མི་འདོད་པ་རང་དང་སྒོ་ཀུན་ནས་མཚུངས་པར་མཐོང་ནུས་ཤིང་། དེ་ལ་བརྟེན་ནས་རང་གི་ངང་གིས་གཞན་ལ་ཕན་བདེ་བསྒྲུབ་པའི་བརྩེ་བའི་བློ་དེ་འབྱུང་བ་ཡིན། ད་ལྟ་རང་རེས་དགོས་མཁོ་ཡོད་པར་འཆད་བཞིན་པའི་བྱམས་བརྩེ་དེ་དེ་ལྟ་བུའི་བརྩེ་བ་ཞིག་ལ་གོ་དགོས།

རང་གིས་ནོར་འཁྲུལ་གྱི་བྱ་བ་ཞིག་བྱས་ན་འགྱོད་སེམས་ཀྱི་ཐོག་ནས་བཤགས་པ་བྱེད་ཀྱི་ཡོད། དེ་ཡང་སོ་སོར་བརྩེ་བ་བཅངས་ཏེ་སོ་སོས་བྱས་པའི་ནོར་འཁྲུལ་གྱི་བྱ་བས་རང་ལ་མི་ལེགས་པ་འབྱུང་སྙམ་པའི་འགྱོད་སེམས་ཀྱི་སྒོ་ནས་བཤགས་པ་བྱས་ཏེ་བྱ་བ་དང་བྱེད་པ་པོ་གཉིས་སུ་དབྱེ་བ་འབྱེད་ཀྱི་ཡོད། དེས་ན་ཕ་རོལ་པོར་མཚོན་ནའང་དེས་བྱ་བའི་ཆ་ནས་རང་ལ་གནོད་པ་བྱས་ན་དེར་ཐད་ཀར་གདོང་ལེན་བྱ་རུང་བ་ཡིན་མོད། འོན་ཀྱང་བྱ་བ་བྱེད་མཁན་གྱི་གང་ཟག་དེ་ཉིད་སྐྱེས་ཙམ་ཉིད་ནས་མ་ཤིའི་བར་རང་ལ་གནོད་པ་པོའི་བདག་ཉིད་དུ་གྲུབ་པ་ཞིག་མིན་པར་གནས་སྐབས་པའི་རྐྱེན་ཞིག་གི་དབང་གིས་རང་ལ་གནོད་པ་བྱེད་ཀྱི་ཡོད་པས་གལ་ཏེ་ཁྲོ་ན་བྱ་བ་དེར་ཁྲོ་དགོས་པ་ལས་བྱེད་པ་པོ་གང་ཟག་དེར་ཁྲོ་དགོས་དོན་མེད། དེ་ལྟར་བསམ་བློ་ལེགས་པར་བཏང་ན་གཞན་གྱི་བྱ་བ་ལེགས་ཉེས་གང་བྱས་ལ་ལྟོས་པ་མེད་པར་བྱེད་པ་པོ་དེར་བརྩེ་བའི་བློ་འབྱུང་བ་ཡིན།

དེ་ཡང་བཞི་བརྒྱ་པ་ལས། ཁྲོ་ཡང་འབྱུང་པོས་བཟུང་བ་ལ། །སྨན་པ་འཁྲུགས་པ་མིན་དེ་ལྟར། །ཐུབ་པས་ཉོན་མོངས་དག་གཟིགས་ཀྱི། །ཉོན་མོངས་དང་འབྲེལ་གང་ཟག་མིན། །ཞེས་གསུངས་པ་ལྟར། འབྱུང་པོས་རྒྱུད་བརླམས་པའི་ནད་པས་སྨན་པར་རྒྱག་རེས་རྒྱག་པ་ལྟ་བུ་བྱེད་ཀྱང་སྨན་པས་དེར་ཁྲོ་བ་ལས་ལྡོག་སྟེ་ནད་པ་དེ་ཉིད་ལ་བརྩེ་བའི་བསམ་པས་འབྱུང་པོས་བརླམས་པ་དང་སྨྱོས་པའི་ནད་ལས་ཐར་ཐབས་བྱེད་པ་ལྟར། སྟོན་པ་ཐུབ་པའི་དབང་པོ་དང་བྱང་ཆུབ་སེམས་དཔའ་རྣམས་ཀྱིས་ཀྱང་བྱེད་པ་པོ་སེམས་ཅན་དང་དེའི་བྱ་བ་ངན་པ་གཉིས་ལ་དབྱེ་བ་ཕྱེས་ཏེ་བྱེད་པ་པོར་ལྷག་པར་དུ་ཡང་བརྩེ་བའི་དགོངས་པས་བྱ་བ་ངན་པ་ལས་ཐར་བའི་ཐབས་མཛད་པ་ཡིན་ཞེས་གསུངས་པ་རེད། དེས་ན་བྱེད་པ་པོར་བརྩེ་བ་དང་བྱ་བར་ངོ་རྒོལ་བྱེད་ཀྱི་ཡོད་པ་རེད།

ངོས་ཀྱིས་རྒྱུན་དུ་དེ་ལྟར་བསམ་བློ་གཏོང་དགོས་སྐོར་འཆད་ཀྱི་ཡོད། དེ་ལྟར་ཞིབ་ཏུ་བསམས་ན་གཞན་ལ་བརྩེ་བ་སྐྱེ་དགོས་པའི་རྒྱུ་མཚན་མཐོང་ནུས། དེས་ན་སྐབས་འདིར་ང་ཚོས་མཐའ་མེད་དུ་འཕེལ་རྒྱུའི་ནུས་པ་ཡོད་པ་དང་དགོས་མཁོ་ཡོད་པའི་བྱམས་བརྩེ་ཟེར་བ་དེ་གོང་དུ་བཤད་པ་ལྟར་རྒྱུ་མཚན་ལྡན་ཞིང་ཆགས་པ་དང་མ་འདྲེས་པ། རང་གི་དགྲ་བོས་མཚོན་པའི་སེམས་ཅན་ཀུན་ལ་ཁྱབ་ཐུབ་པའི་ཕྱོགས་སུ་མ་ལྷུང་བའི་བྱམས་བརྩེ་ཞིག་ལ་བརྗོད་པ་ཡིན། རྒྱུ་མཚན་བསམས་པ་ལས་བྱུང་བའི་ཕྱོགས་ལྷུང་མེད་པའི་བརྩེ་བ་དེ་ཆོས་ལ་དད་མོས་ཡོད་མེད་དང་ཆོས་ལ་དགག་པ་རྒྱག་མཁན་སུ་འདྲ་ཞིག་གིས་ཀྱང་རྒྱུད་ལ་སྐྱེ་ཐབས་བྱ་རུང་ཞིང་། དེ་ཡང་སྙིང་རྗེ་དེ་རང་རྒྱུད་ལ་ལྡན་ན་ཁེ་བཟང་ཅི་ཡོད་དང་རང་རྒྱུད་ལ་མེད་ན་གྱོང་ཅི་ཡོད་ཀྱི་རྒྱུ་མཚན་ལ་བསམ་བློ་གཏོང་བའི་ཤེས་རབ་ཀྱི་གྲོགས་དང་བཅས་པ་ལས་འབྱུང་བ་ཡིན། སྙིང་རྗེ་དར་སྤེལ་གཏོང་ཐབས་ཀྱི་རིམ་པ་གཅིག་དེ་ཡིན། དེ་ལས་ཀྱང་རིམ་པ་མཐོ་རུ་བཏང་ན་ཆོས་ལུགས་ཀྱི་གཞུང་ནས་གསུངས་པའི་ཆོས་དད་དང་འབྲེལ་བའི་སྙིང་རྗེ་དེ་ཡོང་བཞིན་ཡོད།

སྤྱིར་སྙིང་རྗེའི་བསམ་པ་ཙམ་འཇིག་རྟེན་བཀོད་པ་པོ་འདོད་མི་འདོད་ཀྱི་ཆོས་ལུགས་ཡོངས་ཀྱིས་གསུང་བཞིན་ཡོད་ཅིང་། སེམས་ལྡན་མཐའ་དག་གིས་དགའ་མོས་བྱ་ས་ཞིག་ཡིན། དེ་ལྟ་བུའི་སྙིང་རྗེ་དེ་ཉིད་ཡར་རྒྱས་དང་གོང་འཕེལ་དུ་གཏོང་ཚུལ་ལ་འཇིག་རྟེན་བཀོད་པ་པོ་འདོད་པའི་ཆོས་ལུགས་ཀྱི་བསླབ་བྱར་བརྟེན་ནས་ཡར་རྒྱས་གཏོང་ཚུལ་ཞིག་དང་། འཇིག་རྟེན་བཀོད་པ་པོ་མི་འདོད་པའི་ཆོས་ལུགས་ཀྱི་བསླབ་བྱར་བརྟེན་ནས་ཡར་རྒྱས་གཏོང་ཚུལ་ཞིག །ཡང་ཆོས་ལུགས་གང་ལ་ཡང་མ་བརྟེན་པར། རང་གི་མི་ཚེ་འདི་སྒང་ལ་ཡང་སྙིང་རྗེ་ཡོད་ན་སེམས་སྐྱིད་པ་དང་སྙིང་སྟོབས་ཆེ་བ། དེ་ལ་བརྟེན་ནས་སེམས་ལ་ཞི་བདེ་མང་བ། ལུས་པོ་བདེ་བ། ཚེ་རིང་བ། གཉེན་ཉེ་དུ་མང་བ། རྙོག་གྲ་ཉུང་བའི་ཕན་ཡོན་བསམས་ཏེ་སྙིང་རྗེ་གོང་འཕེལ་དུ་གཏོང་ཚུལ་ཞིག་ཀྱང་ཡོད། མདོར་ན། སྙིང་རྗེ་དེ་སྲོག་ལྡན་མཐའ་དག་གིས་དགའ་མོས་བྱ་ས་ཞིག་ཡིན་ཞིང་དེ་ཉིད་གོང་འཕེལ་གཏོང་ཐབས་ལ་གོང་དུ་བཤད་པ་ལྟར་གྱི་ཐབས་ལམ་མི་འདྲ་བ་གསུམ་འཇོག་ཆོག །

འཇིག་རྟེན་བཀོད་པ་པོ་འདོད་པའི་ཆོས་ལུགས་པར་མཚོན་ན། འཇིག་རྟེན་བཀོད་པ་པོ་དེ་བྱམས་བརྩེའི་བདག་ཉིད་ཡིན་ཞིང་རང་ཅག་ལ་བརྩེ་བ་ཧ་ཅང་ཆེན་པོ་ཡོད་པ། རང་ཅག་གིས་ཀྱང་བྱམས་བརྩེའི་བདག་ཉིད་ཀྱི་དཀོན་མཆོག་ལ་ཡར་བརྩེ་བ་བསྐྱེད་དགོས་ཤིང་། རང་རེ་ནང་ཕན་ཚུན་ཡང་བརྩེ་བ་བཅང་དགོས་པ་ཡིན་ཞེས་བརྗོད་དེ་བརྩེ་བ་གོང་འཕེལ་གཏོང་བའི་རྒྱུ་མཚན་ཞིག་ཡོང་གི་ཡོད།

དེ་ནས་འཇིག་རྟེན་བཀོད་པ་པོ་མི་འདོད་པའི་ཆོས་ལུགས་པས་གཞན་ལ་བརྩེ་བ་བཅངས་ན་གཞན་ལ་བདེ་སྐྱིད་འབྱུང་བས་དེའི་འབྲས་བུར་རང་བདེ་བ་དང་། གཞན་ལ་གནོད་པ་བྱས་ན་གཞན་ལ་སྡུག་བསྔལ་འབྱུང་བས་དེའི་འབྲས་བུར་རང་ལ་ཡང་སྡུག་བསྔལ་འབྱུང་བའི་རྒྱུ་འབྲས་ཀྱི་རྣམ་གཞག་གསུངས་ཏེ། ཚེ་འདི་ཙམ་དུ་མ་ཟད། ཚེ་རབས་ནས་ཚེ་རབས་སུ་སྡུག་བསྔལ་མི་འབྱུང་བའི་ཆེད་གཞན་ལ་གནོད་པ་བྱ་མི་རིགས་པར་བྱམས་བརྩེར་བསླབ་དགོས་པར་གསུང་གི་ཡོད།

སྐབས་འདིར་འཇིག་རྟེན་བཀོད་པ་པོ་མི་འདོད་པ་ཙམ་དུ་མ་ཟད་རྟེན་འབྱུང་གི་ལྟ་བ་ཁས་ལེན་པའི་སངས་རྒྱས་པའི་ཆོས་དང་འབྲེལ་ནས་སྙིང་རྗེའི་ཉམས་ལེན་གོང་ནས་གོང་དུ་སྤེལ་སྟངས་གསུང་གི་ཡོད། སངས་རྒྱས་པའི་ཆོས་ཀྱིས་སྙིང་རྗེས་གང་འབྲལ་བར་འདོད་པའི་སྡུག་བསྔལ་ལ་རྣམ་གྲངས་གསུམ་གསུངས་པ་ཧ་ཅང་ཁྱབ་ཆེན་པོ་ཡིན། སྤྱིར་སྙིང་རྗེའི་བསམ་པ་ཕལ་མོ་ཆེ་ཚོར་བ་སྡུག་བསྔལ་གྱི་རིགས་རྣམས་སྡུག་བསྔལ་དུ་མཐོང་སྟེ་དེ་ལས་འབྲལ་འདོད་ཀྱི་རྣམ་པ་ཅན་ཡིན་མོད་ཀྱང་། འདིར་གསུངས་པའི་སྙིང་རྗེ་དེ་འདུ་བྱེད་ཀྱི་སྡུག་བསྔལ་སྡུག་བསྔལ་དུ་མཐོང་སྟེ་དེ་ལས་ཐར་འདོད་ཀྱི་རྣམ་པ་ཅན་ཞིག་ལ་གོ་བས་ཤིན་ཏུ་ཟབ་པ་ཡིན། དེ་བཞིན་དུ་འདུ་བྱེད་ཀྱི་སྡུག་བསྔལ་སྤངས་པའི་བྲལ་བའི་ཡོན་ཏན་མཐོང་བའི་ཚེ། དེ་ལྟ་བུའི་བྲལ་བའི་ཡོན་ཏན་མངོན་དུ་བྱ་རྒྱུ་ཡོད་བཞིན་དུ་དེ་ལྟར་བྱ་མི་ནུས་པར་སྡུག་བསྔལ་གྱི་གཞན་དབང་དུ་སོང་བ་འདི་ཅི་རང་དྲག་སྙམ་དུ་མི་བཟོད་པའི་བརྩེ་བ་རང་གི་ངང་གིས་སྐྱེ་འོང་བ་ཡིན།

ཤི་ན་སྙམ་པའི་བསམ་བློ་མ་གཏོང་།

སྡུག་བསྔལ་དང་འབྲལ་འདོད་ཀྱི་སྙིང་རྗེ་དང་བདེ་བ་དང་ལྡན་འདོད་ཀྱི་བྱམས་པ་གཉིས་གཞི་རྩར་བྱས་ཏེ་བྱང་ཆུབ་ཀྱི་སེམས་སྐྱེ་དགོས་ལ། གཞན་སྡུག་བསྔལ་མཐའ་དག་ལས་གྲོལ་བ་དང་བདེ་བ་མཐའ་དག་དང་ལྡན་པ་ཇི་ལྟར་བྱེད་དགོས་ཤེ་ན། ད་ལྟ་རང་ཉིད་ལ་དེ་ལྟར་སྒྲུབ་པའི་ནུས་པ་མེད། དཔེར་ན། ངོས་ལ་མཚོན་ན། མི་ཧ་ཅང་ཉམ་ཐག་པ་དེ་འདྲ་དང་ཐུག་པའི་སྐབས་སེམས་གསོ་ཙམ་ཞིག་མ་གཏོགས་བྱ་རྒྱུ་གང་ཡང་མི་འདུག །ཁ་སང་ལག་པ་ཚུན་འཁུམས་པའི་རྨོ་ལགས་ཤིག་ཉི་མས་ཧ་ཅང་ཚིག་ནས་བསྡད་འདུག །ངོས་ཀྱིས་ཡར་སྐད་བཏང་བ་ཡིན། མཇུག་ཏུ་ངོས་འགྲོ་ཁར་ཨ་མ་ལགས་ཀྱིས་ཧ་ཅང་འུ་ཐུག་གི་ངང་། ཤི་རྒྱུ་ནི་མི་འདུག །ཧ་ཅང་ཁག་པོ་འདུག །ཅེས་བརྗོད་བྱུང་། དེར་ངོས་ཀྱིས། ཁྱེད་ཀྱི་ལག་པ་འགུལ་མི་ནུས་པས་ཧ་ཅང་ཁག་པོ་ཡོད། ཁ་ཡིས་མ་ཎི་བགྲང་ཤེས་ཀྱི་འདུག་གམ་ཞེས་དྲིས་པར། མ་ཎི་བགྲང་ཤེས་ཀྱི་འདུག་ཅེས་བརྗོད་བྱུང་བར། གཟུགས་པོ་བདེ་ཐང་ཡིན་པའི་སེམས་ཅན་མང་པོས་མ་ཎི་བགྲང་ཤེས་ཀྱི་མེད། ཁྱེད་རང་ལུས་ཀྱི་གནས་སྟངས་ཧ་ཅང་ཉམ་ཐག་པོར་གྱུར་འདུག་ཀྱང་། སྤྱིར་ནས་མིའི་ལུས་རྟེན་ཐོབ་ཡོད་པ་དང་ལྷག་པར་མ་ཎི་བགྲང་ཤེས་ཀྱི་ཡོད་སྟབས་མ་ཎི་ཡག་པོ་བགྲོངས། མ་ཎི་བགྲང་ནུས་པའི་ལུས་རྟེན་ཞིག་ཐོབ་པ་སྐལ་བ་བཟང་པོ་ཡིན་སྙམ་པ་ལས་ཤི་ན་སྙམ་པའི་བསམ་བློ་མ་གཏོང་ཞེས་བཤད་པ་ཡིན། སྙིང་རྗེ་ཨ། ཉམ་ཐག་པ་དེ་འདྲ་དང་འཕྲད་པའི་སྐབས་སེམས་གསོ་གཏོང་རྒྱུ་ཙམ་ཞིག་མ་གཏོགས་བྱ་རྒྱུ་གང་ཡང་མི་འདུག །

སྟོན་པ་དངོས་སུ་ཕེབས་ཀྱང་གནང་རྒྱུ་དེ་ཙམ་མེད།

གཞི་རྩའི་ཆ་ནས། ཐུབ་རྣམས་སྡིག་པ་ཆུ་ཡིས་མི་འཁྲུ་ཞིང་། །འགྲོ་བའི་སྡུག་བསྔལ་ཕྱག་གིས་མི་སེལ་ལ། །ཉིད་ཀྱི་རྟོགས་པ་གཞན་ལ་སྤོ་མིན་ཏེ། །ཆོས་ཉིད་བདེན་པ་བསྟན་པས་གྲོལ་བར་མཛད། །ཅེས་གསུངས་པ་ལྟར་ཉམ་ཐག་པའི་སེམས་ཅན་ཞིག་གི་མདུན་དུ་སྟོན་པ་ཐུབ་པའི་དབང་པོ་དངོས་སུ་ཕེབས་ཀྱང་གནང་རྒྱུ་དེ་ཙམ་མེད། སྟོན་པའི་ཞབས་ལ་འཇུས་ནས། ངའི་ན་ཚ་དྲག་པ་ཞིག་ཡོང་བ་མཁྱེན་ཞེས་ཞུས་ཀྱང་གནང་རྒྱུ་ཅང་མེད། གང་ཟག་བྱེ་བྲག་པ་ཞིག་གི་སྡུག་བསྔལ་དེ་རང་ལས་རྒྱུད་ཐ་དད་པའི་གང་ཟག་གཞན་གྱི་མཐུ་དང་ནུས་པས་སེལ་ནུས་ན་ལས་འབྲས་འཆོལ་བར་འགྱུར་བ་ཡིན། སྡུག་བསྔལ་གྱིས་མནར་བའི་གང་ཟག་རང་ཉིད་ཀྱིས་སྡུག་བསྔལ་གྱི་རྒྱུ་བཤགས་པའི་ལམ་ནས་འདག་ཐབས་བྱེད་པ་དང་ཕྱིས་འབྱུང་གི་སྡིག་པ་བསྡམས་ཏེ་སྡུག་བསྔལ་སྤོང་བ་དང་བདེ་བ་སྒྲུབ་ཐབས་བྱེད་དགོས་པ་ལས། རང་ལས་རྒྱུད་ཐ་དད་པའི་གང་ཟག་གཞན་གྱིས་རང་གི་སྡུག་བསྔལ་སེལ་བ་དང་བདེ་བ་སྟེར་ཐབས་མེད།

དེས་ན་གཞན་དོན་བསྒྲུབ་པ་ལ་དོན་མཐུན་པ་དང་དོན་སྤྱོད་པ་ཞེས་གསུངས་པ་ལྟར་ཐོག་མར་རང་ཉིད་ལ་ཉམས་མྱོང་གང་འཚམ་ཡོད་པ་ཞིག་ངེས་པར་དགོས། མཐར་ཐུག་ནི་རང་འཇིགས་པ་ཐམས་ཅད་ལས་གྲོལ་ཞིང་གཞན་འཇིགས་པ་ཐམས་ཅད་ལས་སྐྱོབ་པའི་ནུས་པ་དང་ལྡན་པ་ཞིག་དགོས་ཤིང་། དེ་འདྲ་ཞིག་བྱུང་བའི་ཚེ་གཞན་དོན་མཐར་ཐུག་པ་བསྒྲུབ་ནུས་པ་ཞིག་ཡོང་བ་ཡིན། དེ་ལ་ཡང་ཐོག་མར་དོན་གཉིས་མཐར་ཕྱིན་པའི་གོ་འཕང་དེ་ཤེས་བྱ་ལ་སྲིད་དམ་མི་སྲིད་རྩད་གཅོད་བྱེད་དགོས། སྤྱིར་ཤེས་བྱ་ལ་ཡོད་སྲིད་པ་རིགས་པས་བསྒྲུབས་ཏེ་ངེས་པ་རྙེད་པ་ཞིག་བྱུང་བའི་ཚེ་རང་རྒྱུད་ལ་དོན་གཉིས་མཐར་ཕྱིན་པའི་སྤངས་རྟོགས་ཀྱི་ཡོན་ཏན་དེ་འདྲ་ཞིག་མངོན་དུ་བྱ་ནུས་སམ་མི་ནུས་དཔྱད་པ་བྱེད་དགོས། རྒྱུད་བླ་མ་ལས། རྫོགས་སངས་སྐུ་ནི་འཕྲོ་ཕྱིར་དང་། །དེ་བཞིན་ཉིད་དབྱེར་མེད་ཕྱིར་དང་། །རིགས་ཡོད་ཕྱིར་ན་ལུས་ཅན་ཀུན། །རྟག་ཏུ་སངས་རྒྱས་སྙིང་པོ་ཅན། །ཞེས་གསུངས་པ་ལྟར་དང་དེའི་དོན་ཡང་མཐར་གཏུགས་ན། དྲི་མ་གློ་བུར་བ་ཉིད་དང་། །ཡོན་ཏན་རང་བཞིན་ཉིད་ལྡན་ཕྱིར། །ཞེས་གསུངས་པའི་དོན་དང་འབྲེལ་བ་ཡོད། དེ་ལྟར་རྒྱུ་མཚན་ལ་ལེགས་པར་བསམ་རྒྱུ་ཤིན་ཏུ་གལ་ཆེན་པོ་ཡིན།

ཉན་རང་དང་བྱང་སེམས་ཀྱི་ཁྱད་པར།

སེམས་ཅན་ཀུན་ལ་དམིགས་ནས་སྡུག་བསྔལ་མཐའ་དག་དང་བྲལ་ན་སྙམ་པའི་སྙིང་རྗེ་དེ་ཕལ་ཆེར་ཉན་རང་ལ་ཡང་ཡོད། འོན་ཀྱང་སེམས་ཅན་ཐམས་ཅད་ཀྱི་སྡུག་བསྔལ་གྱི་རྒྱུ་བསལ་བར་འདོད་པ་དང་། དེ་དག་སྡུག་བསྔལ་གྱི་རྒྱུ་ལས་བསྒྲལ་བར་འདོད་པའི་བསྒྲལ་འདོད་ཀྱི་སྙིང་རྗེའམ་སྐྱོབ་འདོད་ཀྱི་སྙིང་རྗེ་ཞིག་ལ་གཞན་དོན་ཁུར་དུ་འཁྱེར་བའི་ལྷག་བསམ་འདྲེན་ནུས་ཀྱི་སྙིང་རྗེ་ཞེས་བརྗོད་ལ། དེ་ལ་སྙིང་རྗེ་ཆེན་པོ་ཞེས་པའི་ཐ་སྙད་ཀྱང་བཏགས་པར་མཛད། དེ་ལྟ་བུའི་སྙིང་རྗེ་དེ་ཤེས་རབ་ཀྱི་གྲོགས་དང་བཅས་ཤིང་སྙིང་སྟོབས་ཕུལ་དུ་ཕྱིན་པ་ཞིག་ཡིན་པས་དེས་དྲངས་ཏེ་བྱང་ཆུབ་ཀྱི་སེམས་བསྐྱེད་དགོས་པ་ཡིན།

གཞན་སྡུག་བསྔལ་གྱིས་མནར་ཚུལ་བསམས་ཏེ་དེ་ལས་བསྒྲལ་འདོད་ཀྱི་བློ་སྐྱེ་བར་སྡུག་བསྔལ་ངོ་འཕྲོད་པ་དགོས་ལ། སྡུག་བསྔལ་གྱི་གཙོ་བོ་འདུ་བྱེད་ཀྱི་སྡུག་བསྔལ་དེ་ངེས་འབྱུང་གི་བསམ་པ་སྦྱོང་བའི་སྐབས་སུ་ངོ་འཕྲོད་དགོས། གཞན་སེམས་ཅན་རྣམས་འདུ་བྱེད་ཀྱི་སྡུག་བསྔལ་དེ་ཙམ་ལས་གྲོལ་ཡང་ཞི་བ་ཕྱོགས་གཅིག་པར་ལྷུང་བ་མི་འགྲིག་པས་དེ་ལས་ཀྱང་བསྒྲལ་བར་འདོད་པའི་བརྩེ་བ་བསྐྱེད་དགོས་པ་ཡིན། སྤྱིར་ཉན་རང་དགྲ་བཅོམ་པ་ལྟ་བུ་བསམ་གྱིས་མི་ཁྱབ་པ་ཡིན་ཡང་བྱང་ཆུབ་སེམས་དཔའི་ལམ་ལ་ལྟོས་ན་སྙིང་སྟོབས་ཧ་ཅང་ཆུང་ངུའི་ངོ་བོར་བཞུགས་པས་སྐྱོན་གྱི་ཆ་དང་བཅས་ཤིང་། ལྷག་པར་ཞི་བ་ཕྱོགས་གཅིག་པར་ལྷུང་བའི་སྐྱོན་དང་བཅས་པ་ཡིན། ཞི་བ་ཕྱོགས་གཅིག་པར་ལྷུང་བའི་ཚེ་སྡུག་བསྔལ་གྱི་རྣམ་གཞག་བཤད་དུ་མེད་ཀྱང་། ཞི་བ་ཕྱོགས་གཅིག་པའི་ཉེས་དམིགས་སམ་སྐྱོན་དང་བཅས་པས་དེ་དག་ཤེས་པར་བྱས་ཏེ་སྲིད་ཞི་གཉིས་ཀ་ལས་གྲོལ་བའི་མི་གནས་པའི་མྱང་འདས་ཀྱི་སར་འགོད་པར་བྱ་སྙམ་པའི་བློ་བསྐྱེད་དགོས།

གཞན་མི་གནས་པའི་མྱང་འདས་ཀྱི་སར་འགོད་སྙམ་པའི་བློ་སྐྱེ་བར་སྤྱིར་ཐར་པ་དང་མི་གནས་པའི་མྱང་འདས་ཤེས་བྱ་ལ་སྲིད་པར་ངེས་དགོས། ཐར་པ་ཚད་མས་མ་ངེས་པར་དེ་དོན་དུ་གཉེར་བ་མུན་ཁུང་དུ་སྦར་ཉུལ་རྒྱག་པ་དང་འདྲ་ཞིང་། སྡུག་བསྔལ་གྱིས་མནར་བའི་སེམས་ཅན་ལ་དམིགས་ནས། སྙིང་རྗེ་ཨ། གང་དྲག་སྙམ་པ་ཙམ་དང་། སངས་རྒྱས་ཀྱི་གོ་འཕང་འཐོབ་པར་ཤོག་སྙམ་པ་ཙམ་ཞིག་ལས་ནུས་པ་ལྡན་པ་ཞིག་མི་འོང་ལ། གཞན་གྱིས་སངས་རྒྱས་ཀྱི་གོ་འཕང་ཞེས་པ་ཅི་འདྲ་ཞིག་ཡིན་ནམ། ཞེས་དྲིས་ན། དེ་འདྲ་ཞིག་ཡོད་པར་གསུང་གི་འདུག་ཅེས་བཤད་རྒྱུ་ཙམ་ཞིག་མ་གཏོགས་མི་འོང་།

སངས་རྒྱས་ཞེས་པ་ལེགས་སྦྱར་གྱི་བོ་དྷི་སྟེ་བྱང་ཆུབ་ཅེས་པའི་གོ་བ་དང་འབྲེལ་ཞིང་། བྱང་ཆུབ་ཅེས་ཤེས་བྱ་མཐའ་དག་ཐུགས་སུ་ཆུབ་པ་ཞིག་འོང་བར་ཐོག་མར་བྱང་བ་སྔོན་དུ་འགྲོ་དགོས། རྒྱུ་མཚན་ནི་སྤྱིར་ཤེས་བྱ་མཐའ་དག་ཐུགས་སུ་ཆུབ་པའམ་ཡུལ་རིག་པའི་ནུས་པ་ཞིག་ཤེས་པའི་སྟེང་དུ་རང་ཆས་སུ་ཡོད་ཀྱང་དེ་ལ་གློ་བུར་བའི་སྒྲིབ་བྱེད་ཀྱིས་བསྒྲིབས་པས་ཤེས་བྱ་མཐའ་དག་ཐུགས་སུ་ཆུབ་པ་དེ་མི་འོང་། སྒྲིབ་བྱེད་དེ་ཉིད་སྦྱངས་པ་ལས་ཤེས་བྱ་མཐའ་དག་མཁྱེན་པ་ཞིག་འོང་བ་ཡིན་ཏེ། དྲི་མ་གློ་བུར་བ་ཉིད་དང་། །ཡོན་ཏན་རང་བཞིན་ཉིད་ལྡན་ཕྱིར། །ཞེས་གསུངས་པ་ལྟར་ཡིན། སྒྲིབ་བྱེད་ཀྱི་དྲི་མ་དེ་སེམས་ཀྱི་ཆོས་ཉིད་ལ་རྨོངས་པའི་ཕྱིན་ཅི་ལོག་གི་བློ་ཡིན་པས་སྦྱོང་བྱེད་སེམས་ཀྱི་ཆོས་ཉིད་ཇི་བཞིན་དུ་ངེས་པའི་སྟོང་ཉིད་ཀྱི་ལྟ་བས་སྦྱང་དགོས། ཕྱིན་ཅི་ལོག་གི་བློ་དེ་ལོག་ཤེས་ཡིན་པས་རྒྱབ་རྟེན་གྱི་ཚད་མ་མེད་ལ། དེའི་མི་མཐུན་ཕྱོགས་སེམས་རང་བཞིན་མེད་པར་མཐོང་བའི་བློ་དེ་སེམས་ཀྱི་རང་བཞིན་ལ་ཕྱིན་ཅི་མ་ལོག་པར་ཞུགས་ཤིང་རྒྱབ་རྟེན་གྱི་ཚད་མ་དང་བཅས་པས་དེ་ཉིད་བསྒོམས་ཏེ་གོམས་པ་མངོན་དུ་གྱུར་པའི་མཚམས་སུ་སེམས་ཀྱི་ཆོས་ཉིད་ལ་ཕྱིན་ཅི་ལོག་ཏུ་རྟོག་པའི་བློ་རྣམས་བག་ཆགས་དང་བཅས་པ་སྦྱངས་པ་ཞིག་ཡོང་བ་ཡིན།

བྱང་ཆུབ་ཀྱི་སེམས་ལ་བརྩད་པར་བྱ་བའི་གནས་མེད།

དེ་ལྟར་སྔོན་དུ་བྱང་ཆུབ་དང་ཐར་པ་ངོ་འཕྲོད་པ་ཞིག་བྱུང་ན། སྙིང་རྗེས་སེམས་ཅན་ལ་དམིགས། ཤེས་རབ་ཀྱིས་བྱང་ཆུབ་ལ་དམིགས་ཞེས་པ་དེ་ཡོང་བ་ཡིན། དེ་ཡང་ཤེས་རབ་ཀྱིས་སྟོང་ཉིད་ཀྱི་ལྟ་བ་དང་འབྲེལ་ཏེ་བྱང་ཆུབ་ངོ་འཕྲོད་པ་ཞིག་དང་། སྙིང་རྗེས་སེམས་ཅན་ལ་དམིགས་ནས་སྡུག་བསྔལ་ལས་གྲོལ་བར་འདོད་པ་སྟེ། བློ་དེ་གཉིས་ཟུང་དུ་སྦྲེལ་བ་ལས་དེའི་འབྲས་བུར་གཞན་དོན་འདུན་པ་རྒྱུའི་ཚུལ་དུ་ལྡན་ཞིང་། བྱང་ཆུབ་འདུན་པ་རང་དང་མཚུངས་ལྡན་དུ་སོང་བའི་འདུན་པ་གཉིས་ལྡན་གྱི་གཙོ་བོ་ཡིད་ཀྱི་རྣམ་རིག་གམ་བྱང་ཆུབ་ཀྱི་སེམས་ཞེས་པ་དེ་སྐྱེ་འོང་བ་ཡིན།

ལམ་རིམ་ཕྱོགས་བསྡུས་གནང་བའི་དཔེ་ཆ་ཞིག་མཇལ་བྱུང་བ་དེའི་ནང་། ཐོ་ཡོན་བླ་མ་རིན་པོ་ཆེས་དགེ་བ་བསྔོ་བའི་མཚམས་དེར། ངས་དགེ་རྩ་བསྐྲུན་པ་འདི་དག་གི་མཐུ་ལ་བརྟེན་ནས་རང་ཉིད་ནམ་ཡང་འཚང་རྒྱ་བར་མ་གྱུར་ཅིག །རང་ཉིད་ཀྱིས་སེམས་ཅན་མཐའ་དག་གི་ཚབ་བྱས་ཏེ་ངན་སོང་མུ་མཐའ་མེད་པར་ཇི་སྲིད་ནམ་མཁའ་མ་ཟད་ཀྱི་བར་དུ་སྐྱེ་བར་གྱུར་ཅིག །ཅེས་གསུངས་པའི་ཚིག་འདི་དག་ཀློག་པའི་ཚེ་རང་གཅེས་འཛིན་ལ་གནོད་པ་ལྟ་བུ་ཞིག་ཡོང་གི་འདུག །ཤིན་ཏུ་ངོ་མཚར་བ་ཡིན། འདི་ལྟ་བུའི་སེམས་ཤུགས་ཤིག་བསྐྱེད་ན་ཇི་ཙམ་གྱིས་སེམས་ཤུགས་བསྐྱེད་པ་དེའི་ཚོད་ཀྱིས་རྣམ་མཁྱེན་གྱི་ས་ལ་ཉེ་རུ་ཉེ་རུ་འགྲོ་བ་ཞིག་ཡོང་བ་ཡིན།

སྤྱོད་འཇུག་ལས། བདག་བདེ་གཞན་གྱི་སྡུག་བསྔལ་དག །ཡང་དག་བརྗེ་བར་མ་བྱས་ན། །སངས་རྒྱས་ཉིད་དུ་མི་འགྲུབ་ཅིང་། །འཁོར་བ་ན་ཡང་བདེ་བ་མེད། །ཅེས་གསུངས་པ་ལྟར་རང་རེ་ཀུན་རྒྱུ་མཚན་འགོད་པ་ལ་མི་ལྟོས་པར་སྡུག་བསྔལ་མི་འདོད་པ་དང་བདེ་བ་འདོད་པ་རང་ཆས་སུ་ཡོད་པས་དོན་དམ་པའི་སྡུག་བསྔལ་མི་འདོད་པ་དང་བདེ་བ་འདོད་པ་ཞིག་ཡིན་ན། སྔོན་གྱི་སྟོན་པ་བཀའ་དྲིན་ཅན་ནས་ཉེ་བར་བཟུང་སྟེ་པཎ་གྲུབ་བཅུ་བདུན་ལ་སོགས་པས་མཛད་པའི་གཞུང་དེ་དག་གིས་རང་ཅག་ལ་བསླབ་བྱ་ཇི་ལྟར་གནང་བ་དེ་དག་ལེགས་པར་བལྟས་ཏེ། གཞུང་དེ་དག་ནས་བྱང་ཆུབ་ཀྱི་སེམས་སྒོམ་པ་ལས་ལྷག་པ་མེད་པར་གསུངས་པ་ལྟར་དེ་བསྒོམ་དགོས་ཤིང་། དེ་བསྒོམས་ན་འཕྲལ་དུ་སྐྱིད་པ། ཕུགས་ལ་བདེ་བ། རང་སྐྱིད་པ། རོགས་བདེ་བ། འགྱོད་པ་མེད་པ་ཞིག་ཡོང་བ་ཡིན། སྟོང་ཉིད་ཀྱི་ལྟ་བ་ལ་མཚོན་ན་རྩོད་པ་དང་བཅས་པ་ཡིན། རྟེན་འབྱུང་གི་དེ་ཁོ་ན་ཉིད་ཕྲ་མོ་གསུང་བའི་ཚེ་ཐུན་མོང་བའི་སྣང་ངོར་སློབ་དཔོན་ལེགས་ལྡན་ལྟ་བུ་རང་རྒྱུད་པའི་དབུ་མ་པ་ཆེན་པོ་དག་གི་ཐུགས་ལ་ཡང་འཐད་མི་འཐད་ཡོང་བ་ཡིན། འོན་ཀྱང་བྱང་ཆུབ་ཀྱི་སེམས་གསུང་བའི་ཚེ་ཉམས་སུ་ལེན་ཐུབ་དང་མ་ཐུབ་གནས་ཚུལ་ཐ་དད་ལས་བརྩད་པར་བྱ་བའི་གནས་མེད།

མདོར་ན། སེམས་ཅན་མཐའ་དག་གི་གནས་སྐབས་དང་མཐར་ཐུག་གི་རེ་བ་ཡིད་བཞིན་དུ་སྐོང་བར་བྱེད་པའི་ཡིད་བཞིན་གྱི་ནོར་བུ་ངོ་མ་དེ་བྱང་ཆུབ་ཀྱི་སེམས་ཡིན། དེ་ཡང་། རྗེ་རིན་པོ་ཆེས། སེམས་བསྐྱེད་ཐེག་མཆོག་ལམ་གྱི་གཞུང་ཤིང་སྟེ། །རླབས་ཆེན་སྤྱོད་པ་རྣམས་ཀྱི་གཞི་དང་རྟེན། །ཚོགས་གཉིས་ཀུན་ལ་གསེར་འགྱུར་རྩི་ལྟ་བུ། །རབ་འབྱམས་དགེ་ཚོགས་སྡུད་པའི་བསོད་ནམས་གཏེར། །དེ་ལྟར་ཤེས་ནས་རྒྱལ་སྲས་དཔའ་བོ་རྣམས། །རིན་ཆེན་སེམས་མཆོག་ཐུགས་དམ་མཐིལ་དུ་འཛིན། །རྣལ་འབྱོར་ངས་ཀྱང་ཉམས་ལེན་དེ་ལྟར་བྱས། །ཐར་འདོད་ཁྱེད་ཀྱང་དེ་བཞིན་བསྐྱང་འཚལ་ལོ། །ཞེས་ཇི་སྐད་གསུངས་པ་ལྟར་རང་རེ་ཚང་མས་རང་གི་བློ་གྲོས་ཀྱི་ནུས་པ་ཅི་ཡོད་ཀྱི་ཐོག་ནས་བྱང་ཆུབ་ཀྱི་སེམས་མ་སྐྱེས་པ་བསྐྱེད་པ་དང་། སྐྱེས་པ་གོང་ནས་གོང་དུ་འཕེལ་ནུས་པ་ཞིག་ཨེ་ཡོང་མི་ཡོང་བལྟ་དགོས།

ངོས་ལ་མཚོན་ནའང་བྱང་ཆུབ་ཀྱི་སེམས་ལ་རྩེ་གཅིག་པའི་མོས་པ་ཡོད་ལ་ཇི་ཙམ་ཐུབ་ཚོད་ཀྱིས་བསམ་བློ་གཏོང་བཞིན་ཡོད་ཅིང་། ལྟོ་འགྲངས་ཉི་མས་དྲོས་ཚེ་ཆོས་པའི་གཟུགས། །ཞེས་གསུངས་པ་ལྟར། སྐྱིད་པའི་གནས་སྐབས་སུ་རྨི་ལམ་ཚུན་ཆད་ལ་ཡང་བྱང་ཆུབ་སེམས་སྦྱོང་གི་བློ་སྐྱེ་བཞིན་འདུག །ཡང་སེམས་འཁྲུག་པའི་སྐབས་སུ་རྨི་ལམ་ཕར་ཟད་སད་དུས་ཀྱི་གནས་སྐབས་སུ་ཡང་ཡོང་གི་མི་འདུག །གསུངས་ཏེ་བཞད།

མདུན་དུ་བཞུགས་པའི་རྒྱལ་བ་སྲས་དང་བཅས་པ་དེ་དག་སྤངས་རྟོགས་མཐར་ཕྱིན་པར་གྱུར་པ་དེ་རྒྱུ་གང་ལ་བརྟེན་ནས་བྱུང་ཞེ་ན། བདག་པས་གཞན་གཅེས་པའི་བྱང་ཆུབ་ཀྱི་སེམས་ལ་བརྟེན་ནས་བྱུང་བ་ཡིན། ཉན་རང་དགྲ་བཅོམ་པ་ཞི་བ་ཕྱོགས་གཅིག་པར་ལྷུང་སྟེ། རྒྱལ་བ་རྣམས་ཀྱིས་འགོག་ལས་སློང་བར་མཛད། །ཅེས་གསུངས་པ་ལྟར་གྱུར་པ་དེ་ཡང་། སྟོང་ཉིད་རྐྱང་པ་བསྒོམས་ཏེ་བྱང་ཆུབ་ཀྱི་སེམས་ཀྱིས་ཕོངས་པ་ལས་བྱུང་ཞིང་། དེ་ཡང་དགྲ་བཅོམ་པ་དེ་དག་ལ་བདེན་འཛིན་གྱི་གྲོགས་དང་བཅས་པའི་རང་གཅེས་འཛིན་དངོས་མེད་ཀྱང་། གཅེས་འཛིན་གྱི་ཤུགས་ལྟ་བུ་མུ་མཐུད་འཇུག་པའི་དབང་གིས་བྱུང་བ་ཡིན།

དེས་ན། སོ་ནམ་གྲོང་པའི་དཔེ་ལ་ལྟོས། །ཞེས་བཤད་པ་ལྟར་ལེགས་པར་བསམས་ན་ཚུལ་དེ་ལྟར་གྱུར་ན་མི་འགྲིག་སྙམ་པ་ཞིག་དང་། རྒྱལ་བ་སྲས་དང་བཅས་པ་རྣམས་གང་ལ་གཤེགས་ཤིང་གཤེགས་པར་འགྱུར་བའི་ལམ་དེར་ཐུབ་རུང་མ་ཐུབ་རུང་འཆི་གསོན་དང་། སྐྱིད་སྡུག་ལེགས་ཉེས་ཅི་ཞིག་བྱུང་ཡང་ངེས་པར་འགྲོ་བར་བྱ་སྙམ་དུ་བྱང་ཆུབ་ཀྱི་སེམས་བསྐྱེད་རྒྱུ་ཤིན་ཏུ་གལ་ཆེ་བ་ཡིན། ངེས་འབྱུང་གི་བསམ་པ་ཙམ་གྱིས་དོན་གཉིས་མཐར་ཕྱིན་པ་བསྒྲུབ་མི་ནུས།

སེམས་བསྐྱེད་ཇི་ལྟར་སྒོམ་པའི་ཚུལ།

ཡན་ལག་བཅུ་གཉིས།

གཉིས་པ་སེམས་བསྐྱེད་ཇི་ལྟར་སྒོམ་པའི་ཚུལ་བསྟན་པ་ནི། གོང་དུ་ཞུས་ཟིན་ལྟར་རང་སྟེང་དུ་འཁོར་བའི་སྡུག་བསྔལ་བསམ་པའི་ཚུལ་གསུངས་པ་རྣམས་གཞན་སྟེང་དུ་ཁ་སྤོས་ནས་བསམ་དགོས་པ་ཡིན་ཏེ།

ཤུགས་དྲག་ཆུ་བོ་བཞི་ཡི་རྒྱུན་གྱིས་ཁྱེར། །

བཟློག་དཀའ་ལས་ཀྱི་འཆིང་བ་དམ་པོས་བསྡམས། །

བདག་འཛིན་ལྕགས་ཀྱི་དྲ་བའི་སྦུབས་སུ་ཚུད། །

མ་རིག་མུན་པའི་སྨག་ཆེན་ཀུན་ནས་འཐིབས། །

ཞེས་གསུངས་ཏེ། ཤུགས་དྲག་ཆུ་བོ་བཞི་ཡི་རྒྱུན་གྱིས་འཁྱེར། །ཞེས་གསུངས་པའི་ཆུ་བོ་བཞི་ལ་གོང་དུ་བཤད་པ་ལྟར་སྦྱོར་ལུགས་མང་པོ་ཞིག་གསུངས་ཀྱང་། སྐབས་འདིར་སྐྱེ་རྒ་ན་འཆིའི་འབྲས་དུས་ཀྱི་ཆུ་བོ་བཞི་ལ་སྦྱར་བ་སྟེ། དེ་ལྟ་བུའི་སྐྱེ་རྒ་ན་འཆིའི་ཆུ་བོ་བཞི་ཡི་རྒྱུན་ཕྱོགས་སུ་འཁྱེར་ནས་རྟག་ཏུ་སྐྱེ་རྒ་ན་འཆིའི་སྡུག་བསྔལ་གྱིས་ནོན་པའམ་མནར་བའི་དོན་བསྟན་པ་ཡིན། གང་གིས་མནར་བའི་སྐྱེ་རྒ་ན་འཆིའི་སྡུག་བསྔལ་འདི་དག་རྒྱུ་གང་ལ་བརྟེན་ནས་བྱུང་ཞེ་ན། སྡུག་བསྔལ་དེ་དག་འཁོར་བར་འཕེན་བྱེད་ཀྱི་ལས་ཀྱི་དབང་གིས་བྱུང་བ་སྟེ། མདོར་ན། རྟེན་འབྲེལ་ཡན་ལག་བཅུ་གཉིས་ཀྱི་ནང་ཚན་གཉིས་པ་འདུ་བྱེད་ཀྱི་ལས་ལ་བརྟེན་ནས་འབྱུང་བར་གསུངས།

ལྡོག་དཀའ་ལས་ཀྱི་འཆིང་བ་དམ་པོས་བསྡམས། །གསུངས་པའི་ལྡོག་པར་དཀའ་བ་ཞེས་པ་སྲིད་པའི་རྟེན་འབྲེལ་ལ་གོ་ཞིང་། སྲིད་པའི་རྟེན་འབྲེལ་དེ་ཉིད་སྲེད་ལེན་གཉིས་ཀྱིས་གསོས་བཏབ་པའི་རྗེས་སུ་ལས་དེའི་འབྲས་བུ་འབྱུང་བ་ལྡོག་ཏུ་མེད་པར་གསུངས། སྲེད་ལེན་གཉིས་ཀྱིས་གསོས་བཏབ་པའི་སྲིད་པའི་རྟེན་འབྲེལ་དེ་ལས་རང་ལ་འཇོག་མིན་ཇི་ལྟར་ཡང་ལས་ཀྱི་བག་ཆགས་སམ་ལས་ཞིག་པའི་ཞིག་པའི་རྒྱུན་ཡིན་པར་འཇོག་དགོས། དེ་ལྟ་བུའི་ལས་ཀྱི་བག་ཆགས་དེ་ནུས་པ་མཐུ་ཅན་དུ་གྱུར་མཚམས་ཤིན་ཏུ་ལྡོག་པར་དཀའ་ཞིང་། དེ་ཡང་འདུ་བྱེད་ཀྱི་ལས་ལ་བརྟེན་ནས་འབྱུང་བ་ཡིན་ཏེ། གསུམ་པ་རྣམ་ཤེས་ཀྱི་སྟེང་དུ་འདུ་བྱེད་ཀྱི་ལས་ཀྱི་བག་ཆགས་བསྒོས་པ་དེ་ཉིད་སྲེད་ལེན་གྱིས་གསོས་བཏབ་པ་ལས་སྲིད་པའི་རྟེན་འབྲེལ་འགྲུབ་འོང་བ་ཡིན་པས་སོ། །

དེ་ལྟར་གཉིས་པ་འདུ་བྱེད་ཀྱི་ལས་ཀྱིས་སྡུག་བསྔལ་འདུ་བྱེད་པ་ཡིན་པས་འདུ་བྱེད་ཅེས་བརྗོད་ལ། སྡུག་བསྔལ་འདུ་བྱེད་ཚུལ་ཡང་མི་ཤེས་བཞིན་དུ་སྡུག་བསྔལ་འདུ་བྱེད་པ་ལས་ཤེས་བཞིན་དུ་སྡུག་བསྔལ་གྱི་རྒྱུ་གསོག་པ་སུ་ཡང་མེད་པས། སྡུག་བསྔལ་འདུ་བྱེད་པའི་ལས་དེ་ཉིད་མི་ཤེས་པའམ་མ་རིག་པའི་དབང་གིས་བྱུང་བར་གསུངས་ཏེ་རྩ་བ་ཉོན་མོངས་ལ་ཐུག་པ་ཡིན། དེ་ཡང་ལས་དེ་ཐོག་མར་ཀུན་ནས་སློང་བྱེད་མ་རིག་པ་དང་། སྲིད་པའི་རྟེན་འབྲེལ་འགྲུབ་པ་ལ་གསོས་འདེབས་བྱེད་ཀྱང་སྲེད་ལེན་གཉིས་ཏེ་གཙོ་བོ་ཉོན་མོངས་ལ་བརྟེན་པ་ཡིན་པས། དང་པོ་བརྒྱད་པ་དགུ་ཉོན་མོངས། །ཞེས་གསུངས། དེ་ཡང་དང་པོ་ཐོག་མའི་མ་རིག་པ་དང་། བརྒྱད་པ་སྲེད་པ། དགུ་པ་ལེན་པ་བཅས་ཉོན་མོངས་ཡིན་པར་གསུངས།

གཉིས་པ་བཅུ་པ་ལས་ཡིན་ནོ། །ཞེས་རྟེན་འབྲེལ་ཡན་ལག་བཅུ་གཉིས་ཀྱི་གཉིས་པ་འདུ་བྱེད་དང་། བཅུ་པ་སྲིད་པ་གཉིས་ལས་སུ་གསུངས། དེ་ཡང་ལས་དང་ལས་ཀྱི་བག་ཆགས་སམ་ལས་ཞིག་པའི་ཞིག་པའི་རྒྱུན་གྱི་སྟེང་ནས་ངོས་འཛིན་དགོས། དེ་ནས། ལྷག་མ་བདུན་ནི་སྡུག་བསྔལ་ཡིན། །ཞེས་གསུངས་ཏེ། མ་རིག་པ་ལ་བརྟེན་ནས་དེའི་གཞན་དབང་དུ་གྱུར་པའི་འདུ་བྱེད་ཀྱི་ལས་དང༌། དེ་ལ་བརྟེན་ནས་སྲེད་ལེན་གྱིས་གསོས་བཏབ་པའི་ལྡོག་པར་དཀའ་བའི་སྲིད་པའི་ལས། དེའི་དབང་གིས་འདུ་བྱེད་ཀྱི་སྡུག་བསྔལ་དུ་གྱུར་པའི་སྐྱེ་བ་འགོག་ཏུ་མེད་པའི་ཚུལ་དུ་འབྱུང་བ་དང་། དེ་ལ་བརྟེན་ནས་རྒ་བའི་སྡུག་བསྔལ་དང༌ན་བའི་སྡུག་བསྔལ། མཐར་འཆི་བའི་སྡུག་བསྔལ་འབྱུང་ལ། གསོན་པའི་རིང་ལ་ཡང་འདོད་པའི་དངོས་པོ་བཙལ་ཀྱང་མི་རྙེད་པ་དང༌། མི་འདོད་པ་ཐོག་ཏུ་འབབ་པ། འདོད་པ་དང་འབྲལ་བ་ལ་སོགས་པའི་སྡུག་བསྔལ་སྣ་ཚོགས་པ་འདི་དག་ལས་ཉོན་གྱི་འཆིང་བ་ལ་བརྟེན་ནས་འབྱུང་བར་གསུངས།

དེ་ལྟ་བུའི་ལས་ཀྱི་བག་ཆགས་ལ་གོང་དུ་བཤད་པའི་སྲེད་ལེན་གྱིས་གསོས་འདེབས་པ་དང་། སྲེད་ལེན་ཉིད་ཀྱང་མ་རིག་པའི་དབང་གིས་འབྱུང་ཞིང་། སྲེད་ལེན་གྱིས་གསོས་འདེབས་ཡུལ་དེ་ཡང་གསུམ་པ་རྣམ་ཤེས་ཀྱི་སྟེང་དུ་བསྒོས་པའི་མ་རིག་པའི་དབང་གིས་བསགས་པའི་ལས་ཀྱི་བག་ཆགས་དེ་ཡིན་ལ། དེ་དག་གི་རྩ་བ་བདག་འཛིན་ལ་ཐུག་པས། བདག་འཛིན་ལྕགས་ཀྱི་དྲ་བའི་སྦུབས་སུ་ཚུད། །ཅེས་གསུངས། དེ་ཡང་རྣམ་འགྲེལ་རྩ་བ་ལས། བྱམས་སོགས་རྨོངས་དང་འགལ་མེད་ཕྱིར། །ཤིན་ཏུ་ཉེས་པ་ཚར་གཅོད་མིན། །ཞེས་གསུངས་པ་ལྟར་བདག་འཛིན་དེ་བྱམས་པ་བསྒོམས་ནས་སེལ་མི་ཐུབ་ལ་སྙིང་རྗེ་བསྒོམས་ནས་ཀྱང་སེལ་མི་ནུས་པར་བདག་མེད་རྟོགས་པའི་ཤེས་རབ་གཅིག་པུས་སྤོང་དགོས་པས་ལྕགས་ཀྱི་དྲ་བ་ལྟར་འཇོམས་དཀའ་ཞིང་སེལ་དཀའ་བ་ཡིན་ལ། བདག་མེད་རྟོགས་པའི་ཤེས་རབ་ཀྱིས་ཀྱང་ལས་སླ་པོར་སྤོང་ནུས་པ་ཞིག་མིན།

བཅོམ་ལྡན་འདས་ཀྱིས་བདག་མེད་ཕྲ་མོ་རྟེན་འབྱུང་གི་དེ་ཁོ་ན་ཉིད་ལ་འཁྲིད་པའི་རིམ་པའི་དབང་དུ་བྱས་ཏེ། ཐོག་མར་གང་ཟག་གི་བདག་མེད་རགས་པ་དང་། ཆོས་ཀྱི་བདག་མེད་རགས་པའི་རྣམ་གཞག་གསུངས་ནས་རིམ་གྱིས་ཁྲིད་པར་མཛད་ལ། དེ་ལྟར་འཁྲིད་དགོས་པ་ཡང་ལས་སླ་པོ་མེད་པའི་རྒྱུ་མཚན་གྱིས་ཡིན། བདག་འཛིན་ལྕགས་ཀྱི་དྲ་བའི་སྦུབས་སུ་ཚུད། །ཅེས་གསུངས་པའི་བདག་འཛིན་ནི་གང་ཟག་གི་བདག་འཛིན་དུ་གྱུར་པའི་འཇིག་ལྟ་ཡིན་ལ། དེ་ལྟ་བུའི་འཇིག་ལྟའམ་གང་ཟག་གི་བདག་འཛིན་དེ་ཡང་། གང་ཟག་གང་དུ་གདགས་པའི་གཞི་ཕུང་སོགས་ཀྱི་ཆོས་ལ་བདེན་པར་འཛིན་པའི་ཆོས་ཀྱི་བདག་འཛིན་གྱིས་གཞི་བྱས་ནས་འབྱུང་བ་ཡིན་པས། མ་རིག་མུན་པའི་སྨག་ཆེན་ཀུན་ནས་འཐིབས། །ཞེས་གསུངས་ཏེ། འདིའི་མ་རིག་པ་དེ་ཆོས་ཀྱི་བདག་འཛིན་ཡིན།

དེ་ལྟར་གང་ཟག་གི་བདག་འཛིན་དང་ཆོས་ཀྱི་བདག་འཛིན་གྱི་ཉེས་དམིགས་རང་སྟེང་དུ་སྦྱར་ཏེ་ལེགས་པར་བསམས་པ་ལས་བློ་དེ་གཉིས་ཉེས་པའི་ཕུང་པོ་ལྟ་བུ་ནག་པོ་ནག་རྐྱང་ཞིག་ཏུ་མཐོང་ནུས་ཤིང་དེ་ལྟར་མཐོང་མཚམས། དེས་བཞག་པའི་བག་ཆགས་ཤེས་བྱའི་སྒྲིབ་པ་ལ་ཡང་དུག་གི་དྲི་མ་ལྟ་བུ་ཁ་བཞིན་ཡོད་པས་དེ་ལ་ཡང་མི་འདོད་པའི་བློ་ཤུགས་དྲག་པོ་སྐྱེ་བ་ཞིག་འོང་བ་ཡིན།

ལྷག་པར་དུ་གཞན་དོན་དོན་གཉེར་དང་འབྲེལ་ནས་བཤད་ན་གཞན་དོན་བསྒྲུབ་པ་ལ་གཞན་གདུལ་བྱ་རྣམས་ཀྱི་ཁམས་དང་མོས་པ། དབང་པོའི་ཁྱད་པར་རྣམས་ཇི་བཞིན་ཤེས་པ་ཞིག་དགོས། དེ་དག་ཇི་བཞིན་མ་ཤེས་པར་གཞན་དོན་ཚུལ་བཞིན་སྒྲུབ་མི་ནུས་ཏེ། ཕན་པའི་སླད་དུ་སྟོང་ཉིད་ཀྱི་ལྟ་བ་བསྟན་ཀྱང་དོན་དུ་མ་འགྱུར་བར་ཉེས་པ་བྱུང་བ་གྲུབ་ཆེན་གླང་པོའི་ཀོ་བ་པའི་ལོ་རྒྱུས་ལྟ་བུར་འགྱུར་ཉེན་ཡོད། དེས་ན་རྣམ་མཁྱེན་རྒྱལ་བའི་གོ་འཕང་མ་འཐོབ་པར་གཞན་དོན་དཔྱིས་ཕྱིན་པར་སྒྲུབ་པའི་ཐབས་མི་འདུག་སྙམ་དུ་ངེས་པ་རྙེད་པ་ཞིག་ཡོང་བ་ཡིན།

ཐོག་མར་རང་སྟེང་དུ་མི་འདོད་བཞིན་དུ་སྡུག་བསྔལ་རྒྱུན་ཆད་མེད་པར་ཡོང་བ་དང་། བདེ་བ་འདོད་བཞིན་དུ་བདེ་བས་ཕོངས་པའི་གནས་སྟངས་ཤིག་ཡོང་བ་འདི་ལས་ཉོན་ལ་བརྟེན་ནས་བྱུང་བའི་ཚུལ་ལེགས་པར་བསམ་པ་དང་། དེ་བཞིན་དུ་འགོག་བདེན་ཞེས་པ་སྤྱིར་ཤེས་བྱ་ལ་སྲིད་པ་དང་། ཡང་སྒོས་རང་གི་རྒྱུད་སྟེང་དུ་འགྲུབ་རུང་ཡིན་པའི་ཚུལ་མཐོང་བ་ཞིག་དགོས་པ་ཤིན་ཏུ་གལ་ཆེ་ཞིང་། འདི་དག་ཞིབ་ཏུ་བསམ་དགོས་པའི་གནས་ཡིན། དེ་དག་ལ་ངེས་པ་རྙེད་པ་ཞིག་འོང་བར་ཐོག་མར་སྟོང་ཉིད་ཀྱི་ལྟ་བའི་གོ་བ་ཡོད་དགོས་ལ། དེ་ཡང་སློབ་དཔོན་སངས་རྒྱས་བསྐྱངས་དང་དཔལ་ལྡན་ཟླ་བ་གྲགས་པས་གསུངས་པའི་སྟོང་པ་ཉིད་ཀྱི་གནད་ཕྲ་མོའམ་རྟེན་འབྱུང་ཕྲ་མོར་གོ་བ་རྙེད་པ་ཞིག་དགོས་པ་ཤིན་ཏུ་གལ་ཆེ།

དེ་ལྟར་སྟོང་ཉིད་ཀྱི་གོ་བའི་སྟེང་ནས་བདེན་འཛིན་ཞེས་པ་ལོག་ཤེས་ཡིན་པ་དང་དེས་ཇི་ལྟར་ཞེན་པ་ལྟར་གྱི་ཞེན་ཡུལ་ཐ་སྙད་དུ་ཡང་མེད་པའི་གནད་ལ་ངེས་པ་ཁོ་ཐག་ཆོད་པ་ཞིག་རྙེད་པའི་ཚེ། དེ་ལ་བརྟེན་ནས་རིམ་བཞིན་བདེན་འཛིན་ཤུགས་ཆུང་དུ་འགྲོ་རྒྱུ་ཡོད་པར་ཚོད་དཔག་ཐུབ་ཅིང་། དེ་ལྟ་བུའི་ཚོད་དཔག་ལ་བརྟེན་ནས་འགོག་པའི་བདེན་པ་ཤེས་བྱ་ལ་སྲིད་པ་ཙམ་དུ་མ་ཟད་རང་གི་རྒྱུད་སྟེང་དུའང་འགྲུབ་རུང་ཡིན་པར་མཐོང་ནུས། དེ་ཡང་བདེན་འཛིན་གྱི་འཛིན་སྟངས་སེམས་ཀྱི་རང་བཞིན་ལ་མ་ཞུགས་པ་དང་སྟོང་ཉིད་རྟོགས་པའི་ལྟ་བའི་འཛིན་སྟངས་སེམས་ཀྱི་རང་བཞིན་ལ་ཚུལ་བཞིན་དུ་ཞུགས་པའི་ཚུལ་དང་། དེ་བཞིན་འཁོར་ལོ་མཐའ་མའི་སྐབས་ནས་གསུངས་པའི་སེམས་རང་བཞིན་གྱིས་འོད་གསལ་བའི་ཚུལ་སོགས་ཕན་ཚུན་སྦྲེལ་ནས་བསམ་བློ་གཏོང་ཐུབ་པ་བྱུང་ན་འགོག་པའི་བདེན་པ་ཞེས་པ་ཤེས་བྱ་ལ་སྲིད་པ་དང་ནམ་ཞིག་རང་རྒྱུད་ལའང་འགྲུབ་རུང་ཡིན་པའི་ངེས་པ་རྙེད་པ་ཞིག་ཡོང་ལ། དེ་འདྲའི་ངེས་པ་རྙེད་མཚམས་ཐར་པ་དོན་གཉེར་གྱི་བློ་མཚན་ཉིད་ཚང་བ་ཞིག་ཡོང་ཐུབ།

དེ་བཞིན་དུ་བདེན་འཛིན་ལ་གཉེན་པོ་སྟོབས་ལྡན་ཡོད་པར་མཐོང་སྟེ་དེ་སྤོང་ནུས་སུ་མཐོང་བའི་ཚེ་བདེན་འཛིན་དེས་བཞག་པའི་བག་ཆགས་ཀྱང་སྤོང་ནུས་སུ་མཐོང་བས་ཉོན་མོངས་པ་བག་ཆགས་དང་བཅས་པ་སྤངས་པའི་བྲལ་བའི་ཡོན་ཏན་མཐར་ཐུག་ངོ་བོ་ཉིད་སྐུ་འཐོབ་རུང་ཡིན་པ་ངེས་ཐུབ་ཅིང་། དེ་ལ་བརྟེན་ནས་བྱང་ཆུབ་དོན་གཉེར་གྱི་བློ་མཚན་ཉིད་ཚང་བ་ཞིག་ཀྱང་ཡོང་ཐུབ་པ་ཡིན། དེའི་སྟེང་དུ་བདག་གཞན་མཉམ་བརྗེ་དང་མན་ངག་རྒྱུ་འབྲས་བདུན་མའི་སྒོ་ནས་གཞན་དོན་དོན་གཉེར་གྱི་འདུན་པ་དང་འབྲེལ་བའི་བྱང་ཆུབ་མཆོག་ཏུ་སེམས་བསྐྱེད་པ་དེ་ཡོང་ཐུབ། དེ་ལྟར་གཞུང་གི་དོན་རྣམས་ཕན་ཚུན་གུང་བསྒྲིགས་ཏེ་སངས་རྒྱས་པའི་ཆོས་ཀྱི་འགྲོ་སྟངས་ལ་གཏིང་ཕྱིན་པའི་གོ་བ་ལེགས་པོ་རྙེད་པ་ཞིག་བྱུང་ན། ནང་སེམས་ལ་འགྱུར་བ་ཇི་ལྟར་གཏོང་ཐབས་ཐད་རྩིག་པ་ལྟ་བུར་མཚོན་ན་རྨང་གཞི་འདིང་སྟངས་ནས་བཟུང་སྟེ་ཧ་ཅང་སྤུས་དག་པོའི་འགྲོ་སྟངས་ཤིག་ཡོད་པ་མཐོང་ཐུབ་པ་ཡིན།

དེ་ཡང་སེམས་ལ་འགྱུར་བ་གཏོང་བའི་རིམ་པར་ཐོག་མར་རགས་རིམ་ནས་འགོ་བཙུགས་ཏེ་དེ་ནས་ཕྲ་རུ་ཕྲ་རུ་བཏང་སྟེ་མཐར་བདེན་འཛིན་གང་དུའང་འབྲོ་ས་མེད་པར་ང་ནི་ལོག་ཤེས་ཡིན་ནོ། །ད་ཁྱོད་ཀྱི་སེམས་རྒྱུད་ལ་སྡོད་ཐབས་མི་འདུག་གོ །
ཞེས་དགོངས་པ་ཞུ་དགོས་པའི་གནས་སྟངས་ཤིག་འོང་རྒྱུ་ལས་མེད། དེ་བཞིན་གཞན་གཅེས་འཛིན་གྱི་ཡོན་ཏན་ཇི་ཙམ་བསམས་པ་དེའི་ཚོད་ཀྱིས་རང་གཅེས་འཛིན་གྱིས། ང་ད་ལྟའི་བར་ཁྱོད་ཀྱི་མགོན་དང་སྐྱབས་དང་དཔུང་གཉེན་གྱི་ཚུལ་དུ་ཁྱོད་ཀྱི་སྙིང་དབུས་སུ་བསྡད་པ་ཡིན། ད་ང་བོང་བུ་ཐོན་སོང་། ཞེས་བརྗོད་དགོས་པ་ཞིག་ཏན་ཏན་འོང་ངེས། དངོས་གནས་ནང་ཆོས་ཀྱི་འགྲོ་སྟངས་དེ་ངོ་མཚར་སྐྱེ་དགོས་པ་ཞིག་རེད། དེ་ཡང་སངས་རྒྱས་ཀྱིས་དེ་ལྟར་གསུངས་ཡོད་ཅེས་བརྗོད་རྒྱུ་ཙམ་ཞིག་མིན་པར་རྒྱུ་མཚན་ལ་དཔྱད་པ་བྱས་མཐར་ངེས་པ་རྙེད་རྒྱུ་ཡོད་པ་ཞིག་ཡིན།

དལ་བ་དང་འབྱོར་པ།

དེ་ལྟར་བསམས་པ་ལས་དལ་བ་ཐོབ་པ་དོན་དང་ལྡན་པ་ཞེས་པའི་དལ་བ་དང་འབྱོར་པའི་ཕན་ཡོན་ལ་གཞི་ནས་ངོ་མཚར་སྐྱེ་ཐུབ་པ་ཞིག་ཡོང་བ་ཡིན། དེ་ལྟར་མ་བྱུང་ན་ཨ་ཁུ་ཤེས་རབ་རྒྱ་མཚོའི་གསུང་ཟིན་བྲིས་ཤིག་གི་ནང་། བོད་དུ་བླ་མ་ཞིག་གིས་དལ་འབྱོར་གྱི་མི་ལུས་དེ་ངོ་བོ་དང་རྒྱུ་དང་དཔེ་ལ་སོགས་པའི་སྒོ་ནས་རྙེད་དཀའ་བའི་ཚུལ་གསུངས་པར། གསུང་ཆོས་ཉན་མཁན་གྲས་ཀྱི་རྒྱ་མི་ཞིག་གིས། བླ་མ་ཁོང་རྒྱ་ནག་ལ་ཕེབས་མ་མྱོང་བར་བརྟེན་མི་ལུས་དཀོན་པོ་ཡིན་པར་གསུངས་པ་ལས་རྒྱ་ནག་ཏུ་ཕེབས་ན་མི་ཧ་ཅང་མང་པོ་ཡོད་པ་གཟིགས་ཐུབ། ཅེས་བཤད་སྐོར་བཀོད་ཡོད། གསུངས་ཏེ་བཞད།

དལ་བ་དང་འབྱོར་པ་ཞེས་པ་ཆོས་ལྡན་གྱི་ལུང་པར་འཚོ་བའི་མིའི་གྲངས་འབོར་མང་ཉུང་གི་དོན་མིན། ད་ལྟ་ངན་སོང་དུ་ཡོད་ན། །དམ་ཆོས་སྒྲ་ཙམ་ཡང་མི་ཐོས། །ལྷ་དང་ལྷ་མིན་དུ་སྐྱེས་ཀྱང་། །རྒྱལ་བསྟན་འདི་འདྲ་དང་མཇལ་དཀའ། །མཐའ་བཞིའི་རྒྱལ་ཁམས་སུ་སྐྱེས་ན། །དགེ་སྡིག་ངོ་ཙམ་ཡང་མི་ཤེས། །ཞེས་གསུངས་པ་ལྟར་རང་སྟེང་དུ་བསམས་ན། ད་ལྟ་རང་ཉིད་མི་ལུས་ཐོབ་སྟེ་སངས་རྒྱས་པའི་ཆོས་ཡོད་སའི་ཡུལ་གྲུ་ཞིག་ཏུ་སྐྱེས་ནས་མི་ཁོམ་པ་བརྒྱད་དང་བྲལ་བ་དང་། འབྱོར་པ་བཅུ་དང་ལྡན་པའི་དལ་འབྱོར་གྱི་ཆོས་བཅོ་བརྒྱད་ཚང་བའི་ལུས་རྟེན་ཞིག་ཐོབ་ཡོད་སྙམ་དུ་ཐོག་མར་དལ་འབྱོར་ངོས་གཟུང་བ་དང་། གནས་སྐབས་མངོན་མཐོ་སྒྲུབ་པ་ཡང་དལ་འབྱོར་གྱི་རྟེན་དེའི་སྟེང་ནས་རྒྱུ་ཚོགས་གྲངས་ཚང་ཞིང་སྟོབས་དང་ལྡན་པ་ཞིག་གསོག་ནུས་ལ། མིའི་ཀླད་པའི་ནུས་པ་འདི་ལྟ་བུ་ཞིག་མེད་ན་ཆོས་རབ་ཏུ་རྣམ་འབྱེད་ཀྱི་ཤེས་རབ་མི་འོང་ཞིང་། དེ་མེད་ན་བདག་མེད་པ་ལ་སོགས་པའི་གནད་རྣམས་ནམ་ཡང་བསམ་པར་མི་ནུས་པས་མཐར་ཐུག་ངེས་ལེགས་ལ་ལྟོས་ནས་ཀྱང་དོན་ཆེ་བ་ཡིན། དེ་ལྟ་བུའི་རྟེན་བཟང་དེ་ཡང་རྒྱུ་རྐྱེན་དུ་མ་ཚོགས་པའི་སྟེང་ནས་བསྒྲུབ་དགོས་པ་ལས་རྒྱུ་ཕྱོགས་རེ་བ་ཙམ་གྱིས་བསྒྲུབ་མི་ནུས།

ད་ལྟ་རང་རེར་ཐོབ་པའི་ཆོས་རབ་ཏུ་རྣམ་འབྱེད་ཀྱི་ཤེས་རབ་དང་ལྡན་པའི་དལ་འབྱོར་གྱི་མི་ལུས་འདི་ཉིད་སྤྱིར་མངོན་མཐོའི་ལུས་རྟེན་ཡིན་པས་དོན་ཆེ་ཞིང་། ལྷག་པར་དུ་སངས་རྒྱས་པའི་ཆོས་ཉམས་སུ་ལེན་པ་ལ་ཆོས་རབ་ཏུ་རྣམ་འབྱེད་ཀྱི་ཤེས་རབ་ཤིན་ཏུ་གལ་ཆེ་བའི་ཆ་ནས་ཀྱང་གཞན་དང་མི་འདྲ་བ་ཞིག་ཡིན། རང་རེས་འདོན་བཞིན་པའི་ཤེས་རབ་སྙིང་པོ་ལྟ་བུར་མཚོན་ན་ཤེས་རབ་ཀྱི་ཕ་རོལ་ཏུ་ཕྱིན་པ་ཞེས་ཤེས་རབ་ཀྱིས་སྒྲས་བསྙད་པ་ལས་ཐབས་ཀྱི་ཕ་རོལ་ཏུ་ཕྱིན་པ་ཞེས་མི་བརྗོད། ཆོས་རབ་ཏུ་རྣམ་འབྱེད་ཀྱི་ཤེས་རབ་དེ་དོན་དག་ཕལ་པ་ཞིག་གི་ཐོག་ལ་བེད་སྤྱོད་བཏང་ན་འཕྲོ་བརླག་ཡིན་པས་ཤེས་རབ་དེ་བདེ་སྡུག་གི་རྩ་བ་གང་ཡིན་བླང་དོར་འབྱེད་པའི་ཐོག་ལ་བེད་སྤྱོད་གཏོང་ཐུབ་པ་ཞིག་བྱུང་ན་དོན་གྱི་མཁས་པ་ཡིན་ཞིང་། རང་ལ་ཆོས་རབ་ཏུ་རྣམ་འབྱེད་ཀྱི་ཤེས་རབ་ཡོད་པ་གོ་ཆོད་པ་བྱུང་བ་ཡིན།

སྤྱིར་ཕ་རོལ་ཏུ་ཕྱིན་པའི་ཉམས་ལེན་རྣམས་སྦྱིན་པའི་ཕ་རོལ་ཏུ་ཕྱིན་པ་ལ་སོགས་པ་ཐབས་ཀྱི་ཕ་རོལ་ཏུ་ཕྱིན་པ་དང་ཤེས་རབ་ཀྱི་ཕ་རོལ་ཏུ་ཕྱིན་པའི་སྡེ་ཚན་གཉིས་སུ་འདུ་ཡང་སངས་རྒྱས་པའི་ཆོས་ཀྱིས་ཤེས་རབ་ཀྱི་ཕ་རོལ་ཏུ་ཕྱིན་པ་ཞེས་རྩལ་འདོན་མཛད་པའི་རྒྱུ་མཚན་དེ་ཤེས་རབ་ཤིན་ཏུ་གལ་ཆེ་བའི་ཆ་ནས་ཡིན། དེ་ལྟ་བུའི་ཤེས་རབ་དེ་ཉིད་རང་རེ་མིའི་ལུས་རྟེན་ལ་ཡོད་པ་ལྟ་བུ་ཞིག་གཞན་སུ་ལ་ཡང་མེད། སྤྱིར་མིའི་ལུས་རྟེན་གལ་ཆེ་བའི་རྒྱུ་མཚན་གཞན་ཡང་ཡོད་མོད། གཙོ་བོ་ནི་ཆོས་རབ་ཏུ་རྣམ་འབྱེད་ཀྱི་ཤེས་རབ་བམ་མིའི་ཀླད་པར་གཞན་དང་མི་འདྲ་བའི་ནུས་པ་ཞིག་ཡོད་པའི་ཆ་ནས་དལ་འབྱོར་གྱི་ལུས་རྟེན་འདི་ཤིན་ཏུ་རྩ་ཆེན་པོ་ཡིན་ཞེས་གསུངས།

འབྲས་བུའི་ཆོས་གང་ཞིག་ཇི་ཙམ་གྱིས་རྩ་ཆེ་བ་དེ་ཙམ་དུ་དེའི་རྒྱུ་སྒྲུབ་དཀའ་ཞིང་། ཕུན་སུམ་ཚོགས་ལ་བཟང་བའི་རྒྱུ་མེད་པར་རྩ་ཆེ་བའི་འབྲས་བུ་མི་སྐྱེ་བ་ཆོས་ཉིད་ཡིན་པས་འབྲས་བུ་སངས་རྒྱས་ཀྱི་གོ་འཕང་མངོན་དུ་བྱེད་པ་ལ་དེ་འཐོབ་བྱེད་ཀྱི་ལུས་རྟེན་འདི་ཉིད་ཤིན་ཏུ་རྙེད་དཀའ་བར་གསུངས། དེས་ན་དལ་འབྱོར་གྱི་རྟེན་འདི་རྒྱུ་མེད་རྐྱེན་མེད་ལས་བྱུང་བ་མིན་པར་རང་རང་གི་མཐུན་པའི་རྒྱུ་ལ་བརྟེན་ནས་འོང་དགོས་པས་ཚུལ་ཁྲིམས་རྣམ་པར་དག་པས་གཞི་བཟུང་། སྦྱིན་སོགས་ཕར་ཕྱིན་དྲུག་གིས་གྲོགས་བྱས། སྨོན་ལམ་དྲི་མ་མེད་པས་མཚམས་སྦྱར་བའི་སྒོ་ནས་ལུས་རྟེན་འདི་འཐོབ་དགོས་པ་ཡིན། དེ་ལྟ་བུའི་རྙེད་དཀའ་ཞིང་དོན་ཆེ་བའི་ལུས་རྟེན་འདི་ཉིད་རྟག་པ་དང་བརྟན་པ་ཡང་མེད་དེ། སྤྱིར་སྐྱེས་པའི་མཐའ་མ་འཆི་བར་ངེས་ཤིང་། འཆི་བ་དེ་ཡང་ནམ་འོང་ཚོད་མི་ཐིག་པ་ཡིན།

དེ་ལྟར་ཚེ་ལ་ངེས་པ་མེད་པའི་ཚུལ་བསམས་ཏེ་ཚེ་འདིར་ལོང་ཡོད་སྙམ་པའི་ཕྱི་བཤོལ་གྱི་ལེ་ལོ་དང་ཚེ་འདི་ཁོ་ནའི་དོན་བསམ་པའི་བྱ་བ་ངན་ཞེན་གྱི་ལེ་ལོ་སོགས་ཀྱིས་ཕུགས་སུ་རང་ཉིད་ཕུང་ལ་སྦྱོར་བའི་ཚུལ་ལེགས་པར་བསམ་དགོས་ཤིང་། དེ་ལྟར་བསམས་ན་ཚེ་འདི་ཁོ་ན་དོན་གཉེར་དང་གལ་ཆེར་བརྩི་བའི་བློ་དེ་ཤུགས་ཆུང་དུ་འགྲོ་བ་ཡིན། ཡང་ཚེ་འདི་བློས་གཏོང་བའི་དོན་ཚེ་འདིར་ལྟོ་ཆས་བཟའ་མི་དགོས་པ་དང་གོས་གྱོན་མི་དགོས་པའི་དོན་མིན་པར་ཚེ་འདི་ཁོ་ན་ཤིན་ཏུ་གལ་ཆེར་བརྩི་བ་དེ་འདྲ་མི་བྱེད་པའི་དོན་ཡིན།

དེ་ལྟར་དལ་འབྱོར་གྱི་སྐོར་ལེགས་པར་བསམས་ཏེ། དལ་འབྱོར་གྱི་ལུས་འདི་ཅི་ཙམ་གྱིས་རྩ་ཆེན་པོར་མཐོང་བ་དེའི་ཚོད་ཀྱིས་ལུས་འདི་རིང་དུ་མི་གནས་པར་འཆི་བ་རྗེས་སུ་དྲན་པ་དང་། འཇིག་རྟེན་ཕྱི་མར་ཇི་ལྟར་འགྱུར་བ་འགྲོ་བ་གཉིས་ཀྱི་བདེ་སྡུག་བསམ་པ། འཇིག་རྟེན་ཕྱི་མར་བདེ་བའི་ཐབས་བསྟེན་པ་ཞེས་པའི་ཉམས་ལེན་གྱི་རིམ་པ་རྣམས་ལེགས་པར་བང་འགྲིགས་པ་ཞིག་འོང་བ་ཡིན། དེས་ན་སྔོན་དུ་བདེན་བཞིའི་འགྲོ་སྟངས་ལ་གོ་བ་རྙེད་པ་ཞིག་དགོས་རྒྱུ་ཤིན་ཏུ་གལ་ཆེ། རྗེ་རིན་པོ་ཆེའི་ལམ་རིམ་ཆེན་མོའི་ནང་། དེ་ལྟར་ན་བདེན་བཞི་ནི་ཐེག་པ་ཆེ་ཆུང་ཀུན་ཏུ་ལན་དུ་མར་གསུངས་ཤིང༌། འཁོར་བར་འཇུག་པ་དང་དེ་ལས་ལྡོག་པའི་གནད་རྣམས་བདེ་བར་གཤེགས་པས་བསྡུས་པ་ཡིན་པས་རྣམ་གྲོལ་བསྒྲུབ་པ་ལ་ཤིན་ཏུ་གལ་ཆེ་ཞིང༌། ཞེས་སོགས་གསུངས་པ་གོང་དུ་དྲངས་པ་ལྟར་ཏེ། ལམ་བདེན་ལེགས་པར་མ་ཤེས་ན་ཉོན་མོངས་པ་གཏིང་ཕྱིན་པའི་ཚུལ་དུ་སུན་ཕྱུང་བའི་གནད་མི་ཤེས་ཤིང་དེ་ལ་བརྟེན་ནས་སྒོམ་སྒྲུབ་ཀྱང་ཏིང་འཛིན་ཕྲན་ཚེགས་སྒྲུབ་པའི་ཕྱོགས་སུ་སོང་སྟེ་མཚན་ཉིད་ཚང་བའི་ལམ་སྒོམ་པ་མི་འོང་ཞེས་གསུངས་པ་ཡིན། སྔར་ངེས་འབྱུང་གི་བསམ་པ་སྐྱེས་པའི་ཚད་གསུངས་པ་དེས་རིགས་བསྒྲེ་ཐུབ་པར་དགོངས་ནས་འདིར་བྱང་ཆུབ་ཀྱི་སེམས་སྐྱེས་པའི་ཚད་ཟུར་དུ་མ་གསུངས།

མུ་མེད་སྲིད་པར་སྐྱེ་ཞིང་སྐྱེ་བ་རུ། །

སྡུག་བསྔལ་གསུམ་གྱིས་རྒྱུན་ཆད་མེད་པར་མནར། །

གནས་སྐབས་འདི་འདྲར་གྱུར་པའི་མ་རྣམས་ཀྱི། །

ངང་ཚུལ་བསམས་ནས་སེམས་མཆོག་བསྐྱེད་པར་མཛོད། །

ཅེས་གསུངས་ཏེ་དེ་དག་གིས་བྱང་ཆུབ་ཀྱི་སེམས་སྒོམ་ཚུལ་བསྟན་པ་ཡིན། གོང་དུ་མདོར་བསྡུས་ཤིག་ཞུས་ཟིན་པ་ལྟར་རང་གཅེས་འཛིན་གྱི་ཉེས་དམིགས་དང་གཞན་གཅེས་འཛིན་གྱི་ཡོན་ཏན། བདག་གཞན་བརྗེ་ནུས་པ་སོགས་ལེགས་པར་བསམས་ཏེ་བདག་གཞན་མཉམ་བརྗེའི་བློ་སྦྱང་རྒྱུ་ཤིན་ཏུ་གལ་ཆེ། བདག་གཞན་མཉམ་བརྗེའི་ཉམས་ལེན་གྱི་ཁུངས་ནི་མགོན་པོ་ཀླུ་སྒྲུབ་ཀྱིས་བྱང་ཆུབ་སེམས་འགྲེལ་དང་དབུ་མ་རིན་ཆེན་ཕྲེང་བར་གསུངས་ཤིང་། དེ་དག་གི་གདམས་པ་རྩལ་དུ་བཏོན་ཏེ་ཞིབ་ཅིང་ཕྲ་བ་ཞི་བ་ལྷའི་སྤྱོད་འཇུག་ཏུ་གསུངས་པས་གཞུང་དེ་དག་ལ་སློབ་གཉེར་གྱིས་རྒྱུས་ཡོད་པ་བྱ་རྒྱུ་གལ་ཆེ། སྤྱོད་འཇུག་ལྟ་བུར་མཚོན་ན་ཡང་ནས་ཡང་དུ་བལྟ་ཐུབ་ན་ཧ་ཅང་ཡག་པོ་ཡོད།

རང་རེའི་མི་ཚེ་འདིར་མཚོན་ནའང་ཉོན་མོངས་ཀྱིས་རང་གཞན་ཕུང་བར་བྱེད་ཅིང་འདི་ཕྱི་གཉིས་མེད་བཟོ་བའི་ཚུལ་མཐོང་ཆོས་སུ་ཡོད་པ་འདི་ཡིན། འཛམ་གླིང་འདིའི་སྟེང་མི་དུང་ཕྱུར་བདུན་ཅུ་ཙམ་ཞིག་ཡོད་པ་དེ་དག་གི་མང་པོ་ཞིག་ཤེས་ཡོན་ཅན་ཡིན་ཁུལ་ཡིན་མོད། འོན་ཀྱང་སྡུག་བསྔལ་དང་དུ་བླངས་ཏེ་རང་གཞན་རོགས་གསུམ་མི་སྐྱིད་པར་བྱེད་པའི་ཚུལ་ལ་བལྟས་ན། སྤྱོད་ཚུལ་དེ་རིགས་མིའི་ལྷན་སྐྱེས་ཀྱི་གཤིས་སུ་གྲུབ་པ་ལྟ་བུ་ཞིག་ཏུ་མངོན་གྱི་ཡོད། འོན་ཀྱང་སྤྱོད་པ་དེ་རིགས་བཅོས་སུ་ཡོད་མེད་ལ་བསམ་བློ་གཏོང་རྒྱུ་གལ་ཆེན་པོ་ཡིན། གལ་ཏེ་བཅོས་སུ་མེད་ན། སྤྱོད་འཇུག་ལས། གལ་ཏེ་བཅོས་སུ་ཡོད་ན་ནི། །དེ་ལ་མི་དགར་ཅི་ཞིག་ཡོད། །གལ་ཏེ་བཅོས་སུ་མེད་ན་ནི། །དེ་ལ་མི་དགའ་བྱས་ཅི་ཕན། །ཞེས་གསུངས་པ་ལྟར་ཡིན།

ཕན་ཚུན་ལག་སྦྲེལ་གྱི་ཚུལ་དུ་གནས་པའི་རང་གཅེས་འཛིན་དང་བདེན་འཛིན།

ཁ་སང་འབྲས་སྤུངས་སུ་ཞུས་ཟིན་པ་ལྟར་འཛམ་གླིང་འདིའི་ཐོག་གི་མི་དུང་ཕྱུར་བདུན་ཅུ་ཙམ་ཞིག་ཡོད་པ་དེ་ཀུན་སྡུག་བསྔལ་མི་འདོད་པ་དང་བདེ་བ་འདོད་པ་ཤ་སྟག་ཡིན་ཞིང་། མིའི་ལྷན་སྐྱེས་ཀྱི་རང་བཞིན་དེ་བྱམས་བརྩེའི་རང་བཞིན་ཅན་ཡིན་པ་ཚན་རིག་པས་ཀྱང་འཆད་ཀྱི་ཡོད། དེ་བཞིན་དུ་སངས་རྒྱས་པའི་གཞུང་ནས་སྡུག་བསྔལ་གྱི་རྩ་བ་རང་གཅེས་འཛིན་ལ་བརྟེན་ནས་འབྱུང་བར་གསུངས་པ་ལྟར། སྡུག་བསྔལ་གྱི་རྩ་བ་རང་གཅེས་འཛིན་ལ་ཐུག་པའི་ཚུལ་འདི་ཆོས་དད་མེད་པའི་མི་རྣམས་ལ་ཡང་བཤད་རུང་བ་ཡིན། སངས་རྒྱས་པའི་ལྟ་གྲུབ་ལ་དམིགས་བསལ་གྱི་ཁྱད་ཆོས་ཤིག་ཡོད་པ་ནི། ཤེས་རབ་ལ་བརྟེན་ནས་ཉམས་ལེན་ལ་ཞུགས་རྒྱུ་དེ་རེད།

ཉོན་མོངས་མ་སྤངས་པའི་གང་ཟག་གི་རྒྱུད་ཀྱི་རང་གཅེས་འཛིན་དང་བདེན་འཛིན་གཉིས་པོ་དེ་ཕར་བརྟེན་ཚུར་བརྟེན་གྱིས་ལག་སྦྲེལ་བྱས་ཏེ་གནས་ཡོད་པ་གསལ་པོ་ཡིན་ཞིང་། རང་གཅེས་འཛིན་གྱི་བློ་དེ་གཞན་གཅེས་འཛིན་གྱི་བློ་བསྒོམས་ནས་བསལ་དགོས། རང་ཅག་ལ་ཐོག་མར་ང་དེ་དོན་གྱི་ངོས་ནས་ཡོད་པ་ཞིག་ཏུ་སྣང་ཞིང་། དེ་ནས་གང་སྣང་བའི་ང་དེ་ཉིད་ཧ་ཅང་རྩ་ཆེན་པོ་དང་གཙིགས་ཆེན་པོ་བྱེད་པའི་རང་གཅེས་འཛིན་དེ་ཡོང་གི་ཡོད། སྤྱིར་ཉན་རང་དགྲ་བཅོམ་པའི་རྒྱུད་ལ་ཡང་རང་གཅེས་འཛིན་ཡོད་མོད། རང་རེའི་རྒྱུད་ལ་ཡོད་པ་ལྟ་བུའི་རང་གཅེས་འཛིན་ཤུགས་དྲག་པོ་དེ་འདྲ་མེད་པ་ནི་དེ་དག་ལ་བདེན་འཛིན་མེད་པའི་རྒྱུ་མཚན་གྱིས་ཡིན།

འདིར་རང་རེས་བྱམས་པ་དང་སྙིང་རྗེ་རྩ་བར་གྱུར་པའི་བྱང་ཆུབ་ཀྱི་སེམས་ལ་བློ་སྦྱངས་ཏེ་རང་གཅེས་འཛིན་གྱི་ནུས་པ་ཆུང་དུ་གཏོང་གི་ཡོད་ཅིང་། དེ་བཞིན་དུ་དཔལ་མགོན་འཕགས་པ་ཀླུ་སྒྲུབ་ཡབ་སྲས་ཀྱིས་གཏན་ལ་ཕབ་པའི་དབུ་མའི་ལྟ་གྲུབ་ལ་བསམ་བློ་བཏང་སྟེ་བདེན་འཛིན་ཤུགས་ཆུང་དུ་གཏོང་གི་ཡོད། ཆོས་ཉམས་ལེན་ཞེས་པ་དེ་འདྲ་ཞིག་ལ་གོ་དགོས། དེ་ལྟ་བུའི་ཉམས་ལེན་བྱེད་པ་བྱུང་ན་ལོ་རེ་ཟུང་ནང་སེམས་ལ་འགྱུར་བ་ཡོང་རྒྱུ་ཁག་པོ་ཡིན་ཀྱང་། ལོ་བཅུ་དང་ཉི་ཤུ། སུམ་ཅུ། བཞི་བཅུ། ལྔ་བཅུ་ལྟ་བུའི་དུས་ཡུན་བསྲིངས་ན་སེམས་ལ་ཏན་ཏན་འགྱུར་བ་ཡོང་རྒྱུ་ཡོད་པ་གསལ་པོ་རེད། དེ་འདྲའི་ཉམས་ལེན་རྨང་གཞིར་ཡོད་པའི་སྟེང་གསང་སྔགས་རྡོ་རྗེ་ཐེག་པའི་ཆོས་སྐོར་ཁག་སྣོན་མ་བཏབ་སྟེ་འགྲོ་རྒྱུ་གལ་ཆེ།

ལས་འབྲེལ་ཡོད་མེད་ཀྱི་ཁྱད་པར།

བྱང་ཆུབ་ཀྱི་སེམས་སྐྱེས་པའི་ཚད་ནི། གོང་དུ་ངེས་འབྱུང་གི་བསམ་པ་སྐྱེས་པའི་ཚད་བསྟན་པ་ལྟར་བྱང་ཆུབ་ཀྱི་སེམས་ལ་བློ་ཡང་ཡང་སྦྱངས་པ་ལས་མཐར་བསམ་བློ་མ་བཏང་ན་དེ་ག་ལས། གལ་ཏེ་བསམ་བློ་ཞིག་བཏང་ཕྱིན། ནམ་མཁའི་མཐས་གཏུགས་པའི་སེམས་ཅན་འདི་རྣམས་ཀྱི་དོན་ཞིག་མ་བསྒྲུབས་ན་གཏན་ནས་མི་འགྲིག་པས་དེ་དག་ལ་ཕན་བདེ་འབའ་ཞིག་བསྒྲུབས་ཏེ་མཐར་ཐུག་རྣམ་མཁྱེན་རྒྱལ་བའི་ས་ལ་འཁོད་པ་ཞིག་ཅིས་ཀྱང་བྱ་སྙམ་པ་དང་། དེ་ལྟ་བུའི་གཞན་དོན་འབད་མེད་ལྷུན་འགྲུབ་ཏུ་འཇུག་པ་ཞིག་ཡོང་བར་རང་ལ་དེ་ལྟར་སྒྲུབ་པའི་ནུས་པ་ཡོད་དགོས་པ་ལས། ད་ལྟའི་ཁ་སྟབས་འདི་ལྟ་བུས་ནམ་མཁའི་མཐས་གཏུགས་པའི་སེམས་ཅན་གྱི་དོན་བསྒྲུབ་རྒྱུ་ལྟ་ཞོག་སེམས་ཅན་བྱེ་བྲག་པ་གཅིག་གི་དོན་ཙམ་ཡང་མཐར་ཕྱིན་པ་ཞིག་བསྒྲུབ་མི་ནུས།

འདས་པའི་སངས་རྒྱས་གྲངས་མེད་པ་ཞིག་བྱོན་ཟིན་ཀྱང་རང་ཅག་རྣམས་ད་ལྟ་ཡང་བསྒྲལ་མ་ནུས་པར་ལྷག་ཡོད་པས། རང་ཉིད་སངས་རྒྱས་པའི་དེ་མ་ཐག་སེམས་ཅན་ཐམས་ཅད་སངས་རྒྱས་ཀྱི་གོ་འཕང་ལ་འགོད་ནུས་པ་མེད། འོན་ཀྱང་སངས་རྒྱས་བཅོམ་ལྡན་འདས་ལྟ་བུར་མཚོན་ན་རང་ངོས་ནས་གཞན་དོན་སྒྲུབ་པའི་ནུས་པ་ཡོངས་སུ་རྫོགས་ཟིན་པ་ཡིན་པས་ཆ་རྐྱེན་འཛོམས་པའི་གདུལ་བྱ་ཞིག་དང་འཕྲད་པའི་ཚེ་དེའི་ཁམས་དང་མོས་པ་ཇི་བཞིན་མཁྱེན་པའི་སྒོ་ནས་བློ་སྦྱོང་སྟངས་ཀྱི་རིམ་པ་རྣམས་མ་ནོར་བར་སྟོན་ཐུབ་ཀྱི་ཡོད། རང་ཅག་ལ་མཚོན་ན་གཞན་ལ་ཕན་བདེ་སྒྲུབ་པའི་འདུན་པ་ཡོད་ཀྱང་གཞན་དོན་འབད་མེད་ལྷུན་གྲུབ་ཀྱི་ཚུལ་དུ་སྒྲུབ་པའི་འཕྲིན་ལས་མེད་པས་སོ་སོར་རེ་བ་བཅོལ་མཁན་ཞིག་དང་འཕྲད་པའི་ཚེ་དེར་འོལ་ཚོད་ཙམ་ཞིག་བཤད་རྒྱུ་མ་གཏོགས་མེད། དེས་ན་རང་ཉིད་སངས་རྒྱས་པའི་དེ་མ་ཐག་སེམས་ཅན་ཐམས་ཅད་སངས་རྒྱས་ཀྱི་གོ་འཕང་ལ་འགོད་ནུས་པ་མེད་ཀྱང་འཚང་རྒྱ་བ་པོ་རང་གི་ངོས་ནས་གཞན་དོན་སྒྲུབ་པའི་ནུས་པ་ཡོངས་སུ་རྫོགས་པ་ཞིག་ལྡན་པའི་ཐབས་བྱེད་པ་ཡིན།

འདས་པའི་སངས་རྒྱས་ཐམས་ཅད་ཀྱིས་གཞན་དོན་མཛད་དང་མཛད་མུས་ཡིན་ཀྱང་ལས་དང་སྨོན་ལམ་གྱི་འབྲེལ་བ་ཡོད་མེད་ཀྱི་ཁྱད་པར་ལས་གདུལ་བྱ་འགའ་ཞིག་བསྒྲལ་ནུས་པ་དང་འགའ་ཞིག་བསྒྲལ་མི་ནུས་པའི་ཁྱད་པར་ཡོད། དེར་བརྟེན་རང་ལ་ལས་སྨོན་གྱི་དམིགས་བསལ་འབྲེལ་བ་ཡོད་པ་དེ་འདྲ་ཏན་ཏན་ཡོང་ཆོག །
དཔེར་ན། བྱང་སེམས་རྟག་ཏུ་ངུ་ལྟ་བུར་མཚོན་ན། སངས་རྒྱས་མང་པོའི་ཞལ་གཟིགས་ཤིང་དེ་དག་གི་གདམས་པ་སྟོན་ཆོག་ཆོག་ལྟ་བུར་ཡོད་ཀྱང་། ལས་འབྲེལ་མེད་པའི་དབང་གིས་ཞལ་གཟིགས་པའི་སངས་རྒྱས་དེ་དག་གིས་རྟག་ཏུ་ངུ་ལ། ཁྱེད་དང་ལས་འབྲེལ་ཡོད་པ་ཆོས་འཕགས་ཡིན་པས་དེའི་དྲུང་དུ་སོང་། ཞེས་གསུངས་ཡོད།

དེས་ན་ལས་འབྲེལ་ཡོད་མེད་ཀྱི་ཁྱད་པར་ལས་སངས་རྒྱས་ཟིན་ཀྱང་གདུལ་བྱ་དེ་དང་དེ་འདུལ་ཐུབ་མིན་གྱི་ཁྱད་པར་ཡོད་པས། དེ་དང་འབྲེལ་ནས་བཤད་ན། ཚེ་རབས་མང་པོའི་རིང་རང་དང་དམིགས་བསལ་ལས་འབྲེལ་ཡོད་པའི་སེམས་ཅན་དེ་འདྲ་ངེས་པར་ཡོང་ཆོག་པས་དེ་ལྟ་བུའི་སེམས་ཅན་ལ་ལྟོས་ན། རང་ཉིད་ཇི་ཙམ་སངས་རྒྱས་ཀྱི་གོ་འཕང་འཐོབ་སྔ་བ་དེའི་ཚོད་ཀྱིས་སེམས་ཅན་དེར་ཕན་ཐོགས་མྱུར་དུ་སྒྲུབ་ཐུབ་པ་ཞིག་ཡོང་བ་ཡིན། དེ་མིན་སྐབས་རེར་ལེ་ལོ་ལྟ་བུའི་དབང་གིས། སངས་རྒྱས་གྲངས་མེད་བྱོན་ཟིན་པ་དེ་དག་གིས་མ་ཐུལ་བ་ཞིག་ང་ལྟ་བུ་སངས་རྒྱས་ནས་གདུལ་ཐུབ་པ་ག་ལ་ཡོང་སྙམ་དུ་དྲན་པའི་སྐབས་ཡོད། དེ་ལྟར་ལེགས་པར་བསམས་པ་ལས་ནམ་ཞིག་རྩོལ་བ་ལ་ལྟོས་མི་དགོས་པར་རང་གི་ངང་གིས་ནམ་མཁའི་མཐས་གཏུགས་པའི་སེམས་ཅན་ཐམས་ཅད་ཀྱི་དོན་དུ་ཅི་ནས་ཀྱང་སངས་རྒྱས་ཀྱི་གོ་འཕང་འཐོབ་པར་བྱའོ་སྙམ་པའི་བློ་བཅོས་མ་མིན་པ་ཞིག་སྙིང་ཁོང་རུས་པའི་གཏིང་ནས་སྐྱེས་མཚམས་བྱང་ཆུབ་ཀྱི་སེམས་རང་རྒྱུད་ལ་སྐྱེས་པར་འཇོག་པ་ཡིན།

མདོར་ན། གཞན་དོན་དོན་གཉེར་གྱི་འདུན་པས་དྲངས་ཏེ་གཞན་དོན་འབད་མེད་ལྷུན་གྲུབ་ཀྱི་སྒོ་ནས་སྒྲུབ་ནུས་པ་ཞིག་འོང་བ་ལ་རྣམ་མཁྱེན་འཐོབ་དགོས། རྣམ་མཁྱེན་མ་ཐོབ་པར་གཞན་སེམས་ཅན་གྱི་ཁམས་དང་མོས་པ་སྣ་ཚོགས་པ་ཇི་བཞིན་ཤེས་པ་མི་འོང་། དེ་ཡང་གདུལ་བྱ་ལ་ཆོས་སམ་བླང་དོར་གྱི་གནད་བསྟན་ཏེ་སྡུག་བསྔལ་ལས་གྲོལ་བར་བྱེད་དགོས་ལ། བླང་དོར་གྱི་གནད་བསྟན་ནས་གཞན་དོན་བསྒྲུབ་པ་ལས་ལྷག་པའི་གཞན་དོན་སྒྲུབ་སྟངས་གང་ཡང་མེད། བླང་དོར་གྱི་གནད་སྟོན་པ་ལ་བླང་དོར་གྱི་གནད་བསྟན་ཡུལ་གདུལ་བྱའི་ཁམས་དང་མོས་པ་ཤེས་དགོས། གདུལ་བྱའི་ཁམས་དང་མོས་པ་ཤེས་པ་ཙམ་གྱིས་ཀྱང་མི་ཆོག་པར་གདུལ་བྱའི་ཁམས་དང་མོས་པ་དང་འཚམ་པའམ་གང་ལ་དེ་འཚམ་གྱིས་བསྟན་རྒྱུའི་བླང་དོར་གྱི་གནད་དེ་ཐོག་མར་རང་གིས་ཤེས་དགོས་པས། ཤེས་བྱའི་གནས་མཐའ་དག་ཤེས་པ་ཞིག་དགོས་པ་ཡིན།

དེ་ནས་འཕྲིན་ལས་འབད་མེད་ལྷུན་འགྲུབ་ཅེས་པ་ཡང་དགོས་ཏེ། གདུལ་བྱའི་ཁམས་དང་མོས་པ་ཤེས་ཤིང་གང་བསྟན་རྒྱུའི་བླང་དོར་གྱི་གནད་དེ་དག་རང་གིས་ཤེས་ཀྱང༌། འཕྲིན་ལས་འབད་མེད་ལྷུན་འགྲུབ་ཏུ་འཇུག་པ་མེད་ན་དུས་ལས་ཡོལ་བ་མེད་པར་གཞན་དོན་བྱེད་ནུས་པ་མི་འོང་། འཕྲིན་ལས་འབད་མེད་ལྷུན་འགྲུབ་ཏུ་འཇུག་པ་འོང་བ་ལ་མཉམ་རྗེས་རེས་འཇོག་མེད་པར་གཅིག་ཏུ་འདྲེས་པ་ཞིག་དགོས་པ་ཡིན། མཉམ་རྗེས་ངོ་བོ་གཅིག་ཏུ་སོང་བ་མེད་པར་འཕྲིན་ལས་འབད་མེད་ལྷུན་འགྲུབ་ཏུ་འཇུག་པ་འོང་མི་ཤེས། རྒྱུ་མཚན་དེ་དག་གི་སྒོ་ནས་དཔྱད་ན། གཞན་དོན་དཔྱིས་ཕྱིན་པ་ཞིག་འོང་བ་ལ་རྣམ་མཁྱེན་མ་ཐོབ་པར་ཐབས་མེད་པའི་ཚུལ་ཤེས་ནུས་ལ། དེ་ཙམ་དུ་མ་ཟད་རང་དོན་ལ་ཆ་མཚོན་ནའང་དོན་གཉིས་མཐར་ཕྱིན་པའི་རྣམ་མཁྱེན་གྱི་གོ་འཕང་མ་ཐོབ་ན། རང་དོན་སྤངས་རྟོགས་མཐར་ཕྱིན་པ་མི་འོང་བའི་ཚུལ་ཤེས་པར་བྱས་ཏེ། དེ་ལྟ་བུའི་སྒོ་ནས་སྐྱེས་པའི་རྣམ་མཁྱེན་དོན་གཉེར་གྱི་བློ་ལ་བྱང་ཆུབ་དོན་གཉེར་ཞེས་བརྗོད། དེ་ལྟར་གཞན་དོན་དོན་གཉེར་གྱི་འདུན་པས་རྒྱུ་བྱས། བྱང་ཆུབ་དོན་གཉེར་གྱི་འདུན་པ་དང་མཚུངས་ལྡན་དུ་སོང་བའི་སེམས་དེ་ལ་བྱང་ཆུབ་ཀྱི་སེམས་ཞེས་བརྗོད་ཅིང་། དེ་ལྟ་བུའི་བྱང་ཆུབ་ཀྱི་སེམས་བསྐྱེད་དགོས་པར་གསུངས་པ་ཡིན།

ཕྱིན་དྲུག་གི་ཉམས་ལེན།

དེ་ནས་བྱང་ཆུབ་ཀྱི་སེམས་སྐྱེས་པའི་རྗེས་ཕྱིན་དྲུག་གི་སྤྱོད་པ་ལ་བསླབ་དགོས་ཤིང་ཕྱིན་དྲུག་གི་ནང་ནས་ཀྱང་གཙོ་བོ་ཤེས་རབ་ཀྱི་བསླབ་པ་ཡིན་ཏེ། སྤྱོད་འཇུག་ལས། ཡན་ལག་འདི་དག་ཐམས་ཅད་ནི། །ཐུབ་པས་ཤེས་རབ་དོན་དུ་གསུངས། །ཞེས་གསུངས་པ་ལྟར་ཤེས་རབ་ཀྱི་ཉམས་ལེན་གོང་ནས་གོང་དུ་སྤེལ་བའི་དོན་དུ་སྦྱིན་སོགས་ཐབས་ཀྱི་སྤྱོད་པ་རྣམས་གསུངས། དེ་ཡང་སྟོང་ཉིད་རྟོགས་པའི་ཤེས་རབ་ཤེས་སྒྲིབ་ཀྱི་གཉེན་པོར་འགྱུར་བ་ཞིག་འོང་བར་སྦྱིན་སོགས་ཀྱི་གྲོགས་དང་བཅས་པ་ཞིག་དགོས། སྦྱིན་པའི་ཕར་ཕྱིན་གྱི་ཉམས་ལེན་དེ་ཡང་སེམས་ཅན་གྱི་དབུལ་བ་མཐའ་དག་བསལ་བ་ལ་མི་ལྟོས་པར་གཏོང་སེམས་ཀྱི་སྙིང་སྟོབས་མཐར་ཐུག་པའི་གནས་སྐབས་ཤིག་ལ་བརྗོད་ཅིང་། དེ་འདྲ་ཞིག་ཡོང་བར་བྱང་ཆུབ་ཀྱི་སེམས་དགོས་པ་ཡིན།

དེ་བཞིན་དུ་ཚུལ་ཁྲིམས་ཀྱི་ཕར་ཕྱིན་གྱི་ཉམས་ལེན་ལ་མཚོན་ན། ཉན་རང་དགྲ་བཅོམ་པར་ཚུལ་ཁྲིམས་ཀྱི་ཉམས་ལེན་ཡོད་ཀྱང་ཟིན་བྱེད་བྱང་ཆུབ་ཀྱི་སེམས་མེད་པས་ཚུལ་ཁྲིམས་ཀྱི་ཕ་རོལ་ཏུ་ཕྱིན་པའི་ཉམས་ལེན་མེད། དེས་ན་ཕྱིན་དྲུག་ཅེས་བརྗོད་པའི་ཚེ་སྦྱིན་པ་གཏོང་བ་ཙམ་དང་ཚུལ་ཁྲིམས་སྲུང་བ་ཙམ་ཞིག་ལ་གོ་རྒྱུ་མིན་པར་བྱང་ཆུབ་ཀྱི་སེམས་ཀྱིས་ཟིན་པ་དང་ཤེས་རབ་ཀྱི་ཉམས་ལེན་དང་འབྲེལ་བའི་སྒོ་ནས་ཕ་རོལ་ཏུ་ཕྱིན་པའི་ཉམས་ལེན་དུ་འགྱུར་དགོས་པ་ཡིན་པས་བྱང་ཆུབ་ཀྱི་སེམས་ཀྱིས་རྩ་བ་བྱས་ཏེ་ཕྱིན་དྲུག་གི་ཉམས་ལེན་འོང་དགོས།

དེ་ལྟར་ཕྱིན་དྲུག་གི་ཉམས་ལེན་སྤྱི་དང་ལྷག་པར་འདིར་མཐའ་གཅིག་ཏུ་དམིགས་བཀར་གྱིས་བྱ་རྒྱུའི་ཉམས་ལེན་ནི་བྱང་སེམས་ཀྱི་སྤྱོད་པས་བསྡུས་པའི་ཤེས་རབ་ཕར་ཕྱིན་གྱི་ཉམས་ལེན་དེ་ཡིན། འོན་ཀྱང་སྟོང་ཉིད་ཀྱི་ལྟ་བའི་གོ་བ་ཙམ་ལམ་མ་ཞུགས་ཀྱི་གནས་སྐབས་ནས་བཙལ་དགོས་པ་ཙམ་དུ་མ་ཟད། ཆོས་ལ་དད་པ་མེད་པར་སངས་རྒྱས་པའི་ཆོས་ལ་ཐོག་མར་དཔྱད་པའི་ལམ་ནས་འཇུག་མཁན་ཞིག་གིས་ཀྱང་སྟོང་ཉིད་ཀྱི་ལྟ་བར་བསམ་བློ་གཏོང་རྒྱུ་གལ་ཆེན་པོ་ཡིན། དེ་ཡང་། བཞི་བརྒྱ་པ་ལས། སངས་རྒྱས་ཀྱིས་གསུངས་ལྐོག་གྱུར་ལ། །གང་ཞིག་ཐེ་ཚོམ་སྐྱེ་འགྱུར་བ། །དེ་ཡིས་སྟོང་པ་ཉིད་བསྟན་ཏེ། །འདི་ཉིད་ཁོ་ནར་ཡིད་ཆེས་བྱ། །ཞེས་སངས་རྒྱས་པའི་ཆོས་ཟེར་བ་ཇི་འདྲ་ཞིག་ཡིན་ནམ་སྙམ་དུ་ཐེ་ཚོམ་དང་བཅས་ཏེ་རྟོག་དཔྱོད་ཀྱིས་འཇུག་མཁན་ཞིག་གིས་ཀྱང་སྟོང་ཉིད་ཀྱི་ལྟ་བར་བསམ་བློ་གཏོང་དགོས་པར་གསུངས། དེ་བཞིན་དུ་དཔལ་ཆོས་ཀྱི་གྲགས་པས་ཀྱང་གོང་གི་གཞུང་དེ་དང་ཁོག་གཅིག་པའི་ཚུལ་དུ། གཙོ་བོའི་དོན་ལ་མི་སླུའི་ཕྱིར། །གཞན་ལ་རྗེས་སུ་དཔག་པ་ཡིན། །ཞེས་གསུངས།

མདོར་ན། རྒྱུ་འབྲས་ཀྱི་རྟེན་འབྲེལ་བསམས་ནས་མངོན་མཐོ་དང་། སྟོང་ཉིད་དམ་བརྟེན་ནས་བཏགས་པའི་རྟེན་འབྱུང་བསམས་ནས་ཐར་པ་འཐོབ་ནུས་པ་སྟེ། རྟེན་འབྱུང་གི་དོན་བསྒོམས་ནས་ཉོན་མོངས་སྤོང་ནུས་པས་ཉོན་མོངས་དེས་བཞག་པའི་བག་ཆགས་ཀྱང་སྤོང་ནུས་པ་སོགས་ཀྱི་ཚུལ་རྣམས་མཐོང་བ་ལས་སྒྲིབ་གཉིས་སྤངས་པའི་མི་གནས་པའི་མྱང་འདས་ཞེས་པ་ཤེས་བྱ་ལ་ཡོད་པ་ཙམ་དུ་མ་ཟད་རང་གི་རྒྱུད་སྟེང་དུ་ཡང་འགྲུབ་རུང་ཡིན་པའི་ཚུལ་རྣམས་བློར་འཆར་ཐུབ་པ་ཡིན། དེས་ན་སྟོང་ཉིད་ཀྱི་ལྟ་བ་དེ་ཐོག་མཐའ་བར་གསུམ་དུ་གལ་ཆེ་བས་ལམ་མ་ཞུགས་ཀྱི་སྐབས་ནས་དེའི་དོན་ལ་བསམ་བློ་གཏོང་དགོས། འོན་ཀྱང་བྱང་ཆུབ་ཀྱི་སེམས་ཀྱིས་ཟིན་པ་དང་ཕྱིན་དྲུག་གི་ནང་ཚན་ཐབས་ཀྱི་སྤྱོད་པ་རྣམས་ཀྱི་རྒྱབ་རྟེན་དང་བཅས་ཤིང་བསམ་གཏན་གྱི་ཕར་ཕྱིན་གྱི་གྲོགས་དང་བཅས་ཏེ་སྟོང་པ་ཉིད་ཀྱི་དོན་རྩལ་འདོན་གྱིས་བསྒོམ་རྒྱུ་དེ་སྐབས་འདིའི་མཚམས་སུ་ཡིན། དེ་ལྟར་བསྒོམས་ཏེ་ཤེས་རབ་སྙིང་པོར། ག་ཏེ་ག་ཏེ་པཱ་ར་ག་ཏེ་པཱ་ར་སཾ་ག་ཏེ་བོ་དྷི་སྭཱཧཱ་གསུངས་པ་ལྟར་གྱི་ས་ལམ་གྱི་རྟོགས་པ་རྣམས་རིམ་གྱིས་བགྲོད་དགོས།

ངེས་འབྱུང་གི་བསམ་པ་ཇི་ཙམ་ལེགས་པོ་ཡོད་ཀྱང་། དེས་རྣམ་མཁྱེན་ལ་དམིགས་ཏེ་དེའི་གོ་འཕང་འཐོབ་ན་ཅི་མ་རུང་སྙམ་དུ་བསམས་པ་མ་གཏོགས་དེ་མ་ཐོབ་པར་ཐབས་མེད། ངེས་པར་འཐོབ་པར་བྱ་སྙམ་པའི་འདུན་པ་ཚད་ལྡན་ཞིག་འོང་བར་རྣམ་མཁྱེན་དོན་གཉེར་གྱི་བློ་ཟུར་དུ་མ་སྦྱངས་ན་མི་འོང་། དེར་བརྟེན་བྱང་ཆུབ་ཀྱི་སེམས་བསྒོམ་དགོས་པ་གལ་ཆེ་བ་ཡིན་ཞེས་གསུངས་པ་ཡིན། དེ་བཞིན་དུ་མ་རིག་པ་དེ་སྟོང་ཉིད་ཀྱི་ལྟ་བས་སྤང་དགོས་པ་ཡིན་ཡང་ལྟ་བ་དེ་རྐྱང་པས་ཉོན་སྒྲིབ་ཙམ་ལས་ཤེས་སྒྲིབ་སྤོང་མི་ནུས། ཤེས་སྒྲིབ་སྤོང་བར་ཐོག་མར་སྟོང་ཉིད་ཀྱི་ལྟ་བ་སྒོམ་པའི་སྐབས་ནས་ཀུན་སློང་གི་ཁྱད་པར་སྒྲིབ་གཉིས་སྤོང་བའི་ཆེད་དུ་སྟོང་ཉིད་བསྒོམ་པར་བྱ་སྙམ་པའི་འདུན་པ་དང་འབྲེལ་ནས་བསྒོམ་དགོས་པ་ཡིན། དེ་འདྲ་ཞིག་བྱུང་ན་ལྷག་མཐོང་ཆེན་མོར་སྟོང་ཉིད་ཀྱི་ལྟ་བ་དགོས་པ་ཡོངས་སུ་རྫོགས་པའི་ཚུལ་གྱིས་སྒོམ་པ་ཞེས་གསུངས་པ་དེ་བྱུང་བ་ཡིན། དེ་ལྟར་བྱང་ཆུབ་ཀྱི་སེམས་ཀྱི་རྒྱབ་རྟེན་མེད་པར་སྟོང་ཉིད་ཀྱི་ལྟ་བའི་ནུས་པ་ཆ་ཚང་བ་འཐོན་མི་ནུས།

མདོར་ན། མུ་མཐའ་མེད་པའི་སྲིད་པ་འཁོར་བ་སྟེ་ཉེ་བར་ལེན་པའི་ཕུང་པོའི་སྐྱེ་རྒྱུན་ཆད་པ་མེད་པར་ཡང་ནས་ཡང་དུ་སྐྱེ་ཞིང་སྐྱེ་བ་རྣམས་སུ་སྡུག་བསྔལ་གྱི་སྡུག་བསྔལ་དང་འགྱུར་བའི་སྡུག་བསྔལ། ཁྱབ་པ་འདུ་བྱེད་ཀྱི་སྡུག་བསྔལ་ཏེ་སྡུག་བསྔལ་གསུམ་གྱིས་རྒྱུན་ཆད་མེད་པ་སྟེ་བར་མཚམས་མེད་པའི་ཚུལ་དུ་མནར་ཞིང་། དེ་ལྟར་མནར་བའི་གནས་སྐབས་འདི་འདྲར་གྱུར་པའི་མ་རྣམས་ཏེ་ཐོག་མ་མེད་པ་ནས་དྲིན་གྱིས་བསྐྱངས་པའི་མ་རྒན་སེམས་ཅན་རྣམས་ཀྱི་ངང་ཚུལ་འདི་ལྟ་བུ་བསམས་པའི་སྒོ་ནས་དེ་དག་སྡུག་བསྔལ་གྱི་རྒྱུ་བག་ཆགས་དང་བཅས་པ་ལས་གྲོལ་བའི་སངས་རྒྱས་ཀྱི་སར་འགོད་འདོད་ཀྱི་རྣམ་མཁྱེན་དོན་དུ་གཉེར་བའི་འདུན་པ་གཉིས་ལྡན་གྱི་བྱང་ཆུབ་ཀྱི་སེམས་མཆོག་བསྐྱེད་པར་མཛོད་ཅིག་ཅེས་གསུངས། འདི་ཡན་ཆད་ཀྱིས་བྱང་ཆུབ་ཀྱི་སེམས་སྒོམ་ཚུལ་གསུངས།

སྟོང་ཉིད་ཀྱི་ལྟ་བ་བཤད་པ།

གསུམ་པ་སྟོང་ཉིད་ཀྱི་ལྟ་བ་བཤད་པ་ལ། སྟོང་ཉིད་ཀྱི་ལྟ་བ་རྟོགས་དགོས་པའི་རྒྱུ་མཚན། ལྟ་བ་རྟོགས་པའི་ཚད། སྣང་སྟོང་ཟུང་དུ་འབྲེལ་དགོས་པར་བསྟན་པ། ལྟ་བའི་དཔྱད་པ་རྫོགས་པའི་ཚད། མཐར་འཛིན་གྱི་ལྟ་བས་མི་འཕྲོག་པར་བསྟན་པ་དང་བཞི་ལས།

སྟོང་ཉིད་ཀྱི་ལྟ་བ་རྟོགས་དགོས་པའི་རྒྱུ་མཚན།

དང་པོ་སྟོང་ཉིད་ཀྱི་ལྟ་བ་རྟོགས་དགོས་པའི་རྒྱུ་མཚན་བཤད་པ་ལ།

གནས་ལུགས་རྟོགས་པའི་ཤེས་རབ་མི་ལྡན་ན། །

ངེས་འབྱུང་བྱང་ཆུབ་སེམས་ལ་གོམས་བྱས་ཀྱང་། །

སྲིད་པའི་རྩ་བ་གཅོད་པར་མི་ནུས་པས། །

དེ་ཕྱིར་རྟེན་འབྲེལ་རྟོགས་པའི་ཐབས་ལ་འབད། །

ཅེས་གསུངས། སྤྱིར་གནས་ལུགས་ཞེས་པ་ཆོས་རྣམས་ཀྱི་དེ་ཁོ་ན་ཉིད་དམ་ཡིན་ལུགས་ལ་གོ་ཞིང་། དེ་ལ་ཇི་སྙེད་པའི་གནས་ལུགས་དང་ཇི་ལྟ་བའི་གནས་ལུགས་སམ། ཐ་སྙད་པའི་དབང་དུ་བྱས་པའི་གནས་ལུགས་དང༌། དོན་དམ་པའི་དབང་དུ་བྱས་པའི་གནས་ལུགས་གཉིས་ཡོད་ཀྱང་། ཐ་སྙད་པའི་དབང་དུ་བྱས་པའི་གནས་ལུགས་དེ་གནས་ལུགས་མཐར་ཐུག་མིན། དཔེར་ན། བུམ་པའི་ངོ་བོའམ་བུམ་པའི་མཚན་ཉིད་ལ་བུམ་པའི་གནས་ལུགས་ཞེས་འཇོག་རུང་བ་ལྟ་བུ་བུམ་པའི་ཐ་སྙད་པའི་གནས་ལུགས་ཡིན་ཀྱང་། བུམ་པའི་གནས་ལུགས་མཐར་ཐུག་མིན་པར་དེ་ལས་ལྷག་པའམ་དེ་ལས་རྟོགས་དཀའ་བའི་བུམ་པའི་རང་བཞིན་ནམ་བུམ་པའི་གཤིས་ལུགས་ཤིག་བཤད་རྒྱུ་ཡོད། སྣང་ཙམ་གྱི་བུམ་པའི་གནས་ལུགས་དེ་ལས་གཞན་དུ་བུམ་པའི་རང་བཞིན་ཞིག་བཤད་རྒྱུ་ཡོད་པས། སྔ་མ་དེ་གནས་ལུགས་མཐར་ཐུག་མིན་པ་དང༌། ཕྱི་མ་དེ་གནས་ལུགས་མཐར་ཐུག་ཏུ་འཇོག་པ་ཡིན། འདིའི་གནས་ལུགས་ནི་གོང་དུ། བདག་འཛིན་ལྕགས་ཀྱི་དྲ་བའི་སྦུབས་སུ་ཚུད། །མ་རིག་མུན་པའི་སྨག་ཆེན་ཀུན་ནས་འཐིབས། །ཞེས་གསུངས་པའི་བློ་དེ་ལྡོག་པའི་དོན་དུ་ཤེས་པར་བྱ་རྒྱུའི་ཇི་ལྟ་བའི་ཡིན་ལུགས་སམ་མཐར་ཐུག་དེ་ཁོ་ན་ཉིད་ཀྱི་ཡིན་ལུགས་ལ་གོ །ཤེས་པར་བྱ་བའི་ཡུལ་ལ་ཇི་ལྟ་བ་དང་ཇི་སྙེད་པ་གཉིས་སུ་གསུངས་པ་དེ་གནད་འགག་ཆེན་པོ་ཡིན།

དེ་ལྟ་བུའི་གནས་ལུགས་གལ་ཆེན་པོར་རྩི་བའི་རྒྱུ་མཚན་ནི། ཁ་སང་ཞུས་པ་ལྟར། རང་ཅག་ལ་ནང་གི་མྱོང་བ་དང་ཕྱི་ཡི་སྣང་བ་གང་ཤར་བདེན་གྲུབ་ཏུ་སྣང་ཞིང་སྣང་བ་ལྟར་དུ་ཞེན་པའི་དབང་གིས་ཆགས་སྡང་གི་བློ་རྣམས་འབྱུང་བས། སྡུག་བསྔལ་གྱི་རྩ་བའམ་སྐྱོན་རྣམས་ཀྱི་འབྱུང་གཞི་གཙོ་བོ་ཆོས་རྣམས་ལ་སྣང་ཚུལ་དང་གནས་ཚུལ་གྱི་ངོ་བོ་གཉིས་ཡོད་པ་ལས། སྣང་ཚུལ་བདེན་པར་བཟུང་བ་ལས་སྐྱེས་པའི་ཕྱིན་ཅི་ལོག་གི་རྟོག་པ་སྟེ་མདོར་ན། བདག་འཛིན་ལ་ཐུག་ཡོད།

དཔེར་ན། ངོས་ཀྱིས་ཁྱེད་ཚོར་མར་ལྟ་བའི་ཚེ་མདུན་གྱི་གཞི་འདིར་ར་ཤི་ཡའི་ཆོས་ཞུ་བ་ཁྱེད་རྣམས་ཡོད་པ་བདེན་པ་ཡིན་ཡང་། དེ་དག་སྣང་བའི་ཚེ་དོན་སྟེང་ནས་ཡོད་པར་སྣང་བཞིན་ཡོད། འོན་ཀྱང་དེ་ལྟར་སྣང་བ་ལྟར་གྲུབ་མིན་དཔྱད་ན་གཏན་ནས་རྙེད་དུ་མེད། དེ་བཞིན་དུ་ཁྱེད་ཚོས་ངོས་ལ་ལྟ་བའི་ཚེ་ཡང་ཏཱ་ལའི་བླ་མ་ཞེས་བཞུགས་ཁྲིའི་སྟེང་དུ་ཡོད་པ་ཞིག་སྣང་བཞིན་ཡོད། ཁྱེད་ཚོས་གང་མཐོང་བ་དེ་ཏཱ་ལའི་བླ་མའི་ལུས་ཡིན་ཞིང་། ལུས་དེ་ཏཱ་ལའི་བླ་མ་ཡིན་ནམ་ཞེ་ན་མིན། དེ་བཞིན་དུ་ཁྱེད་ཚོས་གོ་བཞིན་པའི་ཏཱ་ལའི་བླ་མའི་ངག་དེ་ཡང་ཏཱ་ལའི་བླ་མ་མིན། ལུས་ངག་གི་རྣམ་འགྱུར་ལ་བརྟེན་ནས་ཏཱ་ལའི་བླ་མར་བསམ་བློ་འདི་འདྲ་ཞིག་འདུག་སྙམ་དུ་ཅུང་ཟད་ཚོད་ཐིག་རྒྱུ་ཞིག་ཡོད་པ་དེ་ཏཱ་ལའི་བླ་མའི་ཡིད་བློ་ཡིན། དེ་ལྟ་བུའི་ཏཱ་ལའི་བླ་མའི་ལུས་ངག་ཡིད་གསུམ་ལ་དབང་སྒྱུར་མཁན་གྱི་ཏཱ་ལའི་བླ་མའི་ང་དེ་གང་དུ་འདུག་སྙམ་དུ་དཔྱད་ན་གཏན་ནས་རྙེད་དུ་མེད། དེས་ན་རང་ཅག་ལ་ཆོས་རྣམས་ཇི་ལྟར་སྣང་བའི་སྣང་ཚུལ་ལྟར་དུ་གྲུབ་མིན་དཔྱད་དགོས་ཤིང་། སྣང་ཚུལ་ལས་གཞན་པའི་གནས་ཚུལ་དེ་གང་ཡིན་བཙལ་དགོས། གནས་ཚུལ་དེ་སྤྱིར་ཤེས་བྱ་ལ་ཡོད་པར་བརྟེན་བཅོམ་ལྡན་འདས་ཀྱིས་ཀྱང་ཀུན་རྫོབ་བདེན་པ་དང་དོན་དམ་པའི་བདེན་པ་ཞེས་བདེན་པ་གཉིས་ཀྱི་རྣམ་གཞག་གསུངས།

ཐ་སྙད་ཀུན་རྫོབ་པའི་བདེན་པ་ཞེས་མ་བརྟགས་མ་དཔྱད་པའི་སྣང་ཚུལ་དེ་གའི་ངང་དུ་མིང་ཙམ་གྱི་སྡོད་ལུགས་སམ་གྲུབ་ལུགས་ཤིག་ཡོད་པ་དེར་བཟང་ངན་དང་ཕན་གནོད། བདག་གཞན་དང་འཁོར་འདས་སོགས་ཀྱི་རྟེན་འབྲེལ་སྣ་ཚོགས་པ་རྣམས་འཐད་ཀྱང་། དེ་དག་ཇི་ལྟར་སྣང་བ་ལྟར་དུ་གྲུབ་མིན་ལ་དཔྱད་ན་གནས་ཚུལ་གྱི་ཐོག་ལ་འགྲོ་བ་ཡིན། དཔེར་ན། ཁ་སང་ཞུས་པ་ལྟར་ངོས་རང་མི་ཡིན་པ་དང་བོད་པ་ཡིན་པར་རྩོད་པ་གཏན་ནས་མེད་ཅིང་། ཁྱེད་ཚོ་སྦོ་རས་ཐུ་དང་ཁལ་མིག་པ་ལ་སོགས་པ་རྣམས་ཀྱང་མི་ཡིན་པར་རྩོད་པ་གཏན་ནས་མེད་པས་མི་ཡིན་མིན་ལ་ཐེ་ཚོམ་ཟ་དགོས་པ་གང་ཡང་མེད། རང་རེ་རྣམས་མི་ཡིན་པའི་ཆ་ནས་འགྲོ་བ་མིའི་ཐོབ་ཐང་ཡོད་ཅིང་། སྲོག་ཆགས་ཤིག་ཡིན་ཕྱིན་སྡུག་བསྔལ་མི་འདོད་པ་དང་བདེ་བ་འདོད་པ་ཤ་སྟག་ཡིན་པས་བདེ་སྡུག་ལ་བླང་དོར་བྱ་རྒྱུའི་ཐོབ་ཐང་ཡང་ཡོད། དེའི་ཆ་ནས་རང་བཞིན་གྱིས་སྡུག་བསྔལ་སེལ་ཐབས་དང་བདེ་བ་སྒྲུབ་ཐབས་བྱེད་ཀྱི་ཡོད། དེ་ལྟར་བདེ་སྡུག་ལ་སོགས་པ་རྣམས་ཇི་ལྟར་གྲུབ་ལུགས་ལ་དཔྱད་པ་མི་བྱེད་པར་མ་བརྟགས་མ་དཔྱད་པའི་ངང་ནས་དེ་དག་གི་རྣམ་གཞག་བྱེད་ཀྱི་ཡོད་ལ། ང་ཞེས་པ་ཡང་ཇི་ལྟར་གྲུབ་ཚུལ་ལ་རྩད་གཅོད་མི་བྱེད་པར་མ་བརྟགས་མ་དཔྱད་པའི་ཐ་སྙད་དེ་གའི་ངང་ནས་འཇོག་གི་ཡོད། དེ་བཞིན་དུ་ཇི་སྲིད་ཉོན་མོངས་པའི་གཞན་དབང་དུ་ཡོད་པ་དེ་སྲིད་དུ་འཁོར་བ་པ་དང་། ཉོན་མོངས་པའི་འཆིང་བ་ལས་གྲོལ་བའི་གནས་སྐབས་སུ་མྱ་ངན་ལས་འདས་པ་སྟེ་འཁོར་བ་དང་མྱང་འདས་ལ་སོགས་པ་རྣམས་ཀྱང་དེ་ལྟར་འཇོག་པ་ཡིན།

དེ་ལྟར་གཅིག་དང་དུ་མ། ཡུལ་དང་ཡུལ་ཅན། བཟང་དང་ངན། སངས་རྒྱས་དང་སེམས་ཅན་སོགས་སྣང་བ་རྟེན་འབྲེལ་མི་སླུ་བའི་ཆོས་སྣ་ཚོགས་ཤིག་ཡོད་པ་དེ་དག་ཇི་ལྟར་བློ་ལ་སྣང་བ་ལྟར་ཡོད་མེད་དཔྱད་པའི་ཚེ་གཏན་ནས་རྙེད་དུ་མེད་པས། ལྟ་བའི་གོ་བ་ཅུང་ཟད་ཡོད་པ་ཞིག་ཡིན་ན་དོན་སྟེང་ནས་ཡོད་པར་སྣང་ཡང་དེ་ལྟར་གྲུབ་པ་ཞིག་གཏན་ནས་མེད་སྙམ་དུ་བློར་འཆར་བ་ཞིག་ཡོང་བ་ཡིན། འདིའི་སྐབས་༸རྒྱལ་མཆོག་བསྐལ་བཟང་གི་མགུར་ཞིག་ཏུ་གསལ་བའི་ཚིག །གཉིད་ཀྱིས་མྱོས་པའི་ཤེས་ངོར་རྨི་ལམ་ཡུལ། །སྒྱུ་མས་བསླད་པའི་རྟ་དང་གླང་པོ་སོགས། །སྣང་བ་ཙམ་ལས་གཞི་དེར་དོན་གྱི་ཆོས། །གང་ཡང་མེད་པར་བློ་ཡིས་བཏགས་པ་ཙམ། །དེ་བཞིན་བདག་གཞན་འཁོར་བ་མྱང་འདས་སོགས། །ཆོས་ཀུན་བློ་དང་མིང་གི་ཐ་སྙད་ཀྱིས། །
བཏགས་པ་ཙམ་ལས་གདགས་གཞི་རྣམས་ཀྱི་སྟེང་། །རང་གིས་ཡོད་པ་རྡུལ་ཙམ་མ་མཆིས་སོ། །དེ་ལྟ་ན་ཡང་མ་རིག་གཉིད་མཐུག་གིས། །སྦགས་པའི་སོ་སོ་སྐྱེ་བོའི་ཚོགས་དྲུག་ངོར། །གང་སྣང་གཞི་དེར་དོན་གྱིས་གྲུབ་པ་ཞིག །འཆར་ཚུལ་རང་རེའི་བློ་ངན་འདི་ལ་ལྟོས། །དེ་ལྟར་འཁྲུལ་པའི་བློ་ལ་སྣང་བ་ཡི། །ང་སོགས་ངོས་ནས་གྲུབ་པའི་སྡོད་ལུགས་འདི། །དགག་བྱ་ཕྲ་མོ་ཡིན་པས་བློ་ཡི་ངོར། །ལྷག་མ་མེད་པར་ཁེགས་པ་ཤིན་ཏུ་གཅེས། །ཞེས་གསུངས་པ་ཧ་ཅང་ལེགས་པོ་ཡོད།

རང་རེར་ཆོས་གང་སྣང་ཡང་དོན་གྱི་ངོས་ནས་ཡོད་པར་སྣང་བཞིན་ཡོད་མོད། ཐ་ན་ཚད་རྡུལ་དངོས་ཁམས་རིག་པས་ཀྱང་ཕྱི་རོལ་གྱི་ཆོས་རྣམས་གང་སྣང་གཞི་དེར་དོན་གྱིས་གྲུབ་པ་ཞིག་གཏན་ནས་མི་འདུག་ཅེས་ཐག་གཅོད་ཐུབ་ཀྱི་ཡོད། ནང་ཤེས་པ་ལ་མཚོན་ནའང་ཆ་ཤས་བསལ་ནས་དཔྱད་པའི་ཚེ་གཏན་ནས་རྙེད་རྒྱུ་མེད་པ་ཞིག་ཏུ་འགྱུར་བས། དགག་བྱ་ཕྲ་མོ་ཡིན་པས་བློ་ཡི་ངོར། །ལྷག་མ་མེད་པར་ཁེགས་པ་ཤིན་ཏུ་གཅེས། །ཞེས་གསུངས་པ་ལྟར་དོན་སྟེང་ནས་སྣང་བ་དེ་དགག་དགོས་པ་ཡིན། ཐ་སྙད་དུ་རང་མཚན་ཁས་ལེན་པའི་དབུ་མ་པས་ཐ་སྙད་ཀྱི་སྣང་ཚུལ་དེ་ཐ་སྙད་དུ་གྲུབ་པའི་གྲུབ་ཚད་དུ་བཞག་སྟེ་བློ་ལ་སྣང་བའི་དབང་གིས་བཞག་པ་མིན་པར་ཡུལ་རང་གི་ཐུན་མོང་མིན་པའི་སྡོད་ལུགས་ཀྱི་ངོས་ནས་གྲུབ་པ་དེ་དགག་བྱར་འདོད་པ་ཡིན། འོན་ཀྱང་ཐ་སྙད་དུ་རང་མཚན་ཁས་ལེན་པའི་དབུ་མ་པས་བདེན་འཛིན་གྱི་བློ་གཏད་བྱ་སའི་གཞི་ཞིག་ཁས་ལེན་པས་བློ་གནོད་མེད་ལ་སྣང་བའི་དབང་གིས་བཞག་པ་མིན་པར་ཡུལ་རང་གི་ཐུན་མོང་མིན་པའི་སྡོད་ལུགས་ཀྱི་ངོས་ནས་གྲུབ་པས་སྟོང་པའི་ལྟ་བ་དེས་བདེན་འཛིན་ལ་གནོད་ཐུབ་པ་ཤིན་ཏུ་དཀའ་བ་ཡིན།

དེ་ཡང་འཁོར་འདས་གཉིས་པོ་སེམས་ལྡན་ཞིག་གི་ཤེས་རྒྱུད་ཀྱི་སྟེང་ནས་གཞག་དགོས་པས་དེ་ལྟ་བུའི་ཤེས་པ་དེ་དབང་པོའི་ཤེས་པའམ་ཡིད་ཀྱི་ཤེས་པ་གང་ཡིན་དང་། ཡིད་ཀྱི་ཤེས་པར་ཡང་དབྱེ་བ་མང་བས་སད་དུས་ཀྱི་ཤེས་པའམ། གཉིད་དུས་ཀྱི་ཤེས་པ། འཆི་དུས་ཀྱི་ཤེས་པ་སོགས་གང་ཡིན་ལ་ཕར་དཔྱད་པའི་ཚེ་མཛུབ་མོ་འཛུགས་ས་རྙེད་རྒྱུ་མེད་པར་འགྱུར་བ་ཡིན། འཆི་དུས་ཀྱི་ཤེས་པ་ལྟ་བུར་མཚོན་ན། འཆི་བའི་གནས་སྐབས་སུ་རང་བཞིན་བརྒྱད་ཅུའི་ཀུན་རྟོག་རྣམས་འགགས་པས་ཉོན་མོངས་པའི་བློ་སྐྱེ་བའི་སྐབས་མེད་པ་སོགས་མདོར་ན། ཞིབ་པར་དཔྱད་ན། འཁོར་བ་དང་མྱང་འདས་གཉིས་མཛུབ་མོ་འཛུགས་ས་མེད་པར་འགྱུར་བ་ཡིན།

དེ་བཞིན་དུ་འཁོར་འདས་གཉིས་པོ་གང་ཟག་གི་རྒྱུད་སྟེང་ནས་འཇོག་པས། གང་ཟག་དེ་ཡང་གོང་དུ་བཤད་པ་ལྟར་ཕར་ཞིབ་ཏུ་བཙལ་ན་ནམ་ཡང་རྙེད་དུ་མེད། དེའི་ཕྱིར། མགོན་པོ་ཀླུ་སྒྲུབ་ཀྱི་རྩ་ཤེ་རབ་བྱེད་ཉེར་གཉིས་པ་དེ་བཞིན་གཤེགས་པ་བརྟག་པའི་རབ་བྱེད་དུ། ཕུང་མིན་ཕུང་པོ་ལས་གཞན་མིན། །དེ་ལ་དེ་མེད་དེར་དེ་མེད། །དེ་བཞིན་གཤེགས་པ་ཕུང་ལྡན་མིན། །དེ་བཞིན་གཤེགས་པ་གང་ཞིག་ཡིན། །ཞེས་དེ་བཞིན་གཤེགས་པར་སྦྱར་ཏེ་གསུངས་པ་དེ་ཉིད། ཕུང་མིན་ཕུང་པོ་ལས་གཞན་མིན། །དེ་ལ་དེ་མེད་དེར་དེ་མེད། །བདག་ཅེས་བྱ་བ་ཕུང་ལྡན་མིན། །བདག་ཅེས་བྱ་གང་ཞིག་ཡིན། །ཞེས་རང་ཅག་ལ་ཚུར་ཁ་སྤོས་ཏེ་བསམ་བློ་བཏང་ན། ཕུང་པོའི་ནང་ནས་བདག་གཞག་རྒྱུ་མེད་ལ། ཕུང་པོ་འདི་ལ་དབང་སྒྱུར་མཁན་གྱི་ཕུང་པོ་ལས་དོན་གཞན་པའི་བདག་ཅིག་ཀྱང་འཇོག་བདེ་པོ་མེད། དེ་ལྟར་ཡང་། མགོན་པོ་ཀླུ་སྒྲུབ་ཀྱིས། གལ་ཏེ་ཕུང་པོ་བདག་ཡིན་ན། །སྐྱེ་དང་འཇིག་པ་ཅན་དུ་འགྱུར། །གལ་ཏེ་ཕུང་པོ་རྣམས་ལས་གཞན། །ཕུང་པོའི་མཚན་ཉིད་མེད་པར་འགྱུར། །ཞེས་དང་། བདག་ཉིད་ཡོད་པ་མ་ཡིན་ན། །བདག་གི་ཡོད་པར་ག་ལ་འགྱུར། །ཞེས་སོགས་གསུངས་པ་རྣམས་རང་སྟེང་དུ་སྦྱར་ནས་བསམས་ན་གོང་དུ་བདག་གཞན་སོགས་ཀྱི་རྣམ་གཞག་བཤད་དེ་འགྲོ་བ་མིའི་ཐོབ་ཐང་རྩོད་མཁན་དང་བདེ་སྡུག་ལ་འདོར་ལེན་བྱེད་མཁན་གྱི་བདག་དེ་ནམ་ཡང་རྙེད་རྒྱུ་མེད་པར་འགྱུར་བ་ཡིན།

ཁ་ས་ཁ་ཉིན་ཞུས་པ་ལྟར་སངས་རྒྱས་པས་ལྟ་བ་བཀར་བཏགས་ཀྱི་ཕྱག་རྒྱ་བཞི་གསུང་བའི་ཚེ་ཆོས་ཐམས་ཅད་སྟོང་ཞིང་བདག་མེད་པ་སྟེ་ཕུང་པོ་ལས་དོན་གཞན་པའི་རྟག་གཅིག་རང་དབང་བའི་བདག་མེད་པ་དང་། བདག་ཅེས་པ་ཕུང་པོ་ལ་བརྟེན་ནས་བཏགས་པ་ཙམ་དུ་གསུངས། ཕུང་པོ་དེ་ཡང་ཚུར་བསྡུས་ན་ལུས་སེམས་གཉིས་སུ་འདུ་ལ། མིའི་ལུས་དང་སེམས་ལ་བརྟེན་ནས་མིའི་བདག་དང་དུད་འགྲོའི་ལུས་དང་སེམས་ལ་བརྟེན་ནས་དུད་འགྲོའི་བདག་གྲུབ་པ་སྟེ། ལུས་སེམས་ལ་བརྟེན་ནས་བདག་འཇོག་པ་ཡིན། དཔེར་ན། སྐྱེས་པའི་ལུས་དང་སེམས་ལ་བརྟེན་ནས་ཕོ་དང་། བུད་མེད་ཀྱི་ལུས་དང་སེམས་ལ་བརྟེན་ནས་མོ་ཞེས་འདོགས་པ་ལྟར་ཡིན། རྟག་གཅིག་རང་དབང་བའི་བདག་བཞག་ན་ཕོ་མོའི་ཁྱད་པར་གཞག་རྒྱུ་ཤིན་ཏུ་དཀའ།

དེས་ན་བདག་ཅེས་པ་ཕུང་པོ་ལ་བརྟེན་ནས་བཏགས་ཤིང་། ཕུང་པོའི་ནང་ནས་ཀྱང་གཙོ་བོ་ཤེས་པའི་རྒྱུད་ལ་བརྟེན་ནས་བཏགས་པ་ཡིན། གང་དུ་གདགས་སའི་ཤེས་རྒྱུད་དེ་ཡང་དངོས་པོ་ཡིན་པས་འགྱུར་བ་འགྲོ་བཞིན་ཡོད་ལ། འགྱུར་བ་དེ་ཡང་རྒྱུ་དང་རྐྱེན་ལ་བརྟེན་ནས་ཡོང་བ་ཡིན། ཤེས་པའི་རྒྱུད་ཅེས་པའི་ཤེས་པ་ལ་འགྱུར་བ་འཐད་པས་དེ་ལ་རྒྱུ་རྐྱེན་ཡོད་པར་གྲུབ་ལ། དེའི་རྒྱུ་རྐྱེན་ལ་ཉེར་ལེན་དང་ལྷན་ཅིག་བྱེད་རྐྱེན་གཉིས་སུ་ངེས་པ་ཡིན།

དེ་ལྟར་བདག་ལ་སོགས་པ་ངོ་བོ་ཉིད་ཀྱིས་གྲུབ་མིན་བཙལ་དགོས་པའི་རྒྱུ་མཚན་ཡང་། རང་ཅག་ལ་ངའོ་སྙམ་པའི་བློ་ཧ་ཅང་ཤུགས་དྲག་ཅིག་སྐྱེ་འོང་བ་དེ་སྣང་ཚུལ་བདེན་པར་བཟུང་བ་ལས་བྱུང་བ་ཡིན་པས་སྣང་ཚུལ་དེ་ཉིད་སྣང་བ་ལྟར་དུ་མ་གྲུབ་པའི་ཚུལ་ཤེས་པའི་ཕྱིར་དུ་སྣང་ཚུལ་ལ་རྩད་གཅོད་བྱེད་ཀྱི་ཡོད། དེ་ལྟར་དཔྱད་པ་ལས་སྣང་ཚུལ་དེ་ཉིད་སྣང་བ་ལྟར་དུ་མ་གྲུབ་པར་ཤེས་པའི་ཚེ། སྣང་ཚུལ་བདེན་པ་ཡིན་པ་གཞིར་བཞག་གིས་ང་དང་ཁྱོད་ཅེས་རིས་སུ་གཅོད་པའི་བློ་རྣམས་ཤུགས་ཆུང་དུ་འགྲོ་བས་སྣང་བ་ལྟར་དུ་གྲུབ་མིན་དཔྱད་དགོས་པ་གལ་ཆེ། རྒྱུ་མཚན་དེ་དག་ལ་བརྟེན་ནས་བཅོམ་ལྡན་འདས་ཀྱིས་ཀྱང་བདེན་གཉིས་ཀྱི་རྣམ་གཞག་གསུངས།

སྤྱིར་བདེན་གཉིས་ཀྱི་རྣམ་གཞག་ཙམ་མུ་སྟེགས་པའི་གཞུང་ནས་ཀྱང་གསུངས་པ་དཔེར་ན། གྲངས་ཅན་པས་ཤེས་བྱ་ཉེར་ལྔ་བཤད་པའི་ནང་གི་བདག་ཤེས་རིག་གི་སྐྱེས་བུ་དང་སྤྱི་གཙོ་བོ་གཉིས་དོན་དམ་བདེན་པ་དང་། ལྷག་མ་རྣམས་ཀུན་རྫོབ་བདེན་པར་བཤད། རང་རེ་སངས་རྒྱས་པའི་གཞུང་ནས་ཀྱང་། བྱེ་བྲག་སྨྲ་བས། གང་ལ་བཅོམ་དང་བློ་ཡིས་གཞན། །བསལ་ན་དེ་བློ་མི་འཇུག་པ། །བུམ་ཆུ་བཞིན་དུ་ཀུན་རྫོབ་ཏུ། །ཡོད་དེ་དོན་དམ་ཡོད་གཞན་ནོ། །ཞེས་བདེན་གཉིས་ཀྱི་ཚུལ་ཞིག་དང་། མདོ་སྡེ་པས་རྣམ་འགྲེལ་དུ། དོན་དམ་དོན་བྱེད་ནུས་པ་གང་། །དེ་འདིར་དོན་དམ་ཡོད་པ་ཡིན། །གཞན་ནི་ཀུན་རྫོབ་ཡོད་པ་སྟེ། །དེ་དག་རང་སྤྱིའི་མཚན་ཉིད་བཤད། །ཅེས་པའི་བདེན་གཉིས་ཀྱི་འཇོག་ཚུལ་ཞིག་སྟེ་གཉིས་ཀས་བདེན་གཉིས་འདོད་ཀྱང་། བདེན་གཉིས་ངོ་བོ་ཐ་དད་པའི་ཚུལ་གསུང་གི་ཡོད།

ཆོས་ཀྱི་བདག་མེད་བཞེད་པའི་གྲུབ་མཐའ་སྨྲ་བ་སྤྱི་དང་ལྷག་པར་དབུ་མ་པས་བདེན་གཉིས་ངོ་བོ་གཅིག་ལ་ལྡོག་པ་ཐ་དད་པའི་ཚུལ་བཞེད་པ་སྟེ་མདོར་ན། བདེན་གཉིས་ཀྱི་དབྱེ་བ་འབྱེད་རྒྱུ་ཤིན་ཏུ་གལ་ཆེ་ཞིང་། མངོན་རྟོགས་རྒྱན་དུ། སྒྲུབ་དང་བདེན་པ་རྣམས་དང་ནི། །སངས་རྒྱས་ལ་སོགས་དཀོན་མཆོག་གསུམ། །ཞེས་སྒྲུབ་པ་རང་གི་ངོ་བོ་བདེན་གཉིས་ལ་འདོམས་པའི་གདམས་ངག །དམིགས་པ་བདེན་བཞི་ལ་འདོམས་པའི་གདམས་ངག །རྟེན་དཀོན་མཆོག་གསུམ་ལ་འདོམས་པའི་གདམས་ངག་ཅེས་གསུངས་པ་ལྟར་སངས་རྒྱས་པའི་ཆོས་ཀྱི་ཁོག་གམ་སྒྲོམ་ངོ་མ་དེ་འདིའི་ཐོག་ནས་འཐོན་གྱི་ཡོད། བདེན་གཉིས་ཀྱི་ངོ་བོ་བློ་ལ་ལེགས་པོར་ཤར་བ་ཞིག་བྱུང་ན་འགོག་པའི་བདེན་པ་འཇོག་ཐུབ་པ་དང་། དེ་བཞག་ཐུབ་པས་དེ་སྒྲུབ་བྱེད་ཀྱི་ལམ་གྱི་བདེན་པ་སྲིད་པ། སྡུག་ཀུན་གཉིས་པོ་ཉེ་བར་ཞི་བའི་ཉེར་ཞིའི་དབྱིངས་མཐོང་བས་སྡུག་ཀུན་གཉིས་པོ་ཉེ་བར་ཞི་བའི་དོན་དུ་འབད་བརྩོན་བྱེད་པ་འོང་ཞིང་། སྐྱབས་འགྲོ་རྣམ་པར་དག་པ་ཞིག་ཀྱང་འོང་བ་ཡིན།

དེ་བཞིན་དུ་མ་རིག་པར་ཕྲ་རགས་མང་པོ་ཡོད་པ་ལས་མ་རིག་པ་ཕྲ་མོ་ལེགས་པར་ཤེས་པར་དེ་ཁོ་ན་ཉིད་ཀྱི་གོ་བ་ལེགས་པར་ཆགས་པ་ཞིག་དགོས། དེ་ལྟར་བདེན་བཞིའི་རྣམ་གཞག་ལ་གོ་བ་ལེགས་པོ་ཞིག་རྙེད་པར་བདེན་གཉིས་ཀྱི་རྣམ་གཞག་ལེགས་པར་ཤེས་དགོས་ལ། འགོག་ལམ་གཉིས་ཤེས་བྱ་ལ་ཡོད་པར་མཐོང་བས་ཆོས་དཀོན་མཆོག་འཇོག་ནུས་པ་ཡིན། ཆོས་དཀོན་མཆོག་ཡོད་པས་དེ་རྒྱུད་ལྡན་གྱི་སློབ་པའི་དགེ་འདུན་དང་། རྟོགས་པ་མཐར་ཕྱིན་པའི་གནས་སྐབས་ཀྱི་མི་སློབ་པའི་དགེ་འདུན་འཇོག་ནུས། དེ་ལྟར་ཐོག་མར་བདེན་གཉིས་ཀྱི་གོ་བ་ལེགས་པོ་རྙེད་པའི་ཐོག་ནས་བདེན་བཞིའི་གནད་རྣམས་ཤེས་པ་དང་། བདེན་བཞིའི་གནད་ཤེས་པའི་སྒོ་ནས་སྐྱབས་གསུམ་གྱི་རྣམ་གཞག་ལེགས་པར་འཇོག་ཤེས་ཏེ་དཀོན་མཆོག་གསུམ་ལ་ཤེས་ནས་དད་པ་ཐོབ་པ་ཞིག་ཡོང་ཐུབ།

ལྟ་བ་དང་ལྟ་མིན་གྱི་ཉོན་མོངས།

གཞུང་འདིར། སྲིད་པའི་རྩ་བ་གཅོད་པར་མི་ནུས་པས། །གསུངས་པའི་སྲིད་པའི་རྩ་བ་དེ་མ་རིག་པར་གོ་ཞིང་། སྤྱིར་ཉོན་མོངས་ལ་ལྟ་མིན་གྱི་ཉོན་མོངས་དང་ལྟ་བར་གྱུར་པའི་ཉོན་མོངས་གཉིས་སུ་ཕྱེ་བ་ཧ་ཅང་གནད་འགག་ཆེན་པོ་ཡིན། དེའི་དང་པོ་ནི་སེམས་ཅན་ལ་སྡང་བ་དང་ཆགས་པའི་སེམས་དང་། རང་ཉིད་གཞན་ལས་མཐོ་བའམ་ལྷག་པར་ལྟ་བའི་ང་རྒྱལ། རང་དང་མཉམ་པའི་རིགས་ལ་དམིགས་པའི་ཕྲག་དོག་དང་སེར་སྣ། དེ་བཞིན་དུ་ཐེ་ཚོམ་ལ་སོགས་པའི་ཉོན་མོངས་པ་རྣམས་ཡིན། ཐེ་ཚོམ་ཙམ་སྤང་བྱ་མིན་ཡང་ཐེ་ཚོམ་ཉོན་མོངས་ཅན་རྣམས་སྤང་བྱ་ཡིན། དཔེར་ན། རྣམ་གཡེང་ལ་ཉོན་མོངས་ཅན་དང་ཉོན་མོངས་ཅན་མིན་པ་གཉིས་སུ་དབྱེར་རུང་བ་ལྟར་དང་། གཞན་སྡུག་བསྔལ་གྱིས་མནར་བ་ལས་འབྲལ་འདོད་ཀྱི་སྙིང་རྗེ་ལ་ཉོན་མོངས་ཅན་དང་ཉོན་མོངས་ཅན་མིན་པ་གཉིས་སུ་དབྱེ་བ་ལྟར་ཡིན། སྙིང་རྗེ་ལ་ཉོན་མོངས་ཅན་ཡོད་པས་བྱམས་པ་ལ་ཡང་ཉོན་མོངས་ཅན་ཡོད་རུང་བ་ཙམ་དུ་མ་ཟད། ཉོན་མོངས་ཕྲ་མོའི་དབང་དུ་བྱས་ན་དད་པ་ལ་ཡང་ཉོན་མོངས་ཅན་ཕལ་ཆེར་གཞག་ཆོག་པར་སྣང་། མི་ལྟ་བུར་མཚོན་ནས་བཤད་ན་ལྟ་མིན་གྱི་ཉོན་མོངས་དེ་དག་ཅུང་ཟད་སོབ་སོབ་ལྟ་བུ་ཞིག་ཡོད།

འོན་ཀྱང་ལྟ་མིན་གྱི་ཉོན་མོངས་དེ་དག་གི་རྩ་བའི་རྒྱབ་རྟེན་ནི་ཚུལ་མིན་ཡིད་བྱེད་ཀྱི་རྣམ་རྟོག་ལས་བྱུང་ཞིང་ཡུལ་ལ་ངེས་པ་ལྟར་སྣང་འདྲེན་པའི་ཤེས་རབ་ཉོན་མོངས་ཅན་ནམ་ལྟ་བར་གྱུར་པའི་ཉོན་མོངས་རྣམས་ཡིན། ཡུལ་ལ་ཕྱིན་ཅི་ལོག་ཏུ་རྟོག་ཅིང་ངེས་པ་ལྟར་སྣང་འདྲེན་པའི་ཤེས་རབ་ཉོན་མོངས་ཅན་དེ་དག་ཡུལ་ལ་ཕྱིན་ཅི་མ་ལོག་པར་ཞུགས་པའི་ཤེས་རབ་ཀྱིས་གཉེན་པོ་བྱས་ཏེ་སྤང་དགོས་པ་ལས། འདུན་པ་དང་མོས་པའི་བློའི་རིགས་ཀྱིས་ཕྱིན་ཅི་ལོག་གི་བློ་ཡི་དངོས་གཉེན་བྱེད་པ་མེད་པས་སྲིད་པའི་རྩ་བ་གཅོད་པར་མི་ནུས། རྒྱུ་མཚན་དེའི་ཕྱིར། རྟེན་འབྱུང་གི་དེ་ཁོ་ན་ཉིད་རྟོགས་པའི་ཐབས་ལ་འབད་དགོས་པ་ཡིན་ཞེས་གསུངས། འདིའི་རྟེན་འབྲེལ་དེ་རྒྱུ་འབྲས་ཀྱི་རྟེན་འབྲེལ་ཙམ་མིན་པར་བརྟེན་ནས་བཏགས་པའི་རྟེན་འབྱུང་ཕྲ་མོ་དེ་ཡིན།

ལྟ་མིན་གྱི་ཉོན་མོངས་རྣམས་ཀྱི་རྩ་བའི་རྟེན་གཞི་གཙོ་བོ་དེ་ལྟ་བར་གྱུར་པའི་ཤེས་རབ་ཉོན་མོངས་ཅན་ཡིན་ཞིང་། སྤོང་བྱེད་ཀྱི་གཉེན་པོར་ཡང་སུན་འབྱིན་པའི་གཉེན་པོ་ཞེས་གནས་སྐབས་ཆགས་སྡང་ལ་སོགས་པ་མངོན་གྱུར་པ་མགོ་གནོན་བྱེད་ཀྱི་གཉེན་པོ་སྟེ། དཔེར་ན། ཞེ་སྡང་གི་གཉེན་པོར་བྱམས་པ་དང་བཟོད་པ་སྒོམ་པ་དང་། འདོད་ཆགས་ཀྱི་གཉེན་པོར་མི་སྡུག་པ་སྒོམ་པ་ལྟ་བུ། ཡང་སྤོང་བའི་གཉེན་པོ་ཞེས་ཉོན་མོངས་པའི་རྩ་བ་སྤོང་བྱེད་ཀྱི་གཉེན་པོའི་རིགས་ཤིག་སྟེ་གཉིས་སུ་དབྱེར་ཡོད་ཅིང་དེ་གཉིས་ཀྱང་གང་ཟག་གི་ཤེས་རྒྱུད་དང་འབྲེལ་ནས་ཡོང་དགོས། ཞེ་སྡང་གི་གཉེན་པོར་བྱམས་པ་དང་བཟོད་པ་སྒོམ་པ་ལྟ་བུ་ཆགས་སྡང་མངོན་གྱུར་པ་མགོ་གནོན་པའི་གཉེན་པོ་དེ་དག་ནི་གཉེན་པོ་ཉི་ཚེ་བ་ཡིན་པར་མ་ཟད་སྐབས་རེར་སྐྱོན་འབྱུང་བའི་ཉེན་ཁ་ཡང་ཡོད། དཔེར་ན། འདོད་ཆགས་ཀྱི་གཉེན་པོར་མི་སྡུག་པ་ཡང་ནས་ཡང་དུ་བསྒོམས་ན། གང་འཚམ་ནས་སེམས་ཅུང་ཟད་འཁྲུགས་ཏེ་སྣང་སྲིད་དགྲར་ཤར་བ་དང་ཞེ་སྡང་སྐྱེ་བའི་ཉེན་ཁ་ཕལ་ཆེར་ཡོད། དེ་བཞིན་དུ་ཞེ་སྡང་གི་གཉེན་པོར་བྱམས་པ་ཡང་ནས་ཡང་དུ་བསྒོམས་པས་གང་འཚམ་ནས་བྱམས་པ་བསྒོམ་ཡུལ་གྱི་སེམས་ཅན་དེར་དམིགས་ནས་ཆགས་པ་སྐྱེ་བའི་ཉེན་ཁ་ཡོད། དེར་བརྟེན་གཉེན་པོ་དེ་དག་ལྟ་མིན་གྱི་ཉོན་མོངས་བྱེ་བྲག་པ་ཞིག་གི་གཉེན་པོར་སོང་བའི་སྐབས་ཡོད་ཀྱང་། ལྟ་མིན་གྱི་ཉོན་མོངས་བྱེ་བྲག་པ་གཞན་དང་གཞན་གྱི་གཉེན་པོར་འགྲོ་མིན་ཐེ་ཚོམ་ཡིན།

འགལ་ཟླར་བརྟེན་ནས་ནང་ཕན་ཚུན་གནོད་བྱ་གནོད་བྱེད་དུ་འགྱུར་ཚུལ།

ཕྱི་དངོས་པོ་སེམས་མེད་བེམ་པོའི་ཆོས་ལ་ཡོད་པའི་འགྱུར་བའི་རིགས་འགའ་ཞིག་ནང་ཕན་ཚུན་འགལ་ཟླར་སོང་བ་ལས་ཡོང་བཞིན་པ་དཔེར་ན། ཚ་གྲང་ལྟ་བུ་སྟེ། འཛམ་བུ་གླིང་གི་འཁོར་ཕྱོགས་ལ་བརྟེན་ནས་ཉི་མ་དང་ཐག་ཉེ་རིང་གིས་དབང་ལས་དྲོ་གྲང་གི་ཁྱད་པར་གྱུར་ཏེ་དུས་བཞིའི་དབྱེ་བ་རྣམས་ཡོང་བཞིན་པ་ལྟ་བུ་ཡིན། ཕྱི་དངོས་པོའི་སྟེང་དུ་ཕན་ཚུན་འགལ་ཟླ་ཡིན་པའི་ཚ་གྲང་ལྟ་བུར་མཚོན་ན་དུས་གཅིག་ལ་དངོས་པོ་གཅིག་གི་སྟེང་སྟོབས་མཚུངས་སུ་གནས་ཐུབ་ཀྱི་མེད། ཚ་རེག་ཤུགས་ཇེ་ཆེར་ཕྱིན་ན་གྲང་རེག་ཤུགས་ཇེ་ཆུང་དུ་འགྲོ་ལ། གྲང་རེག་ཤུགས་ཇེ་ཆེར་ཕྱིན་པས་ཚ་རེག་ཤུགས་ཇེ་ཆུང་དུ་འགྲོ་བ་ལྟ་བུ་ཡིན། སྨན་ལྟ་བུར་མཚོན་ནའང་རང་རེའི་ལུས་པོའི་ནང་དུ་ནད་འབུའི་རིགས་སྣ་ཚོགས་ཤིག་ཡོད་པ་དེ་དག་མེད་པར་བཟོ་བའི་དོན་དུ་རྫས་ཀྱི་ནུས་པའི་ཆ་ནས་དེ་དག་དང་འགལ་ཟླར་སོང་བའི་སྨན་རྫས་བསྟེན་གྱི་ཡོད།

དེ་ལྟར་ཤེས་བྱ་ལ་དངོས་པོ་གཅིག་ཡོད་པའི་སྟོབས་ཀྱིས་དངོས་པོ་གཞན་དེ་གནས་མི་ཐུབ་པར་འགྱུར་བའི་འགལ་ཟླའི་ཁྱད་པར་ཞིག་གྲུབ་པའི་འགལ་ཟླ་དེ་ཉིད་བཙལ་ཏེ་ཕྱི་དངོས་པོའི་ཆོས་ལ་བསྒྱུར་བཅོས་གཏོང་གི་ཡོད་པ་ལྟར། ནང་ཤེས་པར་མཚོན་ནའང་ཕན་ཚུན་འགལ་ཟླའི་རིགས་ཧ་ཅང་མང་པོ་ཞིག་ཡོད་པའི་འགལ་ཟླ་དེ་དག་བཙལ་ཏེ་སེམས་ལ་བསྒྱུར་བཅོས་གཏོང་དགོས་པ་ཡིན། དཔེར་ན། བདག་ཏུ་ཞེན་པའི་བློ་དང་བདག་མེད་པར་རྟོགས་པའི་བློ་གཉིས་དམིགས་པ་གཅིག་ལ་དམིགས་ནས་འཛིན་སྟངས་དངོས་སུ་འགལ་བའི་འགལ་ཟླ་ཡིན་པས། བདག་ཏུ་ཞེན་པའི་བློས་བདག་ཡོད་པའི་ཕྱོགས་ལ་རེ་ཞིག་ངེས་པ་ལྟར་སྣང་དྲངས་ཏེ་གནས་པ་དེ་ཉིད་བདག་མེད་པར་ཐག་ཆོད་པའི་གནས་སྐབས་སུ་ཤུགས་ཇེ་ཆུང་ཇེ་ཆུང་དུ་འགྲོ་བ་ཞིག་འོང་བ་ཡིན། བློ་དེ་གཉིས་གཟུགས་ཅན་མིན་པས་ཚ་གྲང་ལྟར་རྫས་ཀྱི་ནུས་པའི་སྟེང་ནས་མིན་པར་ཕན་ཚུན་འཛིན་སྟངས་འགལ་བའི་སྟེང་ནས་འགལ་ཟླར་འགྲོ་བ་ཡིན།

དཔལ་ཆོས་ཀྱི་གྲགས་པའི་ཚད་མ་རྣམ་འགྲེལ་དུ། བྱམས་སོགས་རྨོངས་དང་འགལ་མེད་ཕྱིར། །ཤིན་ཏུ་ཉེས་པ་ཚར་གཅོད་མིན། །ཞེས་གསུངས་པ་ལྟར། ངེས་འབྱུང་དང་བྱམས་པ། སྙིང་རྗེ། བྱང་ཆུབ་ཀྱི་སེམས་ལ་གོ་བ་ཆགས་ཏེ་ཡང་ནས་ཡང་དུ་བསམས་ཤིང་གོམས་པར་བྱས་ཀྱང་སྲིད་པའི་རྩ་བ་བདེན་འཛིན་དང་འཛིན་སྟངས་དངོས་སུ་འགལ་བ་མེད་པས་བདེན་འཛིན་ལ་ཐད་ཀར་གནོད་མི་ནུས་པ་སྟེ། བདེན་འཛིན་གྱི་ཉེས་པ་ཚར་གཅོད་མི་ནུས་པའམ། སྲིད་པའི་རྩ་བ་གཅོད་པར་མི་ནུས་པར་གསུངས། བདེན་འཛིན་ཚར་གཅོད་པ་ལ་བདེན་འཛིན་གྱིས་ཇི་ལྟར་བཟུང་བ་ལྟར་གཏན་ནས་མ་གྲུབ་སྙམ་དུ་ཐག་ཆོད་པའི་བདེན་མེད་རྟོགས་པའི་བློ་སྐྱེ་དགོས་ཤིང་། དེ་ལྟར་སྐྱེས་པའི་ཚེ་བདེན་འཛིན་གྱི་ནུས་པ་ཤུགས་ཇེ་ཆུང་ཇེ་ཆུང་དུ་འགྲོ་བ་ཞིག་ཡོང་བ་ཡིན།

དེས་ན་བྱམས་པ་ལ་སོགས་པས་སྲིད་པའི་རྩ་བ་བདེན་འཛིན་གཅོད་པར་མི་ནུས་པས། དེ་ཕྱིར་རྟེན་འབྲེལ་རྟོགས་པའི་ཐབས་ལ་འབད། །ཅེས་གསུངས་ཏེ། འདི་ཧ་ཅང་གནད་འགག་ཆེན་པོ་ཡིན། དཔེར་ན། ཕྱི་རོལ་གྱི་ཆོས་ཚ་རེག་དང་གྲང་རེག་ལྟ་བུར་མཚོན་ན། ཚ་གྲང་གི་རེག་བྱ་གང་ཡང་མེད་པའི་དངོས་པོ་ཞིག་གིས་ཚ་གྲང་གི་རེག་བྱར་གནོད་མི་ནུས་པ་ནི། འདིར་འཛིན་ཆས་ལྟ་བུ་ཞིག་བསྒྲིགས་པས་ད་ལྟའི་ཚ་བའི་རེག་བྱར་གནོད་མི་ནུས་པ་ལྟ་བུ་ཡིན། ཚ་བའི་རེག་བྱ་དེ་ངེས་པར་དེའི་འགལ་ཟླར་སོང་བའི་གྲང་བའི་རེག་བྱ་སྟེ་དཔེར་ན། རླུང་འཁོར་འཛུགས་པ་སོགས་ཀྱིས་དགག་དགོས་པ་ཡིན། གྲང་བའི་རེག་བྱའི་ཚད་སྤར་ཏེ་ཚ་བའི་རེག་བྱ་བསལ་དགོས། དེ་བཞིན་དུ་ཚ་རེག་མེད་པར་གྱུར་ཅིག་ཅེས་སྨོན་ལམ་འདེབས་པ་དང་རེ་བ་བརྒྱབ་པས་ཀྱང་ཚ་རེག་མེད་པར་མི་འགྱུར་ལ། འདིར་མཆོད་རྫས་ལྟ་བུ་བསྒྲིགས་པས་ཀྱང་ཚ་བའི་རེག་བྱ་མེད་པར་མི་འགྱུར། མདོར་ན། ཕན་ཚུན་འགལ་ཟླར་མ་སོང་བའི་དངོས་པོ་རྣམས་གནོད་བྱ་གནོད་བྱེད་དུ་མི་འགྲོ།

སེམས་ཅན་རྣམས་ལ་དམིགས་ནས་སྡུག་བསྔལ་དང་འབྲལ་འདོད་ཀྱི་སྙིང་རྗེ་དེ་བདེན་མེད་རྟོགས་པའི་བློ་ལ་ལྟོས་ན་དམིགས་པ་སེམས་ཅན་ལ་དམིགས་ཤིང་རྣམ་པ་སྡུག་བསྔལ་ལས་འབྲལ་འདོད་ཀྱི་འཛིན་སྟངས་ཅན་ཡིན་པས་གཉིས་སྣང་གི་སྤྲོས་པ་དང་བཅས་པའི་བློ་ཡིན་ལ། དེ་བཞིན་དུ་སེམས་ཅན་རྣམས་བདེ་བ་དང་ལྡན་ན་སྙམ་པའི་བྱམས་པ་ཡང་དམིགས་པ་བདེ་བས་ཕོངས་པའི་སེམས་ཅན་ལ་དམིགས་ནས་རྣམ་པ་བདེ་བ་དང་ལྡན་ན་སྙམ་པའི་འཛིན་སྟངས་ཅན་ཡིན་པས་གཉིས་སྣང་གི་སྤྲོས་པ་དང་བཅས་པའི་བློ་ཡིན། དེར་བརྟེན་བློ་དེ་གཉིས་ཀྱིས་བདེན་འཛིན་ལ་གནོད་མི་ནུས། བདེན་པར་རྟོག་པའི་བདེན་འཛིན་ལ་བདེན་མེད་རྟོགས་པའི་བློས་གནོད་དགོས་པ་ཡིན། དེ་ཡང་བདེན་འཛིན་ལྟ་བུས་དམིགས་པ་ང་ལ་དམིགས་ནས་བདེན་པར་གྲུབ་སྙམ་དུ་འཛིན་ལ། བདེན་མེད་རྟོགས་པའི་བློས་དམིགས་པ་ང་ལ་དམིགས་ནས་བདེན་པར་མ་གྲུབ་སྙམ་དུ་འཛིན་པ་སྟེ་དམིགས་པ་ང་ཡིན་པར་མཚུངས་པ་ལ་འཛིན་སྟངས་ཀྱི་རྣམ་པ་དངོས་སུ་འགལ་བས་བདེན་མེད་རྟོགས་པའི་བློས་བདེན་འཛིན་ལ་དངོས་སུ་གནོད་པར་འཇོག་པ་ཡིན། དེར་བརྟེན་སློབ་དཔོན་ཆོས་གྲགས་ཀྱིས། བྱམས་སོགས་རྨོངས་པ་དང་འཛིན་སྟངས་དངོས་སུ་འགལ་བ་མིན་པས་ཉེས་པ་དེ་དག་ཚར་གཅོད་པར་མི་ནུས་ཞེས་གསུངས།

དེ་ཡང་ཤེས་རབ་ཉོན་མོངས་ཅན་དེ་ཉིད་ཤེས་རབ་ཀྱིས་མེད་པར་བཟོ་དགོས་པ་ལས་ཉོན་མོངས་སྤངས་པའི་ཐར་པ་འཐོབ་ན་སྙམ་པའི་མོས་པ་དང་འདུན་པ་ཙམ་གྱིས་མེད་པར་བཟོ་མི་ནུས་ལ། འདུན་པ་དེ་ཙམ་ལ་བརྟེན་ནས་ཐར་པ་འཐོབ་པར་ཡང་མི་ནུས། དེས་ན་ལྟ་མིན་གྱི་ཉོན་མོངས་རྣམས་ཤེས་རབ་ཉོན་མོངས་ཅན་ལ་བརྟེན་ནས་གནས་པས་སྤོང་བའི་གཉེན་པོ་ཡང་ཤེས་རབ་ཉོན་མོངས་ཅན་གྱི་གཉེན་པོ་ལ་བརྟེན་ནས་སྤང་དགོས་པས་གནས་ལུགས་རྟོགས་པའི་ཤེས་རབ་མི་ལྡན་ན་ངེས་འབྱུང་དང་བྱང་ཆུབ་ཀྱི་སེམས་ལ་གོམས་པར་བྱས་ཀྱང་ཐར་པ་འཐོབ་མི་ནུས་པར་གསུངས། དེ་ཡང་ཤེས་རབ་དེ་མེད་པར་ཐར་པ་འཐོབ་པ་ལ་གེགས་བྱེད་པའི་སྲིད་པའི་རྩ་བ་ཉོན་མོངས་པའི་སྒྲིབ་པ་སྤོང་མི་ནུས་པའི་རྒྱུ་མཚན་གྱིས་ཡིན། ཉོན་མོངས་པའི་སྒྲིབ་པ་ནི་ཡུལ་ལ་ངེས་པ་ལྟར་སྣང་འདྲེན་པའི་ཕྱིན་ཅི་ལོག་གི་བློ་ཡིན་པས་སྨོན་ལམ་བརྒྱབ་ནས་མེད་པར་བཟོ་མི་ནུས་ལ། ངེས་འབྱུང་དང་བྱང་ཆུབ་ཀྱི་སེམས་བསྒོམས་པས་ཀྱང་མེད་པར་བཟོ་མི་ནུས་པའི་རྒྱུ་མཚན་དེ་ཡི་ཕྱིར་རྟེན་འབྲེལ་རྟོགས་པའི་ཐབས་ལ་འབད་དགོས་པ་ཡིན་ཞེས་གསུངས།

ངེད་གཉིས་མེད་ན་ཁྱེད་ཚོ་རང་མགོ་མི་ཐོན།

རང་རེ་ཀུན་ལ་སྐྱོན་ཡོང་བའི་གཞི་ལྟ་བུ་དེ་སྣང་ཚུལ་བདེན་པར་བཟུང་བ་ལ་བརྟེན་ནས་ཡོང་བཞིན་ཡོད། དཔེར་ན། ཆགས་སྡང་གི་བློ་རྣམས་སྣང་ཚུལ་བདེན་པར་སྣང་བ་དེ་ཉིད་ལ་ཡིད་དུ་འོང་མི་འོང་དུ་བལྟས་པ་ལ་བརྟེན་ནས་འབྱུང་བཞིན་ཡོད། ངོས་ཀྱིས་འདི་ལྟར་ཤོད་ཀྱི་ཡོད། རང་རེས་ཆགས་སྡང་གཉིས་ལ། ཁྱོད་གཉིས་ཀྱིས་ངེད་ཅག་ལ་རྙོག་གྲ་དང་དཀའ་ངལ་འདྲེན་པར་བྱེད་པས་སྐྱོན་ཅན་ཡིན་ཞེས་བརྗོད་ན། ཆགས་སྡང་གཉིས་ཀྱིས་སྤོབས་པ་ཆེན་པོའི་ཐོག་ནས། ངེད་གཉིས་ཀྱིས་ཁྱེད་ཚོར་ཕན་གྲོགས་བྱེད་ཀྱི་ཡོད། ཁྱེད་ཚོ་གསོན་པོར་ནི་འཚོ་དགོས་པས་དེ་ལྟར་གསོན་པོར་འཚོ་བ་ལ་གེགས་བྱེད་པའི་བར་གཅོད་མི་མཐུན་པའི་ཕྱོགས་རྣམས་ཕར་བསལ་དགོས་ཤིང་། མཐུན་པའི་རྐྱེན་དང་དུ་ལེན་མཁན་ཞིག་དགོས་ལ་དེ་ཆགས་སྡང་ངེད་གཉིས་ཀྱིས་བྱེད་ཀྱི་ཡོད། དེར་བརྟེན་ངེད་གཉིས་ཁྱེད་ཚོའི་ཤེས་རྒྱུད་ལ་མེད་ན་མི་ཚེ་མགོ་མི་ཐོན་པས། ཁྱེད་ཚོ་མི་ཚེ་མགོ་ཐོན་པ་དེ་ཆགས་སྡང་ངེད་གཉིས་ཀྱི་དྲིན་ཡིན་ཞེས་བརྗོད་ངེས་ལ། དེར་རྒྱུ་མཚན་ཡང་ཡོད། བཟང་པོ་ལ་བཟང་པོར་མཐོང་བ་དང་ཡིད་དུ་འོང་བ་ལ་ཡིད་དུ་འོང་བར་བལྟས་ཏེ་མཐུན་པའི་རྐྱེན་ཡིན་པར་མ་ཤེས་ན་རང་རེ་རྣམས་འཆི་རྒྱུ་ལས་མེད།

རང་རེར་ཤེས་པ་ཡོད་ཅིང་བདེ་སྡུག་གི་ཚོར་བ་ཡང་མྱོང་བཞིན་ཡོད། དེ་ལྟ་བུའི་བདེ་སྡུག་གི་ཚོར་བ་དང་འབྲེལ་ཏེ་སྡུག་བསྔལ་སེལ་བ་དང་བདེ་བ་སྒྲུབ་ཐབས་རང་གི་ངང་གིས་བྱེད་ཀྱི་ཡོད་ཅིང་། དེ་ལྟར་བྱེད་པ་རང་རེའི་ཐོབ་ཐང་ཡང་ཡིན། སྡུག་བསྔལ་ལ་སྡུག་བསྔལ་དུ་མཐོང་སྟེ་མི་མཐུན་པའི་རྐྱེན་ཡིན་པར་ཤེས་ནས་ཕྱིར་བསྐྲོད་པ་དང་། བདེ་བ་དང་བདེ་བའི་རྒྱུ་གཉིས་མཐུན་པའི་ཕྱོགས་ཡིན་པར་མཐོང་སྟེ་དང་དུ་ལེན་པ་དེ་ཆགས་སྡང་གཉིས་ཀྱིས་བྱེད་ཀྱི་ཡོད། དེར་བརྟེན་ཆགས་སྡང་གཉིས་མེད་ན་མི་འགྲིག་པ་ལྟ་བུ་ཞིག་མི་འདུག་གམ། གསུངས་ཏེ་བཞད།

འོན་ཀྱང་ཆགས་སྡང་གཉིས་ཀྱིས་བདེན་པར་མཐོང་བ་དེ་དངོས་ཡོད་གནས་ཚུལ་དང་མཐུན་པ་ཡིན་ནམ་ཞེ་ན་མིན་ཏེ། ཆགས་སྡང་གཉིས་པོ་དེ་ཚུལ་མིན་ཡིད་བྱེད་ཀྱི་རྣམ་རྟོག་གིས་ཡུལ་ལ་སྒྲོ་བཏགས་པ་ལས་སྐྱེ་བཞིན་ཡོད། དངོས་ཡོད་གནས་ཚུལ་ལ་ཡོད་པའི་བཟང་ངན་དེ་ལ་རྣམ་རྟོག་གིས་སྒྲོ་བཏགས་ཏེ་ཚད་ལས་བརྒལ་བའི་བཟང་ངན་དུ་བལྟས་པ་ལ་བརྟེན་ནས་ཆགས་སྡང་གཉིས་འབྱུང་བ་དེང་རབས་ཚན་རིག་པས་ཀྱང་རྗོད་ཀྱི་ཡོད། ངོས་ཀྱི་ངོ་ཤེས་ཚན་རིག་པ་བགྲེས་སོང་ཞིག་ཡོད། ཁོང་གིས་ལོ་བཅུ་ཕྲག་ཁ་ཤས་རིང་ཞེ་སྡང་གིས་སེམས་འཁྲུགས་པའི་མི་རྣམས་ལ་སྨན་བཅོས་གནང་བའི་ཉམས་མྱོང་ཕྱོགས་བསྡོམས་བྱས་ཏེ། ཞེ་སྡང་སྐྱེས་པའི་སྐབས་ཞེ་སྡང་སྐྱེ་སའི་ཡུལ་དེ་ཉིད་ཆེས་མི་སྡུག་པར་སྣང་བའི་བརྒྱ་ཆ་དགུ་བཅུ་བློས་སྒྲོ་བཏགས་པ་ཡིན་ཞེས་རྗོད་ཀྱི་འདུག །ཁོང་ཚོས་ཚུལ་མིན་ཡིད་བྱེད་ཀྱི་རྣམ་རྟོག་གི་སྐོར་འགྲེལ་བཤད་བྱེད་ཀྱི་མེད་ཀྱང་རང་རེའི་གཞུང་གི་འགྲོ་སྟངས་ལྟར་བཤད་ན། རྩ་ཤེ་ལས་ཆགས་སྡང་ལ་སོགས་པའི་ཉོན་མོངས་པ་རྣམས་ཚུལ་མིན་ཡིད་བྱེད་ཀྱི་རྣམ་རྟོག་ལ་བརྟེན་ནས་སྐྱེ་བར་གསུངས་པ་དང་ཏག་ཏག་མཐུན་གྱི་ཡོད།

དེ་ཡང་ཚུལ་མིན་ཡིད་བྱེད་ཀྱི་རྣམ་རྟོག་སྐྱེས་པའི་མཚམས་སུ་ཞེ་སྡང་སྐྱེ་སའི་ཡུལ་དེ་ཆེས་ཤིན་ཏུ་མི་སྡུག་པ་ཞིག་ཏུ་སྒྲོ་བཏགས་པ་ལ་བརྟེན་ནས་དེ་ལ་མཐའ་གཅིག་ཏུ་མི་དགའ་བའི་བློ་སྐྱེ་བཞིན་ཡོད། དེར་བརྟེན་ཞེ་སྡང་གིས་དངོས་ཡོད་ཀྱི་མི་སྡུག་པ་དེར་མི་སྡུག་པར་བལྟས་པ་ཙམ་མིན་པར་ཚད་ལས་བརྒལ་བའི་སྒྲོ་བཏགས་ཏེ་མི་སྡུག་པར་མཐོང་གི་ཡོད་པས་ལོག་ཤེས་ཡིན། ངོས་ལ་མཚོན་ན། ཚུལ་མིན་ཡིད་བྱེད་ཀྱི་རྣམ་རྟོག་དེ་ཉིད་བདེན་འཛིན་གྱི་སྤྲོས་པ་ལ་བརྟེན་ནས་ཡོང་བཞིན་པ་གང་འཚམ་ར་འཕྲོད་པ་ཞིག་ཡོང་གི་འདུག །མདོར་ན། བསམ་བློ་ཞིབ་ཚགས་པོ་གཏོང་མཁན་གྱི་དེང་དུས་ཀྱི་སེམས་ཁམས་རིག་པ་བ་སོགས་ཀྱིས་སངས་རྒྱས་པའི་གཞུང་ནས་གསུངས་པའི་བསམ་བློའི་འགྲོ་སྟངས་སྐོར་འགྲེལ་བཤད་བྱེད་སྐབས་དེར་བསམ་བློ་གཏོང་རྒྱུ་ཡོད་པ་དང་གནད་འགག་འདུག་ཅེས་རྗོད་ཀྱི་འདུག །

དེ་ལྟ་བུའི་ཚུལ་མིན་ཡིད་བྱེད་ཀྱི་རྣམ་རྟོག་དེ་གང་ལས་བྱུང་ཞེ་ན། ཆགས་སྡང་སྐྱེ་སའི་ཡུལ་ཡིད་དུ་འོང་བ་དང་མི་འོང་བ་གཉིས་ཕར་ངོས་ནས་བདེན་པའམ་རང་རྐྱ་བར་གྲུབ་པ་ལྟ་བུར་སྣང་ཞིང་སྣང་བ་ལྟར་དུ་ཡོད་པར་ཞེན་པ་ལས་ཚུལ་མིན་ཡིད་བྱེད་ཀྱི་རྣམ་རྟོག་གིས་སྒྲོ་འདོགས་པ་འབྱུང་བ་ཡིན། དེ་ཡང་མགོན་པོ་ཀླུ་སྒྲུབ་ཀྱིས། ལས་དང་ཉོན་མོངས་ཟད་པས་ཐར། །ལས་དང་ཉོན་མོངས་རྣམ་རྟོག་ལས། །དེ་དག་སྤྲོས་ལས་སྤྲོས་པ་ནི། །སྟོང་པ་ཉིད་ཀྱིས་འགག་པར་འགྱུར། །ཞེས་གསུངས་པ་ལྟར་ཡིན། དེ་དག་ཞིབ་པར་བསམས་ན་གནད་འགག་ཧ་ཅང་ཆེན་པོ་ཡོད།

དེ་ལྟར་ཚུལ་མིན་ཡིད་བྱེད་ཀྱི་རྣམ་རྟོག་སྐྱེས་པ་ལ་བརྟེན་ནས་ཡུལ་གྱི་གནས་ཚུལ་ངོ་མ་གང་ཡིན་པ་དེའི་ཚད་ལས་བརྒལ་ཏེ་སྡུག་པ་དང་མི་སྡུག་པར་སྣང་ཞིང་ཞེན་པ་ལས་ཆགས་སྡང་གཉིས་འབྱུང་བ་ཡིན། འདོད་པ་དང་དུ་ལེན་པ་དང་མི་འདོད་པ་དང་དུ་མི་ལེན་པར་སྤོང་བའི་བླང་དོར་ངེས་པར་བྱེད་དགོས་པས་བཟང་པོ་ལ་བཟང་པོར་ལྟ་བ་ཙམ་ཆགས་པ་ཡིན་པར་མི་འདོད་ཅིང་། ངན་པ་ལ་ངན་པར་ལྟ་བ་ཙམ་ཡང་སྡང་བ་ཡིན་པར་མི་འདོད་དེ། དཔེར་ན། སྲིད་པ་འཁོར་བ་དེ་སྒོ་མཐའ་དག་ནས་སྡུག་བསྔལ་བའི་རང་བཞིན་དུ་བལྟས་ཏེ་དང་དུ་མི་ལེན་པ་དེ་ཞེ་སྡང་མིན་པ་ལྟར་ཡིན། དེ་ལྟར་ཆགས་སྡང་གཉིས་ཀྱིས་རང་རེར་ཚུར་ཕན་གྲོགས་བྱེད་ཀྱི་ཡོད་ཅེས་ཧམ་པ་བཤད་ན། བཟང་པོ་ལ་བཟང་པོར་ལྟ་བ་ཙམ་རུང་ཡང་ཁྱེད་གཉིས་ཀྱིས་ཚུལ་མིན་ཡིད་བྱེད་ཀྱི་རྣམ་རྟོག་གི་རྗེས་སུ་འབྲངས་ཏེ་ཧང་ཟོམ་ཆེན་པོ་བཟོས་ནས་ཚད་ལས་བརྒལ་བའི་བཟང་ངན་དུ་སྒྲོ་འདོགས་ཀྱི་འདུག་ཅེས་ལན་བརྒྱག་དགོས། ཧང་ཟོམ་ཆེན་པོ་བཟོ་བ་ཙམ་ལ་མི་འགྲིག་པ་མེད་ཀྱང་དེ་ལྟར་བཟོས་པ་ལས་ཆགས་སྡང་གིས་ལས་བསགས་ཏེ་རྙོག་གྲ་ཧ་ཅང་ཆེན་པོ་བཟོ་བཞིན་ཡོད་པ་ནི། ལས་དང་ཉོན་མོངས་རྣམ་རྟོག་ལས། །ཞེས་སོགས་གསུངས་པ་ལྟར་ཡིན།

རྟེན་འབྲེལ་ཡན་ལག་བཅུ་གཉིས་ཀྱི་ནང་ཚན་མ་རིག་པའི་དབང་གིས་ཆགས་སྡང་གཉིས་འབྱུང་ཞིང་། ཆགས་སྡང་གི་དབང་གིས་ལས་བསགས་ཏེ་རྒྱུ་དུས་ཀྱི་རྣམ་ཤེས་ཀྱི་སྟེང་དུ་ལས་ཀྱི་བག་ཆགས་བསྒོ་བ་དང་། གང་བསྒོས་པའི་བག་ཆགས་ལ་སྲེད་ལེན་གྱིས་གསོས་བཏབ་སྟེ་སྲིད་པའི་རྟེན་འབྲེལ་གྲུབ་ནས་འཁོར་བའི་གནས་སུ་འཁོར་བ་ཡིན། སྲེད་ལེན་གྱིས་གསོས་མ་བཏབ་པར་སྲིད་པའི་རྟེན་འབྲེལ་འགྲུབ་མི་ནུས། དེས་ན་གཙོ་བོ་མ་རིག་པར་བརྟེན་ནས་སྲིད་པ་འཁོར་བར་འཁོར་བཞིན་ཡོད་ཀྱང་འཕྲལ་རྐྱེན་གྱི་གཙོ་བོ་འདོད་ཆགས་ཡིན།

དེ་ལྟར་རང་རེར་སྣང་བ་ལྟར་གྱི་ཡུལ་བདེན་པ་བ་ཞིག་ཡོད་དམ་མེད་ཅེ་ན། སེམས་ཙམ་པས་གཟུགས་སྒྲ་དྲི་རོ་རེག་བྱ་ལ་སོགས་པ་ཆགས་སྡང་སྐྱེ་སའི་ཡུལ་རྣམས་ཕར་ངོས་ནས་ཡུལ་རང་མཚན་པར་སྣང་བའི་ཕྱི་དོན་དེ་མེད་ཅེས་འགོག་ལ། དེས་གང་འཚམ་ཕན་གྱི་ཡོད། འོན་ཀྱང་བདེན་པར་གྲུབ་པའི་རྣམ་གཞག་མ་བྱས་ན་མི་འགྲིག་པར་མཐོང་སྟེ་བཟང་ངན་དུ་རྟོག་པའི་བློ་དེ་ཉིད་བདེན་པ་དང་ཚུགས་ཐུབ། རང་དབང་བར་འདོད་ཀྱི་ཡོད། དབུ་མ་པས་ཆགས་སྡང་སྐྱེ་སའི་ཡུལ་དང་ཆགས་སྡང་གི་བློ་གཉིས་ཀ་བདེན་པར་མེད་པ་ཡིན་ཞེས་གསུངས་པས་སེམས་ཙམ་པ་ལ་ལྟོས་ན་ཕྲ་བ་ཡིན། ཡང་མ་བརྟགས་མ་དཔྱད་པའི་བློ་ལ་ཕར་ངོས་ནས་ཡོད་པར་སྣང་བ་དེ་ཙམ་ཐ་སྙད་དུ་ཚད་མས་གྲུབ་པ་ཡིན་ཞེས་འདོད་པའི་དབུ་མ་རང་རྒྱུད་པའི་བཞེད་པ་དེ་ཡང་། ཐ་སྙད་དུ་རང་མཚན་མེད་པར་སྨྲ་བའི་དབུ་མ་པས་གཞལ་བའི་ཚེ། རང་མཚན་སྣང་བ་ལ་ལྟོས་ཏེ་འཁྲུལ་པའི་བློ་ཡིན་པས་དེ་ལ་སྣང་བ་ལྟར་དུ་མ་གྲུབ་ཅེས་གསུང་གི་ཡོད། དེས་ན། རྫོགས་ཆེན་གྱི་གཞུང་དུ་གཞི་མེད་རྩ་བྲལ་ཞེས་གསུངས་པ་ལྟ་བུའི་གོ་བའི་སྟེང་ནས་དམིགས་གཏད་མཐའ་དག་ཞིག་པ་ཞིག་དགོས་པ་ཡིན། འདིའི་སྐོར་གཤམ་དུ་ཡང་འཐོན་རྒྱུ་ཡིན།

རང་བཞིན་ཡོད་པར་སྨྲ་བའི་དབུ་མ་པ་ནས་བཟུང་རྣམ་རིག་པ་ལ་སོགས་པའི་གྲུབ་མཐའ་འོག་མ་ཐམས་ཅད་ཀྱིས་ད་ལྟ་རང་རེར་སྣང་བཞིན་པའི་ཆོས་རྣམས་ཐ་སྙད་དུ་ཡོད་པས་སྣང་བ་ལྟར་དུ་གྲུབ་པར་ཁས་ལེན་པས། ཆོས་རྣམས་ཕར་ངོས་ནས་ཡོད་པར་སྣང་བ་ལྟར་ཕར་ངོས་ནས་གྲུབ་པའི་ངོ་བོ་ཞིག་གཞག་དགོས་པར་འགྱུར་བ་ཡིན། མཛུབ་མོ་འཛུགས་སའི་ཆོས་ཤིག་ཕར་ངོས་ནས་མ་བཞག་ན་གཏན་མེད་དུ་འགྱུར་བར་འདོད། རང་བཞིན་མེད་པར་སྨྲ་བའི་དབུ་མ་པས་ཕར་ངོས་ནས་ཡོད་པར་སྣང་བ་དེ་བློ་ཕྱིན་ཅི་ལོག་འཁྲུལ་པའི་སྣང་ཚུལ་ཡིན་པས་གལ་ཏེ་ཕར་ངོས་ནས་སྣང་བ་ལྟར་ཡོད་ན་རང་བཞིན་ཡོད་མེད་འཚོལ་བའི་རིགས་པས་བཙལ་བའི་ཚེ་གསལ་དུ་གསལ་དུ་འགྲོ་དགོས་ཀྱང་སྣང་ཙམ་དེས་མ་ཚིམ་པར་བཙལ་ན་གཏན་ནས་རྙེད་རྒྱུ་མེད་ཅིང་། དེ་ལྟར་མ་རྙེད་པ་དེ་ཡང་མེད་ནས་མ་རྙེད་པ་མིན་པས་མ་བརྟགས་མ་དཔྱད་པའི་ངང་དུ་གཞག་རྒྱུ་ལས་བརྟགས་ཤིང་དཔྱད་དེ་རྙེད་པའི་ལུགས་སུ་བྱས་ནས་བཞག་ན་དོན་གྱིས་བདེན་གྲུབ་ཁས་ལེན་པར་འགྱུར་བས་དེ་ལྟར་མི་འཐད་པར་གསུངས།

སློབ་དཔོན་ལེགས་ལྡན་གྱིས་རྟོག་གེ་འབར་བའི་ནང་ང་ཡི་ངོ་བོ་འཇོག་པའི་ཚེ་མཚན་གཞི་ཡིད་ཀྱི་རྣམ་ཤེས་ངོས་བཟུང་སྟེ་ཕུང་པོའི་གསེབ་ནས་ང་འཇོག་པར་མཛད་དེ་ང་བཙལ་ནས་རྙེད་པའི་ལུགས་སུ་བྱས་ཡོད། སྐབས་འདིར་རང་བཞིན་མེད་པར་སྨྲ་བའི་དབུ་མ་པས་ཡུལ་གྱི་ངོས་ནས་ཡོད་མེད་བཙལ་ན་རྙེད་རྒྱུ་གཏན་ནས་མེད་པར་བཞེད། འོན་ཀྱང་ཕན་གནོད་དང་བདག་གཞན་གྱི་རྣམ་གཞག་འཐད་ཅིང་། ང་ཡི་རྒྱུན་གྱི་སྟེང་ནས་འཁོར་བ་པ་དང་སངས་རྒྱས་འཕགས་པ་སོགས་འཐད་ལ། བདེ་བ་འདོད་པ་དང་སྡུག་བསྔལ་མི་འདོད་པའི་ང་ཞིག་ཀྱང་ཡོད་པས་དེ་ཇི་ལྟར་ཡོད་ཅེ་ན། ཕར་ངོས་ནས་གཞག་རྒྱུ་གཏན་ནས་མེད་པས་ཐ་སྙད་བཏགས་པ་ཙམ་གྱིས་ཡོད་པར་འོས་མེད་ཀྱིས་འགྲུབ་པར་བཞེད།

མདོར་ན། ཆོས་རྣམས་ལ་སྣང་ཚོད་ཀྱི་གྲུབ་ལུགས་ཤིག་དང་དོན་གྱི་གནས་ཚོད་ཀྱི་གྲུབ་ལུགས་ཤིག་སྟེ་དབྱེ་བ་གཉིས་ངེས་པར་འབྱེད་དགོས་པས། མགོན་པོ་ཀླུ་སྒྲུབ་ཀྱི་དབུ་མ་རྩ་ཤེར། སངས་རྒྱས་རྣམས་ཀྱིས་ཆོས་བསྟན་པ། །བདེན་པ་གཉིས་ལ་ཡང་དག་བརྟེན། །འཇིག་རྟེན་ཀུན་རྫོབ་བདེན་པ་དང་། །དམ་པའི་དོན་གྱི་བདེན་པའོ། །ཞེས་བདེན་པ་གཉིས་ཀྱི་རྣམ་གཞག་གསུངས། སྤྱིར་སེམས་ཙམ་པའི་གཞུང་དུ་ཡང་བདེན་གཉིས་ཀྱི་རྣམ་གཞག་ཙམ་གསུངས་ཀྱང་། ཞིབ་ཚགས་པོ་དང་ནུས་པ་ཐོན་པའི་བཤད་པ་དབུ་མའི་གཞུང་དུ་གསུངས་པ་ལས་ལྷག་པ་མེད། སྣང་ཚུལ་དང་གནས་ཚུལ་གཉིས་སུ་ཕྱེ་སྟེ་ཕུགས་སམ་དོན་གྱི་ཡིན་ལུགས་ཤེས་དགོས་པར་གསུངས། དེ་ཤེས་དགོས་པའི་རྒྱུ་མཚན་ནི། གོང་དུ་བཤད་པ་ལྟར་ཆགས་སྡང་ལ་སོགས་པའི་ཉོན་མོངས་པ་རྣམས་ཀྱི་སྐྱེ་རིམ་ལ་ཞིབ་ཏུ་དཔྱད་ན་དེ་དག་གི་རྩ་བ་བདེན་འཛིན་ལ་ཐུག་པ་ཧ་ཅང་གསལ། དེར་བརྟེན་བདེན་འཛིན་གྱི་ཞེན་ཡུལ་ཐ་སྙད་དུ་ཡང་མེད་པ་དེ་ཤེས་དགོས་པས། གནས་ལུགས་རྟོགས་པའི་ཤེས་རབ་མི་ལྡན་ན། །ཞེས་སོགས་ཀྱི་གཞུང་དེ་གསུངས་པ་ཡིན། སྲིད་པའི་རྩ་བ་གཅོད་པར་མི་ནུས་པས། །ཞེས་པའི་སྲིད་པའི་རྩ་བ་གཏི་མུག་བདེན་འཛིན་ལ་གོ །

རྟེན་འབྲེལ་རྟོགས་དགོས་པར་གསུངས་པའི་གནད།

སྤྱིར་རྟེན་འབྲེལ་ཞེས་པ་དགག་སྒྲུབ་གཉིས་ལས་སྒྲུབ་པ་དང་སྣང་སྟོང་གཉིས་ལས་སྣང་ཕྱོགས་ཀྱི་ཆོས་ཡིན་པས་རྟེན་འབྲེལ་རྟོགས་པའི་རྟོག་པ་དེ་སྒྲུབ་རྟོག་ཏུ་འདོད་དགོས་སྟབས་དེས་བདེན་འཛིན་ལ་ཇི་ལྟར་གནོད་སྙམ་པ་ལྟ་བུའི་དོགས་སློང་བྱེད་ཀྱི་ཡོད། འོན་ཀྱང་རྟེན་འབྲེལ་གྱི་གོ་བའི་སྟེང་ནས་བཤད་ན་སྟོང་ཉིད་ཀྱི་གོ་བ་འདྲེན་པའི་ཐབས་བླ་ན་མེད་པ་དེ་ཡིན་ཞིང་། རྟེན་འབྱུང་ཕྲ་མོའི་དོན་ངེས་ན་མཐའ་གཉིས་ཅིག་ཅར་དུ་སེལ་བའི་ནུས་པ་དང་། རྟེན་འབྱུང་གི་གོ་བར་བརྟེན་ནས་སྟོང་པ་རྟེན་འབྱུང་དང་རྟེན་འབྱུང་སྟོང་པར་ཤར་བའི་གནད་ཡོད་ཅིང་དེས་བདེན་འཛིན་ལ་གནོད་པས། འདིར་རྗེ་རིན་པོ་ཆེས། དེ་ཕྱིར་བདག་མེད་རྟོགས་པའི་ཐབས་ལ་འབད། །ཅེས་པའམ། དེ་ཕྱིར་སྟོང་ཉིད་རྟོགས་པའི་ཐབས་ལ་འབད། །ཅེས་གསུངས་ན་ཚིག་གི་འགྲོ་སྟངས་ཀྱི་ཆ་ནས་ཧ་ཅང་འབྱོར་པོ་ཡོད་ཀྱང་དེ་ལྟར་མ་གསུངས་པར། དེ་ཕྱིར་རྟེན་འབྲེལ་རྟོགས་པའི་ཐབས་ལ་འབད། །ཅེས་རྟེན་འབྲེལ་རྟོགས་དགོས་པར་གསུངས་པ་ཡིན། དེས་ན། རྟེན་འབྲེལ་དེ་སྟོང་ཉིད་སྒྲུབ་བྱེད་ཀྱི་རིགས་པའི་རྒྱལ་པོ་ཡིན་གསུངས་པའི་དགོངས་པ་བཞེས་ས་གཙོ་བོ་ཡང་འདི་ཡིན།

རྟེན་འབྱུང་རགས་པ་ཙམ་ཞིག་མིན་པར་རྟེན་འབྱུང་ཕྲ་མོའི་དོན་ཤེས་པ་ཞིག་བྱུང་ན་སྣང་དུས་ཉིད་ནས་སྟོང་པའི་གོ་བ་འདྲེན་ཐུབ་པ་དང་། སྟོང་པའི་དོན་མཐོང་བས་སྣང་བ་རྟེན་འབྲེལ་མི་སླུ་བའི་ཕྱོགས་ལ་ཚུར་ངེས་པ་འདྲེན་ནུས་པ་གཤམ་དུ་འཆད་འགྱུར་ལྟར་ཡོང་བའི་ཆ་ནས་དང་། དེ་བཞིན་དུ། དེ་ཕྱིར་བདག་མེད་རྟོགས་པའི་ཐབས་ལ་འབད། །ཅེས་བརྗོད་ན། བདག་མེད་ཅེས་པ་གང་ཟག་གི་བདག་མེད་ཕྲ་མོར་གོ་བའི་སྐབས་ཡོད་ཀྱང་། སྤྱིར་གང་ཟག་གི་བདག་མེད་ལ་རགས་པའི་གང་ཟག་གི་བདག་མེད་ཀྱང་བཤད་དུ་ཡོད་ཅིང་། དེ་བཞིན་དུ་སྟོང་ཉིད་ལ་མཚོན་ནའང་། མུ་སྟེགས་པའི་རིགས་འགའ་ཞིག་གིས་སྟོང་ཉིད་ཅེས་པ་ཞིག་ཤོད་ཀྱི་ཡོད་ལ། ཡེ་ཤུའི་ཆོས་པ་འགའ་ཞིག་གིས་ཀྱང་རང་རེ་ཀུན་དཀོན་མཆོག་གིས་བཀོད་ཅིང་། དཀོན་མཆོག་གིས་གང་བཀོད་པ་ལས་ཟུར་དུ་བདག་མ་གྲུབ་པ་སྟེ་བདག་དེས་སྟོང་པའི་སྟོང་ཉིད་ཀྱི་རྣམ་གཞག་ཅིག་ཤོད་ཀྱི་འདུག །རང་སྡེ་ནང་པར་མཚོན་ནའང་། གྲུབ་མཐའ་འོག་མ་རྣམས་ཀྱིས། སྟོང་ཉིད་ལྟ་བས་གྲོལ་འགྱུར་གྱི། །སྒོམ་པ་ལྷག་མ་དེ་དོན་ཡིན། །ཞེས་སྟོང་ཉིད་དང་བདག་མེད་ཅེས་པའི་ཐ་སྙད་ཙམ་གསུང་བཞིན་ཡོད་ལ། སེམས་ཙམ་པས་གཟུང་འཛིན་གཉིས་སྟོང་གི་སྟོང་ཉིད་དང་། དབུ་མ་རང་རྒྱུད་པས་བློ་གནོད་མེད་ལ་སྣང་བའི་དབང་གིས་བཞག་པ་མིན་པར་ཡུལ་རང་གི་ཐུན་མོང་མིན་པའི་སྡོད་ལུགས་ཀྱི་ངོས་ནས་གྲུབ་པས་སྟོང་པའི་སྟོང་ཉིད་ཀྱི་རྣམ་གཞག་གསུངས་པས་བདག་མེད་དང་སྟོང་ཉིད་རྟོགས་དགོས་པར་གསུངས་ན་དམིགས་བསལ་ཁྱད་ཐོན་པ་མི་འོང་། དེའི་ཕྱིར་འདིར་རྗེ་རིན་པོ་ཆེས་རྟེན་འབྱུང་གི་དེ་ཁོ་ན་ཉིད་དམ་ཐ་སྙད་དུ་ཡང་རང་མཚན་ཁེགས་པའི་སྟོང་ཉིད་ཕྲ་མོ་དམིགས་སུ་བཀར་ཏེ་བསྟན་བཞེད་ནས། དེ་ཕྱིར་རྟེན་འབྲེལ་རྟོགས་པའི་ཐབས་ལ་འབད། །ཅེས་རྟེན་འབྲེལ་རྟོགས་དགོས་པར་གསུངས་པ་ཡིན།

ལྕང་སྐྱ་རོལ་པའི་རྡོ་རྗེའི་ལྟ་མགུར་ཨ་མ་ངོས་འཛིན་དུ། ཟབ་མོ་རྟེན་འབྱུང་གི་དེ་ཉིད་ངོ་མཚར། །ཇི་བཞིན་རྗེན་པ་རུ་སྟོན་པའི་བླ་མ། །བཀའ་དྲིན་འཁོར་མེད་དེ་སྙིང་དབུས་བཞུགས་ཤིག །གང་དྲན་ཐོལ་བྱུང་གི་ཚིག་གསུམ་སྨྲའོ། །ཞེས་གསུངས་པ་ཤིན་ཏུ་གནད་འགག་ཆེན་པོ་ཡིན་ལ་བསྟན་དར་ལྷ་རམས་པས་ཀྱང་འདིའི་སྐོར་དཔྱད་པ་ཞིག་མཛད་ཡོད།

རྟེན་འབྲེལ་རྟོགས་དགོས་པར་གསུངས་དོན་ནི། རྟེན་འབྲེལ་བསྟོད་པར། གང་ཞིག་གཟིགས་ཤིང་གསུང་བ་ཡི། །མཁྱེན་དང་སྟོན་པ་བླ་ན་མེད། །རྒྱལ་བ་རྟེན་ཅིང་འབྲེལ་བར་འབྱུང་། །གཟིགས་ཤིང་འདོམས་པ་དེ་ལ་འདུད། །འཇིག་རྟེན་རྒུད་པ་ཇི་སྙེད་པ། །དེ་ཡི་རྩ་བ་མ་རིག་སྟེ། །གང་ཞིག་མཐོང་བས་དེ་ལྡོག་པ། །རྟེན་ཅིང་འབྲེལ་བར་འབྱུང་བར་གསུངས། །ཞེས་གསུངས་པ་ལྟར། ཕར་ཕྱིན་ལ་སོགས་པའི་གཞུང་ནས། སྟོང་ཉིད་སྒྲུབ་པའི་རིགས་པའི་གཙོ་བོ་དེ་རིགས་པའི་རྒྱལ་པོ་རྟེན་འབྲེལ་གྱི་གཏན་ཚིགས་ལ་བཤད་ཅིང་། རྟེན་འབྲེལ་གྱི་གཏན་ཚིགས་འདི་ཉིད་རིགས་པའི་རྒྱལ་པོ་ལྟ་བུར་ངོས་འཛིན་པའི་རྒྱུ་མཚན་ཡང་མཐའ་གཉིས་སེལ་བའི་ནུས་པ་ཡོད་པའི་ཆ་ནས་ཡིན།

གཅིག་དུ་བྲལ་གྱི་གཏན་ཚིགས་ལ་བསམས་པས་གཞི་གྲུབ་ན་ཆ་བཅས་ཡིན་པས་ཁྱབ་པ་དང་། ཆ་བཅས་ཡིན་པས་ཆ་ལ་བལྟོས་ཏེ་གྲུབ་པ་མ་གཏོགས་ལྟོས་མེད་རང་དབང་གིས་གྲུབ་པ་མེད་པའི་ཚུལ་གང་འཚམ་བློར་འཆར་ཐུབ་པ་ཞིག་ཡོད། དེ་བཞིན་དུ་རྒྱུ་ལ་དཔྱོད་པ་རྡོ་རྗེ་གཟེགས་མ་དང་འབྲས་བུ་ལ་དཔྱོད་པ་ཡོད་མེད་སྐྱེ་འགོག་གི་གཏན་ཚིགས་ལ་སོགས་པ་སྟོང་ཕྱོགས་གཙོ་བོར་སྒྲུབ་པའི་གཏན་ཚིགས་རྣམས་ལ་དགག་བྱ་འགོག་པའི་ནུས་པ་ཙམ་ཡོད་ཀྱང་སྣང་བ་རྟེན་འབྲེལ་བསླུ་བ་མེད་པའི་ཕྱོགས་ལ་ཚུར་ངེས་པ་སྟེར་བའི་ནུས་པ་མེད།

རྣམ་བདུན་གྱི་རིགས་པ་དང༌གཅིག་དུ་བྲལ་གྱི་རིགས་པ་ལྟ་བུའི་སྟེང་ནས་དཔྱད་པ་ཡང་ཡང་བྱས་པ་ལས་ཅི་ཡང་མི་འདུག་སྙམ་པ་དང༌། མཛུབ་མོ་འཛུགས་ས་ཅི་ཡང་མི་འདུག་སྙམ་པའི་སྟོང་སང་གི་ངེས་པ་དྲངས་པ་ཙམ་འོང་ཡང་། དེ་ཙམ་ཞིག་ལ་སྟོང་ཉིད་མཐོང་བའི་ངེས་གཏན་མེད་པར་གསུངས་ཏེ། གུང་ཐང་རིན་པོ་ཆེའི་བསྟོད་པ་དོན་ལྡན་མ་ལས། ལ་ལ་དགག་བྱའི་མཚམས་ཀྱི་འབེན། །གཏད་མེད་ཕྱོགས་ཆར་གཅོད་པ་ཡིས། །སྟོང་པར་འཁྲུལ་ཡང་འཆར་སླ་ལ། །རྟེན་འབྲེལ་བཤིག་པ་སྨད་པའི་གནས། །ཞེས་གསུངས་པ་ལྟར་ཡིན། དེ་ལྟ་ནའང་གཅིག་དུ་བྲལ་ལ་སོགས་པའི་གཏན་ཚིགས་ལ་བརྟེན་ནས་དོན་གྱི་ངོས་ནས་མེད་པའི་ཚུལ་གང་འཚམ་བློར་འཆར་ནུས་པས། དམིགས་པའི་གཏད་སོ་གང་ཡིན་ཀུན་ཞིག་པ། །ཞེས་པ་དེ་ཡོང་བ་ཡིན། དམིགས་པའི་གཏད་སོ་ཞིག་པ་ཙམ་གྱིས་ལྟ་བའི་དཔྱད་པ་རྫོགས་པར་འཇོག་མི་ནུས་ཀྱང་། དེ་ནི་སངས་རྒྱས་དགྱེས་པའི་ལམ་ལ་ཞུགས། །ཞེས་གསུངས་པ་ལྟར་སངས་རྒྱས་དགྱེས་པའི་ལམ་ལ་ཞུགས་པར་འཇོག་རུང་བ་ཡིན།

རྟེན་འབྲེལ་གྱི་དོན་དང་དབྱེ་བ།

རྟེན་འབྲེལ་ཞེས་པས་མཐའ་གཉིས་ཅིག་ཅར་དུ་སེལ་ཚུལ་ནི། ཅོ་ནེ་བླ་མ་རིན་པོ་ཆེས་མཛད་པའི་རྟེན་འབྲེལ་བསྟོད་པའི་འགྲེལ་པ་སྤེལ་མར་བསྟོད་པ་ལས། རྟེན་ཞེས་ཆོས་ཉིད་མི་འདོར་ལ། །འབྱུང་ཞེས་འཇིག་རྟེན་ཚུལ་ཡང་མཐུན། །རིགས་ཚུལ་ཀུན་ལས་རྒྱལ་པོ་བཞིན། །རྟེན་ཅིང་འབྲེལ་འབྱུང་ཚད་མའི་བཀའ། །ཞེས་གསུངས་པ་ཧ་ཅང་གནད་འགག་ཆེན་པོ་ཡིན།

རྟེན་ཅིང་འབྲེལ་བར་འབྱུང་བ་ཞེས་པའི་རྟེན་ཞེས་པས་ལྟོས་པའི་དོན་བསྟན་ལ། ལྟོས་པ་ཞེས་པས་ལྟོས་མེད་རང་དབང་བར་གྲུབ་པ་མེད་པའི་དོན་སྟོན། དེས་ན་ལྟོས་པ་དང་མ་ལྟོས་པ་གཉིས་དངོས་འགལ་ཡིན་པས་ཆོས་ཅི་འདྲ་ཞིག་ཡིན་ཀྱང་། ཡང་ན་གཞན་ལ་ལྟོས་དགོས་ཤིང་། ཡང་ན་གཞན་ལ་མ་ལྟོས་པར་གྲུབ་དགོས་པས་དེ་གཉིས་ལས་གཞན་དུ་འགྲོ་ས་མེད། དེས་ན་རང་གྲུབ་པ་གཞན་ལ་ལྟོས་པ་ཞིག་ཡིན་ན། གཞན་ལ་རག་ལས་པ་དང་བརྟེན་དགོས་པས་གཞན་ལ་རག་མ་ལས་པར་རང་དབང་གིས་གྲུབ་པ་མེད་དགོས། འབྱུང་ཞེས་པ་ཡོད་པའམ་གྲུབ་པའི་དོན་ཡིན་པས་བཏགས་པའམ་གྲགས་པའི་དབང་གིས་ཡོད་པར་གྲུབ་པས་རྟེན་འབྱུང་ཞེས་པའི་ཚིག་འདི་ལ་བརྟེན་ནས་རྒྱུ་འབྲས་ཀྱི་རྟེན་འབྱུང་གཞིར་བྱས་པའི་བརྟེན་ནས་བཏགས་པའི་རྟེན་འབྱུང་ཡོད་པར་གོ་ནུས་པ་ཡིན།

སྟོན་པས་བདེན་བཞིའི་ཆོས་འཁོར་ཐོག་མར་སྐོར་བའི་སྐབས་ནས་རྒྱུ་འབྲས་ཀྱི་རྟེན་འབྱུང་གསུངས་པ་ལྟར། རྟེན་འབྱུང་ལ་རྒྱུ་འབྲས་ཀྱི་རྟེན་འབྱུང་དང་། གདགས་གཞི་དང་ཆ་ཤས་ལ་བརྟེན་ནས་བཏགས་པའི་རྟེན་འབྱུང་། མིང་རྐྱང་བཏགས་ཡོད་ཙམ་གྱི་རྟེན་འབྱུང་སྟེ་གསུམ་ཡོད། གདགས་གཞི་དང་ཆ་ཤས་ལ་བརྟེན་ནས་བཏགས་པའི་རྟེན་འབྱུང་དེ་རང་རྒྱུད་པས་ཀྱང་བཞེད་པ་ཡིན། མིང་རྐྱང་བཏགས་ཡོད་ཙམ་གྱི་རྟེན་འབྱུང་ཕྲ་མོ་ནི། གདགས་གཞིའི་ཆོས་རྣམས་ཕར་བཙལ་བའི་ཚེ་གཏན་ནས་རྙེད་རྒྱུ་མེད་ཀྱང་། རྒྱུ་འབྲས་བསླུ་བ་མེད་པ་དང་ཕན་གནོད་འབྲེལ་བའི་ཚུལ་རང་རེས་མཐོང་བཞིན་པར་བརྟེན་ཐ་སྙད་དུ་ཡོད་པ་ཐག་ཆོད་པ་ཡིན། ཁ་ནས་རྒྱུ་འབྲས་ཀྱི་ཐ་སྙད་བརྗོད་ཤེས་མིན་ལ་མི་ལྟོས་པར་དོན་དུ་རང་རེས་ནད་སྔོན་འགོག་གི་ཆེད་རྒྱུན་དུ་སྨན་བསྟེན་པ་སོགས་རྒྱུ་འབྲས་ཀྱི་རྣམ་གཞག་ཁས་ལེན་གྱི་ཡོད། དེ་ལྟ་ནའང་གྲུབ་མཐའ་འོག་མས་རྒྱུ་འབྲས་ཀྱི་རྟེན་འབྲེལ་བསྙོན་མེད་དུ་གྲུབ་པ་འདི་རྒྱུ་མཚན་དུ་བཟུང་སྟེ་ཆོས་རྣམས་རང་མཚན་གྱིས་གྲུབ་པར་སྨྲ་བ་ཡིན།

རྒྱུ་འབྲས་ཕན་ཚུན་ལྟོས་གྲུབ།

རྒྱུ་འབྲས་ཀྱི་རྟེན་འབྱུང་ལ་བརྟེན་ནས་བཏགས་པའི་རྟེན་འབྱུང་འཐད་ཚུལ་ནི། འབྲས་བུའི་ཆོས་རྣམས་རྒྱུ་མེད་པ་དང་མི་མཐུན་པའི་རྒྱུ་ལ་བརྟེན་ནས་འབྱུང་བ་མིན་པར་མཐུན་པའི་རྒྱུ་ལ་བརྟེན་ནས་འབྱུང་བར་འདོད་པའི་གྲུབ་མཐའ་སྨྲ་བ་ཀུན་གྱིས་འབྲས་བུ་རྒྱུ་ལ་ལྟོས་པར་འདོད་པ་ཡིན། འབྲས་བུ་རྒྱུ་ལ་ལྟོས་པའི་ཚུལ་ནི་ཐ་སྙད་ལ་རྨོངས་པའི་དུད་འགྲོས་ཀྱང་གང་འཚམ་ཤེས་ཀྱི་ཡོད། འབྲས་བུ་རྒྱུ་ལ་ལྟོས་པའི་ཚུལ་ལ་ཞིབ་ཏུ་བསམས་ཚེ། རྒྱུ་འབྲས་ཞེས་པ་ཕན་གདགས་བྱ་དང་འདོགས་བྱེད་ཀྱི་སྟེང་ནས་ངོས་འཛིན་དགོས་ཤིང་། ཕན་གདགས་བྱ་ལ་འབྲས་བུ་དང་འདོགས་བྱེད་ལ་རྒྱུ་ཞེས་བརྗོད། དངོས་པོ་དེ་དང་དེའི་ངོ་བོར་འགྲོ་རུང་གི་རྒྱུ་དེར་ཉེར་ལེན་ཞེས་བརྗོད་ཅིང་དེ་ལ་ཕན་འདོགས་བྱེད་ཀྱི་རྐྱེན་ལ་ལྷན་ཅིག་བྱེད་རྐྱེན་ཞེས་བརྗོད་པ་ཡིན། དེ་ལྟར་ཕན་གདགས་བྱའི་འབྲས་བུ་མེད་ན་ཕན་འདོགས་བྱེད་ཀྱི་རྒྱུ་མི་འགྲུབ་པས་ཕན་གདགས་ས་ཞིག་ཡོད་པའི་ཆ་ནས་ཕན་འདོགས་བྱེད་ཡོད་པར་གྲུབ།

རྒྱུ་ལ་སྐྱེད་བྱེད་ཅེས་བརྗོད་པ་ལྟར་བསྐྱེད་བྱ་མེད་པར་སྐྱེད་བྱེད་མི་འབྱུང་། བསྐྱེད་པར་བྱ་བའི་དངོས་པོ་ཞིག་ཡོད་པའི་ཆ་ནས་དེ་ལ་ལྟོས་ཏེ་སྐྱེད་པར་བྱེད་པ་པོའི་དངོས་པོ་དེ་གྲུབ་པ་ཡིན། སྐྱེད་བྱེད་ཀྱི་རྒྱུ་ཉིད་ཀྱང་རང་གི་རྒྱུ་སྔ་མར་ལྟོས་ན་བསྐྱེད་པར་བྱ་བའི་འབྲས་བུ་ཡིན་པས། སྐྱེད་བྱེད་ཀྱི་རྒྱུ་དེ་ཡང་གཞན་ལ་ལྟོས་ནས་སྐྱེད་བྱེད་དུ་འཇོག་པ་ལས་དུས་གཏན་དུ་བའི་སྐྱེད་བྱེད་མིན་པར་གྲུབ། དེས་ན་བསྐྱེད་བྱ་འབྲས་བུའི་ཆོས་ཤིག་ཡིན་ཕྱིན་རང་ཉིད་སྐྱེད་བྱེད་ཀྱི་རྒྱུ་སྔ་མས་བསྐྱེད་པ་ཙམ་དུ་མ་ཟད་རང་གི་འབྲས་བུ་ཕྱི་མ་སྐྱེ་བའི་རྐྱེན་དུ་ཡང་འགྱུར་ངེས་པས་སྐྱེད་བྱེད་ཀྱི་ངོ་བོར་ཡང་ཁས་ལེན་དགོས་ཕྱིར་རྒྱུ་འབྲས་ཀྱི་དངོས་པོ་རྣམས་རང་གི་རྒྱུ་ལ་ལྟོས་ཏེ་བསྐྱེད་བྱའི་འབྲས་བུ་དང་རང་གི་འབྲས་བུར་ལྟོས་ཏེ་སྐྱེད་བྱེད་ཀྱི་རྒྱུ་ཉིད་དུ་འགྱུར་བ་དེའི་ཕྱིར། རྒྱུ་ཉིད་འབྲས་བུ་ལས་སྐྱེས་པ་མིན་ཀྱང་རང་གི་ངོ་བོ་འགྲུབ་པ་བསྐྱེད་བྱའི་འབྲས་བུ་ཡོད་པ་ལ་ལྟོས་པས། འབྲས་བུ་རྒྱུ་ལ་ལྟོས་པ་ཙམ་དུ་མ་ཟད་རྒྱུ་ཉིད་ཀྱང་འབྲས་བུར་ལྟོས་པའི་ཚུལ་ཤིན་ཏུ་འཐད་པར་གྲུབ་པ་ཡིན།

འོ་ན་རྒྱུ་གྲུབ་པ་དེའི་ཚེ་གང་ལ་ལྟོས་སའི་འབྲས་བུ་དེ་གྲུབ་ཟིན་ནམ་ཞེ་ན། ལྟོས་སའི་འབྲས་བུ་རང་གི་རྒྱུ་ལ་ལྟོས་ཏེ་འབྱུང་འགྱུར་ཡིན་པས་རྒྱུ་དུས་སུ་མ་གྲུབ་ཀྱང་། ལྟོས་ས་འབྱུང་འགྱུར་གྱི་འབྲས་བུར་ལྟོས་ནས་རྒྱུ་ཉིད་དུ་འཇོག་པས་འབྱུང་འགྱུར་ལ་བསམས་ཏེ་རྒྱུ་ཡི་ཐ་སྙད་བྱེད་པ་དང་རྒྱུ་ཡི་ངོ་བོར་འཇོག་པ་སྟེ་རྒྱུ་འབྲས་ཀྱི་དངོས་པོ་ཀུན་ཕན་ཚུན་ལྟོས་ནས་སམ་བརྟེན་ནས་བཏགས་པ་ཙམ་དུ་གྲུབ་པར་འཇོག །དེ་ལྟར་རྒྱུ་ཉིད་འབྲས་བུར་ལྟོས་པའི་ཚུལ་ལ་ཞིབ་ཏུ་བསམས་པ་ལས་རྒྱུ་འབྲས་ཕན་ཚུན་ལྟོས་ནས་གྲུབ་པའི་རྣམ་གཞག་ལ་ངེས་པ་ལེགས་པར་རྙེད་ནུས།

དེ་བཞིན་དུ་ཚད་མ་དང་གཞལ་བྱ། བདག་གཞན་དང་བཟང་ངན། འཁོར་བ་དང་མྱང་འདས་ལ་སོགས་པའི་ཆོས་ཀུན་ཕན་ཚུན་ལྟོས་ནས་གྲུབ་པ་ཙམ་ལས་གྲུབ་ལུགས་གཞན་མེད་པ་དེའི་ཕྱིར། མགོན་པོ་ཀླུ་སྒྲུབ་ཀྱིས། རྟེན་ཅིང་འབྲེལ་བར་འབྱུང་བ་གང་། །དེ་ནི་སྟོང་པ་ཉིད་དུ་བཤད། །དེ་ནི་བརྟེན་ནས་གདགས་པ་སྟེ། །དེ་ཉིད་དབུ་མའི་ལམ་ཡིན་ནོ། །ཞེས་རྩ་ཤེའི་གཞུང་དོན་གྱི་སྙིང་པོ་མདོར་བསྒྲིལ་ཏེ་གསུངས་ཤིང་གཞུང་ཚིག་འདིའི་གོང་དུ། གལ་ཏེ་ཆོས་ཀུན་ངོ་བོ་ཉིད་ཀྱིས་མ་གྲུབ་ན། ཆོས་རྣམས་ཀྱི་ངོ་བོ་འཇོག་མི་ཤེས་ལ། ཆོས་རྣམས་ཀྱི་ངོ་བོ་མ་གྲུབ་ན་ཁྱོད་དེ་ལྟར་ལྟ་བ་ཆད་ལྟ་བར་འགྱུར་ཞེས་སོགས་ཀྱི་དངོས་སྨྲ་བའི་རྩོད་པ་རྣམས་བཀོད་དེ། དེའི་ལན་དུ། ཁོ་བོ་ཅག་གིས་སྟོང་པ་སྟོང་པ་ཞེས་བརྗོད་པ་གང་ཡིན་པ་དེ་དོན་བྱེད་པས་སྟོང་པའི་དོན་མིན་པར་ལྟོས་མེད་རང་དབང་གིས་གྲུབ་པས་སྟོང་པའི་དོན་ཡིན་ཞེས་བསྟན་པའི་ཕྱིར། གོང་གི་གཞུང་། རྟེན་ཅིང་འབྲེལ་བར་འབྱུང་བ་གང་། །དེ་ནི་སྟོང་པ་ཉིད་དུ་བཤད། །ཅེས་སྟོན་པ་བཅོམ་ལྡན་འདས་ཀྱིས་ཆོས་ཇི་འདྲ་ཞིག་ཡིན་ཀྱང་རང་ཉིད་གྲུབ་པ་གཞན་ལ་རག་ལས་པས་ངོ་བོ་ཉིད་ཀྱིས་མ་གྲུབ་པར་གསུངས་པ་ཡིན་གྱི། རྒྱུ་མེད་རྐྱེན་མེད་དམ་གང་དུ་ཡང་མ་གྲུབ་པའི་དོན་མིན་པས། མདོ་ལས། རང་བཞིན་གྱིས་གྲུབ་པས་སྟོང་གསུངས་པ་སྒྲ་ཇི་བཞིན་པར་ཁས་བླང་དུ་རུང་ཞེས་བསྟན་ཅིང་། དེའི་མཇུག་དེར། དེ་ནི་བརྟེན་ནས་གདགས་པ་སྟེ། །དེ་ཉིད་དབུ་མའི་ལམ་ཡིན་ནོ། །ཞེས་ཆོས་ཀུན་རང་ཉིད་གྲུབ་པ་གཞན་ལ་ལྟོས་ནས་གྲུབ་པས་བརྟེན་ནས་བཏགས་ཙམ་གྱི་སྒོ་ནས་ཡོད་པར་གྲུབ་ཅིང་། དེ་ཉིད་དབུ་མའི་ལམ་དུ་གསུངས་པ་ཡིན་ཞེས་བསྟན།

རང་མཚན་བཞེད་པ་རྣམས་ཀྱིས་གཞལ་བྱ་འགྲུབ་བྱེད་ཚད་མ་དང་ཚད་མ་འགྲུབ་བྱེད་རང་རིག་ལ་འཇོག་མོད་ཀྱང་། འདིར་རྣམ་གཞག་དེ་ལྟར་བྱ་མི་དགོས་པར། གཞལ་བྱ་ལ་ལྟོས་ནས་ཚད་མ་དང་ཚད་མ་ལ་ལྟོས་ནས་གཞལ་བྱ་འཇོག་པ་སྟེ་གཞལ་བྱ་དང་འཇལ་བྱེད་གཉིས་ཕན་ཚུན་ལྟོས་ནས་གྲུབ་པར་འཇོག་པ་ཡིན། ཐ་སྙད་ཀྱི་རིགས་རྣམས་བཏགས་དོན་བཙལ་ནས་རྙེད་པའི་ལུགས་སུ་བྱས་ན་འཇིག་རྟེན་གྱི་རྣམ་གཞག་མང་པོ་ཞིག་འཇོག་མི་བདེ་བར་འགྱུར་བ་ཡིན། འཇིག་རྟེན་གྱི་རྣམ་གཞག་ཕལ་མོ་ཆེ་ཐ་སྙད་དུ་གྲགས་པའི་དབང་གིས་བཞག་པ་ཡིན་པས། ཐ་སྙད་དུ་བརྟེན་ནས་བཏགས་ཙམ་གྱི་རྣམ་གཞག་བྱས་ན་འཇིག་རྟེན་གྱི་རྣམ་གཞག་ཀུན་བདེ་བླག་ངང་འཇོག་ཤེས་པ་ཞིག་འོང་།

མདོར་ན། རང་རེར་ཆོས་ཀུན་ལྟོས་མེད་རང་དབང་གི་སྒོ་ནས་གྲུབ་པ་ལྟ་བུར་སྣང་ཡང་དེ་ལྟར་མ་གྲུབ་པར་བརྟེན་ནས་བཏགས་ཙམ་གྱི་སྒོ་ནས་ཡོད་པར་གསུངས། ཚུལ་འདི་ཡང་། སྤེལ་མར་བསྟོད་པ་ལས། སྟོང་པ་ཞེས་བྱ་དོན་བྱེད་པས། །སྟོང་པའི་དོན་མིན་བདེན་པས་ཏེ། །རྟེན་འབྱུང་རྒྱུ་ལས་རང་བཞིན་གྱིས། །འབྱུང་བའི་དོན་མིན་སྒྱུ་མའི་ཚུལ། །དེ་ཕྱིར་སྟོང་དང་རྟེན་འབྱུང་གི །སྒྲ་དོན་ལེགས་པར་ངེས་པ་ན། །གཞི་གཅིག་ལ་ནི་སྣང་སྟོང་གཉིས། །མི་འགལ་འདུ་བ་ཉིད་འགྱུར་གྱི། །ཞེས་གསུངས་པ་ལྟར་ཡིན།

རྟེན་འབྲེལ་ལ་ཕྲ་རགས་མང་པོ་ཡོད་པ་ལས་རྟེན་འབྱུང་གི་གོ་དོན་ཕྲ་མོ་ལེགས་པར་ངེས་པ་ཞིག་བྱུང་ན། མཐའ་གཉིས་སེལ་བའི་དབུ་མའི་གོ་བ་དཔྱིས་ཕྱིན་པར་རྙེད་པ་ཞིག་འོང་ལ། ཐ་སྙད་དུ་རང་མཚན་མི་བཞེད་པའི་དབུ་མ་པའི་དགོངས་པ་ཐུན་མོང་མིན་པ་དེ་ཡང་འདིའི་སྟེང་ནས་རྙེད་དགོས་པ་ཡིན། རྟེན་འབྱུང་ཞེས་མི་བརྗོད་པར་བདག་མེད་དང་སྟོང་ཉིད་ཅེས་བརྗོད་པས་མཐའ་གཉིས་ཅིག་ཅར་དུ་སེལ་བའི་གོ་བ་ཕྲ་མོ་དེ་ཇི་བཞིན་ངེས་པ་དཀའ། དེའི་ཕྱིར། གཞུང་འདིར། དེ་ཕྱིར་རྟེན་འབྲེལ་རྟོགས་པའི་ཐབས་ལ་འབད། །ཅེས་གསུངས་པ་ལས་རྗེ་རིན་པོ་ཆེས་ཚིག་སྦྱོར་མ་མཁྱེན་པར་གསུངས་པ་གཏན་ནས་མིན།

རྒྱུ་འབྲས་རྟེན་འབྲེལ་ལམ་ལྟོས་གྲུབ་ཀྱི་རང་བཞིན་མཐོང་བ་ཞིག་བྱུང་ན། དེ་མཐོང་ཙམ་ཉིད་ནས་སམ། ངོ་བོ་ཉིད་ཀྱིས་གྲུབ་པ་མེད་ངེས་ཡིན་སྙམ་དུ་ངེས་པ་ཞིག་འོང་བ་ནི། མཁས་གྲུབ་ནོར་བཟང་རྒྱ་མཚོས། དཔེར་ན། ཟླ་བ་གཉིས་མ་གྲུབ་པར་སྔར་ནས་ངེས་མུས་ཡིན་པ་ཞིག་ལ། མིག་མི་བདེ་བ་ལྟ་བུ་བྱུང་སྟེ་ཟླ་བ་གཉིས་སྣང་ཚེ། ཟླ་བ་གཉིས་སྣང་ཙམ་ཉིད་ནས་ཟླ་བ་གཉིས་མ་གྲུབ་སྙམ་དུ་ངེས་འོང་བར་གསུངས་ཡོད། དཔེ་དེ་བཞིན་དུ་རྟེན་འབྱུང་གི་དེ་ཁོ་ན་ཉིད་ལ་བསམ་བློ་ཡང་ནས་ཡང་དུ་བཏང་སྟེ་གོམས་འདྲིས་ལེགས་པར་ཐེབས་པའི་ཚེ། ཆོས་གང་དང་གང་ཡིན་ཡང་དེ་དང་དེ་ལ་འཕེལ་འགྲིབ་སོགས་རྒྱུ་འབྲས་ཀྱི་རྣམ་གཞག་མཐོང་ཙམ་ཉིད་ནས་ངོ་བོ་ཉིད་ཀྱིས་མ་གྲུབ་པ་ཡིན་སྙམ་དུ་ངེས་པ་ཞིག་འོང་བ་ཡིན། རང་རེར་མཚོན་ན། ནང་གི་མྱོང་བ་དང་ཕྱིའི་གཟུང་བ་ལ་སོགས་པའི་ཆོས་གང་དང་གང་ཡིན་ཡང་མྱོང་ཙམ་དང་མཐོང་ཙམ་ཉིད་ནས་དོན་གྱི་ངོས་ནས་གྲུབ་པ་ཞིག་ཏུ་སྣང་བཞིན་ཡོད། དེ་ལྟར་ཤར་ཙམ་ཉིད་ནས་དེ་ལྟར་དུ་གྲུབ་པ་མེད་སྙམ་དུ་དྲན་པ་ཞིག་འོང་བ་སྟེ། རྟེན་འབྲེལ་གྱི་དོན་ལ་ཞིབ་ཏུ་བསམས་ན་དེ་ལྟར་འོང་རྒྱུ་ཡོད། མཁས་གྲུབ་ནོར་བཟང་རྒྱ་མཚོ་ཁོང་ལོ་ངོ་བཞི་བཅུ་ཙམ་རི་ལ་བྱ་བྲལ་གྱི་ཚུལ་དུ་བཞུགས་ཏེ་སྒོམ་སྒྲུབ་གནང་མཁན་ཞིག་ཡིན་ལ། མཁས་པ་ཡང་ཆེན་པོ་ཞིག་རེད། ཡོངས་གྲགས་ལ་སྐུ་ཚེ་འདིར་སངས་རྒྱས་པར་ངོས་འཛིན་བྱེད་ཀྱི་ཡོད།

མཁས་གྲུབ་སངས་རྒྱས་ཡེ་ཤེས་ཀྱིས། གང་ཤར་རྣམ་རྟོག་འཛིན་པར་ཡོངས་རིག་ན། །དོན་དམ་ཆོས་དབྱིངས་གཞན་ལ་ལྟོས་མེད་ཤར། །ཤར་བའི་ངང་དུ་རིག་པ་ཞུགས་པ་ལ། །རྩེ་གཅིག་མཉམ་པར་འཇོག་པ་ཨེ་མ་ཧོ། །ཞེས་གསུངས་པ་ལྟར། ཆོས་གང་སྣང་ཡང་སྣང་ཙམ་ཉིད་ནས་ང་ལ་དོན་གྱི་ངོས་ནས་ཡོད་པར་སྣང་བཞིན་འདུག་ཀྱང་དེ་ལྟར་སྣང་བ་ལྟར་མེད་སྙམ་དུ་དེ་མ་ཐག་དྲན་ནུས་པ་ཞིག་འོང་བ་ཡིན། དེ་འདྲ་ཞིག་བྱུང་ན། སྣང་བས་ཡོད་མཐའ་སེལ་བ་སྟེ། སྣང་ཙམ་ཉིད་ནས་སྣང་བ་ལྟར་དུ་མེད་སྙམ་དུ་བློར་འཆར་འོང་ལ། སྟོང་པས་མེད་མཐའ་སེལ་བ་སྟེ། ངོ་བོ་ཉིད་ཀྱིས་གྲུབ་པས་སྟོང་པ་ཡིན་པས་ལྟོས་ནས་གྲུབ་པར་ངེས་པ་འདྲེན་ནུས་པ་ཡིན།

ལྟ་བ་རྟོགས་པའི་ཚད།

བེའུ་བུམ་ལག་མཐིལ་ཙམ་ཞིག་སྟོན་པ་ཙུག་སྦེད་པ་ཙུག །

གཉིས་པ་ལྟ་བ་རྟོགས་པའི་ཚད་བཤད་པ་ལ།

གང་ཞིག་འཁོར་འདས་ཆོས་རྣམས་ཐམས་ཅད་ཀྱི། །

རྒྱུ་འབྲས་ནམ་ཡང་སླུ་བ་མེད་མཐོང་ཞིང་། །

དམིགས་པའི་གཏད་སོ་གང་ཡིན་ཀུན་ཞིག་པ། །

དེ་ནི་སངས་རྒྱས་དགྱེས་པའི་ལམ་ལ་ཞུགས། །

ཞེས་གསུངས་ཏེ། གང་ཞིག་འཁོར་བ་དང་མྱང་འདས་ཀྱིས་བསྡུས་པའི་འདུས་བྱས་མ་བྱས་ཀྱི་སྣང་ཞིང་སྲིད་པའི་གཉིས་ཆོས་ཀྱི་སྤྲོས་པ་སྣ་ཚོགས་པ་འདི་ཐམས་ཅད་རང་ལས་ཐ་དད་པའི་ཆོས་གཞན་གྱི་དབང་ལས་གྲུབ་པ་ཤ་སྟག་ཡིན་ཞིང་། རྒྱུ་བཟང་ངན་ལས་འབྲས་བུ་བཟང་ངན་འབྱུང་བའི་བསླུ་མེད་བསྙོན་མེད་དུ་གྲུབ་པའི་རྒྱུ་འབྲས་མ་འཆོལ་བའི་རྟེན་འབྲེལ་གྱི་རྣམ་གཞག་ངེས་མཚམས། དེ་ཉིད་རྒྱུ་མཚན་དུ་བཟུང་བ་ལས་ཆོས་ཀུན་རང་ངོས་ནས་མ་གྲུབ་པ་དང་གཞན་ལ་ལྟོས་ནས་གྲུབ་པའི་རྣམ་གཞག་ལ་ངེས་པ་རྙེད་པ་ཞིག་འོང་ལ། ཕན་ཚུན་ལྟོས་ནས་བསྐྱེད་བྱ་སྐྱེད་བྱེད་དང་ཕན་གནོད་ལ་སོགས་པའི་རྣམ་གཞག་ཀུན་བདེ་བླག་ངང་འཇོག་ཤེས་པ་ཞིག་འོང་། དེ་ལ་བརྟེན་ནས་ཅི་ཡང་མེད་པར་ལྟ་བའི་ཆད་ལྟ་རང་བཞིན་གྱིས་ཁེགས་ནུས་པ་ཞིག་འོང་ལ་སྣང་བ་ལྟར་དུ་མ་གྲུབ་པ་ཡང་རང་ཤུགས་ཀྱིས་འགྲུབ་པ་ཞིག་འོང་བ་ཡིན།

རྒྱུ་འབྲས་ཞེས་པ་སྐྱེད་བྱེད་རྒྱུ་དང་བསྐྱེད་བྱ་འབྲས་བུ་ལ་ཡང་སྦྱར་ཆོག་པ་དང༌། ཡང་ན། ཐ་སྙད་ཀྱི་གོ་བ་རྒྱ་ཆེ་བ་དང་ཡངས་པའི་གནད་དང་འབྲེལ་ནས་སམ་ཕན་ཚུན་ལྟོས་ནས་གྲུབ་པའི་ལྟོས་གྲུབ་ཀྱི་གོ་བ་དང་འབྲེལ་ནས་ཕན་ཚུན་རྒྱུ་འབྲས་ཞེས་སྦྱར་ནས་ཀྱང་བཤད་རུང་སྟེ། ཕན་ཚུན་ལྟོས་པའི་སྒོ་ནས་བྱ་བྱེད་ཀྱི་རྣམ་གཞག་འཇོག་པ་དང༌། ལྷག་པར་ལས་འབྲས་ལ་སོགས་པ་རྒྱུ་དང་འབྲས་བུའི་རྟེན་འབྲེལ་གྱི་རྣམ་གཞག་ཐམས་ཅད་ལ་ངེས་པ་གཏིང་ནས་རྙེད་པ་དང་། དེ་ལྟ་བུའི་ཕན་ཚུན་ལྟོས་པའི་དོན་ལ་ངེས་པ་རྙེད་པ་ལས། གང་ངེས་པ་རྙེད་པའི་ཕན་ཚུན་ལྟོས་པའི་གོ་བའི་གནད་ལ་བརྟེན་ནས་རང་དབང་གིས་གྲུབ་པའམ་རང་དབང་བ་མི་འདུག་སྙམ་དུ་ཕར་ངེས་པ་འདྲེན་པ་ཞིག་བྱུང་ན། སྟོང་ཉིད་ཀྱི་ལྟ་བ་སྒོམ་པ་གནད་དུ་སོང་བར་གསུངས།

རྒྱུ་དང་རྐྱེན་གྱི་རྩོལ་བ་ལ་བརྟེན་ནས་འགྲུབ་དགོས་པའི་འཁོར་འདས་ཀྱི་ཆོས་ཤིག་ཡིན་ཕྱིན་ཆད་དེ་དག་གི་སྟེང་དུ་ནམ་ཡང་སླུ་མེད་དུ་གྲུབ་པའི་རྒྱུ་རྐྱེན་གྱི་བྱེད་པ་འཇུག་པའི་ཚུལ་ཞིག་ཡོད་ཅིང་། དེ་ཉིད་མཐོང་བ་ཙམ་དུ་མ་ཟད་དེ་ཉིད་རྒྱུ་མཚན་དུ་བཟུང་བ་ལས། དམིགས་པའི་གཏད་སོ་ཞིག་པ་ཞིག་བྱུང་ན། རྒྱལ་བ་དགྱེས་པའི་ལམ་ལ་ཞུགས་པ་ཡིན་ཞེས་གསུངས་ཏེ། འདིས་དམིགས་པའི་གཏད་སོ་འཇིག་བྱེད་ཀྱི་རྒྱུ་མཚན་གཞན་ལ་བརྟེན་པ་མིན་པར་རྒྱུ་འབྲས་མི་སླུ་བ་ཙམ་ཉིད་རྒྱུ་མཚན་དུ་བྱས་ཏེ་དམིགས་པའི་གཏད་སོ་འཇིག་པའི་ཚུལ་གསུངས།

དམིགས་གཏད་ཞིག་པའི་དོན།

འདིར། དམིགས་པའི་གཏད་སོ་གང་ཡིན་ཀུན་ཞིག་པ། །ཞེས་ཆོས་ཀུན་རྟོག་པའི་ཞེན་སའམ་ཕར་ངོས་ནས་སྣང་བའི་དམིགས་གཏད་དེ་ཉིད་སྣང་བ་ལྟར་གྲུབ་པ་རྡུལ་ཙམ་ཡང་མེད་སྙམ་དུ་ངེས་མཚམས་དམིགས་པའི་གཏད་སོ་ཀུན་ཞིག་པ་དེ་འོང་བ་ཡིན། སྣང་བའི་ཆོས་ཀུན་བློ་གནོད་མེད་ལ་སྣང་བའི་དབང་གིས་ཡོད་པ་ལས་དོན་དམ་པར་མེད་ཅེས་བརྗོད་ན། ཕར་ངོས་ནས་སྣང་བའི་སྣང་བ་དེ་ཡོད་པ་སོར་བཞག་ལ་འགྲོ་བཞིན་ཡོད་པས་ད་དུང་དགག་བྱ་ཕྲ་མོ་དེ་ལྷག་མར་ལུས་བཞིན་ཡོད། སློབ་དཔོན་ལེགས་ལྡན་གྱིས་འགྲེལ་པ་སངས་རྒྱས་བསྐྱངས་ཀྱི་ཐལ་ལྡོག་གི་ཚིག་སྦྱོར་ལ་སྐྱོན་བརྗོད་མཛད་པར་ཟླ་གྲགས་ཀྱིས་ཚིག་གསལ་ལས་སྐྱོན་སྤོང་གསལ་པོ་མཛད་པ་དེས། མགོན་པོ་ཀླུ་སྒྲུབ་ཀྱི་རྗེས་འབྲང་དབུ་མ་པ་ཆེན་པོ་དེ་དག་གི་ཆོས་ཅན་མཐུན་སྣང་བ་འཇོག་མིན་སོགས་ཐ་སྙད་ཀྱི་འཇོག་ཚུལ་ལ་ཁྱད་པར་ཡོད་པ་གསལ་བར་མཐོང་ཐུབ་པ་ཡིན།

འདིའི་ཐད་གནད་འགག་ཤིན་ཏུ་ཆེ་བ་ཞིག་ཚིག་གསལ་ནང་གསུངས་ཡོད། དེ་ཡང་སློབ་དཔོན་ལེགས་ལྡན་གྱིས་འགྲེལ་པ་ཤེས་རབ་སྒྲོན་མེའི་ནང་སངས་རྒྱས་བསྐྱངས་ཀྱིས་ཐལ་བ་བཀོད་པ་དེ་མི་འགྲིག་པས་གཏན་ཚིགས་འགོད་དགོས་ཞེས་གསུངས་པ་ལས་འཕྲོས་ཏེ། ཆོས་ཅན་མཐུན་སྣང་བ་ཡོད་མེད་ཀྱི་སྐོར་གསུངས་ཤིང་། ཆོས་ཅན་མཐུན་སྣང་བ་ཞེས་པའི་ཐ་སྙད་འདི་བོད་ཀྱི་མཁས་པ་རྣམས་ཀྱིས་གསར་དུ་བཟོས་པ་མིན་ནམ། བསྟན་འགྱུར་གྱི་ནང་ཚིག་འདི་ཕལ་ཆེར་མེད། འོན་ཀྱང་དེའི་ནང་དོན་སླེབས་ཡོད། བོད་ཀྱི་མཁས་པ་ཆེན་པོ་རོང་སྟོན་གྱིས། རྗེ་རིན་པོ་ཆེས་རྟོག་བཟོ་མང་པོ་གནང་ཡོད་ཅེས་གསུངས་ཡོད། རྗེ་རིན་པོ་ཆེས་གཞུང་མི་འདྲ་བ་ཤིན་ཏུ་མང་པོ་ཞིབ་ཚགས་པོ་གཟིགས་ཏེ་དཔྱད་བསྡུར་གནང་ནས་གསུང་གི་ཡོད། གལ་ཏེ་གཞུང་དེ་དག་ལ་རྒྱུས་མེད་པ་ཞིག་ཡིན་ན་རྗེ་རིན་པོ་ཆེས་རྟོག་བཟོ་གནང་འདུག་སྙམ་དུ་དྲན་འོང་བས། གཞུང་དེ་དག་ལ་རྒྱུས་ཡོད་པ་ཞིག་དགོས་རྒྱུ་ཤིན་ཏུ་གལ་ཆེ།

སྐབས་རེར་ལོ་མང་པོའི་རིང་དབུ་མའི་གཞུང་སྦྱངས་པ་ཕར་ཙམ་ལ་བཞག་ནས་ལྟ་ཁྲིད་ཅེས་ཟུར་དུ་བལྟ་རྒྱུ་ཞིག་དགོས་པར་འདོད་པ་གང་འདྲ་ཡིན་ནམ་སྙམ། ལྟ་ཁྲིད་ངོ་མ་རྩ་འཇུག་ལ་སོགས་པའི་གཞུང་དེ་དག་ཡིན། དགེ་ལྡན་པ་རང་ལ་མཚོན་ནའང་རྩ་འཇུག་གི་གཞུང་དང་དེའི་རྣམ་བཤད་ཁག་སློབ་གཉེར་བྱ་རྒྱུའི་གཞུང་ལྟ་བུ་ཞིག་ཏུ་ངོས་བཟུང་སྟེ། དབུ་མའི་ལྟ་བ་སྒོམ་པའི་ཚེ་ལྟ་ཁྲིད་ཅེས་པའི་གཞུང་ཆུང་ངུ་ཞིག་ལ་ལྟ་དགོས་པར་འདོད་པ་བེའུ་བུམ་ལག་མཐིལ་ཙམ་ཞིག་སྟོན་པ་ཙུག །སྦེད་པ་ཙུག་ཅེས་པའི་གཡའ་ཅུང་ཟད་ཡོད་པ་ལྟ་བུ་ཞིག་འདུག །དགག་བྱ་ངོས་འཛིན་སོགས་ཀྱི་སྐོར་དབུ་མའི་གཞུང་ཆེན་མོར་གསུངས་པ་དེ་དག་ངོ་མཚར་སྐྱེ་དགོས་པ་ཡོད། དགག་བྱ་བདེན་པ་དབང་ཤེས་ལ་སྣང་མི་སྣང་དང་ཆོས་ཅན་མཐུན་སྣང་བ་ཡོད་མེད་གསུངས་པ་སོགས་ཤིན་ཏུ་གནད་འགག་ཆེན་པོ་ཡིན།

གོང་དུ་བཤད་པ་ལྟར། རྒྱུ་འབྲས་མི་སླུ་བའི་ཚུལ་དེ་ག་རྒྱུ་མཚན་དུ་བཀོད་དེ་ཆོས་རྣམས་ཕར་ངོས་ནས་བདེན་པ་རང་དབང་བའི་ཚུལ་དུ་སྣང་བ་དེ་ལྟར་མ་གྲུབ་པར་བསྟན་པའི་ཕྱིར། རྒྱུ་འབྲས་ནམ་ཡང་བསླུ་བ་མེད་མཐོང་ཞིང་། །དམིགས་པའི་གཏད་སོ་གང་ཡིན་ཀུན་ཞིག་པ། །ཞེས་གསུངས། མདོར་ན། ཆོས་ཀུན་སྣང་བ་ལྟར་གྲུབ་ན་ལྟོས་གྲུབ་འཇོག་མི་ཤེས་ལ། ལྟོས་མ་ལྟོས་དངོས་འགལ་དུ་ངེས་པས་མ་ལྟོས་པའི་གྲུབ་ལུགས་གཏན་ནས་མེད་སྙམ་དུ་བློར་ངེས་པ་ཞིག་འོང་།

སྔ་འགྱུར་རྙིང་མའི་གཞུང་དུ་གཞི་མེད་རྩ་བྲལ་ཞེས་ཆོས་དེ་དང་དེའི་སྟེང་དུ་མཛུབ་མོ་འཛུགས་སའི་གཞི་རྩ་བ་ནས་མེད་པའི་ཚུལ་ཞིག་གསུངས་ཤིང་། འདིར་དམིགས་གཏད་མཐའ་དག་ཞིག་པར་གསུངས་པ་གཉིས་གོ་བ་གཅིག་ཏུ་འགྲོ་བཞིན་ཡོད། དམིགས་གཏད་མཐའ་དག་ཞིག་པ་ཞིག་མ་བྱུང་ན། མགོན་པོ་ཀླུ་སྒྲུབ་ཀྱིས། གནས་བཅས་སེམས་དང་ལྡན་པ་ལ། །ཉོན་མོངས་དུག་ཅན་ཅིས་མི་འབྱུང་། །ཞེས་གསུངས་པ་ལྟར་དམིགས་གཏད་དམ་དམིགས་པ་གཞུག་སའི་གནས་ལྟ་བུ་ཞིག་ཕར་ངོས་ནས་ལྷག་པར་འགྱུར་ལ། དེ་ལ་བརྟེན་ནས་བདེན་པར་སྣང་བ་ལྟར་ཞེན་པའི་བདེན་ཞེན་གྱི་འཛིན་པ་ཨ་འཐས་འཇུག་ཅིང་། དེའི་དབང་གིས་ཆགས་སྡང་གི་ཉོན་མོངས་འཇུག་པར་གསུངས། འདིའི་གནས་བཅས་ཞེས་པའི་གནས་དང་། ལམ་གཙོའི། དམིགས་པའི་གཏད་སོ་གང་ཡིན་ཀུན་ཞིག་པ། །གསུངས་པའི་དམིགས་གཏད་གཉིས་ཕལ་ཆེར་གོ་དོན་གཅིག་ཡིན།

དབུ་མའི་ལྟ་བ་ངེས་སླ་བའི་དབང་དུ་བྱས་ཏེ། རྗེ་བཙུན་ཤེས་རབ་སེངྒེའི་ལྟ་བའི་ཁྲིད་ལུགས་ཀྱི་ཕྱག་སྲོལ་ལྟར། ཐོག་མར་གང་ཟག་གི་བདག་མེད་རགས་པ་དང་དེ་ནས་བདག་མེད་ཕྲ་མོ་བསྟན་ཏེ་གདུལ་བྱ་ལམ་ལ་ཁྲིད་ན་ཏན་ཏན་ཕན་ཐོགས་ཆེ་བ་ཡོད། ཁྲིད་ལུགས་འདིས་ངོས་ལ་ཧ་ཅང་ཕན་པོ་བྱུང་། གོང་དུ་བཤད་པ་ལྟར་ང་ཞེས་པ་བཏགས་དོན་བཙལ་ཚེ་མི་རྙེད་པའི་ཚུལ་ཤིན་ཏུ་གསལ་ལ། དེ་ལྟར་ཡུན་རིང་གོམས་པ་ལས་ཕྱིས་ང་ཞེས་པའི་ཚིག་ཐོས་ཙམ་ཉིད་ནས་ང་མེད་པར་མཐོང་བའི་བློ་རང་གི་ངང་གིས་སྐྱེ་བ་ཞིག་འོང་། དེ་བཞིན་དུ་སེམས་ཅན་གཞན་ལ་མཚོན་ནའང་གང་ཟག་ཅེས་ཕར་ངོས་དེར་མཛུབ་མོ་འཛུགས་ས་ཡོད་པ་ལྟ་བུ་ཞིག་ཏུ་སྣང་གི་ཡོད་ཀྱང་། ང་དེ་ལྟར་མ་གྲུབ་པར་མཐོང་བའི་ཤུགས་ཀྱིས་གཞན་སེམས་ཅན་དེ་དག་ཀྱང་དེ་ལྟར་མ་གྲུབ་པ་ཡིན་སྙམ་པའི་ངེས་པ་གང་འཚམ་འདྲེན་ནུས་པ་ཞིག་འོང་། སྣང་བ་ལྟར་གྱི་ང་ལིང་ལིང་བ་དེ་མེད་ཀྱང་ང་གཏན་མེད་དུ་མ་སོང་བར་གྲགས་པའི་དབང་གིས་ཡོད་པར་འཇོག་ཤེས་མཚམས། དེ་ཉིད་དཔེར་བཀོད་དེ་ཕུང་སོགས་ཀྱི་ཆོས་རྣམས་སྣང་བ་ལྟར་དུ་མ་གྲུབ་ཀྱང་སྣང་བ་ལྟར་དུ་གྲུབ་པས་སྟོང་པའི་སྒྱུ་མ་ལྟ་བུའི་གྲུབ་ལུགས་ཀྱི་སྟེང་ནས་བཟང་ངན་དང་ལེགས་ཉེས་ལ་སོགས་པའི་རྣམ་གཞག་ཀུན་འཇོག་ཐུབ་པ་ཞིག་འོང་།

བདག་འཛིན་རགས་པའི་ཞེན་ཡུལ་གྱིས་སྟོང་པའི་བདག་མེད་དེ་ཉིད་དཔེར་བཀོད་དེ་བདག་འཛིན་ཕྲ་མོའི་ཞེན་ཡུལ་མེད་པར་བསྒྲུབས་ན་བདག་མེད་ལ་གོ་བ་རྙེད་རྒྱུར་ཕན་ཐོགས་ཆེ་བ་འདུག །རྒྱུན་གཏན་རང་རེས་ང་ཞེས་ཡོད་ཤག་བརྩི་རྒྱུ་དེ་གོང་ལྟར་བསམས་ན་དམིགས་གཏད་བྱ་ས་གཏན་ནས་མི་འདུག་སྙམ་དུ་བློར་ངེས་པ་ཞིག་འོང་ལ། དེ་ལ་དམིགས་གཏད་ཞིག་པ་ཞེས་བརྗོད། ང་ཞེས་པ་བཏགས་ཡོད་ཡིན་ཀྱང་དེའི་མཚན་གཞིར་རྫས་ཡོད་ཀྱི་དངོས་པོ་ཞིག་བཟུང་ན་དམིགས་གཏད་ལྷག་མར་ལུས་འགྲོ་བ་ཡིན། དཔེར་ན། སློབ་དཔོན་ལེགས་ལྡན་ལྟ་བུས་ཐ་སྙད་དུ་རང་མཚན་བཞེད་པས་དམིགས་གཏད་ལྷག་མར་ལུས་བཞིན་ཡོད།

ཕུང་པོའི་གསེབ་ནས་བདག་གི་མཚན་གཞི་གཏན་ནས་གཟུང་ས་མེད་ཅིང་ཕུང་པོའི་ཆ་དང་ཆ་ཅན་ལས་དོན་གཞན་དུ་ཡང་བདག་གི་མཚན་གཞི་གཞག་རྒྱུ་གཏན་ནས་མེད་པའི་ཚུལ་མཐོང་བའི་ཚེ་བདག་ཅེས་པ་གཏན་ནས་མ་གྲུབ་པའི་ཚུལ་ལ་ངེས་པ་རྙེད་པ་ཞིག་འོང་བ་ཡིན། གལ་ཏེ་ཕུང་པོའི་གསེབ་ནས་བདག་གི་མཚན་གཞིར་གཟུང་རྒྱུ་ཞིག་ཡོད་ན་ཡིད་ཀྱི་ཤེས་པ་ལས་གཞན་དུ་མི་འཐད་མོད། དེ་ཡང་ཞིབ་ཏུ་དཔྱད་ན་འདི་ཡིན་གཏན་ནས་གཞག་ས་མེད་པར་འགྱུར་བ་ཡིན། འདི་ཡང་བརྟགས་ཤིང་དཔྱད་དེ་མི་རྙེད་པར་སྒྲུབ་པ་ལས་མ་བརྟགས་མ་དཔྱད་པར་མེད་ཅེས་རྗོད་ཀྱི་མེད། དེ་ལྟར་བདག་མེད་པའི་ཚུལ་ལ་ངེས་པ་རྙེད་འགོ་ཚུགས་མཚམས་ནས་རྒྱལ་བ་དགྱེས་པའི་ལམ་ལ་ཞུགས་པར་གསུངས་པ་ཡིན།

དྲི་བ་གསུམ།

ངོས་ཀྱིས་རྒྱུན་དུ་རྗོད་བཞིན་པ་ལྟར་འཛམ་བུ་གླིང་འདིའི་ཐོག་གི་ཆོས་ལུགས་གཙོ་ཆེ་བ་དེ་དག་གིས་དྲི་བ་གསུམ་ལ་ལན་རྒྱག་གི་ཡོད། དྲི་བ་དང་པོ་བདག་ཅེས་པ་གང་ཡིན་ཞེས་པ་དེ་ཡིན། སངས་རྒྱས་པའི་གཞུང་ནས་ཕུང་པོ་ལ་དབང་སྒྱུར་མཁན་གྱི་རྗེ་བོ་ལྟ་བུའམ་རང་རྐྱ་བའི་བདག་སྟེ། ང་ཡི་ལུས། ང་ཡི་སེམས་ཞེས་བརྗོད་པ་ལྟར་རང་རེའི་བློ་ལ་ལུས་སེམས་གཉིས་པོ་བདག་ལ་ཚུར་ལྟོས་ཤིང་བདག་དེ་ལུས་སེམས་ལ་ཕར་མ་ལྟོས་པར་གྲུབ་པར་འཆར་བ་ལྟ་བུའི་བདག་ཅིག་མ་གྲུབ་པར་གསུངས། ནང་པ་ལས་གཞན་པའི་འཛམ་བུ་གླིང་གི་ཆོས་ལུགས་ཁག་ལས་འགའ་ཞིག་གིས་ Soul ཞེས་པའམ། འགའ་ཞིག་གིས་ཨཱཏྨཱ་ཞེས་ཕུང་པོ་ལ་དབང་སྒྱུར་མཁན་གྱི་བདག་རྗེ་བོ་ལྟ་བུའི་རང་རྐྱ་བ་ཞིག་འདོད་ཀྱི་ཡོད། དཀོན་མཆོག་གིས་བདག་བཀོད་པར་འདོད་པ་ཡང་ཕལ་ཆེར་ Soul བཀོད་པའི་དོན་དུ་འདོད་པ་ཡིན།

ཡེ་ཤུའི་ཆོས་ལུགས་ལ་མཚོན་ན་ཚེ་འདི་གཅིག་པུ་མ་གཏོགས་ཁས་མི་ལེན་ཞིང་ཚེ་འདི་འཇིག་རྟེན་བཀོད་པ་པོས་ཐད་ཀར་བཀོད་པར་འདོད་པ་ཡིན། དེ་ཡང་ལུས་ཀྱི་ཆ་ནས་བཤད་དགོས་བྱུང་ན་ཅུང་ཟད་དཀའ་སྟེ། ལུས་འདི་ཕ་མའི་ཁུ་ཁྲག་ལ་བརྟེན་ནས་བྱུང་ཞིང་དེ་ཡང་སྔར་གྱི་ཁུ་ཁྲག་ལ་བརྟེན་པ་ལྟ་བུ་ཡར་སྣེ་མཐའ་མེད་ལ་འདེད་དགོས་པས་ཚེ་འདི་འཇིག་རྟེན་བཀོད་པ་པོས་བཀོད་ཅེས་པ་ Soul བཀོད་པར་འདོད་དགོས། དེ་ལྟ་བུའི་ Soul དེ་མངལ་དུ་ཉིང་མཚམས་སྦྱར་བའི་རྗེས་ནས་བྱུང་ཞིང་དེ་འཇིག་རྟེན་བཀོད་པ་པོས་ཐད་ཀར་བཀོད་པར་འདོད་པ་ཡིན།

Soul འཇིག་རྟེན་བཀོད་པ་པོས་ཐད་ཀར་བཀོད་ཅེས་པ་གནད་འགག་ཆེན་པོ་ཡིན། རང་རེའི་ལུས་འདི་མ་ལ་བརྟེན་ནས་བྱུང་བའི་ཆ་ནས་མ་ལ་བརྩེ་བ་ཡོང་བ་ལྟར་ Soul དཀོན་མཆོག་གིས་ཐད་ཀར་བཀོད་པར་འདོད་པའི་ཆ་ནས་དཀོན་མཆོག་ལ་ཡང་སྙིང་ཉེ་བ་དང་སེམས་ཐག་ཉེ་བའི་ཚོར་བ་ཞིག་རང་བཞིན་གྱིས་ཡོང་བས་འདིར་དགེ་མཚན་ཆེན་པོ་ཡོད། དེ་ལྟར་ནང་པ་མ་གཏོགས་པའི་ཆོས་ལུགས་ཕལ་མོ་ཆེས་ Soul དང་ཨཱཏྨཱ་ཞེས་པའི་རྣམ་གཞག་བཤད་དེ་བདག་ཁས་ལེན་པ་ཡིན་ལ། སངས་རྒྱས་པས་དེ་ལྟ་བུའི་བདག་མི་འདོད། སྤྱིར་བདག་གཞན་གཉིས་སུ་ཕྱེ་བའི་བདག་ཡོད་པས་བདག་མེད་ཅེས་མི་བརྗོད་ཀྱང་། བདག་གི་ངོ་བོ་དེ་ཕུང་པོ་ལ་ཕར་ལྟོས་ནས་གྲུབ་པ་ལས་ཕུང་པོ་ལ་ལྟོས་པ་མེད་པར་དབང་སྒྱུར་མཁན་གྱི་ངོ་བོར་གྲུབ་པ་ཞིག་མེད་ཅེས་གསུངས།

དེ་ནས་དྲི་བ་གཉིས་པ་བདག་ལ་ཐོག་མ་ཡོད་དམ་ཞེས་པ་དང་། དྲི་བ་གསུམ་པ་བདག་ལ་མཐའ་མ་ཡོད་དམ་ཞེས་པ་དེ་ཡིན། ཆོས་ལུགས་གཞན་གྱིས་འཇིག་རྟེན་བཀོད་པ་པོས་བདག་བཀོད་པ་དང་བདག་གི་ཐོག་མ་གྲུབ་པར་འདོད་པས་བདག་ལ་ཐོག་མ་ཡོད་པར་བཤད། བདག་ལ་མཐའ་མ་ཡོད་མེད་སྐོར་དག་ཞིང་དུ་དཀོན་མཆོག་གི་དྲུང་དུ་སྐྱེས་པའི་རྗེས་གཏན་དུ་གནས་པར་བཤད་དེ་བདག་ལ་མཐའ་མ་མེད་པར་འདོད་པ་ཡིན་ནམ། མུ་སྟེགས་པའི་གཞུང་འགའ་ཞིག་ཏུ་འཇིག་རྟེན་བཀོད་པ་པོའམ་ཚངས་པ་ཆེན་པོ་ལས་བདག་དེ་ཚུར་ཆད་དེ་མཐར་རིམ་གྱིས་ཚངས་པ་ཆེན་པོའམ་བདག་ཆེན་པོ་དེར་ཕར་ཐིམ་པར་འགྱུར་བའི་རྣམ་གཞག་ཅིག་ཤོད་ཀྱི་འདུག །དེ་ལྟར་བཤད་ན་བདག་ལ་ཐོག་མ་དང་མཐའ་མ་ཡོད་པ་ལྟ་བུ་ཞིག་འདུག །

སངས་རྒྱས་པའི་ཆོས་ཀྱིས་བདག་ཅེས་པ་ཕུང་པོ་ལ་བརྟེན་ནས་བཏགས་པ་ཞིག་ཏུ་འདོད་པས་བདག་ལ་ཐོག་མ་ཡོད་མེད་རྩད་གཅོད་པའི་ཚེ་བདག་གང་ལ་བརྟེན་ནས་བཏགས་པའི་གདགས་གཞི་ལུས་སེམས་གཉིས་ལ་ཐོག་མ་ཡོད་མེད་དཔྱད་དགོས་པ་ཡིན། གདགས་གཞི་ལུས་རགས་པ་འདི་དང་འབྲེལ་ནས་བཤད་ན། ལུས་འདིའི་རིགས་རྒྱུན་དང་རྫས་རྒྱུན་གཉིས་ལས་རྫས་རྒྱུན་གྱི་ཆ་ནས་རང་གི་ཕ་མ་དང་ཕ་མའི་ཡང་ཕ་མ་སྟེ་ཡར་དེད་པ་ལས་ཐོག་མར་ཌར་ཝིན་གྱི་ལྟ་གྲུབ་ནས་བཤད་པ་ལྟར་རྫས་རྡུལ་ཕྲ་མོ་ཞིག་ནས་མར་མཆེད་པ་སྟེ། རིམ་གྱིས་རྫས་རྡུལ་དེ་ཉིད་རྣམ་ཤེས་ཀྱི་རྟེན་དུ་རུང་བ་ཞིག་ཏུ་གྱུར་མཚམས་དེ་ལ་རྣམ་ཤེས་ཞུགས་པར་འགྱུར་བ་ཡིན། དེ་ལྟ་བུའི་རྣམ་ཤེས་ཀྱི་རྟེན་འགྲུབ་པ་ཡང་རྫས་སྔ་མ་སྔ་མའི་རྒྱུན་ལ་བརྟེན་ནས་འོང་དགོས།

ད་ལྟའི་རང་རེའི་ལུས་འདིའི་རྫས་རྒྱུན་གྱི་ཆ་ནས་བཤད་ན་སྣང་སྲིད་རིག་པའི་(Cosmology)ལུགས་ཀྱིས་བཤད་པའི་གས་ཐོར་ཆེན་མོ་བྱུང་བའི་གནས་སྐབས་ནས་གྲུབ་ཟིན་པ་ཞིག་ཡིན། གས་ཐོར་ཆེན་མོ་ཞེས་པ་འཐོར་གས་སུ་འགྲོ་བའི་ནུས་པ་ཧ་ཅང་ཆེན་པོ་ཡོད་པའི་དབང་གིས་འཐོར་གས་སུ་སོང་བ་ཡིན་པས་དེ་ལྟ་བུའི་ནུས་པ་དེ་ཡང་རྒྱུ་དང་རྐྱེན་ལ་བརྟེན་དགོས་པ་དང་། གས་ཐོར་ཆེན་མོ་མ་བྱུང་སྔོན་ནས་དེའི་རྫས་རྒྱུན་གྱི་ནུས་པ་ཡོད་དགོས་པས་ད་ལྟའི་རང་རེའི་ལུས་འདིའི་ཉེར་ལེན་གྱི་རྫས་རྒྱུན་ལ་ཐོག་མ་གཞག་རྒྱུ་ཤིན་ཏུ་དཀའ་བ་ཡིན། དབུ་མ་བཞི་བརྒྱ་པའི་ནང་ཐོག་མའི་མཐའ་མེད་ཀྱང་མཐའ་མའི་མཐའ་གཞག་རྒྱུ་ཡོད་པའི་དངོས་པོ་ཡོད་ཅེས་གསུངས་ཡོད། ལུས་ལ་མཚོན་ནའང་མིའི་ལུས་ཞེས་རིགས་བྱེ་བྲག་པ་ཞིག་ལ་བསམས་ཏེ་བཤད་ན་མངལ་དུ་ཉིང་མཚམས་སྦྱར་བའི་སྐབས་སམ་མིར་ཆགས་པའི་སྐབས་ནས་མིའི་ལུས་ཀྱི་ཐོག་མ་འགོ་ཚུགས་པར་གཞག་དགོས་ཀྱང་། དེའི་རྫས་རྒྱུན་གྱི་ཆ་ནས་བཤད་ན་རང་གི་རྫས་རྒྱུན་སྔ་མ་དང་དེའི་ཡང་སྔ་མ་སྟེ་ཐོག་མ་མེད་པ་ནས་ཡོང་བར་གཞག་དགོས་པས་རྫས་རྒྱུན་ལ་ཐོག་མ་གཞག་རྒྱུ་ཤིན་ཏུ་དཀའ་བ་ཡིན།

དེ་དང་མཚུངས་པར་ནང་ཤེས་པ་དང་འབྲེལ་བའི་ཆོས་རྣམས་ཀྱང་ཉེར་ལེན་དང་ལྷན་ཅིག་བྱེད་རྐྱེན་གྱི་རྒྱུ་གཉིས་ལ་བརྟེན་ནས་འབྱུང་དགོས། དཔེར་ན། མིག་གི་ཤེས་པས་སྒྲ་ལ་སོགས་པ་མི་འཛིན་པར་གཟུགས་ཁོ་ན་འཛིན་པ་དེ་བདག་རྐྱེན་མིག་གི་དབང་པོ་ལ་བརྟེན་ཅིང་། མིག་ཤེས་དེ་ཉིད་གསལ་རིག་གི་ངོ་བོར་སྐྱེས་པ་དེ་དེ་མ་ཐག་རྐྱེན་གསལ་རིག་སྔ་མ་ལ་བརྟེན་ཡོད། གཟུགས་ཀྱི་རྣམ་ཅན་དུ་སྐྱེས་པ་དེ་དམིགས་པ་གཟུགས་ལ་བརྟེན་པ་ཡིན། དེ་ལྟར་གཟུགས་འཛིན་མིག་ཤེས་དེ་ཉིད་བདག་རྐྱེན་མིག་དབང་དང་། དམིགས་རྐྱེན་གཟུགས། དེ་མ་ཐག་རྐྱེན་དུ་གྱུར་པའི་གསལ་རིག་སྔ་མ་སྟེ་རྐྱེན་གསུམ་ལ་བརྟེན་ནས་སྐྱེ་ཡང་། ཡུལ་གཟུགས་རིག་པའི་བདག་ཉིད་དུ་སྐྱེས་པའམ་གསལ་རིག་གི་ངོ་བོར་སྐྱེས་པ་དེ་བདག་རྐྱེན་དབང་པོ་དང་དམིགས་རྐྱེན་གཟུགས་གང་གིས་ཀྱང་མ་བྱས་པར་ནང་ཤེས་པར་གྱུར་པའི་དེ་མ་ཐག་རྐྱེན་ཉིད་ལ་བརྟེན་ནས་འབྱུང་བ་ཡིན། དེའི་ཕྱིར་གསལ་རིག་གི་རང་བཞིན་དུ་གྱུར་པའི་ཤེས་པའི་ཉེར་ལེན་ལ་རང་དང་རིགས་འདྲ་བ་ཞིག་དགོས་ཀྱི་རིགས་མི་མཐུན་པས་ཉེར་ལེན་བྱས་པ་མེད། ཉེར་ལེན་ཞེས་པ་འབྲས་བུའི་ངོ་བོར་འགྱུར་རུང་གི་རྒྱུ་ཞིག་ལ་ངོས་འཛིན་དགོས་པ་ཡིན།

དེ་ལྟར་གསལ་རིག་གི་ཉེར་ལེན་གྱི་རྣམ་གཞག་དང་འབྲེལ་ནས་བཤད་ན་ཤེས་པ་ལ་ཐོག་མ་གཞག་རྒྱུ་ཧ་ཅང་དཀའ་བ་ཡིན། ཤེས་པ་ལ་ཐོག་མ་མེད་པས་སྐྱེ་བ་ལ་ཡང་ཐོག་མ་མེད་པ་རང་ཤུགས་ཀྱིས་འགྲུབ་འོང་། དེ་ཡང་མངལ་དུ་ཉིང་མཚམས་སྦྱར་མ་ཐག་པའི་སྲོག་ཆགས་དེའི་རྒྱུད་ཀྱི་གསལ་རིག་དེ་གསལ་རིག་གི་རྒྱུན་སྔ་མར་བརྟེན་ནས་འབྱུང་བ་མ་གཏོགས་གཞན་མེད་པས། རྣམ་འགྲེལ་དུ། རྣམ་ཤེས་མིན་པ་རྣམ་ཤེས་ཀྱི། །ཉེར་ལེན་མིན་པའི་ཕྱིར་ཡང་འགྲུབ། །ཅེས་གསུངས། དཔེར་ན། གཟུགས་ཅན་གྱི་དངོས་པོ་ཞིག་ལ་མཚོན་ན། གཟུགས་ཅན་མིན་པ་ཞིག་གིས་གཟུགས་ཅན་གྱི་དངོས་པོའི་ཉེར་ལེན་མི་བྱེད་པ་དང་མཚུངས་པར་ནང་ཤེས་པར་མཚོན་ནའང་གསལ་རིག་གི་བདག་ཉིད་མིན་པ་ཞིག་གིས་གསལ་རིག་གི་ཉེར་ལེན་བྱེད་པ་མེད། འདི་ནི་དངོས་པོའི་གཤིས་ལུགས་སམ་རང་བཞིན་གྱི་ཁྲིམས་ཡིན།

སྤྱིར་ཤེས་པ་ཞེས་པ་དུས་རབས་ཉི་ཤུ་པའི་སྨད་ཙམ་བར་ཚན་རིག་པ་རྣམས་ཀྱིས་ཀླད་པ་ལ་བརྟེན་ནས་བྱུང་བར་འདོད་ཀྱང་། དེང་སྐབས་ཚན་རིག་པ་རྣམས་ཀྱིས་ཞིབ་ཚགས་པོའི་དཔྱད་པ་བྱས་པ་ལས་བློ་དེ་ཀླད་རྩ་ལ་བརྟེན་ཅིང་དེ་དང་འབྲེལ་བ་ཡོད་པ་གང་ཞིག་ལ་རང་སྐྱོང་གི་ཁྱད་ཆོས་ཀྱང་ཡོད་ཅིང་། སྐབས་རེར་ཕར་ཀླད་རྩ་ལ་འགུལ་སྐྱོད་དང་འགྱུར་བ་གཏོང་བའི་ནུས་པ་ཡོད་པ་ཞིག་ཏུ་གཞི་ནས་མཐོང་བཞིན་ཡོད་ལ། དེའི་སྐོར་དོ་སྣང་གསར་པ་ཞིག་སླེབ་བཞིན་ཡོད།

སྣོད་བཅུད་འཆར་རིམ་དང་སྡུད་རིམ།

རང་རེའི་ངོས་ནས་བཤད་ན། ཉམས་ལེན་གྱི་ཡོན་ཏན་གང་འཚམ་ཡོད་པའི་རིགས་འགའ་ཞིག་འཆི་བའི་གནས་སྐབས་སུ་ལུས་ཀྱི་འབྱུང་བ་ཕྲ་རགས་ཐིམ་ཟིན་པའི་རྗེས་སུ་ཡང་ཕུང་པོ་མ་རྙིངས་པར་སོས་པའི་རྣམ་པར་གནས་ཏེ་ནམ་རྒྱུན་ཡོངས་གྲགས་ལ་འཆི་བའི་གནས་སྐབས་སུ་ཐུགས་དམ་ལ་བཞུགས་ཞེས་པ་དེ་དངོས་ཡོད་མཐོང་ཆོས་ལ་ཡོང་བཞིན་ཡོད། འདི་བསམ་བློ་ཞིབ་ཚགས་གཏོང་དགོས་པ་ཞིག་ཡིན། སྐབས་དེར་ཀླད་རྩ་འགགས་ཟིན་ཅིང་དེ་ལ་བརྟེན་པའི་རགས་པའི་བློ་རྣམས་ཀྱང་འགགས་ཟིན། རང་རེའི་སྔགས་ཀྱི་གཞུང་རྣམས་སུ་ཐིམ་རིམ་བརྒྱད་ཅེས་གསུངས་པ་ལྟར་སྔགས་ཀྱི་གཞུང་མང་དག་ཕན་ཚུན་བསྡུར་ཏེ་ངོས་ཀྱིས་འདི་ལྟར་ཤོད་ཀྱི་ཡོད། ས་ཆུ་མེ་རླུང་ནམ་མཁའ་སྟེ་ཕྱིའི་འབྱུང་བ་རྣམས་ལ་ཚུར་འཆར་བའི་རིམ་པ་ཞིག་དང་ཕར་སྡུད་པའི་རིམ་པ་ཞིག་སྟེ་གཉིས་ཡོད། ཕྱི་སྣོད་ཀྱི་འཇིག་རྟེན་ནམ་སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་འདི་ཐོག་མར་འབྱུང་བ་ནམ་མཁའི་དབྱིངས་ལས་ཚུར་འཆར་ཏེ་དེ་ནས་འབྱུང་བ་རླུང་དང་། མེ། ས། ཆུ་རྣམས་རིམ་པར་ཆགས་པའི་ཚུལ་གསུངས་པ་ཚན་རིག་དང་མཐུན་པ་ཡིན། དེ་ཡང་འབྱུང་བ་ཕྲ་བ་ནས་རགས་པའི་རྣམ་པར་ཚུར་འཆར་ཞིང་། སྡུད་རིམ་གྱི་དབང་དུ་བྱས་ན་ས་དང་། ཆུ། མེ། རླུང་། ནམ་མཁར་ཕར་ཐིམ་པ་སྟེ་འདི་དག་སེམས་མེད་བེམ་པོའི་དབང་དུ་བྱས་ལ། འདིའི་སྐོར་རྒྱུད་བླ་མའི་ནང་གསལ་པོ་གསུངས་ཡོད།

སེམས་ལྡན་གྱི་དབང་དུ་བྱས་ན་ས་ཆུ་མེ་རླུང་རྣམ་ཤེས། ནམ་མཁའ་ཞེས་དེ་དག་གི་སྟེང་རྣམ་ཤེས་བསྣན་ཏེ་རྣམ་ཤེས་ནམ་མཁའ་ལ་ཐིམ་ཚུལ་གསུངས་ལ། ནམ་མཁའི་གནས་སྐབས་སུ་རྣམ་ཤེས་རྒྱུན་ཆད་པར་མི་འགྱུར་ཡང་རགས་པའི་ཕུང་པོ་ལ་གཏན་ནས་མི་ལྟོས་པའི་རྣམ་ཤེས་ཤིན་ཏུ་ཕྲ་བར་གྱུར་པའི་སྐབས་ཤིག་ལ་གོ་དགོས་ལ། དེ་ལ་འབྱུང་བ་ནམ་མཁའ་ཞེས་བརྡ་སྦྱར་བ་ཡིན། དེའི་སྐོར་མགོན་པོ་ཀླུ་སྒྲུབ་ཀྱིས་དཔལ་གསང་བ་འདུས་པའི་གཞུང་དུ་སྟོང་པ་དང་པོ་དང་སྟོང་པ་གཉིས་པ། སྟོང་པ་གསུམ་པ། སྟོང་པ་བཞི་པ་སྟེ་སྟོང་པ་བཞིའི་རྣམ་གཞག་གསུངས་ཤིང་། དེ་ལ་ཐ་སྙད་གཞན་སྟོང་པ། ཤིན་ཏུ་སྟོང་པ། ཆེན་པོ་སྟོང་པ། ཐམས་ཅད་སྟོང་པ་འོད་གསལ་ཞེས་དང་། ཡང་སྣང་བ། མཆེད་པ། ཉེར་ཐོབ། འོད་གསལ་ཞེས་ཀྱང་གསུངས་ཤིང་འདི་དག་རྣམ་ཤེས་ཤིན་ཏུ་ཕྲ་བའི་གནས་སྐབས་ཡིན་པས་ཕལ་ཆེར་རང་རེས་ནམ་རྒྱུན་གསལ་ཞིང་རིག་པ་ཤེས་པའི་མཚན་ཉིད་ཅེས་བཤད་པའི་མཚན་ཉིད་དེ་ལས་འདས་པ་ལྟ་བུ་ཞིག་ཡིན་པས་དེ་ལ་ནམ་མཁའི་བརྡ་སྦྱར་བར་མཛད་པ་ཡིན། དེ་ལྟར་རྣམ་ཤེས་ནམ་མཁའ་ལ་ཐིམ་པའི་གནས་སྐབས་སུ་སྟོང་པ་དང་པོ་དང་གཉིས་པ། གསུམ་པ། བཞི་པ་བཅས་འཆར་འོང་བ་ཡིན།

ཐུགས་དམ་ལ་བཞུགས་པའི་སྐོར།

སད་དུས་དང་གཉིད་དུས། རྨི་ལམ་གྱི་གནས་སྐབས་ཀྱི་ཤེས་པ་སྟེ་ཉིན་ཞག་ཕྲུགས་གཅིག་གི་ནང་ཤེས་པ་ཕྲ་རགས་ཧ་ཅང་མང་པོ་ཞིག་རང་རེའི་རྒྱུད་ལ་འབྱུང་བཞིན་ཡོད། རྨི་ལམ་དང་གཉིད་མཐུག་གི་གནས་སྐབས་སུ་སྒོ་ལྔའི་ཤེས་པ་འགགས་ཟིན་ཡང་ཡིད་བློ་མངོན་གྱུར་དུ་ཡོད། དེ་ལྟར་ཤེས་པ་ཕྲ་རགས་མང་པོ་ཞིག་རང་རེའི་རྒྱུད་ལ་མངོན་དུ་འགྱུར་བཞིན་པ་མྱོང་བའི་སྟེང་ནས་ཤེས། འཆི་དུས་ཐུགས་དམ་ལ་བཞུགས་པའི་དུས་ནི་ས་ཆུ་མེ་རླུང་གི་འབྱུང་བ་རྣམས་ཐིམ་ཞིང་དེའི་རྗེས་སུ་རང་བཞིན་བརྒྱད་ཅུའི་ཀུན་རྟོག་རྣམས་ཀྱང་ཐིམ་སྟེ་སྟོང་པ་བཞིའི་གནས་སྐབས་ལ་སླེབས་པའི་སྐབས་ཤིག་ལ་འཇོག་པ་ཡིན། འོན་ཀྱང་སྟོང་པ་དང་པོ་དང་སྟོང་པ་གཉིས་པ་སོགས་སུ་ཡུན་ཇི་ཙམ་རིང་གནས་མིན་ལེགས་པོ་མི་ཤེས་ཀྱང་སྟོང་པ་བཞི་པ་ཚུན་ཆད་ཀྱི་སྟོང་པའི་གནས་སྐབས་ལ་གནས་ཤིང་། དེ་ལ་ཐུགས་དམ་ལ་བཞུགས་པ་ཞེས་བརྗོད། རང་རེའི་མཐོང་ཆོས་ལ་ཡང་མི་འགའ་ཞིག་གྲོངས་ཟིན་པའི་རྗེས་ཐུགས་དམ་ལ་བཞུགས་པ་བྱུང་ཡོད། དཔེར་ན། ན་ནིང་ཁྲི་ཟུར་རིན་པོ་ཆེ་རྒན་བློ་བཟང་ཉི་མ་དགོངས་པ་རྫོགས་ནས་ཉིན་ཞག་བཅོ་བརྒྱད་ཐུགས་དམ་ལ་བཞུགས་ཤིང་། ཡོངས་འཛིན་རིན་པོ་ཆེ་གཤེགས་སྐབས་ཞག་པོ་བཅུ་གསུམ་དང་། སྔར་སྦག་སར་ཕ་ར་རིན་པོ་ཆེ་ཉིན་གྲངས་ཉི་ཤུ་རྩ་གྲངས་ཤིག་བཞུགས་ཡོད།

བྱང་གནམ་མཚོའི་ཉེ་འཁྲིས་སུ་བཞུགས་པ་ངོས་ཀྱི་ངོ་ཤེས་བཀའ་བརྒྱུད་པའི་བླ་མ་ཞིག་ཡོད། ཁོང་ནད་པ་ཞིག་ཡིན་ཞིང་ལྷག་པར་མཇུག་ཏུ་འཆི་ནད་ཀྱིས་ཟིན་ཏེ་གཟུགས་པོའི་གནས་སྟངས་ཧ་ཅང་སྐྱོ་པོ་ཆགས་འདུག །འོན་ཀྱང་འཆི་བའི་ཚེ་རླུང་སེམས་རགས་པ་རྣམས་འགགས་ཟིན་པའི་རྗེས་ཕུང་པོ་སོས་པའི་ངོ་བོར་གནས་པ་ཙམ་དུ་མ་ཟད་སྔར་ནད་ཀྱིས་གདུངས་ཏེ་ཤིན་ཏུ་རྒུད་པར་གྱུར་པའི་ལུས་དེ་ཉིད་ཡར་ཧ་ཅང་སོས་པའི་རྣམ་པར་བདུན་ཕྲག་གཉིས་གསུམ་ཞིག་བཞུགས་ཡོད། ངོས་ཀྱི་ངོ་ཤེས་ཀླད་པའི་ཚན་རིག་པ་རི་ཅརཌ྄་ཌེ་ཝིཌ་སོན་ (Richard Davidson) གྱིས་ཆེད་མངགས་ཐུགས་དམ་ལ་བཞུགས་མཁན་དེ་དག་གི་ཀླད་པའི་གནས་སྟངས་ཅིར་འགྱུར་བརྟག་དཔྱད་བྱེད་པའི་འཕྲུལ་ཆས་ཤིག་དྷརྨ་སཱ་ལཱར་བཞག་ཡོད་ཅིང་། སེར་བྱེས་གཙང་པ་དགེ་བཤེས་བཟོད་པ་ལགས་ཨ་རིར་དགོངས་པ་རྫོགས་པའི་སྐབས་རི་ཅརཌ྄་ཌེ་ཝིཌ་སོན་ཆེད་མངགས་ཕྱིན་ཏེ་དགེ་བཤེས་ལགས་ཀྱི་སྐུ་གཟུགས་སོས་པ་དེ་མཇལ་སྐབས་ཚོར་བ་ཧ་ཅང་མི་འདྲ་བ་ཞིག་བྱུང་ཞེས་རྗོད་ཀྱི་འདུག །

སྐུ་མཁྱེན། སྐུ་མཁྱེན། ཐུགས་དམ་ལ་བཞུགས་རོགས་ཞེས་ཞུས་ན་མ་གཏོགས་སུ་ཞིག་ཐུགས་དམ་ལ་བཞུགས་གྲབས་ཡོད་མེད་རང་རེས་ཤེས་ཀྱི་མེད། གསུངས་ཏེ་བཞད། ཁ་སེང་རྒན་ཆོས་བྱེད་མཁན་གྱི་སྤོ་ལགས་ཤིག་གྲོངས་རྗེས་ཐུགས་དམ་ལ་བཞུགས་ཡོད། ཁོང་ཐུགས་དམ་ལ་བཞུགས་ཀྱི་རེད་སྙམ་དུ་དྲན་རྒྱུ་ཁག་པོ་རེད། འོན་ཀྱང་ཐུགས་དམ་ལ་བཞུགས་ཡོད། སྔར་གླིང་རིན་པོ་ཆེ་ཐུགས་དམ་ལ་བཞུགས་པའི་སྐབས་དྷརྨ་སཱ་ལཱར་ཡོད་པའི་སྨན་པ་བཅར་ཏེ་བརྟག་དཔྱད་ཞུས་ཡོད་ཅིང་། སྐབས་དེར་གཤེགས་ཟིན་ནས་ཀླད་པའི་བྱ་བ་མཚམས་ཆད་ཀྱང་སྐུ་གཟུགས་ཧ་ཅང་སོས་པའི་རྣམ་པར་བཞུགས་ཡོད།

དེ་བཞིན་དུ་ངོས་ཐེངས་ཤིག་ནིའུ་ཛི་ལེནྜིར་སླེབས་པའི་སྐབས་ཤིག་ཁུལ་དེར་གནས་སྡོད་སྐུ་ཞབས་ཐུབ་བསྟན་གཤེགས་ནས་ཉིན་རེ་ཟུང་ཕྱིན་ཟིན་འདུག །འདིར་ཁྱེད་ཚོ་སློབ་གཉེར་བ་མང་པོ་འདུག་པས་དེའི་སྐོར་གོ་ཐོས་བྱུང་ན་ཡག་པོ་འདུག །ཡ་མཚན་པ་ཞིག་ནི་ཁོང་ཐུགས་དམ་ལ་བཞུགས་ནས་ཉིན་གསུམ་ཡིན་ནམ་ཅིག་ཕྱིན་པའི་དགོང་དྲོར་ཁོང་གི་ལག་གཡོན་མས་ལག་གཡས་པའི་སྲིན་མཛུབ་འཇུས་ཏེ་གནས་ཡོད་འདུག །སྐབས་དེར་ངོས་ཀྱིས་ཁོང་གི་རོགས་པ་བླ་མ་དེར་ཁྱེད་ཀྱིས་འདིར་པར་ཆས་ཤིག་བཞག་ན་ཧ་ཅང་ཡག་པོ་བྱུང་ཡོད་ཅེས་བརྗོད་པ་ཡིན། དེ་ཇི་ལྟར་བྱུང་ཡོད་མེད་ཞིབ་འཇུག་བྱ་དགོས་པ་རེད། འོད་གསལ་ཤར་བའི་གནས་སྐབས་སུ་རང་བཞིན་བརྒྱད་ཅུའི་རྟོག་པ་དང་སྣང་མཆེད་ཐོབ་གསུམ་ཚུན་ཆད་ཀྱི་བཞོན་པའི་རླུང་རྣམས་འགགས་ཟིན་པས་ལུས་འགུལ་སྐྱོད་བྱེད་པའི་ཁྱབ་བྱེད་ཀྱི་རླུང་འགགས་ཟིན་སྟབས་སྐབས་དེར་ལུས་ཀྱི་འགུལ་སྐྱོད་ཇི་ལྟར་བྱུང་བ་ཡིན་ནམ། རང་རེས་དེའི་སྐོར་ཤེས་དགོས་ཤིང་འགྲེལ་བཤད་བརྒྱག་དགོས་པ་ཞིག་ཡིན།

ཤེས་པ་ལ་ཕྲ་རགས་ཕྱེ་བའི་ཕྲ་བ་གཉུག་མའི་སེམས་དེ་ཡང་ཤེས་པ་ཡིན་པས་གསལ་རིག་གི་བདག་ཉིད་ཅན་ཡིན་ཞིང་། སྐད་ཅིག་སྐད་ཅིག་ལ་འགྱུར་བའི་བདག་ཉིད་ཅན་གྱི་འདུས་བྱས་ཀྱི་ཆོས་ཡིན་པས་དེ་ལ་རྒྱུ་ཡོད་དགོས། རྒྱུ་ལ་ཉེར་ལེན་དང་ལྷན་ཅིག་བྱེད་རྐྱེན་གཉིས་སུ་ཡོད་པའི་ཉེར་ལེན་གྱི་རྒྱུ་ཞེས་པ་འབྲས་བུའི་ངོ་བོ་དང་རྣམ་པ་མཐུན་པ་ཞིག་ལ་བརྗོད་པས་གཉུག་མ་ལྷན་ཅིག་སྐྱེས་པའི་འོད་གསལ་དེ་ཡང་རིགས་མཐུན་པའི་རྒྱུ་ལས་སྐྱེ་དགོས་པ་སོགས། རྣམ་ཤེས་ཕྲ་མོའི་སྟེང་ནས་རྣམ་ཤེས་ཀྱི་རྒྱུན་སྔ་མ་གཞག་དགོས་པ་བློར་གསལ་པོ་འཆར་ཐུབ་པ་ཡིན། རྣམ་ཤེས་རགས་པའི་རིགས་རྣམས་ཀླད་པ་ལ་སོགས་པའི་ལུས་དང་འབྲེལ་བ་ཡོད་ཅིང་ཀླད་པ་འགགས་མཚམས་དེ་དག་འགག་དགོས་པ་ཡིན། འུ་ཐུག་པའི་སྐད་ཆའི་ཚུལ་དུ་མུ་སྟེགས་པའི་རིགས་དང་འཕྲད་པའི་ཚེ་ངོས་ཀྱིས་ཁྱེད་ཚོས་འདོད་པའི་ཕུང་པོ་ལས་དོན་གཞན་པའི་བདག་དེ་རྩ་ཆེན་པོ་རེད་ཅེས་རྗོད་ཀྱི་ཡོད། དེ་མིན་འགྲེལ་བཤད་ཧ་ཅང་ཞིབ་ཕྲ་བརྒྱག་དགོས་ཀྱི་ཡོད། མཐར་གཏུགས་ན། རྣམ་འགྲེལ་ལས། རྣམ་ཤེས་མིན་པ་རྣམ་ཤེས་ཀྱི། །ཉེར་ལེན་མིན་པའི་ཕྱིར་ཡང་འགྲུབ། །ཅེས་གསུངས་པ་སྒྲུབ་བྱེད་མཐར་ཐུག་དེ་ཡིན། དེ་མིན་རིག་པ་སྔ་མ་སྔོན་དུ་སོང་སྟེ། རིག་པ་ཡིན་པའི་ཕྱིར་ཞེས་པ་ཙམ་གྱིས་བློར་འཆར་རྒྱུ་ཤིན་ཏུ་དཀའ།

སྤྱིར་བཏང་སྙིང་འཕར་མཚམས་ཆད་པའི་ཚེ་ཀླད་པར་ཁྲག་རྒྱུ་བ་འགགས་ཤིང་། དེ་འགགས་པའི་ཚེ་སྨན་ཁང་གི་འགྲོ་སྟངས་ལྟར་ན་ཤི་ཟིན་པར་འཇོག་པ་ཡིན། འོན་ཀྱང་ཐུགས་དམ་ལ་བཞུགས་མཁན་རྣམས་ཀླད་པར་ཁྲག་རྒྱུ་བ་འགགས་ཏེ་ཤི་ཟིན་ཡང་ཕུང་པོ་སོས་པའི་ངོ་བོར་གནས་ཀྱི་ཡོད། བྷནྡཱ་རཱ་ནོར་རྒྱས་གླིང་བོད་མིའི་གཞིས་ཆགས་སུ་གནས་སྡོད་ངོས་ཀྱི་ངོ་ཤེས་བླ་མ་ཞིག་ཡོད། ཁོང་རྙིང་མ་དང་བཀའ་བརྒྱུད་པའི་ཆོས་ཚུལ་ཉམས་བཞེས་གནང་མཁན་ཞིག་རེད། ནམ་རྒྱུན་སྐུ་གཟུགས་ཧ་ཅང་སྐྱོ་པོ་དང་ལྷག་པར་མ་གཤེགས་པའི་གོང་ཙམ་དུ་གྲིབ་སྐྱོན་ལྟ་བུ་ཞིག་ཀྱང་བྱུང་སྟེ་སྐུ་གཟུགས་སྐྱོ་པོར་གྱུར་འདུག །འོན་ཀྱང་ཁོང་གཤེགས་ཏེ་ལུས་དྲོད་བསྡུས་ཟིན་པའི་རྗེས་སྐུ་གཟུགས་ཚུར་སོས་ནས་ནམ་རྒྱུན་ན་བའི་སྐབས་ཀྱི་རྣམ་པ་ལས་བརྗིད་ཉམས་ཆེ་རུ་ཕྱིན་ཏེ་བདུན་ཕྲག་གཅིག་གམ་ཞག་པོ་བཅུ་གྲངས་ཤིག་གནས་འདུག །དེ་དག་དངོས་སུ་མཐོང་ཆོས་ལ་གྲུབ་པའི་གནས་ཚུལ་ཡིན།

སྔར་ཚན་རིག་པ་དང་མཉམ་དུ་ཐུགས་དམ་ལ་བཞུགས་མཁན་གྱི་རིགས་ལ་བརྟག་དཔྱད་བྱ་དགོས་ཀྱི་འདུག་ཅེས་སྐད་ཆ་བྱུང་བ་ལྟར་བདེ་ལེགས་སྨན་ཁང་དུ་ཡོད་པའི་ཚན་རིག་པའི་བརྟག་དཔྱད་ཡོ་བྱད་དེ་དག་ཁྲི་ཟུར་རིན་པོ་ཆེ་གཤེགས་པའི་སྐབས་ལྷོ་ཕྱོགས་སུ་འཁྱེར་ཏེ་རིན་པོ་ཆེའི་སྐུ་ཕུང་གི་དབུའི་སྟེང་དུ་གློག་སྐུད་བསྒར་ནས་བརྟག་དཔྱད་བྱས་པ་རེད། ཁོང་གཤེགས་ནས་ཕལ་ཆེར་ཉིན་བཅུ་གྲངས་ཕྱིན་པའི་མཚམས་ཤིག་ཏུ་གློག་བརྡ་ Electric ཡུད་ཙམ་ཞིག་འཆར་བ་བྱུང་འདུག །སྤྱིར་བཏང་དེ་འདྲ་ཡོང་གི་མེད། དེར་རང་རེའི་ངོས་ནས་ནམ་མཁའི་རང་བཞིན་གྱི་སེམས་ཤིན་ཏུ་ཕྲ་བའི་གནས་སྐབས་སམ་གཉུག་མ་ལྷན་ཅིག་སྐྱེས་པའི་འོད་གསལ་གྱི་ངང་ལ་གནས་པར་འགྲེལ་བཤད་བྱེད་པ་ཡིན། འོད་གསལ་དེ་ཉིད་ཕུང་པོ་ལ་ལྟོས་པ་མེད་ཅིང་རང་གི་མཇུག་ཐོགས་སུ་བྱུང་བའི་རགས་པའི་རྣམ་ཤེས་ཕྱི་མ་རྣམས་སྐྱེ་བའི་གཞི་ཡང་བྱེད་པ་ཡིན་པས། འཆི་བའི་གནས་སྐབས་སུ་ས། ཆུ། མེ། རླུང་། རྣམ་ཤེས། ནམ་མཁའ། སྟོང་པ་དང་པོ། སྟོང་པ་གཉིས་པ། སྟོང་པ་གསུམ་པ། མཐར་སྟོང་པ་བཞི་པའི་བར་ཐིམ་པའི་རིམ་པ་དང་། དེ་ནས་རྣམ་ཤེས་སླར་འཕོས་ཏེ་ཕུང་པོ་གསར་པར་ཉིང་མཚམས་སྦྱར་བ་ལས་སྟོང་པ་བཞི་པ་ནས་སྟོང་པ་གསུམ་པ། སྟོང་པ་གཉིས་པ། སྟོང་པ་དང་པོའི་བར་དང་། དེ་ནས་རྣམ་ཤེས་རགས་པའི་རིགས་རྣམས་འབྱུང་བའི་འགོ་ཚུགས་ཤིང་། རླུང་། མེ། ཆུ། ས་སྟེ་ཚུར་འཆར་བའི་རིམ་པ་ཡོང་བ་ཡིན།

ཤེས་པའི་ཉེར་ལེན་ལ་ཤེས་པ་གཞག་དགོས་པའི་ཚུལ།

ཕྱི་སྣོད་ཀྱི་འཇིག་རྟེན་འདི་འབྱུང་བ་ལྔ་པོ་རགས་རིམ་ནས་ཕར་སྡུད་པ་དང་ཕྲ་རིམ་ནས་ཚུར་འབྱུང་བའི་སྒོ་ནས་སྐྱེ་འཇིག་བྱེད་ཅིང་། ལུས་རགས་པ་དང་ལྡན་པའི་སེམས་ལྡན་རྣམས་ཀྱང་གནས་སྐབས་བརྒྱད་པོ་ཕར་ཐིམ་སྟེ་སྡུད་པའི་རིམ་པ་དང་། ཡང་གནས་སྐབས་བརྒྱད་པོ་ཚུར་རིམ་གྱིས་འཆར་བའི་སྒོ་ནས་སྐྱེ་འཇིག་བྱེད་པ་ཡིན། དེས་ན་ལས་འབྲས་མི་སླུ་བར་གསུངས་པ་ལྟར་དེས་མཚོན་ཏེ་ལས་འབྲས་ཀྱི་ཐ་སྙད་སྦྱར་མིན་ལ་མི་ལྟོས་པར་རྒྱུ་འབྲས་ཀྱི་ཚུལ་མི་སླུ་བར་འཇོག་པ་ཡིན། འབྲས་བུའི་ཆོས་གང་དང་གང་ཡིན་ཀྱང་རང་གི་རྒྱུ་ལ་བརྟེན་ནས་སྐྱེ་དགོས་ཤིང་། རྒྱུ་ལ་ལྷན་ཅིག་བྱེད་རྐྱེན་དང་ཉེར་ལེན་གཉིས་སུ་དབྱེར་ཡོད་པས་ཕྱིའི་གཟུགས་སོགས་ལ་ཉེར་ལེན་དང་ལྷན་ཅིག་བྱེད་རྐྱེན་གྱི་རྒྱུ་གཉིས་སུ་ཡོད་པ་ལྟར། ནང་ཤེས་པར་ཡང་ཉེར་ལེན་དང་ལྷན་ཅིག་བྱེད་རྐྱེན་གྱི་རྒྱུ་གཉིས་སུ་ཡོད་ཅིང་། ཉེར་ལེན་གྱི་རྒྱུ་དང་འབྲེལ་ནས་བཤད་ན། གཟུགས་ཅན་གྱི་ཆོས་རྣམས་ལ་ཐོག་མ་མེད་པ་ནས་ཡོང་བའི་རྫས་རྒྱུན་ཞིག་ཡོད་པ་ལྟར། ཤེས་པ་ལ་ཡང་ཐོག་མ་མེད་པ་ནས་ཡོང་བའི་གསལ་རིག་གི་རྒྱུན་ཡོད་པར་སངས་རྒྱས་པས་འདོད་པ་ཡིན། འདི་དང་འབྲེལ་ནས་སྐྱེ་བ་སྔ་ཕྱིའི་རྣམ་གཞག་གསུངས་ཤིང་། སྐྱེ་བ་སྔ་ཕྱི་ཡོད་པའི་སྒྲུབ་བྱེད་གཙོ་བོ་ཤེས་པའི་ཉེར་ལེན་གྱི་རྒྱུའི་སྟེང་ནས་བསམ་བློ་གཏོང་དགོས། སེམས་མེད་བེམ་པོའི་ཆོས་རྣམས་ཤེས་པའི་ཉེར་ལེན་ལ་བརྟེན་ནས་བྱུང་བར་བརྗོད་དཀའ་ལ། རྣམ་ཤེས་མིན་པ་རྣམ་ཤེས་ཀྱི། །ཉེར་ལེན་མིན་པའི་ཕྱིར་ཡང་འགྲུབ། །ཅེས་གསུངས་པ་ལྟར། གསལ་རིག་གི་བདག་ཉིད་ཅན་གྱི་ནང་རྣམ་པར་ཤེས་པའི་ཆོས་རྣམས་ཀྱང་བེམ་པོའི་ཉེར་ལེན་ལ་བརྟེན་ནས་བྱུང་བར་བརྗོད་དཀའ་བ་ཡིན།

སེམས་མེད་བེམ་པོས་མཚོན་པའི་དངོས་པོའི་ཆོས་གང་དང་གང་ཡིན་ཀྱང་དེ་དང་དེ་ལ་ལྷན་ཅིག་བྱེད་རྐྱེན་དང་ཉེར་ལེན་གྱི་རྒྱུ་གཉིས་གཞག་ཏུ་ཡོད། ཤེས་པའི་ཉེར་ལེན་གྱི་རྒྱུ་དེ་ཤེས་པའི་རིགས་འདྲ་སྔ་མ་སྔ་མའི་རྒྱུན་གྱི་སྟེང་ནས་འཇོག་པ་ལས་གཞན་མེད་པས་འདི་ལ་བརྟེན་ནས་སྐྱེ་བ་སྔ་མའི་རྣམ་གཞག་འགྲུབ་པ་ཡིན། སྐྱེ་བ་སྔ་མ་འཇོག་ནུས་ན་ཚེ་འདི་འགགས་པའི་ཚེ་ནའང་སེམས་ཀྱི་རྒྱུན་འཆད་པར་འགྱུར་བའི་རྒྱུ་མཚན་དམིགས་བསལ་མེད་པར་ཤེས་ནུས།

མངལ་དུ་ཉིང་མཚམས་སྦྱར་མ་ཐག་པའི་གནས་སྐབས་སུ་ཤེས་པ་གསར་དུ་གྲུབ་ན་ཤེས་པ་དེའི་ཉེར་ལེན་གྱི་རྒྱུར་ཕ་མའི་ཁུ་ཁྲག་གཞག་དགོས་པ་ལས་འོས་མེད་ཅིང་། དེ་ལྟ་ན་དབྱིབས་དང་ཁ་དོག་སོགས་མེད་པར་མྱོང་ཙམ་གྱི་བདག་ཉིད་ཅན་གྱི་ཆོས་ཤིག་བེམ་པོའི་ཆོས་ཀྱིས་ཉེར་ལེན་བྱས་ནས་སྐྱེས་པར་གཞག་དགོས་པས་ཧ་ཅང་ཐལ་བའི་སྐྱོན་ཡོད་ལ། དངོས་པོའི་གཤིས་ལུགས་ཀྱི་འགྲོ་སྟངས་ཤིག་ཡོད་པ་དེ་དང་མཐུན་གྱི་མེད།

ཤེས་པ་ལ་ཐོག་མ་མེད་པས་སངས་རྒྱས་པའི་ཆོས་ནས་བདག་ལ་ཐོག་མ་མེད་པར་གསུངས། གལ་ཏེ་ཤེས་པ་ལ་ཐོག་མ་ཡོད་ན་ཤེས་པ་སྐད་ཅིག་དང་པོའི་ཉེར་ལེན་ལ་ཤེས་པ་མིན་པ་ཞིག་གཞག་དགོས་པར་འགྱུར་ལ། དེ་ལྟར་ན། སྐབས་ཤིག་ལ་ཤེས་པ་བེམ་པོ་ལས་སྐྱེ་བ་ཡོང་ཆོག་ན་སྐབས་གཞན་ནམ་དུས་ཕྱིས་སུ་ཡང་ཤེས་པ་བེམ་པོ་ལས་སྐྱེ་བ་ཡོང་ཆོག་ཀྱང་དེ་ལྟར་འབྱུང་བ་མེད། དེའི་ཕྱིར་དངོས་པོ་རྣམས་རང་རང་གི་རིགས་མཐུན་པའི་རྒྱུ་ལས་སྐྱེ་དགོས་པ་ཆོས་ཉིད་ཡིན་པས་ཤེས་པ་ལ་ཐོག་མ་མེད་པར་འགྲུབ་པ་ཡིན། ཤེས་པ་ལ་ཐོག་མ་མེད་པས་ཤེས་པའི་རྒྱུད་ལ་བརྟེན་ནས་བཏགས་པའི་བདག་ལ་ཡང་ཐོག་མ་མེད་པར་སངས་རྒྱས་པས་བཞེད། བདག་ལ་མཐའ་མ་ཡོད་མེད་ཀྱི་ཐད་སངས་རྒྱས་པའི་གྲུབ་མཐའ་གཙོ་ཆེ་བ་རྣམས་ཀྱིས་ཤེས་པ་ལ་མཐའ་མ་མེད་པ་དང་དེ་མེད་པས་བདག་ལ་ཡང་མཐའ་མ་མེད་པར་བཞེད་པ་ཡིན།

ཤེས་པ་ཕྲ་མོའི་རིགས་ལ་ཐོག་མ་དང་མཐའ་མ་མེད་ཀྱང་རགས་པའི་ཤེས་པ་རྣམས་ལ་ཐོག་མར་འགོ་ཚུགས་པའི་སྐབས་དང་མཐར་མཇུག་སྡུད་པའི་སྐབས་བཤད་དུ་ཡོད། དཔེར་ན། རང་རེའི་མིག་གི་ཤེས་པ་ལྟ་བུར་མཚོན་ན། ཐོག་མར་མིག་གི་དབང་པོ་གྲུབ། དེ་ནས་རིམ་པས་སྐྱེ་མཆེད་རྣམས་མཆེད་དེ་མིག་གི་ཤེས་པ་གྲུབ་པ་ཡིན། མཐར་མིག་དབང་སྡུད་པའི་ཚེ་མིག་ཤེས་འགག་པར་འགྱུར་བས་ཐོག་མ་དང་མཐའ་མ་གཞག་ཏུ་ཡོད། འོན་ཀྱང་རགས་པའི་ཤེས་པ་དེ་ཀུན་གསལ་རིག་གི་ངོ་བོར་སྐྱེད་བྱེད་ཀྱི་རྩ་བ་ལྟ་བུ་ནི་གསལ་རིག་གི་བདག་ཉིད་ཅན་ནམ་མཁའི་རང་བཞིན་གྱི་ཤེས་པ་ཤིན་ཏུ་ཕྲ་བ་ཞིག་ཡོད་པ་དེ་ལས་ཤར་བར་འཇོག་པ་ཡིན་ལ། ཕྲ་བའི་ཤེས་པ་དེ་ཉིད་ལ་ཐོག་མ་དང་མཐའ་མ་མེད་པར་འདོད་པ་ཡིན།

སྐྱེ་བ་སྔ་ཕྱི་སྒྲུབ་པའི་རིགས་པ།

སོག་པོ་བློ་བཟང་དཔེ་ཆ་ཧ་ཅང་ཡག་པོ་ཡོད། སྔར་ཕྱི་ལོ་ ༡༩༦༠ རེ་གྲངས་ནང་ངོས་ཀྱིས་ཁོང་ལ། སྐྱེ་བ་སྔ་མ་ཇི་ལྟར་བསྒྲུབ་རྒྱུ་ཡིན་ཞེས་སྐད་ཆ་དྲིས་མྱོང་། ཁོང་གིས་རིག་པ་ཡིན་པ་རྒྱུ་མཚན་དུ་བྱས་ཏེ་སྐྱེ་བ་སྔ་མ་བསྒྲུབ་དགོས་ཞེས་བརྗོད་སོང་། དེར་ངོས་ཀྱིས། རིག་པ་སྔ་མ་སྔོན་དུ་སོང་སྟེ། རིག་པ་ཡིན་པའི་ཕྱིར་ཞེས་པ་སྒྲིག་ལམ་གྱི་འོག་ནས་བཤད་པ་ལྟ་བུ་ཞིག་འདུག །ཅེས་བརྗོད་པར། ཁོང་གིས། དེ་འདྲ་མིན། རིག་པ་ཡིན་པའི་ཕྱིར་ཞེས་པའི་ཚིག་ཐུང་ཐུང་དེའི་ནང་བསམ་བློ་གཏོང་རྒྱུ་ཧ་ཅང་རྒྱ་ཆེན་པོ་ཡོད་ཅེས་བརྗོད་སོང་། གསུངས་ཏེ་བཞད། མདོར་ན། རྣམ་ཤེས་ལ་ཕྲ་རགས་ཕྱེ་སྟེ་རགས་པ་གློ་བུར་བའི་རིགས་རྣམས་འགགས་པའི་རྗེས་སུ་ཤིན་ཏུ་ཕྲ་བའི་རྣམ་ཤེས་ཡོད་པ་ཚན་རིག་པས་ཀྱང་ངོས་ལེན་བྱེད་དགོས་པར་འགྱུར་བཞིན་ཡོད། དེ་ལྟ་བུའི་རྣམ་ཤེས་ཕྲ་མོ་རྣམས་ཤེས་པའི་རང་བཞིན་ཡིན་པས་རང་དང་རིགས་མཐུན་པའི་རྒྱུ་ལས་སྐྱེ་དགོས་པས་བར་སྲིད་འགགས་ཏེ་ཤར་བའི་འོད་གསལ་དེའི་ཐོག་ནས་ཡོང་བ་གསལ་པོ་རེད།

ཡང་ངོས་ལ་སྐྱེ་བ་སྔ་མ་ཡོད་པའི་སྒྲུབ་བྱེད་ཅིག་བཤད་རྒྱུ་ཡོད། ཚན་རིག་པ་འགའ་ཞིག་ལ་ངོས་ཀྱིས། མ་ཡི་མངལ་དང་མངལ་ནང་གི་སྒོ་ང་། ཕ་ཡི་ས་བོན་བཅས་སྐྱོན་གཏན་ནས་མེད་པ་མངལ་གྱི་ནང་ཕན་ཚུན་འདུས་པའི་ཚེ་སྲོག་ཆགས་པའི་ངེས་པ་ཡོད་དམ་ཞེས་དྲིས་མྱོང་། དེར་ཁོང་ཚོས། སྲོག་ཆགས་པའི་ངེས་པ་མེད་ཅེས་རྗོད་ཀྱི་འདུག །དེས་སྐྱོན་མེད་པའི་ཁུ་ཁྲག་འདུས་པ་ཙམ་གྱིས་སྲོག་མི་ཆགས་པར་སྲོག་ཆགས་པ་ལ་རྒྱུ་རྐྱེན་གཞན་ཞིག་དགོས་པའི་རྟགས་སྟོན་གྱི་ཡོད། ལས་དང་འབྲེལ་བ་ཡོད་པའི་བར་སྲིད་ཀྱི་སེམས་ཅན་གྱིས་མངལ་དུ་ཉིང་མཚམས་སྦྱར་ནས་སྐྱེ་བ་ལེན་པ་མ་གཏོགས་ཁུ་ཁྲག་འདུས་པ་ཙམ་གྱིས་སྐྱེ་བ་མི་ལེན་པ་ཕལ་ཆེར་གསལ་པོ་རེད།

དྲན་རྒྱུ་ཞིག་ཡོད་ནས་དྲན་པ་ཡིན།

བཞི་བརྒྱ་པའི་ནང་གསུངས་པ་ལྟར་སྐྱེ་བ་སྔ་མ་དྲན་པའི་གང་ཟག་ཡོད་པ་དེ་དག་གིས་ཀྱང་དྲན་རྒྱུ་ཞིག་ཡོད་ནས་དྲན་པ་ཡིན། སྐྱེ་བ་སྔ་མ་དྲན་པའི་ངོས་ཀྱི་ངོ་ཤེས་ཕྲུ་གུ་འགའ་ཞིག་ཡོད་པའི་ནང་གི་གཅིག་ལུ་དཱི་ཡ་ན་ Ludhiana ནས་ཡིན་པའི་རྒྱ་གར་བའི་ཕྲུ་གུ་ཞིག་དང་། གཅིག་ཀན་པུར་ Kanpur ནས་ཡིན། དེ་གཉིས་ཀྱིས་སྐྱེ་བ་སྔ་མ་ཤིན་ཏུ་གསལ་པོ་དྲན་གྱི་འདུག །ཀན་པུར་ནས་ཡིན་པའི་ཕྲུ་གུ་དེས་ཧ་ཅང་གསལ་པོར་དྲན་པའི་སྐྱེ་བ་སྔ་མ་དེ་ཡང་ཀན་པུར་ཉེ་རྒྱུད་ཀྱི་ཁྱིམ་ཚང་ཞིག་ནས་ཡིན་འདུག་ཅིང་སྔ་མའི་ཕ་མ་གཉིས་ཀྱིས་ཡིད་ཆེས་གཙང་མ་རྙེད་པ་བྱུང་འདུག །སྐྱེ་བ་སྔ་མ་དེ་ཆུང་དུས་ནས་གྲོངས་ཏེ་ཕ་མ་གཉིས་ཤུལ་དུ་ལུས་ཡོད་སྟབས། ཀན་པུར་གྱི་ཕྲུ་གུ་དེར་ཚེ་འདིའི་སྐྱེད་བྱེད་ཀྱི་ཕ་མ་གཉིས་དང་སྐྱེ་བ་སྔ་མའི་ཕ་མ་གཉིས་ཏེ་ཕ་མ་བཞི་འདུག །དྲན་རྒྱུ་ཞིག་ཡོད་ནས་དྲན་པ་ཡིན་པས་འདི་ཡང་སྐྱེ་བ་སྔ་མ་ཡོད་པའི་སྒྲུབ་བྱེད་དུ་འགྲོ་བ་ཡིན། ཚན་རིག་པ་འགའ་ཞིག་གིས་དེ་འདྲ་ཡོང་ཆོག་གི་མ་རེད་ཅེས་ཟེར་བ་ལྟར་མ་ཡིན་པར་བློ་གཟུ་བོར་གནས་པའི་ཐོག་ནས་བརྟག་དཔྱད་ལན་མང་བྱས་ན་སྤྱིར་རྒྱ་གར་གྱི་རིག་གཞུང་དང་། དེའི་ནང་ནས་ཀྱང་སངས་རྒྱས་པའི་གཞུང་ནས་སྐྱེ་བ་སྔ་ཕྱིའི་རྣམ་གཞག་གསུངས་པ་ལ་ཏན་ཏན་རྒྱུ་མཚན་ཡོད་པར་མཐོང་ནུས།

སྐུ་གསུམ་ལ་དམར་འཇུས་བྱེད་པའི་ལམ།

མདོ་རྒྱུད་ཀྱི་གཞུང་ཀུན་ཏུ་གསུངས་པའི་སངས་རྒྱས་ཀྱི་རྣམ་པ་ཐམས་ཅད་མཁྱེན་པའི་ཡེ་ཤེས་ཞེས་པ་ཡང་ད་ལྟ་རང་རེའི་རྒྱུད་ལ་ཡོད་པའི་བློ་རགས་པ་འདིའི་སྟེང་ནས་གཞག་ཏུ་མེད། ནཱ་ག་བོ་དྷིས་ལས་མཐའ་རྣམ་འབྱེད་དུ། སྣང་བ་རྣམ་པར་མ་དག་ཕྱིར།།
བྱང་ཆུབ་འབྲས་བུ་ཐོབ་མི་འགྱུར། །སྣང་བ་གསུམ་པོ་དག་པས་ནི། །ཐམས་ཅད་མཁྱེན་ཉིད་ཐེ་ཚོམ་མེད། །ཅེས་སྣང་བ་གསུམ་པོ་མ་འགགས་ཀྱི་བར་དུ་སྦྱིན་པ་གཏོང་བ་དང་ཚུལ་ཁྲིམས་བསྲུང་བ། བཟོད་པ་སྒོམ་པ་སོགས་ལ་བསྐལ་པ་ནས་བསྐལ་པའི་བར་བསླབས་ཀྱང་ཐམས་ཅད་མཁྱེན་པའི་གོ་འཕང་འཐོབ་པར་མི་ནུས་ལ། སྣང་བ། མཆེད་པ། ཉེར་ཐོབ་སྟེ་སྟོང་པ་དང་པོ་གསུམ་པོ་དག་པའི་ཚེ་ཐམས་ཅད་མཁྱེན་ཉིད་འཐོབ་པར་ཐེ་ཚོམ་མེད་པར་གསུངས་ཡོད། དེའི་ཕྱིར་རྣམ་པ་ཐམས་ཅད་མཁྱེན་པའི་ཡེ་ཤེས་ཞེས་པ་སྟོང་པ་བཞི་པ་ཐམས་ཅད་སྟོང་པ་འོད་གསལ་གྱི་རང་བཞིན་ལ་འཇོག་པ་ཡིན།

ཤེས་བྱའི་སྒྲིབ་པ་སྤོང་བ་ལ་ཡུལ་སྟོང་པ་ཉིད་སྒོམ་པ་གཅིག་པུས་མི་འགྲིག་ཅིང་། བྱང་ཆུབ་ཀྱི་སེམས་ཀྱིས་ཟིན་པའི་སྟོང་ཉིད་ཀྱི་ལྟ་བ་ཡུན་རིང་དུ་བསྒོམས་པས་ཀྱང་མི་འགྲིག་པར་བྱང་ཆུབ་ཀྱི་སེམས་ཀྱིས་ཟིན་པའི་ཡུལ་གྱི་འོད་གསལ་སྟོང་པ་ཉིད་སྒོམ་པ་དང་མཉམ་དུ་ཡུལ་ཅན་གྱི་འོད་གསལ་གྱི་སྟེང་གི་རགས་པ་གློ་བུར་བའི་རྟོག་ཚོགས་རྣམས་དག་དགོས་པ་ཡིན། དེ་ལ་དགོངས་ནས་ལས་མཐའ་རྣམ་འབྱེད་དུ། སྣང་བ་རྣམ་པར་མ་དག་ཕྱིར། །བྱང་ཆུབ་འབྲས་བུ་འཐོབ་མི་འགྱུར། །ཞེས་གསུངས།

དེས་ན་སྔགས་བླ་མེད་ཀྱི་གཞུང་དུ་ད་ལྟ་ལམ་སྒོམ་པའི་སྐབས་ནས་སྡུད་རིམ་གྱི་དམིགས་པ་ཧ་ཅང་མང་པོ་བྱ་དགོས་པའི་སྐོར་གསུངས་པ་ཤེས་སྒྲིབ་སྤོང་བའི་གྲ་སྒྲིག་གི་ཚོད་ལྟ་བུ་ཞིག་ཡིན། རྩ་བ་ཤེས་རབ་ཏུ། སྤྲོས་པ་ཉེར་ཞི་ཞི་བསྟན་པ། །ཞེས་གསུངས་པའི་སྤྲོས་པ་ལ་ཆོས་ཅན་གྱི་སྤྲོས་པ་དང་། དགག་བྱའི་སྤྲོས་པ། དགག་བྱ་འཛིན་པའི་རྣམ་རྟོག་གི་སྤྲོས་པ་བཅས་བསྟན་པ་ཙམ་དུ་མ་ཟད། སྔགས་བླ་མེད་དང་སྦྱར་ནས་བཤད་ན་རགས་པ་གློ་བུར་བའི་རྣམ་རྟོག་གི་སྤྲོས་པ་རྣམས་ལ་ཡང་བསམ་བློ་གཏོང་དགོས་པ་ཡིན། ཕྱག་ཆེན་དང་རྫོགས་ཆེན་གྱི་སྐབས་སུ་ཡང་གློ་བུར་བའི་བློ་དེ་དག་ཕར་བཀག་སྟེ་དེ་དག་ལ་མི་བརྟེན་པར་གཉུག་མ་ལྷན་ཅིག་སྐྱེས་པའི་འོད་གསལ་ཉག་གཅིག་ལ་དམར་འཇུས་བྱེད་པ་སྟེ། ཀུན་མཁྱེན་བླ་མས། སྔགས་བླ་མེད་ཀྱི་ལམ་འདི་སྐུ་གསུམ་ལ་དམར་འཇུས་བྱེད་པའི་ལམ་དུ་གསུངས་པ་ལྟར། གཉུག་མ་ལྷན་ཅིག་སྐྱེས་པའི་འོད་གསལ་གྱི་ཕྱོགས་སུ་བློ་འདྲེན་པར་བྱེད་པ་ཡིན།

ཚན་རིག་པས་ཀྱང་བཏགས་དོན་བཙལ་ནས་མ་རྙེད་པ་འཇོག་ཚུལ།

གང་ཞིག་འཁོར་འདས་ཆོས་རྣམས་ཐམས་ཅད་ཀྱི། །རྒྱུ་འབྲས་ནམ་ཡང་བསླུ་བ་མེད་མཐོང་ཞིང་། །ཞེས་གསུངས་པ་ལྟར་རང་བཞིན་མེད་པའི་སྒྲུབ་བྱེད་མཐར་ཐུག་དེ་བཏགས་དོན་བཙལ་ནས་མ་རྙེད་པ་ཙམ་དེ་མིན་པར་བརྟེན་ནས་བཏགས་པ་ཞེས་པ་དེ་ཡིན། བརྟེན་ནས་བཏགས་པ་ཡིན་པའི་རྒྱུ་མཚན་ནི་བཏགས་དོན་བཙལ་ན་ཡུལ་སྟེང་ནས་གྲུབ་པ་རྡུལ་ཙམ་ཡང་རྙེད་རྒྱུ་མེད་པ་དེར་ཐུག་ཡོད། དེང་རབས་ཚད་རྡུལ་དངོས་ཁམས་རིག་པས་ཀྱང་ཕྱི་གཟུགས་ཅན་གྱི་ཐོག་ལ་བཏགས་དོན་བཙལ་ནས་མི་རྙེད་པའི་ཚུལ་ཕལ་ཆེར་འཇོག་ཐུབ་ཀྱི་ཡོད། གཟུགས་ཅན་གྱི་དངོས་པོ་རྣམས་རེ་རེ་བཞིན་ཆ་བསལ་ཏེ་བཏགས་དོན་བཙལ་བའི་ཚེ་མཐར་མཛུབ་མོ་འཛུགས་ས་གཏན་ནས་རྙེད་རྒྱུ་མེད་པའི་རྣམ་གཞག་ཅིག་ཚན་རིག་པས་རྗོད་ཀྱི་ཡོད། དེ་ལྟར་དངོས་ཁམས་རིག་པས་ནང་ཤེས་པའི་ཐོག་ལ་དེ་ལྟ་བུའི་དཔྱད་པ་བྱེད་ཀྱི་མེད་ཀྱང་ཕྱི་གཟུགས་ཅན་གྱི་ཆོས་ལ་བཏགས་དོན་བཙལ་ཏེ་རྙེད་རྒྱུ་མེད་པར་སྒྲུབ་བཞིན་ཡོད། ཕྱི་གཟུང་བའི་ཆོས་རྣམས་ཡུལ་སྟེང་ནས་ཡོད་པ་གཞིར་བཞག་གི་ཐོག་ནས་རྣམ་གཞག་བྱས་པ་རྣམས་དེང་སྐབས་ཕྱི་གཟུང་བ་བཏགས་དོན་བཙལ་ནས་རྙེད་རྒྱུ་མེད་པར་མཐོང་བའི་ཚེ་འགའ་ཞིག་བྱེད་སྟངས་མ་ཤེས་པ་ལྟ་བུ་ཞིག་ཏུ་འགྱུར་གྱི་ཡོད།

སྔར་རྒྱ་གར་ལ་མཁས་པ་རྣམས་ཀྱིས་བཏགས་དོན་བཙལ་ཏེ་མ་རྙེད་པའི་མཚམས་སུ་མིང་བརྡའི་དབང་གིས་ཡོད་པ་ཞེས་གསུངས་ཡོད་ལ། བཅོམ་ལྡན་འདས་ཉིད་ཀྱིས་ཀྱང་གཞིའི་ཕུང་ཁམས་སྐྱེ་མཆེད་ཀྱི་ཆོས་དང་ལམ་གྱི་ས་བཅུ་ལམ་ལྔའི་མངོན་རྟོགས། འབྲས་བུའི་སྟོབས་སོགས་ཀྱི་ཡོན་ཏན་རྣམས་གསུངས་པའི་མཇུག་ཏུ་འདི་དག་ཐམས་ཅད་ཀྱང་མིང་ཙམ་བརྡ་ཙམ་ཞེས་སྡོམ་བརྒྱབ་སྟེ་གསུངས་ཡོད། དེ་ལྟར་བཏགས་དོན་བཙལ་ནས་མ་རྙེད་ཀྱང་ཕན་གནོད་འབྲེལ་བའི་ཕྱིར་མེད་པ་ཡང་མིན་པས་རྗེ་རིན་པོ་ཆེས་མིང་གི་དབང་གིས་ཡོད་པ་འོས་མེད་ཀྱིས་འགྲུབ་པར་གསུངས་པ་བདེན་པ་ཡིན། མིང་གི་དབང་གིས་ཡོད་པ་བློར་འཆར་བའི་ཚེ་དོན་སྟེང་ནས་མེད་པར་ངེས་པ་འདྲེན་ནུས་ལ། དོན་སྟེང་ནས་མ་གྲུབ་པར་མཐོང་བས་གཞན་ལ་རག་ལས་པ་རང་ཤུགས་ཀྱིས་ངེས་ཡོང་བ་ཡིན།

དེས་ན་རྒྱུ་འབྲས་རྟེན་འབྲེལ་ནམ་ཡང་སླུ་བ་མེད་པའི་ཚུལ་མཐོང་བའི་ཚེ་ཕན་ཚུན་ལྟོས་པའི་རང་བཞིན་གྱི་ཆོས་ལ་རྒྱུ་འབྲས་འཐད་པ་ལས་ལྟོས་མེད་ཀྱི་ཆོས་ལ་རྒྱུ་འབྲས་མི་འཐད་པའི་ཚུལ་ངེས་ནུས། རང་ངོས་ནས་གྲུབ་ན་རང་ཉིད་གྲུབ་པ་གཞན་ལ་མི་ལྟོས་པར་འགྱུར་ལ། རང་ཉིད་གྲུབ་པ་གཞན་ལ་མ་ལྟོས་ན་རྒྱུ་འབྲས་ཀྱི་རྣམ་གཞག་མི་འཐད་ཅིང་། རྒྱུ་འབྲས་ཀྱི་རྣམ་གཞག་མི་འཐད་ན་མངོན་སུམ་ལ་བསྙོན་པར་འགྱུར་བ་ལས་འོས་མེད་པས། རྒྱུ་འབྲས་ནམ་ཡང་བསླུ་བ་མེད་མཐོང་ཞིང་། །ཞེས་གསུངས།

དེ་ལྟར་རྒྱུ་འབྲས་མི་སླུ་བ་རྒྱུ་མཚན་དུ་བྱས་པ་ལས་མིང་བརྡས་བཞག་ཙམ་མམ་བརྟེན་ནས་བཏགས་ཙམ་ལས་ངོ་བོས་གྲུབ་པ་མེད་པའི་ཚུལ་ལ་ངེས་པ་རྙེད་པའི་ཚེ། ཕྱི་ནང་གི་ཆོས་གང་ཡིན་ཀྱང་དེ་དང་དེའི་ངོ་བོ་འདི་ཡིན་སྙམ་རྒྱུའི་ངོ་བོ་ཉིད་ཀྱིས་གྲུབ་པའི་དམིགས་གཏད་བྱ་ས་རྡུལ་ཙམ་ཡང་མེད་པར་འགྱུར་བ་ཞིག་འོང་བས། དམིགས་པའི་གཏད་སོ་གང་ཡིན་ཀུན་ཞིག་པ། །ཞེས་གསུངས། དེ་ཡང་བཙལ་ནས་མི་རྙེད་པས་མེད་ཅེས་བརྗོད་པ་མིན་པར་ཕན་གནོད་འབྲེལ་བའི་རྒྱུ་འབྲས་ཀྱི་ཆོས་རྣམས་མི་སླུ་བར་གྲུབ་པས་ངོ་བོ་ཉིད་ཀྱིས་མེད་ཅེས་སྣང་བ་རྟེན་འབྲེལ་མི་སླུ་བ་ཡིན་པ་རྒྱུ་མཚན་གྱི་གཞིར་བཟུང་སྟེ་མིང་རྐྱང་བཏགས་ཡོད་ཙམ་དུ་བསྒྲུབས། མིང་རྐྱང་བཏགས་ཡོད་ཙམ་ཡིན་པས་ངོ་བོ་ཉིད་ཀྱིས་གྲུབ་པས་སྟོང་པ་སྟེ་བདེན་འཛིན་གྱི་དམིགས་གཏད་ཞིག་པ་ཞིག་བྱུང་ན་སྟོང་པ་ཉིད་ཀྱི་གོ་བ་གནད་དུ་སོང་བས་རྒྱལ་བ་དགྱེས་པའི་ལམ་དུ་ཞུགས་པར་འཇོག །

སྣང་སྟོང་ཟུང་དུ་འབྲེལ་དགོས་པར་བསྟན་པ།

སྣང་སྟོང་རེས་འཇོག །

གསུམ་པ་སྣང་སྟོང་ཟུང་དུ་འབྲེལ་དགོས་པར་བསྟན་པ་ནི། སྣང་བ་རྟེན་འབྲེལ་བསླུ་བ་མེད་པ་ལ་ངེས་པ་དྲངས་པའི་ཚེ་སྟོང་པ་ལ་ངེས་པ་འདྲེན་མི་ནུས་པ་སྟེ་དམིགས་གཏད་མཐའ་དག་ཞིག་པ་མི་འོང་བ་དང་། ཡང་རྟེན་འབྲེལ་མི་སླུ་བ་ཡིན་པས་བཟང་ངན་ལ་སོགས་པ་ཡང་མི་སླུ་བ་ཡིན་ལ། བཟང་ངན་མི་སླུ་བ་ཡིན་ན་དེ་གཉིས་བློ་ཡིས་བཏགས་པ་ཙམ་མིན་པར་ཡུལ་གྱི་ངོས་ནས་གྲུབ་དགོས་པ་ལས། བཟང་ངན་གཉིས་ཡུལ་གྱི་ངོས་ནས་མེད་ན་རྨི་ལམ་གྱི་བཟང་ངན་དང་ཁྱད་པར་མེད་པར་འགྱུར་འགྲོ་སྙམ་པ་སྟེ་རང་བཞིན་མེད་པའི་སྟོང་པ་ལ་ངེས་པ་དྲངས་པས་རྟེན་འབྲེལ་མི་སླུ་བའི་ཚུལ་ལ་ངེས་པ་འདྲེན་མི་ནུས་པའམ། ཡང་དམིགས་གཏད་མཐའ་དག་བཤིག་པའི་ཁུལ་བྱས་ཏེ་སྤྲོས་བྲལ་དང་སྐྱེ་མེད། བདེན་པར་གྲུབ་པ་རྡུལ་ཙམ་ཡང་མེད་པའི་གཞི་མེད་རྩ་བྲལ་ཡིན་ཞེས་རྗོད་བཞིན་དུ་སྣང་བ་རྟེན་འབྲེལ་འཇོག་མི་བདེ་བ་ཡོང་བའི་སྐབས་བྱུང་ན་སྣང་སྟོང་གཉིས་པོ་རེས་འཇོག་ཏུ་སོང་བ་ཡིན་པས། ཐུབ་པའི་དགོངས་པ་རྟོགས་པ་མེད་པར་གསུངས་ཏེ།

སྣང་བ་རྟེན་འབྲེལ་བསླུ་བ་མེད་པ་དང་། །

སྟོང་པ་ཁས་ལེན་བྲལ་བའི་གོ་བ་གཉིས། །

ཇི་སྲིད་སོ་སོར་སྣང་བ་དེ་སྲིད་དུ། །

ད་དུང་ཐུབ་པའི་དགོངས་པ་རྟོགས་པ་མེད། །

ཅེས་གསུངས། གཞུང་འདི་དང་རྗེ་རིན་པོ་ཆེའི་རྟག་ཏུ་ངུའི་རྟོགས་བརྗོད་ནང་གསུངས་པའི། ཆོས་རྣམས་རྡུལ་ཙམ་དམིགས་པ་མེད་ན་ཡང་། །མངོན་པར་ཞེན་རྣམས་སྐྲག་པ་སྤང་བའི་ཕྱིར། །གཞན་ངོར་རྟེན་འབྲེལ་ཙམ་ཞིག་ཁས་ལེན་ལ། །ཞེས་པ་གཉིས་ཅུང་ཟད་མི་མཐུན། འདིར་སྣང་བ་རྟེན་འབྲེལ་མི་སླུ་བ་དང་སྟོང་པ་ཁས་ལེན་བྲལ་བའི་གོ་བ་གཉིས་སོ་སོར་ཕྱིན་ན་ཐུབ་པའི་དགོངས་པ་རྟོགས་པ་མེད་པར་གསུངས།

གོང་དུ་བཤད་པ་ལྟར་རྒྱུ་ལ་དཔྱོད་པ་རྡོ་རྗེ་གཟེགས་མའི་གཏན་ཚིགས་དང་། ངོ་བོ་ལ་དཔྱོད་པ་གཅིག་དུ་བྲལ་གྱི་གཏན་ཚིགས། འབྲས་བུ་ལ་དཔྱོད་པ་ཡོད་མེད་སྐྱེ་འགོག་གི་གཏན་ཚིགས་ལ་སོགས་པས་ལེགས་པར་དཔྱད་པས་སྟོང་སང་གི་ངེས་པ་འདྲེན་པ་སླ་ཡང་། ཐ་སྙད་རྟེན་འབྲེལ་མི་སླུ་བའི་ཚུལ་དེ་ཐ་སྙད་པའི་ཚད་མ་གཞན་གྱིས་མྱོང་བའི་ཐོག་ནས་མ་གཏོགས་ངེས་མི་ནུས་པ་ལྟ་བུ་ཞིག་ཡོད། འོན་ཀྱང་བརྟེན་ནས་བཏགས་པ་ཡིན་པའི་ཕྱིར་ཞེས་པའི་རྟེན་འབྱུང་གི་གཏན་ཚིགས་འདིས་མཐའ་གཉིས་ཅིག་ཅར་དུ་སེལ་ནུས་པར་གསུངས། དེ་ཡང་བརྟེན་ནས་ཞེས་པས་གཞན་ལ་རག་ལས་པའི་སྒོ་ནས་གྲུབ་པ་གོ་ལ། བཏགས་ཞེས་པས་བཏགས་ཙམ་གྱི་སྒོ་ནས་ཡོད་པའི་དོན་བསྟན། ཅོ་ནེ་བླ་མ་རིན་པོ་ཆེའི་སྤེལ་མར་བསྟོད་པར། རྟེན་ཞེས་ཆོས་ཉིད་མི་འདོར་ལ། །འབྱུང་ཞེས་འཇིག་རྟེན་ཚུལ་ཡང་མཐུན། །ཞེས་དང་། དེ་ཕྱིར་སྟོང་དང་རྟེན་འབྱུང་གི །སྒྲ་དོན་ལེགས་པར་ངེས་པ་ན། །གཞི་གཅིག་ལ་ནི་སྣང་སྟོང་གཉིས། །མི་འགལ་འདུ་བ་སྨོས་ཅི་དགོས། །ཞེས་དང་། རྗེ་རིན་པོ་ཆེས་ཀྱང་། བརྟེན་ནས་འབྱུང་བའི་རྒྱུ་མཚན་གྱིས། །མཐར་ལྟ་བ་ལ་མི་བརྟེན་ཞེས། །ལེགས་གསུངས་འདི་ནི་མགོན་ཁྱོད་ཀྱི། །སྨྲ་བ་བླ་ན་མེད་པའི་རྒྱུ། །ཞེས་གསུངས་པ་ལྟར་ཡིན།

རང་རེ་ཕལ་མོ་ཆེའི་བློ་ངོར་ཆོས་ཀུན་རང་བཞིན་གྱིས་སྟོང་པ་ཡིན་ན་གང་ཡང་མེད་དགོས་སྙམ་པ་ལྟ་བུ་ཞིག་འཆར་གྱི་ཡོད་ལ། ད་དུང་མི་ཤེས་པ་འགའ་ཞིག་གིས། གང་ཡང་མེད། སྟོང་པ་ཉིད་ཡིན། སྟོང་པ་ཉིད་ཡིན་ཞེས་རྗོད་ཀྱི་ཡོད་པ་དངོས་གནས་ག་ཕྱི་ག་ལོག་གི་སྐད་ཆ་ཡིན། རང་བཞིན་སྟོང་པ་ཡིན་པའི་གནད་ཀྱིས་རྟེན་འབྲེལ་གྱི་རྣམ་གཞག་འཐད་ཅིང་། རྟེན་འབྲེལ་འཐད་པས་ལྟོས་གྲུབ་འཐད་པ་དང་། ལྟོས་གྲུབ་འཐད་པའི་གནད་ཀྱིས་རྒྱུ་འབྲས་ཀྱི་རྣམ་གཞག་ཀུན་འཐད་པར་འཇོག་པ་ཡིན། གལ་ཏེ་ཆོས་ཀུན་ངོ་བོ་ཉིད་ཀྱིས་གྲུབ་ན་རྣམ་གཞག་ཐམས་ཅད་མི་འཐད་པའི་ཚུལ་རྩ་ཤེའི་རབ་བྱེད་ཉེར་བཞི་པའི་ནང་ཞིབ་ཕྲའི་ལམ་ནས་གསུངས་པ་ལྟར་ཡིན། དེ་ཡང་རྩ་ཤེ་ལས་སྟོང་ཉིད་ཀྱི་དགོས་པ་དང་། སྟོང་ཉིད་ཀྱི་ངོ་བོ། སྟོང་ཉིད་ཀྱི་དོན་ཏེ་དོན་ཚན་གསུམ་གྱི་སྒོ་ནས་དངོས་སྨྲ་བའི་རྩོད་པར་ལན་མཛད་པ་ཧ་ཅང་གལ་ཆེ།

སྟོང་ཉིད་ཀྱི་དགོས་པ།

དེ་ནས་རྟེན་འབྱུང་གི་དེ་ཉིད་ཐུགས་ལ་མ་ཆུབ་པར་ཐ་སྙད་དུ་རང་མཚན་བཞེད་པའི་དབུ་མ་པ་མན་ཆད་ཀྱིས་རང་བཞིན་མེད་པའི་ལྟ་བ་ཆད་ལྟར་ཐལ་བའི་སྐྱོན་འཕངས་པར། སྟོང་ཉིད་ཀྱི་དགོས་པ་དང་སྟོང་ཉིད་ཀྱི་དོན་མ་ཤེས་པའི་དབང་གིས་སྐྱོན་བསྟན་པ་ཡིན་གྱི་དོན་ལ་དེ་ལྟར་ཐལ་བའི་སྐྱོན་མེད་ཅེས་རབ་བྱེད་ཉེར་བཞི་པར་གསལ་བར་བསྟན་ཡོད། སྟོང་ཉིད་ཀྱི་དགོས་པ་ནི། སྨྲ་བསམ་བརྗོད་མེད་ཤེས་རབ་ཕ་རོལ་ཕྱིན། །ཅེས་གསུངས་པ་ལྟར་བདེན་འཛིན་སྤང་དགོས་ཤིང་། དེ་སྤོང་བ་ལ་སྤྲོས་པའི་མཚན་མ་ཀུན་དེ་ཁོ་ན་ཉིད་ཀྱི་རང་བཞིན་ལ་མེད་པར་ཤེས་དགོས་པ་དང་ཆོས་རྣམས་སྣང་བ་ལྟར་མ་གྲུབ་པར་ཐག་ཆོད་པ་ཞིག་དགོས་པ་དེ་ཡིན།

དེ་ཡང་དབུ་མ་རང་རྒྱུད་པས། སྣང་དུ་འདྲ་ཡང་དོན་བྱེད་དག །ནུས་པའི་ཕྱིར་དང་མི་ནུས་ཕྱིར། །ཡང་དག་ཡང་དག་མ་ཡིན་པའི། །ཀུན་རྫོབ་ཀྱི་ནི་དབྱེ་བ་བྱས། །
ཞེས་ཆོས་རྣམས་ཐ་སྙད་དུ་རང་མཚན་གྱིས་གྲུབ་དགོས་པར་བསམས་ཏེ་ཡང་དག་ཀུན་རྫོབ་གསུངས། ཐ་སྙད་དུ་རང་མཚན་མེད་ན་ཡོད་མེད་ཀྱི་མཚམས་འཇོག་མི་ཤེས་པར་གསུངས་ཏེ། མདོར་ན། མཚན་མར་གཟུང་སའི་ཡུལ་གྱི་དམིགས་གཏད་མཐའ་དག་བཤིག་མི་ཐུབ། མིང་ཙམ་བརྡ་ཙམ། འཇིག་རྟེན་གྱི་ཐ་སྙད་ཙམ་ལས་དོན་གྱི་ངོས་ནས་ཡོད་པ་གཏན་ནས་མེད་སྙམ་དུ་ཐག་ཆོད་པའི་ཚེ་བདེན་འཛིན་འདར་ཁྲིལ་ཁྲིལ་བྱེད་པ་ཞིག་ཏན་ཏན་ཡོང་རྒྱུ་ཡོད། མདོར་ན། སྟོང་ཉིད་ཀྱི་ལྟ་བའི་དགོས་པ་ནི་བདེན་འཛིན་གྱི་དམིགས་གཏད་མཐའ་དག་བཤིག་དགོས་པ་དེ་ཡིན།

སེམས་ཙམ་པས་གཟུང་བ་ཕྱི་དོན་བཀག་ཀྱང་འཛིན་པ་བདེན་གྲུབ་འགོག་མི་ནུས་པ་དང་། མདོ་སྡེ་སྤྱོད་པའི་རང་རྒྱུད་པས་མིང་ཙམ་གྱི་ཕྱི་དོན་འཇོག་མི་ཤེས་པར་མདོ་སྡེ་པ་དང་མཐུན་པར་དོན་གྱི་ངོས་ནས་ཡོད་པའི་ཕྱི་དོན་ཁས་ལེན་པ། རྣལ་འབྱོར་སྤྱོད་པའི་རང་རྒྱུད་པས་ཕྱི་དོན་འགོག་ཀྱང་སེམས་རང་ངོས་ནས་ཡོད་པ་ཞལ་གྱིས་བཞེས་པ་སོགས་མདོར་ན། དམིགས་གཏད་མཐའ་དག་བཤིག་ནུས་པ་ཐལ་འགྱུར་བའི་ལྟ་བ་མ་གཏོགས་མེད།

སྟོང་ཉིད་ཀྱི་ངོ་བོ།

སྟོང་ཉིད་ཀྱི་ངོ་བོ་ནི། དེ་ཁོ་ན་ཉིད་ཀྱི་ཡིན་ལུགས་ལ་བསམ་པའི་ཚེ། ༸རྒྱལ་མཆོག་བདུན་པ་ཆེན་པོས། གཞི་འཁོར་འདས་ཆོས་རྣམས་མ་ལུས་པ། །ནང་རང་གི་སེམས་ཀྱིས་བཏགས་པ་ཙམ། །སེམས་དེ་ཡང་བརྟགས་ན་སྐྱེ་འགག་བྲལ། །ཞེས་རྒྱུ་དང་ངོ་བོ་དང་འབྲས་བུའི་སྒོ་ནས་སེམས་ལ་བརྟགས་པའི་ཚེ་སྐྱེ་འགག་གནས་གསུམ་དང་བྲལ་བར་མཐོང་ནུས། སྐྱེ་འགག་གནས་གསུམ་ཟེར་བ་དེ་ཡང་། སྤྱིར་ཤེས་བྱ་ལ་དུས་གསུམ་ཡོད་ཅིང་། རྒྱུ་ཡིས་ངོ་བོ་གྲུབ་པ་དང་། ངོ་བོས་འབྲས་བུ་བསྐྱེད་པ་སྟེ་རྒྱུ་འབྲས་ངོ་བོ་གསུམ་གྱི་རྣམ་གཞག་བློར་འཆར་བའི་ཚེ་རང་ཅག་ལ་རང་ངོས་ནས་ཡོད་པར་སྣང་ཡང་། བརྟག་ཅིང་དཔྱད་ན་ད་ལྟ་བ་ཞེས་པ་ཞིག་རྙེད་དུ་མེད། དེ་ཡང་དུས་ཀྱི་ཕྱེད་འདས་པ་དང་ཕྱེད་མ་འོངས་པ་ཡིན་པས། འདས་པ་དང་མ་འོངས་པ་ལས་མ་གཏོགས་པའི་ད་ལྟ་བ་ཞེས་པ་ཞིག་རྙེད་དུ་མེད་པར་བཞི་བརྒྱ་པར་གསུངས། ད་ལྟ་བ་མེད་ན་དེ་ལ་ལྟོས་པའི་འདས་མ་འོངས་གཉིས་ཀྱང་གཞག་མི་ནུས། མདོར་ན། ཆོས་རྣམས་འཇིག་རྟེན་གྲགས་ངོར་གྲུབ་པ་ལས་གཞན་དུ་བཏགས་དོན་བཙལ་ན་ཅི་ཡང་རྙེད་དུ་མེད་པས། དེ་ལྟར་བཙལ་ཏེ་མ་རྙེད་པས་དོན་གྱི་ངོས་ནས་མེད་པར་ཐག་ཆོད་པ་ཞིག་བྱུང་ན། གནས་ལུགས་ཀྱི་ངོ་བོ་ཨེ་མ་ཧོ། །སྟོན་མཁའ་ལ་ཆུ་འཛིན་དེངས་པ་བཞིན། །
དབྱིངས་རང་སེམས་དབྱེར་མེད་སྣང་ངོ་རུ། །མྱོང་སྣང་གི་སྤྲོས་པ་མ་ལུས་ནུབ། །ཅེས་པ་དེ་ཡོང་བ་ཡིན། དེ་འདྲ་ཞིག་བྱུང་མཚམས་གཉིས་སྣང་གི་སྤྲོས་པ་ཇེ་ཆུང་ཇེ་ཆུང་དུ་འགྲོ་བ་ཞིག་འོང་།

སྟོང་ཉིད་ཀྱི་དོན།

དེ་ནས་གལ་ཆེ་ཤོས་ཤིག་ནི་སྟོང་ཉིད་ཀྱི་དོན་ཞེས་པ་དེ་ཡིན། དེ་ཡང་། རྟེན་ཅིང་འབྲེལ་བར་འབྱུང་བ་གང་། །དེ་ནི་སྟོང་པ་ཉིད་དུ་བཤད། །དེ་ནི་བརྟེན་ནས་གདགས་པ་སྟེ། །
དེ་ཉིད་དབུ་མའི་ལམ་ཡིན་ནོ། །གང་ཕྱིར་རྟེན་འབྱུང་མ་ཡིན་པའི། །ཆོས་འགའ་ཡོད་པ་མ་ཡིན་པ། །དེ་ཕྱིར་སྟོང་པ་མ་ཡིན་པའི། །ཆོས་འགའ་ཡོད་པ་མ་ཡིན་ནོ། །ཞེས་གསུངས་པ་ལྟར་རྩ་ཤེའི་བརྗོད་བྱ་སྙིང་པོ་དེ་རབ་བྱེད་ཉེར་བཞི་པའི་ཤློ་ཀ་གཉིས་པོ་འདིས་བསྟན་ཅིང་། གཞུང་འདི་ནུས་པ་ཧ་ཅང་ཆེན་པོ་ཡིན། དེ་ཡང་། རྟེན་ཅིང་འབྲེལ་བར་འབྱུང་བ་གང་། །དེ་ནི་སྟོང་པ་ཉིད་དུ་བཤད། །ཅེས་པ་སྟེ། སྟོང་པ་ཉིད་ཀྱི་དོན་ནི་བཙལ་ན་རྙེད་རྒྱུ་མེད་པའམ། ཡུལ་སྟེང་ནས་མེད་པ་ཙམ་གྱི་དོན་མིན་པར་ཕྱི་ནང་གི་ཆོས་ཀུན་རྐྱེན་གཞན་ལ་ལྟོས་ནས་གྲུབ་པའི་དོན་ཡིན་པར་གསུངས།

སྔ་ཕྱི་མ་གཏོགས་མེད་པར་བཟོ་ཐུབ་སྙམ་པ་ཞིག་བློར་འཆར་གྱི་འདུག །

དབུ་མ་འཇུག་པའི་རང་རྒྱུད་འགོག་པའི་གཞུང་གི་གཙོ་བོ། གལ་ཏེ་རང་གི་མཚན་ཉིད་བརྟེན་གྱུར་ན། །དེ་ལ་སྐུར་བས་དངོས་པོ་འཇིག་པའི་ཕྱིར། །སྟོང་ཉིད་དངོས་པོ་འཇིག་པའི་རྒྱུར་གྱུར་ན། །དེ་ནི་རིགས་མིན་དེ་ཕྱིར་དངོས་ཡོད་མིན། །ཞེས་དང་། གང་ཕྱིར་དངོས་པོ་འདི་དག་རྣམ་དཔྱད་ན། །དེ་ཉིད་བདག་ཅན་དངོས་ལས་ཚུ་རོལ་ཏུ། །གནས་རྙེད་མ་ཡིན་དེ་ཕྱིར་འཇིག་རྟེན་གྱི། །ཐ་སྙད་བདེན་ལ་རྣམ་པར་དཔྱད་མི་བྱ། །ཞེས་གསུངས་པའི་དེ་ཉིད་བདག་ཅན་ཞེས་པ་དེ་ཁོ་ན་ཉིད་ཀྱི་བདག་ཅན་ཏེ། ཆོས་ཀྱི་དོན་རང་གི་ངོ་བོ་འཛིན་པའམ་རང་གི་མཚན་ཉིད་འཛིན་པར་བཤད་པ་ལྟར། རང་ཅག་ལ་ཆོས་གང་སྣང་ཡང་ཕར་ངོས་ནས་ཡོད་པ་ལྟ་བུ་ཞིག་ཏུ་བློར་འཆར་གྱི་ཡོད། འོན་ཀྱང་ཐ་སྙད་བདེན་པ་ལ་སོགས་པའི་ཆོས་རྣམས་ཕན་གནོད་འབྲེལ་ཕྱིར་ཡོད་པ་ཡིན་ཡང་ཕར་ངོས་ནས་ཡོད་མེད་བཙལ་ན་རྙེད་དུ་མེད་པར་གསུངས། ཡོད་སྟངས་ནི། རྗེ་རིན་པོ་ཆེའི་ལེགས་བཤད་སྙིང་པོར། མཆོད་སྦྱིན་གྱིས་མཐོང་ངོ་ཞེས་པའི་ཐ་སྙད་ཀྱི་དོན་མེད་ན་ཐ་སྙད་པའི་ཚད་མས་གནོད་པས་ཡོད་པར་ནི་གྲུབ་ལ། དོན་དང་ཐ་སྙད་གཉིས་ཀྱི་ནང་ནས་དོན་རང་གི་ངོ་བོ་ཉིད་ཀྱིས་ཡོད་པར་མ་སོང་བ་ན་ཐ་སྙད་ཀྱི་དབང་གིས་ཡོད་པར་འོས་མེད་ཀྱིས་འགྲུབ་བོ། །ཞེས་མིང་གི་དབང་གིས་ཡོད་པ་འོས་མེད་ཀྱིས་འགྲུབ་པར་གསུངས་ལ། རྩ་ཤེའི་ཊཱིཀ་ཆེན་དུ་ཞེ་ས་མ་ཞུས་ན་འུ་ཐུག་པའི་ཚུལ་དུ། འཇོག་ཚུལ་གཉིས་ལས་ནི་མེད་ལ་སྔ་མ་ལ་མི་འཐད་ན་ཕྱི་མ་ལ་འཇོག་པ་འོས་མེད་དོ་སྙམ་དུ་བློ་དེ་ཡི་ཕྱོགས་སུ་དྲང་དགོས་སོ། །ཞེས་གསུངས་ཡོད།

ངོས་ཀྱིས་ཀྱང་འདིའི་དོན་ལ་བསམ་བློ་ཧ་ཅང་ཤུགས་ཆེན་པོ་བཏང་ཞིང་མཐར་བཀའ་གནང་རང་ཞེས་ཞུ་རྒྱུ་ལས་མི་འདུག་སྙམ་པ་ཞིག་ཡོང་གི་འདུག་ཅིང་། དངོས་ཡོད་གནས་ཚུལ་ལ་ཡང་དེ་མ་གཏོགས་འགྲོ་ས་གཞན་ཞིག་གཏན་ནས་མེད། དེ་ཡང་ཐོག་མར་ཡིད་དཔྱོད་དམ་ཚིག་སྤྱིའི་གོ་བ་ཙམ་དང་དེ་ནས་ག་ལེར་སེམས་ལ་ཚོར་བ་སླེབས་པ་ཞིག་འོང་རྒྱུ་ཡོད། ད་ལྟ་བདེན་འཛིན་སྤངས་མེད་ཀྱང་བདེན་འཛིན་ལ་འབུར་འཇོམས་ལྟ་བུ་གང་འཚམ་བྱེད་ཐུབ་ཀྱི་ཡོད། དུས་ད་ལྟའི་བར་དུ་རང་རྒྱུད་ཀྱི་སེམས་དེ་བདེན་འཛིན་དང་རང་གཅེས་འཛིན་གཉིས་ཀྱིས་མནན་ནས་ཡོད་ཀྱང་ད་ལྟ་ཁྱོད་རང་སྡོད་ཚུགས་ཨང་སྙམ་པ་ཞིག་དང་། སྔ་ཕྱི་མ་གཏོགས་མེད་པར་བཟོ་ཐུབ་སྙམ་པ་ཞིག་བློར་འཆར་གྱི་འདུག །

མིང་ཙམ་བརྡ་ཙམ།

དེ་ནས་གོང་གི། དེ་ནི་བརྟེན་ནས་གདགས་པ་སྟེ། །ཞེས་ཆོས་ཀུན་བརྟེན་ནས་བཏགས་པ་ཙམ་ཞིག་མ་གཏོགས་མེད་པ་སྟེ། གྲགས་པའི་སྒོ་ནས་ཡོད་ཙམ་ཞིག་མ་གཏོགས་མེད་པའི་དོན་ཡིན། དེ་ལྟར་ཡང་དབུ་མ་འཇུག་པ་ལས། དེ་རྣམས་ཤིང་རྟའི་རྣམ་དཔྱད་བྱས་པས་རྣམ་བདུན་ཡོད་པ་མ་ཡིན་ཞིང་། །དེ་ལས་གཞན་དུ་གྱུར་པར་འཇིག་རྟེན་གྲགས་པའི་སྒོ་ནས་ཡོད་པ་ཡིན། །ཞེས་གྲགས་ཙམ་དང་མིང་ཙམ། བརྡ་ཙམ་གྱི་སྒོ་ནས་ཡོད་པ་མ་གཏོགས་དོན་གྱི་ངོས་ནས་གཏན་ནས་མེད་སྙམ་དུ་བློར་འཆར་ཐུབ་པ་ཞིག་དགོས་པ་ཡིན། དེ་ལྟར་སྟོང་ཉིད་ཀྱི་དོན་ནི་རྟེན་འབྱུང་གི་དོན་ཡིན་པ་ལས་མེད་པའི་དོན་མིན་པར་གསུངས།

རྟེན་འབྱུང་རྒྱུ་མཚན་དུ་བྱས་ཏེ་ཚད་མ་གཞན་བརྒྱུད་མི་དགོས་པར་རང་བཞིན་མེད་པའི་ཚུལ་ལ་ངེས་པ་ལེགས་པར་འདྲེན་ཐུབ་པ་ཞིག་བྱུང་ན་སྟོང་པ་ཁས་ལེན་བྲལ་བའི་གོ་བ་དང་རྟེན་འབྲེལ་མི་སླུ་བ་གཉིས་གཅིག་གྲོགས་སུ་གཅིག་འགྲོ་བ་དེ་འོང་ཡང་། རྟེན་འབྱུང་གི་གོ་བ་ལེགས་པར་མ་ཆགས་ན་སྣང་བ་རྟེན་འབྲེལ་མི་སླུ་བའི་ཚུལ་འཇོག་པའི་ཚེ། ངོ་བོ་ཉིད་ཀྱིས་སྟོང་པའི་དོན་འཇོག་མི་ཤེས་པ་དང་། ངོ་བོ་ཉིད་ཀྱིས་སྟོང་པའི་དོན་འཇོག་པའི་ཚེ། རྒྱུ་འབྲས་རྟེན་འབྲེལ་མི་སླུ་བའི་ཚུལ་འཇོག་མི་ཤེས་པར་འགལ་འདུར་སོང་སྟེ་འཐག་མཁན་གྱི་རྐང་པ་ལྟར་རེས་འཇོག་ཏུ་འགྲོ་བ་དེ་འོང་།

ངོས་ཀྱིས་ཁྲིད་ཡིག་འགའ་ཞིག་ཏུ་སྤྲོས་བྲལ་ལམ་སྟོང་ཉིད་ལ་གོམས་པ་རྩལ་འདོན་བྱེད་མཁན་འགའ་ཞིག་ལ་སྙིང་རྗེ་དང་དད་པ་ལ་སོགས་པ་ཐབས་ཀྱི་ལམ་རྣམས་ཅུང་ཟད་ཉམས་པའི་སྐབས་སྲིད་ཅིང་། དེ་ཉིད་སྟོང་འདྲའི་གོལ་ས་ཡིན་པར་གསུངས་པ་ཞིག་མཇལ་མྱོང་། ཚུལ་དེ་འདྲ་སྟོང་པའི་གོ་བ་གནད་དུ་མ་སོང་བ་ལ་འབྱུང་བ་ལས། སྟོང་པའི་གོ་བ་གནད་དུ་སོང་བ་ཞིག་ལ་དེ་འདྲ་ཡོང་བའི་སྐབས་མེད། བཅོམ་ལྡན་འདས་ཀྱིས་ཀྱང་མདོའི་ནང་གནས་སྐབས་ཀུན་ཏུ་རང་བཞིན་གྱིས་སྟོང་པ་དང་ངོ་བོ་ཉིད་ཀྱིས་སྟོང་པ་ཞེས་དགག་བྱའི་ཁྱད་པར་དང་འབྲེལ་ནས་གསུངས་ཡོད། དཔེར་ན། ཤེར་སྙིང་ལྟ་བུར་མཚོན་ན། གཟུགས་མེད། སྒྲ་མེད། དྲི་མེད་ཅེས་གསུངས་ཡོད་ཀྱང་གཞུང་གི་དབུར་ཕུང་པོ་ལྔ་པོ་དེ་དག་ཀྱང་རང་བཞིན་གྱིས་སྟོང་པར་རྣམ་པར་ཡང་དག་པར་རྗེས་སུ་བལྟའོ། །ཞེས་དགག་བྱའི་ཁྱད་པར་སྦྱར་ནས་གསུངས་ཡོད་པས་འོག་གི་གཟུགས་མེད་ཅེས་སོགས་ལ་གོང་གི་རང་བཞིན་གྱིས་སྟོང་པར་བལྟ་ཞེས་པའི་ཚུལ་གཅིག་གྱུར་དུ་རིགས་བསྒྲེས་ནས་གོ་བ་ལེན་དགོས་པ་ཡིན། བཅོམ་ལྡན་འདས་ཀྱིས་མཚན་ཉིད་མེད་པ་དང་མཚན་མ་མེད་པ་ཞེས་སོགས་གསུངས་པ་ཡང་འདི་དང་གནད་གཅིག་ཏུ་འཁྱེར་ཤེས་པ་དགོས།

ཤེར་ཕྱིན་གྱི་མདོ་ལྟ་བུར་མཚོན་ན་སྔོན་དུ་ཆོས་ཅན་གྱི་སྐོར་རྣམས་ཞིབ་ཚགས་པོས་གསུངས་པ། དཔེར་ན། བསླབ་བཏུས་སུ་ཤེས་རབ་ཀྱི་སྐོར་གསུང་བའི་ཚེ་མདོ་ཧ་ཅང་མང་པོའི་ལུང་དྲངས་ནས་གསུངས་པ་དེ་དག་ཏུ་ཐོག་མར་ཆོས་ཅན་གྱི་རྣམ་གྲངས་རྣམས་ངོས་བཟུང་སྟེ། དེ་དག་གི་ངོ་བོ་དང་ཁྱད་པར་རྣམས་ཞིབ་ཏུ་གསུངས་ནས་མཐར་དེ་དག་གི་སྡོམ་ལྟ་བུར། འདི་དག་ཀྱང་མིང་ཙམ་བརྡ་ཙམ་ཞེས་གསུངས་ཡོད། དེ་ལྟར་ཐོག་མར་མིང་ཙམ་བརྡ་ཙམ་ཡིན་རྒྱུའི་ཆོས་ཅན་ཞིག་ངོས་བཟུང་སྟེ་དེ་ཉིད་མིང་ཙམ་དང་བརྡ་ཙམ་དུ་གསུངས་པ་དེས་ཆོས་ཅན་དེ་དག་སྤྱིར་ཡོད་པ་དེ་ཤུགས་ལ་གོ་བཞིན་ཡོད། སྟོང་རྒྱུ་ཞིག་ཡོད་ནས་དེ་ཉིད་རང་བཞིན་གྱིས་སྟོང་པར་རྗོད་ཀྱི་གཞི་རྩ་གཏན་ནས་ངོས་གཟུང་རྒྱུ་མེད་པ་ཞིག་ལ་རང་བཞིན་གྱིས་སྟོང་པ་ཡིན་ཞེས་བརྗོད་དགོས་དོན་མེད།

སྟོང་པ་ཁས་ལེན་བྲལ་བའི་དོན།

སྟོང་ཉིད་ཅེས་པ་ཆོས་ཉིད་ལ་གོ་ཞིང་ཆོས་ཉིད་ཅེས་པ་ཆོས་ཅན་ཞིག་གི་རང་བཞིན་ཡིན་དགོས་པས། ཆོས་ཅན་མེད་པར་ཆོས་ཉིད་འགྲུབ་མི་ཤེས། དེར་བརྟེན་ཤེས་བྱའི་ཆོས་རྣམས་བདེན་གཉིས་ཀྱི་ནང་དུ་འདུ་དགོས་པས་ཀུན་རྫོབ་བདེན་པ་མེད་པའི་དོན་དམ་བདེན་པ་ཡན་གར་བ་འཇོག་མི་ནུས། མདོར་ན། སྣང་སྟོང་རེས་འཇོག་ཏུ་སོང་ན་ཐུབ་པའི་དགོངས་པ་རྟོགས་མི་ནུས་པར་གསུངས་པ་ཡིན།

སྟོང་པ་ཁས་ལེན་དང་བྲལ་བ་ཞེས་པ་མཐའ་བཞིའི་སྤྲོས་པ་དང་བྲལ་བའམ། གང་གིས་རྟེན་ཅིང་འབྲེལ་བར་འབྱུང་། །འགག་པ་མེད་པ་སྐྱེ་མེད་པ། །ཆད་པ་མེད་པ་རྟག་མེད་པ། །འོང་བ་མེད་པ་འགྲོ་མེད་པ། །ཐ་དད་དོན་མིན་དོན་གཅིག་མིན། །སྤྲོས་པ་ཉེར་ཞི། ཞེས་པའི་སྐབས་ནས་གསུངས་པའི་མཐའ་བརྒྱད་ཀྱི་སྤྲོས་པ་དང་བྲལ་བ་ལ་གོ། དེ་ཡང་མགོན་པོ་ཀླུ་སྒྲུབ་ཀྱི་རྩ་ཤེ་ལས། ཕུང་མིན་ཕུང་པོ་ལས་གཞན་མིན། །དེ་ལ་དེ་མེད་དེར་དེ་མེད། །དེ་བཞིན་གཤེགས་པ་ཕུང་ལྡན་མིན། །དེ་བཞིན་གཤེགས་པ་གང་ཞིག་ཡིན། །ཞེས་གསུངས་པའི་གཞུང་འདི་འདོན་པ་བསྒྱུར་ཏེ། ཕུང་མིན་ཕུང་པོ་ལས་གཞན་མིན། །དེ་ལ་དེ་མེད་དེར་དེ་མེད། །བདག་ཅེས་བྱ་བ་ཕུང་ལྡན་མིན། །བདག་ཅེས་བྱ་བ་གང་ཞིག་ཡིན། །ཞེས་རང་སྟེང་དུ་སྦྱར་ནས་བསམས་ན་མཛུབ་མོ་འཛུགས་ས་གཏན་ནས་རྙེད་རྒྱུ་མེད། ཕུང་སོགས་ཀྱི་ཆོས་རྣམས་ཀྱང་། གཟུགས་ཀྱི་དངོས་པོ་མིང་ཙམ་ཕྱིར། །ནམ་མཁའ་ཡང་ནི་མིང་ཙམ་མོ། །འབྱུང་མེད་གཟུགས་ལྟ་ག་ལ་ཡོད། །དེ་ཕྱིར་མིང་ཙམ་ཉིད་ཀྱང་མེད། །ཅེས་པ་ལྟར་བསམས་ན་དམིགས་གཏད་མཐའ་དག་བཤིག་ནུས་པ་ཞིག་ཡོང་བ་ཡིན།

ལྟ་བའི་དཔྱད་པ་རྫོགས་པའི་ཚད།

བཞི་པ་ལྟ་བའི་དཔྱད་པ་རྫོགས་པའི་ཚད་བསྟན་པ་ནི།

ནམ་ཞིག་རེས་འཇོག་མེད་པར་ཅིག་ཅར་དུ། །

རྟེན་འབྲེལ་མི་སླུར་མཐོང་བ་ཙམ་ཉིད་ནས། །

ངེས་ཤེས་ཡུལ་གྱི་འཛིན་སྟངས་ཀུན་འཇིག་ན། །

དེ་ཚེ་ལྟ་བའི་དཔྱད་པ་རྫོགས་པ་ལགས། །

ཞེས་གསུངས་ཏེ། རྟེན་ཅིང་འབྲེལ་བར་འབྱུང་བ་རྒྱུ་མཚན་དུ་བྱས་ཏེ་ཆོས་རྣམས་རང་བཞིན་མེད་པར་ངེས་པ་རྙེད་ནས་ཚོགས་གསོག་པ་དང་སྒྲིབ་པ་སྦྱོང་བ་ལྟ་བུ་བསོད་ནམས་ཀྱི་ཚོགས་ལྷོད་གཡེང་དུ་མ་སོང་བར་སྒྲུབ་པ་དང་། དེ་དང་མཉམ་དུ་དབུ་མའི་གཞུང་ནས་གསུངས་པ་ལྟར་དཔྱད་འཇོག་ཟུང་འབྲེལ་གྱི་ཐོག་ནས་ཡང་དག་པའི་ལྟ་བ་སྐྱོང་བའི་ཐབས་ཤེས་ཟུང་འབྲེལ་གྱི་ཉམས་ལེན་གནད་དུ་འཁེལ་བ་ལ་བརྟེན་ནས། དུས་ནམ་ཞིག་གི་ཚེ་སྣང་བ་དང་སྟོང་པའི་གོ་བ་རེས་འཇོག་ཏུ་མ་སོང་བར་རྒྱུ་འབྲས་རྟེན་འབྲེལ་མི་སླུ་བ་ཡིན་པའི་ཚུལ་མཐོང་བ་དེ་ཙམ་གྱིས་ཏེ། ཆོས་རྣམས་ཕན་ཚུན་རག་ལས་པ་དང་ཕན་ཚུན་ལྟོས་པའི་དབང་གིས་བྱུང་བའི་ཚུལ་ལ་ངེས་པ་རྙེད་པའི་སྟོབས་ཀྱིས་རང་ངོས་ནས་གྲུབ་མ་མྱོང་བ་དང་འགྲུབ་མི་ནུས་པ་ཡིན་སྙམ་དུ་བློར་འཆར་བ་ཞིག་བྱུང་བའི་ཚེ། ཆོས་རྣམས་ཕན་གནོད་འབྲེལ་བའི་རྟེན་འབྲེལ་ཡིན་པ་རྒྱུ་མཚན་དུ་བྱས་ཏེ་རང་བཞིན་མེད་པ་ལ་ངེས་པ་འདྲེན་ལུགས་ཐུན་མོང་མིན་པ་དེ་བྱུང་བ་ཡིན། དེ་འདྲ་ཞིག་བྱུང་བའི་ཚེ་སྣང་བས་སྟོང་པ་མི་འགོག །སྟོང་པས་སྣང་བ་མི་འགོག་པར་སྣང་སྟོང་ཟུང་འཇུག་ཅེས་པའི་གོ་བ་ལེགས་པར་རྙེད་པ་ཞིག་འོང་།

དེ་ལྟར་སྣང་སྟོང་གཉིས་པོ་འབྲེལ་མེད་སོ་སོར་མི་འཆར་བར་སྣང་བ་རྟེན་འབྲེལ་མི་སླུ་བའི་གོ་བ་ཇི་ཙམ་ཤུགས་ཆེ་བའི་ཚོད་ཀྱིས་ལྟོས་ནས་གྲུབ་པའི་གོ་བ་ཤུགས་ཇེ་ཆེར་འགྲོ་ཞིང་། དེ་ལ་བརྟེན་ནས་ལྟོས་མེད་རང་དབང་གིས་གྲུབ་ལུགས་གཏན་ནས་མི་འདུག་སྙམ་པའི་ངེས་པ་ཤུགས་ཀྱིས་འདྲེན་པ་ཞིག་ཡོང་བ་དང་། རང་དབང་གིས་མ་གྲུབ་པས་རྐྱེན་ལ་ལྟོས་པ་དང་རྒྱུ་རྐྱེན་ཕྲ་མོ་ཞིག་གིས་ཀྱང་འབྲས་བུ་བཟང་ངན་སྣ་ཚོགས་པ་ཡོང་བ་ཤིན་ཏུ་འཐད་སྙམ་པ་དང་རྒྱུ་འབྲས་ལོས་ཀྱང་བདེན་སྙམ་དུ་ངེས་པ་འདྲེན་པ་ཞིག་བྱུང་ན། སྣང་སྟོང་གཉིས་པོ་འབྲེལ་མེད་སོ་སོར་མ་སོང་བར་གཅིག་གྲོགས་སུ་གཅིག་སོང་བ་དེ་བྱུང་བ་ཡིན་གསུངས། དེ་ཡང་རྟེན་འབྲེལ་སླུ་བ་མེད་པར་མཐོང་བ་ཙམ་ཉིད་ནས་ཏེ་དེ་ཙམ་གྱིས་རང་བཞིན་མེད་པའི་ཚུལ་ལ་ངེས་པ་དྲངས་ཏེ་རང་བཞིན་ཡོད་པར་འཛིན་པའི་ངེས་ཤེས་སམ་བདེན་འཛིན་གྱི་འཛིན་སྟངས་ཀྱི་ཡུལ་ཀུན་ཞིག་པ་བྱུང་ན་དེའི་ཚེ་ལྟ་བའི་དཔྱད་པ་རྫོགས་པ་ཡིན་ཞེས་གསུངས།

ཐ་སྙད་ཚད་གྲུབ།

གཞུང་འདི་མཁྲེགས་པོ་ཡོད་ཀྱང་དོན་དག་སྙིང་པོ་ནི། གཅིག་དུ་བྲལ་དང་མཐའ་བཞི་སྐྱེ་འགོག་ལ་སོགས་པས་དཔྱད་པའི་ཚེ་ཆོས་རྣམས་རྙེད་དུ་མེད་པ་ཧ་ཅང་གསལ་པོ་ཡིན། དེ་ལྟར་རྙེད་དུ་མེད་པའི་ཚུལ་མཐོང་བ་དེ་ཐ་སྙད་དུ་མེད་པའི་རྒྱུ་མཚན་གྱིས་ཡིན་ནམ་ཞེ་ན། ཕན་གནོད་དང་བདེ་སྡུག་ལ་སོགས་པ་རྣམས་ཐ་སྙད་པའི་ཚད་མས་གྲུབ་ཅིང་། དེ་དག་ཡོད་པ་རང་གི་མྱོང་བས་ཁ་གྲག་གིན་ཡོད་ལ། དེ་དག་ལ་ཐ་སྙད་པའི་ཚད་མ་གཞན་གྱིས་གནོད་པ་མེད་པ་ཡང་གསལ་པོ་ཡིན་པས་ཐ་སྙད་ཚད་གྲུབ་ཏུ་ངེས་པར་གཞག་དགོས་པ་ཡིན། འདིར་ཐ་སྙད་ཚད་གྲུབ་ཅེས་པ་ཚད་མ་པའི་ལུགས་ཀྱི་ཚད་གྲུབ་ལྟ་བུ་ཞིག་མིན་པར་རང་མཚན་སྣང་བ་ལ་ལྟོས་ཏེ་འཁྲུལ་བའི་ཚད་མས་རྙེད་པའི་ཚད་གྲུབ་ཀྱི་རྣམ་གཞག་ཅིག་ལ་འཇོག་གིན་ཡོད་པས། ཡུལ་རང་མཚན་ལ་མི་སླུ་བའི་ཚད་མས་གྲུབ་པ་ལྟ་བུའི་ཐ་སྙད་ཚད་གྲུབ་ཀྱི་གོ་བ་བླངས་ན་མི་འགྲིག་པས་དེ་གཉིས་ཀྱི་དབྱེ་བ་འབྱེད་ཤེས་པ་དགོས། སྤྱིར་དབུ་ཚད་སེངྒེ་མཇིང་བསྣོལ་ཞེས་གསུངས་ཀྱང་ཚད་མའི་འཇོག་ལུགས་ཚད་མ་པའི་ལུགས་དང་མི་འདྲ།

ལྟ་བ་རྟོགས་པའི་ཚད་དང་ལྟ་བའི་དཔྱད་པ་རྫོགས་པའི་ཚད་ལ་ཕྲ་རགས་ཡོད་ཚུལ།

འདིའི་སྐབས་རྒན་དངོས་གྲུབ་ཚོགས་གཉིས་ཀྱིས་རྒྱལ་བ་དགྱེས་པའི་རྟོགས་པ་རྙེད་པ་དང་། ལྟ་བའི་དཔྱད་པ་མ་རྫོགས་པའི་གནད། ལྟ་བའི་དཔྱད་པ་རྫོགས་པའི་གནད་བཅས་གནད་འགག་གསུམ་དང་། ཡང་ལྟ་བ་རྟོགས་པའི་ཚད་དང་ལྟ་བ་མ་རྟོགས་པའི་ཚད། ལྟ་བའི་དཔྱད་པ་རྫོགས་པའི་ཚད་བཅས་གསུང་གི་ཡོད་ཅིང་། ལྟ་བ་རྟོགས་པའི་ཚད་དང་། ལྟ་བའི་དཔྱད་པ་རྫོགས་པའི་ཚད་གཉིས་ལ་ཡང་ཕྲ་རགས་ཀྱི་ཁྱད་པར་ཡོད་ཚུལ་གསུང་གི་ཡོད། ཐོས་བྱུང་གི་གོ་བ་ཙམ་གྱིས་ལྟ་བའི་དཔྱད་པ་རྫོགས་པ་མི་སྲིད་པས་ལྟ་བའི་དཔྱད་པ་རྫོགས་པ་ཞེས་པ་དེ་ལས་སླ་པོ་མེད་པར་ཡུན་རིང་པོར་གོམས་འདྲིས་བསྟེན་པ་ལས་ཡོང་དགོས་པ་ཡིན། དེ་ཡང་། ཇི་ལྟར་ཐོས་པའི་དོན་ལ་རིགས་པ་བཞིས། །ཉིན་དང་མཚན་དུ་ཚུལ་བཞིན་རབ་བརྟགས་ནས། །བསམ་བྱའི་གནས་ལ་བསམས་ལས་བྱུང་བ་ཡི། །རྣམ་དཔྱོད་བློ་ཡིས་ཐེ་ཚོམ་ཆོད་པར་ཤོག །ཅེས་གསུངས་པ་ལྟར་སྤྱིར་བསམ་བྱུང་གི་ཤེས་རབ་ཅེས་པ་ཡུལ་ལ་དཔྱད་པ་ཡང་ནས་ཡང་དུ་བྱས་པ་ལས་ཡོང་དགོས་ཀྱི་དཔྱད་པ་ལ་མ་བརྟེན་པར་འདི་ཡིན་ནོ་སྙམ་པའི་མོས་པ་ཙམ་གྱིས་འོང་མི་ནུས། ཇི་ལྟ་ཇི་སྙེད་ཀྱི་དོན་ཅི་འདྲ་ཞིག་ཡིན་ཀྱང་དཔྱད་ནས་ངེས་པ་རྙེད་པར་བྱ་རྒྱུ་དེ་ཤིན་ཏུ་གལ་ཆེན་པོ་ཡིན། དཔེར་ན། ཞི་བ་ལྷས་བྱང་ཆུབ་ཀྱི་སེམས་གསུང་བའི་ཚེ། རང་གཅེས་འཛིན་གྱི་སྐྱོན་སྒོ་དུ་མ་ནས་གསུངས་ཤིང་གཞན་གཅེས་འཛིན་གྱི་ཡོན་ཏན་ཡང་སྒོ་དུ་མ་ནས་གསུངས་ཡོད། དེ་ཡང་ལུང་དྲངས་དེ་སངས་རྒྱས་ཀྱི་བཀའ་ཡིན་པ་རྒྱུ་མཚན་དུ་མི་འགོད་པར་རིགས་པའི་སྒྲུབ་བྱེད་ཧ་ཅང་མང་པོ་དྲངས་ཏེ་བསྒྲུབས་ཡོད། ངོས་ཀྱི་བསམ་པར་རིགས་པ་བཞིའི་ལམ་ནས་ཡུལ་ལ་དཔྱད་པར་བྱེད་དགོས་པར་གསུངས་པའི་ཁོངས་སུ་དེང་རབས་ཀྱི་ཚན་རིག་པར་འབྲེལ་བ་བྱེད་པ་དེ་ཚུད་ཡོད་པར་མཐོང་གི་འདུག །

དད་པ་ཙམ་གྱིས་འགྲིག་ན་བཀའ་བསྟན་གྱི་གཞུང་དེ་དག་གསུངས་དགོས་དོན་མེད།

མདོར་ན། ཆོས་རབ་ཏུ་རྣམ་འབྱེད་ཀྱི་ཤེས་རབ་ཀྱིས་རང་གཅེས་འཛིན་ལ་གནོད་པ་ཞིག་དགོས་ཀྱི། སངས་རྒྱས་ཀྱིས་བྱང་ཆུབ་ཀྱི་སེམས་དང་གཞན་གཅེས་འཛིན་གཉིས་པོ་ཧ་ཅང་རྩ་ཆེན་པོ་ཡིན་པར་གསུངས་འདུག །སྐྱབས་སུ་མཆི་སྙམ་པའི་མོས་པ་ཙམ་ལ་ཆ་མི་འཇོག་པ་ཞིག་ངེས་པར་དགོས། འདུལ་བའི་གཞུང་ལྟ་བུར་མཚོན་ན་དཔྱད་པ་དེ་ཙམ་མེད་ཀྱང་། སྤྱིར་དཔྱད་པ་བྱ་རྒྱུ་ཤིན་ཏུ་གལ་ཆེ་བར་བརྟེན་བཅོམ་ལྡན་འདས་ཉིད་ཀྱིས་བཀའ་འགྱུར་པོད་བརྒྱ་ལྷག་ཙམ་ཞིག་གསུངས་ཡོད། དེ་བཞིན་བཅོམ་ལྡན་འདས་ཀྱི་རྗེས་འབྲང་པཎ་གྲུབ་བཅུ་བདུན་ལ་སོགས་པའི་མཁས་པ་རྣམས་ཀྱིས་བསྟན་འགྱུར་པོད་ཉིས་བརྒྱ་ལྷག་ཙམ་ཞིག་མཛད་ཡོད། གལ་ཏེ་དད་པ་ཙམ་གྱིས་འགྲིག་ན་གཞུང་དེ་དག་དགོས་དོན་མེད། བློར་འགྱུར་བ་གཏོང་བར་བསྒོམ་དགོས་ཤིང་། དེ་ལ་བསྒོམ་བྱའི་དོན་གང་ཡང་རུང་བ་ཞིག་ལ་བློས་ངེས་པ་རྙེད་པའི་ཐོག་ནས་བསྒོམ་དགོས་པ་ལས། བསྒོམ་བྱའི་དོན་འདི་ཡིན་གང་ཡང་མེད་པར་སྒོམ་རྒྱག་ཐབས་མེད། དེ་བཞིན་དུ་སངས་རྒྱས་ཀྱི་བཀའ་ཡིན་ཞེས་པ་དང་བླ་མའི་བཀའ་ཡིན་ཞེས་བརྗོད་པས་ནུས་པ་འཐོན་རྒྱུ་གང་ཡང་མེད། དེས་ན་རིགས་པས་དཔྱད་དེ་བསྒོམ་བྱའི་དོན་ལ་ངེས་པ་གཏིང་ནས་རྙེད་པ་ཞིག་བྱུང་མཚམས་དོན་དེ་ཉིད་ལ་ཡང་ནས་ཡང་དུ་འདྲིས་ཤིང་གོམས་པར་བྱ་དགོས་ཤིང་། གོམས་པའི་མཐར་བསྒོམ་བྱའི་དོན་དེ་ནམ་ཞིག་མངོན་དུ་འགྱུར་བ་ཞིག་ཏན་ཏན་འོང་བ་ཡིན།

ཅིག་ཅར་ཞེས་པའི་དོན།

འདིར། ནམ་ཞིག་རེས་འཇོག་མེད་པར་ཅིག་ཅར་དུ། །གསུངས་པའི་ཅིག་ཅར་ཞེས་པའི་དོན་ལ་བསམ་བློ་གཟབ་གཟབ་གཏོང་དགོས། བསྟན་དར་ལྷ་རམས་པས་ཀྱང་འདིའི་ཐད་དོགས་གཅོད་ཅིག་གནང་ཡོད། དེའི་གོ་བ་ནི། སྟོང་ཉིད་མཐོང་བའི་རྟོག་པ་དགག་རྟོག་དང་རྟེན་འབྲེལ་མཐོང་བའི་རྟོག་པ་སྒྲུབ་རྟོག་ཡིན་པས་རྟེན་འབྲེལ་དངོས་སུ་མཐོང་བའི་བློས་སྟོང་པ་མཐོང་བ་དང་སྟོང་པ་དངོས་སུ་མཐོང་བའི་བློས་རྟེན་འབྲེལ་མཐོང་བ་ལྟ་བུ་བློ་གཅིག་གིས་སྣང་བ་རྟེན་འབྲེལ་མི་སླུ་བའི་ཚུལ་དང་སྟོང་པ་གཉིས་ཀ་མཐོང་བའི་དོན་མིན་པར། ངེས་པ་སྟོབས་མཚུངས་སུ་འདྲེན་པའི་དོན་ཡིན་ཏེ། ཇི་ཙམ་གྱིས་སྣང་ཕྱོགས་རྒྱུ་འབྲས་རྟེན་འབྲེལ་གྱི་ཆོས་རྣམས་གཞན་ལ་རག་ལས་པ་དང་གཞན་ལ་ལྟོས་པ། རྟོག་པའི་དབང་གིས་བཞག་ཙམ་ཡིན་པའི་ཚུལ་མཐོང་བ་དེའི་ཚོད་ཀྱིས་དོན་གྱི་ངོས་ནས་གྲུབ་པ་གཏན་ནས་མེད་སྙམ་དུ་སྟོང་ཉིད་ལ་ངེས་པ་འདྲེན་ནུས་པ་དེ་འདྲ་ཞིག་ལ་གོ་བ་ཡིན།

བརྟེན་ནས་བཏགས་པའི་ཚུལ་ལ་བསམ་བློ་ལེགས་པར་བཏང་སྟེ་སྣང་བས་སྟོང་པ་ལ་ངེས་པ་འདྲེན་པའི་ཚུལ་ལ་བློ་གང་འཚམ་གོམས་པ་ཞིག་བྱུང་མཚམས་མུ་མཐུད་གོམས་པ་ལས། ༸རྒྱལ་མཆོག་བསྐལ་བཟང་རྒྱ་མཚོའི་ལྟ་ཁྲིད་དྲན་པ་བཞི་ལྡན་ནང་། སྣང་བ་སྣ་ཚོགས་ཚོགས་དྲུག་གི་བཞི་མདོ་ན། །གཞི་རྩ་བྲལ་བའི་གཉིས་ཆོས་ཀྱི་ཟ་ཟི་མཐོང་། །བསླུ་བྲིད་སྒྱུ་མའི་ལྟད་མོ་ཞིག་དེ་ན་གདའ། །བདེན་ནོ་མ་སྙམ་སྟོང་ཉིད་ཀྱི་ངོ་བོར་ལྟོས། །ཞེས་གསུངས་པ་ལྟར་ཡོང་བ་ཡིན། ཁྱེད་ཚོས་ཡར་ལྟ་བའི་ཚེ་ཡང་ཁྲིའི་སྟེང་གི་ཆོས་འཆད་པ་པོ་དེ་རང་ངོས་ནས་ཡོད་པར་སྣང་ལ། ངོས་ཀྱིས་མར་ལྟ་བའི་ཚེ་ཡང་ཁྱེད་ཚོ་བཟོ་ལྟ་འདྲ་མིན་ཡོད་པ་རྣམས་ཕར་ངོས་ནས་ཡོད་པར་སྣང་བཞིན་ཡོད། དེ་བཞིན་དུ་སྒྲ་དང་དྲི་ལ་སོགས་པ་ཅི་སྣང་ཡང་ཕར་ངོས་ནས་ཡོད་པར་སྣང་བས། སྣང་བ་སྣ་ཚོགས་ཚོགས་དྲུག་གི་བཞི་མདོ་ན། །གཞི་རྩ་བྲལ་བའི་གཉིས་ཆོས་ཀྱི་ཟ་ཟི་མཐོང་། །ཞེས་གསུངས། དེ་ལྟར་སྣང་བ་དེ་ཡང་བཏགས་དོན་བཙལ་ན་གཞི་རྩ་བྲལ་བ་ཁོ་ན་ཡིན། འོན་ཀྱང་རྐྱེན་ཚོགས་པའི་སྟེང་ནས་དེ་དག་དོན་གྱི་ངོས་ནས་ཡོད་པར་སྣང་བཞིན་ཡོད། སྔར་གཞི་མེད་རྩ་བྲལ་ལ་ངེས་པ་གང་འཚམ་ཐོབ་པ་ཞིག་ཡིན་ན་ཆོས་རྣམས་དོན་གྱི་ངོས་ནས་ཡོད་པར་སྣང་བའི་ཚེ་གཞི་མེད་པ་ཞིག་ཡིན་བཞིན་དུ་ཕར་ངོས་ནས་གྲུབ་པར་སྣང་བཞིན་འདུག་སྙམ་དུ་བློར་འཆར་བ་འོང་ལ། དེ་ལ་བརྟེན་ནས་སྣང་དུས་ཉིད་ནས་སྟོང་ཕྱོགས་ལ་ངེས་པ་གང་འཚམ་འདྲེན་ནུས་པ་ཞིག་ཡོང་བ་ཡིན།

མཉམ་གཞག་ནམ་མཁའ་ལྟ་བུ་དང་རྗེས་ཐོབ་སྒྱུ་མ་ལྟ་བུའི་སྐྱོང་ཚུལ།

དེ་ནས་མཉམ་གཞག་གི་གནས་སྐབས་སུ་སྟོང་ཉིད་སྒོམ་ཚུལ་ནི། སྣང་ཞིང་སྲིད་པ་ཤེས་བྱ་ཡི་དཀྱིལ་འཁོར་ན། །ཆོས་ཉིད་དོན་དམ་འོད་གསལ་གྱི་ནམ་མཁས་ཁྱབ། །བརྗོད་བྲལ་དོན་གྱི་གནས་ལུགས་ཤིག་དེ་ན་གདའ། །བློས་བྱས་སྤངས་ནས་སྟོང་སང་གི་ངོ་བོར་ལྟོས། །ཞེས་མཉམ་གཞག་ནམ་མཁའ་ལྟ་བུའི་སྐྱོང་ཚུལ་གསུངས་ཤིང་། འདིའི་སྟོང་སང་དེ་དགག་བྱ་བདེན་གྲུབ་བཀག་ཙམ་གྱི་སྟོང་པ་དེར་གོ་དགོས། གོང་གི །སྣང་བ་སྣ་ཚོགས་ཚོགས་དྲུག་གི་བཞི་མདོ་ན། །ཞེས་པས་རྗེས་ཐོབ་སྒྱུ་མ་ལྟ་བུའི་སྐྱོང་ཚུལ་བསྟན་པ་ཡིན། དེའི་སྐབས་ཀྱི། བདེན་ནོ་མ་སྙམ་སྟོང་ཉིད་ཀྱི་ངོ་བོར་ལྟོས། །ཞེས་པའི་སྟོང་ཉིད་དེ་མཉམ་གཞག་ནམ་མཁའ་ལྟ་བུའི་སྐྱོང་ཚུལ་སྐབས་ཀྱི་སྟོང་སང་གི་ངོ་བོར་ལྟོས་གསུངས་པ་དང་མི་འདྲ་བ་ནི་སྐབས་དེར་སྣང་བ་འགོག་མེད་དུ་འཆར་བའི་དབང་གིས་ཡིན།

ངེས་ཤེས་ཡུལ་གྱི་འཛིན་སྟངས་ཀུན་འཇིག་ན། །གསུངས་པ་འཇིག་ལྟར་སྦྱོར་ཚུལ་ཞིག་དང་། པཎ་ཆེན་བློ་བཟང་ཆོས་རྒྱན་གྱི་བདེན་འཛིན་གཤགས་འདེབས་ནང་བདེན་འཛིན་ལ་སྦྱར་ནས་གསུང་ཚུལ་ཞིག །ཡང་ཕྱིས་ཀྱི་མཁས་པ་སྙན་དགོན་གསུང་རབ་ཀྱི་གཞུང་དུ་གསུང་ཚུལ་ཞིག་འདུག་པ་གོ་བ་ཧ་ཅང་ཟབ་པོ་འདུག །ཡང་མཁས་པ་འགའ་ཞིག་གིས་ཆོས་དེ་དང་དེ་འཇལ་བྱེད་ཀྱི་བློ་ལ་སྦྱར་བ་ཡང་ཡོད་དེ། ངོས་ཀྱིས་ཐག་ཆོད་པ་མི་ཤེས། དོན་ནི་རྟེན་འབྲེལ་མི་སླུ་བའི་ཚུལ་རྒྱུ་མཚན་དུ་བྱས་ཏེ་ངེས་ཤེས་ཀྱི་འཛིན་སྟངས་ཞིག་པའི་ཚེ་ལྟ་བའི་དཔྱད་པ་རྫོགས་པར་གསུངས།

རྟེན་འབྲེལ་མི་སླུ་བ་ཞེས་པ་ཆོས་ཅན་རང་སྟེང་ནས་བསམ་དགོས་ལ། དེ་ལ་དབྱེ་ན། འདུས་བྱས་རྒྱུ་དང་འབྲས་བུའི་རྟེན་འབྱུང་དང་། དེ་ནས་ཆ་དང་ཆ་ཅན་ཕན་ཚུན་ལྟོས་ནས་གྲུབ་པའི་རྟེན་འབྲེལ་ལྟ་བུ་བརྟེན་ནས་བཏགས་པའི་རྟེན་འབྲེལ་ཏེ་འདི་རང་རྒྱུད་པས་ཀྱང་བཞེད་པ་ཡིན། འདིར་དམིགས་གཏད་མཐའ་དག་བཤིག་པ་དང་འབྲེལ་བའི་རྟེན་འབྲེལ་ཏེ་འདོགས་བྱེད་ཀྱི་མིང་ཙམ་མམ་འདོགས་བྱེད་ཀྱི་རྟོག་པས་བཏགས་པའི་རྐྱེན་ཉིད་འདི་པ་ཙམ་གྱི་རྟེན་འབྲེལ་གསུངས་པ་ཡིན།

རྟེན་འབྲེལ་གྱི་རྣམ་གཞག་གཞན་ངོ་ལ་སྐྱེལ་ཚུལ་གསུངས་པ།

རྗེའི་སྐུ་ཚེ་སྟོད་ཀྱི་གསུང་ལེགས་བཤད་གསེར་ཕྲེང་ནང་། མཉམ་གཞག་གི་ཡུལ་སྣང་བཅས་སྣང་མེད་དུ་འདོད་པ་གཉིས་གསུངས་ཏེ་ཕྱི་མའི་སྐབས་སུ། མཉམ་གཞག་གིས་ཆོས་ཉིད་མཐའ་གང་དུ་ཡང་མི་གནས་པ་དང་རྗེས་སུ་མཐུན་པར་མཐའ་གང་དུ་ཡང་མི་འཛིན་པ་ན་དེ་དང་དེ་རྟོགས་པར་ཐ་སྙད་བྱས་པ་སྟེ། ཞེས་སྤྲོས་པ་མཐའ་དག་ཉེ་བར་ཞི་བ་ལ་སྟོང་ཉིད་ཅེས་བརྗོད་པ་དང་། དེ་འདྲའི་སྤྲོས་བྲལ་གྱི་ངང་ལ་བློ་འཇོག་པ་སྟོང་ཉིད་སྒོམ་པའི་དོན་དུ་གསུངས། དེ་བཞིན་རྟག་ཏུ་ངུའི་རྟོགས་བརྗོད་ཀྱི་བར་སྐབས་ཀྱི་ཚིགས་བཅད་ཅིག་ཏུ། ཆོས་རྣམས་རྡུལ་ཙམ་དམིགས་པ་མེད་ན་ཡང་། །མངོན་པར་ཞེན་རྣམས་སྐྲག་པ་སྤང་བའི་ཕྱིར། །གཞན་ངོར་རྟེན་འབྲེལ་ཙམ་ཞིག་ཁས་ལེན་ལ། །
ཞེས་རང་ལུགས་ལ་སྤྲོས་ཀུན་ཉེ་བར་ཞི་བ་ཙམ་ལས་རྟེན་འབྲེལ་འཇོག་མི་ཤེས་པར། རྟེན་འབྲེལ་གྱི་རྣམ་གཞག་གཞན་ངོར་སྐྱེལ་ཚུལ་གསུངས།

ཁྱེད་ཚོས་མཁྱེན་གསལ་ལྟར་སྒོ་མང་གི་སོག་པོའི་རྒན་ངག་དབང་ཉི་མ་དང་ངེད་གཉིས་ཉིན་གཅིག་ཕན་ཚུན་སྐད་ཆ་བྱུང་བའི་སྐབས་ཤིག་ངོས་ཀྱིས། རྗེ་རིན་པོ་ཆེས་སྐུ་ཚེའི་སྟོད་དུ་ལྟ་བ་མ་རྟོགས་ཤིང་ལྟ་བའི་དཔྱད་པ་རྫོགས་མེད་ཅེས་བརྗོད་པར། ཁོང་གིས་དེ་འདྲ་མིན་ཞེས་བཤད་སོང་། དེར་ངོས་ཀྱིས། འོ་ན་རྟག་ཏུ་ངུའི་རྟོགས་བརྗོད་ཀྱི་ནང་རྒྱུ་འབྲས་རྟེན་འབྲེལ་གྱི་རྣམ་གཞག་གཞན་ངོ་ལ་བསྐྱལ་འདུག་ག་ཞེས་བརྗོད་པར། ཁོང་གིས། སྐབས་འདིའི་གཞན་ཞེས་པ་ཐ་སྙད་པའི་རྟོག་པ་ལ་གོ་བ་ཡིན་ཞེས་བརྗོད་སོང་། དེ་དགེ་བཤེས་ཀྱི་འཛིན་མཚམས་རེད་ད། གསུངས་ཏེ་བཞད། དེ་ནས་ངོས་ཀྱིས། དེ་འདྲ་ཡིན་ན་གུང་ཐང་གི་གསུང་བསྟོད་པ་དོན་ལྡན་མའི་འགྲེལ་པར་སྐུ་ཚེའི་སྟོད་དུ་ལྟ་བའི་དཔྱད་པ་མ་རྫོགས་པའི་ཁུངས་ལ་དེ་དྲངས་ཡོད་ཅེས་བརྗོད་པར། གང་ཡང་གསུང་གི་མི་འདུག །གསུངས་ཏེ་བཞད།

སྐུ་ཚེའི་སྨད་དུ་སྟོང་ཉིད་ཀྱི་ལྟ་བ་དཔྱིས་ཕྱིན་པར་ངེས་ཚུལ།

དུས་ཕྱིས་ལྟ་བའི་དཔྱད་པ་རྫོགས་པའི་སྐབས་སྔར་གྱི་སྐུ་ཚེའི་སྟོད་ཀྱི་སྟོང་ཉིད་ཀྱི་གོ་བ་དེ་མི་འགྲིག་པར་གཟིགས་ཏེ་གཞུང་འདིར། སྣང་བ་རྟེན་འབྲེལ་བསླུ་བ་མེད་པ་དང་། །
སྟོང་པ་ཁས་ལེན་བྲལ་བའི་གོ་བ་གཉིས། །ཇི་སྲིད་སོ་སོར་སྣང་བ་དེ་སྲིད་དུ། །ད་དུང་ཐུབ་པའི་དགོངས་པ་རྟོགས་པ་མེད། །ཅེས་གསུངས་པ་ཡིན། ཕྱིས་རྗེ་རིན་པོ་ཆེར་འཇམ་དབྱངས་ཀྱི་ཞལ་གཟིགས་བྱུང་བའི་སྐབས་ཤིག་རྗེ་རང་གི་ལྟ་བ་དེ་ཐལ་རང་གང་གི་ལྟ་བ་ཡིན་ཞེས་ཞུས་པར། འཇམ་དབྱངས་ཀྱིས། གང་ཡང་མིན་ཞེས་གསུངས་ཡོད། གསུངས་ཏེ་བཞད།

འོ་ན་ལྟ་བ་ཇི་ལྟར་སྒོམ་ཞེས་ཞུས་པར། འཇམ་དབྱངས་ཀྱིས་ཚིག་ཧ་ཅང་མཁྲེགས་པོ་འགའ་ཞིག་གསུངས་པར། རྗེས་དེ་མི་གོ་ལགས་ཞུས་པར། འཇམ་དབྱངས་ཀྱིས། བླ་མ་དང་ཡི་དམ་ཐ་མི་དད་དུ་བྱས་པ་ལ་གསོལ་བ་འདེབས་ཤིང་བསྙེན་སྒྲུབ་བྱེད་པ་དང་། བསག་སྦྱང་གཉིས་ལ་ལེགས་པར་འབད་པ་དང་། གཞུང་ལུགས་ཀྱི་དོན་ལ་རིགས་པས་རྣམ་པར་དཔྱོད་ཅིང་ཞིབ་ཏུ་སེམས་པ་རྣམས་སུམ་སྒྲིལ་དུ་ཉམས་སུ་ལོངས་ལ། ཚིམ་མ་སླ་བར་རྒྱུན་བསྲིངས་ལ་ལེགས་པར་དཔྱོད་ཅིག་དང་། སྐབས་སུ་བབས་པ་ན། ངས་ད་ལྟ་ས་བོན་བཏབ་པ་འདི་རྣམས་ཀྱིས་ཀྱང་རྐྱེན་བྱས་ནས་ལེགས་པར་གོ་བ་ཞིག་མྱུར་དུ་འོང་བར་འདུག་ཅེས་གསུངས།

དེ་ནས་རྗེ་རིན་པོ་ཆེ་འོལ་ཁར་ཕེབས་ཏེ་བསག་སྦྱང་ལ་ཤིན་ཏུ་འབད་ཅིང་། གཞུང་ལ་ཕྱོགས་རེ་བ་དང་རགས་པ་རེས། །ཚིམ་པར་མ་བྱས་ཀུན་ལ་ཞིབ་ཏུ་སྦྱངས། །
ཞེས་གསུངས་པ་ལྟར་གཞུང་དེ་དག་ལ་ཞིབ་ཏུ་སྦྱངས་ཏེ་ཐོས་དོན་སྒྲུབ་ལ་གཞོལ། ལྷ་དང་བླ་མར་གསོལ་བ་འདེབས་པ་སོགས་གནང་སྟེ་མཐར་འོལ་ཁ་ལྷ་སྡིངས་སུ་བཞུགས་པའི་སྐབས་ཀྱི་མཚན་ལམ་ཞིག་ལ། རྒྱལ་སྲས་ཀླུ་སྒྲུབ་ཡབ་སྲས་གཙོ་འཁོར་ལྔ། །ཟབ་མོ་རྟེན་འབྱུང་གཏམ་གྱིས་བགྲོ་བ་མཛད། །དེ་ཡི་ནང་ནས་དཔལ་ལྡན་སངས་རྒྱས་བསྐྱངས། །རྒྱ་དཔེས་བྱིན་བརླབས་འཕགས་པའི་དགོངས་པ་འཁྲུངས། །ཞེས་གསུངས་པ་ལྟར་འཕགས་པ་ཡབ་སྲས་གཙོ་འཁོར་ལྔ་ཞལ་གཟིགས་ཤིང་། དེའི་ནང་ནས་སངས་རྒྱས་བསྐྱངས་ཡིན་རྒྱུ་བའི་རྒྱ་གར་བ་སྐུ་ཤ་སྐམ་པོ་སྐུ་མདོག་སྔོ་སང་ངེ་བ་ཞིག་གིས་བུདྡྷ་པཱ་ལི་ཏ་ཡིན་ཟེར་བའི་དཔེ་ཆ་ཞིག་དབུ་ཐོག་ཏུ་བཞག་སྟེ་བྱིན་རླབས་གནང་བའི་གཟིགས་སྣང་བྱུང་། དེ་ཉིན་བུདྡྷ་པཱ་ལི་ཏ་གཟིགས་པ་ལས། འདིར་གསུངས་པའི་སྣང་བ་རྟེན་འབྲེལ་བསླུ་བ་མེད་པའི་ཚུལ་དང་དམིགས་པའི་གཏད་སོ་མཐའ་དག་ཞིག་པའི་སྟོང་པ་གཉིས་དཔྱིས་ཕྱིན་པར་ངེས་པ་དེ་བྱུང་བ་ཡིན།

ནམ་ཞིག་རེས་འཇོག་མེད་པར་ཅིག་ཅར་དུ། །རྟེན་འབྲེལ་མི་སླུར་མཐོང་བ་ཙམ་ཉིད་ནས། །ཞེས་སྒྲུབ་བྱེད་གཞན་གང་ལ་ཡང་ལྟོས་པ་མེད་པར་ཕྱོགས་ཆོས་དྲན་པ་ཙམ་གྱིས་དམིགས་པའི་གཏད་སོ་མཐའ་དག་ཞིག་པ་ཞིག་བྱུང་མཚམས། ངེས་ཤེས་ཡུལ་གྱི་འཛིན་སྟངས་ཀུན་འཇིག་ན། །དེ་ཚེ་ལྟ་བའི་དཔྱད་པ་རྫོགས་པ་ལགས། །ཞེས་གསུངས་པ་ལྟར་གྱི་ལྟ་བའི་དཔྱད་པ་རྫོགས་པ་དེ་བྱུང་བ་ཡིན། དེ་ཡང་དཔེར་ན། དབང་པོའི་ཤེས་པའམ་མིག་དབང་སྐྱོན་ཅན་ཞིག་ལ་ཟླ་གཉིས་སྣང་བའི་ཚེ་ཟླ་གཉིས་སྣང་བ་དེ་ཉིད་ཀྱིས་ཟླ་གཉིས་མེད་པར་ངེས་པ་རྙེད་དུ་ཡོད་པ་བཞིན་དོན་སྟེང་ནས་ཡོད་པ་སྣང་ཙམ་ཉིད་ནས་དེ་ལྟར་མ་གྲུབ་པའི་ངེས་པ་ལེགས་པར་འདྲེན་ཐུབ་པ་ཞིག་ཡོང་བར་གསུངས་པ་དང་མཚུངས་པ་ཡིན།

དཔྱད་པ་གལ་ཆེ་བའི་ཚུལ།

དེ་ལ་ཡང་ཐོག་མར་ཐོས་བྱུང་གི་ཤེས་རབ་མེད་པར་བསམ་བྱུང་གིས་ཡུལ་ལ་ངེས་པ་རྙེད་མི་ནུས་ལ། བསམ་བྱུང་གིས་ངེས་པ་རྙེད་པའི་དོན་དེ་གོམས་པར་མ་བྱས་པར་བསྒོམས་བྱུང་གི་མྱོང་བ་ཐོན་མི་ནུས་པས་ཡང་ནས་ཡང་དུ་གོམས་པར་བྱ་དགོས་ཤིང་། དེ་ཡང་བསྒོམ་བྱའི་དོན་དེ་ཉིད་ལ་ཕྱོགས་གཅིག་རྐྱང་པ་ནས་བསམ་བློ་གཏོང་རྒྱུ་མིན་པར། དཔེར་ན། དབུ་མའི་གཞུང་ནས་ཆོས་ཐམས་ཅད་རང་བཞིན་གྱིས་མ་གྲུབ་པར་གསུང་བའི་ཚེ། རང་རྒྱུད་པ་རྣམས་ཀྱིས་ཐ་སྙད་དུ་རང་མཚན་གསུངས་ཤིང་དེའི་སྒྲུབ་བྱེད་ཇི་ལྟར་འགོད་མིན་དང་། དེ་ལ་དཔལ་ལྡན་ཟླ་བ་གྲགས་པས་གནོད་པ་ཇི་ལྟར་བཏང་ཡོད་མེད་སོགས་ཕན་ཚུན་བསྡུར་ཏེ་དཔྱད་པ་བྱ་རྒྱུ་དང་། དེ་བཞིན་དུ་སེམས་ཙམ་པས་ཕྱི་དོན་མི་བཞེད་པའི་ཚུལ་གསུངས་པ་དང་། དབུ་མ་པས་མིང་ཙམ་བརྡ་ཙམ་གྱི་རྣམ་གཞག་གསུངས་པས་ཕྱི་དོན་གཟུང་བ་མེད་པ་དང་འཛིན་པ་བདེན་པར་གྲུབ་པའི་རྣམ་གཞག་གཏན་ནས་བྱ་མི་དགོས་པའི་ཚུལ་སོགས་ལ་དཔྱད་པ་བྱ་དགོས་པ་ཡིན།

ལྷན་ཅིག་དམིགས་ངེས་ཀྱི་ལྟ་བ་དང་དངོས་ཁམས་ཚན་རིག་གི་ལྟ་བ་མཚུངས་ཚུལ།

ཡང་ཕྱི་དོན་ལ་དམིགས་ནས་ཆགས་སྡང་རགས་པ་སྐྱེ་བ་འགོག་པའི་དོན་དུ་ཕྱི་དོན་མི་བཞེད་པ་ལྟ་བུ་དེང་སང་དངོས་ཁམས་ཚན་རིག་པས་ཀྱང་ཕྱི་དོན་འགོག་སྟངས་དང་གཅིག་གྱུར་གྱི་ལྟ་གྲུབ་ཅིག་འཆད་ཀྱི་ཡོད། ངོས་ཀྱིས་དེ་སྔོན་ནས་འཇར་མན་གྱི་ Von Veizegger སོགས་ཀྱི་དྲུང་ནས་འགྲེལ་བཤད་མང་པོ་ཉན་ཏེ་དངོས་ཁམས་ཚན་རིག་ལ་དོ་སྣང་བྱེད་ཀྱི་ཡོད། དེ་ནས་ལོ་ངོ་འགའ་ཞིག་གི་གོང་ཀ་ལི་ཀ་ཏའི་གཙུག་ལག་སློབ་གྲྭ་ཞིག་ཏུ་འགྲོ་སྐབས། སློབ་གྲྭ་དེའི་དངོས་ཁམས་ཚན་རིག་གི་མཁས་དབང་ཞིག་འདུག་པ་ཁོང་ལ། ཁྱེད་ལ་དུས་ཚོད་ཡོད་ན་ཟུར་དུ་ཐུག་འཕྲད་ཅིག་བྱ་རྒྱུ་ཡིན་ཞེས་བརྗོད་དེ་ཕན་ཚུན་ཐུག་འཕྲད་བྱས་པ་ཡིན། སྐབས་དེར་ཁོང་གིས། དངོས་ཁམས་ཚན་རིག་གི་ལྟ་ཚུལ་དང་འབྲེལ་ནས་ཕྱི་གཟུང་བའི་ཆོས་རྣམས་བཏགས་དོན་བཙལ་ན་གཏན་ནས་རྙེད་རྒྱུ་མེད་ཅེས་ཐག་བཅད་ནས་གསུང་གི་འདུག །དེ་ཡང་འཛིན་པ་པོའི་གང་ཟག་ཡོད་མེད་ཀྱི་སྟེང་ནས་ཕྱི་གཟུང་བའི་ཆོས་རྣམས་ཡོད་མེད་ཀྱི་རྣམ་གཞག་བྱ་དགོས་སྐོར་བཤད་སོང་། ཁོང་གི་གསུང་སྟངས་དེ། ལྷན་ཅིག་དམིགས་པ་ངེས་པའི་ཕྱིར། །སྔོ་དང་དེ་བློ་གཞན་མ་ཡིན། །ཞེས་གསུངས་པ་ལྟར་ཕྱི་གཟུང་བ་སྔོན་པོ་དང་ནང་འཛིན་པའི་སྔོ་འཛིན་མིག་ཤེས་གཉིས་པོ་གཅིག་ཡོད་ན་གཅིག་ཡོད་པ་དང་། གཅིག་མེད་ན་གཅིག་མེད་པའི་ལྷན་ཅིག་དམིགས་ངེས་ཀྱི་དོན་དང་གནད་གཅིག་ལ་འབབ་ཀྱི་འདུག །

དངོས་ཁམས་ཚན་རིག་གི་ལྟ་བས་ཨ་འཐས་ཀྱི་འཛིན་པ་ཤུགས་ཆུང་དུ་འགྲོ་བར་ཕན་ཚུལ།

དེ་བཞིན་ངོས་ཀྱི་ངོ་ཤེས་རྒྱ་གར་གྱི་རྡུལ་ཕྲན་སྐོར་གྱི་མཁས་དབང་ཞིག་ཡོད་པ་ཁོང་གིས་ལོ་མང་པོའི་གོང་། དངོས་ཁམས་ཚན་རིག་ཟེར་བ་དེང་སང་ནུབ་ཕྱོགས་སུ་ལྟ་གྲུབ་གསར་པ་ལྟ་བུ་ཞིག་ཏུ་རྩི་བཞིན་ཡོད་ཀྱང་རྒྱ་གར་དུ་མཚོན་ན་ཡུལ་གྱི་ངོས་ནས་མ་གྲུབ་པའི་དངོས་ཁམས་རིག་པའི་ལྟ་གྲུབ་དེ་ལོ་ཉིས་སྟོང་གི་གོང་ནས་ཀླུ་སྒྲུབ་ཀྱིས་གསུངས་འདུག་ཅེས་བརྗོད་སོང་། ཚན་རིག་པས་ཤེས་བྱའི་རྣམ་གྲངས་རང་གི་ཐོག་ནས་བཤད་པ་ལས་ནང་སེམས་ལ་འགྱུར་བ་གཏོང་བའི་དོན་དུ་བཤད་པ་མིན། འོན་ཀྱང་ཉེ་ཆར་རྒྱ་ནག་ནས་ཡིན་པའི་དངོས་ཁམས་རིག་པའི་སྐོར་ཞིབ་འཇུག་བྱེད་མཁན་ཞིག་གིས་བྲིས་པའི་རྩོམ་ཡིག་ཅིག་གི་ནང་། ཁོང་གིས་མིང་རྐྱང་བཏགས་ཡོད་ཙམ་ཞེས་པའི་ཚིག་དེ་བེད་སྤྱོད་བྱས་མེད་ཀྱང་དོན་ལ་ཡུལ་བདེན་པར་མེད་པའི་དངོས་ཁམས་ཀྱི་ལྟ་གྲུབ་ཤེས་པའི་སྐབས་སུ་ཡུལ་ལ་མཐའ་གཅིག་ཏུ་བཟང་ངན་དུ་རྟོག་པའི་ཨ་འཐས་ཀྱི་འཛིན་པ་ཤུགས་ཆུང་དུ་འགྲོ་བཞིན་ཡོད་སྐོར་བྲིས་འདུག །འདི་དབུ་མ་པའི་གཞུང་ནས་ཚུལ་མིན་ཡིད་བྱེད་ཀྱི་རྣམ་རྟོག་སྐྱེ་བའི་རྐྱེན་ལྟ་བུ། དེ་དག་སྤྲོས་ལས། ཞེས་གསུངས་པ་ལྟར་དོན་གྱི་ངོས་ནས་ཡོད་པར་སྣང་བ་ལ་བརྟེན་ནས་ཡོང་གི་ཡོད་ཅིང་། དེ་ལ་བརྟེན་ནས་ཆགས་སྡང་སྐྱེ་བར་གསུངས་པ་དང་མཚུངས་པ་ཡིན།

སྤྱིར་སངས་རྒྱས་པའི་གཞུང་ནས་ལྟ་གྲུབ་ཀྱི་རྣམ་གཞག་རྒྱས་པོ་ཞིག་གསུངས་པ་དེ་དག་སེམས་འདུལ་བའི་དོན་དུ་གསུངས་པ་ལས་ཤེས་བྱའི་རྣམ་གྲངས་གཏན་ལ་དབབ་རྒྱུ་ཙམ་གྱི་དོན་ལ་གསུངས་པ་མིན། དཔེར་ན། སེམས་ཙམ་པའི་ཕྱི་དོན་བཀག་པའི་ལྟ་བ་དེས་ཀྱང་སེམས་འགྱུར་བ་གཏོང་བར་གང་འཚམ་ཕན་ཐོགས་ཡོད། འོན་ཀྱང་ཐ་སྙད་འཇོག་སྟངས་ཀྱི་ཆ་ནས་དཀའ་ངལ་ཡོད་པ་རེད། དབུ་མ་སྤྱི་དང་ལྷག་དོན་ཐ་སྙད་དུ་རང་མཚན་མི་བཞེད་པའི་དབུ་མ་པའི་ཆོས་རྣམས་ཀྱི་ཡིན་ལུགས་གསུང་སྟངས་དེ་རིགས་པ་དང་ལྡན་ཞིང་། ཇི་ཙམ་བསམས་པའི་ཚོད་ཀྱིས་ངེས་པ་རྙེད་རྒྱུ་ཡོད་པ། ཉམས་མྱོང་ལ་གཏུགས་ཀྱང་གང་འཚམ་ར་འཕྲོད་རྒྱུ་ཡོད་པ། དེའི་ལག་རྗེས་སུ་ཉོན་མོངས་ཤུགས་ཆུང་དུ་ཕྱིན་ཏེ་སེམས་རྒྱུད་དུལ་དུ་འགྲོ་རྒྱུ་ཡོད་པ། དེ་ལ་བརྟེན་ནས་འགོག་བདེན་ཞེས་པ་ཞིག་ངེས་པར་འཐད་པ་ཡིན་སྙམ་དུ་ངེས་པ་འདྲེན་པའི་ནུས་པ་ཡོད་པ་དངོས་གནས་ངོ་མཚར་སྐྱེ་དགོས་པ་ཞིག་ཡིན།

མཐར་འཛིན་གྱི་ལྟ་བས་མི་འཕྲོག་པར་བསྟན་པ།

བརྒྱུད་མའི་ཀླན་ཀ་སེལ་ཚུལ།

ལྔ་པ་མཐར་འཛིན་གྱི་ལྟ་བས་མི་འཕྲོག་པར་བསྟན་པ་ནི། དེ་ལྟར་སྣང་སྟོང་གཉིས་གཅིག་གྲོགས་སུ་གཅིག་འགྲོ་བའི་སྟོང་དང་རྟེན་འབྱུང་གི་གོ་བ་ཐུན་མོང་མིན་པ་དེ་འཆར་བའི་ཚེ་རྟག་ཆད་ཀྱི་མཐའ་ལ་མི་ལྷུང་བར་གསུངས་ཏེ།

གཞན་ཡང་སྣང་བས་ཡོད་མཐའ་སེལ་བ་དང་། །

སྟོང་པས་མེད་མཐའ་སེལ་ཞིང་སྟོང་པ་ཉིད། །

རྒྱུ་དང་འབྲས་བུར་འཆར་བའི་ཚུལ་ཤེས་ན། །

མཐར་འཛིན་ལྟ་བས་འཕྲོག་པར་མི་འགྱུར་རོ། །

ཞེས་གསུངས། གུང་ཐང་རིན་པོ་ཆེའི་བསྟོད་པ་དོན་ལྡན་མ་ལས། སྣང་སྟོང་རིམ་པས་ཆད་རྟག་མཐའ། །སེལ་བ་གྲུབ་མཐའ་ཀུན་འདོད་ཀྱང་། །བཟློག་སྟེ་སྨྲ་བ་འདི་ཁོ་ནས། །བརྒྱུད་མའི་ཀླན་ཀ་མཐའ་དག་བསལ། །ཞེས་སྣང་བས་མེད་མཐའ་དང་སྟོང་པས་ཡོད་མཐའ་སེལ་བར་གྲུབ་མཐའ་སྨྲ་བ་ཀུན་གྱིས་འདོད་ཀྱང་ལྡོག་སྟེ་སྨྲ་བ་སྟེ་སྣང་བས་ཡོད་མཐའ་སེལ་བ་དང་སྟོང་པས་མེད་མཐའ་སེལ་བར་འདོད་པའི་ལུགས་འདི་ཁོ་ནས་བརྒྱུད་མའི་ཀླན་ཀ་མཐའ་དག་བསལ་བ་ཡིན་གསུངས།

འོ་ན་བརྒྱུད་མའི་ཀླན་ཀ་སེལ་ལུགས་ཇི་ལྟར་ཡིན་ཞེ་ན། རང་ཅག་ལ་ཕྱི་རོལ་གྱི་ཆོས་གང་སྣང་ཡང་དོན་སྟེང་ནས་ཡོད་པར་སྣང་ཞིང་། ནང་གི་བདེ་སྡུག་ལ་སོགས་པའི་མྱོང་བ་གང་བྱུང་ཡང་དོན་སྟེང་ནས་ཡོད་པར་སྣང་བཞིན་ཡོད། འོན་ཀྱང་དགག་བྱ་ངོས་འཛིན་གྱི་གོ་བ་ལེགས་པོ་ཡོད་ན་དེ་ལྟར་སྣང་བ་ལྟར་གྲུབ་ན་ལྟོས་མེད་རང་དབང་གིས་གྲུབ་དགོས་ཀྱང་། ལྟོས་ནས་གྲུབ་པ་ཡིན་སྙམ་པའི་ངེས་པ་གསལ་པོར་རྙེད་པ་ཞིག་འོང་ལ། དེ་ལྟར་རྙེད་པའི་ཚེ། ཅི་ཙམ་སྣང་བ་ལ་བློ་གཏད་པའི་ཚོད་ཀྱིས་སྣང་བ་ལྟར་མེད་སྙམ་པའི་ངེས་པ་རྙེད་པར་འགྱུར་བས་སྣང་བས་ཡོད་མཐའ་སེལ་བ་དང་། སྣང་བ་ལྟར་དུ་མ་གྲུབ་པ་དང་ངོ་བོ་ཉིད་ཀྱིས་སྟོང་པ་ཡིན་པས་ལྟོས་མེད་རང་དབང་གིས་གྲུབ་པ་མེད་པ་དང་། དེ་མེད་པས་ཆོས་རྣམས་འདོགས་བྱེད་ཀྱི་རྟོག་པས་བཏགས་པ་ཙམ་མམ་ལྟོས་ནས་གྲུབ་པ་དང་། རྟོག་པས་བཏགས་ཙམ་མམ་ལྟོས་གྲུབ་འཐད་པས་རྒྱུ་འབྲས་དང་བཟང་ངན་ལ་སོགས་པ་ཀུན་འཐད་པ་ཡིན་སྙམ་དུ་སྟོང་པས་མེད་མཐའ་སེལ་བ་དེ་འོང་བ་ཡིན། དེ་འདྲ་ཞིག་ལ་རྟེན་འབྲེལ་སྟོང་པར་ཤར་བ་དང་སྟོང་པ་རྟེན་འབྱུང་དུ་ཤར་བ་ཞེས་བརྗོད།

ཐ་སྙད་ཁྱད་ཆོས་གསུམ་ལྡན།

འདོགས་བྱེད་ཀྱི་རྟོག་པས་བཏགས་ཙམ་དེ་ཡང་རྟོག་པས་གང་བཟོ་བཟོ་ལྟ་བུ་ཞིག་མིན། རྟོག་པས་གང་བཟོ་ཡིན་ན་འཇིག་རྟེན་ཤེས་ངོ་ལ་ལྟོས་པའི་ཡང་ལོག་གི་རྣམ་གཞག་འཇོག་མི་ཤེས་པར་འགྱུར། འཇིག་རྟེན་པའི་ཐ་སྙད་དུ་ཡོད་ཚུལ་ཡང་། ཐ་སྙད་དུ་གྲགས་པ་ཡིན་པ། གང་གྲགས་པའི་དོན་དེ་ལ་ཐ་སྙད་པའི་ཚད་མ་གཞན་གྱིས་མི་གནོད་པ། དེ་ཙམ་དུ་མ་ཟད་ཐ་སྙད་པའི་ཆོས་ཤིག་ཡིན་ཀྱང་བཏགས་དོན་བཙལ་ནས་རྙེད་པའི་ལུགས་སུ་བྱས་ན་དེ་ལ་དོན་དམ་དཔྱོད་བྱེད་ཀྱི་རིགས་པས་གནོད་པ་དཔེར་ན། སེམས་ཙམ་པས་འདོད་པའི་ཀུན་གཞི་ལྟ་བུ་ཡིན། སེམས་ཙམ་པས་བཏགས་དོན་བཙལ་ཏེ་བག་ཆགས་ཀྱི་བསྒོ་གཞི་ལ་ལུང་མ་བསྟན་གྱི་ཤེས་པ་ཞིག་དགོས་པར་འདོད། ཀུན་གཞི་ལྟ་བུ་ཡོད་ན་ཐ་སྙད་པའི་ཆོས་ཀྱི་གྲས་སུ་གཏོགས་དགོས་ཀྱང་བཙལ་ནས་རྙེད་པའི་ལུགས་སུ་བྱས་པས་དོན་དམ་དཔྱོད་བྱེད་ཀྱི་རིགས་པས་གནོད་པ་ཡིན། དེས་ན་ཐ་སྙད་དུ་ཡོད་པའི་ཆོས་ལ་དོན་དམ་དཔྱོད་བྱེད་ཀྱི་རིགས་པས་ཀྱང་མི་གནོད་པ་ཞིག་དགོས་པ་ཡིན། དེ་ལྟ་བུའི་ཁྱད་ཆོས་གསུམ་ལྡན་ཞིག་ལ་ཐ་སྙད་དུ་ཡོད་པར་འདོད་པས་ཡུལ་དེ་འདོགས་བྱེད་ཀྱི་བློས་གཞག་རྒྱུ་མ་གཏོགས་ཕར་ངོས་ནས་གྲུབ་མ་གྲུབ་ཀྱི་སྟེང་ནས་ཐ་སྙད་དུ་ཡོད་མེད་ཀྱི་རྣམ་གཞག་བྱར་མེད། དེ་ལྟར་བརྟེན་ནས་བཏགས་པའི་རྟེན་འབྲེལ་གྱི་གོ་བ་ལེགས་པར་ཆགས་པ་ཞིག་བྱུང་ན་རྟེན་འབྱུང་སྟོང་པ་དང་སྟོང་པ་རྟེན་འབྱུང་གི་དོན་དུ་ཤར་བ་ཞིག་ཡོང་བ་ཡིན། དེ་ཤར་བའི་ཚེ་མཐར་འཛིན་པའི་ལྟ་བའམ་དུས་ད་ལྟའི་བར་རང་ཅག་རྣམས་སྡུག་ལ་སྦྱོར་མཁན་གྱི་བདེན་འཛིན་ལ་ག་ལེར་བཞུགས་ Bye Bye ཟེར་བའི་མཚམས་ལ་སླེབས་པ་ཡིན། གསུངས་ཏེ་བཞད།

གལ་ཏེ་ཆོས་རྣམས་ངོ་བོ་ཉིད་ཀྱིས་གྲུབ་ན། ལྕང་སྐྱ་རོལ་པའི་རྡོ་རྗེའི་ལྟ་མགུར་ཨ་མ་ངོས་འཛིན་གྱི་ནང་། རྣམ་པ་གཅིག་ཏུ་ན་ཨ་མ་རྒན་མོ། །ཁོ་ནའི་དྲིན་གྱིས་ནི་གྲོལ་བར་རེ་སྟེ། །གཟུང་འཛིན་འདི་ཉིད་ཀོ་འདི་ལྟར་ཡིན་ན། །དུས་གསུམ་རྒྱལ་བས་ཀྱང་སྐྱོབ་ཐབས་མི་འདུག །ཅེས་དང་། རྗེ་རིན་པོ་ཆེས་ཀྱང་། རང་བཞིན་ལྡོག་པ་མེད་པའི་ཕྱིར། །ཆོས་རྣམས་རང་བཞིན་འགའ་ཡོད་ན། །མྱ་ངན་འདས་པ་མི་རུང་ཞིང་། །
སྤྲོས་ཀུན་ལྡོག་པ་མེད་པར་གསུངས། །ཞེས་གསུངས་པ་ལྟར་ཡིན།

སྟོང་ཉིད་རྒྱུ་འབྲས་སུ་འཆར་བའི་དོན།

སྟོང་པས་མེད་མཐའ་སེལ་ཞིང་སྟོང་པ་ཉིད། །རྒྱུ་དང་འབྲས་བུར་འཆར་བའི་ཚུལ་ཤེས་ན། །ཞེས་རང་བཞིན་གྱིས་སྟོང་པའི་སྟོང་པ་དེ་ག་རྒྱུ་འབྲས་ཡིན་པར་མི་བརྗོད་ཀྱང་། ངོ་བོ་ཉིད་ཀྱིས་སྟོང་པ་ཡིན་པས་ལྟོས་གྲུབ་འཐད་པ་དང་དེ་འཐད་པས་རྒྱུ་འབྲས་འཐད་པའི་ཕྱིར་ན། རང་བཞིན་གྱིས་སྟོང་པའི་ཆོས་ཉིད་དེ་གས་རྒྱུ་འབྲས་ཀྱི་བྱ་བྱེད་འཐད་པའི་རྟེན་ནམ་རྨང་གཞི་ལྟ་བུ་བྱེད་པས་དེ་ལ་སྟོང་ཉིད་རྒྱུ་འབྲས་སུ་ཤར་བ་ཞེས་བརྗོད་པ་ཡིན། དེ་ལྟར་ངེས་པ་ཞིག་བྱུང་ན། རྟག་པར་ལྟ་བ་དང་ཆད་པར་ལྟ་བ་ལ་སོགས་པའི་ལྟ་བའི་འཆིང་བ་མཐའ་དག་ལས་གྲོལ་ཐུབ་པ་ཞིག་འོང་།

མདོར་བསྡུས་ཏེ་ཉམས་སུ་ལེན་པར་གདམས་པ།

བུའི་གྲས་སུ་ཚུད་པའི་ཚད།

དེ་ཡན་ཆད་ཀྱིས་ལམ་གྱི་གཙོ་བོ་རྣམ་པ་གསུམ་གྱི་གཞུང་དངོས་བཤད་ཟིན་ཏེ། གསུམ་པ་མདོར་བསྡུས་ཏེ་ཉམས་སུ་ལེན་པར་གདམས་པ་ནི།

དེ་ལྟར་ལམ་གྱི་གཙོ་བོ་རྣམ་གསུམ་གྱི། །

གནད་རྣམས་རང་གིས་ཇི་བཞིན་རྟོགས་པའི་ཚེ། །

དབེན་པ་བསྟེན་ཏེ་བརྩོན་འགྲུས་སྟོབས་བསྐྱེད་ནས། །

གཏན་གྱི་མདུན་མ་མྱུར་དུ་སྒྲུབས་ཤིག་བུ། །

ཞེས་གསུངས། ཚ་ཁོ་དབོན་པོ་ངག་དབང་གྲགས་པ་ཁོང་རྗེ་རིན་པོ་ཆེས་ཡིད་ཆེས་བློས་འགེལ་གནང་སའི་ཐུགས་ཟིན་གྱི་སྲས་ནང་ཚགས་སུ་གྱུར་པ་ཞིག་ཡིན་པས་བུ་ཞེས་གསུངས་པ་ལྟར་རང་རེར་ཡར་བུའི་གྲས་སུ་ཤོག་ཅེས་གསུང་མཁན་མེད་ཀྱང་བུའི་གྲས་སུ་ཨེ་ཚུད་མི་ཚུད་ཀྱི་འབད་པ་བྱེད་དགོས་ལ། བུའི་གྲས་སུ་ཡར་འཚང་ན་རྗེ་རིན་པོ་ཆེས་མར་འབུད་པར་མི་འགྱུར། བུའི་གྲས་སུ་ཚུད་པ་ལ་རྗེ་རིན་པོ་ཆེར་སྐྱབས་རྟེན་འབུལ་བའམ། དེང་སྐབས་ཀྱི་ལམ་སྲོལ་ལྟར་ཨ་སྒོར་གྱི་ཆག་པ་ཡར་ཕུལ་ནས་བུའི་གྲས་སུ་བཙུད་རོགས་ཞེས་ཞུ་རྒྱུ་མེད་ལ། སྟོབས་གོ་ས་ཆེ་བའི་ཆ་ནས་ཀྱང་བུའི་གྲས་སུ་ཚུད་ཐབས་མེད། ངེས་འབྱུང་། བྱང་སེམས། ཡང་དག་པའི་ལྟ་བ་གསུམ་ལ་རྒྱབ་མདུན་ངོ་ལྐོག་མེད་པར་བསམ་པ་རྣམ་དག་གིས་ཉམས་ལེན་ལེགས་པོ་ཞིག་བྱོས་དང་བུའི་གྲས་སུ་ཚུད་ཀྱི་རེད། དེ་ལྟར་དངོས་སུ་ཚ་ཁོ་དབོན་པོ་ངག་དབང་གྲགས་པར་གདམས་མོད་དོན་གྱིས་རྗེ་རིན་པོ་ཆེའི་རྗེས་འབྲང་སྒྲུབ་པ་ལ་རྩེ་གཅིག་ཏུ་གཞོལ་ཏེ་ལུང་དང་རྟོགས་པའི་བསྟན་པ་རང་གཞན་གྱི་རྒྱུད་ལ་རྒྱས་པར་འདོད་པ་ཀུན་ལ་གཏན་གྱི་འདུན་མ་མྱུར་དུ་བསྒྲུབ་དགོས་པར་གདམས་པ་ཡིན་པས་རང་ཅག་རྣམས་ལ་ཡང་དེ་ལྟར་གདམས་སོང་སྙམ་དུ་མོས་དགོས་པ་ཡིན།

ལམ་གཙོ་ཉམས་སུ་ལེན་ལུགས།

མཁས་པ་འགའ་ཞིག་གིས་བསྟན་པ་སྤྱི་བཙན་དང་གང་ཟག་སྒོས་བཙན་ཞེས་གསུངས་པ་ལྟར་རྗེ་རིན་པོ་ཆེས་མཛད་པའི་ལམ་རིམ་ཆེ་ཆུང་གི་གཞུང་དེ་དག་ལྟོས་ས་ལྟོས་འཇོག་གིས་བསྟན་པ་སྤྱི་བཙན་གྱི་དབང་དུ་བྱས་པ་དང་། ལམ་གཙོའི་གཞུང་འདི་ཕལ་ཆེར་གང་ཟག་སྒོས་བཙན་གྱི་དབང་དུ་བྱས་ཏེ་གསུངས་པ་ལྟ་བུ་ཞིག་ཡིན། རྗེ་རིན་པོ་ཆེས་མ་རྟོགས་པ་དང་ལོག་པར་རྟོག་པ་བསལ་བའི་ཆེད་དུ་མཛད་པའི་གཞུང་གི་ཚན་པ་ཞིག་ཡོད་ཅིང་དེ་དག་བསྟན་པ་སྤྱི་བཙན་གྱི་དབང་དུ་བྱས་པ་དང་། ལམ་གཙོ་འདི་དབང་པོ་རྣོ་ཞིང་བསོད་ནམས་ཀྱི་སྟོབས་དང་ལྡན་པ། རྗེ་རིན་པོ་ཆེ་རང་ཉིད་དང་ཐུན་མོང་མིན་པའི་ལས་འབྲེལ་ཡོད་པའི་སློབ་མ་བྱེ་བྲག་པ་ཚ་ཁོ་དབོན་པོ་ངག་དབང་གྲགས་པར་འཕྲིན་གྱི་ལམ་ནས་ཉམས་ལེན་གྱི་གནད་བསྡུས་ཏེ་གདམས་པའི་གཞུང་ཞིག་ཡིན་པས་རྗེ་རིན་པོ་ཆེའི་རྗེས་འབྲང་སྤྱི་ཡོངས་ལ་གདམས་ངག་སྟོན་པའི་གཞུང་མཆོག་ཏུ་གྱུར་པ་ཞིག་ཡིན།

གཞུང་འདི་མདོར་བསྡུས་ལས་མེད་པས་བློར་བཟུང་སྟེ་ཉིན་ལྟར་བསམ་བློ་གཏོང་ཐུབ་པ་བྱུང་ན་ལེགས་པོ་ཡོད། རྒྱུན་དུ་ཡོན་ཏན་གཞིར་གྱུར་མ་འདོན་བཞིན་པ་ལྟར་དེའི་སྟེང་ནས་ལམ་ཡོངས་རྫོགས་ཀྱི་འགྲོ་སྟངས་ལ་གང་འཚམ་བསམ་བློ་བཏང་། དེའི་རྗེས་སུ་ལམ་གྱི་སྙིང་པོ་བསྡུས་པ་ལམ་གཙོའི་གཞུང་ལ་དཔྱད་འཇོག་གིས་ལེགས་པར་བསམས། དེ་ནས་དམིགས་བརྩེ་མ་ཕྲེང་སྐོར་གཅིག་ཙམ་བགྲངས་ཏེ་ཤེས་རབ་ཆེ་བ། གསལ་བ། མྱུར་བ། ཟབ་པ། འཆད་པ། རྩོད་པ། རྩོམ་པ་གསུམ་གྱི་ནུས་པ་མངོན་དུ་བྱེད་པའི་དམིགས་པ་སྐྱོང་ཐུབ་ན་ཧ་ཅང་ལེགས་པོ་ཡོད། ལམ་གྱི་གཙོ་བོ་རྣམ་པ་གསུམ་ལ་བློ་སྦྱང་རྒྱུ་དེ་ངོས་དང་འདྲ་བར་མི་གཞན་ལ་བཤད་དེ་བླ་མ་མ་ཎི་བ་བྱ་རྒྱུའི་དོན་དུ་མིན། གལ་ཏེ་གཞན་ལ་བཤད་རྒྱུ་ཙམ་མ་གཏོགས་རང་གིས་མ་བསྒོམས་ན་བླ་མ་མ་ཎི་བ་རང་དུ་གྱུར་པ་ཡིན་པས་ཕན་ཐོགས་གང་ཡང་མེད།

དེ་ལྟ་བུའི་ལམ་གྱི་གཙོ་བོ་རྣམ་པ་གསུམ་གྱི་གནད་རྣམས་ཐོག་མར་བླ་མའི་དྲུང་ནས་ཉན་པ་དང་། རང་གིས་ཀྱང་གཞུང་ལ་སློབ་གཉེར་བྱེད་པ། གཙོ་བོ་གཞན་ལས་ཐོས་པར་བྱས་ཏེ་དེ་ལྟར་ཡིན་པར་འདུག་སྙམ་པ་ལྟ་བུའི་ཐོས་བྱུང་གི་གོ་བ་རྙེད་པར་བྱེད་དགོས་ཤིང་། དེ་ལྟ་བུའི་གོ་བ་ལ་ཐོས་བྱུང་གི་ཤེས་རབ་ཅེས་བརྗོད། ཐོས་བྱུང་གི་གོ་བ་ལེགས་པར་ཆགས་མཚམས་ཐོས་པའི་དོན་དེ་ལ་ཡང་ནས་ཡང་དུ་དཔྱད་པ་བྱེད་པ་དང་། གཞུང་སྣ་ཚོགས་བཀླགས་ཏེ་དེ་དག་གི་དོན་རྣམས་ཕན་ཚུན་གུང་བསྒྲིགས་ནས་བསམས་ན་གང་འཚམ་ནས་མཐའ་གཞན་དུ་དོགས་པའི་སྒོ་རྣམས་བསལ་ནས་དོན་དེ་དང་དེ་ལ་དམིགས་ཏེ་འདི་བདེན་པ་ཡིན་པར་འདུག །འདི་ལས་གཞན་དུ་འགྲོ་ས་མི་འདུག་སྙམ་དུ་སེམས་ནང་ངེས་པ་བརྟན་པོ་རྙེད་པ་ཞིག་འོང་ཞིང་དེ་ལ་བསམ་བྱུང་གི་གོ་བ་རྙེད་པ་ཞེས་བརྗོད། དེ་ནས་གང་ངེས་པ་རྙེད་པའི་དོན་དེ་ཉིད་ཡང་ནས་ཡང་དུ་བསྒོམ་དགོས།

ངེས་པ་ལེགས་པར་རྙེད་མཚམས་དབེན་པ་བསྟེན་ཏེ་ཞེས་གསུངས་པ་ལྟར་ཉོན་མོངས་དང་འབྲེལ་བའི་ཆོས་སམ། ཡང་ན། འཇིག་རྟེན་ཆོས་བརྒྱད་དང་འབྲེལ་བའི་སྐྱིད་ཆོས་ལྟ་བུ་མ་ཡིན་པར་བྱ་བྲལ་གྱི་ཚུལ་བཟུང་། གྱོང་ལྟོ་གོས་ལ་བསྐུར་ཏེ་ལུས་འདུ་འཛི་ལས་དབེན་པ་དང་། སེམས་རྣམ་རྟོག་ལས་དབེན་པར་བྱས་ཏེ་བརྩོན་འགྲུས་ཀྱི་སྟོབས་བསྐྱེད་ནས་སྔོན་གྱི་རྗེ་བཙུན་མི་ལ་དང་རྒྱལ་བ་རྒོད་ཚང་པ། རྒྱལ་བ་དབེན་ས་པ་ཡབ་སྲས་དང་མཁས་གྲུབ་ནོར་བཟང་རྒྱ་མཚོ་ལྟ་བུའི་སྐྱེས་བུ་དམ་པ་གོང་མ་བྱོན་ཟིན་པ་དེ་དག་དང་མཚུངས་པ་དང་། དེང་གི་དུས་སུ་ཡང་ཚེ་བློས་བཏང་སྟེ་ཁྱིམ་ནས་ཁྱིམ་མེད་པར་རབ་ཏུ་བྱུང་ཞིང་སྦྱངས་པའི་ཡོན་ཏན་ལ་གནས་པ། བསྟན་པའི་མཛེས་རྒྱན་དུ་གྱུར་པའི་བྱ་བྲལ་བ་རང་རེའི་མཐོང་ཡུལ་དུ་ཡོད་པ་དེ་དག་དང་མཚུངས་པར་རྡོ་རུས་ཐུག་པའི་སྒྲུབ་པས་དཔྱད་འཇོག་ཟུང་འབྲེལ་གྱི་ཉམས་ལེན་ལ་རྩེ་གཅིག་ཏུ་གཞོལ་ཏེ་ངེས་འབྱུང་། བྱང་སེམས། ཡང་དག་པའི་ལྟ་བ་གསུམ་བཅོས་མ་མིན་པ་རང་རྒྱུད་ལ་བསྐྱེད་དགོས་པར་གསུངས།

འོ་ན་དགེ་འདུན་གྲུབ་པས་གསུང་འདི་ལ་མ་བརྩིས་པ་ཡིན་ནམ་ཞེས་དྲིས་ན་གང་བཤད་དགོས་སམ། དགེ་འདུན་གྲུབ་པའི་རྣམ་ཐར་ནང་། དགེ་འདུན་གྲུབ་པས་བཀྲ་ཤིས་ལྷུན་པོ་ཕྱག་བཏབ་སྟེ་བཞུགས་པའི་སྐབས་རེར་ཐུགས་བསུན་པའི་ཚེ། ངས་གངས་ཅན་རི་ཁྲོད་དུ་མུ་མཐུད་བྱ་བྲལ་གྱི་ངོ་བོར་སྒོམ་བརྒྱབ་ནས་བསྡད་ཡོད་ན་རྟོགས་པ་གང་ལ་གང་འཚམ་སྐྱེས་ཡོད་ངེས་ཀྱང་དེ་བློས་བཏང་སྟེ་བསྟན་པ་དང་འགྲོ་བའི་དོན་རྒྱ་ཆེ་ས་ལ་བསམས་ནས་བཀྲ་ཤིས་ལྷུན་པོ་བཏབ་སྟེ་བསྡད་པ་ཡིན་ཞེས་གསུངས་ཡོད། ངོས་ལ་མཚོན་ནའང་རང་གཅིག་པུར་བྱ་བྲལ་བྱས་ཏེ་སྒོམ་བརྒྱབ་ནས་སྡོད་རྒྱུའི་གོ་སྐབས་མེད་ཀྱང་དོན་དག་ལ་འགྲིག་བསྡད་ཡོད་སྙམ་དུ་བློར་འཆར་གྱི་འདུག །

སྒོམ་པའི་ཚེ་དོན་དེར་ཡུད་ཙམ་ཡུད་ཙམ་བསམས་པས་མི་འགྲིག་པར་ཐུན་དང་ཐུན་མཚམས་ཕྱེ་ནས་བསྒོམ་དགོས་ཤིང་། དེ་ཡང་དཔྱད་སྒོམ་གྱིས་དོན་ལ་དཔྱད་པ་བྱས་ཏེ་ངེས་པ་འདྲེན་པར་བྱེད་པ་དང་། ངེས་པ་དྲངས་པའི་དོན་ལ་བློ་ལྷན་ནེར་འཇོག་པའི་འཇོག་སྒོམ་སྐྱོང་བ་སོགས་བྱེད་པ་ཡིན། དེ་ལྟར་སྒོམ་པའི་ཚེ་ཡང་ཁ་སང་བཟང་སྤྱོད་ཀྱི་ཡན་ལག་བདུན་པ་བཏོན་པ་ལྟར། སྔོན་དུ་དམ་ཚིག་པར་སྐྱེད་པ་དང་ཡེ་ཤེས་པ་སྤྱན་འདྲེན་པ་སོགས་མི་དགོས་པར་མདུན་དུ་སྟོན་པ་ཐུབ་པའི་དབང་པོ་དང་། བྱམས་འཇམ་དབྱངས། ཀླུ་སྒྲུབ་ཡབ་སྲས་ལ་སོགས་པའི་སྐྱབས་ཡུལ་རྣམས་ཚོགས་ཀྱི་ཞིང་དུ་གསལ་བཏབ་སྟེ་དྲན་པར་བྱས། དེ་དག་དྲན་པར་བྱེད་ཚུལ་ཡང་དེ་དག་གི་གསུང་རྗེས་བསྟན་གྱི་ཆོ་འཕྲུལ་བསམས་ཏེ་དྲན་པར་བྱེད་དགོས། དཔེར་ན། རྩ་བ་ཤེས་རབ་ལ་སོགས་པའི་བསྟན་བཅོས་ཀྱི་དོན་བསམས་པ་ལས་གཞི་ནས་ཀླུ་སྒྲུབ་ཀྱི་ཡོན་ཏན་མཐོང་སྟེ་དད་པ་སྐྱེ་བཞིན་ཡོད། ཀླུ་སྒྲུབ་ལ་སོགས་པའི་མཁས་པ་དེ་དག་ཚིག་ཙམ་གྱི་མཁས་པ་མིན་པར་དོན་ཉམས་བཞེས་གནང་སྟེ་གྲུབ་པའི་གོ་འཕང་མཐོན་པོར་གཤེགས་པའི་བསམ་གྱིས་མི་ཁྱབ་པའི་མཁས་གྲུབ་གཉིས་ལྡན་ཤ་སྟག་ཡིན་པས་དེ་དག་ལེགས་པར་གསལ་བཏབ། དེ་དག་གི་མདུན་དུ་རང་གི་སྒོམ་གནད་ལ་འཁེལ་བ་ཞིག་ཡོང་བའི་དོན་དུ་བཟང་སྤྱོད་ནས་གསུངས་པའི་ཡན་ལག་བདུན་པའི་དོན་རྣམས་ལེགས་པར་བསམས་ཏེ་བསྒོམ་དགོས།

དེ་ཡང་བསམ་བྱུང་གིས་ངེས་པ་རྙེད་པའི་དོན་དེ་དག་རིམ་གྱིས་གོམས་པར་བྱས་ཏེ་ཐོག་མར་རྩོལ་བཅས་ཀྱི་མྱོང་བ་དང་། དེ་ནས་རྩོལ་མེད་ཀྱི་མྱོང་བར་འཕོས་ཏེ། མཐར་སྟོང་ཉིད་ཀྱི་དོན་སེམས་པའི་ཚེ་བློ་བྱིངས་པོ་དེ་ཉིད་རང་བཞིན་མེད་པའི་དོན་ཐོག་ཏུ་ལྷན་ནེར་འགྲོ་ཐུབ་པ་ཞིག་ངེས་པར་འོང་དགོས། འདི་ཡང་གོམས་འདྲིས་བསྟེན་པ་ལས་འོང་དགོས་ཤིང་། གོམས་པ་བསྟེན་ཚུལ་དེ་ཡང་སེམས་རྩེ་གཅིག་པའི་ཏིང་འཛིན་མེད་པར་མི་འོང་། རང་རེར་ཏིང་ངེ་འཛིན་གྱིས་ལག་ཐོགས་ཀྱི་ཡོད། འདོད་ཐག་ཐུང་ཐུང་བྱས་ཏེ་ཟླ་ཤས་དང་ལོ་ཤས་བསྒོམས་པས་རྟོགས་པ་སྐྱེ་བའི་རེ་བ་བྱེད་པ་ནོར་འཁྲུལ་ཡིན་ལ་གསལ་པོར་བཤད་ན་དེ་ལྟར་བསམ་པ་ལོག་ལྟར་འགྱུར་བཞིན་ཡོད། བཅོམ་ལྡན་འདས་ཉིད་ཀྱིས་བསྐལ་ཆེན་གྲངས་མེད་གསུམ་གྱི་རྣམ་གཞག་གསུངས་ཡོད་པས་སྔགས་བླ་མེད་ཀྱི་སྐབས་ལོ་གསུམ་ཕྱོགས་གསུམ་གྱི་སྐོར་གསུངས་པ་འུད་ཤོབ་ལྟ་བུ་ཞིག་ཏུ་འགྱུར་ཉེན་ཡོད། སྐབས་རེར་ངོས་ཀྱིས་དེ་གུང་ཁྲན་ཏང་གི་དྲིལ་བསྒྲགས་ལྟ་བུ་ཞིག་རེད་ཅེས་ཤོད་ཀྱི་ཡོད། གསུངས་ཏེ་བཞད། འོན་ཀྱང་གང་ཟག་རེ་ཟུང་གིས་ལོ་གསུམ་ཕྱོགས་གསུམ་གྱི་རིང་སྒྲུབ་པ་བྱས་ཏེ་སངས་རྒྱས་པ་ཡོང་སྲིད་མོད་དེ་དག་ཀྱང་སྔར་གྱི་བག་ཆགས་མཐུག་པོ་ཡོད་པ་ལ་ཡོང་གི་ལས་དང་པོ་བའི་གསར་བུ་ཞིག་ལ་དེ་འདྲ་ཡོང་བ་ཤིན་ཏུ་དཀའ།

རང་རེ་རྣམས་ཐོག་མ་མེད་པ་ནས་ད་ལྟའི་བར་དུ་ཉོན་མོངས་དུག་གསུམ་ལ་ཤིན་ཏུ་གོམས་པ་ཡིན་པས། དེ་ལྟ་བུའི་གོམས་ཆ་ཤིན་ཏུ་ཆེ་བ་ཞིག་སྤོང་བར་བྱེད་པ་ལ་ཨུ་ཚུགས་བརྒྱབ་ནས་བརྩོན་འགྲུས་ཀྱི་སྟོབས་ཤུགས་དྲག་པོ་མ་བསྐྱེད་པར་མི་འོང་། ཉོན་མོངས་མེད་པར་གྱུར་ཅིག་ཅེས་བརྗོད་པ་ཙམ་གྱིས་ཉོན་མོངས་མེད་པར་འགྱུར་མི་སྲིད། ཇི་ཙམ་ཉོན་མོངས་ལ་གོམས་འདྲིས་ཡོད་པ་དེའི་ཚོད་ཀྱིས་ཉོན་མོངས་ཀྱི་གཉེན་པོའི་ཕྱོགས་ལ་ཡང་ཉིན་དང་མཚན་དུ་གོམས་འདྲིས་བསྟེན་དགོས་ཤིང་། དེ་ལྟར་གོམས་པ་བསྟེན་པ་ལས་རིམ་གྱིས་ཉོན་མོངས་ཤུགས་ཇེ་ཆུང་ཇེ་ཆུང་དུ་གཏོང་བའི་ཐབས་བྱེད་རྒྱུ་ལས་གཞན་མེད་པས་དྲན་པ་ཉེར་བཞག་བཞི་དང༌། ཡང་དག་སྤོང་བ་བཞི་ལ་སོགས་པའི་ཚུལ་ལ་བསླབ་དགོས་པར་གསུངས། དེ་ལྟར་བསླབས་པས་རྫུ་འཕྲུལ་གྱི་རྐང་པ་བཞི་ལ་སོགས་པའི་ཏིང་ངེ་འཛིན་གྱི་ནུས་པ་ཐོབ་པ་དང༌། དེ་ལ་བརྟེན་ནས་དད་སོགས་དབང་པོ་ལྔ་དང་སྟོབས་ལྔ། བྱང་ཆུབ་ཡན་ལག་བདུན། འཕགས་ལམ་ཡན་ལག་བརྒྱད་ལ་སོགས་པ་འཐོབ་ནུས་པར་གསུངས་ཡོད།

དེ་ཡང་པཱ་ལིའི་མདོ་འགའ་ཞིག་ལ་ཁུངས་གཏུགས་ནས་འཕགས་ལམ་ཡན་ལག་བརྒྱད་པོ་དེ་བསླབ་པ་གསུམ་གྱི་ནང་དུ་བསྡུས་ཏེ་ད་ལྟ་ནས་རང་རེས་ཉམས་སུ་བླང་རྒྱུ་ཡོད་པ་ཞིག་གསུངས་འདུག །ཡང་དག་པའི་འཚོ་བ་དང༌། ཡང་དག་པའི་ངག །
ཡང་དག་པའི་བརྩོན་འགྲུས། ཡང་དག་པའི་ལྟ་བ། ཡང་དག་པའི་རྟོག་པ། ཡང་དག་པའི་དྲན་པ་བཅས་ནི་ད་ལྟ་ནས་རང་རེས་ཉམས་སུ་བླང་རྒྱུ་ཡོད་པ་ཞིག་ཏུ་གསུངས་འདུག །དེ་ཡང་ཡང་དག་པའི་ལྟ་བ་དང་ཡང་དག་པའི་རྟོག་པ་ལ་སོགས་པ་ཤེས་རབ་ཀྱི་བསླབ་པའི་ཉམས་ལེན་དང༌། ཡང་དག་པའི་དྲན་པ་དང་ཡང་དག་པའི་ཏིང་ངེ་འཛིན་གཉིས་ཏིང་ངེ་འཛིན་གྱི་ཉམས་ལེན། ཡང་དག་པའི་འཚོ་བ་དང༌། ཡང་དག་པའི་ངག །ཡང་དག་པའི་ལས་ཀྱི་མཐའ་གསུམ་པོ་ཚུལ་ཁྲིམས་ཀྱི་ཉམས་ལེན་ལ་སྦྱར་ནས། དེ་དག་ད་ལྟ་ནས་ཉམས་ལེན་བྱ་རུང་བ་ཞིག་ཏུ་གསུང་གི་འདུག །ཡང་འཕགས་ལམ་ཡན་ལག་བརྒྱད་དེ་མཐོང་ལམ་དང་སྒོམ་ལམ་སོགས་ལམ་ལྔ་ལ་སྦྱར་སྟངས་ཤིག་ཀྱང་ཡོད་པ་སྟེ། མདོར་ན། ཐབས་ཚུལ་དེ་དག་ལ་བརྟེན་ནས། གཏན་གྱི་འདུན་མ་མྱུར་དུ་སྒྲུབས་ཤིག་བུ། །ཞེས་གསུངས།

དེ་ལྟར་ཐོག་མར་ངེས་འབྱུང་དང་བྱང་སེམས་ལེགས་པར་བསྒོམས་པ་ལས་སེམས་ཀྱི་གཏིང་ནས་གཡོ་འགུལ་ཐེབས་པ་ཞིག་བྱུང་བའི་ཚེ་དེའི་ངང་ལ་བློ་ཅུང་ཟད་འཇོག་པ་དང་། ཡང་བློའི་ངར་རམ་རྩི་ལྟ་བུ་ཅུང་ཟད་ཞན་དུ་ཕྱིན་པའི་ཚེ་སླར་རྒྱུ་མཚན་བསམས་ཏེ་དཔྱད་སྒོམ་གྱིས་སྔར་གྱི་ཡིད་འགྱུར་ཤུགས་དྲག་པོ་བྱུང་བ་དེ་ཉིད་བསྐྱར་དུ་ཡོང་ཐབས་བྱེད་པ་སོགས་རིམ་གྱིས་གོམས་པ་ལས། ནམ་ཞིག་རྐྱེན་ཆུང་ངུ་ཙམ་གྱིས་ངེས་འབྱུང་དང་བྱང་སེམས་རང་གི་ངང་གིས་སྐྱེ་བ་ཞིག་ཡོང་བ་ཡིན།

ངོས་ལ་མཚོན་ན་བྱང་ཆུབ་ཀྱི་སེམས་རྒྱུད་ལ་སྐྱེས་མེད་ཀྱང་འདས་པའི་ལོ་ངོ་སུམ་ཅུ་བཞི་བཅུའི་རིང་ཡང་ནས་ཡང་དུ་བསམས་པ་ལས་བློར་འགྱུར་བ་ཐེབས་པ་ཞིག་ཏན་ཏན་ཡོང་གི་འདུག །དེ་ཡང་གོམས་ནས་བྱུང་བ་ཡིན་གྱི་ལན་གཅིག་བསམ་པ་ཙམ་གྱིས་བྱུང་བ་མིན།

དེ་ནས་སྟོང་ཉིད་ཀྱི་སྐོར་ངོས་ཀྱིས་འདིར་བཤད་པ་རྣམས་ས་བོན་ཙམ་ཞིག་ལས་འདི་གཅིག་པུས་མི་ཕན་པས་གཞུང་ཆེན་མོར་སློབ་གཉེར་བྱ་རྒྱུ་གལ་ཆེ། ལྟོ་ཆས་ལ་མཚོན་ནའང་། འཆར་ཅན་གྱི་ལྟོ་ཆས་རིགས་གཅིག་ཁོ་ན་བསྟེན་ན་དེ་ཙམ་བྲོ་བ་མི་ཚོར་བས་སྐབས་རེར་ལྟོ་ཆས་གསར་པའི་རིགས་བསྟེན་པས་དམིགས་བསལ་བྲོ་བ་ཡོང་བ་ལྟ་བུ་རེད། གཞུང་ལ་སློབ་གཉེར་བྱེད་པའི་ཚེ་ཡང་ཁ་སང་དང་ད་ནངས་ཞུས་པ་ལྟར་སྟོང་ཉིད་སྟོན་པའི་གཞུང་སྣ་ཚོགས་ལ་སློབ་གཉེར་བྱེད་ཐུབ་ན་ཕན་ཐོགས་ཆེན་པོ་ཡོད། གཞུང་དེ་དག་ལས་རྩ་བ་ཤེས་རབ་རྒྱ་ཡིག་ནང་ཡོད་ལ། ཁ་སང་ཝེད་ནམ་གྱི་མཁན་པོས་ཀྱང་རྩ་ཤེ་འཁྲིད་ཀྱི་ཡོད་སྐོར་བརྗོད་པ་ལྟར་ཁྱེད་ཚོར་སློབ་གཉེར་བྱ་རྒྱུའི་གོ་སྐབས་ཡོད་མུས་རེད། དབུ་མ་འཇུག་པ་དང་དབུ་མ་བཞི་བརྒྱ་པ་ཡང་རྒྱ་ཡིག་ནང་ཡོད། ཕལ་ཆེར་ཝེད་ནམ་གྱི་སྐད་དུ་ཡང་ཡོད་ངེས་པས་དེ་དག་ལ་སློབ་གཉེར་བྱེད་དགོས།

སྟོང་ཉིད་ཀྱི་ལྟ་བ་དཔྱད་འཇོག་ཟུང་འབྲེལ་གྱིས་བསྒོམས་པས་ཐོག་མར་ཉམས་འོག་གམ་དམིགས་འོག་ཏུ་ཆུད་པ་ཞིག་ཡོང་ཞིང་། སྐབས་དེར་བསྒོམས་ན་རྒྱུད་ལ་སྐྱེ་བར་འདུག་སྙམ་པའི་ཚོད་ཅུང་ཟད་ཐིག་པ་ཞིག་ཡོང་བ་ཡིན། ངོས་ལ་མཚོན་ན་ངེས་འབྱུང་དང་བྱང་སེམས། སྟོང་ཉིད་ཀྱི་ལྟ་བ་རྣམས་ཉམས་འོག་ཏུ་ཆུད་པ་ཞིག་ཏན་ཏན་ཡིན། སྒོམ་པའི་ལོང་མེད་པ་ལས་བསྒོམས་ན་རྟོགས་པ་སྐྱེ་བར་འདུག་སྙམ་པ་ཞིག་ཡོང་གི་འདུག །དེ་ལྟར་ཉམས་འོག་ཏུ་ཆུད་པའི་རྗེས་ད་དུང་མུ་མཐུད་ཡང་ནས་ཡང་དུ་བསྒོམས་པ་ལས་སེམས་ལ་གཡོ་འགུལ་ཆེན་པོ་ཐེབས་པ་ཞིག་བྱུང་མཚམས་རྩོལ་བཅས་ཀྱི་མྱོང་བ་སྐྱེས་པར་འཇོག་ལ། དེ་ཙམ་གྱིས་ཀྱང་མི་འགྲིག་པས་རྩོལ་མེད་ཀྱི་མྱོང་བ་བསྐྱེད་དགོས། རྩོལ་མེད་ཀྱི་མྱོང་བ་མཐར་ཕྱིན་པ་སྐྱེས་པའི་མཚམས་དེར་ཐེག་པ་ཆེན་པོ་གཞིར་བཞག་བྱས་ན་ཐེག་ཆེན་གྱི་ཚོགས་ལམ་ཆུང་ངུ་སྐྱེས་ཤིང་སྐབས་དེར་ག་ཏེ་ཞེས་པ་དེ་བྱུང་བ་ཡིན། དེ་ནས་ཚོགས་ལམ་འབྲིང་དང་ཆེན་པོ་མངོན་དུ་བྱེད་པ་དང་།

མུ་མཐུད་བསམ་བྱུང་གི་ཤེས་རབ་ཀྱིས་ངེས་པ་རྣལ་མ་རྙེད་པའི་སྟོང་པ་ཉིད་ཀྱི་དོན་ལ་ཡང་ནས་ཡང་དུ་བསམས་ཏེ་བློ་དེའི་ཕྱོགས་སུ་གོམས་ཤིང་འདྲིས་པར་བྱེད་པ་དང་བསམ་གཏན་དང་ཏིང་ངེ་འཛིན་བསྒྲུབས་ཏེ་ཞི་གནས་ཀྱི་གྲོགས་དང་བཅས་པའི་སྟོང་ཉིད་ལ་དམིགས་པའི་བསྒོམས་བྱུང་ཐོབ་མཚམས་སྦྱོར་ལམ་ཐོབ་པར་འཇོག་ཅིང་། དེའི་རྒྱུན་མུ་མཐུད་གོམས་པར་བྱས་པས་ད་ལྟའི་རང་རེའི་སེམས་ཀྱི་རྒྱུན་འདི་ཉིད་གོང་འཕེལ་དུ་ཕྱིན་ཏེ་ཐོག་མར་སྦྱོར་ལམ་གྱི་ཡེ་ཤེས་དྲོད། རྩེ་མོ། བཟོད་པ། ཆོས་མཆོག་བཅས་དང་། དེ་ནས་རིམ་བཞིན་གཉིས་སྣང་ཇེ་ཕྲ་ཇེ་ཕྲར་ཕྱིན་ནས། མཐར་གཉིས་སྣང་ཕྲ་མོ་ཚུན་ཆད་ནུབ་སྟེ་གཉིས་སྣང་མཐའ་དག་དང་བྲལ་ནས་སྟོང་པ་ཉིད་ལ་ཆུ་ལ་ཆུ་བཞག་པ་བཞིན་དུ་མཉམ་པར་བཞག་པའམ། སྟོང་པ་ཉིད་ཀྱི་དོན་མངོན་དུ་གྱུར་ཏེ་སྟོང་ཉིད་མངོན་སུམ་དུ་རྟོགས་པའི་ཚེ་ཐེག་ཆེན་གྱི་དབང་དུ་བྱས་ཏེ་བྱང་ཆུབ་ཀྱི་སེམས་དང་ལྡན་པ་ཞིག་ཡིན་ན་དོན་དམ་བྱང་ཆུབ་ཀྱི་སེམས་སམ་མཐོང་ལམ་ཐོབ་པར་འཇོག་ལ། དེ་ཐོབ་པ་དང་དུས་མཉམ་དུ་ས་བཅུ་བཤད་པའི་ས་དང་པོ་ཐོབ་པ་དང་། འགོག་བདེན་ཐོབ་པའི་འགོ་ཡང་འདི་ནས་བརྩམས་པ་ཡིན།

མཐོང་ལམ་སྐད་ཅིག་དང་པོས་མཐོང་སྤང་ཀུན་སྦྱོར་གསུམ་གྱི་དངོས་ཀྱི་གཉེན་པོ་བྱས་ནས། དེ་སྐད་ཅིག་གཉིས་པ་ལ་མཐོང་སྤང་ཀུན་སྦྱོར་གསུམ་མམ་མཐོང་སྤང་སྤངས་པའི་བྲལ་བ་དང་པོ་དེ་ཐོབ་ཅིང་། འགོག་བདེན་གྱི་ཐོག་མ་དེ་ཐོབ་པར་འཇོག །སོ་སོ་རང་ཉིད་ཀྱིས་སྤང་བྱ་གང་ཞིག་གཏན་དུ་སྤངས་པའི་བྲལ་བ་མངོན་དུ་གྱུར་པ་ཡིན་པས་ལམ་ལ་ཚོད་ཐིག་པ་ཞིག་འོང་ལ། བདེན་པ་མངོན་སུམ་དུ་མཐོང་ཞེས་གསུངས་པ་ལྟར་ནུས་པ་ཤིན་ཏུ་ཆེན་པོ་ཞིག་ཡོད། དེ་ནས་མུ་མཐུད་བསྒོམས་ནས་ས་གཉིས་པ་དང༌། གསུམ་པ། བཞི་པ། ལྔ་པ། དྲུག་པ། བདུན་པ། བརྒྱད་པ། དགུ་པ། བཅུ་པའི་བར་ས་བཅུ་རིམ་གྱིས་བགྲོད་པར་བྱེད་ལ། ས་བདུན་པའི་མཇུག་གམ་ས་བརྒྱད་པའི་སྟོད་ལ་བདེན་འཛིན་ས་བོན་དང་བཅས་པ་སྟེ་ཉོན་སྒྲིབ་མ་ལུས་པར་སྤངས་པའི་དགྲ་བཅོམ་པའི་གོ་འཕང་ཐོབ་པ་དང༌། དེ་ནས་བདག་མེད་རྟོགས་པའི་ཤེས་རབ་དེ་ཉིད་གཙོ་བོ་ཤེས་སྒྲིབ་སྤོང་བའི་དོན་དུ་སྒོམ་པ་ཡིན། ས་བརྒྱད་པ་དང་། དགུ་པ། བཅུ་པ་གསུམ་ལ་ཉོན་སྒྲིབ་ཀྱིས་དག་པ་ཡིན་པས་དག་ས་ཞེས་བརྗོད་ཅིང་། ས་བཅུ་པ་ཐོབ་པའི་ཚེ་སངས་རྒྱས་ཀྱི་སའི་གཞན་དོན་སྒྲུབ་པའི་འཕྲིན་ལས་ཀྱི་ཡོན་ཏན་དང་རྗེས་སུ་མཐུན་པའི་ཡོན་ཏན་ཐོབ་པ་ཡིན།

དེའི་སྟེང་དུ་སྔགས་ཀྱི་ལམ་སྣོན་མ་གདབ་དགོས་ཤིང་། སྣོན་མ་འདེབས་སྟངས་ཀྱང་མདོ་ལམ་གྱི་རྨང་གཞི་ཡོངས་རྫོགས་ཐིངས་པའི་མཚམས་སུ་སྔགས་ཀྱི་ཉམས་ལེན་ལ་ཞུགས་དགོས་པ་ལས། མདོ་ལམ་གྱི་རྨང་གཞི་མེད་པར་སྔགས་ཀྱི་ཉམས་ལེན་བྱེད་པ་མུ་སྟེགས་པའི་གསང་སྔགས་དང་མཚུངས་པར་འགྱུར་བས་ལེགས་པར་གཟབ་དགོས། མདོ་ཕྱོགས་ཀྱི་བསྟན་པ་སྤྱིའི་གོ་བ་ཚད་ལྡན་མེད་པར་སྔགས་ཉམས་ལེན་བྱེད་པ་ཧོལ་རྒྱུགས་ལ་འགྲོ་རྒྱུའི་ཉེན་ཁ་ཆེན་པོ་ཡོད།

དག་ས་གསུམ་དུ་མུ་མཐུད་སྟོང་ཉིད་སྒོམ་པ་སོགས་ཐབས་ཤེས་ཀྱི་ལམ་ལ་བསླབས་པ་ལས། མཐར་ས་བཅུ་པའི་རྒྱུན་མཐའི་སྒོམ་ལམ་རྡོ་རྗེ་ལྟ་བུའི་ཏིང་ངེ་འཛིན་མངོན་དུ་བྱས་ཏེ་དེས་ཤེས་སྒྲིབ་ཀྱི་གཉེན་པོ་བྱས་ནས་སེམས་ཀྱི་རྒྱུན་འདི་ཉིད་མཉམ་རྗེས་འདྲེས་པའི་བློའི་ངོ་བོར་འགྱུར་ཞིང་དེ་ལ་ཡེ་ཤེས་ཆོས་སྐུ་ཞེས་བརྗོད་ལ། སྐབས་དེར་བདེན་གཉིས་ངོ་བོ་ཐ་དད་དུ་འཛིན་པའི་དྲི་མ་གཏན་དུ་ཟད་པ་ཡིན་པས་མཉམ་རྗེས་འདྲེས་པ་དང་ཇི་སྙེད་པའི་ཆོས་རྣམས་བློ་དེ་ཉིད་ཀྱིས་ཡོངས་སུ་ཤེས་པའི་ནུས་པ་ཐོབ་ཅིང་། འཕྲིན་ལས་འབད་མེད་ལྷུན་འགྲུབ་ཏུ་འབྱུང་བའི་ཡོན་ཏན་ཡང་ཐོབ་པ་ཡིན། ཆོས་ཅན་ཡེ་ཤེས་ཆོས་སྐུའི་སྟེང་གི་ཆོས་ཉིད་དེ་ཉིད་ངོ་བོ་ཉིད་སྐུ་དང་། ཆོས་ཉིད་དེ་ཉིད་དགག་བྱ་རང་བཞིན་གྱི་དྲི་མས་དག་པ་ཡིན་པས་རང་བཞིན་རྣམ་དག་གི་ངོ་བོ་ཉིད་སྐུར་བརྗོད་ཅིང་། ཆོས་ཉིད་དེ་ཉིད་ཀྱི་སྟེང་དུ་དགག་བྱ་གློ་བུར་བའི་དྲི་མ་སྒྲིབ་གཉིས་སྤངས་པའི་བྲལ་བ་དེར་གློ་བུར་རྣམ་དག་གི་ངོ་བོ་ཉིད་སྐུ་ཞེས་བརྗོད། དེ་ཡང་གློ་བུར་བའི་སྐྱོན་སྒྲིབ་གཉིས་བག་ཆགས་དང་བཅས་པ་སྤངས་པའི་བྲལ་བའི་ཁྱད་པར་དང་ལྡན་པའི་ཚེ་ན་དག་པ་གཉིས་ལྡན་གྱི་དབྱིངས་མཐར་ཐུག་ཅེས་པ་དེར་གྱུར་པ་དང་དེ་ལ་ངོ་བོ་ཉིད་སྐུ་ཞེས་བརྗོད།

དེ་ལྟ་བུའི་ངོ་བོ་ཉིད་སྐུའི་རང་བཞིན་ཡིན་པའི་ཡེ་ཤེས་ཆོས་སྐུ་དེ་ཉིད་གཞན་དོན་དུ་མངོན་དུ་མཛད་པ་ཡིན་པས། དེ་མངོན་དུ་གྱུར་ཙམ་ནས་གཞན་དོན་གཟུགས་སྐུ་འཆར་འོང་ལ། དེ་ཡང་དག་པའི་གདུལ་བྱའི་བློ་ངོར་ཤར་བའི་གཟུགས་སྐུ་ལ་ལོངས་སྐུ་དང༌། མ་དག་པའི་གདུལ་བྱའི་བློ་ངོར་ཤར་བའི་གཟུགས་སྐུ་ལ་སྤྲུལ་སྐུ་ཞེས་བརྗོད་དེ་དེ་དག་སྐུ་བཞི་པོ་དེ་ཡིན། ད་ལྟའི་རང་རེའི་ཤེས་པ་འདིའི་རྒྱུན་མཐར་ཐུག་པའི་དུས་དེའི་ཚེ་སྐུ་བཞིའི་བདག་ཉིད་ཀྱི་སངས་རྒྱས་སུ་གྱུར་པ་ཡིན་ལ། རང་རེའི་ང་ང་སྙམ་པའི་ང་དེ་མཐར་དེ་ལྟ་བུའི་སངས་རྒྱས་ཀྱི་ངར་འགྱུར་བ་ཡིན། མདོ་ལས། སེམས་ལ་སེམས་མ་མཆིས་ཏེ། སེམས་ཀྱི་རང་བཞིན་ནི་འོད་གསལ་བའོ། །ཞེས་གསུངས་པ་ལྟར་ཐོག་མ་མེད་པ་ནས་ཡོད་པའི་སེམས་ཀྱི་རྒྱུན་འདི་ཉིད་ངོ་བོ་གོང་འཕེལ་དུ་ཕྱིན་པ་ལས་མཐར་རྒྱལ་བའི་ཐུགས་ཡེ་ཤེས་ཆོས་སྐུར་གྱུར་ཏེ་སྐུ་བཞིའི་བདག་ཉིད་ཀྱི་སངས་རྒྱས་སུ་འགྱུར་བ་ཡིན། ངོས་ཀྱིས་རྒྱུན་དུ་རང་རེའི་མཐར་ཐུག་གི་འགྲོ་ས་ Final Destination འདི་ཡིན་ཞེས་རྗོད་ཀྱི་ཡོད། འོན་ཀྱང་རང་རེའི་མི་ཚེ་འདིའི་དབང་དུ་བྱས་པའི་འཕྲལ་གྱི་འགྲོ་ས་མཐའ་མ་ Final Destination ནི་དུར་ཁྲོད་ཡིན་ལ་འགའ་ཞིག་མེར་བསྲེགས་དང་འགའ་ཞིག་ས་སྦས་གཏོང་གི་ཡོད། གསུངས་ཏེ་བཞད། ཤེས་པའི་རྒྱུན་དང་འབྲེལ་ནས་བཤད་ན་མཐར་ཐུག་གི་འགྲོ་ས་དེ་སྐུ་བཞིའི་བདག་ཉིད་ཅན་གྱི་སངས་རྒྱས་ཀྱི་གོ་འཕང་དེ་ཡིན།

མདོར་ན། ལམ་གྱི་གཙོ་བོ་རྣམ་པ་གསུམ་གྱི་གནད་འཚོལ་ཞེས་པ་ཡང་རྟོགས་པ་རྒྱུད་ལ་སྐྱེ་ཐབས་ལ་བྱེད་དགོས་པ་ལས་གཞུང་དོན་ལ་གོ་བ་ཆགས་པ་ཙམ་ལ་མི་ཟེར་བས་བསོད་ནམས་ཀྱི་བསགས་རྒྱབ་དང་ལྡན་ཞིང་། བླ་མ་དང་ལྷག་པའི་ལྷ་ལ་གསོལ་བ་འདེབས་པ། གཞུང་ཆེན་མོར་དཔྱད་པ་བྱེད་པ་བཅས་སུམ་སྒྲིལ་གྱི་ཐོག་ནས་འགྲོ་དགོས་པ་ཡིན། དེ་ལྟར་བློ་སྦྱང་ཐུབ་པ་ཞིག་བྱུང་ན་ངེས་འབྱུང་། བྱང་སེམས། ཡང་དག་པའི་ལྟ་བ་གསུམ་པོ་མཚན་ཉིད་ཚང་ཞིང་བཅོས་མིན་གྱི་མྱོང་བ་སྐྱེ་ཐུབ་པ་ཞིག་འོང་ལ། དེ་ལྟར་བྱུང་ན། ཤེས་རབ་སྙིང་པོར། ཏདྱ་ཐཱ། ག་ཏེ་ག་ཏེ་པཱ་ར་ག་ཏེ་པཱ་ར་སཾ་ག་ཏེ་བོ་དྷི་སྭཱཧཱ་ཞེས་གསུངས་པའི་དོན་ཇི་བཞིན་ཚང་བ་ཞིག་བྱུང་བ་ཡིན་ལ། མེ་འཁོར་ལྟ་བུར་མཚོན་ན་ལྕགས་ལམ་གྱི་སྟེང་དུ་ལེགས་པར་སོན་པ་ཡིན་པས་རང་གི་ངང་གིས་ལམ་དེའི་སྟེང་དུ་འགྲོ་བ་ཞིག་ཡོང་བ་ཡིན། ལམ་གྱི་བར་བར་དུ་ཅུང་ཟད་འགོར་བ་ལྟ་བུས་མྱུར་བུལ་གྱི་ཁྱད་ཙམ་ལས་གང་དུ་འགྲོ་སའི་ཕྱོགས་དེར་བསླེབ་རྒྱུར་ཐག་ཆོད་པས་བློ་བདེ་པོ་ཡིན། རང་རེ་རྣམས་ཐོག་མར་ཕར་ཁྱོར་ཚུར་ཁྱོར་གྱིས་ལྕགས་ལམ་གྱི་སྟེང་དུ་བསླེབ་རྒྱུ་ཙམ་ཡང་ཁག་པོ་ཡོད།

ག་ཏེ་ག་ཏེ་ཞེས་པའི་བཤད་པ་ཟབ་ཤོས་དེ་ཡིན།

ངོས་ཀྱིས་ཤེས་རབ་སྙིང་པོའི་ག་ཏེ་ག་ཏེ་ཞེས་པའི་གཞུང་ལ་གོ་བ་ཧ་ཅང་ཟབ་པོ་ཞིག་ཡོད་པར་མཐོང་གི་འདུག །གོ་བ་ཟབ་པོ་དེ་གང་ཡིན་ཞེ་ན། སོང་ཞིག །སོང་ཞིག །ཕ་རོལ་ཏུ་སོང་ཞིག །ཕ་རོལ་ཏུ་ཡང་དག་པར་སོང་ཞིག །བྱང་ཆུབ་ཏུ་གཞི་ཚུགས་ཞེས་པ་སྟེ། རང་རེའི་ལུས་འདི་ལ་མཚོན་ན། ཐོག་མར་སྐྱེས་མ་ཐག་གི་བྱིས་པའི་གནས་སྐབས་ཏེ་དེ་ལ་ག་ཏེའམ་སོང་ཞིག་ཅེས་པ་དེ་དང་། བྱིས་པ་ནར་སོན་ཏེ་དར་གཞོན་དུ་གྱུར་པའི་སྐབས་དེར་ག་ཏེའམ་སོང་ཞིག་གཉིས་པ་དེ་དང་། དེ་ནས་མི་ཚེའི་ཉམས་མྱོང་གང་འཚམ་བསགས་ཏེ་དར་ཡོལ་དུ་སླེབས་པའི་སྐབས་དེར་པཱ་ར་ག་ཏེའམ་ཕ་རོལ་ཏུ་སོང་ཞིག་ཅེས་པ་དེ་དང་། དེ་ནས་དར་ཡོལ་གྱི་གནས་སྐབས་ཡོལ་ཏེ་འཇིག་རྟེན་ཆོས་བརྒྱད་ཀྱི་མི་ཚེའི་ཉམས་མྱོང་མཐར་ཕྱིན་པའི་སྤོར་ཏོ་ལག་པས་འཁྱོག་ཚད་ཅིག་ཏུ་གྱུར་པའི་རྒད་པོའི་གནས་སྐབས་དེར་པཱ་ར་སཾ་ག་ཏེའམ་ཕ་རོལ་ཏུ་ཡང་དག་པར་སོང་ཞིག་ཅེས་པ་དེ་བྱུང་བ་ཡིན། དུས་དེར་གུང་ཐང་རིན་པོ་ཆེའི་ཉམས་མྱོང་རྒན་པོའི་འབེལ་གཏམ་ལས། ལངས་ཚེ་སུག་བཞི་འཛུགས་པ་འདི། །ཕྱུགས་ཀྱི་ལད་མོ་བྱས་པ་མིན། །བྱིན་པས་ལུས་པོ་མ་ཐེགས་པའི། །རམ་འདེགས་ལག་པས་བྱེད་པ་ཡིན། །
ཞེས་གསུངས་པ་དེ་བྱུང་བ་ཡིན་ལ། བགྲེས་སོང་ཕལ་ཆེར་ཡར་ལང་བའི་ཚེ་བ་ཕྱུགས་འཁྲབ་མཁན་ལྟ་བུར་སུག་ལག་བཞི་བཙུགས་ནས་ལང་གི་ཡོད། གསུངས་ཏེ་བཞད། དེ་ནས་མཐར་དུར་ཁྲོད་དུ་འགྲོ་བའི་སྐབས་དེར་བོ་དྷི་སྭཱཧཱའམ་བྱང་ཆུབ་ཏུ་གཞི་ཚུགས་ཞེས་པ་དེ་བྱུང་བ་ཡིན་ལ། དུས་དེར་འཇིག་རྟེན་གྱི་ལས་ཀ་ཡོངས་རྫོགས་ཟིན་པ་ཡིན། འདི་ངོས་ཀྱི་ཤེས་རབ་སྙིང་པོའི་ག་ཏེ་ག་ཏེ་ཞེས་པའི་སྔགས་ཀྱི་བཤད་པ་ཟབ་ཤོས་དེ་ཡིན། གསུངས་ཏེ་བཞད།

རིམ་པ་འདི་དག་རང་བཞིན་གྱིས་འགྲོ་བཞིན་ཡོད། དཔེར་ན། ངོས་ལ་མཚོན་ན། ག་ཏེ་དང་པོ་དང་ག་ཏེ་གཉིས་པ་ཕྱིན་ཟིན་ཅིང་། པཱ་ར་ག་ཏེ་ཡང་ཕྱིན་ཟིན་ཏེ་ད་ལྟ་པཱ་ར་སཾ་ག་ཏེ་ཞེས་པའི་རིམ་པའི་སྒང་ལ་བསྡད་ཡོད། དེ་ལྟར་རིམ་པས་བོ་དྷི་སྭཱཧཱའམ་བྱང་ཆུབ་ཏུ་གཞི་ཚུགས་ཞེས་གསུངས་པའི་དུས་དེར། སྤུར་དང་སྤུར་ཞེས་བཟང་གོས་ཀྱིས་བཏུམས་ཀྱང་། །བསྲེག་ཁང་ནང་དུ་འཇོག་དུས་ཤིག་འོང་ངོ་། །ཞེས་སྐྱབས་རྗེ་ཕ་བོང་ཁས་གསུངས་པ་དེ་འོང་རྒྱུ་དང་། གལ་ཏེ་༸རྒྱལ་བ་རིན་པོ་ཆེའི་སྐུ་གདུང་ཞེས་དམར་གདུང་ཞིག་བཞེངས་ན་སྐབས་དེར་བྱང་ཆུབ་ཏུ་གཞི་ཚུགས་ཞེས་པ་དེ་བྱུང་བ་ཡིན། འགྲོ་སྟངས་འདིའི་སྒང་ནས་ཕྱིན་ན་སླར་སྲིད་པ་འཁོར་བར་འཁོར་རྒྱུ་ཙམ་ཞིག་མ་གཏོགས་ངོ་མཚར་ཆེ་བ་གང་ཡང་མེད།

དེ་ལས་ལྡོག་སྟེ་གཉིས་འཛིན་གྱི་འཆིང་བ་དམ་པོས་བཅིངས་པའི་ཤེས་རྒྱུད་འདིའི་སྟེང་དུ་ག་ལེར་གཉིས་འཛིན་གྱི་འཛིན་པ་ཨ་འཐས་ཤུགས་ཆུང་དུ་ཆུང་དུ་བཏང་སྟེ་ག་ཏེ་དང་པོས་ཚོགས་ལམ་དང་། ག་ཏེ་གཉིས་པས་སྟོང་ཉིད་ལ་དམིགས་པའི་བསྒོམས་བྱུང་ངམ་སྦྱོར་ལམ་བསྟན་པ་ལྟར་དེ་གཉིས་མངོན་དུ་བྱ་རྒྱུ་དང་། དེ་ནས་བྱང་ཆུབ་ཀྱི་སེམས་ཀྱིས་ཟིན་པའི་སྒོ་ནས་གཉིས་སྣང་གཏན་ནས་ལོག་པའི་འཕགས་ལམ་ཐོབ་པའི་ཚེ་ཐེག་ཆེན་གྱི་ས་དང་པོའི་ཡེ་ཤེས་མངོན་དུ་བྱ་རྒྱུ་དང་སྐབས་དེར་པཱ་ར་ག་ཏེ་ཞེས་པ་དེ་འབྱུང་ཞིང་། དེ་ནས་སྒོམ་སྤང་སྤོང་བའི་གཉེན་པོ་སྒོམ་ལམ་མངོན་དུ་བྱས་པའི་ཚེ་པཱ་ར་སཾག་ཏེ་ཞེས་པ་དེ་འབྱུང་ལ། དེ་ནས་མ་དག་ས་བདུན་དང་དག་པ་ས་གསུམ་རིམ་གྱིས་མངོན་དུ་བྱས་པ་ལས་མཐར་སྐུ་བཞིའི་བདག་ཉིད་ཀྱི་སངས་རྒྱས་མངོན་དུ་བྱས་པའི་ཚེ་བོ་དྷི་སྭཱཧཱ་ཞེས་པ་དེ་འབྱུང་ལ། དེ་ལྟར་ཞིབ་ཏུ་བསམས་ན་ཤེས་རབ་སྙིང་པོའི་ག་ཏེ་ག་ཏེ་པཱ་ར་ག་ཏེ་ཞེས་སོགས་འདོན་པའི་སྐབས་སུ་སེམས་ནང་སོས་པ་ལྟ་བུ་ཞིག་དང་སེམས་ཐག་ཉེ་པོ་ལྟ་བུ་ཞིག་འཆར་རྒྱུ་ཡོད། དེ་ལྟར་འོང་བར་ཕུང་པོ་ལྔ་པོ་དེ་དག་ཀྱང་རང་བཞིན་གྱིས་སྟོང་པར་རྣམ་པར་ཡང་དག་པར་རྗེས་སུ་བལྟའོ། །ཞེས་སོགས་སྟོང་ཉིད་བཞི་སྐོར་གྱི་དོན་ལ་བསམ་བློ་ནན་ཏན་གཏོང་བ་སྔོན་དུ་འགྲོ་དགོས་པ་ཡིན། དེ་འདྲ་ཞིག་བྱུང་ན་དངོས་གནས་གོ་ཆོད་པ་བྱུང་བ་ཡིན་ལ། སྟོན་པ་བཀའ་དྲིན་ཅན་གྱིས་ཆོས་ཚུལ་ཟབ་པོ་འདི་དག་གསུངས་པའི་དགོས་དོན་ཡང་འགྲུབ་པ་ཡིན་པས་དེ་འདྲ་ཞིག་ཡོང་ཐབས་བྱ་རྒྱུ་གལ་ཆེ།

དགྲ་བགེགས་གདོན་རིགས་ཀྱིས་ཚུར་གད་མོ་དགོད་པའི་ཉེན་ཁ་ཡོད།

ཤེར་སྙིང་བཏོན་ཏེ་ཟློག་སྒྱུར་བྱེད་པར་ཐོག་མར་རང་རྒྱུད་ཀྱི་བདེན་འཛིན་ལ་ཁ་གཏད་གཅོག་ཐུབ་པ་ཞིག་དགོས། དེ་འདྲ་ཞིག་བྱུང་ན་བདེན་འཛིན་གྱི་གཞན་དབང་དུ་སོང་བའི་སེམས་ཅན་གཞན་ལ་ཅུང་ཟད་ཕན་པ་ཞིག་ཡོང་ནུས། དེ་ལྟ་མིན་པར་རང་ཉིད་བདེན་འཛིན་དང་རང་གཅེས་འཛིན་གྱི་གཞན་དབང་དུ་སོང་སྟེ་སེམས་ནང་སྟོང་ཉིད་ཀྱི་དོན་ལ་ཚོར་བ་གང་ཡང་མེད་པར་གཞན་ལ་ཕྱིར་བཟློག་པར་གྱུར་ཅིག །མེད་པར་གྱུར་ཅིག །ཞི་བར་གྱུར་ཅིག །དགྲ་བགེགས་བར་ཆད་མི་མཐུན་པའི་ཕྱོགས་ངན་པ་ཐམས་ཅད་ཤཱནྟིཾ་ཀུ་རུ་སྭཱཧཱ་ཞེས་བརྗོད་པས་ཕན་རྒྱུ་གང་ཡང་མེད་པ་ཙམ་དུ་མ་ཟད་ཟློག་པ་བྱ་ཡུལ་སེམས་ཅན་དེ་དག་གིས་ཚུར་གད་མོ་དགོད་པའི་ཉེན་ཁ་ཡོད། དེས་ན་སོ་སོའི་ངོས་ནས་ཤེར་སྙིང་གི་སྟོང་ཉིད་བཞི་སྐོར་སོགས་ཀྱི་དོན་ལ་བསམ་བློ་ལེགས་པར་བཏང་སྟེ་ག་ཏེ་ག་ཏེ་པཱ་ར་ག་ཏེ་ཞེས་སོགས་ཀྱིས་བསྟན་པ་ལྟར་སྟོང་ཉིད་བསྒོམས་པས་སྒྲིབ་པ་སྤོང་ནུས་པའི་དོན་ལ་ངེས་པ་རྙེད་པ་ཞིག་བྱུང་ན་ཟློག་པ་བྱ་ཡུལ་གྱི་དགྲ་དང་གདོན་བགེགས་རྣམས་ལ་ཅུང་ཟད་ཕན་གནོད་འབྲེལ་བ་ཞིག་འོང་ནུས།

མཛད་པ་པོ་གང་གིས་མཛད་པ་བསྟན་པ།

བཞི་པ་གཞུང་འདི་མཛད་པ་པོ་གང་གིས་མཛད་པ་བསྟན་པ་ནི།

ཞེས་པ་འདི་ནི་མང་དུ་ཐོས་པའི་དགེ་སློང་བློ་བཟང་གྲགས་པའི་དཔལ་གྱིས་ཚ་ཁོ་དབོན་པོ་ངག་དབང་གྲགས་པ་ལ་གདམས་པའོ། །

ཞེས་གསུངས། དེ་ལྟར་ལམ་གྱི་གཙོ་བོ་རྣམ་པ་གསུམ་ལ་ཐོག་མར་ཐོས་བྱུང་ངམ་ཡིད་དཔྱོད་ཀྱི་གོ་བ་བཙལ། དེ་ནས། ཇི་ལྟར་ཐོས་པའི་དོན་ལ་རིགས་པ་བཞིས། །ཉིན་དང་མཚན་དུ་ཚུལ་བཞིན་རབ་བརྟགས་ནས། །བསམ་བྱའི་གནས་ལ་བསམས་ལས་བྱུང་བ་ཡི། །རྣམ་དཔྱོད་བློ་ཡིས་ཐེ་ཚོམ་ཆོད་པར་ཤོག །ཅེས་གསུངས་པ་ལྟར་རིགས་པ་བཞིའི་སྒོ་ནས་དཔྱད་དེ། སེམས་ཀྱི་གཏིང་ནས་ངེས་པ་ཐོབ་པ་ཞིག་བྱུང་མཚམས་བསམ་བྱུང་གི་གོ་བ་སླེབས་པ་དང་། དེ་ནས། གང་ཚེ་ཤིན་ཏུ་ཟབ་པའི་ཆོས་ཚུལ་ལ། །
བསམ་བྱུང་བློ་ཡིས་ངེས་ཤེས་རྙེད་པའི་ཚེ། །ཚེ་འདིའི་འཁྲི་བ་ཆོད་པའི་བརྩོན་འགྲུས་ཀྱིས། །དབེན་པ་བསྟེན་ཏེ་ཚུལ་བཞིན་བསྒྲུབ་པར་ཤོག །ཅེས་གསུངས་པ་ལྟར་བསམ་བྱུང་གིས་ངེས་པ་རྙེད་པའི་དོན་དེ་བསྒོམ་དགོས་པར་གསུངས་པ་ཡིན། དབེན་པ་བསྟེན་ཏེ་ཚུལ་བཞིན་བསྒྲུབ་པར་ཤོག །ཅེས་བསྒོམ་བརྒྱག་དགོས་པར་གསུང་སྐབས། མ་བྱུང་མ་བྱུང་ཟེར་བཞིན་བཅུ་ལྷག་ཐལ། །ཞེས་གསུངས་པ་ལྟར་ང་དགོངས་པ་ཞུ་རྒྱུ་ཡིན་ཞེས་མར་འགྲོ་རྒྱུ་རེད། གསུངས་ཏེ་བཞད། རང་རེ་ཕལ་ཆེ་བ་དེ་འདྲ་ཡིན། བསམ་བྱུང་བར་དུ་འགྲོ་ཐུབ་ཀྱི་འདུག་ཀྱང་བསྒོམས་བྱུང་གི་མཚམས་དེར་སླེབས་སྐབས། ག་ལེར་བཞུགས་ Good bye ཞེས་བརྗོད་དགོས་པར་འགྱུར་གྱི་འདུག །ཧ་ཅང་སྐྱོ་པོ་རེད།

དེ་ལྟར་བྱ་བྲལ་གྱི་ཚུལ་བཟུང་སྟེ་དབེན་པ་བསྟེན་ནས་རྡོ་རུས་ཐུག་པའི་སྒྲུབ་པ་ཉམས་ལེན་ལ་བརྩོན་པ་ཞིག་བྱུང་ན་སྤྱིར་བསྟན་པ་དང་ཡང་སྒོས་སྒྲུབ་པའི་རྒྱལ་མཚན་འཛུགས་ཐུབ་པ་ཞིག་འོང་བ་ཡིན། གུང་ཐང་རིན་པོ་ཆེས། ད་ལྟ་བཟའ་བཏུང་གཉིད་ཀྱི་བདེ་བ་ལ། །ཆགས་པའི་སྐྱིད་ཆོས་འདི་ཡིས་མི་འགྲུབ་པས། །ཞེས་གསུངས་པ་ལྟར་རང་རེས་སྐྱིད་པོ་དང་དལ་པོའི་ཐོག་ནས་ཆོས་སྒྲུབ་ནུས་པའི་རེ་བ་བྱེད་ཀྱི་ཡོད་ཀྱང་དེ་ལྟར་ཡོང་བ་ཤིན་ཏུ་དཀའ་བས། དབེན་པ་བསྟེན་ཏེ་བརྩོན་འགྲུས་ཆུ་བོའི་རྒྱུན་བཞིན་དུ་བསྟེན་ནས་གཏན་འདུན་གྱི་སྙིང་པོ་བླ་མེད་རྫོགས་བྱང་ངམ་ཟུང་འཇུག་ཁ་སྦྱོར་ཡན་ལག་བདུན་ལྡན་གྱི་གོ་འཕང་མྱུར་དུ་འགྲུབ་པ་ཞིག་ཅིས་ཀྱང་བྱ་དགོས་པ་ཡིན་ཞེས་གསུངས། ཉི་མ་རེ་ཟུང་དང་ལོ་ངོ་རེ་ཟུང་ནང་བློར་འགྱུར་བ་ཡོང་རྒྱུ་ཁག་པོ་ཡིན་ཀྱང་ལོ་ངོ་བཅུ་གྲངས་ཀྱི་རིང་བློ་སྦྱོང་བ་དང་། ཚོགས་བསགས་སྒྲིབ་སྦྱོང་སོགས་ཀྱི་རྒྱུ་ཚོགས་ཚང་བར་བྱས་ན་སྣང་སྟོང་གི་དོན་ལ་བློ་གོམས་པ་ཞིག་འོང་ཐུབ།

གང་ཟག་གི་བདག་མེད་རགས་པའི་ལྟ་བ་ཐུགས་རྒྱུད་ལ་འཁྲུངས་ཚུལ།

ངོས་ཀྱིས་སྟོང་ཉིད་རྟོགས་མེད་པས་སྟོང་ཉིད་རྟོགས་ཡོད་ཅེས་དང་བྱང་ཆུབ་ཀྱི་སེམས་རྒྱུད་ལ་སྐྱེས་ཡོད་ཅེས་རྗོད་ཀྱི་མེད། ངོས་མི་འདྲ་བ་ཞིག་ཡིན་ཞེས་ཀྱང་རྗོད་ཀྱི་མེད། དེ་ལྟར་བརྗོད་ན་མི་ཆོས་བླ་མའི་རྫུན་དུ་གྱུར་ཏེ་གྲྭ་ཆས་ཕུད་རྒྱུའི་མཚམས་ལ་བསླེབ་རྒྱུ་རེད། སྟོང་ཉིད་དང་བྱང་སེམས་ཀྱི་ཉམས་ལེན་དང་འབྲེལ་ནས་བཤད་ན་ངོས་རང་ད་ལྟ་ལས་དང་པོ་བ་ཡིན། འོན་ཀྱང་ངོས་སྒེར་ལ་ཉམས་མྱོང་ཆེན་པོ་མེད་ཀྱང་ཕྲན་བུ་ཞིག་ཡོད་པ་དེ་བཤད་ན། ལོ་བཞི་བཅུ་ལྔ་བཅུའི་གོང་ནས་གང་ཟག་རང་རྐྱ་ཐུབ་པའི་རྫས་ཡོད་ཀྱིས་སྟོང་པའི་བདག་མེད་པའི་ལྟ་བ་རྒྱུད་ལ་སྐྱེས་པ་ལྟ་བུ་ཞིག་བྱུང་། འོན་ཀྱང་ངའི་སྟེང་དུ་སྟོང་སང་གི་རྣམ་པ་ཞིག་བློར་འཆར་ཡང་ང་དེ་གང་ལ་བརྟེན་ནས་བཏགས་པའི་གདགས་གཞི་ཕུང་པོར་དམིགས་པའི་ཚེ་དེ་ལྟ་བུའི་སྟོང་སང་དེ་འཆར་གྱི་མི་འདུག །དེས་ངག་ནས་ང་རང་བཞིན་གྱིས་མེད་པ་ཞེས་རྗོད་ཀྱི་ཡོད་ཀྱང་དོན་ལ་ངེས་རྒྱུ་དེ་གང་ཟག་རང་རྐྱ་ཐུབ་པའི་རྫས་ཡོད་ཀྱིས་སྟོང་པའི་བདག་མེད་པ་ཙམ་ཞིག་ལས་བློར་འཆར་གྱི་མེད་པ་གསལ་པོ་རེད། གང་ལྟར་ཡང་རྟེན་འབྱུང་གི་དོན་དྲན་པ་དང་དེ་མ་ཐག་ཏུ་སྒྱུ་མ་ལྟ་བུའི་དོན་གང་འཚམ་བློར་འཆར་བ་ཞིག་ཡོང་གི་འདུག་པ་སོགས་མི་འདུག་མི་འདུག་ཟེར་ཡང་བྲོ་བ་གང་འཚམ་ཁ་རྒྱུ་ཡོད་པ་ངོས་ཀྱི་ཉམས་མྱོང་དང་འབྲེལ་ཏེ་ཁྱོད་ཚོར་ཐག་བཅད་ནས་བཤད་ཐུབ་པ་འདུག་པས་ཨུ་ཚུགས་བརྒྱབ་སྟེ་ཐབས་ཤེས་བྱེད་དགོས།

སྟོང་ཉིད་ཀྱི་ལྟ་བ་ལ་ཐུགས་སྣང་འཁྲུངས་ཚུལ།

སེར་བྱེས་ཀྱི་སོག་པོའི་རྒན་དངོས་གྲུབ་ཚོགས་གཉིས་སྟོང་ཉིད་ལ་ཐུགས་སྣང་ཤིན་ཏུ་ཆེན་པོ་ཡོད། སྔར་གྱི་ལུགས་སྲོལ་ལ་སྨོན་ལམ་དམ་བཅའ་བཞག་གྲུབ་སྟེ་ལྷོ་གནས་ལ་འགྲོ་སྲོལ་ཞིག་ཡོད་པ་ལྟར། ངོས་དམ་བཅའ་བཞག་སྟེ་ལྷོ་གནས་ལ་ཕྱིན་གྲུབ་མཚམས་ལེགས་བཤད་སྙིང་པོར་དབུ་ནས་མར་བསྐྱར་ཞིབ་ཀྱི་ཚུལ་དུ་བལྟ་རྒྱུའི་བཀའ་མོལ་བྱུང་། འོན་ཀྱང་ཟིང་འཁྲུག་ལངས་ཏེ་མ་བྱུང་བ་རེད། གང་ལྟར་ཐོག་མར་ངོས་རང་རྒན་དངོས་གྲུབ་ཚོགས་གཉིས་ཀྱི་ཤུགས་རྐྱེན་ལ་བརྟེན་ནས་སྟོང་ཉིད་ཀྱི་ལྟ་བར་དོ་སྣང་སླེབས་པ་རེད། དེ་བཞིན་དུ་རྗེའི་གསུང་རྣམས་དང་། ཀླུ་སྒྲུབ་ཀྱི་རིགས་ཚོགས་དྲུག །ཤེར་ཕྱིན་གྱི་གཞུང་དེ་དག་མཇལ་བ་ལ་བརྟེན་ནས་སྟོང་པ་ཉིད་ཀྱི་ལྟ་བ་ཞེས་པ་ཤིན་ཏུ་གལ་ཆེན་པོ་ཡིན་པར་མཐོང་སྟེ་སྟོང་པ་ཉིད་ཀྱི་དོན་ལ་བསམ་བློ་གང་འཚམ་གཏོང་གི་ཡོད། དེས་ན་ངོས་ལ་སྟོང་པ་ཉིད་ཀྱི་ལྟ་བར་དོ་སྣང་སླེབས་པའི་རྐྱེན་སོག་པོ་ཞིག་གིས་བྱས་ཤིང་དེ་རིང་ཁྱེད་ཚོ་སོག་པོ་རྣམས་ལ་སྟོང་ཉིད་ཀྱི་སྐོར་འཆད་ཀྱིན་ཡོད་པ་རེད།

སྟོང་ཉིད་ཀྱི་དོན་ལ་བསམ་བློ་གང་འཚམ་བཏང་བའི་འབྲས་བུར་འགོག་བདེན་འཐོབ་པར་འདུག་སྙམ་པ་དང་འགོག་བདེན་ཐོབ་མཚམས་སྐྱིད་ཉལ་རིང་པོ་ཞིག་བརྒྱག་སྙམ་དུ་དྲན་མྱོང་། སྐྱིད་ཉལ་ཞེས་པ་ཤེས་ཀྱི་ཡོད་དམ། འགོག་བདེན་ཐོབ་པའི་ཚེ་བདག་འཛིན་ནམ་བདེན་འཛིན་ལ་མགོ་ལྕག་གཞུ་ཐུབ་པ་བྱུང་ཞིང་། སྡུག་པོ་གཏོང་མཁན་གྱི་དགྲ་དེ་ལས་རྒྱལ་བ་ཡིན་པས་སྐྱིད་པོའི་ངང་ནས་བསྡད་སྙམ་དུ་དྲན་མྱོང་། གསུངས་ཏེ་བཞད། སྡུག་པོ་གཏོང་མཁན་དེར་བཟོ་ལྟ་ཞིག་བཟོ་མ་ཐུབ་པའི་རིང་ངེས་པར་རིག་པ་བསྒྲིམ་དགོས་ཀྱི་ཡོད། སྟོང་ཉིད་ཀྱི་དོན་ཤེས་ཀྱི་མི་འདུག་ཅེས་དོ་སྣང་མེད་པར་བསྐྱུར་རྒྱུ་ཞིག་མིན། ༸རྒྱལ་བ་ལྔ་པ་ཆེན་པོས་ཀྱང་རྒྱུན་དུ་ངས་གང་ཤེས་པ་དེ་བསླབས་ནས་ཤེས་པ་ཡིན་ཞེས་འགའ་ཞིག་གིས་གང་ཡང་མ་བསླབས་པར་ཤེས་མདོག་བྱེད་པའི་རིགས་ལ་ཟུར་ཟ་དང་སྦྲགས་ནས་གསུང་གི་ཡོད། འདི་བདེན་པ་ཡིན། གསུངས་ཏེ་བཞད། ཁྱེད་ཚོས་ཀྱང་བསླབས་ན་མི་ཤེས་རྒྱུ་གང་ཡང་མེད་ཅིང་། བསླབས་ནས་ཤེས་པ་དེ་ཉིད་ལ་ཡང་ཡང་བསམས་ཏེ་མཐར་ངེས་པ་འདྲེན་ཐུབ་པ་ཞིག་བྱུང་ན་རིམ་བཞིན་སེམས་ནང་ཚོར་བ་བསླེབ་ཐུབ་པ་ཞིག་ཡོང་།

དེར་བརྟེན་ཆོས་ཟེར་བ་རྙོག་གྲ་ཆེ་རོགས་ཡིན་པས་དེ་ལས་གཉིད་ཉལ། ཆང་རག་བཏུང་། ཐ་མག་འདྲ་འཐེན་ནས་བསྡད་ན་ལེགས་སྙམ་དུ་བསམས་ན་ནོར་བ་ཡིན། ཤེས་སོང་ངམ། གལ་ཏེ་སོ་སོའི་མི་ཚེའི་ནང་མཐའ་གཅིག་ཏུ་དེ་འདྲ་ཞིག་བྱ་འདོད་ཡོད་ན་ནི་རང་དབང་ཡིན་པས་གང་བྱ་འདོད་ཡོད་ཀྱང་བྱོས། མགོ་རྟིང་བསློགས་ནས་ཕྱིན་ཀྱང་ཁྱད་པར་གང་ཡང་མེད། གསུངས་ཏེ་བཞད། ཆོས་རབ་ཏུ་རྣམ་འབྱེད་ཀྱི་ཤེས་རབ་ལྡན་པའི་མིའི་ཀླད་པ་ཞིག་ཡོད་ན་ཆོས་ཕྱོགས་ལ་བསམ་བློ་ཅུང་ཟད་ཐོངས་དང་། མི་ཚེ་སྐྱིད་པའི་སྐྱིད་འགོ་ཚུགས་ངེས་ཡིན། སྒོར་མོ་བརྒྱ་ཕྲག་དང་འབུམ་ཕྲག །ས་ཡ་མང་པོ་བཏང་ཡང་བསྒྲུབ་མི་ཐུབ་པའི་བདེ་སྐྱིད་ཅིག་རང་གི་བསམ་བློ་གཏོང་ཕྱོགས་ལ་བརྟེན་ནས་བསྒྲུབ་ཐུབ། ཤེས་སོང་ངམ། དེ་རིང་འདིར་དུས་ཚོད་མེད་སྟབས་དྲི་བ་དྲིས་ལན་བྱ་ཁོམ་མི་འདུག །གལ་ཏེ་ཁྱེད་ཚོར་ངོས་ཀྱིས་བཤད་པའི་ནང་ཆོས་ཀྱི་འགྲེལ་བཤད་ལ་ཉན་འདོད་དང་ཤེས་འདོད་ཀྱི་དོ་སྣང་ཆེན་པོ་ཡོད་ན་ལན་རྣམས་ཁྱེད་ཚོ་རང་ངོས་ནས་རྙེད་ཐུབ། གསུངས་ཏེ་བཞད།

ལྷག་མཐོང་ཆེན་མོའི་ནང་གནད་བཞིའི་དཔྱད་པ་བྱས་ཏེ་དགག་བྱ་ངོས་འཛིན་ཚུལ་གསུངས་པ་སྤྱི་དང་ལྷག་པར་རྟེན་འབྲེལ་གྱི་གཏན་ཚིགས་མདོར་བསྡུས་ཤིག་གསུངས་པ་དེ་དང་། ལྷག་མཐོང་ཆུང་ངུའི་ནང་རྟེན་འབྲེལ་གྱི་གཏན་ཚིགས་སྐོར་ས་བཅད་ལོགས་སུ་སྨོས་ཏེ་གསུངས་པ་དེ་གཉིས་ཤིན་ཏུ་གལ་ཆེ། གཅིག་དུ་བྲལ་དང་རྡོ་རྗེ་གཟེགས་མའི་གཏན་ཚིགས་ལྟ་བུ་གང་ཟག་རང་རྐྱ་ཐུབ་པའི་རྫས་སུ་གྲུབ་པའི་བདག་ལ་གནོད་པ་ཙམ་མ་གཏོགས་རིགས་པ་དེ་དག་གིས་རྟེན་འབྱུང་གི་དེ་ཁོ་ན་ཉིད་ཀྱི་དོན་དཔྱིས་ཕྱིན་པ་ཞིག་གཏན་ལ་འབེབས་རྒྱུ་ཅུང་ཟད་དཀའ་བ་ཡིན། ཕར་ཕྱིན་ལ་སློབ་པའི་སྐབས་ནས་རིགས་པའི་རྒྱལ་པོ་རྟེན་འབྲེལ་གྱི་གཏན་ཚིགས་ཞེས་གསུང་སྲོལ་ཡོད་པ་ལྟར་རྟེན་འབྱུང་གི་དེ་ཁོ་ན་ཉིད་གཏན་ལ་འབེབས་པར་རྟེན་འབྲེལ་གྱི་རིགས་པ་འདི་ཉིད་གཙོ་བོ་ཡིན། འདི་དག་ཤེས་པར་སྤྱིར་རྩ་ཤེ་དང་ལྷག་པར་རབ་བྱེད་ཉེར་དྲུག་པའི་སྐབས་ནས་ཕུང་རྩ་དུག་ནག་ལྟ་བུ་དེ་བདེན་འཛིན་མ་རིག་པ་ཡིན་པར་གསུངས་ཤིང་། དེས་འཁོར་བར་ཇི་ལྟར་འཁོར་ཚུལ་རབ་བྱེད་བཅོ་བརྒྱད་པས་བསྟན་པ་དེ་དག་དང་། རྩ་ཤེའི་དོན་འགྲེལ་དབུ་མ་འཇུག་པ་ལ་སོགས་པའི་གཞུང་ལ་སྦྱང་དགོས།

སྟོང་ཉིད་ཀྱི་ལྟ་བར་མཚོན་ན། ངོས་ཀྱིས་སྟོང་ཉིད་ཀྱི་སྐོར་ལ་བསམ་བློ་བཏང་སྟེ་ཕལ་ཆེར་ལོ་ངོ་དྲུག་ཅུ་ཙམ་ཕྱིན་ཡོད་ཅིང་། སྟོང་ཉིད་ཀྱི་དོན་བསམས་པ་ལས་སེམས་ནང་འགྱུར་བ་ཐེབས་པ་ཞིག་བྱུང་སྟེ་ལོ་ངོ་སུམ་ཅུ་བཞི་བཅུ་ཕྱིན་འདུག །འདས་པའི་ལོ་ངོ་དྲུག་ཅུའི་རིང་ཡང་ནས་ཡང་དུ་བསམ་བློ་ཤུགས་ཆེན་པོ་བཏང་བའི་ལག་རྗེས་སུ་སྟོང་པ་ཉིད་ལ་སེམས་ཐག་ཇེ་ཉེ་ཇེ་ཉེར་ཕྱིན་ཏེ་ཁྱད་པར་ཧ་ཅང་ཆེན་པོ་བྱུང་ཡོད་པ་གསལ་པོ་རེད། སྣང་བ་ལྟར་མ་གྲུབ་པའི་ཚུལ་བསམས་པ་ལས་ཆགས་སྡང་སྐྱེ་སའི་ཡུལ་རྣམས་གཟུགས་བརྙན་ལྟ་བུར་མཐོང་སྟེ་ཆགས་སྡང་གི་ངར་ཡོངས་སུ་ཆག་པར་འགྱུར་བའི་ཁྱད་པར་ཧ་ཅང་ཆེན་པོ་ཡོང་གི་འདུག །

རང་རེ་མི་རྣམས་ལ་ཇི་ལྟར་ཐབས་རྡུགས་ཀྱང་རྒྱུ་མཚན་ལ་བསམ་བློ་ཅུང་ཟད་གཏོང་བའི་ནུས་པ་ཞིག་ཡོད་ཕྱིར་རྒྱུ་མཚན་གྱི་ལམ་ནས་སེམས་ལ་འགྱུར་བ་གཏོང་ཐབས་བྱས་ན། འདུས་བྱས་སོ་ན་མི་གནས་པའི་རང་བཞིན་དུ་གསུངས་པ་ལྟར་མཐར་ཆོས་རྣམས་བརྟེན་ནས་བཏགས་ཙམ་དུ་གྲུབ་པའི་ཚུལ་མཐོང་བ་ཞིག་ཡོང་ཞིང་། དེའི་ཚེ་དེ་ལ་བརྟེན་ནས་ངོ་བོ་ཉིད་ཀྱིས་སྟོང་པའི་དོན་མཐོང་ནུས་ཤིང་། ངོ་བོ་ཉིད་ཀྱིས་སྟོང་པའི་དོན་ངེས་པ་ལ་བརྟེན་ནས་རྐྱེན་གཞན་ལ་རག་ལས་པའི་ངེས་པ་རྙེད་ཐུབ་པ་ཞིག་འོང་། དེ་ལྟར་ཆོས་རྣམས་རྐྱེན་གཞན་ལ་རག་ལས་པར་མཐོང་བའི་ཚེ་རྒྱུ་འབྲས་རྟེན་འབྲེལ་གྱི་རྣམ་གཞག་ཀུན་འཐད་པའི་དོན་ངེས་ཐུབ་ཅིང་། ཇི་ཙམ་གྱིས་རྒྱུ་འབྲས་ཀྱི་རྣམ་གཞག་ལ་ངེས་པ་རྙེད་པའི་ཚོད་ཀྱིས་ངོ་བོ་ཉིད་ཀྱིས་མ་གྲུབ་པའི་དོན་བློ་ལ་བདེ་བླག་ཏུ་འཆར་ནུས་པ་ཞིག་གོམས་པའི་དབང་གིས་ཡོང་ཐུབ། འོན་ཀྱང་བློ་ལ་འགྱུར་བ་དེ་ལྟར་ཡོང་བར་དུས་ཡུན་བསྲིང་དགོས་པ་ལས་དུས་ཐུང་ནང་ལས་སླ་པོས་འོང་རྒྱུ་ཞིག་མིན།

ངོས་ཆུང་དུས་ལོ་ངོ་བཅུ་གྲངས་ནས་འཇིགས་བྱེད་ཀྱི་དབང་ལ་སོགས་པ་ཞུས་ཏེ་ཨོཾ་སྭ་བྷཱ་ཝ་ཤུདྡྷཿསརྦ་དྷརྨཱཿསྭ་བྷཱ་ཝ་ཤུདྡྷོ྅ཧཾ་ཞེས་པའི་ཚིག་འདི་འདོན་བཞིན་ཡོད་ལ་འདས་པའི་ལོ་ངོ་དྲུག་ཅུ་ལྷག་དེའི་རིང་ཚིག་འདི་རྒྱུན་དུ་འདོན་བཞིན་བསམ་བློ་བཏང་བའི་གོམས་པའི་དབང་གིས་དེང་སྐབས་ཚིག་འདི་འདོན་སྐབས་བསམ་བློའི་ནང་ལྗིད་ཁོག་ཡོད་པ་ཞིག་ཏུ་ཚོར་གྱི་འདུག །འདི་ཡང་གོམས་པའི་དབང་གིས་བྱུང་བ་རེད། ཁྱེད་ཅག་གིས་ཀྱང་ལམ་གྱི་གཙོ་བོ་རྣམ་པ་གསུམ་ལན་གཅིག་ཐོས་ཏེ་གོ་བ་ཅུང་ཟད་ཆགས་པ་ཞིག་བྱུང་བ་དང་དེ་མ་ཐག་རྒྱུད་ལ་རྟོགས་པ་སྐྱེས་ཟིན་པ་ལྟ་བུ་ཞིག་བྱས་ན་ནོར་བ་ཡིན།

མཐར་ནུབ་ཕྱོགས་སུ་ཨེ་ཐར་མི་ཐར་བལྟ་རྒྱུ་དེ་ཞབས་འདྲེན་ཡིན།

མདོར་ན། ད་ལྟ་སྟོང་ཉིད་མ་རྟོགས་ཤིང་བྱང་ཆུབ་ཀྱི་སེམས་མ་སྐྱེས་ཀྱང་ཉམས་མྱོང་གི་འགོ་ཚུགས་ཏེ་ཉམས་མྱོང་རྗེས་མཐུན་པ་སྐྱེས་པའི་བྲོ་བ་འདི་འདྲ་ཞིག་ཡོད་ན། བཅོས་མ་མིན་པའི་ཉམས་མྱོང་རྣལ་མ་ཞིག་སྐྱེས་སྐབས་སེམས་ནང་ཁྱད་པར་ཧ་ཅང་ཆེན་པོ་ཡོང་བ་ལྟ་ཅི་སྨོས། དཔེར་ན། ཡོངས་འཛིན་ཡེ་ཤེས་རྒྱལ་མཚན་གྱིས་སྐྱེས་རབས་སོ་བཞི་པའི་རྣམ་བཤད་ལས། ཆང་ཁ་ནས་བཙགས་པ་འདི་འདྲ་ན། །ཞབས་ནས་བཙགས་ན་ཇི་ལྟར་མཆི། །ཞེས་གསུངས་པ་ལྟར་རྐུན་མ་ཞིག་གིས་ཆང་བསྙལ་བ་ཞིག་གི་ཁ་ནས་ཅུང་ཟད་བཅུས་ཀྱིན་བཏུངས་པས་ཧ་ཅང་ཞིམ་པོ་བྱུང་བར། ཆང་ཁ་ནས་བཏུངས་པར་དེ་ཙམ་གྱིས་ཞིམ་པོ་ཡོད་ན་གཏིང་ནས་བཏུངས་ན་ཇི་འདྲ་ཡོད་ཅེས་བརྗོད་པ་དང་འདྲ་བར་སྟོང་ཉིད་ལ་དམིགས་པའི་ཉམས་མྱོང་རྗེས་མཐུན་པ་སྐྱེས་པ་ཙམ་ལ་ཡང་ཕན་རླབས་ཧ་ཅང་ཆེན་པོ་འདུག །དེས་ན་དཔེ་ཆ་བལྟས་པའི་དགོས་དོན་དུ་ཟབ་མོ་སྟོང་པ་ཉིད་ཀྱི་དོན་ལ་ཅུང་ཟད་བསམ་བློ་གཏོང་རྒྱུ་གལ་ཆེ། དེ་འདྲ་མ་བྱུང་ཕྱིན་དཔེ་ཆ་བལྟས་པར་སྙིང་པོ་གང་ཡང་མེད་པས། ཚོང་ལྟ་བུ་བརྒྱབ་སྟེ་བསྡད་ན་ལེགས། མ་གཞི་འགའ་ཞིག་གིས་ཚོང་རྒྱག་གིའང་ཡོད་འདུག །གྲྭ་སའི་ནང་དཔེ་ཆ་བལྟས་ཏེ་དགེ་བཤེས་བཏང་། དེ་རྗེས་དགེ་བཤེས་ཡིན་ལ་མིན་ལའི་བཟོ་ལྟ་བུས་ཕྱི་རྒྱལ་དུ་ཨེ་ཐར་མི་ཐར་བལྟ་རྒྱུ་དང་ཚོང་བརྒྱབ་སྟེ་སྡོད་མཁན་དེ་འདྲ་ཡོང་གི་འདུག །

ཉེ་ཆར་ཀརྨ་པ་རིན་པོ་ཆེས། ཨ་མི་རི་ཁར་འགྲོ་མཁན་ཚོས། ཨ་མི་རི་ཁ་དེ་ནུབ་ཕྱོགས་བདེ་བ་ཅན་གྱི་ཞིང་ཁམས་ཡིན་པ་དང་། སྲིད་འཛིན་ཨོ་བྷ་མ་ཁོང་འོད་དཔག་མེད་རེད་ཅེས་རྗོད་ཀྱི་ཡོད་སྐོར་རླུང་འཕྲིན་ནང་གསུངས་པ་གོ་བྱུང་། དེ་ཧ་ཅང་འདྲ་པོ་འདུག །ཨོ་བྷ་མ་དང་འོད་དཔག་མེད་ཅེས་པ་སྒྲ་གདངས་ཀྱི་ཆ་ནས་ཀྱང་མཚུངས་པོ་ལྟ་བུ་ཞིག་འདུག །གསུངས་ཏེ་བཞད། མདོར་ན། དཔེ་ཆ་བལྟས། དགེ་བཤེས་བཏང་སྟེ་མཐར་ནུབ་ཕྱོགས་སོགས་སུ་ཨེ་ཐར་མི་ཐར་བལྟ་རྒྱུ་དེ་ཞབས་འདྲེན་ཡིན།

ཆོས་སྤོང་གི་ལས་སུ་འགྲོ་ཉེན་ཆེ་བས་གཟབ་དགོས།

གཞུང་ཆེན་མོར་རྒྱུས་མེད་ན་སྟོང་པ་ཉིད་ཀྱི་ལྟ་བ་གོ་ཁག་པོ་ཡོད། དེ་ཙམ་དུ་མ་ཟད་ལྟ་བའི་རྣམ་གཞག་གསུང་བའི་ཚེ། སྟོང་པ་ཉིད་དང་དོན་དམ་བདེན་པ། ལྟ་བ། བདག་མེད་པ་ཞེས་པ་ལྟ་བུའི་ཚིག་གཅིག་ལ་ཡང་སྔགས་དང་འབྲེལ་བའི་གོ་ལུགས། མདོ་དང་འབྲེལ་བའི་གོ་ལུགས། གྲུབ་མཐའ་གོང་འོག་སོ་སོའི་ལུགས་ཀྱི་གོ་བ་ལེན་ལུགས་མང་ཞིང་། བོད་རང་གི་ས་དགེ་བཀའ་རྙིང་སོ་སོའི་ལུགས་ལ་ཡང་ཐུན་མོང་མིན་པའི་གོ་བ་ལེན་ལུགས་མི་འདྲ་བ་མང་བས་ཐག་གཅོད་མི་སྔ་བར་དཔྱད་པ་ཤིན་ཏུ་ཞིབ་ཚགས་བྱས་ཏེ་གྲུབ་མཐའ་སོ་སོའི་ལུགས་ཀྱི་འགྲོ་སྟངས་ལེགས་པར་ཤེས་པའི་ཐོག་ནས་གཞན་ལ་འཆད་ཐུབ་པ་བྱུང་ན་ཤིན་ཏུ་ལེགས། དེ་མིན་མཐོང་རྒྱ་དང་ཐོས་རྒྱ་ཆུང་དྲགས་ན་རྗེ་རིན་པོ་ཆེས། དེས་ན་སྒོམ་ཐམས་ཅད་འཇོག་སྒོམ་དུ་འདོད་པ་ནི་དཔེར་ན། ནས་རྡོག་གཅིག་བཟུང་ནས་འབྲུ་ཐམས་ཅད་འདི་ཁོ་ན་ཡིན་ནོ་ཞེས་ཟེར་བ་དང་འདྲ་བ་ཡིན་ནོ། །ཞེས་གསུངས་པ་ལྟ་བུར་འགྱུར་རྒྱུའི་ཉེན་ཁ་ཡོད།

སངས་རྒྱས་པའི་ཆོས་ཀྱི་གཟི་བརྗིད་ཐོན་ས་གཙོ་བོ་བདག་མེད་པའི་ལྟ་བ་དེ་ཡིན། བདག་མེད་པའི་ལྟ་བར་ཡང་གང་ཟག་གི་བདག་མེད་དང་ཆོས་ཀྱི་བདག་མེད་གཉིས་སུ་དབྱེར་ཡོད་ཅིང་། ཆོས་ཀྱི་བདག་མེད་པར་ཡང་སེམས་ཙམ་པས་བཞེད་པའི་ཆོས་ཀྱི་བདག་མེད་དང་། དེ་ལས་ཕྲ་བ་སྟེ་ཐ་སྙད་དུ་རང་མཚན་བཞེད་པའི་རང་རྒྱུད་པ་དང་། དེ་ལས་ཀྱང་ཕྲ་བ་སྟེ་ཐ་སྙད་དུ་རང་མཚན་ཞལ་གྱིས་མི་བཞེད་པའི་ཐལ་འགྱུར་བའི་ཆོས་ཀྱི་བདག་མེད་པ་སྟེ། སྔ་མ་སྔ་མ་ལས་ཕྱི་མ་ཕྱི་མ་ཕྲ་རུ་ཕྲ་རུ་འགྲོ་བ་ཡིན། དེ་ལྟ་བུའི་བདག་མེད་པའི་ཚུལ་བསམས་པ་ལས་ཕྲ་བའི་བདག་མེད་པའི་གནད་མཐོང་སྟེ་དེ་ལ་ངོ་མཚར་སྐྱེ་རྒྱུ་ཙམ་ཞིག་མིན་པར། བདག་མེད་པའི་ལྟ་བ་དེ་ཉིད་དངོས་སུ་བདེན་འཛིན་གྱི་ཁ་གཏད་དུ་སོང་སྟེ་ཚུལ་མིན་ཡིད་བྱེད་ཀྱི་རྣམ་རྟོག་ཤུགས་ཆུང་དུ་འགྲོ་བ་དང་། དེ་ལ་བརྟེན་ནས་ཆགས་སྡང་གི་བློ་ཤུགས་ཆུང་དུ་ཕྱིན་ཏེ། འདི་ལྟར་སྟོང་པ་ཉིད་ཀྱི་དོན་བསྒོམས་ན་ཆགས་སྡང་སྤངས་པའི་བྲལ་བའི་ཡོན་ཏན་འཐོབ་ནུས་པར་འདུག་སྙམ་པའི་ངེས་པ་འདྲེན་ཐུབ་པ་ཞིག་དགོས་པ་ཡིན།

རིན་ཆེན་ཕྲེང་བ་དང་མདོ་སྡེ་རྒྱན་སོགས་སུ། གལ་ཏེ་གཞན་གྱི་འདོད་ཚུལ་གང་ཞིག་རང་གི་བློར་མི་འཐད་པར་སྣང་ན་བཏང་སྙོམས་སུ་གཞག་དགོས་པར་གསུངས་པ་ལྟར་ཐེ་ཚོམ་ཅན་རྣམས་བཏང་སྙོམས་སུ་བཞག་ན་ཉེས་པ་མེད་པར་གསུངས། རང་གི་བློར་མི་ཤོང་བ་རྒྱུ་མཚན་དུ་བྱས་ཏེ་འགྲིག་མི་འགྲིག་སྣ་ཚོགས་བརྗོད་པ་ཆོས་སྤོང་གི་ལས་སུ་འགྲོ་ཉེན་ཆེ་བས་གཟབ་དགོས། གལ་ཏེ་རང་ངོས་ནས་ཆོས་སྤོང་གི་ལས་མིན་པར་རྒྱུ་མཚན་མཐོང་བའི་ཐོག་ནས་གཞན་ལུགས་ལ་འགྲིག་མི་འགྲིག་བརྗོད་ཁུལ་ཡིན་ཀྱང་བཤད་ཤེས་མ་ཤེས་ཀྱི་དབང་གིས་ཆོས་སྤོང་གི་ལས་ཚབས་ཆེན་དུ་འགྱུར་བའི་གནས་ཚུལ་ཡོང་བཞིན་ཡོད་སྟབས་དེ་ལྟར་བྱ་མི་རུང་བ་ཡིན།

མདོར་ན། ལྟ་བའི་སྐོར་ལ་རྣམ་གཞག་ཤིན་ཏུ་མང་པོ་ཡོད། རི་བོ་དགེ་ལྡན་པ་རང་ལ་མཚོན་ན་ཡང་སྤྱིར་ཡུལ་གྱི་འོད་གསལ་སྟོང་པ་ཉིད་ཀྱི་རྣམ་གཞག་ལ་ཁྱད་པར་མེད་ཀྱང་སྒོམ་བྱེད་ཡུལ་ཅན་གྱི་ལྟ་བ་ལ་མདོ་སྔགས་གཉིས་ལ་ཁྱད་པར་ཡོད་པ། ཀུན་མཁྱེན་འཇམ་དབྱངས་བཞད་པའི་གྲུབ་མཐའ་རྩ་བ་ལས། ཡུལ་མཆོག་བསྟན་ཀྱང་ཡུལ་ཅན་མཆོག་སྦས་བཞིན། །དྲི་གཙོ་བསྟན་ཀྱང་གཉེན་པོ་མཆོག་སྦས་ཕྱིར། །ཤེས་སྒྲིབ་ཆུང་ཕྲ་སྔགས་ལས་མདོས་མི་ནུས། །ཞེས་གསུངས་པ་ལྟར་ཡིན། དེ་བཞིན་དུ་ལྟ་བ་སྒོམ་ཚུལ་ལ་ཡང་འཇོག་སྒོམ་གཙོ་བོར་བྱེད་མིན་དང་དཔྱད་སྒོམ་གཙོ་བོར་བྱེད་མིན་སོགས་ཀྱི་ཁྱད་པར་ཡོད། དེ་ཙམ་དུ་མ་ཟད་ཕ་རྒྱུད་གསང་བ་འདུས་པའི་སྐབས་སུ་དོན་དམ་བདེན་པའི་མིང་གིས་བསྙད་པའི་ལམ་མང་པོ་ཞིག་ལ་ཁྱད་པར་ཡོད་ཅིང་། གསང་འདུས་དང་དུས་འཁོར་ལྟ་བུར་རྒྱུད་སྡེ་མི་འདྲ་བའི་དབང་གིས་ལམ་གྱི་རིམ་པ་གསུང་སྟངས་མི་འདྲ་བ་འཐོན་བཞིན་ཡོད་པས་དེ་དག་གི་གཅིག་ཤེས་པ་རྒྱུ་མཚན་དུ་བྱས་ཏེ་དེ་དང་མི་མཐུན་པ་ཀུན་ཕྱིན་ཅི་ལོག་ཡིན་པར་ངོས་བཟུང་ན་ཤིན་ཏུ་ནོར་བ་ཡིན།

ལམ་གཙོ་ལེགས་པར་ཤེས་པར་བཀའ་པོད་ལྔ་ལ་སྦྱང་དགོས།

དེ་ལྟར་ལམ་གཙོའི་བཤད་ལུང་གྲུབ་པ་ཡིན། ལམ་གཙོ་འདི་གཞུང་ཉུང་བསྡུས་ཤིག་ཡིན་པ་ལ་ཟབ་གནད་ཡོད་པ་ཞིག་ཡིན། དེ་བཞིན་དུ་ཡོན་ཏན་གཞིར་གྱུར་མ་དེ་རྩ་ཆེན་པོ་ཡིན་ཡང་ལམ་གཙོའི་འཁྲིད་ཚུལ་དེ་དམིགས་བསལ་མི་འདྲ་བ་ཞིག་ཡོད། ལྷག་པར་དུ་སྟོང་ཉིད་ཀྱི་དཀའ་གནད་མཐར་ཐུག་གི་སྐོར་རྣམས་རྡོག་སྒྲུག་བརྒྱབ་སྟེ་གསུངས་ཡོད། དེ་བཞིན་རྟེན་འབྲེལ་བསྟོད་པ་ཡང་ཤིན་ཏུ་གལ་ཆེན་པོ་ཡིན། དེ་དག་གི་དོན་ལེགས་པར་ཤེས་པ་ལ་དྲང་ངེས་ལེགས་བཤད་སྙིང་པོ་དང་དེའི་ནང་ནས་ཀྱང་དབུ་མ་པའི་སྐོར་རྣམས་ཤིན་ཏུ་གལ་ཆེན་པོ་ཡིན། དེ་དག་ཀྱང་ལེགས་པར་ཤེས་པར་དབུ་མ་འཇུག་པ་དང་རྩ་བ་ཤེས་རབ་གཉིས་དང་། དེ་གཉིས་ཀྱི་རྣམ་བཤད་གཉིས་པོ་ཡང་ནས་ཡང་དུ་བལྟ་དགོས། དེ་དག་ལེགས་པར་ཤེས་པར་ཚད་མའི་གཞུང་ཤེས་དགོས་ཤིང་། དེ་ནས་ས་ལམ་གྱི་རིམ་པ་ལེགས་པར་འགྲིག་པ་ཞིག་ཡོང་བར་མངོན་རྟོགས་རྒྱན་ལ་སོགས་པའི་ཕར་ཕྱིན་གྱི་གཞུང་རྣམས་གལ་ཆེན་པོ་ཡིན། ཕར་ཕྱིན་གྱི་ཡན་ལག་གི་ཚུལ་དུ་མངོན་པ་མཛོད་ཤེས་དགོས་ཤིང་། ཕར་ཕྱིན་གྱི་བསླབ་བྱའི་ཚུལ་དུ་འདུལ་བ་ལེགས་པར་ཤེས་དགོས། དེ་ལྟར་གཞུང་ཆེན་བཀའ་པོད་ལྔ་པོ་ལེགས་པར་ཤེས་པ་ཞིག་ཤིན་ཏུ་ནས་གལ་ཆེ།

ཆོས་པ་བྱབ་ཆུང་ཞིག་བྱ་རྒྱུ་མེད།

ད་ཆུ་ཚོད་ཀྱང་བཅུ་གཉིས་ཟིན་འདུག །ཆུ་ཚོད་གཅིག་ཙམ་རིང་བཤད་རྒྱུའི་འཆར་གཞི་ཡིན་ཀྱང་ཆུ་ཚོད་གསུམ་མིན་ཙམ་ཕྱིན་འདུག །ངོས་ཀྱིས་ཕྱི་རྒྱལ་ཁག་ཏུ་གཏམ་བཤད་བྱེད་སྐབས་ངོས་ལ་སྐྱོན་ཆ་ཞིག་ཡོད་པ་ནི་ཁ་ཅིག་གདངས་ན་རྫོགས་རྒྱུ་མེད་པར་བཤད་དེ་མཚམས་འཇོག་མི་ཤེས་པ་དེ་ཡིན་ཞེས་རྗོད་ཀྱི་ཡོད། དེ་རིང་འདིར་ཡང་སྦོ་ཤོབ་ཤོད་ཀྱིན། མཐོང་ཆུང་ཡང་བྱེད་ཀྱིན་རྫོགས་རྒྱུ་མེད་པ་ཞིག་བཤད་པ་རེད། གང་ལྟར་ཡང་རང་རེའི་གཞུང་དེ་དག་དོན་དམ་པའི་སེམས་ལ་བཟོ་བཅོས་བྱེད་མཁན་དེ་ཡིན་ཞིང་། སེམས་ལ་འགྱུར་བ་གཏོང་བའི་ཐབས་ཤེས་ཀྱི་ལམ་གཞན་དང་མི་འདྲ་བ་ཞིག་ཡོད་པ་དེ་དག་ཚང་མས་མཁྱེན་པར་བྱས་ཏེ་གཞུང་ཆེན་མོར་སློབ་གཉེར་བྱེད་མཁན་རྣམས་ཀྱིས་སློབ་གཉེར་བྱེད་གོ་ཆོད་པ་ཞིག་བྱ་རྒྱུ་གལ་ཆེ།

གཞུང་ཆེན་མོར་སློབ་གཉེར་བྱ་རྒྱུ་ལོགས་སུ་བཞག །ལམ་རིམ་བསྒོམ་རྒྱུ་ལོགས་སུ་བཞག་སྟེ་ཕྱིན་ན་མི་འགྲིག །ཤེས་སོང་ངམ། རང་རེའི་ཆོས་པ་ཡག་པོ་འགའ་ཞིག་གིས་ལམ་རིམ་གྱི་དཔེ་ཆ་གྲྭ་ཤག་ཏུ་ཉར་ཏེ་སྐྱེས་བུ་ཆུང་ངུ་དང་སྐྱེས་བུ་འབྲིང་། སྐྱེས་བུ་ཆེན་པོའི་སེམས་བསྐྱེད་ཀྱི་བར་ཙམ་དུ་ཡང་ཡང་བལྟ་ཀློག་གིས་དཔེ་ཆ་ཅུང་ཟད་ནག་པོར་གྱུར་ཀྱང་། ལྷག་མཐོང་ཆེན་མོ་མན་ཆད་དཔེ་ཤོག་གསར་པ་རང་གི་ངོ་བོར་ལྷག་བསྡད་པ་དེ་འདྲ་སྔར་བོད་དུ་སྡོད་སྐབས་ནས་མཐོང་མྱོང་ཡོད། དེ་ཉོན་མོངས་ཀྱི་ངོས་འཛིན་ལེགས་པོ་ཞིག་མ་ཤེས་པའི་རྟགས་ཡིན། ཉོན་མོངས་ཀྱི་གཉེན་པོ་ངོ་མ་སྟོང་ཉིད་ཀྱི་ལྟ་བ་དེ་སྐྱབས་སུ་མཆི་ཞེས་བརྗོད་རྒྱུ་ཙམ་ཞིག་ཏུ་འཇོག་པ་དེ་ནོར་བ་ཡིན།

གཞུང་ཆེན་མོར་སློབ་གཉེར་བྱས་ཏེ་བདག་མེད་རྟོགས་པའི་ཤེས་རབ་མ་སྐྱེས་པ་བསྐྱེད་པ་དང་། སྐྱེས་པ་གོང་ནས་གོང་དུ་སྤེལ་ཏེ་གཞན་ལ་བཤད་དགོས་བྱུང་ཡང་བཤད་རྒྱུ་ཡོད་པ་ཞིག་དང་། རང་ངོས་ནས་ཀྱང་བསམ་བློ་གཏོང་རྒྱུ་ཡོད་པ་དེ་འདྲ་ཞིག་དགོས་པ་ལས། ཆོས་པ་བྱབ་ཆུང་ཞིག་གི་ངོ་བོར་བསྡད་ན་རྗེ་རིན་པོ་ཆེས་གསུང་འབུམ་པོད་བཅོ་བརྒྱད་བརྩམས་པའི་དགོས་དོན་མ་འགྲུབ་པ་ཡིན། དེ་བཞིན་བཅོམ་ལྡན་འདས་ཀྱིས་བཀའ་འགྱུར་པོད་བརྒྱ་ལྷག་དང་། ཀླུ་སྒྲུབ་ཡབ་སྲས་ལ་སོགས་པའི་མཁས་པ་རྣམས་ཀྱིས་བསྟན་འགྱུར་པོད་ཉིས་བརྒྱ་ལྷག་གསུངས་པའི་དགོས་པ་མ་འགྲུབ་པ་ཡིན། དེས་ན། ཐོས་པའི་རྗེས་འཇུག་སྒྲུབ་པ་སྙིང་པོར་བྱེད། །སྐྱེ་བའི་རྫོང་ལས་ཚེགས་ཆུང་ཐར་བར་འགྱུར། །ཞེས་གསུངས་པ་ལྟར། གཞུང་ཆེན་མོར་སློབ་གཉེར་ལེགས་པར་བྱས་ཏེ་ཐོས་དོན་སྒྲུབ་ལ་གཞོལ་བ་ཞིག་ཅིས་ཀྱང་བྱེད་དགོས།

ཁ་ས་ཁ་ཉིན་ངོས་རང་ཆམ་པ་བརྒྱབ་སྟེ་ཁྱེད་ཚོས་འདི་གར་སྐུ་རིམ་འཚོག་རྒྱུ་སོགས་བྱ་བ་མང་དག་ཅིག་བསྒྲུབས་འདུག་པར་ཐུགས་རྗེ་ཆེ་ཞེས་ཞུ་རྒྱུ་ཡིན། ད་ལྟ་ཆམ་པའི་ནད་གཞིར་དྲག་སྐྱེད་བྱུང་བ་ཙམ་དུ་མ་ཟད་འདིར་བཞུགས་ཁྲིའི་སྒང་དུ་བསྡད་དེ་ཁ་བདེ་ཐག་ཆོད་བཤད་དེ་བསྡད་ཡོད། དེས་ན་བློ་བདེ་པོ་བྱས་ཏེ་བཞུགས་རོགས། ཕལ་ཆེར་ཁྱེད་ཚོའི་གྲས་ཀྱི་མང་པོ་ཞིག་རྡོ་རྗེ་གདན་དུ་བསླེབ་རྒྱུ་ཡིན་སྟབས། རྡོ་རྗེ་གདན་དུ་ཐུག་ཡོང་།

1 རིག་གནས་ཀུན་ལ་ཀུན་མཁྱེན་ལོ་ཙཱ་བ། །ཞེས་པ་སྤོམ་འབོར་འཇམ་དབྱངས་ཁ་ཆེས་མཛད་སྐོར་ཀློང་རྡོལ་བླ་མ་རིན་པོ་ཆེའི་གསུང་འབུམ་ཀུན་བདེ་གླིང་པར་མའི་པོད་ཨང་ ༥༡ མདུན། ཨིན་ཨང་། ༡༣༨༤། ༼དབུས་འགྱུར་ཆོས་སྡེ་ཆེ་ཆུང་རྣམས་ཀྱི་ཆོས་སྤྱོད་སོགས་ཀྱི་མཐར་ཚིགས་བཅད་བྱུང་ཚུལ་དང་། བསྐང་བ་སོགས་ཀྱི་འབྱུང་ཁུངས་བཤད་ན།༽ ཞེས་པར་གསལ།

2 བཀའ་ཁྲིད་ཀྱི་ཆ་ཤས་འདི་ཕྱི་ལོ་ ༢༠༡༨ ལོར་དགའ་ལྡན་ཚོགས་ཆེན་ལ་གནང་ཞིང་སྐབས་དེར་མགུལ་ཆམ་ལྗིད་པོ་བཞེས་ཡོད།

དཔར་བྱང་སྨོན་ཚིག །

༈ རྣམ་གྲོལ་ཞི་བའི་རྒྱ་མཚོར་རོ་གཅིག་ཏུ། །གཞོལ་བའི་མཐའ་ཡས་ཆོས་ཚུལ་དལ་འབབ་ཀླུང་། །ཚིག་གི་གཟེགས་མ་རེས་ཀྱང་དུག་གསུམ་གྱི། །དྲི་མ་ཡོངས་འཁྲུད་ལེགས་བཤད་བདུད་རྩི་འདི། །དཔར་དུ་བསྐྲུན་པའི་རྣམ་དཀར་ཕུང་པོའི་མཐུས། །ཡང་དག་ཆོས་ཀྱི་སྒོ་མོ་སྟོང་ཕྲག་བརྒྱ། །གདངས་ཏེ་རྒྱུད་ལྔའི་འགྲོ་བ་མ་ལུས་པ། །ངེས་ལེགས་ནོར་བུའི་མཛོད་ལ་དབང་འབྱོར་ཤོག །

ཅེས་པ་འདི་ཡང་དེང་དུས་ཡིད་སྲུབས་ཀྱིས་རྒྱུད་བརླམས་པའི་ཀླ་ཀློའི་སྡིག་སྤྱོད་མི་བཟད་པས་གངས་ལྗོངས་ཆོས་ལྡན་གྱི་ཞིང་དུ་ཐུབ་པའི་བསྟན་པ་རིན་པོ་ཆེ་ཉིན་མོའི་སྣང་བ་ལྟར་འབར་བ་དེ་ནི་མིང་གི་ལྷག་མ་ཙམ་དུ་ཉམས་ཉེས་པར་བྱས། ཕྱོགས་དང་ཕྱོགས་ན་རྡུལ་ཕྲན་མཚོན་ཆ་སོགས་གདུག་པའི་གནོད་འཚེ་གྱ་གྱུའི་སྦྱོར་བ་ནི་ཉིན་རེ་བཞིན་དུ་དར་བ་སོགས་སྒོ་ཀུན་ནས་ལྔ་བདོའི་རྒུད་ཚོགས་མཚོ་ལྟར་བརྡོལ་བ་འདི་དག་ལྷག་མེད་དུ་ཞི་ཞིང་། བྱང་ཕྱོགས་བོད་ཁ་བ་ཅན་དུ་བསྟན་པའི་མེ་རོ་སླར་ཡང་སྔར་བཞིན་གསོས་ཏེ་རྒྱ་གར་འཕགས་པའི་ལྗོངས་འདིར་ཡང་ཐུབ་པའི་བཞེད་དགོངས་དྲི་མ་མེད་པ་དར་རྒྱས་སུ་འཕེལ་བ་དང་། འཛམ་གླིང་ཡངས་པའི་ཁྱོན་ལ་འཚེ་མེད་ཞི་བའི་ལམ་སྟོན། རྣམ་འདྲེན་ཤཱཀྱ་སེངྒེའི་རིང་ལུགས་སྒོ་ཀུན་ནས་རྒྱས་པ་སོགས་འཕྲལ་ཡུན་ལེགས་ཚོགས་དུ་མའི་ཆེད་དུ་དམིགས། ནང་བསྟན་གྲུབ་མཐའ་རིས་མེད་ཀྱི་གསུང་རབ་དཔར་དུ་བསྐྲུན་དང་བསྐྲུན་འགྱུར་གང་ལའང་སྦྱར་ཆོག་པའི་དགེ་བསྔོའི་སྨོན་ཚིག་ཏུ། ཤཱཀྱའི་དགེ་སློང་ཆོས་སྨྲ་བ་ངག་དབང་བློ་བཟང་བསྟན་འཛིན་རྒྱ་མཚོས་སྦྱར་བའོ། །
དགེའོ།། །།